
      Ikpa MbubanObolo 1991 Edition

      

      © 2012, The Nigeria Bible Translation Trust and Wycliffe Bible Translators, Inc

   
      
         
            	Matiyu
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

                  	22

                  	23

                  	24

                  	25

                  	26

                  	27

                  	28

               

            

            	Mak
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

               

            

            	Luk
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

                  	22

                  	23

                  	24

               

            

            	Jọn
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

               

            

            	Ikwaan̄ ebi otuchieen̄
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

                  	22

                  	23

                  	24

                  	25

                  	26

                  	27

                  	28

               

            

            	Ebi Rom
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

               

            

            	Ebi Kọrint eyi adasi
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

               

            

            	Ebi Kọrint eyi òso iba
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

               

            

            	Ebi Galesia
                  	1

                  	2

                  	3

                  	4

                  	5

                  	6

               

            

            	Ebi Efesọs
                  	1

                  	2

                  	3

                  	4

                  	5

                  	6

               

            

            	Ebi Filipai
                  	1

                  	2

                  	3

                  	4

               

            

            	Ebi Kọlọsi
                  	1

                  	2

                  	3

                  	4

               

            

            	Ebi Teselonaika eyi adasi
                  	1

                  	2

                  	3

                  	4

                  	5

               

            

            	Ebi Teselonaika eyi òso iba
                  	1

                  	2

                  	3

               

            

            	Timọti eyi adasi
                  	1

                  	2

                  	3

                  	4

                  	5

                  	6

               

            

            	Timọti eyi òso iba
                  	1

                  	2

                  	3

                  	4

               

            

            	Taitọs
                  	1

                  	2

                  	3

               

            

            	Filimọn
                  	1

               

            

            	Ebi Iburu
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

               

            

            	Jemis
                  	1

                  	2

                  	3

                  	4

                  	5

               

            

            	Pita eyi adasi
                  	1

                  	2

                  	3

                  	4

                  	5

               

            

            	Pita eyi òso iba
                  	1

                  	2

                  	3

               

            

            	Jọn eyi adasi
                  	1

                  	2

                  	3

                  	4

                  	5

               

            

            	Jọn eyi òso iba
                  	1

               

            

            	Jọn eyi òso ita
                  	1

               

            

            	Jud
                  	1

               

            

            	Ichichili
                  	1

                  	2

                  	3

                  	4

                  	5

                  	6

                  	7

                  	8

                  	9

                  	10

                  	11

                  	12

                  	13

                  	14

                  	15

                  	16

                  	17

                  	18

                  	19

                  	20

                  	21

                  	22

               

            

         

      
   
      
         Matiyu
12345678910111213141516171819202122232425262728
   
      
         1
1 Mfufuk owot nte kè Jisọs Karais gwun̄ kè Debit ònan̄a me owot iman kè Ebereham ìje
         ikeyi:
         2 Ebereham obon Ajiki, Ajiki onenibon Jekọp, Jekọp onenibon Juda melek ebi ngwan̄ ebirieen̄.
         3 Juda onenibon Pereji melek Jera me owot kè Tema. Pereji onenibon Hejirọn, Hejirọn
         onenibon Ram.
         4 Ram onenibon Aminadap, Aminadap onenibon Nasiọn, Nasiọn onenibon Salimọn.
         5 Salimọn onenibon Bowaji me owot kè Rehabu. Bowaji onenibon Obedi me owot kè Rufu.
         Obedi onenibon Jesi.
         6 Jesi onenibon ogwu ubọọn̄ Debit. Debit onenibon Sọlọmọn me owot nwa kè Yuraya.
         7 Sọlọmọn onenibon Rehobowam, Rehobowam onenibon Abija, Abija onenibon Asa.
         8 Asa onenibon Jiosefat, Jiosefat onenibon Joram, Joram onenibon Ujaya.
         9 Ujaya onenibon Jotam, Jotam onenibon Ehaji, Ehaji onenibon Ejikaya.
         10 Ejikaya onenibon Manasi, Manasi onenibon Amọn, Amọn onenibon Josaya.
         11 Josaya onenibon Jekọnaya melek ebi ngwan̄ ebirieen̄ sabum enikpulu ebi Ijeren me
         akọn̄ isa ifo ido Babilọn.
         12 Mgbọ ema enan̄abe me ido Babilọn ika ke Jekọnaya obon Siatien. Siatien onenibon Jerubaben.
         13 Jerubaben onenibon Abiudu, Abiudu onenibon Eliakim, Eliakim onenibon Ajọ.
         14 Ajọ onenibon Jadọk, Jadọk onenibon Akim, Akim onenibon Eliudu.
         15 Eliudu onenibon Elieja, Elieja onenibon Matan, Matan onenibon Jekọp.
         16 Jekọp onenibon Josefu òrere nlom kè Meri ogwu òmaman Jisọs ogwu òrere Karais (eyi
         òsisibi ogwu Awaji otoon̄be ubọk me ibot).
         17 Bene me ukot kè Ebereham na re ukot kè Debit ìsibi akọp mè owot iman ini. Bene me
         ukot kè Debit na re mgbọ ekpulube ebi Ijeren me akọn̄ isa ifo ido Babilọn ìre akọp
         mè owot iman ini. Bene me mgbọ ebi Ijeren enan̄abe me Babilọn ika na re mgbọ emanbe
         Karais ìre si akọp mè owot iman ini.
         18 Imaman kè Jisọs Karais ìkup ikeyi: Josefu înu initet Meri ogwu ònenire nga kè Jisọs
         itele ibodo me lek nwa. Ire, sabum ema enikana olom mè nwa, enenimun̄ ibe ke Meri
         înin̄ owot inan̄a me unye Ekwukwu Mbuban.
         19 Ire, mije Josefu ogwu olom orebe ogwu ata irọrọ, ìkaweek irọrọ Meri inu esip me isi
         ebi ene. Eya orọ, ibeben me ejit ibe ke ọmọ mônween̄ lek ijit Meri me nlelet, inyi
         utọn̄ ebi ene ikanọ.
         20 Ire, ike Josefu okikeek inu yi, ogwu osat Okumugwem osisibi ichichini ọmọ me emen
         ilaak, mè ibe ọmọ, “Josefu gwun̄ kè Debit, mọnọ Meri nwa kwun̄. Katet ukpook, mije,
         Meri ìnin̄ owot yi inan̄a me unye Ekwukwu Mbuban.
         21 Meri nwa kwun̄ môman gwun̄ enerieen̄. Owu mônyi gwun̄ ya erieen̄, Jisọs (eyi òsisibi
         Ogwu Unyan̄a), mije, gwun̄ ya obonyan̄a ebi kiban̄ isibi me emen ijo kiban̄.”
         22 Otutuuk inu òmọmọnọ irek îrọ inyi ikọ Okumugwem otumube inan̄a me otu ogwu nriran
         kan̄ irọ iso.
         23 Okumugwem ìbe ke obaak enenwaan̄ ge ikariọọn̄ge enerieen̄ mônin̄ owot, mè iman gwun̄
         enerieen̄; ke mêgwen gwun̄ ya Imanuwen, eyi òsisibi “Awaji òwa melek kiji.”
         24 Mgbọ Josefu onan̄abe ikeke me ilaak, irọrọ si ike ogwu osat Okumugwem obe ọmọ irọ,
         mè imọnọ Meri ogwu nwa isa ifo uwu kan̄.
         25 Ire, ìkagọọk Meri ìlaak mege ire mgbọ Meri omanbe gwun̄ enerieen̄ ya. Josefu onyinyi
         gwun̄ ya erieen̄, Jisọs.

1 Eman Jisọs me ama Betelehem eyi òkup me Judia, me mgbọ Erọdu orebe ubọọn̄ me agan̄
         ya. Mgbọ emanbe ọmọ, ebi ìriọọn̄ inu ìnan̄a me agan̄ mbum-ura enunu Jeruselem,
         2 mè inikidido ibe, “Gwun̄ ya emanbe, òbonire ogwu ubọọn̄ ebi Ju ya ìkup me owa? Eji
         emun̄ ntoronyan̄ kan̄ osibibe me agan̄ mbum-ura, mè inu ibenitọbọ ebum inyi ọmọ.”
         3 Mgbọ ogwu ubọọn̄ Erọdu onọbe ikọ yi, ejit kan̄ ìkabele. Ikeya si, otutuuk ebi ama
         Jeruselem kpebele ejit.
         4 Eya orọ, ogwu ubọọn̄ Erọdu ogwegwen otutuuk ebi ibot ngwugwa, mè otutuuk ebi ìjeen̄
         Ikan ititiin̄, mè ido ema ibe, “Ìre enyi efuk me Ikpa Mbuban ibe ìre ere owa ke ebeman
         ogwu Awaji otoon̄be ubọk me ibot ya?”
         5 Ema efọfọọk ibe ke ìre me ama Betelehem eyi òkup me Judia, mije ke ogwu nriran îge
         inu òfolek ibe ke Awaji ìbe,
         6 “Owu Betelehem, ubọk geelek orebe sọntiik ama me etete otutuuk ama ile òkup me ido
         Juda, ogwu ibot mkpulu ìbonan̄a me emen kwun̄ isibi inikikpukpo ebi n̄a, Ijeren.”
         7 Erọdu oneninween̄ lek igwen ebi ichen cha ìnan̄a me agan̄ mbum-ura, mè iweek iriọọn̄
         me otu kiban̄ ike mgbọ ntoronyan̄ ya obenebe isibi.
         8 Mgbọ îbọkọbe ema ikọ me otu isan̄a, ineniria ema isi ama Betelehem ibe, “Ìsi ìgbala
         chieen̄ ìweek gwun̄ ya. Ire enyi iweek imun̄, ìna ìnilook emi, inyi emi si ǹgọọk ǹsi
         ǹtọbọ ebum ǹnyi gwun̄ ya.”
         9 Mgbọ ogwu ubọọn̄ ya otumube ikọ melek kiban̄ isan̄a, ema enanan̄a isibi, mè ikpọk
         imun̄ ntoronyan̄ ya ema emun̄be me agan̄ mbum-ura okije me isi kiban̄, mè inikeke
         itat me inyọn̄ uwu ere gwun̄ ya okupbe.
         10 Ejit îbele ema enenen mgbọ ema emun̄be ntoronyan̄ ya.
         11 Ema ejeje inin̄ uwu ya, mè isi imun̄ gwun̄ ya me ubọk kè Meri ogwu uga, mè igele
         igwook me ijọn̄, mè itọbọ ebum inyi ọmọ, mè inichili okop inu ubọọn̄ kiban̄, mè isan̄a
         alata araran̄, mè okpukpuk mgbe òkidun̄u olu utop utop ònan̄a me lek uti ekigwen Farankinsens,
         mè eyi ònan̄a me lek uti ekigwen Mâa isibi isa iche inyi gwun̄ ya.
         12 Mgbọ ema enyibe inu inyinyi kiban̄ isan̄a, ema ejeje me ofifi oniin̄ ifo ido kiban̄.
         Ema erọ ikeya, mije, Awaji îtaba ema ubọk me utọn̄ me emen ilaak ibe ema ekagwu ìkom
         ìsi lek ogwu ubọọn̄ Erọdu.
         13 Mgbọ ebi ìriọọn̄ inu cha efonbe isan̄a, ogwu osat Okumugwem osisibi ichichini Josefu
         me emen ilaak, mè itumu inyi ibe, “Nan̄a keke, mè ben gwun̄ ya mè ogwu uga sa libi
         fo ido Ijipiti si kup. Luk me ere ya re mgbọ emi mâyakabe initeme owu inu owu môrọbe,
         mije Erọdu môbene ikiweek gwun̄ ya ikpakpan̄.”
         14 Josefu onanan̄a ikeke me ilaak me eririeen̄ ya, mè iben gwun̄ ya mè ogwu uga, isa
         ilibi ifo ido Ijipiti,
         15 mè isi iluk me ere ya mege ire mgbọ Erọdu okwube, sabum înigwu ikom ika. Ikeyi ke
         ikọ Okumugwem otumube inan̄a me otu ogwu nriran osa irọ iso. Okumugwem ìtumu ibe,
         “Ǹgwen gwun̄ n̄a enerieen̄ inan̄a me Ijipiti isibi.”
         16 Ogwu ubọọn̄ Erọdu înaan̄ ejit enenen mgbọ îweekbe isibi ibe ke ebi ìriọọn̄ inu cha
         mîfiaan̄ ọmọ, kpeyaka igwu ikom inikpa inu ema emun̄be inyi ọmọ. Eya orọ, inyinyi
         ida ibe ekpan̄ otutuuk asa nsabọn ebirieen̄ me Betelehem, mè otutuuk asabọn ama òkukup
         iriaak, bene me lek ebi emanbe ayaya si re lek ebi ìmimiin̄ iso acha iba, igọọk me
         ike mgbọ ntoronyan̄ ya obenebe isibi, kubọk ebi ìriọọn̄ inu cha etumube inyi ọmọ.
         17 Ikeyi ke ikọ Okumugwem otumube inan̄a me otu ogwu nriran Jerimaya osa irọ iso.
         18 Jerimaya ìtumu ibe, “Mînọ ida ene ge okito ito me Rema, mè ikifieek ejit enenen.
         Rechen òkito ito mije bọn kan̄ ìkwakwaan̄ ita. Ìkachieek ibe ekat ọmọ ejit, mije,
         nsabọn cha kpeyaka ikup me ugwem.”
         19 Mgbọ Erọdu okwube iraka, ogwu osat Okumugwem onenikpọk isibi ichichini Josefu me
         emen ilaak me Ijipiti,
         20 mè itumu inyi ibe, “Nan̄a keke, mè ben gwun̄ ya mè ogwu uga sa fo ìdo Ijeren, mije,
         ebi ìweweek ikpakpan̄ gwun̄ ya mîkwaan̄ isan̄a.”
         21 Josefu onanan̄a ikeke, mè iben gwun̄ ya mè ogwu uga isa ifo Ijeren.
         22 Ire, mgbọ Josefu onọbe ibe ke Akelọs ore ogwu ubọọn̄ me Judia me irek kè Erọdu ogwu
         ute, ukpook otetet ọmọ ifofo Judia. Eya orọ, kpan̄asi Judia, ikakana ifo agan̄ Galili
         ike ogwu osat Okumugwem otemebe ọmọ me emen ilaak.
         23 Mgbọ îrebe Galili, inenisi iluk me ama ekigwen Najeret. Ikeyi ke ikọ Okumugwem otumube
         inan̄a me otu ebi nriran osa irọ iso ibe ke mêkigwen gwun̄ ya ogwu Najeret.

1 Me emen mgbọ ya, Jọn ògwook mun̄ onunu, mè ikijijen̄e ikana me emen èwê òkup me Judia
         ikilook ebi ene ata etip ibe,
         2 “Ìgwu ìkom me ijo kinyi, mije, mkpulu eyi Awaji îkup mgbet.”
         3 Jọn ògwook mun̄ yi ke Asaya oben nriran òfolek mgbọ îtumube ibe, “Ida ene ge òkitaan̄
         ukpo me emen èwê ibe, ‘Ìnen̄e oniin̄ ìsun̄ ìban Okumugwem, mè ìrọ oniin̄ òtatat ìnyi
         ọmọ.’ ”
         4 Ọfọnti Jọn okitap, esa inwọọn̄ aligọ irom. Fanti îkitobo me ebon ìre fanti ikpa anam.
         Inorie kan̄ ìre akaka mè njijoon̄ aran̄ akwọọk.
         5 Ebi ene ekekigbọọk inan̄a me Jeruselem, mè otutuuk ido Judia, mè otutuuk ama òkup
         me agba okwaan̄ Jọdan inu me lek kè Jọn,
         6 mè ikifuk ijo kiban̄ isibi. Jọn okekigwook ema mun̄ me okwaan̄ Jọdan.
         7 Ire, mgbọ Jọn omun̄be owuwa ebi Farisi mè ebi Sadusi ekinu me lek kan̄ ibenigọọk
         igwook mun̄, itutumu inyi ema ibe, “Enyi ijo ulu kechi! Ìre ekene oteme enyi ibe enyi
         elibi enwọnọ uyọt uyọt unaan̄-ejit Awaji eyi òbonunu?
         8 Ìkirọ ata irọrọ eyi òbokijeen̄ ibe ke enyi mîgwu ikom me atikọ.
         9 Ikakpọkpọ ìkup ìkitumu ìbe ke enyi ìre bọn kè Ebereham, mè ìkikeek ibe ke enyi mêsa
         me ikeyi inwọnọ osusut Awaji. Ǹkitumu inyi enyi ibe ke Awaji môkọt irọ inyi ewuuk
         chi òkup me ere yi ikana bọn inyi Ebereham.
         10 Mgbọ yi, mîto otuban itele me ebon uti geelek. Ire ikaan̄ uti ikatoge ata mfut, mêcho
         ito, mè iben itọp itap me emen ukan̄.
         11 “Emi ǹkisa mun̄ ikike igwook enyi mun̄, isasa ijeen̄ ibe ke enyi mîgwu ikom. Ire,
         îkaan̄ ene ge òbonu me udun̄ n̄a. Ene ya îmin igak emi enenen ire lek emi ǹkagbe ogwu
         òbokiben ikpukot ene ya. Ene ya ìbosa Ekwukwu Mbuban mè ukan̄ igwook enyi mun̄.
         12 Ofifi si, ene ya îkaan̄ ugen̄ sanasana otu eyi ìbosa igen̄ mfufe isan̄a me lek akpa,
         mè ikpulu akpa cha isi itap me emen uwu isun̄-akpa kan̄, mè ikpulu mfufe cha isi iwọp
         me emen ukan̄ eyi ìkakiniin̄.”
         13 Jisọs oneninan̄a me agan̄ Galili isi agba okwaan̄ Jọdan, inyi Jọn igwook ọmọ mun̄.
         14 Ire, Jọn oweweek ikpukput ọmọ, mè itumu inyi ọmọ ibe, “Owu ore ogwu mogwook emi mun̄.
         Owu òyaka ìjeje ininu me lek n̄a ibe emi ǹnengwook owu mun̄?”
         15 Jisọs ofọfọọk Jọn ibe, “Tele inyi ikup ikeya mgbọ keyi, mije, îgbe ibe owu ògwook
         emi mun̄, inyi eji esa me oniin̄ keyi erọ otutuuk inu eyi Awaji okiweek eso.” Jọn
         onenichieek, mè igwook ọmọ mun̄.
         16 Mgbọ yaage Jọn ogwookbe Jisọs mun̄ isan̄a, Jisọs onan̄abe me emen mun̄ okwaan̄ Jọdan
         ya iwook inene ijọn̄, isinyọn̄ ochichili, imumun̄ Ekwukwu Awaji okinan̄a me isinyọn̄
         iwulu kubọk ekerekwukwu isiki inu, mè inisọọk me lek kan̄.
         17 Ida ge onanan̄a me emen inyọn̄ ikitumu ibe, “Ogwugwu ore gwun̄ n̄a enerieen̄, ogwu
         mmabe. Emi mbele ejit enenen me lek kan̄.”
         
            

         
      
   
      
         4
1 Ekwukwu Awaji onenisa Jisọs ije isi emen èwê, inyi Yọk itọ ọmọ ikpọ.
         2 Mgbọ Jisọs okupbe me ere ya ijin otu akọp usen ini, uraafiọọn̄ onenitaka ọmọ.
         3 Yọk onunu initọ ọmọ ikpọ, mè ibe ọmọ, “Ire owu ore Gwun̄ Awaji me atikọ, tumu ikọ
         nyi ewuuk chi, mè ikana inorie inyi owu.”
         4 Jisọs ofọfọọk ọmọ ibe, “Ege me Ikpa Mbuban ibe, ‘Ìkare inorie gaalek ke ene okisa
         iluk ugwem. Ire, ene ìkisa ikọ geelek ònan̄a me otu Awaji isibi iluk ugwem.’ ”
         5 Yọk onenisa Jisọs isi itoon̄ me ere òbebene ichit me inyọn̄ Uwu Mbuban me Jeruselem,
         6 mè itumu inyi ọmọ ibe, “Ire owu ore Gwun̄ Awaji me atikọ, nan̄a me ere yi wulu keke
         me ijọn̄, mije, ege me Ikpa Mbuban ibe, ‘Awaji mônyi ebi osat kan̄ ikan òfolek kwun̄.
         Ema mêben owu ikaan̄ me ubọk kiban̄, inyi owu okatọbọ ukot me lek ewuuk.’ ”
         7 Jisọs ofọfọọk ọmọ ibe, “Ege si me Ikpa Mbuban ibe, ‘Katọ Okumugwem Awaji kwun̄ ìkpọ.’ ”
         8 Yọk okpọkpọk isa Jisọs isi inyọn̄ ogoon̄ òbebene ichit, mè isa ọmọ ijeen̄ otutuuk
         ama ubọọn̄ geelek eyi linyọn̄ keyi, mè otutuuk uja mè umin ama ubọọn̄ cha,
         9 mè itumu inyi ọmọ ibe, “Emi mânyi owu otutuuk inu chi geelek, ire owu ogwook akpatukot
         me ijọn̄, mè itọbọ ebum inyi emi.”
         10 Jisọs ogagana inyi Yọk ibe, “Je nan̄a emi me isi, Setan, mije, ege me Ikpa Mbuban
         ibe, ‘Tọbọ ebum nyi Okumugwem Awaji kwun̄ gaalek, mè kisi ikwaan̄ si nyi ọmọ gaalek.’ ”
         11 Yọk otetele ọmọ. Ebi osat Awaji enunu inisi ikwaan̄ inyi ọmọ.
         12 Jisọs oneninọ ibe ke mîtet Jọn ògwook mun̄ itap me mkpọn, mè igwu ikom ika inu ama
         Najeret me Galili.
         13 Sọnja mgbọ iraraka, inanan̄a me Najeret isi iluk me ama Kapanọm me agba okwaan̄ oyô
         Galili, me agan̄ ijọn̄ ebi otoko kè Jebulọn mè Nafitali elukbe.
         14 Eyi onenirọ iso ikọ Awaji otumube inan̄a me otu ogwu nriran Asaya ibe,
         15 “Ebi ìluk me inyọn̄ ijọn̄ otoko kè Jebulọn, mè otoko kè Nafitali, mè inyọn̄ ijọn̄
         òkup ifo agan̄ okwaan̄ ile, mè ebi ìluk me usaba agan̄ okwaan̄ Jọdan, mè ido Galili
         agan̄ ebi ofifi ido elukbe;
         16 ife chi, ìrere ebi ìluk me emen udun, mîmun̄ ikpele utoon̄. Utoon̄ îtoon̄ ire lek
         ebi ìluk me inyọn̄ ijọn̄ ere udun eyi mkpa okupbe.”
         17 Bene me mgbọ ya, Jisọs obebene ikitumu ikọ Awaji inyi ebi ene ibe, “Ìgwu ìkom, mije,
         mkpulu eyi Awaji îkup mgbet.”
         18 Usen ge, mgbọ Jisọs okije me agba okwaan̄ oyô Galili, inenimun̄ ngwan̄ ebirieen̄
         iba, Saimọn ogwu ekigwen si Pita melek Anduru ogwu ngwan̄. Ema ekitọp njin me okwaan̄
         oyô ya mgbọ Jisọs omun̄be ema, mije, ema ìre ebi mbọm irin̄.
         19 Jisọs onenigwen ema ibe, “Ìna ìnigọọk emi, ke mârọ inyi enyi ekana ebi ìkibọm mbọm
         itet-ene.”
         20 Mgbọ yaage, ema etetele njin kiban̄, mè igọọk ọmọ ije.
         21 Mgbọ înan̄abe me ere ya ije ifo isi sọnja, ikpọkpọk imun̄ ofifi ngwan̄ ebirieen̄
         iba, Jemis mè Jọn bọn kè Jebidi, melek nte kiban̄ ekupbe me emen uji ikinama njin
         kiban̄. Igwegwen ema si.
         22 Mgbọ yaage, ema etetele nte kiban̄ melek uji kiban̄, mè inan̄a igọọk ọmọ.
         23 Jisọs onenikijijen̄e ikana me Galili, mè ikijeen̄ inu me uwu ntitiin̄ ebi Ju, mè
         ikilook ata etip eyi mkpulu Awaji, mè ikigwa esese chieen̄ orukan̄ mè ufiak me lek
         ebi ene.
         24 Etip kan̄ okekitaan̄ ikana otutuuk ido Siria. Ebi ene ekekikpulu otutuuk ebi chieen̄
         orukan̄ geelek okifiak, mè ebi lek okinaan̄, mè ebi ijo erumun̄ okisisaak, mè ebi
         mkpikpi, mè ebi ngọm, isa ijet Jisọs ibe igwa. Igwagwa otutuuk kiban̄.
         25 Mije keya, ogbogbo ebi ene ìnan̄a me Galili, mè ebi ìnan̄a me Akọp Ibot Ama, mè Jeruselem,
         mè agan̄ Judia, mè ebi ìnan̄a me usaba agan̄ okwaan̄ Jọdan ekekigbuku igọọk ọmọ.

1 Mgbọ Jisọs omun̄be ogbogbo ebi ene cha, ijeje isi inene inyọn̄ ogoon̄ ge, mè isiki
         ikweek irek. Ebi udun̄ kan̄ enenene igọọk ọmọ.
         2 Ibebene ikijeen̄ ema mè ebi ife cha inu ibe,
         3 “Ugbana môkup inyi ebi geelek ìrọriọọn̄ ibe, isan̄a me lek Awaji, ke ema kpekup me
         lek inu geege, mije, ebibi ke mkpulu eyi Awaji okup inyi.
         4 Ugbana môkup inyi ebi ìkifieek ejit, mije, mêkat ema ejit.
         5 Ugbana môkup inyi ebi ìsisiki lek, mije, îre ema ebekaan̄ linyọn̄.
         6 Ugbana môkup inyi ebi geelek ìkakaan̄ ikpele ulọk irọrọ inu Awaji okiweek, mije,
         Awaji mônyi ema inu ya òkilọk ema ojot ojot.
         7 Ugbana môkup inyi ebi ejit nsan, mije, Awaji môkaan̄ ejit nsan me lek kiban̄.
         8 Ugbana môkup inyi ebi geelek kpunube ofiaan̄ me emen, mije, îre ema ebemun̄ Awaji.
         9 Ugbana môkup inyi ebi ìkitap esuuk, mije, ema mêkigwen bọn eyi Awaji.
         10 Ugbana môkup inyi ebi ekisisaak mije ema ekirọ inu Awaji okiweek, mije, ema ke mkpulu
         eyi Awaji okup inyi.
         11 “Ugbana môkup inyi enyi mgbọ ebi ene ekinyi enyi unyechieen̄, mè ikisisaak enyi,
         mè ikikan̄ ataak itumu ijo ikọ geelek itoon̄ enyi mije n̄a.
         12 Enyi ìkinwọọn̄ unwọọn̄, mè ìkibele ejit, mije, mkpukpe kinyi me emen inyọn̄ îmin
         enenen. Ikeyi si ke esisaak ebi nriran ìkukup sabum ukot kinyi.
         13 “Enyi ìre uchi me linyọn̄. Ire, ire uchi ifiin̄ utop kan̄, kpunu ubọk geege eberọ
         inyi iyaka ikaan̄ utop kan̄. Eya orọ, ebebeben itọp ifiin̄ me oyet, mè ebi ene ekejak
         me ukot eraka, mije, ìkayaka ìkup me lek inu geege.
         14 “Enyi ìre utoon̄ eyi linyọn̄. Ama geelek enamabe me inyọn̄ ogoon̄ ìkpokọt ilet.
         15 Ikeya si, ebi ene kpekimin mkpukan̄, mè isa okwa ikana ichit. Ekiben mkpukan̄ itoon̄
         me inyọn̄ ngugọọn̄, inyi ikinyi utoon̄, mè otutuuk ebi ìkup me emen uwu ya ekesa emọọn̄
         inu.
         16 Ikeya si, enyi ìrọ inyi utoon̄ kinyi ikitoon̄ me etete ebi ene, inyi ema ekemun̄
         ata ubọk ikwaan̄ kinyi, mè eketọn̄ Nte kinyi ogwu òkup me emen inyọn̄.”
         17 “Ikakeek ibe ke emi ǹnu inenifiat Ikan kè Mosis mè ijejeen̄ echi egebe me emen ikpa
         ebi Nriran. Ǹkanu inenigwak Ikan chi. Ire, ǹnu inenirọ Ikan chi iso.
         18 Me atikọ, ǹkitumu inyi enyi ibe, mege inyọn̄ mè ijọn̄ môrakabe isan̄a, kpunu inu
         geege enyibe me emen Ikan òboraraka, îtata ìrọrọ iso ubọk enyibe, bene me eyi ilile
         re lek eyi òsisip ichit.
         19 Ikaan̄ ene geelek ikasage Ikan chi geege ìgwen inu, ìrere eyi òsisip ichit, mè ikijeen̄
         si ebi ofifi ene ibe ekegọọk ọmọ erọ si ikeya, ene ya môre ogwu òsisip ichit me emen
         mkpulu eyi Awaji. Ire, ene geelek òkisun̄ inu geelek enyibe me Ikan, mè ikijeen̄ ebi
         ene ibe ekerọ si ikeya, ene ya môre ogwu òmimin ichit me mkpulu eyi emen inyọn̄.
         20 Emi ǹkitumu si inyi enyi ibe, îtata enyi etetet ata irọrọ inye igak ubọk ebi Farisi
         mè ebi ìjeen̄ Ikan ekitet, enyi kpebekọt inin̄ emen mkpulu eyi Awaji.
         21 “Enyi mînọ ibe ke etumu me ukot ikaan̄ ibe, ‘Ikakpan̄ ene, ikaan̄ ogwu ikpan̄ ene,
         ke mêfieek oyerebet itip ene ya.’
         22 Ire, emi ǹkitumu inyi enyi ibe, ikaan̄ ogwu inaan̄ ejit inyi ogwu ngwan̄, mêfieek
         oyerebet itip ene ya. Ofifi si, ikaan̄ ogwu ibe ogwu ngwan̄, ‘Owu ene ikike keyi,’
         mêsa ene ya isi oyerebet me isi ebi Oru ebi Ju. Ikaan̄ si ogwu ibe ogwu ngwan̄, ‘Owu
         burubut keyi,’ ene ya îgbe ogwu òbonin̄ emen ukan̄ ama yọk.
         23 “Mije keyi, ire owu osa inu obosa igwa ngwugwa inyi Awaji inigwook me agba lek ntook,
         mè inikup me ere ya ikeek ibe ke ngwan̄ kwun̄ îkaan̄ takataka isi melek kwun̄,
         24 juuk inu obosa igwa ngwugwa ya tele me ere ya, mè dasi si rọ esuuk melek ngwan̄ kwun̄
         sabum ònogwu okom ònu ònogwa ngwugwa kwun̄.
         25 “Gwat lek rọ esuuk melek ogwu òkiweek isasa owu isi uwu oyerebet, me mgbọ ikọ ya
         ikarege uwu oyerebet. Mije, ire ikọ ya isi ire isi ogwu ibot oyerebet, ogwu ibot oyerebet
         môkọt iyaka owu itap me ubọk ogwu ikan ido ibe isa owu isi itap me mkpọn.
         26 Me atikọ, ǹkitumu inyi owu ibe, osinin̄ uwu mkpọn ya, owu òkpokọt isibi, îtata òkpekpe
         otutuuk ikpoko mkpukpe ikan orọn̄be isan̄a kpai.
         27 “Enyi mînọ ibe ke ejeen̄ ibe, ‘Ikagan nwa ene.’
         28 Ire, emi ǹkitumu inyi enyi ibe, enerieen̄ geelek òsasa chieen̄ ikpọ enenwaan̄, mè
         ikaan̄ ulọk ilaak me lek ogwu enenwaan̄ ya, enerieen̄ ya îra igagan ogwu enenwaan̄
         ya isan̄a me emen ejit kan̄.
         29 Ire chieen̄ kwun̄ agan̄ ulom ikirọ inyi owu òrọ ijo inu, rọkọ chieen̄ ya san̄a, mè
         tọp fiin̄, mije, înwọn ibe nriro ge inan̄a me lek kwun̄ igak owu ikakaan̄ otutuuk
         nriro lek kwun̄ iso, ebeben owu itọp itap me emen ukan̄ ama yọk.
         30 Ire ubọk kwun̄ agan̄ ulom ikirọ inyi owu òrọ ijo inu, fieek ubọk ya san̄a, mè tọp
         fiin̄, mije, înwọn ibe nriro ge inan̄a me lek kwun̄ igak owu ikakaan̄ otutuuk nriro
         lek kwun̄ iso, ebeben owu itọp itap me emen ukan̄ ama yọk.
         31 “Etumu ibe, ‘Ogwu iboyaak ogwu nwa, ige ikpa iyaak-nwa inyi ogwu enenwaan̄ ya.’
         32 Ire, emi ǹkitumu inyi enyi ibe, enerieen̄ geelek òyayaak ogwu nwa me ogwu nwa ikasige
         ugan, enerieen̄ ya îrọn̄ ikan, mije, îsa ogwu enenwaan̄ ya itap òje oyet. Ene geelek
         òdodo si ogwu enenwaan̄ ogwu ogwu olom oyaakbe me oniin̄ òkup ikeyi îrọn̄ si ikan
         ugan-nwa.”
         33 “Enyi mînọ si ibe ke ejeen̄ me ukot ikaan̄ ibe, ‘Ogwu inyan̄a ibot inyi Okumugwem,
         ene ya ikalọlọ irọrọ inyan̄a-ibot kan̄ iso.’
         34 Ire, emi ǹkitaba enyi ubọk me utọn̄ ibe, ikayaka ìnyan̄a ibot kubọk ge. Ikasa emen
         inyọn̄ ìnyan̄a ibot, mije, emen inyọn̄ ìre udu ubọọn̄ Awaji.
         35 Ikasa si linyọn̄ ìnyan̄a ibot, mije, linyọn̄ ìre inu Awaji okisa ibene ukot. Ikasasa
         si erieen̄ ama ile Jeruselem ìnyan̄a ibot, mije, ama ya ìre ama Ogwu Ubọọn̄ ilile
         ya.
         36 Ikasa si ibot kinyi inyan̄a ibot, mije, enyi kpebekọt irọ inyi ukut ijeek geege òkup
         me ibot kinyi ikana okuket, mè ìre ofifit.
         37 Ikanyan̄a ibot geege mgbọ enyi ekichieek ene use. Ire, iin̄ kinyi ire iin̄ me atikọ,
         iin̄-iin̄ kinyi ire si iin̄-iin̄ me atikọ. Isisaba iraka iin̄ mè iin̄-iin̄, ikọ geelek
         oyakabe itap isọkọ me lek use kwun̄ ìnan̄a me ubọk Yọk.”
         38 “Enyi mînọ ibe ke ejeen̄ ibe, ‘Ogwu irọkọ owu chieen̄ ge, rọkọ si ene ya chieen̄
         ge me useen̄. Ogwu ifan̄a owu ejeek ge, fan̄a si ene ya ejeek ge me useen̄.’
         39 Ire, emi ǹkitumu inyi enyi ibe, ikaan̄ ogwu irọ enyi ijo inu, ikarọ ene ya useen̄.
         Ire ene isulu enyi ada me agba isi agan̄ ulom, ìkana agan̄ ujit ìnyi mè isulu si.
         40 Ire ene ibosi igwen owu oyerebet, inyi ọmọ ikọt ibọkọ owu ọfọnti irak kwun̄, wọọk
         ọfọnti inyọn̄ kwun̄ si gbaalek sa nyi ene ya.
         41 Ire ogwu akọn̄ ge itet owu me unye ibe owu ònoben inu ògọọk ọmọ òje ewuuk ije ge,
         gọọk ene ya je so ewuuk ije iba.
         42 Ogwu ibeek owu inu, che nyi. Ogwu inu ufọọk me lek kwun̄, kajit ifọfọọk ene ya inu
         îweekbe ifọfọọk.
         43 “Enyi mînọ ibe ke ejeen̄ ibe, ‘Ma ogwu melek kwun̄, mè cha ogwu ochicha kwun̄.’
         44 Ire, emi ǹkitumu inyi enyi ibe, ìma ebi ochicha kinyi, mè ìkiriaak uriaak me ibot
         ebi ìkisisaak enyi,
         45 inyi enyi ere bọn Nte kinyi ogwu òkup me emen inyọn̄. Mije, Nte kinyi ogwu òkup me
         emen inyọn̄ ìkirọ inyi ura kan̄ ikira ìkike itoon̄ me lek ebi ata ene mè ebi ijo ene,
         mè ikirọ si inyi ibot kan̄ ikirep ìkike igwook me lek ebi ata irọrọ mè ebi ijo irọrọ.
         46 Ire enyi ikima ebi ìmama enyi gaalek, ìre kpasi mkpukpe ke enyi eyaka ikikpọ chieen̄
         ibọbọkọ me ubọk Awaji? Ìre ìkare si inu yaage ke ebi ìkibọkọ otitip ido ekirọ?
         47 Ire enyi ikitọp ebi ngwan̄ kinyi gaalek amọn, ìre kpasi inu ke enyi esa isibi esese
         me lek ebi ofifi ene? Ìre ìkare si inu yaage ke ebi ekariọọn̄ge Awaji ekirọ?
         48 Eya orọ, ìnwọn ìsan̄a kubọk Nte kinyi ogwu òkup me emen inyọn̄ onwọnbe isan̄a.

1 “Ìmun̄ ibe ke enyi kpekinyi inyinyi kinyi me chieen̄ ebilene, inyi ebilene ekemun̄.
         Mije, ire enyi ikinyi inyinyi kinyi me chieen̄ ebilene, enyi kpebekaan̄ mkpukpe geege
         inan̄a me ubọk Nte kinyi ogwu òkup me emen inyọn̄.
         2 “Eya orọ, mgbọ enyi isikiche inu inyi ebi ugbọọn̄, ikasa ìtaan̄ okput ìkana ere ike
         ebi isi iba ekirọ me emen uwu ntitiin̄ melek ejit oniin̄, inyi ebi ene ekemun̄ inu
         ema ekirọ, mè etọn̄ ema. Me atikọ, ǹkitumu inyi enyi ibe ke ife cha mîbọkọ mkpukpe
         kiban̄ ojot ojot isan̄a kpai.
         3 Ire, mgbọ geelek owu okiche inu inyi ogwu ugbọọn̄, kakichieek ibe ubọk kwun̄ agan̄
         ujit iriọọn̄ inu ubọk kwun̄ agan̄ ulom okirọ.
         4 Sa me ikeyi, inyinyi kwun̄ môkup me nlelet. Ikeya si, Nte kwun̄ ogwu òkimun̄ inu
         ekirọ me nlet môkpe owu mkpukpe.
         5 “Enyi isiberiaak uriaak, ikakiriaak kubọk ebi isi iba ekiriaak. Ebi isi iba ekima
         ikekeke me eden̄ uwu ntitiin̄, mè agba oniin̄ ikiriaak uriaak, inyi ebi ene ekemun̄
         ema. Me atikọ, ife chi mîbọkọ mkpukpe kiban̄ ojot ojot isan̄a kpai.
         6 Ire owu, mgbọ geelek oboriaak uriaak, je nin̄ emen agwut kwun̄, mè gwuk isotu, mè
         kup me ere ya riaak uriaak nyi Nte kwun̄ ogwu kpekimun̄ chieen̄, ke Nte kwun̄ ogwu
         òkimọọn̄ inu erọbe me nlelet môkpe owu mkpukpe kwun̄.
         7 Me mgbọ okiriaak uriaak, kakpọkpọ ìkitumu ikọ ikakaan̄ge ibot kubọk ebi ekariọọn̄ge
         Awaji ekirọ, mije, ema ekimọnọ ibe ke Awaji ìbonọ ema ida inan̄a me lek owuwa ikọ
         kiban̄.
         8 Ire, ikarọ ubọk ife chi ekirọ, mije, Nte kinyi îriọọn̄ inu geelek òkup enyi me uyọt
         sabum enyi ebenichichili otu ido.
         9 “Enyi isiberiaak uriaak, ikeyi ke enyi ebekiriaak: Nte kiji ogwu òkup me emen inyọn̄,
         erieen̄ kwun̄ ikup me mbuban,
         10 mkpulu eyi kwun̄ inu, mè nkeek kwun̄ irọ me linyọn̄, ike îkupbe me emen inyọn̄.
         11 Nyi eji inorie chereyi, kubọk okinyi eji me usen me usen.
         12 Tele ijo kiji nyi eji, ike eji ekitele inyi ebi ìrọrọ eji ijo inu.
         13 Kachieek eji enin̄ me ntọ-mkpọ, ire, taba eji sibi me ubọk Yọk.”
         14 “Ire enyi itele ijo inyi ebilene ebi ìrọrọ enyi ijo inu, Nte kinyi ogwu òkup me emen
         inyọn̄ môtele si ijo kinyi inyi enyi.
         15 Ire, ire enyi kpetele ijo inyi ebi ìrọrọ enyi ijo inu, Nte kinyi si ìkpotele ijo
         kinyi inyi enyi.”
         16 “Mgbọ geelek enyi ekijin otu, ikakisun̄ lek kinyi njijin njijin kubọk ebi isi iba
         ekirọ, mije, ema ekinwenwene isi kiban̄, inyi ebi ene esa eriọọn̄ ibe ke ema ekijin
         otu. Me atikọ, ǹkitumu inyi enyi ibe ke ife chi mîbọkọ otutuuk mkpukpe kiban̄ ojot
         ojot isan̄a kpai.
         17 Ire, mgbọ geelek owu obojin otu, gwọk isi kwun̄, mè chiọọk aran̄ me lek ijeek ibot
         kwun̄,
         18 inyi ene geege ikariọọn̄ ibe ke owu òkijin otu, ilọ me lek Nte kwun̄ ogwu kpekimun̄
         chieen̄. Nte kwun̄ ogwu òkimọọn̄ inu geelek ekirọ me nlelet môkpe owu mkpukpe kwun̄.
         19 “Ikatitiin̄ inu ubọọn̄ kinyi ìsun̄ me linyọn̄ keyi ere nkarankat mè achiaan̄ môtakabe
         isan̄a, melek ere ebi inọ mêkọtbe ibum inin̄ uwu inichiin̄.
         20 Ire, ìtitiin̄ inu ubọọn̄ kinyi ìsun̄ me emen inyọn̄, ere nkarankat mè achiaan̄ kpokọtbe
         isi ifiat, melek ere ebi inọ kpekọtbe ibum inin̄ isi ichiin̄.
         21 Mije, ere geelek inu ubọọn̄ kwun̄ okupbe, ere ya si ke ejit kwun̄ okup.
         22 “Chieen̄ ene ìkup kubọk mkpukan̄ isa inyi akpalek ene. Eya orọ, ire chieen̄ kinyi
         inwọn, utoon̄ ìbojojot enyi me emen.
         23 Ire, ire chieen̄ kinyi ifieek, udun ìbojojot enyi me emen. Ire utoon̄ òkup me emen
         kinyi iyaka inikana udun, udun keya mômin enenen.
         24 “Kpunu gwun̄ uwu geege òbokọt ikisi ikwaan̄ inyi nte uwu iba mgbọ ge. Ire ìkama nte
         uwu ge, mè ìcha ogwulọ, môyaka lek kan̄ inyi nte uwu ge, mè ikpọ ogwulọ chieen̄ ilọ
         me lek. Ikeya si, enyi kpebekọt ikisi ikwaan̄ inyi Awaji melek inu ubọọn̄ linyọn̄
         me mgbọ yaage.
         25 “Eya orọ, ǹkitumu inyi enyi ibe, ikakisisaak lek mije inu enyi ebekirie, melek inu
         enyi ebekinwọ, mè ìre ekwut mè ọfọnti enyi ebekisa ikwek lek. Ǹdo enyi nu, ìre ugwem
         ìkafat ìkup me uyọt ìgak inorie? Sa ìre akpalek ìkafat ìkup me uyọt ìgak ekwut mè
         ọfọnti?
         26 Ìkpọ-nu unọn òwulu me inyọn̄, ìkakiwop inu geege, ìkakirọrọkọ si inu geege ìtap me
         uwu isun̄-inorie. Ire, Nte kinyi ogwu òkup me emen inyọn̄ okekikpukpo ema mgbọ geelek.
         Ìre enyi kpefat inye otu ewe enenen igak unọn chi?
         27 Ìre ekene me etete kinyi obokọt itap mbubak mgbọ ge isọkọ me otu ifuk usen ugwem
         kan̄ inan̄a me imama lek ikisisaak lek kan̄?
         28 “Ìre keke orọ enyi ekisisaak lek kinyi mije ekwut mè ọfọnti? Ìkpọ-nu ubọk ajakajak
         otu oron okitibi, mè ikijaan̄ lek. Ema kpekisi ikwaan̄, kpekilọk ekwut.
         29 Ire, ǹkitumu inyi enyi ibe ke ogwu ubọọn̄ Sọlọmọn me lek kan̄ ìkakọt ìbala lek ìsoon̄
         ge me lek ajakajak otu oron chi, ubọk geelek îminbe mè ibọọn̄ ubọọn̄ enenen.
         30 Ire mbubet otu oron eyi òkitibi chereyi, mè ikwu iyakwut, esasa isọk ukan̄, ke Awaji
         okibala ijaan̄ ikeyi, ìre Awaji ìkpofat inyi enyi inu enyi ebetap ichit akpa lek igak
         ikeya? Enyi ebi sọntiik ichechieek kechi!
         31 Eya orọ ikayaka ìkisisaak lek kinyi ìkibe, ‘Ìre keke ke eji eberie? Ìre keke ke eji
         ebenwọ? Sa ìre keke ke eji ebetap isa ikwek lek?’
         32 Mije, îre inu chi ke ebi ekariọọn̄ge Awaji ekinwe chieen̄ ilibi igọọk. Ire, eyi kinyi,
         Nte kinyi ogwu òkup me emen inyọn̄ îriọọn̄ ibe ke inu chi geelek îkup enyi me uyọt.
         33 Eya orọ, ìdasi ìweek mkpulu eyi Awaji, mè irọrọ inu Awaji okiweek, ke Awaji mônyi
         enyi otutuuk inu chi geelek si igbaalek.
         34 Ikakisisaak lek mije iyakwut òbowele. Ìtele inyi ufialek eyi iyakwut òbowele ikup
         inyi iyakwut. Usen geelek îkaan̄ ufialek eyi kan̄. Ikasa ufialek eyi iyakwut òbowele
         ìnitap ìsọkọ me lek ufialek eyi egwe cherekeyi.

1 “Ikafieek ene ikọ, inyi ene ikafieek enyi si ikọ.
         2 Mije, ike enyi efieekbe ene ikọ, ikeya si ke ebi ene ebefieek enyi ikọ. Inu yaage
         enyi esabe ifieek ene ikọ ke ebi ene ebesa ifieek enyi ikọ si.
         3 “Ìre keke orọ owu okisa chieen̄ ikpọ sọntiik nsiseen̄ uti òkup ngwan̄ kwun̄ me chieen̄,
         ire, òkamun̄ ikpele nkikek uti òkup me chieen̄ kwun̄?
         4 Sa ìre owu òbojeje ibe ngwan̄ kwun̄, ‘Kana ǹsan̄a owu nsiseen̄ uti me chieen̄,’ me
         ere owu me lek kwun̄ okiben nga nkikek uti ile me chieen̄ ikana ere?
         5 Owu ogwu isi iba keyi! Dasi san̄a ikpele nkikek uti òkup me chieen̄ kwun̄, inyi owu
         òkọt òmọọn̄ inu òsan̄a nsiseen̄ uti òkup ngwan̄ kwun̄ me chieen̄.
         6 “Ikasa inu òkup mbuban ìnyi ibo. Ire enyi ìsa inyi, ibo cha môgwu ikana inu iniloon̄
         enyi lek igwak. Ikeya si, ikakpulu akalari unye otu ewe ìtọọn̄ ìgwook ìnyi okodi.
         Ire enyi irọ, okodi cha môsa ukot ijak akalari cha me ijọn̄.
         7 “Ìbeek, ke mênyi enyi. Ìweek, ke enyi mêweek imun̄. Ìtọbọ ubọk me isotu, ke mêgwuku
         inyi enyi.
         8 Mije ogwu ibeek, môbọkọ; ogwu iweek, môweek imun̄; ogwu itọbọ ubọk me isotu, mêgwuku
         inyi.
         9 “Ìre ekene me lek kinyi ke ogwu gwun̄ môbeek fituru, mè ene ya inyi ewuuk?
         10 Sa ìre ekene ke ogwu gwun̄ môbeek irin̄, mè ene ya inyi ijijunu?
         11 Ire enyi ebi ijo iriọọn̄ ubọk ekinyi bọn kinyi ata inu, ìre enyi kperiọọn̄ ibe ke
         Nte kinyi ogwu òkup me emen inyọn̄ mônyi ene geelek òbebeek ọmọ inu isaba iraka ike
         enyi ekinyi bọn kinyi?
         12 Eya orọ, ire ikaan̄ inu omun̄be ibe ke înwọn ibe ene irọ inyi owu, owu rọ si inu
         ya nyi ofifi ene, mije, eyiyi ore inu eyi otutuuk Ikan kè Mosis, mè inu geelek egebe
         me emen ikpa ebi Nriran osibibe.
         13 “Ìje ìtibi ìnin̄ me otunchit eyi òsisip. Mije, otunchit eyi òkisa ene isi itap me
         ichep mè mfiat ìwewele, oniin̄ kan̄ si ìkpọkpọ iwele. Ebi ene ebi ìkije inin̄ me otunchit
         yi ìre ogbogbo.
         14 Ire, otunchit eyi òkisa ene isi itap me ugwem ìre sọntiik. Oniin̄ kan̄ si ìkpọkpọ
         isip, mè ikup uyọt uyọt. Ibot ene inen mè inen gaalek ekikọt iweek otunchit yi mè
         oniin̄ yi imun̄.
         15 “Ìriọọn̄ lek kinyi me lek ebi nriran ataak ebi ìkije ikana kubọk arọọn̄ eyi ìkakifiat
         inu geege, ire, me emen kiban̄, ema ìre egbe òkigwak anam itaka.
         16 Enyi mêsa ọrọmijọn̄ kiban̄ iriọọn̄ ema. Ìre ukpak môto mfut gerep? Sa ìre abọm egbe
         môto mfut figi?
         17 Ubọk yaage si, ata uti geelek ìkito ata mfut, ijo uti geelek si ìkito ijo mfut.
         18 Ikeya si, ata uti ìkakito ijo mfut. Ijo uti si ìkakito ata mfut.
         19 Uti geelek ikatoge ata mfut, mêcho ito, mè iben itọp itap me ukan̄.
         20 Eya orọ, enyi mêsa mfut kiban̄ iriọọn̄ ema.
         21 “Ìkare ene geelek òkigwen emi Okaan̄-ene, Okaan̄-ene, obonin̄ mkpulu eyi emen inyọn̄.
         Îre ogwu keya òkirọ nkeek eyi Nte n̄a ogwu òkup me emen inyọn̄ gaalek obonin̄.
         22 Mgbọ Usen Oyerebet Awaji môrebe, owuwa ene mêbe emi, ‘Okaan̄-ene, ìre ìkare erieen̄
         kwun̄ ke eji esa iben nriran, mè isa ilap ijo erumun̄ isibi me emen ene, mè isa irọ
         si owuwa inu ukechieen̄?’
         23 Mgbọ ya, mâbook otu itumu inyi ema ibe, ‘Enyi ebi ijo irọrọ kechi! Ǹkariọọn̄ enyi
         isi kubọk ge. Ìje ìnan̄a emi me isi.’ ”
         24 “Eya orọ, ene geelek ònọnọ ikọ n̄a chi, mè ikirọ ike emi nkijeen̄, ene ya ìkup kubọk
         ogwu òriọọn̄ inu ogwu ònanama uwu kan̄ me inyọn̄ ewuuk.
         25 Ibot onenirep ibọn̄ uwu ya, mun̄ ile obabaak imeen̄, efet egwijo owuwut si ibieen̄.
         Ire, uwu ya ìkagbugbọ, mije, etọbọ ọdọ kan̄ me inyọn̄ ewuuk.
         26 Ire, ene geelek ònọnọ ikọ n̄a, mè ìkasa ikọ ya ìgwen inu, ene ya ìkup kubọk ogwu
         burubut òsi inama uwu kan̄ me inyọn̄ okpoon̄.
         27 Ibot onenirep ibọn̄ uwu ya, mun̄ ile obabaak imeen̄, efet egwijo owuwut si ibieen̄.
         Uwu ya ogbugbugbọ igwook, mè irọn̄ atalek irọn̄.”
         28 Mgbọ Jisọs ojeen̄be inu chi isan̄a, ijejeen̄ kan̄ otetet ebi ife cha ukpook, mè ike
         ema chieen̄ enenen.
         29 Mije, ìkajeen̄ inu ya kubọk ebi ìjeen̄ Ikan ekijeen̄. Ire, ìjeen̄ inu ya kubọk ogwu
         òkakaan̄ unye me lek inu ya.

1 Mgbọ Jisọs onan̄abe me inyọn̄ ogoon̄ ya isibi, owuwa ebi ene egbugbuku ikigọọk ọmọ
         me udun̄.
         2 Ogwu orukan̄ inyakpa ge ojeje inu, mè initọbọ ekpe me isi kan̄, mè ibe ọmọ, “Okaan̄-ene,
         ire ineme owu, owu môkọt igwa emi, inyi emi ǹtana.”
         3 Jisọs onyanyana ubọk kan̄ ichak ogwu orukan̄ ya me lek, mè itumu inyi ibe, “Îneme
         emi, lek kwun̄ inye!” Mgbọ yaage, orukan̄ inyakpa ya otata isan̄a kpai, ọmọ otatana.
         4 Jisọs otutumu inyi ọmọ ibe, “Kakpa inu yi òrọrọ ìnyi ene geege. Ire, sa lek kwun̄
         si jeen̄ ogwu ngwugwa, mè gwa ngwugwa ike Mosis onyibe me Ikan ibe ene geelek egwabe
         inyakpa isan̄a me lek igwa, inyi ebi ene esa eriọọn̄ ibe ke owu otana.”
         5 Jisọs oneninan̄a ije isi ama Kapanọm. Mgbọ înin̄be emen ama ya, ogwu ibot akọn̄ ge
         onunu me lek kan̄ iniweek ntap-ubọk,
         6 mè ibe ọmọ, “Soso Okaan̄-ene, îkaan̄ gwun̄ uwu n̄a ge òkifiak orukan̄ ngọm. Ọmọ me
         uwu olaakbe, ìkakọt ibene lek, mije, orukan̄ ya îfiak ọmọ enenen.”
         7 Jisọs onenichieek ogwu ene ya use ibe ke ọmọ mônu inigwa ogwu gwun̄ uwu ya.
         8 Ogwu ibot akọn̄ ya otutumu inyi Jisọs ibe, “Okaan̄-ene, emi ǹkagbe ogwu owu obonin̄
         uwu kan̄. Keke me ere keyi tumu ikọ, ke lek gwun̄ uwu n̄a ya mônye.
         9 Mije, emi ìre ogwu akọn̄ òkup me irak ofifi ebi akọn̄ ebi ìbebene igak emi. Îkaan̄
         si ebi ìkukup emi me irak. Ire nnyi ida ibe ene ge me lek ebi ìkup me irak n̄a, ‘Je,’
         ene ya ìkaan̄ ijeje. Nsiyaka inyi ida ibe ofifi ene, ‘Na,’ ogwa ìkaan̄ inunu. Nsibe
         gwun̄ uwu n̄a, ‘Rọ ikeyi,’ ìborọrọ.”
         10 Ikọ ogwu ibot akọn̄ ya otumube okeke Jisọs chieen̄ enenen. Jisọs otutumu inyi ebi
         ìkigbuku igọọk ọmọ me udun̄ cha ibe, “Me atikọ, ǹkitumu inyi enyi ibe ke ǹkararak
         ìmun̄ ene geege òkakaan̄ òjelek ikpele ichechieek òkup ikeyi me Ijeren.
         11 Eya orọ, ǹkitumu inyi enyi ibe ke owuwa ebi ekarege ebi Ijeren mênan̄a me agan̄ mbum-ura,
         mè agan̄ ichep-ura inu inigọọk Ebereham mè Ajiki mè Jekọp isiki ikweek ikirie ijọk
         me mkpulu eyi emen inyọn̄.
         12 Ire, ebi ekikpọ chieen̄ ibe ke ema ebekup me mkpulu eyi emen inyọn̄, ebiba ke ebelap
         isibi igwook me emen udun. Me ere ya ke ema ebekup ikitaan̄ ukpo ito ito, mè ikitaka
         ejeek.”
         13 Jisọs onenitumu inyi ogwu ibot akọn̄ ya ibe, “Je fo, ke mêrọ inyi owu ike owu ochieekbe.”
         Me ike mgbọ yaage si, lek gwun̄ uwu ogwu ibot akọn̄ ya onyenye.
         14 Jisọs oneninan̄a me ere ya ije isi uwu kè Pita, mè imun̄ nga nwa kè Pita olaakbe
         me inyọn̄ mkpilaak. Ukan̄ îbak me lek.
         15 Jisọs ochachak ọmọ ubọk me lek, ukan̄ ya otetele ọmọ. Inanan̄a ikeke, mè isi irọ
         inorie inyi ema.
         16 Me otu ikakwun̄ usen ya, ebi ene ekpukpulu owuwa ebi ijo erumun̄ okupbe me emen ijet
         Jisọs, Jisọs otutumu otu ikọ ge, otutuuk ijo erumun̄ cha esisibi isan̄a me emen ebi
         ife cha. Igwagwa si otutuuk ebi orukan̄ geelek ìnunu me lek kan̄.
         17 Inu chi Jisọs orọbe îrọ iso ikọ Awaji otumube inan̄a me otu kè Asaya ogwu nriran
         ibe, “Ọmọ gaalek obeme ufiak kiji, mè ibeme otutuuk orukan̄ kiji inyi eji.”
         18 Mgbọ Jisọs omun̄be ogbogbo ebi ene cha ìkekeke ikana ọmọ, itutumu inyi ebi udun̄
         kan̄ ibe, “Eji enesaba okwaan̄ yi esi agan̄ keyilọ.”
         19 Ogwu òjeen̄ Ikan ge ojeje inu me lek kan̄, mè ibe ọmọ, “Ogwu Ijejeen̄, emi mâgọọk
         owu ijijen̄e isi ere geelek obosi.”
         20 Jisọs ofọfọọk ọmọ ibe, “Ekpukuruk îkaan̄ udọn̄ ere îkiluk, unọn òwulu me inyọn̄ îkaan̄
         si uwu ere îkiluk. Ire, emi Gwun̄ Ebilene ǹkakaan̄ ere nkiyaka ibot imaan̄.”
         21 Ene ge me lek ebi ìkigbọọk igọọk ọmọ me udun̄ onenibe ọmọ, “Okaan̄-ene, emi mâgọọk
         owu ije. Ire, tele mè ǹdasi ǹsi m̀fuun̄ nte n̄a sabum, ǹnengọọk owu.”
         22 Jisọs obebe ọmọ, “Na nagọọk emi, mè tele mè ebi kpekaan̄ ugwem ikakaan̄ge itata efuun̄
         ebi kiban̄ ìkwukwu.”
         23 Jisọs oneninin̄ emen uji, ọmọ mè ebi udun̄ kan̄, mè ibene ikikọp isaba okwaan̄ oyô
         ya.
         24 Ema mêkikọp me inyọn̄ isi mun̄ ya, egwijo okpọkpọ ibene me ema ekakpọge chieen̄.
         Egwijo ya îwut inye enenen me isi mun̄ ya, ekoon̄ obebene ikitap mun̄ me uji kiban̄
         ya. Ire, ike mgbọ ya, Jisọs ìkilalaak.
         25 Ebi udun̄ kan̄ esisi itimi ọmọ, mè ibe ọmọ, “Okaan̄-ene, nyan̄a eji! Eji mênichieen̄
         ita me okwaan̄.”
         26 Jisọs obebe ema, “Ìre keke orọ ukpook okitet enyi ikeyi? Enyi ebi sọntiik ichechieek
         kechi!” Ineninan̄a ikeke, mè igana ere inyi unye efet egwijo ya melek ekoon̄ cha,
         ema ewọwọ, isi mun̄ olọlọkọ.
         27 Inu ya okeke ebi udun̄ kan̄ chieen̄ enenen. Ema ebebene ikidido lek kiban̄ ibe, “Ìre
         kpasi ene ire ogwu, ogwu efet mè okwaan̄ okigban̄ uton̄ inyi?”
         28 Jisọs mè ebi udun̄ kan̄ enenisaba okwaan̄ ya itoon̄ me agan̄ ebi Gadara elukbe. Mgbọ
         ema erebe ere ya, ene iba ijo erumun̄ okisisaak enanan̄a me oron ekwukwu isibi inichichini
         ọmọ. Mije ebi ife chi ekirọ inu afa afa, ebi ene kpeyaka ikọt ikije iraka me ere ya.
         29 Ema imumun̄ Jisọs, ema ebebene ikitaan̄ ukpo ibe, “Owu Gwun̄ Awaji, ìre keke ke okiweek
         melek kiji? Ìre òbonu inisisaak eji mgbọ keyi me mgbọ mgbọ ikakemge-nu?”
         30 Îkaan̄ ikpele urum okodi òkukup igbet ere ya ikirie urie.
         31 Ijo erumun̄ cha eneniriaak Jisọs ibe, “Ire obolap eji isibi me emen ife chi, lap
         eji tap me emen urum okodi chilọ.”
         32 Jisọs ogagana inyi ema ibe, “Ìnan̄a ìsibi!” Ema enanan̄a me emen ife cha isibi, mè
         ikana isi inin̄ emen okodi cha. Otutuuk urum okodi ya olilibi ikwala isibi agan̄ ogoon̄
         ya, mè igbuku igwook me okwaan̄, mè ikwaan̄ ita.
         33 Ebi ìkikpukpo okodi cha elilibi inin̄ emen ama, mè isi ilook ebi ene inu òrọrọ me
         lek okodi kiban̄, mè inu òrọrọ me lek ebirieen̄ iba cha ijo erumun̄ okupbe me emen.
         34 Ebi ama ya egbugbuku isibi inu inichichini Jisọs me ere ya. Mgbọ ema emun̄be ọmọ,
         ema ebebene ikiriaak Jisọs ibe inan̄a isibi me inyọn̄ ijọn̄ kiban̄.

1 Jisọs onenisaba inin̄ emen uji. Ọmọ melek ebi udun̄ kan̄ esasaba okwaan̄ ya ifo ama
         ere îkiluk.
         2 Mgbọ ema erebe ama ya, ebi ene ebeben enerieen̄ ge òkifiak orukan̄ ngọm me inyọn̄
         ufo isa ijet ọmọ ibe igwa. Mgbọ Jisọs omun̄be ichechieek ife cha ekaan̄be, itutumu
         inyi ogwu ngọm ya ibe, “Gwun̄ enerieen̄, kat ejit, ke mîtele ijo kwun̄ inyi owu.”
         3 Mgbọ usini ebi ìjeen̄ Ikan ìkup me ere ya enọbe ikọ ya Jisọs otumube, ema ebebene
         ikinunuun̄ me etete kiban̄ ibe, “Ene yi ìkitumu ikọ unyechieen̄ ikeme Awaji.”
         4 Jisọs orọriọọn̄ inu ema ekikeek, mè inido ema ibe, “Ìre keke orọ enyi ekikeek ijo
         ekikeek òkup ikeya me ejit kinyi?
         5 Ìre eyi owa ofet itutumu? Ìre ibebe: Mîtele ijo kwun̄ inyi owu? Sa ìre ibebe: Nan̄a
         keke, mè kat ufo kwun̄, mè je fo?
         6 Mgbọ keyi, emi mârọ inyi enyi eriọọn̄ ibe ke emi Gwun̄ Ebilene nkaan̄ unye me linyọn̄
         yi itetele ijo inyi ene.” Itutumu inyi ogwu ngọm ya ibe, “Nan̄a keke, mè kat ufo kwun̄,
         mè je fo.”
         7 Me isi otutuuk kiban̄, ogwu ngọm ya onanan̄a ikeke mgbọ yaage, mè ije ifo.
         8 Mgbọ ebi ìkup me ere ya emun̄be inu ya òrọrọ, ukpook otetet ema enenen. Ema ebebene
         ikitọn̄ Awaji ogwu ònyinyi ebilene òjelek unye òkup ikeyi.
         9 Mgbọ Jisọs onan̄abe me ere ya ije inyi isi, inenimun̄ ogwu enerieen̄ ge ekigwen Matiyu,
         ogwu òkitip otitip ido okupbe me uwu ikwaan̄ kan̄, mè igwen ọmọ ibe, “Na nagọọk emi.”
         Matiyu onanan̄a ikeke, mè igọọk Jisọs.
         10 Jisọs mè ebi udun̄ kan̄ enenisi uwu kè Matiyu. Matiyu otetet ema ichen. Owuwa ebi
         ìkibọkọ otitip ido, mè owuwa ebi kpekisun̄ Ikan kè Mosis enunu inigọọk Jisọs mè ebi
         udun̄ kan̄ ikirie inorie me uwu ya.
         11 Ebi Farisi imumun̄ ikeya, ema edodo ebi udun̄ kè Jisọs ibe, “Ìre keke orọ mè ogwu
         ijejeen̄ kinyi ikigọọk ebi otitip ido mè ebi ijo igbaan̄ irie inorie?”
         12 Jisọs onọnọ ikọ ya ema edobe, mè itumu inyi ema ibe, “Ogwu lek onyebe ìkakiweek ogwu
         ofia. Îre ogwu lek ikanyege okiweek ogwu ofia.
         13 Enyi mîfuk me emen Ikpa Mbuban ibe ke Awaji ìbe, ‘Ǹkiweek ejit nsan, ǹkaweek ngwugwa.’
         Ìfon, mè ìsi ìweek inu ikọ ya osibibe. Emi ǹkanu inenigwen ebi ata irọrọ. Ǹnu inenigwen
         ebi ijo irọrọ ibe egwu ekom.”
         14 Usen ge, ebi udun̄ kè Jọn ògwook mun̄ enunu me lek kè Jisọs, mè inido ọmọ ibe, “Ìre
         keke orọ eji mè ebi Farisi ekijin otu, ire, ebi udun̄ kwun̄ kpekijin otu?”
         15 Jisọs oyayaka ido ema ibe, “Ìre ebi egwenbe me ijọk ido-nwa ebejeje ikup me ufieejit,
         me ere ogwu òdo nwa okupbe me etete kiban̄? Ire, usen ge òkinu, mgbọ mêmọnọbe ogwu
         òdo nwa ya isan̄a me etete kiban̄. Mgbọ keya ke ema ebejin otu.
         16 “Kpekisa ọkpọkọ aya ekwut ichim ichit ere ògwagwak me lek oka ekwut, mije, ọkpọkọ
         aya ekwut ya môlibi iriaak, mè itaba chieen̄ ere ògwagwak ya ibook igak adasi mgbọ.
         17 Ikeya si, kpunu ogwu òkitap aya miin̄ me emen oka ogbokot ikpa anam, mije, oka ogbokot
         ikpa anam ya môrama ibum, mè ijijaka, mè ifin si miin̄ ya ichep. Ekitap aya miin̄
         me emen aya ogbokot ikpa anam, miin̄ melek ogbokot îra ikikup me utelelek.”
         18 Ikọ ya ìkatata Jisọs me otu, enerieen̄ ge me lek ebi ibot uwu ntitiin̄ ebi Ju onunu,
         mè initọbọ ekpe me isi kan̄, mè itumu inyi ọmọ ibe, “Gwun̄ n̄a enenwaan̄ îkwu mgbọ
         keyi mgbọ keyi. Ire, soso, na si chak ubọk me lek, ke môgat ugwem.”
         19 Jisọs onanan̄a ikeke, mè igọọk ogwu enerieen̄ ya ije. Ebi udun̄ kan̄ si egọgọọk ọmọ
         ije.
         20 Îkaan̄ ogwu enenwaan̄ ge eje okisibi me lek akọp mè acha iba. Mgbọ Jisọs mè ebi udun̄
         kan̄ ekije ibesi uwu ogwu ibot uwu ntitiin̄ ya, ogwu enenwaan̄ yi onanan̄a me agan̄
         udun̄ ije itibi etete ebi ene, mè inichak ubọk me otu utọn̄ ọfọnti kè Jisọs.
         21 Ogwu enenwaan̄ ya îwuuk lek itumu ifieek me ejit kan̄ ibe, ìrere otu utọn̄ ọfọnti
         kè Jisọs gaalek ke ọmọ okọt ichak ubọk me lek, ke lek kan̄ mônye.
         22 Mgbọ îchakbe ubọk me otu utọn̄ ọfọnti ya, Jisọs okakana chieen̄, mè imun̄ ọmọ, mè
         ibe ọmọ, “Gwun̄ enenwaan̄, kat ejit, ke ichechieek kwun̄ îgwa owu.” Mgbọ yaage, lek
         ogwu enenwaan̄ ya onyenye.
         23 Mgbọ Jisọs mè ebi udun̄ kan̄ cha ejebe ire uwu ogwu ibot uwu ntitiin̄ ya, ema emumun̄
         ebi ìkiwut odu ifit mkpa-ene, mè imun̄ si ubọk ebi ito enin̄be inwaan̄ uwu ya, mè
         ikikput okput.
         24 Jisọs oneninyi ida ibe, “Enyi otutuuk ene ìsibi. Gwun̄ enenwaan̄ ya ìkakwukwu, ìkilalaak.”
         Ire, ebi ife cha ekekichak ọmọ.
         25 Mgbọ îlapbe ema otutuuk ene igwook me oyet isan̄a, ininin̄ emen agwut ere emaan̄be
         gwun̄ enenwaan̄ ya, mè itet ọmọ me ubọk ibene. Gwun̄ enenwaan̄ ya onanan̄a ikeke.
         26 Etip inu yi otataan̄ ikana otutuuk agan̄ ya.
         27 Jisọs inanan̄a me ere ya ikije, ebi ǹnàan̄ iba ekekije igọọk ọmọ, mè ikitaan̄ ukpo
         ibe, “Gwun̄ kè Debit, kaan̄ ejit nsan me lek kiji.”
         28 Mgbọ Jisọs ojebe isi inin̄ uwu ere ìkikup, ebi ǹnàan̄ iba cha enenije inu me lek
         kan̄. Ọmọ onenido ema ibe, “Ìre enyi mîchieek ibe ke emi mâkọt igwa enyi?” Ebi ǹnàan̄
         cha efọfọọk ibe, “Iin̄, Okaan̄-ene, eji mîchieek.”
         29 Jisọs onenitoon̄ ubọk me chieen̄ kiban̄, mè itumu inyi ema ibe, “Ikup inyi enyi ike
         ichechieek kinyi okupbe.”
         30 Ema ebebene ikimọọn̄ inu. Ire, Jisọs otataba ema ubọk me utọn̄ ibe mè ema ekakpa
         inu ya òrọrọ ìnyi ene geege.
         31 Ire, ema enanan̄a me uwu ya isibi, mè isi ikikpa etip òfolek kè Jisọs ikana otutuuk
         agan̄ ya.
         32 Mgbọ ebi ǹnàan̄ cha ekinan̄a me uwu ya isibi, ebi ene esasa ogwu enerieen̄ ge ijo
         erumun̄ okupbe me emen inin̄ uwu ya ijet Jisọs ibe igwa. Ijo erumun̄ ya îrọ inyi ene
         ya ikayaka ìkọt ìtumu ikọ.
         33 Jisọs onenilap ijo erumun̄ ya isibi me emen ene ya. Mgbọ yaage ogwu mbuuk ya obebene
         ikitumu ikọ. Inu ya okwukwu otutuuk ebi ìkup me ere ya lek enenen. Ema ebebene ikitumu
         ibe ke ema kperarak imun̄ òjelek inu òkup ikeyi me ido Ijeren.
         34 Ire ebi Farisi ìkup me ere ya ekekitumu ibe ke Jisọs ìkisa unye ogwu ibot ebi ijo
         erumun̄ ilap ijo erumun̄ isibi me emen ebi ene.
         35 Jisọs okekije ikana otutuuk ama ile mè asabọn ama geelek, mè ikijeen̄ inu me emen
         uwu ntitiin̄ kiban̄, mè ikilook ata etip eyi mkpulu eyi Awaji, mè ikigwa orukan̄ mè
         ufiak geelek òkup esese esese.
         36 Mgbọ îmun̄be ogbogbo ebi ene cha ekigbuku igọọk ọmọ, itoto ema nsan, mije, ema mîkaan̄
         owuwa ufialek. Melek si, kpunu ogwu òkitap ubọk inyi ema. Ema ekititeek kubọk arọọn̄
         ikakaan̄ge ogwu okekikpukpo.
         37 Inenitumu inyi ebi udun̄ kan̄ ibe, “Ìkpọ, inu eberọkọ me uko îwa me atikọ, ire, ebi
         ikwaan̄ ìre ene inen mè inen gaalek.
         38 Eya orọ, ìbeek Okumugwem, ogwukaan̄ ikwaan̄ irọrọkọ inu me uko, ibe iria owuwa ebi
         ikwaan̄ itap me uko kan̄, mè enerọkọ inu me uko.”

1 Jisọs onenigwen akọp mè ebi udun̄ iba kan̄ cha iriaak me lek kan̄, mè inyi ema unye,
         inyi ema ekelap ijo erumun̄ esibi me emen ene, mè ekegwa esese chieen̄ orukan̄ mè
         ufiak geelek.
         2 Erieen̄ akọp mè ebi udun̄ iba kan̄ cha ìre, adasi, Saimọn ogwu ekigwen si Pita, mè
         Anduru ogwu ngwan̄, mè Jemis gwun̄ kè Jebidi mè Jọn ogwu ngwan̄,
         3 mè Filip mè Batolomi mè Tọmọs mè Matiyu ogwu òkibọkọ otitip ido, mè Jemis gwun̄ kè
         Alifiọs, mè Tadiọs,
         4 mè Saimọn ogwu ulọk ama ominbe me emen, mè Judas Isikariọt ogwu òleke Jisọs inyi
         ekpan̄.
         5 Akọp mè ene iba kechi ke Jisọs oria isibi. Sabum îniria ema isibi, înyi ema nteme
         ibe, “Ikaje ìsi lek ebi ekarege ebi Ju. Ikanin̄ ama ebi Sameria geege.
         6 Ire, ìje isi yaage ìsi lek ebi Ijeren ebi ìkup kubọk arọọn̄ òchechep.
         7 Ike enyi ekije, ìkilook ebi ene ibe ke mkpulu eyi emen inyọn̄ îkup mgbet.
         8 Ìgwa ebi orukan̄, mè ìjomo ebi ìkwukwu, mè ìgwa ebi inyakpa, mè ìlap ijo erumun̄
         ìsibi me emen ebi ene. Enyi ebọkọ unye yi me ọsọ. Ikeya si, ìsa unye yi ìsi ikwaan̄
         ìnyi ebi ene me ọsọ.
         9 Ikamọnọ ikpoko alata okuket, mè ìre eyi alata araran̄, mè ìre eyi ekwe geege ìtap
         me akpa.
         10 Ikaben akpa ije, ikamọnọ ọfọnti ìso iba, ikamọnọ ikpukot ìso ukot iba, ikamọnọ mkpat
         geege ìkaan̄ me ubọk me oniin̄ ije kinyi. Mije, ogwu òsi ikwaan̄ môrie inu ubọk ikwaan̄
         kan̄.
         11 “Ama geelek enyi enin̄be, mè ìre ama ile, mè ìre gwun̄ ama, ìweek ene ge òkakaan̄
         ukpook Awaji me emen, mè ìkup me uwu ene ya mege ire mgbọ enyi mêtelebe ama ya.
         12 Enyi isinin̄ uwu geelek, ìtọp ebi ìkup me uwu ya amọn ibe, ‘Esuuk ikup melek kinyi.’
         13 Ire ebi ìkup me uwu ya ibọkọ enyi itap, esuuk kinyi môkup melek kiban̄. Ire, ire
         kpebọkọ enyi itap, esuuk kinyi môgwu ikom igọọk enyi.
         14 Ire ikaan̄ uwu geelek, mè ìre ama geelek kpebọkọ enyi itap, mè igban̄ ikọ kinyi,
         enyi isibenan̄a me uwu ya, mè ìre ama ya isibi, ìgen̄ achiaan̄ ukot kinyi ìgwook me
         ere ya.
         15 Me atikọ, ǹkitumu inyi enyi ibe, me Usen Oyerebet Awaji, ke môfieek inyi ama ya enenen
         igak ama Sọdọm mè Gọmọra.
         16 “Mgbọ yi, ǹkiria enyi isibi kubọk arọọn̄ isi itap me etete egbe. Eya orọ, ìgbala
         chieen̄ kubọk ijijunu, ire, ìkirọ inu esuuk esuuk kubọk ekerekwukwu.
         17 Ire, ìgbala chieen̄ me lek ebi ene, mije, ebilene mêtet enyi me unye, mè isa enyi
         isi isi ebi ibot ama, mè isa olik isulu enyi me uwu ntitiin̄ kiban̄ me ama geelek.
         18 Mije n̄a, mêsa enyi isi oyerebet me isi ebi ibot mkpulu, mè ebi ubọọn̄, inyi enyi
         ekesa irek òkup ikeya elook ebi ibot chi melek ebi ekarege ebi Ju ata etip.
         19 Ire, isisa enyi isi oyerebet, ikasisaak lek kinyi me lek inu enyi ebetumu, mè ìre
         ike enyi ebesa itumu, mije, mênyi enyi inu enyi ebetumu me ike mgbọ ya.
         20 Mije, ìkare enyi ebekitumu ikọ mgbọ ya, îre Ekwukwu eyi Nte kinyi obokup me emen
         kinyi ikitumu ikọ me mgbọ ya.
         21 “Mgbọ ya, ngwan̄ môsa ngwan̄ inyi ekpan̄, ute môsa ogwu gwun̄ inyi ekpan̄, nsabọn
         mênye ibot inyi ebi ute mè ebi uga, mè irọ inyi ekpan̄ ema.
         22 Otutuuk ene mêcha enyi mije n̄a. Ire, ene geelek me lek kinyi òkekeke inye isi ire
         okputut, ogwa ke mênyan̄a.
         23 Ire ebi ene isisaak enyi me ama ge, ìlibi ìfo ofifi ama. Me atikọ, enyi kpebejijen̄e
         ikana otutuuk ama òkup me ido Ijeren iso sabum Gwun̄ Ebilene mônube.
         24 “Ogwu òkikween̄ inu ìkakimin ìgak ogwu òkijeen̄ ọmọ inu. Ikeya si, gwun̄ uwu ìkakimin
         ìgak ogwu ute-uwu.
         25 Ogwu òkikween̄ inu môkọt imin ikup kubọk ogwu òkijeen̄ ọmọ inu, gwun̄ uwu si môkọt
         imin ikup kubọk ogwu ute-uwu. Ire, ire ebi ene igwen ogwu nte uwu, Bejibun, ìriọọn̄
         ibe ke kpebelọlọ igwegwen ebi uwu ene ya erieen̄ òfefieek igak ikeya.
         26 “Eya orọ, enyi ikatet ukpook me lek kiban̄, mije kpunu inu geege echitbe eyi kpebechili
         ibook, kpunu si inu geege eletbe eyi kpokpọkbe mbum, inyi ebi ene eriọọn̄.
         27 Inu geelek ntumube inyi enyi me emen udun, ìtumu ìsibi me utoon̄ egwe. Ikọ geelek
         etumube ususuk itap enyi me utọn̄, ìkeke me inyọn̄ uwu ìtumu, inyi otutuuk ene enọ.
         28 Ikakitet ukpook me lek ebi ìbekọt ikpan̄ akpalek gaalek, ire, kpebekọt ikpan̄ ibot
         ejit. Ire, ìtet ukpook me lek Awaji ogwu òbokọt igbaan̄ ibot ejit mè akpalek ijijaka
         isan̄a me emen ukan̄ ama yọk.
         29 Ìre ìkare agagawaji iba ke ekinyam ikpoko ge? Ire, kpunu agagawaji geege òkinan̄a
         irọn̄ me ijọn̄ me ikarege nkeek eyi Nte kinyi.
         30 Ike yaage si, Awaji îriọọn̄ otu ifuk otutuuk ukut ijeek òkup enyi me ibot isan̄a.
         31 Eya orọ, ikafieek owot, mije, enyi mînye otu ewe igak ogbogbo agagawaji.
         32 “Ire ikaan̄ ogwu ichieek me lek n̄a, mè itumu emi isibi me isi ebilene, emi mâtumu
         ene ya si isibi me isi kè Nte n̄a ogwu òkup me emen inyọn̄.
         33 Ire, ire ikaan̄ ogwu ijit emi me isi ebilene, emi mâjit si ene ya me isi kè Nte n̄a
         ogwu òkup me emen inyọn̄.
         34 “Enyi ikakeek ibe ke emi m̀banitap esuuk me linyọn̄. Ǹkanu inenitap esuuk. Îre oge
         akọn̄ ke nsa inu.
         35 Mije, ǹnu inenitap ochicha me etete gwun̄ enerieen̄ mè ogwu ute, mè etete gwun̄ enenwaan̄
         mè ogwu uga, mè etete nwa gwun̄ mè uga-olom.
         36 Ebi ototun̄ ukan̄ ene ebere ebi ochicha ene ya.
         37 “Ene geelek òmama ogwu ute mè ogwu uga igak emi ìkagbe irere ogwu eyi n̄a. Ene geelek
         si òmama gwun̄ kan̄ enerieen̄ mè gwun̄ kan̄ enenwaan̄ igak emi, ìkagbe si irere ogwu
         eyi n̄a.
         38 Ene geelek ogwu ìkakiben uti nkwurieen̄ kan̄ ìgọọk emi, ene ya ìkagbe si irere ogwu
         eyi n̄a.
         39 Ene geelek òbọbọọk ugwem kan̄ isun̄, môfiin̄ ugwem kan̄. Ire, ene geelek òfifiin̄
         ugwem kan̄ mije n̄a môkaan̄ ugwem kan̄.
         40 “Ene geelek òbọbọkọ enyi itap, ìbọkọ emi itap. Ene geelek òbọbọkọ emi itap, ìbọkọ
         Awaji ogwu òraria emi inu itap.
         41 Ene geelek òbọbọkọ ogwu nriran itap mije îrebe ogwu nriran, ene ya môbọkọ si mkpukpe
         ogwu nriran ya môbọkọbe. Ikeya si, ene geelek òbọbọkọ ogwu ata irọrọ itap mije îrebe
         ogwu ata irọrọ, ene ya môbọkọ si mkpukpe eyi ogwu ata irọrọ môbọkọbe.
         42 Me atikọ, ǹkitumu inyi enyi ibe, ire ikaan̄ ene geelek òtọtọkọ ekpen̄ mudim ge inyi
         ogwu òsisip ichit me lek ebi udun̄ n̄a chi mije îrebe ogwu udun̄ n̄a, ene ya ìkpolọlọ
         ibọbọkọ si mkpukpe kan̄.”

1 Mgbọ Jisọs otemebe akọp mè ebi udun̄ iba kan̄ nteme isan̄a, ineninan̄a me ere ya
         ikijijen̄e ikana owuwa ama me Galili, mè ikijeen̄ inu, mè ikilook ata etip ikana me
         ama cha.
         2 Jọn ògwook mun̄ okukup me uwu mkpọn inọ inu Jisọs okirọ, mè iria ebi udun̄ kan̄ ibe
         esi edo Jisọs ibe,
         3 mè ìre ogwugwu ore ogwu òbonunu ya? Sa ìre ema ekup ekpọ ofifi ene?
         4 Mgbọ ife cha esibe isi ido Jisọs ikọ ya, Jisọs ofọfọọk ema ibe, “Ìgwu ìkom ìfon,
         mè ìsi ìkpa inu enyi emun̄be, mè inu enyi enọbe ìnyi Jọn.
         5 Ebi ǹnàan̄ mêkimọọn̄ inu, ebi akọọk mêkije ije, mêkigwa ebi orukan̄ inyakpa, ebi
         inan mêkinọ ikọ, mêkijomo ebi ìkwukwu, mêkilook si ebi ugbọọn̄ ata etip.
         6 Ugbana môkup inyi ene geelek ogwu ikanan̄age ìrọn̄ mije n̄a.”
         7 Mgbọ ebi udun̄ kè Jọn cha enan̄abe me ere ya ikije ifo, Jisọs obebene ikitumu ikọ
         òfolek kè Jọn inyi ogbogbo ene cha, mè ikido ema ibe, “Mgbọ enyi esibibe isi emen
         èwê ya, ìre keke ke enyi esi ikpọ? Ìre mbubet eyi efet okiwumu imaan̄ ke enyi esi
         ikpọ mọnọ?
         8 Ire ìkare eya, ìre keke ke enyi esibi isi ikpọ? Ìre enerieen̄ òsa ujuja ekwut mè
         ọfọnti ibala lek ke enyi esi ikpọ? Iin̄-iin̄, ìkpokọt ire ikeya, mije, ebi ìkibala
         lek ikeya ekiluk me uwu ebi ubọọn̄.
         9 Ìre keke-ni ke enyi esibi isi ikpọ? Ìre ogwu nriran ke enyi esibi isi ikpọ? Iin̄,
         me atikọ, ogwu enyi esi ikpọ ya îmin igak ogwu nriran.
         10 Ọmọ ore gwun̄ ikwaan̄ ya ogwu egebe inu òfolek me emen Ikpa Mbuban ibe ke Awaji ibe,
         ‘Emi mâria gwun̄ ikwaan̄ n̄a ibe idasi ije me isi kwun̄, mè isi inen̄e oniin̄ isun̄
         iban owu.’
         11 Me atikọ, ǹkitumu inyi enyi ibe, me etete bọn ebirieen̄ ebi ebibaan̄ emaan̄be bene
         me karake ukot ukot, kpunu ene geege òmimin igak Jọn ògwook mun̄. Ire, ogwu òsisip
         ichit me mkpulu eyi emen inyọn̄ îmin igak Jọn.
         12 Bene me mgbọ Jọn ògwook mun̄ obenebe ikilook ata etip na re mgbọ keyi, mkpulu eyi
         Awaji ìkitibi imin me unye. Ebi ìnyenye ejit gaalek ekikọt itibi inin̄.
         13 Mege Jọn oninu, Ikan kè Mosis îtumu inu òfolek mkpulu yi. Ebi nriran si mîben nriran
         òfolek.
         14 Jọn yi ore Ilaija ya ogwu ebi nriran etumube ibe ke mônu. Ire ineme enyi, ìbọkọ ìchieek.
         15 Ogwu ikaan̄ utọn̄, inọ.
         16 “Ìre keke ke mbasa ebi ukot mgbọ keyi itọ me lek? Ife chi ekup kubọk nsabọn ìkup
         me oyet ama ikifit ifit. Ebi agan̄ ge ekekitaan̄ ukpo itumu inyi ebi agan̄ keyilọ
         ibe,
         17 ‘Eji mîwut otita isa ikọt okwa unwọọn̄ inyi enyi, enyi kpechieek ijojop. Eji mîkọt
         okwa ito inyi enyi, enyi kpechieek itoto ito ufieejit.’
         18 Mgbọ Jọn onube, îkijin otu owuwa mgbọ, ìkakinwọ miin̄ geege. Ire, ebi ene ekekitumu
         ibe ke îkaan̄ ijo erumun̄ me emen.
         19 Emi Gwun̄ Ebilene nneninu, mè ikirie, mè ikinwọ. Ebi ene ekekibe ke emi ìre ogwu
         ebek inorie mè ogwu usa-miin̄, ogwu òkigọọk ebi òtitip ido mè ebi kpekisun̄ Ikan kè
         Mosis igbaan̄ ije. Ire, îre ikwaan̄ Awaji okisa iriọọn̄-inu kan̄ isi me emen ene,
         ke ekisa iriọọn̄ ibe ke iriọọn̄-inu ya ìre eyi atata.”
         20 Jisọs obebene ikifieek otu inyi ama cha ere îrọbe owuwa inu ukechieen̄, mije, ebi
         ama cha kpegwu ikom. Ikekitumu inyi ema ibe,
         21 “Môfieek inyi enyi ebi ama Korajin. Môfieek si inyi enyi ebi ama Betisaida. Ire ibe
         ìre Taya mè Saidọn ke merọ otutuuk inu ukechieen̄ echi erọbe me emen ama kinyi, kè
         ebi ama cha etap ọfọnti ufieejit, mè èkekpukpọt me ntọn̄, mè ègwu ekom karake ukot
         ukot.
         22 Ire, ǹkitumu inyi enyi ibe ke môfieek enenen inyi enyi me Usen Oyerebet Awaji igak
         ebi Taya mè Saidọn.
         23 Enyi ebi ama Kapanọm, ìre enyi ekikeek ibe ke mêbene enyi ifo emen inyọn̄? Iin̄-iin̄,
         îre ama yọk ke ebesiki enyi isi itap. Ire ibe ìre Sọdọm ke merọ inu ukechieen̄ echi
         erọbe me emen ama kinyi, kè Sọdọm òkup mege òre cherekeyi.
         24 Eya orọ, emi ǹkitumu inyi enyi ibe ke môfieek inyi Kapanọm igak Sọdọm me Usen Oyerebet.”
         25 Mgbọ Jisọs otumube ikọ chi isan̄a, ineniriaak uriaak ibe, “Ute, Ogwukaan̄ inyọn̄
         mè ijọn̄, ntọn̄ owu, mije, owu òlelet inu chi geelek me lek ebi ìriọọn̄ inu mè ebi
         ìkaan̄ ifuk-ibot, mè iniben ikpọk mbum ijeen̄ asa nsabọn ebi ekariọọn̄ge inu geege.
         26 Iin̄, Ute, îre ikeyi ke îneme owu irọrọ.
         27 “Nte n̄a îkana otutuuk inu itap emi me ubọk. Kpunu ogwu òrọriọọn̄ ogwu Gwun̄ orebe,
         ilọ me lek ogwu Ute. Kpunu si ogwu òrọriọọn̄ ogwu Ute orebe, ilọ me lek Gwun̄ ya,
         mè ebi geelek înemebe Gwun̄ ya isasa Nte kan̄ ijeen̄.
         28 “Enyi ebi efuuk otabe me owot mije ibebeme ulobo inu, ìna me lek n̄a, ke mânyi enyi
         isiki-efuuk.
         29 Ìben ibot uti ibeme-inu n̄a agan̄ ge ìtoon̄ me oguga kinyi, mè ìkween̄ inu me ubọk
         n̄a, mije, emi ìre ogwu esuuk, mè ire si ogwu òsisiki lek me ugwem. Ire enyi inu,
         enyi mêkaan̄ utelelek me ibot ejit kinyi.
         30 Mije, uti ibeme-inu n̄a ìkayọt ibebeme, akpan n̄a si îfet.”

1 Îkaan̄ mgbọ ge Jisọs mè ebi udun̄ kan̄ ekije itibi emen uko akpa ge me Usen Mbuban.
         Mgbọ ema ekije, ebi udun̄ kan̄ ekekifaan̄ akpa me uko ya itaka mije uraafiọọn̄.
         2 Mgbọ ebi Farisi emun̄be ikeya, egwegwen Jisọs, mè ibe ọmọ, “Kpọ, ebi udun̄ kwun̄
         mêkirọ inu ikatatge irọrọ me Usen Mbuban.”
         3 Jisọs onenido ema ibe, “Ìre enyi kpefuk inu Debit orọbe mgbọ uraafiọọn̄ otakabe ọmọ
         mè ebi melek kan̄?
         4 Debit ìjeje inin̄ Uwu Awaji, mè isi imọnọ fituru esabe igwa ngwugwa inyi Awaji itaka,
         mè iche si inyi ebi melek kan̄. Inu ya ema erọbe îlọ me Ikan, mije, fituru cha ìkup
         inyi ebi ngwugwa gaalek.
         5 Sa ìre enyi kpefuk me emen Ikan kè Mosis ibe ke ebi ngwugwa ìkisi ikwaan̄ me Uwu
         Mbuban mîkichaka mbuban me Usen Mbuban, ire, ikan geege ìkatet ema?
         6 Ire, emi ǹkitumu inyi enyi ibe ke ogwu òmimin igak Uwu Mbuban òwa me ere keyi, me
         etete kinyi.
         7 Ege me Ikpa Mbuban ibe ke Awaji ìbe, ‘Ǹkaweek ngwugwa, ǹkiweek ejit nsan.’ Ire ibe
         enyi mîtet ibot me lek ikọ yi, enyi kpemekigwen ikan ikeme ebi ekarọge ijo inu.
         8 Mije, Gwun̄ Ebilene ore Ogwukaan̄ Usen Mbuban.”
         9 Jisọs onenije inan̄a me ere ya, mè isi inin̄ uwu ntitiin̄ ebi Ju òkup me ama ya.
         10 Ogwu enerieen̄ ge ubọk agan̄ ge ogọmbe òwa me emen uwu ya okupbe. Usini ebi ìkup
         me emen uwu ya eneniweek itetet Jisọs me ikan, mè inido ọmọ ibe, “Ìre Ikan kè Mosis
         îgban igwagwa ene me Usen Mbuban?”
         11 Jisọs oneniyaka ido ema ibe, “Ire ene ge me lek kinyi ikaan̄ arọọn̄ ge òrọrọn̄ inin̄
         emen udọn̄ me Usen Mbuban, ìre ene ya ìkpotaba arọọn̄ ya isibi me usen ya?
         12 Ìre enyi kperiọọn̄ ibe ke ene înye otu ewe enenen igak arọọn̄? Eya orọ, Ikan ìkagban
         ene irọrọ ata inu me Usen Mbuban.”
         13 Inenitumu inyi ogwu enerieen̄ ya ibe, “Nyana ubọk kwun̄!” Ogwu enerieen̄ ya onyanyana
         ubọk. Ubọk kan̄ onyanyana, mè inye kubọk agan̄ keyilọ.
         14 Mgbọ ebi Farisi emun̄be inu ya, ema enanan̄a isibi isi itọt ubọk ema ebesa itet Jisọs
         ikpan̄.
         15 Jisọs orọriọọn̄ ijo otitọt kiban̄ ya, mè inan̄a me agan̄ ya isibi. Owuwa ene egọgọọk
         ọmọ ije, igwagwa otutuuk ebi lek ikanyege me etete kiban̄,
         16 mè ibe ema ekatumu ogwu ọmọ orebe ìnyi ene geege.
         17 Inu yi îrọ iso ikọ Awaji otumube inan̄a me otu ogwu nriran Asaya ibe,
         18 “Ogwugwu ìre gwun̄ ikwaan̄ n̄a ogwu ngobobe inyi lek n̄a. Ọmọ ìre ogwu mmabe, ogwu
         inu kan̄ okineme emi. Mânyi ọmọ Ekwukwu n̄a, ọmọ môlook ebi ido geelek etip òfolek
         unen oyerebet n̄a.
         19 Ọmọ ìkpobaak ibaak, ìkponyi okput, ìkpotaan̄ ukpo itumu ikọ me lek oniin̄.
         20 Ike ikanwọnge ibe efan̄a uti akpa òkakaan̄ unan me lek efiin̄, ikeya si, ọmọ ìkporọ
         inu unye unye me lek ebi ekakaan̄ge unye. Ike ikagbege ibe eniin̄ ibot ukan̄ òkekibubuuk,
         ikeya si, ọmọ ìkponye ejit me lek ebi ekakaan̄ge ikpọchieen̄ geege. Ọmọ môkeke inye
         me irọrọ ata inu, mege ire mgbọ unen oyerebet môsobe otutuuk ere geelek.
         21 Otutuuk ebi ekarege ebi Ju mêkaan̄ ikpọchieen̄ inan̄a me lek erieen̄ kan̄.”
         22 Ebi ene enenisa enerieen̄ ge ijo erumun̄ okupbe me emen ijet Jisọs. Ijo erumun̄ ya
         îtap ene ya ǹnàan̄, mè itap si mbuuk. Jisọs ogwagwa ogwu enerieen̄ ya, mè irọ inyi
         ikimọọn̄ inu, mè ikitumu ikọ.
         23 Inu ya okeke otutuuk ebi ìkup me ere ya chieen̄. Ema ekekitumu ibe, “Ìre òbe ìkpore
         Gwun̄ kè Debit ya ore ogwugwu mọnọ?”
         24 Ire, mgbọ ebi Farisi enọbe ikọ ebi ife cha ekitumu, ema ebebene ikitumu ibe ke Jisọs
         ìkisa unye kè Bejibun, ogwu ibot ijo erumun̄, ilap ijo erumun̄ isibi me emen ene.
         25 Jisọs orọriọọn̄ ekiket kiban̄, mè itumu inyi ema ibe, “Ido geelek ebi ìkup me emen
         ekitim akọn̄ ikeme lek kiban̄, ido ya ìbochechep. Ikeya si, ama geelek, mè ìre uwu
         geelek ebi ìkup me emen ekirọ ikeme lek kiban̄, ama ya mè ìre uwu ya ìkpokọt ikeke.
         26 Ikeya si, ire Setan ikilap Setan isibi, Setan îche lek kan̄. Ire ikeya, ìre mkpulu
         kè Setan ìbojeje ikọt ikeke inye?
         27 Ire emi nkisa unye kè Bejibun ilap ijo erumun̄ isibi me emen ene, ìre kpasi unye
         ke ebi kinyi ekisa ilap ijo erumun̄ isibi me emen ene? Ire ikeya, îre bọn kinyi gaalek
         ebesibi oyerebet ikeme enyi.
         28 Ire, ire unye Ekwukwu Awaji ke ǹkisa ilap ijo erumun̄ isibi, eya ìkijeen̄ ibe ke
         mkpulu eyi Awaji înu me etete kinyi.
         29 “Ofifi si, enyi ìtumu-nu, ìre ene ìbojeje ikọt ibum inin̄ uwu ogwu ònyenye lek isi
         ikpulu inu, ire ìkadasi ìtet ogwu unye ya ìbọp sabum? Isidasi itet ene ya ibọp ikam,
         mgbọ ya ke ìbonikọt inin̄ uwu ene ya ikpulu inu.
         30 “Eya orọ, ogwu ikakekege ìnyi emi, ìkijeje ikeme emi. Ikeya si, ogwu ikagọọkge emi
         ìkititiin̄, ene ya ìkiyiyiyala.
         31 Me atikọ, ǹkitumu inyi enyi ibe ke mêtele ijo irọrọ mè ijo otu ikọ geelek inyi ene,
         ire, kpebetele inyi ogwu geelek òtutumu Ekwukwu Mbuban ilọ.
         32 Ogwu itumu Gwun̄ Ebilene ilọ, mêkọt itele inyi. Ire, kpebetele inyi ene geelek òtutumu
         Ekwukwu Mbuban ilọ, mè ìre mgbọ keyi, mè ìyaka ire me mgbọ òkinu me isi.”
         33 “Uti ekpọbe chieen̄ me lek ijaan̄ ìboto ata mfut. Eyi ekakpọge ìjaan̄ ìboto ijo mfut.
         Mije ekisa mfut uti iriọọn̄ uti.
         34 Enyi bọn ijo ulu kechi! Ata ikọ ìbojeje inan̄a enyi me otu isibi me ere enyi erebe
         ebi ijo ife? Ìre enyi kperiọọn̄ ibe ke ikọ òkup ene me ejit ke ene okisan̄a itumu
         isibi?
         35 Ogwu ata ene ìkisan̄a ata inu isibi inan̄a me etete ata inu òkup me emen kan̄. Ikeya
         si, ogwu ijo ene ìkisan̄a ijo inu isibi inan̄a me etete ijo inu òkup me emen kan̄.
         36 Ire, me atikọ, emi ǹkitumu inyi enyi ibe, me Usen Oyerebet Awaji, ene geelek môfọọk
         ikọ ibot kan̄ mije ijo otu usem geelek îtumube.
         37 Mije, mêsa ikọ otu kinyi ifieek oyerebet inwọn enyi, mè esa si ikọ otu kinyi efieek
         oyerebet etip enyi.”
         38 Usini ebi ìjeen̄ Ikan, mè ebi Farisi enenibe Jisọs, “Ogwu Ijejeen̄, eji ekiweek ibe
         owu òrọ inu ukechieen̄ ge òjeen̄ eji nu.”
         39 Jisọs ofọfọọk ema ibe, “Ìre enyi ikpak ikpak lek ebi mgbọ kechi ekariọọn̄ge Awaji
         enikiweek inu ijejeen̄? Kpunu ofifi inu ijejeen̄ geege ebejeen̄ enyi, ilọ me lek inu
         ijejeen̄ ònan̄a me lek kè Jona ogwu nriran.
         40 Ike Jona okupbe egwe ita mè eririeen̄ ita me emen owot utemun̄, ikeya si ke emi Gwun̄
         Ebilene mbakup egwe ita mè eririeen̄ ita me ejit ijọn̄.
         41 Me Usen Oyerebet, ebi ama Ninifu mêkeke ata-ikọ ikeme enyi, mè irọ inyi oyerebet
         itip enyi ebi mgbọ kechi, mije, ema mîgwu ikom inan̄a me emen ijo kiban̄ mgbọ Jona
         otumube ikọ Awaji inyi ema. Ire, me mgbọ yi, ogwu òmimin igak Jona òwa me ere keyi,
         me etete kinyi.
         42 Ofifi si, ogwu ubọọn̄ enenwaan̄ ogwu Sieba mônan̄a ikeke itumu ikọ ikeme enyi me
         Usen Oyerebet ya, mije, ogwu ubọọn̄ enenwaan̄ ya ìnan̄a me ido kan̄ òkup me okputut
         linyọn̄ itutobo inigban̄ ikọ iriọọn̄-inu me otu ogwu ubọọn̄ Sọlọmọn. Ire, me mgbọ
         yi, ogwu òmimin igak ogwu ubọọn̄ Sọlọmọn òwa me ere keyi, me etete kinyi.
         43 “Ijo erumun̄ isinan̄a me emen ene isibi, îra ikijijen̄e ikana me emen èwê ikiweek
         ere ìbokup isiki efuuk. Ire ìkakọt ìweek ìmun̄,
         44 îra itumu ifieek me ejit kan̄ ibe ke ọmọ môgwu ikom ifo uwu ere ọmọ osibibe itele.
         Isinire uwu ya, mè inimun̄ ibe ke kpunu ene geege òluluk me emen, ire, mîchan uwu
         ya, mè inen̄e isun̄ ijaan̄,
         45 îra igwu ikom, mè isi isa ofifi ijo erumun̄ jaaba, ìwawa ikpak me lek igak ọmọ, igbaalek
         ika inu uwu ya iniluk ibia. Mije keya, bene me mgbọ ya fo isi, ugwem ene ya môfieek
         enenen igak ubọk îkupbe me adasi mgbọ. Ikeyi ke ìbokup inyi ebi mgbọ kechi ìrere ebi
         ikpak.”
         46 Jisọs òkitumu ikọ ya me otu inyi ebi ife cha, ebi ngwan̄ kan̄ mè ogwu uga enenikeke
         me isi oyet ya, mè ikiweek itutumu ikọ melek kan̄.
         47 Ene ge me lek ebi ife cha onenitumu inyi Jisọs ibe, “Nga kwun̄, mè ebi ngwan̄ kwun̄
         me isi oyet ekekebe ikiweek itutumu ikọ melek kwun̄.”
         48 Jisọs onenido ema ibe, “Ìre ekene ore nga n̄a, mè ebi ngwan̄ n̄a?”
         49 Ineninyana ubọk ifo lek ebi udun̄ kan̄, mè itumu inyi ebi ife cha ibe, “Ebibi ere
         nga n̄a mè ebi ngwan̄ n̄a.
         50 Ene geelek òkirọ inu Nte n̄a ogwu òkup me emen inyọn̄ okiweek, ene ya ore ngwan̄
         n̄a enerieen̄, mè ngwan̄ n̄a enenwaan̄, mè nga n̄a.”

1 Me usen yaage, Jisọs oneninan̄a me uwu ya isibi, mè isi isiki ikweek irek me agba
         okwaan̄ oyô.
         2 Mije urum ebi ene ìkekeke ikana ọmọ emalek iwa, isasaba inin̄ emen uji ge me atasuk
         ya isiki ikweek. Ife cha ekekeke me otu inyọn̄ ikigban̄ ọmọ.
         3 Jisọs okekisa me urọk ijeen̄ ema owuwa inu, mè ikpa inyi ema ibe, “Ogwu uko ge onisibi
         isi iwop mfut me uko.
         4 Mgbọ îkigwọ mfut cha ifiaak ikana, usini orọrọn̄ me eden̄ oniin̄. Ebi kè ofut enunu
         initọk imeen̄ isan̄a.
         5 Usini orọrọn̄ me ijọn̄ ewuuk ere achiaan̄ ikadọkge. Sọnja mgbọ, ititibi isibi, mije,
         achiaan̄ òkup me ere ya ìkadọk.
         6 Ire, mgbọ ura obumbe, unye ura otetet ema ichiaak, ikwakwaan̄ isan̄a, mije ugwun̄-ijọn̄
         kiban̄ ikatibige ìnin̄ ijọn̄ ìdọk.
         7 Usini mfut cha orọrọn̄ me etete ukpak, mè itibi isibi. Ire, ukpak cha otitibi ichit
         nsek uti cha, mè irọ inyi ikatibi ìjaan̄.
         8 Usini mfut orọrọn̄ me ata ijọn̄, mè itibi isibi, mè ito mfut. Usini oto mfut iwa
         efit mgbọ, usini akọp mgbọ gweregwen, usini akọp mgbọ ita igak otu ifuk esabe iwop.”
         9 Mgbọ îtobe urọk ya isan̄a, itutumu inyi ema ibe, “Ogwu ikaan̄ utọn̄, inọ!”
         10 Mgbọ eya orakabe, ebi udun̄ kan̄ enunu, mè inibe ọmọ, “Ìre keke orọ okisa urọk itumu
         ikọ inyi ene?”
         11 Jisọs ofọfọọk ema ibe, “Mînyi enyi ifuk-ibot isasa iriọọn̄ nlelet inu òfolek mkpulu
         eyi Awaji. Ire, kpenyi ebi ofifi ife ifuk-ibot keya.
         12 Ogwu òkakaan̄ inu ke mênyi ofifi inu isọkọ me lek eyi îkaan̄be, inyi ikaan̄ iwa igak.
         Ire, ogwu ikakaan̄ge, mêtet sọntiik eyi îkaan̄be ibọkọ isan̄a me ubọk.
         13 Ǹkisa me urọk itumu ikọ inyi ema inyi ema mêkpọ, mè ikpọ igak, kpebekọt imun̄. Ema
         mêgban̄, mè igban̄ igak, kpebekọt igobo itet.
         14 Sa me ikeyi, ke ikọ Awaji otumube inan̄a me otu kè Asaya ogwu nriran orọ iso. Asaya
         ìtumu ibe, ‘Enyi mênọ, ire, enyi kpebekọt igobo itet. Enyi mêmun̄, ire, enyi kpebekọt
         imun̄ itet.
         15 Mije, ejit ebi ife chi ìkayaka ìkọt ìkigobo inu ìtet. Ema mînwaan̄ utọn̄ kiban̄ ichit,
         mè ichọkọ chieen̄ kiban̄ igọm. Mebe ìkare ikeya, kè ema ekọt esa chieen̄ kiban̄ emọọn̄
         inu, mè esa utọn̄ kiban̄ ènọ ikọ, mè esa ejit kiban̄ egobo inu ètet, mè ema ègwu ekom,
         mè Awaji ònyan̄a ema.’
         16 Ire, mîgbana enyi enenen, mije, enyi mîkisa chieen̄ kinyi imọọn̄ inu, mè ikisa utọn̄
         kinyi inọ ikọ.
         17 Me atikọ, emi ǹkitumu inyi enyi ibe ke owuwa ebi nriran mè ebi ata irọrọ me ukot
         ikaan̄ mîweek imumun̄ inu enyi ekimun̄, ire, kpekọt imun̄. Mîweek si inọnọ ikọ enyi
         ekinọ, ire, kpekọt inọ.
         18 “Eya orọ, ìgban̄ utọn̄ me lek inu urọk ogwu òwop mfut ya osibibe.
         19 Mfut echi òrọn̄ me eden̄ oniin̄ ìkeke inyi ebi ìnọnọ ikọ òfolek mkpulu eyi Awaji,
         ire, kpekọt igobo ikọ cha ema enọbe itet. Yọk îra inu inijọk ikọ cha isan̄a me ejit
         kiban̄.
         20 Mfut echi òrọn̄ me ijọn̄ ewuuk ìkeke inyi ebi ìnọnọ ikọ ya, mè isa me ubelejit ibọkọ
         itap mgbọ yaage.
         21 Ire, mije ikọ ya ikakaan̄ge ata ugwun̄-ijọn̄ me emen kiban̄, ìkafuk ugwem. Eya orọ,
         mgbọ uyọrọlek mè osusut isinu inyi ema mije ikọ ya, ema mîra inan̄a irọn̄ mgbọ yaage.
         22 Mfut echi òrọn̄ me etete ukpak ìkeke inyi ebi ìnọnọ ikọ ya, ire, saasaak eyi ugwem
         mè uleke eyi inu ubọọn̄ linyọn̄ îra ininwunwana ikọ ya, mè irọ inyi ikakọt ìto mfut
         geege.
         23 Ire, mfut echi òrọrọn̄ me ata ijọn̄ ìkeke inyi ebi ìnọnọ ikọ ya, mè igobo itet. Ebibi
         ere ebi ìtoto mfut. Usini me lek kiban̄ eto mfut iwa efit mgbọ, usini akọp mgbọ gweregwen,
         usini akọp mgbọ ita igak otu ifuk esabe iwop.”
         24 Jisọs onenito ofifi urọk ibe, “Mkpulu eyi Awaji ìkup kubọk ogwu enerieen̄ ge òwop
         ata mfut me emen uko kan̄.
         25 Ire, mgbọ otutuuk ene ekilaak, ogwu ochicha kan̄ osasa mbubet isi iwop me etete akpa
         ogwu enerieen̄ ya owopbe me emen uko ya, mè inan̄a ije ifo.
         26 Mgbọ akpa cha otibibe isibi, mè ibene ikito ajakajak, mbubet cha ogọgọọk itibi isibi
         si.
         27 “Mgbọ ebi ikwaan̄ ogwu enerieen̄ ya emun̄be mbubet cha me etete akpa me uko ya, ema
         enunu lek nte uwu kiban̄, mè inibe ọmọ, ‘Nte uwu, ìre ìkare ata mfut gaalek ke owop
         me uko kwun̄? Ìre mbubet òtitibi me emen uko ya ìnijeje?’
         28 “Nte uwu kiban̄ ofọfọọk ibe ke ìkpolọlọ ogwu ochicha orọ inu ya. Ebi ikwaan̄ cha
         edodo nte uwu kiban̄ ibe, ‘Ìre eji esi ejim otutuuk mbubet cha esan̄a?’
         29 “Nte uwu kiban̄ obebe, ‘Iin̄-iin̄, ikasi, mije, mgbọ enyi mêkijim mbubet cha, enyi
         mêlọ ubọk ijim akpa igbaalek.
         30 Eya orọ, ìtele inyi akpa cha mè mbubet cha egbaan̄ etibi. Isire mgbọ irọrọkọ inu
         me uko, mâtumu inyi ebi ìkirọkọ inu me uko ibe edasi ejim mbubet cha, mè egbaan̄ ebọp
         me efit me efit, inyi ekpulu esi ewọp me ukan̄, sabum ènefaan̄ akpa etitiin̄, mè ekpulu
         èsi etap me emen uwu isun̄-akpa n̄a.’ ”
         31 Jisọs onenito si ofifi urọk ibe, “Mkpulu eyi Awaji ìkup kubọk ukwuuk uti ekigwen
         mọsitadi eyi ene omọnọbe isi iwop me uko kan̄.
         32 Ukwuuk uti yi osip ichit me lek otutuuk ukwuuk uti geelek. Ire, isitibi isibi, ọmọ
         okimin igak uti geelek ekiwop me uko, mè okana ikpele uti ere ebi kè unọn inyọn̄ enikisọọk,
         mè ikinama uwu me inyọn̄.”
         33 Jisọs okpọkpọk ito ofifi urọk ibe, “Mkpulu eyi Awaji ìkup kubọk olat, eyi ogwu enenwaan̄
         ochibibe sọntiik igwook me lek owuwa akpa ekọkọk ìbosa irọ fituru, mè itap mun̄ me
         lek, mè igbaan̄ ema ifuku mege sọntiik olat ya îra irọ inyi otutuuk akpa ekọkọk ya
         iwuku.”
         34 Jisọs ìtumu otutuuk ikọ chi inyi ife cha me urọk. Kpunu inu geege îtumube inyi ema
         eyi ikasage me urọk ìtumu.
         35 Ikeyi ke ikọ Awaji otumube inan̄a me otu ogwu nriran orọ iso ibe, “Emi mâkitumu ikọ
         me urọk, mâtumu owuwa ikọ òkup nlelet bene me karake erombe linyọn̄.”
         36 Mgbọ Jisọs otelebe urum ebi ene cha, mè ije inin̄ uwu, ebi udun̄ kan̄ enunu me lek
         kan̄, mè inibeek ibe ibum ibot urọk mbubet òtibi me emen uko ya inyi ema.
         37 Jisọs onenitumu inyi ema ibe, “Ogwu òwop mfut ya ìre Gwun̄ Ebilene.
         38 Uko ya ìre linyọn̄ keyi. Ata mfut cha ìre ebi ìkup me emen mkpulu eyi Awaji. Sa mbubet
         cha okeke inyi bọn eyi Yọk.
         39 Ogwu ochicha ogwu òwop mbubet cha ìre Yọk. Mgbọ irọrọkọ inu me uko ya ìre òta mgbọ
         eyi linyọn̄. Sa ebi ìrọkọ inu me uko cha ere ebi osat Awaji.
         40 “Ike ejimbe mbubet cha, mè itap ukan̄ iwọp itaka iriọk, ikeya si ke ìbokup me òta
         mgbọ eyi linyọn̄ keyi.
         41 Mgbọ ya isikem, Gwun̄ Ebilene môria ebi osat kan̄ itap me etete ebi ọmọ okikpulu,
         ibe esi esan̄a inu geelek òkirọ inyi ene irọ ijo inu, mè esan̄a si otutuuk ebi geelek
         ìkirọ ijo inu esibi,
         42 mè ekpulu ema etọọn̄ etap me emen unye ukan̄. Ebi ìkup me emen ukan̄ ya mêkito uga
         ito, mè ikitaka ejeek.
         43 Mgbọ keya, ebi ata irọrọ mêkitoon̄ kubọk ura me etete ebi Nte kiban̄ okikpulu. Ogwu
         ikaan̄ utọn̄, inọ.”
         44 Jisọs onenito urọk ibe, “Mkpulu eyi Awaji ìkup kubọk inu ubọọn̄ òlelet me emen ijọn̄
         ere ge. Enerieen̄ ge onenikirọkọ ijọn̄ me ere ya, mè isi itoon̄ me lek inu ubọọn̄
         cha, mè ida achiaan̄ ichit, mè ìsa me ubelejit ifo isi ikpulu otutuuk inu îkaan̄be
         inyam, mè isa ikpoko ya isi ibọkọ ijọn̄ ya ilep.
         45 “Ofifi si, mkpulu eyi Awaji ìkup kubọk ogwu ewe òkiweek ewuuk unye otu ewe ìbolep.
         46 Mgbọ îweekbe ge eyi atata imun̄, igwugwu ikom ifo, mè isi inyam otutuuk inu îkaan̄be,
         mè isa ikpoko ya inilep ewuuk unye otu ewe ya.
         47 “Ofifi si, mkpulu eyi Awaji ìkup kubọk àkarà eyi egwookbe ikana owuwa chieen̄ irin̄
         me okwaan̄,
         48 mè itaba itoon̄ me inyọn̄, mè inikup igobo irin̄ echi atata itap ijot owuwa okwun,
         mè inikpulu echi kpukukpukukpuku òsisik itọọn̄ ifiin̄.
         49 Ikeyi ke ìbokup me òta mgbọ. Mije ebi osat mênu iniche ebi ijo irọrọ isan̄a me lek
         ebi ata irọrọ,
         50 mè ikpulu ebi ijo irọrọ itọọn̄ itap me emen ukan̄. Ebi ìkup me emen ukan̄ ya mêkito
         uga ito, mè ikitaka ejeek.”
         51 Jisọs onenido ema ibe, “Ìre enyi mîtet otutuuk inu chi?” Ema echechieek ibe iin̄,
         ke ema mîtet.
         52 Inenitumu inyi ema si ibe, “Ogwu òjeen̄ Ikan geelek ejeen̄be inu igọọk me oniin̄
         mkpulu eyi Awaji ìkup kubọk ogwu òkaan̄ uwu, mè ikitibi inin̄ emen agwut ere îkisun̄
         inu, mè ikisan̄a inu ubọọn̄ echi ukot ikaan̄ mè echi ayaya isibi.”
         53 Mgbọ Jisọs otumube ikọ me urọk isan̄a, ijeje inan̄a me ere ya ifo.
         54 Mgbọ îrebe ama ere ekpukpobe ọmọ isibi, ibebene ikijeen̄ inu me uwu ntitiin̄ kiban̄.
         Inu cha îkijeen̄ okpọkpọ ike ebi ene chieen̄. Ema ebebene ikidido ibe, “Iriọọn̄-inu
         keyi mè unye isasa irọ inu ukechieen̄ chi ìnan̄a ene yi me owa mọnọ?
         55 Ìre ìkare gwun̄ ogwu usọ ya ire ogwu? Sa ìre ìkare ogwu enenwaan̄ ekigwen Meri ore
         ogwu uga? Sa ìre ìkare Jemis, mè Josefu, mè Saimọn, mè Judas ere ebi ngwan̄ ebirieen̄?
         56 Ìre ìkare ebi ngwan̄ kan̄ ebibaan̄ melek kiji egbaan̄ iluk me ama yi? Ire ikeya,
         ìre otutuuk inu chi ene yi okirọ ìnan̄a ọmọ me owa mọnọ?”
         57 Ema ebebene ikaan̄ njijọ ejit me lek kan̄. Eya orọ, Jisọs otutumu inyi ema ibe, “Ogwu
         nriran îkikaan̄ umin me ere geelek, îtata me ama kiban̄, mè uwu kan̄ gaalek ke ìkakikaan̄
         umin.”
         58 Jisọs ìkakọt irọ owuwa inu ukechieen̄ me ama kiban̄, mije una ichechieek kiban̄.

1 Mgbọ etip kè Jisọs otaan̄be inire utọn̄ kè Erọdu ogwu ibot mkpulu me agan̄ Galili,
         2 Erọdu okekitumu inyi ebi ikwaan̄ kan̄ ibe ke ìkpolọlọ Jọn ògwook mun̄ ojomo me mkpa
         inikirọ inu chi; ke eya orọ îkaan̄be unye ikisa irọ inu ukechieen̄ cha.
         3 Sabum mgbọ ya, Erọdu înyi ida ibe etet Jọn ebọp, mè esa esi etap me uwu mkpọn mije
         kè Erọdias nwa kè Filip. Filip yi ìre ngwan̄ kè Erọdu.
         4 Unaan̄-ejit kè Erọdu me lek kè Jọn ògwook mun̄ ìre ke Jọn îtumu ibe ke ìkatat ibe
         ọmọ Erọdu ibọkọ Erọdias nwa kè Filip ogwu ngwan̄.
         5 Erọdu îweek ikpakpan̄ Jọn ògwook mun̄, ire, ìkifieek owot ibe ke ebi ene mêto akọn̄.
         Mije, otutuuk ebi ene mîchieek ibe ke Jọn ìre ene ge me lek ebi nriran.
         6 Usen ge, mgbọ Erọdu otobe ijọk usen uman kan̄, gwun̄ enenwaan̄ kè Erọdias onenijop
         okwa me isi kè Erọdu melek ebi ichen îgwenbe me lek ijọk ya. Okwa gwun̄ enenwaan̄
         ya ojopbe onenibele Erọdu ejit enenen.
         7 Erọdu onyanyan̄a ibot inyi gwun̄ ya ibe ido ọmọ inu geelek îweekbe, ke ọmọ mônyi
         ogwugwu.
         8 Nga gwun̄ ya onenitọt inyi gwun̄ ya ibe ido ibot kè Jọn ògwook mun̄. Gwun̄ enenwaan̄
         ya onenisi ido Erọdu ibe, “Nyi emi ibot kè Jọn ògwook mun̄ me emen okwa mgbọ keyi.”
         9 Inu yi gwun̄ ya odobe onenifieek ogwu ubọọn̄ yi me lek enenen. Ire, mije îwuukbe
         lek inyan̄a ibot me isi ebi ichen kan̄ cha, inyinyi ida ibe enyi gwun̄ ya inu îweekbe.
         10 Ikeya ke esi me uwu mkpọn isi ifieek ibot kè Jọn ògwook mun̄,
         11 mè iben itap me emen okwa isa ijet gwun̄ enenwaan̄ ya. Ibọbọkọ, mè isa ijet ogwu
         uga.
         12 Ebi udun̄ kè Jọn enunu iniben nkwukwu kan̄ isi ifuun̄, mè iben inu ya orọrọ isi ikpa
         inyi Jisọs.
         13 Mgbọ Jisọs onọbe ukpatu òfolek kè Jọn, ọmọ mè ebi udun̄ kan̄ enwenween̄ lek inin̄
         uji, mè ikọp isi ere ònọnọọn̄. Ebi ene inọnọ ikeya, egbugbuku inan̄a me ama geelek
         òkup me agan̄ ya ije ukot ukot igọọk ọmọ.
         14 Mgbọ ema ekọpbe uji kiban̄ initoon̄ me ijọn̄, Jisọs obebene chieen̄ imun̄ ogbogbo
         ife cha ejotbe ere ya. Njijin kiban̄ otetet ọmọ, igwagwa otutuuk ebi orukan̄ ìkup
         me etete kiban̄.
         15 Me otu ikakwun̄ usen ya, ebi udun̄ kan̄ enenitumu inyi ọmọ ibe, “Egwe îjọkọ enenen,
         melek si, ere yi îjọn̄ọ ere enenen me lek ama. Tele inyi ife chi eje esi asabọn ama
         òkukup igbet ere yi esi elep inorie.”
         16 Jisọs ofọfọọk ema ibe, “Ìkanwọn ibe ife chi efon ukpọk owot. Enyi ìweek inorie ìnyi
         ema erie.”
         17 Ebi udun̄ kan̄ ebebe ke ìre owut fituru go, mè ufuk irin̄ iba gaalek ke ema ekaan̄.
         18 Jisọs obebe ema, “Ìsa fituru cha mè irin̄ cha ìjet emi.”
         19 Ineninyi ida ibe mè ebi ife cha esiki ekweek me inyọn̄ mbubet, mè inibọkọ owut fituru
         go mè ufuk irin̄ iba cha, mè ibene chieen̄ ikpọ inyọn̄, mè inyi Awaji itọn̄. Inyinyi
         Awaji itọn̄ isan̄a, igwagwaka fituru cha ọkpọkọ ọkpọkọ, mè isa inyi ebi udun̄ kan̄.
         Ema ebọbọkọ, mè isa isi iche inyi ebi ife cha.
         20 Otutuuk kiban̄ ererie, mè irie ijot. Ebi udun̄ kan̄ eteteen̄ ọkpọkọ echi ife cha
         etakabe isik, ijojot akọp mè okwun iba.
         21 Otu ifuk ebi ìrerie inorie ya ìre obop ebirieen̄ go, kpefuk ebibaan̄ mè nsabọn itap
         me lek.
         22 Mgbọ yaage ife cha eriebe inorie isan̄a, Jisọs onenibe ebi udun̄ kan̄ esi enin̄ uji,
         mè edasi kan̄ ekọp esaba agan̄ keyilọ. Ọmọ me lek kan̄ obabia me udun̄ ikitap ife
         cha me oniin̄ inyi efon.
         23 Itatap ema me oniin̄ isan̄a, ijeje inene inyọn̄ ogoon̄, ọmọ gaalek, isi ikup iriaak
         uriaak ire agan̄ ikakwun̄.
         24 Ike mgbọ ya, uji ya îjọn̄ọ ere me okwaan̄, efet okekiwut ibieen̄ ema ikpebe, ekoon̄
         si okekisisaak ema.
         25 Me òfit iwele kan̄, me agan̄ egwe, Jisọs onanan̄a ikije ukot ukot me inyọn̄ isi mun̄
         me okwaan̄ oyô ya igọọk ema.
         26 Mgbọ ebi udun̄ kan̄ emun̄be ọmọ okije me inyọn̄ isi mun̄, ukpook otetet ema enenen.
         Ema ebebe ke ìre ekwukwu, mè isan̄a ukpo ibọn̄.
         27 Ire, mgbọ yaage Jisọs obọbọkọ ema otu, mè ibe ema, “Ìkat ejit, ikatet ukpook, ke
         emi ke ìre.”
         28 Pita obebe ọmọ, “Okaan̄-ene, ire owu me atikọ, gwen emi ibe emi ǹje me inyọn̄ isi
         mun̄ ǹnu me lek kwun̄.”
         29 Jisọs obebe ọmọ, “Na.” Pita onanan̄a me emen uji ya isaba isibi, mè ikije me inyọn̄
         isi mun̄ ya igọọk Jisọs.
         30 Ire, mgbọ Pita oraan̄be chieen̄ ikpọ efet ya me isi mun̄, ifefieek owot, mè ibene
         ikigen. Mgbọ îbenebe ikigen, ibọbọn̄ ukpo ibe, “Okaan̄-ene nyan̄a emi soso!”
         31 Mgbọ yaage, Jisọs onyanyana ubọk itet ọmọ, mè ibe ọmọ, “Owu ogwu una ichechieek keyi!
         Keke orọ òbene òkaan̄ ejit iba?”
         32 Mgbọ ema ene iba esababe inin̄ uji, efet ya owọwọ.
         33 Ebi ìkup me emen uji ya etọtọbọ ebum inyi Jisọs, mè ibe ọmọ, “Owu ìre Gwun̄ Awaji
         me atikọ!”
         34 Ema enenikọp isaba itoon̄ me agan̄ ijọn̄ ekigwen Geneseret.
         35 Ebi ìluk me inyọn̄ ijọn̄ ya erọriọọn̄ Jisọs isi, mè ilook etip ikana ere geelek ibe
         ke Jisọs înu. Ebi ene ekpukpulu otutuuk ebi orukan̄ kiban̄ ijet ọmọ,
         36 mè iriaak ọmọ ibe itele inyi ebi orukan̄ cha echak ubọk me utọn̄ ọfọnti kan̄. Otutuuk
         ebi ìchachak ubọk me lek ọfọnti kan̄, lek kiban̄ onyenye isan̄a.

1 Usini ebi Farisi, mè ebi ìjeen̄ Ikan eneninan̄a me Jeruselem inu me lek kè Jisọs,
         mè inido ọmọ ibe,
         2 “Ìre keke orọ ebi udun̄ kwun̄ ekijit irọrọ ọrọmijọn̄ ebi ugane esun̄be? Ebi udun̄
         kwun̄ kpekigwọk ubọk sabum ènerie inorie.”
         3 Jisọs onenido ema ibe, “Ìre keke orọ enyi ekifiat Ikan Awaji mije ọrọmijọn̄ kinyi?
         4 Mije Awaji ìbe, ‘Min nte kwun̄ mè nga kwun̄. Ogwu itumu ijo otu ikọ inyi ogwu ute,
         mè ìre ogwu uga, ekpakpan̄.’
         5 Ire, enyi eyaka ikijeen̄ ibe, ire ogwu ikaan̄ inu ìbosa itap ubọk inyi ogwu ute mè
         ìre ogwu uga, mè itumu inyi ogwu ute mè ìre ogwu uga ibe ke inu ya ìkup inyi Awaji,
         6 ke ene ya môkọt isa me ikeya itele inyinyi ogwu ute mè ìre ogwu uga umin. Sa me ikeyi,
         enyi mîra ikisa ọrọmijọn̄ kinyi irọ inyi Ikan Awaji ikana inu ikike.
         7 Enyi ebi isi iba kechi! Nriran Asaya obenbe òfolek kinyi ìre atikọ. Asaya ìben nriran
         ibe ke Awaji ìbe,
         8 ‘Ife chi ekimin emi me ukpọk-otu ikike, ire, ejit kiban̄ îjọn̄ọ ere me lek n̄a.
         9 Ema ekitọbọ ebum inyi emi ikike, mè ikijeen̄ ikan ema gaalek etapbe kubọk ìre Ikan
         Awaji.’ ”
         10 Jisọs onenigwen ebi ife cha iriaak me lek kan̄, mè itumu inyi ema ibe, “Ìgban̄ utọn̄,
         mè ìtet ibot me lek ikọ yi.
         11 Ìkare inu òkinin̄ ene otu okirọ inyi ene ikatana me isi Awaji. Îre inu òkinan̄a ene
         me otu isibi gaalek okirọ inyi ene ikatana me isi Awaji.”
         12 Ebi udun̄ kan̄ enenije iriaak ọmọ me lek, mè ibe ọmọ, “Ìre oriọọn̄ ibe ke ebi Farisi
         mînaan̄ ejit me lek ikọ ya owu otumube?”
         13 Jisọs ofọfọọk ema ibe, “Uti geelek eyi Nte n̄a ogwu òkup me emen inyọn̄ ikasage ubọk
         kan̄ ìwop, mêgbaan̄ uti cha mè ugwun̄-ijọn̄ ijim isan̄a.
         14 Ìjuuk ema ìtele, mije, ema ìre ebi ǹnàan̄ ìkisa ebi ǹnàan̄ ijeen̄ oniin̄. Ire ogwu
         ǹnàan̄ ikisa ogwu ǹnàan̄ ijeen̄ oniin̄, ema ene iba mêgbaan̄ irọn̄ inin̄ emen udọn̄.”
         15 Pita onenibeek Jisọs ibe ibum ibot urọk ya inyi ema.
         16 Jisọs onenido ema ibe, “Ìre enyi kpekikọt igobo inu itet si ire chereyi?
         17 Ìre enyi kperiọọn̄ ibe ke inu geelek ònin̄ ene otu ìkiraka ifo owot, mîra ikine ifiin̄?
         18 Ire, inu geelek ònan̄a ene me otu isibi ìkinan̄a me ejit ene. Îre echichi okirọ inyi
         ene ikatana me isi Awaji.
         19 Mije, ijo ekiket geelek, mè ikpakpan̄ ene me unye, mè ugan-nwa mè ijeje oyet, mè
         ichichiin̄ inọ, mè ikekeke ata-ikọ ataak, mè ifafiat ene, ìkinan̄a me ejit ene isibi.
         20 Îre inu chi okirọ inyi ene ikatana me isi Awaji. Ekagwọkge ubọk sabum ènerie inorie
         ìkakirọ inyi ene ikatana me isi Awaji.”
         21 Jisọs oneninan̄a me ere ya ije isi agan̄ Taya mè Saidọn.
         22 Ogwu enenwaan̄ Kenan ge òluk me agan̄ ya onunu me lek kan̄, mè ibe ọmọ, “Okaan̄-ene,
         Gwun̄ kè Debit, soso to emi nsan. Ijo erumun̄ òkisisaak gwun̄ n̄a enenwaan̄ enenen.”
         23 Ire, Jisọs okpọkpọ iriaan̄ otu, ìkasan̄a amọn geege. Ebi udun̄ kan̄ etutumu inyi
         ibe, “Tumu nyi ogwu enenwaan̄ ya ibe ifo, inyi ikayaka ibọn̄ ukpo igọọk eji me udun̄.”
         24 Jisọs onenifọọk ogwu enenwaan̄ ya ibe, “Eria emi inu me lek arọọn̄ òchechep me otoko
         kè Ijeren gaalek.”
         25 Ogwu enenwaan̄ ya onunu initọbọ ekpe me isi kan̄, mè ibe ọmọ, “Okaan̄-ene, soso,
         nye lek tap ubọk nyi emi.”
         26 Jisọs ofọfọọk ọmọ ibe, “Ìkanwọn ibe eben inorie nsabọn eberie etọp eto me ijọn̄ enyi
         ibo.”
         27 Ogwu enenwaan̄ ya obebe ọmọ, “Iin̄ Okaan̄-ene, ikeya ke îre. Ire, ibo ìkekikup si
         me irak ikasi ogwu ute-uwu ikirie ngigen̄e inorie òkinan̄a me inyọn̄ ikasi ya igwook
         me ijọn̄.”
         28 Jisọs ofọfọọk ọmọ ibe, “Ogwu enenwaan̄, ichechieek kwun̄ îmin. Mîrọ inu oweekbe inyi
         owu.” Me ike mgbọ yaage, lek gwun̄ ogwu enenwaan̄ ya onyenye.
         29 Jisọs oneninan̄a me ere ya ije isi agba okwaan̄ oyô Galili, mè isi inene inyọn̄ ogoon̄
         ge isiki ikweek.
         30 Ogbogbo ebi ene ekpukpulu ebi ngọm, mè ebi ǹnàan̄, mè ebi akọọk, mè ebi mbuuk, mè
         ofifi ebi ìkifiak esese chieen̄ orukan̄ isa inigwook me ukot kan̄. Igwagwa otutuuk
         kiban̄.
         31 Mgbọ ebi ife cha emun̄be ibe ke ebi mbuuk mîbene ikitumu ikọ, lek ebi ngọm înye,
         ebi akọọk mîbene ikije ije, ebi ǹnàan̄ mîbene ikimọọn̄ inu, ikeke ema chieen̄ enenen.
         Ema ekekitọn̄ Awaji ebi Ijeren.
         32 Jisọs onenigwen ebi udun̄ kan̄ iriaak me lek kan̄, mè itumu inyi ibe, “Njijin ife
         chi îtet emi enenen. Egwe ita ire echa ife chi ekupbe melek n̄a. Mgbọ keyi, inorie
         kiban̄ îta, kpunu inu geege ema eberie. Eya orọ, m̀kpatele inyi ema esa uraafiọọn̄
         me owot eje efon, inyi ema ekagak ìweek me oniin̄.”
         33 Ebi udun̄ kan̄ efọfọọk ọmọ ibe, “Ìre eji ebejeje ikaan̄ inorie òboso urum ene òmin
         ikup ikeyi me emen èwê yi?”
         34 Jisọs onenido ema ibe, “Ìre owut fituru inen ke enyi ekaan̄?” Ema efọfọọk ibe ke
         ema ekaan̄ owut fituru jaaba gaalek mè ufuk asabọn irin̄ inen mè inen.
         35 Inenitumu inyi ogbogbo ene cha ibe esiki ekweek me ijọn̄,
         36 mè inibọkọ owut fituru jaaba, mè ufuk irin̄ inen mè inen cha, mè inyi Awaji itọn̄.
         Mgbọ înyibe Awaji itọn̄ isan̄a, ikpọkpọkọ fituru cha mè irin̄ cha itap ebi udun̄ kan̄
         me ubọk ibe esa esi eche enyi ebi ife cha.
         37 Otutuuk kiban̄ ererie inorie ya ijot. Mgbọ ema eriebe isan̄a, ebi udun̄ kan̄ eneniteen̄
         echi eriebe isik itap me okwun, ijojot okwun jaaba.
         38 Otu ifuk ebi ìrerie inorie ya ìre obop ebirieen̄ ini, kpefuk ebibaan̄ mè nsabọn itap
         me lek.
         39 Jisọs onenitap ife cha me oniin̄ ifofo kiban̄ isan̄a, mè inin̄ uji, ọmọ mè ebi udun̄
         kan̄ ekọkọp isaba isi agan̄ Magidala.

1 Usen ge, ebi Farisi, mè ebi Sadusi enunu ibeniweek Jisọs ikọ me otu, mè ikido ọmọ
         ibe ijeen̄ ema nu inu ijejeen̄ ge ònan̄a me emen inyọn̄.
         2 Jisọs onenifọọk ema ibe, “Isire agan̄ ikakwun̄, mè isinyọn̄ isikup eje eje, enyi
         mîra ibe ke ere môjaan̄ me ewelegwe òfit-iwele kan̄.
         3 Isire ewelegwe, mè isinyọn̄ isikup eje eje, mè ikana ichit, enyi mîra ibe ke egwijo
         ìkpolọlọ ijijibi chereyi. Enyi mîkikọt isa ubọk isinyọn̄ okupbe itumu ike egwe usen
         obokup. Ire, enyi kpekọt iriọọn̄ inu eyi inu ijejeen̄ echi mgbọ kechi okekebe inyi.
         4 Ebi mgbọ kechi ìrere ebi ikpak mè ebi ekariọọn̄ge Awaji ekiweek inu ijejeen̄. Ire,
         kpunu inu ijejeen̄ geege ebejeen̄ ema ilọ me lek inu ijejeen̄ ònan̄a me lek kè Jona.”
         Mgbọ Jisọs otumube ikọ chi isan̄a, ijeje inan̄a itele ife cha.
         5 Ebi udun̄ kè Jisọs mîwuuk itatap fituru me uji sabum ema enikọp isaba okwaan̄ oyô
         ya.
         6 Jisọs onenikiteme ema nteme ibe, “Ìgbala chieen̄ me lek olat ebi Farisi mè eyi ebi
         Sadusi.”
         7 Mgbọ îkiteme ema nteme ya, ema ekekitumu me lek kiban̄ ibe ke ìkpolọlọ mije ema ekatapge
         fituru geege me uji orọ îkitumu ikọ ya.
         8 Jisọs orọriọọn̄ inu ema ekitumu me lek kiban̄, mè ibe ema, “Enyi ebi sọntiik ichechieek
         kechi! Ìre keke orọ enyi ekibọnọ lek ibe ke enyi kpemọnọ fituru itap me uji?
         9 Ìre enyi kpekikọt igobo si inu geege itet ire mgbọ keyi? Ìre enyi mîwuuk mgbọ nsabe
         owut fituru go gaalek inyi obop ene go erie ejot? Sa ìre enyi mîwuuk otu ifuk okwun
         enyi eteen̄be fituru echi etakabe isik ijot?
         10 Ìre enyi mîwuuk mgbọ nsabe owut fituru jaaba inyi obop ene ini erie ejot? Sa ìre
         enyi mîwuuk si otu ifuk okwun eteen̄be fituru echi etakabe isik ijot?
         11 Ìre keke orọ enyi kpekọt igobo itet ibe ke ìkare fituru ke nkitumu ikọ òfolek inyi
         enyi? M̀be enyi, ìgbala chieen̄ me lek olat ebi Farisi mè eyi ebi Sadusi.”
         12 Mgbọ ya ke ebi udun̄ kan̄ enitet ibot ibe ke ìkare olat ekisa irọ fituru ke Jisọs
         otumu ibe ema egbala chieen̄ me lek. Ire, ke ìkitaba ema ubọk me utọn̄ òfolek ijo
         ijejeen̄ ebi Farisi mè ebi Sadusi ekijeen̄.
         13 Jisọs mè ebi udun̄ kan̄ enenije inu ama ekigwen Sisaria Filipai. Me ama ya, Jisọs
         onenido ebi udun̄ kan̄ ibe, “Ìre ebi ene ekitumu ibe ke emi Gwun̄ Ebilene ìre ekene?”
         14 Ema efọfọọk ibe, “Usini ene ekibe ke owu ìre Jọn ògwook mun̄, usini ene ebe ke owu
         ìre Ilaija. Sa usini ene ebe ke owu ìre Jerimaya, mè ìyaka ire ene ge me lek ebi nriran.”
         15 Jisọs onenido ema ibe, “Ìre enyi me lek kinyi ebe ke emi ìre ekene?”
         16 Saimọn Pita ofọfọọk ibe, “Owu ore ogwu Awaji otoon̄be ubọk me ibot ya, ogwu òrere
         Gwun̄ Awaji òkup me ugwem!”
         17 Jisọs obebe ọmọ, “Saimọn, gwun̄ kè Jona, ugbana ikup inyi owu, mije, ìkare ogwu ebilene
         ochili inu yi inyi owu. Îre Nte n̄a ogwu òkup me emen inyọn̄ ochili inu yi ijeen̄
         owu.
         18 Ǹkitumu inyi owu ibe ke owu ìre Pita (eyi òsisibi ewuuk). Îre me inyọn̄ ewuuk keyi
         ke mbanama ntitiin̄ n̄a. Mkpa me lek kan̄ ìkpokọt itim ikpan̄ ntitiin̄ ya.
         19 Emi mânyi owu otutuuk atafi mkpulu eyi Awaji. Inu geelek owu obọpbe me linyọn̄ keyi,
         mêbọp si ikeya me emen inyọn̄. Inu geelek otọn̄ọbe me linyọn̄ keyi, mêtọn̄ọ si me
         emen inyọn̄.”
         20 Inenitaba ebi udun̄ kan̄ ubọk me utọn̄ ibe ekatumu inyi ene geege ibe ke ọmọ ore
         ogwu Awaji otoon̄be ubọk me ibot ya.
         21 Bene me mgbọ ya fo isi, Jisọs obebene ikikpa iwele inyi ebi udun̄ kan̄ ibe, “Emi
         mâsi Jeruselem. Me ere ya, mâmun̄ owuwa ufialek me ubọk ebi ugane ama, mè ebi ibot
         ngwugwa, mè ebi ìjeen̄ Ikan. Mêkpan̄ emi. Ire, egwe ita isiraka, mâjomo me mkpa.”
         22 Pita inọnọ ikọ ya, igwegwen Jisọs ida ibọkọ, mè ikikan̄ inu inyi ibe, “Okaan̄-ene,
         Awaji ikachieek! Inu yi ìkporọ owu!”
         23 Jisọs okọkọọn̄ chieen̄ ikpọ Pita, mè itumu inyi ibe, “Je nan̄a emi me isi, owu Yọk
         keyi! Owu ìre òkeke me otu oniin̄ inyi emi. Ìkare inu òneme Awaji ke okikeek. Îre
         inu òneme ebilene ke owu okikeek.”
         24 Jisọs onenitumu inyi ebi udun̄ kan̄ ibe, “Ire ikaan̄ ogwu iweek igọgọọk emi, ene
         ya ijit lek kan̄, mè iben uti nkwurieen̄ kan̄ isa igọọk emi.
         25 Mije, ogwu iweek ibọbọọk ugwem kan̄, ene ya môfiin̄ ugwem kan̄. Ire, ene geelek òfifiin̄
         ugwem kan̄ mije n̄a, ene ya môweek ugwem kan̄ imun̄.
         26 Ìre kpasi oruru ke ene obokaan̄, ire ene ya ikaan̄ otutuuk linyọn̄, mè ifiin̄ ugwem
         kan̄? Sa ìre keke ke ene obokọt isa inyi me useen̄ ibot ejit kan̄?
         27 Gwun̄ Ebilene mônu me umin mè uja eyi ogwu Ute, ọmọ melek ebi osat kan̄. Isinu, mgbọ
         keya ke ìbonikpe ene geelek mkpukpe igọọk me ubọk ikwaan̄ ene ya orọbe.
         28 Me atikọ, ǹkitumu inyi enyi ibe ke usini me lek ebi ìkekeke me ere yi mgbọ yi kpebekwu
         mege ire mgbọ ema mêmun̄be Gwun̄ Ebilene okinu melek mkpulu kan̄.”
         
            

         
      
   
      
         17
1 Mgbọ egwe gweregwen orakabe, Jisọs onenisa Pita mè Jemis mè Jọn ngwan̄ kè Jemis igbaalek
         kan̄ ije isi inene ubene ogoon̄ ge, ema gaalek.
         2 Me ere ya, me isi ebi udun̄ kan̄ cha, akpalek kè Jisọs onwenwene. Isi kan̄ okekitoon̄
         kubọk ura, ọfọnti kan̄ okekitana kubọk utoon̄ egwe.
         3 Mgbọ yaage, ema emumun̄ Mosis mè Ilaija ekanabe isibi, mè ikigọọk Jisọs ikpa ukpatu.
         4 Mije Pita ikariọọn̄ge inu ìbotumu, ikpọkpọ itumu inyi Jisọs ibe, “Okaan̄-ene, înwọn
         ubọk eji ekupbe me ere yi. Ire ineme owu, emi mânama atanga ita, ge eyi kwun̄, ge
         eyi kè Mosis, ge eyi kè Ilaija.”
         5 Pita òkitumu ikọ ya me otu, oduku inyọn̄ òtotoon̄ òkakana ema ichit bùk. Ida ge okekitumu
         ikọ me emen oduku inyọn̄ ya ibe, “Ogwugwu ìre Gwun̄ n̄a ogwu mmun̄be me chieen̄, inu
         kan̄ îneme emi enenen. Ìgban̄ ikọ kan̄!”
         6 Mgbọ ebi udun̄ kè Jisọs enọbe ida ya, ukpook otetet ema, ema erọrọn̄ me ijọn̄, mè
         ikana isi ikwuun̄.
         7 Jisọs onenichak ema ubọk me lek, mè ibe ema, “Ìnan̄a ìkeke, ikayaka ifieek owot.”
         8 Mgbọ ema ebenebe isi me ijọn̄, kpeyaka imun̄ ofifi ene geege, ilọ Jisọs gaalek.
         9 Mgbọ ema ekinan̄a me inyọn̄ ogoon̄ ya isibi, Jisọs otutumu inyi ema ibe ekakpa inu
         ema emun̄be ìnyi ene geege, mege ire mgbọ ọmọ Gwun̄ Ebilene môjomobe me mkpa.
         10 Ebi udun̄ kan̄ enenido ọmọ ibe, “Tumu-nu, ìre ebi ìjeen̄ Ikan ejeje ikitumu ibe ke
         Ilaija môdasi inu sabum Karais ònu?”
         11 Jisọs ofọfọọk ema ibe, “Me atikọ, Ilaija obodasi inu ininen̄e otutuuk inu isun̄ me
         irek.
         12 Ire, ǹkitumu inyi enyi ibe ke Ilaija îra inunu iraka, ire, ebi ene kperiọọn̄ ibe
         ke ìre ọmọ ore ogwa. Ire, ema mîrọ ọmọ ijo inu geelek òneneme ema. Ikeya ke Gwun̄
         Ebilene obomun̄ ufialek me ubọk kiban̄.”
         13 Mgbọ ya ke ebi udun̄ kan̄ cha eniriọọn̄ ibe ke ìkitumu ikọ ya ibak Jọn ògwook mun̄.
         14 Mgbọ ema ejebe inire lek ogbogbo ene cha, ogwu enerieen̄ ge onunu, mè initọbọ ekpe
         me isi kè Jisọs,
         15 mè ikiriaak ọmọ ibe, “Okaan̄-ene, soso, kaan̄ ejit nsan me lek gwun̄ n̄a enerieen̄.
         Gwun̄ ya ìkifiak mkpikpi, orukan̄ ya òkitutuku gwun̄ ya enenen. Owuwa mgbọ, isibene
         me lek, ìkekirọ inyi irọn̄ inin̄ emen ukan̄, mè ìre emen mun̄.
         16 Mije keya, ke nsa gwun̄ ya ijet ebi udun̄ kwun̄ ibe egwa, ire, ema kpekọt igwa.”
         17 Jisọs onenibe, “Jei, ebi mgbọ kechi, enyi mîfieek, mè inan ichechieek enenen! Ìre
         kpa mgbọ ke mbagọọk enyi ikup ire sabum enyi ènekaan̄ ichechieek? Sa ìre kpa mgbọ
         ke mbame una ichechieek kinyi isi ire? Ìsa gwun̄ ya ìjet emi.”
         18 Inenigana inyi ijo erumun̄ ya, ijo erumun̄ ya onanan̄a me emen gwun̄ enerieen̄ ya
         isibi. Mgbọ yaage, lek gwun̄ ya onyenye.
         19 Mgbọ inu ya orọbe iraka, ebi udun̄ kan̄ enwenween̄ lek inu inido ọmọ ibe mè ire keke
         orọ ema kpekọt ilap ijo erumun̄ ya isibi me emen gwun̄ enerieen̄ ya?
         20 Jisọs ofọfọọk ema ibe, “Îre mije ichechieek kinyi misip. Me atikọ, ǹkitumu ibe, ire
         ibe enyi mîkaan̄ ìchechieek, ìrere eyi òsisip ikup kubọk ukwuuk uti mọsitadi, kpunu
         inu geege òboyọt igak enyi. Enyi mêkọt itumu inyi ikpele ogoon̄ yi ibe, ‘Jibi nan̄a
         me ere keyi si keke me ere keyilọ!’, mè ogoon̄ yi orọ si ubọk enyi etumube. [
         21 Ire, kpekikọt ilap òjelek ijo erumun̄ keyi isibi me emen ene, îtata me uriaak mè
         ijin-otu gaalek.”]
         22 Usen ge, mgbọ ema ekigbaan̄ ije ikana me Galili, Jisọs onenitumu inyi ebi udun̄ kan̄
         ibe, “Mêleke emi Gwun̄ Ebilene itap me ubọk ebi ene,
         23 inyi ekpan̄. Ire, òso egwe ita, mâjomo me mkpa.” Mgbọ ebi udun̄ kan̄ enọbe ikọ yi,
         ejit obebene ikifieek ema enenen.
         24 Mgbọ Jisọs mè ebi udun̄ kan̄ ejebe inire Kapanọm, ebi ìkibọkọ otitip uwu Mbuban enenigwen
         Pita ida ibọkọ, mè ido ibe, “Ìre ogwu ijejeen̄ kinyi îkigọọk itip otitip Uwu Mbuban?”
         Otitip yi ìkire ikpoko ekigwen darakima iba.
         25 Pita obebe iin̄, ke îkigọọk itip. Mgbọ Pita ogwube ikom inin̄ uwu, sabum ìbosan̄a
         amọn, Jisọs odadasi ibe ọmọ, “Saimọn, keke ore ekiket kwun̄? Ìre ebi owa ekikpe mkpukpe,
         mè ìre otitip inyi ebi ubọọn̄ ìkikpulu ema me linyọn̄ keyi? Ìre bọn owot, sa ìre ebi
         ichen ekikpe?”
         26 Pita ofọfọọk ibe ke ìre ebi ichen. Jisọs obebe ọmọ, “Ire ikeya, bọn owot kpekaan̄
         ititip otitip keya!
         27 Ire, mọnọ ukọọk si tọp to me okwaan̄ oyô, adasi irin̄ owu môtababe, chili otu irin̄
         ya, ke owu mômun̄ ikpoko alata ge eyi òrere darakima ini. Mọnọ sa nyi ife cha me lek
         otitip kwun̄ mè eyi n̄a, inyi ife cha ekanaan̄ ejit ìnyi eji.”

1 Me mgbọ ya ebi udun̄ kè Jisọs enunu me lek kan̄, mè inido ọmọ ibe, “Ìre ekene omin
         ichit me mkpulu eyi emen inyọn̄?”
         2 Jisọs ogwegwen sọntiik gwun̄ ge, ibe inikeke me etete kiban̄,
         3 mè initumu inyi ema ibe, “Me atikọ, ǹkitumu inyi enyi ibe, îtata enyi egwugwu ikom,
         mè ikana ikup kubọk asa nsabọn, enyi kpebenin̄ mkpulu eyi emen inyọn̄.
         4 Eya orọ, ene geelek ògegele lek kan̄ isiki kubọk sọntiik gwun̄ yi, ene ya ore ogwu
         òmimin ichit me mkpulu eyi emen inyọn̄.
         5 Ikeya si, ogwu geelek òbọbọkọ sọntiik gwun̄ òkup ikeyi itap me erieen̄ n̄a, îre emi
         ke ene ya obọkọ itap.
         6 “Ire, kpan̄asi ene orọbe inyi ge me lek nsabọn chi ebi ìchechieek me lek n̄a irọ
         ijo inu, mônwọn me lek ene ya ire itobo ewuuk ekisa ikọk akpa me ebek kan̄, mè iben
         ọmọ isi itọp ito me ejit okwaan̄, inyi igen.
         7 Môfieek inyi linyọn̄ keyi mije owuwa inu òkirọ inyi ebi ene ekerọ ijo inu. Me atikọ,
         òjelek inu kechi kpolọlọ inunu. Ire, môfieek enenen inyi ene geelek òsasa òjelek inu
         chi inu.
         8 Ire ubọk kwun̄, mè ìre ukot kwun̄ ikirọ inyi owu òrọ ijo inu, fieek tọp fiin̄, mije,
         mônwọn owu isasa ukot ge mè ìre ubọk ge inin̄ emen ugwem, igak owu ikakaan̄ ukot iba
         mè ubọk iba, ire, ebeben owu itọp itap me emen ukan̄ òkpọkpọ ikilomo ire mgbọ geelek.
         9 Ikeya si, ire chieen̄ kwun̄ ikirọ inyi owu òkorọ ijo inu, rọkọ chieen̄ ya tọp fiin̄,
         mije, mônwọn ibe owu òsa agan̄ chieen̄ ge ònin̄ emen ugwem, igak owu ikakaan̄ chieen̄
         iba me lek ibot, ire, ebeben owu itọp itap me emen ukan̄ ama yọk.
         10 “Ikakpọ ene geege me etete asa nsabọn chi chieen̄ ìsiki, mije, ǹkitumu inyi enyi
         ibe, me emen inyọn̄, ebi osat Awaji ìkikpọ chieen̄ me lek nsabọn chi ekikup me isi
         kè Nte n̄a ogwu òkup me emen inyọn̄ mgbọ geelek. [
         11 “Emi Gwun̄ Ebilene ǹnu ineninyan̄a ebi ìchechep.]
         12 Ire ene ikaan̄ efit arọọn̄, ge oneninan̄a me lek ije ilọ oniin̄, ìre enyi kpekeek
         ibe ke ene ya môtele akọp arọọn̄ onaan̄ge mè onaan̄ge kechilọ me inyọn̄ ogoon̄, mè
         ikijijen̄e ikana iweek ge ya òjeje ilọ ọmọ chieen̄?
         13 Me atikọ, ǹkitumu inyi enyi ibe, ire ene ya iweek arọọn̄ ge ya imun̄, môbele ejit
         me lek arọọn̄ ge ya igak me lek akọp arọọn̄ onaan̄ge mè onaan̄ge kechilọ echi ikajege
         ìlọ ogwukaan̄ chieen̄.
         14 Ikeya si, Nte kinyi ogwu òkup me emen inyọn̄ ìkaweek ibe ge me lek asa nsabọn chi
         inan̄a ichep.
         15 “Ire ngwan̄ kwun̄ irọ owu ilọ, je si lek kan̄, owu melek kan̄ gaalek, mè jeen̄ ọmọ
         inu eyi îrọbe owu ilọ. Ire igban̄ utọn̄, mè ichieek ibe ke ọmọ îrọ owu ilọ, owu okpọk
         ikaan̄ ọmọ me lek ngwan̄.
         16 Ire, ire ìkachieek, gwen ene ge, mè ìre ene iba, sa gbaalek kwun̄ si lek kan̄, inyi
         utọn̄ ebi ata-ikọ iba, mè ìre ita, inọ, mè irọ ikọ geelek etumube inye.
         17 Ire ijit igbagban̄ ida ebi ata-ikọ cha, si kpa inu ya nyi ebi ntitiin̄ Awaji. Ire
         ijit si igbagban̄ ida ebi ntitiin̄ Awaji, mọnọ ọmọ kubọk ogwu ikariọọn̄ge Awaji, mè
         ìyaka ire ogwu otitip ido.
         18 “Me atikọ, ǹkitumu inyi enyi ibe, inu geelek enyi ebọpbe me linyọn̄, mêbọp si me
         emen inyọn̄. Inu geelek enyi etọn̄ọbe me linyọn̄, mêtọn̄ọ si me emen inyọn̄.
         19 “Ofifi kan̄, ǹkitumu si inyi enyi ibe, ire ene iba me etete kinyi ikup me linyọn̄
         keyi igbaan̄ ichieek me lek inu geelek enyi ekiriaak uriaak òfolek, Nte n̄a ogwu òkup
         me emen inyọn̄ môrọ ikeya si inyi enyi.
         20 Mije, ere ene iba mè ìre ene ita egbaan̄be ititiin̄ me erieen̄ n̄a, emi òwa me ere
         ya melek kiban̄.”
         21 Pita oneninu me lek kè Jisọs, mè inido ọmọ ibe, “Okaan̄-ene, ìre ngwan̄ n̄a ìborọ
         emi ilọ mgbọ inen, mè emi ǹtele ǹnyi? Ìre môso mgbọ jaaba?”
         22 Jisọs ofọfọọk ọmọ ibe, “Ìkare mgbọ jaaba gaalek, îre akọp mgbọ jaaba irek jaaba.
         23 “Eya orọ, mkpulu eyi Awaji ìkup kubọk ogwu ubọọn̄ ge òweweek irọrọ ifuk melek ebi
         ikwaan̄ kan̄.
         24 Mgbọ îbenebe ifuk ya, esasa ene ge ogwu òkakaan̄ ọmọ urieek owuwa obop akpa ikpoko
         ijet ọmọ.
         25 Mije ogwu enerieen̄ ya ikakọtge ìkpe urieek ya, ogwu nte uwu kiban̄ onyinyi ida ibe
         ekpulu ogwu enerieen̄ ya, mè ogwu nwa, mè nsabọn kan̄, mè otutuuk inu îkaan̄be esi
         enyam, mè esa ikpoko ya enekpe ọmọ urieek kan̄ ya.
         26 “Ogwu ikwaan̄ ya ogwogwook ekpe me ijọn̄, mè iriaak ogwu ute-uwu ya ibe, ‘Soso, kaan̄
         ukarajit sọnja mgbọ me lek n̄a, ke mâkpe owu otutuuk urieek nkaan̄be owu.’
         27 Ogwu ute-uwu ya okakaan̄ ejit nsan me lek kan̄, mè ifuk otutuuk urieek cha ichep
         inyi, mè itele ibe ifo.
         28 “Mgbọ yaage ogwu ikwaan̄ ya onan̄abe isibi, ichichichini ofifi ogwu ikwaan̄ ogbo
         kan̄ ge ogwu òkakaan̄ ọmọ urieek sọntiik ikpoko mêkọtbe isa ikpe ogwu ikwaan̄ ge onyan̄
         ita gaalek, mè ikana ene ya itet me ebek, mè ikinwan, mè itumu inyi ibe, ‘Kpe emi
         otutuuk urieek okaan̄be emi.’
         29 “Ene ya ogwogwook ekpe me ijọn̄, mè ikiriaak ibe, ‘Soso, kaan̄ ukarajit me lek n̄a
         sọnja mgbọ, ke mâkpe owu otutuuk urieek nkaan̄be owu.’
         30 “Ire, ogwu enerieen̄ yi ìkachieek. Kpan̄asi ikeya, itetet ogwu ikwaan̄ ogbo kan̄
         ya ijet ibe etap me mkpọn, inyi ikup me ere ya mege ire mgbọ geelek môkọtbe ikpe ọmọ
         otutuuk urieek kan̄ isan̄a.
         31 Mgbọ ebi ikwaan̄ ogbo kiban̄ emun̄be inu ya òrọrọ, ejit îfieek ema enenen. Ema ebeben
         inu ya isi ikpa inyi nte uwu kiban̄.
         32 “Nte uwu kiban̄ oraria ikwaan̄ igwen ogwu enerieen̄ ya, mè itumu inyi ibe, ‘Îyak,
         owu òjeje ifieek ikeyi? Emi mfuk ikpele urieek owu okaan̄be emi ichep mije owu oriaakbe
         emi.
         33 Ìre keke orọ owu òkakọt ìkaan̄ ejit nsan me lek ogwu ikwaan̄ ogbo kwun̄ ike emi nkaan̄be
         me lek kwun̄?’
         34 Ogwu ute-uwu ya osasa me unaan̄-ejit ikana ọmọ inyi ibe etap me mkpọn, mè ikup me
         ere ya mege ire mgbọ môkọtbe ikpe ọmọ otutuuk urieek îkaan̄be ọmọ isan̄a kpai.”
         35 Jisọs onenitumu inyi ema ibe, “Ikeyi si ke Nte n̄a ogwu òkup me emen inyọn̄ oborọ
         enyi, îtata enyi esasa me otutuuk ejit kinyi itele ijo geelek ebi ngwan̄ kinyi erọbe
         enyi.”

1 Mgbọ Jisọs otumube ikọ cha isan̄a, inenije inan̄a me Galili isi agan̄ ijọn̄ Judia
         eyi òkup me usaba okwaan̄ Jọdan.
         2 Ogbogbo ebi ene efafan̄a igọọk ọmọ me agan̄ ya, igwagwa owuwa ebi lek ikanyege me
         ere ya.
         3 Usini ebi Farisi enunu ibenileke ọmọ ikọ me otu, mè inido ọmọ ibe, “Ìre îtat me Ikan
         ibe ene iyaak ogwu nwa mije inu geelek?”
         4 Jisọs ofọfọọk ema ibe, “Ìre enyi kpefuk inu egebe me Ikpa Mbuban ibe, me ibebene,
         ke Awaji ìrom ema enerieen̄ mè enenwaan̄,
         5 mè itumu si ibe, mije keyi, ogwu enerieen̄ môtele ogwu ute mè ogwu uga, mè isa lek
         kan̄ ichim iriaak me lek ogwu nwa, ema ene iba mênenikana ire akpalek ge?
         6 Sa me ikeya, ema kpeyaka ire ene iba ofifi, ema eyaka inire ene ge kpọi. Eya orọ,
         inu Awaji ogbaan̄be ibuk, ene geege ikayiyala.”
         7 Ema enenido ọmọ ibe, “Ìre keke orọ Mosis onyibe Ikan ibe ire ogwu iweek iyayaak ogwu
         nwa, ige ikpa iyaak-olom inyi, mè ilap isibi?”
         8 Jisọs ofọfọọk ema ibe, “Îre mije unye-ejit kinyi ke Mosis otele ibe enyi ekejit nwa
         kinyi. Ire, ìkakup ikeya bene me ibebene.
         9 Emi ǹkitumu inyi enyi ibe, ene geelek òyayaak ogwu nwa, mè isi ido ofifi enenwaan̄,
         ene ya îrọn̄ ikan ugan-nwa ikeme ogwu nwa, îtata mè ogwu nwa ya ìnanan̄a me lek kan̄
         isi isi ene.”
         10 Ebi udun̄ kan̄ etutumu inyi ọmọ ibe, “Ire ikeya ke îkup me etete olom mè nwa, înwọn
         ibe ekado nwa, mè ekabat olom.”
         11 Jisọs ofọfọọk ema ibe, “Ìkare otutuuk ene ebekọt ibọkọ ijejeen̄ keyi itap, îre ebi
         Awaji osun̄be inyi gaalek ebekọt ibọkọ itap.
         12 Mije, inu òkirọ inyi ene ikakaan̄ nwa, mè ìyaka ire ikakaan̄ olom, miwa. Usini ene
         ke eman ikeya, usini ene ke ebilene esan̄a osok, sa usini ene ebak me lek mkpulu eyi
         emen inyọn̄ ijit ikakaan̄ nwa, mè ìre ikakaan̄ olom. Ene geelek òbokọt ibọkọ ijejeen̄
         keyi itap, ibọkọ itap.”
         13 Ebi ene enenisa asa nsabọn kiban̄ ijet Jisọs ibe itoon̄ ubọk me lek, mè iriaak uriaak
         inyi. Ire, ebi udun̄ kan̄ ekekigana ikọ inyi ebi ìkisa nsabọn cha inu.
         14 Jisọs otutumu inyi ema ibe, “Ìtele inyi asa nsabọn cha enu me lek n̄a, ikakput ema.
         Mije, îre ebi ìkup kubọk nsabọn ke mkpulu eyi Awaji okup inyi.”
         15 Itotoon̄ nsabọn cha ubọk me lek isan̄a, mè ije inan̄a me ere ya.
         16 Mgbọ Jisọs onan̄abe me ere ya ikije inyi isi, ogwu enerieen̄ ge onenije inu me lek
         kan̄, mè ibe ọmọ, “Ogwu Ijejeen̄, ìre kpasi ata inu ke mbarọ, mè ikaan̄ ugwem ikakaan̄ge
         itata?”
         17 Jisọs ododo ọmọ ibe, “Keke orọ okido emi idodo òfolek ata inu? Îre Awaji gaalek ore
         ogwu ònwọnwọn. Ire oweek ininin̄ emen ugwem ya, sun̄ Ikan Awaji onyibe.”
         18 Ogwu enerieen̄ ya ododo ọmọ ibe mè ìre Ikan echi owa? Jisọs onenikigo Ikan cha inyi
         ọmọ ibe, “Kakpan̄ ene, kagan nwa ene, kachiin̄ inọ, kakeke ata-ikọ eyi ataak,
         19 libi nte kwun̄ mè nga kwun̄, mè ma ogwu melek kwun̄ kubọk omabe akpalek kwun̄.”
         20 Ogwu enerieen̄ ya otutumu inyi Jisọs ibe ke ọmọ îkisun̄ otutuuk ikan kecha iso, mè
         ìre îkaan̄ ofifi òsisik ọmọ ikasun̄ge?
         21 Jisọs onenifọọk ọmọ ibe, “Ire oweek inwọnwọn isan̄a, fo mè si kpulu otutuuk inu okaan̄be
         nyam, mè sa ikpoko cha che nyi ebi ugbọọn̄, ke owu môkaan̄ inu ubọọn̄ isun̄ iban lek
         kwun̄ me emen inyọn̄. Osirọ isan̄a gwu kom na nagọọk emi.”
         22 Ire, mgbọ gwun̄ enerieen̄ ya onọbe ikọ ya, ejit ofefieek ọmọ enenen, inanan̄a ije
         ifo, mije, îbọọn̄ ubọọn̄ enenen.
         23 Jisọs onenitumu inyi ebi udun̄ kan̄ ibe, “Me atikọ, ǹkitumu inyi enyi ibe ke îyọt
         enenen ogwu òbọbọọn̄ ubọọn̄ ininin̄ mkpulu eyi emen inyọn̄.
         24 Ǹkitumu si inyi enyi ibe ke aligọ ijeje itibi chieen̄ alaga îfet igak ogwu òbọbọọn̄
         ubọọn̄ ininin̄ mkpulu eyi Awaji.”
         25 Mgbọ ebi udun̄ kan̄ enọbe ikọ ya, ukpook otetet ema enenen, ema enenido ibe, “Ire
         ikeya, ìre ekene ke mênyan̄a?”
         26 Jisọs okpọkpọ ema sìì, mè inibe ema, “Ire me lek ebilene, inu keyi ìkafet. Ire, me
         lek Awaji, inu geelek îkup mfufet.”
         27 Pita onenido ọmọ ibe, “Mgbọ keyi, eji mîtele otutuuk inu geelek, mè igọọk owu, ìre
         keke ke eji ebekaan̄ me useen̄?”
         28 Jisọs ofọfọọk ema ibe, “Ǹkitumu atikọ inyi enyi ibe, mgbọ inu geelek môkanabe ayaya,
         mgbọ Gwun̄ Ebilene môkweekbe irek me inyọn̄ udu ubọọn̄ kan̄ me umin mè uja eyi emen
         inyọn̄, enyi akọp mè ene iba ebi ìkigọọk emi me udun̄, mêkweek si irek me inyọn̄ akọp
         mè udu ubọọn̄ iba ikisibi oyerebet me ibot akọp mè otoko iba ebi Ijeren.
         29 Mgbọ ya, ene geelek ogwu òtetele ogwu ute, mè ìre ogwu uga, mè ìre ebi ngwan̄ kan̄
         ebirieen̄, mè ìre ebi ngwan̄ kan̄ ebibaan̄, mè ìre uwu, mè ìre bọn, mè ìre ijọn̄ uko,
         mije n̄a, ene ya môbọkọ inu cha geelek iwa efit mgbọ igak echi îtelebe, mè ikaan̄
         si ugwem ikakaan̄ge itata igbaalek.
         30 Ire, owuwa ebi ìrere ebi isi me mgbọ keyi mêkana ire ebi òta, ebi ìrere ebi òta me
         mgbọ keyi mêkana ire ebi isi.”

1 Jisọs onenitumu ibe, “Mkpulu eyi Awaji ìkup kubọk ogwu enerieen̄ ge òkiwop uko, mè
         inan̄a isibi me agan̄ egwe isi igwen ebi ikwaan̄ ibe enesi ikwaan̄ me uko gerep kan̄.
         2 Mgbọ îgwenbe ife cha, igọgọọk ema itumu ifieek ibe ema esi esi ikwaan̄ me uko gerep
         kan̄, ke ọmọ môkpe ebibi geelek dinari ge ge, òrere ikpoko ekikpe ogwu ikwaan̄ ge
         me egwe usen ge.
         3 “Mgbọ òfuk-mgbọ osulube onaan̄ge eyi ewelegwe, ogwu enerieen̄ ya ojeje isi oyet ewe,
         mè isi imun̄ ebi ikwaan̄ ekekebe ikana ere ya ukpọk ubọk.
         4 Igwegwen ema ibe enesi egọọk esi ikwaan̄ me uko gerep kan̄ si, ke ọmọ môkpe ebibi
         mkpukpe ògbegbe.
         5 Ife cha echechieek, mè isi igọọk isi ikwaan̄ me uko ya. Ogwukaan̄ uko ya okpọkpọk
         inan̄a isibi si mgbọ òfuk-mgbọ osulube akọp mè iba eyi ejit ikarek, mè isibi si mgbọ
         îsulube ita eyi ikarek, mè igween̄ si ebi ikwaan̄ itap me uko kan̄, mè ichieek si
         ikpekpe ema mkpukpe ògbegbe.
         6 Mgbọ òfuk-mgbọ osulube go eyi ikakwun̄, ogwukaan̄ uko ya okpọkpọk inan̄a isibi, mè
         isi imun̄ si ofifi ebi ikwaan̄ ekekebe ikana ere ya, mè inido ema ibe, ‘Ìre keke orọ
         enyi ekikeke ikana ukpọk ubọk karake ewelegwe?’
         7 “Ife cha efọfọọk ọmọ ibe, ‘Kpunu ene geege ògwegwen eji me ikwaan̄ ma!’ “Inenibe
         ema si enegọọk esi esi ikwaan̄ me uko gerep kan̄.
         8 “Me agan̄ ikakwun̄, ogwukaan̄ uko gerep ya otutumu inyi ogwu ibot ikwaan̄ kan̄ ibe,
         ‘Gwen ebi ikwaan̄ cha titiin̄, mè kpe ema mkpukpe kiban̄, bene me lek ebi ìnunu mgburudun̄
         si re lek ebi egwenbe me adasi.’
         9 “Ebi ikwaan̄ egwenbe me mgbọ òfuk-mgbọ osulube go eyi ikakwun̄ enunu, ogwu ibot ikwaan̄
         ya okpekpe ema dinari ge me ene.
         10 Eya orọ, mgbọ ebi egwenbe me adasi cha enube, ema ekekikeek ibe ke mkpukpe kiban̄
         mômin igak eyi ebibilọ ebọkọbe. Ire, ogwu ibot ikwaan̄ ya okpekpe si ema ene ge dinari
         ge, ubọk îkpebe ebibilọ.
         11 Mgbọ ema ebọkọbe ikpoko cha ire ubọk, ema ebebene ikikaan̄ uduk me lek ogwukaan̄
         uko ya,
         12 mè itumu inyi ọmọ ibe, ‘Ife chi ebi egwenbe mgburudun̄ esi ikwaan̄ mbubak mgbọ ge
         gaalek. Ìre keke orọ owu ogbaan̄be ema melek kiji ikpe ikpoko ikike, me ere eji esibe
         ikwaan̄ bene me karake ewelegwe, ura otataka eji otutuuk mgbọ cha, eji emumun̄ otutuuk
         ufialek ikwaan̄ ya ibene me ewelegwe ire agan̄ ikakwun̄?’
         13 “Ire, ogwukaan̄ uko ya ofọfọọk ene ge me lek kiban̄ ibe, ‘Une, ǹkafeen̄ owu kubọk
         ge. Mgbọ ngwenbe owu me ikwaan̄, ìre ìkare dinari ge ke owu ochieek ibe emi m̀kpe
         owu me ikwaan̄ usen ge?
         14 Bọkọ ikpoko ikwaan̄ kwun̄, mè je fo, ke m̀bakpe ogwu ngwenbe me ikwaan̄ mgburudun̄
         mkpukpe ìkike melek kwun̄.
         15 Ìre ǹkakaan̄ unye isasa ikpoko n̄a irọ inu geelek òneneme emi? Sa ìre owu òkikaan̄
         ejit mba me lek n̄a mije nchilibe ubọk irọ inu?’ ”
         16 Mgbọ Jisọs otobe urọk ya isan̄a, inenitumu inyi ebi udun̄ kan̄ ibe, “Ikeyi ke ìbokup
         si, ebi mgburudun̄ mêkana ire ebi adasi, ebi adasi mêkana ire ebi mgburudun̄.”
         17 Me oniin̄, mgbọ ema ekije isi Jeruselem, Jisọs ogwegwen ebi udun̄ kan̄ ida ibọkọ,
         mè itumu inyi ema ibe,
         18 “Ìgban̄ utọn̄, eji ebesi Jeruselem. Me ama ya, mêleke emi Gwun̄ Ebilene ikana itap
         me ubọk ebi ibot ngwugwa mè ebi ìjeen̄ Ikan. Ife chi mêtip emi oyerebet mkpa,
         19 mè iyaka emi itap me ubọk ebi ekarege ebi Ju, ebi mêsabe emi irọ inu ochak, mè isulu
         emi me njijan̄, mè igon emi ikpan̄ me inyọn̄ uti nkwurieen̄. Ire, òso egwe ita, mâjomo
         me mkpa.”
         20 Nwa kè Jebidi onenisa bọn kan̄ iba, Jemis mè Jọn, inu me lek kè Jisọs, mè initọbọ
         ekpe me ijọn̄, mè ikibeek mbeek me ubọk kè Jisọs.
         21 Jisọs ododo ọmọ ibe, “Ìre keke ke oweek ibe emi ǹrọ ǹnyi owu?” Ogwu enenwaan̄ ya
         ofọfọọk ọmọ ibe, “Soso, chieek ibe bọn ebirieen̄ iba n̄a chi egọọk owu ekweek irek
         me mkpulu eyi kwun̄, ene ge me agan̄ ulom kwun̄, ene ge me agan̄ ujit kwun̄.”
         22 Jisọs onenibe ema, “Enyi kperiọọn̄ inu enyi ekibeek. Ìre enyi mêkọt inwọ inu ònan̄a
         me emen ekpen̄ ufieejit eyi emi mbanwọ?” Ema efọfọọk ibe ke ema mêkọt inwọ.
         23 Jisọs onenitumu inyi ema ibe, “Me atikọ, enyi mênwọ inu ònan̄a me emen ekpen̄ ufieejit
         eyi mbanwọ. Ire, emi ǹkakaan̄ unye igogobo ebi ìbekweek irek me agan̄ ubọk ulom n̄a,
         mè agan̄ ubọk ujit n̄a, mije, irek cha ìkup inyi ebi Nte n̄a onen̄ebe isun̄ iban.”
         24 Mgbọ akọp ebi udun̄ kan̄ kechilọ enọbe inu ya òrọrọ, ema enanaan̄ ejit enenen inyi
         ngwan̄ iba cha.
         25 Jisọs ogwegwen ema ititiin̄, mè ibe ema, “Enyi mîriọọn̄ ibe ke ebi ìkikpulu ido ebi
         ekarege ebi Ju ekisa me unye ubọk ikikpulu ebi ìkup me irak kiban̄. Ebi ilile me ido
         cha si ekitọ eyi òneme ema inyi ebi ema ekikpulu.
         26 Ire, ìkabore ikeya me etete kinyi. Ire ikaan̄ ogwu iweek irere ogwu ibot me etete
         kinyi, ene ya môkana ire ogwu òkisi ikwaan̄ inyi enyi.
         27 Ogwu geelek òweweek irere adasi me etete kinyi, ene ya môkana ogwu usun̄ inyi enyi,
         28 kubọk Gwun̄ Ebilene onube, ìkanu ibe ebi ene enesi ikwaan̄ enyi ọmọ. Ire, ìnu inenisi
         ikwaan̄ inyi ebi ene, mè isa ugwem kan̄ igwa ngwugwa me ibot owuwa ene.”
         29 Mgbọ Jisọs mè ebi udun̄ kan̄ ekinan̄a me Jeriko ije isibi, ogbogbo ebi ene egbugbuku
         ikigọọk ọmọ me udun̄.
         30 Îkaan̄ ebi ǹnàan̄ iba ìkukup me agba oniin̄ ya. Mgbọ ife chi enọbe ibe ke Jisọs mônije
         iraka me oniin̄ ya, ema ebebene ikitaan̄ ukpo igwen ọmọ ibe, “Okaan̄-ene, Gwun̄ kè
         Debit, soso rọ eji nsan.”
         31 Ogbogbo ebi ene cha ekekirama ema ibe, “Ìchit otu kinyi me ere ya.” Ire, ema erọriọọn̄
         ikibọn̄ ukpo ibene ida ikibe ọmọ, “Okaan̄-ene, Gwun̄ kè Debit, soso rọ eji nsan ma.”
         32 Jisọs oyayaka ikeke, mè igwen ema ibe enu, mè inido ema ibe, “Ìre keke ke enyi ekiweek
         ibe emi ǹrọ ǹnyi enyi?”
         33 Ema ebebe ọmọ, “Okaan̄-ene, eji ekiweek ibe owu òrọ inyi eji emọọn̄ inu.”
         34 Jisọs ototo ema nsan, mè itoon̄ ubọk me chieen̄ kiban̄. Mgbọ yaage, ema emọmọọn̄
         inu, mè ibene ikije igọọk Jisọs.

1 Mgbọ ema enan̄abe me Jeriko ikije isi Jeruselem, ema enenije ire gwun̄ ama ge ekigwen
         Betifegi, òkup me inyọn̄ ogoon̄ Olifu, Jisọs oraria ene iba me lek ebi udun̄ kan̄
         ibe,
         2 “Ìje ìsi gwun̄ ama yilọ òkup me isi kinyi, ke enyi mêmun̄ inyinya akpan ge etobobe
         me lek uti, mè ogwu gwun̄ me agba lek. Ìtọn̄ọ ema ìsa ìjet emi.
         3 Ire ikaan̄ ogwu isan̄a amọn me lek anam cha, ìtumu ìnyi ibe ke Okaan̄-ene oweek,
         ke ene ya môtele inyi enyi esa eje mgbọ yaage.”
         4 Inu yi îrọ iso ikọ Awaji otumube inan̄a me otu ogwu nriran ge ibe,
         5 “Tumu nyi ama Sayọn ibe, ‘Ìkpọ, ogwu ubọọn̄ kinyi òkinu me lek kinyi. Îsiki lek kan̄,
         mè ikilibi me inyọn̄ inyinya akpan inu, me inyọn̄ gwun̄ inyinya akpan ke îkilibi inu!’ ”
         6 Ebi udun̄ kan̄ cha esisi, mè irọ ubọk îtemebe ema,
         7 mè isa inyinya akpan ya melek ogwu gwun̄ inu, mè isan̄a ọfọnti kiban̄ iwele me inyọn̄
         anam cha, Jisọs onenene inyọn̄ kiban̄ ikweek.
         8 Owuwa ene esasan̄a si ọfọnti kiban̄ iwele me ijọn̄ me oniin̄, usini ene ekekep nlak
         mè inwan̄ me lek ito me oniin̄.
         9 Urum ene ebi ìkije me isi mè ebi ìkije me udun̄ ekekibọn̄ okooko ibe, “Osana! Itọn̄
         ikup inyi Gwun̄ kè Debit! Ugbana ikup inyi ogwu ònunu me erieen̄ Okumugwem! Itọn̄
         ikup inyi Awaji me emen inyọn̄, ere òbebene ichit!”
         10 Jisọs ininin̄ Jeruselem, ama ofafan̄a kep. Ebi ene ebebene ikidido ibe, “Ìre ekene
         ore ogwa òkinu?”
         11 Ebi urum ene cha ekekifọọk ibe ke ìre Jisọs, ogwu nriran ònan̄a me Najeret me agan̄
         Galili.
         12 Jisọs ojeje inin̄ emen Uwu Mbuban, mè ilap otutuuk ebi ìkinyam ewe mè ebi ìkilep
         inu me emen uwu ya isibi, mè ida ikasi ebi ìkinwene ikpoko mè ogboon̄ ebi ìkinyam
         ekerekwukwu me emen uwu ya ikana ichit,
         13 mè ikitumu inyi ema ibe, “Ege me Ikpa Mbuban ibe ke Awaji ibe, ‘Mêkigwen uwu n̄a
         uwu uriaak.’ Ire, enyi eyaka ikisa uwu ya irọ ere ebi inọ ekinu inilet lek.”
         14 Ebi ǹnàan̄ mè ebi akọọk enunu si me lek kan̄ me Uwu Mbuban ya, igwagwa ema.
         15 Ire, mgbọ ebi ibot ngwugwa mè ebi ìjeen̄ Ikan emun̄be inu ukechieen̄ cha Jisọs orọbe,
         mè inọ si ike nsabọn ekibọn̄ okooko me Uwu Mbuban ya isa ikitọn̄ ọmọ ibe, “Itọn̄ ikup
         inyi Gwun̄ kè Debit!”, ema enanaan̄ ejit enenen,
         16 mè inu inido ọmọ ibe, “Ìre onọ inu nsabọn chi ekitumu?” Jisọs ofọfọọk ema ibe, “Iin̄,
         nnọ. Ìre enyi kperarak ifuk inu egebe ibak Awaji me Ikpa Mbuban, ibe, ‘Ojot ojot itọn̄
         înan̄a me otu nsabọn, mè otu asa nsabọn ebi ìkinwọ ebe igọọk owu’?”
         17 Jisọs onanan̄a isibi itele ema, mè ije isi Betani, ere îlaakbe iwele egwe.
         18 Me ewelegwe, mgbọ Jisọs mè ebi udun̄ kan̄ enan̄abe me Betani igwu ikom ikije isi
         Jeruselem, uraafiọọn̄ onenitaka ọmọ.
         19 Ibebene chieen̄ imun̄ uti figi ge inwan̄ ojotbe lek me agba oniin̄ ya, mè ije isi
         lek. Ire, ìkamun̄ mfut geege me inyọn̄. Ifefieek otu inyi uti figi ya ibe, “Bene mè
         chereyi, kayaka ìkpọk ìto mfut ofifi.” Mgbọ yaage, uti figi ya ochachiaak isan̄a.
         20 Inu ya okeke ebi udun̄ kan̄ chieen̄ enenen. Ema ekekido ibe, “Ìre uti figi ya ìjeje
         igwat lek ichiaak isan̄a ikeya?”
         21 Jisọs ofọfọọk ema ibe, “Ǹkitumu atikọ inyi enyi ibe, ire enyi ikaan̄ ichechieek,
         mè kpekaan̄ ejit iba, ìkare inu enyi emun̄be òrọrọ me lek uti figi yi gaalek ke enyi
         ebekọt irọ. Enyi mêkọt itumu si inyi ogoon̄ yi ibe, ‘Jibi nan̄a me ere yi, mè si rọn̄
         me okwaan̄,’ mè òkup si ikeya.
         22 Ire enyi ikaan̄ ichechieek, enyi mêbọkọ inu geelek enyi ebeekbe me uriaak.”
         23 Mgbọ Jisọs ojebe isi inin̄ Uwu Mbuban, mè ikijeen̄ inu, ebi ibot ngwugwa, mè ebi
         ugane ama enunu me lek kan̄, mè inido ọmọ ibe, “Tumu-nu, ìre kpasi unye ke okisa irọ
         otutuuk inu chi? Ìre ekene onyi owu unye yi?”
         24 Jisọs ofọfọọk ema ibe, “Emi nkaan̄ si idodo ge mbado enyi. Ire enyi ifọọk idodo n̄a,
         mâtumu unye nkisa irọ otutuuk inu chi ijeen̄ enyi.
         25 Ìre unye eyi Jọn okisa igwook ene mun̄ ìnan̄a me owa? Ìre ìnan̄a me ubọk Awaji? Sa
         ìre ìnan̄a me ubọk ebilene?” Ema eninin̄ oru me lek kiban̄, mè ibe, “Ire eji ifọọk
         ibe ke ìnan̄a me ubọk Awaji, môdo eji ibe ìre keke orọ eji kpechieek ikọ kè Jọn.
         26 Ire eji ifọọk ibe ke ìnan̄a me ubọk ebilene, eya ìkpotat, bak me lek ufieek-owot
         eji ekaan̄be me lek ebilene. Mije, otutuuk ene mîchieek ibe ke Jọn ìre ogwu nriran.”
         27 Eya orọ, ema efọfọọk Jisọs ibe ke ema kperiọọn̄. Jisọs ofọfọọk ema ibe, “Emi si m̀kpatumu
         ere unye nkisa irọ otutuuk inu chi onan̄abe inyi enyi.”
         28 Jisọs onenido ema ibe, “Ìre keke ke enyi ekeek òfolek inu keyi?”, mè inito urọk ge
         inyi ema ibe, “Ogwu enerieen̄ ge okaan̄ ibot bọn ebirieen̄ iba, mè initumu inyi ogwu
         adasi ibe, ‘Si rọ ikwaan̄ me uko gerep chereyi nyi emi!’
         29 “Gwun̄ ya ofọfọọk ogwu ute ibe ke ọmọ ìkposi. Ire, me mgburudun̄ mgbọ, inwenwene
         ejit, mè isi irọ ikwaan̄ ya.
         30 “Ogwu ute ya onenisi lek gwun̄ kan̄ ogwu òso iba, mè itumu si ikọ yaage inyi. “Gwun̄
         ya ochechieek ibe iin̄ ke ọmọ môsi. Ire, ìkasi.”
         31 Jisọs onenido ebi ife cha ibe, “Me etete bọn ebirieen̄ iba cha, ìre ogwu owa orọ
         inu nte kiban̄ oweekbe?” Ema efọfọọk ibe ke ìre ogwu adasi. Jisọs onenibe ema, “Me
         atikọ, ǹkitumu inyi enyi ibe ke ebi ìkibọkọ otitip ido mè ebi òje oyet mêkidasi inin̄
         mkpulu eyi Awaji me isi kinyi.
         32 Mije, Jọn ògwook mun̄ înu ibonijeen̄ enyi oniin̄ ike enyi ebesa ikana ebi ata irọrọ
         me isi Awaji, enyi kpechieek ikọ kan̄. Ire, ebi ìkibọkọ otitip ido mè ebi òje oyet
         mîchieek ikọ kan̄. Enyi esasa chieen̄ kinyi ikimun̄ ubọk ebi ijo chi ekigwu ikom,
         mè ikpọkpọ itet si ejit kinyi inye, mè ijit inwenwene ejit, mè ichieek ikọ kè Jọn.”
         33 Jisọs onenibe ema “Ìgban̄ ofifi urọk. Îkaan̄ ogwu enerieen̄ ge òkakaan̄ ijọn̄ uko,
         mè iwop gerep, mè inama ọgọ ikana uko ya, mè irọkọ udọn̄ ere ebekichimi mun̄ isibi
         me lek mfut gerep cha, mè inama uwu-oket ere ebekikup ibem uko ya, mè inisa uko ya
         inyi ebi ikwaan̄ uko ibe ekekpọ chieen̄ me lek, mè inan̄a isi ije me ofifi ido.
         34 Me mgbọ irọrọkọ inu me uko okembe, ogwukaan̄ uko ya oneniria ebi usun̄ kan̄ isi lek
         ebi ikwaan̄ uko cha ibe esi ebọkọ uche mfut eyi kan̄ ejet ọmọ.
         35 “Ebi ikwaan̄ uko cha etetet ebi usun̄ cha, mè isut ene ge me lek kiban̄, mè ikpan̄
         ogwu òso iba, mè isa ewuuk itọbọ ogwu òso ita.
         36 Ogwukaan̄ uko ya okpọkpọk iria ebi usun̄ ìwawa igak ebi îriabe me adasi mgbọ ibe
         esi ebọkọ uche mfut eyi kan̄ ejet ọmọ. Ife cha erọrọ si ebi usun̄ kechi ike erọbe
         ebi adasi.
         37 Me mgburudun̄ kan̄, ogwukaan̄ uko ya oraria gwun̄ kan̄ ibe isi lek ife cha, mè ikeek
         ibe ke ife cha mêlibi gwun̄ kan̄.
         38 “Ire, mgbọ ebi ikwaan̄ uko cha emun̄be gwun̄ ogwukaan̄ uko ya okinu, ema etọtọt ibe,
         ‘Kpọ gwun̄ ogwukaan̄ uko ire eyi, eji enetet ekpan̄, inyi irot ìbokaan̄ ikana ire
         eyi kiji.’
         39 Mgbọ gwun̄ ya onube, ema etetet, mè itaba isibi me emen uko gerep ya, mè ikpan̄.”
         40 Jisọs onenido ebi ìkigban̄ urọk ya ibe, “Mgbọ ogwukaan̄ uko gerep ya isinu, ìre keke
         ke ìborọ ebi ikwaan̄ uko cha?”
         41 Ife cha efọfọọk ibe ke ìbokpakpan̄ otutuuk ijo ebi ikwaan̄ uko cha isan̄a, mè isa
         uko kan̄ inyi ofifi ebi ikwaan̄ uko, ebi ìbekinyi ọmọ uche mfut eyi kan̄ mgbọ geelek
         erọkọbe mfut me uko.
         42 Jisọs onenido ema ibe, “Ìre enyi kpefuk inu egebe me Ikpa Mbuban ibe, ‘Ewuuk ebi
         ìnama uwu ejitbe, ọmọ oyaka inikana ata ibot uwu. Eyi ìre inu Okumugwem orọbe, inu
         yi îjaan̄ enenen me chieen̄ kiji.’
         43 “Eya orọ, ǹkitumu inyi enyi ibe ke mêbọkọ mkpulu eyi Awaji isan̄a me ubọk kinyi,
         mè isa inyi ebi ìbesa mfut ògbegbe inu. [
         44 Ene geelek ònanan̄a irọn̄ me inyọn̄ ewuuk yi môkpọk isan. Ene geelek ewuuk yi orọn̄be
         ikeme ìbokpukpukpuku si.”]
         45 Mgbọ ebi ibot ngwugwa mè ebi Farisi cha enọbe urọk cha Jisọs otobe, ema erọriọọn̄
         ibe ke ìre ema ke îkitumu ikọ ya ibak.
         46 Eya orọ, ema enenikiweek ubọk ebesa itet ọmọ. Ire, ukpook ebi ene ìkachieek, mije,
         otutuuk ene emọnọ Jisọs kubọk ogwu nriran.

1 Jisọs onenitumu si ikọ inyi ebi ene me urọk,
         2 mè ibe, “Mkpulu eyi Awaji ìkup kubọk ogwu ubọọn̄ òtoto ijọk ido-nwa inyi gwun̄ kan̄
         enerieen̄.
         3 Mgbọ ijọk ya obobene, ogwu ubọọn̄ ya oneniria ebi usun̄ kan̄ ibe esi elook otutuuk
         ebi egwenbe cha ibe enu, ke ijọk mônibene. Ire, ife cha ejijit inunu.
         4 “Ogwu ubọọn̄ ya okpọkpọk iria owuwa ebi usun̄ kan̄ ibe esi elook otutuuk ebi egwenbe
         cha ibe mè enu ke ọmọ îtem inorie ijọk isan̄a; ke ọmọ îkpan̄ owuwa uman erie mbuuk
         egwookbe inyi imiin̄ ufuk, mè ikpan̄ si owuwa orie erie mbuuk igbaalek; ke mîneen̄
         inu geelek isun̄ isan̄a iban ebibi, mè ebibi enu enegọọk ọmọ erie ijọk ido-nwa gwun̄
         kan̄.
         5 “Ire, ife cha kpesa igwen ogwu ubọọn̄ ya isun̄ inu geege. Ogwu ikup, oje òsi uyọrọlek
         kan̄. Ene ge osi uko kan̄, ofifi ene ojeje isi inu òbek ọmọ.
         6 Ebibilọ esasa me ejit ikpak itet ebi usun̄ ogwu ubọọn̄ ya isut ikpan̄.
         7 Mgbọ ogwu ubọọn̄ ya onọbe inu ife cha erọbe, inanaan̄ ejit enenen, mè iria ebi akọn̄
         kan̄ ibe esi ekpan̄ otutuuk ebi ìkpakpan̄ ebi usun̄ kan̄ cha, mè etap ukan̄ ewọp ama
         kiban̄.
         8 “Ogwu ubọọn̄ ya onenikpọk igwen ebi usun̄ kan̄ itumu inyi ibe, ‘Mînen̄e otutuuk inorie
         ijọk ido-nwa ya isun̄ isan̄a, ire ke ebi egwenbe cha kpegbe ibọbọkọ umin enyibe ema.
         9 Eya orọ, ìje ìsibi otutuuk lek oniin̄ geelek, mè ìgwen ebi geelek enyi emun̄be ibe
         enerie inorie ijọk ido-nwa ya.’
         10 Ikeya si, ebi usun̄ cha enanan̄a isibi, mè ije inin̄ otutuuk lek oniin̄, mè igween̄
         ene geelek ema emun̄be, ebi ata mè ebi ijo. Uwu ijọk ya ojojot dum dum.
         11 “Ire, mgbọ ogwu ubọọn̄ ya onin̄be uwu ya ibonikpọ ebi ichen cha, imumun̄ ogwu enerieen̄
         ge ikatapge ọfọnti ido-nwa ogọọkbe ikweek irek me emen uwu ya,
         12 mè ibe ọmọ, ‘Une, òjeje inin̄ uwu yi me okatapge ọfọnti ido-nwa?’ Ogwu enerieen̄
         ya ìkakọt ìsan̄a amọn.
         13 “Ogwu ubọọn̄ ya onyinyi ida ibe ebi usun̄ kan̄ etet ogwu enerieen̄ ya ebọp ukot mè
         ubọk, mè etọp eto me oyet me emen udun, mè ikup me ere ya ikito ito, mè ikitaka ejeek.
         14 “Mije ebi egwenbe mîwa, ire, ene inen mè inen gaalek ke egobo.”
         15 Ebi Farisi enenititiin̄, mè itọt ubọk ebesa ileke Jisọs ikọ me otu, mè esa me ikeya
         etet ọmọ.
         16 Ema eneniria ebi udun̄ kiban̄ melek ebi ìkigọọk Erọdu isi lek kan̄. Ebi melek kiban̄
         chi esisi, mè ido Jisọs ibe, “Ogwu Ijejeen̄, eji mîriọọn̄ ibe ke owu ìre ogwu òkitumu
         atikọ, mè ikijeen̄ si oniin̄ eyi Awaji ike îgbebe. Òkakilibi ene chieen̄, mije, òkakikpọ
         ene geege chieen̄ me isi.
         17 Tumu-nu nkeek kwun̄ òfolek ikọ keyi nyi eji. Ìre îgbe ibe eketip otitip ido enyi
         ogwu Sisa (òrere ogwu ibot mkpulu ebi Rom), sa ìre ìkagbe?”
         18 Jisọs orọriọọn̄ ijo otitọt kiban̄, mè ibe ema, “Enyi ebi isi iba kechi! Ìre keke
         orọ enyi ekiweek ileleke emi ikọ me otu ikeyi?
         19 Ìjeen̄ emi nu ikpoko enyi ekisa itip otitip ido ya.” Ema esasa dinari ge ijet ọmọ.
         20 Idodo ema ibe, “Ìre ogugo kè ekene mè erieen̄ kè ekene ire echi me lek ikpoko yi?”
         21 Ema efọfọọk ibe ke ìre eyi ogwu Sisa. Jisọs ofọfọọk ema ibe, “Ìsa inu ogwu Sisa ìnyi
         ogwu Sisa, mè ìsa eyi Awaji ìnyi Awaji.”
         22 Ifọọk ya okeke ema chieen̄. Ema etetele ọmọ, mè ije inan̄a.
         23 Me usen yaage, ebi Sadusi ebi ìkijeen̄ ibe ke kpunu ijojomo me mkpa, enenisa idodo
         ge inu me lek kè Jisọs,
         24 mè inibe ọmọ, “Ogwu Ijejeen̄, Mosis ìtumu inyi eji ibe ire ene ikwu itele ogwu nwa,
         ìkabon gwun̄, mè ogwu ngwan̄ imọnọ nwakpa ngwan̄ kan̄ okwube itele ya ido, mè ibon
         bọn me owot inyi ngwan̄ kan̄ ogwu òkwukwu.
         25 Me ere ngwan̄ ebirieen̄ jaaba ekupbe, ogwu adasi me etete kiban̄ ododo nwa, ìkabon
         gwun̄. Ikwukwu itele nwa kan̄ ya inyi ogwu ngwan̄.
         26 Ogwu òso iba omọmọnọ ogwu enenwaan̄ ya ido, mè ikwu itele si, ìkabon gwun̄. Ikeya
         ke ema otutuuk ene ere nlom ogwu enenwaan̄ ya iso ire lek ogwu òso jaaba, mè ikwaan̄
         itele, kpebon bọn.
         27 Me mgburudun̄ kan̄, ogwu enenwaan̄ ya okwukwu.
         28 Tumu-nu, me mgbọ ebi ìkwukwu mêjomobe me mkpa, ìre ogwu enenwaan̄ ya ìbore nwa inyi
         ekene me etete ebi ngwan̄ jaaba cha, mije, ema otutuuk ene mîkaan̄ ọmọ me lek nwa
         iso?”
         29 Jisọs ofọfọọk ema ibe, “Enyi mîje ilọ, mije, enyi kperiọọn̄ inu egebe me Ikpa Mbuban,
         enyi kperiọọn̄ si unye Awaji.
         30 Me mgbọ ijojomo me mkpa, ebi ene kpebedo nwa, kpebesa ene iche olom si, ebekup kubọk
         ebi osat ìkup me emen inyọn̄.
         31 Ire me lek ikọ ijojomo me mkpa, ìre enyi kpefufuk inu Awaji otumube me emen Ikpa
         Mbuban inyi enyi ibe,
         32 ‘Emi ìre Awaji kè Ebereham, mè Awaji kè Ajiki, mè Awaji kè Jekọp’? Awaji ìkare Awaji
         ebi ìkwukwu. Îre Awaji ebi ìkup me ugwem.”
         33 Mgbọ ebi urum ene cha enọbe ikọ ya, ijejeen̄ kè Jisọs okeke ema chieen̄ enenen.
         34 Mgbọ ebi Farisi enọbe ibe ke Jisọs îtumu ikọ ichit ebi Sadusi otu, ema enenititiin̄.
         35 Ogwu òjeen̄ Ikan ge me etete kiban̄ onenido Jisọs ikọ ge isasa itọ ọmọ ikpọ,
         36 mè ibe ọmọ, “Ogwu Ijejeen̄, ìre ikan eyi owa omin ichit me etete otutuuk Ikan kè
         Mosis?”
         37 Jisọs ofọfọọk ọmọ ibe, “Îre Ikan eyi òbe, ‘Ma Okumugwem Awaji kwun̄ me otutuuk ejit
         kwun̄ mè otutuuk ibot ejit kwun̄, mè otutuuk ekiket kwun̄.’
         38 Eyiyi ore adasi Ikan, mè ire si eyi òmimin ichit.
         39 Ikan eyi òmimin igọọk eya, mè ikup si kubọk keya ìre eyi òbe, ‘Ma ogwu melek kwun̄
         kubọk omabe akpalek kwun̄.’
         40 Îre me lek Ikan iba kechi ke otutuuk Ikan kè Mosis, mè otutuuk ijejeen̄ ebi nriran
         ejeen̄be obieen̄.”
         41 Ike ebi Farisi etitiin̄be me ere ya, Jisọs osasa me irek keya ido ema ibe,
         42 “Ìre enyi ekikeek keke òfolek ogwu Awaji otoon̄be ubọk me ibot? Ìre gwun̄ kè ekene
         ke ìre?” Ema efọfọọk ibe ke ìre gwun̄ kè Debit.
         43 Ikpọkpọk ido ema ibe, “Ire ikeya, ìre Debit ìjeje igwen ene ya Okaan̄-ene mgbọ îbenbe
         nriran inan̄a me unye Ekwukwu Mbuban ibe,
         44 ‘Okumugwem ìtumu inyi Okaan̄ n̄a ibe, “Siki kweek irek me agan̄ ubọk ulom n̄a mege
         ire mgbọ mârọbe mè ebi ochicha kwun̄ ekana inu ibene ukot enyi owu.” ’
         45 Ire Debit igwen ene ya Okaan̄-ene, ìre ene ya ìbojeje iyaka inire gwun̄ ikike inyi
         Debit?”
         46 Kpunu ene geege me lek kiban̄ òkọkọt ifọọk ọmọ otu. Bene me usen ya nyi isi, kpunu
         ene geege òyayaka ikọt isan̄a mgbugba me lek ido ọmọ ikọ ofifi.

1 Jisọs onenitumu inyi ebi urum ene cha mè ebi udun̄ kan̄ ibe,
         2 “Ebi Farisi mè ebi ìjeen̄ Ikan ere ebi ìkakaan̄ unye ikpakpa Ikan kè Mosis iwele
         ijeen̄ ebi ene.
         3 Eya orọ, enyi ìkigban̄ utọn̄ inyi ema, mè ìkirọ otutuuk inu geelek ema ekitumu inyi
         enyi. Ire, ikalululuk ìrọ inu ema ekirọ, mije, ema kpekirọ inu ema ekijeen̄.
         4 Ema ekitap ulobo akpan iben ikeme ene me ibot. Ire, ema me lek kiban̄ kpekiweweek
         ichachak ubọk me lek akpan ya igọọk ibeme.
         5 “Inu geelek ema ekirọ, ekirọ inyi ebilene emun̄ ema. Ọkpọk egebe ikọ Awaji itap me
         emen, mè ikisa fanti itobo ikam me inyọn̄ isi melek ubọk me mgbọ ekiriaak uriaak,
         eyi otutuuk ene ìkire sọntiik. Ire, eyi kiban̄, ikpele ile. Mgbidim olik òkididen̄
         me utọn̄ ekwut ekisa ichit lek iriaak uriaak, eyi kiban̄ ujọn̄ọ ile.
         6 Ema ekima ikwekweek me irek umin me ere geelek ekirie ijọk, mè ikwekweek me inyọn̄
         ikasi esun̄be inyi ebi ibot me uwu ntitiin̄.
         7 Ema ekinwọọn̄ si ibe ebi ene eketọp ema ata amọn me emen ewe ere ebi ene ewabe, mè
         ikima ibe ekegwen ema ‘Ebi Ijejeen̄.’
         8 “Ire, ikachieek ibe ekegwen enyi ‘Ebi Ijejeen̄,’ mije, Ogwu Ijejeen̄ ge gaalek ke
         enyi ekaan̄, melek si, enyi otutuuk ene ìre ngwan̄ ngwan̄.
         9 Ikagwen ene geege me linyọn̄ keyi ‘Ute,’ mije, Ute ge gaalek ke enyi ekaan̄ òrere
         ogwu òkup me emen inyọn̄.
         10 Ikachieek si ibe egwen enyi ‘Ogwu Ibot,’ mije, Ogwu Ibot ge gaalek ke enyi ekaan̄,
         òrere ogwu Awaji otoon̄be ubọk me ibot.
         11 Ogwu òmimin ichit me etete kinyi môre ogwu òkisi ikwaan̄ inyi enyi.
         12 Mije, ogwu ikibene lek, mêsiki. Ogwu isiki lek kan̄ me ijọn̄, mêbene ifo inyọn̄.”
         13 Jisọs onenibene ikigana ere inyi ema ibe, “Môfieek inyi enyi ebi ìjeen̄ Ikan, mè
         ebi Farisi, enyi ebi isi iba kechi! Enyi ekigwuk isotu mkpulu eyi Awaji ikwek ebi
         ìbeninin̄. Enyi me lek kinyi, ninin̄, enyi kpeweek ininin̄. Yaka tetele inyi ebi ìweweek
         ininin̄ enin̄, enyi kpechieek. [
         14 Môfieek inyi enyi, ebi ìjeen̄ Ikan mè ebi Farisi, enyi ebi isi iba kechi! Enyi ekifeen̄
         ebi nwakpa ibọkọ uwu kiban̄, mè ikinwọọn̄ irariaak ujọn̄ọ uriaak isa ikibene lek kinyi
         me isi ebilene. Eya orọ, osusut kinyi mônye enenen.]
         15 “Môfieek inyi enyi ebi ìjeen̄ Ikan, mè ebi Farisi, enyi ebi isi iba kechi! Enyi ekije
         inan̄a me ama ge isi ire ofifi ama, mè ikisaba owuwa okwaan̄, mè ikikwukwulu ikiweek
         ibot ejit ge òbogwu ikom igọọk enyi. Enyi isikọt ikaan̄ ene ge, enyi mîra irọ inyi
         ene ya iyaka ifieek igak enyi mgbọ iba, mè ikana ire ogwu ama yọk igak ike enyi erebe.
         16 “Môfieek inyi enyi ebi ǹnàan̄ ìkisa ene ijeen̄ oniin̄. Enyi ekitumu ibe, ire ene
         isa Uwu Mbuban inyan̄a ibot, ke inyan̄a-ibot keya ìkakup melek inu geege. Ire, ire
         ene isa alata araran̄ òkup me Uwu Mbuban inyan̄a ibot, ke inyan̄a-ibot keya ore eyi
         ònyenye.
         17 Enyi burubut ebi ǹnàan̄ kechi! Alata araran̄ melek Uwu Mbuban eyi òrọrọ inyi alata
         araran̄ ya ikup mbuban, ìre eyi owa omin igak?
         18 Enyi ekijeen̄ si ibe ire ene isa ntook ngwugwa Awaji inyan̄a ibot, ke inyan̄a-ibot
         keya ìkakup me lek inu geege. Ire, ire ene isa inu òkup me inyọn̄ ntook ya eyi ebesa
         igwa ngwugwa inyan̄a ibot, ke inyan̄a-ibot keya onye.
         19 Enyi ebi ǹnàan̄ kechi! Ǹdo-nu enyi, inu ebesa igwa ngwugwa melek ntook eyi òrọrọ
         inyi inu ngwugwa ya ikup mbuban, ìre eyi owa omin igak?
         20 Ene geelek òsasa ntook ngwugwa inyan̄a ibot, ìsa ntook ya melek otutuuk inu ngwugwa
         òkup me inyọn̄ ntook ya inyan̄a ibot.
         21 Ikeya si, ene geelek òsasa Uwu Mbuban inyan̄a ibot ìsa Uwu Mbuban ya melek Awaji
         ogwu òluk me emen Uwu Mbuban ya inyan̄a ibot.
         22 Ene geelek òsasa emen inyọn̄ inyan̄a ibot ìsa udu ubọọn̄ Awaji melek Awaji ogwu òkweek
         me inyọn̄ udu ubọọn̄ ya inyan̄a ibot.
         23 “Môfieek inyi enyi ebi ìjeen̄ Ikan mè ebi Farisi, enyi ebi isi iba kechi! Enyi ekichieek
         mkpa ikinyi irek ge me etete akọp irek me ibot asabọn inwan̄ uti ekisa irọ inyi inorie
         itop, kubọk echi ekigwen mînt mè dîn mè kumìn, ire, mè ikikpọ chieen̄ ilọ me lek ikpele
         inu òkukup me uyọt me emen Ikan kinyi, kubọk irọrọ atikọ, mè ikakaan̄ ejit nsan, mè
         igbegbe utoon̄-ejit. Kpan̄asi ikeya, echi ilile cha òkukup me uyọt ke enyi mekikpọ
         chieen̄ me lek, mè ikikeek si echilọ cha echi ikamage lek ìkup me uyọt.
         24 Enyi ebi ǹnàan̄ ìkisa ene ijeen̄ oniin̄! Enyi ekiruk atat isan̄a me emen miin̄, mè
         ikimeen̄ erie mbuuk me emen miin̄ ya.
         25 “Môfieek inyi enyi ebi ìjeen̄ Ikan mè ebi Farisi, enyi ebi isi iba! Enyi ekigwọk
         udun̄ ekpen̄ kinyi mè alala kinyi. Ire, emen cha, ejit ile mè inu enyi ebọkọbe ene
         me unye ojot.
         26 Owu ogwu Farisi, ogwu ǹnàan̄, dasi gwọk emen ekpen̄ kwun̄ mè alala kwun̄, ke udun̄
         cha môtana si.
         27 “Môfieek inyi enyi ebi ìjeen̄ Ikan mè ebi Farisi, ebi isi iba! Enyi ekup kubọk udọn̄
         ufuun̄ ekenbe agba okuket me ntut oyet, inyi ijaan̄. Ire, ukwuuk nkwukwu ene mè njijọ
         inu ojot emen.
         28 Ikeya si, me akpalek kinyi, enyi ekup me chieen̄ ene kubọk ebi ata irọrọ. Ire, me
         emen kinyi, ugwem isi iba mè inu ikpak geelek ìjojot.
         29 “Môfieek inyi enyi ebi ìjeen̄ Ikan mè ebi Farisi, ebi isi iba kechi! Enyi ekiwat
         ujuja ewuuk me inyọn̄ udọn̄ ufuun̄ ebi nriran, mè ikibala udọn̄ ufuun̄ ebi ata irọrọ,
         30 mè ikitumu ibe ke more enyi ekup me ukot ebi nte nte kinyi cha, ke enyi kpemegọọk
         ema ifiin̄ eje ebi nriran.
         31 Sa me ikeya, enyi mîkeke ata-ikọ ikeme lek kinyi ibe ke enyi ìre bọn bọn ebi ìkpan̄
         ebi nriran me afa.
         32 Ire ikeya, ebi nriran ebi nte nte kinyi ekpan̄be isik cha, enyi me lek kinyi ìkpan̄
         ìsan̄a-ma!
         33 “Enyi ulu kechi! Enyi bọn ijo ulu kechi! Ìre enyi ebejeje inwọnọ itip-oyerebet eyi
         môsabe enyi itap me ama yọk?
         34 Eya orọ, emi mâria ebi nriran, mè ebi ìriọọn̄ inu, mè ebi ijejeen̄ ijet enyi. Ire,
         enyi mêkpan̄ usini kiban̄, mè igon usini me inyọn̄ uti nkwurieen̄, mè itet usini isut
         me emen uwu ntitiin̄ kinyi, mè ikilibi ikana me ama me ama ikiweek itetet ema.
         35 Sa me ikeya, eje otutuuk ebi ata irọrọ ekpan̄be me linyọn̄ môtoon̄ enyi me ibot,
         bene me lek eje kè Eben ogwu ikarọge ijo inu geege si re lek eje kè Jekaraya gwun̄
         kè Berekaya ogwu enyi etetbe ikpan̄ me etete ere mbuban melek ntook ngwugwa me emen
         Uwu Mbuban.
         36 Me atikọ, ǹkitumu inyi enyi ibe ke osusut otutuuk ijo irọrọ chi ìbotoon̄ enyi ebi
         mgbọ kechi me ibot.”
         37 Jisọs onenibọn̄ ukpo ibe, “Jei, ebi Jeruselem, Jeruselem, enyi ebi ìkikpan̄ ebi nriran,
         mè ikisa ewuuk itọọn̄ ebi osat geelek Awaji oriabe ijet enyi! Owuwa mgbọ, emi nkisa
         iweek ichachiaan̄ ebi kinyi igba lek n̄a, inyi ǹchit enyi kubọk uman unọn okichit
         ebi bọn me irak uwop kan̄, ire, enyi kpechieek.
         38 Enyi ebi Jeruselem, ìkpọ, mêtele Uwu Mbuban kinyi inyi enyi ukpọk emen.
         39 Ǹkitumu inyi enyi ibe ke enyi kpebeyaka imun̄ emi ofifi mege ire mgbọ enyi mêtumube
         ibe, ‘Ugbana ikup inyi ogwu ònunu me erieen̄ Okumugwem.’ ”

1 Mgbọ Jisọs okije inan̄a me Uwu Mbuban ya isibi, ebi udun̄ kan̄ enunu me lek kan̄,
         mè ikitọn̄ ubọk uwu cha ojaan̄be.
         2 Jisọs onenibe ema, “Enyi mîmun̄ uwu chi? Me atikọ, ǹkitumu inyi enyi ibe ke mêgbugbọ
         otutuuk ewuuk chi geelek igwook me ijọn̄, kpunu ewuuk geege òboyaka itoon̄ me inyọn̄
         ge.”
         3 Mgbọ Jisọs orebe inyọn̄ ogoon̄ Olifu, mè isiki ikweek, ebi udun̄ kan̄ enwenween̄
         lek ije inu lek kan̄, mè inido ọmọ ibe, “Ìre mgbọ owa ke otutuuk inu chi oborọ iso?
         Sa ìre kpasi inu ijejeen̄ ke ebesa iriọọn̄ mgbọ owu oboyaka inu, mè mgbọ linyọn̄ keyi
         oboraka?”
         4 Jisọs ofọfọọk ema ibe, “Ìgbala chieen̄. Ikachieek ibe ene geege ifiaan̄ enyi.
         5 Mije, owuwa ene mênu me erieen̄ n̄a, mè ikigwen lek kiban̄ Karais, mè ifiaan̄ owuwa
         ene ifiin̄.
         6 Enyi mênọ okput akọn̄ me agba lek kinyi, mè inọ si etip akọn̄ òkitim me ujọn̄ọ ere.
         Ikachieek ibe ejit kinyi isisik, mije, inu chi geelek môrọ, ire, ota mgbọ ìkpore-nu.
         7 Ido môtim akọn̄ ikeme ido, ama ubọọn̄ môtim akọn̄ ikeme ama ubọọn̄. Owuwa akan̄ môkup,
         sikisik ijọn̄ môkup me owuwa ere.
         8 Otutuuk inu chi geelek ìbore gaalek ibebene ujaralek cha, ìbokup kubọk uman obene
         ikifiak nwa-owot.
         9 “Mgbọ ya, ebi ene mêtet enyi isa inyi etutuku, mè ekpan̄. Ebi ido geelek mêcha enyi
         mije enyi echieekbe me lek n̄a.
         10 Mgbọ ya si, owuwa ene mêyaak itele ichechieek kiban̄. Ema mêcha lek kiban̄, mè ikileke
         ebi melek kiban̄ itap me ufialek.
         11 “Mgbọ ya, owuwa ebi nriran ataak mêkana isibi, mè ifiaan̄ owuwa ene.
         12 Mgbọ ya si, mije inu ikpak obokimumana, imumechieen̄ òkup me etete owuwa ebi ene
         môtọọk.
         13 Ire, ene geelek òchechieek me lek n̄a, mè ikeke inye isi ire òta mgbọ, ogwugwa obokaan̄
         unyan̄a.
         14 Ire, mêdasi ilook ata etip eyi mkpulu Awaji yi ikana otutuuk linyọn̄, inyi otutuuk
         ido geelek enọ sabum òta mgbọ ònore.
         15 “Enyi isimun̄ òchichaka inu eyi ichep, eyi ogwu nriran Danien otumube ikọ ibak, okekebe
         me ere mbuban (ogwu òkifuk, itet ibot),
         16 mgbọ ya, ebi ìkup me Judia, elibi efon inyọn̄ ogoon̄.
         17 Ikaan̄ ogwu ikup me inyọn̄ otoon̄-uwu kan̄, ikanan̄a ìsibi ijọn̄ ìsi ìnin̄ uwu kan̄
         ìmọnọ inu geege ìsibi.
         18 Ikaan̄ ogwu ikup me emen uko, ikaweek ifofo uwu isi imọnọ ọfọnti kan̄.
         19 Môfieek enenen me lek ebibaan̄ ebi ìkup me owot mè ebi ìkaan̄ nsek bọn ìkinwọ ebe
         me ubọk mgbọ usen cha môrebe.
         20 Ire, ìriaak Awaji ibe ekot ya ikare me mgbọ utọọk, mè ikare si me Usen Mbuban.
         21 Mije, ikpele ujaralek òbokup mgbọ cha, òjelek kan̄ ìkararak ìkup karake inyọn̄ yi
         obenebe mege inire chereyi. Mbet kan̄ si ìkpoyaka ikup.
         22 Awaji îra iwuuk lek ifieek usen cha igbidim. Ire ìkare ikeya kpunu ogwu mosik me
         ugwem. Awaji môrọ inyi usen cha igbidim mije ebi îgobobe inyi lek kan̄.
         23 Me mgbọ ya, ire ikaan̄ ogwu itumu inyi enyi ibe, ‘Ìkpọ, ke Karais ire ogwu,’ mè ìre,
         ‘Ke Karais ire ogwulọ,’ ikachieek.
         24 Mije, owuwa ebi Karais ataak mè owuwa ebi nriran ataak mêkana isibi, mè inijeen̄
         owuwa ikpele inu ijejeen̄, mè ikirọ owuwa inu ukechieen̄ isa ikifiaan̄ ebi ene. Ire
         ikup mfufet, ema mêfiaan̄ si ire lek ebi Awaji ogobobe inyi lek kan̄.
         25 Ìkpọ! Nra idasi ilook enyi sabum inu chi oborọ.
         26 “Eya orọ, ire ene initumu inyi enyi ibe ìkpọ, ke Karais òwa me emen èwê, ikasibi
         ìsi ìweek. Ire iyaka itutumu inyi enyi ibe ke Karais òwa me emen agwut, ikachieek
         si.
         27 Mije, inunu Gwun̄ Ebilene ìbokup kubọk isinyọn̄ òkikekebe, eyi ebi ene ekimun̄ bene
         me agan̄ mbum-ura re agan̄ ichep-ura.
         28 Ere geelek nkwukwu inu okupbe, ere keya ke edene okititiin̄.”
         29 Jisọs onenitumu ibe, “Mgbọ yaage otutuuk ujaralek usen cha môrakabe isan̄a, ‘Ura
         môdun, onyan̄ ìkpoyaka itoon̄, ebi kè ntoronyan̄ mênan̄a me isinyọn̄ irurọn̄ọ. Ikpele
         inu geelek òkinyi utoon̄ me isinyọn̄ môsisik, mè ijibi inan̄a me akpat.’
         30 “Mgbọ ya, iman̄ Gwun̄ Ebilene môsibi ikeke me isinyọn̄. Otutuuk ebi ido geelek me
         linyọn̄ mêkup me ufieejit. Ema mêmun̄ Gwun̄ Ebilene okinu me emen oduku inyọn̄ me
         isinyọn̄, me unye mè ikpele umin mè uja.
         31 Ida ikpele odu môtaan̄, ọmọ oraria ebi osat kan̄ itap me otutuuk linyọn̄, me agan̄
         inyọn̄, mè agan̄ osiki, mè agan̄ mbum-ura, mè agan̄ ichep-ura, ibe esi ekpulu ebi
         ọmọ ogobobe inyi lek kan̄ etitiin̄.
         32 “Ìsa uti figi ìkween̄ inu. Uti figi isigen̄ oka inwan̄ isan̄a, mè inibene igwook
         ayaya inwan̄ me lek, enyi mîra iriọọn̄ ibe ke mgbọ ura îgbet.
         33 Ikeya si, enyi isimun̄ otutuuk inu chi okirọ, ìriọọn̄ ibe ke inunu Gwun̄ Ebilene
         îgbet; ke îra irere me otu isotu kinyi.
         34 Me atikọ, ǹkitumu inyi enyi ibe ke ebi ukot keyi kpebekwaan̄ isan̄a mege otutuuk
         inu chi môrọbe iso.
         35 Inyọn̄ mè ijọn̄ môraka, ire, ikọ n̄a ìkakaan̄ mgbọ iraraka kubọk ge.
         36 “Ire, kpunu ene geege òrọriọọn̄ usen ya, mè mbubak mgbọ ya. Ebi osat Awaji ìkup me
         emen inyọn̄ me lek kiban̄ kperiọọn̄, emi Gwun̄ Ebilene ǹkariọọn̄, îtata Nte n̄a gaalek
         oriọọn̄.
         37 Ike îkupbe me ukot kè Nuwa, ikeya si ke ìbokup mgbọ Gwun̄ Ebilene mônube.
         38 Sabum mun̄ ile ya oninu, ebi ene ekirerie mè ikinwọ, mè ikido nwa, mè ikisa bọn kiban̄
         iche olom mege ire usen Nuwa onin̄be emen uji.
         39 Ema kperiọọn̄ si ibe ke ufialek òkinu, mege ire mgbọ mun̄ ile ya onube, mè inimeen̄
         ema otutuuk isan̄a. Ikeya si ke ìbokup mgbọ Gwun̄ Ebilene mônube.
         40 Ene iba mêkisi ikwaan̄ me uko, mêmọnọ ene ge isan̄a, mè ijuuk ene ge itele.
         41 Ebibaan̄ iba mêkikọk akpa me inyọn̄ ewuuk, mêmọnọ ene ge isan̄a, mè ijuuk ene ge
         itele.
         42 “Eya orọ, ìkup me mbem, mije, enyi kperiọọn̄ usen Okaan̄ kinyi môgwube ikom inu.
         43 Ire, ìtet ibot me lek ikọ keyi. Ire ogwukaan̄ uwu moriọọn̄ ikeke mbubak mgbọ eyi
         ogwu inọ obosa inu uwu kan̄ me eririeen̄, kè òkup me mbem lek, kpomotele uwu kan̄
         inyi ogwu inọ inibum inin̄ isi ichiin̄ inu.
         44 Eya orọ, enyi si, ìkup me mbem, mije, Gwun̄ Ebilene ìbonu me mgbọ enyi kpebekpọ chieen̄.”
         45 Jisọs onenibe ema, “Ìre ekene ore ogwu usun̄ ya ogwu òrọriọọn̄ inu, mè igbe utoon̄-ejit,
         ogwu ogwu ute-uwu osabe ito me ibot otutuuk ebi uwu kan̄, mè ibe ikinyi ema inorie
         me mgbọ me mgbọ?
         46 Mônwọn inyi ogwu usun̄ ya, ire ogwu ute-uwu ika inimun̄ ubọk îkisi ikwaan̄ enyibe
         ọmọ ijaan̄ ifo isi.
         47 Me atikọ, ǹkitumu inyi enyi ibe ke ogwukaan̄ uwu ya môsa ogwu usun̄ ya irọ ogwu ibot
         me lek otutuuk inu geelek îkaan̄be.
         48 Ire, ìkeek-nu, ire ogwu usun̄ ya ire ogwu ikpak, mè itumu ifieek me ejit kan̄ ibe
         ke nte uwu kan̄ ìkpogwat lek ika,
         49 mè ibene ikisut ebi usun̄ ogbo kan̄, mè ikigọọk ebi usa-miin̄ ikirie mè ikinwọ isa,
         50 mè ire nte uwu kan̄ inika me usen mè mbubak mgbọ eyi ọmọ ikakpọge chieen̄ ibe ke
         môka,
         51 nte uwu ya môsulu ọmọ me njijan̄, mè irọ ọmọ inu ekirọ ebi isi iba, mè ilap ọmọ ito
         me ere ìboto uga ito, mè ikitaka ejeek.”

1 Jisọs onenito urọk inyi ema ibe, “Me mgbọ ya, mkpulu eyi Awaji ìbokup kubọk akọp
         obaak nsabọn ibaan̄ ebi ìbeben mkpukan̄ kiban̄ ikaan̄ me ubọk inan̄a isibi isi ere
         ijọk ido-nwa ibesi ichichini ogwu enerieen̄ òbodo nwa.
         2 Me etete akọp nsabọn ibaan̄ cha, ene go ìre ebi welewele, sa ene go kechilọ ere ebi
         ìriọọn̄ inu.
         3 Ene go ebi welewele cha ekpọkpọ iben mkpukan̄ kiban̄ ikeya, kpeben ofifi aran̄ ukan̄,
         ita me lek eyi òkup me emen mkpukan̄ cha gaalek.
         4 Ire, ene go kechilọ ebi ìriọọn̄ inu cha mîben ofifi aran̄ ukan̄ me emen iko igbaalek
         eyi òkup me emen mkpukan̄ kiban̄.
         5 Ogwu enerieen̄ òbodo nwa ya ìkagwat lek inu, ilaak onyenyeen̄ nsabọn ibaan̄ cha.
         Ema elalaak inwọnọ.
         6 “Me ejit eririeen̄, ukpo otataan̄ ibe, ‘Ogwu enerieen̄ òbodo nwa înu! Ìnan̄a ìsibi
         ìnichichini ọmọ!’
         7 “Otutuuk akọp nsabọn ibaan̄ cha eririki, mè ibolo chieen̄ me ilaak, mè iyaka mkpukan̄
         kiban̄ ibene.
         8 Ebi welewele cha enenikibeek ebi ìriọọn̄ inu cha ibe, ‘Ìche sọntiik me lek aran̄
         ukan̄ kinyi ìnyi eji, ke mkpukan̄ kiji òkiniin̄.’
         9 “Nsabọn ibaan̄ ìriọọn̄ inu cha efọfọọk ema ibe, ‘Iin̄-iin̄, eji kpebenyi enyi, mije,
         aran̄ ukan̄ kiji ìkposo eji melek kinyi. Ìsi lek ebi ìkinyam aran̄ ukan̄ ìsi ìlep
         eyi kinyi.’
         10 “Mgbọ ema ejebe ibesi ilep aran̄ ukan̄ ya, me udun̄ kiban̄, ogwu enerieen̄ òbodo
         nwa ya onunu. Nsabọn ibaan̄ ebi ìbebem lek cha egọgọọk ogwu enerieen̄ ya iraka inin̄
         uwu ijọk ido-nwa ya. Egogon isotu.
         11 “Sọntiik mgbọ iraraka, nsabọn ibaan̄ ebi ìsi ilep aran̄ ukan̄ cha ekaka inu, mè inikisulu
         ubọk me isotu ibe, ‘Ogwu nte, ogwu nte, soso, gwuku isotu nyi eji ma!’
         12 “Ire, ogwu enerieen̄ ya ofọfọọk ema ibe, ‘Me atikọ, ǹkariọọn̄ enyi isi.’ ”
         13 Jisọs onenitumu inyi ema ibe, “Enyi ìkup me mbem lek, mije, enyi kperiọọn̄ usen ya,
         mè ìre mbubak mgbọ eyi Gwun̄ Ebilene mônube.”
         14 Jisọs onenito si ofifi urọk inyi ema ibe, “Mkpulu eyi Awaji ìkup kubọk ogwu enerieen̄
         ge òbosi ujọn̄ọ ije, mè inigwen ebi usun̄ kan̄ ititiin̄, mè ibene otutuuk inu îkaan̄be
         itap ema me ubọk.
         15 Ene ge ke înyi akpa ikpoko go, ofifi ene ke înyi akpa iba, ofifi ene ke înyi akpa
         ge. Ìnyi ema ikpoko cha ikpọ me lek efuuk kiban̄, me ge me ge. Inyinyi isan̄a, inanan̄a
         ije kan̄.
         16 Ogwu òbọbọkọ akpa ikpoko go ya osasa eyi kan̄ isi inyam ewe mgbọ yaage, mè irie oruru
         akpa ikpoko go itoon̄ me inyọn̄.
         17 Ikeya si, ogwu òbọbọkọ akpa ikpoko iba orerie oruru akpa ikpoko iba itoon̄ me inyọn̄
         eyi kan̄.
         18 Ire, ogwu òbọbọkọ akpa ikpoko ge ya okpọkpọ iben ikpoko ogwu ute-uwu ya isi irọkọ
         ijọn̄ itap, mè ida achiaan̄ ichit.
         19 Nte uwu kiban̄ îkup ifiin̄ enenen sabum înika, mè inigwen ebi usun̄ kan̄ cha ibe
         enerọ ifuk.
         20 Ogwu òbọbọkọ akpa ikpoko go ya osasa ikpoko kan̄ inifuk ifuk inyi nte uwu kan̄, mè
         itumu inyi ibe, ‘Nte uwu, akpa ikpoko go ke owu onyi emi. Ire, nyaka irie oruru akpa
         ikpoko go si itoon̄ me inyọn̄ ikpoko mbọkọbe.’
         21 “Nte uwu kan̄ obebe ọmọ, ‘Owu orọ ijaan̄ enenen, ata ogwu usun̄ ògbegbe utoon̄-ejit!
         Owu ogbe utoon̄-ejit me lek sọntiik inu inen mè inen. Eya orọ, mâsa owu irọ ogwu ibot
         me lek owuwa inu ilile. Nin̄ nagọọk nte uwu kwun̄ bele ejit.’
         22 “Ogwu usun̄ òbọbọkọ akpa ikpoko iba osasa si ikpoko kan̄ inu inirọ ifuk inyi ogwu
         ute-uwu, mè ibe ọmọ, ‘Nte uwu, akpa ikpoko iba ke owu onyi emi. Ire, nyaka irie oruru
         akpa ikpoko iba itoon̄ me inyọn̄ ikpoko mbọkọbe.’
         23 “Nte uwu kan̄ ofọfọọk ọmọ ibe, ‘Owu orọ ijaan̄ enenen, ata ogwu usun̄ ògbegbe utoon̄-ejit!
         Owu ogbe utoon̄-ejit me lek sọntiik inu inen mè inen. Eya orọ, mâsa owu irọ ogwu ibot
         me lek owuwa inu ilile. Nin̄ nagọọk nte uwu kwun̄ bele ejit.’
         24 “Me òta kan̄, ogwu usun̄ òbọbọkọ akpa ikpoko ge ya osasa ikpoko kan̄ inu, mè initumu
         inyi nte uwu kan̄ ibe, ‘Nte uwu, emi nriọọn̄ ibe ke owu miyọt ugwem. Owu òkirọkọ mfut
         me ere okawopge, mè ikititen̄e inu me ere okatọọn̄ge inu geege ìgwook.
         25 Eya orọ mfieekbe owot, mè iben ikpoko ya onyibe emi isi irọkọ ijọn̄ itap, mè ichit.
         Mgbọ yi, kpọ ikpoko kwun̄ ire eyi, bọkọ.’
         26 “Nte uwu kan̄ ofọfọọk ọmọ ibe, ‘Owu ijo una-ifi ogwu usun̄ keyi! Ire owu oriọọn̄
         ibe ke emi ǹkirọkọ inu me ere nkawopge, mè ikititen̄e inu me ere nkatọọn̄ge inu geege
         igwook,
         27 ìre keke orọ owu òkaben ikpoko n̄a ìsi ìtap me uwu isun̄-ikpoko, inyi emi ǹnembọkọ
         ibot ikpoko n̄a melek oruru mgbọ nkabe?’
         28 “Ogwu ute-uwu ya, onyinyi ebi usun̄ kan̄ ida ibe, ‘Ìbọkọ akpa ikpoko ge ya ìsan̄a
         ene yi me ubọk, mè ìsa ìnyi ogwu òkakaan̄ akọp akpa ikpoko.
         29 Mije, ogwu òkakaan̄ inu ke ebenyi inu isọkọ me lek, inyi ikaan̄ iwa igak. Ire, ogwu
         ikakaan̄ge inu, ìrere sọntiik eyi îkaan̄be, mêtet ibọkọ isan̄a me ubọk, inyi ikayaka
         ìkakaan̄ geege.
         30 Enyi isibọkọ ikpoko ya isan̄a, ìben ijo ogwu usun̄ ya ikakupge me lek inu geege ìtọp
         ìto me oyet me emen udun, inyi ikup me ere ya ikito ito, mè ikitaka ejeek.’ ”
         31 Jisọs onenitumu inyi ema si ibe, “Mgbọ Gwun̄ Ebilene mônube me umin kan̄ mè uja kan̄,
         ọmọ melek otutuuk ebi osat kan̄, môsiki ikweek me inyọn̄ udu ubọọn̄ kan̄ eyi umin
         mè uja eyi emen inyọn̄.
         32 Mgbọ ya, mêtitiin̄ otutuuk ebi ido geelek eyi linyọn̄ keyi me isi kan̄. Ọmọ mônikiche
         ema isun̄ irek iba, kubọk ogwu òkpukpo anam okiche arọọn̄ isan̄a me lek ebot,
         33 mè isun̄ arọọn̄ me agan̄ ulom kan̄, mè isun̄ ebot me agan̄ ujit kan̄.
         34 “Mgbọ ya, Ogwu Ubọọn̄ ya mônitumu inyi ebi ìkup me agan̄ ulom kan̄ ibe, ‘Ìna, enyi
         ebi Nte n̄a ogbanabe, ìniraka inin̄ ama ubọọn̄ eyi Awaji onen̄ebe isun̄ iban enyi
         karake îrombe linyọn̄.
         35 Mije, mgbọ nkupbe me uraafiọọn̄, enyi mînyi emi inorie. Mgbọ ebek orakbe emi, enyi
         mînyi emi mudim. Mgbọ nrebe ogwu ichen, enyi mîgwen emi itap me uwu kinyi.
         36 Mgbọ nkupbe njak, enyi mînyi emi ekwut ǹkwun. Mgbọ lek n̄a ikanyege, enyi mîkpọ emi
         chieen̄ me lek. Mgbọ nkupbe me mkpọn, enyi mîkije inikpọ emi.’
         37 “Ebi ata irọrọ cha mênikido ọmọ ibe, ‘Okaan̄-ene, ìre mgbọ owa ke eji emun̄ owu okupbe
         me uraafiọọn̄, mè inyi owu inorie? Sa ìre mgbọ owa ke eji emun̄ ebek orakbe owu, mè
         inyi owu mudim ònwọ?
         38 Ìre mgbọ owa ke eji emun̄ owu kubọk ogwu ichen, mè igwen owu itap me uwu kiji? Sa
         ìre mgbọ owa ke eji emun̄ owu okupbe njak, mè inyi owu ekwut òkwun?
         39 Ìre mgbọ owa ke eji emun̄ owu okifiak, mè ikpọ owu chieen̄ me lek? Sa ìre mgbọ owa
         ke eji emun̄ owu okupbe me mkpọn, mè ije inikpọ owu?’
         40 “Ogwu Ubọọn̄ ya mônifọọk ema ibe, ‘Me atikọ, ǹkitumu inyi enyi ibe, inu geelek enyi
         erọbe inyi ene ge me lek ebi ngwan̄ n̄a chi, ìrere ogwu irek kan̄ osikibe ichit, îre
         emi ke enyi erọ inyi.’
         41 “Ogwu Ubọọn̄ ya mônenitumu inyi ebi ìkup me agan̄ ujit kan̄ cha ibe, ‘Ìje ìnan̄a
         emi me isi, enyi ebi Awaji ochobe ataak inyi! Ìje ìsi ìnin̄ emen ukan̄ eyi òkisak
         ire mgbọ geelek, eyi esọkbe iban Yọk mè ebi osat kan̄.
         42 Mije, uraafiọọn̄ îtaka emi, enyi kpenyi emi inorie ǹrie. Ebek îrak emi, enyi kpenyi
         emi mudim ǹnwọ ǹsiki ebek.
         43 Emi nnu ichen, enyi kpegwen emi itap me uwu kinyi. Emi nkup njak, enyi kpenyi emi
         ekwut ǹkwun. Emi mfiak orukan̄, enyi kpekpọ emi chieen̄ me lek. Emi nkup me mkpọn,
         enyi kpeje inikpọ emi.’
         44 “Ebibi mênido ọmọ ibe, ‘Okaan̄-ene ìre mgbọ owa ke eji emun̄ uraafiọọn̄ okitaka owu,
         mè imun̄ ebek orakbe owu, mè imun̄ owu kubọk ogwu ichen, mè imun̄ owu okupbe njak,
         mè imun̄ ibe lek kwun̄ ìkanye, mè imun̄ owu me mkpọn, mè ijit itatap ubọk inyi owu?’
         45 “Ogwu Ubọọn̄ ya mônenifọọk ema ibe, ‘Me atikọ, eyi enyi ejitbe irọrọ inu chi inyi
         ene ge me lek ebi ngwan̄ n̄a chi, ìrere ogwu irek kan̄ osikibe ichit, îre emi ke enyi
         ejit irọrọ inyi.’
         46 “Ebi ife cha mênenije inan̄a isi inin̄ me osusut eyi mgbọ ikakaan̄ge itata. Ire,
         ebi ata irọrọ cha mênenisi inin̄ me ugwem ikakaan̄ge itata.”

1 Mgbọ Jisọs ojeen̄be otutuuk inu cha isan̄a, inenitumu inyi ebi udun̄ kan̄ ibe,
         2 “Enyi mîriọọn̄ ibe ke egwe iba gaalek osik ijọk Iraraka môrebe. Mgbọ ya, mêleke emi
         Gwun̄ Ebilene inyi egon ekpan̄ me inyọn̄ uti nkwurieen̄.”
         3 Ebi ibot ngwugwa mè ebi ugane ama enenititiin̄ me uwu ogwu ibot ngwugwa ekigwen Keyefas,
         4 mè ikitọt ike ema ebesa inween̄ lek ileke Jisọs itet ikpan̄.
         5 Ire, ema etutumu ifieek ibe ke ìkpore me emen ijọk ya, inyi ebi ene ekato akọn̄.
         6 Mgbọ Jisọs okupbe me Betani, me uwu kè Saimọn ogwu òfafiak orukan̄ inyakpa,
         7 ogwu enenwaan̄ ge osasa iko alabasita aran̄ unye otu ewe ojotbe emen inu me lek kè
         Jisọs me lek ikasi ere îkweekbe irek, mè ikana aran̄ ya igwook Jisọs me ibot.
         8 Mgbọ ebi udun̄ kan̄ emun̄be inu ogwu enenwaan̄ ya orọbe, ema enanaan̄ ejit, mè ikinunuun̄
         me lek kiban̄ ibe, “Îyak! Sa ichep keyi ye?
         9 Mêkọt inyam aran̄ yi me unye otu ewe, mè esa ikpoko ònan̄a me lek eche enyi ebi ugbọọn̄.”
         10 Jisọs orọriọọn̄ inu ema ekitumu, mè inido ema ibe, “Ìre keke orọ enyi ekisisaak ogwu
         enenwaan̄ yi? Ogwu enenwaan̄ yi îrọ inu ògbegbe, mè ijaan̄, inyi emi.
         11 Mije, ebi ugbọọn̄ melek kinyi ekikup mgbọ geelek. Ire, emi m̀kpagọọk enyi ikup mgbọ
         geelek.
         12 Aran̄ yi ogwu enenwaan̄ yi ogwookbe emi me lek, ìsa ibala akpalek n̄a isun̄ iban
         ifufuun̄ n̄a.
         13 Me atikọ, ǹkitumu inyi enyi ibe, ere geelek mêlookbe ata etip yi me otutuuk linyọn̄,
         mêtumu inu ogwu enenwaan̄ yi orọbe igbaalek, inyi ekesa ekeek ogwu enenwaan̄ yi.”
         14 Mgbọ ya Judas Isikariọt, ene ge me lek akọp mè ene iba ebi udun̄ kè Jisọs onenisi
         lek ebi ibot ngwugwa,
         15 mè isi ido ema ibe, “Ìre keke ke enyi ebechieek inyinyi emi, ire nleke Jisọs itap
         enyi me ubọk?” Ife cha efufuk akọp ikpoko alata okuket ita isibi isa inyi ọmọ.
         16 Bene me mgbọ ya, Judas obebene ikiweek mgbọ irek môsibibe inyi ọmọ ileke Jisọs inyi
         ebi ife cha.
         17 Me adasi usen eyi ijọk Fituru Ekatapge Olat me lek, ebi udun̄ kè Jisọs enenido Jisọs
         ibe, “Ìre ere owa ke oweek ibe eji erọ inorie ijọk Iraraka enyi owu?”
         18 Jisọs obebe ema, “Ìje ìnin̄ emen ama Jeruselem, ke enyi mêmun̄ ogwu enerieen̄ ge.
         Ìtumu inyi ibe ke Ogwu Ijejeen̄ ìbe ke mgbọ kan̄ îkem; ke ọmọ ìkiweek irerie ijọk
         Iraraka melek ebi udun̄ kan̄ me uwu kwun̄.”
         19 Ebi udun̄ kan̄ cha erọrọ ike Jisọs otemebe ema, mè irọ inorie ijọk Iraraka ya si.
         20 Me otu ikakwun̄ usen ya, Jisọs mè akọp mè ebi otuchieen̄ iba kan̄ cha ekwekweek irek
         me lek ikasi ikirie inorie ya.
         21 Mgbọ ema ekirie inorie ya, Jisọs onenitumu inyi ema ibe, “Me atikọ, ǹkitumu inyi
         enyi ibe ke ene ge me lek kinyi môleke emi inyi ekpan̄.”
         22 Ejit îfieek ema enenen mgbọ ema enọbe ikọ ya. Ema ebebene, me ge me ge, ikido Jisọs
         ibe, “Okaan̄-ene, ke ìkare emi ke okitumu wa?”
         23 Jisọs ofọfọọk ibe, “Ogwu ògọgọọk emi igbaan̄ ijiin̄ fituru me emen alala usun̄ ge,
         ene ya oboleke emi inyi ekpan̄.
         24 Gwun̄ Ebilene môkwu mkpa kubọk egebe ibak ọmọ me emen Ikpa Mbuban. Ire, môfieek inyi
         ene ya ogwu môlekebe Gwun̄ Ebilene inyi ekpan̄. Kè ònwọn ire kpememaman ene ya.”
         25 Judas ogwu òboleke ọmọ ya onenido ọmọ ibe, “Ogwu Ijejeen̄, ke ìkare emi wa?” Jisọs
         ofọfọọk ọmọ ibe, “Iin̄, owu gaalek osa otu kwun̄ itumu-ma!”
         26 Me irek inorie ya si, Jisọs onenimọnọ fituru, mè igbana, mè ikpọkọ, mè isa inyi ebi
         udun̄ kan̄, mè itumu inyi ema ibe, “Ìbọkọ, mè ìtaka, eyi ìre akpalek n̄a.”
         27 Ikeya si, ineniben ekpen̄ miin̄, mè igbana, mè ibene itap ema me ubọk, mè itumu inyi
         ema ibe, “Ìbọkọ ìnwọ, enyi otutuuk ene.
         28 Eyi ìre eje n̄a eyi esabe irọ inyan̄a-ibot Awaji onyan̄abe inyi ebilene inye. Îre
         eje n̄a eyi egwookbe mije ibot owuwa ene, inyi Awaji isa me ikeya itele ijo ebilene.
         29 Me atikọ, emi m̀kpayaka inwọ miin̄ ònan̄a me lek mfut gerep yi ofifi, mege ire mgbọ
         emi melek kinyi mêkpọkbe inwọ eyi ayaya me emen mkpulu eyi Nte n̄a.”
         30 Mgbọ ema eriebe inorie ya isan̄a, ema ekọkọt okwa itọn̄ Awaji, mè inan̄a isibi ije
         ifo inyọn̄ ogoon̄ Olifu.
         31 Me ere ya, Jisọs onenitumu inyi ema ibe, “Me eririeen̄ keyi, enyi otutuuk ene mêyat
         itele emi, kubọk egebe me Ikpa Mbuban ibe ke Awaji ìbe, ‘Mâkpan̄ ogwu òkpukpo arọọn̄,
         urum arọọn̄ môyiyala.’
         32 Ire, nsijomo me mkpa, mâsi ikup me Galili iban enyi.”
         33 Pita obebe, “Ìrere otutuuk ene etele owu, emi m̀kpatele owu.”
         34 Jisọs ofọfọọk ọmọ ibe, “Me atikọ, me eririeen̄ keyi, sabum unọn obosan̄a amọn, owu
         môjit emi mgbọ ita.”
         35 Ire Pita okpọkpọk itumu inye si ibe, “Emi m̀kpajit owu kubọk ge, ìrere ebegbagbaan̄
         emi melek kwun̄ ikpan̄.” Inu yaage si ke otutuuk ebi udun̄ kan̄ kechilọ etumu.
         36 Me inyọn̄ ogoon̄ Olifu ya, Jisọs onenisa ebi udun̄ kan̄ isi ere ekigwen Gesemeni,
         mè ibe ema, “Ìkup me ere keyi, inyi ǹje ǹsi ere keyilọ ǹsi ǹriaak uriaak.”
         37 Isasa Pita mè bọn ebirieen̄ iba kè Jebidi igbaalek kan̄ ije ifo isi sọnja. Lek kan̄
         osisisik enenen, ibebene ikikup me uga ufieejit.
         38 Itutumu inyi ema ibe, “Ufieejit òkup emi me ejit îmin enenen ire lek môkọtbe ikpan̄
         emi. Ìkup me ere keyi, mè ìgọọk emi ìkibem.”
         39 Jisọs otetele ema, mè ije ifo isi sọnja, mè irọn̄ inyana me ijọn̄, mè ikana isi ichit,
         mè ikiriaak uriaak ibe, “Jei, Nte n̄a! Ire ikup mfufet, soso ben ekpen̄ ufialek yi
         san̄a emi me lek. Ire, nkeek kwun̄ irọ, ikare me nkeek eyi n̄a.”
         40 Inenigwu ikom inu me lek ebi udun̄ kan̄ ita cha, mè inimun̄ ema ekilaak, mè ido Pita
         ibe, “Ìre keke orọ enyi kpekọt igọọk emi itop chieen̄ ukpọk ukpọk lek mbubak mgbọ
         ge gaalek?
         41 “Ìkup me mbem, mè ìkiriaak uriaak, inyi enyi ekarọn̄ ìnin̄ me emen ntọ-mkpọ. Mmun̄
         ibe ke ekwukwu kinyi îbem lek me atikọ, ire, akpalek kinyi îwọ.”
         42 Jisọs itutumu ikeya isan̄a, itetele ema, mè ije isi iriaak uriaak òso mgbọ iba, ibe,
         “Nte n̄a, ire ìkakup mfufet ibe owu òben ekpen̄ ufialek yi òsan̄a emi me lek îtata
         ǹnwọnwọ, nkeek kwun̄ irọ!”
         43 Igwugwu ikom si inu me lek kiban̄, mè inimun̄ ema ekilaak, mije, ilaak îtet ema enenen.
         44 Itetele ema, mè ikpọk ije isi iriaak uriaak òso mgbọ ita, mè iriaak si otu uriaak
         yaage.
         45 Mgbọ îgwube ikom inu me lek ebi udun̄ kan̄ ita cha, inenimun̄ ike ema ekilaak, mè
         ibe ema, “Ìre enyi ekilalaak, mè ikisiki efuuk ire mgbọ keyi? Ìkpọ, mgbọ ebeleke Gwun̄
         Ebilene ikana itap me ubọk ebi ijo îkem.
         46 Ìnan̄a ìkeke, inyi eji eneje, ke ogwu òboleke emi inyi ekpan̄ ore ogwulọ òkinu.”
         47 Jisọs òkitutumu ikọ ya me otu, Judas ene ge me lek ebi akọp mè ebi udun̄ kan̄ iba
         cha, okakana isibi, ọmọ melek ogbogbo ebi ene ìkaan̄ ibet mè oge etim me ubọk. Ebi
         ibot ngwugwa mè ebi ugane ama eria ife cha ibe enetet Jisọs.
         48 Sabum ema enire ere ya, Judas îwuuk lek itumu inyi ema ibe, ene geelek ọmọ môkanabe
         ikat, ke ene ya ore ogwa, mè ebibi etet.
         49 Ema irere ere ya, Judas okpọkpọ iraka isi ge igọọk Jisọs, mè itọp ọmọ amọn ibe, “Ogwu
         Ijejeen̄,” mè ikana ọmọ ikat.
         50 Jisọs obebe ọmọ, “Une, inu obenbe me ejit inu, rọ-ma!” Ebi ife cha egbugbuku inin̄
         lek kè Jisọs, mè ikana ọmọ itet, mè itet inye.
         51 Mije keya, ene ge me lek ebi ìkigọọk Jisọs me udun̄ otatap ubọk iwọọk oge etim kan̄
         isibi, mè ikep ogwu usun̄ ogwu ibot ebi ibot ngwugwa, mè ifieek utọn̄ agan̄ ge isan̄a
         me agba ibot ogwu usun̄ ya.
         52 Jisọs otutumu inyi ogwu udun̄ kan̄ ya ibe, “Yaka oge etim kwun̄ tap me emen ogan,
         mije, ogwu òkep oge ìbokwu me otu oge.
         53 Ìre owu òkariọọn̄ ibe ke mâkọt igwen Nte n̄a mgbọ keyi, mè Nte n̄a onyi emi ebi osat
         ìwawa iraka akọp mè urum iba, inyi enetim akọn̄ me ibot n̄a?
         54 Ire, ire nnirọ ikeya, ìre inu egebe me Ikpa Mbuban ìbojeje inirọ iso ike egebe ibe
         ke môrọ?”
         55 Jisọs onenido ogbogbo ebi ife cha ibe, “Ìre emi ìre ogwu òkichiin̄ inọ me afa, eyi
         enyi esabe oge etim mè ibet isibi inu ibenitet emi? Usen geelek, ke ǹkigọgọọk enyi
         ikup me Uwu Mbuban ikijeen̄ inu, enyi kpetet emi.
         56 Ire, otutuuk inu chi ìkimọnọ irek isasa irọ inu ebi nriran egebe me Ikpa Mbuban iso.”
         Mgbọ ya, otutuuk ebi udun̄ kan̄ eyayat itele ọmọ, mè ilibi inan̄a.
         57 Ebi ìtetet Jisọs esasa ọmọ ije isi uwu kè Keyefas ogwu ibot ebi ibot ngwugwa, ere
         ebi ìjeen̄ Ikan mè ebi ugane ama etitiin̄be.
         58 Pita okekije me ujọn̄ọ ere igọọk Jisọs me udun̄, mè igọọk ije iraka inin̄ emen oyet
         egep ogwu ibot ebi ibot ngwugwa, mè isi igọọk ebi ìkibem ere isiki ikweek, inyi ọmọ
         imun̄ inu cha geelek ire òta kan̄.
         59 Ebi ibot ngwugwa mè otutuuk ebi Oru ebi Ju ekekiweek ataak ataak inu ata-ikọ ebesa
         itoon̄ Jisọs uraamọn, inyi ekọt ekpan̄ ọmọ.
         60 Ire, kpekọt ikaan̄ geege, ubọk geelek owuwa ebi ata-ikọ ataak enan̄abe isibi. Me
         òta kan̄, ene iba enenisibi inu,
         61 mè initumu ibe ke ema mînọ Jisọs otumube ibe ke ọmọ môkọt igbugbọ Uwu Mbuban igwook,
         mè isa egwe ita gaalek ikpọk inama isan̄a.
         62 Mgbọ yaage, ogwu ibot ebi ibot ngwugwa onanan̄a ikeke, mè ibe Jisọs, “Ìre owu òkakaan̄
         inu geege obofọọk? Ìre keke ke ife chi ekitumube ikeme owu ikeyi?”
         63 Ire, Jisọs okpọkpọ iriaan̄ otu. Ogwu ibot ebi ibot ngwugwa obebe Jisọs, “Me erieen̄
         Awaji òkup me ugwem, ire owu ore Karais ya, òrere Gwun̄ Awaji, tumu nyi eji mgbọ keyi.”
         64 Jisọs ofọfọọk ọmọ ibe, “Iin̄, îre ikeya ubọk owu otumube. Ire, sọntiik mgbọ me isi,
         enyi mêmun̄ Gwun̄ Ebilene osikibe ikweek irek me agan̄ ubọk ulom Awaji Ogwu Òkaan̄
         Unye Geelek, mè inan̄a me isinyọn̄ ikinu me emen oduku inyọn̄.”
         65 Mgbọ ogwu ibot ebi ibot ngwugwa onọbe ikọ ya Jisọs otumube, isasa me unaan̄-ejit
         itaba ọfọnti kan̄ igwak, mè ibe, “Ene yi îtumu Awaji ifiat! Ìre kpasi ata-ikọ ke enyi
         eyaka ikiweek? Ìre enyi otutuuk ene kpesa utọn̄ kinyi inọ ijo ikọ ya îtumube?
         66 Nkeek kinyi ye?” Otutuuk ene echechieek igwook ibe ke îgbe ibe ekpan̄.
         67 Ema ebebene ikicho ataak igwook ọmọ me isi, mè ikisa akpọ igon ọmọ. Usini ene ekekitap
         ọmọ ada me isi,
         68 mè ikitumu inyi ọmọ ibe, “Karais, ben nriran nyi eji nu. Ìre ekene osulu owu?”
         69 Mgbọ Pita okupbe me emen oyet egep ya, gwun̄ enenwaan̄ ge me lek ebi usun̄ ogwu ibot
         ebi ibot ngwugwa onenije inu me lek kan̄, mè ibe ọmọ, “Ke owu melek Jisọs ogwu Galili
         ya ekije.”
         70 Ire, Pita okakan̄, mè itumu me isi otutuuk kiban̄ inyi gwun̄ enenwaan̄ ya ibe, “Emi
         ǹkariọọn̄ inu owu okitumu ikọ ibak,”
         71 mè inan̄a me ere ya ije isi ikeke me otunchit. Me ere ya, ofifi gwun̄ enenwaan̄ ge
         omumun̄ ọmọ si, mè itumu inyi ebi ìkup me ere ya ibe, “Ene yi ìre ene ge me lek ebi
         ìkigọọk Jisọs ogwu Najeret me udun̄.”
         72 Pita okpọkpọk ikan̄, mè inyan̄a ibot ibe, “Ǹkariọọn̄ ogwu enerieen̄ ya enyi ekitumu
         ikọ ibak.”
         73 Sọnja mgbọ iraraka, ebi ìkekeke me ere ya ejeje isi lek kè Pita, mè itumu inyi ọmọ
         ibe, “Me atikọ, owu ìre ene ge me lek ebi ife cha, mije, ida usem kwun̄ ikpọk owu
         mbum.”
         74 Pita obebene ikitap awọ inyi lek kan̄, mè ikinyan̄a ibot inyi ife cha ibe, “Ǹkariọọn̄
         ogwu enerieen̄ ya.” Mgbọ yaage, unọn osasan̄a amọn.
         75 Pita onenisi ikeek ikọ ya Jisọs otumube inyi ọmọ ibe, “Sabum unọn ònosan̄a amọn,
         owu môjit emi mgbọ ita.” Inanan̄a ije isibi oyet, me isi ikup ikito ujat ito.

1 Me òfit-iwele kan̄, me agan̄ egwe, ebi ibot ngwugwa, mè ebi ugane ama enenititiin̄,
         mè itumu ifieek ibe ke mêkpan̄ Jisọs.
         2 Ema enenitap ọmọ mkpọn me ubọk mè ukot, mè isa ọmọ isi isi kè Pailet, ogwu ibot mkpulu.
         3 Mgbọ Judas ogwu òleleke Jisọs omun̄be ibe ke mîtip Jisọs oyerebet mkpa, ibọbọnọ lek
         enenen, mè iyaka akọp ikpoko alata okuket ita îbọkọbe ya ijet ebi ibot ngwugwa mè
         ebi ugane ama, ebi ìnyinyi ọmọ ikpoko ya,
         4 mè itumu ibe ke ọmọ îrọ ijo inu, mije ke ọmọ îleke ogwu ikarọge ijo inu geege inyi
         ekpan̄. Ema ebebe ọmọ, “Eya ìre mbubek kwun̄, ìkagbaan̄ eji me lek.”
         5 Judas okpukpulu ikpoko cha itọọn̄ igwook me emen Uwu Mbuban, mè ije inan̄a isi itap
         olik me ebek, mè itaba lek kan̄ ikpan̄.
         6 Ire, ebi ibot ngwugwa eteteen̄ ikpoko cha, mè ibe ke ìkatat me Ikan ibeben ikpoko
         ya itap me ere ekisun̄ ikpoko me Uwu Mbuban, mije ke ìre ikpoko eje ene.
         7 Eya orọ, ema esasa ikpoko ya isi ilep ijọn̄ me ubọk ene ge òkibot ugọn̄, inyi ekesa
         efuun̄ ebi ichen.
         8 Mije keya ke ekigwen ere ya Ijọn̄ Eje inire chereyi.
         9 Ikeyi ke esa irọ inu ogwu nriran Jerimaya otumube iso ibe, “Ema mîbọkọ akọp ikpoko
         alata okuket ita, òrere otu ewe ebi Ijeren echieekbe ikpekpe me ibot kan̄,
         10 mè isa ilep ijọn̄ me ubọk ene ge òkibot ugọn̄, ike Okumugwem otọbe inyi emi.”
         11 Me mgbọ ya, Jisọs òwa okekebe me isi kè Pailet ogwu ibot mkpulu ebi Rom etobe ibe
         ikikpulu agan̄ Judia. Pailet ododo ọmọ ibe, “Ìre owu ore ogwu ubọọn̄ ebi Ju ya?” Jisọs
         ofọfọọk ọmọ ibe, “Owu otumu ma!”
         12 Mgbọ ebi ibot ngwugwa mè ebi ugane ama etoon̄be Jisọs uraamọn ikọ, Jisọs ìkpọkpọ
         iriaan̄ otu, ìkafọọk ema ikọ geege.
         13 Pailet onenido Jisọs ibe, “Ìre òkanọ otutuuk ikọ chi ekitumu ikeme owu?”
         14 Ire Jisọs ìkafọọk ema otu me lek ikọ cha geege. Inu ya okeke ogwu ibot mkpulu ya
         chieen̄ enenen.
         15 Me ijọk Iraraka geelek, îre ọrọmijọn̄ ogwu ibot mkpulu yi isasan̄a ogwu mkpọn ge,
         ogwu ebi ama edobe, isibi me mkpọn inyi ifo.
         16 Ike mgbọ ya, ogwu enerieen̄ ge ekigwen Barabas ogwu otutuuk ene eriọọn̄be ibe ke
         ìre ogwu afa, ọmọ òwa me uwu mkpọn okupbe.
         17 Eya orọ, mgbọ ebi ene etitiin̄be me ere uwu kè Pailet me usen ya, Pailet onenido
         ema ibe, “Ìre ogwu owa ke enyi eweek ibe emi ǹsan̄a ǹsibi ǹnyi enyi? Ìre Barabas,
         sa ìre Jisọs ogwu ekigwen Karais?”
         18 Pailet ìdo ikọ yi, mije, îriọọn̄ ibe ke esa me ejit mba itet Jisọs inu me isi kan̄
         ibe ọmọ ikpan̄.
         19 Mgbọ Pailet okweekbe irek me inyọn̄ ogboon̄ ubọọn̄ oyerebet kan̄, ogwu nwa oraria
         etip ijet ibe isan̄a lek kan̄ isan̄a me lek inu geelek ògbaan̄ me lek ogwu enerieen̄
         ata irọrọ ya, mije ke ọmọ îmun̄ ijo ilaak òfolek ogwu enerieen̄ ya me eririeen̄; ke
         ilaak ya îsisaak ọmọ enenen karake ewelegwe.
         20 Ebi ibot ngwugwa mè ebi ugane ama etọtọ ejit ebi ene ifiat ibe mè edo ibe isan̄a
         Barabas inyi ema, mè ikpan̄ Jisọs.
         21 Pailet, ogwu ibot mkpulu, okpọkpọk ido ife cha ibe, “Ìre ekene ke enyi eweek ibe
         emi ǹtele inyi ifo?” Ema otutuuk ene edidimi igwook ibe ke ema eweek Barabas.
         22 Pailet onenido ema ibe, “Ìre keke ke enyi eweek ibe emi ǹrọ Jisọs ogwu ekigwen Karais
         yi?” Ema egwagwat lek ifọọk ibe, “Gon kpan̄!”
         23 Pailet ododo ema ibe, “Mije keke? Ìre kpasi ijo inu ke îrọ?” Ire, ema erọriọọn̄ ikitaan̄
         ukpo unye unye ibe, “Gon ọmọ kpan̄ me inyọn̄ uti nkwurieen̄!”
         24 Pailet omumun̄ ibe ke kpunu ike ọmọ obokọt inyan̄a Jisọs, kpan̄asi ikeya, ire ọmọ
         ije inyi isi, ke etim mè uyọrọlek môsibi. Eya orọ, me isi ogbogbo ebi ife cha, ibọbọkọ
         mun̄ isa igwọk ubọk kan̄, mè itumu inyi ema ibe, “Ubọk n̄a geege kpunu me lek eje
         ogwu enerieen̄ yi. Eje ogwu enerieen̄ yi ìtoon̄ enyi me ibot.”
         25 Otutuuk kiban̄ echechieek igwook ibe, “Iin̄, eje kan̄ itoon̄ eji me ibot, mè itoon̄
         si me ibot bọn kiji!”
         26 Pailet onenisan̄a Barabas isibi me mkpọn inyi ema, ike ema edobe, mè isa Jisọs inyi
         ebi akọn̄ esulu me njijan̄, mè esa esi egon ekpan̄ me inyọn̄ uti nkwurieen̄.
         27 Ebi akọn̄ ìkibem ogwu ibot mkpulu enenisa Jisọs isibi isi emen oyet egep uwu ogwu
         ibot mkpulu. Otutuuk urum ebi akọn̄ ìkup me ere ya ekekeke ikana ọmọ okop okop,
         28 mè iwọọk ọfọnti kan̄ isan̄a ọmọ me lek, mè iyaka initap ọmọ uga ọfọnti irio irio
         eyi ebi ubọọn̄ ekitap,
         29 mè isa ukpak ilọk okpibot ubọọn̄ ikwuun̄ ọmọ me ibot, mè imọnọ okuba itap ọmọ me
         ubọk agan̄ ulom, mè ikitọbọ ekpe me isi kan̄, isasa irọ ọmọ inu ochak, mè ikibe ọmọ,
         “Ogwu ubọọn̄ ebi Ju, eji mîtọp owu amọn!”
         30 Ema ekekicho ataak igwook ọmọ me lek, mè ibọkọ okuba òkup me ubọk kan̄ ya isa isulu
         ọmọ me ibot owuwa mgbọ.
         31 Mgbọ ema erọbe ọmọ inu ochak chi isan̄a, ema ewọwọọk ọfọnti irio irio ya isan̄a ọmọ
         me lek, mè ikpọk ikpulu ọfọnti kan̄ cha itap ọmọ me lek, mè isa ọmọ ije inan̄a ibesi
         igon ikpan̄ me inyọn̄ uti nkwurieen̄.
         32 Mgbọ ema ekije inan̄a me ama ya isibi, ema enenichichini ogwu enerieen̄ ge ekigwen
         Saimọn ònan̄a me ama Sairini, mè itet me ubọk unye ibe iben uti nkwurieen̄ kè Jisọs.
         33 Ema enenije isi ire ere ekigwen Gọligọta (eyi òsisibi Ere Ngigọ Ibot Ene).
         34 Me ere ya ke ene ge otọkọ miin̄ ewọlọbe ugwun̄ òkirọ mè ene ikanọ unan me lek inyi
         Jisọs. Ire, mgbọ îchakbe me otu ikpọ, ijijit inwọnwọ.
         35 Ema egogon ọmọ me inyọn̄ uti nkwurieen̄. Mgbọ egonbe ọmọ isan̄a, ema eneniroon̄ nriroon̄
         isasa iriọọn̄ ubọk ema ebesa iche ọfọnti kan̄ cha inyi lek kiban̄, mè isa me ikeya
         iche ọfọnti kan̄ isan̄a,
         36 mè inisiki ikweek me ere ya ikibem ọmọ.
         37 Mîge ikan esabe itip ọmọ oyerebet igon me agan̄ ibot uti nkwurieen̄ ya ibe OGWUGWU
         ÌRE JISỌS, OGWU UBỌỌN̄ EBI JU.
         38 Mîgon si ene iba ebi ìkichiin̄ inọ me afa me uti nkwurieen̄ me agba lek kan̄ me ere
         ya, ene ge me agan̄ ulom kan̄, ene ge me agan̄ ujit kan̄.
         39 Ebi ìkije iraka me ere ya ekekitọp ibot, mè ikichak ọmọ,
         40 mè ikitumu ibe, “Owu ogwu òbe ke ọmọ môgbugbọ Uwu Mbuban ito, mè isa egwe ita gaalek
         ikpọk inama isan̄a! Nyan̄a lek kwun̄ ma! Nan̄a me inyọn̄ uti nkwurieen̄ ya sibi ijọn̄
         nu, ire me atikọ ke owu ìre Gwun̄ Awaji.”
         41 Ikeya si ke otutuuk ebi ibot ngwugwa, mè ebi ìjeen̄ Ikan, mè ebi ugane ama erọ ọmọ
         inu esip,
         42 mè ikitumu ibe, “Înyan̄a ebi ofifi ife, ire ìkakọt inyan̄a lek kan̄. Ọmọ ogwu òrere
         ogwu ubọọn̄ ebi Ijeren, inan̄a me inyọn̄ uti nkwurieen̄ isibi ijọn̄ nu, inyi eji echieek
         me lek kan̄.
         43 Ọmọ ìtoon̄ ejit me lek Awaji. Awaji ya îtoon̄be ejit me lek ininyan̄a ọmọ ma, ire
         Awaji iweek ọmọ. Ke ọmọ ìkigugo lek ibe, ‘Emi ìre Gwun̄ Awaji.’ ”
         44 Ikeya si ke ebi inọ iba cha egonbe me agba lek kan̄ ekinye chieen̄ inyi ọmọ.
         45 Udun okakana ichit otutuuk ere ke bùk, bene me akọp mè mbubak mgbọ iba eyi ejit ikarek
         si re mbubak mgbọ ita eyi ikarek.
         46 Mgbọ òfuk-mgbọ osulube ita, Jisọs otataan̄ ukpo ibe “Elọi, Elọi, lama sabatani,”
         eyi òsisibi “Awaji n̄a, Awaji n̄a, ìre keke orọ mè owu òjit emi òtele?”
         47 Mgbọ ebi ìkeke me ere ya enọbe ida kan̄, usini kiban̄ ekekitumu ibe ke ìkibọn̄ọ Ilaija.
         48 Ene ge me lek kiban̄ ogwagwat lek ilibi isi imọnọ ise ijiin̄ me emen miin̄ òkitop
         njijin njijin, mè iben inwaan̄ me otu uti, mè ibene ifo otu kè Jisọs ibe inwọ.
         49 Ire usini kiban̄ ebebe ene ya, “Nan̄a me lek, inyi eji ekpọ-nu mè ìre Ilaija mônu
         ininyan̄a ọmọ.”
         50 Jisọs okpọkpọk itaan̄ ukpo si, mè itọbọ.
         51 Me ike mgbọ yaage, ekwut esaba ifieek ikwek ere mbuban me emen Uwu Mbuban otọtọbọ
         ibum iba, bene me inyọn̄ inire ijọn̄. Ijọn̄ osisisik. Ewuuk oraraan̄ ibak.
         52 Owuwa udọn̄ ufuun̄ obubum, mè ichili otu, owuwa ebi ìchechieek me lek Awaji, mè ikwu
         iraka ejojomo me mkpa.
         53 Me mgbọ Jisọs ojomobe me mkpa eyi kan̄ isan̄a, ema enanan̄a me udọn̄ ufuun̄ cha isibi,
         mè ije inin̄ emen ama Jeruselem. Owuwa ene emumun̄ ema.
         54 Mgbọ ogwu ibot akọn̄ mè ebi melek kan̄ ìgọgọọk ikup ikibem Jisọs emun̄be sikisik
         ijọn̄ ya mè otutuuk inu cha òrọrọ, ukpook otetet ema enenen. Ema etutumu ibe, “Me
         atikọ, ene yi ìre Gwun̄ Awaji.”
         55 Owuwa ebibaan̄ ebi ìkitap ubọk inyi Jisọs, mè igọọk ọmọ ije bene me karake Galili
         mîgọọk inu, mè ikeke me ujọn̄ọ ere ikikpọ.
         56 Meri ogwu Magidala, mè Meri nga kè Jemis melek Josefu, mè nwa kè Jebidi nga kè Jemis
         mè Jọn òwa me lek ebibaan̄ cha.
         57 Me agan̄ ikakwun̄ usen ya, ogwu enerieen̄ ge òbọbọọn̄ ubọọn̄ enenen, mè ire si ogwu
         udun̄ kè Jisọs, ekigwen Josefu, ogwu ama Arimatia,
         58 oneninan̄a ije isi lek kè Pailet, mè isi ibeek ibe inyi ọmọ nkwukwu kè Jisọs, inyi
         ọmọ iben isi ifuun̄. Pailet onyinyi ida ibe etele inyi Josefu iben nkwukwu kè Jisọs
         isi ifuun̄.
         59 Josefu onenisi isan̄a nkwukwu kè Jisọs me inyọn̄ uti nkwurieen̄ ya, mè isa aya ekwut
         ikat,
         60 mè iben isi ifuun̄ me emen aya udọn̄ ufuun̄ îrọkọbe me lek ewuuk inyi lek kan̄, mè
         ikpukpọt ikpele ewuuk ge ichit otu udọn̄ ya, mè ije ifo.
         61 Meri ogwu Magidala, mè Meri nga kè Jemis mè Josefu me ere ya esikibe ikweek ikibene
         isi ikpọ udọn̄ ufuun̄ ya.
         62 Me òfit-iwele kan̄, mgbọ usen ebi Ju ekinen̄e lek kiban̄ isun̄ iban Usen Mbuban orakabe,
         ebi ibot ngwugwa mè ebi Farisi enenije isi lek kè Pailet,
         63 mè ibe ọmọ, “Ogwu nte, eji mîkeek mgbọ ogwu ofiaan̄ ya okupbe me ugwem, mè ikijeen̄
         inu. Îtumu ibe ire ọmọ ikwu, mè egwe ita isiraka, ke ọmọ môjomo me mkpa.
         64 Eya orọ nyi ida ibe ebi akọn̄ eriọọn̄ ubọk ekebem udọn̄ ya usen geelek ubọk ògbegbe
         mege eso usen ita. Ire kperọ ikeya, ebi udun̄ kan̄ mêkọt isi iben nkwukwu kan̄ isan̄a,
         mè inifiaan̄ itumu inyi ebi ene ibe ke îjomo me mkpa. Ire òjelek inu òkup ikeya irọ,
         ofiaan̄ eyi mgburudun̄ mômin igak eyi adasi.”
         65 Pailet ofọfọọk ema ibe, “Ire ikeya, ìkpulu ebi akọn̄ ìsa ìsi, mè esi ebem ere ya
         ubọk enyi eweekbe.”
         66 Ikeya ke ema esi ichọkọ otu udọn̄ ufuun̄ ya ichit, mè itap iman̄ me inyọn̄ ewuuk
         ya, inyi ene geelek ekakọt ìchili, mè ito ebi akọn̄ cha, inyi ekebem otu udọn̄ ya.

1 Mgbọ Usen Mbuban orakabe isan̄a, me usen Awaji, me agan̄ egwe, Meri ogwu Magidala,
         melek Meri nga kè Jemis mè Josefu, enenije ibesi ikpọ udọn̄ ufuun̄ kè Jisọs.
         2 Me ekakpọge chieen̄, ijọn̄ obebene ikisisik enenen, mije ogwu osat Okumugwem înan̄a
         me emen inyọn̄ inu me udọn̄ ufuun̄ ya, mè inikpukpọt ewuuk ya isan̄a, mè isiki ikweek
         me inyọn̄.
         3 Isi ogwu osat ya ìkimumen kubọk mèrèmèrèp isinyọn̄. Ikeya si ke ọfọnti òkup me lek
         kan̄ okitana kubọk abalara.
         4 Ukpook ogwu osat ya otetet ebi akọn̄ ìkibem ere ya enenen. Ema ekekiran, mè ichiaak
         inye kubọk ebi ìkwukwu.
         5 Ogwu osat ya otutumu inyi ebibaan̄ cha ibe, “Ikafieek owot, mije, nriọọn̄ ibe kè
         enyi ekiweek Jisọs ogwu egonbe ikpan̄ me inyọn̄ uti nkwurieen̄.
         6 Ìkakup me ere keyi. Îjomo me mkpa ike îtumube. Ìna ìnikpọ ere emaan̄be nkwukwu kan̄,
         7 mè ìgwat lek ìje ìsi ìlook ebi udun̄ kan̄ ibe ke îjomo me mkpa; ke òkije me isi kiban̄
         ifo Galili; ke ere ya ke ema ebesi imun̄ ọmọ. Mgbọ yi, emi nra itumu inyi enyi, inyi
         enyi eriọọn̄.”
         8 Ukpook otetet ebibaan̄ cha. Ire, unwọọn̄ ojojot ema ejit. Ema esasa ekot ekot inan̄a
         me udọn̄ ufuun̄ ya ilibi ibesa etip ya isi ilook ebi udun̄ kè Jisọs.
         9 Mgbọ yaage, Jisọs okakana isibi me isi kiban̄, mè itọp ema amọn ibe, “Esuuk ikup
         inyi enyi!” Ema ejeje inin̄ ọmọ lek, mè igele igwook me ijọn̄, mè itet ọmọ ebek ukot,
         mè itọbọ ebum inyi ọmọ.
         10 Jisọs otutumu inyi ema ibe, “Ikatet ukpook! Ìsi ìlook ebi ngwan̄ n̄a ibe eje esi
         Galili, ke ebibi mêmun̄ emi me ere ya.”
         11 Mgbọ ebibaan̄ cha ekilibi me oniin̄, ebi akọn̄ ìbebem udọn̄ ya eninin̄ emen ama Jeruselem,
         mè isi ikpa otutuuk inu cha òrọrọ me ere ya inyi ebi ibot ngwugwa.
         12 Ebi ibot ngwugwa cha melek ebi ugane ama etititiin̄, mè itọt inu ema eberọ, mè inyi
         ebi akọn̄ cha owuwa ikpoko,
         13 mè itumu inyi ebi akọn̄ cha ibe, “Ìtumu ìnyi ebi ene ibe ke ebi udun̄ kan̄ enu me
         eririeen̄ mgbọ ilaak onwọnọbe enyi inichiin̄ nkwukwu kè Jisọs isan̄a me emen udọn̄
         ya.
         14 Ire ukpatu yi ire utọn̄ ogwu ibot mkpulu, eji mêchit enyi, mè itumu ikọ òbosiki ọmọ
         ejit, inyi ufialek geege ikakeme enyi.”
         15 Ebi akọn̄ cha ebọbọkọ ikpoko ya, mè irọ ike ife cha etemebe ema. Mfufuk keyi ònan̄a
         me otu kiban̄ cha ore eyi òkije ikana me etete ebi Ju mege inire cherekeyi.
         16 Akọp mè ebi udun̄ ge kè Jisọs cha enenije isi inyọn̄ ogoon̄ ge òkup me Galili, ere
         Jisọs otumube ibe ema esi.
         17 Mgbọ ema emun̄be Jisọs, ema etọtọbọ ebum inyi ọmọ me ere ya. Ire, usini kiban̄ kpechieek
         ibe ke ìre ọmọ.
         18 Jisọs onenije inu me lek kiban̄, mè itumu inyi ema ibe, “Awaji înyi emi unye me lek
         otutuuk inu geelek òkup me emen inyọn̄, mè echi òkup me linyọn̄ keyi.
         19 Eya orọ, ìje ìsi ìrọ inyi otutuuk ebi ido geelek me linyọn̄ ekana ebi ìkigọọk emi
         me udun̄, mè ìgwook ema mun̄ me erieen̄ eyi Ute, mè erieen̄ eyi Gwun̄, mè erieen̄
         eyi Ekwukwu Mbuban,
         20 mè ìjeen̄ ema inu, inyi ema ekerọ otutuuk inu geelek ntumube ibe enyi ekerọ. Me atikọ,
         emi mâkup melek kinyi mgbọ geelek, ire mgbọ linyọn̄ keyi môtabe.”MakMakMakMakMak

1 Eyi ìre ata etip òfolek kè Jisọs Karais, òrere Gwun̄ Awaji.
         2 Ata etip yi ìbene kubọk Asaya ogwu nriran ogebe ibe ke Awaji ìbe, “Emi mâria gwun̄
         ikwaan̄ n̄a ibe idasi ije me isi kwun̄, mè isi inen̄e oniin̄ isun̄ iban owu.”
         3 Gwun̄ ikwaan̄ yi ke ege inu òfolek ibe, “Ida ge òkitaan̄ ukpo me emen èwê ikilook
         ebi ene ibe, ‘Ìnen̄e oniin̄ ìsun̄ ìban Okaan̄-ene, mè ìrọ oniin̄ òtatat ìnyi ọmọ.’ ”
         4 Ikeyi ke Jọn onikijijen̄e ikana me emen èwê, ikigwook ene mun̄, mè ikitumu inyi ebi
         ene ibe, “Ìgwu ìkom me ijo kinyi, inyi egwook enyi mun̄, mè Awaji itele ijo kinyi
         inyi enyi.”
         5 Ogbogbo ebi ene enanan̄a me agan̄ Judia mè ama Jeruselem isibi isi igban̄ ikọ kè
         Jọn, mè ikitumu ijo kiban̄ isibi. Jọn okekigwook ema mun̄ me okwaan̄ Jọdan.
         6 Jọn ìkitap ọfọnti esabe inwọọn̄ aligọ irom, mè ikitobo fanti ikpa anam me ebon. Inorie
         îkirie ìre akaka melek njijoon̄ aran̄ akwọọk.
         7 Inenikitumu inyi ebi ene ibe, “Îkaan̄ ogwu mônube me udun̄ n̄a. Ene ya îmin igak
         emi enenen. Emi ǹkasoon̄ ogwu òbosiki isọọk itọn̄ọ olik ikpukot ene ya.
         8 Emi ǹkisa mun̄ ikike igwook enyi mun̄, ire, ene ya ìbosa Ekwukwu Mbuban igwook enyi
         mun̄.”
         9 Sọnja mgbọ iraraka, Jisọs onanan̄a me Najeret me agan̄ Galili inu. Jọn onenigwook
         ọmọ mun̄ me okwaan̄ Jọdan.
         10 Mgbọ yaage Jisọs onan̄abe me emen mun̄ iwook inene ijọn̄, imumun̄ isinyọn̄ okigwuku
         ibook, mè imun̄ Ekwukwu Mbuban okinu kubọk ekerekwukwu, mè inisọọk ọmọ me lek.
         11 Ida ge onanan̄a me inyọn̄ ikitumu ibe, “Owu ore Gwun̄ n̄a ogwu mmabe. Ejit n̄a îbele
         me lek kwun̄ enenen.”
         12 Mgbọ yaage, Ekwukwu Mbuban osasa Jisọs ifo emen èwê,
         13 ere îkupbe akọp usen ini, Yọk okekitọ ọmọ ikpọ. Anam oron si me ere ya okupbe. Ebi
         osat Awaji enunu inisi ikwaan̄ inyi ọmọ.
         14 Mgbọ etetbe Jọn itap me mkpọn, Jisọs osisi Galili, mè ikilook ata etip eyi Awaji,
         15 mè ikibe, “Mgbọ îso! Mkpulu eyi Awaji îkup mgbet! Ìgwu ìkom me ijo kinyi, mè ìchieek
         me lek ata etip yi.”
         16 Usen ge, mgbọ Jisọs okije me agba okwaan̄ oyô Galili, inenimun̄ ebi mbọm irin̄, ene
         iba, Saimọn mè ogwu ngwan̄ Anduru, ekitọp njin,
         17 mè igwen ema ibe, “Ìna, ìnigọọk emi, ke mârọ inyi enyi ekana ebi ìkibọm mbọm itet-ene.”
         18 Mgbọ yaage, ema etetele njin kiban̄ mè igọọk ọmọ ije.
         19 Mgbọ înan̄abe me ere ya ije ifo isi sọnja, ikpọkpọk imun̄ si ofifi ngwan̄ iba, Jemis
         melek Jọn, bọn kè Jebidi, melek nte kiban̄ ekupbe me emen uji ikinama njin kiban̄.
         20 Mgbọ yaage îmun̄be ema, igwegwen ema si. Ema etetele nte kiban̄ Jebidi melek ebi
         uji me emen uji, mè isibi igọọk Jisọs.
         21 Ema enenije isi ire ama ekigwen Kapanọm. Mgbọ Usen Mbuban orebe, Jisọs ojeje isi
         uwu ntitiin̄, mè ibene ikijeen̄ ebi ene ikọ Awaji.
         22 Inu îjeen̄be okeke ebi ene chieen̄ enenen, mije, ìkajeen̄ inu ya kubọk ebi ìjeen̄
         Ikan ekijeen̄. Ire, ọmọ înye otu ikijeen̄ ikọ Awaji ya kubọk ogwukaan̄ ikọ ya me lek
         kan̄.
         23 Me mgbọ ya, ogwu enerieen̄ ge ijo erumun̄ okupbe me emen òwa me emen uwu ntitiin̄
         ya. Ogwu enerieen̄ yi otataan̄ ukpo itumu inyi Jisọs ibe,
         24 “Ìre keke ke òkiweek eji me lek, owu Jisọs ogwu Najeret? Ìre ònu inenijijaka eji?
         Nriọọn̄ owu ijaan̄ lek. Owu ìre Ogwu Òkup Mbuban, ogwu Awaji oriabe inu.”
         25 Jisọs ogagana inyi ijo erumun̄ ya ibe, “Chit otu! Nan̄a sibi me emen gwun̄ enerieen̄
         yi!”
         26 Ijo erumun̄ ya obeben gwun̄ enerieen̄ ya itọbọ me ijọn̄. Ogwu enerieen̄ ya okekijen.
         Itataan̄ ukpo, mè inan̄a me emen kan̄ isibi.
         27 Inu yi okwukwu ebi ene lek enenen. Ema ekekitumu ibe, “Îyak, ìre keke ire eyi? Aya
         ijejeen̄ keyi, mè unye keyi ye? Ene yi ìkitọ ikọ inyi ijo erumun̄, mè ijo erumun̄
         ogban̄ mè osiki ibot onyi.”
         28 Ikeyi ke etip kè Jisọs otaan̄ ikana otutuuk ama òkup me Galili.
         29 Jisọs onenisa Jemis mè Jọn mè otutuuk ebi udun̄ kan̄ inan̄a me uwu ntitiin̄ ya isibi,
         mè iraka isi ge isi uwu ebi Saimọn melek Anduru.
         30 Mgbọ ema erebe uwu ya, nga nwa kè Saimọn ìlalaak me inyọn̄ mkpilaak, mije, lek kan̄
         ìkanye, ukan̄ obak ọmọ me lek. Mgbọ yaage Jisọs onin̄be uwu ya, ebi ene etutumu inyi
         ibe ke lek ogwu enenwaan̄ ya ìkanye.
         31 Jisọs ojeje inin̄, mè itet ọmọ ubọk, mè itap ubọk ibene ọmọ igwuun̄. Ukan̄ ya otetele
         ọmọ, lek kan̄ onyenye. Inenitem inorie inyi ema.
         32 Me otu ikakwun̄, mgbọ ura onimbe, ebi ene esasa ebi orukan̄ mè ebi ijo erumun̄ okupbe
         me emen ijet Jisọs.
         33 Ogbogbo ebi ama Kapanọm ya esisibi inijot isi oyet uwu ya.
         34 Jisọs ogwagwa otutuuk esese chieen̄ orukan̄ kiban̄ isan̄a, mè irieen̄ owuwa ijo erumun̄
         isibi me emen kiban̄. Ìkachieek ijo erumun̄ cha esan̄a amọn, mije, ema mîriọọn̄ ogwu
         ọmọ orebe.
         35 Me òfit-iwele kan̄, me agan̄ egwe, Jisọs onanan̄a ikeke me ilaak, mè ije isibi me
         emen ama Kapanọm ifo ere ònọnọọn̄, isi ikweek ikiriaak uriaak.
         36 Saimọn mè ebi melek kan̄ enanan̄a isibi isi ikiweek ọmọ.
         37 Mgbọ emun̄be ọmọ, enenitumu inyi ọmọ ibe, “Otutuuk ene mêkiweek owu.”
         38 Ire, Jisọs ofọfọọk ema ibe, “Eji eneje esi ofifi ama òkukup ikana ere yi, inyi ǹsi
         ǹtumu ikọ Awaji si me ama cha. Îre mije keyi ke nnu linyọn̄.”
         39 Sa me ikeyi ke îje ikana otutuuk ama me Galili ikitumu ikọ Awaji me emen uwu ntitiin̄
         kiban̄, mè ikirieen̄ ijo erumun̄ isibi me emen ebi ene.
         40 Ene ge òkifiak orukan̄ inyakpa onunu, mè initọbọ ekpe me isi kè Jisọs, mè ibeek ọmọ
         ibe, “Ire ineme owu, owu môkọt igwa emi, inyi emi ǹtana.”
         41 Njijin kan̄ otetet Jisọs, inyanyana ubọk itet ọmọ me lek, mè ibe, “Îneme emi. Lek
         kwun̄ inye!”
         42 Mgbọ yaage orukan̄ kan̄ otata, lek kan̄ onyenye, ọmọ otatana.
         43 Jisọs oraria ọmọ ibe ifo, mè iriọọn̄ ubọk itaba ọmọ ubọk me utọn̄ ibe,
         44 “Kakpa inu yi geege ìnyi ene geege. Je si sa lek kwun̄ jeen̄ ogwu ngwugwa ikpọ, mè
         gwa ngwugwa eyi Mosis onyibe me Ikan ibe ene geelek egwabe inyakpa isan̄a me lek igwa,
         inyi ebi ene esa eriọọn̄ ibe ke mîgwa owu; ke owu otana.”
         45 Ire, ogwu enerieen̄ ya osasa ukpatu igwagwa kan̄ ya ikisi ikpa ikana otutuuk ere.
         Mije keyi, Jisọs ìkayaka ìkọt ìkije me isi ene ìnin̄ ama, ìyaka ikije ikana me ere
         ene ekalukge. Ebi ene mîra ikinan̄a me ere geelek ikisibi si igọọk ọmọ.

1 Mgbọ usen inen mè inen orakabe, Jisọs ogwugwu ikom ifo Kapanọm. Etip onenitaan̄ ikana
         ibe ke ọmọ me uwu ge me ama ya.
         2 Ebi ene efafan̄a inu, mè inin̄ ijot emen uwu ya, mè igwook me oyet, isi oyet uwu
         ya si ìkata ene. Jisọs okekitumu ikọ Awaji inyi ema.
         3 Mgbọ îkitumu ikọ ya, ebirieen̄ ini ebeben ogwu enerieen̄ ge òkifiak orukan̄ ngọm
         ibesa ijet ọmọ igwa.
         4 Ire, ubọk ebi ene enin̄be inwaan̄ uwu ya, ema kpekọt isa ene ya ije ire lek kè Jisọs.
         Eya orọ, ema esisi inene inyọn̄ otoon̄-uwu, mè ichili nruruk me otoon̄-uwu ya itat
         me ere Jisọs okweekbe, mè iben ogwu ngọm ya me inyọn̄ ufo itap itibi me chieen̄ nruruk
         ya, mè isiki ọmọ iniyik me ijọn̄ me isi kè Jisọs.
         5 Mgbọ Jisọs omun̄be ichechieek ife chi ekaan̄be, itutumu inyi ogwu ngọm ya ibe, “Gwun̄
         enerieen̄, mîtele ijo kwun̄ inyi owu.”
         6 Usini ebi ìjeen̄ Ikan ìkup me ere ya ekekinunuun̄ me emen ejit kiban̄ ibe,
         7 “Ìre ene yi ìjeje ikitumu ikọ ikeyi? Ene yi ìkitumu mbuban ikọ ikeme Awaji. Ìre ekene
         obokọt itele ijo inyi ene, ilọ Awaji gaalek?”
         8 Mgbọ yaage, Jisọs orọriọọn̄ me emen ekwukwu kan̄ ibe ke ema mêkikeek inu yi me emen
         ejit kiban̄, mè inido ema ibe, “Ìre keke orọ enyi ekikeek òjelek inu òkup ikeyi?
         9 Ìre eyi owa ofet itutumu inyi ene yi òkifiak orukan̄ ngọm? Ìre ibebe: Mîtele ijo
         kwun̄ inyi owu? Sa ìre ibebe: Ben ufo kwun̄, mè je fo?
         10 Ire, mâjeen̄ enyi ibe ke emi Gwun̄ Ebilene nkaan̄ unye me linyọn̄ keyi itetele ijo
         inyi ene.” Inenitumu inyi ogwu orukan̄ ngọm ya ibe,
         11 “M̀be owu, nan̄a keke, ben ufo kwun̄ je fo!”
         12 Me chieen̄ otutuuk kiban̄, ogwu orukan̄ ngọm ya onanan̄a ikeke, mè iben ufo kan̄
         ije isibi ifo. Ukpook otetet ema otutuuk ene. Ema ebebene ikitọn̄ Awaji, mè ikibe
         ke ema kperarak imun̄ òjelek inu òkup ikeyi.
         13 Jisọs oneninan̄a me Kapanọm isibi, mè ikpọk isi agba okwaan̄ oyô Galili. Ogbogbo
         ene esisibi igọọk ọmọ, ibebene ikijeen̄ ema inu.
         14 Me mgbọ îkije ifo isi, inenimun̄ Libai gwun̄ kè Alifiọs ogwu òkitip otitip ido okupbe
         me uwu ikwaan̄ kan̄, mè igwen ọmọ ibe, “Na nagọọk emi!” Libai onanan̄a ikeke, mè igọọk
         Jisọs.
         15 Sọnja mgbọ iraraka, Jisọs onenisi uwu kè Libai, mè ikirie ichen. Owuwa ebi ìkitip
         otitip ido, mè ebi kpekisun̄ Ikan kè Mosis mîgọọk Jisọs mè ebi udun̄ kan̄ inire uwu
         ya, mè igọọk isiki ikweek me lek ikasi ikirie inorie. Owuwa ene mîgọọk inire uwu ya.
         16 Usini ebi Farisi ebi ìjeen̄ Ikan, enenimun̄ Jisọs melek ebi kpekisun̄ Ikan kè Mosis,
         mè ebi ìkibọkọ otitip ido egbaan̄be ikweek me ere ge ikirie inorie, mè ikido ebi udun̄
         kan̄ ibe, “Ìre keke orọ mè ene yi ikigọọk ebi ìkitip otitip ido, mè ebi ijo ife chi
         ikirie inorie?”
         17 Jisọs onọnọ ikọ ya ema ekido, mè ifọọk ema ibe, “Ebi lek onyebe kpekiweek ogwu ofia,
         îre ebi lek ikanyege ekiweek ogwu ofia. Emi ǹkanu me linyọn̄ inenigwen ebi ata irọrọ,
         îre ebi ijo irọrọ ke nnu inenigwen ibe egwu ekom.”
         18 Me mgbọ ge ebi udun̄ kè Jọn mè ebi Farisi ekijin otu, îkaan̄ ebi ìnunu me lek kè
         Jisọs, mè inido ọmọ ibe, “Ìre keke orọ ebi udun̄ kè Jọn ògwook mun̄ mè ebi udun̄ ebi
         Farisi ekijin otu, ire, ebi udun̄ kwun̄ kpekijin otu?”
         19 Jisọs ofọfọọk ema ibe, “Ìre ebi ìsi ijọk ido-nwa mêjin otu me mgbọ ogwu òdo nwa okupbe
         melek kiban̄? Eyi ogwu òdo nwa okupbe melek kiban̄, eya ìkpokọt irọ.
         20 Ire, usen òkinu, mgbọ mêsan̄abe ogwu òdo nwa isan̄a me etete kiban̄. Îre mgbọ keya
         ke ema ebejin otu.
         21 Kpunu ogwu òkisa ọkpọkọ aya ekwut ichim ichit ere ògwagwak me lek oka ekwut, mije,
         ọkpọkọ aya ekwut ya môlibi iriaak mgbọ mêgwọkbe ekwut ya, mè itaba chieen̄ ere ya
         igwak ibook igak ubọk îkupbe me adasi mgbọ.
         22 Ikeya si, kpekitap aya miin̄ me emen oka ogbokot ikpa anam, mije, unye aya miin̄
         ya môrama ogbokot ya ibum. Inenire, miin̄ me ichep, ogbokot me ichep. Eya orọ, ekitap
         aya miin̄ me emen ayaya ogbokot ikpa anam.”
         23 Me Usen Mbuban ge, Jisọs mè ebi udun̄ kan̄ ekekije iraka me emen uko akpa. Mgbọ ema
         ekije, ebi udun̄ kan̄ ekekifan̄a akpa me uko ya itaka.
         24 Ebi Farisi ìkukup imun̄ ema ekifaan̄ akpa cha enenido Jisọs ibe, “Ìre keke orọ ebi
         udun̄ kwun̄ ekirọ inu ikatatge irọrọ me Usen Mbuban?”
         25 Jisọs ododo ema ibe, “Ìre enyi kpefuk inu Debit orọbe mgbọ uraafiọọn̄ otakabe ọmọ
         mè ebi melek kan̄?
         26 Debit ìjeje inin̄ emen Uwu Awaji, mè isi imọnọ fituru esabe igwa ngwugwa inyi Awaji
         itaka. Inu yi ìrọ me mgbọ Abiata orebe ogwu ibot ebi ibot ngwugwa. Me ubọk ikan kiban̄
         okupbe, fituru ya ìkup inyi ebi ngwugwa gaalek. Ire, Debit îtaka, mè iche si inyi
         ebi melek kan̄ etaka.”
         27 Me ikakana ikọ kan̄ igwook, Jisọs otutumu inyi ema ibe, “Awaji ìbak me lek ebilene
         isan̄a Usen Mbuban isibi, ìkabak me lek Usen Mbuban ìrom ebilene.
         28 Eya orọ, emi Gwun̄ Ebilene ìre si Ogwukaan̄ Usen Mbuban.”

1 Jisọs onenikpọk isi uwu ntitiin̄. Me emen uwu ya enerieen̄ ge òwa ogwu ubọk ge ogọmbe.
         2 Usini ene me emen uwu ya ekekikpọ mè ìre Jisọs môgwa ene ya me Usen Mbuban, inyi
         ema etet ọmọ me ikan.
         3 Jisọs onenibe gwun̄ enerieen̄ ya, “Sibi na me isi.”
         4 Mgbọ gwun̄ enerieen̄ ya osibibe inikeke, Jisọs onenido ebi ìkup me uwu ya ibe, “Ìre
         keke ke Ikan kè Mosis onyi irek ibe erọ me Usen Mbuban? Ìre ìbe erọ ata inu esa etap
         ubọk enyi ene, sa ìre ibe erọ ene nnaan̄? Ìre ibe enyan̄a ugwem ene, sa ìre ibe efiat
         ugwem ene?” Kpunu ene geege òbọbọkọ ọmọ otu.
         5 Jisọs onanaan̄ ejit, mè ikpọ ema sìì. Njijin kiban̄ otetet ọmọ, mije unye-ibot mè
         nlilọ ifuk-ibot kiban̄. Inenikana isi ikpọ ene ya, mè itumu inyi ibe, “Nyana ubọk
         kwun̄!” Ogwu enerieen̄ ya onyanyana ubọk, orukan̄ ya otata, ubọk kan̄ okukup kubọk
         îkupbe me adasi mgbọ.
         6 Mgbọ yaage ebi Farisi enanan̄a me uwu ntitiin̄ ya isibi, mè isi igọọk ebi ìkigọọk
         Erọdu ije inin̄ oru ubọk ema mêsabe ikpan̄ Jisọs.
         7 Jisọs melek ebi udun̄ kan̄ eneninan̄a me ere ya ije ifo agba okwaan̄ oyô Galili.
         Ogbogbo ene egbọgbọọk igọọk ọmọ. Ife chi enan̄a me agan̄ Galili, mè agan̄ Judia,
         8 mè ama Jeruselem, mè ido Idumia, mè ido òkup me usaba agan̄ okwaan̄ Jọdan, mè agan̄
         ama Taya mè Saidọn. Otutuuk ife chi enu me lek kè Jisọs, mije, ema enọbe inu Jisọs
         okirọ.
         9 Ebi ene mîkọt iwa enenen ire lek Jisọs otumube inyi ebi udun̄ kan̄ ibe etet uji ge
         etap me ijọn̄ enyi ọmọ inin̄ emen, inyi ebi ene ekanwan ọmọ.
         10 Me lek Jisọs ogwabe owuwa ene, ebi orukan̄ geelek ìkup me ere ya ekekichichiki lek,
         mè ikibieen̄ ene, ikiweek oniin̄ ema mêsabe ikọt initet ubọk me lek kan̄.
         11 Ene geelek ijo erumun̄ okupbe me emen isimun̄ Jisọs, îra irọn̄ me ijọn̄ me isi kan̄,
         ijo erumun̄ òkup me emen kan̄ îra itaan̄ ukpo ibe Jisọs, “Owu ore Gwun̄ Awaji.”
         12 Ire, Jisọs îra igana inyi ijo erumun̄ cha ibe ekatumu ogwu ọmọ orebe.
         13 Jisọs onenije inene inyọn̄ orioon̄ ge, mè igwen ebi ejit kan̄ onemebe me etete ogbogbo
         ene cha. Ema enenene igọọk ọmọ.
         14 Inenigobo akọp mè ene iba ebi îweekbe me etete ebi îgwenbe cha, mè igwen ema ebi
         otuchieen̄ kan̄. Ìgobo ema ibe enegọọk ọmọ ekup mgbọ geelek, inyi ọmọ iria ema isibi,
         mè ekesi etumu ikọ Awaji ekana ere,
         15 mè ekaan̄ unye isasa ikirieen̄ ijo erumun̄ isibi me emen ene.
         16 Akọp me ene iba cha ebi îgobobe ìre: Saimọn ogwu înyibe erieen̄, Pita,
         17 mè Jemis, mè ogwu ngwan̄ Jọn, bọn kè Jebidi (ngwan̄ iba chi ke Jisọs ogwen “Bọn nsook-isinyọn̄”),
         18 mè Anduru, mè Filip, mè Batolomi, mè Matiyu, mè Tọmọs, mè Jemis gwun̄ kè Alifiọs,
         mè Tadiọs, mè Saimọn ogwu ulọk ama ominbe me ejit,
         19 mè Judas Isikariọt ogwu ònenileke Jisọs inyi ekpan̄.
         20 Me mgbọ Jisọs oyakabe ika inu me uwu îkikup me Kapanọm, ebi ene egbugbuku inichit
         ere ya. Mije keyi, ọmọ mè ebi udun̄ kan̄ kpekọkọt ikaan̄ irek irie inorie.
         21 Mgbọ ebi uwu kiban̄ enọbe inu òfolek kan̄, ema enanan̄a inu ibenisak ọmọ ifo, mije
         ebi ene ekitumu ibe ke ibot kan̄ îwuwọlọ.
         22 Usini ebi ìjeen̄ Ikan ìnan̄a me Jeruselem inu ekekitumu ibe, “Îre Bejibun ogwu ibot
         ijo erumun̄ okup ene yi me ibot. Unye kè Bejibun ke îkisa irieen̄ ijo erumun̄ isibi
         me emen ene.”
         23 Jisọs inọnọ ikọ ya, igwegwen ife cha iriaak me lek kan̄, mè ikitumu ikọ inyi ema
         me urọk ibe, “Ìre Setan môjeje irieen̄ Setan isibi me emen ene?
         24 Ido geelek ebi ìkup me emen ekitim akọn̄ me lek kiban̄, ido ya ìbochechep.
         25 Uwu geelek ebi ìluk me emen ekikpan̄ lek kiban̄, uwu ya ìkabokeke.
         26 Ikeya si, ire ebi ìkigọọk Setan ikitim akọn̄ ikeme lek kiban̄, mkpulu kè Setan ìkpokeke,
         ìborọrọn̄ ichep.
         27 Me atikọ, kpunu ogwu òbokọt inin̄ uwu ogwu ònyenye lek isi ifum inu, îtata ìdadasi
         itet ogwu unye ya ibọp sabum ònokọt òfum inu me uwu kan̄.
         28 Mgbọ yi, ǹkitumu atikọ inyi enyi, mêkọt itele ijo inu geelek mè ijo otu usem geelek
         inyi ebilene.
         29 Ire, ene geelek òtutumu ijo usem ikeme Ekwukwu Mbuban, kpebetele inyi, mije, îrọ
         ijo inu eyi òbobia me ibot kan̄ ire mgbọ ikakaan̄ge itata.”
         30 Jisọs ìtumu ikọ yi, mije, ema cha ekitumu ibe ke ijo erumun̄ okup ọmọ me ibot.
         31 Mgbọ ya, ebi ngwan̄ kè Jisọs melek ogwu uga enunu inire uwu ere Jisọs okupbe, mè
         ikeke me oyet iria ikwaan̄ ibe egwen Jisọs enyi ema.
         32 Owuwa ene me emen uwu ya ekweekbe ikana Jisọs mgbọ etip ya onube inyi ọmọ. Ema elolook
         ọmọ ibe, “Kpọ, nga kwun̄ mè ebi ngwan̄ kwun̄ me oyet ekekebe ikiweek imumun̄ owu.”
         33 Jisọs ododo ema ibe, “Ìre ebi owa ere nga n̄a mè ebi ngwan̄ n̄a?”
         34 Idodo ikọ ya isan̄a, iraraan̄ chieen̄ ikana ikikpọ ebi ìkwekweek ikana ọmọ me ijọn̄,
         mè ibe, “Ìkpọ, ebibi ere nga n̄a mè ebi ngwan̄ n̄a.
         35 Ene geelek òkirọ inu eyi Awaji okiweek, ogwa ore nga n̄a mè ngwan̄ n̄a enerieen̄
         mè ngwan̄ n̄a enenwaan̄.”

1 Ofifi mgbọ Jisọs osibe agba okwaan̄ oyô Galili, mè ibene ikijeen̄ ikọ Awaji, ebi
         ene esisibi inu iwa enenen. Mije keya, Jisọs oninin̄ emen uji ikweek ikijeen̄ inu.
         Enenibieen̄ uji ya ito me lek mun̄, mè ida ibọkọ sọnja. Otutuuk ene cha ekekeke me
         otu inyọn̄ me ere ya.
         2 Jisọs onenikisa me urọk ikijeen̄ ema owuwa inu, mè inikpa ibe,
         3 “Ene ge oninan̄a isi iwop mfut me uko.
         4 Mgbọ îkigwọ mfut cha ifiaak ikana, usini orọrọn̄ me eden̄ oniin̄. Ebi kè ofut enunu,
         mè initọk imeen̄ isan̄a.
         5 Usini orọrọn̄ me ijọn̄ ewuuk ere achiaan̄ ikadọkge. Sọnja mgbọ, ititibi isibi, mije,
         achiaan̄ òkup me ere ya ìkadọk.
         6 Ire, mgbọ ura obumbe, unye ura ya onenitet ema ichiaak, ikwakwaan̄ isan̄a, mije ugwun̄-ijọn̄
         kiban̄ ikatibige ìnin̄ ijọn̄ ìdọk.
         7 Usini orọrọn̄ me etete ukpak. Ukpak cha otitibi ichit nsek uti cha, mè irọ inyi ikato
         mfut.
         8 Ire, usini mfut orọrọn̄ me ata ijọn̄, mè itibi imiin̄, mè ito mfut. Usini oto mfut
         iwa akọp mgbọ ita, usini akọp mgbọ gweregwen, usini efit mgbọ, igak otu ifuk esabe
         iwop.”
         9 Me ichichit ikọ kan̄, Jisọs onenibe ema, “Ogwu ikaan̄ utọn̄ ìbosa inọ ikọ, inọ!”
         10 Mgbọ owuwa ene eyatbe isan̄a, ibot ene inen mè inen ìsisik, igbaalek akọp mè ene
         iba ebi udun̄ kan̄, enenikido ọmọ ibot urọk cha îtobe.
         11 Jisọs onenifọọk ema ibe, “Awaji îkpọk mbum nlelet inu òfolek mkpulu kan̄ inyi enyi.
         Ire, ebi ofifi ife ke ekijeen̄ inu geelek me urọk, inyi,
         12 ‘Ema mêmun̄, ire, kpebekọt imun̄ itet. Ema mênọ, ire, kpebekọt igobo itet. Mije,
         ire ema imun̄, mè inọ, ema mêgwu ikom igọọk Awaji, mè Awaji òtele ijo kiban̄ onyi
         ema.’ ”
         13 Jisọs onenido ema ibe, “Ire enyi kpekọt igobo sọntiik urọk keyi itet, ìre môyaka
         ikaan̄ urọk eyi enyi mêkọtbe igobo itet?
         14 Mfut eyi ogwu òwop mfut owopbe ìre ikọ Awaji.
         15 Usini ene ekup kubọk mfut echi òrọrọn̄ me eden̄ oniin̄. Mgbọ yaage ema enọbe ikọ
         Awaji, Yọk îra inu inisan̄a ikọ ya ewopbe me ejit kiban̄ isan̄a.
         16 Usini ene si ekup kubọk mfut echi òrọrọn̄ me ijọn̄ ewuuk. Mgbọ yaage ema enọbe ikọ
         Awaji, ema mîra ibọkọ itap me ubelejit.
         17 Ire, ikọ ya ìkafuk, mije, ìkatibi ugwun̄-ijọn̄ me emen kiban̄. Eya orọ ufialek mè
         tukutuku isinu inyi ema mije ikọ ya, mgbọ yaage ema mîra inan̄a irọn̄.
         18 Usini ene ekup kubọk mfut echi òrọrọn̄ me etete ukpak. Ebibi ere ebi ìnọnọ ikọ ya,
         19 ire ekiket inu linyọn̄, mè ulọk inu ubọọn̄ linyọn̄, melek owuwa ulọk òkup esese esese
         îra inichit ikọ ya, mè orọ inyi ikọ ya ikato mfut.
         20 Ire, usini ene ekup kubọk mfut echi ewopbe me ata ijọn̄. Ebiba ere ebi ìnọnọ ikọ
         ya, mè ibọkọ itap. Ema ekup kubọk uti cha echi òtoto mfut iwa, echi usini otobe akọp
         mgbọ ita, usini akọp mgbọ gweregwen, usini efit mgbọ, igak otu ifuk esabe iwop.”
         21 Jisọs onenitumu inyi ema ibe, “Ìre ene mômin mkpukan̄, mè isa okwa ikana ichit? Sa
         ìre môben itap me irak mkpilaak? Ìre ìkare inyọn̄ ngugọọn̄ ke ìboben itoon̄?
         22 Inu geelek eletbe môkpọk mbum. Inu geelek echitbe si, mêsan̄a isibi me chieen̄ otutuuk
         ene.
         23 Ogwu ikaan̄ utọn̄ ìbosa inọ ikọ, inọ!
         24 “Ìtet ibot me lek inu eyi enyi ekinọ, mije, ubọk enyi etọbe inyi ene, ubọk keya si
         ke Awaji obotọ inyi enyi, mè itọ iraka.
         25 Ogwu òkakaan̄ inu ke mênyi inu isọkọ me lek eyi îkaan̄be. Ire, ogwu ikakaan̄ge, mêtet
         sọntiik eyi îkaan̄be ibọkọ isan̄a me ubọk.”
         26 Jisọs îtumu si ibe, “Mkpulu eyi Awaji ìkup kubọk ene owop mfut me uko,
         27 mè ikinin̄ uwu ilaak me eririeen̄. Isire ikarek, îra inan̄a isi uyọrọlek kan̄. Otutuuk
         mgbọ cha mfut cha okekitibi, mè ikimiin̄. Ire, ọmọ ìkariọọn̄ ubọk îrọbe.
         28 Ijọn̄ me lek kan̄ okirọ inyi mfut uti cha itibi, mè ito mfut. Inwan̄ okidasi itibi
         isibi, sabum ajakajak, sabum mfut onikitibi isibi me emen ajakajak cha.
         29 Mgbọ mfut cha isiniren̄e, ene ya îra isi igbeme, mije, mgbọ irọrọkọ inu me uko îra
         ikem.”
         30 Jisọs onenitumu ibe, “Ìre keke ke mêsa mkpulu eyi Awaji itọ me lek? Sa ìre kpasi
         urọk obotat me lek mọnọ?
         31 Mkpulu eyi Awaji ìkup kubọk ukwuuk mfut uti ekigwen mọsitadi. Ukwuuk mfut uti yi
         osip ichit me lek otutuuk ukwuuk mfut uti ekiwop me ijọn̄.
         32 Ire, isiwop, îra itibi isibi, mè okana uti òmimin igak otutuuk inu geelek ekiwop
         me uko, mè òkaan̄ owuwa ikpele agọọk echi unọn òwulu me inyọn̄ okiniluk me irak.”
         33 Ikeyi ke Jisọs osa owuwa asabọn urọk ijeen̄ ema ikọ Awaji, ikpọ me ubọk ema ekọtbe
         igobo itet.
         34 Ìkakaan̄ ikọ geege îtumube inyi ema eyi ikarege me urọk. Ire, mgbọ geelek ọmọ mè
         ebi udun̄ kan̄ gaalek isikup, îra ikibum ibot urọk cha inyi ema.
         35 Me ikakwun̄ usen yaage, Jisọs obebe ebi udun̄ kan̄, “Eji enesaba okwaan̄ oyô yi etoon̄
         me usaba agan̄.”
         36 Ema enanan̄a itele urum ene cha, mè isi inin̄ uji ya eyi Jisọs okweekbe me emen,
         mè isa Jisọs igbaalek ikọp inan̄a. Owuwa uji me ere ya si mîgọọk ema inan̄a.
         37 Ema me okwaan̄, uga egwijo ojijibi isoon̄ ema, ekoon̄ obebene, mè ikitap mun̄ me
         uji.
         38 Ire, ike mgbọ ya, Jisọs îsa inu ibene ibot, mè ikilaak me agan̄ edim uji ya. Ebi
         udun̄ kan̄ esisi itimi ọmọ, mè ibe ọmọ, “Nte uwu, ìre môtop owu me lek ire eji ikwaan̄
         ita?”
         39 Jisọs obobolo chieen̄, mè inan̄a ikeke, mè igana inyi efet ya ibe, “Ikup ikeya! Kayaka
         iwut!” Efet ya owọwọ, isi mun̄ olọlọkọ.
         40 Jisọs onenido ebi udun̄ kan̄ ibe, “Ìre keke orọ mè ukpook itet enyi? Ìre enyi kpekaan̄
         si ichechieek me lek n̄a?”
         41 Inu yi Jisọs orọbe ogwogwook ema mbiribọ me lek enenen. Ema ekekidido lek kiban̄
         ibe, “Ìre kpasi ene ire eyi, ogwu efet mè ekoon̄ si okirọ ida kan̄?”

1 Jisọs mè ebi udun̄ kan̄ enenisaba okwaan̄ oyô Galili ya itoon̄ me agba ijọn̄ ebi
         Gerasa.
         2 Mgbọ yaage Jisọs osibibe me uji ikeke me ijọn̄, enerieen̄ ge ogwu ijo erumun̄ okupbe
         me emen onanan̄a me oron-ekwukwu isibi inu inichichini ọmọ.
         3 Ene yi ìkiluk me oron-ekwukwu. Kpunu ene geege òkọkọt ibọp ọmọ ikam. Ìrere mkpọn,
         kpekikọt isa ibọp ọmọ.
         4 Owuwa mgbọ, mîkisa mkpọn ibọp ọmọ ubọk mè ukot, îra ikifaan̄ mkpọn echi òkup ọmọ
         me ubọk, mè osọp echi òkup ọmọ me ukot ofiin̄. Înye lek enenen. Kpunu ene geege òkikọt
         ikeme ọmọ isiki.
         5 Eririeen̄ mè ikarek, ìkije ikana me oron-ekwukwu mè inyọn̄ ogoon̄, mè òkotaan̄ ukpo,
         mè òkosa ọkpọkọ ewuuk òkoseke lek kan̄ obak.
         6 Ene yi îkup me ujọn̄ọ ere imun̄ Jisọs, mè ilibi isibi inu initọbọ ekpe me isi kè
         Jisọs,
         7 mè itaan̄ nga ukpo ile ibe, “Owu Jisọs, Gwun̄ Awaji Òbebene Ichit, òkiweek emi keke
         me lek? Soso, nriaak owu, me erieen̄ Awaji, kasulu emi osusut.”
         8 Ene yi ìtumu ikọ yi, mije, Jisọs îbene ikigana inyi ijo erumun̄ ya ibe isibi me emen
         ene ya.
         9 Jisọs onenido ọmọ ibe, “Keke ire erieen̄ kwun̄?” Ifọfọọk ibe, “Erieen̄ n̄a ìre ‘Urum,’
         mije, eji mîwa.”
         10 Irariaak Jisọs owuwa mgbọ ibe ikalap ema ìsibi me inyọn̄ ijọn̄ agan̄ ya.
         11 Ike mgbọ ya, îkaan̄ owuwa okodi òkukup igbet me ere ya ikirie urie me inyọn̄ ogoon̄
         ya.
         12 Ijo erumun̄ cha enenibeek Jisọs ibe, “Soso, ria eji tap me emen okodi chilọ.”
         13 Jisọs ochechieek, ijo erumun̄ cha enanan̄a me emen ene ya isibi, mè isi inin̄ emen
         okodi cha. Otutuuk urum okodi cha, òsoso obop okodi iba, olilibi inan̄a me inyọn̄
         ogoon̄ ya ikwala isibi igwook me okwaan̄, mè inwọ mun̄, mè ikwaan̄ isan̄a.
         14 Ebi ìkikpọ chieen̄ me lek okodi cha elilibi ifon emen ama kiban̄ melek asabọn ama
         òkukup ikana me ere ya, mè isi ikikpa inu yi òrọrọ ikana ere. Ebi ene egbugbuku isibi
         inu ibenikpọ.
         15 Mgbọ ema enire lek kè Jisọs, ema eyaka inimun̄ ene ya ogwu mgbọ òkakaan̄ owuwa ijo
         erumun̄ me emen okweekbe irek, mè ọfọnti me lek, mè iriọọn̄ lek kan̄. Ukpook otetet
         otutuuk ife cha.
         16 Ebi ìkukup imun̄ mgbọ inu chi orọbe enenikikpa inyi ebi ife cha inu òrọrọ ene ya
         melek okodi cha.
         17 Mgbọ ife chi egban̄be ubọk inu cha osabe irọ isan̄a, ema ebebene ikiriaak Jisọs ibe
         isibi me inyọn̄ ijọn̄ kiban̄.
         18 Mgbọ Jisọs obosaba inin̄ uji, ogwu îsan̄abe ijo erumun̄ me emen ya okekiriaak Jisọs
         ibe itele mè ọmọ igọọk ogwugwu ije.
         19 Ire Jisọs ojijit, mè itumu inyi ọmọ ibe, “Gwu kom fo gọọk ebi uwu kinyi, mè si kpa
         ikpele inu Okaan̄-ene orọbe inyi owu, mè ike îkaan̄be owu nsan me lek nyi ema.”
         20 Ogwu enerieen̄ yi ogwugwu ikom, mè ikisi ikpa inu Jisọs orọbe inyi ọmọ ikana otutuuk
         agan̄ ya eyi ekigwen “Akọp Ama.” Inu îkpabe otetet ebi ìnọnọ ukpook enenen.
         21 Jisọs onenigwu ikom isaba okwaan̄ oyô ya itoon̄ me agan̄ mgbọ ema enan̄abe ya. Owuwa
         ebi ene enunu, mè igban ikana ọmọ me agba okwaan̄ ya.
         22 Ene ge ekigwen Jairọs, ogwu ibot me uwu ntitiin̄ ebi Ju, onunu, mè inirọn̄ lek me
         ijọn̄ me ukot kè Jisọs,
         23 mè ikiriaak ibe, “Sọntiik gwun̄ n̄a enenwaan̄ mônikwu. Soso, na si toon̄ ubọk me
         lek, inyi lek kan̄ inye, mè igat ugwem.”
         24 Jisọs onenigọọk ọmọ ije. Owuwa ene egbugbuku igọọk ije, mè ifan̄a ichit Jisọs.
         25 Me etete owuwa ene cha, ogwu enenwaan̄ ge òwa ogwu eje okisibi me lek otutuuk akọp
         mè acha iba, ìkafieek.
         26 Ogwu enenwaan̄ yi îbọkọ uyọt me ubọk owuwa ebi ofia, ire, kpekọt igwa ọmọ itet. Îfiat
         otutuuk inu îkaan̄be isa igwa lek, kpan̄asi îbotata, ìyaka ikitatap inu me lek.
         27 Ogwu enenwaan̄ yi oneninọ ukpatu ònin̄ me lek kè Jisọs, mè ininan̄a me agan̄ udun̄
         ikije me etete owuwa ene cha inu agan̄ isi, mè inire lek kè Jisọs, mè itet ubọk me
         lek ọfọnti kan̄.
         28 Sabum mgbọ ya, ogwu enenwaan̄ yi îtumu ifieek me ejit kan̄ ibe ìrere ọfọnti kè Jisọs
         ke ọmọ okọt ichak ubọk me lek, ke lek kan̄ mônye.
         29 Mgbọ îjebe iriaak, mè itet ubọk me lek ọfọnti kè Jisọs, eje ya ofefieek mgbọ yaage.
         Ọmọ orọriọọn̄ me emen kan̄ ibe ke lek kan̄ înye; ke orukan̄ kan̄ îta.
         30 Mgbọ yaage, Jisọs orọriọọn̄ ibe ke unye înan̄a ọmọ me emen isibi, mè ikana chieen̄
         me udun̄, mè ikido ibe, “Ìre ekene ochak ubọk me lek ọfọnti n̄a?”
         31 Ebi udun̄ kan̄ efọfọọk ọmọ ibe, “Ìre eyi ebi ene ekanabe ichit owu ikeyi ke owu oyaka
         ikido ogwu òchachak owu ubọk me lek?”
         32 Ire, Jisọs okpọkpọ ikiriraan̄ chieen̄ si ikana ikiweek imumun̄ ogwu òrọrọ inu yi.
         33 Ogwu enenwaan̄ ya îriọọn̄ inu òrọrọ ọmọ. Ibebene ikifieek owot, mè ikiran, mè inisan̄a
         lek kan̄ isibi, mè itọbọ ekpe me ijọn̄ me ukot kè Jisọs, mè inikpa otutuuk ubọk inu
         ya osabe irọ inyi Jisọs.
         34 Jisọs onenibe ọmọ, “Gwun̄ n̄a enenwaan̄, ichechieek kwun̄ îrọ mè lek kwun̄ inye.
         Fo me esuuk. Orukan̄ kwun̄ ita.”
         35 Jisọs òkitumu ikọ yi me otu, bọn ikwaan̄ enanan̄a me uwu kè Jairọs ogwu ibot uwu
         ntitiin̄ ebi Ju ya inilook Jairọs ibe, “Gwun̄ kwun̄ enenwaan̄ ya îkwu. Kayaka ìmama
         lek ìsisaak ogwu ijejeen̄.”
         36 Jisọs ìkagban̄ utọn̄ me lek etip ema ekilook, ire, itutumu inyi Jairọs ibe, “Katet
         ukpook, gaalek kaan̄ ichechieek!”
         37 Inenisa Pita mè Jemis mè Jọn ngwan̄ kè Jemis igbaalek kan̄ isi uwu ya, ìkachieek
         ibe ofifi ene igọọk ema ije.
         38 Mgbọ ema erebe uwu ogwu ibot uwu ntitiin̄ ya, Jisọs omumun̄ ubọk ere okijijiin̄,
         mè imun̄ ebi ene ekito ito, mè ikikpukpọt ikana me ijọn̄.
         39 Ijeje inin̄ uwu ya, mè ikido ebi ife cha ibe, “Ìre keke orọ enyi ekifan̄a ere, mè
         ikito ito ikeyi? Gwun̄ enenwaan̄ yi ìkakwukwu, ìkilalaak.”
         40 Ife cha ebebene ikichak ọmọ. Mije keya, Jisọs orerieen̄ otutuuk kiban̄ isibi, mè
         isa nte gwun̄ ya mè nga gwun̄ ya melek ebi udun̄ kan̄ ene ita cha igbaalek inin̄ emen
         agwut ere emaan̄be gwun̄ ya.
         41 Mgbọ ema enin̄be agwut ya, Jisọs otetet gwun̄ ya me ubọk, mè ibe ọmọ, “Talita, kum!”,
         eyi òsisibi, “Gwun̄ enenwaan̄, m̀be owu, nan̄a keke!”.
         42 Mgbọ yaage, gwun̄ ya onanan̄a ikeke, mè ibene ikije ikana me emen agwut ya. (Ọmọ
         ìre gwun̄ akọp mè acha iba). Mgbọ ebi melek kè Jisọs emun̄be uyeke uyeke inu ya, mbiribọ
         ogwogwook ema me lek enenen.
         43 Jisọs orọriọọn̄ ubọk itaba ema ubọk me utọn̄ ibe ekakpa inu yi òrọrọ ìnyi ene geege,
         mè ibe eweek inorie enyi gwun̄ ya irie.

1 Jisọs oneninan̄a me ere ya ika inu me ama ere ekpukpobe ọmọ isibi. Ebi udun̄ kan̄
         egọgọọk ọmọ inu.
         2 Me Usen Mbuban, ọmọ onenisi uwu ntitiin̄ me ama ya, mè ibene ikijeen̄ ikọ Awaji.
         Ebi ene mîwa me uwu ntitiin̄ ya. Inu îjeen̄be oririki ebi ife cha lek. Ema ekekibe,
         “Îyak, ìre owa ke ene yi okween̄ inu kechi? Ìre iriọọn̄-inu kechi îkaan̄be ìjeje?
         Sa ikwaan̄ ukechieen̄ chi ikisi ye?
         3 Ìre ìkare ogwu usọ ya, gwun̄ kè Meri ire eyi? Ìre ìkare ọmọ ore ngwan̄ kè Jemis mè
         Josefu mè Judas melek Saimọn? Ìre ìkare ama keyi ke ebi ngwan̄ kan̄ ebibaan̄ egọọk
         iluk?” Ema ebebene ikaan̄ njijọ ejit me lek kan̄.
         4 Jisọs onenifọọk ema ibe, “Ogwu nriran îkikaan̄ umin me ere geelek, îtata me ama ere
         înan̄abe, mè otoko kan̄, mè uwu ere emanbe ọmọ gaalek ke kpekinyi ọmọ umin.”
         5 Mije una ichechieek kiban̄, Jisọs ìkakọt irọ inu ukechieen̄ geege me ama ya, ita
         me lek ene inen mè inen îtoon̄be ubọk me ibot, mè irọ inyi lek inye.
         6 Îke Jisọs chieen̄ enenen imumun̄ ibe ke ife cha kpetoon̄ ọmọ ejit me lek. Inenikijijen̄e
         ikana me asabọn ama òkukup igbet ama kiban̄ ikijeen̄ inu.
         7 Jisọs onigwen akọp mè ebi udun̄ kan̄ iba ititiin̄, mè iniria ema isibi ene iba iba
         ibe esi etumu ikọ Awaji, mè inyi ema unye isasa irieen̄ ijo erumun̄ isibi me emen
         ene.
         8 Sabum ema enije, inyinyi ema nteme ibe, “Ikasa inu geege ìkaan̄ me ubọk ìje ije ya,
         îtata mkpat. Ikakaan̄ inorie, ikaben akpa ubọk, ikatap ikpoko me akpa.
         9 Ìtap ikpukot me ukot, ire, ikamọnọ ọfọnti ìso iba.
         10 Ama geelek enyi enin̄be, ire ikaan̄ uwu ibọbọkọ enyi itap, ìkup me uwu ya ìre mgbọ
         enyi mênan̄abe me ama ya isibi.
         11 Ikaan̄ ama geelek enyi erebe, mè kpebọkọ enyi itap, kpeweek si inọnọ ikọ enyi ebetumu,
         ìnan̄a me ama ya ìsibi. Enyi isisibi, ìgen̄ achiaan̄ ukot kinyi ìgwook me ama ya,
         inyi ire inu ata-ikọ ikeme ebi ama ya.”
         12 Ema enanan̄a isibi, mè ikije ikana ikitumu inyi ebi ene ibe egwu kom, mè etele ijo
         kiban̄.
         13 Ema mîrieen̄ si owuwa ijo erumun̄ isibi me emen ene, mè iken owuwa ebi orukan̄ aran̄,
         mè irọ inyi lek kiban̄ inye.
         14 Erieen̄ kè Jisọs mè etip otutuuk inu îkirọ otataan̄ ikana ere geelek, mè inire utọn̄
         kè Erọdu. Usini ene ekekitumu ibe ke Jisọs ìre Jọn ògwook mun̄ ogwu òkwukwu; ke îra
         ijomo me mkpa; ke ìre eya orọ îkaan̄be unye ikisa irọ uyeke uyeke inu chi geelek.
         15 Usini ene ekibe ke ìre Ilaija. Usini ene si ebebe ke ìre ogwu nriran ge onu kubọk
         ebi nriran ekinu me ukot ikaan̄.
         16 Mgbọ Erọdu onọbe ikọ chi, itutumu ibe, “Jọn ògwook mun̄ ogwu nnyibe ida ibe efieek
         ibot, îjomo me mkpa.”
         17 Erọdu yi ore ogwu ònyinyi unye ibe etet Jọn ebọp, mè egon me uwu mkpọn, inyi ejit
         ibele Erọdias ogwu nwa. Erọdias ìre nwa Erọdu obọkọbe me ubọk kè Filip, ogwu ngwan̄
         kan̄ gaalek.
         18 Eya orọ, Jọn okekitumu inyi Erọdu ibe, “Owu orọn̄ ikan mije obọkọbe nwa ngwan̄ kwun̄.”
         19 Mije ikọ yi, Erọdias obeben Jọn me ejit, mè ikiweek ikpakpan̄. Ire, irek ìkasibi
         ìnyi ọmọ, mije, Erọdu ìkachieek inyi ọmọ.
         20 Erọdu îkinyi Jọn ulibi, mije, îriọọn̄ ibe ke Jọn ìkirọ inu òtatat, mè ire si ene
         ogwu Awaji ogobobe isun̄ inyi lek kan̄. Mije keyi ke îkikpọ Jọn chieen̄ me lek, inyi
         unan geege ikasak me lek. Erọdu îkima ikekigban̄ ikọ Jọn okitumu, ubọk geelek owuwa
         ikọ cha okisisaak ọmọ enenen.
         21 Usen ge, inu yi Erọdias okiweek onenire ubọk. Usen ya ìre usen Erọdu otobe ijọk isasa
         ikeek usen uman kan̄, mè item inorie, mè iria ikwaan̄ igwen ebi ibot mkpulu, mè ebi
         ibot akọn̄, mè ebi ilile me Galili.
         22 Gwun̄ kè Erọdias enenwaan̄ osisibi inu inijop okwa me isi kè Erọdu melek ebi ichen
         cha. Okwa ya îjopbe onenibele otutuuk ebi ìkup me ere ya ejit enenen. Eya orọ, Erọdu
         ogwegwen gwun̄ enenwaan̄ ya, mè itumu inyi ibe, “Do emi inu geelek oweekbe, ke mânyi
         owu.”
         23 Înyan̄a ibot igbaalek inyi gwun̄ ya ibe, “Mânyi owu inu geelek odobe emi, ìrere icheche
         ama ubọọn̄ n̄a irek iba, mè isa agan̄ ge inyi owu.”
         24 Gwun̄ enenwaan̄ ya onanan̄a isibi, mè isi lek ogwu uga isi ikpa inyi, mè ido ibe,
         “Ìre keke ke mbado?” Ogwu uga obebe, “Si do ibe inyi owu ibot kè Jọn ògwook mun̄.”
         25 Gwun̄ yi ogwugwu ikom ugwat ugwat inu me isi ogwu ubọọn̄ Erọdu, mè initumu inyi ibe,
         “Ǹkiweek ibe owu ònyi emi ibot kè Jọn ògwook mun̄ me emen okwa mgbọ keyi.”
         26 Inu yi gwun̄ enenwaan̄ ya odobe onenifieek Erọdu me lek enenen. Ire, ìkakọt ìjit,
         mije ebi ichen kan̄ cha, mè ubọk îwuukbe lek inyan̄a ibot me isi ebi ife cha ibe ke
         ọmọ mônyi gwun̄ ya inu geelek îdobe ọmọ.
         27 Eya orọ, iraria ogwu akọn̄ ge ibe isi me uwu mkpọn isi ifieek ibot kè Jọn isa inu.
         Ogwu akọn̄ ya osisi ifieek Jọn ibot,
         28 mè iben itap me emen okwa isa ijet gwun̄ enenwaan̄ ya. Ibọbọkọ, mè isa ijet ogwu
         uga.
         29 Mgbọ ebi udun̄ kè Jọn enọbe ibe ke mîkpan̄ Jọn, ema esisi iben nkwukwu kan̄ isa ifo
         isi ifuun̄.
         30 Ebi otuchieen̄ kè Jisọs cha ìsisi itumu ikọ Awaji enenika, mè inikpa inu geelek ema
         erọbe, mè echi ema ejeen̄be ebi ene inyi Jisọs.
         31 Ike mgbọ ya, owuwa ene ebi ìkinunu me lek kè Jisọs mêkinu, ebi ìyayaka ikifo mêkifo.
         Mije keyi, ebi otuchieen̄ kan̄ kpekọt ikaan̄ irek ìrie ukpọk ukpọk lek inorie. Eya
         orọ, Jisọs onenitumu inyi ebi udun̄ kan̄ ibe, “Ìna, inyi eji esi eweek ere ge ekup
         eji gaalek esiki efuuk sọnja.”
         32 Jisọs mè ebi udun̄ kan̄ gaalek eneninin̄ uji, mè ikọp isi ere ema ebesi isiki efuuk.
         33 Owuwa ene emumun̄ ema ekikọp, mè iriọọn̄ ibe ke ìre ema, mè igbuku isibi inan̄a me
         ama geelek òkup me agan̄ ya, mè ilibi ikana inyọn̄ inyọn̄ idasi isi ire ere ya me
         isi kiban̄.
         34 Ema enenikọp itoon̄ me ijọn̄. Mgbọ Jisọs osibibe me uji, mè ibene chieen̄ imun̄ ogbogbo
         ebi ene cha, njijin kiban̄ otetet ọmọ enenen, mije, ema ekup kubọk arọọn̄ ikakaan̄ge
         ogwu òkekikpukpo. Ibebene ikijeen̄ ema owuwa inu me ere ya.
         35 Mgbọ egwe ojọkọbe inire otu ikakwun̄, ebi udun̄ kan̄ enenitumu inyi ọmọ ibe, “Egwe
         mônifit, ere yi si ìre emen èwê, kpunu ama.
         36 Tumu nyi ebi ife chi ibe eje esi emen ama òkukup igbet ere yi esi elep inu ema mêriebe.”
         37 Jisọs ofọfọọk ema ibe, “Enyi me lek kinyi ìweek inorie ìnyi ife chi erie ma.” Ebi
         udun̄ kan̄ ebebe ọmọ, “Îyak! Ìre owu òkariọọn̄ ibe ke inorie òboso ife chi môben iso
         efit dinari iba (òrere ikpoko ogwu ikwaan̄ ge oborie otutuuk onyan̄ jeeta)?”
         38 Jisọs oyayaka inido ema ibe, “Ìre owut fituru inen ke enyi ekaan̄? Ìsi ìkpọ-nu.”
         Mgbọ ema esibe isi iweek iriọọn̄, ema enunu initumu inyi ọmọ ibe ke ìre owut fituru
         go mè ufuk irin̄ iba gaalek ke ema ekaan̄.
         39 Jisọs obebe ema etumu enyi ebi ife cha ibe esiki ekweek me inyọn̄ mbubet me irek
         me irek.
         40 Ikeya ke ife cha enisiki ikweek me irek me irek, usini irek efit ene, usini akọp
         ene go.
         41 Jisọs onenibọkọ owut fituru go mè ufuk irin̄ iba cha ikaan̄ me ubọk, mè ibene chieen̄
         ikpọ inyọn̄, mè inyi Awaji itọn̄, mè inikpọkọ fituru cha, mè isa inyi ebi udun̄ kan̄
         ibe esa esi eche enyi ebi ife cha. Ubọk yaage si ke îfan̄a ufuk irin̄ iba cha inyi
         ibe esa eche eso otutuuk ene.
         42 Otutuuk kiban̄ ererie inorie ya, mè irie ijot owot.
         43 Mgbọ eriebe isan̄a, ebi udun̄ kè Jisọs eneniteen̄ ọkpọkọ fituru mè ọkpọkọ irin̄ echi
         etakabe isik, ijojot akọp mè okwun iba.
         44 Otu ifuk ebirieen̄ ebi ìrerie inorie ya ìre obop ebirieen̄ go.
         45 Mgbọ yaage eriebe inorie ya isan̄a, Jisọs obebe ebi udun̄ kan̄ enin̄ uji ekọp esaba
         okwaan̄ oyô ya esi Betisaida ke ọmọ gwa òkinu. Inenikup itap ebi ife cha me oniin̄,
         ema efofon isan̄a.
         46 Mgbọ Jisọs otapbe ema me oniin̄ isan̄a, inenene inyọn̄ ogoon̄ ge isi ikup ikiriaak
         uriaak.
         47 Ike mgbọ egwe ofitbe, ebi udun̄ kan̄ me emen uji me eden̄ okwaan̄, Jisọs gaalek osik
         me ijọn̄.
         48 Îkup me inyọn̄ ogoon̄ ya ibene chieen̄ imun̄ ema me eden̄ okwaan̄ ekibọkọ ufialek
         me lek uran̄, mije efet okiwut ikibieen̄ ema ikpebe ifo udun̄. Me eririeen̄, me òfo
         agan̄ egwe, Jisọs onanan̄a ikije ukot ukot me inyọn̄ isi mun̄ igọọk ema, mè ibonije
         iraka ema.
         49 Ema emumun̄ ọmọ okije me inyọn̄ isi mun̄, mè ikikeek ibe ke ìre ekwukwu, mè isan̄a
         ukpo ibọn̄.
         50 Otutuuk kiban̄ mîmun̄ ọmọ iso, ukpook otetet ema enenen. Mgbọ yaage, Jisọs otutumu
         inyi ema ibe, “Ìkat ejit, ikatet ukpook, ke emi ke ìre.”
         51 Inenisaba inin̄ emen uji ya, mè igọọk ema ikweek. Efet ya owọwọ. Inu yi ebi udun̄
         kan̄ emun̄be okeke ema chieen̄ enenen.
         52 Mije, bak me lek ema kpekikọt igwat lek igobo inu itet, ema kpekọt isa inorie Jisọs
         onyibe obop ene go cha iriọọn̄ ogwu Jisọs orebe.
         53 Ema enenikọp isaba okwaan̄ ya itoon̄ me agan̄ ijọn̄ ekigwen Geneseret, mè igwuun̄
         uji.
         54 Ema inanan̄a me uji isibi, ebi ene erọriọọn̄ Jisọs isi mgbọ yaage,
         55 mè ilibi ekot ekot ikana otutuuk agan̄ ya ikisi ibeen̄ ebi orukan̄ me inyọn̄ ufo
         isa ijet Jisọs. Ere geelek enọbe ibe ke ọmọ òwa, mîra isa ebi orukan̄ ijet ọmọ.
         56 Ere geelek Jisọs osibe, mè ìre ama ilile, mè ìre sọntiik ama, mè ìre ama ibot uwu
         ge ge, ebi ene ekikpukpulu ebi orukan̄ isa isibi inu me oyet ewe, mè inikibeek ọmọ
         ibe itele inyi ebi orukan̄ cha etet ubọk me utọn̄ ọfọnti inyọn̄ kan̄. Otutuuk ebi
         geelek ìtetet ubọk me lek ọfọnti kan̄, lek kiban̄ onyenye isan̄a kpai.

1 Usen ge, usini ebi Farisi mè ebi ìjeen̄ Ikan ìnan̄a me Jeruselem enunu me lek kè
         Jisọs.
         2 Me ere ya, ema enenimun̄ ibe ke usini ebi udun̄ kè Jisọs kpegwọk lek sabum enirie
         inorie. Eyi ìsibi ibe ke ema kpegwọk ubọk igọọk me lek mfaka ebi Ju.
         3 Otutuuk ebi Ju, ògak ge ebi Farisi, ekigọọk ọrọmijọn̄ ebi nte nte kiban̄, kpekirie
         inorie me ekagwọkge ubọk.
         4 Ema isinan̄a me ewe ika, kpekirie inu geege îtata egwọgwọk lek. Îkaan̄ si owuwa ọrọmijọn̄
         ema ekirọ, kubọk igwọgwọk otin̄, mè ugọn̄, mè ekpen̄, mè alala.
         5 Eya orọ, ebi Farisi mè ebi ìjeen̄ Ikan enenido Jisọs ibe, “Ìre keke orọ ebi udun̄
         kwun̄ ekijit irọrọ ọrọmijọn̄ ebi ugane? Kpekigwọk lek sabum ènerie inorie.”
         6 Jisọs onenifọọk ema ibe, “Enyi ebi isi iba kechi! Ikọ Asaya otumube me ukot ikaan̄
         ibak enyi ìkpọkpọ itat. Asaya ìtumu ibe ke Awaji ibe, ‘Ife chi ekimin emi me ukpọk-otu
         ikike, ire, ejit kiban̄ îjọn̄ọ ere me lek n̄a.
         7 Ema ekitọbọ ebum inyi emi ikike, mè ikijeen̄ ikan ema gaalek etapbe kubọk ìre ikan
         Awaji.’
         8 Enyi mîjuuk Ikan Awaji itele, mè iyaka initet ọrọmijọn̄ ebilene inye.”
         9 Îtumu si inyi ema ibe, “Enyi mîkaan̄ ujọn̄ọ ifuk-ibot enyi ekisa ijit isusun̄ Ikan
         Awaji, mè ikitet ijejeen̄ eyi kinyi inye.
         10 Mosis ìnyi Ikan ibe mè ene geelek ikinyi ogwu ute mè ogwu uga ulibi; ikaan̄ ene geelek
         òtutumu ogwu ute mè ìre ogwu uga ilọ, ekpakpan̄.
         11 Ire, enyi ekijeen̄ ibe, ire ogwu ikaan̄ inu mosabe itap ubọk inyi ogwu ute mè ogwu
         uga, mè itumu inyi ogwu ute mè ìre ogwu uga ibe ke inu ya ìkup inyi Awaji,
         12 ke ìkayaka ìkup me uyọt ibe ene ya irọ inu ògbegbe ibe ọmọ irọ inyi ogwu ute mè ìre
         ogwu uga.
         13 Mije enyi ekijeen̄ bọn kinyi ọrọmijọn̄ kinyi, enyi mîsa ikọ Awaji isun̄ inu ikike.
         Melek si, ìkare ọrọmijọn̄ keyi gaalek ke enyi ekirọ, enyi mîkirọ si owuwa ọrọmijọn̄
         òkup esese.”
         14 Jisọs onenigwen ogbogbo ene cha ititiin̄ me agba lek kan̄, mè ibe ema, “Enyi otutuuk
         ene, ìgban̄ utọn̄, mè ìtet ibot me lek inu mbatumu inyi enyi.
         15 Ìkare inu geege ene oriebe itap me owot okirọ inyi ene ikatana me isi Awaji. Îre
         inu òkinan̄a me emen ejit ene isibi okirọ inyi ene ikatana me isi Awaji. [
         16 Ogwu ikaan̄ utọn̄ isasa inọ ikọ, inọ!”]
         17 Mgbọ Jisọs onan̄abe itele urum ene cha, mè ifo uwu, ebi udun̄ kan̄ enunu inibeek
         ọmọ ibe ibak ibot urọk ya inyi ema.
         18 Jisọs onenido ema ibe, “Ìre enyi kpekaan̄ nden̄? Ìre ìkabook enyi chieen̄ ibe ke
         kpunu inu geege eyi ene oriebe eyi òkirọ inyi ene ikatana me isi Awaji?
         19 Inu ene oriebe ìkakifo emen ejit ene, ìkifo emen owot ene, mè ene ya òne ofiin̄.”
         (Ikọ keyi Jisọs otumube îjeen̄ ibe ke otutuuk inorie geelek îtana me isi Awaji.)
         20 Jisọs onenitumu si ibe, “Îre inu ònan̄a me ejit ene isibi okirọ inyi ene ikatana.
         21 Mije, îre nan̄a me emen ejit ene ke ijo ekiket geelek okinan̄a isibi, mè ijeje oyet,
         mè ichichiin̄ inọ, mè ikpakpan̄ ene,
         22 mè ugan-nwa, mè ikakaan̄ ejit ile, mè irọrọ nnaan̄, mè ikakan̄ ataak, mè barabat,
         mè ikakaan̄ chieen̄ ile, mè itutumu ene ifiat, mè igugumu lek, mè irọrọ inu kubọk
         ebi una ifuk-ibot.
         23 Otutuuk ijo inu chi ìkinan̄a me emen ejit ene isibi. Îre echichi okirọ inyi ene ikatana
         me isi Awaji.”
         24 Jisọs oneninan̄a me ere ya isi agan̄ ama Taya. Me agan̄ ya, îkaan̄ uwu ge îgbabe
         ikup. Ìkaweek ibe ebi ene eriọọn̄ ibe ke ọmọ òwa me uwu ya, ire, ìkakọt ìlet.
         25 Îkaan̄ enenwaan̄ ge, ogwu ijo erumun̄ okisisaak ogwu gwun̄ enenwaan̄. Mgbọ ogwu enenwaan̄
         yi onọbe inu òfolek kè Jisọs, inunu me uwu ya, mè inirọn̄ me ijọn̄ me ukot kè Jisọs.
         26 Ogwu enenwaan̄ yi ìre ogwu ido Giris. Eman ọmọ me agan̄ Fonisia eyi òkup me ido Siria.
         Ọmọ okekibeek Jisọs ibe irieen̄ ijo erumun̄ ya isibi me emen gwun̄ kan̄ enenwaan̄.
         27 Jisọs onenifọọk ọmọ ibe, “Tele mè nsabọn edasi erie inorie ejot owot. Mije, ìkatat
         ibe eben inorie nsabọn etọp eto me ijọn̄ enyi ibo.”
         28 Ire, ogwu enenwaan̄ ya ofọfọọk ọmọ ibe, “Iin̄, Ogwu Nte, ikeya ke ìre ubọk owu otumube.
         Ire, ibo ìkekikup si me irak ikasi ikirie ngigen̄e inorie òkinan̄a me ubọk nsabọn
         igwook me ijọn̄.”
         29 Jisọs obebe ọmọ, “Owu ofọọk itop. Eya orọ gwu kom fo, ke ijo erumun̄ ya îra isibi
         itele gwun̄ kwun̄.”
         30 Ogwu enenwaan̄ ya ogwugwu ikom ifo isi ire uwu kan̄, mè imun̄ gwun̄ kan̄ ya olaakbe
         me inyọn̄ mkpilaak, mè imun̄ si ibe ke ijo erumun̄ ya îtele gwun̄ ya.
         31 Jisọs oneninan̄a me Taya ije iraka Saidọn itibi agan̄ ekigwen Akọp Ama, mè isi ire
         okwaan̄ oyô Galili.
         32 Me ere ya, enenisa ogwu ìnan ge ikakọtge ìtumu si ikọ ìjaan̄ ijet Jisọs, mè ibeek
         ibe itoon̄ ubọk me lek, mè igwa.
         33 Jisọs osasa ene ya ije inan̄a me etete ebi ene isi ere ònọnọọn̄, mè itap otubọk kan̄
         me utọn̄ ene ya agan̄ iba, mè icho ataak, mè ichak ubọk me lek alọm ene ya,
         34 mè ibene chieen̄ ikpọ inyọn̄, mè inunuun̄ me emen kan̄, mè ibe, “Efata!”, eyi òsisibi,
         “Chili!”
         35 Mgbọ yaage, utọn̄ ene ya ochichili, ibebene ikinọ ikọ. Alọm kan̄ si otọtọn̄ọ, ibebene
         ikitumu ikọ ijaan̄.
         36 Jisọs otutumu ibe ekakpa inu ọmọ orọbe ya ìnyi ene geege. Ire, ike îkigban ema, ikeya
         ke ema eriọọn̄ ikikpa inu ya ikana ere.
         37 Inu yi Jisọs orọbe okeke otutuuk ebi ìnọnọ chieen̄ iraka onineen̄. Ema ekekitumu
         ibe, “Inu geelek îkirọ ìkpọkpọ ikijaan̄. Îrọ si inyi ogwu ìnan inọ ikọ, mè irọ inyi
         ogwu mbuuk itumu ikọ!”

1 Sọnja mgbọ iraraka, owuwa ene enunu me lek kè Jisọs. Mije ema ekakaan̄ge inorie geege
         irerie, Jisọs onenigwen ebi udun̄ kan̄ ititiin̄, mè itumu inyi ibe,
         2 “Njijin ife chi îtet emi enenen. Egwe ita ire echa ife chi ekupbe melek n̄a. Mgbọ
         keyi, inorie kiban̄ îta, kpunu inu ema eberie.
         3 Ire mbe ife chi eje ukpọk owot efon, mêgak iweek me oniin̄, mije, usini kiban̄ enan̄a
         me ujọn̄ọ ere inu.”
         4 Ebi udun̄ kan̄ enenido ọmọ ibe, “Ìre owa me emen èwê keyi ke eji ebekọt ikaan̄ inorie
         òboso owuwa ene kechi?”
         5 Jisọs onenido ema ibe, “Ìre owut fituru inen ke enyi ekaan̄?” Ema efọfọọk, ibe ke
         owut fituru jaaba ke ema ekaan̄.
         6 Jisọs oneninyi ida ibe ife cha esiki ekweek me ijọn̄, mè inibọkọ owut fituru jaaba
         cha, mè inyi Awaji itọn̄, mè ikpọkọ, mè isa inyi ebi udun̄ kan̄ ibe esa eche enyi
         ebi ife cha. Ebi udun̄ kan̄ esasa fituru cha isi iche.
         7 Ema mîkaan̄ si ufuk irin̄ inen mè inen. Jisọs onenibọkọ irin̄ cha si, mè inyi Awaji
         itọn̄ me lek, mè ibe ebi udun̄ kan̄ esa egbaalek eche enyi ife cha.
         8 Ebi ife cha ererie inorie ya, mè irie ijot. Mgbọ eriebe isan̄a, ebi udun̄ kè Jisọs
         eteteen̄ ọkpọkọ echi òsisik ekakọtge ìtaka ìsan̄a, ijojot okwun jaaba.
         9 Ebi ìrerie inorie ya mîso obop ebirieen̄ ini. Jisọs onenitap ema me oniin̄ ifofo
         kiban̄.
         10 Mgbọ yaage ife cha efonbe isan̄a, ọmọ mè ebi udun̄ kan̄ enanan̄a inin̄ uji, mè ikọp
         isi agan̄ ama ekigwen Dalamanuta.
         11 Usini ebi Farisi enunu me lek kè Jisọs mè ikigọọk ọmọ iwut ifan̄a. Ema ekiweweek
         itọtọ ọmọ ikpọ. Eya orọ, ema enenitumu inyi Jisọs ibe, “Rọ-nu inu ukechieen̄ ge ònan̄a
         me emen inyọn̄.”
         12 Jisọs ofọfiọọk, mè ibe, “Ìre keke orọ ebi linyọn̄ mgbọ keyi ekiweek inu ijejeen̄?
         Me atikọ, ìkakaan̄ inu ijejeen̄ geege eberọ ijeen̄ ema.”
         13 Itutumu ikeyi isan̄a, inanan̄a itele ema, mè inin̄ uji, ọmọ mè ebi udun̄ kan̄, mè
         ikọp isaba okwaan̄ ya ifo ofifi agan̄.
         14 Ebi udun̄ kè Jisọs mîwuuk itatap fituru me uji, isan̄a me lek owut ge gaalek òsisik
         me ubọk kiban̄ me emen uji ya.
         15 Jisọs okekitaba ema ubọk me utọn̄ ibe, “Ìgbala chieen̄ me lek olat ebi Farisi melek
         olat kè Erọdu.”
         16 Ebi udun̄ kan̄ ekekitumu me lek kiban̄ ibe ke ìkalọlọ fituru ema ewuukbe ya orọ îkitumu
         ikọ ya.
         17 Jisọs orọriọọn̄ inu ema ekitumu, mè inido ema ibe, “Ìre keke orọ enyi ekinina lek
         ibe ke enyi kpekaan̄ fituru? Ìre enyi kperiọọn̄ inu geege? Sa ìre enyi kpekikọt igobo
         inu geege itet? Sa ìre ejit kinyi ìkachichili si?
         18 Ìre enyi ekaan̄ chieen̄ ikike, kpekisa imọọn̄ inu? Sa ìre enyi ekaan̄ utọn̄ ikike,
         kpekisa inọ ikọ? Ìre enyi kpekikeek inu?
         19 Mgbọ nsabe owut fituru go inyi obop ebirieen̄ go, eyi ema eriebe ijot, ìre okwun
         inen ke enyi eteen̄ ọkpọkọ echi osisik ijot?” Ema efọfọọk ibe, ke ìre akọp mè okwun
         iba.
         20 Jisọs ododo ema si ibe, “Ìre mgbọ nkpọkọbe owut fituru jaaba isa inyi obop ebirieen̄
         ini, ema eriebe ijot, ìre okwun inen ke enyi eteen̄ ọkpọkọ echi òsisik ijot?” Ema
         efọfọọk ibe, ke ìre okwun jaaba.
         21 Ikeya ke Jisọs onibe ema, “Ìre enyi kpetet si ibot usem n̄a?”
         22 Ema enenire ama ekigwen Betisaida. Ebi ene enenisa ogwu ǹnàan̄ ge ijet Jisọs ibe
         itoon̄ ubọk me lek, inyi imọọn̄ inu.
         23 Jisọs otetet ogwu ene ya me ubọk, mè isa ọmọ ije inan̄a me emen ama ya isibi, mè
         ikwut ataak igwook ọmọ me chieen̄, mè isa ubọk itoon̄ ọmọ me lek, mè ido ọmọ ibe,
         “Ìre omọọn̄ inu?”
         24 Ogwu ene ya obebene chieen̄ ikpọ ere, mè ifọọk ibe, “Mmun̄ ebilene ekije, ire, ebilene
         cha eyaka ibet lek uti.”
         25 Jisọs okpọkpọk itoon̄ ọmọ ubọk me chieen̄. Chieen̄ kan̄ obobolo, ibebene ikimọọn̄
         inu ijaan̄.
         26 Jisọs onenitumu inyi ọmọ ibe, “Raka isi ge fo uwu kwun̄, kayaka ìgwu ìkom ìje ìnin̄
         emen ama.”
         27 Jisọs mè ebi udun̄ kan̄ eneninan̄a ikije ikana asabọn ama òkukup ikana ama ekigwen
         Sisaria Filipai. Me oniin̄ ije kiban̄, Jisọs okekido ebi udun̄ kan̄ ibe, “Ìre ebi
         ene ekitumu ibe ke emi ìre ekene?”
         28 Ema efọfọọk ibe, “Usini ene ekibe ke owu ìre Jọn ògwook mun̄, usini ekibe ke owu
         ìre Ilaija ogwu nriran. Usini si ekibe ke owu ìre ene ge me lek ebi nriran.”
         29 Jisọs onenido ema ibe, “Enyi me lek kinyi, ìre enyi ebe ke emi ìre ekene?” Pita ofọfọọk
         ọmọ ibe, “Owu ore ogwu Awaji otoon̄be ubọk me ibot ya.”
         30 Jisọs obebe ema ekakpa inu òfolek kan̄ ìnyi ene geege.
         31 Jisọs onenibene ikitumu inyi ebi udun̄ kan̄ ibe, “Emi Gwun̄ Ebilene mâbọkọ owuwa
         ufialek. Ebi ugane ama, mè ebi ibot ngwugwa, mè ebi ìjeen̄ Ikan mêjit emi, mè ikpan̄
         emi. Ire, egwe ita isiraka, mâjomo me mkpa.”
         32 Jisọs ìkalet otu, ìkpọkpọ itumu ikọ ya ikpọk mbum. Eya orọ Pita ogwegwen ọmọ ida
         ibọkọ, mè itumu inyi ọmọ ibe, “Ìre kpasi ikọ ke okitumu ikeya?”
         33 Jisọs okakana chieen̄ ikpọ ebi udun̄ kan̄, mè igana inyi Pita ibe, “Je nan̄a emi
         me isi, owu Yọk keyi! Ìkare Awaji ke ogọọk ikeke, îre ebilene ke ogọọk ikeke.”
         34 Jisọs onenigwen otutuuk ebi ìkup me ere ya igbaalek ebi udun̄ kan̄ ititiin̄, mè itumu
         inyi ema ibe, “Ire ikaan̄ ogwu iweek igọgọọk emi, ene ya ijit lek kan̄, mè iben uti
         nkwurieen̄ kan̄ isa igọọk emi.
         35 Mije, ogwu iweek ibọbọọk ugwem kan̄, ene ya môfiin̄ ugwem kan̄. Ire, ene geelek òfifiin̄
         ugwem kan̄ mije n̄a, mè ìre mije ata etip yi nkilook, ene ya môkaan̄ ugwem ya.
         36 Ìre kpasi oruru ke ene obokaan̄, ire ene ya ikaan̄ otutuuk linyọn̄, mè ifiin̄ ugwem
         kan̄?
         37 Sa ìre keke ke ene obokọt isa inyi me useen̄ ibot ejit kan̄?
         38 Ire ikaan̄ ogwu itet esip mije n̄a, mè ìre mije ikọ n̄a me etete ebi mgbọ keyi ebi
         ìrere ebi ijo mè ebi ekariọọn̄ge Awaji, emi Gwun̄ Ebilene, mâtet esip mije ene ya
         mgbọ mânube melek ebi osat mbuban me umin mè uja eyi Nte n̄a.”

1 Jisọs onenitumu si inyi ema ibe, “Me atikọ, usini ebi ìkekeke me ere yi mgbọ yi kpebekwu
         mege ire mgbọ ema mêsabe chieen̄ kiban̄ imun̄ mkpulu eyi Awaji onube melek ikpele
         unye.”
         2 Mgbọ egwe gweregwen orakabe, Jisọs onenisa Pita mè Jemis mè Jọn inene ifo inyọn̄
         ubene ogoon̄ ge, ema gaalek. Me ere ya, me isi ebi udun̄ kan̄ cha, akpalek kè Jisọs
         onwenwene.
         3 Ọfọnti îtapbe me lek okpọkpọ itoon̄, mè itana igak abalara geelek òkup me otutuuk
         linyọn̄.
         4 Ebi udun̄ kan̄ ene ita cha enenimun̄ ebi nriran, Ilaija melek Mosis, ekanabe isibi,
         mè ikigọọk Jisọs ikpa ukpatu.
         5 Pita onenitumu inyi Jisọs ibe, “Ogwu ijejeen̄, înwọn ubọk eji ekupbe me ere yi. Eji
         enenama atanga ita, ge eyi kwun̄, ge eyi kè Mosis, ge eyi kè Ilaija.”
         6 Pita ìtumu ikọ yi, mije, ìkariọọn̄ inu ìbotumu, bak me lek inu ema emun̄be me ere
         ya îgwook ema mbiribọ me lek enenen.
         7 Oduku inyọn̄ onenikana ichit ema. Ebi udun̄ kan̄ enọnọ ida ge okitumu ikọ me emen
         oduku inyọn̄ ya ibe, “Ogwu ìre gwun̄ n̄a ogwu mmabe. Ìgban̄ utọn̄ me lek ikọ kan̄!”
         8 Mgbọ ebi udun̄ kan̄ eraan̄be chieen̄, kpeyaka imun̄ ene geege, îtata Jisọs gaalek.
         9 Mgbọ ema ekinan̄a me inyọn̄ ogoon̄ ya isibi, Jisọs otutumu inyi ema ibe ekakpa inu
         ema emun̄be ìnyi ene geege mege ire mgbọ ọmọ, Gwun̄ Ebilene, môjomobe me mkpa.
         10 Ema ebeben inu ya ichit me lek kiban̄, kpetumu inyi ene geege. Ire, ema ebebene ikidido
         lek kiban̄ inu ijojomo me mkpa ya osibibe.
         11 Ema enenido Jisọs ibe, “Ìre keke orọ ebi ìjeen̄ Ikan ekitumu ibe ke Ilaija obodasi
         inu sabum ogwu Awaji otoon̄be ubọk me ibot?”
         12 Jisọs ofọfọọk ema ibe, “Me atikọ, Ilaija obodasi inu inineen̄ inu geelek isun̄. Ire,
         ìre keke orọ egebe me Ikpa Mbuban ibe ke Gwun̄ Ebilene mômun̄ owuwa ufialek; ke mêcha
         ọmọ, mè ijit ọmọ?
         13 Mgbọ yi, ǹkitumu inyi enyi ibe ke Ilaija ya îra inunu. Ire, ebi ene mîrọ ọmọ inu
         geelek ejit kiban̄ otọbe, kubọk egebe me Ikpa Mbuban ibak ọmọ.”
         14 Mgbọ ema enube inichichini melek ebi udun̄ kè Jisọs ebi ekagọọkge ema ìnene inyọn̄
         ogoon̄ ya, ema enenimun̄ ebi ene ejotbe ere ya, mè imun̄ si ebi ìjeen̄ Ikan ekigọọk
         ebi udun̄ kan̄ cha igbini ikọ.
         15 Mgbọ otutuuk ebi ife cha emun̄be Jisọs okinu, ema eririki, mè igbọọk igọọk isi itọp
         ọmọ amọn.
         16 Jisọs onenido ebi udun̄ kan̄ cha ibe, “Ìre keke ke enyi melek ife cha ekigbini?”
         17 Ene ge me lek ebi ife cha otutumu inyi ọmọ ibe, “Ogwu Ijejeen̄, ǹsa gwun̄ n̄a enerieen̄
         ogwu ijo erumun̄ okisisaak ijet owu ògwa. Ijo erumun̄ ya îtap gwun̄ ya mbuuk.
         18 Ìkire, mgbọ geelek îbenebe, îra ida gwun̄ ya itọbọ me ijọn̄, awo îra ikisibi ibaan̄
         me otu, îra ikitaka ejeek, mè ònye òkup tin̄n̄ kubọk ene òkwukwu. Mbeek ebi udun̄
         kwun̄ ibe erieen̄ ijo erumun̄ ya esibi me emen gwun̄ ya, ire, mîsa igak, kpekọt.”
         19 Jisọs onenitumu inyi ebi udun̄ kan̄ cha ibe, “Jei, ebi mgbọ keyi, enyi mînan ichechieek
         enenen! Ìre kpa mgbọ ke mbagọọk enyi ikup ire sabum enyi ènekaan̄ ichechieek? Ìre
         kpa mgbọ ke mbame una ichechieek kinyi isi ire? Ìsa gwun̄ ya ìjet emi!”
         20 Ema esasa gwun̄ ya inu. Mgbọ yaage ijo erumun̄ òkup me emen gwun̄ ya omun̄be Jisọs,
         ibebene gwun̄ ya me lek kubọk mkpikpi, mè ijibi ọmọ itọbọ me ijọn̄, ikekisa ikana
         me ijọn̄, mè ikigbuk awo me otu.
         21 Jisọs onenido nte gwun̄ ya ibe, “Ìre kpa mgbọ ke inu yi obene ikirọ gwun̄ yi?” Nte
         gwun̄ ya ofọfọọk ibe, “Îre bene me karake ijija kan̄.
         22 Ijo erumun̄ yi îkiben gwun̄ yi itọp itap me emen ukan̄ mè emen mun̄ owuwa mgbọ, ikiweek
         ikpakpan̄. Soso, ire owu môkọt igwa gwun̄ yi, nye lek rọ eji nsan, mè tap ubọk nyi
         eji.”
         23 Jisọs onenibe nte gwun̄ ya, “Ìkare mè ìre emi mâkọt irieen̄ ijo erumun̄ ya isibi,
         îre, mè ìre owu okaan̄ ichechieek. Mije, inu geelek îkup mfufet inyi ene geelek òchechieek.”
         24 Ìkatata Jisọs me otu, nte gwun̄ ya otataan̄ ukpo ibe, “Nchieek, soso tap ubọk nyi
         emi, inyi ǹsibi me emen una ichechieek.”
         25 Mgbọ Jisọs omun̄be owuwa ebi ene ekigbọọk ikilibi inu me ere ya, igagana inyi ijo
         erumun̄ ya ibe, “Owu ijo erumun̄ òtatap gwun̄ yi mbuuk mè ìnan, m̀be owu, nan̄a me
         emen gwun̄ yi sibi! Kayaka ìkpọk ìnin̄ emen kan̄ ofifi!”
         26 Ijo erumun̄ ya otataan̄ ukpo, mè ijibi gwun̄ enerieen̄ ya itọbọ me ijọn̄, mè isik
         ọmọ unye unye, mè inan̄a isibi me emen kan̄. Gwun̄ ya okpọkpọ iwọ ilaak me ijọn̄ kubọk
         nkwukwu ene, ebi ene ebebene ikitumu ibe ke îkwu.
         27 Ire, Jisọs otetet ọmọ ubọk, mè itap ubọk ibene ọmọ igwuun̄, ikekeke.
         28 Mgbọ Jisọs onin̄be emen uwu, ebi udun̄ kan̄ enwenween̄ lek ikido ọmọ ibe, “Ìre keke
         orọ eji kpekọt irieen̄ ijo erumun̄ ya isibi me emen gwun̄ ya?”
         29 Jisọs otutumu inyi ema ibe ke kpunu ofifi oniin̄ geege ebesa ikọt irieen̄ òjelek
         ijo erumun̄ keyi isibi me emen ene, îtata me uriaak gaalek.
         30 Jisọs mè ebi udun̄ kan̄ eneninan̄a me ere ya ije itibi agan̄ Galili ikifo isi. Ìkaweek
         ibe ene geege iriọọn̄ inu òfolek ije kiban̄,
         31 mije, mgbọ ya ke îsa ikijeen̄ ebi udun̄ kan̄ inu. Inu îkijeen̄ ema ìre ke mêtet ọmọ,
         Gwun̄ Ebilene, ikana itap me ubọk ebilene; ke ife chi mêkpan̄ ọmọ. Ire, egwe ita isiraka,
         ke ọmọ môjomo me mkpa.
         32 Ebi udun̄ kan̄ kpekọt igobo ikọ yi itet. Kpeyaka ikọkọt si ido ọmọ ibot ikọ ya, mije
         ukpook.
         33 Mgbọ ema enenire uwu me Kapanọm, Jisọs onenido ebi udun̄ kan̄ ibe, “Ìre keke ke enyi
         ekikpa mgbọ eji ekije me oniin̄ ya?”
         34 Kpunu ene geege me lek kiban̄ òsasan̄a amọn, mije, mgbọ ema ekije me oniin̄ ya, ema
         mînyinyan̄a irek ogwu òmimin ichit me etete kiban̄.
         35 Jisọs onenikweek irek, mè inigwen akọp mè ebi udun̄ kan̄ iba cha iriaak me lek kan̄,
         mè itumu inyi ema ibe, “Ire ikaan̄ ogwu iweek irere ogwu isi, ene ya môkana ogwu òje
         udun̄, mè ikana si ogwu òbokisi ikwaan̄ inyi otutuuk ene.”
         36 Inenisa sọntiik gwun̄ ge inu me etete kiban̄, mè iben gwun̄ ya ikaan̄ me ubọk kan̄,
         mè itumu inyi ebi udun̄ kan̄ ibe,
         37 “Ene geelek òbọbọkọ ene ge me lek nsabọn chi itap, ìbọkọ emi itap. Ene geelek òbọbọkọ
         emi itap, ìkabọkọ emi gaalek ìtap, ìbọkọ emi melek Awaji ogwu òraria emi inu itap.”
         38 Jọn onenikpa inyi Jisọs ibe, “Ogwu ijejeen̄, eji mîmun̄ ene ge ogwu ikarege ogwu
         kiji okisa erieen̄ kwun̄ irieen̄ ijo erumun̄ isibi me emen ene, mè igban ene ya ibe
         ikayaka ìrọ, mije, ọmọ ìkakigọọk eji ìje.”
         39 Jisọs onenibe ema, “Ikayaka ìgban ene ya, mije, ogwu òsasa erieen̄ n̄a irọ inu ukechieen̄
         ìkpokọt igwu ikom mgbọ yaage initumu ijo ikọ ibak emi.
         40 Ene geelek ogwu ikarọge ìkeme eji, ìkeke melek kiji.
         41 Me atikọ, ǹkitumu inyi enyi ibe, ene geelek òcheche ekpen̄ mudim ge inyi enyi mije
         enyi erebe ebi n̄a, ene ya ìkpolọlọ ibọbọkọ mkpukpe kan̄.
         42 “Ire ikaan̄ ogwu irọ inyi ene ge me lek asa nsabọn chi ifiin̄ ichechieek îkaan̄be
         me lek n̄a, mônwọn ire itobo ikpele ewuuk ikọk-akpa me ebek ene ya, mè iben ọmọ itọp
         ito me ejit okwaan̄, inyi igen.
         43 Ikeya si, ire ubọk kwun̄ ikisa owu itap me ijo inu, fieek fiin̄, mije, mônwọn ibe
         owu òsa agan̄ ubọk ge ònin̄ me ugwem ikakaan̄ge itata, igak owu ikakaan̄ ubọk iba
         me lek, mè isi inin̄ emen ukan̄ ama yọk eyi òkilomo ire mgbọ ikakaan̄ge itata.
         45 Ire ukot kwun̄ ikisa owu itap me ijo inu, fieek fiin̄, mije, mônwọn owu isasa agan̄
         ukot ge me lek inin̄ ugwem eyi ikakaan̄ge itata igak eyi mêbenbe owu, mè ukot iba
         me lek itọp itap me emen ukan̄ ama yọk.
         47 Ire chieen̄ kwun̄ ikirọ inyi owu ònin̄ me ijo inu, rọkọ san̄a, mije, mônwọn owu isasa
         agan̄ chieen̄ ge me lek inin̄ me mkpulu eyi Awaji igak owu ikakaan̄ chieen̄ iba me
         lek, mè etọp owu etap me emen ukan̄ ama yọk,
         48 ere ‘Mkput òkitaka ene ìkakikwu, ukan̄ òkitaka ene si ìkakiniin̄.’
         49 Mije, mêsa ukan̄ ikala ene geelek inyi ikitoon̄, kubọk ekitap uchi me lek inu ngwugwa
         inyi ikitop.
         50 “Uchi ìre ata inu. Ire, ire uchi ifiin̄ utop kan̄, ìre eberọrọ inyi iyaka ikaan̄
         utop kan̄? Eya orọ, enyi ikafiin̄ utop kinyi, ìluk me esuuk melek ebi melek kinyi.”

1 Jisọs oneninan̄a me Kapanọm ije isi agan̄ Judia, mè isaba okwaan̄ Jọdan. Ogbogbo
         ebi ene enunu si inikana ichit ọmọ. Ikekijeen̄ ema inu kubọk îkirọ me ere geelek îkisi.
         2 Usini ebi Farisi enunu me lek kè Jisọs me ere ya inikiweek ileleke ọmọ ikọ me otu,
         mè inido ọmọ ibe, “Îre Ikan kè Mosis înyi irek ibe ene ijit ogwu nwa?”
         3 Jisọs oneniyaka ido ema ibe, “Ìre kpasi Ikan ke Mosis onyi enyi?”
         4 Ema efọfọọk ibe ke Mosis ìnyi Ikan ibe, “Ogwu ibojit ogwu nwa, ige ikpa iyaak-olom
         inyi, mè ilap isibi.”
         5 Jisọs onenitumu inyi ema ibe, “Mosis ìnyi enyi Ikan ya, mije, ejit kinyi minye.
         6 Ire, me ibebene, mgbọ Awaji orombe otutuuk inu, Awaji ìrom enerieen̄ mè enenwaan̄.
         7 ‘Mije keyi, ogwu enerieen̄ môtele ogwu ute mè ogwu uga, mè isa lek kan̄ ichim iriaak
         me lek ogwu nwa,
         8 ema ene iba mênenikana ire akpalek ge. Sa me ikeya, ema kpeyaka ire ene iba ofifi,
         ema eyaka inire ge kpọi.’
         9 Eya orọ, inu Awaji ogbaan̄be ibuk, ene geege ikayiyala.”
         10 Mgbọ ema egwube ikom ifo uwu, ebi udun̄ kan̄ enenido ọmọ ikọ òfolek iyayaak olom
         mè nwa ya.
         11 Jisọs otutumu inyi ema ibe, “Ene geelek òjijit ogwu nwa, mè isi ido ofifi nwa, ene
         ya îrọn̄ ikan ugan-nwa ikeme ogwu nwa.
         12 Ikeya si, ogwu enenwaan̄ geelek òyayaak ogwu olom, mè isi ibat ofifi enerieen̄ îrọn̄
         ikan ugan-nwa ikeme ogwu olom.”
         13 Îkaan̄ ebi ene ìsasa nsabọn inu me lek kè Jisọs ibe itoon̄ ubọk me lek, mè igbana.
         Ire, ebi udun̄ kan̄ ekakan̄ inu inyi ebi ife cha.
         14 Mgbọ Jisọs omun̄be inu ebi udun̄ kan̄ ekirọ, inanaan̄ ejit, mè itumu inyi ema ibe,
         “Ìtele mè nsabọn cha enu me lek n̄a, ikakput ema, mije, îre ebi ìkup kubọk nsabọn
         ke mkpulu eyi Awaji okup inyi.
         15 Me atikọ, ǹkitumu inyi enyi ibe, ogwu geelek ikabọkọge mkpulu eyi Awaji ìtap kubọk
         nsabọn ekibọkọ inu itap, ene ya ìkponin̄ mkpulu ya kubọk ge.”
         16 Jisọs onenikibeen̄ nsabọn cha ge ge ikaan̄, mè ikitoon̄ ema ubọk me lek, mè ikigbana
         ema.
         17 Mgbọ Jisọs onan̄abe me ere ya isibi, mè ibene ikije ije kan̄ ifo isi, gwun̄ enerieen̄
         ge olilibi inu, mè initọbọ ekpe me ijọn̄ me isi kan̄, mè ibe ọmọ, “Atata Ogwu Ijejeen̄,
         ìre keke ke mbarọ mè ikaan̄ ugwem ikakaan̄ge itata?”
         18 Jisọs onenido ene ya ibe, “Ìre keke orọ mè owu ògwen emi ata ene? Kpunu ene geege
         òrere ata ene, ilọ me lek Awaji gaalek.
         19 Owu oriọọn̄ ibe ke Ikan ìtumu ibe, ‘Kakpan̄ ene, kagan nwa ene, kachiin̄ inọ, kakeke
         ata-ikọ ataak, kafeen̄ ene, nyi nte kwun̄ mè nga kwun̄ ulibi.’ ”
         20 Ogwu enerieen̄ ya ofọfọọk ọmọ ibe, “Ogwu Ijejeen̄, ǹkisusun̄ otutuuk Ikan kecha bene
         me karake ijija n̄a.”
         21 Jisọs okpọkpọ ọmọ sìì, mè ima ọmọ, mè inibe ọmọ, “Îkaan̄ inu ge òsisik owu irọrọ
         me ugwem kwun̄. Je fo, mè si nyam inu geelek okaan̄be, mè sa ikpoko ya nyi ebi ugbọọn̄,
         ke owu môkaan̄ inu ubọọn̄ me emen inyọn̄, mè gwu kom nagọọk emi.”
         22 Mgbọ ene yi onọbe ikọ yi, isi kan̄ îgbugbolo, ifefieek ejit, mè ije ifo, mije, ọmọ
         ìre ogwu òbọbọọn̄ ubọọn̄ enenen.
         23 Jisọs oyayaka chieen̄ ikana ikpọ ebi udun̄ kan̄, mè itumu inyi ema ibe, “Môyọt enenen
         ebi ìbọbọọn̄ ubọọn̄ ininin̄ me mkpulu eyi Awaji.”
         24 Ikọ ya otetet ebi udun̄ kan̄ ukpook enenen. Ire, Jisọs okpọkpọk itumu inyi ema ibe,
         “Ebi n̄a, ininin̄ mkpulu eyi Awaji ìre inu òyọyọt.
         25 Aligọ ijeje itibi chieen̄ alaga îfet igak ogwu òbọbọọn̄ ubọọn̄ ininin̄ mkpulu eyi
         Awaji.”
         26 Ikọ yi otetet ebi udun̄ kan̄ ukpook iraka iman̄. Ema ebebene ikidido lek kiban̄ ibe,
         “Ire ikeya, ìre ekene ke mênyan̄a?”
         27 Jisọs okpọkpọ ema sìì, mè itumu inyi ema ibe, “Me lek ebilene, inu keyi ìkpokọt imọnọ
         irek. Ire, ìkare ikeya me lek Awaji, mije, inu geelek îkup mfufet me lek Awaji.”
         28 Pita onenibe Jisọs, “Kpọ, eji mîjuuk inu geelek eji ekaan̄be itele, mè igọọk owu.”
         29 Jisọs obebe ema, “Me atikọ, ene geelek òtetele uwu kan̄, mè ìre ebi ngwan̄ ebirieen̄,
         mè ìre ebi ngwan̄ ebibaan̄, mè ìre nga kan̄, mè ìre nte kan̄, mè ìre nsabọn kan̄,
         mè ìre ijọn̄ uko kan̄ îkaan̄be, mije n̄a, mè mije ata etip yi,
         30 ene ya môkaan̄ inu iwa enenen igak echi îtelebe. Ene ya ìbokaan̄ efit efit uwu, mè
         ngwan̄ ebirieen̄, mè ngwan̄ ebibaan̄, mè uga, mè nsabọn, mè ijọn̄ uko, mè ibọkọ si
         tukutuku, me linyọn̄ keyi, mè iyaka inikaan̄ ugwem ikakaan̄ge itata me ofifi inyọn̄.
         31 Ire, owuwa ebi ìrere ebi isi me mgbọ keyi mêkana ebi òta, owuwa ebi ìrere ebi òta
         me mgbọ keyi mêkana ebi isi.”
         32 Jisọs mè ebi udun̄ kan̄ enenikije me oniin̄ isi Jeruselem. Jisọs okije me isi, ebi
         udun̄ kan̄ ekekije igọọk ọmọ me udun̄. Ukot ije kan̄ îtet ebi udun̄ kan̄ ukpook. Ebi
         ene ebi ìkigọọk ema me udun̄ me oniin̄ ya si mîfieek owot. Jisọs okpọkpọk igwen ebi
         udun̄ kan̄ ida ibọkọ, mè itumu inu òborọ ọmọ inyi ema.
         33 Îtumu inyi ema ibe, “Ìgban̄ utọn̄, eji ebesi Jeruselem. Me ama ya, mêleke emi Gwun̄
         Ebilene ikana itap me ubọk ebi ibot ngwugwa mè ebi ìjeen̄ Ikan. Ife chi mêtip emi
         oyerebet mkpa, mè iyaka emi itap me ubọk ebi ekarege ebi Ju,
         34 ebi mêsabe emi irọ inu ochak, mè icho ataak igwook emi me lek, mè isulu emi me njijan̄,
         mè ikpan̄ emi. Ire, egwe ita isiraka, mâjomo me mkpa.”
         35 Jemis melek Jọn bọn kè Jebidi eneninu me lek kè Jisọs, mè inibe ọmọ, “Ogwu Ijejeen̄,
         îkaan̄ inu ge eji ekiweek ibe owu òrọ ònyi eji.”
         36 Jisọs onenido ema ibe, “Keke ke ìre?”
         37 Ema enenifọọk ibe, “Eji ekiweek ibe, mgbọ owu osikweek me inyọn̄ udu ubọọn̄ me emen
         mkpulu kwun̄, mè owu òtele inyi eji ekweek irek me agba lek kwun̄, ene ge me agan̄
         ulom, ene ge me agan̄ ujit.”
         38 Jisọs onenibe ema, “Enyi kperiọọn̄ inu ya enyi ekido. Ìre enyi mêkọt inwọ ujat inu
         ònan̄a me emen ekpen̄ ufieejit eyi mbanwọ? Sa ìre enyi mêkọt ibọkọ igwook-mun̄ eyi
         ikpele ufialek eyi mbabọkọ?”
         39 Ema efọfọọk ibe ke ema mêkọt. Jisọs onenitumu inyi ema ibe, “Enyi mêkọt inwọ ujat
         inu eyi mbanwọ, mè ibọkọ si igwook-mun̄ eyi mbabọkọ.
         40 Ire, emi ǹkakaan̄ unye igogobo ebi ìbekweek me agan̄ ulom n̄a mè agan̄ ujit n̄a.
         Irek kecha ìkup inyi ebi Awaji oneen̄be isun̄ iban.”
         41 Mgbọ akọp ebi udun̄ kan̄ kechilọ enọbe ikọ ya, ema enanaan̄ ejit enenen inyi Jemis
         mè Jọn.
         42 Eya orọ Jisọs ogwegwen otutuuk kiban̄ ititiin̄, mè itumu inyi ema ibe, “Enyi mîriọọn̄
         ibe ke ebi ìkikpulu ido ebi ekarege ebi Ju ekisa me unye ubọk ikpulu ebi ìkup me irak
         kiban̄. Ikeya si, ebi ilile me ido chi ekitọ ikọ òneme ema inyi ebi ema ekikpulu.
         43 Ire, ìkabore ikeya me etete kinyi. Ogwu iweek irere ogwu ibot me etete kinyi, ene
         ya môdasi ire ogwu òkisi ikwaan̄ inyi otutuuk kinyi.
         44 Ogwu iweek irere ogwu isi, ene ya môkana ogwu usun̄ inyi otutuuk ene.
         45 Mije, Gwun̄ Ebilene me lek kan̄ ìkanu ibe ebilene enesi ikwaan̄ enyi ọmọ, ìnu inenisi
         ikwaan̄ inyi ebilene, mè inenisa ugwem kan̄ ikpe mkpukpe ijo inu me ibot owuwa ene.”
         46 Ema enenire Jeriko. Mgbọ Jisọs mè ebi udun̄ kan̄ mè ogbogbo ebi ene ekinan̄a me Jeriko
         ikije isibi, îkaan̄ enerieen̄ ge ogwu ǹnàan̄, ekigwen Batimiọs, gwun̄ kè Timiọs, òkup
         me agba oniin̄ ya ikibeek inu.
         47 Mgbọ înọbe ibe ke ìre Jisọs ogwu Najeret ire ogwa òkiraka me oniin̄ ya, ibebene ikitaan̄
         ukpo ikibe, “Jisọs, Gwun̄ kè Debit, to emi nsan!”
         48 Ebi ene ekekikpin ọmọ ibe iriaan̄ ere. Ire, Batimiọs okpọkpọ ichieek mkpa ikitaan̄
         ukpo ya inye ikibe, “Gwun̄ kè Debit, to emi nsan!”
         49 Jisọs oyayaka ikeke, mè ibe ebi udun̄ kan̄ egwen ene ya enyi ọmọ. Ema enenisi igwen
         ogwu ǹnàan̄ ya, mè itumu inyi ọmọ ibe, “Kayaka ìfieek owot, nan̄a keke na, ke ìbe
         owu ònu.”
         50 Batimiọs inọnọ ikeya, iwọwọọk ọfọnti kan̄ itọp ito, mè ito ubọk inan̄a ikeke, mè
         ije inu lek kè Jisọs.
         51 Jisọs onenido ọmọ ibe, “Ìre keke ke oweek ibe emi ǹrọ ǹnyi owu?” Batimiọs ofọfọọk
         ibe, “Ogwukaan̄ n̄a, ǹkiweek imọmọọn̄ inu.”
         52 Jisọs onenibe ọmọ, “Je fo, ke ichechieek kwun̄ îrọ inyi lek kwun̄ inye.” Mgbọ yaage
         Batimiọs obebene ikimọọn̄ inu, mè igọọk Jisọs ije.

1 Mgbọ ema ekije igbet Jeruselem, ema enenire ama Betifegi melek ama Betani me inyọn̄
         ogoon̄ Olifu. Jisọs oneniria ene iba me lek ebi udun̄ kan̄ ibe,
         2 “Ìje ìsi ama yilọ òkup me isi kinyi. Mgbọ yaage enyi enin̄be ama ya, enyi mêmun̄
         gwun̄ inyinya akpan ge etobobe itele, eyi ene geege ikanenege inyọn̄. Ìtọn̄ọ ìsa ìjet
         emi.
         3 Ire ikaan̄ ogwu ido ibe mè ìre enyi ejeje ikitọn̄ọ anam ya, ìtumu ìnyi ene ya ibe
         ke Okaan̄-ene okiweek, ke môyaka igwat lek iria isa inu.”
         4 Ema enenije, mè isi imun̄ gwun̄ anam ya etobobe me agba isotu uwu ge òkup me agba
         oniin̄, mè itọn̄ọ.
         5 Ebi ìkup me ere ya edodo ema ibe, “Keke orọ enyi ekitọn̄ọ anam ya?”
         6 Ema efọfọọk ebi ife cha ike Jisọs obe ema efọọk. Ife cha etetele mè ema esa anam
         ya eje.
         7 Ema enenisa inyinya akpan ya ijet Jisọs, mè iwele ekwut kiban̄ me inyọn̄, Jisọs onenene
         ikweek.
         8 Owuwa ene ewewele ekwut kiban̄ me oniin̄, usini ene esọsọp otu uti mè inwan̄ me lek
         igwook si me oniin̄, inyi Jisọs ije me inyọn̄.
         9 Owuwa ebi ìkije me isi kan̄ mè ebi ìkije me udun̄ kan̄ ebebene ikibọn̄ okooko, mè
         ikibe, “Osana! Awaji igbana ogwu ònunu me erieen̄ Okumugwem!
         10 Awaji igbana mkpulu kè Debit nte kiji eyi òkinu me isi! Itọn̄ ikup inyi Awaji me
         emen inyọn̄ ere òbebene ichit!”
         11 Jisọs onenire Jeruselem, mè ije isi inin̄ Uwu Mbuban, mè ikiriraan̄ chieen̄ ikana
         ikikpọ inu geelek òkup me ere ya. Ire, mije egwe ojọkọbe, ọmọ mè akọp mè ene iba ebi
         udun̄ kan̄ egwugwu ikom isibi ifo Betani.
         12 Me òfit-iwele kan̄, mgbọ Jisọs mè ebi udun̄ kan̄ ekinan̄a me Betani inu Jeruselem,
         uraafiọọn̄ otataka Jisọs.
         13 Inenikeke me ujọn̄ọ ere imun̄ uti figi ge, inwan̄ ojotbe lek, mè ije isi ikpọ mè
         ọmọ mômun̄ mfut me inyọn̄. Ire, mgbọ îrebe lek uti ya, ìkamun̄ mfut geege, ìyaka ire
         inwan̄ inwan̄ ojot lek, mije, mgbọ ya ìkare ibot-mgbọ figi okito.
         14 Jisọs otutumu inyi uti figi ya ibe, “Ene geege ikayaka ìrie mfut ònan̄a me lek kwun̄
         ofifi.” Ebi udun̄ kan̄ enọnọ ikọ ya îtumube.
         15 Mgbọ ema erebe Jeruselem, Jisọs onenije isi inin̄ emen Uwu Mbuban, mè ibene ikilap
         ebi ìkinyam ewe, mè ebi ìkilep inu me emen uwu ya isibi, mè ida ikasi ebi ìkinwene
         ikpoko, mè ogboon̄ ebi ìkinyam elesia, ikana ichit.
         16 Ìkachieek si ibe ebi ene eben inu ewe geege esa eje etibi uwu ya.
         17 Ikekitumu inyi ebi ife cha ibe, “Ege me Ikpa Mbuban ibe, ‘Mêkigwen uwu n̄a uwu uriaak
         eyi ebi ido geelek.’ Ire, enyi eyaka ikisa uwu ya irọ ere ebi inọ ekinu inilet lek.”
         18 Ebi ibot ngwugwa mè ebi ìjeen̄ Ikan enọnọ inu yi òrọrọ, mè ibene ikiweek oniin̄ ikpakpan̄
         Jisọs. Ire, ema mîkaan̄ ufieek-owot me lek kè Jisọs, mije, ogbogbo ebi ene mîkaan̄
         ulọk me lek kan̄, inan̄a me lek uyeke uyeke inu cha îkijeen̄.
         19 Mgbọ îrebe ikakwun̄ me usen ya, Jisọs mè ebi udun̄ kan̄ enanan̄a me Jeruselem isibi.
         20 Me òfit-iwele kan̄, me otu ewelegwe, mgbọ ema ebenije iraka, ema emumun̄ uti figi
         ya ochiaakbe ire lek ugwun̄-ijọn̄.
         21 Pita onenikeek inu òrọrọ me iyakwut òraraka, mè inigwen Jisọs ibe, “Ogwu Ijejeen̄,
         kpọ, uti figi ofieekbe otu inyi ya îkwu!”
         22 Jisọs otutumu inyi ema ibe, “Ìkaan̄ ichechieek me lek Awaji.
         23 Me atikọ, ǹkitumu inyi enyi ibe, ire ene itumu inyi ogoon̄ yi ibe, ‘Jibi nan̄a me
         akpat, mè si rọn̄ me okwaan̄,’ mè ire ene ya ichieek ibe ke inu ọmọ otumube môrọ,
         mêrọ si ikeya inyi ene ya, mè ire ìkakaan̄ ejit iba.
         24 Eya orọ mgbọ geelek enyi ekibeek Awaji inu, ìchieek ibe ke enyi mîbọkọ inu ya, ke
         Awaji mônyi enyi si inu ya enyi ebeekbe.
         25 Mgbọ enyi isikiriaak uriaak, ìtele inu geelek ene orọbe enyi ilọ ìnyi ene ya, inyi
         Nte kinyi ogwu òkup me emen inyọn̄ itele si nrọ-nlọ kinyi inyi enyi. [
         26 Ire owu òkatele nrọ-nlọ ene orọbe owu ìnyi ene ya, Nte kwun̄ ogwu òkup me emen inyọn̄
         ìkpotele si nrọ-nlọ eyi owu orọbe inyi owu.]”
         27 Jisọs mè ebi udun̄ kan̄ enenigwu ikom inu Jeruselem. Mgbọ Jisọs okije me emen Uwu
         Mbuban, ebi ibot ngwugwa, mè ebi ìjeen̄ Ikan, mè ebi ugane ama, enunu me lek kan̄,
         28 mè inido ọmọ ibe, “Ìre kpasi unye ke osa ikirọ otutuuk inu chi? Ìre ekene onyi owu
         unye yi?”
         29 Jisọs onenitumu inyi ema ibe, “Emi mâdo enyi ikọ ge. Ire enyi ifọọk ikọ ya, mâtumu
         unye nsabe ikirọ inu chi inyi enyi.
         30 Ìre unye eyi Jọn okisa igwook ene mun̄ ìnan̄a me owa? Ìre ìnan̄a me ubọk Awaji, sa
         ìre ìnan̄a me ubọk ebilene? Ìtumu ìnyi emi nu.”
         31 Ema eninin̄ oru me lek kiban̄, mè ibe, “Ire eji ifọọk ibe ke ìnan̄a me ubọk Awaji,
         môdo eji ibe mè ìre keke orọ eji kpechieek ikọ kè Jọn.
         32 Sa ìre eji mêfọọk ibe ke ìnan̄a me ubọk ebilene mọnọ?” (Ema mîkaan̄ ufieek-owot me
         lek ebi ene, mije, otutuuk ene mîchieek ibe ke Jọn ìre ogwu nriran.)
         33 Eya orọ, ema efọfọọk Jisọs ibe ke ema kperiọọn̄. Jisọs obebe ema, “Emi si m̀kpatumu
         ere unye eyi nkisa irọ inu chi geelek onan̄abe inyi enyi.”

1 Jisọs onenito urọk ge inyi ema ibe, “Îkaan̄ mgbọ ge ene ge owopbe uko gerep, mè inama
         ọgọ ikana, mè irọkọ udọn̄ ere ebekichimi mun̄ isibi me lek mfut gerep cha, mè inama
         uwu-oket ere ebekikup ibem uko ya, mè inisa uko ya inyi ebi ikwaan̄ uko ibe ekekpọ
         chieen̄ me lek, mè inan̄a isi ije me ofifi ido.
         2 Mgbọ gerep cha oren̄ebe, ogwukaan̄ uko ya oneniria ogwu usun̄ kan̄ ge ibe isi lek
         ebi ikwaan̄ uko cha isi ibọkọ uche mfut eyi òrere ọmọ lek isa ijet ọmọ.
         3 Ebi ikwaan̄ uko cha etetet ogwu usun̄ ya isut, mè irieen̄ itap me oniin̄, ukpọk ubọk.
         4 Ogwukaan̄ uko ya oyayaka iria ofifi ogwu usun̄. Ebi ikwaan̄ uko cha etetet isulu
         ibot ibum, mè irọ ọmọ inu esip.
         5 Ogwukaan̄ uko ya oneniria si ofifi ogwu usun̄. Ebi ikwaan̄ uko cha etetet ogwugwa
         ikpan̄. Ikeyi ke ogwukaan̄ uko ya okpọkpọ ikiria ebi usun̄ kan̄. Ife cha esusut usini,
         mè ikpan̄ usini.
         6 “Ene ge òsisik iraria ìre gwun̄ ogwukaan̄ uko ya okaan̄be. Gwun̄ ya ìre gwun̄ îmabe
         enenen. Ọmọ ore ogwu mgburudun̄ îriabe isi lek ebi ikwaan̄ uko cha. Ekiket kan̄ ìre
         ke ife cha mênyi gwun̄ kan̄ ulibi.
         7 “Ire, mgbọ ebi ikwaan̄ uko cha emun̄be gwun̄ ya okinu, ema eninin̄ oru me lek kiban̄
         ibe, ‘Kpọ gwun̄ ogwukaan̄ uko ya okinu yilọ! Isinu, eji etet ekpan̄, inyi irot ìbokaan̄
         ikana ire eyi kiji.’
         8 Ikeyi ke ema etet gwun̄ ogwukaan̄ uko ya ikpan̄, mè itaba nkwukwu kan̄ isibi me uko
         ya.”
         9 Jisọs onenido ebi ibot ebi Ju cha ibe, “Ìre enyi ekeek ibe ke ogwukaan̄ uko ya ìborọrọ?
         Ìbonunu inikpan̄ ebi ikwaan̄ uko cha isan̄a, mè isa uko gerep kan̄ ya inyi ofifi ebi
         ikwaan̄ uko.
         10 Ìre enyi kpefuk me Ikpa Mbuban ibe, ‘Ewuuk ebi ìnama uwu ejitbe, ọmọ oyaka inikana
         ata ibot uwu.
         11 Eyi ìre inu Okumugwem orọbe, inu yi îjaan̄ enenen me chieen̄ kiji.’?”
         12 Ebi ibot ebi Ju cha erọriọọn̄ ibe ke ìre ema ke Jisọs okitumu ikọ chi ibak. Eya orọ
         ema ekekiweek oniin̄ ebesa itet ọmọ me ere ya. Ire, ukpook ebi ene ìkachieek. Ema
         ejujuuk ọmọ itele, mè isibi ifo.
         13 Ebi ibot ebi Ju cha eneniria usini ebi Farisi mè usini ebi ìkigọọk Erọdu ibe esi
         eleke Jisọs ikọ me otu.
         14 Ife chi enunu me lek kè Jisọs, mè inibe ọmọ, “Ogwu Ijejeen̄, eji mîriọọn̄ ibe ke
         owu ìre ogwu òkitumu atikọ, òkakilibi ene chieen̄, òkakikpọ ene geege chieen̄ me isi.
         Kpan̄asi ikeya, owu òkijeen̄ ebi ene oniin̄ Awaji me atikọ. Tumu nyi eji nu, ìre îgbe
         ibe eketip otitip ido enyi ogwu Sisa, sa ìre ìkagbe?
         15 Ìre eji eketip, sa ìre eji ekakitip?” Jisọs orọriọọn̄ ejit uleke kiban̄, mè ido ema
         ibe, “Ìre keke orọ enyi ekitip ufe inyi emi? Ìsa dinari ge ìjet emi m̀kpọ-nu.”
         16 Ema esasa inu. Jisọs onenido ema ibe, “Ìre ogugo kè ekene mè erieen̄ kè ekene ire
         echi me lek ikpoko yi?” Ema efọfọọk ọmọ ibe ke ìre eyi ogwu Sisa.
         17 Jisọs obebe ema, “Ìsa inu ogwu Sisa ìnyi ogwu Sisa, mè ìsa eyi Awaji ìnyi Awaji.”
         Mije ufọọk-otu keyi, ukpook kè Jisọs otetet ema enenen.
         18 Ebi ekigwen ebi Sadusi, ebi ìkibe ke ene kpekijomo me mkpa, eneninu me lek kè Jisọs,
         mè inibe ọmọ,
         19 “Ogwu Ijejeen̄, Mosis ìnyi eji Ikan ibe, ire ene ikwu itele ogwu nwa, ìkabon gwun̄,
         mè ngwan̄ ene ya imọnọ nwakpa ngwan̄ kan̄ okwube itele ya me lek nwa, mè ibon bọn
         me owot inyi ngwan̄ kan̄ ogwu òkwukwu.
         20 Me ere ngwan̄ ebirieen̄ jaaba ekupbe, ogwu adasi me etete kiban̄ onenikaan̄ nwa,
         mè ikwu itele, ìkabon gwun̄.
         21 Ogwu òso iba onenimọnọ nwakpa ya me lek nwa, mè ikwu si itele, ìkabon gwun̄. Ikeya
         ke ogwu òso ita orọ si.
         22 Ikeya si ke otutuuk ebi ngwan̄ kechilọ cha erọ. Ema ene jaaba cha erere olom inyi
         ogwu enenwaan̄ ya iso, mè ikwaan̄ ita, kpebon gwun̄ me owot ogwu enenwaan̄ ya. Me
         mgburudun̄ kan̄, ogwu enenwaan̄ ya si okwukwu.
         23 Me mgbọ ebi ìkwukwu mêjomobe me mkpa, ìre ogwu enenwaan̄ yi ìbore nwa inyi ekene
         me etete ebi ngwan̄ jaaba cha, mije, otutuuk kiban̄ mîkaan̄ ọmọ me lek nwa iso?”
         24 Jisọs ofọfọọk ema ibe, “Berebet ke enyi kperiọọn̄ inu egebe me Ikpa Mbuban, enyi
         kperiọọn̄ si unye Awaji okaan̄be. Mkpọ si enyi ekije ilọ!
         25 Me mgbọ ijojomo me mkpa, ebilene ebeluk kubọk ebi osat Awaji ìkup me emen inyọn̄
         ekiluk. Kpebekaan̄ olom, kpebekaan̄ si nwa.
         26 Ire me lek ikọ ebi ìkwukwu ijojomo me mkpa, ìre enyi kpefuk me ikpa Mosis ogebe,
         ere òtutumu ikọ òfolek ukan̄ òlolomo me lek uti, ike Awaji otumube inyi Mosis ibe,
         ‘Emi ìre Awaji kè Ebereham, mè Awaji kè Ajiki, mè Awaji kè Jekọp?’
         27 Awaji ìre Awaji ebi ìkup me ugwem, ìkare Awaji ebi ìkwukwu. Enyi mîje ilọ enenen!”
         28 Ike mgbọ ya, ene ge me lek ebi ìjeen̄ Ikan înọ ema ekiwut ifan̄a ya, mè imun̄ ibe
         ke Jisọs îfọọk ebi Sadusi cha itat, mè inido Jisọs ibe, “Me etete otutuuk Ikan, ìre
         Ikan eyi owa okup me uyọt ichit?”
         29 Jisọs ofọfọọk ọmọ ibe, “Ikan eyi òkukup me uyọt igak otutuuk Ikan ìre eyi òbe, ‘Ebi
         Ijeren, ìgban̄! Okumugwem Awaji kiji, ìre Awaji ge gaalek.
         30 Ma Okumugwem Awaji kwun̄ me otutuuk ejit kwun̄, mè otutuuk ibot-ejit kwun̄, mè otutuuk
         ekiket kwun̄, mè otutuuk unye kwun̄.’
         31 Ikan eyi òkup me uyọt igọọk eya ìre eyi òbe, ‘Ma ebilene ogbo kwun̄ kubọk omabe akpalek
         kwun̄.’ Kpunu ofifi Ikan òmimin igak Ikan iba kechi.”
         32 Ogwu òjeen̄ Ikan ya obebe Jisọs, “Ogwu Ijejeen̄, owu ofọọk itat. Owu otumu atikọ
         ibe ke Okumugwem gaalek ore Awaji; ke kpunu ofifi Awaji òkukup isan̄a me lek Okumugwem;
         33 ke ene môma Awaji me otutuuk ejit kan̄, mè otutuuk ekiket kan̄, mè otutuuk unye kan̄,
         mè ima si ogwu melek kan̄ kubọk îmabe lek kan̄; ke isusun̄ Ikan iba chi îkup me uyọt
         igak isasa anam mè ngwugwa òkup esese esese inigwa inyi Awaji.”
         34 Jisọs omumun̄ ibe ke ene ya îgobo ikọ ya itet, mè ifọọk inen, mè itutumu inyi ọmọ
         ibe, “Owu òkajọn̄ọ ere me ininin̄ mkpulu eyi Awaji.” Eya iraraka, kpunu ene geege
         òyayaka ikọt isan̄a mgbugba me lek ido Jisọs ikọ ofifi.
         35 Mgbọ Jisọs okijeen̄ inu me Uwu Mbuban ya, inenikido ibe, “Ìre ebi ìjeen̄ Ikan ejeje
         ikitumu ibe ke ogwu Mesaya (òrere ogwu Awaji otoon̄be ubọk me ibot) ìbonan̄a me owot
         iman kè Debit isibi?
         36 Debit me lek kan̄ îben nriran me unye Ekwukwu Mbuban, mè itumu ibe, ‘Okumugwem ìtumu
         inyi Okaan̄ n̄a ibe, “Kweek me agan̄ ubọk ulom n̄a, mege ire mgbọ mârọbe inyi ebi
         ochicha kwun̄ ekana inu ibene ukot enyi owu.” ’
         37 Ìre ogwu Debit me lek kan̄ ogwenbe Okaan̄-ene ìbojeje iyaka inire gwun̄ ònan̄a me
         owot iman kè Debit isibi?” Ogbogbo ebi ene ìkukup me ere ya ekekigban̄ ikọ kè Jisọs,
         mè ikibele ejit me lek.
         38 Ike Jisọs okijeen̄ inu me ere ya, ikekitaba ebi ene ubọk me utọn̄ ibe, “Ìgbala chieen̄
         me lek ebi ìjeen̄ Ikan, ebi ìkinwọọn̄ isasa ujọn̄ọ ọfọnti kiban̄ ije ikana ere, mè
         ikima ibe eketọp ema ata amọn eyi umin me ere ene ewabe.
         39 Ema ekima ikwekweek me inyọn̄ ikasi esun̄be inyi ebi ibot me uwu ntitiin̄, mè ikwekweek
         me irek umin me ere geelek ekirie ijọk,
         40 mè ikima si ifefeen̄ ebi nwakpa ibọkọ uwu kiban̄ isak, mè ikinwọọn̄ irariaak ujọn̄ọ
         uriaak isa ikifiaan̄ ebi ene ibe ke ema mîriọọn̄ Awaji igana. Osusut kiban̄ obomin
         igak.”
         41 Jisọs onenisiki ikweek iriaak me ere ekitap ikpoko me emen Uwu Mbuban ya, mè ikikpọ
         ubọk ebi ene ekinu initap ikpoko. Owuwa ebi ìkakaan̄ ikpoko ekekinu initap owuwa ikpoko.
         42 Nwakpa ge, ogwu ugbọọn̄, ojeje inu, mè initap asabọn ikpoko iba (echi otu ewe kiban̄
         osipbe enenen igak ata ikpoko ge).
         43 Jisọs onenigwen ebi udun̄ kan̄ ititiin̄, mè itumu inyi ema ibe, “Me atikọ, ogwu ugbọọn̄
         nwakpa yi otap ikpoko iwa igak otutuuk ene.
         44 Mije, ebibilọ etap inu òsisik me lek inu ubọọn̄ kiban̄. Ire, ogwu enenwaan̄ yi ìchachan
         otutuuk uwu kan̄ isa inu initap, igọọk me lek irek ugbọọri kan̄.”

1 Mgbọ Jisọs okinan̄a me Uwu Mbuban isibi, ene ge me lek ebi udun̄ kan̄ onenibe ọmọ,
         “Ogwu Ijejeen̄, kpọ ubọk ewuuk òkup me lek uwu chi omiin̄be ikeke! Kpọ ubọk uwu chi
         osabe ijaan̄, mè ikeke ikeya me ijọn̄ jìk!”
         2 Jisọs onenitumu inyi ọmọ ibe, “Ikpele unye uwu chi enyi emun̄be, mêgbugbọ otutuuk
         igwook me ijọn̄, kpunu ewuuk geege òboyaka itoon̄ me inyọn̄ ge.”
         3 Jisọs onenije inene inyọn̄ ogoon̄ Olifu, mè isiki ikweek me ere ya iyaka isi kan̄
         ikikpọ Uwu Mbuban. Pita mè Jemis mè Jọn mè Anduru enwenween̄ lek ije inu lek kan̄,
         mè inido ọmọ ibe,
         4 “Tumu nyi eji nu, ìre mgbọ owa ke inu chi oborọ? Ìre kpasi inu ijejeen̄ ke eji ebesa
         iriọọn̄ mgbọ inu chi oborọ iso?”
         5 Jisọs ofọfọọk ema ibe, “Ìkup me mbem, ikachieek ibe ene geege ifiaan̄ enyi.
         6 Owuwa ene mênu me erieen̄ n̄a, ogwu ikup môkitumu ibe ke ọmọ ore Karais ya. Sa me
         ikeyi, ife chi mêfiaan̄ owuwa ene ifiin̄.
         7 Enyi isikinọ okput akọn̄ me agba lek kinyi, mè ikinọ si etip akọn̄ òkitim me ujọn̄ọ
         ere, ikatet ukpook, mije, òjelek inu òkup ikeya môrọ, ire, òta mgbọ ìkpore-nu.
         8 Ido môtim akọn̄ melek ido, ama môtim akọn̄ melek ama. Sikisik ijọn̄ môkup me owuwa
         ere, owuwa akan̄ môkup si. Inu chi geelek ìbore gaalek ibebene ujaralek cha, ìbokup
         kubọk uman obene ikifiak nwa-owot.
         9 “Ire, ìkup me mbem-lek, mije, mêtet enyi, mè isa enyi isi uwu oyerebet, mè isulu
         enyi me emen uwu ntitiin̄. Enyi mêkeke me isi ebi ubọọn̄ mè ebi ibot mkpulu mije n̄a,
         mè ikilook ema ata etip.
         10 Ire, mêdasi ilook ata etip ikana otutuuk ido geelek.
         11 Mgbọ geelek mêtetbe enyi isa isi uwu oyerebet, ikasisaak lek kinyi me lek inu enyi
         ebetumu. Ire, mgbọ ya isire, ìkpọkpọ ìtumu inu geelek Awaji môtapbe enyi me otu ibe
         enyi etumu, mije, ikọ enyi mêtumube ìkabore ikọ otu kinyi, ìbore ikọ eyi Ekwukwu Mbuban
         obokitumu.
         12 “Ngwan̄ môsa ogwu ngwan̄ inyi ekpan̄. Ute môsa ogwu gwun̄ inyi ekpan̄. Nsabọn mênye
         ibot inyi ebi ute mè ebi uga, mè irọ inyi ekpan̄ ema.
         13 Otutuuk ene mêcha enyi mije enyi echieekbe me lek n̄a. Ire, ogwu geelek òkekeke inye
         ire mgburudun̄, ogwa ke Awaji obonyan̄a.
         14 “Enyi isimun̄ òchichaka inu eyi ichep okekebe me ere ikagbege ibe ikeke (ogwu òkifuk,
         itet inu îfukbe), mgbọ ya, ebi ìkup me Judia elibi efon inyọn̄ ogoon̄.
         15 Ikaan̄ ogwu ikup me inyọn̄ otoon̄-uwu kan̄, ikasibi ijọn̄ ìnin̄ uwu ìsi ìmọnọ inu
         kan̄ geege.
         16 Ikaan̄ ogwu ikup me uko, ikagwu ìkom ìnu uwu ìnimọn̄ọ ọfọnti kan̄.
         17 Môfieek enenen me lek ebibaan̄ ebi ìkup me owot, mè ebi ìkaan̄ nsek nsabọn ìkinwọ
         ebe me ubọk mgbọ usen cha môrebe.
         18 Ìriaak Awaji, inyi inu yi ikarọ me mgbọ utọọk,
         19 mije, ujaralek òbokup me usen cha mômin enenen. Òjelek kan̄ ìkararak ìkup bene me
         karake Awaji orombe linyọn̄ na re mgbọ keyi. Òjelek kan̄ ìkpokukup si mege linyọn̄
         òta.
         20 Ire, Awaji îsan̄a usini me lek usen cha igele, mije ebi îgobobe inyi lek kan̄. Ire
         ìkare ikeya, kpunu ene geege ogwu mokup me ugwem itibi ufialek cha.
         21 Mgbọ ya, ire ikaan̄ ogwu itumu inyi enyi ibe, ‘Ìkpọ ke Karais ire ogwu,’ mè ìre ‘Ke
         Karais ire ogwulọ,’ ikachieek.
         22 Mije, owuwa Karais ataak mè owuwa ebi nriran ataak mêkana isibi, mè inijeen̄ owuwa
         inu ijejeen̄, mè ikirọ owuwa inu ukechieen̄ isa ikifiaan̄ ebi ene. Ire ikup mfufet,
         ema mêfiaan̄ si ebi Awaji ogobobe inyi lek kan̄.
         23 Eya orọ, ìgbala chieen̄! Nra isa ata mgbọ itumu inu chi geelek inyi enyi.
         24 “Mgbọ usen ujaralek cha isiraka isan̄a, ‘Ura môdun, onyan̄ ìkpoyaka itoon̄,
         25 ebi kè ntoronyan̄ mênan̄a me isinyọn̄ irurọn̄ọ. Ikpele inu geelek òkinyi utoon̄ me
         isinyọn̄ môsisik, mè ijibi inan̄a me akpat.’
         26 “Me mgbọ ya, ebilene mêmun̄ Gwun̄ Ebilene okinu me emen oduku inyọn̄, me ikpele unye
         mè umin mè uja.
         27 Me mgbọ ya, môria ebi osat kan̄ ibe ekana me agan̄ geelek me otutuuk linyọn̄, me
         agan̄ inyọn̄, mè agan̄ osiki, mè agan̄ mbum-ura, mè agan̄ ichep-ura, esi ekpulu ebi
         ọmọ ogobobe inyi lek kan̄ etitiin̄.
         28 “Ìsa uti figi ìkween̄ inu. Uti figi isigen̄ oka inwan̄ isan̄a, mè inibene igwook
         ayaya inwan̄ me lek, enyi mîra iriọọn̄ ibe ke mgbọ ura îgbet.
         29 Ikeya si, enyi isimun̄ otutuuk inu chi ntumube okirọ, ìriọọn̄ ibe ke inunu Gwun̄
         Ebilene îgbet; ke îra irere me otu isotu kinyi.
         30 Me atikọ, ǹkitumu inyi enyi ibe ke ebi ukot keyi kpebekwaan̄ isan̄a otutuuk inu chi
         môrọbe iso.
         31 Inyọn̄ mè ijọn̄ môraka, ire, ikọ n̄a ìkakaan̄ mgbọ iraraka kubọk ge.
         32 “Ire, kpunu ene geege òrọriọọn̄ usen ya, mè mbubak mgbọ ya mgbọ Gwun̄ Ebilene môgwube
         ikom inu. Ebi osat Awaji ìkup me emen inyọn̄ me lek kiban̄ kperiọọn̄. Emi Gwun̄ Awaji
         ǹkariọọn̄, îtata Nte n̄a gaalek oriọọn̄.
         33 Eya orọ, ìgwọk chieen̄, mè ìkibem, mije, enyi kperiọọn̄ mgbọ mgbọ ya môrebe.
         34 Usen ya ìbokup kubọk ene obosi ije, mè ikana uwu kan̄ itap me ubọk ebi usun̄ kan̄,
         mè inyi ema ikwaan̄ ema eberọ me ene me ene, mè itumu inyi ogwu òkibem isotu ibe igbala
         chieen̄ ibem ere.
         35 “Eya orọ, ìkup me mbem, mije, enyi kperiọọn̄ mgbọ ogwukaan̄ uwu oboka, mè ìre ìboka
         me ikakwun̄, mè ìre ejit eririeen̄, mè ìre mgbọ unọn môkpọkbe, mè ìre me agan̄ egwe.
         36 Ire ogwukaan̄ uwu ikana isibi me uwuuk-lek, ikachieek ibe inimun̄ enyi me ilaak.
         37 Inu chi geelek nkitumu inyi enyi, ǹkitumu inyi otutuuk ene. Ìkup me mbem.”

1 Egwe iba osik sabum ijọk Iraraka mè ijọk Fituru Ekatapge Olat me lek. Ebi ibot ngwugwa
         mè ebi ìjeen̄ Ikan enenikiweek ubọk ema mêlekebe Jisọs, mè itet ikpan̄.
         2 Ire, ema etutumu me lek kiban̄ ibe ke ìkagbe ibe ire me mgbọ ijọk ya, inyi ebi ene
         ekato etim.
         3 Jisọs onenije isi Betani, mè ikup me uwu kè Saimọn, ogwu òfafiak orukan̄ inyakpa.
         Mgbọ îkirie inorie, ogwu enenwaan̄ ge osasa ojot ojot iko aran̄ unye otu ewe ekigwen
         nâdì, òkidun̄u utop olu ikaan̄ me ubọk inin̄ uwu ya, mè inifan̄a ebek iko ya, mè iben
         aran̄ ya ikana igwook Jisọs me ibot.
         4 Usini ebi ene ìkup me ere ya enanaan̄ ejit, mè ikinunuun̄ me lek kiban̄ ibe, “Ìre
         keke orọ ogwu enenwaan̄ yi ijijit aran̄ yi ikeyi?
         5 Mêkọt inyam aran̄ yi efit dinari ita (eyi òrere otu ifuk ikpoko mêkọtbe isa ikpe
         ogwu ikwaan̄ ge acha ge), mè esa ikpoko ya eche enyi ebi ugbọọn̄.” Ema ebebene ikikan̄
         inu inyi ogwu enenwaan̄ ya ijo ijo.
         6 Jisọs otutumu inyi ema ibe, “Ìtele ogwu enenwaan̄ yi, ikayaka ìsisaak, mije, îrọ
         inu òjajaan̄, mè igbe inyi emi.
         7 Enyi mêkọt ikitap ubọk inyi ebi ugbọọn̄ mgbọ geelek, mije, ebi ugbọọn̄ melek kinyi
         ebekikup mgbọ geelek. Ire, emi ǹkabagọọk enyi ikup mgbọ geelek.
         8 Ogwu enenwaan̄ yi îrọ inu îkọtbe, mije, ìgwook emi aran̄ ya me lek isasa ibala akpalek
         n̄a iban mgbọ mêfuun̄be emi.
         9 Me atikọ, ǹkitumu inyi enyi ibe, ere geelek mêlookbe ata etip ikana ire me otutuuk
         linyọn̄, mêtumu inu ogwu enenwaan̄ yi orọbe igbaalek, inyi ekesa ekeek ogwu enenwaan̄
         yi.”
         10 Mgbọ ya, Judas Isikariọt, ene ge me lek ebi akọp mè ene iba ebi udun̄ kè Jisọs, onenisi
         lek ebi ibot ngwugwa isi igọọk inin̄ oru ubọk ọmọ obosa ileke Jisọs inyi ema.
         11 Inu îtumube ya obebele ife cha ejit. Ema echechieek use ibe ke ema mênyi ọmọ ikpoko.
         Eya orọ, Judas obebene ikiweek mgbọ irek môsibibe inyi ọmọ isa Jisọs initap ema me
         ubọk.
         12 Me adasi usen ijọk eyi Fituru Ekatapge Olat me lek, òrere usen ekikpan̄ arọọn̄ ekisa
         irie ijọk Iraraka, ebi udun̄ kè Jisọs enenido Jisọs ibe, “Ìre ere owa ke eji ebesi
         irọ inorie ijọk Iraraka inyi owu?”
         13 Jisọs onenisan̄a ene iba me lek kiban̄ iria ibe, “Ìsi emen ama yi, ke enyi mêchichini
         enerieen̄ ge obenbe ugọn̄ mudim.
         14 Ìgọọk ene ya ìsi ìre uwu, mè ìtumu ìnyi ogwukaan̄ uwu ya ibe ke Ogwu Ijejeen̄ ibe
         mè ìre omọmọ agwut ere ọmọ mè ebi udun̄ kan̄ ebekup irie inorie ijọk Iraraka?
         15 Ene ya môjeen̄ enyi agwut ilile ge ebalabe, mè inen̄e isun̄ isan̄a me uwu inyọn̄.
         Ìrọ inorie ya ìsun̄ ìban emi me ere ya.”
         16 Ebi udun̄ kan̄ ene iba cha ejeje inin̄ emen ama ya, mè imun̄ inu geelek ike Jisọs
         otumube, mè irọ inorie ijọk Iraraka ya isun̄ me inyọn̄ ikasi.
         17 Me ikakwun̄ usen ya, Jisọs mè akọp mè ene iba ebi udun̄ kan̄ enenikweek irek me uwu
         ya.
         18 Mgbọ ema ekweekbe me lek ikasi, mè ikirie inorie, Jisọs onenitumu inyi ebi udun̄
         kan̄ ibe, “Me atikọ, ene ge me lek kinyi, ogwu òkigọọk emi igbaan̄ irie inorie mgbọ
         yi, môleke emi inyam.”
         19 Ejit ofefieek ebi udun̄ kan̄ cha enenen, ogwu ikup odo òbe, “Ke ìkare emi wa?”
         20 Jisọs ofọfọọk ema ibe, “Îre ene ge me lek kinyi akọp mè ene iba, ogwu òkigọọk emi
         igbaan̄ ijiin̄ fituru me emen alala usun̄ ge me inyọn̄ ikasi mgbọ yi oboleke emi inyam.
         21 Gwun̄ Ebilene môkwu mkpa kubọk egebe ibak ọmọ me Ikpa Mbuban. Ire, môfieek inyi ene
         ya ogwu môlekebe emi Gwun̄ Ebilene inyi mè ekpan̄. Kè ònwọn ire kpememaman ene ya.”
         22 Mgbọ ema ekirie inorie ya, Jisọs omọmọnọ fituru, mè inyi Awaji itọn̄, mè ikpọkọ,
         mè isa inyi ebi udun̄ kan̄, mè itumu inyi ema ibe, “Ìbọkọ! Eyi ìre akpalek n̄a.”
         23 Ikeya si ke îben ekpen̄ mè miin̄ me emen, mè inyi Awaji itọn̄, mè iyaka itap me ubọk
         ebi udun̄ kan̄. Ema otutuuk ene egbagbaan̄ inwọ miin̄ me emen ekpen̄ ya.
         24 Jisọs onenitumu inyi ema ibe, “Eyi ìre eje n̄a eyi egwookbe mije ibot owuwa ene,
         eje n̄a eyi esabe irọ inyan̄a-ibot eyi Awaji onyan̄abe inyi ebilene, inye.
         25 Me atikọ, emi m̀kpayaka inwọ miin̄ keyi ofifi mege ire usen mâkpọkbe inwọ eyi ayaya
         me mkpulu eyi Awaji.”
         26 Mgbọ ema eriebe inorie ya isan̄a, ema enenikọt okwa itọn̄ Awaji, mè inan̄a isibi
         ije ifo inyọn̄ ogoon̄ Olifu.
         27 Jisọs onenitumu inyi ebi udun̄ kan̄ ibe, “Otutuuk kinyi mêyat itele emi, kubọk egebe
         me Ikpa Mbuban ibe ke Awaji ìbe, ‘Mâkpan̄ ogwu òkpukpo arọọn̄, urum arọọn̄ môyiyala.’
         28 Ire, nsijomo me mkpa, mâsi ikup me Galili iban enyi.”
         29 Pita otutumu inyi Jisọs ibe, “Ìrere otutuuk ene eyayat itele owu, emi m̀kpatele owu.”
         30 Jisọs otutumu inyi Pita ibe, “Kpọ, me eririeen̄ cherekeyi, sabum unọn obosan̄a amọn
         iso mgbọ iba, owu me lek kwun̄ môjit emi mgbọ ita.”
         31 Ire, Pita okekitumu inye ibe, “Emi m̀kpajit owu kubọk ge, ìrere ebegbagbaan̄ emi
         melek kwun̄ ikpan̄ mgbọ ge.” Ikeya si ke otutuuk ebi udun̄ kan̄ kechilọ etumu.
         32 Jisọs mè ebi udun̄ kan̄ eneninan̄a ije isi ere ekigwen Gesemeni. Inenitumu inyi ema
         ibe, “Ìkup ìban emi, mè ǹsi ǹriaak uriaak,”
         33 mè isa Pita mè Jemis mè Jọn igbaalek ije inan̄a. Ufieejit mè ufieek-owot obebene
         ikikeme ọmọ.
         34 Itutumu inyi ema ene ita cha ibe, “Ufieejit òkup emi me ejit îmin enenen ire lek
         môkọtbe ikpan̄ emi. Ìkup me ere keyi, mè ìkup me mbem.”
         35 Inenije ifo isi sọnja, mè irọn̄ inyana me ijọn̄, mè iriaak uriaak ibe, ire ikup mfufet,
         mè Awaji iben ufialek eyi mgbọ ya iraka ọmọ me ibot,
         36 mè ikitumu ibe, “Jei, Nte n̄a! Kpunu inu geege òkigak owu irọrọ. Ben ekpen̄ ufialek
         yi san̄a emi me lek. Ire, ikare me nkeek eyi n̄a. Nkeek eyi kwun̄ irọ!”
         37 Irariaak uriaak yi isan̄a, inenigwu ikom ije inu, mè inimun̄ ebi udun̄ kan̄ ene ita
         cha ekilaak, mè itumu inyi Pita ibe, “Saimọn, ìre òkilalaak? Ìre owu òkpokọt itop
         chieen̄ ukpọk ukpọk lek mbubak mgbọ ge gaalek?
         38 Ìkup me mbem, mè ìkiriaak uriaak, inyi enyi ekarọn̄ ìnin̄ me ntọ-mkpọ. Mmun̄ ibe
         ke ekwukwu kinyi îbem lek me atikọ, ire, akpalek kinyi îwọ.”
         39 Inenitele ema, mè ije isi iriaak uriaak yaage îriaakbe me adasi mgbọ,
         40 mè iyaka inu òso mgbọ iba, mè inimun̄ si ema ekilaak, mije, ilaak îtet ema enenen.
         Ema si kperọriọọn̄ inu ebeyaka itumu inyi ọmọ.
         41 Jisọs ojeje, mè ikpọk inu òso mgbọ ita, mè ibe ema, “Ìre enyi ekilalaak isiki efuuk
         si ire mgbọ keyi? Îkem! Ìbolo chieen̄ ke mgbọ ya îre! Ìkpọ, mêniyaka emi Gwun̄ Ebilene
         itap me ubọk ebi ijo.
         42 Ìnan̄a ìkeke ìnije ke ogwu òboleke emi ire ogwulọ òkinu.”
         43 Jisọs òkitutumu ikọ ya me otu, Judas, ene ge me lek akọp mè ene iba ebi udun̄ kan̄,
         okakana isibi, ọmọ melek urum ebi ene ebi ebi ibot ngwugwa, mè ebi ìjeen̄ Ikan, mè
         ebi ugane ama eriabe ibe enetet Jisọs. Ife chi eje melek oge etim mè ibet me ubọk
         inu ere ya.
         44 Sabum ema enube, Judas îwuuk lek itumu inyi ebi melek kan̄ cha ibe ke ene geelek
         ọmọ môkanabe ikat ore ene ya, mè ebibi etet esa eje, mè egwuun̄ chieen̄ me lek.
         45 Mgbọ yaage Judas orebe ere ya, iraraka isi ge isi lek kè Jisọs, mè itọp ọmọ amọn
         ibe, “Ogwu ijejeen̄,” mè ikana ọmọ ikat.
         46 Ebi ife cha eninin̄ mgbọ yaage gìrìrìm, mè itet Jisọs.
         47 Ene ge me lek ebi udun̄ kè Jisọs ìkekeke me ere ya owọwọọk oge etim kan̄, mè ikep
         ogwu usun̄ ogwu ibot ebi ibot ngwugwa, utọn̄ ofefieek inan̄a.
         48 Jisọs okekido ebi ife cha ibe, “Ìre emi ìre ogwu òkichiin̄ inọ me afa, eyi enyi esabe
         oge etim, mè ibet isibi inu ibenitet emi?
         49 Ke ǹkigọgọọk enyi ikup me Uwu Mbuban usen geelek ikijeen̄ inu, enyi kpetet emi. Inu
         egebe me Ikpa Mbuban ìkaan̄ irọrọ iso ike egebe.”
         50 Otutuuk ebi udun̄ kan̄ eyayaak itele ọmọ, mè ilibi ichieen̄ ita kpai.
         51 Gwun̄ enerieen̄ ge òwa me ere ya òsasa ekwut gaalek ikana ichit lek, mè ikije igọọk
         Jisọs me udun̄. Ebi ife cha egọgọọk gwun̄ enerieen̄ ya ibetet.
         52 Ifafiala me ubọk kiban̄, mè ifiin̄ ekwut kan̄ itele, mè ilibi njak njak ifo.
         53 Ebi ife cha esasa Jisọs isi uwu ogwu ibot ebi ibot ngwugwa. Otutuuk ebi ibot ngwugwa
         mè ebi ugane ama mè ebi ìjeen̄ Ikan mîtitiin̄ me uwu ya.
         54 Pita okekije me ujọn̄ọ ere igọọk ema me udun̄, mè igọọk iraka inin̄ emen oyet egep
         ogwu ibot ebi ibot ngwugwa, mè isi igọọk ebi ìkibem ere ikup ikigwele ukan̄.
         55 Ebi ibot ngwugwa mè otutuuk ebi Oru ebi Ju ekekiweek inu ata-ikọ ebesa itoon̄ Jisọs
         uraamọn, inyi ekọt ekpan̄ ọmọ, ire, ema kpekọt ikaan̄.
         56 Owuwa ebi ata-ikọ mînu inikeke ataak ataak ata-ikọ ikeme Jisọs, ire, ikọ kiban̄ ìkaje
         ìkike.
         57 Usini ebi ìkup me ere ya enanan̄a ikeke, mè ikan̄ ataak ikeme Jisọs ibe,
         58 “Eji mînọ ene yi okitumu ibe ke ọmọ môgbugbọ Uwu Mbuban yi eyi ebilene enamabe, mè
         isa egwe ita inama ofifi eyi ikarege eyi ubọk ebilene onamabe.”
         59 Ikọ ebi ata-ikọ kechi si ìkaje lek ge.
         60 Ogwu ibot ebi ibot ngwugwa oneninan̄a ikeke me isi otutuuk ene, mè ido Jisọs ibe,
         “Ìre òkakaan̄ inu geege obofọọk? Ìre keke ke ife chi ekitumube ikeme owu ikeyi?”
         61 Ire, Jisọs okpọkpọ iriaan̄ otu, ìkasan̄a amọn. Ogwu ibot ebi ibot ngwugwa okpọkpọk
         ido ọmọ ibe, “Ìre owu ore Karais ya, òrere Gwun̄ Awaji ogwu ògbe itọn̄?”
         62 Jisọs onenifọọk ibe, “Emi nre ene ya! Enyi mêmun̄ Gwun̄ Ebilene okweekbe irek me
         agan̄ ubọk ulom Awaji Ogwu Òkaan̄ Unye Geelek, mè inan̄a ikinu me emen oduku inyọn̄.”
         63 Ogwu ibot ebi ibot ngwugwa osasa me unaan̄-ejit itaba ọfọnti îtapbe me lek igwak,
         mè itumu ibe, “Ìre kpasi ata-ikọ ke eji eyaka iweek?
         64 Enyi otutuuk ene mîsa utọn̄ kinyi inọ mbuban ikọ eyi ene yi otumube ikeme Awaji.
         Nkeek kinyi ye?” Otutuuk kiban̄ etitip Jisọs oyerebet, mè ichieek igwook ibe ke îgbe
         mkpa.
         65 Usini kiban̄ ebebene ikigọkọ ataak itọbọ ọmọ me lek, mè isa ekwut ibọp ọmọ chieen̄
         ichit, mè ikigoon̄ ọmọ akpọ, mè ikibe ọmọ, “Bak-nu, ìre ekene osulu owu?” Ebi akọn̄
         ìkibem ere enenitaba ọmọ ije, mè ikisut ọmọ.
         66 Mgbọ Pita okupbe me oyet egep ya, gwun̄ enenwaan̄ ge me lek ebi usun̄ ogwu ibot ebi
         ibot ngwugwa osisibi inu.
         67 Mgbọ îmun̄be Pita okigwele ukan̄, igwugwuun̄ chieen̄ ikpọ Pita, mè itumu inyi ibe,
         “Ke owu si me lek ebi ìkigọọk Jisọs ogwu Najeret ya ije.”
         68 Pita okakan̄, mè itumu inyi ogwu enenwaan̄ ya ibe, “Ǹkariọọn̄ inu okitumu,” mè inan̄a
         ije ifo otunchit isi igọọk ikeke. [Mgbọ yaage unọn osasan̄a amọn.]
         69 Mgbọ gwun̄ enenwaan̄ ya omun̄be Pita me ere ya, isasa ebi ìkekeke me ere ya ikijeen̄
         ibe, “Ìkpọ, ene yi ìre ene ge me lek ebi ife cha.”
         70 Pita okpọkpọk ikan̄. Sọnja mgbọ iraraka, ebi ìkeke me ere ya etutumu inyi Pita ibe,
         “Owu òkpokọt ikan̄ ibe ke owu òkare ene ge me lek ife chi, mije, owu ìre ogwu Galili.”
         71 Pita otatap awọ ikeme lek kan̄, mè ikinyan̄a ibot ibe, “Ǹkitumu atikọ. Ǹkariọọn̄
         ene yi enyi ekitumu ikọ ibak.”
         72 Mgbọ yaage, unọn osasan̄a amọn òso mgbọ iba. Pita onenisi ikeek ikọ ya Jisọs otumube
         inyi ọmọ ibe, “Sabum unọn obosan̄a amọn iso mgbọ iba, owu môjit emi mgbọ ita.” Mgbọ
         yaage Pita obebene ito ikito.

1 Me ewelegwe ewelegwe, ebi ibot ngwugwa, mè ebi ugane ama, mè ebi ìjeen̄ Ikan melek
         otutuuk Oru ebi Ju etutumu ifieek inu ema eberọ, mè initap Jisọs mkpọn me ubọk, mè
         isa ọmọ isi ikana itap me ubọk kè Pailet (ogwu ibot mkpulu ebi Rom etobe me agan̄
         Judia me mgbọ ya).
         2 Pailet onenido Jisọs ibe, “Ìre owu ore ogwu ubọọn̄ ebi Ju ya?” Jisọs ofọfọọk ọmọ
         ibe, “Owu otumu ma!”
         3 Ebi ibot ngwugwa ekekitumu owuwa ikọ itoon̄ Jisọs.
         4 Eya orọ Pailet okpọkpọk ido ọmọ ibe, “Ìre owu òkakaan̄ inu geege òbofọọk? Ìre òkanọ
         otutuuk inu chi ekitumu itoon̄ owu?”
         5 Ire, Jisọs ìkasan̄a amọn geege. Inu ya okeke Pailet chieen̄.
         6 Mgbọ geelek ijọk Iraraka okire, Pailet îkisan̄a ogwu mkpọn ge me uwu mkpọn isibi
         ibe ifo. Ene ya ìkire ogwu ebi Ju edobe.
         7 Ike mgbọ ya, îkaan̄ ogwu mkpọn ge ekigwen Barabas. Barabas yi me lek ebi etapbe me
         mkpọn mije uyọrọlek ema etapbe, mè ikpan̄ ene.
         8 Urum ebi ene ìtititiin̄ me ere uwu kè Pailet enenikibeek Pailet ibe irọ inu îkirọ
         acha geelek, me ibot mgbọ ya, inyi ema.
         9 Pailet onenido ema ibe, “Ìre enyi mîweek ibe emi ǹsan̄a ogwu ubọọn̄ ebi Ju ǹsibi
         ǹnyi enyi?”
         10 Pailet îriọọn̄ ibe ke ìre sa me ejit mba ke ebi ibot ngwugwa esa Jisọs ijet ọmọ.
         11 Ire, ebi ibot ngwugwa ekekitumu inyi ebi ene cha ibe ekachieek, kpan̄asi ebedo Jisọs,
         edo ibe isan̄a Barabas isibi inyi ema.
         12 Pailet okpọkpọk ido ema ibe, “Ìre keke ke enyi eweek ibe emi ǹrọ ogwu enyi ekigwen
         ogwu ubọọn̄ ebi Ju?”
         13 Ema ekekitaan̄ ukpo ibe, “Gon ọmọ kpan̄ me uti nkwurieen̄!”
         14 Pailet ododo ema ibe, “Mije keke? Ìre kpasi ijo inu ke îrọ?” Ire, ema erọriọọn̄ ikitaan̄
         ukpo unye unye ikibe, “Gon ọmọ kpan̄ me uti nkwurieen̄!”
         15 Mije Pailet okiweek irọrọ inyi ejit ibele ebi ife cha, inenisan̄a Barabas isibi me
         mkpọn inyi ema, mè isa Jisọs inyi ebi akọn̄ ibe esulu me njijan̄, mè esa esi egon
         ekpan̄ me inyọn̄ uti nkwurieen̄.
         16 Ebi akọn̄ cha esasa Jisọs isibi isi emen oyet egep uwu ogwu ibot mkpulu, me igwen
         otutuuk ebi urum akọn̄ kiban̄ ititiin̄.
         17 Ema enenitap Jisọs ikpele ọfọnti irio irio eyi ebi ubọọn̄ ekitap, mè isa ukpak ilọk
         okpibot ubọọn̄ ikwuun̄ ọmọ me ibot,
         18 mè ikitumu inyi ọmọ ibe, “Ogwu Ubọọn̄ ebi Ju, eji mînyi owu amọn!”
         19 Ema esasa uti ikisulu ọmọ me ibot, mè ikigọkọ ataak itọbọ ọmọ me lek, mè ikigwook
         ekpe me isi kan̄, mè ikitọbọ ibot inyi ọmọ.
         20 Mgbọ ema erọbe ọmọ inu ochak chi isan̄a, ema eneniwọọk ọmọ ọfọnti irio irio ya isan̄a
         me lek, mè ikpulu ọfọnti kan̄ cha itap ọmọ me lek, mè isa ọmọ isibi ibesa isi igon
         ikpan̄ me inyọn̄ uti nkwurieen̄.
         21 Mgbọ ekisa Jisọs ije me oniin̄ ibesi igon ikpan̄, ema enenichichini melek ogwu enerieen̄
         ge ekigwen Saimọn, nte kè Alikisenda melek Rufọs, ònan̄a me ama ekigwen Sairini okije
         inu. Ema etetet ogwu enerieen̄ yi me ubọk unye ibe iben uti nkwurieen̄ kè Jisọs.
         22 Ema enenisa Jisọs isi ire ere ekigwen Gọligọta, (eyi òsisibi Ere Ngigọ Ibot Ene).
         23 Eneninyi Jisọs miin̄ etapbe ugwun̄ ònan̄a me lek uti mâa me emen. Ugwun̄ yi ìkirọ
         inyi ene ikanọ unan me lek. Ire, Jisọs ojijit inwọnwọ.
         24 Ema enenigon Jisọs me inyọn̄ uti nkwurieen̄, mè ikpulu ọfọnti kan̄. Sabum ema eniche
         ọfọnti cha, edadasi iroon̄ nriroon̄ isasa iriọọn̄ ubọk ema ebeche ọfọnti cha me lek
         kiban̄.
         25 Òfuk-mgbọ îsulu onaan̄ge eyi ewelegwe mgbọ ema egonbe Jisọs me inyọn̄ uti nkwurieen̄.
         26 Ulook egebe igon kubọk ikan esabe itip ọmọ oyerebet ìre: OGWU UBỌỌN̄ EBI JU.
         27 Mîgon si ebi inọ iba, ebi ìkichiin̄ inọ me afa, me uti nkwurieen̄ me agba lek kan̄
         me ere ya, ene ge me agan̄ ulom kan̄, ene ge me agan̄ ujit kan̄. [
         28 Sa me ikeyi ke inu egebe me Ikpa Mbuban ibak ọmọ orọ iso. Ege me Ikpa Mbuban ibe,
         “Mîfuk ọmọ itap me otu ifuk ebi ìkifiat ikan.”]
         29 Ebi ìkije iraka me ere ya ekekitọp ibot, mè ikichak ọmọ ibe. “Owu ogwu òbe ke ọmọ
         môgbugbọ Uwu Mbuban ito, mè isa egwe ita gaalek ikpọk inama isan̄a!
         30 Nyan̄a lek kwun̄ ma! Nan̄a me inyọn̄ uti nkwurieen̄ ya sibi ijọn̄ nu.”
         31 Ikeya si, ebi ibot ngwugwa, mè ebi ìjeen̄ Ikan ekekitumu me lek kiban̄ ikisa ichak
         Jisọs ibe, “Înyan̄a ebi ofifi ife, ire, ìkakọt ìnyan̄a lek kan̄.
         32 Ọmọ ogwu òrere Karais ya, ogwu ubọọn̄ ebi Ijeren, inan̄a me inyọn̄ uti nkwurieen̄
         isibi ijọn̄ nu, inyi eji emun̄, mè echieek me lek kan̄.” Ubọk yaage ke ene iba cha
         egonbe igba ọmọ ekitumu si ijo otu ikọ isa ikinyi ọmọ unyechieen̄.
         33 Me mgbọ òfuk-mgbọ osulube akọp mè iba eyi ejit ikarek, ere ogwugwu ikom idun kubọk
         eririeen̄, mè ikup ikeya ire mgbọ òfuk-mgbọ osulube ita eyi ikarek.
         34 Mgbọ òfuk-mgbọ osulube ita ya, Jisọs otataan̄ ukpo ibe, “Elọi Elọi, lama sabatani?”,
         eyi osisibi, “Awaji n̄a, Awaji n̄a, ìre keke orọ ojitbe emi itele?”
         35 Mgbọ usini ebi ìkup me ere ya enọbe ikọ îtumube, ema ekekitumu ibe, “Ìgban̄, òkibọn̄ọ
         Ilaija.”
         36 Ene ge me lek kiban̄ olilibi isi imọnọ ise ijiin̄ me emen miin̄ òkitop njijin njijin,
         mè isa inwaan̄ me otu uti, mè ibene ifo otu kè Jisọs ibe inwọ, mè ikitumu ibe, “Ìjuuk
         ọmọ ìtele, mè ekpọ-nu mè ìre Ilaija mônu iniwaka ọmọ isan̄a me inyọn̄ uti nkwurieen̄
         isibi ijọn̄.”
         37 Jisọs otataan̄ ukpo, mè ikwu.
         38 Ekwut esabe igbaka ikwek Ere Òkup Mbuban Ichit me Uwu Mbuban otọtọbọ ibum ọkpọkọ
         iba ibene me inyọn̄ ire ijọn̄.
         39 Ogwu ibot akọn̄ ge òkekeke me ere ya mè imun̄ ubọk Jisọs osabe ikwu, otutumu ibe,
         “Me atikọ, ene yi ìre Gwun̄ Awaji!”
         40 Îkaan̄ usini ebibaan̄ ìkukup me ujọn̄ọ ere ikikpọ inu ya òkirọ. Ebibaan̄ cha ìre
         Meri ogwu ama Magidala, mè Salomi, mè Meri nga kè Jemis ogwu ijija melek Josefu.
         41 Mgbọ Jisọs okupbe me Galili, îre ebibaan̄ chi ekigọọk ọmọ me udun̄, mè ikikpọ ọmọ
         chieen̄ me lek. Owuwa ebibaan̄ ebi ìgọgọọk Jisọs me udun̄ inu Jeruselem me ere ya
         si ekupbe.
         42 Usen ya ìre usen ebi Ju ekinen̄e lek kiban̄ isun̄ (mije òfit iwele kan̄ obore Usen
         Mbuban kiban̄). Eya orọ, me agan̄ ikakwun̄ usen ya,
         43 Josefu ogwu ama Arimatia, ene ge eriọọn̄be erieen̄ me emen Oru ebi Ju, ogwu òkikpọ
         chieen̄ me inunu mkpulu eyi Awaji, osasa me unye-ejit ije isi ido Pailet ibe inyi
         ọmọ unye, mè ọmọ isi iben nkwukwu kè Jisọs.
         44 Îke Pailet chieen̄ inọnọ ibe ke Jisọs îgwat lek ikwu ikeya. Ineniria etip igwen ogwu
         ibot akọn̄ ya ibe inu, mè ido ọmọ ibe mè ìre Jisọs îkwu ifiin̄ mgbọ ye?
         45 Mgbọ Pailet onọbe me otu ogwu ibot akọn̄ ya ibe ke Jisọs îkwu, ineninyi Josefu unye
         ibe isi iben nkwukwu kè Jisọs.
         46 Josefu onenisi ilep ekwut ekisa ikat nkwukwu ene isi ifuun̄, mè isi isan̄a nkwukwu
         kè Jisọs, mè isa ekwut ya ikat, mè iben isi itap me emen udọn̄ ufuun̄ erọkọbe me lek
         ewuuk, mè ikpukpọt ikpele ewuuk ge ichit otu udọn̄ ya.
         47 Meri ogwu ama Magidala, mè Meri nga kè Josefu mîgọọk si inu ere ya, mè imun̄ ere
         efuun̄be nkwukwu kè Jisọs.

1 Mgbọ Usen Mbuban orakabe, Meri ogwu ama Magidala, mè Meri nga kè Jemis, mè Salomi,
         enenisi ilep aran̄ utop olu ema mêsabe isi iken nkwukwu kè Jisọs.
         2 Me otu ewelegwe, me usen Awaji, mgbọ ura obumbe, ebibaan̄ cha esisi udọn̄ ufuun̄
         ya.
         3 Mgbọ ema ekije me oniin̄, ema ekekinina lek ibe, “Ìre ekene obonikpukpọt ewuuk esabe
         ichit otu udọn̄ ya isan̄a inyi eji mọnọ?”
         4 Ewuuk ya îmin enenen. Ire, mgbọ ema erebe ere ya, ema emumun̄ ibe ke mîkpukpọt ewuuk
         ya isan̄a me otu udọn̄ ya.
         5 Ema eninin̄ emen udọn̄ ya, mè imun̄ gwun̄ enerieen̄ ge osikibe ikweek me agan̄ ubọk
         ulom, mè ọfọnti okuket me lek. Ema eririki.
         6 Gwun̄ enerieen̄ ya obebe ema, “Ikariki! Nriọọn̄ ibe ke enyi ekiweek Jisọs ogwu Najeret,
         ogwu egonbe ikpan̄ me inyọn̄ uti nkwurieen̄. Îjomo me mkpa, ìkakup me ere keyi. Ìna
         ìnikpọ ere emaan̄be nkwukwu kan̄.
         7 Ìfo, mè ìsi ìtumu ìnyi Pita, mè ebi udun̄ kan̄ kechilọ ibe ke Jisọs òkije isi Galili
         isisi ikup iban ebibi; ke ebibi mêchichini ọmọ me ere ya ike îtumube inyi ebibi.”
         8 Mbiribọ ogwogwook ebibaan̄ cha me lek, ema esasa me uran-lek inan̄a me udọn̄ ya ilibi
         ekot ekot ifo. Kpesan̄a amọn inyi ene geege me oniin̄, mije ukpook.
         9 Mgbọ Jisọs ojomobe me mkpa me ewelegwe usen Awaji, ìdasi isibi me isi kè Meri ogwu
         Magidala ogwu îrieen̄be ijo erumun̄ jaaba isibi me emen.
         10 Meri ogwu Magidala yi osisi ikpa inyi ebi melek Jisọs ekije. Mgbọ ya ema ekup me
         ufieejit, mè ikito ito.
         11 Mgbọ ema enọbe ibe ke Jisọs me ugwem; ke Meri ogwu Magidala îmun̄ lek kan̄, ema kpechieek.
         12 Sọntiik mgbọ iraraka, Jisọs osisibi kubọk ofifi ene me isi ebi udun̄ kan̄ ene iba
         mgbọ ema ekije me oniin̄ ibesi gwun̄ ama ge.
         13 Ema egwugwu ikom ika inu Jeruselem, mè inikpa inu ya inyi ebi udun̄ kan̄ kechilọ.
         Ire, ebi udun̄ kan̄ cha kpechieek si.
         14 Me mgburudun̄, Jisọs onenisibi me isi akọp mè ebi udun̄ kan̄ ge cha mgbọ ema ekirie
         inorie, mè ikan̄ inu inyi ema, mije una ichechieek kiban̄ melek ike ema ekatbe ejit
         ijit ikọ ebi ìmumun̄ ọmọ mgbọ ọmọ ojomobe me mkpa iraka ekpabe inyi ema.
         15 Inenibe ema, “Ìje ikana otutuuk linyọn̄, mè ìlook otutuuk ebilene ata etip eyi Awaji.
         16 Ene geelek òchechieek mè igwook mun̄, mênyan̄a ene ya. Ire, ogwu geelek ikachieekge,
         mêtip ogwugwa oyerebet mkpa.
         17 Ebi ìchechieek mêkaan̄ inu ijejeen̄ kechi: ema mêsa erieen̄ n̄a irieen̄ ijo erumun̄
         isibi me emen ene, ema mêtumu nke nke usem.
         18 Ire ema itet ubọk me lek ijijunu, mè ìyaka ire ibọk ke ema enwọ, unan geege ìkposak
         ema me lek. Ema mêtoon̄ ebi orukan̄ ubọk me ibot, mè lek ebi orukan̄ ònye.”
         19 Mgbọ Okaan̄-ene Jisọs otumube ikọ isan̄a melek kiban̄, ebeben ọmọ ifo emen inyọn̄.
         Ọmọ okwekweek me agan̄ ubọk ulom Awaji.
         20 Ebi udun̄ kan̄ ekekijijen̄e ikana ikilook ata etip eyi Awaji me ere geelek, mè ikirọ
         uyeke inu. Okaan̄-ene okekigọọk ema igbaan̄ isi ikwaan̄, mè ikisa inu ukechieen̄ cha
         irọ ikọ kan̄ echi ema ekitumu inye.]LukLukLukLukLuk

1 Atata Tiofilọs ogwu ògbegbe umin, ike owu oriọọn̄be, owuwa ene mîwuuk lek ige mfufuk
         òfolek otutuuk inu òmọmọnọ irek me etete kiji.
         2 Ebi ìgege mfufuk chi, ege inu eji enọbe me otu ebi ìsasa chieen̄ kiban̄ imun̄ inu
         cha okirọ bene me ibebene, mè ikitumu si inu chi isibi inyi ebi ene.
         3 Eya orọ, mgbọ emi me lek n̄a mwuwuuk lek ifiat mgbọ iwọlọ iweek ubọk otutuuk inu
         chi osabe irọ bene me ibebene, mmun̄ si ibe ke îgbe ibe emi ǹge ubọk inu chi orọbe,
         me onineen̄ me onineen̄, ǹjet owu,
         4 inyi owu òriọọn̄ atikọ òkup me emen otutuuk inu etumube ijeen̄ owu.
         5 Me mgbọ ogwu ubọọn̄ Erọdu okikpulu agan̄ Judia, îkaan̄ ogwu ngwugwa ge òkukup, ekigwen
         Jekaraya. Ọmọ ìnan̄a me owot iman ebi ngwugwa eyi agan̄ kè Abija ogwu owot iman kè
         Erọn. Nwa ogwu ngwugwa yi ìre Elisabet, ogwu ònan̄a si me owot iman kè Erọn.
         6 Jekaraya mè Elisabet mîluk ugwem òtatat me isi Awaji, mè ikirọ otutuuk nteme mè ikan
         geelek Awaji onyibe, kpunu geege ema erọbe ilọ.
         7 Ire, ema kpekaan̄ gwun̄ geege, mije, Elisabet ìre ora. Ema ene iba cha si mîkan enenen.
         8 Me mgbọ ge, irek isisi ikwaan̄ me Uwu Mbuban onenikana ire lek ebi owot iman ebi
         ngwugwa eyi agan̄ kè Abija.
         9 Ike ọrọmijọn̄ ebi ngwugwa okupbe, eneniroon̄ nriroon̄ iweek ogwu òbosi iwọp nsensi
         me Ere Mbuban me Uwu Mbuban, mè inisa me ikeya igobo Jekaraya ibe isi.
         10 Mgbọ îrebe mgbọ ekiwọp nsensi, otutuuk ebi ìtititiin̄ ibenitọbọ ebum inyi Awaji ekup
         me oyet ikiriaak uriaak, mè itele Jekaraya gaalek me agba lek ntook ere îkupbe ikiwọp
         nsensi me emen Uwu Mbuban.
         11 Ogwu osat Okumugwem ge okakana isibi me isi kan̄, mè ikeke me agan̄ ulom ntook nsensi
         ya.
         12 Mgbọ Jekaraya omun̄be ogwu osat ya, iririki, ukpook otetet.
         13 Ire, ogwu osat ya otutumu inyi ọmọ ibe, “Jekaraya kafieek owot, mije Awaji înọ ida
         uriaak kwun̄. Elisabet nwa kwun̄ mônin̄ owot, mè iman gwun̄ enerieen̄ ge inyi owu.
         Owu mônyi gwun̄ ya erieen̄, Jọn.
         14 Gwun̄ ya môre inu unwọọn̄ mè ubelejit inyi owu. Imaman kan̄ môrọ si inyi owuwa ene
         enwọọn̄ unwọọn̄,
         15 mije, gwun̄ ya môre ikpele ene me isi Okumugwem. Ire, gwun̄ ya ìkpochak miin̄ gerep
         geege me otu, ìkponwọnwọ si unye miin̄ geege me ugwem kan̄. Ekwukwu Mbuban môjot gwun̄
         ya me emen bene me emen owot ogwu uga.
         16 Gwun̄ ya môrọ inyi owuwa ebi Ijeren egwu ekom egọọk Okumugwem Awaji kiban̄.
         17 Îre ọmọ obodasi inu sabum Okaan̄-ene ònonu. Isinu, môsa òjelek Ekwukwu mè ikpele
         unye eyi kè Ilaija ogwu nriran inu inisi ikwaan̄. Môgwu ejit ute ikom ifo lek ebi
         bọn, mè igwu ejit ebi unye ibot ikom ifo lek iriọọn̄-inu eyi ata irọrọ, mè irọ inyi
         ebi enen̄ebe isun̄ inyi Okaan̄-ene ekup me mbem-lek ekekpọ inunu Okaan̄-ene.”
         18 Jekaraya onenido ogwu osat ya ibe, “Ìre emi m̀bajeje iriọọn̄ ibe ke inu yi môrọ kubọk
         owu otumube? Mije, mgbọ keyi, emi ìre oka enerieen̄, nwa n̄a si îkan enenen.”
         19 Ogwu osat ya ofọfọọk ọmọ ibe, “Emi ìre Geberen, ǹkikup me isi Awaji. Îre Awaji oria
         emi ibe emi ǹnenlook owu ata etip yi.
         20 Mgbọ keyi, ike owu okachieekge ikọ n̄a, eyi kpolọbe irọrọ iso me mgbọ mgbọ môkembe,
         owu mônin̄ mbuuk, òkpoyaka ikọt itumu ikọ bene me mgbọ keyi si re usen inu yi môrọbe
         iso.”
         21 Otutuuk mgbọ ya, ebi ene mêkikup ikpọ Jekaraya, mè ikikeek inu òrọrọ inyi ọmọ ikup
         ifiin̄ me emen Ere Mbuban ikeya.
         22 Mgbọ Jekaraya onan̄abe isibi inu, ìkakọt ìsan̄a amọn ìnyi ema. Ìyaka ikisa ubọk ubọk
         ikitọ ijeen̄ ema. Ema erọriọọn̄ ibe ke îra imun̄ ilaak ọkpọchieen̄ me emen Ere Mbuban.
         23 Mgbọ Jekaraya osibe ikwaan̄ kan̄ isan̄a me Uwu Mbuban, isisibi ifo.
         24 Ìkajọn̄ọ mgbọ, Elisabet ogwu nwa omọmọnọ onyan̄, mè ichit me uwu onyan̄ go,
         25 mè itumu ibe, “Okumugwem îrọ ikpele inu inyi emi. Cherekeyi, Okumugwem îjeen̄ emi
         imumechieen̄ kan̄, mè isan̄a emi esip me isi me etete ebilene.”
         26 Me òso onyan̄ gweregwen Elisabet okupbe me owot, Awaji okpọkpọk iria Geberen ogwu
         osat ya isi Najeret me Galili,
         27 me lek gwun̄ enenwaan̄ ge ikariọọn̄ge enerieen̄, ekigwen Meri, ogwu gwun̄ enerieen̄
         ge ekigwen Josefu, otetbe itele ibodo me lek nwa. Josefu yi ìnan̄a me owot iman ogwu
         ubọọn̄ Debit.
         28 Ogwu osat ya osisi lek gwun̄ enenwaan̄ ya, mè itọp ọmọ amọn, ibe, “Nnyi owu amọn,
         owu ogwu Awaji omabe enenen! Okumugwem òwa melek kwun̄.”
         29 Ikọ ya otetet Meri ukpook enenen. Ibebene ikikeek inu amọn ya osibibe.
         30 Ogwu osat ya onenitumu inyi ọmọ ibe, “Meri, katet ukpook. Awaji îkeke inyi owu.
         31 Owu mônin̄ owot, mè iman gwun̄ enerieen̄. Owu mônyi gwun̄ ya erieen̄, Jisọs.
         32 Gwun̄ ya môre ikpele ene, mêgwen ọmọ Gwun̄ Awaji Òbebene Ichit. Okumugwem Awaji môrọ
         gwun̄ ya ubọọn̄ inyi inibọkọ irek ubọọn̄ kè Debit ogwu ute.
         33 Gwun̄ ya môkikpulu otutuuk ebi owot iman kè Jekọp ire mgbọ ikakaan̄ge itata. Mkpulu
         kan̄ ìkpokaan̄ okputut.”
         34 Meri onenido ogwu osat ya ibe, “Ìre inu yi ìbojeje irọ? Mije, emi ǹkariọọn̄ enerieen̄.”
         35 Ogwu osat ya obebe ọmọ, “Ekwukwu Mbuban mônu me lek kwun̄, unye Awaji Ogwu Òbebene
         Ichit môkana ichit owu. Mije keya, gwun̄ ya owu oboman môre gwun̄ òkup mbuban, mêkigwen
         ọmọ Gwun̄ Awaji.
         36 Ofifi si, Elisabet ogwu uwu kinyi înin̄ owot me ukan. Me mgbọ keyi, owot onyan̄ gweregwen
         okup me lek ogwu enenwaan̄ ya ogwu otutuuk ene ekigwen ogwu ora,
         37 mije, kpunu inu geege òyọyọt igak Awaji irọrọ.”
         38 Meri onenitumu inyi ogwu osat ya ibe, “Emi ìre gwun̄ usun̄ Okumugwem. Ike owu otumube,
         nchieek, ikup si ikeya melek n̄a.” Mgbọ Meri otumube ikọ yi isan̄a, ogwu osat ya otetele
         ọmọ.
         39 Meri ogwagwat lek ineen̄ lek, mè inan̄a ije isi gwun̄ ama ere Jekaraya mè Elisabet
         elukbe, me inyọn̄ ogoon̄ me agan̄ Judia.
         40 Mgbọ îrebe ama ya, ijeje isi inin̄ uwu kè Jekaraya, mè imun̄ Elisabet, mè itọp amọn.
         41 Elisabet inọnọ amọn kè Meri, gwun̄ òkup me owot kan̄ okpọkpọ itọp lek ikana. Ekwukwu
         Mbuban oninin̄ ijot emen kè Elisabet.
         42 Itataan̄ ukpo itumu inyi Meri ibe, “Owu ore enenwaan̄ ogwu Awaji ogbanabe ichit me
         etete otutuuk ebibaan̄. Gwun̄ yi owu oboman si ìre gwun̄ egbanabe.
         43 Jei, ìre umin òkup ikeyi ìjeje ire emi lek, ibe ke owu nga Okaan̄ n̄a oyaka ikinu
         inikpọ emi?
         44 Mgbọ yaage nnọbe ida amọn kwun̄, gwun̄ òkup emi me owot okpọkpọ inwọọn̄ unwọọn̄,
         mè itọp lek ikana.
         45 Awaji igbana owu, mije, owu ochieek ibe ke ida ikọ Okumugwem môrọ iso.”
         46 Meri onenitumu ibe, “Ibot ejit n̄a îtọn̄ Okumugwem.
         47 Emi nnwọọn̄ unwọọn̄, mije inu Awaji ogwu Unyan̄a n̄a orọbe inyi emi.
         48 Mije, Okumugwem ìkawuuk emi, usun̄ kan̄ enenwaan̄ ogwu irek kan̄ osikibe. Bene mè
         mgbọ keyi fo isi, otutuuk ebilene me ukot geelek mêkigwen emi ogwu egbanabe,
         49 mije, Awaji ilile îrọ ikpele inu inyi emi. Erieen̄ Awaji îkup mbuban.
         50 Me ukot me ukot, Awaji îkikaan̄ ejit nsan me lek ebi geelek ìkinyi ọmọ ulibi.
         51 Awaji îsa unye kan̄ isi ikpele ikwaan̄. Îyiyala ebi ìkigumu lek, mè ijijaka nkeek
         kiban̄ geelek.
         52 Îsan̄a ebi ibot mkpulu me inyọn̄ ogboon̄ mkpulu kiban̄, mè ibene ebi irek kiban̄
         osikibe ifo inyọn̄.
         53 Îsa owuwa ata inu inyi ebi uraafiọọn̄ okitaka, mè ilap ebi ìbọbọọn̄ ubọọn̄ isan̄a
         ukpọk ubọk.
         54 Îtap ubọk inyi ebi kan̄, ebi Ijeren.
         55 Ìkawuuk ikakaan̄ ejit nsan me lek kè Ebereham mè bọn owot iman kan̄ ire mgbọ geelek,
         kubọk îchieekbe use inyi ebi nte nte kiji me ukot ikaan̄.”
         56 Meri îgọọk Elisabet ikup iso onyan̄ ita sabum înigwu ikom ifo Najeret.
         57 Onyan̄ isoso me lek kè Elisabet, îmaman gwun̄ enerieen̄.
         58 Ebi uwu kiban̄ mè ebi melek kiban̄ elukbe me ere ge enọnọ ikpele ata inu yi Okumugwem
         orọbe inyi Elisabet, mè inu inigọọk ọmọ inwọọn̄ unwọọn̄.
         59 Òso egwe jeeta, ema enunu si ibenigọọk ifieek gwun̄ ya afi, mè iben me ejit isasa
         gwun̄ ya isan̄a Jekaraya, ogwu ute.
         60 Ire, nga gwun̄ ya otutumu inyi ema ibe ke kpebesa gwun̄ ya isan̄a ogwu ute; ke ebegwen
         gwun̄ ya Jọn.
         61 Ema edodo ọmọ ibe, “Ìre ekene okichieek erieen̄ keya me uwu kinyi?”
         62 Ema enenisa ubọk ubọk itọ inyi ogwu ute ibe mè ìre ebegwegwen gwun̄ ya ye?
         63 Jekaraya osasa ubọk ubọk itọ ibe enyi ọmọ uwot ige-inu. Mgbọ esabe uwot ya ijet,
         igege ibe, “Erieen̄ kan̄ ìre Jọn.” Inu ya okeke otutuuk ene chieen̄.
         64 Mgbọ yaage alọm kan̄ otọtọn̄ọ, ibebene ikitumu ikọ, mè ikitọn̄ Awaji.
         65 Ukpook otetet ebi ife cha ìnunu enenen. Etip inu chi òrọrọ otataan̄ ikana otutuuk
         agan̄ Judia ya òkup me inyọn̄ ogoon̄.
         66 Ebi ìnọnọ ekekibe, “Ìre kpasi gwun̄ ire yi? Sa ìre gwun̄ yi ìbokana keke mọnọ?” Mije,
         otutuuk ene mîmun̄ ibe ke ubọk Okumugwem me lek gwun̄ ya okupbe.
         67 Ekwukwu Mbuban onenijot emen kè Jekaraya, ibebene ikiben nriran ibe,
         68 “Itọn̄ ikup inyi Okumugwem Awaji ebi Ijeren, mije, înu ininyan̄a ebi kan̄, mè ifaka
         ema isibi.
         69 Înyi eji ikpele Ogwu Unyan̄a inan̄a me ototun̄ ukan̄ kè Debit ogwu usun̄ kan̄,
         70 kubọk îtumube inan̄a me otu ebi nriran kan̄, karake ukot ikaan̄,
         71 ibe ke ọmọ mônyan̄a eji isibi me ubọk ebi ochicha kiji mè ebi geelek ekamage eji;
         72 ke ọmọ môkaan̄ ejit nsan me lek ebi nte nte kiji, mè ikeek inyan̄a-ibot kan̄ eyi
         òkup mbuban.
         73 Îchieek si use inyi Ebereham nte kiji ibe
         74 ke ọmọ môsan̄a eji isibi me ubọk ebi ochicha kiji, mè irọ inyi eji ekayaka ìtọbọ
         ebum ìnyi ọmọ me ukpook,
         75 mè isun̄ eji esese inyi lek kan̄, inyi eji etana me isi kan̄ usen geelek me ugwem
         kiji.
         76 Owu gwun̄ n̄a, mêgwen owu ogwu nriran Awaji Òbebene Ichit, mije, owu obodasi ije
         me isi Okaan̄-ene, mè isi inen̄e oniin̄ isun̄ iban ọmọ,
         77 mè isi ilook ebi eyi kan̄ ibe ke Awaji môtele ijo kiban̄ inyi ema, mè isa me ikeya
         inyan̄a ema isibi.
         78 Awaji kiji môsa me ejit nsan kan̄ inyi eji ogwu unyan̄a ogwu mônube me lek kiji kubọk
         ìre egwe owele itoon̄ eji me lek,
         79 mè isa utoon̄ ònan̄a me emen inyọn̄ initoon̄ me lek otutuuk ebi ìluk me emen ikpele
         udun, ebi ìkup me emen ubọk mkpa mgbọ geelek. Awaji môsa me ikeyi ijeen̄ eji oniin̄
         eyi esuuk.”
         80 Gwun̄ ya okekimin me akpalek mè emen iriọọn̄-inu eyi Awaji, mè iluk me emen èwê mege
         ire mgbọ îsan̄abe lek kan̄ isibi ijeen̄ ebi Ijeren.
         
            

         
      
   
      
         2
1 Me ike mgbọ ya, Ọgọsitọs, ogwu Sisa òkikpulu ido Rom, oneninyi ikan ibe efuk otu
         ifuk ene me otutuuk ido geelek ebi Rom ekikpulu.
         2 (Eyi ore adasi mgbọ efukbe ene. Ifuk-ene yi ìmọnọ irek me mgbọ Kwiriniọs orebe ogwu
         ibot mkpulu me ido Siria.)
         3 Otutuuk ene efofon ama kiban̄ igọọk isi itap erieen̄ me ikpa.
         4 Ikeya si ke Josefu onan̄a me Najeret òkup me Galili ifo Betelehem, ama iman kè Debit
         òkup me ido Judia, mije, ọmọ ìre gwun̄ owot iman kè Debit.
         5 Josefu osasa Meri ogwu ìbodo igbaalek ije. Mgbọ ya owot îmin me lek kè Meri.
         6 Mgbọ ema ekupbe me Betelehem ya, mgbọ uman kan̄ okekem.
         7 Imaman adasi gwun̄ kan̄, gwun̄ enerieen̄, mè isa ekwut ikaan̄-gwun̄ ikat gwun̄ ya,
         mè iben imaan̄ me uwu anam, me emen okwa ekisa itap inorie inyi anam, mije, ema kpekaan̄
         irek igọọk ikup me uwu ebi ichen.
         8 Îkaan̄ ebi ìkpukpo arọọn̄ ìkup me ere ema ekikpukpo anam, me agba lek ama ya, ikibem
         arọọn̄ kiban̄ me eririeen̄.
         9 Ogwu osat Okumugwem okakana isibi me etete kiban̄, utoon̄ eyi umin Okumugwem ototoon̄
         ikana ere ya, ukpook otetet ema.
         10 Ire, ogwu osat ya obebe ema, “Ikatet ukpook, mije, îre ata etip eyi òborọ inyi otutuuk
         ene enwọọn̄ unwọọn̄ enenen ke nsa ijet enyi.
         11 Cherekeyi, me emen ama kè Debit, mîman Ogwu Unyan̄a inyi enyi. Ogwu Unyan̄a yi ìre
         Karais Okaan̄-ene.
         12 Inu enyi ebesa iriọọn̄ ìre ke enyi mêmun̄ gwun̄ esabe ekwut ikaan̄-gwun̄ ikat, mè
         iben imaan̄ me emen okwa ekisa inyi anam inorie.”
         13 Mgbọ yaage, ogbogbo ebi osat enanan̄a me emen inyọn̄ isibi inu inigọọk adasi ogwu
         osat ya ikeke, mè ikikọt okwa itọn̄ Awaji ibe,
         14 “Itọn̄ mè umin ikup inyi Awaji me emen inyọn̄ ere òbebene ichit. Esuuk ikup me linyọn̄
         inyi ebilene ebi Awaji okaan̄be ata ejit me lek.”
         15 Mgbọ ebi osat cha enan̄abe itele ema, mè ifo emen inyọn̄, ema etọtọt ibe mè ema enesi
         Betelehem esi ekpọ inu ya òrọrọ, eyi Okumugwem otumube inyi ema.
         16 Ema enenilibi ekot ekot isi, mè isi imun̄ Meri mè Josefu, mè imun̄ si gwun̄ ya olaakbe
         me emen okwa.
         17 Mgbọ ema emun̄be gwun̄ ya, ema ekpakpa otutuuk inu ogwu osat ya otumube inyi ema
         òfolek gwun̄ ya inyi ebi ene me ere ya.
         18 Ukpatu ya okeke otutuuk ebi ìnọnọ chieen̄ enenen.
         19 Ire, Meri otetet otutuuk inu cha ikaan̄ me ejit, mè ikikeek inu ikọ chi osibibe.
         20 Ebi ìkpukpo arọọn̄ cha egwugwu ikom ifo ere ema enan̄abe, mè ikitọn̄ Awaji, mè ikinyi
         ọmọ umin, mije otutuuk inu ema enọbe, mè isa chieen̄ kiban̄ isi imun̄, kubọk ogwu
         osat ya otumube inyi ema.
         21 Òso egwe jeeta, mgbọ ebefieek gwun̄ ya afi, enenisan̄a ọmọ erieen̄, Jisọs, òrere
         erieen̄ eyi ogwu osat Awaji onyibe ọmọ sabum enin̄be owot kan̄.
         22 Mgbọ Meri okupbe iso otu ifuk usen mfaka igwọk-lek, igọọk me lek Ikan kè Mosis, ema
         eneniben gwun̄ ya isa isi Jeruselem isi iyaka itap me ubọk Okumugwem,
         23 kubọk egebe me Ikan Okumugwem ibe esa gwun̄ uchili-owot geelek òrere enerieen̄ eyaka
         enyi Okumugwem kubọk ngwugwa.
         24 Ema enenisi Jeruselem ya isisi igwa ngwugwa igwọk-lek kubọk egebe me Ikan Okumugwem.
         Ngwugwa ya, ekisa ekerekwukwu iba, mè ìre bọn elesia iba igwa.
         25 Me ike mgbọ ya, îkaan̄ ogwu enerieen̄ ge òkup me Jeruselem, ekigwen Simiọn. Ogwu
         enerieen̄ yi ìre ogwu ata irọrọ òkekeke inye melek Awaji enenen, mè ikikpọ chieen̄
         mgbọ Awaji mônyan̄abe ebi Ijeren isibi. Ekwukwu Mbuban òwa si melek kan̄.
         26 Ekwukwu Mbuban îwuuk lek itumu inyi ọmọ ibe ke ogwugwu ìkpokwu, îtata ìsasa chieen̄
         kè ogwugwu imun̄ ogwu Awaji otoon̄be ubọk me ibot ya, ogwu Okumugwem oboria inu.
         27 Ekwukwu Mbuban onenisa ogwu enerieen̄ yi isi oyet egep Uwu Mbuban. Josefu mè Meri
         enenisa Jisọs inu me Uwu Mbuban inenirọ ọrọmijọn̄ eyi Ikan kiban̄.
         28 Simiọn obọbọkọ gwun̄ ya ikaan̄ me ubọk kan̄, mè inyi Awaji itọn̄ ibe,
         29 “Okumugwem, owu ora irọ use kwun̄ iso. Eya orọ, mgbọ yi, tele mè emi ogwu usun̄ kwun̄
         m̀fo me esuuk.
         30 Mije, nra isa chieen̄ n̄a imun̄ unyan̄a kwun̄,
         31 eyi owu oneen̄be isun̄ me isi ebi otutuuk ido geelek,
         32 inyi inire utoon̄ eyi òbonichili oniin̄ unyan̄a kwun̄ inyi ebi ekarege ebi Ju, mè
         irọ inyi ebi kwun̄ Ijeren ekaan̄ umin.”
         33 Inu chi Simiọn otumube ibak Jisọs okeke nte kan̄ mè nga kan̄ chieen̄ enenen.
         34 Simiọn onenigbana ema, mè itumu inyi Meri ogwu uga ibe, “Kpọ, Awaji ìria gwun̄ yi
         inu ibe inirọ inyi owuwa ene me etete ebi Ijeren enan̄a erọn̄, mè irọ si inyi owuwa
         ene enan̄a ekeke, me Ijeren. Gwun̄ yi môre inu ijejeen̄ ònan̄a me ubọk Awaji, eyi
         ebi ene ebekitumu ikọ ikeme.
         35 Sa me ikeyi, owuwa nlelet nkeek òkup ebi ene me emen ejit môkpọk mbum. Owu me lek
         kwun̄ si, ikpele ufieejit ibot gwun̄ yi môchim owu ejit igwak kubọk oge akọn̄.”
         36 Me usen ya, ogwu nriran enenwaan̄ ge ekigwen Ana, òwa si me Uwu Mbuban ya. Ọmọ ìre
         gwun̄ kè Fanuen ogwu ònan̄a me owot iman kè Ase. Ogwu enenwaan̄ ya îkan enenen. Îbat
         olom, mè igọọk ogwu olom iluk acha jaaba gaalek, ogwu olom okwukwu.
         37 Ogwu enenwaan̄ ya oluluk kubọk nwakpa ire mgbọ yi îsobe akọp acha jeeta mè ini. Otutuuk
         mgbọ ya, ìkanan̄a ìsibi ìtele Uwu Mbuban. Ìkup me ere ya ikisi ikwaan̄, mè ikitọbọ
         ebum inyi Awaji, eririeen̄ mè ikarek, me uriaak mè ijin otu.
         38 Ogwu enenwaan̄ ya onenichichini Simiọn mè gwun̄ ya mè Meri mè Josefu mgbọ ya, mè
         itọn̄ Awaji mije gwun̄ ya, mè itumu si ikọ òfolek gwun̄ ya inyi otutuuk ebi ìkikpọ
         chieen̄ mgbọ Awaji obonyan̄a ebi Jeruselem isibi.
         39 Mgbọ Josefu mè Meri erọbe otutuuk inu iso igọọk me lek Ikan Okumugwem onyibe, ema
         egwugwu ikom inan̄a me Jeruselem ika Najeret ama kiban̄, me Galili.
         40 Gwun̄ ya okekimin, mè inye lek, mè ikaan̄ iriọọn̄-inu enenen. Awaji ogbagbana ọmọ
         si me agan̄ geelek.
         41 Acha geelek, mgbọ ijọk Iraraka isikem, nte kè Jisọs mè nga kè Jisọs mîkigọọk isi
         Jeruselem.
         42 Mgbọ Jisọs osobe akọp mè acha iba, ema egọgọọk isi irie ijọk Iraraka ya si, igọọk
         me lek ọrọmijọn̄ kiban̄.
         43 Mgbọ ijọk ya otabe, ogwu ute mè ogwu uga enenigwu ikom ikije ifo ama kiban̄. Jisọs
         obabia me Jeruselem. Ire, ema kperiọọn̄.
         44 Ubọk ema ekikeek ibe ke Jisọs melek kiban̄ ekije, ema mîje ije otutuuk egwe ge sabum
         enibene ikiweek ọmọ me etete ebi otoko kiban̄ mè ebi unene kiban̄.
         45 Mîweek ọmọ igak, kpemun̄. Ema egwugwu ikom isi Jeruselem isi iweek.
         46 Òso egwe ita, ema eneniweek ọmọ imun̄ me Uwu Mbuban ike îkweekbe irek me etete ebi
         ìkijeen̄ Ikan kè Mosis, mè ikigban̄ inu ife cha ekitumu, mè ikido si ema ikọ.
         47 Ufọọk-otu kè Jisọs, mè ubọk îsabe ikigobo inu itet îke otutuuk ebi ìnọnọ chieen̄
         enenen.
         48 Mgbọ ogwu ute mè ogwu uga enube inimun̄ ọmọ me etete ife cha, îkwu ema lek. Ogwu
         uga onenibe ọmọ, “Gwun̄, ìre keke ire eyi owu orọbe eji ikeyi? Nte kwun̄ melek n̄a
         mîfieek owot, mè inyinya ikana ere iweek owu igak, eji kpemun̄ owu.”
         49 Jisọs onenido ema ibe, “Ìre keke orọ enyi ekiweek emi? Ìre enyi kperiọọn̄ ibe ke
         mâkup me uwu Nte n̄a?”
         50 Ire, nte kan̄ mè nga kan̄ kpekọt itet ibot me lek ikọ ya îtumube.
         51 Jisọs idodo ema ikọ ya isan̄a, inanan̄a ikeke, mè igọọk ema ije ifo Najeret, mè ikisiki
         ibot inyi ema. Ire, ogwu uga otetet otutuuk inu cha ikaan̄ me ejit.
         52 Jisọs okekimin isibi, mè iriọọn̄ inu, mè inwọn isi me isi Awaji melek ebilene.
         
            

         
      
   
      
         3
1 Me òso akọp mè acha go eyi ogwu Sisa ekigwen Taiberiọs orebe ogwu ibot mkpulu me
         Rom, mgbọ ya ke Pọntiọs Pailet okikpulu agan̄ Judia, Erọdu okekikpulu agan̄ Galili.
         Filip ngwan̄ kè Erọdu okikpulu agan̄ Ituria mè agan̄ Tarakonaitis. Laisanias okekikpulu
         agan̄ Abilin.
         2 Mgbọ ya si ke Anas mè Keyefas ere ebi ibot ngwugwa me Jeruselem. Me emen mgbọ ya,
         Awaji onenigwen Jọn gwun̄ kè Jekaraya me emen èwê iria ikwaan̄.
         3 Jọn obebene ikijijen̄e ikana otutuuk ama òkup me agba okwaan̄ Jọdan ikilook ebi ene
         etip ibe, “Ìgwu ìkom me emen ijo kinyi, mè ìnigwook mun̄, inyi Awaji itele ijo kinyi
         inyi enyi.”
         4 Inu yi îje itat me lek inu egebe me emen ikpa ogwu nriran Asaya ibe, “Ida ge òkitaan̄
         ukpo me emen èwê ibe, ‘Ìnen̄e oniin̄ ìsun̄ ìban Okaan̄-ene, ìrọ oniin̄ òtatat ìnyi
         ọmọ.
         5 Mêtọm otutuuk iteke geelek, inyi ibene ikeke, mè ibak otutuuk orioon̄ mè ogoon̄ geelek
         igwook, inyi ijọn̄ ilibi ìkike. Mêrọ inyi otutuuk oniin̄ òkukukọnọ ilibi itat, mè
         irọ si inyi oniin̄ geelek òkup kpunukpunukpunu irọt.
         6 Otutuuk ebi ido geelek mêmun̄ Ogwu Unyan̄a Awaji oriabe inu.’ ”
         7 Ogbogbo ene egbugbuku isibi inu, ibe Jọn inigwook ema mun̄. Mgbọ Jọn omun̄be ife
         chi, itutumu inyi ema ibe, “Enyi bọn ijo ulu kechi! Ìre ekene oteme enyi ibe enyi
         elibi enwọnọ unaan̄-ejit Awaji eyi òbonunu?
         8 Ìkirọ ata irọrọ eyi òbokijeen̄ ibe ke enyi mîgwu ikom me atikọ. Ikakpọkpọ ìkup ìkitumu
         ìbe ke enyi ìre bọn kè Ebereham, mè ìkikeek ibe ke enyi mêsa me ikeya inwọnọ osusut
         Awaji. Ǹkitumu inyi enyi ibe ke Awaji môkọt irọ inyi ewuuk chi òkup me ere yi ikana
         bọn inyi Ebereham.
         9 Mgbọ yi, mîto otuban itele me ebon uti geelek. Ire ikaan̄ uti ikatoge ata mfut, mêcho
         ito, mè iben itọp itap me ukan̄.”
         10 Ebi ife cha enenikido ọmọ ibe, “Mgbọ keyi, ìre keke ke eji eberọ?”
         11 Jọn ofọfọọk ema ibe, “Ogwu òkaan̄ ọfọnti iba, iche ge inyi ogwu ikakaan̄ge geege.
         Ogwu òkaan̄ inorie, iche si inyi ogwu ikakaan̄ge.”
         12 Ebi ìkibọkọ otitip ido otutuuk mîgọọk inu ibe Jọn inigwook ema mun̄, mè inido Jọn
         ibe, “Ogwu ijejeen̄, eyi kiji, ìre keke ke eji eberọ?”
         13 Jọn ofọfọọk ema ibe, “Ikabọkọ otitip ìwa ìraka ike ebe enyi ebọkọ.”
         14 Usini ebi akọn̄ mîgọọk inu si me ere ya, mè inido ọmọ ibe, “Sa eji ye? Ìre keke ke
         eji eberọ?” Jọn ofọfọọk ema ibe, “Ikakisa me unye ubọk ìtet ebi ene ìbọkọ ikpoko.
         Ikakitoon̄ ene geege uraamọn ataak. Ìtele inyi mkpukpe geelek ekikpe inyi enyi ijot
         enyi chieen̄.”
         15 Ebi Ju mîkaan̄ ikpọchieen̄ òmimin enenen me lek inunu ogwu Awaji otoon̄be ubọk me
         ibot ya. Eya orọ, mgbọ Jọn okijeen̄ inu me ere ya, ema ekekikeek me emen ejit kiban̄
         ibe ke Jọn môkọt ire ogwu ene ya.
         16 Jọn otutumu inyi ema otutuuk ene ibe, “Emi ǹkisa mun̄ ikike igwook enyi mun̄. Ire,
         ene ge òmimin igak emi mônu. Emi me lek n̄a ǹkagbe ogwu òbotọn̄ọ olik ikpukot ene
         ya. Ene ya isinu, ìbosa Ekwukwu Mbuban mè ukan̄ igwook enyi mun̄.
         17 Ene ya îkaan̄ ugen̄ sanasana otu kan̄ me ubọk, eyi ìbosa igen̄ mfufe isan̄a me lek
         akpa, mè ikpulu akpa cha isi itap me emen uwu isun̄-inu kan̄, mè ikpulu mfufe cha
         isi itap me emen ukan̄ eyi ìkakiniin̄.”
         18 Jọn îtumu si owuwa ikọ isa igbaalek iteme ife cha nteme mgbọ îkilook ema ata etip
         ya.
         19 Jọn îtumu ikọ ikeme Erọdu ogwu ibot mkpulu mije îtetbe Erọdias, nwa ogwu ngwan̄ Filip,
         ibọkọ isa irọ nwa kan̄, igbaalek owuwa ijo inu òkup esese esese echi Erọdu orọbe me
         ugwem kan̄.
         20 Erọdu otetet Jọn itap me mkpọn, mè isa ijo inu keya itap isọkọ me lek otutuuk ijo
         inu îwuukbe lek irọrọ iraka.
         21 Mgbọ Jọn okigwook otutuuk ene cha mun̄, îgwook si Jisọs mun̄. Mgbọ Jisọs okiriaak
         uriaak, emen inyọn̄ ochichili ibook.
         22 Ekwukwu Mbuban onanan̄a me emen inyọn̄ iwulu isiki inu kubọk ekerekwukwu, mè inisọọk
         ọmọ me lek. Ida ge onanan̄a me emen inyọn̄ ikitumu ibe, “Owu ìre gwun̄ n̄a ogwu mmabe,
         ejit n̄a îbele me lek kwun̄ enenen.”
         23 Jisọs ìre akọp acha ita mgbọ îbenebe isi ikwaan̄ kan̄. Ebi ene ekigwen ọmọ gwun̄
         kè Josefu. Josefu ìre gwun̄ kè Eli.
         24 Eli orere gwun̄ kè Matat, Matat orere gwun̄ kè Libai, Libai orere gwun̄ kè Meliki,
         Meliki orere gwun̄ kè Jana, Jana orere gwun̄ kè Josefu.
         25 Josefu orere gwun̄ kè Matatayas, Matatayas orere gwun̄ kè Emọs, Emọs orere gwun̄
         kè Nahum, Nahum orere gwun̄ kè Esili, Esili orere gwun̄ kè Nagai.
         26 Nagai orere gwun̄ kè Maati, Maati orere gwun̄ kè Matatayas, Matatayas orere gwun̄
         kè Semeyin, Semeyin orere gwun̄ kè Josek, Josek orere gwun̄ kè Joda.
         27 Joda orere gwun̄ kè Jowanan, Jowanan orere gwun̄ kè Resa, Resa orere gwun̄ kè Jerubaben,
         Jerubaben orere gwun̄ kè Siatien, Siatien orere gwun̄ kè Neri, Neri orere gwun̄ kè
         Meliki.
         28 Meliki orere gwun̄ kè Adi, Adi orere gwun̄ kè Kosam, Kosam orere gwun̄ kè Elimadam,
         Elimadam orere gwun̄ kè Eri, Eri orere gwun̄ kè Josuwa.
         29 Josuwa orere gwun̄ kè Elieja, Elieja orere gwun̄ kè Jorim, Jorim orere gwun̄ kè Matat,
         Matat orere gwun̄ kè Libai.
         30 Libai orere gwun̄ kè Simiọn, Simiọn orere gwun̄ kè Juda, Juda orere gwun̄ kè Josefu,
         Josefu orere gwun̄ kè Jonam, Jonam orere gwun̄ kè Eliakim.
         31 Eliakim orere gwun̄ kè Meleya, Meleya orere gwun̄ kè Mena, Mena orere gwun̄ kè Matata,
         Matata orere gwun̄ kè Netan, Netan orere gwun̄ kè Debit.
         32 Debit orere gwun̄ kè Jesi, Jesi orere gwun̄ kè Obedi, Obedi orere gwun̄ kè Bowaji,
         Bowaji orere gwun̄ kè Salimọn, Salimọn orere gwun̄ kè Nasiọn.
         33 Nasiọn orere gwun̄ kè Aminadap, Aminadap orere gwun̄ kè Adimin, Adimin orere gwun̄
         kè Ani, Ani orere gwun̄ kè Ejirọn, Ejirọn orere gwun̄ kè Pereji, Pereji orere gwun̄
         kè Juda.
         34 Juda orere gwun̄ kè Jekọp, Jekọp orere gwun̄ kè Ajiki, Ajiki orere gwun̄ kè Ebereham,
         Ebereham orere gwun̄ kè Tera, Tera orere gwun̄ kè Nahọ.
         35 Nahọ orere gwun̄ kè Serugu, Serugu orere gwun̄ kè Rewu, Rewu orere gwun̄ kè Pelegi,
         Pelegi orere gwun̄ kè Eberi, Eberi orere gwun̄ kè Siela.
         36 Siela orere gwun̄ kè Keyinan, Keyinan orere gwun̄ kè Afakisadi, Afakisadi orere gwun̄
         kè Siem, Siem orere gwun̄ kè Nuwa, Nuwa orere gwun̄ kè Lemek.
         37 Lemek orere gwun̄ kè Metusela, Metusela orere gwun̄ kè Enọk, Enọk orere gwun̄ kè
         Jaredi, Jaredi orere gwun̄ kè Mahalalen, Mahalalen orere gwun̄ kè Keyinan.
         38 Keyinan orere gwun̄ kè Enọs, Enọs orere gwun̄ kè Set, Set orere gwun̄ kè Adam, Adam
         onenire gwun̄ Awaji.

1 Jisọs onenije inan̄a me agba okwaan̄ Jọdan ya, mè Ekwukwu Mbuban me emen kan̄. Ekwukwu
         Mbuban onenisa ọmọ ifo emen èwê.
         2 Ere ya ke Yọk otọ ọmọ ikpọ akọp usen ini. Me otutuuk usen cha îkupbe me ere ya, ìkarie
         inorie geege. Uraafiọọn̄ otataka ọmọ enenen mgbọ usen cha otabe.
         3 Yọk onunu me lek kan̄, mè itumu inyi ọmọ ibe, “Ire owu ore Gwun̄ Awaji, tumu-nu nyi
         ewuuk chi ibe ikana inorie.”
         4 Jisọs ofọfọọk ọmọ ibe, “Ege me Ikpa Mbuban ibe, ‘Ìkare inorie gaalek ke ene obokisa
         iluk ugwem.’ ”
         5 Yọk onenisa Jisọs ije isi inene ere ge òbebene, mè isa sọntiik mgbidim mgbọ ikeke
         me ere yaage ijeen̄ ọmọ otutuuk ama ubọọn̄ geelek eyi linyọn̄ keyi ere ebilene elukbe,
         6 mè initumu inyi ọmọ ibe, “Kpọ, emi mâyaka otutuuk inu ubọọn̄ eyi ama ubọọn̄ chi,
         mè unye isasa ikikpulu ema otutuuk inyi owu, mije, mîyaka otutuuk kiban̄ itap emi
         me ubọk. Emi mâkọt iyaka ema inyi ene geelek òneneme emi.
         7 Eya orọ, ire owu otọbọ ebum inyi emi, otutuuk ama ubọọn̄ chi môkana ire echi kwun̄.”
         8 Jisọs ofọfọọk ọmọ ibe, “Ege me Ikpa Mbuban ibe, ‘Tọbọ ebum nyi Okumugwem Awaji kwun̄,
         mè kisi ikwaan̄ nyi ọmọ gaalek.’ ”
         9 Yọk osasa Jisọs isi me ere òbebene ichit me inyọn̄ Uwu Mbuban me Jeruselem, mè itumu
         inyi ọmọ ibe, “Ire owu ore Gwun̄ Awaji, nan̄a me ere yi wulu keke me ijọn̄ nu.
         10 Mije, ege me Ikpa Mbuban ibe, ‘Awaji mônyi ebi osat kan̄ ida ibe eriọọn̄ ubọk ekpọ
         owu chieen̄ me lek.
         11 Ebi osat cha mêben owu ikaan̄ me ubọk kiban̄, inyi owu okatọbọ ukot me lek ewuuk.’ ”
         12 Jisọs ofọfọọk ọmọ ibe, “Ege me Ikpa Mbuban ibe, ‘Katọ Okumugwem Awaji kwun̄ ìkpọ.’ ”
         13 Yọk itọtọ Jisọs ikpọ me agan̄ geelek isan̄a, itetele ọmọ, mè ikikup ikpọ mgbọ ọmọ
         môyakabe ikaan̄ ofifi irek ikpọk initọ Jisọs ikpọ.
         14 Jisọs onenigwu ikom ika inu Galili, melek unye Ekwukwu Mbuban me emen kan̄. Etip
         kan̄ otataan̄ ikana otutuuk agan̄ ya.
         15 Inenikijeen̄ inu me uwu ntitiin̄ òkup me ama cha. Otutuuk ene ekekitọn̄ ọmọ.
         16 Jisọs oneninan̄a me agan̄ ya ije isi Najeret ere ekpukpobe ọmọ isibi, mè ije isi
         uwu ntitiin̄ kiban̄ me Usen Mbuban, ike îkirọ me Usen Mbuban geelek. Ineninan̄a ikeke
         ibofuk Ikpa Mbuban.
         17 Enenisa ikpa ogwu nriran Asaya ijet ọmọ ibe ifuk. Ibọbọkọ, mè ichili. Chieen̄ kan̄
         ototoon̄ me ere ge, ifufuk. Ere chieen̄ kan̄ otoon̄be ya ìre ere egebe ibe,
         18 “Ekwukwu Okumugwem òwa me lek n̄a, mije, Okumugwem îgobo emi ibe emi ǹsi ǹlook ebi
         ugbọọn̄ ata etip. Îria emi ibe ǹsi ǹlook ebi ìkup me mkpọn ibe ke mîsan̄a ebibi isibi
         me mkpọn, mè ǹsi ǹlook ebi ǹnàan̄ ibe ke ebibi mêkọt imọọn̄ inu, mè ǹsan̄a ebi ekirọ
         ikeme ǹsibi me irak ubọk ufialek, inyi ekaan̄ utelelek.
         19 Îria emi si ibe emi ǹnu ǹnenlook ibe ke mgbọ Okumugwem obonyan̄a ebi kan̄ isibi îre.”
         20 Jisọs ifufuk isan̄a, ichichit ikpa ya, mè iyaka itap me ubọk ogwu ikwaan̄ me uwu
         ntitiin̄ ya, mè isiki ikweek irek. Otutuuk ebi ìkup me uwu ntitiin̄ ya ekpọkpọ igwuun̄
         ọmọ chieen̄ me lek.
         21 Inenitumu inyi ema ibe, “Cherekeyi, inu yi egebe me Ikpa Mbuban, eyi enyi esabe utọn̄
         kinyi inọ, îrọ iso me chieen̄ kinyi.”
         22 Ata ikọ òkinan̄a ọmọ me otu isibi okpọkpọ ikitop otutuuk ebi ìkup me uwu ntitiin̄
         ya me lek, mè ike ema chieen̄ enenen. Ema ekekitumu ibe, “Ìre ìkafat ìre gwun̄ kè
         Josefu ore ogwu?”
         23 Jisọs onenitumu inyi ema ibe, “Emi nriọọn̄ ibe ke enyi mêto urọk inyi emi ibe, ‘Ogwu
         ofia, gwa lek kwun̄ nu! Inu cha geelek eji enọbe ibe ke owu orọ me Kapanọm, rọ-nu
         inu cha me ere keyi, òrere ama kwun̄, inyi eji egọọk emun̄.’ ”
         24 “Me atikọ, ǹkitumu inyi enyi ibe ke ogwu nriran ìkakikaan̄ umin me ama kan̄.
         25 Me atikọ, owuwa ebi nwakpa òwa me Ijeren me ukot kè Ilaija ogwu nriran, me mgbọ ibot
         ikayakage ìrep otutuuk acha ita mè onyan̄ gweregwen, eyi ikpele akan̄ onin̄be ikana
         otutuuk ido geelek.
         26 Ire, Awaji ìkaria Ilaija ìsi me lek nwakpa Ijeren geege. Kpan̄asi ikeya, Awaji ìria
         Ilaija isi me lek nwakpa ge me ama Jerefat me agan̄ Saidọn.
         27 Ikeya si, owuwa ebi orukan̄ inyakpa òwa me Ijeren me ukot kè Ilaisia ogwu nriran.
         Ire, kpunu ene geege me etete kiban̄ ogwu Ilaisia ogwabe. Kpan̄asi ikeya, îre Nieman
         ogwu ònan̄a me ido Siria gaalek ke Ilaisia ogwa.”
         28 Otutuuk ebi ìkup me uwu ntitiin̄ ya, mè inọ ikọ cha Jisọs otumube enanaan̄ ejit enenen,
         29 mè inan̄a ikeke jîp, mè inin̄ Jisọs gìrìrìm, mè ibieen̄ ọmọ isibi me emen ama ya,
         mè isa ọmọ ije ifo ere òkup ngigo ngigo me inyọn̄ ogoon̄ ere ama Najeret okekebe,
         ibesi ibieen̄ ọmọ itọp, mè inan̄a me ere ya irọn̄ me ijọn̄ me ebon ogoon̄ ya, mè ikwu.
         30 Ire, Jisọs okpọkpọ ije itibi me etete urum kiban̄, mè ije isibi isi ere ìbosi.
         31 Jisọs onanan̄a me Najeret ije isi Kapanọm, ama òkup me Galili, mè ibene ikijeen̄
         ebi ene inu me Usen Mbuban.
         32 Inu ya îkijeen̄ okpọkpọ ike ebi ene chieen̄, mije ìkijeen̄ ikọ Awaji ya kubọk ogwukaan̄
         ikọ ya me lek kan̄.
         33 Me emen uwu ntitiin̄ ya, ogwu enerieen̄ ge òwa, ogwu ijo erumun̄ okupbe me emen.
         Ogwu enerieen̄ yi otataan̄ ukpo itumu inyi ọmọ ibe,
         34 “Ìre keke ke okiweek eji me lek, owu Jisọs ogwu Najeret? Ìre ònu ibonijijaka eji?
         Nriọọn̄ owu ijaan̄ lek. Owu ìre Ogwu Òkup Mbuban, ogwu Awaji oriabe inu.”
         35 Jisọs orarama ọmọ mgbọ yaage ibe, “Chit otu! Nan̄a sibi me emen ogwu enerieen̄ ya.”
         Ijo erumun̄ ya obeben ogwu enerieen̄ ya itọbọ me ijọn̄ me isi otutuuk ife cha, mè
         inan̄a me emen kan̄ isibi. Ire, ìkasak unan geege me lek ogwu enerieen̄ ya.
         36 Inu ya òrọrọ okwukwu ebi ene lek enenen. Ema ekekitumu me lek kiban̄ ibe, “Iyak!
         Ijejeen̄ keyi ye? Sa unye keyi ye? Ikọ otu ikike ke ene yi otumu inyi ijo erumun̄,
         ijo erumun̄ ogbagban̄, mè inan̄a me emen ene isibi.”
         37 Etip kè Jisọs otataan̄ ikana otutuuk ama òkup me agan̄ ya.
         38 Jisọs oneninan̄a me uwu ntitiin̄ ya isibi, mè ije isi uwu kè Saimọn. Mgbọ ya, ukan̄
         îbak nga nwa kè Saimọn me lek enenen. Ebi ene etutumu inyi Jisọs ibe initap ubọk irọ
         inyi lek ogwu enenwaan̄ ya inye.
         39 Jisọs okwukwuun̄ isi ikpọ ogwu enenwaan̄ ya me inyọn̄ mkpilaak, mè igana ere inyi
         orukan̄ ya, orukan̄ ya otetele ogwu enenwaan̄ ya, lek kan̄ onyenye. Inanan̄a ikeke
         mgbọ yaage, mè isi ikirọ inorie inyi ema.
         40 Me agan̄ ikakwun̄ usen ya, ebi ene ekpukpulu otutuuk ebi chieen̄ orukan̄ geelek okifiak
         isa ijet Jisọs ibe igwa. Jisọs ototoon̄ ubọk me lek kiban̄ me ge me ge, mè igwa otutuuk
         kiban̄ isan̄a.
         41 Ògak ge, Jisọs îrieen̄ si ijo erumun̄ isibi me emen owuwa ene. Ijo erumun̄ cha ekekitaan̄
         ukpo itumu inyi Jisọs ibe, “Owu ore Gwun̄ Awaji!” Ire, Jisọs okekigana inyi ema ibe
         echit otu. Ìkachieek ibe ema esan̄a amọn, mije, ema mîriọọn̄ ibe ke Jisọs ore Karais
         ya.
         42 Me òfit iwele kan̄, me agan̄ egwe, Jisọs ojeje isibi me ama ya isi ere ònọnọọn̄.
         Ebi ene ekekijijen̄e ikana ikiweek ọmọ. Mgbọ ema eweekbe ọmọ imun̄, ema eweweek irọrọ
         inyi ọmọ igọọk ema iluk, mè ikatele ema.
         43 Ire, Jisọs ofọfọọk ema ibe, “Mâsi ilook si ata etip òfolek mkpulu eyi Awaji me ama
         kechilọ si. Îre mije keya ke Awaji oria emi inu.”
         44 Ikeya ke Jisọs ojijen̄e ikana otutuuk uwu ntitiin̄ òkup me agan̄ Judia ikitumu ikọ
         Awaji.

1 Usen ge, mgbọ Jisọs okitumu ikọ Awaji me agba okwaan̄ oyô Geneseret, ebi ene ekekeke
         ikana ọmọ ikigban̄ ikọ Awaji.
         2 Jisọs onenimun̄ uji iba me atasuk ya ebi mbọm irin̄ esabe ikọp inu, mè isibi itele
         isi ikigwọk njin kiban̄ me ere ya.
         3 Mije ebi ene ekinwan ọmọ, isasaba inin̄ emen uji ge me lek uji iba cha, eyi òrere
         eyi kè Saimọn, mè itumu inyi Saimọn ibe ibieen̄ uji ya ida ibọkọ ifo okwaan̄ sọnja
         inyi ọmọ, mè isiki ikweek irek me emen uji ya ikitumu ikọ Awaji inyi ebi ife cha ìkekeke
         me otu inyọn̄.
         4 Mgbọ Jisọs otumube ikọ Awaji inyi ife cha isan̄a, itutumu inyi Saimọn mè ebi uji
         kan̄ ibe, “Ìkọp ìfo okwaan̄, mè ìto njin, inyi etet irin̄.”
         5 Saimọn ofọfọọk ọmọ ibe, “Ogwu Nte, eji mîkwukwulu ibọm mbọm otutuuk eririeen̄ mege
         iniwele egwe cherekeyi, eji kpetet kubọk ufuk irin̄ ge. Ire, mije, owu oyakabe initumu
         ikeyi, mâsi igwook njin ma.”
         6 Ema enenikọp ida ibọkọ, mè igwook njin. Irin̄ oninin̄ igak lek njin ya. Mgbọ ema
         ekitaba njin ya, ulobo irin̄ cha obebene ikigwak njin ya.
         7 Ema ebebene ubọk igwen ebi ìkup me uji eyi òkup me agan̄ ijọn̄ ya ibe enetap ubọk
         enyi ema. Ife cha ekọkọp inu, mè initaba usini njin ya itap me uji kiban̄. Irin̄ cha
         ojojot uji iba cha, mè isiki uji kubọk ìborerek.
         8 Mgbọ Saimọn Pita omun̄be inu ya òrọrọ, isisiki isọọk, mè itet Jisọs me akpatukot,
         mè itumu inyi ibe, “Okaan̄-ene, je nan̄a emi me lek, ke emi ìre ogwu ijo.”
         9 Saimọn ìtumu ikọ ya, mije, ubọk irin̄ ge ya ema etetbe îke ọmọ mè ebi uji kan̄ chieen̄,
         10 mè ike si Jemis mè Jọn bọn kè Jebidi ebi ìnitap ubọk inyi ema chieen̄. Jisọs otutumu
         inyi Saimọn ibe, “Katet ukpook, mije, bene me mgbọ keyi fo isi, owu môkitet ene.”
         11 Ema ekọkọp uji kiban̄ itoon̄ me ijọn̄, mè ijuuk irin̄ cha, mè njin, mè uji itele,
         mè igọọk Jisọs.
         12 Jisọs onenije isi ama ge me ere ya. Me ama ya, ogwu enerieen̄ ge òkifiak orukan̄
         inyakpa òwa. Mgbọ ogwu enerieen̄ ya omun̄be Jisọs, itọtọbọ ekpe, mè iyaka isi ichit
         me ijọn̄ me isi kè Jisọs, mè ibeek ọmọ ibe, “Okaan̄-ene, ire ineme owu, owu môkọt
         igwa emi, inyi emi ǹtana.”
         13 Jisọs onyanyana ubọk ichak ogwu inyakpa ya me lek, mè itumu ibe, “Îneme emi. Lek
         kwun̄ inye!” Mgbọ yaage, inyakpa ya otata isan̄a kpai.
         14 Jisọs otataba ogwu enerieen̄ ya ubọk me utọn̄ ibe, “Kakpa inu yi òrọrọ ìnyi ene geege.
         Ire, je fo, mè sa lek kwun̄ si jeen̄ ogwu ibot ngwugwa, mè gwa ngwugwa eyi Mosis onyibe
         me Ikan ibe ene geelek egwabe inyakpa isan̄a me lek igwa, inyi ebi ene esa eriọọn̄
         ibe ke owu otana.”
         15 Ire, etip kè Jisọs otataan̄ ikana ere igak adasi mgbọ. Ogbogbo ene esisibi inu inigban̄
         ikọ kan̄, mè isa si orukan̄ kiban̄ inu ibe igwa ema.
         16 Ire, Jisọs okekisibi isi ere ònọnọọn̄ isi ikup ikiriaak uriaak.
         17 Usen ge, mgbọ Jisọs okijeen̄ ebi ene inu, ebi Farisi, mè ebi ìjeen̄ Ikan ìnan̄a me
         ama geelek me agan̄ Galili, mè agan̄ Judia mè ama Jeruselem egọgọọk inu inisiki ikweek
         irek ikigban̄ ikọ kan̄. Okumugwem onyinyi si Jisọs unye isasa igwa orukan̄.
         18 Usini ebirieen̄ eneniben ogwu enerieen̄ ge òkifiak orukan̄ ngọm me inyọn̄ mkpilaak
         isa inu, mè iweek isasa ọmọ iraka inin̄ uwu ya isi imaan̄ me isi kè Jisọs.
         19 Ire, ema kpekọt iraka inin̄ uwu ya mije ebi ene enin̄be inwaan̄ uwu ya. Ema esasa
         ene ya inene ifo inyọn̄ uwu ya, mè ichili nruruk ge me otoon̄-uwu ya, mè itobo olik
         me lek mkpilaak ogwu ngọm ya, mè iben ọmọ me inyọn̄ mkpilaak itap itibi me otu nruruk
         ya iniyik me etete ebi ene, me isi kè Jisọs, me emen uwu ya.
         20 Mgbọ Jisọs omun̄be ichechieek kiban̄, itutumu inyi ene ya ibe, “Une, mîtele ijo kwun̄
         inyi owu.”
         21 Ebi Farisi mè ebi ìjeen̄ Ikan ìkup me ere ya ebebene ikinunuun̄ ibe, “Ìre ekene ire
         ogwu, òkimọnọ lek kan̄ kubọk Awaji ikeyi? Ìre ekene obokọt itele ijo inyi ene ilọ
         Awaji gaalek?”
         22 Jisọs orọriọọn̄ ekiket kiban̄, mè inido ema ibe, “Ìre keke orọ enyi ekikeek òjelek
         ekiket òkup ikeyi me ejit kinyi?
         23 Ìre eyi owa ofet itutumu? Ìre ibebe: Mîtele ijo kwun̄ inyi owu? Sa ìre ibebe: Nan̄a
         keke, mè je ije?
         24 Mgbọ keyi, emi mârọ inyi enyi eriọọn̄ ibe ke emi Gwun̄ Ebilene nkaan̄ unye me linyọn̄
         keyi itetele ijo inyi ene.” Itutumu inyi ogwu ngọm ya ibe, “M̀be owu, nan̄a keke,
         kat mkpilaak kwun̄, mè je fo.”
         25 Mgbọ yaage, ogwu ngọm ya onanan̄a ikeke me isi otutuuk kiban̄, mè ikat mkpilaak ya
         esabe iben ọmọ inu ikaan̄ me ubọk, mè ije isibi ifo, mè ikitọn̄ Awaji.
         26 Inu ya okeke otutuuk ebi ìkup me ere ya chieen̄ enenen. Ema ebebene ikitọn̄ Awaji,
         mè ikitumu ibe, “Îyak, chieen̄ kiji îmun̄ uyeke uyeke inu cherekeyi.”
         27 Mgbọ eya orakabe, Jisọs osisibi me uwu ya, mè ije ifo isi, mè imun̄ ogwu enerieen̄
         ge ekigwen Libai, ogwu òkibọkọ otitip ido, osikibe ikweek irek me uwu ikwaan̄ kan̄.
         Jisọs ogwegwen ọmọ ibe, “Na nagọọk emi.”
         28 Mgbọ yaage Libai onanan̄a ikeke, mè ijuuk otutuuk inu òkup me uwu ya itele, mè igọọk
         Jisọs.
         29 Libai osasa Jisọs isi uwu kan̄, mè ito ikpele ijọk inyi Jisọs. Owuwa ebi ìkibọkọ
         otitip ido mè ebi ofifi ene egọgọọk ema ikweek irek ikirie inorie ya si.
         30 Ire, mgbọ ebi Farisi mè ebi ìjeen̄ Ikan ebi ìrere si ebi Farisi emun̄be ike ebi ife
         cha ekigọọk Jisọs igbaan̄ irie inorie, ema edodo ebi udun̄ kè Jisọs ibe, “Ìre keke
         orọ enyi ekigọọk ebi ìkibọkọ otitip ido mè ebi ijo igbaan̄ irie inorie?”
         31 Jisọs ofọfọọk ema ibe, “Ebi lek onyebe kpekiweek ogwu ofia. Îre ebi lek ikanyege
         ekiweek ogwu ofia.
         32 Eya orọ, emi ǹkanu inenigwen ebi ata irọrọ. Ire, ǹnu inenigwen ebi ijo irọrọ ibe
         egwu ekom me emen ijo kiban̄.”
         33 Usini ebi Farisi mè ebi ìjeen̄ Ikan cha enenitumu inyi Jisọs ibe, “Ebi udun̄ kè Jọn
         ògwook mun, mè ebi udun̄ ebi Farisi mîkijin otu, mè ikiriaak uriaak mgbọ geelek. Ire,
         ebi udun̄ kwun̄ ekpọkpọ ikisa lek kiban̄ inyi irerie mè inwọnwọ.”
         34 Jisọs onenitumu inyi ema ibe, “Me ere ijọk ido-nwa, ìre ebi unene ogwu òdo nwa mêkọt
         ijin otu me ere ogwu òdo nwa okupbe melek kiban̄? Iin̄-iin̄, eya ìkpokọt irọ!
         35 Ire, mgbọ òkinu, mgbọ mêsan̄abe ogwu òdo nwa isan̄a me etete kiban̄. Îre mgbọ keya
         ke ema ebejin otu.”
         36 Jisọs ototo urọk ge inyi ema ibe, “Kpekikọọk ọkpọkọ aya ọfọnti isa ichim ichit ere
         ògwagwak me lek oka ọfọnti. Mije, ire irọ ikeya, aya ọfọnti ya môje me ere ekọọkbe
         ya igwak. Ọkpọkọ aya ọfọnti ya si ìkpoje ge melek oka ọfọnti ya.
         37 Ikeya si, kpekitap aya miin̄ me emen oka ogbokot ikpa anam, mije, unye aya miin̄
         ya môrama oka ogbokot ya ibum. Inenire, miin̄ me ichep, ogbokot me ichep.
         38 Eya orọ, ekitap aya miin̄ me emen ayaya ogbokot ikpa anam.
         39 Ofifi si, ene geelek ònwọnwọ oka miin̄ isan̄a, ìkayaka ìkiweek inwọnwọ aya miin̄,
         mije, ìbobe ke oka miin̄ ya înwọn igak aya miin̄.”

1 Me Usen Mbuban ge, mgbọ Jisọs mè ebi udun̄ kan̄ ekije itibi uko akpa ge, ebi udun̄
         kan̄ ekekifan̄a sọnja akpa me uko ya inwaan̄ itap me akajit ubọk, mè ikichọk mfufe
         isan̄a me lek, mè ikitaka.
         2 Usini ebi Farisi ekukup imun̄ ema, mè inido ema ibe, “Ìre keke orọ enyi ekirọ inu
         Ikan kè Mosis obe ekarọ me Usen Mbuban?”
         3 Jisọs obebe ema, “Ìre enyi kperarak ifuk-nu inu Debit orọbe mgbọ uraafiọọn̄ otakabe
         ọmọ mè ebi melek kan̄?
         4 Debit ìjeje inin̄ uwu Awaji, mè imọnọ fituru esabe igwa ngwugwa inyi Awaji itaka,
         mè iche si inyi ebi melek kan̄. Me ubọk Ikan kiji okupbe, îre ebi ngwugwa gaalek ekitaka
         fituru ya òkup me mbuban.”
         5 Jisọs onenitumu inyi ema ibe, “Gwun̄ Ebilene ore Ogwukaan̄ Usen Mbuban.”
         6 Me ofifi Usen Mbuban, Jisọs ojeje inin̄ uwu ntitiin̄, mè ikijeen̄ inu. Ogwu enerieen̄
         ge ubọk agan̄ ulom okwube òwa si me emen uwu ya.
         7 Usini ebi ìjeen̄ Ikan mè ebi Farisi ekekiweek ikan ema ebesa itet Jisọs. Eya orọ,
         ema ekekigwuun̄ chieen̄ ikpọ mè ìre Jisọs môgwa ene me Usen Mbuban ya.
         8 Jisọs orọriọọn̄ inu ema ekikeek, mè itumu inyi ogwu enerieen̄ ubọk ge okwube ya ibe,
         “Nan̄a keke, mè sibi nakeke me isi otutuuk ene.” Ogwu enerieen̄ ya onanan̄a ikeke,
         mè ije inikeke me isi otutuuk ene.
         9 Jisọs onenitumu inyi ebi ife cha ibe, “Ǹdo enyi nu, ìre keke ke Ikan kè Mosis onyi
         irek ibe erọ me Usen Mbuban? Ìre ìnyi irek ibe erọ ata inu, sa ìre ijo inu? Ìre ìnyi
         irek ibe enyan̄a ugwem ene? Sa ìre ìnyi irek ibe efiat ugwem ene?”
         10 Mgbọ îdobe ikọ ya isan̄a, iraraan̄ chieen̄ ikana ikikpọ emen isi ife cha me ge me
         ge, mè itumu inyi ogwu enerieen̄ ya ibe, “Nyana ubọk kwun̄.” Ogwu enerieen̄ ya onyanyana
         ubọk, orukan̄ ya otata isan̄a kpai.
         11 Ejit onanaan̄ ebi ife cha enenen mije inu ya òrọrọ. Ema ebebene ikitọt me etete kiban̄
         inu ema eberọ Jisọs.
         12 Usen ge me emen mgbọ ya, Jisọs onenije inene inyọn̄ ogoon̄ ge isi ikup ikiriaak Awaji,
         mè ikup me uriaak otutuuk eririeen̄ ya.
         13 Egwe iwewele, igwegwen otutuuk ebi ìkigọọk ọmọ me udun̄ iriaak me lek kan̄, mè inigobo
         akọp me ene iba isibi me etete kiban̄, mè igwen ema ebi otuchieen̄ kan̄.
         14 Erieen̄ ebi otuchieen̄ cha ìre Saimọn ogwu îgwenbe si Pita, mè Anduru ogwu ngwan̄,
         mè Jemis, mè Jọn, mè Filip, mè Batolomi,
         15 mè Matiyu, mè Tọmọs, mè Jemis gwun̄ kè Alifiọs, mè Saimọn ogwu ulọk ama ominbe me
         ejit,
         16 mè Judas gwun̄ kè Jemis, mè Judas Isikariọt ogwu onenileke Jisọs inyi ekpan̄.
         17 Jisọs oneninan̄a me inyọn̄ ogoon̄ ya isibi, mè inikeke me ere ijọn̄ olaakbe, ọmọ
         mè akọp mè ebi otuchieen̄ iba kan̄ cha. Owuwa ebi ìkigọọk ọmọ me udun̄, mè ogbogbo
         ebi ìnan̄a me agan̄ Judia, mè ama Jeruselem, mè ebi ìnan̄a me ama Taya mè Saidọn me
         agba awaji, enunu inijot me ere ya,
         18 ikiweek inọnọ ikọ kè Jisọs, mè ikiweek si ibe Jisọs igwa orukan̄ kiban̄. Ebi geelek
         ìkakaan̄ ijo erumun̄ me emen, Jisọs orerieen̄ ijo erumun̄ cha isibi me emen kiban̄.
         19 Mije unye okinan̄a me lek kan̄ isibi, mè ikigwa ene, owuwa ebi ene ekekiweek ichachak
         ọmọ ubọk me lek, inyi lek kiban̄ inye.
         20 Jisọs onenibene chieen̄ ikpọ ebi udun̄ kan̄, mè itumu ibe, “Ugbana môkup inyi enyi
         ebi ugbọọn̄, mije, mkpulu eyi Awaji ìkup inyi enyi.
         21 Ugbana môkup inyi enyi ebi ìkiran̄ ọfiọọn̄ mgbọ keyi, mije, owot kinyi môjot. Ugbana
         môkup inyi enyi ebi ìkito ito mgbọ keyi, mije, enyi mêchak imọm.
         22 Ugbana môkup inyi enyi mgbọ ebi ene mêchabe enyi mije erieen̄ Gwun̄ Ebilene, mè isa
         si mije erieen̄ ya irieen̄ enyi isibi me etete kiban̄, mè irọ enyi inu unyechieen̄,
         mè ijit erieen̄ kinyi kubọk enyi ìre ebi ijo ife.
         23 “Ebi ene isikirọ enyi inu chi, ìkibele ejit, mè ìjop okwa unwọọn̄, mije, Awaji îsun̄
         mkpukpe òmimin enenen inyi enyi me emen inyọn̄. Ikafieek owot, mije, ikeya si ke ebi
         nte nte kiban̄ esisaak ebi nriran me ukot ikaan̄.
         24 Ire, môfieek inyi enyi ebi ìbọbọọn̄ ubọọn̄ mgbọ keyi, mije, enyi mîra ibọkọ otutuuk
         mkpukpe kinyi isan̄a me ugwem keyi.
         25 Môfieek inyi enyi ebi owot ojotbe mgbọ keyi, mije, enyi mêran̄ ọfiọọn̄. Môfieek si
         inyi enyi ebi ìkichak imọm mgbọ keyi, mije, enyi mêfieek ejit, mè ito ito.
         26 Môfieek inyi enyi mgbọ ebi ene isikitumu ata ikọ ibak enyi mgbọ geelek, mije, ikeya
         ke ebi nte nte kiban̄ erọ me lek ebi nriran ataak me ukot kiban̄.”
         27 Jisọs onenitumu si ibe, “Enyi ebi ìkigban̄ ikọ n̄a mgbọ keyi, m̀be enyi, ìma ebi
         ochicha kinyi, mè ìkirọ ata inu ìnyi ebi geelek ìchacha enyi.
         28 Ìgbana ebi geelek ìgbogbo enyi, mè ìriaak uriaak me ibot ebi geelek ìrọrọ ikeme enyi.
         29 Ire ikaan̄ ogwu isulu owu ada me agba isi ge, kana agan̄ keyilọ nyi ene ya isulu
         si. Ire ene ibọkọ owu ọfọnti inyọn̄ kwun̄, kakput ene ya, tele mè ibọkọ ọfọnti irak
         kwun̄ si igbaalek.
         30 Ikaan̄ ogwu ibeek owu inu, nyi. Ikaan̄ ogwu imọnọ inu kwun̄, kasi ìdo ibe iyaka inyi
         owu.
         31 Ikaan̄ inu oweekbe ibe ene irọ inyi owu, rọ si ikeya nyi ene.
         32 “Ire enyi ima ebi ìmama enyi gaalek, ìre kpasi oruru ke enyi ekaan̄? Ebi ìkirọ ijo
         inu si ekima ebi ìmama ema.
         33 Ire enyi irọ ata inu inyi ebi ìkirọ ata inu inyi enyi gaalek, ìre kpasi oruru ke
         enyi ekaan̄? Ìre ìkare inu yaage si ke ebi ìkirọ ijo inu ekirọ?
         34 Ire enyi ikifọọk inu inyi ebi enyi eriọọn̄be ibe ke mêkọt iyaka inu ya ikpe enyi
         gaalek, ìre kpasi oruru ke enyi ebekaan̄ mije keya? Ebi ìkirọ ijo inu me lek kiban̄
         ekifọọk si inu inyi ebi ijo inu ogbo kiban̄ ebi ema eriọọn̄be ibe ke mêkọt iyaka otutuuk
         inu cha ikpe ema.
         35 Ire, emi m̀be enyi, ìma ebi ochicha kinyi, mè ìkirọ ata inu ìnyi ema. Ìkifọọk inu
         ìnyi ene, mè ikakpọ chieen̄ iyayaka ibọkọ useen̄. Mgbọ enyi isikirọ ikeya, mkpukpe
         kinyi mômin enenen. Enyi mêre bọn Awaji Ogwu Òbebene Ichit. Mije, Awaji îkirọ ata
         inu inyi ebi ikpak, mè ebi ata inu geelek ene erọbe inyi ìkakinin̄ chieen̄.
         36 Eya orọ, ìkirọ ene nsan ike Nte kinyi okirọ ene nsan.
         37 “Ikakifieek ene ikọ, inyi Awaji ikafieek enyi ikọ si. Ikakitip ene oyerebet, inyi
         Awaji ikatip enyi oyerebet si. Ikaan̄ ebi irọ enyi ijo inu, ìtele ìnyi ife cha, ke
         Awaji si môtele ijo kinyi inyi enyi.
         38 Ìkiche inu ìnyi ene, ke Awaji môkiche inu inyi enyi si. Awaji isiboche inu inyi enyi,
         ìbotọtọ ijot, mè ikeme itap, mè isisik, inyi inin̄ inwaan̄, mè ikpọk itap si, inyi
         ijot ibene, mè ifiin̄, sabum ìboniben igwook itap enyi me ubọk. Mije, inu enyi esabe
         itọ inyi ene ke Awaji obosa itọ si inyi enyi.”
         39 Jisọs onenito urọk inyi ema ibe, “Ìre ogwu ǹnàan̄ môkọt isa ogwu ǹnàan̄ ijeen̄ oniin̄?
         Ìre ema ene iba kpebegbaan̄ irọn̄ inin̄ emen udọn̄?
         40 Ofifi si, ogwu òkikween̄ inu ìkakimin ìgak ogwu òkijeen̄ ọmọ inu. Ire, mgbọ ogwu
         ekijeen̄ inu ya isikween̄ isan̄a, ìbokup kubọk ogwu òjejeen̄ ọmọ inu.
         41 “Ìre keke orọ owu okiruk chieen̄ ikpọ sọntiik nsiseen̄ uti òkup me chieen̄ ngwan̄
         kwun̄, mè isan̄a chieen̄ me lek ikpele uwot òkup me chieen̄ kwun̄?
         42 Ìre owu òbojeje itumu inyi ngwan̄ kwun̄ ibe inu inyi owu òsan̄a nsiseen̄ uti me chieen̄
         kan̄, me ere owu me lek kwun̄ okakọtge ìmun̄ ikpele uwot eyi òkup me chieen̄ kwun̄?
         Owu ogwu isi iba keyi! Dasi jene ikpele uwot òkup me chieen̄ kwun̄ san̄a, inyi owu
         òkọt òmọọn̄ inu òsan̄a sọntiik nsiseen̄ uti eyi òkup ngwan̄ kwun̄ me chieen̄.
         43 “Ata uti ìkakito ijo mfut. Ikeya si, ijo uti ìkakito ata mfut.
         44 Ekisa mfut uti iriọọn̄ lek uti. Kpekigbeme mfut figi me lek ukpak. Kpekigbeme si
         mfut gerep me lek uti abọm egbe.
         45 Ikeya si, ata ene ìkirọ ata inu inan̄a me lek ata ekiket eyi òkup me emen ejit kan̄.
         Ogwu ijo ene ìkirọ ijo inu inan̄a me lek ijo ekiket eyi òkup me emen ejit kan̄. Eya
         orọ, ene ìkitumu ikọ igọọk me lek inu òjojot ọmọ me ejit.”
         46 Jisọs onenido ema ibe, “Ìre keke orọ enyi ekpọkpọ ikigwen emi Okaan̄-ene, Okaan̄-ene,
         ire, enyi kpekirọ inu nkitumu?
         47 Mâjeen̄ enyi inu ge nu. Ene geelek ònunu me lek n̄a, mè inọ ikọ n̄a, mè irọ inu nkitumu,
         48 ene ya ìkup kubọk ogwu òbonama uwu, mè irọkọ ijọn̄ idọk, mè igwook ewuuk irak ijọn̄
         uwu ya itoon̄ me inyọn̄ ewuuk me emen ijọn̄. Mgbọ mun̄ ile obaakbe inu, mè isa unye
         agbugbuk inibieen̄ uwu ya, uwu ya ìkasisik, mije, mînama inye.
         49 Ire, ene geelek ònọnọ ikọ n̄a, mè ijit irọrọ inu nkitumu, ene ya ìkup kubọk ogwu
         ònanama uwu kan̄ me inyọn̄ achiaan̄, ìkatap ewuuk irak ijọn̄. Mgbọ yaage mun̄ ile
         obaakbe inu, mè isa unye agbugbuk inibieen̄ uwu ya, uwu ya ogbugbugbọ igwook, mè igwak
         isan̄a kpai.”

1 Mgbọ Jisọs otumube ikọ chi inyi ebi ife cha isan̄a, inanan̄a me ere ya ije ifo ama
         Kapanọm.
         2 Me ama ya, îkaan̄ ogwu ibot akọn̄ ge òkakaan̄ gwun̄ uwu ge îmabe enenen, mè itoon̄
         ejit me lek. Me ike mgbọ ya, gwun̄ uwu ogwu enerieen̄ yi îfiak enenen, mè igbet mkpa.
         3 Mgbọ ogwu ibot akọn̄ yi onọbe inu òfolek kè Jisọs, iraria usini ebi ugane ebi Ju
         ibe esi etumu enyi ibe soso, mè ogwugwu inye lek inu inigwa gwun̄ uwu kan̄ inyi ọmọ.
         4 Ife cha enunu me lek kè Jisọs, mè iniriaak ibe, “Soso, nasi gwa gwun̄ uwu ene yi,
         ke ene yi îgbe ogwu owu môtapbe ubọk inyi me oniin̄ òkup ikeyi.
         5 Mije, ogwu enerieen̄ yi îma eji ebi Ju enenen, mè inama uwu ntitiin̄ inyi eji.”
         6 Jisọs onanan̄a igọọk ema ije. Mgbọ ema ejebe igbet ere uwu ogwu ibot akọn̄ ya, ogwu
         ibot akọn̄ ya oraria ebi unene kan̄ ibe enetumu enyi Jisọs ibe ikayaka ìsisaak lek
         ìje ìnu uwu kan̄, mije ke ọmọ ìkagbe ogwu ogwugwu obonin̄ uwu kan̄;
         7 ke ìre mije keyi ke ọmọ omọnọ ibe ke ọmọ ìkagbe ogwu òbokọt ije inu inigwen ogwugwu
         isi mè isi. Soso, mè ogwugwu itumu ikọ otu gaalek, ke lek gwun̄ uwu kan̄ mônye.
         8 Mije ke ọmọ ìre ogwu òkup me irak ebi ibot akọn̄ ìbebene igak ọmọ. Ọmọ me lek kan̄
         îyaka ikaan̄ si ebi akọn̄ me irak kan̄. Ọmọ isinyi ene ge ida ibe, je, ke ìbojeje.
         Ọmọ iyaka ibe ofifi ene, na, ke ìbonunu. Ọmọ ibe gwun̄ uwu kan̄, rọ ikeyi, ke ìborọrọ.
         9 Ikọ ene ya otumube okeke Jisọs chieen̄. Igwugwu isi ikom, mè itumu inyi ebi ogbogbo
         ene cha ìkigọọk ọmọ me udun̄ ibe, “Ǹkitumu inyi enyi ibe ke ǹkararak ìchichini òjelek
         ikpele ichechieek òkup ikeyi, ìrere me otutuuk ido ebi Ijeren.”
         10 Ebi ikwaan̄ cha egwugwu ikom ifo uwu ogwu ibot akọn̄ ya, mè isi imun̄ ibe ke lek
         gwun̄ uwu kan̄ ya înye isan̄a.
         11 Mgbọ eya orakabe, Jisọs oneninan̄a me Kapanọm ije isi ama ekigwen Nên. Ebi udun̄
         kan̄ mè ogbogbo ene mîgọọk ọmọ isi ama ya si.
         12 Mgbọ ema ekije igbet otunchit ama ya, ema emumun̄ ebenbe nkwukwu ene me inyọn̄ uwot
         ibesa isibi isi ifuun̄. Gwun̄ enerieen̄ ya òkwukwu ìre gwun̄ ibot ge ogwu uga okaan̄be.
         Ogwu uga si ìre nwakpa. Owuwa ene enanan̄a me ama ya igbuku isibi ikigọọk nwakpa ya
         ije.
         13 Mgbọ Okaan̄-ene omun̄be nwakpa ya, njijin ogwu enenwaan̄ ya otetet ọmọ enenen. Itutumu
         inyi ibe, “Kayaka ìto ito.”
         14 Mgbọ îtumube ikeya isan̄a, ijeje isi lek ebi ìbeben nkwukwu ene ya, mè itet ubọk
         me lek uwot ya, ife cha eyayaka ikeke. Itutumu inyi nkwukwu ene ya ibe, “Gwun̄ enerieen̄,
         m̀be owu, nan̄a keke!”
         15 Ogwu òkwukwu ya obebene lek ikweek irek, mè ibene ikitumu ikọ. Jisọs osasa ọmọ ikana
         itap me ubọk ogwu uga.
         16 Ukpook otetet otutuuk ebi ìkup me ere ya. Ema ebebene ikitọn̄ Awaji, mè ikitumu ibe,
         “Ikpele ogwu nriran îra inu me etete kiji! Awaji îra inu ineninyan̄a ebi kan̄.”
         17 Etip inu yi Jisọs orọbe otataan̄ ikana otutuuk agan̄ Judia, mè otutuuk asabọn ama
         geelek òkana Judia okokop.
         18 Ebi udun̄ kè Jọn enenikpa otutuuk inu chi Jisọs orọbe inyi Jọn. Jọn onenigwen ene
         iba me lek kiban̄,
         19 mè iria ibe, “Ìsi ìdo-nu Okaan̄-ene ibe, ìre ogwugwu ore ogwu òbonunu ya? Sa ìre
         eji ekup ekpọ ofifi ene?”
         20 Mgbọ ebi osat kè Jọn cha enube me lek kè Jisọs, ema enenitumu inyi ọmọ ibe, “Jọn
         ògwook mun̄ oria eji inu me lek kwun̄ ibe eji enedo eriọọn̄ me otu kwun̄, mè ìre owu
         ore ogwu òbonunu ya? Sa ìre eji ekup ekpọ ofifi ene?”
         21 Me ike mgbọ yaage, Jisọs ògwagwa owuwa ebi orukan̄, mè ilap ijo erumun̄ isibi me
         emen owuwa ene, mè irọ inyi ebi ǹnàan̄ emọọn̄ inu.
         22 Eya orọ, Jisọs ofọfọọk ebi osat kè Jọn cha ibe, “Ìfon, mè ìsi ìkpa otutuuk inu enyi
         esabe chieen̄ kinyi imun̄, mè isa utọn̄ kinyi inọ, ìnyi Jọn. Ìkpa ìnyi ibe ke ebi
         ǹnàan̄ mêkimọọn̄ inu, ebi akọọk mêkije ije, ebi ìnan mêkinọ ikọ, mîgwa ebi inyakpa,
         mè ijomo ebi ìkwukwu. Ìkpa si ìnyi ibe ke mîlook ebi ugbọọn̄ ata etip.
         23 Ugbana môkup inyi ene geelek ogwu ikanan̄age ìrọn̄ mije n̄a.”
         24 Mgbọ ebi ikwaan̄ kè Jọn cha egwube ikom ifo, Jisọs obebene ikitumu ikọ òfolek kè
         Jọn inyi urum ebi ene ìkup me ere ya, mè ikido ema ibe, “Mgbọ enyi esibibe isi lek
         kè Jọn me emen èwê, ìre keke ke enyi esi ikpọ? Ìre enyi esi ikpọ mbubet efet okiwumu
         iyaka imaan̄?
         25 Ire ìkare eya, ìre keke ke enyi esibi isi ikpọ-ni? Ìre enyi esi ikpọ enerieen̄ òsasa
         ujuja unye otu ewe ọfọnti ibala lek? Ire ebi ìkiluk ubene ugwem, mè ikitap ọfọnti
         unye otu ewe, òjelek kè ebiba ekiluk me uwu ebi ubọọn̄, kpekikup me emen èwê.
         26 Ire, ǹdo-nu enyi. Ìre keke ke enyi esibi isi ikpọ? Ìre ogwu nriran ke enyi esi ikpọ?
         Iin̄, ǹkitumu inyi enyi ibe ke Jọn îmin igak ogwu nriran.
         27 Mije, îre ọmọ ke ege inu òfolek me Ikpa Mbuban ibe ke Awaji ibe, ‘Emi mâria gwun̄
         ikwaan̄ n̄a ibe idasi ije me isi kwun̄, mè isi inen̄e oniin̄ isun̄ iban owu.’
         28 “Me atikọ, ǹkitumu inyi enyi ibe, me etete ebilene, kpunu ene geege emanbe, ogwu
         òmimin igak Jọn. Ire, ogwu òsisip ichit me emen mkpulu eyi Awaji îmin igak Jọn.”
         29 (Mgbọ otutuuk ebi ìkup me ere ya, ògak ge ebi ìkibọkọ otitip ido, enọbe ikọ cha Jisọs
         otumube ibak Jọn, ema echechieek ibe ke inu ya ìrọ igọọk me nkeek Awaji me atikọ.
         Mije, ema cha ìre ebi Jọn ogwookbe mun̄.
         30 Ire, ebi Farisi mè ebi ìjeen̄ Ikan mîjit nkeek Awaji okaan̄be me lek kiban̄, mije
         ema ekachieekge ibe Jọn igwook ema mun̄.)
         31 Jisọs obebene ikitumu ibe, “Ìre m̀basa ebi mgbọ kechi itọ me lek keke mọnọ? Ìre ife
         chi ebet lek keke mọnọ?
         32 Ebi ukot kechi ekup kubọk nsabọn ìsisiki ikweek me oyet ifit. Ebi agan̄ ge ekekitaan̄
         ukpo itumu inyi ebi agan̄ keyilọ ibe, ‘Eji mîkwak okwa ijọk inyi enyi, enyi kpechieek
         ijojop. Eji mîyaka ikwak okwa ito inyi enyi, mun̄ ito ìkasibi enyi me chieen̄.’
         33 Mije, mgbọ Jọn ògwook mun̄ onube, ìkakirie inorie, ìkakinwọ si miin̄. Enyi ebebe
         ke ijo erumun̄ me emen kan̄.
         34 Ire, mgbọ Gwun̄ Ebilene onube, mè ikirie inorie, mè ikinwọ miin̄, enyi ebebene ikitumu
         ibe ke ogwugwa ìre ogwu ebek ile, mè ogwu usa-miin̄, ogwu òkigọọk ebi ìkibọkọ otitip
         ido, mè ofifi ebi ijo ife ìkup esese esese ikitet unene.
         35 Ire, inan̄a me lek ebi ìbọbọkọ iriọọn̄-inu eyi Awaji itap, ebi ene mêmun̄ ibe ke
         iriọọn̄-inu eyi Awaji ore eyi òtatat.”
         36 Usen ge, ogwu Farisi ge onenigwen Jisọs isa isi iriak ichen me uwu kan̄. Jisọs osisi,
         mè igọọk isiki ikweek irek me lek ikasi me uwu ya ikirie inorie.
         37 Mgbọ ogwu enenwaan̄ òje oyet ge me ama ya onọbe ibe ke Jisọs òwa me uwu ogwu Farisi
         ya okupbe ikirie ichen, imọmọnọ iko ge esabe ewuuk ekigwen alabasita irom, eyi aran̄
         utop olu ojotbe emen, ikaan̄ me ubọk isa ije inu uwu ya.
         38 Mgbọ îrebe uwu ya, iraraka inin̄, mè isi ikeke me ukot kè Jisọs, me agan̄ udun̄,
         mè ibene ikito ito. Mun̄ ito ònan̄a me chieen̄ kan̄ okekirọn̄ọ igwook me ukot kè Jisọs.
         Ogwu enenwaan̄ ya okekisa ijeek ibot kan̄ ituku mun̄ ito ya, mè ikisa otu ifip ukot
         iba kè Jisọs, mè inichili iko ya, mè ikana aran̄ ya òkup me emen igwook me ukot iba
         kè Jisọs.
         39 Mgbọ ogwu Farisi ya omun̄be inu ya òrọrọ, ibebene ikitumu inyi lek kan̄ ibe, “Mebe
         ene yi ìre ogwu nriran, kè oriọọn̄ òjelek ene ogwu enenwaan̄ yi òkitet ọmọ ubọk me
         lek orebe. Ogwu enenwaan̄ yi ìre ogwu ijo.”
         40 Jisọs onenibe ọmọ, “Saimọn, nkaan̄ ikọ ge mbatumu inyi owu.” Ogwu Farisi ya ofọfọọk
         ọmọ ibe, “Ogwu Ijejeen̄, tumu nyi emi ma!”
         41 Jisọs onenito urọk ge ibe, “Îkaan̄ ebirieen̄ iba ìfọfọọk ikpoko me ubọk ogwu enerieen̄
         ge òkinyam ikpoko. Ene ge ofọọk efit dinari go, sa ogwulọ ofọọk akọp dinari go.
         42 Me lek kiban̄ ene iba cha, kpunu ogwu òkakaan̄ ikpoko isa isi ikpe urieek kan̄ inyi
         ogwukaan̄ ikpoko ya. Mije keya, ogwukaan̄ ikpoko ya ofufuk urieek ene iba cha ichep
         inyi lek kan̄, mè ibe ife cha ekayaka ìkpe ọmọ urieek cha, ke ọmọ îtele inyi ebibi.”
         Jisọs itoto urọk ya isan̄a, inenido ibe, “Me etete ebi urieek iba cha, ìre ogwu owa
         oboma ogwu òtetele urieek inyi ema ya ichit?”
         43 Saimọn ofọfọọk ibe, “Me nkeek n̄a, îre ogwu urieek kan̄ ominbe igak oboma ogwu òtetele
         urieek inyi ema ya ichit.” Jisọs obebe ọmọ, “Owu ofọọk itat.”
         44 Itutumu ikeya isan̄a, ineniyaka isi ikweek ogwu enenwaan̄ ya, mè itumu inyi Saimọn
         ibe, “Ke omun̄ ogwu enenwaan̄ yi? Emi nnu me uwu kwun̄, owu òkanyi emi mun̄ ǹsa ǹgwọk
         ukot kubọk ọrọmijọn̄ kiji oweekbe. Ire, mun̄ ito ònan̄a me chieen̄ ogwu enenwaan̄
         yi ke ogwu enenwaan̄ yi osa igwọk emi ukot, mè isa ijeek ibot kan̄ ituku emi ukot
         ichat.
         45 Owu òkakat emi mgbọ nnin̄be uwu kwun̄ kubọk ọrọmijọn̄ oweekbe. Ire, bene me karake
         nnin̄be uwu kwun̄, ogwu enenwaan̄ yi ìkpọkpọ ikifip ukot n̄a.
         46 Mgbọ nnube me uwu kwun̄, owu òkaken emi aran̄ me ibot kubọk ọrọmijọn̄ okupbe. Ire,
         ogwu enenwaan̄ yi îsa aran̄ utop olu iniken emi me ukot agan̄ iba.
         47 Eya orọ, ǹkitumu inyi owu ibe ke ikpele imumechieen̄ ogwu enenwaan̄ yi okaan̄be ìkijeen̄
         ibe ke mîtele ogbogbo ijo inu kan̄ inyi ọmọ. Ikeya si, ikaan̄ ogwu ikaan̄ sọntiik
         imumechieen̄ gaalek, ìsibi ibe ke ìre sọntiik ijo inu gaalek ke etele inyi ene ya.”
         48 Jisọs onenitumu inyi ogwu enenwaan̄ ya ibe, “Ogwu enenwaan̄, mîtele otutuuk ijo kwun̄
         inyi owu.”
         49 Ebi melek kiban̄ ìkukup me lek ikasi ya ebebene ikinunuun̄ me etete kiban̄ ibe, “Ìre
         kpasi ene ire ogwu òyaka inikitele ijo inyi ene?”
         50 Jisọs otutumu inyi ogwu enenwaan̄ ya ibe, “Ichechieek kwun̄ înyan̄a owu! Fo me esuuk.”

1 Sọnja mgbọ iraraka, Jisọs onenikijijen̄e ikana otutuuk ama ile mè asabọn ama ikilook
         ata etip eyi mkpulu eyi Awaji. Akọp mè ebi otuchieen̄ iba kan̄ ekekigọọk ọmọ ikijijen̄e
         ikana,
         2 ema mè usini ebibaan̄ ebi Jisọs olapbe ijo erumun̄ isibi me emen, mè igwa esese chieen̄
         orukan̄ me lek. Erieen̄ ebibaan̄ cha ìre Meri ogwu Magidala ogwu Jisọs olapbe ijo
         erumun̄ jaaba isibi me emen,
         3 mè Juwana nwa kè Chusa ogwu ibot ikwaan̄ me uwu kè Erọdu, mè Susana, mè owuwa ofifi
         ebibaan̄. Ebibaan̄ chi ekisa ikpoko ubọk kiban̄, mè inu ema ekaan̄be itap ubọk inyi
         Jisọs mè ebi otuchieen̄ kan̄.
         4 Ebi ene enenikigbuku inan̄a me ama ile geelek isibi inu lek kè Jisọs. Jisọs onenito
         urọk inyi ema ibe,
         5 “Ene ge oninan̄a isi iwop mfut me uko kan̄. Mgbọ îkigwọ mfut cha ifiaak, usini orọrọn̄
         me eden̄ oniin̄. Ebi ene ejajak me ukot iraka, ebi kè ofut enenitọk otutuuk imeen̄
         isan̄a.
         6 Usini mfut cha orọrọn̄ me ijọn̄ ewuuk. Mgbọ îtibibe isibi, ikwakwaan̄ isan̄a mije
         kpunu mun̄ me irak ijọn̄ ya.
         7 Usini mfut orọrọn̄ me ijọn̄ ere ukpak okupbe. Ukpak melek mfut cha egbagbaan̄ itibi
         isibi. Ukpak cha otitibi ikana ichit nsek otu mfut cha. Ìkachieek ibe itibi ijaan̄,
         mè ito ata mfut.
         8 Ire, usini mfut cha orọrọn̄ me ata ijọn̄, mè itibi isibi, mè ito ogbogbo mfut òwawa,
         efit mgbọ, igak echi esabe iwop.” Mgbọ Jisọs otobe urọk ya isan̄a, itutumu inyi ema
         ibe, “Ogwu ikaan̄ utọn̄ ìbosa inọ ikọ, inọ.”
         9 Ebi udun̄ kan̄ enenido ọmọ inu urọk ya osibibe.
         10 Jisọs otutumu inyi ema ibe, “Mîchili otutuuk nlelet inu eyi mkpulu Awaji ijeen̄ enyi,
         inyi enyi eriọọn̄. Ire, ǹkitumu ikọ me urọk inyi ebi ofifi ene, inyi, ‘Ema mêmun̄,
         ire, kpebekọt imun̄ itat; ema mênọ, ire, kpebekọt igobo itet.’ ”
         11 Itutumu ikeyi isan̄a, inenibe ema, “Ibot urọk ya ìre ikeyi: Mfut ya ìre ikọ Awaji.
         12 Echi òrọrọn̄ me eden̄ oniin̄ ìre ebi ìnọnọ ikọ ya, ire, Yọk onunu initeen̄ ikọ ya
         isan̄a me ejit kiban̄, inyi ema ekakọt ìchieek, mè ìbọkọ unyan̄a.
         13 Mfut echi òrọrọn̄ me ijọn̄ ewuuk ìre ebi ìbọbọkọ ikọ ya itap me unwọọn̄ mgbọ ema
         enọbe. Ire, ikọ ya ìkatibi ugwun̄-ijọn̄ me emen kiban̄. Ema echieek me lek ikọ ya
         sọntiik mgbọ. Ire, mgbọ ntọ-mkpọ onube, ema ewawaka irọn̄.
         14 Mfut echi òrọrọn̄ me ijọn̄ ukpak ìkeke inyi ebi ìnọnọ ikọ ya, mè ibọkọ itap. Ire,
         ike mgbọ okije, uyọrọlek linyọn̄, mè ulọk inu ubọọn̄, mè ubelejit eyi linyọn̄ onenikana
         ichit ikọ ya, mè irọ inyi mfut kan̄ ikakikup ìkan, mè ìren̄e kubọk ge.
         15 Ire, mfut echi òrọrọn̄ me ata ijọn̄ ìkeke inyi ebi ìnọnọ ikọ ya, mè ibọkọ itap me
         ata ejit, mè itet ikaan̄, mè igban̄ utọn̄ me lek, mè ikat ejit ikeke inye mege ire
         mgbọ îtobe mfut.
         16 “Kpunu ogwu òkimin mkpukan̄ isan̄a, mè iben isi iyik me irak mkpilaak. Kpan̄asi ikeya,
         ìboben itoon̄ me inyọn̄ ngugọọn̄, inyi ene geelek òninin̄ uwu ya isa utoon̄ mkpukan̄
         ya imọọn̄ inu.
         17 Inu geelek eletbe, mêsan̄a isibi me chieen̄ otutuuk ene. Inu geelek echitbe, mêchili
         ibook me emen utoon̄ inyi ebi ene eriọọn̄.
         18 Eya orọ, enyi ìriọọn̄ ubọk ìgban̄ utọn̄ me lek ikọ n̄a. Mije, ogwu ikaan̄ inu, mêkpọk
         inyi ene ya inu igbaalek eyi îwuukbe lek ikaan̄. Ire, ogwu ikakaan̄ge inu, ìrere sọntiik
         inu eyi îkeekbe ibe ọmọ îtet ikaan̄ inye, mêtet ibọkọ isan̄a me ubọk.”
         19 Mgbọ Jisọs okitumu ikọ ya, nga kan̄ mè ebi ngwan̄ kan̄ enunu ibenimun̄ ọmọ. Ire,
         kpekọt ije igbet ere ọmọ okupbe, mije ebi ene ewabe enenen.
         20 Ene ge me etete ebi ife cha ojeje isi itumu inyi ọmọ ibe, “Kpọ nga kwun̄ mè ebi ngwan̄
         kwun̄ me oyet ekekebe ikiweek imumun̄ owu.”
         21 Jisọs otutumu inyi otutuuk ebi ìkup me ere ya ibe, “Nga n̄a mè ebi ngwan̄ n̄a ìre
         ebi geelek ìnọnọ ikọ Awaji, mè ikirọ.”
         22 Usen ge, Jisọs onenitumu inyi ebi udun̄ kan̄ ibe, “Eji enesaba okwaan̄ oyô yi etoon̄
         me usaba agan̄.” Ema eninin̄ uji ge, mè itap awala, mè ibene ikisaba okwaan̄ oyô ya.
         23 Jisọs osisiki ilaak me emen uji ya. Me ekakpọge chieen̄, unye efet okpọkpọ ibene
         ikiwut itoon̄ me inyọn̄ isi mun̄ me okwaan̄ oyô ya, mè ikitap mun̄ me uji me agba
         agan̄ iba. Ebi udun̄ kè Jisọs cha ebebene ikifieek owot ibe ke uji kiban̄ mônirek.
         24 Ema esisi itimi Jisọs, mè ibe ọmọ, “Ogwu Nte, ogwu Nte, eji mênichieen̄ me mun̄!”
         Jisọs onanan̄a ikeke, mè igana inyi egwijo ya mè ekoon̄ ya. Egwijo ya owọwọ, isi mun̄
         olilibi inyana.
         25 Jisọs onenido ebi udun̄ kan̄ ibe, “Ìre keke orọ enyi kpekaan̄ ichechieek?” Inu ya
         Jisọs orọbe okeke ema chieen̄, mè itet ema ukpook enenen. Ema ebebene ikitumu me lek
         kiban̄ ibe, “Ìre kpasi ene ire ogwu, ogwu òkinyi ida, efet mè mun̄ okekigban̄ utọn̄
         inyi ida kan̄?”
         26 Jisọs mè ebi udun̄ kan̄ enenisaba okwaan̄ ya, mè itoon̄ me agan̄ ijọn̄ ama ekigwen
         Gerasa eyi òkibene isi ikpọ agan̄ Galili me usaba agan̄ okwaan̄ oyô ya.
         27 Mgbọ Jisọs onan̄abe me uji ya isibi, mè ije inene ijọn̄, ogwu enerieen̄ ge ijo erumun̄
         okupbe me emen onanan̄a me ama ya isibi inichichini ọmọ. Îfiin̄ mgbọ ogwu enerieen̄
         ya obenebe ikije njak ikana ere, mè ikiluk me emen oron ekwukwu. Ìkayaka ìkiluk me
         uwu.
         28 Mgbọ ogwu enerieen̄ ya omun̄be Jisọs, itataan̄ ukpo, mè ilibi inu initọbọ ekpe me
         ukot kè Jisọs, mè ikitaan̄ ukpo itumu ibe, “Owu Jisọs Gwun̄ Awaji Òbebene Ichit, òkiweek
         emi keke me lek? Soso, nriaak owu, kasulu emi osusut.”
         29 Ijo erumun̄ ya ìtumu ikọ ya mije Jisọs îwuuk lek igana inyi ibe inan̄a me emen ogwu
         enerieen̄ ya isibi. Owuwa mgbọ, ijo erumun̄ ya isibene me lek ogwu enerieen̄ ya, kpekikọt
         ikeme isiki. Isitap mkpọn me ubọk mè ukot isasa itet ọmọ ikaan̄ me ere ge, îra isọp
         mkpọn cha igwook. Ijo erumun̄ ya îra isa ọmọ ilibi inin̄ oron.
         30 Jisọs ododo ọmọ ibe, “Ìre keke ire erieen̄ kwun̄?” Ibabak ibe ke erieen̄ kan̄ ìre
         “Urum,” mije, ijo erumun̄ òninin̄ me emen kan̄ îwa enenen.
         31 Ijo erumun̄ cha ekekiriaak Jisọs ibe ikaria ema ìsi ìtap me emen udọn̄ ikakaan̄ge
         okputut.
         32 Me ike mgbọ ya, owuwa okodi òjeje me urum òwa me agba agan̄ ge me inyọn̄ ogoon̄ ya
         okupbe ikirie urie. Ijo erumun̄ cha ebebeek Jisọs ibe itele inyi ema esi enin̄ emen
         okodi cha. Jisọs ochechieek.
         33 Ema enanan̄a me emen ogwu enerieen̄ ya isibi, mè isi inin̄ emen okodi cha. Otutuuk
         okodi cha olilibi inan̄a me inyọn̄ ogoon̄ ya ikwala isibi igwook me okwaan̄ mè inwọ
         mun̄, mè ikwaan̄ ita kpai.
         34 Mgbọ ebi ìkikpukpo okodi cha emun̄be inu ya òrọrọ, ema elilibi inin̄ emen ama òkup
         me otutuuk agba ijọn̄ ya, mè isi ikilook inu ema emun̄be ikana.
         35 Ebi ene egbugbuku isibi ibenisa chieen̄ kiban̄ imun̄ inu ya òrọrọ. Ema enenire lek
         kè Jisọs, mè imun̄ ogwu ijo erumun̄ onan̄abe me emen isibi ya okweekbe irek me ijọn̄
         me ukot kè Jisọs, mè ọfọnti me lek, mè iriọọn̄ lek kan̄. Ukpook otetet otutuuk kiban̄.
         36 Ebi ìkukup me ere ya imun̄ mgbọ inu ya orọbe, ebeben otutuuk ike Jisọs osabe igwa
         ogwu iraak ya ikpa inyi ebi ìnunu cha.
         37 Otutuuk ebi Gerasa, mè ebi ìnan̄a me bọn ama òkup me agan̄ ya ebebene ikiriaak Jisọs
         ibe isibi me inyọn ijọn̄ kiban̄. Ema etumu ikọ ya, mije, inu ya Jisọs orọbe îtet ema
         ukpook enenen. Mije keya, Jisọs ogwugwu ikom isi inin̄ uji, mè ikọp isaba okwaan̄
         oyô ya ifo agan̄ ema enan̄abe inu, ọmọ me ebi udun̄ kan̄.
         38 Sabum ema enisan̄a uji me ijọn̄, ogwu enerieen̄ ya Jisọs ogwabe iraak me lek orariaak
         Jisọs ibe itele inyi ọmọ igọọk ogwugwu ifo. Ire, Jisọs ojijit, mè itumu inyi ọmọ ibe,
         39 “Gwu kom fo, mè si kpa ata inu Awaji orọbe inyi owu nyi ebi ene.” Ogwu enerieen̄
         ya ogwugwu ikom ifo, mè ikije ikana otutuuk ama ya ikikpa ikpele inu Jisọs orọbe inyi
         ọmọ inyi ebi ene.
         40 Mgbọ Jisọs osababe okwaan̄ itoon̄ me agan̄ mgbọ înan̄abe ya, ebi urum ene ìkukup
         me atasuk ya ebọbọkọ ọmọ itap, mije, ema ekukup me ere ya ikibem mgbọ ìboka.
         41 Mgbọ ife cha ekibọkọ Jisọs itap, ogwu ibot uwu ntitiin̄ ge ekigwen Jairọs, onunu,
         mè inirọn̄ me ijọn̄ me ukot kè Jisọs, mè ikiriaak ibe, inigọọk ọmọ isi uwu kan̄,
         42 mije ke ibot gwun̄ enenwaan̄ ge gaalek ọmọ okaan̄be, òsoso akọp mè acha iba, mônigak
         ọmọ ikwu. Mgbọ Jisọs okigọọk ọmọ ije, ogbogbo ene efafan̄a ichit Jisọs me oniin̄ ya.
         43 Ogwu enenwaan̄ ge eje okisibi me lek otutuuk akọp mè acha iba òwa me etete ife cha.
         Ogwu enenwaan̄ ya îfiat otutuuk ikpoko îkaan̄be inyi ebi ofia, ire, kpunu ogwu òkọkọt
         igwa ọmọ.
         44 Ike owuwa ebi ene ekanabe ichit Jisọs, ogwu enenwaan̄ ya onanan̄a me agan̄ udun̄
         ikichichiki me etete ebi ene cha, mè ije inire lek kè Jisọs, mè itet ubọk me lek utọn̄
         ọfọnti kè Jisọs. Mgbọ yaage, eje ya ofefieek.
         45 Jisọs oraraan̄ chieen̄, mè ikido ibe, “Ìre ekene ochak emi ubọk me lek?” Mgbọ otutuuk
         ene ebe ke ìkare ema, Pita onenitumu inyi Jisọs ibe, “Ogwu Nte, ebi ene ekpọkpọ ikana
         ichit owu, mè ikinwan owu.”
         46 Ire, Jisọs okpọkpọk itumu ibe, “Ene ge îchak emi ubọk me lek, mije, nriọọn̄ mgbọ
         unye onan̄abe emi me emen isibi.”
         47 Mgbọ ogwu enenwaan̄ ya omun̄be ibe ke ọmọ ìkakọt ìlet, isasan̄a lek kan̄ isibi, mè
         ikiran, mè inirọn̄ me ijọn̄ me ukot kè Jisọs. Me isi otutuuk ene me ere ya, ibeben
         inu òrọrọ ọmọ ochakbe ubọk me lek kè Jisọs ikpa, mè ikpa si ibe ke mgbọ yaage ọmọ
         ochakbe ubọk me lek kè Jisọs, lek kan̄ onyenye.
         48 Jisọs onenitumu inyi ọmọ ibe, “Gwun̄ enenwaan̄, ichechieek kwun̄ îrọ inyi lek kwun̄
         inye. Fo me esuuk.”
         49 Jisọs òkitumu ikọ ya me otu, ene ge onanan̄a me uwu kè Jairọs ogwu ibot uwu ntitiin̄
         ya inu, mè inibe Jairọs, “Kayaka ìmama lek ìsisaak ogwu ijejeen̄, ke gwun̄ kwun̄ enenwaan̄
         ya îkwu.”
         50 Mgbọ Jisọs onọbe etip ya, itutumu inyi Jairọs ibe, “Kafieek owot! Kaan̄ ichechieek,
         ke lek gwun̄ ya mônye.”
         51 Mgbọ Jisọs orebe uwu kè Jairọs, ìkachieek ibe ene geege igọọk ọmọ inin̄ emen agwut
         ere emaan̄be gwun̄ enenwaan̄ ya, ita me lek Pita, mè Jọn, mè Jemis, mè nte gwun̄ ya,
         mè nga gwun̄ ya gaalek.
         52 Me ike mgbọ ya, otutuuk ebi ama ya ìninin̄ ijot uwu ya mêkito ito, mè ikifieek ejit
         inyi gwun̄ ya. Jisọs onyinyi ema ida ibe, “Ikayaka ìto ito! Gwun̄ enenwaan̄ ya ìkakwukwu,
         ìkilalaak.”
         53 Ife cha echachak ọmọ ichep, mije, ema mîriọọn̄ ibe ke gwun̄ enenwaan̄ ya îkwu.
         54 Ire, Jisọs otetet gwun̄ enenwaan̄ ya me ubọk, mè itumu inyi ibe, “Gwun̄ n̄a, nan̄a
         keke!”
         55 Ekwukwu gwun̄ ya oyayaka igwu ikom ininin̄ emen gwun̄ ya. Ijojomo, mè inan̄a ikeke
         mgbọ yaage. Jisọs obebe ogwu uga mè ogwu ute enyi gwun̄ ya inorie mè irie.
         56 Inu ya ogwogwook ogwu ute mè ogwu uga mbiribọ me lek. Ire, Jisọs otataba ema ubọk
         me utọn̄ ibe ekakpa inu ya ìnyi ene geege.

1 Jisọs onenigwen akọp mè ebi otuchieen̄ iba kan̄ ititiin̄, mè inyi ema unye isasa
         ilap otutuuk ijo erumun̄ isibi me emen ene, mè igwa esese chieen̄ orukan̄,
         2 mè iniria ema isibi ibe esi elook ata etip eyi mkpulu eyi Awaji, mè egwa ebi lek
         ikanyege.
         3 Îtumu si inyi ema ibe, “Ikamọnọ inu geege ìkaan̄ me ubọk ìsa ìje ije ya. Ikamọnọ
         mkpat, ikamọnọ akpa ubọk, ikamọnọ fituru, ikamọnọ ikpoko, ikamọnọ ọfọnti ìso iba.
         4 Uwu geelek òbọbọkọ enyi itap, ìkup me uwu ya mege ire mgbọ enyi mênan̄abe me ama
         keya isibi.
         5 Ire ikaan̄ ama ekabọkọge enyi ìtap, ìnan̄a me ama ya ìsibi. Enyi isibesibi, ìgen̄
         achiaan̄ ukot kinyi ìgwook ìnyi ebi ama ya kubọk inu ijejeen̄ isasa itaba ema ubọk
         me utọn̄ ibe ke unaan̄-ejit Awaji môkeme ama ya.”
         6 Mgbọ ebi otuchieen̄ kan̄ cha ebọkọbe nteme cha isan̄a, ema enanan̄a ije isi ilook
         ata etip ya ikana asabọn ama geelek, mè ikigwa owuwa ebi orukan̄ me ere geelek ema
         esibe.
         7 Mgbọ Erọdu ogwu òkikpulu Galili, onọbe ukpatu òfolek otutuuk inu cha òkimọnọ irek,
         ifuk ibot kan̄ îwuwọlọ. Ìkariọọn̄ ogwu òkirọ inu cha, mije, usini ene ekitumu ibe
         ke ìre Jọn ògwook mun̄ onan̄a ikeke me mkpa inikirọ inu cha.
         8 Usini ene ebe ke ìre Ilaija okana isibi inikirọ inu cha. Ebi ofifi ene si ekekibe
         ke ìre ene ge me lek ebi nriran ukot ikaan̄ ogwu ikom inu inikirọ inu cha.
         9 Erọdu obebe ke ìre ọmọ me lek kan̄ onyi ida, efefieek Jọn ebek, ikwukwu. Ìre ekene
         ire ogwu ọmọ okinọ nke nke inu chi òfolek mọnọ? Inenikiweek imumun̄ Jisọs ogwu òkirọ
         otutuuk inu cha.
         10 Mgbọ ebi otuchieen̄ kè Jisọs cha ekabe, mè inikpa otutuuk inu ema erọbe inyi Jisọs
         isan̄a, Jisọs osasa ema igbaalek ije ifo ama ekigwen Betisaida ema gaalek.
         11 Ire, owuwa ene enọnọ ibe ke Jisọs òkije isi Betisaida, mè igbuku inin̄ oniin̄ ya
         igọọk ọmọ. Jisọs obọbọkọ ema itap, mè ibene ikitumu ikọ òfolek mkpulu Awaji inyi ema,
         mè igwa si otutuuk ebi lek ikanyege.
         12 Me agan̄ ikakwun̄ usen ya, mgbọ egwe okideke, ebi otuchieen̄ kan̄ enenitumu inyi
         ọmọ ibe, “Ria ife cha sibi, mè eje esi asabọn ama òkukup igbet ere ya esi eweek inorie
         elep erie, mè eweek si ere ilaak, mije, ere yi eji ekupbe îjọn̄ọ ere me lek ama enenen.”
         13 Jisọs ofọfọọk ema ibe, “Enyi me lek kinyi, ìweek inorie ìnyi ife chi erie ma.” Ema
         efọfọọk ọmọ ibe, “Owut fituru go mè ufuk irin̄ iba gaalek ke eji ekaan̄. Ìre òkiweek
         ibe eji esi elep inorie òboso otutuuk ife chi ni?”
         14 (Ebi ìkup me ere ya mêso obop ebirieen̄ go.) Jisọs onenibe ebi otuchieen̄ kan̄, “Ìtumu
         ìnyi ife cha ibe esiki ekweek me irek me irek, akọp ene go me irek ge.”
         15 Ema esisi itumu inyi. Otutuuk ife cha esisiki ikweek me ijọn̄.
         16 Jisọs onenibọkọ owut fituru go mè ufuk irin̄ iba cha, mè ibene isi ikpọ inyọn̄, mè
         inyi Awaji itọn̄, mè ikpọkọ fituru cha mè irin̄ cha inyi ebi otuchieen̄ kan̄ ibe esa
         esi eche enyi ife cha. Ema ebọbọkọ isa isi iche inyi ife cha.
         17 Otutuuk ife cha ererie inorie ya ijot, mè isik si. Ebi otuchieen̄ kè Jisọs eteteen̄
         ọkpọkọ echi òsisik ijot akọp mè okwun iba.
         18 Usen ge, Jisọs onenisi iriaak uriaak me ere ònọnọọn̄, ọmọ mè ebi udun̄ kan̄ gaalek.
         Jisọs onenido ema ibe, “Ìre ebi ene ekitumu ibe ke emi ìre ekene?”
         19 Ema efọfọọk ibe, “Usini ene ebe ke owu ìre Jọn ògwook mun̄, usini ene ebe owu ìre
         Ilaija. Sa usini ene si ekitumu ibe ke ene ge me lek ebi nriran ukot ikaan̄ ogwu ikom
         inu.”
         20 Jisọs onenido ema ibe, “Sa enyi ye? Ìre enyi ekikeek ibe ke emi ìre ekene?” Pita
         ofọfọọk ọmọ ibe, “Îre owu ore ogwu Awaji otoon̄be ubọk me ibot ya!”
         21 Jisọs orọriọọn̄ ubọk itaba ema ubọk me utọn̄ ibe ekakpa inu ya ìnyi ene geege.
         22 Jisọs onenitumu inyi ebi udun̄ kan̄ ibe, “Gwun̄ Ebilene mômun̄ owuwa ufialek. Ebi
         ugane ama, mè ebi ibot ngwugwa, mè ebi ìjeen̄ Ikan mêjit ọmọ, mè ikpan̄ ọmọ. Ire,
         me òso usen ita, Awaji môjomo ọmọ me mkpa.”
         23 Jisọs onenitumu inyi ebi udun̄ kan̄ mè otutuuk ebi ìkup me ere ya ibe, “Ire ikaan̄
         ogwu òbogọọk emi, ene ya ijit lek kan̄, mè iben uti nkwurieen̄ kan̄ egwe geelek isa
         ikigọọk emi.
         24 Mije, ene geelek òweweek ibọbọọk ugwem kan̄, ene ya môfiin̄ ugwem ya. Ire, ogwu geelek
         òfifiin̄ ugwem kan̄ mije n̄a, ene ya môkaan̄ ugwem kan̄.
         25 Ìre kpasi oruru ke ene obokaan̄, ire ene ikaan̄ otutuuk linyọn̄, mè ifiin̄ lek kan̄,
         mè ìyaka ire, mè ichep lek kan̄ ire mgbọ ikakaan̄ge itata?
         26 Ire ikaan̄ ogwu itet esip mije n̄a, mè ìre mije ikọ n̄a, emi Gwun̄ Ebilene mâtet
         esip si mije ene ya mgbọ mânube me umin mè uja eyi n̄a, mè umin mè uja eyi Nte n̄a,
         mè eyi ebi osat Awaji ìkup mbuban.
         27 Me atikọ, ǹkitumu inyi enyi ibe ke usini me lek ebi ìkekeke me ere yi mgbọ yi kpebekwu
         mege ire mgbọ ema mêsabe chieen̄ kiban̄ imun̄ mkpulu eyi Awaji.”
         28 Mgbọ inu òso egwe jeeta orakabe, Jisọs osasa Pita, mè Jọn, mè Jemis igbaalek inene
         ifo inyọn̄ ogoon̄ ge isi ikup ikiriaak uriaak.
         29 Mgbọ ìkiriaak uriaak, isi kan̄ onwenwene, ọfọnti îtapbe me lek okpọkpọ itana kubọk
         abalara, mè ikinin̄ ene chieen̄ kubọk ura.
         30 Mgbọ yaage, ene iba ekakana isibi inikigọọk Jisọs ikpa ukpatu. Ene iba cha ìre Mosis
         mè Ilaija.
         31 Ema ekana isibi me umin mè uja eyi emen inyọn̄, mè ikigọọk Jisọs ikpa ukpatu òfolek
         mkpa Jisọs obokwu me Jeruselem.
         32 Otutuuk mgbọ cha, Pita mè ebi melek kan̄ mêkilaak. Ire, mgbọ ema ebolobe chieen̄,
         ema emumun̄ umin mè uja kè Jisọs, mè imun̄ si Mosis mè Ilaija ekekebe melek Jisọs.
         33 Mgbọ ebirieen̄ iba cha ekitele Jisọs, Pita otutumu inyi Jisọs ibe, “Ogwu Nte, înwọn
         ubọk eji ekupbe me ere yi. Eji enenama atanga ita, ge eyi kwun̄, ge eyi kè Mosis,
         ge eyi kè Ilaija.” (Pita ìkpọkpọ itumu ikọ ya ikeya, mije, ìkariọọn̄ inu ìkitumu.)
         34 Pita òkitumu ikọ ya me otu, oduku inyọn̄ okakana ichit ema. Ukpook otetet ema mgbọ
         oduku inyọn̄ ya okikana ichit ema.
         35 Ida ge okekitumu ikọ me emen oduku inyọn̄ ya ibe, “Ogwugwu ìre Gwun̄ n̄a ogwu emi
         ngobobe inyi lek n̄a. Ìgban̄ utọn̄ ìnyi ọmọ!”
         36 Ida ya itutumu ikọ isan̄a, ebi udun̄ kè Jisọs enenibene chieen̄, mè imun̄ Jisọs gaalek
         okekebe. Ema etetet inu ema emun̄be ya ikaan̄ me ejit kiban̄. Kpekpa inyi ene geege
         me mgbọ ya.
         37 Me òfit iwele kan̄, Jisọs mè ebi udun̄ kan̄ ita cha eneninan̄a me inyọn̄ ogoon̄ ya
         isibi, mè inichichini melek ogbogbo ebi ene.
         38 Ene ge me etete ebi ife cha otataan̄ ukpo itumu inyi Jisọs ibe, “Ogwu Ijejeen̄, soso,
         nye lek nakpọ gwun̄ n̄a, ibot gwun̄ enerieen̄ ge gaalek nkaan̄be.
         39 Ijo erumun̄ okisisaak. Isibene me lek, gwun̄ ya îra ikitaan̄ ukpo. Îra ijibi gwun̄
         ya itọbọ me ijọn̄ mè ikisik, awo îra ikibaan̄ me otu. Ìkakinyinyi gwun̄ ya irek inyi
         isiki efuuk. Sa me ikeyi, ijo erumun̄ ya òkisak gwun̄ ya unan me lek iwa enenen.
         40 Mgbọ keyi, nsa gwun̄ ya inu, mè iriaak ebi udun̄ kwun̄ ibe erieen̄ ijo erumun̄ ya
         esibi. Ire, ema mîsa igak, kpekọt irieen̄ isibi.”
         41 Jisọs onenigana inyi ebi udun̄ kan̄ ibe, “Jei, ebi mgbọ kechi, enyi mîfieek, mè inan
         ichechieek enenen! Ìre kpa mgbọ ke mbagọọk enyi ikup ire sabum enyi ènekaan̄ ichechieek?
         Sa ìre m̀bame una ichechieek kinyi ire mgbọ owa?” Inenitumu inyi nte gwun̄ ya ibe,
         “Sa gwun̄ kwun̄ na me ere keyi.”
         42 Mgbọ gwun̄ ya okije inu, ijo erumun̄ ya obebene gwun̄ ya me lek kubọk mkpikpi, mè
         ijibi itọbọ me ijọn̄. Jisọs ogagana inyi ijo erumun̄ ya, ijo erumun̄ ya osisibi me
         emen gwun̄ ya, lek gwun̄ ya onyenye. Jisọs osasa gwun̄ ya inyi ogwu ute.
         43 Mbiribọ ogwogwook otutuuk ebi ìkup me ere ya me lek, mije ikpele unye Awaji eyi òsisibi
         utoon̄ me isi kiban̄. Mgbọ ebi ene ekibubeek chieen̄ ikana me lek inu ya Jisọs orọbe,
         Jisọs onenitumu inyi ebi udun̄ kan̄ ibe,
         44 “Ìriọọn̄ ubọk ìgban̄ utọn̄ me lek ikọ yi mbatumu inyi enyi. Me atikọ, mêleke emi
         Gwun̄ Ebilene, ikana itap me ubọk ebilene.”
         45 Ire, ebi udun̄ kan̄ kpekọt iriọọn̄ inu ikọ ya osibibe. Kpekọt igobo ibot ikọ ya itet,
         mije, kpekpọk mbum inu ya inyi ema eriọọn̄. Ukpook si ìkachieek inyi ema ekọt edo
         Jisọs ibot ikọ ya.
         46 Ebi udun̄ kè Jisọs enenibene ikiwut ifan̄a ikiweek irọriọọn̄ ogwu òbore ogwu òmimin
         ichit me etete kiban̄.
         47 Jisọs orọriọọn̄ ekiket kiban̄, mè igwen sọntiik gwun̄ ge inito me agba lek kan̄,
         48 mè initumu inyi ema ibe, “Ene geelek òbọbọkọ sọntiik gwun̄ yi itap me erieen̄ n̄a
         ìbọkọ emi itap. Ene geelek òbọbọkọ emi itap ìbọkọ ogwu òraria emi inu itap. Eya orọ,
         ene geelek òsisip ichit me etete kinyi, ogwa ore ogwu òmimin ichit.”
         49 Jọn onenitumu inyi Jisọs ibe, “Ogwu Nte, eji mîmun̄ enerieen̄ ge okisa erieen̄ kwun̄
         irieen̄ ijo erumun̄ isibi me emen ene, mè iweek igbagban ene ya, mije ikarege ogwu
         melek kiji.”
         50 Jisọs onenibe ema, “Ikagban ene ya, mije, ene geelek ikarọge ìkeme enyi, ìgọọk enyi
         ikeke.”
         51 Ike îkigbet mgbọ Awaji obomọnọ Jisọs ifo emen inyọn̄, Jisọs otutumu ifieek me ejit
         kan̄ ibe ke ọmọ môsi Jeruselem, mè ibene ije ikije isi Jeruselem.
         52 Isasan̄a ebi ene iria ibe edasi ekeje me isi kan̄ ekesi enen̄e ere esun̄ eban ọmọ.
         Ife cha esisi inin̄ gwun̄ ama ebi Sameria ge.
         53 Ire, ebi ama ya kpechieek ibọbọkọ ọmọ itap, mije, ema mîriọọn̄ ibe ke ìre Jeruselem
         ke îben me ejit iboniraka isi.
         54 Mgbọ Jemis mè Jọn ebi udun̄ kan̄ enọbe etip ya, ema edodo Jisọs ibe, “Okaan̄-ene,
         ìre oweek ibe eji enyi ida mè ukan̄ inan̄a me emen inyọn̄ initaka ebi ama yi iriọk?”
         55 Jisọs oyayaka chieen̄ ikpọ ema, mè igana ikọ inyi ema.
         56 Itutumu ikọ ya isan̄a, ema enanan̄a isi ofifi ama.
         57 Mgbọ Jisọs mè ebi udun̄ kan̄ ekije me oniin̄ ya, enerieen̄ ge onenitumu inyi Jisọs
         ibe, “Mâgọọk owu isi ere geelek obosi.”
         58 Jisọs ofọfọọk ọmọ ibe, “Ekpukuruk îkaan̄ udọn̄ ere îkiluk, unọn òwulu me inyọn̄ îkaan̄
         si uwu ere ìkiluk. Ire, emi Gwun̄ Ebilene, ǹkakaan̄ ere nkinin̄ isiki ilaak itap efuuk.”
         59 Jisọs omumun̄ ofifi ene, mè igwen ibe, “Na nagọọk emi.” Ire, ogwu enerieen̄ ya ofọfọọk
         ọmọ ibe, “Okaan̄-ene, tele mè ǹdasi ǹsi m̀fuun̄ nte n̄a sabum ǹnengọọk owu.”
         60 Jisọs obebe ọmọ, “Tele mè ebi kpekaan̄ ugwem ikakaan̄ge itata efuun̄ ebi kiban̄ ìkwukwu.
         Ire, owu nan̄a si look ata etip eyi mkpulu eyi Awaji kana ere.”
         61 Ofifi ene si onunu, mè initumu inyi Jisọs ibe, “Okaan̄-ene, ǹkiweek igọgọọk owu ije.
         Ire, tele mè ǹdasi ǹgwu ǹkom m̀fo ǹsi ǹtumu ǹnyi ebi uwu n̄a ibe eriọọn̄ ubọk ekup,
         sabum mânigọọk owu.”
         62 Jisọs ofọfọọk ogwu enerieen̄ ya ibe, “Ene geelek òkisa erie mbuuk ibak ijọn̄ ere
         ìbowop mfut me emen uko, mè ikiraan̄ chieen̄ ikpọ udun̄, ene ya ìkagbe ogwu òbosi
         ikwaan̄ me emen mkpulu eyi Awaji.”

1 Mgbọ eya orakabe, Okaan̄-ene onenigobo ofifi akọp ene jaaba mè iba me etete ebi ìkigọọk
         ọmọ me udun̄, mè iria ema isibi ene iba iba, ibe edasi eje esi ama geelek, mè ere
         geelek ọmọ obosi.
         2 Sabum ema enije, îtumu inyi ema ibe, “Inu eberọkọ me uko îwa enenen. Ire, ebi ìberọkọ
         mfut cha me uko ìre ene inen mè inen gaalek. Eya orọ, ìbeek Okumugwem, ogwukaan̄ ikwaan̄
         uko, ibe iria ebi ikwaan̄ itap me uko, inyi enerọkọ mfut me uko.
         3 Mgbọ yi, ìje. Ǹkiria enyi kubọk arọọn̄ isi itap me etete egbe.
         4 Ikamọnọ akpa ikpoko. Ikamọnọ akpa ubọk. Ikamọnọ si ikpukot. Ikatọp ene geege amọn
         me oniin̄.
         5 “Enyi isibenin̄ uwu geelek, ìdasi itọp ebi ìkup me uwu ya amọn ibe, ‘Esuuk ikup inyi
         enyi!’
         6 Ire ogwu esuuk ikup me uwu ya, esuuk kinyi môbia me lek ene ya. Ire kpunu ogwu esuuk
         me uwu ya, esuuk kinyi môyaka ika igọọk enyi.
         7 Enyi isinin̄ uwu ya, ìbia me ere keya, mè ìkirie mè ìkinwọ inu geelek ebi uwu ya
         mêkinyi enyi. Mije, îgbe ibe ogwu òsi ikwaan̄ ibọkọ mkpukpe ubọk ikwaan̄ kan̄. Ikakiluk
         ìkana ere, mè ìkinan̄a me uwu ge ìsi ofifi uwu. Ìluk me uwu yaage gaalek.
         8 “Ama geelek enyi enin̄be, ire ebi ama ya ibọkọ enyi itap, ìrie inu geelek ema esan̄abe
         isibi isa itet enyi ichen.
         9 Ìgwa ebi orukan̄ ìkup me ama ya, mè ìtumu inyi ebi ama ya ibe ke mkpulu eyi Awaji
         îkup mgbet me lek kiban̄.
         10 Ire, ama geelek enyi enin̄be, mè ire ebi ama ya kpebọkọ enyi itap, ìje ìkana otutuuk
         lek oniin̄ ama ya, mè ìkitumu inyi ema ibe
         11 ke enyi mîgen̄ achiaan̄ ijọn̄ ama kiban̄ eyi òkup enyi me akajit ukot igwook inyi
         ema isasa irọ inyi ema eriọọn̄ ibe ke unaan̄-ejit Awaji môkeme ema. Ìtumu si ìnyi
         ema ibe ke mkpulu eyi Awaji îkup mgbet.
         12 Me atikọ, ǹkitumu inyi enyi ibe, me Usen Oyerebet, môfieek enenen inyi ebi ama ya
         igak ebi ama Sọdọm.”
         13 Jisọs onenitumu ibe, “Môfieek inyi enyi ebi ama Korajin, môfieek si inyi enyi ebi
         ama Betisaida. Mije, mebe ke ìre me Taya mè Saidọn ke merọ otutuuk inu ukechieen̄
         echi erọbe me emen ama kinyi, kè ebi ama iba chi mîra itap ọfọnti ufieejit, mè ifufuku
         lek me ntọn̄ mije ubọnọlek, mè igwu ikom me ijo kiban̄ karake ukot ukot.
         14 Eya orọ, me Usen Oyerebet, môfieek enenen inyi enyi igak ebi ama Taya mè Saidọn.
         15 Enyi ebi ama Kapanọm, ìre enyi ekikeek ibe ke mêbene enyi ifo inyọn̄, inyi enyi ekana
         ebi ama òmimin ichit? Iin̄-iin̄, ebesisiki enyi itap me ama ekwukwu.”
         16 Jisọs onenitumu inyi ebi udun̄ kan̄ cha ibe, “Ene geelek ògbagban̄ utọn̄ inyi enyi,
         ìgban̄ utọn̄ inyi emi. Ene geelek òjijit enyi, ìjit emi. Ikeya si, ene geelek òjijit
         emi, ìjit Nte n̄a ogwu òraria emi inu.”
         17 Akọp ene jaaba mè iba cha, ìsisi ikwaan̄ Jisọs oriabe ema, egwugwu ikom ika me unwọọn̄,
         mè inikpa inyi Jisọs ibe, “Okaan̄-ene, ijo erumun̄ si îsiki ibot inyi eji me erieen̄
         kwun̄.”
         18 Jisọs otutumu inyi ema ibe, “Mmun̄ Setan okinan̄a me isinyọn̄ kubọk mèrèmèrèp isinyọn̄
         irọn̄ me ijọn̄.
         19 Ìkpọ, nnyi enyi unye ibe enyi ejak ukot me inyọn̄ ijijunu mè inyọn̄ eferen̄, mè etim
         ekpan̄ otutuuk unye geelek ogwu ochicha okaan̄be. Kpunu inu geege òbokọt isak enyi
         unan me lek.
         20 Ire, ikanwọọn̄ unwọọn̄ mije ijo erumun̄ osikibe ibot inyi enyi. Kpan̄asi ikeya, ìnwọọn̄
         unwọọn̄, mije, mîge erieen̄ kinyi me emen inyọn̄.”
         21 Me ike mgbọ ya, unwọọn̄ ojojot Jisọs ejit sa me unye Ekwukwu Mbuban. Itutumu ibe,
         “Nte n̄a, Ogwukaan̄ emen inyọn̄ mè linyọn̄, ntọn̄ owu, mije owu oletbe otutuuk inu
         chi me chieen̄ ebi ìriọọn̄ inu, mè ebi ìkakaan̄ ikpele ifuk-ibot, mè inichili ibook
         inyi ebi ìkup kubọk asa nsabọn ekariọọn̄ge inu geege. Iin̄, Nte n̄a, ntọn̄ owu, mije,
         îre ikeyi ke îneme owu irọrọ.
         22 “Nte n̄a îkana otutuuk inu itap emi me ubọk. Kpunu ogwu òrọriọọn̄ ogwu emi, Gwun̄
         Awaji, nrebe ilọ me lek Nte n̄a gaalek. Kpunu si ogwu òrọriọọn̄ ogwu Nte n̄a orebe,
         ilọ emi ogwu Gwun̄ melek ebi geelek înemebe emi ichichili Nte n̄a ijeen̄.”
         23 Jisọs onenikana isi ikpọ ebi udun̄ kan̄, mè inween̄ lek itumu inyi ema ibe, “Enyi
         ebi ìsasa chieen̄ kinyi imun̄ inu chi enyi ekimun̄, Awaji îgbana enyi enenen.
         24 Mije, ǹkitumu inyi enyi ibe ke owuwa ebi nriran ukot ikaan̄ mè ebi ubọọn̄ mîweek
         imumun̄ inu chi enyi ekimun̄, ire, kpemun̄. Mîweek si inọnọ inu chi enyi ekinọ, ire,
         kpenọ.”
         25 Usen ge, ogwu enerieen̄ ge òkijeen̄ Ikan oneniweek itọtọ Jisọs ikpọ, mè inido ọmọ
         ibe, “Ogwu Ijejeen̄, ìre keke ke mbarọ mè ikaan̄ ugwem ikakaan̄ge itata?”
         26 Jisọs ododo ọmọ ibe, “Ìre keke ke ege me Ikpa Mbuban? Ìre inu egebe me ere ya ìsibi
         keke?”
         27 Ogwu enerieen̄ ya ofọfọọk ibe ke ege me Ikpa Mbuban ibe, “Ma Okumugwem Awaji kwun̄
         me otutuuk ejit kwun̄, mè otutuuk ibot ejit kwun̄, mè otutuuk unye kwun̄, mè otutuuk
         ekiket kwun̄, mè ma ogwu melek kwun̄ kubọk omabe akpalek kwun̄.”
         28 Jisọs onenitumu inyi ọmọ ibe, “Owu ofọọk itat. Rọ si ikeya, ke owu môkaan̄ ugwem
         ikakaan̄ge itata.”
         29 Mije ogwu enerieen̄ ya oweekbe ijejeen̄ ebi ene ibe ke inu ọmọ okirọ îtat, inenido
         Jisọs ibe, “Ìre ekene ore ogwu melek n̄a?”
         30 Jisọs onenito urọk ge ibe, “Ogwu enerieen̄ ge oninan̄a me Jeruselem ikije isi Jeriko,
         mè inije inin̄ emen ubọk ebi inọ afa. Ebi inọ cha etetet ene ya, mè isut ọmọ igbet
         mkpa, mè ibọkọ otutuuk inu îkaan̄be, mè ijuuk ọmọ itele ikeya me ijọn̄, mè ilibi inan̄a.
         31 Ogwu ngwugwa ge onenikije me oniin̄ yaage iboniraka. Mgbọ îmun̄be ogwu enerieen̄
         ya olaakbe me agba oniin̄ ya, isasaba ifo agba oniin̄ agan̄ keyilọ isi ije iraka isi
         uyọrọlek kan̄.
         32 Ikeya si, ogwu otoko kè Libai ge, òkigọọk itap ubọk isi ikwaan̄ me Uwu Mbuban, onunu
         ibonije iraka. Mgbọ îbenebe chieen̄ imun̄ ene ya olaakbe me agba oniin̄, isasaba si
         ifo agba oniin̄ agan̄ keyilọ isi ije iraka isi uyọrọlek kan̄.
         33 Ire, ogwu Sameria ge onenije si iboniraka me oniin̄ ya, mè inire ere inu ya orọbe.
         Mgbọ îmun̄be ene ya olaakbe me agba oniin̄, ikakaan̄ ejit njijin me lek ene ya,
         34 mè ije inin̄ lek, mè isa aran̄ mè miin̄ itoon̄ me chieen̄ unan cha, mè isa ekwut
         ibọp ichit chieen̄ unan cha, mè ibene ene ya itoon̄ me inyọn̄ inyinya akpan kan̄,
         mè isa ije isi uwu isiki-efuuk ge me oniin̄ ya, mè ikpọ chieen̄ me lek iwele egwe.
         35 Mgbọ egwe owelebe, inenikana ene ya itap me ubọk ogwu ibot uwu isiki-efuuk ya, mè
         itap ubọk me akpa imọnọ dinari iba inyi, mè ibe ikpọ chieen̄ me lek ogwu enerieen̄
         ya inyi ọmọ. Ire ikaan̄ ofifi ikpoko geelek îfiatbe me lek ogwu enerieen̄ ya, ọmọ
         isiboraka ika, ke ọmọ môyaka ikpe ogwugwu.”
         36 Mgbọ Jisọs otobe urọk ya isan̄a, inenido ogwu òjeen̄ Ikan ya ibe, “Me nkeek kwun̄,
         ìre ekene me etete ene ita cha, ore ogwu melek ogwu enerieen̄ ya ogwu ebi inọ afa
         cha esulube?”
         37 Ogwu òjeen̄ Ikan ya ofọfọọk ibe ke ìre ogwu òkakaan̄ ejit njijin me lek ene ya. Jisọs
         obebe ọmọ, “Fo, mè si rọ si ikeya.”
         38 Mgbọ Jisọs mè ebi udun̄ kan̄ eyakabe ibene ije kiban̄ ikije ibesi Jeruselem, ema
         enenire gwun̄ ama ge. Me ere ya, ogwu enenwaan̄ ge ekigwen Mata onenibọkọ ema itap.
         39 Mata îkaan̄ ngwan̄ enenwaan̄ ge ekigwen Meri. Meri osisiki ikweek me ukot Okaan̄-ene
         ikigban̄ inu îkijeen̄.
         40 Ire, Mata okekikwukwulu me lek inorie ebesa itet Jisọs mè ebi udun̄ kan̄ ichen. Mgbọ
         Mata omun̄be ibe ke Meri ìkanu ìnitap ubọk ìnyi ọmọ me lek ikwaan̄, ijeje isi lek
         kè Jisọs, mè ibe ọmọ, “Okaan̄-ene, ìre înwọn ike ngwan̄ n̄a ojuukbe emi gaalek itele
         me lek ikwaan̄? Tumu nyi ibe inu initap ubọk inyi emi ma!”
         41 Jisọs obebe ọmọ, “Mata! Mata! Owu òkisisaak lek kwun̄, mè ikifieek owot me lek owuwa
         inu.
         42 Ire, inu ge gaalek okup me uyọt ichit. Inu ya ke Meri ogobo inyi lek kan̄. Me atikọ,
         kpunu ogwu òbobọkọ inu ya isan̄a me ubọk kan̄.”

1 Usen ge Jisọs onenije isi ere ge isi iriaak uriaak. Mgbọ îriaakbe uriaak ya isan̄a,
         ene ge me lek ebi udun̄ kan̄ obebe ọmọ, “Okaan̄-ene jeen̄ eji ubọk ekiriaak uriaak,
         ike Jọn ojeen̄be ebi udun̄ kan̄.”
         2 Jisọs onenitumu inyi ema ibe, “Enyi isiberiaak uriaak, ikeyi ke enyi mêkiriaak: Nte
         kiji, erieen̄ kwun̄ ikup mbuban. Mkpulu eyi kwun̄ inu.
         3 Nyi eji inorie usen geelek, kubọk okinyi eji me usen me usen.
         4 Tele ijo kiji nyi eji, kubọk eji ekitele inyi ebi ìrọrọ eji ilọ. Kachieek ibe eji
         enin̄ me ntọ-mkpọ.”
         5 Jisọs onenito urọk ge inyi ema ibe, “Ire ene ge me etete kinyi isi uwu ogwu unene
         me ejit eririeen̄, mè isi itimi ogwu une kan̄ me ilaak, mè ibeek ibe, ‘Une kwun̄,
         nye lek fọọk emi owut fituru ita, mè ǹsa ǹsi ǹtet ichen,
         6 ke ogwu unene n̄a ge òkup me oniin̄ ije înigba uwu n̄a. Ǹkakaan̄ inu geege mbasa
         itet ichen ya.’
         7 “Ire, ogwu une kan̄ ya ofọfọọk ọmọ ibe, ‘Kayaka ìsisaak emi ke nra iwuuk lek igọbọ
         afọn̄, mè inin̄ uwu ilaak, emi melek nsabọn n̄a. M̀kpayaka ikọt inan̄a ikeke ininyi
         owu inu geege.’
         8 Me atikọ, ǹkitumu inyi enyi ibe, ire ogwu unene ya ìkanan̄a ìkeke ìninyi ene ya inu
         geege mije îrebe unene kan̄, ìkpolọlọ inanan̄a ikeke ininyi ene ya otutuuk inu geelek
         îweekbe, mije îkpọkpọ itet lek inye ikibeek, ìkalibi esip.
         9 “Ikeya si, ǹkibe enyi: Ìbeek, ke mênyi enyi. Ìweek, ke enyi mêweek imun̄. Ìtọbọ ubọk
         me isotu, ke mêgwuku inyi enyi.
         10 Mije, ogwu ibeek, môbọkọ inu îbeekbe. Ogwu iweek, môweek imun̄. Ogwu itọbọ ubọk me
         isotu, mêgwuku inyi.
         11 “Enyi ebi ìrere ute, ìre ekene me lek kinyi ke ogwu gwun̄ môdo irin̄, mè ene ya isi
         imọnọ ijijunu isa inyi?
         12 Sa ìre ekene ke ogwu gwun̄ môdo nkwa unọn, mè ene ya isi itet eferen̄ inyi ogwu gwun̄?
         13 Ire enyi ebi ijo irọrọ iriọọn̄ ubọk ekinyi bọn kinyi ata inu, ìre enyi kpefat ikeek
         ibe ke Nte kinyi ogwu òkup me emen inyọn̄ môria Ekwukwu Mbuban inyi ene geelek òbebeek
         ọmọ?”
         14 Îkaan̄ mgbọ ge Jisọs orieen̄be ijo erumun̄ mbuuk isibi me emen gwun̄ enerieen̄ ge.
         Mgbọ ijo erumun̄ ya onan̄abe isibi, ogwu mbuuk ya obebene ikitumu ikọ. Inu ya okeke
         otutuuk ebi ìkup me ere ya chieen̄ enenen.
         15 Ire, usini ebi ìkup me ere ya, mè imun̄ inu ya òrọrọ ekekitumu ibe ke Jisọs ìkisa
         unye kè Bejibun ogwu ibot ijo erumun̄ irieen̄ ijo erumun̄ isibi me emen ene.
         16 Ire, usini ene eweweek itọtọ Jisọs ikpọ, mè ibe irọ-nu inu ijejeen̄ ge inyi ema esa
         eriọọn̄ ibe ke unye ke ogwugwu ìnan̄a me ubọk Awaji.
         17 Ire, Jisọs orọriọọn̄ ekiket kiban̄, mè itumu inyi ema ibe, “Ido geelek ebi ìkup me
         emen ekitim akọn̄ ikeme lek kiban̄, ido ya ìbochechep. Ikeya si, uwu geelek ebi ìkup
         me emen echebe lek, mè ikirọ ikeme lek kiban̄, uwu ya ìkpokeke.
         18 Enyi ekibe ke emi ǹkisa unye kè Bejibun irieen̄ ijo erumun̄ ìsibi me emen ene. Ǹdo-nu
         enyi, ire ebi ìkigọọk Setan ikitim akọn̄ ikeme lek kiban̄, ìre mkpulu kè Setan ìbojeje
         ikeke?
         19 Ire emi nkisa unye kè Bejibun ilap ijo erumun̄ isibi me emen ene, ìre kpasi unye
         ke ebi kinyi ekisa ilap ijo erumun̄ isibi? Eya orọ, îre ebi udun̄ kinyi cha gaalek
         ebesibi oyerebet me ibot kinyi.
         20 Ire, ire emi nkisa unye Awaji irieen̄ ijo erumun̄ isibi me emen ene, eya ìsibi ibe
         ke mkpulu eyi Awaji îra ire etete kinyi.
         21 “Ire ene ogwu ònyenye lek ikpulu nroon̄ akọn̄ kan̄ itap me lek, mè ikeke ikibem uwu
         kan̄, kpunu ogwu òbokọt ichak ubọk me lek inu geelek ene ya okaan̄be.
         22 Ire, ire ogwu ònyenye lek igak ene ya initim akọn̄ melek ene ya, mè itim ikpan̄ ene
         ya, môkpulu otutuuk nroon̄ akọn̄ cha ene ya osabe itoon̄ ejit, mè ikpulu otutuuk inu
         geelek ene ya okaan̄be iche inyi lek kan̄ mè ebi melek kan̄.
         23 “Ogwu ikakekege ìnyi emi ìkijeje ikeme emi. Ikeya si, ogwu ikagọọkge emi ìkititiin̄,
         ene ya ìkiyiyiyala.
         24 “Ijo erumun̄ isinan̄a me emen ene isibi, ìkijijen̄e ikana inyọn̄ ijọn̄ òchachat ikiweek
         ere ìboluk. Ire ìkakọt ìweek ìmun̄, îra itumu me lek kan̄ ibe ke ọmọ môgwu ikom iyaka
         ifo uwu kan̄ ya ere ọmọ onan̄abe isibi.
         25 Isinire uwu kan̄ ya, mè imun̄ ibe ke mîkwọk uwu ya itana, mè inen̄e inu geelek isun̄
         me irek,
         26 îra igwu ikom, mè isi isa ofifi ijo erumun̄ jaaba ìkirọ inu afa afa igak ọmọ igbaalek
         inu. Ema mîra ininin̄ emen uwu ya iluk. Sa me ikeyi, irek ene ya îra ifieek me mgburudun̄
         mgbọ ya igak ubọk îkupbe me adasi.”
         27 Jisọs òkitumu ikọ ya me otu, enenwaan̄ ge me etete ife cha otataan̄ ukpo itumu inyi
         ọmọ ibe, “Ugbana ikup inyi ogwu enenwaan̄ òmaman owu, mè inyi owu ebe, mè ikpukpo
         owu isibi.”
         28 Jisọs ofọfọọk ogwu enenwaan̄ ya ibe, “Iin̄, ire, ugbana òmimin igak eya môkup inyi
         ebi geelek ìnọnọ ikọ Awaji, mè ikirọ.”
         29 Mgbọ ogbogbo ene egbukube inu inisọkọ me lek ife cha, Jisọs otutumu inyi ife cha
         ibe, “Enyi ijo ebi mgbọ kechi ekiweek inu ijejeen̄. Ire, kpebejeen̄ enyi inu ijejeen̄
         geege ilọ me lek ikween̄ inu ònan̄a me lek kè Jona.
         30 Ike Jona ogwu nriran orebe inu ijejeen̄ inyi ebi ama Ninifu, ikeya si ke Gwun̄ Ebilene
         obore inu ijejeen̄ inyi enyi ebi mgbọ kechi.
         31 Me Usen Oyerebet Awaji, ogwu Ubọọn̄ Enenwaan̄ ònan̄a me Agan̄ Òsiki mônan̄a ikeke
         isibi ata-ikọ ikeme enyi ebi mgbọ kechi, mè itumu itip enyi. Mije, ogwu ubọọn̄ enenwaan̄
         yi ìnan̄a me ama kan̄ me ujọn̄ọ ere ije inigwook me ere keyi inenigban̄ ikọ iriọọn̄-inu
         eyi ogwu ubọọn̄ Sọlọmọn okitumu. Mgbọ yi, ogwu òmimin igak Sọlọmọn òwa me ere keyi.
         32 Me Usen Oyerebet Awaji si, ebi Ninifu mênan̄a ikeke isibi ata-ikọ ikeme enyi ebi
         mgbọ kechi, mè itumu itip enyi. Mije, ema mîgwu ikom mgbọ Jona otumube ikọ Awaji inyi
         ema. Mgbọ yi, ogwu òmimin igak Jona òwa me ere keyi.
         33 “Kpunu ogwu òkimin mkpukan̄, mè iben isi iyik me ere òlelet, mè ìre isa okwa ikana
         ichit. Kpan̄asi ikeya, ìboben itoon̄ me otu ngugọọn̄, inyi ebi geelek ìninin̄ uwu
         ya ekesa utoon̄ kan̄ emọọn̄ inu.
         34 Chieen̄ kwun̄, ọmọ ore mkpukan̄ inyi akpalek kwun̄. Ire kpunu inu geege òkwekwek
         owu chieen̄, otutuuk lek kwun̄ ìbokup me utoon̄, kpunu inu geege owu òkpokọt imọọn̄.
         Ire, ire ikaan̄ inu òkwekwek owu chieen̄, otutuuk lek kwun̄ ìbokup me emen ikpele
         udun.
         35 Eya orọ, kachieek ibe utoon̄ eyi òkup me emen kwun̄ ikana ire udun.
         36 Ire otutuuk lek kwun̄ ikup me utoon̄, kpunu agan̄ geege òkukup me udun, otutuuk lek
         kwun̄ ìbore utoon̄ utoon̄ kubọk utoon̄ mkpukan̄ okitoon̄ ikana owu me lek.”
         37 Mgbọ Jisọs otumube ikọ cha isan̄a, ogwu Farisi ge onenigwen ọmọ ibe inu ichen me
         uwu kan̄. Jisọs ogọgọọk ije isi uwu ya, mè igọọk isiki ikweek me lek ikasi ikirie
         inorie.
         38 Mgbọ ogwu Farisi ya omun̄be ibe ke Jisọs ìkadasi ìgwọk ubọk sabum înirie inorie,
         kubọk ọrọmijọn̄ kiban̄ okupbe, ikeke ọmọ chieen̄.
         39 Jisọs orọriọọn̄ ejit kan̄, mè itumu inyi ọmọ ibe, “Enyi ebi Farisi ekigwọk udun̄
         ekpen̄ mè udun̄ alala itana, ire, me emen ejit kinyi, chieen̄ ile mè inu ikpak ojot.
         40 Enyi ebi burubut kechi! Ìre ìkare Awaji ogwu òrorom udun̄ orom si agan̄ emen?
         41 Ìsa inu òkup me emen ekpen̄ mè alala kinyi cha ìche ìnyi ebi ugbọọn̄, ke inu geelek
         enyi ekaan̄be môtana me isi Awaji.
         42 “Môfieek inyi enyi ebi Farisi! Enyi ekichieek mkpa ikinyi Awaji irek ge me etete
         akọp irek me ibot asabọn inwan̄ uti ekisa irọ inyi inorie itop, kubọk mînt, mè rû,
         mè ofifi esese asabọn inwan̄ òkup me uko, ire, mè ikikpọ chieen̄ ilọ me lek isisibi
         unen oyerebet, mè imumun̄ Awaji me chieen̄. Kpan̄asi ikeya, isisibi unen oyerebet,
         mè imumun̄ Awaji me chieen̄ ke enyi mekikpọ chieen̄ me lek, mè ikikeek si inyinyi
         Awaji irek ge me akọp irek.
         43 “Môfieek inyi enyi ebi Farisi! Enyi ebi ìkima ikwekweek me inyọn̄ ikasi esun̄be inyi
         ebi ibot me uwu ntitiin̄, mè ikima si ibe ebi ene eketọp enyi ata amọn eyi umin me
         emen ewe ere ene ewabe.
         44 “Môfieek inyi enyi ebi Farisi, mije enyi ekup kubọk udọn̄ ufuun̄ òlelet. Ogwu ikariọọn̄ge,
         mè isi ije isaba me inyọn̄, îra ikana ogwu ikatanage me isi Awaji.”
         45 Ene ge me lek ebi ìjeen̄ Ikan cha otutumu inyi Jisọs ibe, “Ogwu Ijejeen̄, me emen
         ikọ chi okitumu, riọọn̄ si ibe ke owu gwa òkitumu ikọ inaan̄ eji me lek.”
         46 Jisọs ofọfọọk ibe, “Môfieek inyi enyi ebi ìjeen̄ Ikan, mije, uyọt uyọt ikan enyi
         ekigo inyi ene ìkup kubọk enyi ekiben ulobo akpan ikeme ene. Ire, enyi me lek kinyi
         kpechieek ichachak ubọk me lek akpan ya igọọk ibeme. Ìrere otubọk kinyi, enyi kpechieek
         ibe ichak me lek.
         47 “Môfieek inyi enyi, mije, enyi ekiwat ujuja ewuuk me inyọn̄ udọn̄ ufuun̄ ebi nriran
         ebi nte nte kinyi ekpan̄be.
         48 Ike ebi nte nte kinyi ekpan̄be ebi nriran cha isan̄a, enyi enenikibala udọn̄ kiban̄,
         eya ìkijeen̄ ibe ke inu ebi nte nte kinyi cha erọbe îtop enyi me lek.
         49 Îre mije inu yi ke Awaji osa me emen iriọọn̄-inu kan̄ itumu ibe ke ọmọ môria ebi
         nriran mè ebi otuchieen̄ kan̄ ijet enyi; ke enyi mêkpan̄ usini kiban̄, mè itutuku
         usini.
         50 Eya orọ, eje otutuuk ebi nriran ekpan̄be, bene me karake linyọn̄ obenebe na re cherekeyi,
         ìtoon̄ enyi ebi ukot keyi me ibot.
         51 Me atikọ, ǹkitumu inyi enyi ibe ke Awaji ìkpolọlọ isusulu enyi ebi ukot keyi osusut,
         mije eje otutuuk ife cha, bene me lek eje kè Eben na re lek eje kè Jekaraya ogwu ekpan̄be
         me emen Uwu Mbuban, me agbagba ntook ngwugwa melek ere mbuban.
         52 “Môfieek inyi enyi ebi ìjeen̄ Ikan, mije, enyi mîchit isotu eyi ifuk-ibot mkpulu
         eyi Awaji, mè imọnọ atafi isan̄a, inyi ebi ene ekakọt ìgobo Ikọ Awaji ìtet. Enyi me
         lek kinyi, ninin̄ mkpulu ya, enyi kpenin̄, ire, enyi enenikana ukput inyi ebi geelek
         ìweweek iraraka inin̄.”
         53 Mgbọ Jisọs otumube ikọ chi isan̄a, mè inan̄a me ere ya, ebi Farisi mè ebi ìjeen̄
         Ikan ebebene me mgbọ ya ikitumu ikọ ikeme ọmọ ijo ijo, mè ikido ọmọ owuwa idodo,
         54 isasa ileke ọmọ ikọ me otu, inyi esa me ikeya etet ọmọ.

1 Me ike mgbọ ya, ebi ene esisibi inu me obop obop, mè inin̄ inwaan̄ me ere Jisọs okupbe
         ya, kpeyaka imun̄ ere itap ukot. Ukot usini ene okekitoon̄ me inyọn̄ echi ebi ofifi
         ene. Jisọs onenibene me lek ebi udun̄ kan̄ ikiteme nteme ibe, “Ìgbala chieen̄ me lek
         olat ebi Farisi, eyi òrere isi iba.
         2 Kpunu inu geege echitbe eyi kpebechili ibook, kpunu si inu geege eletbe eyi kpokpọkbe
         mbum, inyi ebi ene eriọọn̄.
         3 Ikeya si, ikọ geelek enyi etumube me emen udun, mênọ me emen utoon̄ egwe. Ikọ geelek
         enyi echitbe isotu, mè ikup me emen agwut inween̄ otu itumu, mêtaan̄ ukpo itumu isibi
         me oyet ama, mè otutuuk ene enọ.”
         4 Jisọs onenitumu si ibe, “Ebi une n̄a, ǹkitumu inyi enyi ibe: Ikatet ukpook me lek
         ebi ìkikọt ikpan̄ anam akpalek gaalek, ire, kpekikọt iyaka irọ ofifi inu igak ikeya.
         5 Ire, mâjeen̄ enyi ogwu ògbegbe ibe enyi etet ukpook me lek. Ìtet ukpook me lek ogwu
         keya òbokọt ikpan̄ anam akpalek isan̄a, mè ikaan̄ unye itọtọp owu itap me emen ukan̄
         ama yọk. Iin̄, m̀be enyi: Ìtet ukpook me lek kè ogwa.
         6 Ìkpọ-nu agagawaji! Ìre ìkare go ke ekinyam me ikpoko iba? Ire, ubọk geelek ema esiikbe
         ikeya, kpunu geege me lek kiban̄ òkilọ Awaji chieen̄.
         7 Ìrere ijeek òkup enyi me ibot, Awaji îriọọn̄ otu ifuk kiban̄ otutuuk isan̄a me ukut
         me ukut. Eya orọ, ikatet ukpook, mije, ene geelek me etete kinyi îmin me isi Awaji
         igak ogbogbo agagawaji.”
         8 Jisọs onenitumu inyi ema ibe, “Ikaan̄ ogwu itumu emi isibi me isi ebilene, emi Gwun̄
         Ebilene, mâtumu si ene ya isibi me isi ebi osat Awaji.
         9 Ire, ogwu ijit emi me isi ebilene, emi si mâjit ene ya me isi ebi osat Awaji.
         10 Ogwu itumu emi Gwun̄ Ebilene ilọ, mêtele inyi ene ya. Ire, ogwu geelek òtutumu Ekwukwu
         Mbuban ilọ, kpebetele inyi ene ya.
         11 “Ire ebi ene itet enyi isa isi oyerebet me isi ebi uwu ntitiin̄, mè isi ebi ibot
         mkpulu, mè isi ebi ibot geelek, ikasisaak lek me lek ubọk enyi ebesa inyan̄a lek kinyi.
         Ikasisaak lek si me lek ikọ enyi ebetumu.
         12 Mije, mgbọ isikem, Ekwukwu Mbuban môjeen̄ enyi inu enyi ebetumu.”
         13 Ene ge me etete ogbogbo ife cha obebe Jisọs, “Ogwu Ijejeen̄, tumu nyi ngwan̄ n̄a
         ibe iche uche inu nte kiji okwube itele, eyi òrere emi lek, inyi emi ma.”
         14 Jisọs ofọfọọk ene ya ibe, “Gwun̄ enerieen̄, ìre ekene osa emi irọ ogwu ibot oyerebet
         me etete kwun̄ melek ngwan̄ kwun̄?”
         15 Idodo ene ya ikeya isan̄a, inenitumu inyi otutuuk ebi ife cha ibe, “Ìgwuun̄ chieen̄!
         Ikakaan̄ chieen̄ ile me lek inu geege. Mije, ìkare ene ikakaan̄ ogbogbo inu ire ene
         iluluk ugwem.”
         16 Jisọs onenito urọk ge inyi ema ibe, “Enerieen̄ ge oniwop mfut me ijọn̄ kan̄, ijọn̄
         ya onenitibi inu ijaan̄ enenen.
         17 Ogwu enerieen̄ ya onenibene ikikeek ekiket ibe mè ìre ọmọ ìborọrọ mfut kan̄ cha mọnọ,
         ìkare ata ere isun̄ mfut uko ke ọmọ okaan̄.
         18 “Inenitumu ifieek me lek kan̄ ibe ke ọmọ môgbugbọ oka ere ọmọ okisun̄ mfut uko kan̄
         igwook, mè ikpọk inama echi òmimiin̄ igak echa, mè ikpulu otutuuk mfut ònan̄a me uko
         kan̄, mè otutuuk inu ọmọ okaan̄be isi isun̄ me ere ya, inyi ikajijaka.
         19 Ọmọ isirọ ikeya isan̄a, ọmọ mônitumu inyi lek kan̄, ibe, ‘Kayaka ìsisaak lek kwun̄!
         Siki kweek rie, mè nwọ, mè kinwọọn̄ unwọọn̄, ke inorie òwa ogbogbo etitiin̄be isun̄,
         eyi môbenbe owu owuwa acha.’
         20 “Ire, Awaji onenigwen ogwu enerieen̄ yi, mè itumu inyi ọmọ ibe, ‘Owu ogwu burubut
         keyi! Eririeen̄ chereyi, ugwem kwun̄ môraka! Osikwu, ìre ekene obonikaan̄ otutuuk
         inu cha otitiin̄be isun̄ inyi lek kwun̄?’
         21 “Ikeyi ke ìbokup inyi ene geelek òkigbala inu isun̄ inyi lek kan̄ isa ibọọn̄ ubọọn̄
         me akpalek, ire, me lek inu eyi Awaji, ìkakaan̄ inu geege.”
         22 Jisọs onenitumu inyi ebi udun̄ kan̄ ibe, “Eya orọ, ǹkitumu inyi enyi ibe: Ikasisaak
         lek kinyi me lek inorie enyi eberie isa igat ugwem, mè ekwut mè ọfọnti enyi ebekisa
         ichit lek kinyi.
         23 Mije, ugwem îkup me uyọt igak inorie, anam akpalek si îkup me uyọt igak ekwut mè
         ọfọnti.
         24 Ìkpọ-nu unọn inyọn̄, ema kpekiwop inu, kpekirọrọkọ, kpekaan̄ uwu isun̄ inorie, kpekakaan̄
         si ere ekisun̄ mfut erọkọbe me uko. Ire, Awaji gaalek me lek kan̄ okibọọk ema. Ìre
         enyi kperiọọn̄ ibe ke enyi mînye otu ewe igak unọn inyọn̄?
         25 Ìre ekene me etete kinyi obokọt isa me isisisaak lek itap mbubak mgbọ ge gaalek isọkọ
         me otu ifuk usen ugwem kan̄?
         26 Ire enyi kpebekọt irọ sọntiik inu òkup ikeya, ìre keke orọ enyi ekisisaak lek kinyi
         me lek ofifi inu?
         27 “Ìkpọ-nu uti ajakajak òkup me oron! Ìkpọ ubọk ema ekitibi! Kpekisi ikwaan̄ geege,
         kpekilọk ekwut inyi lek kiban̄. Ire, ǹkitumu inyi enyi ibe, ìrere ogwu ubọọn̄ Sọlọmọn
         me lek kan̄, me otutuuk ubọọn̄ geelek îbọọn̄be, ìkakọt ìbala lek ìjaan̄ ìsoon̄ ge
         me etete uti ajakajak chi.
         28 Ire Awaji ikibala mbubet otu oron ikeya, echi òkitibi isibi chereyi, iyakwut mîra
         isọp isa isọk ukan̄, ìre enyi kperiọọn̄ ibe ke Awaji môbala enyi ijaan̄ enenen igak
         ikeya? Enyi ebi sọntiik ichechieek kechi!
         29 Ikeya si, ikakpọkpọ ìkikeek mgbọ geelek ibe: Keke ke eji eberie? Keke ke eji ebenwọ?
         Ikasisaak lek kinyi mije inu chi.
         30 Mije, echichi ore inu ebi ekachieekge me lek Awaji ekilibi igọọk. Ire, eyi kinyi,
         Nte kinyi, Awaji, îriọọn̄ ibe ke inu chi îkup enyi me uyọt.
         31 Kpan̄asi ikeya, ìweek mkpulu eyi Awaji, ke mênyi enyi otutuuk inu chi si igbaalek.
         32 “Enyi sọntiik urum arọọn̄, ikatet ukpook. Mije, Nte kinyi îtumu ifieek ibe ke ọmọ
         mônyi enyi irek me mkpulu kan̄.
         33 Eya orọ, ìnyam otutuuk inu enyi ekaan̄be, mè ìsa ikpoko cha ìche ìnyi ebi ugbọọn̄.
         Sa me ikeya, enyi mêkaan̄ akpa ikpoko eyi kponin̄be oka, mè ikaan̄ si inu ubọọn̄ me
         emen inyọn̄ eyi kpotabe, mije, inọ ìkpokọt ichiin̄, nkarankat si ìkpokọt itaka.
         34 Mije, ere inu ubọọn̄ kinyi okupbe, ere keya si ke ejit kinyi obokup.”
         35 Jisọs onenitumu inyi ebi udun̄ kan̄ ibe, “Ìnwene lek kubọk ebi ìbesi ikwaan̄, ikachieek
         ibe mkpukan̄ kinyi iniin̄.
         36 Ìkup me mbem-lek kubọk bọn uwu ebi ìkikup ikpọ mgbọ nte uwu kiban̄ mônan̄abe me ijọk
         ido-nwa ika, inyi ema ekọt egwat lek egwuku isotu mgbọ geelek nte uwu kiban̄ môkabe,
         mè initọbọ ubọk me isotu.
         37 Mônwọn enenen inyi ebi ikwaan̄ cha geelek ebi nte uwu kiban̄ môkabe inimun̄ me mbem.
         Me atikọ, ǹkitumu inyi enyi ibe ke nte uwu kiban̄ ya mônwene lek kubọk gwun̄ uwu,
         mè iyaka inisi ikwaan̄ inyi bọn uwu kan̄ cha. Môbe bọn uwu kan̄ cha esi esiki ekweek
         me lek ikasi, mè isi irọ inorie iben ijet ema erie.
         38 Mônwọn enenen inyi ebi ikwaan̄ cha geelek ebi mêkupbe me mbem-lek mege ire mgbọ nte
         uwu kiban̄ môkabe, ìrere ejit eririeen̄, mè ìre me agan̄ egwe ke îka inu.
         39 “Ofifi si, ìriọọn̄ ibe, ire ogwukaan̄ uwu iriọọn̄ mgbọ ogwu inọ obonu uwu kan̄, ìkpotele
         uwu kan̄ inyi ogwu inọ ya inibum inin̄ ichiin̄ inu.
         40 Ikeya si, m̀be enyi, ìkup me mbem-lek, mije, Gwun̄ Ebilene ìbonu me ike mgbọ enyi
         ekakpọkpọge chieen̄.”
         41 Pita onenido Jisọs ibe, “Okaan̄-ene, ìre òkito urọk yi inyi eji ebi udun̄ kwun̄?
         Sa ìre òkito inyi otutuuk ene?”
         42 Okaan̄-ene ofọfọọk ọmọ ibe, “Ire owu onido ikeya, ìre ekene ore ogwu ibot ikwaan̄
         ogwu òriọọn̄ inu, mè igbe utoon̄-ejit, ogwu ogwu ute-uwu obobene uwu kan̄ itap me
         ubọk, mè ibe iriọọn̄ ubọk ikpọ chieen̄ me lek ebi ikwaan̄ ìkup ọmọ me ubọk, mè ikinyi
         ema uche inorie kiban̄ me ata mgbọ?
         43 Mônwọn inyi ogwu ibot ikwaan̄ ya enenen, ire ogwu ute-uwu inan̄a me ije kan̄ ika,
         mè inimun̄ ibe ke òkirọ inu igọọk ubọk nte uwu kan̄ otemebe ọmọ.
         44 Me atikọ, ǹkitumu inyi enyi ibe ke ogwu ute-uwu ya ìkpolọlọ ibebene ogwu ibot ikwaan̄
         ya ifo inyọn̄, mè isa ọmọ ito me ibot otutuuk inu geelek îkaan̄be.
         45 Ire, ire ogwu ibot ikwaan̄ ya motumu ibe, ‘Nte uwu n̄a mikup ifiin̄ ikaka,’ mè ibene
         ikisut bọn uwu ìkup ọmọ me ubọk, ebirieen̄ mè ebibaan̄, mè ikpulu otutuuk inorie irie,
         mè ikpulu miin̄ inwọ isa,
         46 ogwu ute-uwu oneninan̄a ika me usen ọmọ ikakpọkpọge chieen̄, mè ikana isibi ọmọ me
         nriki, ogwu ute-uwu ya ìbosusulu ogwu ibot ikwaan̄ ya osusut òfefieek ichit, mè ilap
         isibi ito me ere ekito ebi unye-ibot.
         47 “Eya orọ, gwun̄ uwu geelek òrọriọọn̄ inu nte uwu kan̄ okiweek, mè ijuuk itele, ìkarọ,
         ìkakukup si me mbem-lek, ogwu ute-uwu môsulu ọmọ ikpele osusut.
         48 Ire, gwun̄ uwu geelek ikariọọn̄ge inu nte uwu kan̄ okiweek, mè isi irọ inu òlọlọ
         eyi ògbegbe osusut, osusut ebesulu gwun̄ uwu keya ìbore sọntiik. Ene geelek Awaji
         onyibe owuwa inu, Awaji môweek si owuwa inu me ubọk ene ya. Ogwu geelek înyibe ogbogbo
         inu, ogbogbo inu si ke ìboweek ene ya me ubọk.”
         49 Jisọs onenitumu si ibe, “Emi ǹnu inenitap ukan̄ itaka linyọn̄. Mebe ke ukan̄ ya îbene
         ikilolomo sabum mgbọ keyi, kè òtop emi me lek.
         50 Ire, îkaan̄ igwook-mun̄ ge eyi ukwook eyi mâjebe itibi. M̀kpasiki efuuk mege ire
         mgbọ ukwook ya môrakabe.”
         51 Jisọs onenido ema ibe, “Ìre enyi ekikeek ibe ke ǹnu me linyọn̄ inenitap esuuk? Iin̄-iin̄,
         ǹkitumu inyi enyi ibe ke ǹnu ineniche ebilene.
         52 Bene me mgbọ keyi fo isi, ire ene go ikup me ototun̄ ukan̄ ge, ene ita mêche lek
         kiban̄ isan̄a, mè ikirọ ikeme ene iba kechilọ. Ebi ene iba cha si mêkirọ ikeme ebi
         ene ita cha.
         53 “Ikeya si, icheche lek môkup. Ute môrọ ikeme gwun̄ kan̄ enerieen̄, gwun̄ enerieen̄
         môrọ ikeme ogwu ute. Uga môrọ ikeme gwun̄ kan̄ enenwaan̄, gwun̄ enenwaan̄ môrọ ikeme
         ogwu uga. Uga-olom môrọ ikeme nwa-gwun̄, nwa-gwun̄ môrọ si ikeme ogwu uga-olom.”
         54 Jisọs onenitumu inyi urum ene ya ibe, “Enyi isimun̄ oduku inyọn̄ ofitbe me agan̄
         ichep-ura, enyi mîra ikitumu ibe ke ibot mônirep. Ikeya si, ibot îra irep.
         55 Efet isibene ikiwut inan̄a me òsiki, enyi mîra ikitumu ibe ke ere môniyok. Ikeya
         si, ere îra ibene iyok.
         56 Enyi ebi isi iba kechi! Enyi mîkisa ubọk ijọn̄ mè isinyọn̄ okupbe iriọọn̄ inu òbomọnọ
         irek. Ìre keke orọ enyi kperiọọn̄ inu otutuuk inu òkirọ me egwe cherekeyi osibibe?
         57 “Ìre keke orọ enyi kpekikọt iwọlọ inu ikpọ, mè iriọọn̄ eyi òtatat irọrọ?
         58 Ire ogwu ikọ kwun̄ isa owu ikije ibosi uwu oyerebet, riaak ene ya, ubọk geelek oriọọn̄be,
         mè gọọk ọmọ tumu fieek me oniin̄ ya. Ire òkarọ ikeya, ene ya môtaba owu isi isi ogwu
         ibot oyerebet. Ogwu ibot oyerebet ya môneniyaka owu itap me ubọk ogwu ikan, ogwu ikan
         môsasa owu isi itap me mkpọn.
         59 Me atikọ, owu môbia me mkpọn ya mege ire mgbọ owu môkpebe otutuuk ikpoko ikọ ya isan̄a
         kpai.”

1 Me ike mgbọ ya, usini ebi ìkup me ere ya, enenikpa inyi Jisọs ibe ke Pailet îkpan̄
         ebi Ju ìnan̄a me Galili mgbọ ife cha ekigwa ngwugwa me ubọk me emen Uwu Mbuban.
         2 Jisọs ododo ebi ìtutumu ikọ ya ibe, “Ìre enyi ekikeek ibe ke ebi Galili ebi ekpan̄be
         cha erọrọ ijo inu igak otutuuk ebi Galili, ke Awaji obak me lek isulu ema osusut ikeya?
         3 Ire ikeya ke enyi ekikeek, îlọ. Mije, ìrere enyi me lek kinyi, ire enyi kpegwu ikom
         inan̄a me emen ijo kinyi, otutuuk kinyi mêkwaan̄ si ike ife cha ekwaan̄be.
         4 Ìrere akọp mè ene jeeta cha ebi ìkwakwaan̄ mgbọ uwu oket ogbugbọbe ikeme ema me Sailowam,
         ìre enyi ekikeek ibe ke ife chi mîrọ ijo inu igak otutuuk ebi ìluk me Jeruselem?
         5 Iin̄-iin̄, ìkare ikeya. Ìrere enyi me lek kinyi, îtata enyi egwugwu ikom inan̄a me
         emen ijo kinyi, enyi otutuuk ene mêkwaan̄ si isan̄a ike ife cha ekwaan̄be.”
         6 Jisọs onenito urọk ge inyi ema ibe, “Îkaan̄ enerieen̄ ge òkakaan̄ uti figi me emen
         uko gerep kan̄, mè ikijijen̄e ikisi ikpọ mè ìre ọmọ mômun̄ mfut me inyọn̄ uti ya.
         Ire, ìkamun̄ mfut geege me inyọn̄.
         7 Inenitumu inyi ogwu òkisi ikwaan̄ me uko ya ibe, ‘Acha ita ire eya nkijijen̄e ebon
         uti figi yi inikiweek mfut me inyọn̄. Ire, ǹkamumun̄ kubọk mfut geege. Ìre uti yi
         ìbokpọkpọ ikeke ikeyi ikike ichit ijọn̄ ni? Fieek fiin̄!’
         8 Ire, ogwu òkisi ikwaan̄ me uko ya ofọfọọk ọmọ ibe, ‘Ogwu nte tele mè ikup-nu acha
         ge yi isọkọ me lek, mè ǹchiin̄ ijọn̄ ǹkana, mè ǹgwook inorie uti me ebon, mè eyaka
         ekpọ-nu.
         9 Ire ito mfut acha òbonu, mônwọn. Ire ìkato mfut mgbọ ya, efieek efiin̄.’ ”
         10 Îkaan̄ Usen Mbuban ge, Jisọs okijeen̄ inu me uwu ntitiin̄ ge.
         11 Enenwaan̄ ge ijo erumun̄ otapbe akọọk otutuuk akọp mè acha jeeta òwa si me uwu ntitiin̄
         ya okupbe. Ijo erumun̄ ya ìtetet ogwu enenwaan̄ ya inwun igọbọ. Ogwu enenwaan̄ ya
         ìkakikọt ìbene lek ìkeke ìtat.
         12 Mgbọ Jisọs omun̄be ogwu enenwaan̄ ya, igwegwen ọmọ ibe, “Ogwu enenwaan̄, mîrọ inyi
         owu ònwọnọ me ubọk orukan̄ òkisisaak owu!”
         13 Itotoon̄ ubọk me lek ogwu enenwaan̄ ya. Mgbọ yaage, ogwu enenwaan̄ ya obebene lek
         ikeke itat, mè ikitọn̄ Awaji.
         14 Ogwu ibot uwu ntitiin̄ ya onanaan̄ ejit mije Jisọs ogwabe ene me Usen Mbuban, mè
         igana inyi ebi ìkup me uwu ya ibe, “Usen gweregwen okup isasa isi ikwaan̄. Ogwu iweek
         ibe egwa ọmọ, inu me emen usen gweregwen cha, ikanu me Usen Mbuban.”
         15 Jisọs ofọfọọk ọmọ ibe, “Enyi ebi isi iba kechi! Ìre enyi kpekitọn̄ọ erie mbuuk kinyi,
         mè ìre inyinya akpan kinyi me uwu anam isa ije isibi isi inyi mudim me Usen Mbuban?
         16 Ire enyi ikirọ ikeya me lek anam ikike, sa ogwu enenwaan̄ yi, gwun̄ kè Ebereham,
         ogwu Yọk otapbe mkpọn otutuuk akọp mè acha jeeta ye? Ìre ìkagbe ibe etọn̄ọ ogwu enenwaan̄
         yi esibi me emen mkpọn me Usen Mbuban ni?”
         17 Ikọ ya Jisọs odobe ema okpọkpọ itet otutuuk ebi ochicha kan̄ cha esip. Ire, otutuuk
         ene ekekibele ejit me lek otutuuk inu ukechieen̄ Jisọs okirọ me etete kiban̄.
         18 Jisọs onenikitumu ibe, “Ìre mkpulu eyi Awaji ìbet lek keke mọnọ? Sa ìre keke ke mbasa
         itọ me lek?
         19 Mkpulu eyi Awaji ìkup kubọk ukwuuk uti Mọsitadi eyi gwun̄ enerieen̄ ge omọnọbe isi
         iwop me uko kan̄. Ukwuuk uti ya otitibi, mè ikana ikpele uti. Unọn òwulu me inyọn̄
         okekinu inisọọk me inyọn̄ otu agọọk uti ya.”
         20 Jisọs okpọkpọk ikitumu ibe, “Ìre keke ke mbasa mkpulu eyi Awaji itọ me lek mọnọ?
         21 Mkpulu eyi Awaji ìkup kubọk sọntiik olat eyi enenwaan̄ otọbe itap me lek owuwa akpa
         ekọkọk eyi ìbosa irọ fituru, mè ifuku ikana mege olat ya okakana iso lek otutuuk akpa
         ekọkọk ya, mè irọ inyi akpa ya iwuku.”
         22 Mgbọ Jisọs okije ibosi Jeruselem, ikpọkpọ ikije igwaka inin̄ owuwa ama ile mè asabọn
         ama òkup me oniin̄ ya, me ikijeen̄ ebi ama cha inu.
         23 Ene ge ododo ọmọ ibe, “Okaan̄-ene, ìre ibot ene inen mè inen gaalek ke ebenyan̄a
         isibi?” Jisọs otutumu inyi ema ibe,
         24 “Ìsa ubọk geelek enyi ekọtbe, mè ìraka inin̄ me otunchit eyi ògbagba inwan. Mije,
         ǹkitumu inyi enyi ibe ke ogbogbo ene mêsa lek igak, ire, kpebekọt iraka inin̄ otunchit
         ya.
         25 Ogwukaan̄ uwu isinan̄a ikeke, mè inichit isotu ya, enyi mêkeke me oyet, mè itọbọ
         ubọk me otu isotu, mè iriaak igak ibe, ‘Soso Ogwu nte, gwuku isotu nyi eji.’ Ire,
         ogwukaan̄ uwu ya môfọọk enyi ibe, ‘Ǹkariọọn̄ enyi isi. Ǹkarọriọọn̄ si ere enyi enan̄abe.’
         26 “Mgbọ ya, enyi mênibene ikitumu ibe, ‘Iyak, eji mîgọọk owu igbaan̄ ikweek irie mè
         inwọ, owu si ojejeen̄ eji inu me lek oniin̄ eji elukbe me ama kiji.’
         27 “Ire, ogwukaan̄ uwu ya môkpọk ifọọk enyi ibe, ‘Ǹkariọọn̄ enyi isi. Ǹkarọriọọn̄ si
         ere enyi enan̄abe. Ìje ìnan̄a emi me isi, enyi ebi ijo kechi!’
         28 “Mgbọ ya, enyi mêto ujat ito, mè itaka ejeek enenen. Mije, enyi mêbene chieen̄ imun̄
         Ebereham mè Ajiki mè Jekọp mè otutuuk ebi nriran ukot ikaan̄ ekupbe me isi Awaji,
         ire, elalap enyi isibi igwook me oyet.
         29 Ebi ene mênan̄a me ido geelek me linyọn̄, me agan̄ mbum-ura mè agan̄ ichep-ura, me
         agan̄ inyọn̄ mè agan̄ òsiki inu inigọọk isiki ikweek irie ijọk me ama ubọọn̄ Awaji.
         30 Me atikọ, owuwa ebi ìrere ebi isi chereyi mêkana ebi òta me mgbọ ya. Owuwa ebi òta
         chereyi mêkana ebi isi me mgbọ ya.”
         31 Mgbọ Jisọs okitumu ikọ ya, usini ebi Farisi enunu initumu inyi ọmọ ibe, “Nan̄a me
         ere keyi fo ofifi ere si kup, ke Erọdu òkiweek ikpakpan̄ owu.”
         32 Jisọs ofọfọọk ema ibe, “Ìsi ìlook ekpukuruk ya ibe ke emi mâgwa ene, mè irieen̄ ijo
         erumun̄ isibi me emen ene cherekeyi mè iyakwut. Òso egwe ita, mârọ ikwaan̄ n̄a isan̄a.
         33 Ubọk geelek, emi mâje ije n̄a inyi isi chereyi mè iyakwut mè uban̄akwut, mije, ogwu
         nriran geege ìkpokwu me ofifi ere, ilọ me Jeruselem gaalek.”
         34 Jisọs onenitumu ibe, “Jei Jeruselem! Jeruselem! Owu ama òkikpan̄ ebi nriran, mè ikisa
         ewuuk itọbọ ebi ikwaan̄ geelek Awaji oriabe ijet owu. Owuwa mgbọ, emi me lek n̄a nkiweek
         ikpukpulu enyi ebi Jeruselem itap me lek n̄a kubọk uman unọn okikpulu ebi bọn ichit
         me irak uwop. Ire, enyi kpechieek.
         35 Ìkpọ, mîyaak Uwu Mbuban kinyi itele inyi enyi ikeya ukpọk ukpọk emen. Me atikọ, ǹkitumu
         inyi enyi ibe ke enyi kpebeyaka imun̄ emi igak ikeya mege ire mgbọ enyi mêkitumu ibe,
         ‘Ugbana ikup inyi ogwu ònunu me erieen̄ Okumugwem!’ ”

1 Usen Mbuban ge, ogwu ibot ebi Farisi ge onenisa Jisọs ifo uwu kan̄ isi itet ichen.
         Mgbọ Jisọs okupbe me uwu ya ikirie inorie, ebi ìkup me uwu ya ekekiruk chieen̄ ikpọ
         inu ìborọ.
         2 Me emen uwu ya, enerieen̄ ge òkifiak orukan̄ mfuuk òwa okupbe me isi kè Jisọs.
         3 Jisọs onenido ebi Farisi mè ebi ìjeen̄ Ikan ìkup me uwu ya ibe, “Ìre Ikan kè Mosis
         înyi irek ibe egwa ene me Usen Mbuban, sa ìre ìkanyi?”
         4 Ire, ife cha ekpọkpọ iriaan̄ otu, kpesan̄a amọn. Jisọs ototoon̄ ene ya ubọk me lek,
         mè igwa ene ya, mè ibe ije ifo.
         5 Mgbọ îriabe ene ya ifo isan̄a, inenido ife cha ibe, “Ire ene ge me etete kinyi ikaan̄
         gwun̄ enerieen̄, mè ìre erie mbuuk ònanan̄a irọn̄ inin̄ emen udọn̄ mun̄ me Usen Mbuban,
         ìre ene ya ìkpotaba gwun̄ ya mè ìre anam ya isibi mgbọ yaage?”
         6 Ire, ife cha kpeyaka imun̄ inu geege ebefọọk.
         7 Jisọs onenimun̄ ubọk otutuuk ebi egwenbe me irek inorie ya ekisi igobo irek umin
         inyi lek kiban̄ me lek ikasi inorie ya, mè inito urọk ge inyi ema ibe,
         8 “Ire ene ito ijọk ido-nwa, mè igwen owu, owu osisi ere ya, kasi ìsi ìkweek me irek
         umin. Mije, ogwu ibot ijọk ya môkọt igwen si ofifi ene ogwu òmimin igak owu.
         9 Ire igwen ogwu òmimin igak owu, mè ene ya isinu, ogwu ògwegwen enyi ene iba cha mônu
         inibe owu, ‘Kana irek kwun̄ sa nyi ene yi!’ Mgbọ keya, owu môsa isi esip inan̄a ikeke
         isi ikweek me ere òsisiki ichit.
         10 Kpan̄asi ikeya, ire ene igwen owu me irek ijọk, mè ire osi, mọnọ irek òsisiki ichit.
         Ogwu ibot ijọk ya isinu, mônibe owu, ‘Une, nan̄a keke je fo isi si mọnọ ata irek umin.’
         Sa me ikeya, owu môkana ire ogwu enyibe umin me isi otutuuk ebi egwenbe melek kwun̄.
         11 Mije, ene geelek òbebene lek kan̄, mêgele ene ya isiki. Ene geelek òsisiki lek kan̄
         me ijọn̄, mêbene ene ya ifo inyọn̄.”
         12 Jisọs itutumu ikeya inyi ife cha isan̄a, inenitumu inyi ogwu ògwegwen ema me ijọk
         ya ibe, “Mgbọ geelek obokigwen ene inorie, mè ìre òboto ijọk, kakigwen ebi unene kwun̄,
         mè ìre ebi ngwan̄ kwun̄, mè ìre ebi egep kwun̄, mè ìre ebi melek kwun̄ ebi ìbọbọọn̄
         ubọọn̄. Mije, ire ogwen ema, ema mêkọt iyaka igwen owu inorie si. Sa me ikeya, owu
         môbọkọ useen̄ inorie ema eriebe me uwu kwun̄.
         13 Kpan̄asi ikeya, ire oto ijọk, gwen ebi ugbọọn̄, mè ebi ngọm, mè ebi akọọk, mè ebi
         ǹnàan̄.
         14 Osirọ ikeya, Awaji môgbana owu. Mije, ubọk geelek ife cha kpebekọt ikpe owu useen̄
         inorie ema eriebe me uwu kwun̄, Awaji mônyi owu useen̄ mkpukpe kwun̄ me mgbọ ebi ata
         irọrọ mêjomobe me mkpa.”
         15 Mgbọ enerieen̄ ge me lek ebi ìkigọọk irie inu me uwu ogwu Farisi ya onọbe ikọ ya
         Jisọs otumube, inenitumu inyi Jisọs ibe, “Jei, mônwọn inyi ene geelek òbogọọk irie
         inorie ijọk me mkpulu eyi Awaji enenen!”
         16 Jisọs onenito urọk ge isa ifọọk ene ya otu ibe, “Enerieen̄ ge onibene ikineen̄ lek
         itoto ikpele ijọk, mè iniria ikwaan̄ igwen owuwa ebi ene ibe enu ijọk kan̄.
         17 Mgbọ mgbọ orebe, ogwukaan̄ ijọk ya oneniria gwun̄ uwu kan̄ isibi ibe isi ilook ebi
         egwenbe cha ibe enu, ke mîra ineen̄ otutuuk inu geelek isun̄ isan̄a.
         18 “Ire, otutuuk ebi egwenbe cha me ge, me ge, ejijit igwen ya. Ogwu ikup oweek ikọ
         ọmọ obotumu isa isan̄a lek kan̄. Ogwu adasi otutumu ibe ke mgbọ keyi mgbọ keyi ke
         ọmọ olep ijọn̄ uko; ke ọmọ ìkiweek isisi ikpọ ijọn̄ ya. Eya orọ, ke ọmọ ìkpokọt inu
         ijọk ya. Soso, mè ogwugwu ikanaan̄ ejit.
         19 “Ogwu òso ene iba ololook ibe ke mgbọ keyi mgbọ keyi ke ọmọ olep akọp erie mbuuk
         ekisa isi ikwaan̄ me uko. Mgbọ yi, ke ọmọ ìbosi isi itọ ema ikpọ mè ìre ema mînye
         lek ikwaan̄. Eya orọ, ke ọmọ ìkpokọt inu ijọk ya. Soso, mè ogwugwu ikanaan̄ ejit.
         20 “Ikeya si, ofifi ene ofọfọọk ibe ke mgbọ keyi mgbọ keyi ke ọmọ odo aya nwa. Eya orọ,
         ke ọmọ ìkpokọt inu ijọk ya.
         21 “Gwun̄ uwu ogwukaan̄ ijọk ya ogwugwu ikom ika, mè inikpa otutuuk inu ebi egwenbe
         cha etumube inyi nte uwu kan̄. Ogwu ute-uwu ya onanaan̄ ejit enenen, mè itumu inyi
         ogwu gwun̄ uwu ya ibe, ‘Gwat lek je sibi si otutuuk lek uga oniin̄ mè asabọn oniin̄
         òkup me emen ama yi, mè kpulu otutuuk ebi ugbọọn̄, mè ebi ngọm, mè ebi ǹnàan̄, mè
         ebi akọọk geelek omun̄be sa na.’
         22 “Ìkafiin̄ mgbọ, gwun̄ uwu ya osisi, mè ika, mè initumu inyi ogwu ute-uwu ibe ke ọmọ
         îkpulu otutuuk ife cha ebi ọmọ omun̄be isa inu. Ire, ke uwu ìkajot.
         23 “Ogwukaan̄ uwu ya otutumu inyi gwun̄ uwu kan̄ ya ibe, ‘Je nin̄ otutuuk oniin̄ geelek
         ònanan̄a me ama yi isibi, mè nin̄ emen asabọn oniin̄ geelek òkup me udun̄ ama yi si
         kpulu ebi geelek omun̄be me ere cha sa na, inyi uwu n̄a inin̄ ijot.
         24 Mije, ǹkitumu inyi enyi ibe, me atikọ, kpunu ene geege me etete ebi egwenbe cha òborie
         inu geege me ijọk n̄a.’ ”
         25 Usen ge, ogbogbo ene egbugbuku ikigọọk Jisọs ije me ejit oniin̄. Jisọs okakana isi
         ikpọ ema, mè itumu inyi ema ibe,
         26 “Ire ikaan̄ ogwu inu me lek n̄a, ene ya ìkpokọt ire ogwu udun̄ n̄a îtata ìmama emi
         enenen igak ubọk îmabe nte kan̄ mè nga kan̄, mè nwa kan̄ mè bọn kan̄, mè ngwan̄ kan̄
         enerieen̄ mè ngwan̄ kan̄ enenwaan̄. Eyi ògagak otutuuk, ire ene ya ìkama emi ìgak
         ugwem kan̄, ene ya ìkagbe irere ogwu udun̄ n̄a.
         27 Ofifi si, ikaan̄ ogwu ikabenge uti nkwurieen̄ kan̄ ìsa ìgọọk emi, ene ya ìkpokọt
         ire ogwu udun̄ n̄a.
         28 “Ire ene geelek me etete kinyi ibonama ubene ubene uwu inyọn̄, sabum ene ya obobene
         inama uwu ya, ìbodadasi isiki ikweek ifuk otu ifuk ikpoko uwu ya oboben, mè ikpọ-nu
         mè ìre ọmọ îkaan̄ ikpoko iso isasa inama uwu ya isan̄a, mè ìre ọmọ ìkakaan̄.
         29 Mije, ire ene ya ìkadasi ìfuk ifuk-ibot ikeya, mè ire ikpọkpọ isi itap uwu ya me
         ijọn̄, mè ibene ikinama, mè ìkakọt ìnama uwu ya ìsan̄a, ebi geelek ìmumun̄ mgbidim
         ebek uwu ya mêkichak ene ya itap ebot.
         30 Mêkitumu ibe, ‘Omun̄, ene yilọ îtap uwu me ijọn̄, ìkakọt ìnama ìsan̄a.’
         31 “Ofifi si, ire ogwu ubọọn̄ òkakaan̄ akọp obop ebi akọn̄ gaalek ibosi itim akọn̄ melek
         ofifi ogwu ubọọn̄ òkakaan̄ akọp obop ebi akọn̄ iba, ìbodadasi ifuk ifuk-ibot ikpọ
         mè ìre ọmọ môkọt isa akọp obop ebi akọn̄ kan̄ isi itim akọn̄ melek ogwu ubọọn̄ ogwu
         òkakaan̄ akọp obop ebi akọn̄ iba.
         32 Ire ogwu ubọọn̄ ya ifuk ifuk-ibot, mè imun̄ ibe ke ọmọ ìkpokọt isa ebi akọn̄ kan̄
         cha ebi ekawage isi itim akọn̄ melek ogwu ubọọn̄ keyilọ òkakaan̄ owuwa ebi akọn̄,
         mgbọ ogwu ubọọn̄ keyilọ ya ikajejege ìgbet ere nu, môsa ata mgbọ isan̄a ebi ene iria
         ibe esibi egọọk me oniin̄ esi eriaak, mè eweek esuuk.
         33 Ikeya si, ene geelek me etete kinyi ogwu ikatelege otutuuk inu geelek îkaan̄be, ene
         ya ìkpokọt ire ogwu udun̄ n̄a.”
         34 Jisọs onenitumu ibe, “Me atikọ, uchi înwọn. Ire, ire uchi ifiin̄ utop kan̄, kpunu
         ubọk ebeyaka ikọt irọ mè ikaan̄ utop kan̄.
         35 Eya orọ, uchi ya ìkayaka ìnwọn isasa irọ inu geege. Ire iben igwook me ijọn̄, ìkpokọt
         itap ubọk irọ mè ijọn̄ itibi inu ijaan̄. Inu òkukup irọrọ me lek uchi ya ìre ibeben
         ifiin̄. Ogwu ikaan̄ utọn̄ ìbosa inọ ikọ, inọ!”

1 Usen ge, owuwa ebi ìkibọkọ otitip ido mè owuwa ebi kpekisun̄ Ikan ebi Ju enunu inigọọk
         igban̄ ijejeen̄ kè Jisọs.
         2 Ire, ebi Farisi mè ebi ìjeen̄ Ikan ìkup me ere ya ebebene ikinunuun̄ me etete kiban̄
         ibe ke Jisọs ìkibọkọ ebi ijo itap, mè ikigọọk ema igbaan̄ irie inorie.
         3 Jisọs onọnọ ikọ ya ema ekinunuun̄, mè inito urọk ge inyi ema ibe,
         4 “Ire ene ge me etete kinyi ikaan̄ efit arọọn̄, mè ikpulu ema isa isibi isi mè esi
         etaka mbubet, arọọn̄ ge oneninan̄a me lek ichep, ene ya môtele akọp arọọn̄ onaan̄ge
         mè onaan̄ge kechilọ, mè ikijijen̄e ikana isi iweek arọọn̄ ge ya òchechep mege ire
         mgbọ môweekbe imun̄.
         5 Ene ya isiweek arọọn̄ ya imun̄, môsa me ubelejit iben arọọn̄ ya itoon̄ me oguga,
         mè isa ije ifo.
         6 Isika inire uwu, mônigwen ebi unene kan̄, mè ebi melek kan̄ elukbe me ere ge ibe
         enegọọk ọmọ enwọọn̄ unwọọn̄, mije ke ọmọ îweek arọọn̄ kan̄ òchechep imun̄.
         7 Me atikọ, ǹkitumu inyi enyi ibe, ubọk yaage si, unwọọn̄ òmimin igak eya môkup me
         emen inyọn̄ me ibot ogwu ijo ge gaalek ògwugwu ikom isibi me ijo irọrọ, igak me ibot
         akọp ene onaan̄ge mè onaan̄ge ebi ìkigwen lek kiban̄ ebi ata irọrọ, ebi igwugwu ikom
         ikakupge me uyọt.
         8 “Ofifi si, ire enenwaan̄ ge ikaan̄ akọp darakima, ge oneninan̄a me lek ichep, ogwu
         enenwaan̄ ya ìbomimin ukan̄ isa imọọn̄ inu ibene irak inu geelek me uwu kan̄ ichan,
         mè igwuun̄ chieen̄ iweek ikpoko ya mege ire mgbọ môweekbe imun̄.
         9 Isiniweek ikpoko ya imun̄, môgwen ebi unene kan̄ mè ebi melek kan̄ elukbe me ere
         ge ibe enegọọk ọmọ enwọọn̄ unwọọn̄, mije, ke ọmọ îweek ikpoko kan̄ òchechep imun̄.
         10 Ikeya si, ǹkitumu atikọ inyi enyi ibe ke ikpele unwọọn̄ ọmọ òwa me etete ebi osat
         Awaji me ibot ogwu ijo ge gaalek ògwugwu ikom isibi me emen ijo kan̄.”
         11 Jisọs okpọkpọk ito ofifi urọk inyi ema ibe, “Îkaan̄ ogwu enerieen̄ ge òkakaan̄ ibot
         bọn ebirieen̄ iba.
         12 Ogwu ijija me lek kiban̄ onenigwen ogwu ute, mè itumu inyi ibe, ‘Nte n̄a, che otutuuk
         inu okaan̄be nyi eji ngwan̄ iba, mè nyi emi uche eyi òrere emi lek mgbọ keyi.’ Ogwu
         ute okpukpulu otutuuk inu îkaan̄be iche irek iba inyi bọn kan̄ iba cha, mè isa uche
         eyi ogwu ijija ya inyi ogwukaan̄. Ibọbọkọ.
         13 “Sọntiik mgbọ iraraka, gwun̄ enerieen̄ ogwu ijija ya okpukpulu otutuuk inu kan̄ cha
         inyam, mè ibọkọ ikpoko itap me akpa, mè ibene ije ije inan̄a me uwu ifo atalek ujọn̄ọ
         ere isi iluk, mè ifiat ikpoko cha otutuuk isan̄a isa iluk ubene ugwem melek ebi òje
         oyet.
         14 Mgbọ îfiatbe otutuuk ikpoko cha isan̄a kpai, uga akan̄ oneninin̄ ikana otutuuk ido
         ere îlukbe ya. Uraafiọọn̄ otetet ọmọ ire lek, ìkayaka ìkaan̄ inu geege ìborie.
         15 Inenisi iweek ikwaan̄ me ubọk gwun̄ enerieen̄ ge me ido ya. Ogwu enerieen̄ ya oneniria
         ọmọ ibe ikisi ikpukpo okodi inyi ọmọ.
         16 Me ere ìkikpukpo okodi cha, kpunu ogwu òkinyi ọmọ inorie geege. Eya orọ, ikekikeek
         ibe ke ọmọ môkọt igọọk ikirie inorie okodi cha okirie.
         17 “Mije otutuuk ufialek cha, gwun̄ ya oneninọ lek, mè ibe, ‘Jei! Ìre kpasi ukwook ke
         nkibọkọ ikeyi? Otutuuk ebi usun̄ ìkisi ikwaan̄ inyi nte n̄a mîkaan̄ inorie ikirie
         ijot otu, mè ikirie isik. Emi nnenikikwu me lek uraafiọọn̄ me ere keyi!
         18 Mâgwu ikom ije ifo igọọk nte n̄a. Nsire uwu, mâriaak nte n̄a, mè itumu inyi ibe:
         Jei, nte n̄a, nrọ ijo inu me isi Awaji, mè irọ owu si ilọ.
         19 Emi ǹkayaka ìgbe ogwu ebegwen gwun̄ kwun̄. Eya orọ, mọnọ emi kubọk ene ge me lek
         ebi usun̄ kwun̄.’
         20 Itutumu ikeya ifieek me ejit kan̄ isan̄a, inanan̄a ikeke, mè ije ika igọọk ogwu ute.
         Ire, mgbọ gwun̄ ya ìkajeje ìgbet, ogwu ute okukup me ujọn̄ọ ere imun̄ ọmọ, mè ikaan̄
         ejit njijin me lek kan̄, mè isa ekot ekot ilibi isi ikweek ogwu gwun̄, mè iwele ubọk
         iba ikana ọmọ ikat.
         21 “Mgbọ yaage, gwun̄ enerieen̄ ya obebene ikitumu inyi ogwu ute ibe, ‘Jei Nte n̄a,
         nrọ ijo inu me isi Awaji, mè irọ owu si ilọ enenen. Emi ǹkayaka ìgbe ogwu ebegwen
         gwun̄ kwun̄.’
         22 “Ìkatutumu ikọ ya ìsan̄a me otu, ogwu ute otataan̄ ukpo itumu inyi ebi usun̄ kan̄
         ibe, ‘Ìgwat lek ìsa ọfọnti eyi òjajaan̄ ichit ìna ìnitap gwun̄ n̄a, mè ìmọnọ mkpọtubọk
         ìsa ìnitap ọmọ me otubọk, mè ìteen̄ ikpukot ìsa ìjet, inyi itap ikwek ukot,
         23 mè ìsi ìtet erie mbuuk ya eyi egwookbe inyi imin ufuk mè ijaan̄ lek ìkpan̄, mè ìbala
         ìsa ìtem inorie, mè eji enerie ijọk.
         24 Mije, gwun̄ n̄a yi îkwu, mè iyaka ijomo me mkpa. Ọmọ îchep, ekpọkpọk iweek ọmọ imun̄.’
         Sa me ikeyi, nte gwun̄ ya ototo ijọk, ebi ene ebebene ikirie, mè ikinwọ.
         25 “Otutuuk mgbọ cha, ngwan̄ gwun̄ ya ogwu ugane ọmọ òwa me ere îkikpukpo anam ogwu
         ute. Mgbọ îkika, mè inije igbet uwu, inọnọ ida nkwukwak mè okput òjijop okitaan̄ me
         uwu kiban̄.
         26 Eya orọ, igwegwen ogwu usun̄ kiban̄ ge ikido ibe mè ìre keke ke ekirọ me uwu kiban̄
         ye?
         27 Ogwu usun̄ ya ofọfọọk ọmọ ibe, ‘Îre ngwan̄ kwun̄ ogwu ijija oka. Eya orọ nte kwun̄
         otobe ijọk, mè ibe ekpan̄ erie mbuuk eyi egwookbe ya, mè esa etem inorie, mije ke
         ngwan̄ kwun̄ ya îka me utelelek mè unye-lek. Îre eya orọ uwu ya okikput.’
         28 “Ogwu ngwan̄ ogwu ugane inọnọ ikọ ya, inanaan̄ ejit enenen, mè ijit ininin̄ uwu.
         Mgbọ ogwu ute onọbe ibe ke gwun̄ kan̄ ogwu ugane îka, mè inaan̄ ejit, mè ijit ininin̄
         uwu, isisibi igọọk, mè isi iriaak.
         29 Ire, gwun̄ ya ofọfọọk ogwu ute ibe, ‘Owu kpọ-nu, karake acha acha mbenebe ikisi ikwaan̄
         inyi owu kubọk usun̄, ǹkakpaka ida ikọ kwun̄ kubọk ge. Ire, owu òkakup-nu usen ge,
         mè ìmọnọ kubọk sọntiik gwun̄ ebot ge ìnyi emi ibe emi, “Bọkọ kpan̄ sa rie ijọk melek
         ebi unene kwun̄.”
         30 Ire, mgbọ keyi gwun̄ kwun̄ yilọ, ogwu òkpukpulu inu kwun̄ isa isi ifiat isan̄a melek
         ebi òje oyet, ogwube ikom ije ukpọk ubọk ika inu me uwu, owu oneninyi ida ibe ekpan̄
         erie mbuuk ya efiatbe mgbọ igwook inyi imin ufuk etem enyi, mè itaka.’
         31 “Ogwu ute obebe gwun̄ ya, ‘Iin̄-iin̄ gwun̄ n̄a! Kpọ, owu melek n̄a ekikup mgbọ geelek.
         Otutuuk inu geelek nkaan̄be ìre eyi kwun̄.
         32 Eya orọ, îgbe ibe eji erie ijọk, mije, ngwan̄ kwun̄ yi ìkup mgbọ yi kubọk ogwu òkwukwu
         itele eji, mè iyaka ikpọk ijomo me mkpa, mè ikup si kubọk ogwu òchechep, eweweek imun̄.’ ”

1 Jisọs onenito urọk ge inyi ebi udun̄ kan̄ ibe, “Îkaan̄ ogwu ubọọn̄ ge òkakaan̄ inu
         enenen, mè ikaan̄ ogwu ibot ikwaan̄ òkikpọ chieen̄ me lek otutuuk inu îkaan̄be. Usen
         ge ogwu ubọọn̄ yi oneninọ ibe ke ogwu ibot ikwaan̄ kan̄ ya ìkpọkpọ ikijijaka inu ọmọ
         otapbe ogwugwu me ubọk.
         2 Eya orọ, ogwu ubọọn̄ yi ogwegwen ogwu ibot ikwaan̄ kan̄ ya, mè ido ibe, ‘Ìre keke
         ke nkinọ ikeyi òfolek kwun̄? Mgbọ keyi, narọ ifuk nyi emi ubọk osabe ikpọ chieen̄
         me lek otutuuk inu geelek ntapbe owu me ubọk, mije, owu òkpoyaka ire ogwu ibot ikwaan̄
         inyi emi igak ikeya.’
         3 “Ogwu ibot ikwaan̄ ya onenikup me lek kan̄, mè ibe, ‘Jei, ìre m̀barọrọ mgbọ keyi?
         Nte uwu n̄a mônibọkọ ikwaan̄ yi isan̄a emi me ubọk. Emi ǹkanye lek ìsoon̄ ogwu môkọtbe
         igọọk ikisi ikwaan̄ uko. Ofifi kan̄, esip ìkpochieek ibe emi ǹkọt ǹgọọk ǹkenje ǹkana
         ere m̀beek inu.
         4 Nriọọn̄ inu mbarọ inyi ebi ene ebọkọ emi etap me uwu kiban̄ mgbọ nte uwu n̄a isilap
         emi inan̄a me lek ikwaan̄ me ere keyi.’
         5 “Ineniria ikwaan̄, me nlelet, igwen ebi geelek ìkakaan̄ nte uwu kan̄ urieek me ge
         me ge, mè ido ogwu adasi ibe, ‘Ìre kpasi urieek ke okaan̄ nte uwu n̄a?’
         6 “Ogwu urieek keya ofọfọọk ibe ke ọmọ ìkaan̄ urieek efit ogbokot aran̄ olifu jeeta.
         “Itutumu inyi ogwu urieek ya ibe, ‘Kayaka ìfiat mgbọ, bọkọ ikpa urieek kwun̄, siki
         kweek, mè ge ibe ke ìre efit ogbokot ini.’
         7 “Igwegwen ogwu òso iba, mè ido ibe, ‘Ìre kpasi urieek ke okaan̄ nte uwu n̄a?’ “Ogwu
         urieek keya ofọfọọk ibe ke ọmọ ìkaan̄ urieek obop akpa akpa ge. “Ibebe ogwugwa, ‘Bọkọ
         ikpa urieek kwun̄, mè ge tap ibe ke ìre efit akpa jeeta.’
         8 “Mgbọ ogwu ubọọn̄ ya onọbe inu ya ogwu ikwaan̄ kan̄ ya orọbe, itọtọn̄ ogwu ibot ikwaan̄
         ya enenen mije ujọn̄ọ ifuk-ibot îkaan̄be inyi lek kan̄.” Jisọs onenitumu ibe, “Me
         atikọ, ebi ìkigọọk inu linyọn̄ keyi mîkisa ifuk-ibot igọọk ebi melek kiban̄ irọ inu
         igak ike ebi ìkup me emen utoon̄ eyi Awaji ekirọ.
         9 Ikeya si, m̀be enyi: Ìsa inu ubọọn̄ kinyi me linyọn̄ keyi ìtet unene ìnyi lek kinyi.
         Kperiọọn̄, ikaan̄ mgbọ inu ubọọn̄ cha isiraka, enyi mêre ebi ebebọkọ itap me uwu eyi
         òbokup ire mgbọ ikakaan̄ge itata.
         10 “Mije, ene geelek ekọtbe itoon̄ ejit me lek me lek sọntiik inu, mêkọt itoon̄ ejit
         me lek si me lek inu ilile. Ubọk yaage si, ene geelek ekakọtge ìtoon̄ ejit me lek
         me lek sọntiik inu, kpebekọt itoon̄ ene ya ejit me lek si me lek inu ilile.
         11 Eya orọ, ire kpekọt itoon̄ enyi ejit me lek me ubọk enyi ekisa ikpọ chieen̄ me lek
         inu ubọọn̄ eyi linyọn̄ keyi, ìre ekene obokana atata inu ubọọn̄ eyi emen inyọn̄ itap
         enyi me ubọk?
         12 Ofifi si, ire enyi kpekọt ikpọ chieen̄ me lek inu ofifi ene òkup enyi me ubọk, ìsibi
         ibe, ire inyi enyi eyi kinyi gaalek, ke enyi kpebekọt ikpọ si chieen̄ me lek. Eya
         orọ, kpebenyi enyi inu eyi kinyi.
         13 “Kpunu gwun̄ uwu geege òbokọt ikisi ikwaan̄ inyi nte uwu iba me mgbọ yaage. Ire ìkama
         ene ge, mè ìcha ogwulọ, môsa otutuuk ejit kan̄ isi ikwaan̄ inyi ene ge, mè ikpọ ogwulọ
         chieen̄ isiki. Ikeya si, enyi kpebekọt igọọk Awaji, mè ikigọọk si ikpoko.”
         14 Mgbọ ebi Farisi enọbe ikọ cha, ema ebebene ikichak Jisọs, mije, ema mîma ikpoko enenen.
         15 Jisọs obebene ikitumu inyi ema ibe, “Enyi kechi! Me isi ebi ene, enyi ekirọ kubọk
         enyi ìre ebi ata ife. Ire, Awaji îriọọn̄ inu òkup me emen ejit kinyi isan̄a kpai.
         Ìriọọn̄ ibe ke inu òmimin enenen me isi ebilene, ìre mbuban inu me isi Awaji.
         16 “Ikan kè Mosis melek inu ebi nriran ukot ikaan̄ egebe ìkup me uyọt bene me ukot ikaan̄
         na re ukot kè Jọn ògwook mun̄ gaalek. Ire, bene me ukot kè Jọn fo isi, ijejeen̄ eyi
         ata etip eyi Awaji îyaka inibọkọ irek. Mgbọ keyi, owuwa ene mêkibọkọ ata etip yi itap,
         mè ikije itibi uga ufialek, mè ikiraka inin̄ emen mkpulu ya.
         17 Ire, ike geelek, Ikan kè Mosis ìbokpọkpọ ikeke inye. Inyọn̄ mè ijọn̄ ichechep îfet
         igak inu òsisip ichit me emen Ikan cha ififiin̄ unye kan̄.
         18 “Ene geelek òjijit ogwu nwa, mè isi ido ofifi enenwaan̄ îrọn̄ ikan ugan-nwa. Enerieen̄
         geelek òdodo ogwu enenwaan̄ ogwu ogwu olom ojitbe îrọn̄ si ikan ugan-nwa.”
         19 Jisọs onenito urọk ge inyi ema ibe, “Îkaan̄ ogwu enerieen̄ ge òbọbọọn̄ ubọọn̄ enenen,
         mè ikitap ujuja unye otu ewe ọfọnti ebi ubọọn̄, echi irio irio mè echi okuket, mè
         ikirie utop otu, mè ikiluk ubene ugwem usen geelek.
         20 Îkaan̄ si ogwu mbeek ge ekiben iniyik me otunchit uwu ogwu ubọọn̄ yi egwe geelek,
         inyi ikikweek ibeek inu. Erieen̄ ogwu mbeek yi ìre Lajọrọs. Otutuuk lek kan̄ ìre inya
         inya.
         21 Lajọrọs yi ìkikweek me ere ya ikibeek ngigen̄e inorie òkinan̄a me inyọn̄ ikasi ogwu
         ubọọn̄ ya irọn̄ọ igwook me ijọn̄. Ògak ge, usini mgbọ, ibo îra ikifan̄a inu inilaka
         chieen̄ inya kan̄ cha.
         22 “Ogwu mbeek ya îbeek inu me ere ya ikeya ire usen mkpa kan̄. Usen îkwube, ebi osat
         Awaji ebeben ọmọ isi iyik me agba lek kè Ebereham me irek ijọk me emen inyọn̄. Ogwu
         ubọọn̄ ya si okwukwu, ebeben ọmọ ifuun̄, ifofo ama ekwukwu.
         23 Me ama ekwukwu ya, îmun̄ ogbogbo ufialek me emen ukan̄. Inenikup me ere ya ibene
         chieen̄ imun̄ Ebereham me ujọn̄ọ ere, mè imun̄ si Lajọrọs okupbe me agba lek kan̄.
         24 Itataan̄ ukpo igwen Ebereham, mè iriaak ibe, ‘Ogwu nte Ebereham, soso kaan̄ ejit
         nsan me lek n̄a. Ria Lajọrọs ibe ijiin̄ ibot otubọk kan̄ ge me emen mun̄, mè isa inirọn̄ọ
         itoon̄ emi me otu alọm inyi ǹsa ǹsuuk ebek, mije, emi gwa ǹkimun̄ ujaralek enenen
         me emen ukan̄ yi nkupbe.’
         25 “Ire, Ebereham ofọfọọk ọmọ ibe, ‘Gwun̄ n̄a, kawuuk ibe ke mgbọ owu okupbe me ògat
         ugwem, ke owu obọkọ otutuuk ata inu òkukup inyi owu, me mgbọ Lajọrọs okibọkọ ijo inu.
         Ire, me mgbọ keyi, Lajọrọs ìkup me emen unwọọn̄ me ere keyi, sa owu oyaka inikup me
         emen ujaralek.
         26 Ògak ge, ikpele udọn̄ ge ọmọ òwa okupbe me etete kiji ebi ìkup me agan̄ keyi, melek
         kinyi ebi ìkup me agan̄ keya. Mije keya, ogwu iweek inanan̄a me agan̄ keyi isaba inu
         agan̄ kinyi, ìkpokọt. Ogwu ikup me agan̄ keya si, mè iweek isasaba inu agan̄ keyi,
         ìkpokọt isaba.’
         27 “Ogwu ubọọn̄ ya onenitumu inyi Ebereham ibe, ‘Ire ikeya, soso ogwu nte, ria Lajọrọs
         si uwu nte n̄a me linyọn̄,
         28 mije, nkaan̄ ibot ngwan̄ ebirieen̄ go. Soso be Lajọrọs isi itaba ebi ngwan̄ n̄a cha
         ubọk me utọn̄, inyi ema ekanu ìninin̄ si me emen ujaralek yi nkupbe.’
         29 “Ebereham ofọfọọk ọmọ ibe, ‘Ebi ngwan̄ kwun̄ mîkaan̄ Ikan kè Mosis, mè ikaan̄ si
         ijejeen̄ ebi Nriran ukot ikaan̄ egebe. Tele mè ema egban̄ utọn̄ me lek ijejeen̄ iba
         chi.’
         30 “Ogwu ubọọn̄ ya obebe, ‘Iin̄-iin̄, Ebereham nte n̄a, ire ogwu òkwukwu inan̄a me ekwukwu
         isi itumu ikọ inyi ema, ema mênọ, mè igwu ikom.’
         31 “Ebereham ofọfọọk ọmọ ibe, ‘Ire ebi ngwan̄ kwun̄ kpegban̄ utọn̄ inyi Ikan kè Mosis
         mè ijejeen̄ ebi Nriran ukot ikaan̄, ìrere ogwu òkwukwu ojomo me mkpa, mè isi itumu
         ikọ inyi ema, ema kpebechieek si ikọ ene ya.’ ”
         
            

         
      
   
      
         17
1 Jisọs onenitumu inyi ebi udun̄ kan̄ ibe, “Me atikọ, inu òkirọ inyi ene irọ ijo inu
         mônu owuwa owuwa. Ire, môfieek enenen inyi ene geelek inu cha oboje me ubọk inu.
         2 Me atikọ, ire itobo ikpele ewuuk ikọk-akpa me ebek ene ya, mè iben ọmọ itọp ito me
         okwaan̄, eya mônwọn me lek ene ya igak ene ya irọrọ inyi ene ge me lek ebi asasa chi
         ije ilọ.
         3 Eya orọ, ìgbala chieen̄ ìkpọ lek kinyi! Ire ngwan̄ kwun̄ irọ ijo inu, tumu ikọ nyi.
         Ire igwu ikom, tele ijo kan̄ nyi.
         4 Ire ngwan̄ kwun̄ irọ owu ilọ mgbọ jaaba me egwe ge, mè igwu ikom inu me lek kwun̄
         mgbọ jaaba cha inibe owu kpukpa ke ọmọ ìkpoyaka irọ ofifi, tele ijo kan̄ nyi.”
         5 Ebi otuchieen̄ kan̄ enenibe ọmọ, “Okaan̄-ene, ire ikeya, soso rọ mè ichechieek kiji
         imin igak ikeyi.”
         6 Jisọs ofọfọọk ema ibe, “Ire enyi ikaan̄ ichechieek òsisip ikup kubọk ukwuuk uti mọsitadi,
         enyi mêkọt itumu inyi ikpele uti ile yi ibe, ‘Jibi nan̄a me ere yi, mè si keke me
         ejit okwaan̄,’ mè Uti ya ogban̄ utọn̄, mè orọ ike enyi etumube.”
         7 Inenido ema ibe, “Ire ene ge me lek kinyi iria ogwu usun̄ kan̄ ibe isi isi ikwaan̄
         me uko kan̄, mè ìyaka ire isi ikpukpo arọọn̄ kan̄, ogwu usun̄ ya osisi. Mgbọ ogwu
         usun̄ ya isinan̄a me ere ikwaan̄ ya ika, ìre nte uwu kan̄ môtumu inyi ọmọ mgbọ yaage
         ibe, ‘Oka! Kpọ inorie yi, nasiki kweek rie?’
         8 Iin̄-iin̄! Kpan̄asi ikeya, ìbotumu inyi ogwu usun̄ ya ibe, ‘Si rọ inorie nyi emi,
         mè nwene lek, mè nakeke kpọ emi chieen̄ me lek mgbọ mâkirie inorie, mè ikinwọ miin̄.
         Nsirie eyi n̄a isan̄a, mgbọ ya, owu môkọt isi irie eyi kwun̄, mè inwọ miin̄.’
         9 Ìtumu-nu, ìre ene ya môbe ogwu usun̄ kan̄ ya, ‘Owu onirọ,’ mije îrọbe inu ọmọ obe
         irọ? Iin̄-iin̄, ìkpotumu ikeya kubọk ge.
         10 Ikeya si, enyi isirọ inu geelek ebe enyi erọ isan̄a, ikakiweek itọn̄. Kpan̄asi ikeya,
         ìkitumu ibe, ‘Eji ìre ebi ikwaan̄, eji kpegbe ebi ebetọtọn̄, mije, îre ikwaan̄ òkukup
         inyi eji ke eji erọ.’ ”
         11 Jisọs onenikije me oniin̄ òkup me etete Sameria mè Galili, ibosi Jeruselem.
         12 Mgbọ ìkije ibonin̄ gwun̄ ama ge òkup me ere ya, akọp ebirieen̄ ebi inyakpa okifiak
         ejeje inikweek ọmọ me oniin̄, ire, kpeje iriaak ọmọ me lek.
         13 Ema ekekeke me ujọn̄ọ ere ikitaan̄ ukpo igwen ọmọ ibe, “Ogwu Nte Jisọs, soso to eji
         nsan!”
         14 Jisọs obebene chieen̄ imun̄ ema, mè itumu inyi ema ibe, “Ìfon, mè ìsa lek kinyi ìsi
         ìjeen̄ ebi ngwugwa.” Mgbọ ema ekije ibesa lek kiban̄ isi ijeen̄ ebi ngwugwa cha, orukan̄
         kiban̄ otata, ema etatana.
         15 Mgbọ ene ge me lek ife cha omun̄be ibe ke lek kan̄ înye, igwugwu ikom inu, mè ikitaan̄
         ukpo itọn̄ Awaji,
         16 mè initọbọ ekpe me ukot kè Jisọs, mè ikitọn̄ ọmọ. Ogwu enerieen̄ ya ògwugwu ikom
         inu ìre ogwu Sameria.
         17 Jisọs onenido ọmọ ibe, “Ìre ìkare otutuuk akọp ene cha ke emi ngwa? Ìre ene onaan̄ge
         kechilọ cha ekup me owa?
         18 Ìre kpunu ene geege me etete ife cha òkọkọt igwu ikom initọn̄ Awaji ilọ me lek ogwu
         ichen yi gaalek?”
         19 Inenitumu inyi ogwu enerieen̄ ya ibe, “Nan̄a keke, mè je fo, ke ichechieek kwun̄
         îrọ mè lek kwun̄ inye.”
         20 Me mgbọ ge, ebi Farisi enenido Jisọs ibe mè ìre mkpulu eyi Awaji ìbonu mgbọ owa ye?
         Jisọs ofọfọọk ema ibe, “Inunu eyi mkpulu eyi Awaji ìkare inu ebilene mêkọtbe isa me
         lek inu ijejeen̄ ifuk iriọọn̄.
         21 Eya orọ, kpunu ene geege òbokọt itumu ibe, ‘Kpọ mkpulu eyi Awaji ire eyi,’ mè ìyaka
         ire, ‘Kpọ mkpulu eyi Awaji ire eyilọ,’ mije, mkpulu eyi Awaji ìkup me emen ejit kinyi.”
         22 Inenitumu inyi ebi udun̄ kan̄ ibe, “Mgbọ òkinu, mgbọ enyi mêweekbe ubọk emi Gwun̄
         Ebilene mânikup me etete kinyi, ìrere egwe ge gaalek, ire, enyi kpebemun̄ emi.
         23 Mgbọ ya si, ebi ene mêbe enyi, ‘Ìkpọ, ke ọmọ ire ogwu,’ mè ìyaka ire ‘Ìkpọ, ke ọmọ
         ire ogwulọ.’ Ire, ikalibi ìgọọk òjelek ebi ìkup ikeya.
         24 Mije, ike mèrèmèrèp isinyọn̄ okikebe me isinyọn̄, mè itoon̄ inan̄a me agan̄ ge isaba
         isi ire ofifi agan̄, ikeya si ke Gwun̄ Ebilene obokup me usen môkpọkbe inu.
         25 Ire, sabum mgbọ keya, Gwun̄ Ebilene môdasi imun̄ owuwa ufialek, ebi ene me ukot keyi
         mêjit si ọmọ itele.
         26 “Ike îkupbe me ukot kè Nuwa, ikeya si ke ìbokup mgbọ Gwun̄ Ebilene môgwube ikom inu.
         27 Me ukot kè Nuwa, ebi ene kpekeek inu geege, ekpọkpọ ikiluk ugwem kiban̄ ifo isi,
         mè ikirie, mè ikinwọ, mè ikido nwa, mè ikisa bọn kiban̄ iche olom mege inire usen
         Nuwa onin̄be uji ọfọ ya. Mun̄ ile onunu, mè ikpan̄ otutuuk ife cha isan̄a kpai.
         28 “Ubọk yaage si ke îkup me ukot kè Lọt. Me mgbọ ya si, ebi ene me ama Sọdọm ekpọkpọ
         ikiluk ugwem kiban̄ ifo isi, mè ikirie, mè ikinwọ, mè ikilep inu, mè ikinyam ewe,
         mè ikiwop mfut me uko, mè ikinama uwu.
         29 Ire, usen yaage Lọt onan̄abe isibi itele ama ya, ukan̄ biridọni onanan̄a me isinyọn̄
         irep igwook me ama ya, mè ikpan̄ otutuuk ebi ama ya isan̄a kpai.
         30 “Ikeyi si ke ìbokup me usen Gwun̄ Ebilene môyakabe ikpọk inu.
         31 Me usen ya, ogwu ikup me inyọn̄ òtoon̄-uwu, ikasibi ijọn̄ ìsi ìnin̄ uwu ìkpulu inu
         îkaan̄be. Ikeya si, ogwu ikup me uko ikisi ikwaan̄, ikagwu ìkom ìfo uwu ìsi ìkpulu
         inu îkaan̄be.
         32 Ìkeek inu òrọrọ nwa kè Lọt mije îyakabe chieen̄ ikpọ udun̄ mgbọ ya.
         33 Ene geelek òweweek inyanyan̄a ugwem kan̄ me linyọn̄ keyi môfiin̄ ugwem ya. Ene geelek
         òchechieek ififiin̄ ugwem kan̄ me linyọn̄ keyi, ene ya môkaan̄ ugwem kan̄.
         34 Me atikọ, ǹkitumu inyi enyi ibe, me eririeen̄ usen Gwun̄ Ebilene mônube, ene iba
         mêgbaan̄ ilaak me inyọn̄ mkpilaak ge, mêmọmọnọ ene ge, mè itele ogwu melek kan̄.
         35 Me usen ya, ebibaan̄ iba mêkigbaan̄ ikọk akpa, mêmọmọnọ ene ge, mè itele ogwu melek
         kan̄. [
         36 Ebirieen̄ iba mêkigbaan̄ isi ikwaan̄ me uko, mêmọmọnọ ene ge, mè itele ogwu melek
         kan̄.]”
         37 Ebi udun̄ kan̄ enenido ọmọ ibe ìre ere owa ke inu yi oborọ? Jisọs ofọfọọk ema ibe,
         “Ere geelek nkwukwu inu okupbe, ere keya ke edene obotitiin̄.”

1 Jisọs onenito urọk ge inyi ebi udun̄ kan̄, isasa ijeen̄ ema ibe ke îgbe ibe ema ekeriaak
         uriaak mgbọ geelek, mè ekawọ lek ibe ke Awaji ìkanyi ema ifọọk.
         2 Ìto urọk ya ibe, “Îkaan̄ ogwu ibot oyerebet ge òluk me ama ge. Ogwu ibot oyerebet
         ya ìkakilibi Awaji, ìkakinyi si ene geege isi.
         3 Îkaan̄ si nwakpa ge òluk me ama ya, mè ikpọkpọ ikinu iniriaak ogwu ibot oyerebet
         ya ibe isibi oyerebet inyi ọmọ mè ogwu ochicha kan̄, inyi ọmọ ikaan̄ unen kan̄, mè
         inwọnọ me ubọk ene ya.
         4 “Ogwu enenwaan̄ ya îsi me lek ogwu enerieen̄ yi owuwa mgbọ, mè isa igak, ogwu enerieen̄
         yi ojijit. Ire, me mgburudun̄ mgbọ, ogwu ibot oyerebet yi onenibe, ‘Ubọk geelek ǹkakitet
         ukpook me lek Awaji, ǹkakinyi si ene geege isi,
         5 ire, mije nwakpa yi okpọkpọ ikinu inikisisaak emi mgbọ geelek, mâsibi oyerebet ya
         inyi ogwu nwakpa yi, mè irọ inyi ikaan̄ unen kan̄, inyi ikayaka ìnu ìnisisaak emi
         ofifi.’ ”
         6 Okaan̄-ene onenido ebi udun̄ kan̄ ibe, “Ìre enyi mînọ ikọ ijo ogwu ibot oyerebet
         ya otumube?
         7 Ire ijo ogwu ibot oyerebet isibi unen oyerebet, mè inyi nwakpa ya unen kan̄, ìre
         enyi kpekeek ibe ke Awaji môsibi unen oyerebet inyi ebi îgobobe isibi inyi lek kan̄,
         ebi ìkitaan̄ ukpo ibeek ọmọ mbeek eririeen̄ mè ikarek? Ìre enyi ekikeek ibe ke Awaji
         môfiat mgbọ irọrọ mbeek ebi kan̄ ebeekbe ọmọ?
         8 Me atikọ, Awaji ìkpofiat mgbọ kubọk ge. Môsibi unen oyerebet inyi ife cha, mè imun̄
         ibe ke ema mîkaan̄ unen kiban̄ ugwat ugwat. Ire, ubọk geelek, mgbọ Gwun̄ Ebilene môkpọkbe
         inu, ìre mônimun̄ ebi ìkakaan̄ ichechieek me linyọn̄ yi?”
         9 Me ere ya ema ekupbe, îkaan̄ usini ene ebi ìtotoon̄ ejit ibe ke Awaji îbọkọ ema itap
         mije ata irọrọ kiban̄, mè ikikpọ ebi ofifi ene chieen̄ isiki.
         10 Jisọs onenito ofifi urọk inyi ife chi ibe, “Ebirieen̄ iba eninan̄a ije isi Uwu Mbuban
         ibesi iriaak uriaak. Ene ge ìre ogwu Farisi, ogwulọ ore ogwu òkibọkọ otitip ido.
         11 Ogwu Farisi ya odada lek ibọkọ ikeke esese, mè ikiriaak uriaak ibe, ‘Awaji owu onirọ,
         mije, emi ǹkakup kubọk otutuuk ebilene, ebi ìkibọkọ ene inu me unye, mè ikifeen̄ ene,
         mè ikigan nwa ene. Ògak ge, owu onirọ, mije, emi ǹkakup kubọk ogwu otitip ido yilọ.
         12 Eyi n̄a, ǹkijin otu mgbọ iba me nde geelek, mè ikikpe irek ge me etete akọp irek
         me otutuuk inu geelek nkibọm.’
         13 “Ire, ogwu òkibọkọ otitip ido ya okekeke me ujọn̄ọ ere. Ìkakọt ìbene chieen̄ ìkpọ
         inyọn̄. Kpan̄asi ikeya, ìsisiki lek kan̄ me ijọn̄, mè ikisulu ubọk me ejit, mè ikitumu
         ibe, ‘Jei Awaji, emi ìre ogwu ijo. Soso, kaan̄ ejit nsan me lek n̄a.’ ”
         14 Jisọs onenitumu inyi ema ibe, “Me atikọ, ǹkitumu inyi enyi ibe, me etete ife cha
         ene iba, ogwu òkibọkọ otitip ido ya ore ogwu òrọrọ inu òtatat me isi Awaji. Ogwu Farisi
         ya ìkarọ inu òtatat me isi Awaji. Mije, ogwu òbebene lek kan̄, ene ya ke mêsiki. Ire,
         ogwu geelek òsisiki lek kan̄ me ijọn̄, ogwugwa ke mêbene ifo inyọn̄.”
         15 Me ike mgbọ ya, ebi ene ekekisa asa nsabọn kiban̄ ijet Jisọs ibe ichak ubọk me lek,
         mè igbana. Mgbọ ebi udun̄ kan̄ emun̄be ebi ife cha, ema ebebene ikigana ikọ inyi.
         16 Ire Jisọs ogwegwen asa nsabọn cha iriaak me lek kan̄, mè itumu inyi ebi udun̄ kan̄
         cha ibe, “Ìtele inyi asa nsabọn enu me lek n̄a, ikakput ema, mije, îre ebi ìkup kubọk
         asa nsabọn chi ke mkpulu eyi Awaji okup inyi.
         17 Me atikọ, ǹkitumu inyi enyi ibe, ene geelek ikabọkọge mkpulu eyi Awaji ìtap kubọk
         sọntiik gwun̄, ìkpokọt inin̄ mkpulu ya.”
         18 Usen ge ogwu ibot ebi Ju ge onenido Jisọs ibe, “Ata Ogwu Ijejeen̄, ìre keke ke mârọ,
         mè ikaan̄ ugwem ikakaan̄ge itata?”
         19 Jisọs obebe ọmọ, “Ìre keke orọ ogwenbe emi ata ene? Kpunu ene geege òrere ata ene,
         ilọ me lek Awaji gaalek.
         20 Owu oriọọn̄ ibe ke Ikan ìtumu ibe, ‘Kagan nwa ene, kakpan̄ ene, kachiin̄ inọ, kakeke
         ata-ikọ ataak ìkeme ene geege, nyi nte kwun̄ mè nga kwun̄ umin.’ ”
         21 Ene ya ofọfọọk ibe, “Emi ǹkisusun̄ Ikan kecha karake nkupbe sọntiik.”
         22 Jisọs inọnọ ikọ ya, itutumu inyi ene ya ibe, “Kpọ, inu ge gaalek osik owu môrọbe.
         Si nyam otutuuk inu okaan̄be, mè sa ikpoko cha che nyi ebi ugbọọn̄, ke owu môkaan̄
         inu ubọọn̄ me emen inyọn̄. Osinyam inu cha, mè isa ikpoko cha inyi ebi ugbọọn̄ isan̄a,
         gwu kom nagọọk emi.”
         23 Mgbọ ene ya onọbe ikọ yi, ifefieek ejit enenen, mije ọmọ ìre ene ogwu òbọbọọn̄ ubọọn̄
         enenen.
         24 Jisọs okpọkpọ ọmọ sìì, mè ibe, “Môyọt enenen ebi ìbọbọọn̄ ubọọn̄ ininin̄ mkpulu eyi
         Awaji.
         25 Môfet aligọ ijeje itibi chieen̄ alaga igak ogwu òbọbọọn̄ ubọọn̄ ininin̄ mkpulu eyi
         Awaji.”
         26 Ikọ ya otetet lek otutuuk ebi ìnọnọ. Ema ekekibe, “Îyak, ire ikup ikeya, ìre ekene
         ke mênyan̄a?”
         27 Jisọs ofọfọọk ema ibe, “Inu ebilene kpebekọt irọ, ìkire mfufet inu me lek Awaji.”
         28 Pita onenitumu inyi Jisọs ibe, “Eyi kiji, eji mîtele otutuuk inu eji ekaan̄be, mè
         igọọk owu!”
         29 Jisọs ofọfọọk ibe, “Iin̄, ǹkitumu atikọ inyi enyi ibe, ene geelek òtetele uwu mè
         ìre ogwu nwa, mè ìre ebi ngwan̄, mè ìre ute mè uga, mè ìre bọn, mije mkpulu eyi Awaji,
         30 ene ya ìkpolọlọ ibọbọkọ inu òwawa igak echa me ukot keyi, mè iyaka ikaan̄ si ugwem
         ikakaan̄ge itata me mgbọ òkup me isi.”
         31 Jisọs onenigwen akọp mè ebi udun̄ iba kan̄ ida ibọkọ, mè itumu inyi ema ibe, “Ìkpọ,
         Jeruselem ke eji ebesi. Eji isire ama ya, inu geelek ebi nriran egebe òfolek Gwun̄
         Ebilene, môrọ iso.
         32 Mêyaka ọmọ ìtap me ubọk ebi ekarege ebi Ju. Ife chi mêrọ ọmọ inu ochak, mè inu esip,
         mè icho ataak igwook ọmọ me lek, mè isulu ọmọ, mè ikpan̄ ọmọ.
         33 Ire, òso egwe ita, ọmọ môjomo me mkpa.”
         34 Ire, ebi udun̄ kan̄ kpekọt igobo ikọ cha geege itet, mije, Awaji îrọ mè ema ekakọt
         ìgobo inu cha ìtet. Sa me ikeya, ema kpekọt iriọọn̄ inu Jisọs okitumu ikọ ibak.
         35 Mgbọ Jisọs mè ebi udun̄ kan̄ ekije igbet Jeriko, ogwu ǹnàan̄ ge ọmọ òwa me agba oniin̄
         ya okupbe ikibeek inu.
         36 Mgbọ înọbe okput ene ekiraka, idodo ebi ene ibe mè ìre keke okirọ ye?
         37 Ebi îdobe cha efọfọọk ọmọ ibe ke ìre Jisọs ogwu Najeret okije iraka me lek oniin̄
         ya.
         38 Ogwu ǹnàan̄ ya obebene ikitaan̄ ukpo ibe, “Jisọs Gwun̄ kè Debit, soso to emi nsan!”
         39 Ebi ìkije me ntut agan̄ isi egagana inyi ibe ichit otu. Ire, ogwu ǹnàan̄ ya okpọkpọ
         itet lek inye ikitaan̄ ukpo ibe, “Gwun̄ kè Debit, to emi nsan.”
         40 Jisọs onọnọ ida ene ya, mè iyaka ikeke, mè inyi ida ibe esa ene ya ejet ọmọ. Mgbọ
         esabe inu, Jisọs, ododo ọmọ ibe,
         41 “Ìre keke ke oweek ibe emi ǹrọ ǹnyi owu?” Ene ya ofọfọọk ibe, “Okaan̄-ene, ǹkiweek
         isasa chieen̄ n̄a imọọn̄ inu!”
         42 Jisọs onenitumu inyi ene ya ibe, “Mọọn̄ inu! Ichechieek kwun̄ îrọ mè lek kwun̄ inye!”
         43 Mgbọ yaage, ene ya obebene ikimọọn̄ inu, mè ikije igọọk Jisọs, mè ikitọn̄ Awaji.
         Otutuuk ebi ìkukup me ere ya imun̄ inu ya òrọrọ egọgọọk si ikitọn̄ Awaji.

1 Jisọs, onenikije itibi emen ama Jeriko.
         2 Îkaan̄ enerieen̄ ge òkup me ama ya ekigwen Jakiọs. Jakiọs yi ìre ogwu ibot ebi ìkibọkọ
         otitip ido, mè ire si ogwu òbọbọọn̄ ubọọn̄ enenen.
         3 Jakiọs oneniweek imumun̄ Jisọs isi mè isi. Ire, bak me lek ọmọ orebe ogwu mgbidim,
         ìkakọt ìmun̄ Jisọs, mije ogbogbo ene efan̄abe ichit Jisọs.
         4 Eya orọ, ililibi iraka otutuuk ogbogbo ene cha ifo isi, mè isi inene inyọn̄ uti ile
         ge ekigwen Sikamọ me oniin̄ ere Jisọs obonije iraka, inyi ọmọ ikọt imun̄ Jisọs.
         5 Mgbọ Jisọs ojebe ire ebon uti ya, ibebene chieen̄ ikpọ ebek uti ya, mè igwen ọmọ,
         “Jakiọs, gwat lek sibi ijọn̄ na, ke m̀bakup me uwu kwun̄ cherekeyi.”
         6 Mgbọ yaage, Jakiọs onanan̄a isibi ijọn̄, mè inibọkọ Jisọs itap me uwu kan̄ me ubelejit.
         7 Otutuuk ebi ìkup me ere ya imun̄ Jakiọs obọkọbe Jisọs itap ebebene ikinunuun̄ ibe,
         “Ìkpọ-nu ubọk ene yi osibe ichen me uwu ogwu ijo keyilọ.”
         8 Me emen uwu ya, Jakiọs onanan̄a ikeke, mè itumu inyi Okaan̄-ene ibe, “Okaan̄-ene,
         kpọ, mâche otutuuk inu nkaan̄be ìkike iba, mè isa agan̄ ge iche inyi ebi ugbọọn̄.
         Ire ikaan̄ ogwu mfeen̄be me inu geelek, mâyaka inu ya ikpe inyi ene ya mgbọ ini.”
         9 Jisọs onenitumu inyi ọmọ ibe, “Unyan̄a eyi Awaji înu me uwu keyi chereyi, mije, ene
         yi si ìre gwun̄ kè Ebereham.
         10 Emi Gwun̄ Ebilene ǹnu ineniweek, mè inyan̄a ebi ìchechep.”
         11 Ere ya ema erebe îgbet ere me Jeruselem. Ebi ìkukup ikigban̄ ikọ ya ekekikeek ibe
         ke Jisọs isirere Jeruselem, ke mkpulu eyi Awaji môbene mgbọ yaage. Eya orọ, ike ema
         ekigban̄ ikọ ya, Jisọs okpọkpọk ito ofifi urọk inyi ema ibe,
         12 “Ogwu enerieen̄ ge òsibi me uwu ubọọn̄ oninan̄a ije ujọn̄ọ ije isi ofifi ido ibosi
         inyi erọ ọmọ ubọọn̄ me ere ya, mè ọmọ igwu ikom ika inu inikpulu ebi kan̄.
         13 Sabum îninan̄a ije ya, igwegwen akọp ebi ikwaan̄ kan̄ ititiin̄, mè inyi ema ikpoko
         alata araran̄ ge ge me ene, mè ibe ema esa ikpoko cha enyam ewe mege ire mgbọ ọmọ
         môkabe. (Ikpoko yi ge môso isasa ikpe ogwu ikwaan̄ ge onyan̄a ita.)
         14 “Ire, ebi kan̄ cha ebi ìboka inikpulu kpema ọmọ. Eya orọ, mgbọ ogwu enerieen̄ yi
         onan̄abe isan̄a, me udun̄ kan̄, ife chi esasan̄a ikwaan̄ iria isi lek ebi ìberọ ogwu
         enerieen̄ yi ubọọn̄ ibe ke ema kpeweek ibe ene yi inire ogwu ubọọn̄ kiban̄.
         15 “Ire, mîrọ si ogwu enerieen̄ ya ubọọn̄, igwugwu ikom ika, ubọk geelek ebi kan̄ echabe
         ọmọ. Mgbọ îkabe, iraria ikwaan̄ igwen ebi ikwaan̄ kan̄ cha ebi înyibe ikpoko, ibe
         enerọ ifuk enyi ọmọ, inyi ọmọ iriọọn̄ oruru ekaan̄be me ibot ikpoko cha.
         16 “Ogwu adasi onunu, mè inibe, ‘Ogwu nte, eyi n̄a, nrie ofifi akọp ikpoko alata araran̄
         me oruru itoon̄ me inyọn̄ ibot ikpoko eyi owu onyibe emi.’
         17 “Ogwu nte uwu kan̄ ofọfọọk ọmọ ibe, ‘Owu orọ ijaan̄ enenen, ata ogwu ikwaan̄! Owu
         ogbe utoon̄ ejit me lek sọntiik inu. Eya orọ, bọkọ akọp ama ile kikpulu.’
         18 “Ogwu òso iba onunu, mè ibe, ‘Ogwu nte, eyi n̄a nrie ikpoko alata araran̄ go itoon̄
         me inyọn̄ ibot ikpoko eyi owu onyibe emi.’
         19 “Ogwu nte uwu kan̄ otutumu inyi ọmọ ibe, ‘Owu bọkọ ama ile go kikpulu.’
         20 “Ofifi ogwu ikwaan̄ onunu, mè ibe, ‘Ogwu nte, kpọ ikpoko kwun̄ yi. Ǹsasa ọkpọkọ ekwut
         ikat ikpoko ya, mè iben isi ilet, inyi ikachep.
         21 Ukpook kwun̄ îtet emi, mije, owu ìre uyọt uyọt ene. Owu òkimọnọ inu me ere okasun̄ge,
         mè ikirọkọ inu me ere owu okawopge.’
         22 “Ogwu nte uwu kan̄ ofọfọọk ọmọ ibe, ‘Owu ijo ogwu ikwaan̄ keyi! Ikọ otu kwun̄ gaalek
         ke mbasa ifieek oyerebet inyi owu. Owu oriọọn̄ ibe ke emi ìre uyọt uyọt ene; ke ǹkimọnọ
         inu ikarege eyi n̄a, mè ikirọkọ inu eyi nkawopge!
         23 Ìre keke orọ owu òkasa ikpoko ya ìsi ìnyi ebi ìkinyam ikpoko, inyi iman oruru inyi
         emi, mè ǹnengbaan̄ isi ikpoko melek oruru m̀bọkọ mgbọ keyi nkabe?’
         24 “Itutumu ikeya inyi ogwu ikwaan̄ yi isan̄a, inenitumu inyi ebi melek kiban̄ ekupbe
         me ere ya ibe, ‘Ìbọkọ ene yi ikpoko ya ìsan̄a me ubọk, mè ìsa ìnyi ogwu òrerie akọp
         ikpoko alata araran̄ me oruru.’
         25 “Ife cha efọfọọk ogwu ubọọn̄ ya ibe, ‘Ogwu nte, ogwu owu obe eji ebọkọ ikpoko ya
         esa enyi îwuuk lek ikakaan̄ akọp ikpoko!’
         26 “Ogwu ubọọn̄ ya ofọfọọk ibe, ‘Me atikọ, ogwu òkakaan̄ inu ke ebenyi isọkọ me lek
         inyi ikaan̄ inu iwa igak. Ire, ogwu ikakaan̄ge inu, ìrere sọntiik eyi îkaan̄be, mêtet
         ibọkọ isan̄a me ubọk, inyi ikayaka ìkakaan̄ geege.’
         27 Ogwu ubọọn̄ ya oneninyi ida ibe esi etet otutuuk ebi òchicha kan̄ cha, ebi ekaweekge
         ibe ọmọ ikpulu ema, esa enu enekpan̄ me isi kan̄.”
         28 Jisọs itoto urọk ya isan̄a, inanan̄a ikeke, mè ibene ije kan̄ ikije isi Jeruselem.
         Ọmọ okije me isi, sa ebi udun̄ kan̄ ekije igọọk ọmọ me udun̄.
         29 Mgbọ îjebe igbet Betifegi mè Betani, ama iba òkup me inyọn̄ ogoon̄ Olifu ya, inenidasi
         iria ene iba ebi udun̄ kan̄ ibe,
         30 “Ìje ìsi ama yilọ òkup me isi kinyi. Mgbọ yaage enyi enin̄be, enyi mêmun̄ gwun̄ inyinya
         akpan ge, etobobe itele, eyi ene geege ikanenege inyọn̄. Ìtọn̄ọ ìsa ìjet emi.
         31 Ire ikaan̄ ogwu ido enyi ibe mè ìre keke orọ enyi ekitọn̄ọ anam ya, ìfọọk ibe ke
         ìre Okaan̄-ene okiweek.”
         32 Ebi îriabe ikwaan̄ ya ejeje, mè isi imun̄ otutuuk inu cha ubọk yaage Okaan̄-ene otumube
         inyi ema.
         33 Mgbọ ema ekitọn̄ọ gwun̄ inyinya akpan ya, ebikaan̄ enenido ema ibe, “Ìre keke orọ
         enyi ekitọn̄ọ anam ya?”
         34 Ema efọfọọk ibe ke ìre Okaan̄-ene okiweek. Ebikaan̄ anam ya etetele ibe ema esa anam
         ya eje.
         35 Ema enenisa anam ya ijet Jisọs, mè iwọọk ọfọnti inyọn̄ kiban̄ itoon̄ me inyọn̄ anam
         ya, mè itap ubọk ibene Jisọs, inyi ikọt inene ikweek me inyọn̄ anam ya.
         36 Mgbọ anam ya okisa Jisọs ije, ebi ene ekekiwọọk ọfọnti inyọn̄ kiban̄ iwele me ejit
         oniin̄.
         37 Mgbọ Jisọs orebe ere oniin̄ okwalabe isiki inan̄a me inyọn̄ ogoon̄ Olifu ya, ogbogbo
         ebi ìkigọọk ọmọ me udun̄ ebebene ikitaan̄ ukpo unwọọn̄, mè ikitọn̄ Awaji mije otutuuk
         inu ukechieen̄ geelek ema emun̄be Jisọs orọbe,
         38 mè ikitumu ibe, “Ugbana ikup inyi ogwu ubọọn̄ ogwu ònunu me erieen̄ Okumugwem. Esuuk
         ikup me emen inyọn̄, mè itọn̄ ikup inyi Awaji me emen inyọn̄ ere òbebene ichit!”
         39 Usini ebi Farisi ìkup me etete ogbogbo ene cha etutumu inyi Jisọs ibe, “Ogwu Ijejeen̄,
         tumu nyi ebi udun̄ kwun̄ ibe ekayaka ìkput ere!”
         40 Jisọs ofọfọọk ema ibe, “Me atikọ, ǹkitumu inyi enyi ibe, ire ebi ife chi iriaan̄
         otu, ewuuk chi òkup me ere yi môsan̄a amọn itaan̄ ukpo itọn̄ yi si.”
         41 Mgbọ Jisọs ojebe igbet, mè ibene chieen̄ itoon̄ me lek ama Jeruselem, mun̄ ito osisibi
         ọmọ me chieen̄.
         42 Itoto ito me ibot ama ya, mè ibe, “Jei ebi Jeruselem, ire gaalek mofet ibe enyi eriọọn̄,
         mè chereyi, inu òbosa esuuk ijet enyi, kè ònwọn! Ire, îlet enyi me chieen̄ mgbọ keyi.
         43 Ìkpọ, mgbọ òkinu mgbọ ebi ochicha kinyi mêsabe akọn̄ inikana enyi me ijọn̄ okop okop,
         mè ifieek mgban ikwek enyi me agan̄ geelek, inyi ene geege ikakọt ìnan̄a me emen ama
         kinyi ìsibi, mè ikitim akọn̄ melek kinyi.
         44 Ebi ochicha kinyi mêgbugbọ otutuuk mgban ama kinyi igwook me ijọn̄, mè ikpan̄ otutuuk
         ebi ama kinyi isan̄a kpai! Ife cha kpebetele inyi ewuuk mgban ama kinyi ge ikeke me
         inyọn̄ ge, mije enyi kpeweek irọriọọn̄ mgbọ Awaji onube iboninyan̄a enyi.”
         45 Jisọs oneninin̄ ama Jeruselem, mè ije inin̄ emen Uwu Mbuban, mè ibene ikilap ebi
         ìkinyam ewe isibi me ere ya,
         46 mè ikitumu inyi ema ibe, “Awaji ìtumu me Ikpa Mbuban ibe, ‘Uwu n̄a môre uwu uriaak.’
         Ire, enyi eyaka inikisa uwu ya irọ ere ebi inọ ekinu inilet lek.”
         47 Bene me usen ya, Jisọs okekijeen̄ inu me Uwu Mbuban ya usen geelek. Ebi ibot ngwugwa,
         mè ebi ìjeen̄ Ikan, mè ebi ibot ebi Ju ekekiweek ikpakpan̄ ọmọ.
         48 Ire, ema kpekọt ikaan̄ irek itet ọmọ, mije, ebi ene ekpọkpọ ikinin̄ ijot ere ya inikigban̄
         ikọ kan̄.

1 Usen ge mgbọ Jisọs okijeen̄ ebi ene inu, mè ikilook ata etip me emen oyet egep Uwu
         Mbuban, ebi ibot ngwugwa mè ebi ìjeen̄ Ikan, melek ebi ugane ama enunu me lek kan̄,
         2 mè inido ọmọ ibe, “Tumu nyi eji nu, ìre kpasi unye ke okisa ìrọ ikwaan̄ chi? Ìre
         ekene onyi owu unye yi?”
         3 Jisọs onenibe ema, “Mgbọ keyi, emi mâdo enyi ikọ ge.
         4 Ìre unye eyi Jọn okisa igwook ene mun̄ ìnan̄a me ubọk Awaji? Sa ìre ìnan̄a me ubọk
         ebilene?”
         5 Ema eninin̄ oru me lek kiban̄, mè ibe, “Ire eji ifọọk ibe ke unye ya ìnan̄a me ubọk
         Awaji, môdo eji ibe mè ìre keke orọ eji kpechieek ikọ kè Jọn?
         6 Ire eji ifọọk ibe ke ìnan̄a me ubọk ebilene, otutuuk ebi ene ìkup me ere yi mêteen̄
         ewuuk itọbọ eji, mije, otutuuk ene mîchieek ibe ke Jọn ìre ogwu nriran.”
         7 Eya orọ, ema efọfọọk Jisọs ibe, “Eji kperiọọn̄ ere unye kè Jọn ya onan̄abe.”
         8 Jisọs otutumu inyi ema ibe, “Emi si, m̀kpatumu ere unye eyi nkisa irọ inu chi geelek
         onan̄abe inyi enyi.”
         9 Jisọs onenito urọk ge inyi ema ibe, “Ogwu enerieen̄ ge oniwop uko gerep ge, mè isa
         uko ya itap me ubọk ebi ikwaan̄ uko ibe ekekpọ chieen̄ me lek, mè inan̄a isi ije me
         ofifi ido, mè ikup ifiin̄ me oniin̄ ije ya.
         10 Mgbọ mgbọ irọrọkọ inu me uko okembe, ogwukaan̄ uko ya oraria ogwu ikwaan̄ kan̄ ge
         isi lek ebi ikwaan̄ uko cha ibe isi ibọkọ uche mfut eyi kan̄ isa ijet ọmọ. Ire, ebi
         ikwaan̄ uko cha etetet ogwu ikwaan̄ ya isut, mè iria ọmọ ifo ukpọk ubọk.
         11 Ogwukaan̄ uko ya oneniria ofifi ogwu ikwaan̄ isi lek ebi ikwaan̄ uko cha. Ire, ife
         cha etetet ogwu ikwaan̄ keya si isut, mè irọ ọmọ inu esip, mè iria ọmọ si ifo ukpọk
         ubọk.
         12 Ogwukaan̄ uko ya oraria òso ogwu ikwaan̄ ita isi lek ife cha. Ema etetet ogwu ikwaan̄
         keya isulu itap unan me lek, mè ilap isibi ukpọk ubọk.
         13 “Ogwukaan̄ uko ya onenibe, ‘Jei, ìre keke ke mbayaka irọ? Usini mgbọ, ire nria ibot
         gwun̄ ge n̄a, ogwu mmabe, isi lek ife cha, ife cha mênyi gwun̄ ya ulibi.’
         14 “Ire, mgbọ ebi ikwaan̄ uko cha emun̄be gwun̄ ya, ema etọtọt me etete kiban̄ ibe,
         ‘Ogwu òbonirie uko yi me irot ire ogwulọ òkinu. Eji enetet ekpan̄, inyi irot kan̄
         yi ikana ire eyi kiji.’
         15 Ema etetet gwun̄ ya, mè itaba isibi me emen uko ya, mè ikpan̄.” Mgbọ Jisọs otobe
         urọk ya isan̄a, inenibe ebi ife cha, “Ìre keke ke enyi ekeek ibe ogwukaan̄ uko ya
         oborọ ebi ikwaan̄ cha?
         16 Ìbokpakpan̄ otutuuk ife cha isan̄a, mè ibọkọ uko ya isa inyi ebi ofifi ene.” Mgbọ
         ebi ìkup me ere ya enọbe urọk ya Jisọs otobe, ema ebebe, “Awaji ikachieek!”
         17 Jisọs okpọkpọ ema sìì, mè inibe ema, “Ire ikeya, ìbum-nu ibot ikọ egebe me Ikpa Mbuban
         ibe, ‘Ewuuk eyi ebi ìnama uwu ejitbe, ọmọ oyaka inikana ata ibot uwu.’
         18 Ene geelek ònanan̄a irọn̄ me inyọn̄ ewuuk ya môkpọk isan. Ene geelek ewuuk yi orọn̄be
         ikeme, ìbokpukpukpuku si.”
         19 Ebi ìjeen̄ Ikan mè ebi ibot ngwugwa eweweek oniin̄ ema ebesa itet Jisọs mgbọ yaage,
         mije, ema mîriọọn̄ ibe ke ìre ema ke îto urọk ya ikeme. Ire, ema kpekọt itet Jisọs,
         mije ukpook ebi ene.
         20 Ebi ìjeen̄ Ikan mè ebi ibot ngwugwa cha ekekikpọ mgbọ Jisọs môrọbe inu ilọ, inyi
         ema etet. Ema eraria ebi ene ibe erọ lek kiban̄ kubọk ema ìre ata ebi ìriọọn̄ Ikan,
         mè ekegban̄ Jisọs ikọ me otu, inyi ema ekọt ekaan̄ inu ema mêsabe itet Jisọs ikana
         itap me ubọk ogwu ibot mkpulu ebi Rom ogwu òkup me agan̄ ya, inyi itip ọmọ oyerebet.
         21 Ebi eriabe cha enenido Jisọs ibe, “Ogwu Ijejeen̄, eji mîriọọn̄ ibe ke ikọ kwun̄ mè
         ijejeen̄ kwun̄ ìkpọkpọ ikitat; ke owu òkakikpọ si ene geege chieen̄ me isi. Me atikọ,
         owu òkijeen̄ ebi ene oniin̄ eyi Awaji ubọk îgbebe.
         22 Tumu-nu, ìre îtat ibe eji eketip otitip ido enyi ogwu Sisa, ogwu ibot mkpulu ebi
         Rom, sa ìre ìkatat?”
         23 Jisọs omọmọọn̄ isi iba kiban̄, mè ibe ema,
         24 “Ìjeen̄ emi dinari ge nu.” Ife cha emọmọnọ dinari ge isibi ijeen̄. Idodo ema ibe,
         “Ìre ogugo kè ekene, mè erieen̄ kè ekene okup me lek ikpoko yi?”
         25 Ema efọfọọk ibe ke ìre eyi ogwu Sisa. Jisọs otutumu inyi ema ibe, “Ire ikeya, ìsa
         inu ogwu Sisa ìnyi ogwu Sisa, mè ìsa eyi Awaji ìnyi Awaji.”
         26 Ufọọk-otu kè Jisọs yi ogwogwook ema mbiribọ me lek, otu ochichit ema. Ema kpekọt
         isa ikọ geege Jisọs otumube me isi ebi ene itet ọmọ me ikan.
         27 Ebi ekigwen ebi Sadusi, ebi ekachieekge ibe ke ebi ìkwukwu mêjomo me mkpa, enunu
         me lek kè Jisọs, mè inido ọmọ ibe,
         28 “Ogwu Ijejeen̄, Mosis îge me emen Ikan inyi eji ibe, ire ene ido nwa, mè ikwu itele,
         ìkabon gwun̄ geege me owot ogwu enenwaan̄ ya, mè ngwan̄ ogwu òkwukwu ya imọnọ nwakpa
         ya me lek nwa, mè ibon bọn inyi ogwu ngwan̄ ya òkwukwu.
         29 Me ere ngwan̄ ebirieen̄ jaaba ekupbe, ogwu ugane me lek kiban̄ onenido nwa, mè ikwu
         itele, ìkabon gwun̄ geege.
         30 Ogwu òso iba omọmọnọ ogwu enenwaan̄ ya ikaan̄ me lek nwa, mè ikwu itele si, ìkabon
         gwun̄ geege.
         31 Ogwu òso ita si omọmọnọ ogwu enenwaan̄ ya ikaan̄, mè ikwu itele, ìkabon gwun̄ geege.
         Sa me ikeya, otutuuk ebirieen̄ jaaba cha ekakaan̄ ogwu enenwaan̄ ya me lek nwa iso,
         mè ikwaan̄ itele, kpebon gwun̄ geege.
         32 Me òta kan̄ si, ogwu enenwaan̄ ya okwukwu.
         33 Me mgbọ ebi ìkwukwu mêjomobe me mkpa, ìre ogwu enenwaan̄ ya ìbore nwa inyi ekene
         me etete ngwan̄ ebirieen̄ jaaba cha, mije, otutuuk kiban̄ mîkaan̄ ọmọ me lek nwa iso?”
         34 Jisọs ofọfọọk ema ibe, “Ebi ukot keyi mîkido nwa, mè ikibat olom.
         35 Ire, ebi geelek Awaji omun̄be ibe ke mîgbe igọgọọk iluk ugwem me mgbọ ya mgbọ ebi
         ìkwukwu mêjomobe me mkpa, ife cha kpebedo nwa, kpebebat si olom.
         36 Ema si kpebeyaka ikwu ofifi, mije, ema ebekup kubọk ebi osat Awaji. Ema mêkana ire
         bọn Awaji, nan̄a me lek ema mêjomobe me mkpa.
         37 Ire me lek ikọ ijojomo me mkpa, Mosis me lek kan̄ îjeen̄ ibe ke ebi ìkwukwu mêjomo
         me mkpa. Mije, mgbọ Mosis ogebe inu òfolek uti ukan̄ okilomo me lek ya, erieen̄ îgwenbe
         Okumugwem ìre ‘Awaji kè Ebereham, mè Awaji kè Ajiki, mè Awaji kè Jekọp.’ Ife chi mîwuuk
         lek ikwaan̄ iraka isan̄a sabum mgbọ ya.
         38 Eya orọ, Awaji ìkare Awaji ebi ìkwukwu. Ire, Awaji ìre Awaji ebi ìkup me ugwem, mije,
         me lek Awaji, otutuuk ebilene ekup me ògat ugwem, ebi ìkwukwu mè ebi ekakwuge.”
         39 Usini ebi ìjeen̄ Ikan ìkup me ere ya ebebe ọmọ, “Ogwu Ijejeen̄, owu ofọọk itat!”
         40 Eya iraraka, kpunu ene geege òyayaka ichat lek ido ọmọ ofifi ikọ.
         41 Jisọs onenido ema ibe, “Ìre keke orọ ebi ene ekitumu ibe ke ogwu Awaji otoon̄be ubọk
         me ibot ìnan̄a me owot iman kè Debit?
         42 Mije, Debit me lek kan̄ ìge me emen ikpa Okwa ibe, ‘Okumugwem ìtumu inyi Okaan̄ n̄a
         ibe, “Siki kweek me agan̄ ubọk ulom n̄a,
         43 mege ire mgbọ mârọbe inyi ebi ochicha kwun̄ ekana inu ibene ukot enyi owu.” ’
         44 Ìtumu-nu, ogwu Debit me lek kan̄ ogwenbe Okaan̄-ene, ìbojeje iyaka inire gwun̄ inyi
         Debit?”
         45 Me isi otutuuk ene ìkukup me ere ya ikigban̄ ikọ, Jisọs otutumu inyi ebi udun̄ kan̄
         ibe,
         46 “Ìgbala chieen̄ me lek ebi ìjeen̄ Ikan! Ife chi ekima isasa ujọn̄ọ ọfọnti kiban̄
         ikije ikana ere, mè ikima ibe ebi ene eketọp ema ata amọn eyi umin me emen ewe ere
         ebi ene ewabe, mè ikima si ikwekweek me inyọn̄ ikasi esun̄be inyi ebi ibot me emen
         uwu ntitiin̄, mè ikwekweek me irek umin me ere geelek ekirie ijọk.
         47 Ife chi ekifeen̄ ebi nwakpa, mè ikibọkọ uwu kiban̄ isak, mè ikinwọọn̄ irariaak ujọn̄ọ
         uriaak isasa ijeen̄ ebi ene ibe ke ema mîriọọn̄ Awaji igana. Osusut kiban̄ obomin
         ichit.”

1 Jisọs onenibene chieen̄ imun̄ ubọk owuwa ebi ìbọbọọn̄ ubọọn̄ ekinu initap ikpoko
         kiban̄ me emen okop ekitap ikpoko me Uwu Mbuban ya.
         2 Mgbọ îkikpọ si, imumun̄ nwakpa ge, ogwu ugbọọn̄, onube, mè initap asabọn ikpoko ekwe
         iba me emen okop ya.
         3 Jisọs onenitumu inyi ebi udun̄ kan̄ ibe, “Me atikọ, ǹkitumu inyi enyi ibe, me etete
         otutuuk ebi ìtatap ikpoko me emen okop ya, îre ugbọọn̄ nwakpa ya otap ikpoko iwa ichit.
         4 Mije, ebibilọ cha otutuuk emọnọ sọntiik me lek ogbogbo inu ubọọn̄ ema ekaan̄be isa
         ininyi. Ire, ogwu nwakpa ya ìsa me irek ugbọọri kan̄ inyi otutuuk inu îkaan̄be ibosa
         iluk ugwem, ìkasun̄ geege ìnyi lek kan̄.”
         5 Usini ebi udun̄ kè Jisọs ekukup me lek kiban̄, mè ikitọn̄ uja ewuuk esabe inama Uwu
         Mbuban, mè otutuuk inu geelek ebi ene echebe inyi Awaji, echi esabe igbaalek ibala
         uwu ya. Jisọs onọnọ, mè itumu inyi ema ibe,
         6 “Me lek otutuuk inu chi enyi ekimun̄ me ere yi, mgbọ òkinu me isi, mgbọ enyi kpebeyaka
         imun̄ ewuuk geege otoon̄be me inyọn̄ ge. Mêgbugbọ otutuuk ewuuk chi igwook me ijọn̄.”
         7 Ema enenido Jisọs ibe, “Ogwu ijejeen̄, ìre mgbọ owa ke inu chi obomọnọ irek? Ìre
         kpasi inu ijejeen̄ ke ebi ene ebesa iriọọn̄ mgbọ inu chi obomọnọ irek?”
         8 Jisọs otutumu inyi ema ibe, “Ìgwọk chieen̄, ikachieek ibe ene geege ifiaan̄ enyi.
         Mije, owuwa ene mênu me erieen̄ n̄a. Ogwu inu, mônikitumu ibe, ‘Òta mgbọ îre isan̄a!
         Emi nre ogwu unyan̄a ya ogwu Awaji otoon̄be ubọk me ibot.’ Ife chi isinu, ikagọọk!
         9 Enyi isikinọ ukpatu akọn̄ melek ùrioon̄ òkup esese esese, ikafieek owot, mije, me
         atikọ, inu chi môdasi imọnọ irek. Ire, òta mgbọ ìkponu mgbọ yaage.”
         10 Inenitumu si inyi ema ibe, “Ido môtim akọn̄ ikeme ido, ama ubọọn̄ môtim akọn̄ ikeme
         ama ubọọn̄.
         11 Ijọn̄ môsisik unye unye me owuwa ere. Akan̄ mè owuwa chieen̄ orukan̄ òkup esese esese
         mônin̄ me owuwa ere me linyọn̄. Inu ukpook mè owuwa uyeke uyeke inu môkimọnọ irek
         me isinyọn̄.
         12 “Ire, sabum otutuuk inu chi ònorọ, ebi ene mêtet enyi, mè itutuku enyi, mè isa enyi
         isi emen uwu ntitiin̄ kiban̄ isi isibi oyerebet me ibot, mè itap enyi me uwu mkpọn.
         Mêtaba si enyi isi isi ebi ubọọn̄ mè ebi ibot mkpulu ibe esibi enyi oyerebet me ibot.
         Otutuuk inu chi eberọ enyi, ìbore mije enyi echieekbe me lek n̄a.
         13 Mgbọ ema mêkitutuku enyi, enyi mêkisa irek keya ikilook ema ata etip.
         14 Ire, ikasisaak ejit kinyi ìkikeek inu enyi ebetumu isa inyan̄a lek kinyi me isi ife
         cha.
         15 Mije, mgbọ ya isikem, emi mâjeen̄ enyi ikọ enyi ebetumu, mè inyi enyi si ifuk-ibot
         ike enyi ebesa itumu ikọ, inyi ebi ochicha kinyi ekakọt ìgbini, mè ìgwak.
         16 Ebi nte kinyi mè nga kinyi, mè ebi ngwan̄ kinyi, mè ebi uwu kinyi, mè ebi unene kinyi
         mêleke enyi itap me emen ufialek, mè irọ inyi ekpan̄ usini kinyi.
         17 Otutuuk ebi ene mêcha enyi mije n̄a.
         18 Ire, emi mâbem enyi. Kpunu ukut ijeek ibot kinyi geege òbonan̄a ichep.
         19 Ire enyi ikeke inye, enyi mênwọnọ, mè ikaan̄ unyan̄a.
         20 “Ofifi si, enyi isimun̄ urum ebi akọn̄ ekanabe Jeruselem okop okop, ìriọọn̄ ibe ke
         mgbọ ebegbugbọ ama ya îkem.
         21 Me mgbọ ya, ebi geelek ìkup me Judia elibi enene inyọn̄ ogoon̄ echi òkup me agan̄
         ya. Ebi ìkup me emen ama Jeruselem enan̄a esibi etele ama ya. Ebi ìkup me asabọn ama
         òkukup iriaak Jeruselem ekayaka ìnin̄ Jeruselem.
         22 Mije, îre mgbọ ya ke Awaji obosulu ebi Jeruselem osusut, isasa irọ otutuuk inu egebe
         me Ikpa Mbuban ibak Jeruselem iso.
         23 Ufialek môkup enenen inyi ebibaan̄ ìkup me owot, mè ebi ìkakaan̄ nsabọn ebi ekabange
         ebe me ubọk. Ufialek òmimin enenen môkup me inyọn̄ ijọn̄ yi. Unaan̄-ejit Awaji si
         môkeme ife chi me mgbọ ya.
         24 Mêkpan̄ usini kiban̄ me akọn̄, mè ikpulu usini kiban̄ me akọn̄ isa ifo owuwa ofifi
         ido. Ebi ekarege ebi Ju mênu initim akọn̄ ikpan̄ ebi Jeruselem, mè ijak Jeruselem
         me ukot, mè ikikpulu ebi Jeruselem mege ire mgbọ mgbọ Awaji osun̄be ibe ebi ekarege
         ebi Ju ekpulu ebi Ju môsobe.
         25 “Me ike mgbọ cha, uyeke uyeke inu ijejeen̄ môrọ me lek ura, mè onyan̄, mè ntoronyan̄.
         Otutuuk mgbọ ya, ido geelek me linyọn̄ keyi môkup me uga ukpook mije ikpele ekoon̄
         mè ogbururu òbonin̄ okwaan̄.
         26 Mgbọ ebi ene mêkikpọ chieen̄ me lek inu òkinu me linyọn̄, ukpook môtet ema ire lek
         ema mêkigak iweek, mije, inu geelek òkinyi utoon̄ me isinyọn̄ môsisik, mè ijibi inan̄a
         me akpat.
         27 Mgbọ inu chi môkimọnọ irek, ebi ene mêmun̄ Gwun̄ Ebilene okinu me emen oduku inyọn̄,
         me unye mè ikpele umin mè uja.
         28 Eya orọ, mgbọ inu chi isibene ikirọ, enyi ìnan̄a ìkeke, mè ìbene ibot kinyi ìfo inyọn̄,
         mije, mgbọ ebefaka enyi isibi îgbet.”
         29 Jisọs onenito urọk ge inyi ebi udun̄ kan̄ ibe, “Ìkpọ-nu uti figi melek otutuuk uti
         geelek.
         30 Mgbọ geelek enyi isimun̄ uti chi ogen̄be inwan̄ isan̄a, ayaya inwan̄ oyayaka ibene
         ikisek me lek, enyi mîra imun̄, mè iriọọn̄ ibe ke mgbọ ura îra igbet.
         31 Ikeya si, enyi isimun̄ inu chi geelek okirọ, ìriọọn̄ ibe ke mkpulu eyi Awaji îra
         igbet.
         32 “Me atikọ, ǹkitumu inyi enyi ibe ke ebi ukot keyi kpebekwaan̄ otutuuk isan̄a mege
         ire mgbọ otutuuk inu chi geelek môrọbe iso.
         33 Inyọn̄ mè ijọn̄ môraka isan̄a, ire, ikọ n̄a ìbokekeke inye ire mgbọ geelek.
         34 “Eya orọ, ìgbala chieen̄. Ikawuuk lek, mè ìfiat otutuuk mgbọ kinyi me lek uga irerie
         mè inwọnwọ miin̄, mè ikekeek ekiket mbọm mè ubọk iluk ugwem. Mije, ire otutuuk ejit
         kinyi ikup me lek inu chi gaalek mgbọ geelek, usen inunu Gwun̄ Ebilene mônu enyi me
         uwuuk-lek, mè itet enyi kubọk ufe otet anam.
         35 Uyọrọlek yi isinu, môre lek otutuuk ebi ìkup me linyọn̄.
         36 Eya orọ, enyi ìkup me mbem mgbọ geelek, mè ìkiriaak uriaak, inyi enyi ekọt enwọnọ
         otutuuk inu chi òbomọnọ irek, mè ekọt ekeke me isi Gwun̄ Ebilene.”
         37 Me otutuuk ike mgbọ ya, Jisọs ìkisi ijeen̄ inu me Uwu Mbuban usen geelek, mè ikisi
         ikup me inyọn̄ ogoon̄ Olifu ikakwun̄ geelek.
         38 Ata ewelegwe ewelegwe usen geelek, ebi ene mîra ikigbuku inu me Uwu Mbuban inikigban̄
         inu ìkijeen̄.

1 Mgbọ ijọk Fituru Ekatapge Olat me lek, eyi ekigwen si ijọk Iraraka, okigbet,
         2 ebi ibot ngwugwa, mè ebi ìjeen̄ Ikan enenikitọt ike ema ebesa ikọt itet Jisọs ikpan̄,
         mè ebi ene ekatap okput, mije, ema ekifieek owot me lek ebi ene.
         3 Yọk oneninin̄ emen kè Judas ogwu ekigwen Isikariọt, ene ge me lek akọp mè ebi otuchieen̄
         iba kè Jisọs.
         4 Judas onenije isi lek ebi ibot ngwugwa cha, mè ebi ibot ebi ìkibem Uwu Mbuban, mè
         isi itọt melek kiban̄ ibe ke ọmọ môkọt ileke Jisọs inyi ebibi.
         5 Ife cha ebebele ejit, mè ichieek ibe, ire ikọt ileke Jisọs inyi ema, ke ema mêkpe
         ogwugwu ikpoko.
         6 Judas ochechieek, mè ibene ikiweek mgbọ ere mônọọn̄be, inyi ọmọ ileke Jisọs inyi
         ife cha, mè ebi ene ekariọọn̄.
         7 Inenire usen ekirie ijọk Fituru Ekatapge Olat me lek, òrere usen ekikpan̄ arọọn̄
         ebesa irie ijọk Iraraka.
         8 Jisọs oraria Pita mè Jọn ibe esi enen̄e ere esun̄, mè ema enerie ijọk Iraraka eyi
         kiban̄.
         9 Ema enenido Jisọs ibe mè ìre ere owa ke îweek ibe ema esi erọ inorie ya?
         10 Jisọs onenitumu inyi ema ibe, “Enyi isikije inin̄ emen ama, ogwu enerieen̄ ge òben
         ugọn̄ mudim môchichini enyi me oniin̄. Ìgọọk ogwu enerieen̄ ya ìsi uwu geelek ìbonin̄,
         11 mè ìtumu ìnyi ogwukaan̄ uwu ya ibe ke ogwu Ijejeen̄ ìbe mè ìre omọmọ uwu ebi ichen,
         ere ọmọ mè ebi udun̄ kan̄ ebenikup irie inorie ijọk Iraraka?
         12 Mgbọ yaage, ogwukaan̄ uwu ya môsa enyi inene ifo agan̄ inyọn̄ isi ijeen̄ agwut ge
         ebalabe ijaan̄ me lek uwu ya. Ìrọ inorie ya me ere ya.”
         13 Ema enanan̄a ije, mè isi imun̄ otutuuk inu cha geelek kubọk Jisọs otumube inyi ema.
         Me ere ya ke ema erọ inorie ijọk Iraraka ya isun̄.
         14 Jisọs mè ebi otuchieen̄ kan̄ enenire uwu ya, mè ikweek ikana me lek ikasi inorie
         ya mgbọ mgbọ ya okembe.
         15 Jisọs otutumu inyi ebi udun̄ kan̄ ibe, “Îlọk emi enenen irerie inorie ijọk Iraraka
         keyi melek kinyi sabum mbanin̄ emen ufialek.
         16 Mije, me atikọ, emi m̀kpayaka irie inorie yi mege ire mgbọ mêrọbe ijọk yi ijot me
         mkpulu eyi Awaji.”
         17 Jisọs onenibene ekpen̄ miin̄ ijọk ya, mè inyi Awaji itọn̄, mè ibe ema, “Ìbọkọ miin̄
         yi ìche ìnyi lek kinyi.
         18 Me atikọ, emi m̀kpayaka inwọ miin̄ ònan̄a me lek gerep ofifi mege ire mgbọ mkpulu
         eyi Awaji mônube.”
         19 Inenimọnọ si fituru, mè inyi Awaji itọn̄, mè igwaka, mè isa inyi ema, mè itumu inyi
         ema ibe, “Eyi ìre akpalek n̄a eyi esabe igwa ngwugwa mije kinyi. Ìkirọ ikeyi ìsa ìkikeek
         emi.”
         20 Mgbọ ema eriebe inorie ya isan̄a, Jisọs okpọkpọk iben ekpen̄ miin̄ ya inyi ema, mè
         ibe, “Miin̄ keyi ìre ayaya inyan̄a-ibot eyi esabe eje n̄a, eyi ebegwook me ijọn̄ mije
         kinyi, isa irọ.
         21 Ire, ìkpọ, ogwu òboleke emi inyi ekpan̄ òwa me lek ikasi yi ogọọkbe emi igbaan̄ ikweek
         ikirie inorie.
         22 Me atikọ, Gwun̄ Ebilene môkwu mkpa kubọk Awaji odọmọbe isun̄. Ire, môfieek inyi ogwu
         keya òboleke ọmọ inyi ekpan̄.”
         23 Ema ebebene ikidido lek kiban̄ ibe mè ìre ekene me etete kiban̄ obokat ejit ikitọt
         òjelek inu òkup ikeyi?
         24 Ebi udun̄ kè Jisọs ebebene ikiwut ifan̄a me lek kiban̄ iweek irọriọọn̄ ogwu ebi ene
         ekimọnọ kubọk ogwu òmimin ichit me etete kiban̄.
         25 Jisọs onenitumu inyi ema ibe, “Ebi ubọọn̄ ìkikpulu ido ebi ekarege ebi Ju ekisa unye
         ubọk ikpulu ebi ìkup me irak kiban̄. Ebi ema ekikpulu cha mîra ikisiki ibot inyi ema,
         mè ike ema erieen̄ ikigwen ema ‘Ebi ìrọ nnwọn.’
         26 Ire, ìkpokup ikeyi me etete kinyi. Kpan̄asi ikeya, ogwu òmimin ichit me etete kinyi
         ìbokup kubọk ogwu òsisip ichit. Ogwu geelek òrere ogwu ibot si môkup kubọk gwun̄ uwu.
         27 Ǹdo enyi nu, ogwu òkwekweek me lek ikasi mè ekebeben inorie eneyik enyi irie, mè
         ogwu òkibeben inorie ijet ene ya me lek ikasi, ìre ekene omin igak ekene? Me atikọ,
         îre ogwu òkwekweek me lek ikasi mè ekebeben inorie eneyik enyi omin igak ogwu òkibeben
         inorie iniyik me inyọn̄ ikasi. Ire, emi ǹkup me etete kinyi kubọk ogwu òkibeben inorie
         iniyik me inyọn̄ ikasi.
         28 Mgbọ nkupbe me emen ufialek, enyi ere ebi ìkekeke melek n̄a.
         29 Mgbọ keyi, nkana ibot mkpulu itap enyi me ubọk kubọk Nte n̄a okanabe ibot mkpulu
         itap emi me ubọk si.
         30 Sa me ikeyi, enyi mêkọt igọọk emi isiki ikweek me lek ikasi ijọk ikirie mè ikinwọ
         me emen mkpulu n̄a, mè isiki ikweek irek si me inyọn̄ udu ubọọn̄ ikikpulu akọp mè
         otoko iba ebi Ijeren.”
         31 Ikọ ya itata Jisọs me otu, itutumu inyi Saimọn Pita ibe, “Saimọn! Saimọn! Kpọ, Yọk
         îbọkọ unye inenigen̄ owu kubọk ekigen̄ mfufe isan̄a me lek akpa.
         32 Ire, nriaak uriaak me ibot kwun̄ inyi ichechieek kwun̄ ikatele owu. Ikaan̄ mgbọ osiyaka
         igwu ikom ika igọọk emi, tap efuuk me owot bọn Nte kwun̄, inyi ema ekeke enye me ichechieek
         kiban̄.”
         33 Pita ofọfọọk Jisọs ibe, “Okaan̄-ene, ubọk geelek ìbore, emi mbem lek igọgọọk owu
         ije isi ire okputut. Ìsibi mkpọn, mâgọọk owu isi. Ìrere mkpa, mâgọọk owu ikwu.”
         34 Jisọs ofọfọọk ọmọ ibe, “Pita, ǹkitumu inyi owu ibe, sabum unọn obokpọk me eririeen̄
         chereyi, owu môjit emi mgbọ ita, mè ibe ke owu òkariọọn̄ ogwu emi nrebe.”
         35 Jisọs onenido ebi udun̄ kan̄ ibe, “Mgbọ nriabe enyi isibi ibe enyi esi elook ata
         etip, mè ibe enyi ekamọnọ akpa ikpoko, ekamọnọ akpa ubọk, ekamọnọ si ikpukot geege
         ìkaan̄ me ubọk, ìre îkaan̄ inu ònanan enyi me oniin̄ ije ya?” Ema efọfọọk ibe iin̄-iin̄,
         ke kpunu inu geege ònanan ema mgbọ ya.
         36 Jisọs otutumu inyi ema ibe, “Mgbọ keyi, ogwu ikaan̄ akpa ikpoko, imọnọ ikaan̄ me
         ubọk, mè imọnọ si akpa ubọk. Ikaan̄ ogwu ikakaan̄ge oge etim, inyam ọfọnti inyọn̄
         kan̄, mè isa ikpoko ya isi ilep oge etim.
         37 Mije, ege me Ikpa Mbuban ibe, ‘Mîfuk ọmọ itap me otu ifuk ebi ijo.’ Me atikọ, inu
         yi ìborọrọ iso me ugwem n̄a. Iin̄, otutuuk inu geelek egebe ibak emi me Ikpa Mbuban
         môrọ iso ubọk egebe.”
         38 Ebi udun̄ kan̄ enenitumu inyi ọmọ ibe, “Okaan̄-ene, kpọ, oge etim iba ire echi.”
         Jisọs ofọfọọk ibe, “Ikup ikeya!”
         39 Jisọs oneninan̄a isibi me Jeruselem, mè ije ifo inyọn̄ ogoon̄ Olifu ubọk îkiwuuk
         lek irọ, ọmọ mè ebi udun̄ kan̄.
         40 Mgbọ îrebe ere ya, itutumu inyi ebi udun̄ kan̄ ibe, “Ìriaak uriaak, inyi enyi ekarọn̄
         ìnin̄ emen ntọ-mkpọ.”
         41 Mgbọ îtumube ikọ ya isan̄a, ijeje ida ibọkọ me lek kiban̄, mè itọbọ ekpe me ijọn̄,
         mè ikiriaak uriaak ibe,
         42 “Nte n̄a, ire ineme owu, ben ekpen̄ ufialek yi san̄a emi me lek. Ire, ìkare me nkeek
         eyi n̄a. Nkeek eyi kwun̄ irọ iso.”
         43 Ogwu osat Awaji ge onanan̄a me emen inyọn̄ inu initap ọmọ efuuk me owot me ere ya.
         44 Mije ikpele ufieek-owot eyi ufialek cha okemebe ọmọ, ikekiriaak uriaak unye unye.
         Uyok òkisibi ọmọ me lek okekirọn̄ọ igwook me ijọn̄ kubọk eje.
         45 Mgbọ Jisọs onan̄abe ikeke me uriaak ya, mè ije isi lek ebi udun̄ kan̄, isisi imun̄
         ema ewọbe, mè ilaak inwọnọ mije ufieejit.
         46 Idodo ema ibe, “Ìre keke orọ enyi ekilaak ikeyi? Ìnan̄a ìkeke, mè ìriaak uriaak,
         inyi enyi ekarọn̄ ìnin̄ emen ntọ-mkpọ.”
         47 Jisọs òkitutumu ikọ ya me otu, urum ebi ene enunu me ere ya. Ene ge me lek ebi udun̄
         kan̄ ekigwen Judas oje me isi ife cha, mè ikisa ema inu. Judas onenije inin̄ lek kè
         Jisọs ibosi ikat ọmọ.
         48 Jisọs ododo ọmọ ibe, “Judas, ìre òbonisa ikakat ene ileke Gwun̄ Ebilene inyi ekpan̄?”
         49 Mgbọ ebi udun̄ kè Jisọs emun̄be inu òborọ ogwu nte uwu kiban̄ me ere ya, ema edodo
         Jisọs ibe, “Okaan̄-ene, ìre eji ewọọk oge etim kiji esa ekep ife chi?”
         50 Mgbọ yaage, ene ge me lek kiban̄ otataba oge etim kan̄ isibi, mè isa ikep ogwu usun̄
         ogwu ibot ebi ibot ngwugwa, mè ifieek utọn̄ kan̄ agan̄ ulom isan̄a.
         51 Ire, Jisọs ogagana inyi ema ibe, “Ikup ikeya!” Itutumu ikeya, itotoon̄ ubọk me agba
         isi ene ya, utọn̄ kan̄ oyayaka ikup ubọk îkupbe me adasi mgbọ.
         52 Jisọs onenido ebi ibot ngwugwa, mè ebi ibot ebi ìkibem Uwu Mbuban mè ebi ugane ama
         cha ebi ìnunu ibenitet ọmọ ibe, “Ìre emi ǹkitap wọlọwọlọ me ama, eyi enyi ekaan̄be
         oge etim mè ibet me ubọk isa inu ikeyi ibenitet emi?
         53 Ke emi melek kinyi ekititiin̄ me Uwu Mbuban usen geelek, enyi kpetet emi. Ire, mgbọ
         kinyi ire eyi, mgbọ Yọk ogwu ibot udun okikpulu.”
         54 Ife cha etetet Jisọs, mè isa ije isi uwu ogwu ibot ebi ibot ngwugwa. Pita okekije
         me ujọn̄ọ ere ikigọọk ema me udun̄.
         55 Mîsọk ukan̄ me eden̄ oyet egep ya. Mgbọ Pita orebe oyet egep ya, igọgọọk isi ikup
         me ere ya ikigwele ukan̄ ya.
         56 Ogwu usun̄ enenwaan̄ ge omumun̄ Pita okupbe me ere ya ikigọọk igwele ukan̄, mè igwuun̄
         chieen̄ ikpọ Pita, mè iriọọn̄ ọmọ isi, mè itumu me ere ya ibe, “Ogwu enerieen̄ yi
         òwa me lek ebi ìkigọọk Jisọs ije.”
         57 Ire, Pita okakan̄, mè itumu inyi gwun̄ enenwaan̄ ya ibe, “Ogwu enenwaan̄, ǹkariọọn̄
         ogwu enerieen̄ ya!”
         58 Sọnja mgbọ iraraka, ofifi ene omumun̄ Pita, mè itumu inyi ibe, “Owu si ìre ene ge
         me lek ebi ife cha!” Pita obebe ene ya, “Ogwu enerieen̄, ìkare emi!”
         59 Inu òbet lek mbubak mgbọ ge iraraka, ofifi ene omumun̄ Pita, mè itumu ibe, “Me atikọ,
         ene yi ìkpolọlọ irere ene ge me lek ebi ìkigọọk Jisọs, mije, ene yi ìre ogwu Galili.”
         60 Pita ofọfọọk ibe, “Ogwu enerieen̄, ǹkariọọn̄ inu owu okitumu ikọ ibak.” Ikọ ya ìkatata
         Pita me otu, unọn okpọkpọk.
         61 Mgbọ yaage, Okaan̄-ene okakana chieen̄, mè ikpọ Pita sìì. Pita onenisi ikeek ikọ
         Okaan̄-ene otumube inyi ọmọ ibe, sabum unọn obosan̄a amọn me eririeen̄ cherekeyi,
         ke owu môjit ọmọ mgbọ ita.
         62 Mgbọ yaage, Pita onanan̄a me oyet egep ya ije isibi, mè ibene ito ujat ito.
         63 Ebirieen̄ ebi ìkibem Jisọs ebebene ikirọ ọmọ inu ochak, mè ikisut ọmọ,
         64 mè ibọp ọmọ chieen̄ ichit, mè ikibe ọmọ, “Ben nriran, mè bak-nu mè ìre ekene osulu
         owu!”
         65 Ife cha mîtumu si owuwa ikọ unyechieen̄ inyi Jisọs.
         66 Me ewelegwe kan̄, Oru ebi Ju oninin̄. Otutuuk ebi ibot ngwugwa, mè ebi ìjeen̄ Ikan,
         mè ebi ugane ama enenititiin̄. Enenisa Jisọs inu me isi kiban̄.
         67 Ebi Oru cha enenitumu inyi Jisọs ibe, “Ire owu ore ogwu Awaji otoon̄be ubọk me ibot
         ya, tumu nyi eji!” Jisọs ofọfọọk ema ibe, “Ire ntumu inyi enyi, enyi kpebechieek.
         68 Ire nyaka idodo enyi ikọ, enyi kpebechieek ifọfọọk.
         69 Ire, bene me mgbọ keyi, Gwun̄ Ebilene môkweek irek me agan̄ ubọk ulom Awaji Ogwu
         Òkaan̄ Unye Geelek.”
         70 Otutuuk ebi ife cha edodo ọmọ ibe, “Ire ikeya, ìre owu ore Gwun̄ Awaji ya?” Jisọs
         ofọfọọk ema ibe, “Iin̄, enyi mîtumu itat ibe ke emi nre Gwun̄ Awaji ya.”
         71 Ife cha ebebe, “Ire ikeya, ìre kpasi ofifi ata-ikọ ke eji eyaka ikiweek? Eji mîsa
         utọn̄ kiji inọ ikọ ònan̄a me otu kan̄ gaalek!”

1 Otutuuk ebi Oru ebi Ju enanan̄a ikeke, mè isa Jisọs ije isi isi kè Pailet.
         2 Ema ebebene ikitumu ikọ ikeme Jisọs me ere ya ibe, “Eji mîweek iriọọn̄ ibe ke ene
         yi ìkifiat owuwa ebi ene ibot me ido kiji, mè ikijeen̄ ibe ekayaka ìtip otitip ido
         ìnyi ogwu Sisa. Ofifi si, ene yi ìkitumu ibe ke ọmọ ore ogwu Awaji otoon̄be ubọk me
         ibot ya, òrere ogwu ubọọn̄.”
         3 Pailet onenido Jisọs ibe, “Tumu-nu, ìre owu ore ogwu ubọọn̄ ebi Ju ya?” Jisọs ofọfọọk
         ibe, “Owu otumu-ma!”
         4 Pailet onenitumu inyi ebi ibot ngwugwa mè ebi urum ene ya ibe ke ọmọ ìkamun̄ ijo
         inu geege eyi ogwu enerieen̄ yi orọbe eyi ebesa ifieek oyerebet itip ene yi.
         5 Ire, ema etetet lek inye, mè ikitumu ibe, “Inu ene yi okijeen̄ òkitap ijo wọlọwọlọ
         me otutuuk agan̄ Judia. Ìbene me agan̄ Galili, mè isa ikeya inu inigwook me ere keyi.”
         6 Mgbọ Pailet onọbe ikeya, inenido ibe mè Jisọs ìre ogwu Galili ye? Ema echechieek
         ibe iin̄, ke ìre ogwu Galili.
         7 Mgbọ Pailet oriọọn̄be ibe ke Jisọs ìnan̄a me Galili, òrere agan̄ Erọdu okikpulu,
         iraria Jisọs ijet Erọdu. Me ike mgbọ ya, Erọdu òwa me Jeruselem.
         8 Mgbọ Erọdu omun̄be Jisọs, ejit îbele enenen, mije, îwuuk lek ikinọ inu òfolek kan̄
         karake ujọn̄ọ mgbọ, mè ikiweek imumun̄ ọmọ isi mè isi. Mije inu chi îkinọ, ikekiweek
         isasa chieen̄ kan̄ imun̄ mgbọ Jisọs okirọ inu ukechieen̄.
         9 Eya orọ, ikpukpulu ikọ idodo ichit Jisọs me lek. Ire, Jisọs ìkafọọk ọmọ otu kubọk
         ge.
         10 Ebi ibot ngwugwa mè ebi ìjeen̄ Ikan ekekeke si me ere ya, mè ikitoon̄ Jisọs ikọ me
         unye me unye.
         11 Erọdu mè ebi akọn̄ kan̄ enenikisa Jisọs irọ inu ochak, mè itap ọmọ ọfọnti ilile ebi
         ubọọn̄ ekitap, mè iyaka iria ọmọ ijet Pailet.
         12 Usen ya ke Erọdu mè Pailet ekana unene. Sabum usen ya, ema ekup me ochicha.
         13 Pailet onenigwen ebi ibot ngwugwa, mè ebi ibot ama, mè otutuuk ebi ama ititiin̄,
         14 mè itumu inyi ema ibe, “Enyi esa ogwu enerieen̄ yi inu me isi n̄a kubọk ogwu òkifiat
         ebi ene ibot, inyi ekayaka ìsun̄ ikan me ido kinyi. Me isi kinyi me ere yi, emi nnin̄
         emen ikọ enyi etumube itoon̄ ogwu enerieen̄ yi, mè iwọlọ ikpọ, ǹkamun̄ ikan geege
         òtetet ene yi.
         15 Ikeya si, Erọdu ìkamun̄ ikan geege eyi ene yi orọn̄be. Îre eya orọ îyakabe iria ene
         yi ijet eji. Enyi me lek kinyi ìkpọ-ma! Ene yi ìkagbe mkpa, mije, ìkarọn̄ ikan geege
         eyi mêkọtbe isa itet ọmọ ikpan̄.
         16 Eya orọ, mâsulu ọmọ osusut òkekem, mè itele inyi ifo.” [
         17 Me ijọk Iraraka geelek, Pailet îkisan̄a ene ge isibi me mkpọn inyi ebi Ju ibe ifo
         me ikike.]
         18 Ebi ife cha etataan̄ ukpo me ida ge ibe, “Kpan̄ ogwu ene yi, mè san̄a Barabas sibi
         nyi eji!”
         19 Etap Barabas mkpọn mije wọlọwọlọ îtapbe me Jeruselem, mè ikpan̄ ene.
         20 Pailet okpọkpọk igwen ebi ife cha itumu ikọ inyi ike îtumube me adasi mgbọ, mije,
         ìkiweek isasan̄a Jisọs isibi, inyi ifo.
         21 Ire, ema ekpọkpọ ikitaan̄ ukpo unye unye ibe, “Gon kpan̄! Gon ọmọ kpan̄ me inyọn̄
         uti nkwurieen̄!”
         22 Pailet okpọkpọk itumu ikọ melek ife cha òso mgbọ ita, mè ido ema ibe, “Ìre mije keke?
         Ìre kpasi ikan ke ogwu enerieen̄ yi orọn̄? Emi ǹkamun̄ ikan mkpa geege òtetet ene
         yi. Eya orọ, mâsulu ene yi osusut, mè itele inyi ifo.”
         23 Ire, ema etetet lek inye ikitaan̄ ukpo ikitumu inyi Pailet ibe igon Jisọs ikpan̄.
         Sa me ikeya, Pailet ogbagban̄ utọn̄ inyi ema,
         24 mè irọ inu ema ekiweek inyi ema.
         25 Isasan̄a ogwu etapbe me mkpọn mije wọlọwọlọ mè mkpan̄-ene isibi inyi ema kubọk ema
         edobe, mè isa Jisọs inyi ema esa esi erọ ike înemebe ema.
         26 Ebi akọn̄ ebi Rom etetet Jisọs isa inan̄a me ere ya ije inin̄ oniin̄ ibesa isi igon
         ikpan̄. Me oniin̄ ya, ema echichichini ogwu enerieen̄ ge ekigwen Saimọn, ogwu ama
         Sairini, okinan̄a me sọntiik ama ge ika inu Jeruselem, mè itet ogwu enerieen̄ ya me
         unye ubọk, mè ibene uti nkwurieen̄ ebesa igon Jisọs itoon̄ ọmọ ibe iben isa igọọk
         Jisọs me udun̄.
         27 Owuwa ebibaan̄ òwa me etete ebi ìkigbuku igọọk Jisọs me udun̄. Ebibaan̄ cha ekekito
         ito, mè ikifieek ejit mije kè Jisọs.
         28 Jisọs okakana chieen̄ ikpọ ema, mè itumu inyi ema ibe, “Enyi ebibaan̄ Jeruselem,
         ikayaka ìto ito me ibot n̄a, ìto ito ìnyi lek kinyi mè nsabọn kinyi.
         29 Mije, mgbọ òkinu eyi enyi mêkitumu ibe, ‘Inwọn inyi ebibaan̄ ebi ora, mè ebi kpenin̄
         owot iman bọn, mè ebi nsabọn geege kpenwọ ebe me ejit!’
         30 Mgbọ ya si, ebi ene mêkitumu inyi ikpele ogoon̄ ibe, ‘Gbugbọ keme eji!’, mè ikitumu
         inyi orioon̄ ibe, ‘Let eji!’
         31 Mije, ire ebi ene irọ òjelek inu òkup ikeyi me lek njijoon̄ uti, kpelọlọ irọrọ eyi
         òfefieek igak ikeyi me lek uti òkwukwu ichiaak.”
         32 Ebi akọn̄ cha mîsa si ebirieen̄ iba ìrọrọn̄ ikan igbaalek ije ibesa isi igon ikpan̄
         melek kè Jisọs.
         33 Mgbọ ema erebe ere ekigwen “Ngigọ Ibot Ene,” ema egogon Jisọs me uti nkwurieen̄,
         mè igon si ebirieen̄ iba cha igbaalek kan̄, ene ge me agan̄ ubọk ulom kan̄, ene ge
         me agan̄ ubọk ujit.
         34 Jisọs onenikup me inyọn̄ uti nkwurieen̄ ya iriaak uriaak ibe, “Ute, tele nyi ema,
         mije, ema kperiọọn̄ inu ema ekirọ.” Ebi akọn̄ cha enenikup me ere ya iroon̄ nriroon̄
         isa iche ọfọnti kè Jisọs inyi lek kiban̄.
         35 Urum ebi ene ìgọgọọk inu me ere ya ekekeke ikikpọ inu òkirọ. Ebi ibot ebi Ju ekekirọ
         Jisọs inu ochak, mè ikitumu ibe, “Înyan̄a ebi ofifi ene. Inyan̄a-nu lek kan̄ ire me
         atikọ ke ọmọ ore ogwu Awaji otoon̄be ubọk me ibot ya, òrere ogwu Awaji ogobobe isibi
         inyi lek kan̄.”
         36 Ebi akọn̄ cha ekekirọ si Jisọs inu ochak, mè inyi ọmọ miin̄ òkitop kubọk inu òjijin,
         37 mè ikitumu inyi ọmọ ibe, “Ire owu ore ogwu ubọọn̄ ebi Ju, nyan̄a lek kwun̄!”
         38 Îkaan̄ inu egebe igon me lek uti nkwurieen̄ ya me agan̄ ibot kè Jisọs. Inu ya egebe
         ìre, OGWU ÌRE OGWU UBỌỌN̄ EBI JU.
         39 Ene ge me lek ebi ene iba cha egonbe me agba lek kè Jisọs, otutumu inyi Jisọs ibe,
         “Ke owu ore ogwu Awaji otoon̄be ubọk me ibot ya? Nyan̄a lek kwun̄, mè nyan̄a eji gbaalek
         ma!”
         40 Ire, ogwu òso iba me lek ebi ene iba cha egonbe igbaalek kè Jisọs ogagana inyi ogwu
         melek kan̄ ya ibe, “Ya! Ìre ukpook Awaji ìkakitet owu? Ìre ìkare oyerebet yaage efieekbe
         inyi ene yi ke efieek si inyi eji?
         41 Eyi kiji, osusut kiji îtat, mije, eji ekibọkọ osusut igọọk me lek ijo inu eji erọbe.
         Ire, ogwu enerieen̄ yi ìkarọ ijo inu geege.”
         42 Ogwu enerieen̄ ya onenitumu inyi Jisọs ibe, “Jisọs, keek emi mgbọ owu mômọnọbe irek
         ubọọn̄ kwun̄.”
         43 Jisọs ofọfọọk ọmọ ibe, “Me atikọ, cherekeyi, owu melek n̄a mêkup me Paradais!”
         44 Me ike mgbọ yi, òfuk-mgbọ îsulu akọp mè iba eyi ejit ikarek. Utoon̄ ura ochechep,
         uga udun̄ okakana otutuuk ido ya ichit bùk, mè ikup ikeya mege ire mgbọ òfuk-mgbọ
         osulube ita eyi ikarek.
         45 Ekwut esabe ifieek ikwek ere mbuban me Uwu Mbuban otọtọbọ ibum iba, ibene me inyọn̄
         inire ijọn̄.
         46 Jisọs otataan̄ ukpo itumu ibe, “Ute, nkana ekwukwu n̄a itap owu me ubọk.” Ikọ yi
         itata ọmọ me otu, ifufuuk òta efuuk, mè itọbọ.
         47 Mgbọ ogwu ibot akọn̄ òkup me ere ya omun̄be inu ya òrọrọ, itọtọn̄ Awaji, mè itumu
         ibe, “Me atikọ, ogwu enerieen̄ yi ìre ogwu ata irọrọ!”
         48 Mgbọ otutuuk ebi ìnunu ere ya ibenikpọ chieen̄ emun̄be otutuuk inu cha òrọrọ, ema
         efefieek owot, mè ikisulu ubọk me ejit kiban̄, mè ikpọk iyat.
         49 Ire, otutuuk ebi ìrọriọọn̄ Jisọs, mè ebibaan̄ ebi ìgọgọọk ọmọ ije inan̄a me Galili
         inire Jeruselem, ekekeke me ujọn̄ọ ere ikikpọ inu cha òkirọ.
         50 Îkaan̄ ogwu enerieen̄ ge ekigwen Josefu, òrere ene ge me etete ebi Oru ebi Ju, mè
         ire si ata ene ogwu ògbegbe utoon̄ ejit.
         51 Josefu yi ìnan̄a me ama ekigwen Arimatia me ido Judia. Ọmọ ìkagọọk ìchieek me lek
         inu ebi ibot ebi Ju etọtbe, mè irọ me lek kè Jisọs, mije, ọmọ ìre ogwu òkikpọ chieen̄
         me inunu eyi mkpulu Awaji.
         52 Josefu yi ojeje isi lek kè Pailet isi ibeek ibe inyi ọmọ nkwukwu kè Jisọs. Pailet
         ochechieek.
         53 Inenisi ijene nkwukwu kè Jisọs isibi me inyọn̄ uti nkwurieen̄, mè isa ekwut-ufuun̄
         ikat, mè iben isi imaan̄ me emen udọn̄ erọkọbe me lek ewuuk, eyi kperarak ifuun̄-nu
         ene geege me emen.
         54 Usen ya ìre usen ebi Ju ekinen̄e lek isun̄. Usen Mbuban ìbobene me otu ikakwun̄ usen
         ya, me ikajọn̄ọge mgbọ.
         55 Ebibaan̄ cha ebi melek Jisọs enan̄abe me Galili inu egọgọọk Josefu ije, mè isi imun̄
         udọn̄ ufuun̄ ya, mè imun̄ si ubọk emaan̄be nkwukwu kè Jisọs me emen udọn̄ ya.
         56 Ema enenigwu ikom ifo, mè isi irọ ugwun̄ mè aran̄ utop olu ebesa iniken nkwukwu kè
         Jisọs, inyi ikajọ. Ire, ema esisiki efuuk me Usen Mbuban igọọk ubọk Ikan kè Mosis
         otumube.

1 Usen Mbuban ya onunu, mè iraka. Me ata ewelegwe ewelegwe òfit iwele kan̄, eyi òrere
         usen Awaji, ebibaan̄ cha enenisa ugwun̄ mè aran̄ cha ema erọbe ikaan̄ me ubọk inan̄a
         ije isi udọn̄ ere efuun̄be Jisọs.
         2 Mgbọ ema erebe ere ya, ema emumun̄ ibe ke mîkpukpọt ikpele ewuuk esabe ichit otu
         udọn̄ ya isan̄a.
         3 Ema eninin̄ emen udọn̄ ya, mè ikpọ, kpemun̄ nkwukwu kè Okaan̄-ene Jisọs.
         4 Ukpook otetet ema. Ema ekpọkpọ ikeke me ere ya, kpeyaka iriọọn̄ inu eberọ. Mgbọ ema
         ekekebe me ere ya, ebi osat Awaji iba, ìtatap ọfọnti òtatana kubọk ura, ekpọkpọ ikana
         isibi, mè ikeke me agba lek kiban̄.
         5 Ebibaan̄ cha egegele ibot isiki, mè ikana isi ichit me ijọn̄, mije, ukpook îtet ema
         enenen. Ire, ebi osat Awaji iba cha enenido ema ibe, “Ìre keke orọ enyi ekiweek ogwu
         òkup me ugwem me etete ebi ìkwukwu?
         6 Jisọs ìkakup me ere keyi! Îjomo me mkpa! Ìkeek ikọ îtumube inyi enyi me Galili mgbọ
         îkupbe me ugwem melek kinyi ibe,
         7 ke mêtet ọmọ Gwun̄ Ebilene ikana itap me ubọk ebi ekariọọn̄ge Awaji, inyi egon ekpan̄.
         Òso egwe ita, ke ọmọ môyaka ijomo me mkpa.”
         8 Ema enenisi ikeek ikọ cha Jisọs otumube inyi ema.
         9 Ema enanan̄a me udọn̄ ufuun̄ ya igwu ikom ika, mè inikpa otutuuk inu chi inyi akọp
         mè ene ge ebi otuchieen̄ kan̄, melek otutuuk ebi melek kiban̄.
         10 Ebibaan̄ ebi ìsisi imun̄ inu yi, mè isa inikpa inyi ebi otuchieen̄ kè Jisọs cha ìre
         Meri ogwu Magidala, mè Juwana, mè Meri nga kè Jemis mè ofifi ebibaan̄ ebi melek kiban̄.
         11 Ire, ubọk ukpatu ya okupbe uyeke uyeke kubọk ukpatu ama urọk, ebi otuchieen̄ cha
         kpechieek ikọ ebibaan̄ cha ekpabe inyi ema.
         12 Ire, Pita onanan̄a ikeke jîp, mè isa ekot ekot ilibi isi otu udọn̄ ufuun̄ ya. Mgbọ
         îrebe, ikwukwuun̄ isi ikpọ emen udọn̄ ya, mè imun̄ ekwut-ufuun̄ cha gaalek olaakbe
         ikeya me ere ya. Inu ya òrọrọ okwukwu Pita lek enenen. Igwugwu ikom ifo, mè ikikeek
         ubọk inu ya osabe ikup ikeya.
         13 Ebi udun̄ kè Jisọs ene iba eneninan̄a me Jeruselem ikije isi gwun̄ ama ge ekigwen
         Emayọs. Nan̄a me Jeruselem si re Emayọs îjọn̄ọ ere iso ewuuk ije jaaba.
         14 Me oniin̄ ije kiban̄, ema ekekikpa ukpatu òfolek inu cha òrọrọ me Jeruselem.
         15 Mgbọ ema ekije, mè ikikpa ukpatu ya, Jisọs me lek kan̄ onanan̄a me agan̄ udun̄ kiban̄
         ije inu, mè inigọọk ema ikigbaan̄ ije.
         16 Ema mîmun̄ ọmọ, ire, kpekọt iriọọn̄ ogwu ọmọ orebe.
         17 Jisọs onenido ema ibe, “Ìre kpasi ukpatu ke enyi ekikpa ije me oniin̄ ikeyi?” Ema
         eyayaka ikeke. Ufieejit òkup ema me ejit îsibi me isi kiban̄.
         18 Ene ge me etete kiban̄ ogwu ekigwen Kilopas onenido Jisọs ibe, “Ìre owu gaalek ore
         ogwu ichen òkup me Jeruselem eyi owu okariọọn̄ge inu òrọrọ me usen inen mè inen kechi?”
         19 Jisọs ododo ema ibe mè ìre keke orọ ye? Ema efọfọọk ibe, “Îre ukpatu òfolek kè Jisọs
         ogwu Najeret ke eji ekikpa. Jisọs ya ìre ikpele ogwu nriran Awaji, ogwu ikọ kan̄ mè
         inu îkirọ okaan̄be unye me isi Awaji mè isi ebilene.
         20 Ebi ibot ngwugwa mè ebi ibot ebi Ju etetet ọmọ isa inyi Pailet ogwu ibot mkpulu ebi
         Rom, inyi itip ọmọ oyerebet mkpa. Etetet ọmọ igon ikpan̄ me inyọn̄ uti nkwurieen̄.
         21 Ire, eji mîkpọ chieen̄ ibe ke ìre ọmọ obonisan̄a ebi Ijeren isibi me irak ubọk usun̄.
         Ògak ge, chereyi ore òso egwe ita karake egonbe ọmọ ikpan̄.
         22 Usini ebibaan̄ kiji mîrọ eji inu ukpook. Mgbọ ebibaan̄ chi esibe udọn̄ ere efuun̄be
         ọmọ me ata otu ewelegwe chereyi, kpemun̄ nkwukwu kan̄.
         23 Kpan̄asi ikeya, eyaka igwu ikom ika initumu ibe ke ema mîmun̄ ebi osat ebi ìtutumu
         inyi ema ibe ke Jisọs òwa me ugwem.
         24 Isasa irọ ikọ ya inye, usini ebi melek kiji mîsi udọn̄ ere efuun̄be ọmọ, mè isi imun̄
         inu geelek kubọk ebibaan̄ cha etumube. Ire, kpemun̄ nkwukwu kan̄ me ere ya.”
         25 Jisọs onenitumu inyi ife cha ibe, “Enyi mîbubut enenen! Enyi kpekigwat lek igobo
         inu itet! Ìkpọ-nu ubọk îyọtbe enyi me lek igwagwat lek ichieek otutuuk ikọ ebi nriran
         etumube.
         26 Ìre ìkafat ìre unen ibe ke Karais ya mômun̄ ufialek sabum ònonin̄ emen itọn̄ eyi
         mkpulu kan̄?”
         27 Jisọs onenibene me lek inu Mosis ogebe me Ikan, mè echi ebi Nriran egebe, ikijeen̄
         ema otutuuk inu egebe me emen Ikpa Mbuban òfolek kan̄.
         28 Mgbọ ema ejebe igbet ugwaka oniin̄ Emayọs ere ema ebesi, Jisọs orọrọ kubọk ìbojeje
         iraka ama ya.
         29 Ema erariaak ọmọ ibe, “Soso nagọọk eji gba uwu laak wele egwe, ke egwe mônifit, egwe
         cherekeyi môniraka.” Jisọs ochechieek, mè igọọk ema ije igwaka ama ya.
         30 Mgbọ ema ekupbe me lek ikasi ikirie inorie, Jisọs omọmọnọ fituru, mè iriaak uriaak
         me lek, mè igwaka iche inyi ema.
         31 Mgbọ yaage, chieen̄ kiban̄ obobolo kubọk ebi ìnanan̄a ikeke me ilaak. Ema eneniriọọn̄
         ibe ke ogwu enerieen̄ ya ìre Jisọs me lek kan̄. Mgbọ yaage Jisọs onininiin̄ ichep
         me chieen̄ kiban̄.
         32 Ema ekekibubeek, mè ikitumu ibe, “Chei, eji mîkpọ si ubọk ikọ îkitumu me oniin̄ ya
         okpọkpọ ikiyok eji ukan̄ me ejit otutuuk mgbọ îkikpa inu egebe me Ikpa Mbuban iwele
         inyi eji.”
         33 Mgbọ yaage, ema enanan̄a ikeke, mè igwu ikom ije ifo Jeruselem. Mgbọ ema erebe uwu
         ema ekititiin̄, ema esisi imun̄ akọp mè ebi otuchieen̄ ge kè Jisọs, mè ebi ofifi ife
         etitiin̄be.
         34 Ebi otuchieen̄ cha enenitumu inyi ema ene iba cha ibe, me atikọ, ke Okaan̄-ene îjomo
         me mkpa, mè isibi ichichini melek Saimọn.
         35 Ebirieen̄ iba cha enenikpa inu òrọrọ me oniin̄ ije kiban̄, mè ubọk ema esabe ikọt
         iniriọọn̄ Okaan̄-ene Jisọs mgbọ îgwakabe fituru itap ema me ubọk.
         36 Mgbọ ene iba cha ekikpa ukpatu ya me otu, Jisọs me lek kan̄ okakana isibi mgbọ yaage,
         mè ikeke me etete otutuuk kiban̄, mè ibe ema, “Esuuk ikup inyi enyi!”
         37 Ema eririki. Ukpook si otetet ema, mije, ema ekikeek ibe ke ìre ekwukwu.
         38 Jisọs onenido ema ibe, “Keke orọ ukpook itet enyi? Ìre keke orọ ejit kinyi ikup iba
         iba ikeyi?
         39 Ìkpọ ubọk iba n̄a, mè ìkpọ ukot iba n̄a, mè ìriọọn̄ ibe ke ìre emi me atikọ! Ìna
         ìnichak emi ubọk me lek, mè ìriọọn̄ ibe ke emi ǹkare ekwukwu, mije, emi nkaan̄ akpalek.
         Ire, ekwukwu ìkakikaan̄ akpalek mè ukwuuk kubọk enyi emun̄be emi nkaan̄be.”
         40 Mgbọ ìkitumu ikọ ya inyi ema, ikakana akajit ubọk iba kan̄ ijeen̄ ema, mè ijeen̄
         si ema ukot iba kan̄.
         41 Ire, ema kpekọt ichieek si ibe ke ìre ọmọ, mije, imumun̄ ọmọ ema emun̄be îke ema
         chieen̄ enenen, mè irọ si mè unwọọn̄ ijot ema ejit. Ubọk ema ekakọtge ìchieek, Jisọs,
         ododo ema ibe, “Ìre enyi mîkaan̄ inorie me ere yi?”
         42 Ema efọfọọk ibe, “Iin̄,” mè isi isa ọkpọkọ irin̄ ewọwọp ijet ọmọ.
         43 Ibọbọkọ irin̄ ya, mè itaka me isi otutuuk kiban̄.
         44 Mgbọ îtakabe isan̄a, inenitumu inyi ema ibe, “Ìkpọ, inu cha ntumube inyi enyi mgbọ
         nkupbe melek kinyi ire echi òkinirọ iso. Me mgbọ ya, ntumu inyi enyi ibe ke otutuuk
         inu egebe òfolek n̄a me emen ikpa Ikan kè Mosis, mè emen ikpa ebi Nriran, mè emen
         ikpa Okwa ìkpolọlọ irọrọ iso.”
         45 Jisọs onenichili ema ejit, inyi ema ekọt etet ibot me lek inu egebe me emen Ikpa
         Mbuban.
         46 Inenitumu inyi ema ibe, “Ege me Ikpa Mbuban ibe ke Karais ya, (òrere ogwu Awaji otoon̄be
         ubọk me ibot ya) mômun̄ owuwa ufialek, mè ikwu, mè ijomo me mkpa me òso egwe ita.
         47 Mîge si me Ikpa Mbuban ibe ke mêkisa me erieen̄ kan̄ ilook ata etip ibene me Jeruselem
         isi ire otutuuk ido geelek me linyọn̄ ibe mè ebi ene egwu ekom, inyi Awaji itele ijo
         kiban̄ inyi ema.
         48 Mije enyi emun̄be otutuuk inu chi orọbe iso, enyi ìre ebi ata-ikọ.
         49 Mgbọ yi, emi me lek n̄a mâria uche eyi Nte n̄a ochieekbe me use ijet enyi. Eya orọ,
         ìkup me Jeruselem mege ire mgbọ Awaji môriabe unye ya inan̄a me emen inyọn̄ ijet enyi.”
         50 Jisọs onenisa ebi udun̄ kan̄ cha ije isibi me Jeruselem ifo agan̄ ama Betani, mè
         ibene ubọk iba kan̄ ifo inyọn̄, mè ikigbana ema.
         51 Òkigbana ema me ubọk, inanan̄a itele ema, mè inene ifo emen inyọn̄.
         52 Ema etọtọbọ ebum inyi ọmọ me ere ya, mè isa me ikpele unwọọn̄ igwu ikom ika inu Jeruselem.
         53 Bene me mgbọ ya fo isi, ema ekpọkpọ ikisi ikup me Uwu Mbuban ikitọn̄ Awaji.JọnJọnJọnJọnJọn

1 Me ibebene, sabum enirom linyọn̄ Ikọ ya òwa. Ikọ ya melek Awaji ekup. Ikọ ya me lek
         kan̄ ìre Awaji.
         2 Ikọ ya melek Awaji ekup bene me ibebene.
         3 Sa me ubọk kan̄ ke Awaji orom otutuuk inu geelek eyi îrombe. Kpunu inu geege erombe
         eyi ikanan̄age me ubọk kan̄.
         4 Îre me emen Ikọ ya ke ugwem okup. Ugwem keya ore inu òkinyi ebilene utoon̄.
         5 Utoon̄ ya onenitoon̄ me emen udun, ire, udun ìkakọt ìniin̄ utoon̄ ya.
         6 Awaji îria ogwu ikwaan̄ ge, ekigwen Jọn, inu,
         7 ibe inikeke ata-ikọ inyi utoon̄ ya, inyi otutuuk ene esa me lek kan̄ echieek me lek
         utoon̄ ya.
         8 Ìkare Jọn me lek kan̄ ore utoon̄ ya. Ire, ọmọ ìnu inenisa ebi ene ijeen̄ utoon̄ ya
         sa me lek ikọ kan̄.
         9 Atata utoon̄ eyi òkinyi ene geelek utoon̄, ore ogwu òkinu me linyọn̄.
         10 Ikọ ya înu me linyọn̄. Ire, ebi linyọn̄ kpekọt iriọọn̄ ogwu ọmọ orebe, ubọk geelek
         îrebe ibe ke nan̄a me ubọk kan̄ ke erom linyọn̄.
         11 Ọmọ ìnu me lek ebi kan̄, ire, ebi kan̄ kpebọkọ ọmọ itap.
         12 Ire, ebi geelek ìbọbọkọ ọmọ itap, mè ichieek me lek kan̄, ebiba ke înyi unye, inyi
         ekana bọn Awaji.
         13 Ema kpere bọn Awaji inan̄a me mman eyi ebilene. Kpere si bọn igọọk me nkeek mè ulọk
         eyi olom mè nwa. Ire, Awaji me lek kan̄ ore Nte kiban̄.
         14 Ikọ ya onenikana ebilene, mè ijot me nsan mè atikọ, mè iniluk me etete kiji sọnja
         mgbọ. Eji emumun̄ umin kan̄ mè uja kan̄ eyi ọmọ okaan̄be inan̄a me ubọk Nte kan̄,
         (kubọk ọkpọkpọ Gwun̄ ge ogwu Ute okaan̄be).
         15 Jọn onenikitumu inu òfolek Ikọ ya ikana, mè ikilook ebi ene ibe, “Ogwugwu ore ene
         ya ogwu nkitumu ikọ ibak ibe ke ogwu òbonu me udun̄ n̄a îmin igak emi enenen, mije,
         ọmọ ìdadasi ikup sabum eniman emi.”
         16 Inan̄a me lek ojot ojot nsan eyi Ikọ ya okaan̄be, eji otutuuk mîbọkọ ugbana owuwa
         mgbọ.
         17 Awaji ìnyi ebilene Ikan inan̄a me ubọk kè Mosis, ire, nsan mè atikọ ìje me ubọk kè
         Jisọs Karais.
         18 Kpunu ene geege òrarak imun̄ Awaji. Ire, ọkpọkpọ Gwun̄ ge yi ogwu òrere Awaji, ogwu
         òkup me agba lek ogwu Ute, ọmọ onirọ inyi ebilene eriọọn̄ ogwu Awaji orebe.
         19 Me ike mgbọ ya, ebi ibot ebi Ju ìkup me Jeruselem eneniria usini ebi ngwugwa mè ebi
         otoko kè Libai ibe esi edo Jọn ibe mè ogwugwu ìre ekene ye?
         20 Mgbọ ife cha enube, Jọn ìkanwunween̄ otu. Ìkpọkpọ itumu inyi ema ibe ke ìkare ọmọ
         ore Karais ya, (òrere ogwu Awaji otoon̄be ubọk me ibot ya.)
         21 Ife cha enenido ọmọ ibe, “Owu ìre ekene-ni? Ìre owu ìre Ilaija?” Jọn ofọfọọk ibe,
         “Iin̄-iin̄, emi ǹkare Ilaija.” Ema eyayaka ido ọmọ ibe, “Ìre owu ore ogwu Nriran ya
         ogwu ekikpọ chieen̄ inunu kan̄?” Jọn ofọfọọk ema ibe, “Iin̄-iin̄, emi ǹkare ogwu Nriran
         ya.”
         22 Ife cha enenido Jọn ibe, “Ìre owu ìre ekene ni? Tumu nyi eji, inyi eji ekaan̄ ifọọk
         eji mêsabe ijet ebi ìraria eji inu me lek kwun̄. Keke ke okaan̄ itutumu òfo me lek
         ogwu owu orebe?”
         23 Jọn onenisa ikọ Asaya ogwu nriran otumube me ukot ikaan̄ ifọọk ema ibe, “Emi nre
         ida ene ge ya òkitaan̄ ukpo me emen èwê ibe, ‘Ìrọ inyi oniin̄ Okumugwem ikeke itat.’ ”
         24 Usini me lek ebi eriabe inu cha, ìrere ebi Farisi enenido Jọn ibe,
         25 “Ìre owu òjeje ikigwook ene mun̄, ire owu òkare ogwu Awaji otoon̄be ubọk me ibot
         ya, òkare Ilaija, òkarere si ogwu Nriran ya?”
         26 Jọn ofọfọọk ema ibe, “Emi me lek n̄a ǹkisa mun̄ ikike igwook ene mun̄. Ire, îkaan̄
         enerieen̄ ge òkup me etete kinyi, ogwu enyi ekariọọn̄ge.
         27 Ene ya ore ogwu òbonu me udun̄ n̄a. Emi me lek n̄a ǹkagbe ogwu òbotọn̄ọ olik ikpukot
         ene ya.”
         28 Jọn ìkup me Betani, me usaba agan̄ Jọdan ikigwook ebi ene mun̄ mgbọ ife cha enube
         inikido ọmọ ikọ cha.
         29 Me òfit iwele kan̄, Jọn omumun̄ Jisọs okije inu, mè ibe, “Ìkpọ Gwun̄ Arọọn̄ Awaji
         ogwu òkiben nrọ-nlọ ebi linyọn̄ isan̄a!
         30 Ogwugwu ore ogwu nkitumu ikọ ibak ibe ke ogwu òbonu me udun̄ n̄a îmin igak emi enenen,
         mije, ene ya ìdadasi ikup sabum eniman emi.
         31 Sabum mgbọ keyi, emi me lek n̄a ǹkariọọn̄ ọmọ. Ire, emi ǹnu inikisa mun̄ ikike igwook
         ene mun̄, inyi ebi Ijeren esa me ikeya eriọọn̄ ogwu ene yi orebe.”
         32 Jọn onenikikpa ibe, “Emi mmun̄ ike Ekwukwu Awaji onan̄abe me inyọn̄ iwulu kubọk ekerekwukwu
         inisọọk me lek ogwu enerieen̄ ya.
         33 Emi kpamariọọn̄ ogwu ene ya orebe, ire ìkare ogwu òraria emi inu ibe emi ǹnensa mun̄
         ikike ǹgwook ene mun̄ otumube inyi emi ibe, ene geelek mmun̄be Ekwukwu Awaji onan̄abe
         me inyọn̄ iwulu inisọọk me lek, ke ene ya ore ogwu òbonisa Ekwukwu Mbuban igwook ene
         mun̄.
         34 Mgbọ keyi, emi nra isa chieen̄ n̄a imun̄, mè ikeke ata-ikọ ibe ke ogwugwu ore Gwun̄
         Awaji.”
         35 Me òfit-iwele kan̄, Jọn okpọkpọk isi ere ya, ọmọ mè ebi udun̄ kan̄ ene iba.
         36 Mgbọ îmun̄be Jisọs okije iraka, itutumu ibe, “Ìkpọ, Gwun̄ Arọọn̄ Awaji ire ogwu!”
         37 Mgbọ ebi udun̄ kan̄ iba cha enọbe ikọ ya Jọn otumube, ema enanan̄a ije igọọk Jisọs.
         38 Jisọs oneniraan̄ chieen̄ ikpọ udun̄, mè imun̄ ebirieen̄ iba cha ekigọọk ọmọ, mè ido
         ema ibe, “Ìre keke ke enyi ekiweek?” Ema eneniyaka ido ọmọ ibe, “Rabai (eyi òsisibi
         Ogwu Ijejeen̄), ìre owu òkiluk me ere owa?”
         39 Jisọs ofọfọọk ema ibe “Ìna ke enyi mêmun̄.” Mgbọ ya, ofuk mgbọ îraka ini eyi agan̄
         ikakwun̄. Ema enenigọọk ọmọ ije, mè isi imun̄ ere îlukbe, mè igọọk ọmọ ikup ifit egwe
         usen ya.
         40 Ene ge me lek ebi ene iba cha ìnọnọ ikọ Jọn otumube, mè inan̄a igọọk Jisọs ìre Anduru,
         ngwan̄ kè Saimọn Pita.
         41 Anduru onenidasi isi iweek Saimọn ogwu ngwan̄, mè itumu inyi ibe, “Eji mîra imun̄
         ogwu Mesaya (eyi òsisibi ogwu Awaji otoon̄be ubọk me ibot) ya.”
         42 Inenisa Saimọn ogwu ngwan̄ ijet Jisọs. Jisọs okpọkpọ Saimọn sìì, mè itumu inyi ọmọ
         ibe, “Owu ìre Saimọn, gwun̄ kè Jọn. Ire, bene me mgbọ keyi, mêkigwen owu Kefas (eyi
         òsisibi Pita).”
         43 Me òfit-iwele kan̄, Jisọs onenisi agan̄ Galili, mè imun̄ Filip, mè igwen ibe, “Na,
         nagọọk emi.”
         44 Filip ìre ogwu Betisaida, ama ebi Anduru mè Pita.
         45 Filip omumun̄ Natanien, mè ikpa inyi ibe, “Eji mîra imun̄ ene ya ogwu Mosis ogebe
         inu òfolek me emen ikpa Ikan, ogwu otutuuk ebi nriran egebe si inu òfolek. Ene ya
         ìre Jisọs ogwu Najeret, gwun̄ kè Josefu.”
         46 Natanien ododo Filip ibe, “Òbe ìre Najeret? Ìre ata inu ge môkọt inan̄a me Najeret
         isibi?” Filip ofọfọọk ibe, “Na, nakpọ!”
         47 Mgbọ Jisọs omun̄be Natanien okije inu, itutumu ibe, “Ene yi ìre atalek ogwu Ijeren,
         ogwu kpunube ofiaan̄ geege me emen.”
         48 Natanien onọnọ, mè ido Jisọs ibe, “Òjeje iriọọn̄ emi?” Jisọs ofọfọọk ibe, “Mmun̄
         owu mgbọ okupbe me irak uti figi ya, sabum Filip onigwen owu.”
         49 Natanien obebe ọmọ, “Ogwu Ijejeen̄, owu ore Gwun̄ Awaji ya me atikọ! Owu ore Ogwu
         Ubọọn̄ ebi Ijeren!”
         50 Jisọs onenibe ọmọ, “Ìre mije ntumube ibe ke mmun̄ owu me irak uti figi ya ke ochieek?
         Owu mômun̄ inu òmimin igak ikeya.
         51 Me atikọ, ǹkitumu inyi enyi ibe ke enyi mêmun̄ emen inyọn̄ ochilibe ibook, mè imun̄
         ebi osat Awaji ekinene, mè ikikwala isibi me inyọn̄ Gwun̄ Ebilene.”

1 Mgbọ egwe iba orakabe, enenito ijọk ido nwa me ama Kena eyi òkup me agan̄ Galili.
         Nga kè Jisọs îgọọk isi ere ya.
         2 Mîgwen si Jisọs mè ebi udun̄ kan̄ ibe egọọk enu ijọk ya.
         3 Mgbọ miin̄ ogakbe ene ita me ere ijọk ya, nga kè Jisọs onenitumu inyi Jisọs ibe ke
         ebi ichen cha kpeyaka ikaan̄ miin̄ ebenwọ.
         4 Jisọs obebe ogwu uga, “Ogwu enenwaan̄, ìre eyi owa ogbaan̄ owu melek n̄a me lek?
         Juuk emi tele ke mgbọ n̄a ìkakem-nu.”
         5 Ogwu uga otutumu inyi ebi ìkisi ikwaan̄ me ere ya ibe, “Inu geelek îtumube ibe enyi
         erọ, ìrọ.”
         6 Îkaan̄ ugọn̄ ewuuk gweregwen òkup me ere ya, echi ekisa itap mun̄ igwọk lek igọọk
         me lek ọrọmijọn̄ ebi Ju. Usini me etete ugọn̄ cha îkinin̄ akọp iko mun̄ jeeta, usini
         okinin̄ efit iko mun̄ mè akọp iba.
         7 Jisọs onenitumu inyi ebi ikwaan̄ cha ibe, “Ìtap mudim ìjot ugọn̄ chi.” Ema etatap
         mudim ijot otu otutuuk ugọn̄ cha. (Mudim ya okakana miin̄, ire, ene geege ìkariọọn̄.)
         8 Jisọs onenibe ema, “Ìchibi mudim me ugọn̄ cha ìsa ìjet ogwu ibot ijọk ya.” Ema echichibi
         mudim ya isa ijet ene ya.
         9 Ogwu ibot ijọk ya obọbọkọ mudim ya erọbe mè ikana miin̄ ituun̄ igban̄. Ìkariọọn̄
         ere miin̄ ya onan̄abe inu. Ire, ebi ikwaan̄ cha ebi ìchichibi mudim ya mîriọọn̄ ere
         înan̄abe. Ogwu ibot ijọk ya onenigwen ogwu òdo nwa ya ida ibọkọ,
         10 mè itumu inyi ibe, “Otutuuk ene ekidasi isan̄a ata miin̄ isibi inyi ebi ene enwọ.
         Isinwọ miin̄ iwa enenen, mîra inisan̄a echi ikanwọnge isibi. Ire, eyi kwun̄, òyaka
         ìnitet ata miin̄ ikaan̄ mege inire mgbọ keyi.”
         11 Inu ukechieen̄ keyi, eyi Jisọs orọbe me Kena eyi òkup me Galili, ore adasi inu ukechieen̄
         îrọbe. Ebi ene esasa me lek inu yi iriọọn̄ umin kan̄ mè uja kan̄. Ebi udun̄ kan̄ echechieek
         me lek kan̄.
         12 Mgbọ ijọk ya otabe, Jisọs mè ogwu uga mè ebi ngwan̄ kan̄ ebirieen̄ mè ebi udun̄ kan̄
         enanan̄a ifo Kapanọm isi ikup sọntiik usen inen mè inen.
         13 Mgbọ ijọk Iraraka ogbetbe, Jisọs onanan̄a isi Jeruselem.
         14 Mgbọ îjebe isi Uwu Mbuban me Jeruselem, imumun̄ ebi ene ekinyam erie mbuuk, mè arọọn̄,
         mè ekerekwukwu, mè imun̄ si usini ene ekweekbe me lek owuwa ikasi ikinwene ikpoko.
         15 Imọmọnọ olik isa irọ njijan̄, mè isa ilap ema otutuuk melek arọọn̄ kiban̄, mè erie
         mbuuk kiban̄ isibi, mè iyiyala ikpoko ebi ìkinwene ikpoko, mè ibene otutuuk ikasi
         kiban̄ itọp ikana ichit,
         16 mè itumu inyi ebi ìkinyam ekerekwukwu ibe, “Ìgwat lek ìkpulu otutuuk unọn kinyi chi
         ìsibi me ere yi! Ikayaka ìsa uwu Nte n̄a ìrọ oyet ewe!”
         17 Mgbọ ebi udun̄ kan̄ emun̄be inu yi, ema enenikeek ibe ke mîge me Ikpa Mbuban ibe,
         “Ulọk nkaan̄be me lek Uwu kwun̄ ìkiyok emi me ejit kubọk ukan̄.”
         18 Ebi ibot ebi Ju enenido Jisọs ibe, “Ìre kpasi inu ukechieen̄ ke owu môkọt irọ isa
         ijeen̄ eji ibe ke owu okaan̄ unye isasa ikirọ otutuuk inu chi?”
         19 Jisọs ofọfọọk ema ibe, “Ìgbugbọ Uwu Mbuban yi ìto me ijọn̄. Emi mâsa egwe ita gaalek
         iyaka inama ibene ikeke.”
         20 Ebi Ju cha efọfọọk ọmọ ibe, “Ìre uwu yi esabe akọp acha ini mè gweregwen inama ke
         obe ke owu môsa usen ita gaalek inama isan̄a?”
         21 Ire, Uwu Mbuban eyi Jisọs okitumu ikọ ya ibak ìre akpalek kan̄.
         22 Mgbọ Jisọs okwube, mè ijomo me mkpa ke ebi udun̄ kan̄ enikeek ikọ ya îtumube. Mgbọ
         ya si ke ema enichieek inu egebe me emen Ikpa Mbuban, mè ichieek si otutuuk ikọ Jisọs
         otumube inyi ema.
         23 Me ike mgbọ ijọk ya Jisọs okupbe me Jeruselem, owuwa ene emumun̄ owuwa uyeke uyeke
         inu îkirọ, mè itoon̄ ejit me lek kan̄.
         24 Ire, Jisọs me lek kan̄ ìkatoon̄ ejit me lek kiban̄, mije, îriọọn̄ inu òkup ebilene
         me ejit.
         25 Ìkakup me uyọt ibe ene geege inikpa inu ebilene erebe inyi ọmọ, mije, ọmọ me lek
         kan̄ îriọọn̄ inu geelek òkup ebilene me ejit isan̄a kpai.

1 Îkaan̄ ogwu enerieen̄ ge, ogwu Farisi, ekigwen Nikodimọs. Ọmọ ìre ogwu Oru ebi Ju.
         2 Usen ge, ogwu enerieen̄ yi osisi lek kè Jisọs me eririeen̄, mè itumu inyi ibe, “Ogwu
         Ijejeen̄, eji mîriọọn̄ ibe ke owu ìre ogwu ijejeen̄ ogwu Awaji oriabe inu, mije, kpunu
         ene geege òbokọt ikirọ inu ukechieen̄ chi owu okirọ, ire Awaji ìkakeke ìnyi ene ya.”
         3 Jisọs onenifọọk ọmọ ibe, “Ǹkitumu atikọ inyi owu, kpunu ene geege òbokọt imun̄ mkpulu
         eyi Awaji îtata mè ekpọkpọk ene ya iman.”
         4 Nikodimọs onenido Jisọs ibe, “Ìre ebejeje ikpọk ene iman me mgbọ ene okanbe isan̄a?
         Me atikọ, ene ìkpokọt ikpọk inin̄ owot ogwu uga, mè ogwu uga ikpọk ọmọ iman òso mgbọ
         iba.”
         5 Jisọs oyayaka ifọọk ọmọ ibe, “Ǹkitumu atikọ inyi owu ibe, ire kpekpọk ene iman inan̄a
         me mun̄ mè Ekwukwu Mbuban, ene ya ìkpokọt inin̄ mkpulu eyi Awaji.
         6 Kpọ, ogwu emanbe me anam akpalek ìkaan̄ anam akpalek. Ogwu emanbe me Ekwukwu Mbuban
         îkaan̄ Ekwukwu Mbuban me emen kan̄.
         7 Eya orọ, kachieek ibe ike owu chieen̄ ibe ke ǹtumu inyi owu ibe ke mêkpọkpọk enyi
         iman.
         8 Efet isikiwut, ìkiwut ifo agan̄ geelek òneneme ọmọ. Owu môkọt inọ ida kan̄, ire,
         owu òkporiọọn̄ ere înan̄abe inu, mè ere îkiwut ifo. Ikeya si ke îkup me lek ebi emanbe
         me Ekwukwu Mbuban.”
         9 Nikodimọs oyayaka ido ọmọ ibe, “Ìre inu yi ìbojeje irọ?”
         10 Jisọs onenibe ọmọ, “Ke owu ìre ogwu ijejeen̄ me etete ebi Ijeren? Ìre keke orọ òkakọt
         ìgobo inu chi ìtet?
         11 Me atikọ, ǹkitumu inyi owu ibe ke eji ekitumu ikọ òfolek inu eji eriọọn̄be inyi enyi,
         mè ikikpa si inu eji esabe chieen̄ kiji imun̄ ijeen̄ enyi. Ire, enyi kpechieek ikọ
         kiji geege.
         12 Mgbọ ntumube ikọ òfolek inu òkirọ me linyọn̄ keyi inyi enyi, enyi kpekọt ichieek.
         Ire nnitumu ikọ òfolek emen inyọn̄ inyi enyi, ìre enyi ebejeje ikọt ichieek?
         13 Kpunu ene geege òrarak inene ifo emen inyọn̄, ilọ me lek Gwun̄ Ebilene, ogwu ònanan̄a
         me emen inyọn̄ inu.
         14 Ike Mosis obenebe ijijunu, esabe ekwe irom, me otu ọfọkọ ifo inyọn̄ me emen èwê,
         ikeya si ke mêbene emi Gwun̄ Ebilene, ifo inyọn̄,
         15 inyi ene geelek òchechieek me lek n̄a ikaan̄ ugwem ikakaan̄ge itata.
         16 “Mije Awaji îmun̄ ebi linyọn̄ me chieen̄ enenen, mè inyi ọkpọkpọ Gwun̄ ge kan̄, inyi
         ene geelek òchechieek me lek Gwun̄ ya ikachep, ire, ikaan̄ ugwem ikakaan̄ge itata.
         17 Awaji ìkaria Gwun̄ kan̄ ìnu me linyọn̄ ibe initip ebi linyọn̄ oyerebet. Ire, ìria
         inu, inyi ọmọ inan̄a me lek Gwun̄ ya inyan̄a ebi linyọn̄.
         18 Ene geelek òchechieek me lek Gwun̄ ya, kpetip ene ya oyerebet. Ire, ene geelek ikachieekge
         me lek Gwun̄ ya, mîwuuk lek itip ene ya oyerebet isan̄a, mije îjitbe ichechieek me
         lek ọkpọkpọ Gwun̄ ge Awaji oriabe inu.
         19 Inu esabe ifieek oyerebet ya ìre, ke Utoon̄ înu me linyọn̄, ire, ebilene ema udun
         igak utoon̄, mije, otutuuk irọrọ kiban̄ ìre ijo ijo.
         20 Ene geelek òkirọ ijo inu ìkichacha utoon̄ ya. Ìkakichieek inunu me lek utoon̄ ya,
         mije, ìkitet ukpook ibe ke utoon̄ ya mônikpọk mbum ijo irọrọ kan̄.
         21 Ire, ogwu geelek òkirọ atikọ îkibele ejit inunu me lek utoon̄ ya, inyi ebi ene esa
         me lek utoon̄ ya ekemọọn̄ ibe ke inu geelek ọmọ orọbe ìre inu Awaji okiweek.”
         22 Mgbọ Jisọs otumube ikọ isan̄a melek kè Nikodimọs, ọmọ mè ebi udun̄ kan̄ eneninan̄a
         me Jeruselem ije isi agan̄ Judia, mè ikup me ere ya sọnja mgbọ ikigwook ene mun̄.
         23 Me ike mgbọ ya, Jọn ìkup me ama ekigwen Ayenọn me agba lek ama ge ekigwen Salim ikigwook
         ene mun̄, mije, mun̄ îwa me ere ya. Ebi ene si ekpọkpọ ikisibi inu iniweek igwogwook
         mun̄.
         24 (Inu yi îrọ iraka sabum enitet Jọn itap me mkpọn.)
         25 Usini ebi udun̄ kè Jọn ògwook mun̄ enenibene ikigọọk ogwu Ju ge iwut ifan̄a me lek
         ọrọmijọn̄ igwọgwọk lek eyi ebi Ju ekirọ.
         26 Ebi udun̄ kè Jọn cha enenisa ikọ ya inu me lek kè Jọn, mè initumu inyi ibe, “Ogwu
         Ijejeen̄, ene ya ogwu ochichinibe me usaba okwaan̄ Jọdan, mè ikpa inu òfolek kan̄
         inyi ebi ene me ere ya, ene ya òkigwook si ebi ene mun̄. Otutuuk ene mêkigbuku igọọk.”
         27 Jọn ofọfọọk ema ibe, “Kpunu inu geege ene geege obokọt ikaan̄, îtata mè ìre Awaji
         onyi ene ya.
         28 Enyi me lek kinyi mînọ mgbọ nkitumu ibe ke emi ǹkare Karais ya, ire, ke emi ìre ogwu
         Awaji oriabe inu ibe idasi inu ininen̄e oniin̄ isun̄ iban Karais ya.
         29 Ìkpọ si, ogwu òdo nwa ore ogwukaan̄ nwa. Unene òkitap ubọk inyi ogwu òdo nwa me mgbọ
         ijọk ido-nwa ìkigban̄ utọn̄ me lek ida ogwu unene kan̄, òrere ogwu òdo nwa ya. Isinọ
         ida ogwu unene, unwọọn̄ îra ijot ejit kan̄. Mgbọ keyi, îre òjelek unwọọn̄ ya ke emi
         nkaan̄. Mgbọ keyi ke unwọọn̄ n̄a ya ojot ikem.
         30 Eya orọ, ogwu enerieen̄ ya môkpọkpọ ikimin, mè ikitaan̄ etip, ire, emi m̀bakigegele
         isiki.
         31 “Ogwu ònan̄a me emen inyọn̄ inu obene igak otutuuk ene. Ogwu ònan̄a me linyọn̄ ìre
         ogwu linyọn̄, mè ikitumu si ikọ kubọk ogwu linyọn̄. Eya orọ, ogwu ònan̄a me emen inyọn̄
         inu omin igak otutuuk ene.
         32 Ogwu ònan̄a me emen inyọn̄ îkpa inu geelek ọmọ osabe chieen̄ kan̄ imun̄, mè isa utọn̄
         kan̄ inọ, inyi ebilene. Ire, kpunu ogwu òchechieek ikọ kan̄.
         33 Ire, ene geelek òchechieek ikọ kan̄ îsa me lek ikọ ya irọ inye ibe ke Awaji ìre ogwu
         atikọ.
         34 Mije, ogwu Awaji oriabe inu ìkitumu ikọ Awaji. Ogwugwa si ke Awaji onyi Ekwukwu kan̄
         ojot ojot.
         35 Awaji Ute îmun̄ ogwu Gwun̄ me chieen̄ enenen, mè ikana otutuuk inu geelek itap ogwu
         Gwun̄ ya me ubọk isan̄a.
         36 Ene geelek òchechieek me lek Gwun̄ ya îkaan̄ ugwem ikakaan̄ge itata, ire, ene geelek
         òjijit Gwun̄ ya ìkpokaan̄ ugwem ya, mije, unaan̄-ejit Awaji òwa me ibot ene ya.”

1 Ebi Farisi eneninọ ibe ke ebi ìkigọọk Jisọs me udun̄ mè ebi ìkisi lek kan̄ ibe igwook
         ema mun̄ mîwa enenen igak ebi ìkisi lek kè Jọn.
         2 Me atikọ, ìkare Jisọs me lek kan̄ okigwook ebi ife cha mun̄, îre ebi udun̄ kan̄ ekigwook
         ife cha mun̄.
         3 Mgbọ Okaan̄-ene Jisọs onọbe ikọ ya ebi ene ekitumu ibak ọmọ, inanan̄a me agan̄ Judia
         igwu ikom ifo agan̄ Galili.
         4 Oniin̄ ema ejebe ìre oniin̄ ekije itibi agan̄ Sameria.
         5 Ema enenije ire ama ge me Sameria ekigwen Saika, me agba lek ijọn̄ Jekọp ochebe inyi
         Josefu ogwu gwun̄.
         6 Udọn̄ mun̄ kè Jekọp me ere ya okupbe. Jisọs onenisi isiki ikweek me otu udọn̄ mudim
         ya, mije, lek kan̄ îwọ enenen ubọk îjebe ujọn̄ọ ije ya. Îre ejit ikarek ke ema eje
         inire otu udọn̄ mun̄ ya.
         7 Ogwu enenwaan̄ Sameria ge ojeje inu me otu mudim ya ibonichibi mun̄. Jisọs obebeek
         ogwu enenwaan̄ ya ibe, “Soso, che sọnja mudim nyi emi ǹnwọ.”
         8 (Me ike mgbọ ya, ebi udun̄ kan̄ mînin̄ emen ama isi ilep inorie.)
         9 Ogwu enenwaan̄ ya ofọfọọk ọmọ ibe, “Owu ìre ogwu Ju, emi ìre enenwaan̄ Sameria. Owu
         òjeje inibeek emi mudim?” (Ìtumu ikọ ya mije ebi Ju mè ebi Sameria kpekigbaan̄ inu
         irọ.)
         10 Jisọs ofọfọọk ogwu enenwaan̄ ya ibe, “Ire owu moriọọn̄ uche Awaji ochebe inyi ebilene,
         mè iriọọn̄ si ogwu òkibeek owu mudim yi, kè owu òbeek emi mudim eyi òkinyi ene ugwem,
         mè emi nnyi owu si.”
         11 Ogwu enenwaan̄ ya onenibe ọmọ, “Ogwu Nte, owu òkakaan̄ inu geege obosa ichibi mun̄.
         Udọn̄ mun̄ yi si îdọk enenen. Ìre mun̄ òkinyi ene ugwem yi ìbonan̄a owu me owa?
         12 Ìre owu omin igak Jekọp nte kiji ogwu òrọrọkọ udọn̄ mun̄ yi inyi eji, mè ichibi si
         mudim me emen inwọ, ọmọ mè bọn kan̄, mè arọọn̄ kan̄, mè erie mbuuk kan̄ otutuuk?”
         13 Jisọs ofọfọọk ọmọ ibe, “Ebek môkpọk irak ogwu geelek ònwọnwọ mun̄ ònan̄a me emen
         udọn̄ yi.
         14 Ire, mege ire mgbọ ikakaan̄ge itata, ebek ìkpoyaka irak ene geelek ònwọnwọ mun̄ eyi
         emi nkinyi. Me atikọ, mun̄ mânyibe ene ya môkana ogbuuruk me emen ene ya, eyi mun̄
         ugwem okigbuk isibi me emen, mè inyi ene ya ugwem eyi ikakaan̄ge itata.”
         15 Ogwu enenwaan̄ ya onenibe ọmọ, “Ogwu Nte, nyi emi mun̄ ya ǹnwọ, inyi ebek ikayaka
         ìrak emi, mè nkayaka ìkinu ere yi ìnichibi mun̄.”
         16 Jisọs obebe ogwu enenwaan̄ ya, “Fo, mè si gwen nlom kwun̄ sa gwu kom na.”
         17 Ogwu enenwaan̄ ya otutumu inyi Jisọs ibe ke ọmọ ìkakaan̄ olom. Jisọs obebe ọmọ, “Owu
         otumu atikọ ibe ke òkakaan̄ olom.
         18 Mije, olom go ire echa okaan̄be. Ogwu okibat mgbọ keyi si ìkare nlom kwun̄. Eya orọ,
         ikọ otumube mgbọ yi ìre atalek atikọ.”
         19 Ogwu enenwaan̄ ya otutumu inyi Jisọs ibe, “Ogwu Nte, mgbọ keyi, emi mmun̄ ibe ke
         owu ìre ogwu nriran.
         20 Ebi nte nte kiji ekitọbọ ebum inyi Awaji me inyọn̄ ogoon̄ keyi, ire, enyi ebi Ju
         eyaka inibe ke ìre Jeruselem ore ere otutuuk ene ebekitọbọ ebum inyi Awaji.”
         21 Jisọs onenitumu inyi ogwu enenwaan̄ ya ibe, “Ogwu enenwaan̄, ǹkitumu atikọ inyi owu,
         mgbọ òkinu mgbọ ebi ene kpebeyaka ikitọbọ ebum inyi Ogwu Nte me inyọn̄ ogoon̄ keyi,
         mè ìyaka ire me Jeruselem.
         22 Enyi ebi Sameria kperiọọn̄ inu enyi ekitọbọ ebum inyi. Ire, eji ebi Ju mîriọọn̄ ogwu
         eji ekitọbọ ebum inyi, mije, unyan̄a ìbonan̄a me etete kiji ebi Ju ire otutuuk ene
         lek.
         23 Ire, mgbọ òkinu, mgbọ ya si îrere isan̄a, mgbọ ata ebi ìkitọbọ ebum inyi Ogwu Nte,
         ebekitọbọ ebum inyi ọmọ me ekwukwu mè atikọ. Mije, îre ebi ìkup ikeya ke Ogwu Nte
         okiweek.
         24 Awaji ìre ekwukwu. Eya orọ, ebi ìkitọbọ ebum inyi ọmọ ebekitọbọ ebum inyi ọmọ me
         ekwukwu mè atikọ.”
         25 Ogwu enenwaan̄ ya otutumu inyi Jisọs ibe, “Nriọọn̄ ibe ke ogwu Mesaya (òrere Karais)
         mônu. Isinu, mônikpa inu geelek iwele inyi eji.”
         26 Jisọs otutumu inyi ogwu enenwaan̄ ya ibe, “Emi ogwu òkitumu ikọ melek kwun̄ mgbọ
         yi, emi nre ene ya.”
         27 Mgbọ yaage, ebi udun̄ kan̄ enanan̄a me emen ama ere ema esibe isi ilep inorie ika
         inu. Îke ema chieen̄ inenimun̄ Jisọs okikpa ikọ melek ogwu enenwaan̄ ya. Ire, kpunu
         ene geege me etete kiban̄ òkọkọt ido ogwu enenwaan̄ ya ibe, “Òkiweek keke?” Kpunu
         si ogwu òkọkọt ido Jisọs ibe, “Òjeje ikigọọk ogwu enenwaan̄ ya ikpa ikọ?”
         28 Ogwu enenwaan̄ ya otetele ugọn̄ mudim kan̄, mè igwu ikom ilibi inin̄ emen ama, mè
         isi ikitumu inyi ebi ene ibe,
         29 “Ìna, ìnikpọ ogwu òkpakpa otutuuk inu geelek nrọbe me ugwem n̄a inyi emi. Ene yi
         ìkpolọlọ irere Karais ya!”
         30 Ebi ene egbugbuku inan̄a me emen ama ya isibi inikpọ ogwu ene ya.
         31 Mgbọ ogwu enenwaan̄ ya onan̄abe inin̄ emen ama ya, ebi udun̄ kè Jisọs ekekiriaak
         Jisọs ibe, “Ogwu Ijejeen̄, soso, narie inorie ma!”
         32 Jisọs ofọfọọk ema ibe, “Nkaan̄ inorie mbarie eyi enyi kperiọọn̄ inu geege òfolek.”
         33 Ebi udun̄ kan̄ ekekidido lek kiban̄ ibe mè ìre îkaan̄ ogwu osasa inorie ijet ogwugwu
         me udun̄ kiban̄ mọnọ?
         34 Jisọs onenitumu inyi ema ibe, “Inorie n̄a ìre irọrọ nkeek Awaji ogwu òraria emi inu,
         mè irọrọ ikwaan̄ înyibe emi isan̄a.
         35 Enyi ekito urọk ibe, ire mfut ìkaso onyan̄ ini, kpekirọkọ. Ire, ǹkitumu inyi enyi
         ibe, ìbene chieen̄ ìkpọ emen uko. Inu geelek îren̄e isan̄a, mè ikikup ikpọ irọrọkọ.
         36 Mgbọ yi, ogwu òkirọkọ inu me uko òkibọkọ mkpukpe kan̄, mè ikirọkọ mfut eyi ugwem
         ikakaan̄ge itata. Sa me ikeyi, ogwu òwowop mè ogwu òrọrọkọ mêgbaan̄ ibele ejit.
         37 Ikeyi ke urọk eyi ekito ibe ke ene ge owop, sa ofifi ene orọkọ, osa ìrọ iso.
         38 Mije, ǹria enyi ibe enyi esi erọkọ mfut me uko eyi enyi kpesi ikwaan̄ geege me emen.
         Îre ebi ofifi ife esi otutuuk unye ikwaan̄ cha, enyi enenisi irọkọ mfut eyi unye ikwaan̄
         ife cha esibe.”
         39 Owuwa ebi Sameria ìnan̄a me ama ya echechieek me lek kè Jisọs, mije ata-ikọ ogwu
         enenwaan̄ ya otumube ibe ke Jisọs îkpa otutuuk inu geelek ọmọ orọbe me ugwem kan̄
         inyi ọmọ.
         40 Mgbọ ebi Sameria cha enube inimun̄ Jisọs, ema ebebeek ọmọ ibe igọọk ema ikup. Jisọs
         ogọgọọk ema ikup egwe iba.
         41 Mgbọ ebi ama ya enọbe ikọ Jisọs okitumu, owuwa kiban̄ echechieek si me lek kan̄ igbaalek
         ebi ìchechieek me adasi mgbọ ya.
         42 Ema ekekitumu inyi ogwu enenwaan̄ ya ibe, “Ìkayaka ìre mije ikọ owu otumube inyi
         eji gaalek ke eji echieek me lek kè Jisọs. Mgbọ yi, eji mîsa utọn̄ kiji gaalek inọ
         ikọ îtumube, mè iriọọn̄ ibe, me atikọ, ke ene yi ore Ogwu Unyan̄a ya òboninyan̄a otutuuk
         ebi linyọn̄.”
         43 Mgbọ egwe iba cha orakabe, Jisọs onanan̄a me Saika ya ije isi agan̄ Galili.
         44 (Jisọs me lek kan̄ îra iwuuk lek itumu ibe ke ogwu nriran ìkakikaan̄ umin me ama
         kan̄.)
         45 Mgbọ Jisọs orebe Galili, ebi agan̄ ya ebọbọkọ ọmọ itap, mije, mgbọ ema esibe ijọk
         Iraraka me Jeruselem, ema mîgọọk imun̄ si otutuuk inu îrọbe me ere ya.
         46 Jisọs oyayaka ikpọk ije isi Kena, me Galili, ama ere îrọbe inyi mudim ikana miin̄.
         Ogwu ibot ikwaan̄ ge òwa si me ama ya ogwu lek ogwu gwun̄ ikanyege. Gwun̄ ya ìkup
         me Kapanọm.
         47 Mgbọ ogwu ibot ikwaan̄ ya onọbe ibe ke Jisọs înan̄a me Judia inu me Galili, ineninan̄a
         ije isi lek kan̄, mè ibeek ibe inu inigwa gwun̄ kan̄ ya òfafiak ire lek îbokwukwu.
         48 Jisọs otutumu inyi ọmọ ibe, “Enyi kpekichieek me lek n̄a, îtata enyi emumun̄ uyeke
         uyeke inu ijejeen̄, mè inu ukechieen̄.”
         49 Ogwu ibot ikwaan̄ ya obebe ọmọ, “Ogwu Nte, nye lek na mgbọ keyi gwun̄ ya ikatọbọge
         nu.”
         50 Jisọs otutumu inyi ogwu ibot ikwaan̄ ya ibe, “Je fo, ke gwun̄ kwun̄ môgat ugwem.”
         Ogwu enerieen̄ ya ochechieek ikọ ya Jisọs otumube, mè igwu ikom ifo.
         51 Mgbọ îkije me oniin̄, ebi usun̄ kan̄ elilibi inikweek ọmọ, mè ikpa inyi ibe ke lek
         gwun̄ kan̄ înye; ke ọmọ me ugwem.
         52 Ogwu enerieen̄ ya ododo ibe mè ìre ike mgbọ owa ke lek gwun̄ ya obene inye? Ema efọfọọk
         ibe ke ìre mgbọ òfuk-mgbọ osulube ge eyi ejit ikarek iyakwut òraraka ke ukan̄ òbabak
         gwun̄ ya me lek otele.
         53 Nte gwun̄ ya onenisi ikeek ibe ke ìre ike mgbọ ya ke Jisọs otumu inyi ọmọ ibe ke
         gwun̄ kan̄ môgat ugwem. Mije keya, ọmọ mè otutuuk ebi uwu kan̄ echechieek me lek kè
         Jisọs.
         54 Eyi ore òso uyeke inu iba eyi Jisọs orọbe. Ìrọ inu yi mgbọ înan̄abe me Judia ika
         inu me Galili.

1 Sọnja mgbọ iraraka, Jisọs oneninan̄a me Galili ije isi Jeruselem igọọk isi ijọk mfaka
         ebi Ju.
         2 Me Jeruselem, îkaan̄ udọn̄ mun̄ ge òkukup me agba lek otunchit eyi ekigwen Otunchit
         Arọọn̄. Ekigwen udọn̄ mun̄ ya Betisaida me usem ebi Iburu. Mîsa ewuuk inama ogwe go
         ikana udọn̄ mun̄ ya.
         3 Owuwa ebi ìkifiak esese chieen̄ orukan̄ mîkinu otu udọn̄ mun̄ ya inililam ikana me
         emen ogwe cha, bene me ebi ǹnàan̄, mè ebi akọọk, re lek ebi ngọm otutuuk, [ikikup
         ikpọ mgbọ mun̄ ya môbubukube.
         4 Me mgbọ me mgbọ, ogwu osat Okumugwem îkinu inibubuku mun̄ ya. Mgbọ ogwu osat isinibubuku
         mun̄ ya, ogwu geelek òdadasi inin̄ emen mun̄ ya, Awaji îra igwa orukan̄ geelek òkifiak
         ene ya isan̄a.]
         5 Ene ge me lek ebi ìkup me otu mun̄ ya îkup me ijọn̄ orukan̄ akọp acha ita me jeeta.
         6 Mgbọ Jisọs omun̄be ogwu enerieen̄ ya olaakbe me ere ya, mè inọ ibe ke orukan̄ ya
         îfiak ọmọ ijọn̄ọ mgbọ, inenido ene ya ibe, “Ìre oweek ibe lek kwun̄ inye?”
         7 Ogwu enerieen̄ ya ofọfọọk Jisọs ibe, “Ogwu Nte, ǹkakaan̄ ene geege òtatap ubọk inyi
         emi, mè ǹkọt ǹnin̄ emen mun̄ yi mgbọ geelek ogwu osat Okumugwem obubukube mun̄. Ìkire
         sabum mbare emen mun̄ ya, ofifi ene îra idasi inin̄ me isi n̄a.”
         8 Jisọs onenibe ọmọ, “Nan̄a keke, kat ufo kwun̄, mè je fo.”
         9 Mgbọ yaage, lek ogwu orukan̄ ya onyenye, inanan̄a ikeke, mè ikat ufo kan̄, mè ije
         ifo. Inu ya ìrọ me Usen Mbuban.
         10 Eya orọ, ebi ibot ebi Ju etutumu inyi ogwu enerieen̄ ya ibe, “Chereyi ìre Usen Mbuban,
         Ikan îgban owu ibeben ufo kwun̄ me Usen Mbuban.”
         11 Ogwu enerieen̄ ya ofọfọọk ema ibe ke ogwu ògwagwa ọmọ obe mè ọmọ ikat ufo kan̄, mè
         ije ifo.
         12 Ife cha enenido ọmọ ibe, “Ìre ekene ire ene ya òtutumu ibe owu òkat ufo kwun̄, mè
         òben òsa òje òfo?”
         13 Ogwu egwabe ya ìkakọt ìriọọn̄ ogwu ògwagwa ọmọ, mije, Jisọs îkwala inin̄ etete ogbogbo
         ebi ene me ere ya, mè ilọ ọmọ chieen̄.
         14 Ire, sọnja mgbọ iraraka, Jisọs onenisi imun̄ ogwu enerieen̄ ya me oyet egep Uwu Mbuban,
         mè itumu inyi ọmọ ibe, “Kpọ, lek kwun̄ înye mgbọ keyi. Kayaka ìrọ ijo inu ofifi, inyi
         inu òfefieek igak ikeya ikarọ owu.”
         15 Ogwu enerieen̄ ya onanan̄a me ere Uwu Mbuban ya isibi, mè isi itumu inyi ebi ibot
         ebi Ju cha, ibe ke ìre Jisọs ogwa ọmọ.
         16 Mije Jisọs orọbe owuwa inu chi me Usen Mbuban, ebi ibot ebi Ju ebebene ikisisaak
         ọmọ.
         17 Jisọs onenitumu inyi ema ibe, “Mege inire cherekeyi, Nte n̄a ìkisisi ikwaan̄ kan̄
         mgbọ geelek. Ikeya si, emi m̀bakisisi ikwaan̄ eyi n̄a mgbọ geelek.”
         18 Mije ikọ yi Jisọs otumube, ebi Ju erọriọọn̄ itap efuuk igak adasi mgbọ ikiweek ike
         ebesa itet ọmọ ikpan̄, mije, îchaka ikan Usen Mbuban. Ògagak otutuuk, ìkigwen Awaji
         Nte kan̄, mè isa me ikeya ibene lek kan̄ isun̄ ikike melek Awaji.
         19 Jisọs ofọfọọk ema ibe, “Ǹkitumu atikọ inyi enyi ibe ke Gwun̄ ìkpokọt irọ inu geege
         me ibot kan̄. Inu îmun̄be ogwu ute okirọ, eya gaalek ke ìborọ, mije, inu geelek Ute
         okirọ, eya si ke ogwu Gwun̄ okirọ.
         20 Mije, Ute îmun̄ ogwu Gwun̄ me chieen̄, mè ijeen̄ ogwu Gwun̄ otutuuk inu îkirọ. Me
         atikọ, môke enyi chieen̄ imumun̄ ibe ke Ute môjeen̄ ogwu Gwun̄ inu ògagak echichi
         enyi ekimun̄.
         21 Mije, kubọk Ute okijomo ebi ìkwukwu, mè ikinyi ema ugwem, ikeya si ke ogwu Gwun̄
         okinyi ene geelek òneneme ọmọ ugwem.
         22 Ògak ge, Ute ìkakisibi oyerebet me ibot ene geege. Ire, îkana otutuuk oyerebet geelek
         itap me ubọk ogwu Gwun̄,
         23 inyi otutuuk ene ekenyi ogwu Gwun̄ umin kubọk ekinyi ogwu Ute umin. Ene geelek ikaminge
         ogwu Gwun̄, ìkamin si ogwu Ute ogwu òraria ogwu Gwun̄ ya inu.
         24 “Me atikọ, ǹkitumu inyi enyi ibe, ene geelek ònọnọ ikọ n̄a, mè ichieek me lek ogwu
         òraria emi inu, ene ya îkaan̄ ugwem ikakaan̄ge itata. Kpebetip si ọmọ oyerebet geege.
         Ire, ọmọ îsaba inan̄a me mkpa inin̄ me ugwem.
         25 Me atikọ, ǹkitumu si inyi enyi ibe ke mgbọ òkinu me isi, mgbọ ya îrere isan̄a, mgbọ
         ebi ìkwukwu mênọbe ida Gwun̄ Awaji. Ebi geelek ìnọnọ mêgat ugwem.
         26 Mije, ike Awaji Ute me lek kan̄ orebe ogbuuruk ere ugwem okinan̄a isibi, ikeya si
         ke îrọ inyi ogwu Gwun̄ ire si ogbuuruk ere ugwem okinan̄a isibi.
         27 Awaji Ute înyi si ogwu Gwun̄ unye ibe ikisibi ene oyerebet me ibot, mije, ogwu Gwun̄
         ya ìre Gwun̄ Ebilene.
         28 “Ikachieek ibe ikọ chi ike enyi chieen̄, mije, mgbọ òkinu me isi, mgbọ otutuuk ebi
         ìkwukwu mênọbe ida n̄a,
         29 mè inan̄a me udọn̄ ufuun̄ kiban̄ ijomo. Ebi ata irọrọ mêjomo me mkpa inin̄ me ugwem
         ikakaan̄ge itata. Ire, ebi ijo irọrọ mêjomo me mkpa, mè inibọkọ itip-oyerebet.
         30 Me lek n̄a gaalek, emi m̀kpakọt irọ inu geege. Ire, ǹkifieek oyerebet inyi ebi ene
         ubọk Nte n̄a otumube ibe emi m̀fieek. Ifieek-oyerebet n̄a si ìre unen, mije, ìkare
         inu òneme emi ke nkirọ. Îre inu ogwu òraria emi inu oweekbe ke nkirọ.”
         31 “Ire emi nkeke ata-ikọ inyi lek n̄a, ikọ n̄a ìkpokeke.
         32 Ire, îkaan̄ ofifi ene òkekeke ata-ikọ inyi emi. Nriọọn̄ ibe ke ikọ ogwu ene ya otumube
         me ibot n̄a ìre atikọ.
         33 Ene ya ìre Jọn, ogwu enyi eriabe bọn ikwaan̄ kinyi isi lek. Jọn îtumu si ikọ òfolek
         atikọ ya inyi enyi.
         34 Ìkare kubọk ǹkichachiaan̄ ubọk iweek ata-ikọ ebilene. Ire, ǹkitumu ikọ ibak ata-ikọ
         kè Jọn, inyi enyi esa me lek keya echieek, mè enwọnọ itip-oyerebet Awaji.
         35 Mgbọ Jọn okupbe melek kinyi, ìkup kubọk mkpukan̄ òkilomo, mè ikinyi utoon̄. Sọntiik
         mgbidim mgbọ ya, enyi mîchieek me lek ikọ kan̄, mè ibele ejit me lek utoon̄ înyibe
         enyi.
         36 “Ofifi si, nkaan̄ ata-ikọ ge eyi òlolobo igak ata-ikọ kè Jọn. Ata-ikọ ya ìre ikwaan̄
         ukechieen̄ echi Nte n̄a onyibe emi unye ibe emi ǹrọ, echi nkirọ si ifo isi mgbọ yi.
         Îre ikwaan̄ chi okijeen̄ ibe, me atikọ, ke ìre Nte n̄a oria emi inu.
         37 Nte n̄a ogwu òraria emi inu si îkeke ata-ikọ òfolek n̄a inyi enyi. Ire, enyi kperarak
         inọ ida Nte n̄a, enyi kpemumun̄ si ọmọ isi mè isi.
         38 Kpunu si Ikọ kè Nte n̄a me emen kinyi, mije, enyi kpechieek me lek ogwu Gwun̄ ogwu
         îriabe inu.
         39 Enyi ekigwuun̄ chieen̄ ikween̄ inu egebe me Ikpa Mbuban, mije, enyi ekikeek ibe ke
         enyi mêkaan̄ ugwem ikakaan̄ge itata inan̄a me emen ikọ cha egebe. Me atikọ, ǹkitumu
         inyi enyi ibe ke otutuuk inu egebe me Ikpa Mbuban ìkitumu ikọ òfolek n̄a.
         40 Ire, enyi mîkikween̄ Ikpa Mbuban isan̄a, mè ijit si inunu me lek n̄a inikaan̄ ugwem
         ikakaan̄ge itata.
         41 “Emi ǹkakiweek itọn̄ ebilene.
         42 Ire, nriọọn̄ òjelek ife enyi erebe. Nriọọn̄ si ibe ke enyi kpema Awaji me ejit kinyi.
         43 Ìkpọ, emi ǹnu me erieen̄ kè Nte n̄a. Ire, enyi ejijit emi. Ire, ire ofifi ene inu
         me erieen̄ eyi lek kan̄ gaalek, enyi mêbọkọ ene ya itap.
         44 Enyi ebejeje ichieek me lek n̄a, ire enyi ikima ibe ebilene eketọn̄ enyi mgbọ geelek,
         me ere enyi kpekirọ inu geege òborọ inyi Awaji, ogwu ọmọ gaalek orebe Awaji, ikitọn̄
         enyi?
         45 “Ikakeek ibe ke ìre emi mbafieek enyi ikọ me isi kè Nte n̄a. Îre Ikan kè Mosis ogwu
         enyi etoon̄be ejit me lek ya obofieek enyi ikọ me isi kè Nte n̄a.
         46 Ire ibe enyi mîchieek me lek inu Mosis ogebe, kè enyi echieek si me lek n̄a, mije,
         îre inu òfo me lek n̄a ke Mosis oge.
         47 Ire, ike enyi kpechechieek me lek inu Mosis ogebe, ìre enyi ebejeje inichieek me
         lek ikọ nkitumu inyi enyi?”

1 Mgbọ eya orakabe, Jisọs onenisaba okwaan̄ oyô Galili (eyi ekigwen si okwaan̄ oyô
         Taiberias).
         2 Ogbogbo ebi ene egọgọọk si ọmọ isaba okwaan̄ ya, mije owuwa uyeke inu ema emun̄be
         Jisọs orọbe mgbọ îgwabe ebi orukan̄.
         3 Jisọs onenije inene agba ogoon̄ ge isi isiki ikweek, ọmọ mè ebi udun̄ kan̄.
         4 Mgbọ ya îgbet mgbọ ebi Ju ekirọ mfaka ijọk Iraraka.
         5 Mgbọ Jisọs onibene chieen̄ imun̄ ogbogbo ebi ene cha ekigbuku inu me lek kan̄, inenigwen
         Filip ido ibe, “Ìre owa ke eji ebekọt ilep inorie òboso ife chi?”
         6 Jisọs ìdo ikọ ya isasa itọ Filip ikpọ, mije, ọmọ me lek kan̄ îwuuk lek irọriọọn̄
         inu îborọ.
         7 Filip onenifọọk ibe, “Ìrere esa efit dinari iba (òrere ikpoko onyan̄ ogwu ikwaan̄
         ge oborie onyan̄ jeeta) ilep fituru, ìkposo eyi ife chi geelek ebesasa ilaka ubọk
         me otu.”
         8 Ofifi ene me lek ebi udun̄ kan̄, òrere Anduru, ngwan̄ kè Saimọn Pita, onenitumu inyi
         Jisọs ibe,
         9 “Îkaan̄ gwun̄ enerieen̄ ge me ere yi òkakaan̄ asabọn owut fituru go esabe akpa balì
         irọ, mè asabọn ufuk irin̄ iba. Eya ìboje ire owa me lek ife chi ìwawa ikeyi?”
         10 Jisọs onenibe ema esi etumu enyi ife cha ibe esiki ekweek. Ife cha esisiki ikweek
         me inyọn̄ mbubet òjojot me ere ya. Me etete ife cha, ebirieen̄ gaalek ìre obop ene
         go.
         11 Jisọs onenibọkọ fituru cha, mè inyi Awaji itọn̄, mè isa inyi ibe esi eche enyi ife
         cha ìsisiki ikweek me ere ya, mè enyi ene geelek ike îweekbe. Ubọk yaage ge si ke
         îbọkọ ufuk irin̄ iba cha si, mè inyi Awaji itọn̄, mè isa inyi ibe esi eche enyi ife
         cha.
         12 Mgbọ otutuuk kiban̄ eriebe inorie ya ijot, Jisọs onenibe ebi udun̄ kan̄ eje ekana
         eteen̄ ọkpọkọ fituru echi etakabe isik, mè ekachieek ibe ọkpọkọ geege ichep.
         13 Ebi udun̄ kan̄ eteteen̄ ọkpọkọ fituru balì cha ife cha etakabe isik, ijojot akọp
         mè okwun iba.
         14 Mgbọ ife cha emun̄be inu ukechieen̄ ya Jisọs orọbe, ema ebebene ikitumu ibe, “Me
         atikọ, ene yi ore ogwu Nriran ya ogwu òbonu me linyọn̄.”
         15 Jisọs orọriọọn̄ ibe ke ife cha mênitet ọmọ me unye isa irọ ubọọn̄, mè ichak lek ida
         ibọkọ ifo inyọn̄ ogoon̄ isi ikup, ọmọ gaalek.
         16 Me agan̄ ikakwun̄ usen ya, ebi udun̄ kè Jisọs enenije isibi atasuk,
         17 mè isi inin̄ uji ge ikọp isaba okwaan̄ oyô ya ibesi Kapanọm, ema gaalek. Jisọs kpunu
         melek kiban̄. Egwe onenifit ema me okwaan̄ ya.
         18 Efet okekiwut unye unye, mè itap ogbururu me okwaan̄ oyô ya.
         19 Mgbọ ema ekọpbe inu òbet lek ewuuk ije go mè ìre gweregwen inin̄ emen okwaan̄ oyô
         ya, ema ebebene chieen̄ imun̄ Jisọs okije ukot ukot me isi mun̄ itap me lek uji kiban̄.
         Ukpook otetet ema enenen.
         20 Ire, Jisọs obebe ema, “Ikatet ukpook, ke emi ke îre.”
         21 Ema etetele mè ọmọ isaba inin̄ uji. Ikafiin̄ mgbọ, ema ekọkọp itoon̄ me atasuk ere
         ema ebesi.
         22 Me òfit-iwele kan̄, ogbogbo ebi ene ìkup me atasuk agan̄ Jisọs mè ebi udun̄ kan̄
         enan̄abe ya eweweek iriọọn̄ ibe ke ìre uji ge gaalek okup me atasuk ya mgbọ ebi udun̄
         kè Jisọs ekọpbe inan̄a; ke Jisọs ìkagọọk ema ìnin̄ uji ya.
         23 Ìkafiin̄ mgbọ, usini uji ònan̄a me ama ekigwen Taiberias onenikọp itoon̄ me agba
         lek ere ife cha ekupbe irie inorie ya mgbọ Okaan̄-ene ogbanabe isan̄a.
         24 Mgbọ ogbogbo ebi ene cha eniweek iriọọn̄ ibe ke Jisọs ìkayaka ìkup me ere ya; ke
         ebi udun̄ kan̄ si kpunu, ema eneninin̄ emen uji cha, mè ikọp isaba isi Kapanọm isi
         iweek Jisọs.
         25 Mgbọ ife cha eweekbe Jisọs imun̄ me usaba agan̄ okwaan̄ oyô ya, ema edodo ọmọ ibe,
         “Ogwu Ijejeen̄, ìre kpasi mgbọ ke osaba inire agan̄ keyi?”
         26 Jisọs ofọfọọk ema ibe, “Me atikọ, ìkare mije inu ukechieen̄ nrọbe cha ke enyi ekiweek
         emi, îre mije inorie ya enyi eriebe, mè irie ijot, ke enyi enikiweek emi.
         27 Ikakpan̄ lek kinyi ìnyi ikwaan̄ mije inorie echi òkifafiat. Ìkisi ikwaan̄ ìweek inorie
         eyi môfukbe, mè inyi ene ugwem ikakaan̄ge itata, eyi emi Gwun̄ Ebilene mânyibe enyi.
         Mije, Awaji Ute ìnyi emi unye nkisa irọ ikwaan̄ ukechieen̄ chi, inyi ebi ene esa me
         ikeya eriọọn̄ ibe ke ọmọ îbọkọ emi itap.”
         28 Ema enenido Jisọs ibe, “Ìre keke ke eji eberọ, inyi eji ekọt erọ inu Awaji okiweek?”
         29 Jisọs ofọfọọk ema ibe, “Inu Awaji okiweek ìre ene ichechieek me lek ogwu Awaji oriabe
         inu.”
         30 Ife cha enenido ọmọ ibe, “Ire ikeya, ìre kpasi inu ukechieen̄ ke oborọ ijeen̄ eji,
         inyi eji emun̄, mè echieek me lek kwun̄? Rọ-nu, inyi eji emun̄.
         31 Mije, ebi nte nte kiji mîrie inorie ònan̄a me emen inyọn̄, eyi ekigwen mana, me emen
         èwê, kubọk egebe me Ikpa Mbuban ibe ke Awaji ìsa inorie ònan̄a me emen inyọn̄ ikpukpo
         ebi ene.”
         32 Jisọs onenifọọk ema ibe, “Me atikọ, ìkare Mosis onyi ebi nte nte kinyi inorie ònan̄a
         me emen inyọn̄ ya. Îre Nte n̄a okinyi enyi atata inorie eyi ònan̄a me emen inyọn̄.
         33 Mije, inorie eyi Awaji onyibe ebilene ìre ogwu ònanan̄a me emen inyọn̄ inu, mè inikinyi
         ebi linyọn̄ ugwem eyi ikakaan̄ge itata.”
         34 Ema enenibe ọmọ, “Ogwu Nte, bene me mgbọ keyi fo isi, kinyi eji inorie yi usen geelek.”
         35 Jisọs onenitumu inyi ema ibe, “Emi nre inorie eyi òkinyi ene ugwem. Ene geelek ònunu
         me lek n̄a ìkpoyaka iran̄ ọfiọọn̄. Ene geelek òchechieek me lek n̄a, ebek ìkpoyaka
         irak.
         36 Ire, ubọk mwuukbe lek itumu inyi enyi, enyi mîsa chieen̄ kinyi imun̄ emi, ire, enyi
         kpechieek me lek n̄a.
         37 Otutuuk ebi geelek Nte n̄a onyibe emi mênu me lek n̄a. Ene geelek ònunu me lek n̄a,
         emi m̀kpalap isan̄a.
         38 Mije, ǹkanan̄a me emen inyọn̄ ìnu inenirọ nkeek n̄a, ǹnu inenirọ nkeek ogwu òraria
         emi inu.
         39 Nkeek Awaji ogwu òraria emi inu ìre, mè emi nkafiin̄ ene geege me lek otutuuk ebi
         ọmọ onyibe emi. Ire, mè emi ǹjomo ema me mkpa me mgburudun̄ Usen ya.
         40 Ofifi si, nkeek kè Nte n̄a ìre ke ene geelek òtotoon̄ emi ogwu Gwun̄ ejit me lek,
         mè ichieek me lek n̄a môkaan̄ ugwem ikakaan̄ge itata. Emi mâjomo si ene ya me mkpa
         me mgburudun̄ Usen ya.”
         41 Mije Jisọs otumube ibe ke ọmọ ore inorie eyi ònan̄a me emen inyọn̄, ebi Ju ebebene
         ikinunuun̄,
         42 mè ikibe, “Ìre ìkare Jisọs gwun̄ kè Josefu ire ogwu? Eji mîriọọn̄ ogwu ute mè ogwu
         uga ijaan̄. Ìjeje iyaka initumu ibe ke ọmọ ìnan̄a me emen inyọn̄ inu?”
         43 Jisọs onenibe ema, “Ikayaka inunuun̄ me etete kinyi.
         44 Kpunu ene geege òbokọkọt inu me lek n̄a, îtata mè Nte n̄a ogwu òraria emi inu ìtataba
         ene ya inu me lek n̄a. Ene geelek ònunu me lek n̄a, mâjomo ene ya me mkpa me mgburudun̄
         Usen ya.
         45 Mîge si me emen ikpa ebi Nriran ibe ke Awaji me lek kan̄ obokijeen̄ ema inu. Eya
         orọ, ogwu òkigban̄ ikọ me otu kè Nte n̄a, mè ikikween̄ inu inan̄a me ubọk kè Nte n̄a,
         ogwugwa okinu me lek n̄a.
         46 Me atikọ, kpunu ene geege òrarak imun̄ Nte n̄a. Îre ogwu ònan̄a me lek Ogwu Nte gaalek
         omun̄ Ogwu Nte.
         47 Ǹkitumu atikọ inyi enyi ibe ke ene geelek ogwu òchechieek me lek n̄a îkaan̄ ugwem
         ikakaan̄ge itata.
         48 Emi nre inorie eyi òkinyi ene ugwem.
         49 Ebi nte nte kinyi mîrie mana me emen èwê. Ire, ema mîkwaan̄ si.
         50 Mgbọ yi, ìkpọ, inorie eyi ònan̄a me emen inyọn̄ ire eyi. Ikaan̄ ogwu irie inorie
         keyi, ene ya ìkpoyaka ikwu.
         51 Emi nre inorie ya òkinyi ene ugwem, eyi ònan̄a me emen inyọn̄. Ire ene irie inorie
         yi, ene ya môluk ugwem ire mgbọ ikakaan̄ge itata. Inorie yi ìre akpalek n̄a eyi mâsabe
         inyi me ibot ugwem ebi linyọn̄.”
         52 Ebi Ju enanaan̄ ejit enenen, mè ibene ikiwut ifan̄a me lek kiban̄ ibe, “Ìre ene yi
         ìbojeje isa akpalek kan̄ inyi eji etaka?”
         53 Jisọs otutumu inyi ema ibe, “Ǹkitumu atikọ inyi enyi ibe, ire enyi kpetaka akpalek
         Gwun̄ Ebilene, mè inwọ eje kan̄, enyi kpebekaan̄ ugwem me emen kinyi kubọk ge.
         54 Ene geelek òtataka akpalek n̄a, mè inwọ eje n̄a, ene ya okaan̄ ugwem ikakaan̄ge itata.
         Emi mâjomo si ene ya me mkpa me mgburudun̄ Usen ya.
         55 Mije, akpalek n̄a ìre ata inorie, eje n̄a si ìre ata inu inwọnwọ.
         56 Ene geelek òtataka akpalek n̄a, mè inwọ eje n̄a, ene ya môkup me emen n̄a, emi si
         nkukup me emen ene ya.
         57 Ubọk Nte n̄a ogwu òkup me ugwem oriabe emi inu, emi si nluluk ugwem mije kè Nte n̄a,
         ikeya si, ene geelek òtataka akpalek n̄a môluk ugwem mije n̄a.
         58 Akpalek n̄a yi ore inorie ya eyi ònan̄a me emen inyọn̄. Ebi nte nte kinyi mîrie mana,
         mè ikwaan̄ isan̄a. Ire, ene geelek òrerie inorie keyi môluk ugwem ire mgbọ ikakaan̄ge
         itata.”
         59 Jisọs ìtumu ikọ yi mgbọ îkijeen̄ inu me uwu ntitiin̄ ebi Ju òkup me Kapanọm.
         60 Mgbọ owuwa me lek ebi ìkigọọk Jisọs me udun̄ enọbe ikọ ya, ema etutumu ibe, “Eyi
         ìre uyọt uyọt ijejeen̄. Ìre ekene obokọt ibọkọ itap?”
         61 Jisọs orọriọọn̄ ibe ke ebi udun̄ kan̄ mêkinunuun̄ mije ijejeen̄ ya, mè ido ema ibe,
         “Ìre ijejeen̄ yi înaan̄ enyi ejit?
         62 Ire ikeya, mgbọ enyi mêmun̄be emi Gwun̄ Ebilene nkinan̄a me ijọn̄ inene ifo emen
         inyọn̄ ere nkupbe me adasi mgbọ, enyi eberọrọ?
         63 Îre Ekwukwu Awaji okinyi ene ugwem. Akpalek ikike ìkakup me lek inu geege. Ikọ chi
         ntumube inyi enyi okinyi ene Ekwukwu melek ugwem.
         64 Ire, owuwa ene me etete kinyi kpechieek me lek n̄a.” Bene me ibebene, Jisọs îriọọn̄
         ebi ekachieekge me lek kan̄, mè iriọọn̄, si ogwu òboleke ọmọ inyi ekpan̄, me etete
         ebi udun̄ kan̄.
         65 Inenitumu inyi ema ibe, “Îre mije keyi ke ntumu inyi enyi ibe ke kpunu ene geege
         òbokọt inu me lek n̄a, îtata mè Nte n̄a ìtataba ene ya inu me lek n̄a.”
         66 Bene me mgbọ yi, owuwa ebi udun̄ kan̄ egwugwu ikom ifon. Kpeyaka igọọk ọmọ ije ofifi.
         67 Jisọs onenido akọp mè ene iba ebi Otuchieen̄ kan̄ ibe, “Ìre enyi mêgọọk ilibi itele
         emi si?”
         68 Saimọn Pita ofọfọọk ọmọ ibe, “Okaan̄-ene, ìre ekene ke eji ebegọọk? Îre owu okaan̄
         ikọ òkinyi ene ugwem ikakaan̄ge itata.
         69 Eji mîchieek me lek kwun̄, mè iriọọn̄ ibe ke owu ore Ogwu Mbuban ya ònan̄a me lek
         Awaji inu.”
         70 Jisọs ofọfọọk ema ibe, “Emi me lek n̄a ngobo enyi akọp mè ene iba. Ire, ene ge me
         lek kinyi ìre Yọk!”
         71 Jisọs ìtumu ikọ ya ikpọ isi kè Judas gwun̄ kè Saimọn Isikariọt, òrere ene ge me lek
         akọp mè ene iba ebi Otuchieen̄ kan̄. Ọmọ yi ore ogwu òleleke Jisọs inyi ekpan̄ me
         mgburudun̄ mgbọ.

1 Mgbọ eyi orakabe, Jisọs onenikijijen̄e ikana me agan̄ Galili. Ìkaweek isisi agan̄
         Judia mije ebi ibot ebi Ju ìkup me agan̄ ya ekiweek isasan̄a ugwem kan̄.
         2 Me mgbọ ijọk Uwu Nlak ogbetbe,
         3 ebi ngwan̄ kè Jisọs enenitumu inyi Jisọs ibe, “Yaka nan̄a me ere keyi gọọk je-nu
         si Judia, inyi ebi udun̄ kwun̄ ìkup me agan̄ keya eyaka egọọk emun̄ inu ukechieen̄
         chi okirọ.
         4 Mije, ene geelek òkiweek ibe ebi ene eriọọn̄ ogwu ọmọ orebe ìkakirọ inu me nlelet.
         Eya orọ, mgbọ owu owuwuuk lek ikirọ inu ukechieen̄ chi, san̄a lek kwun̄ sibi jeen̄
         otutuuk ebi linyọn̄.”
         5 Ebi ngwan̄ kè Jisọs etumu ikọ yi, mije, ema me lek kiban̄ kpechieek me lek kè Jisọs.
         6 Eya orọ, Jisọs otutumu inyi ema ibe, “Mgbọ Awaji osun̄be inyi emi ìkakem-nu. Eyi
         kinyi, mgbọ geelek ìre ata mgbọ.
         7 Ebi linyọn̄ kpebekọt icha enyi. Ire, ema mîcha emi, mije nkitumu inyi ema ibe ke
         irọrọ kiban̄ îfieek.
         8 Enyi ìgọọk ìje ìsi ijọk ya, ke emi m̀kpasi, mije, mgbọ n̄a ìkakem-nu.”
         9 Itutumu ikọ yi isan̄a, ibabia me Galili, ìkagọọk isi Judia.
         10 Ire, mgbọ ebi ngwan̄ kan̄ enan̄abe isi ijọk ya, Jisọs me lek kan̄ onwenween̄ lek
         inan̄a igọọk isi ijọk ya me Jeruselem me nlelet, ìkasan̄a lek kan̄ ìsibi me isi ene.
         11 Sabum înirere Jeruselem, ebi ibot ebi Ju mîbebene ikiweek ọmọ, mè ikidido ibe, “Ìre
         ene yi ìkup me ere owa mọnọ?”
         12 Ukpatu òfolek kan̄ okekikana me etete urum ebi ene ìnunu ijọk ya. Usini ene ebe ke
         ìre ata ene, sa usini ebe iin̄-iin̄, ke ìre ogwu ofiaan̄.
         13 Ire, kpunu ene geege òkọkọt itumu ikọ ibak ọmọ me isi ene, mije, ema ekifieek owot
         me lek ebi ibot ebi Ju.
         14 Mgbọ otu ifuk usen ijọk ya ojebe inire ikike iba, Jisọs onunu me oyet egep Uwu Mbuban
         me Jeruselem, mè ibene ikijeen̄ inu.
         15 Ijejeen̄ kan̄ okeke ebi ibot ebi Ju chieen̄ enenen. Ema ekekido ibe, “Ìre ene yi
         ìjeje iriọọn̄ inu ikeyi me ere ìkasisi ìkween̄ inu geege?”
         16 Jisọs ofọfọọk ema ibe, “Ijejeen̄ eyi nkijeen̄ ìkanan̄a me unye n̄a, ìnan̄a me ubọk
         Awaji ogwu òraria emi inu.
         17 Ire, ogwu iweek irọrọ nkeek eyi Awaji, ene ya môriọọn̄ mè ìre inu nkijeen̄ ìnan̄a
         me ubọk Awaji, mè ìre me unye n̄a gaalek.
         18 Mije, ogwu geelek òkitumu ikọ me unye eyi kan̄ ìkiweek umin inyi lek kan̄. Ire, ogwu
         geelek òkiweek ibe ebi ene esa umin enyi ogwu òraria ọmọ inu, ene ya ore ogwu òkitumu
         atikọ, kpunu ofiaan̄ geege me emen ene ya.
         19 Ìre Mosis ìkafat ìnyi enyi Ikan? Ire, kpunu ene geege me lek kinyi òkisun̄ Ikan cha.
         Ìre keke orọ enyi ekiweek ikpakpan̄ emi?”
         20 Ife cha efọfọọk ọmọ ibe, “Ijo erumun̄ òwa me ibot kwun̄! Ìre ekene okiweek ikpakpan̄
         owu?”
         21 Jisọs otutumu inyi ema ibe, “Ikwaan̄ ukechieen̄ ge gaalek nrọbe me etete kinyi me
         Usen Mbuban oke otutuuk kinyi chieen̄.
         22 Enyi mîkifieek bọn kinyi afi me Usen Mbuban igọọk me lek Ikan Mosis onyibe enyi.
         (Ire, me atikọ, ọrọmijọn̄ yi ìnan̄a me ubọk ebi nte nte kinyi me ukot ikaan̄, ìkanan̄a
         me ubọk kè Mosis melek kan̄.)
         23 Ire enyi ikifieek bọn kinyi afi me Usen Mbuban, inyi enyi ekafiat Ikan Mosis onyibe
         enyi òfolek ifefieek afi, ìre keke orọ enyi ekinaan̄ ejit me lek n̄a mije nrọbe inyi
         otutuuk lek ene inye me Usen Mbuban?
         24 Ikayaka ìkisa inu chieen̄ kinyi okimun̄ gaalek ìfieek oyerebet ìnyi ene. Ìkisibi
         unen oyerebet ìgọọk me lek atikọ.”
         25 Me ike mgbọ ya, usini ebi Jeruselem ebebene ikidido lek kiban̄ ibe, “Ìre ìkafat ìre
         ene yi ke ebi ibot ebi Ju ekiweek ikpakpan̄?
         26 Ìkpọ-ma, ke ọmọ ire ogwu òkitumu ikọ inyi ebi ene me eden̄ ama, kpunu ogwu òkọkọt
         isan̄a amọn inyi. Ìre ebi ibot ebi Ju mîra iweek iriọọn̄ ibe ke ene yi ore Karais
         ya me atikọ mọnọ?
         27 Mgbọ Karais ya mônube, kpunu ogwu òboriọọn̄ ere înan̄abe. Ire ogwugwu, eji mîriọọn̄
         ere înan̄abe.”
         28 Jisọs okukup me emen Uwu Mbuban ya ere îkijeen̄ ebi ene inu, mè itaan̄ ukpo itumu
         ibe, “Iin̄, enyi mîriọọn̄ emi, mè iriọọn̄ si ere nnan̄abe. Ire, ǹkanu me ere yi me
         unye eyi lek n̄a, eraria emi inu. Ogwu òraria emi inu ore ogwu atikọ. Ire, enyi kperiọọn̄
         ọmọ.
         29 Emi nriọọn̄ ogwu òraria emi inu, mije, ǹnan̄a me lek kan̄ inu. Îre ọmọ oria emi inu.”
         30 Mgbọ ebi ibot ebi Ju cha enọbe ikọ Jisọs otumube, ema eweweek itetet ọmọ me ubọk
         unye isi ikpan̄. Ire, kpunu ogwu òkọkọt ije isi itet ọmọ, mije, mgbọ mkpa kan̄ ìkakem.
         31 Ire, owuwa ene me etete urum ene cha echechieek me lek kan̄, mè ikibe, “Ire ogwu
         Mesaya ya inu, ìre môrọ uyeke uyeke inu ijejeen̄ igak echi ene yi orọbe?”
         32 Mgbọ ebi Farisi enọbe ubọk owuwa ene ekitumu ata ikọ ikeyi ibak Jisọs, ema melek
         ebi ibot ngwugwa eraria ebi ìkibem Uwu Mbuban ibe esi etet Jisọs me ubọk unye esa
         enu inyi ekpan̄.
         33 Mgbọ ebi ife cha enube, Jisọs otutumu ibe, “Emi m̀bagọọk enyi ikup sọnja mgbọ, mè
         iyaka ifo igọọk ogwu òraria emi inu.
         34 Mgbọ keya, enyi mêweek emi, ire, enyi kpebekọt iweek emi imun̄. Ere mbakup, enyi
         kpebekọt inu.”
         35 Ebi ibot ebi Ju ekekitumu me lek kiban̄ ibe, “Ìre ere owa ke ogwu enerieen̄ yi obosi
         eyi eji kpebekọt iweek ọmọ imun̄? Ìre ìbosi igọọk ebi kiji ebi ìluk me ido ebi Giris
         ikup, mè ikijeen̄ ebi Giris cha inu mọnọ?
         36 Eyi îtumube ibe ke eji mêweek ọmọ, ire, ke eji kpebekọt iweek ọmọ imun̄, mè ibe si
         ke ere ọmọ obokup, ke eji kpebekọt inu, ìre ikọ kechi ìsibi keke ni?”
         37 Me òta usen ijọk ya, eyi òrere usen òmimin ichit me lek ijọk Uwu Nlak ya, Jisọs onanan̄a
         ikeke, mè ikitaan̄ ukpo itumu inyi ebi ene ibe, “Ene geelek ebek orakbe, inu me lek
         n̄a ininwọ mudim.
         38 Ene geelek òchechieek me lek n̄a, ogbuuruk eyi mun̄ òkinyi ene ugwem môkinan̄a me
         ibot ejit ene ya ikigbuk isibi, kubọk egebe me emen Ikpa Mbuban.”
         39 Jisọs ìtumu ikọ ya ibak Ekwukwu Awaji ogwu ebi geelek ìchechieek me lek kan̄ mêbọkọbe.
         Mege inire ike mgbọ Jisọs okitumu ikọ ya, Awaji ìkanyi-nu ebi ìchechieek me lek kan̄
         Ekwukwu Mbuban, mije, Awaji ìkabene-nu Jisọs ìfo inyọn̄ ìsi ìtap me irek umin mè uja.
         40 Mgbọ ebi ife cha enọbe ikọ ya Jisọs otumube, usini me lek ebi urum ene cha ekekitumu
         ibe, “Me atikọ, ogwu enerieen̄ yi ore ogwu Nriran ya ogwu òbonunu.”
         41 Usini me lek kiban̄ ebebe, “Îre ọmọ ore Karais ya!” Ire, usini kiban̄ ekekido ibe
         mè ìre Karais ìbojeje inan̄a me Galili;
         42 ke Ikpa Mbuban ìtumu ibe ke Karais ya ìbonan̄a isibi me owot iman kè Debit me Betelehem,
         ama ere emanbe Debit.
         43 Sa me ikeya, ifan̄a oninin̄ me etete ife cha mije kè Jisọs.
         44 Usini ene eweweek itetet ọmọ me ubọk unye isi ikpan̄. Ire, kpunu ogwu òjeje inin̄
         ọmọ lek isi itet.
         45 Mgbọ ebi ìkibem Uwu Mbuban cha egwube ikom ika, ebi ibot ngwugwa mè ebi Farisi enenido
         ema ibe, “Ìre keke orọ enyi kpetet ogwu enerieen̄ ya isa inu?”
         46 Ema efọfọọk ibe, “Eji kperarak imun̄ ene geege òtutumu ikọ kubọk ogwu enerieen̄ ya
         okitumu.”
         47 Ebi Farisi cha edodo ebi mbem cha ibe, “Ìre ene ya îfiaan̄ enyi si itap ebot?
         48 Ìre îkaan̄ ene ge me etete ebi ibot ebi Ju, mè ìyaka ire eji ebi Farisi ogwu enyi
         eweekbe imun̄ ibe ke îchieek me lek ogwu enerieen̄ yi?
         49 Me atikọ, kpunu ebi ibot ebi Ju geege ìchechieek me lek ene yi. Iin̄-iin̄, îre urum
         ebi ikike chi ekariọọn̄ge inu geege me emen Ikan kè Mosis gaalek echieek me lek ene
         yi. Unaan̄-ejit Awaji me ibot ife chi okupbe.”
         50 Ogwu Farisi ge ekigwen Nikodimọs, ogwu òsisi lek kè Jisọs me eririeen̄ ya, onenido
         ebi ibot cha melek kan̄ ekupbe me ere ya ibe,
         51 “Ìre înen me Ikan kiji ibe eji etip ene oyerebet me mgbọ eji kpenọnọ ikọ otu ene
         ya, mè iweek iriọọn̄ inu ene ya okirọ?”
         52 Ema efọfọọk Nikodimọs ibe, “Ìre owu si ònan̄a me agan̄ Galili? Ire òkariọọn̄, kpọk
         si kween̄ inu egebe me Ikpa Mbuban jaan̄ lek, ke owu môweek imun̄ ibe ke kpunu ere
         geege egebe ibe ke îkaan̄ ogwu Nriran òbonan̄a me Galili isibi.” [
         53 Eya iraraka, otutuuk ene ekpọkpọk iyat me ere ya, ogwu ikup, ofo uwu kan̄.

1 Jisọs onenije isi inyọn̄ ogoon̄ Olifu.
         2 Me òfit-iwele kan̄, inanan̄a me ere ya ikpọk ije isi oyet egep Uwu Mbuban, ogbogbo
         ebi ene enenikeke ikana ọmọ okop okop. Isisiki ikweek, mè ibene ikijeen̄ ema inu me
         ere ya.
         3 Usini ebi ìjeen̄ Ikan mè ebi Farisi enenisa ogwu enenwaan̄ ge etetbe mgbọ îsibe ugan
         inu me isi ebi ìtititiin̄ me ere ya,
         4 mè initumu inyi Jisọs ibe, “Ogwu Ijejeen̄, kpọ, etetet ogwu enenwaan̄ yi melek ofifi
         enerieen̄ ikarege ogwu olom me inyọn̄ mkpilaak.
         5 Me emen Ikan kè Mosis, ege ibe mè esa ewuuk etọbọ ogwu enenwaan̄ geelek etetbe ikeya
         ekpan̄. Mgbọ keyi, òmọmọ nkeek kwun̄?”
         6 Ema edo ikọ ya isasa ileke Jisọs ikọ me otu, inyi ema ekaan̄ inu mêsabe ifieek ọmọ
         ikọ. Ire, Jisọs okakana isi ikwuun̄, mè ikisa otubọk ikige inu me ijọn̄.
         7 Ubọk ema ekpọkpọ ikido ọmọ ikọ ya efuuk efuuk, Jisọs onenibene isi me ijọn̄, mè itumu
         inyi ema ibe, “Ikaan̄ ogwu, me lek kinyi, ikarọge ijo inu me ugwem kan̄, ene ya idasi
         imọnọ ewuuk itọbọ-nu ogwu enenwaan̄ yi.”
         8 Itutumu ikọ ya isan̄a, ikpọkpọk igele ikwuun̄, mè ikige inu me ijọn̄.
         9 Mgbọ ema enọbe ikọ ya, lek kiban̄ owọwọ. Ema ebebene ikikpọk iyat me ge me ge, bene
         me lek ebi ugane si re lek ebi nsabọn. Ikeya ke ema otutuuk eyat itele Jisọs. Ogwu
         enenwaan̄ ya okpọkpọ ikeke si me ere ya.
         10 Jisọs onenibene isi me ijọn̄, mè ido ogwu enenwaan̄ ya ibe, “Ogwu enenwaan̄, sa ebi
         ife cha ye? Ìre ìkakaan̄ ogwu òtitip owu oyerebet mkpa?”
         11 Ogwu enenwaan̄ ya ofọfọọk ibe, “Iin̄-iin̄, Ogwu Nte, kpunu ene geege òtitip emi oyerebet.”
         Jisọs otutumu inyi ọmọ ibe, “Înwọn, emi si ǹkatip owu oyerebet. Je fo. Bene me mgbọ
         keyi fo isi, kayaka ìluk ijo ugwem.”]
         12 Jisọs onenikpọk itumu ikọ inyi ebi ene, mè ibe ema, “Emi nre utoon̄ eyi linyọn̄.
         Ene geelek ògọgọọk emi ìkpokitutun ikana me emen udun, môkaan̄ utoon̄ eyi òkinyi ene
         ugwem.”
         13 Ebi Farisi ìkup me ere ya enenibe ọmọ, “Kpọ-ma, owu oyaka ikikeke ata-ikọ inyi lek
         kwun̄ gaalek. Eya orọ, ata-ikọ kwun̄ ìkasibi inu geege.”
         14 Jisọs otutumu inyi ema ibe, “Ìrere emi me lek n̄a nkikeke ata-ikọ inyi lek n̄a, ata-ikọ
         n̄a ìre atikọ, mije, emi nriọọn̄ ere nnan̄abe inu, mè iriọọn̄ si ere mbasi. Ire, enyi
         kperiọọn̄ ere nnan̄abe, kperọriọọn̄ si ere mbasi.
         15 Eyi kinyi, enyi ekisa ifuk ibot ebilene ifieek oyerebet inyi ene. Ire, emi ǹkafieek
         oyerebet ìnyi ene geege.
         16 Ire, ire mfieek oyerebet inyi ene, ifieek-oyerebet n̄a ìre unen, mije, ìkare emi
         gaalek nkeke. Nte n̄a ogwu òraria emi inu melek n̄a ekeke.
         17 Me emen Ikan kinyi, ege ibe, ire ene iba ikeke ata-ikọ me ibot inu ge, ke inu ya
         ìre atikọ.
         18 Ubọk geelek nkikeke ata-ikọ inyi lek n̄a, nkaan̄ ofifi ogwu ata-ikọ. Ogwu ata-ikọ
         ya ìre Nte n̄a ogwu òraria emi inu.”
         19 Ema enenido Jisọs ibe, “Nte kwun̄ ya ìkup me owa?” Jisọs ofọfọọk ema ibe, “Enyi kperiọọn̄
         ogwu nrebe, enyi kperiọọn̄ si Nte n̄a. Ire enyi meriọọn̄ emi, kè enyi eriọọn̄ si Nte
         n̄a.”
         20 Jisọs ìtumu otutuuk ikọ chi inyi ife cha mgbọ îkijeen̄ ema inu me emen oyet egep
         Uwu Mbuban, me agan̄ ere ebi ene ekisi ito inyinyi kiban̄. Ire, kpunu ogwu òkọkọt
         itet ọmọ me unye ubọk isi ikpan̄, mije, mgbọ mkpa kan̄ ìkakem.
         21 Jisọs okpọkpọk itumu inyi ife cha ibe, “Mâninan̄a me etete kinyi. Nsinan̄a, enyi
         mêweek emi igak, mè ikwaan̄ ita me emen ijo kinyi. Ere mbasi, enyi kpebekọt inu.”
         22 Ebi ibot ebi Ju ekekibe, “Ìre ìbokpakpan̄ lek kan̄ mọnọ? Ìre eya orọ îkitumu ibe,
         ere ọmọ obosi, ke eji kpebekọt inu?”
         23 Jisọs ofọfọọk ema ibe, “Enyi enan̄a me linyọn̄ keyi. Ire, emi ǹnan̄a me emen inyọn̄
         inu. Enyi ìre ebi linyọn̄ keyi. Ire, emi ǹkare ogwu linyọn̄ keyi.
         24 Iin̄, ntumu inyi enyi ibe ke enyi mêkwaan̄ me emen ijo kinyi. Ire enyi kpechieek
         ibe ke Emi ìre ogwu Nrebe, enyi mêkwaan̄ me emen ijo kinyi me atikọ.”
         25 Ema enenido Jisọs ibe, “Owu òtele ìre ekene-ni?” Jisọs ofọfọọk ibe, “Mwuuk lek ikitumu
         ogwu nrebe inyi enyi bene me ibebene.
         26 Mgbọ yi, îkaan̄ owuwa inu mâkọtbe itumu òfolek kinyi, mè isa itip enyi oyerebet.
         Ire, ikọ nnọbe me otu ogwu òraria emi inu gaalek ke nkitumu inyi ebi linyọn̄, mije,
         ogwu òraria emi inu ìre ogwu atikọ.”
         27 Ife cha kpekọt itet ibot ibe ke Jisọs ìkitumu ikọ ya ibak ogwu Ute ogwu òkup me emen
         inyọn̄.
         28 Jisọs onenitumu inyi ema ibe, “Mgbọ enyi isibene emi Gwun̄ Ebilene ifo inyọn̄, mgbọ
         ya, enyi mêriọọn̄ ibe ke Emi ìre ogwu Nrebe, mè iriọọn̄ si ibe ke ǹkasa me unye eyi
         n̄a ìrọ inu geege. Ire, ke ìre inu Nte n̄a ojeen̄be emi gaalek ke ǹkitumu.
         29 Ogwu òraria emi inu melek n̄a ekup, ìkakitele emi mgbọ geege, mije, inu òkibele ọmọ
         ejit ke nkirọ mgbọ geelek.”
         30 Mgbọ Jisọs okitumu ikọ ya, owuwa ebi ìkukup ikigban̄, echechieek me lek kan̄.
         31 Jisọs onenitumu inyi ebi Ju cha ìchechieek ikọ kan̄ ibe, “Ire enyi ikirọ inu nkijeen̄
         enyi, enyi mêre ebi ìkigọọk emi me udun̄ me atikọ.
         32 Mgbọ ya, enyi mêriọọn̄ atikọ ya, atikọ ya si môsan̄a enyi isibi me usun̄.”
         33 Ema enenifọọk Jisọs ibe, “Eji ìre bọn owot iman kè Ebereham, eji kperarak ire usun̄
         inyi ene geege. Owu òjeje itumu ibe ke eji mêsibi me usun̄?”
         34 Jisọs ofọfọọk ema ibe, “Ǹkitumu atikọ inyi enyi ibe, ene geelek òkirọ ijo inu ìre
         usun̄ inyi ijo inu.
         35 Ogwu usun̄ ìkakiluk ìbia me uwu ogwu ute-uwu. Îre gwun̄ ogwukaan̄ uwu okiluk ibia
         me uwu ogwu ute ire mgbọ geelek.
         36 Eya orọ, ire Gwun̄ Awaji isan̄a enyi isibi me usun̄, enyi mîsibi me usun̄ me atikọ.
         37 Emi nriọọn̄ ibe ke enyi ìre bọn owot iman kè Ebereham. Ire, enyi ekiweek ikpakpan̄
         emi, mije, enyi kpebọkọ ikọ n̄a itap me emen kinyi.
         38 Emi ǹkitumu inu mmun̄be me ere Nte n̄a okupbe inyi enyi. Eyi kinyi, inu geelek nte
         kinyi otumube inyi enyi, eya ke enyi ekirọ.”
         39 Ema efọfọọk Jisọs ibe, “Ebereham ore nte kiji!” Jisọs otutumu inyi ema ibe, “Ire
         enyi mere bọn kè Ebereham, me atikọ, kè enyi èkerọ ikwaan̄ Ebereham orọbe.
         40 Ire, enyi ekiweek ikpakpan̄ emi ogwu ǹtutumu atikọ nnọbe me otu Awaji inyi enyi.
         Ebereham ìkarọ òjelek inu òkup ikeyi.
         41 Inu geelek nte kinyi okirọ, eya ke enyi ekirọ.” Ife cha etutumu inyi Jisọs ibe, “Eji
         kpere bọn ugan, Awaji gaalek me lek kan̄ ore Nte kiji.”
         42 Jisọs otutumu inyi ema ibe, “Ire Awaji more Nte kinyi me atikọ, kè enyi èmun̄ emi
         me chieen̄, mije, emi ǹnan̄a me lek Awaji inu me ere keyi. Ǹkanu me unye eyi n̄a gaalek,
         îre Awaji oria emi inu.
         43 Ìre keke orọ enyi kpekikọt igobo ikọ n̄a itet? Îre nan̄a me lek enyi kpekọt inọ ikọ
         nkitumu, mije, enyi kpeweweek si inọnọ.
         44 Enyi ìre bọn kè nte kinyi ogwu òrere Yọk. Nkeek Yọk, ogwu òrere nte kinyi ya si ke
         enyi ekiweek irọrọ. Yọk ìre ogwu òkpan̄ ene, mè ogwu afa bene me ibebene. Ìkakikeke
         ìnyi atikọ, mije, kpunu atikọ geege me emen kan̄. Mgbọ geelek îkikan̄ ataak, mgbọ
         ya ke îkirọ inu òtatat me ugwem kan̄, mije, ọmọ ìre ogwu ataak. Otutuuk ataak mè ofiaan̄
         geelek, îre Yọk osan̄a isibi.
         45 Ire, mije nkitumu atikọ inyi enyi, enyi kpechieek me lek n̄a.
         46 Ǹdo enyi nu, ìre ekene me lek kinyi obokọt ijeen̄ ibe ke îkaan̄ ijo inu nrọbe? Ire
         nkitumu atikọ inyi enyi, ìre keke orọ enyi kpechieek me lek n̄a?
         47 Ogwu òrere gwun̄ Awaji okinọ ikọ Awaji okitumu. Inu òrọrọ enyi kpekikọt inọ ikọ Awaji
         ìre ke enyi kpere bọn Awaji.”
         48 Ebi ibot ebi Ju enenifọọk Jisọs ibe, “Me atikọ, îriọọn̄ ubọk itat ubọk eji etumube
         ibe ke owu ìre ogwu Sameria; ke ijo erumun̄ òwa me ibot kwun̄.”
         49 Jisọs ofọfọọk ema ibe, “Kpunu ijo erumun̄ geege me ibot n̄a. Nte n̄a ke nkinyi umin.
         Ire, enyi ekekikpọ emi chieen̄ isiki.
         50 Ìkare emi nkiweek umin inyi lek n̄a. Ire, îkaan̄ ogwu òkiweek ibe ebi ene ekemin
         emi. Îre ene ya obofieek oyerebet.
         51 Me atikọ, ǹkitumu inyi enyi ibe ke ogwu geelek òkirọ ikọ n̄a ìkpoyaka ikwu mege ire
         mgbọ ikakaan̄ge itata.”
         52 Ebi ibot ebi Ju cha inọnọ ikọ yi Jisọs otumube, ema ebebe ọmọ, “Mgbọ keyi ke eji
         eriọọn̄ ibe ke ijo erumun̄ me ibot kwun̄ me atikọ. Mije, Ebereham mè ogbogbo ebi nriran
         mîkwaan̄ ita. Owu onenikitumu ibe ke ene geelek òkirọ ikọ kwun̄ ìkpoyaka ikwu.
         53 Ìre owu omin igak nte kiji Ebereham ogwu òkwukwu? Sa ìre owu omin igak otutuuk ebi
         nriran ebi ìkwakwaan̄ ita? Na-nu, ìre òkikeek ibe ke owu ìre ekene mọnọ?”
         54 Jisọs ofọfọọk ema ibe, “Ire emi gaalek nkimin lek n̄a, umin keya ìkasibi inu geege.
         Ire, Nte n̄a ogwu enyi ekitumu ibe ìre Awaji kinyi ya, ọmọ okimin emi.
         55 Ubọk geelek enyi kperiọọn̄ Awaji kinyi ya, emi nriọọn̄ ọmọ. Ire ntumu ibe ke ǹkariọọn̄
         ọmọ, nkana ogwu ataak kubọk enyi erebe. Me atikọ, emi nriọọn̄ ọmọ, mè ikirọ si ikọ
         kan̄.
         56 Nte kinyi Ebereham îbele ejit mgbọ Awaji otumube inyi ibe ke ogwugwu mômun̄ usen
         inunu n̄a. Ọmọ îkup imun̄ si usen ya, mè ibele ejit.”
         57 Ebi ibot ebi Ju cha ebebe ọmọ, “Owu òkasoso-nu akọp acha go, ke owu okitumu ibe ke
         owu osa chieen̄ kwun̄ imun̄ Ebereham?”
         58 Jisọs otutumu inyi ema ibe, “Me atikọ, sabum enimaman nte kinyi Ebereham, Emi òwa!”
         59 Mije ikọ ya Jisọs otumube, ema eteteen̄ ọkpọkọ ewuuk ibesa itọbọ Jisọs ikpan̄. Ire,
         Jisọs olelet, mè inween̄ lek inan̄a me oyet egep Uwu Mbuban ya ije isibi.

1 Mgbọ Jisọs okije me oniin̄, imumun̄ ogwu enerieen̄ ge òrere ǹnàan̄ bene me imaman
         kan̄.
         2 Ebi udun̄ kan̄ enenido ọmọ ibe, “Ogwu Ijejeen̄, ìre ijo inu kè ekene orọ emanbe ogwu
         enerieen̄ yi ǹnàan̄? Ìre ijo inu eyi kan̄ gaalek orọ? Sa ìre ijo inu eyi ogwu ute
         mè ogwu uga?”
         3 Jisọs ofọfọọk ema ibe, “Ìkare mije ijo inu ogwu enerieen̄ yi orọbe, ìkare si mije
         ijo inu ogwu ute mè ogwu uga erọbe orọ mè eman ogwu enerieen̄ ya ǹnàan̄. Ire, eman
         ogwu enerieen̄ yi ǹnàan̄, inyi ebi ene emun̄ ikwaan̄ ukechieen̄ eyi Awaji oborọ me
         emen ogwu enerieen̄ yi.
         4 Eya orọ, mgbọ keyi îrebe ikarek, îkup me uyọt ibe emi melek kinyi esi ikwaan̄ enyi
         ogwu òraria emi inu. Mije, eririeen̄ òkinu mgbọ ene geege ìkpoyaka ikọt isi ikwaan̄.
         5 Mgbọ keyi nkupbe me linyọn̄, emi nre utoon̄ linyọn̄.”
         6 Jisọs itutumu ikọ ya isan̄a, ichocho ataak igwook me ijọn̄, mè ifuku ataak ya melek
         ntitaak, inyi ikup ibat ibat, mè ikọbọ isa ichiọọk ogwu enerieen̄ ya me chieen̄,
         7 mè itumu inyi ibe, “Je si gwọk isi kwun̄ me emen udọn̄ mun̄ ekigwen Sailowam” (eyi
         òsisibi “Eraria”). Ogwu enerieen̄ ya ojeje isi igwọk isi me emen udọn̄ mun̄ ya. Chieen̄
         kan̄ obobolo. Ibebene ikimọọn̄ inu, mè igwu ikom ifo.
         8 Ebi melek kan̄ elukbe me ere ge, mè ebi ìrarak imun̄ ọmọ okikweek me agba oniin̄
         ibeek inu ebebe, “Ìre ìkafat ìre ogwu enerieen̄ òkikup me agba oniin̄ ikibeek inu
         ya ore ogwu?”
         9 Usini ene ebebe ke ìre ọmọ. Usini ene ebebe ke ìkare ọmọ; ke ogwugwu ìbebet lek kan̄.
         Ire, ogwu enerieen̄ ya okekitumu ibe ke ọmọ ore ene ya.
         10 Ebi ife cha enenido ọmọ ibe, “Ìre chieen̄ kwun̄ ìjeje ichili, mè owu òkomọọn̄ inu?”
         11 Ogwu enerieen̄ ya ofọfọọk ibe, “Enerieen̄ ge ekigwen Jisọs ocho ataak igwook me ijọn̄,
         mè ifuku ntitaak melek ataak ya, mè ikọbọ ichiọọk emi me chieen̄, mè ibe emi ǹje ǹsi
         ǹgwọk isi me udọn̄ mun̄ Sailowam. Nsisi igwọk isi, mè ibene ikimọọn̄ inu mgbọ yaage.”
         12 Ife cha enenido ọmọ ibe, “Enerieen̄ ya ìkup me owa?” Ifọfọọk ibe ke ọmọ ìkariọọn̄
         ere îkupbe.
         13 Ebi ene enenisa ogwu ǹnàan̄ Jisọs ogwabe ya inu me isi ebi Farisi.
         14 Usen Jisọs ofukube ntitaak isa igwa chieen̄ ogwu ǹnàan̄ ya ìre Usen Mbuban.
         15 Ebi Farisi cha enenikido ogwu enerieen̄ ya ibe ikpa-nu ubọk îsabe ibene ikimọọn̄
         inu. Ogwu enerieen̄ ya onenikpa inyi ema ibe ke ogwu enerieen̄ ya ìkọkọbọ ntitaak
         ichiọọk ọmọ me chieen̄, ọmọ osisi igwọk isi, mè ibene ikimọọn̄ inu.
         16 Usini ebi Farisi cha ebebe, “Ire ikeya, ogwu òrọrọ inu ya ìkanan̄a me lek Awaji,
         mije, ìkasun̄ ikan Usen Mbuban.” Ire, usini kiban̄ ekekido ibe, “Ìre ogwu ijo ìbojeje
         ikọt irọ ikpele inu ukechieen̄ òkup ikeyi?” Sa me ikeyi, wọlọwọlọ oninin̄ me etete
         kiban̄. Ema echeche lek irek iba.
         17 Ebi Farisi cha enenido ogwu enerieen̄ ya ibe, “Ke chieen̄ kwun̄ ke ene ya ochili.
         Ìre keke ke owu okeek òfolek ene ya?” Ogwu enerieen̄ ya ofọfọọk ibe, “Ene ya ìre ogwu
         nriran.”
         18 Ebi ibot ebi Ju chi kpekọt ichieek si ibe ke îkaan̄ mgbọ ogwu enerieen̄ ya orebe
         ǹnàan̄, mè iyaka inibene ikimọọn̄ inu. Eya orọ, ema eraria ikwaan̄ igwen ogwu ute
         mè ogwu uga.
         19 Mgbọ ogwu ute mè ogwu uga enube, ebi ibot ebi Ju cha enenido ema ibe, “Ìre gwun̄
         kinyi ire eyi? Ìre ogwugwu ke enyi ebe ke eman ǹnàan̄? Ìre ìjeje iyaka inikimọọn̄
         inu mgbọ keyi?”
         20 Ife cha efọfọọk ema ibe, “Eji mîriọọn̄ ibe ke gwun̄ enerieen̄ yi ìre gwun̄ kiji,
         mè iriọọn̄ si ibe ke eman ọmọ ǹnàan̄.
         21 Ire, eji kperiọọn̄ ike îsabe ibene ikimọọn̄ inu. Eji kperiọọn̄ si ogwu òrọrọ inyi
         chieen̄ kan̄ ichili. Enyi me lek kinyi, ìdo ọmọ ma, mije, îmin iso ogwu òbokọt itumu
         iko ibot kan̄.”
         22 Ogwu ute mè ogwu uga ya etumu ikọ ya, mije, ema ekifieek owot me lek ebi ibot ebi
         Ju. Mije ebi ibot ebi Ju mîwuuk lek itumu ifieek ibe, ene geelek òtutumu isibi ibe
         ke Jisọs ore Karais ya, ke ebelalap ene ya isibi me uwu ntitiin̄ kiban̄.
         23 Ukpook ya orọ mè nte ogwu enerieen̄ ya mè nga ogwu enerieen̄ ya etumu ibe ke gwun̄
         kiban̄ îmin inin̄ ene, mè ebi ibot ebi Ju cha edo ọmọ ikọ me otu kan̄ gaalek.
         24 Ebi Ju enenikpọk igwen ogwu enerieen̄ ya òso mgbọ iba, mè itumu inyi ibe, “Tumu atikọ,
         mè nyi Awaji itọn̄. Mije, eji mîriọọn̄ ibe ke enerieen̄ yi, ogwu otumube ibe ke ìre
         ọmọ ogwa owu, ìre ogwu ijo.”
         25 Ogwu enerieen̄ ya ofọfọọk ibe, “Emi ǹkariọọn̄ mè ene ya ìre ijo ene, mè ìkare. Ire,
         inu ge gaalek nriọọn̄be ìre: Me adasi mgbọ, emi ìre ogwu ǹnàan̄. Ire, me mgbọ keyi,
         emi gwa ǹkimọọn̄ inu!”
         26 Ema enenido ọmọ ibe, “Ìre keke ke îrọ owu me lek? Ìre ìjeje ichili owu chieen̄?”
         27 Ogwu enerieen̄ ya ofọfọọk ibe, “Mwuuk lek ikpa inyi enyi, enyi kpeweek igbagban̄.
         Keke orọ enyi eweekbe ikpọkpọk inọ òso mgbọ iba? Ìre enyi si ekiweek igọgọọk ikana
         ebi udun̄ ene ya?”
         28 Ebi ibot ebi Ju cha ebebene ikitumu ikọ unyechieen̄ inyi ogwu enerieen̄ ya, mè ibe
         ọmọ, “Owu ore ogwu udun̄ kan̄. Eyi kiji, eji ìre ebi udun̄ kè Mosis.
         29 Eji mîriọọn̄ ibe ke Awaji îtumu ikọ inyi Mosis. Ire ogwu enerieen̄ yi, eji kperiọọn̄
         ere înan̄abe inu.”
         30 Ogwu enerieen̄ ya ofọfọọk ibe, “Lei, ikayaka ìtumu-ma. Ìre ene ogwu òchichili emi
         chieen̄ ke enyi ekibe ke enyi kperiọọn̄ ere înan̄abe inu?
         31 Eji otutuuk mîriọọn̄ ibe ke Awaji ìkakigban̄ utọn̄ me lek uriaak ebi ijo ife; ke
         ìkigban̄ utọn̄ me lek uriaak ebi ìkimin ọmọ, mè ikirọ inu ọmọ okiweek.
         32 Karake inyọn̄ obenebe, ìre ekene orak inọ ibe ke îkaan̄ ogwu òrarak irọ inyi chieen̄
         ogwu emanbe ǹnàan̄ ichili?
         33 Ire ogwu enerieen̄ yi kpomonan̄a me lek Awaji inu, kpomokọt irọ inu geege.”
         34 Ebi ibot ebi Ju cha egagana inyi ogwu enerieen̄ ya ibe, “Ìre owu, ene ogwu òlọlọ
         ijọn̄ bene me karake emanbe owu oyaka ibonikijeen̄ eji inu?” Ema elalap ogwu enerieen̄
         ya isibi me emen uwu ntitiin̄ kiban̄.
         35 Jisọs oneninọ ibe ke ebi ibot ebi Ju mîlap ogwu enerieen̄ ya isibi me uwu ntitiin̄
         kiban̄. Mgbọ îmun̄be ogwu enerieen̄ ya, inenido ọmọ ibe, “Ìre ochieek me lek Gwun̄
         Ebilene?”
         36 Ogwu enerieen̄ ya otutumu inyi Jisọs ibe, “Ogwu Nte, ìre ekene ore ene ya? Tumu nyi
         emi, inyi ǹchieek me lek.”
         37 Jisọs ofọfọọk ogwu enerieen̄ ya ibe, “Owu omun̄ ene ya mgbọ keyi. Me atikọ, îre ene
         ya okitumu ikọ melek kwun̄ mgbọ yi.”
         38 Ene ya otutumu inyi Jisọs ibe, “Ogwukaan̄ n̄a, nchieek me lek kwun̄.” Ikọ ya òkitata
         ene ya me otu, itọtọbọ ibot inyi Jisọs.
         39 Jisọs onenitumu ibe, “Emi ǹnu me linyọn̄ keyi inenikpọk mbum inu ebilene ekirọ, inyi,
         ebi ǹnàan̄ esa me ikeya emọọn̄ inu, mè ebi ìkimọọn̄ inu eyaka ekana enin̄ ǹnàan̄.”
         40 Usini ebi Farisi ebi ìkukup me ere ya, mè inọ ikọ ya Jisọs otumube, enenido ọmọ ibe,
         “Ìre òbebe? Ìre eji mîgọọk inin̄ ǹnàan̄ si?”
         41 Jisọs ofọfọọk ema ibe, “Mebe enyi ìre ebi ǹnàan̄, ene geege kpomotip enyi oyerebet
         ijo inu. Ire, mije enyi ekitumu ibe ke enyi mîkaan̄ chieen̄ isasa imọọn̄ inu, itip-oyerebet
         ijo inu îbia me ibot kinyi.”

1 Jisọs onenitumu inyi ema ibe, “Me atikọ, ogwu ibonin̄ ere ekisun̄ arọọn̄, mè itele
         otunchit, mè isi isaba ikana me ere ikarege oniin̄ inin̄, ene ya ìre inọ, mè ire si
         ogwu òkibọkọ ene inu me unye.
         2 Ire, ogwu òjeje me otunchit inin̄ emen ere îkisun̄ arọọn̄ kan̄, ene ya ore ogwu òkikpukpo
         arọọn̄ cha me atikọ.
         3 Ene ya si ke ogwu òkibem ere ya okichili otunchit ya inyi, arọọn̄ cha mîra ikigban̄
         utọn̄ me ida kan̄. Ọmọ îra ikigwen arọọn̄ kan̄ cha me erieen̄ me erieen̄, mè ikisa
         ema ije isibi.
         4 Ọmọ isisan̄a otutuuk arọọn̄ kan̄ cha isibi, îra ikije me isi kiban̄, ema mîra ikije
         igọọk ọmọ me udun̄, mije, ema mîriọọn̄ ida kan̄.
         5 Ema kpebegọọk ofifi ene. Kpan̄asi ikeya, ema ebelilibi inan̄a, mije, ema kperiọọn̄
         ida ofifi ene ya.”
         6 Jisọs ìtumu ikọ yi me urọk. Ire, ife cha kpekọt igobo ikọ îkitumu inyi ema itet.
         7 Eya orọ, Jisọs okpọkpọk itumu inyi ema ibe, “Me atikọ, emi nre otunchit ere ekisun̄
         arọọn̄ ya.
         8 Ebi geelek ìdadasi inu me isi n̄a ìre ebi inọ mè ebi ìkibọkọ ene inu me unye. Eya
         orọ si arọọn̄ cha kpegban̄ utọn̄ me ida kiban̄.
         9 Emi nre otunchit ya. Ogwu geelek òjeje me lek n̄a inin̄, mênyan̄a ene ya isibi. Ene
         ya môkije inin̄ ere ya, mè ikije isibi, mè ikaan̄ inu geelek òkukup ọmọ me uyọt.
         10 Ogwu inọ isinu, ìkibum inin̄ uwu, mè ochiin̄ inu, mè òkpan̄ ene, mè ojijaka inu ogwook.
         Ire, emi ǹnu, inyi ebi ene enan̄a me lek n̄a ekaan̄ ugwem, mè ekaan̄ ejot egak.
         11 “Emi nre ata ogwu òkpukpo arọọn̄. Ata ogwu òkpukpo arọọn̄ îbem lek ikwukwu mije arọọn̄
         kan̄.
         12 Ire, ogwu egwegwen me ọkọ ibe inikpukpo arọọn̄, ìkire isimun̄ egbe okinu ibonikpan̄
         arọọn̄ cha, îra ilibi itele arọọn̄ cha, mije, ìkare ọmọ okaan̄ arọọn̄ cha. Egbe ya
         îra inu inikpan̄ usini arọọn̄ cha, mè iyiyala echi òsisik.
         13 Ene ya ìlibi inan̄a mije egwegwen ọmọ me ọkọ. Eya orọ si, arọọn̄ cha ìkakup ọmọ me
         uyọt.
         14 “Emi nre ata ogwu òkpukpo arọọn̄. Emi nriọọn̄ arọọn̄ n̄a, arọọn̄ n̄a si orọriọọn̄
         emi.
         15 Ike Nte n̄a oriọọn̄be emi, emi nrọriọọn̄ si Nte n̄a, ikeya si ke nriọọn̄ arọọn̄ n̄a,
         mè ibem lek ikwukwu mkpa mije arọọn̄ n̄a.
         16 Nkaan̄ si ofifi owuwa arọọn̄ echi ikakupge me etete urum arọọn̄ kechi, mâtitiin̄
         echa si igbaalek. Ema si mêgban̄ utọn̄ me ida n̄a. Mgbọ ya, inu òboyaka inikup ìbore
         urum arọọn̄ ge mè ogwu òkpukpo arọọn̄ ge.
         17 Inu òrọrọ Nte n̄a ima emi ìre ke emi mbem lek iyayaka ugwem n̄a ito, mè ikpọk imọnọ
         si me mgburudun̄ mgbọ.
         18 Kpebesasan̄a ugwem n̄a me unye, îre emi gaalek mbasa me nkeek n̄a iyaka ugwem n̄a
         ito. Mije, nkaan̄ unye ikakana ugwem n̄a ito, mè ikaan̄ si unye ikpọkpọk imọnọ ugwem
         ya. Îre Nte n̄a onyi emi unye ibe emi ǹrọ ikeya.”
         19 Ikọ ya Jisọs otumube okpọkpọk itap wọlọwọlọ me etete ebi ibot ebi Ju. Ema echeche
         lek kiban̄ irek iba.
         20 Owuwa kiban̄ ekekitumu ibe, “Ijo erumun̄ me ibot ene yi. Eya okirama ọmọ iraak. Ikayaka
         ìgban̄ ikọ îkitumu.”
         21 Ire, usini me lek kiban̄ ekekitumu ibe, “Ikọ îkitumu ìkare ikọ ogwu ijo erumun̄ okupbe
         me ibot okitumu. Ìre ijo erumun̄ môkọt irọ inyi ogwu ǹnàan̄ imọọn̄ inu?”
         22 Inenire mgbọ ebi Ju ekirie ijọk Igwọgwọk Uwu Mbuban, me Jeruselem. Mgbọ ya ìre mgbọ
         utọọk.
         23 Usen ge me emen ijọk ya, Jisọs onenije isi emen ọfọ ge me Uwu Mbuban ekigwen ọfọ
         kè Sọlọmọn.
         24 Ebi ibot ebi Ju egbagban ikana ọmọ okop okop, me ikido ọmọ ibe, “Ìre owu òbolet eji
         inu me lek isi ire mgbọ owa? Ire owu ore Karais ya, tumu isi ge nyi eji, inyi ibook
         eji chieen̄.”
         25 Jisọs ofọfọọk ema ibe, “Mwuuk lek itumu inyi enyi. Ire, enyi kpechieek. Inu ukechieen̄
         echi nkisa me erieen̄ kè Nte n̄a irọ okitumu ogwu nrebe isibi.
         26 Ire, enyi kpechieek, mije, enyi kpekup me otu ifuk urum arọọn̄ n̄a.
         27 Arọọn̄ n̄a îkigban̄ utọn̄ me ida n̄a. Emi nriọọn̄ arọọn̄ n̄a, arọọn̄ n̄a okekigọọk
         emi me udun̄,
         28 emi nkekinyi ema ugwem ikakaan̄ge itata. Ema si kpebechep, mije, kpunu ogwu òbokọt
         ibọkọ ema isan̄a emi me ubọk.
         29 Nte n̄a ogwu òsasa ema inyi emi omin ichit. Eya orọ, kpunu ogwu òbokọt ibọkọ ema
         isan̄a me ubọk kè Nte n̄a ogwu òkibem ema.
         30 Mije, emi mè Nte n̄a ìre ge.”
         31 Mgbọ ebi ibot ebi Ju cha enọbe ikọ ya, ema ekpọkpọk iteen̄ ewuuk ibesa itọbọ ọmọ
         ikpan̄.
         32 Ire, Jisọs otutumu inyi ema ibe, “Nsa unye kè Nte n̄a irọ owuwa ikpele ikwaan̄ ukechieen̄
         me etete kinyi. Ìre mije eyi owa me lek otutuuk inu cha nrọbe ke enyi ekiweek isasa
         ewuuk itọbọ emi ikpan̄?”
         33 Ife cha efọfọọk ọmọ ibe, “Ìkare mije inu cha geege. Owu otumu mbuban ikọ. Mije, owu,
         ebilene ikike, okitumu ibe ke owu ìre Awaji.”
         34 Jisọs ofọfọọk ema ibe, “Ìre kpege me emen ikpa Ikan kinyi ibe ke Awaji me lek kan̄
         îtumu inyi ebilene ibe ke ọmọ ìbe ke enyi ekup kubọk Awaji?
         35 Otutuuk ene mîriọọn̄ ibe ke inu egebe me Ikpa Mbuban ìre atikọ ire mgbọ geelek. Eya
         orọ, ire Awaji itumu ibe ke ebilene ikike ebi ọmọ oriabe etip kan̄ ijet ekup kubọk
         Awaji,
         36 sa emi ogwu Ogwu Nte ogobobe isibi isun̄ inyi lek kan̄, mè isan̄a iria inu me linyọn̄
         ya ye? Ìre enyi ejeje ibe ke emi ntumu mbuban ikọ, mije ntumube ibe ke emi ìre Gwun̄
         Awaji?
         37 Ire ìkare inu Nte n̄a okirọ ke nkirọ, ikachieek me lek n̄a.
         38 Ire, ire enyi imun̄ ibe ke ìre inu Nte n̄a okirọ ke emi nkirọ, ubọk geelek enyi kpechieek
         me lek n̄a, ìchieek me lek ata-ikọ eyi inu ukechieen̄ cha, inyi enyi ekọt ekween̄,
         mè egobo etet ibe ke Nte n̄a òwa me emen n̄a okupbe, emi si nkukup me emen kè Nte
         n̄a.”
         39 Mije ikọ keyi Jisọs otumube, ife cha ekpọkpọk iweek itetet ọmọ ikpan̄. Ire, ifọfiọọk
         isibi me ubọk kiban̄, mè inwọnọ.
         40 Jisọs oneninan̄a me ere ya igwu ikom isaba okwaan̄ Jọdan isi ikup me ere Jọn ògwook
         mun̄ okupbe ikigwook ene mun̄ mgbọ îbenebe ikwaan̄ kan̄.
         41 Mgbọ Jisọs okupbe me ere ya, owuwa ene enunu me lek kan̄, mè ikitumu ibe, “Me atikọ,
         ubọk geelek Jọn ìkarọ inu ukechieen̄ geege, otutuuk inu îtumube ibak ogwu enerieen̄
         yi ìre atikọ.”
         42 Owuwa ebi ìnunu me ere ya echechieek me lek kan̄.

1 Me ike mgbọ ya, ogwu enerieen̄ ge, ogwu Betani, ekigwen Lajọrọs, onenifiak orukan̄
         enenen. Ogwu enerieen̄ yi îkaan̄ ngwan̄ ebibaan̄ iba ekigwen Meri mè Mata.
         2 Meri ngwan̄ kè Lajọrọs ogwu lek ikanyege yi ore ogwu òsasa aran̄ utop olu iken Okaan̄-ene
         Jisọs me ukot, mè isa ijeek ibot kan̄ ituku.
         3 Ebi ngwan̄ enenwaan̄ iba chi, eneniria etip ijet Jisọs ibe, “Okaan̄-ene, lek ogwu
         unene kwun̄ ya omabe ìkanye.”
         4 Mgbọ Jisọs obọkọbe etip ya, itutumu ibe, “Orukan̄ yi ìkare eyi mkpa, ìborọ inyi ebi
         ene emun̄ unye Awaji, mè enyi emi Gwun̄ Awaji itọn̄.”
         5 Jisọs îma ngwan̄ ita chi, ìrere Mata mè Meri mè Lajọrọs, enenen.
         6 Ire, mgbọ îbọkọbe etip orukan̄ kè Lajọrọs, ìkaran lek, mè ìlibi ìsi Betani. Ire,
         ibabia me ere îkupbe ya egwe iba itoon̄ me inyọn̄.
         7 Mgbọ egwe iba cha orakabe, inenitumu inyi ebi udun̄ kan̄ ibe, “Eji enegwu ekom esi
         Judia.”
         8 Ire, ebi udun̄ kan̄ ebebe, “Ogwu Ijejeen̄, ke usen inen keyi ke ebi ibot ebi Ju eweek
         itetet owu ikpan̄ me Judia. Owu òjeje iboyaka igwu ikom isi ere ya mgbọ keyi?”
         9 Jisọs ofọfọọk ema ibe, “Utoon̄ egwe ìkikup akọp mè mbubak mgbọ iba me usen. Ogwu
         geelek òkije ije me ejit ikarek ìkakitọbọ ukot me lek inu geege, mije, ìkisa utoon̄
         egwe eyi linyọn̄ keyi imọọn̄ inu.
         10 Îre ogwu òkije ije me eririeen̄ okitọbọ ukot me lek inu, mije, kpunu utoon̄ îkisa
         imọọn̄ inu.”
         11 Mgbọ îtumube ikọ ya isan̄a, inenitumu inyi ebi udun̄ kan̄ ibe, “Lajọrọs ogwu unene
         kiji îlaak. Ire, mânisi ere ya isi itimi ọmọ me ilaak.”
         12 Ebi udun̄ kan̄ ebebe ọmọ, “Okaan̄-ene, ire Lajọrọs ìkilalaak, lek kan̄ mônye.”
         13 Ikọ ya Jisọs otumube ìsibi ibe ke Lajọrọs îkwu. Ire, ebi udun̄ kan̄ ekeek ibe ke
         Jisọs ìbe ke Lajọrọs ìkilaak ata ilaak ikike.
         14 Eya orọ, Jisọs onenitumu ibook ema chieen̄ ibe, “Lajọrọs îkwu.
         15 Ire, mije kinyi, emi mbele ejit ibe ke ǹkakup me ere ya mgbọ îkwube. Eyi môrọ inyi
         enyi echieek melek n̄a. Mgbọ yi, eji eneje esi ere îkupbe.”
         16 Mgbọ ya, Tọmọs ogwu ekigwen Didimọs (eyi òsisibi bọn iba egbaan̄be iman mgbọ ge)
         onenitumu inyi ebi melek kan̄ ibe, “Ìna mè eji egọọk Okaan̄-ene eje. Ire iyaka isibi
         mkpa, eji egọọk ọmọ èkwu.”
         17 Mgbọ ema ejebe isi ire Betani, Jisọs oneniweek iriọọn̄ ibe ke mîra ifufuun̄ Lajọrọs
         karake egwe ini òraraka.
         18 Nan̄a me Betani si re Jeruselem ìkajọn̄ọ ere ìso ewuuk ije iba.
         19 Eya orọ, owuwa ebi Ju mînan̄a me Jeruselem inu Betani inigọọk ikat Mata mè Meri ejit,
         mije ngwan̄ kiban̄ enerieen̄ òkwukwu.
         20 Mgbọ Mata onọbe ibe ke Jisọs òkinu, inanan̄a ije isibi isi ikweek ọmọ me oniin̄.
         Ire, Meri obabia me uwu.
         21 Mgbọ Mata ochichinibe Jisọs, ibebe ọmọ, “Okaan̄-ene, mebe owu môkup, ngwan̄ n̄a kpomokwu.
         22 Ire, nriọọn̄ ibe, ìrere mgbọ keyi ngwan̄ n̄a okwube iraka, inu geelek owu obeekbe
         me ubọk Awaji, ke Awaji ìborọrọ inyi owu.”
         23 Jisọs obebe ọmọ, “Ngwan̄ kwun̄ môjomo me mkpa.”
         24 Mata ofọfọọk ibe, “Iin̄, nriọọn̄ ibe ke ngwan̄ n̄a môjomo me mkpa me mgburudun̄ Usen
         ya.”
         25 Jisọs otutumu inyi ọmọ ibe, “Emi nre ijojomo me mkpa, mè ire si ugwem. Ene geelek
         òchechieek me lek n̄a, ìrere ene ya ìkwukwu, môgat ugwem.
         26 Ofifi si, ene geelek òkup me ugwem mè ichieek me lek n̄a, ene ya ìkpoyaka ikwu.”
         Itutumu ikeya isan̄a, idodo Mata ibe, “Ìre owu ochieek me lek ikọ yi?”
         27 Mata ofọfọọk ọmọ ibe, “Iin̄, Okaan̄-ene, nchieek ibe ke owu ore Karais ya, òrere
         Gwun̄ Awaji, ogwu ekikpọ chieen̄ ibe ìbonu me linyọn̄.”
         28 Ikọ yi itata Mata me otu, igwugwu ikom ifo uwu, mè isi igwen Meri ogwu ngwan̄ ida
         ibọkọ, mè itumu inyi ibe, “Ogwu Ijejeen̄ înu, mè ido emi ibe sa owu ye?”
         29 Mgbọ Meri onọbe ikọ ya, igwagwat lek inan̄a ikeke jîp, mè ilibi isibi igọọk Jisọs
         me oniin̄.
         30 Me ike mgbọ ya, Jisọs ìkaninin̄ emen ama ya nu, ìkup si me ere ya Mata ochichinibe
         ọmọ.
         31 Mgbọ ebi ìkup me uwu ito ya ikikat Meri ejit emun̄be ike Meri onan̄abe ikeke jîp,
         mè isibi oyet, ema ekikeek ibe ke ìbosi ito ito me ere efuun̄be Lajọrọs. Eya orọ,
         ema enanan̄a isibi igọọk ọmọ me udun̄.
         32 Mgbọ Meri orebe ere Jisọs okupbe, mè imun̄ ọmọ, ibeben lek kan̄ isulu me ijọn̄ me
         ukot kan̄, mè ibe ọmọ, “Okaan̄-ene, mebe owu môkup, ngwan̄ n̄a enerieen̄ kpomokwu.”
         33 Mgbọ Jisọs omun̄be ubọk Meri okito ito, mè imun̄ si ubọk ebi Ju ebi melek Meri enube
         cha ekigọọk ito ito, îsisik ọmọ lek enenen.
         34 Inenido ema ibe, “Ìre ere owa ke enyi efuun̄ ogwu enerieen̄ ya?” Ema efọfọọk ọmọ
         ibe, “Okaan̄-ene, na si kpọ.”
         35 Jisọs ototo ito.
         36 Ebi Ju ìkekeke me ere ya ebebe, “Jei, ene yi îmun̄ Lajọrọs me chieen̄ me atikọ.”
         37 Usini ife cha ekekitumu ibe, “Kè ene yi ogwu òrọrọ mè ogwu ǹnàan̄ imọọn̄ inu okọt
         orọ si inyi Lajọrọs ikakwu.”
         38 Mkpa kè Lajọrọs okpọkpọk isisik Jisọs lek enenen, ijeje isi ere efuun̄be Lajọrọs.
         Îre udọn̄ lek orioon̄ ke efuun̄ Lajọrọs me emen, mè isa ikpele ewuuk ichit otu.
         39 Jisọs oneninyi ida ibe ekpukpọt ewuuk ya esan̄a me otu udọn̄ ya. Ire, Mata ngwan̄
         kè Lajọrọs ogwu òkwukwu ya obebe, “Okaan̄-ene, olu nkwukwu ene ya môdun̄u enenen,
         mije, usen ini ire eya îkupbe me emen udọn̄ ufuun̄.”
         40 Jisọs otutumu inyi Mata ibe, “Ìre ǹkatumu ìnyi owu ibe ire ochieek me lek n̄a, ke
         owu mômun̄ umin mè uja eyi Awaji?”
         41 Ikeya ke ema enikpukpọt ewuuk ya isan̄a me otu udọn̄ ufuun̄ ya. Jisọs obebene chieen̄
         ikpọ inyọn̄, mè ibe, “Nte n̄a, ntọn̄ owu, mije, owu onọ emi ida.
         42 Nriọọn̄ ibe ke owu òkekinọ emi ida mgbọ geelek. Ire, ǹkitumu ikọ kechi mije ife chi
         ìkekeke me ere yi, inyi ema echieek ibe ke îre owu oria emi inu.”
         43 Jisọs itutumu ikọ ya isan̄a, itataan̄ ukpo itumu ibe, “Lajọrọs, sibi na!”
         44 Mgbọ yaage, Lajọrọs ogwu òkwukwu ya onanan̄a me udọn̄ ufuun̄ ya isibi inu inikeke,
         melek ekwut okuket esabe ikat ọmọ me lek, bene me ibot re ubọk mè ukot, mè eyi esabe
         ichit ọmọ isi. Jisọs oneninyi ife cha ida ibe, “Ìtọn̄ọ ekwut-ufuun̄ cha isan̄a me
         lek, inyi ije ifo.”
         45 Owuwa me lek ebi Ju ebi ìgọgọọk Meri inu me ere ya, mè imun̄ inu ya Jisọs orọbe,
         echechieek me lek kan̄.
         46 Ire, usini kiban̄ egwugwu ikom ifo, mè iben inu ya Jisọs orọbe isi ikpa inyi ebi
         Farisi.
         47 Mgbọ ebi Farisi mè ebi ibot ngwugwa enọbe inu ya òrọrọ, ema egwegwen ntitiin̄ ebi
         Oru ebi Ju. Mgbọ ema etitiin̄be, ema ekekido lek kiban̄ ibe, “Mgbọ keyi, ìre keke
         ke eji ekirọ? Ene yi ìkpọkpọ ikirọ owuwa owuwa inu ukechieen̄ ifo isi.
         48 Ire eji ikpọkpọ iriaan̄ ere ikeyi, mè itele ibe ikirọ inu chi ifo isi, otutuuk ebi
         kiji mêkana igọọk ọmọ. Sa me ikeyi, ebi Rom mênenigbugbọ Uwu Mbuban kiji, mè ijijaka
         ido kiji.”
         49 Ene ge me etete kiban̄ ekigwen Keyefas, ogwu òrere ogwu ibot ebi ibot ngwugwa ebi
         Ju me acha ya onanan̄a ikeke, mè itumu inyi ema ibe, “Enyi kperiọọn̄ inu geege.
         50 Ìre enyi kperiọọn̄ ibe ke mônwọn me lek kinyi ire ene ge ikwu me ibot otutuuk ene,
         igak otutuuk ido ichechep?”
         51 Keyefas ìkakpọkpọ ìkeek ikọ ya ìtumu. Ubọk ọmọ orebe ogwu ibot ngwugwa me acha ya,
         îre nriran ke îben ibe ke Jisọs môkwu mkpa me ibot otutuuk ido ebi Ju.
         52 Ìkare me ibot ebi Ju gaalek ke Jisọs obokwu. Ìbokwu si me ibot otutuuk bọn Awaji
         geelek ìluk me ere geelek me linyọn̄, inyi egbaan̄ ema etitiin̄, mè ema enekana ere
         otoko ge.
         53 Mije ikọ ya Keyefas ogwu ibot ngwugwa otumube, ebi ibot ebi Ju ebebene me usen ya
         ikitọt ubọk ema ebesa itet Jisọs ikpan̄.
         54 Eya orọ, Jisọs ìkayaka ìkọt ìkijijen̄e me etete ebi Ju. Kpan̄asi ikeya, ikpekpebe
         lek ifo agan̄ emen èwê isi ikup me ama ekigwen Iferem, ọmọ me ebi udun̄ kan̄.
         55 Mgbọ mfaka ebi Ju, òrere ijọk Iraraka ogbetbe, owuwa ebi ene enanan̄a me agan̄ geelek,
         me ata mgbọ, inu me Jeruselem, inyi ema enekaan̄ irek egwọk lek sabum ijọk ya ònobene.
         56 Ema enenikisa chieen̄ ikpọ ikana ikiweek Jisọs. Mgbọ ema erebe oyet egep Uwu Mbuban,
         ema ekekidido lek kiban̄ ibe, “Ìre ene yi môkat ejit inu ijọk yi mọnọ? Ìre enyi ekekeek?”
         57 Ire, sabum mgbọ ya, ebi ibot ngwugwa mè ebi Farisi mînyi ida ibe ene geelek òmumun̄
         Jisọs me ere geelek, inu inilook ema, inyi ema esi etet ogwugwu.

1 Mgbọ îsikbe egwe gweregwen gaalek me lek ijọk Iraraka ya, Jisọs onenire Betani, ama
         ere Lajọrọs ogwu Jisọs ojomobe me mkpa, olukbe.
         2 Ema enenitem inorie ijọk inyi Jisọs me usen ya. Mata ore ogwu òkibeben inorie ijet
         ebi ichen me lek ikasi. Lajọrọs ogọgọọk ebi ichen cha ikweek me lek ikasi ya ikirie
         inorie.
         3 Meri oneniben ojot ojot iko aran̄ unye otu ewe ge òkidun̄u olu utop utop, isa inibum
         igwook Jisọs mè ukot, mè isa ijeek ibot kan̄ ituku aran̄ ya me ukot kè Jisọs. Esa
         inwan̄ ònan̄a me lek uti ekigwen nâdì irọ aran̄ ya, kpewọlọ ofifi inu geege me lek.
         Olu aran̄ ya okpọkpọk ichit emen uwu ya.
         4 Ire, Judas Isikariọt, ene ge me lek ebi udun̄ kè Jisọs, ogwu ònenileke Jisọs inyi
         ekpan̄ me mgburudun̄ onenibe,
         5 “Sa ichep keyi ye? Ìre kpemekọt inyam aran̄ yi, mè isa ikpoko ònan̄a me lek iche
         inyi ebi ugbọọn̄? Otu ifuk ikpoko esabe ilep aran̄ ya ìre efit dinari ita (òrere ikpoko
         mêkọtbe isa ikpe mkpukpe ogwu ikwaan̄ ge otutuuk acha ge.)”
         6 Judas ìkatumu ikọ ya mije ebi ugbọọn̄, ìtumu ikọ ya mije ọmọ ìre ogwu inọ. Ubọk ọmọ
         orebe ogwu òkisun̄ akpa ikpoko ebi udun̄ kè Jisọs, îkinween̄ lek itap ubọk me emen
         akpa ya imọnọ ikpoko isa irọ inu eyi akpalek kan̄.
         7 Jisọs onenitumu inyi ọmọ ibe, “Juuk ogwu enenwaan̄ ya tele, ke îtat ubọk îsun̄be
         aran̄ yi iban mgbọ mkpa n̄a.
         8 Ebi ugbọọn̄ melek kinyi ekikup mgbọ geelek. Ire, emi m̀kpakup melek kinyi mgbọ geelek.”
         9 Mgbọ ema ekupbe me uwu ya, ogbogbo ebi Ju eweweek iriọọn̄ ibe ke Jisọs òwa me ere
         ya, mè igbuku inu me ere ya ibenikpọ Jisọs melek Lajọrọs ogwu Jisọs ojomobe me mkpa.
         10 Mije keya, ebi ibot ngwugwa etọtọt ibe ke mêkpan̄ si Lajọrọs igbaalek.
         11 Mije, îre sa me lek kan̄ ke owuwa ebi Ju etele ebi ibot kiban̄, mè ikana igọọk isi
         ichieek me lek kè Jisọs.
         12 Me òfit iwele kan̄ mgbọ ogbogbo ebi Ju ebi ìnanan̄a inu mije ijọk Iraraka ya enọbe
         ibe ke Jisọs òkinu me Jeruselem,
         13 ema eteteen̄ nlak ikaan̄ me ubọk, mè igbuku inin̄ oniin̄ isi ichichini ọmọ, mè ibene
         ikitaan̄ ukpo unwọọn̄ ibe, “Osana! Awaji igbana ogwu ònunu me erieen̄ Okumugwem, Awaji
         igbana ogwu Ubọọn̄ ebi Ijeren!”
         14 Jisọs onenimun̄ gwun̄ inyinya akpan ge, mè inene inyọn̄ isiki ikweek, kubọk egebe
         me Ikpa Mbuban ibe,
         15 “Enyi ebi Sayọn, ikatet ukpook. Ìkpọ, ogwu ubọọn̄ kinyi òkinu, ìkilibi me inyọn̄
         gwun̄ inyinya akpan inu.”
         16 Me mgbọ inu chi okimọnọ irek, ebi udun̄ kè Jisọs kpekọt iriọọn̄ inu îsibibe. Ire,
         mgbọ Jisọs okwube iraka, mè ijomo me mkpa, mè inene ifo emen inyọn̄, mgbọ ya ke ema
         enigobo itet ibe ke mîwuuk lek ige otutuuk inu cha ibak Jisọs me emen Ikpa Mbuban,
         mè igobo itet si ibe ke ebilene mîrọ ọmọ otutuuk inu cha iso, kubọk egebe me emen
         Ikpa Mbuban.
         17 Ebi melek kan̄ ekupbe me Betani ya ekekikpa ikana ere geelek ibe ke Jisọs îgwen Lajọrọs
         isibi me udọn̄ ufuun̄, mè ijomo ọmọ me mkpa.
         18 Mije ukpatu ya ema enọbe, owuwa ene enanan̄a isibi igọọk isi ichichini Jisọs.
         19 Mgbọ ebi Farisi emun̄be ubọk ebi ene ekigbuku igọọk Jisọs, usini me lek kiban̄ ekekibe
         ema, “Ìre enyi erariaan̄ ere? Ìkpọ ubọk otutuuk ebi linyọn̄ ekanabe igọọk ene yi!”
         20 Îkaan̄ usini ebi Giris ìgọgọọk inu Jeruselem inenitọbọ ebum inyi Awaji me emen ijọk
         ya.
         21 Ife chi enunu me lek kè Filip ogwu ònan̄a me Betisaida, me agan̄ Galili, mè ibe ọmọ,
         “Dee, eji ekiweek imumun̄ Jisọs.”
         22 Filip osisi itumu inyi Anduru. Anduru melek kan̄ enenigbaan̄ ije isi itumu inyi Jisọs
         ibe, “Îkaan̄ ebi Giris ìkiweek imumun̄ owu.”
         23 Jisọs ofọfọọk ema ibe, “Îkem mgbọ ebi ene ebenyi Gwun̄ Ebilene umin.
         24 Me atikọ, ǹkitumu inyi enyi ibe, ire kpetap nkwukwuuk akpa me ijọn̄, mè ikwu, ìkibia
         si me lek nkwukwuuk ge ya gaalek. Ire, isitap nkwukwuuk akpa me ijọn̄, mè ikwu, îra
         itibi isibi, mè òto owuwa akpa.
         25 Ikeya si, ene geelek òkibọọk ugwem kan̄ me linyọn̄ keyi ìkpofuk ugwem. Ire, ene geelek
         ikasage ugwem kan̄ ìgwen inu geege me linyọn̄ keyi, ene ya môkaan̄ ugwem kan̄ ire
         mgbọ ikakaan̄ge itata.
         26 Ogwu iweek isisi ikwaan̄ inyi emi, ene ya inu inigọọk emi. Ere geelek mbakup ke ene
         ya si obokup. Ikeya si, ene geelek òsisi ikwaan̄ inyi emi môkaan̄ umin inan̄a me ubọk
         kè Nte n̄a.
         27 “Mgbọ yi, ejit îsisik emi, ǹkariọọn̄ inu mbatumu. Ìre mâbe Nte n̄a inyan̄a emi isibi
         me emen ufialek òbonu inyi emi mgbọ keyi mọnọ? Iin̄-iin̄, m̀kpatumu, mije, îre bak
         me lek ufialek òbonu mgbọ keyi ke emi nnu linyọn̄.
         28 Ute, jeen̄ ebilene umin kwun̄.” Ikọ ya itata ọmọ me otu, ida ge onanan̄a me isinyọn̄
         ikitumu ibe, “Nra ijeen̄ ebilene umin n̄a. Mâyaka ikpọk ijeen̄ si igbaalek!”
         29 Usini ebi ìkeke me ere ya, mè inọ ida ya ebebe ke isinyọn̄ osan̄a amọn. Usini kiban̄
         ebebe ke îre ogwu osat ge otumu ikọ inyi Jisọs.
         30 Ire, Jisọs onenitumu inyi ema ibe, “Ida ya ìtumu ikọ mije kinyi, ìkare mije n̄a.
         31 Mgbọ keyi ore mgbọ ebesibi oyerebet me ibot ebi linyọn̄ keyi. Mgbọ keyi, Awaji môlap
         ogwu òkikpulu linyọn̄ keyi isan̄a me irek kan̄.
         32 Ire emi, mgbọ ebi ene isibene emi ifo inyọn̄ isan̄a me ijọn̄, mâtaba otutuuk ebilene
         inu me lek n̄a.”
         33 Jisọs ìtumu ikọ yi isasa ijeen̄ òjelek mkpa ọmọ obokwu.
         34 Ebi urum ene cha etutumu inyi ọmọ ibe, “Eji mînọ inan̄a me Ikpa Mbuban ibe ke Karais
         ìkpokwu. Owu òjeje ibe ke mêbene Gwun̄ Ebilene ifo inyọn̄? Ire ikeya, ìre ekene ore
         Gwun̄ Ebilene yi?”
         35 Jisọs onenitumu inyi ema ibe, “Utoon̄ ya môgọọk enyi ikup sọnja inyi isi. Eya orọ,
         ìkije ije mgbọ enyi ekaan̄be utoon̄ ya, sabum udun ònokana òchit enyi. Mije, ogwu
         òkije me emen udun ìkakiriọọn̄ agan̄ îkije isi.
         36 Mgbọ utoon̄ yi okupbe me etete kinyi, ìchieek me lek utoon̄ ya, inyi enyi ekana bọn
         eyi utoon̄.” Jisọs itutumu ikọ ya isan̄a, ijeje inan̄a me etete ife cha, mè isi ilet
         inan̄a me chieen̄ kiban̄.
         37 Ebi ibot ebi Ju kpechieek si me lek kè Jisọs, ubọk geelek Jisọs orọbe owuwa inu ukechieen̄
         chi me isi kiban̄.
         38 Eyi îrọ iso ikọ Asaya ogwu nriran otumube ibe, “Okumugwem, ekene ochieek me lek etip
         eji elookbe? Sa ìre ekene ke Okumugwem ochili unye kan̄ ijeen̄?”
         39 Ema kpekọt ichieek si me lek kè Jisọs, kubọk Asaya otumube me ofifi ere ibe,
         40 “Awaji îchit ema chieen̄, mè irọ inyi ejit kiban̄ inye, inyi ema ekakọt ìsa chieen̄
         kiban̄ ìmọọn̄ inu, mè ekakọt si ìsa ejit kiban̄ ìgobo inu ìtet, mè ìtet ibot, mè ìgwu
         ìkom ìnu, inyi ọmọ igwa ema.”
         41 Asaya ìtumu ikọ ya, mije, îmun̄ umin mè uja kè Jisọs, mè isa me ikeya itumu ikọ ya
         ibak ọmọ.
         42 Ubọk geelek si, owuwa ebi ibot ebi Ju mîchieek me lek kan̄ me mgbọ ya. Ire, kpekọt
         itumu isibi me isi ebi ene ibe ke ema mîchieek me lek kè Jisọs, mije ukpook ibe ke
         ebi Farisi mêlap ema isibi me uwu ntitiin̄ kiban̄,
         43 mije, ema mîma ibe ebi ene etọn̄ ema igak eyi Awaji obotọn̄ ema.
         44 Jisọs onenitaan̄ ukpo itumu ibe, “Ogwu geelek òchechieek me lek n̄a, ìkachieek me
         lek n̄a gaalek. Ire, ene ya ìchieek si me lek ogwu òraria emi inu.
         45 Ogwu imun̄ emi, îmun̄ si ogwu òraria emi inu.
         46 Eyi emi nnube linyọn̄, ǹnu kubọk utoon̄, inyi ene geelek òchechieek me lek n̄a ikayaka
         ìkup me emen udun.
         47 “Ire, ene geelek ònọnọ ikọ n̄a, mè ijit irọrọ, emi m̀kpasibi ene ya oyerebet me ibot.
         Mije, emi ǹkanu inenisibi oyerebet me ibot ebi linyọn̄. Kpan̄asi ikeya, ǹnu ineninyan̄a
         ebi linyọn̄ isibi me emen ijo inu.
         48 “Ire, îkaan̄ ogwu òbosibi oyerebet me ibot ene geelek òjijit emi, mè ijit si ikọ
         n̄a. Îre ikọ n̄a ya eyi nkitumu obotip ene ya oyerebet me mgburudun̄ Usen ya.
         49 Me atikọ, ǹkakpọkpọ ìkeek ikọ me ejit n̄a ìkitumu. Îre Nte n̄a ogwu òraria emi inu
         okijeen̄ emi ikọ mbatumu, mè ike mbasa itumu.
         50 Nriọọn̄ ibe ke ikọ chi Nte n̄a okijeen̄ emi okisa ene isi itap me ugwem ikakaan̄ge
         itata. Eya orọ, kpunu ikọ geege emi nkitumu inyi enyi, eyi ikarege ikọ Nte n̄a obe
         emi ǹtumu.”

1 Sabum înire usen ijọk Iraraka, Jisọs îriọọn̄ ibe ke îkem mgbọ ọmọ obotele linyọn̄
         keyi, mè ifo igọọk ogwu Ute. Bene me ibebene, ọmọ îma ebi ìchechieek me lek kan̄ me
         linyọn̄ enenen. Eya orọ, me mgbọ keyi, inenichili otutuuk imumechieen̄ kan̄ ijeen̄
         ema.
         2 Me otu ikakwun̄ usen ya, ema enenigbaan̄ ikweek ikirie inorie. Sabum mgbọ ya, Yọk
         îwuuk lek itap me ejit kè Judas Isikariọt, gwun̄ kè Saimọn, ibe ileke Jisọs inyi ekpan̄.
         3 Jisọs îriọọn̄ ibe ke Nte kan̄ îkana otutuuk inu itap ọmọ me ubọk, mè iriọọn̄ si ibe
         ke ọmọ ìnan̄a me lek Awaji inu; ke ọmọ ìboyayaka ifo si igọọk Awaji.
         4 Eya orọ, inanan̄a ikeke me lek ikasi inorie ya, mè iwọọk ọfọnti inyọn̄ kan̄ isan̄a,
         mè imọnọ ekwut ikpo itobo me ebon.
         5 Itotobo ekwut ya me ebon isan̄a, ibeben mun̄ itọkọ igwook me emen okwa, mè ibene
         ikigwọk ebi udun̄ kan̄ ukot, mè ikitet utọn̄ ekwut ikpo ya isa ikituku mun̄ isan̄a
         me ukot kiban̄.
         6 Mgbọ îrebe lek kè Saimọn Pita, Saimọn Pita ododo ọmọ ibe, “Okaan̄-ene, ìre owu obonigwọk
         emi ukot?”
         7 Jisọs ofọfọọk ọmọ ibe, “Owu òkariọọn̄-nu inu nkirọ me mgbọ keyi. Ire, mgbọ isikem,
         owu môriọọn̄.”
         8 Pita obebe ọmọ, “Iin̄-iin̄, owu òkpogwọk emi ukot.” Jisọs obebe ọmọ, “Îtata ǹgwọgwọk
         owu ukot, owu melek n̄a kpebeyaka igbaan̄ inu irọ.”
         9 Saimọn Pita obebe ọmọ, “Okaan̄-ene, ire ikeya, ìkare ukot n̄a gaalek ke obogwọk,
         gwọk ubọk n̄a mè ibot n̄a gbaalek si.”
         10 Jisọs ofọfọọk ọmọ ibe, “Ogwu isiken mun̄ isan̄a, îre ukot gaalek ogbe ibe egwọk,
         mije, otutuuk lek ene ya ìtatana ikup. Ire enyi, enyi etatana ikup. Ubọk geelek, ìkare
         otutuuk kinyi etana.”
         11 Jisọs îriọọn̄ ogwu òboleke ọmọ inyi ekpan̄. Eya orọ îtumube ibe ke ìkare otutuuk
         kiban̄ etana.
         12 Mgbọ îgwọkbe ukot ebi udun̄ kan̄ cha isan̄a, inenimọnọ ọfọnti inyọn̄ kan̄ ya itap,
         mè isi isiki ikweek me irek kan̄, mè inido ema ibe, “Ìre enyi mîtet ibot me lek inu
         ya nrọbe inyi enyi?
         13 Ike enyi ekigwen emi Ogwu Ijejeen̄ melek Okaan̄-ene, enyi mîgwen itat, mije, ogwu
         nrebe ire eya.
         14 Ire emi Ogwu Ijejeen̄ kinyi mè Okaan̄ kinyi nnigwọk enyi ukot, îgbe ibe ge ikigwọk
         ge ukot me etete kinyi.
         15 Sa me ikeyi, emi nra ijeen̄ enyi inu ikween̄-inu, inyi enyi ekerọ ike emi nrọbe inyi
         enyi.
         16 Me atikọ, ogwu usun̄ ìkakimin ìgak ogwu ute-uwu. Ikeya si, gwun̄ ikwaan̄ ìkakimin
         ìgak ogwu òraria ọmọ ikwaan̄.
         17 Mgbọ keyi enyi eriọọn̄be inu chi, Awaji môgbana enyi, ire enyi ikirọ inu chi.
         18 “Ìkare otutuuk kinyi ke ikọ n̄a cha okup inyi. Nriọọn̄ ebi ngobobe. Ire, inu egebe
         me emen Ikpa Mbuban môrọ iso ike egebe ibe, ‘Ogwu òkigọọk emi igbaan̄ irie inorie
         îkana ogwu ochicha inyi emi.’
         19 Ǹkikpa inu yi inyi enyi me mgbọ keyi inu yi ikarọge-nu, inyi, ikaan̄ mgbọ inu yi
         isimọnọ irek, enyi mêsa me ikeya ichieek ibe ke Emi ìre ogwu Nrebe.
         20 Me atikọ, ene geelek òbọbọkọ ogwu nriabe inu itap, ìbọkọ emi itap. Ene geelek òbọbọkọ
         emi itap, ìbọkọ ogwu òraria emi inu itap.”
         21 Mgbọ Jisọs otumube ikọ ya isan̄a, ekwukwu kan̄ osisisik enenen. Itutumu inyi ema
         ibe, “Me atikọ, ene ge me lek kinyi môleke emi inyi ekpan̄.”
         22 Ebi udun̄ kan̄ ebebene ikiriraan̄ chieen̄ ikana, ge ikpọ ge, ge okpọ ge, mije, ema
         kperiọọn̄ ogwu Jisọs okitumu ikọ ya ibak.
         23 Ene ge me lek ebi udun̄ kan̄ cha, ogwu Jisọs omun̄be me chieen̄, ìkweek irek me agba
         lek kè Jisọs me lek ikasi ya.
         24 Saimọn Pita onenisa ubọk itọ inyi ogwu enerieen̄ ya ibe ido-nu Jisọs ogwu îkitumu
         ikọ ya ibak.
         25 Ogwu enerieen̄ ya oyayaka lek ibieen̄ me lek kè Jisọs, me ido ọmọ ibe, “Okaan̄-ene,
         ìre ekene ke ìre?”
         26 Jisọs ofọfọọk ibe, “Nsijiin̄ ọkpọkọ fituru me emen efeek usun̄, ogwu mâsabe inyi
         ore ene ya.” Inenijiin̄ ọkpọkọ fituru ya me emen efeek usun̄, mè isa inyi Judas Isikariọt
         gwun̄ kè Saimọn.
         27 Mgbọ yaage Judas obọkọbe fituru ya, Setan oninin̄ emen kan̄. Jisọs otutumu inyi ọmọ
         ibe, “Inu ya oborọ, gwat lek rọ.”
         28 Ire, kpunu ene geege me lek ebi ìkwekweek me lek ikasi ya òkọkọt iriọọn̄ inu òrọrọ
         Jisọs otumube ikọ ya inyi Judas.
         29 Ubọk Judas orebe ogwu òkisun̄ ikpoko kiban̄, usini kiban̄ ekikeek ibe ke Jisọs ìtumu
         inyi Judas ibe isi ilep inu ema mêsabe igbaalek irie ijọk ya. Usini ene ekikeek ibe
         ke ìbe isi iche ikpoko inyi ebi ugbọọn̄.
         30 Mgbọ yaage Judas obọkọbe fituru ya, inanan̄a me uwu ya isibi. Mgbọ ya, egwe îfit.
         31 Mgbọ Judas onan̄abe isibi, Jisọs otutumu inyi ebi udun̄ kan̄ ibe, “Mgbọ yi, ebilene
         mêmun̄ umin Gwun̄ Ebilene, mè inan̄a me lek kan̄ imun̄ si umin eyi Awaji.
         32 Ebi ene isimun̄ umin eyi Awaji inan̄a me lek Gwun̄ Ebilene, Awaji me lek kan̄ môchili
         umin eyi Gwun̄ Ebilene ijeen̄ ebilene me ikafiatge mgbọ.
         33 “Bọn n̄a, m̀bagọọk enyi ikup sọnja mgbọ gaalek. Ike ntumube inyi ebi ibot ebi Ju,
         ikeya si ke nkitumu inyi enyi mgbọ keyi. Enyi mêweek emi, ire, ere mbasi ikup, enyi
         kpebekọt inu.
         34 “Mgbọ keyi, ǹkinyi enyi aya ikan. Ìmun̄ lek kinyi me chieen̄. Ike mmun̄be enyi me
         chieen̄, enyi si, ìmun̄ lek kinyi me chieen̄.
         35 Ire enyi imun̄ lek kinyi me chieen̄, otutuuk ene mêsa me ikeyi iriọọn̄ ibe ke enyi
         ìre ebi udun̄ n̄a me atikọ.”
         36 Saimọn Pita onenido Jisọs ibe, “Okaan̄-ene, ìre ere owa ke obosi?” Jisọs ofọfọọk
         ibe, “Ere mbasi, enyi kpebekọt igọọk emi isi mgbọ keyi. Ire, mgbọ isikem, enyi mênu.”
         37 Pita okpọkpọk ido Jisọs ibe, “Okaan̄-ene, ìre keke orọ emi m̀kpakọtbe igọọk owu ije
         mgbọ keyi? Mbem lek ikwukwu mkpa mije kwun̄.”
         38 Jisọs obebe Pita, “Ìre obem lek me atikọ ikwukwu mkpa mije n̄a? Me atikọ, ǹkitumu
         inyi owu ibe, sabum unọn obosan̄a amọn me eririeen̄ yi, owu môjit emi mgbọ ita.”

1 Jisọs onenitumu inyi ebi udun̄ kan̄ ibe, “Ikachieek ibe ejit isisaak enyi. Ìtoon̄
         ejit me lek Awaji, mè ìtoon̄ ejit me lek n̄a si.
         2 Owuwa agwut òwa me uwu nte n̄a. Ire kpomore ikeya, kè emi ntumu nnyi enyi. Mgbọ yi,
         mânisi ere ya isi inen̄e irek isun̄ iban enyi.
         3 Ire nsi inen̄e irek isun̄ inyi enyi isan̄a, mâgwu ikom inu inikpulu enyi, inyi enyi
         enegọọk emi ekup me ere mbakup.
         4 Enyi mîriọọn̄ oniin̄ ekisa isi ere ya mbasi.”
         5 Tọmọs onenibe ọmọ, “Okaan̄-ene, eji kperiọọn̄ ere owu obosi. Ìre eji ebejeje iriọọn̄
         oniin̄ ya?”
         6 Jisọs ofọfọọk ema ibe, “Emi nre oniin̄, mè atikọ, mè ugwem. Kpunu ene geege òbokọt
         inu me lek Nte n̄a, îtata ìjeje itibi me lek n̄a.
         7 Ire enyi meriọọn̄ emi me atikọ, kè enyi eriọọn̄ Nte n̄a si. Bene me mgbọ keyi, enyi
         mîriọọn̄ Nte n̄a, mè imun̄ si Nte n̄a.”
         8 Filip onenibe ọmọ, “Okaan̄-ene, jeen̄ eji Ogwu Nte, inyi eji emun̄, mè ijot eji owot.”
         9 Jisọs ofọfọọk ibe, “Filip, ìre owu òkariọọn̄ emi si karake emi melek kinyi ekupbe
         mege inire chereyi? Ene geelek òmumun̄ emi îmun̄ si Nte n̄a. Ìre keke orọ enyi enibe
         emi ǹjeen̄ enyi Nte n̄a?
         10 Ìre owu òkachieek ibe ke emi ǹkup me emen kè Nte n̄a; ke Nte n̄a ìkup si me emen
         n̄a? Ikọ chi nkitumu, ìkanan̄a me unye eyi n̄a gaalek. Îre Nte n̄a ogwu òkup me emen
         n̄a okirọ ikwaan̄ kan̄ sa me lek n̄a.
         11 Eya orọ, ìchieek ikọ nkitumu ibe ke ǹkup me emen kè Nte n̄a; ke Nte n̄a ìkup si me
         emen n̄a. Ire enyi kpechieek mije ikọ otu n̄a gaalek, ìchieek mije ikwaan̄ ukechieen̄
         chi enyi ekimun̄.
         12 Me atikọ, ǹkitumu inyi enyi ibe ke ene geelek òchechieek me lek n̄a, môrọ inu chi
         nkirọ, mè irọ igak echi nkirọ, mije, emi mânifo igọọk Nte n̄a.
         13 Inu geelek enyi mêbeekbe me erieen̄ n̄a, mârọ inyi enyi, inyi ebi ene ekenyi Nte
         n̄a umin sa me lek inu emi ogwu Gwun̄ nrọbe.
         14 Ire enyi ibeek inu geelek me erieen̄ n̄a, emi mârọ inyi enyi.
         15 Ire enyi ima emi, enyi mêkisun̄ ikan nnyibe enyi.
         16 “Mâbeek Nte n̄a ibe iria ofifi ogwu ukarajit ijet enyi inyi inigọọk enyi ikup ire
         mgbọ ikakaan̄ge itata.
         17 Ogwu Nteme yi ìre Ekwukwu Awaji, ogwu òkijeen̄ ene atikọ. Ebi linyọn̄ kpebekọt ibọkọ
         Ogwu Nteme yi itap, mije, ema kpebemun̄ ọmọ, kpeberọriọọn̄ si ọmọ. Ire, enyi mêriọọn̄
         ọmọ, mije, ọmọ ìbokup melek kinyi, mè iluk si me emen kinyi.
         18 Emi m̀kpatele enyi kubọk bọn ìnan uga mè ute, mâgwu ikom inu me lek kinyi.
         19 Sọnja mgbọ isiraka, ebi linyọn̄ kpebeyaka imun̄ emi ofifi. Ire, enyi mêmun̄ emi.
         Mije emi nkupbe me ugwem, enyi si mêkup me ugwem.
         20 Me usen ya, mgbọ Ekwukwu Awaji mônube, enyi mêriọọn̄ ibe ke emi ǹkup me emen kè Nte
         n̄a, enyi ekukup me emen n̄a, emi nkukup si me emen kinyi.
         21 Ogwu geelek òbọbọkọ ikọ n̄a itap, mè ikirọ ikọ cha, ogwugwa ore ogwu òmumun̄ emi
         me chieen̄. Ogwu geelek òmumun̄ emi me chieen̄, Nte n̄a mômun̄ ene ya me chieen̄.
         Emi si mâmun̄ ene ya me chieen̄, mè isa lek n̄a ijeen̄ ene ya.”
         22 Judas (ìkare Judas Isikariọt) onenido Jisọs ibe, “Okaan̄-ene, ìre keke orọ obosa
         lek kwun̄ ijeen̄ eji gaalek, mè itele ebi linyọn̄?”
         23 Jisọs ofọfọọk ibe, “Ogwu ima emi, ene ya môkirọ ikọ n̄a. Nte n̄a môma ene ya. Emi
         melek Nte n̄a si mênu inigọọk ene ya iluk ibia.
         24 Ogwu ikamage emi, ene ya ìkporọ ikọ n̄a. Ikọ chi enyi ekinọ emi nkitumu, ìkare emi
         me lek n̄a nkitumu, îre ikọ Nte n̄a ogwu òraria emi inu obe emi ǹtumu ke nkitumu.
         25 Ntumu ikọ chi otutuuk inyi enyi me mgbọ keyi emi melek kinyi ekupbe.
         26 “Ire, Ogwu Nteme, òrere Ekwukwu Mbuban ogwu Nte n̄a môriabe inu me erieen̄ n̄a, môjeen̄
         enyi otutuuk inu, mè ikeek si enyi otutuuk inu ntumube inyi enyi.
         27 Esuuk ke ntele ibe ikup melek kinyi. Esuuk n̄a ke nnyi enyi, ìkare òjelek esuuk eyi
         ebi linyọn̄ ekinyi ke emi nnyi enyi. Ikasisaak ejit kinyi, ikatet si ukpook.
         28 “Enyi mîra inọ emi ntumube inyi enyi ibe ke mâninan̄a itele enyi. Ire, mâyaka igwu
         ikom inu me lek kinyi. Ire enyi imun̄ emi me chieen̄, enyi mêbele ejit ibe ke emi
         mânifo igọọk Nte n̄a, mije, Nte n̄a îmin igak emi.
         29 Nra itumu inu chi inyi enyi me mgbọ keyi ema kperọrọ-nu, inyi mgbọ ema isinirọ iso,
         enyi mênichieek ikọ n̄a.
         30 Mgbọ keyi, m̀kpayaka itumu owuwa ikọ melek kinyi, mije, ogwu òkikpulu linyọn̄ keyi
         òkinu. Ogwu òkikpulu linyọn̄ yi ìkakaan̄ unye me lek n̄a kubọk ge.
         31 Ire, ǹkiweek ibe ebi linyọn̄ eriọọn̄ ibe ke emi mma Nte n̄a, mè ikirọ otutuuk inu
         geelek ike Nte n̄a obe emi ǹrọ. Mgbọ yi, ìnan̄a ìkeke mè eji eneje enan̄a me ere keyi.”

1 Jisọs onenitumu inyi ebi udun̄ kan̄ ibe, “Emi nre atata olik gerep, Nte n̄a ore ogwu
         òkikpọ chieen̄ me lek uko gerep ya.
         2 Agọọk geelek òkup me lek n̄a, mè ìkato mfut, Nte n̄a îra ikisọp ifiin̄. Ire, agọọk
         geelek òtoto mfut, Nte n̄a îra ikikpaan̄ lek ijaan̄, inyi ikito owuwa mfut.
         3 Ire enyi, enyi mîtana isan̄a sa me lek ikọ ntumube inyi enyi.
         4 Ìkup me emen n̄a, ke emi mâkup si me emen kinyi. Ike agọọk geege ìkpokọt ito mfut
         me lek kan̄ gaalek îtata ìkukup me lek olik gerep ya, ikeya si, enyi kpebekọt ito
         mfut geege me lek kinyi, îtata enyi ekukup me emen n̄a.
         5 Emi nre olik gerep ya, sa enyi ere otu agọọk. Ire ene ikup me emen n̄a, emi nkukup
         me emen ene ya, ene ya môto owuwa mfut. Isan̄a me lek n̄a, enyi kpebekọt irọ inu geege.
         6 Ene geelek ikakupge me emen n̄a, ene ya ìkup kubọk otu agọọk efieekbe itọp ifiin̄,
         ikukup ichiaak. Òjelek otu agọọk òchachiaak ikeya, ekikpukpulu itap me ukan̄, mè iwọp
         itaka iriọk.
         7 Ire enyi ikup me emen n̄a, mè ikọ n̄a ikup me emen kinyi, ìbeek inu geelek òkup enyi
         me uyọt, ke mêrọ inyi enyi.
         8 Ire enyi ito owuwa mfut, ebi ene mêmun̄ ibe ke enyi ìre ebi udun̄ n̄a, mè isa me
         ikeya inyi Nte n̄a umin.
         9 “Ike Nte n̄a omun̄be emi me chieen̄, ikeya si ke emi mmun̄ enyi me chieen̄. Eya orọ,
         ìkup me emen imumechieen̄ n̄a.
         10 Ire enyi ikirọ ikọ n̄a, enyi mêkup me emen imumechieen̄ n̄a, kubọk emi nrọbe ikọ
         kè Nte n̄a, mè ikup me emen imumechieen̄ kè Nte n̄a.
         11 Ǹkitumu ikọ yi inyi enyi, inyi unwọọn̄ nkaan̄be ikup me emen kinyi, kubọk îkupbe
         me emen n̄a, mè unwọọn̄ kinyi ijot.
         12 Ikan nnyibe enyi ìre ikeyi: Ìmun̄ lek kinyi me chieen̄, kubọk emi mmun̄be enyi me
         chieen̄.
         13 Imumechieen̄ òmimin ichit, eyi ene môkọtbe ikaan̄ me lek ebi unene kan̄ ìre ene ya
         isasa lek kan̄ inyi ibe ekpan̄ mije ebi unene kan̄. Kpunu ofifi imumechieen̄ òmimin
         igak ikeya.
         14 Ire enyi ikirọ ikọ n̄a, enyi ìre ebi unene n̄a.
         15 Mgbọ keyi, ǹkayaka ìgwen enyi ebi usun̄, mije, ogwu usun̄ ìkakiriọọn̄ inu ogwu nte
         uwu kan̄ okirọ. Kpan̄asi ikeya, ǹkigwen enyi ebi unene n̄a, mije, mkpa inu geelek
         nkween̄be me ubọk kè Nte n̄a inyi enyi.
         16 Ìkare enyi egobo emi. Îre emi ngobo enyi, ibe enyi esi erọ ata ikwaan̄ eyi òbofufuk.
         Enyi isirọ ikeya, Nte n̄a mônyi enyi inu geelek enyi ebeekbe me erieen̄ n̄a.
         17 Eya orọ, ikan nnyibe enyi ìre ikeyi: Ìmun̄ lek kinyi me chieen̄.
         18 “Ire ebi linyọn̄ icha enyi, ikawuuk ibe ke ebi linyọn̄ mîdasi icha emi.
         19 Mebe enyi ìre ebi linyọn̄, kè ebi linyọn̄ èma enyi kubọk ebi kiban̄. Ire, enyi kpere
         ebi linyọn̄, mije, ǹgogobo enyi isibi me linyọn̄. Îre eya orọ mè ebi linyọn̄ echa
         enyi.
         20 Ikawuuk ikọ ntumube inyi enyi ibe ke ogwu usun̄ ìkakimin ìgak ogwu ute-uwu. Ire ebi
         linyọn̄ itutuku emi, mêtutuku enyi si. Ire ema ibọkọ inu njeen̄be ema itap, mêbọkọ
         si eyi enyi mêjeen̄be ema itap.
         21 Ebi linyọn̄ eberọ enyi otutuuk inu chi bak me lek enyi erebe ebi eyi n̄a, mije, ema
         cha kperiọọn̄ Awaji ogwu òraria emi inu.
         22 Mebe emi ǹkanu ìnitumu ikọ ìnyi ema, kpemetip ema oyerebet mije ijo inu. Ire, mgbọ
         keyi nnube initumu ikọ inyi ema, kpunu inu ema ebesa ikwek lek kiban̄, ire ema ikirọ
         ijo inu ifo isi.
         23 Ogwu icha emi, îcha si Nte n̄a.
         24 Mebe ǹkarọ ikwaan̄ ukechieen̄ echi ene geege ikarakge ìrọ me etete kiban̄, kpemetip
         ema oyerebet mije ijo inu. Ire, mgbọ keyi, ubọk geelek otutuuk kiban̄ esabe chieen̄
         imun̄ ikwaan̄ ukechieen̄ nrọbe, ema mîcha emi, mè icha si Nte n̄a igbaalek.
         25 Ire, otutuuk inu chi ìkirọ iso inu egebe me ikpa Ikan kiban̄ ibe, ‘Ema mîcha emi
         me nkarọge ijo inu geege.’
         26 “Ire, Ogwu Nteme ya òrere Ekwukwu òkijeen̄ ene atikọ, ogwu mâriabe inan̄a me agba
         lek kè Nte n̄a ijet enyi mônu. Isinu, môrọ inyi enyi eriọọn̄ ogwu emi nrebe.
         27 Ire, enyi me lek kinyi si, mêtumu ogwu emi nrebe isibi inyi ebi ene, mije, enyi mîgọọk
         emi ikup bene me ibebene.”

1 “Ǹkitumu otutuuk ikọ chi inyi enyi, inyi enyi ekanan̄a ìrọn̄.
         2 Mije, ebi ibot ebi Ju mêlap enyi isibi me uwu ntitiin̄ kiban̄. Me atikọ, mgbọ òkinu
         mgbọ ebi ene mêkpan̄be enyi, mè ikeek ibe ke ata ikwaan̄ ire eya ema ekirọ inyi Awaji.
         3 Ema eberọ enyi inu chi, mije, ema kperiọọn̄ Nte n̄a, kperiọọn̄ emi si.
         4 Nra itumu inu chi inyi enyi, inyi, mgbọ inu chi isinirọ iso, enyi mêkeek ibe ke emi
         mwuuk lek itaba enyi ubọk me utọn̄. Ǹkatumu ikọ chi ìnyi enyi bene me ibebene, mije,
         emi melek kinyi ekup.
         5 “Mgbọ keyi, mânigwu ikom ifo igọọk ogwu òraria emi inu. Ire, kpunu ene geege me lek
         kinyi òdodo emi ibe ìre emi m̀basi owa?
         6 Kpan̄asi ikeya, enyi ekifieek ejit mije ikọ chi ntumube inyi enyi.
         7 Ire, ǹkitumu atikọ inyi enyi, ifofo n̄a ìbosa nnwọn ijet enyi. Mije, ire ǹkanan̄a
         ìfo, Ogwu Nteme ya ìkponu inigọọk enyi ikup. Ire, ire nnan̄a ifo, mâria ọmọ ijet enyi.
         8 Isinu, mônirọ inyi ebi linyọn̄ eriọọn̄ inu òfolek ijo inu, mè ata irọrọ, mè oyerebet
         eyi Awaji obosibi me ibot ebilene.
         9 Òfo me lek ijo inu, môrọ inyi ebi linyọn̄ eriọọn̄ ibe ke ema mîrọ ijo inu, mije ema
         ekachieekge me lek n̄a.
         10 Òfo me lek ata irọrọ, môrọ inyi ebi linyọn̄ eriọọn̄ ibe ke emi ìre ogwu ata irọrọ
         sa me lek ifofo eyi mbafo igọọk Nte n̄a me ere enyi kpebeyaka imun̄ emi ofifi.
         11 Òfo me lek oyerebet, môrọ inyi ebi linyọn̄ eriọọn̄ ibe ke Awaji môsibi oyerebet me
         ibot kiban̄, mije, Awaji îwuuk lek itip ogwu òkikpulu linyọn̄ keyi oyerebet.
         12 “Îkaan̄ owuwa inu matumube inyi enyi. Ire, enyi kpebekọt igobo otutuuk itet me mgbọ
         keyi.
         13 Mgbọ Ekwukwu òkijeen̄ ene atikọ ya isinu, môjeen̄ enyi otutuuk atikọ. Ìkpotumu ikọ
         eyi ibot kan̄. Îre ikọ înọbe ke ìbotumu. Môtumu si inu òborọ me mgbọ òkup me isi inyi
         enyi.
         14 Môrọ si inyi ebi ene enyi emi Gwun̄ Awaji umin, mije, inu geelek ìbonichili ijeen̄
         enyi ìbonan̄a me ubọk n̄a.
         15 Otutuuk inu geelek Nte n̄a okaan̄be ìre echi n̄a. Eya orọ ntumube ibe ke inu geelek
         Ekwukwu òkijeen̄ ene atikọ ya obochili ijeen̄ enyi ìre inu ònan̄a me ubọk n̄a.
         16 “Sọnja mgbọ isiraka, enyi kpebeyaka imun̄ emi. Ire, sọnja mgbọ isiyaka iniraka, enyi
         mêyaka imun̄ emi.”
         17 Usini ebi udun̄ kan̄ ekekidido lek kiban̄ ibe, “Ìre kpasi ikọ ke îkitumu ikeyi ibe,
         ‘Sọnja mgbọ enyi kpebeyaka imun̄ emi ofifi. Sọnja mgbọ isiyaka iniraka, enyi mêyaka
         imun̄ emi, mije, m̀basi lek Nte n̄a’?”
         18 Ema ekpọkpọ ikidido lek kiban̄ ibe, “Ìre sọnja mgbọ ya îtumube ìsibi keke? Ikọ cha
         îkitumu, eji kpekọt igobo itet.”
         19 Jisọs orọriọọn̄ ibe ke ema ekiweek idodo ọmọ ikọ òfo me lek ikọ ya, mè inido ema
         ibe, “Ìre enyi ekido lek kinyi ikọ òfolek ikọ ya ntumube ibe, ‘Sọnja mgbọ, enyi kpebeyaka
         imun̄ emi, sọnja mgbọ si isiyaka iniraka, enyi mêyaka imun̄ emi’?
         20 Me atikọ, ǹkitumu inyi enyi ibe, mgbọ enyi ebekito ito, mè ikifieek ejit, îre mgbọ
         keya ke ebi linyọn̄ ebekinwọọn̄ unwọọn̄. Enyi mêkup me ufieejit, ire, ufieejit kinyi
         môkana unwọọn̄.
         21 Ìkup kubọk enenwaan̄ òboman gwun̄. Ogwu enenwaan̄ ya ìkifieek owot ufiak uman, mije,
         mgbọ kan̄ îkem. Ire, isiman gwun̄ ya ito, îra iwuuk otutuuk ujat cha mije unwọọn̄
         ibe ke ọmọ îman aya gwun̄ isibi me linyọn̄.
         22 Ikeya si ke îkup me lek kinyi. Mgbọ keyi ìre mgbọ ufieejit inyi enyi. Ire, mâyaka
         ikpọk imun̄ enyi. Mgbọ ya, enyi mênwọọn̄ unwọọn̄, kpunu ene geege òbobọkọ enyi unwọọn̄
         kinyi.
         23 Me usen ya si, enyi kpebeyaka ido emi inu geege. Me atikọ, ǹkitumu inyi enyi ibe,
         inu geelek enyi mêbeekbe me erieen̄ n̄a, Nte n̄a môrọ inyi enyi.
         24 Mege inire mgbọ keyi, enyi kpebeek emi inu geege me erieen̄ n̄a. Ìbeek, ke mênyi
         enyi, inyi unwọọn̄ kinyi ijot.
         25 “Mgbọ keyi, ǹkitumu ikọ me urọk inyi enyi. Ire, mgbọ òkinu mgbọ m̀kpayaka ikitumu
         ikọ me urọk inyi enyi. Mgbọ ya, m̀bakitutumu ikọ òfolek kè Nte n̄a ichili ibook isi
         ge inyi enyi.
         26 Me Usen ya, îre enyi me lek kinyi ebebeek Nte n̄a inu me erieen̄ n̄a, ìkare emi mbabeek
         inu me ibot kinyi.
         27 Iin̄, Nte n̄a îmun̄ enyi me chieen̄ enenen, mije enyi emun̄be emi Gwun̄ Awaji me
         chieen̄, mè ichieek si ibe ke emi ǹnan̄a me agba lek Awaji inu.
         28 Emi ǹnan̄a me agba lek Nte n̄a inu me linyọn̄. Mgbọ keyi, mâniyaka igwu ikom inan̄a
         me linyọn̄ ifo igọọk Nte n̄a.”
         29 Ebi udun̄ kan̄ enenitumu inyi ọmọ ibe, “Mgbọ keyi, înwọn eji me lek, mije, obene
         ikitumu ikọ ichili, òkayaka ìtumu ikọ geege me urọk.
         30 Mgbọ keyi, eji mîmun̄ ibe ke owu oriọọn̄ inu geelek, mè iriọọn̄ si otutuuk idodo
         geelek ebi ene ekaan̄be me emen ejit kiban̄. Eya orọ, eji mîchieek ibe ke owu ònan̄a
         me agba lek Awaji inu me atikọ.”
         31 Jisọs obebe ema, “Ìre enyi mîtolek inichieek mgbọ keyi?
         32 Ire, mgbọ òkinu, mgbọ ya îra irere isan̄a, mgbọ mêyiyalabe enyi, ogwu ikup ofo uwu
         kan̄. Mgbọ ya, enyi mêyat itele emi. Ire, emi m̀kpakup emi gaalek, mije, Nte n̄a môkup
         melek n̄a.
         33 “Eya orọ, ǹkitumu ikọ chi inyi enyi, inyi enyi ekup melek n̄a, mè ekaan̄ esuuk, mije,
         enyi mêmun̄ ufialek me linyọn̄ keyi. Ire, ìkat ejit, mije, emi nra itim ikpan̄ linyọn̄.”

1 Mgbọ Jisọs otumube ikọ cha isan̄a, ibebene chieen̄ ikpọ inyọn̄, mè iriaak uriaak
         ibe: “Nte n̄a, mgbọ ya îkem. Nyi Gwun̄ kwun̄ umin, inyi emi, Gwun̄ kwun̄, ǹnyi owu
         umin si.
         2 Mije, owu onyi emi unye me lek otutuuk ebilene, inyi ǹkennyi otutuuk ebi geelek owu
         onyibe emi ugwem ikakaan̄ge itata.
         3 Mgbọ yi, otutuuk oniin̄ òkukup isasa ikaan̄ ugwem ikakaan̄ge itata ìre irọriọọn̄
         owu ogwu ọmọ gaalek orebe Awaji me atikọ, mè irọriọọn̄ si emi Jisọs Karais ogwu owu
         oriabe inu me linyọn̄.
         4 Nrọ otutuuk ikwaan̄ onyibe emi iso, mè isa me ikeya inyi owu umin me linyọn̄.
         5 Eya orọ, mgbọ yi, Ute, nyi emi irek umin me agba lek kwun̄, inyi m̀kpọk ǹkaan̄ umin
         ya eyi nkaan̄be melek kwun̄ sabum enirom linyọn̄.
         6 “Nra irọ inyi ebi owu ogobobe isibi me linyọn̄ isa inyi emi eriọọn̄ ogwu owu orebe.
         Me okpatu, îre owu okaan̄ ema, mè inisa ema ikana itap emi me ubọk. Ema mîsiki ibot
         inyi ikọ kwun̄.
         7 Mgbọ yi, ema mîriọọn̄ ibe ke otutuuk inu owu okanabe itap emi me ubọk ìnan̄a me ubọk
         kwun̄.
         8 Mije, nlook ema etip owu olookbe emi, ema ebọbọkọ itap. Ema mîriọọn̄ ibe, me atikọ,
         ke emi ǹnan̄a me lek kwun̄ inu, mè ichieek si ibe ke ìre owu oria emi inu me linyọn̄.
         9 Eya orọ, ǹkiriaak uriaak me ibot ebi n̄a ebi owu okanabe itap emi me ubọk, mije,
         îre owu okaan̄ ema. Ǹkariaak uriaak me ibot ebi linyọn̄.
         10 Otutuuk inu geelek nkaan̄be ìre echi kwun̄. Otutuuk inu geelek owu okaan̄be ìre echi
         n̄a si. Umin n̄a mè uja n̄a îsibi utoon̄ sa me lek kiban̄.
         11 Emi m̀kpayaka ikup me linyọn̄ ifiin̄ igak ikeya, mânika igọọk owu. Ire, ebi owu onyibe
         emi chi mêkup me linyọn̄. Eya orọ, Ute Mbuban, bem ema me unye eyi erieen̄ kwun̄,
         òrere erieen̄ eyi owu onyibe emi, inyi ema ere ge, kubọk emi melek kwun̄ erebe ge.
         12 Mgbọ nkupbe melek kiban̄, nsa unye eyi erieen̄ ya owu onyibe emi ibem ema, mè isun̄
         ema me utelelek. Eya orọ, kpunu ene geege ònanan̄a me lek kiban̄ ichep, îtata ogwu
         edọmọbe isan̄a ibe ke ìbochechep, kubọk egebe me emen Ikpa Mbuban.
         13 “Mgbọ keyi, emi mânika igọọk owu. Ire, ǹkitumu ikọ chi mgbọ keyi nkupbe me linyọn̄,
         inyi ebi n̄a chi ekaan̄ unwọọn̄ n̄a ojot ojot me emen kiban̄.
         14 Nnyi ema ikọ kwun̄. Eya orọ, ebi linyọn̄ mîcha ema, mije, ema kpere ebi linyọn̄,
         kubọk emi si nkarege ogwu linyọn̄.
         15 Ǹkabeek ibe owu òkpulu ema òsan̄a me linyọn̄. Ire, ǹkibeek ibe owu òchit ema, inyi
         ogwu ijo ikachak ema ubọk me lek.
         16 Ike nkarege ogwu linyọn̄, ema si kpere ebi linyọn̄.
         17 Eya orọ, sa atikọ kwun̄ sun̄ ema esese nyi lek kwun̄, mije, ikọ kwun̄ ìre atikọ.
         18 Ike owu oriabe emi inu me linyọn̄, ikeya si ke emi nria ema itap me linyọn̄.
         19 Mije kiban̄, emi nsun̄ lek n̄a esese, inyi ema esun̄ si lek kiban̄ esese enyi owu
         me atikọ.
         20 “Ire, ǹkariaak uriaak mije ebi udun̄ n̄a gaalek. Ǹkiriaak si mije otutuuk ebi mêchieekbe
         me lek n̄a inan̄a me lek ata etip eyi ebi udun̄ n̄a chi mêlookbe.
         21 Nte n̄a, ǹkibeek ibe owu òrọ inyi otutuuk ebi ìchechieek melek n̄a me linyọn̄ ere
         ge, kubọk owu okupbe me emen n̄a, emi si nkukup me emen kwun̄. Rọ si inyi ema ekup
         me emen kiji, inyi ebi linyọn̄ esa me ikeya echieek ibe ke ìre owu oria emi inu me
         linyọn̄.
         22 Umin ya eyi owu onyibe emi, nsa inyi ema si, inyi ema ere ge, kubọk owu melek n̄a
         erebe ge.
         23 Ike owu okupbe me emen n̄a, emi si mâkup me emen kiban̄. Rọ inyi ema otutuuk ekana
         ere ge kpoi, inyi ebi linyọn̄ eriọọn̄ ibe ke owu oria emi inu; ke owu omun̄ ema me
         chieen̄, kubọk owu omun̄be emi me chieen̄.
         24 “Ute, ǹkiweek ibe otutuuk ebi owu onyibe emi egọọk emi ekup me ere mbakup, mè ekemun̄
         umin n̄a eyi owu onyibe emi, mije owu omun̄be emi me chieen̄ sabum enirom linyọn̄.
         25 “Ute ogwu ata irọrọ, ubọk geelek ebi linyọn̄ ekariọọn̄ge owu, emi nriọọn̄ owu. Ebi
         linyọn̄ mîriọọn̄ si ibe ke ìre owu oria emi inu me linyọn̄.
         26 Nra irọ inyi ebi linyọn̄ eriọọn̄ ogwu owu orebe, mâkirọ si ikeya ifo isi, inyi imumechieen̄
         owu okaan̄be me lek n̄a ikup me emen kiban̄, inyi emi ǹsa me ikeya ǹkup si me emen
         kiban̄.”

1 Mgbọ Jisọs oriaakbe uriaak ya isan̄a, ọmọ mè ebi udun̄ kan̄ enanan̄a me ere ya ije
         isaba iteke ekigwen Kidọrọn, isi inin̄ emen uko ge ewopbe uti olifu me emen me usaba
         agan̄ ya.
         2 Judas ogwu òleleke Jisọs inyi ekpan̄ îriọọn̄ si ere ya, mije, Jisọs mè ebi udun̄
         kan̄ mîwuuk lek ikisi ere ya isi isiki efuuk.
         3 Mgbọ Jisọs mè ebi udun̄ kan̄ ekupbe me ere ya, Judas osasa urum ebi akọn̄ mè usini
         ebi ìkibem Uwu Mbuban, ebi ebi ibot ngwugwa mè ebi Farisi eriabe ibe enetet Jisọs,
         igbaalek ije inu me ere ya. Otutuuk ife cha mîkaan̄ ukan̄ nlak, mè mkpukan̄, mè nroon̄
         akọn̄ me ubọk isa inu.
         4 Jisọs orọriọọn̄ otutuuk inu òbosibi inyi ọmọ mgbọ ya, mè inan̄a me etete ebi melek
         kan̄ isibi ije isi ikweek ife cha, mè ido ema ibe, “Ìre ekene ke enyi ekiweek?”
         5 Ema efọfọọk ibe ke ema ekiweek Jisọs ogwu Najeret. Jisọs obebe ema, “Emi ire ene
         ya.” Judas ogwu òboleke Jisọs inyi ekpan̄ òwa si melek ife cha okekebe.
         6 Mgbọ Jisọs otumube inyi ema ibe “Emi ire ene ya,” ema eririki, mè itọp lek inyi udun̄,
         mè irirọn̄ọ me ijọn̄ọ.
         7 Jisọs okpọkpọk ido ema ibe, “Ìre ekene ke enyi ekiweek?” Ema efọfọọk ibe ke ema ekiweek
         Jisọs ogwu Najeret.
         8 Jisọs ofọfọọk ema ibe, “Ntumu inyi enyi ibe ke emi nre ene ya. Ire emi ke enyi ekiweek,
         ìtet emi, mè ìtele ebi melek n̄a chi, mè efon.”
         9 Ikọ yi onenirọ iso ikọ Jisọs otumube inyi ogwu Ute ibe, “Otutuuk ebi owu onyibe emi,
         kpunu ene geege ògagak emi ichep.”
         10 Mgbọ ya, Saimọn Pita owọwọọk oge etim kan̄ isibi, mè ikep gwun̄ uwu ogwu ibot ebi
         ibot ngwugwa utọn̄ agan̄ ulom ifieek. Erieen̄ ogwu enerieen̄ ya ìre Malikọs.
         11 Jisọs ogagana inyi Pita ibe, “Ben oge etim kwun̄ tap me emen ogan. Ìre òkaweek ibe
         emi ǹnwọ inu ònan̄a me emen ekpen̄ ufialek eyi Nte n̄a obe emi ǹnwọ?”
         12 Ebi akọn̄ cha melek ogwu ibot kiban̄, mè ebi ìkibem Uwu Mbuban etetet Jisọs ibọp,
         13 mè isa ọmọ idasi inu me isi kè Anas ogwu nte nwa kè Keyefas ogwu ibot ngwugwa me
         acha ya.
         14 Keyefas yi ore ogwu òtutumu inyi ebi Ju ibe ke mônwọn ibe ene ge ikwu mkpa me ibot
         otutuuk ene.
         15 Saimọn Pita mè ofifi ogwu udun̄ kè Jisọs ekekije igọọk Jisọs me udun̄. Mije ogwu
         ibot ebi ibot ngwugwa oriọọn̄be ogwu udun̄ kè Jisọs keyilọ ya isi, etetele inyi ogwugwa
         ije iraka inin̄ emen oyet egep ya igọọk Jisọs.
         16 Ire, Pita okekeke me otunchit me oyet. Ogwu udun̄ kè Jisọs ogwu ogwu ibot ngwugwa
         oriọọn̄be isi ya onenisi itumu ikọ melek gwun̄ enenwaan̄ òkibem otunchit ya, mè isa
         Pita iraka inin̄ emen oyet egep ya.
         17 Ogwu enenwaan̄ òkibem otunchit ya onenitumu inyi Pita ibe, “Me atikọ, owu ìre ene
         ge me lek ebi udun̄ ene yi.” Pita ofọfọọk ibe, “Emi ǹkare!”
         18 Ebi ìkisi ikwaan̄ me oyet egep ya, mè ebi ìkibem ere mîsọk ukan̄ me oyet egep ya,
         mije utọọk, mè ikeke ikana ukan̄ ya ikigwele. Pita ogọgọọk ema ikeke me ere ya ikigwele
         ukan̄ ya.
         19 Otutuuk mgbọ ya, ogwu ibot ebi ibot ngwugwa okekido Jisọs ikọ òfolek ebi udun̄ kan̄
         mè ijejeen̄ kan̄.
         20 Jisọs ofọfọọk ibe, “Emi ǹkatumu ikọ geege me nlet. Ikọ geelek ntumube, îre me isi
         ogbogbo ene ke ntumu. Njeen̄ inu me uwu ntitiin̄ me uwu ntitiin̄, mè ijeen̄ si inu
         me Uwu Mbuban ere otutuuk ebi Ju enikititiin̄.
         21 Ìre keke orọ okido emi ikọ? Gwen ebi ìnọnọ ikọ ntumube do. Mije, ìkakaan̄ ogwu me
         lek kiban̄ ikariọọn̄ge inu ntumube.”
         22 Jisọs itutumu ikeya, ene ge me lek ebi ìkibem Uwu Mbuban, ogwu òkeke iriaak me ere
         ya otatap ọmọ ada me isi, mè igana inyi ọmọ ibe, “Ìre ikeya ke okitumu ikọ inyi ogwu
         ibot ebi ibot ngwugwa?”
         23 Jisọs otutumu inyi ogwu ene ya ibe, “Ire ntumu ikọ ilọ, îgbe ibe owu òsan̄a amọn
         me lek. Ire, ire ntumu atikọ, ìre keke orọ mè owu òsulu emi?”
         24 Anas oneniria Jisọs ikeya, melek olik cha esabe ibọp ọmọ, ijet Keyefas ogwu ibot
         ebi ibot ngwugwa.
         25 Mgbọ Saimọn Pita okekebe me ere ya ikigọọk igwele ukan̄, usini ebi ìkup me ere ya
         enenido ọmọ ibe, “Ìre owu òkafat ìre ene ge me etete ebi udun̄ kè Jisọs?” Pita okakan̄
         ibe, “Ìkare emi!”
         26 Ene ge me lek bọn uwu ogwu ibot ebi ibot ngwugwa ya òrere ulọk melek ogwu Pita ofieekbe
         utọn̄ ya onenido Pita ibe, “Ìre ìkafat ìre owu melek kè Jisọs ke mmun̄ me emen uko
         olifu ya?”
         27 Pita okpọkpọk ikan̄, mè ibe, “Iin̄-iin̄, ìkare emi!” Mgbọ yaage ikọ ya otabe Pita
         me otu, unọn obebene isan̄a amọn.
         28 Me agan̄ egwe, ebi ife cha enenisa Jisọs inan̄a me uwu kè Keyefas isi uwu kè Pailet,
         ogwu ibot mkpulu ebi Rom etobe ibe ikikpulu agan̄ ya. Mije ogwu ibot ya ikarege ogwu
         Ju, otutuuk ebi Ju ìgọgọọk isi ere ya kpenin̄ uwu ya. Mije, ininin̄ uwu ya môchaka
         ema mbuban me lek, mè irọ inyi ema ekakọt ìgọọk ìrie ijọk Iraraka ya.
         29 Eya orọ Pailet me lek kan̄ onanan̄a me uwu isibi inu inikweek ema me oyet, mè ido
         ema ibe, “Ìre kpasi ikan ke ene yi orọn̄?”
         30 Ema efọfọọk ibe, “Ire ene yi ìkare ijo ene, eji kpemesa inu me isi kwun̄.”
         31 Pailet otutumu inyi ema ibe, “Enyi me lek kinyi ìsa ọmọ ìfo ìsi ìsibi oyerebet me
         ibot ìgọọk me lek ikan kinyi.” Ema efọfọọk ibe ke ema kpekaan̄ unye ifefieek oyerebet
         mkpa inyi ene.
         32 Inu yi ìrọ ikeya, inyi ikọ Jisọs otumube ibak òjelek mkpa ọmọ obokwu irọ iso.
         33 Pailet ogwugwu ikom inin̄ uwu, mè inigwen Jisọs ido ibe, “Ìre owu ore ogwu ubọọn̄
         ebi Ju ya?”
         34 Jisọs ododo Pailet ibe, “Ìre idodo ya ìnan̄a me ekiket kwun̄, sa ìre òkitumu inu
         onọbe me otu ebi ofifi ife?”
         35 Pailet otutumu inyi Jisọs ibe, “Ìre emi ìre ogwu Ju? Îre ebi kinyi mè ebi ibot ngwugwa
         kinyi esa owu inu me isi n̄a. Ìre keke ke orọ ilọ?”
         36 Jisọs ofọfọọk Pailet ibe, “Me atikọ, ogboon̄ ubọọn̄ n̄a ìkare eyi linyọn̄ keyi. Ire
         mkpulu n̄a more eyi linyọn̄ keyi, kè ebi ikwaan̄ n̄a etim akọn̄, inyi ebi Ju ekakọt
         ìtet emi. Ire, mkpulu n̄a ìkare eyi linyọn̄ keyi.”
         37 Pailet obebe Jisọs, “Ire ikeya, owu ìre ubọọn̄ ma!” Jisọs ofọfọọk ibe, “Owu otumu
         itat ibebe ke emi ìre ubọọn̄. Inu òrọrọ emanbe emi inu me linyọn̄ keyi ìre inenitumu
         atikọ ichili ibook inyi ebilene. Eya orọ, ene geelek òrere ogwu atikọ okigban̄ utọn̄
         me lek ikọ n̄a.”
         38 Pailet ododo Jisọs ibe, “Ìre keke ire atikọ?” Idodo ikọ ya isan̄a, inanan̄a isibi
         isi itumu inyi ebi Ju cha ibe, “Ǹkamun̄ inu geege eyi ene yi orọbe ilọ.
         39 Ire, îre ọrọmijọn̄ kinyi ibe emi ǹkensan̄a ogwu mkpọn ge ǹsibi me uwu mkpọn ǹnyi
         enyi me mgbọ ijọk Iraraka geelek. Mgbọ keyi, ìre môneme enyi ibe emi ǹsan̄a ‘ogwu
         ubọọn̄ ebi Ju’ ǹnyi enyi?”
         40 Ema etataan̄ ukpo itumu ibe, “Kasan̄a ogwa! San̄a Barabas sibi nyi eji!” Barabas
         yi ìre ogwu ògọgọọk itap wọlọwọlọ me ama.

1 Pailet onenisa Jisọs inyi ebi akọn̄ ibe esulu me njijan̄.
         2 Ebi akọn̄ cha enenisa ukpak ilọk okpibot ubọọn̄, mè isa ikwuun̄ ọmọ me ibot, mè itap
         ọmọ ujọn̄ọ ọfọnti irio irio eyi ebi ubọọn̄ ekitap.
         3 Mgbọ ema ebalabe ọmọ ikeya isan̄a, ema ekekije isi ikitọp ọmọ amọn ibe, “Ogwu ubọọn̄
         ebi Ju, eji mînyi owu amọn!” Isitumu ikeya, mîra ikitap ọmọ ada me isi.
         4 Pailet okpọkpọk isibi inu initumu inyi ebi Ju ibe, “Ìkpọ, mâsan̄a ene yi isibi inyi
         enyi, inyi enyi eriọọn̄ ibe ke ǹkamun̄ ikan geege îrọn̄be eyi masabe itip ọmọ oyerebet.”
         5 Jisọs oneninan̄a isibi, melek okpibot ubọọn̄ ya esabe ukpak ilọk me ibot, mè ọfọnti
         ebi ubọọn̄ ya me lek. Mgbọ ya, Pailet otutumu inyi ebi Ju ibe, “Kpọ ene ya ire ogwu!”
         6 Mgbọ yaage ebi ibot ngwugwa mè ebi ìkibem Uwu Mbuban emun̄be Jisọs, ema ekekitaan̄
         ukpo ibe, “Gon ọmọ kpan̄! Gon kpan̄ me uti nkwurieen̄!” Ire, Pailet ofọfọọk ema ibe,
         “Enyi me lek kinyi ìsa ọmọ ìsi ìgon ìkpan̄. Emi ǹkamun̄ ikan geege îrọn̄be.”
         7 Ebi Ju ekekitumu inyi Pailet ibe, “Eji mîkaan̄ ikan. Igọọk me lek ikan kiji, ene
         yi ìre ogwu ebekpakpan̄, mije, ìkigwen lek kan̄ Gwun̄ Awaji.”
         8 Mgbọ Pailet onọbe ikọ ya, ukpook orọriọọn̄ itet ọmọ.
         9 Isasa Jisọs igwu ikom inin̄ uwu, mè isi ido ibe, “Ìre ònan̄a me owa?” Ire, Jisọs
         ìkafọọk ọmọ inu geege.
         10 Pailet ododo ọmọ ibe, “Ìre owu òkpotumu inu geege inyi emi? Ìre òkariọọn̄ ibe ke
         nkaan̄ unye itetele owu, inyi owu òfo, mè ikaan̄ si unye igogon owu me uti nkwurieen̄?”
         11 Jisọs ofọfọọk ọmọ ibe, “Owu kpomokọt ikaan̄ unye geege me lek n̄a ire ìkare Awaji
         onyi owu unye. Eya orọ, nrọ-nlọ eyi ebi ìsasa emi ijet owu omin igak eyi kwun̄.”
         12 Mgbọ Pailet onọbe ikọ ya Jisọs otumube, ibebene ikiweek ike ìbosa irọ mè etele Jisọs
         inyi ifo. Ire, ebi Ju ekekitaan̄ ukpo itumu inyi Pailet ibe, “Ire otele mè ene yi
         ifo, owu òkare unene ogwu Sisa. Mije, ene geelek òbebe ke ọmọ ìre ubọọn̄, ìre ogwu
         ochicha inyi ogwu Sisa.”
         13 Mgbọ Pailet onọbe ikọ ya ebi Ju etumube, isasan̄a Jisọs isibi, mè inisiki ikweek
         me inyọn̄ ogbọọn̄ oyerebet kan̄, me ere ekigwen Gabata me usem Iburu (eyi òsisibi
         Ogboon̄ Ewuuk).
         14 Inu ya ìrọ me òfo ejit ikarek me usen Ibem-lek, òboniwele Usen Mbuban me emen nde
         ijọk Iraraka. Pailet okukup me ere ya itumu inyi ebi Ju ibe, “Kpọ ogwu ubọọn̄ kinyi
         ire ogwu!”
         15 Ire, ebi Ju cha ekekitaan̄ ukpo ibe, “Ìtet ìsa ìje! Ìtet ìje! Ìgon ìkpan̄ me uti
         nkwurieen̄!” Pailet onenido ema ibe, “Ìre ǹgon ogwu ubọọn̄ kinyi m̀kpan̄ me uti nkwurieen̄?”
         Ebi ibot ngwugwa efọfọọk ibe, “Eji kpekaan̄ ofifi ubọọn̄ geege ilọ me lek ogwu Sisa.”
         16 Itata kan̄, Pailet okakana Jisọs itap ema me ubọk inyi esa esi egon ekpan̄.
         17 mè ibene uti nkwurieen̄ ebesa igon ọmọ itoon̄ ọmọ ibe ibeme, mè isa ọmọ ije inan̄a
         isi ere ekigwen Gọligọta me usem Iburu (eyi òsisibi Ere Ngigọ Ibot Ene).
         18 Me ere ya ke ema enigon Jisọs me inyọn̄ uti nkwurieen̄ ya. Îkaan̄ si ene iba egonbe
         me ere ya melek kan̄, ene ge me agan̄ ulom kan̄, ene ge me agan̄ ujit kan̄, mè igon
         ọmọ me etete.
         19 Pailet onenige ulook inyi egon me inyọn̄ uti nkwurieen̄ ya. Inu îgebe ya ìre, JISỌS
         OGWU NAJERET, OGWU UBỌỌN̄ EBI JU.
         20 Ere egonbe Jisọs îgbet ere me lek ama. Ulook ya si, ege me usem Iburu, mè usem ebi
         Rom òrere Latin, mè ige si me usem ebi Giris. Eya orọ, owuwa ebi Ju mîmun̄ ulook ya,
         mè ifuk.
         21 Ebi ibot ngwugwa ebi Ju enenisi lek kè Pailet, mè isi itumu inyi ibe, “Ìkanwọn ubọk
         ogebe, ‘Ogwu ubọọn̄ ebi Ju.’ Kpan̄asi ikeya, ge ibe ke ene yi ìbe ke ọmọ ìre ogwu
         ubọọn̄ ebi Ju.”
         22 Pailet ofọfọọk ema ibe, “Inu ngebe, nge isan̄a.”
         23 Mgbọ ebi akọn̄ cha egonbe Jisọs isan̄a, ema eneniteen̄ ọfọnti kan̄ iche irek ini
         inyi lek kiban̄, ene ge irek ge. Inenisik ọfọnti irak kan̄. Ọfọnti irak ya, elọlọk
         bene me inyọn̄ re ijọn̄, kpunu ere geege egbabe ichim me lek.
         24 Ema enenitọt ibe mè ema ekagwak ọfọnti ya, mè ema eneroon̄ nriroon̄ esa eriọọn̄ ogwu
         ebesa inyi. Inu ya ìrọ ikeya isasa irọ iso inu egebe me Ikpa Mbuban ibe, “Mîkpulu
         ọfọnti n̄a iche inyi lek kiban̄, mè iroon̄ nriroon̄ mije ọfọnti irak n̄a.” Inu ya
         egebe me Ikpa Mbuban ke ebi akọn̄ cha erọ si iso.
         25 Meri nga kè Jisọs, mè ogwu ngwan̄ enenwaan̄, mè Meri nwa kè Kilopas, mè Meri ogwu
         Magidala òwa me agba lek uti nkwurieen̄ ya egonbe Jisọs me inyọn̄.
         26 Mgbọ Jisọs oraan̄be chieen̄ imun̄ ogwu uga, mè imun̄ si ogwu udun̄ kan̄ ogwu îmun̄be
         me chieen̄ ekekebe me ere ya, itutumu inyi ogwu uga ibe, “Uga, kpọ gwun̄ kwun̄ enerieen̄
         ire ogwa,”
         27 mè itumu inyi ogwu udun̄ kan̄ ya ibe, “Kpọ nga kwun̄ ire ogwa.” Bene me mgbọ ya,
         ogwu udun̄ kè Jisọs ya osasa nga kè Jisọs ifo uwu kan̄, inyi inigọọk ọmọ ikup.
         28 Sọnja mgbọ iraraka, Jisọs imumun̄ ibe ke ọmọ îra irọ otutuuk ikwaan̄ kan̄ isan̄a,
         inenitumu ibe, “Ebek îrak emi.” Ikọ ya onenirọ iso inu egebe me Ikpa Mbuban.
         29 Ema enenimọnọ ise ijiin̄ me emen miin̄ òkitop njijin njijin eyi etapbe me emen ugọn̄
         ge iyik me ere ya, mè iniben ise ya mè miin̄ me lek inwaan̄ me otu uti haisop, mè
         ibene ifo inyọn̄ isa itap ọmọ me otu.
         30 Mgbọ Jisọs ofipbe miin̄ ya isan̄a, itutumu ibe, “Îta.” Ikọ ya itata me otu, ikakana
         ibot isiki, mè itọbọ.
         31 Inu ya ìrọ me usen Ibem-lek, eyi òfit iwele kan̄ obonire Usen Mbuban òsisibi esese
         mije mfaka ijọk Iraraka ya. Me ọrọmijọn̄ ebi Ju, nkwukwu ene ìkakijeen̄ me inyọn̄
         uti nkwurieen̄ me Usen Mbuban. Eya orọ, ebi ibot ebi Ju enenisi ibeek Pailet ibe inyi
         ida mè efaan̄ ukot ebi ene ita egonbe me uti nkwurieen̄ cha, inyi egwat lek ekwaan̄,
         inyi esan̄a ema esa esi efuun̄.
         32 Pailet onyinyi ida, ebi akọn̄ enunu me lek ebi egonbe igbaalek kè Jisọs cha, mè ifaan̄
         ukot ogwu adasi, mè ifaan̄ si echi ogwu òso iba.
         33 Mgbọ ema enube me lek kè Jisọs, mè imun̄ ibe ke îkwu isan̄a, ema kpefaan̄ ukot kan̄.
         34 Ogwu akọn̄ ge me etete kiban̄ osasa otunwa ichim Jisọs me agba nkan̄. Mgbọ yaage,
         eje mè mun̄ ogbọgbọọk isibi.
         35 Ogwu òkukup isa chieen̄ kan̄ imun̄ otutuuk inu cha òrọrọ ore ogwu ògege inu cha ọmọ
         omun̄be inyi enyi, inyi enyi esa me lek ikọ kan̄ echieek. Ikọ ene ya okitumu ìre atikọ.
         Ọmọ îriọọn̄ si ibe ke ọmọ ìkitumu atikọ.
         36 Inu chi òmọmọnọ irek îrọ iso inu egebe me Ikpa Mbuban ibe, “Kpunu ukwuuk geege efan̄abe
         me lek kan̄.”
         37 Mîge si me ofifi ere me Ikpa Mbuban ibe, “Ebi ene mêbene chieen̄ ikpọ ogwu ema esabe
         otunwa ichim.”
         38 Sọnja mgbọ iraraka, ogwu enerieen̄ ge ekigwen Josefu, ogwu ònan̄a me ama ekigwen
         Arimatia, onenisi ibeek Pailet ibe itele inyi ọmọ iben nkwukwu kè Jisọs isi ifuun̄.
         Josefu yi ìre ene ge me lek ebi udun̄ kè Jisọs. Ire, ìkasan̄a lek kan̄ ìsibi kubọk
         ogwu òchechieek me lek kè Jisọs, mije ukpook ebi Ju. Mgbọ Josefu obọkọbe unye me ubọk
         kè Pailet, inenisi ijene nkwukwu kè Jisọs isibi me inyọn̄ uti nkwurieen̄.
         39 Nikodimọs, ogwu òsisi lek kè Jisọs me eririeen̄ ya, îgọọk Josefu ije ije ya. Nikodimọs
         onenisa ugwun̄ esabe ikpọk uti mâa mè alò igbaan̄ igwa, eyi ekisa irọ inyi nkwukwu
         ene ikajọ, ikaan̄ me ubọk inu. Ugwun̄ ya îsabe inu îlobo ikup kubọk akpa uchi ilile
         iba.
         40 Mgbọ ebirieen̄ iba chi esan̄abe nkwukwu kè Jisọs isibi ijọn̄, ema enenisa ekwut okuket
         ikat ikana otutuuk lek, mè ikigwook ugwun̄ cha igbaalek igọọk me ubọk ebi Ju ekisa
         ifuun̄ ene.
         41 Uko ge òwa me agba lek ere egonbe Jisọs ikpan̄. Me emen uko ya, ayaya udọn̄ ufuun̄
         ge erọkọbe me lek ewuuk òwa si eyi kperarak ifuun̄ ene geege me emen.
         42 Eya orọ, ubọk usen ya orebe usen ekibem lek iban Usen Mbuban, ema ebeben nkwukwu
         kè Jisọs isi ifuun̄ me emen udọn̄ ya, mije, îgbetbe me ere ya.

1 Me agan̄ egwe, me usen Awaji, sabum egwe onitoon̄, Meri ogwu Magidala onenije isi
         udọn̄ ere efuun̄be Jisọs. Mgbọ îrebe ere ya, imumun̄ ibe ke mîkpukpọt ewuuk esabe
         ichit otu udọn̄ ufuun̄ ya isan̄a.
         2 Igwugwu ikom mgbọ yaage, mè ilibi ekot ekot isi ilook Saimọn Pita melek ogwu udun̄
         kè Jisọs ya, ogwu Jisọs omun̄be me chieen̄, ibe, “Ìkpọ, ebi ene mîniben nkwukwu Okaan̄-ene
         isan̄a me emen udọn̄ ufuun̄. Eji kperiọọn̄ ere ebenbe isi isun̄.”
         3 Pita mè ogwu udun̄ keyilọ ya enanan̄a ilibi isi udọn̄ ufuun̄ ya isi ikpọ.
         4 Mgbọ ema ekilibi, ogwu udun̄ keyilọ ya olilibi iraka Pita, mè idasi isi ire udọn̄
         ufuun̄ ya,
         5 mè igele ikwuun̄ ikitaak chieen̄ ikpọ emen udọn̄ ya, mè imun̄ ekwut okuket cha esabe
         ikat Jisọs ifuun̄ olaakbe ikeya me emen udọn̄ ya. Ire, ọmọ me lek kan̄ ìkanin̄ emen
         udọn̄ ya.
         6 Saimọn Pita onenire mgburudun̄, mè iraka inin̄ emen udọn̄ ya, mè imun̄ si ekwut okuket
         cha olaakbe,
         7 mè imun̄ si eyi esabe ikat ọmọ me ibot okatbe ikup esese me agan̄ ge, ọmọ gaalek.
         8 Ogwu udun̄ keyilọ ya, ogwu òdadasi inire otu udọn̄ ufuun̄ ya, onenigọọk inin̄ emen
         udọn̄ ya, mè imun̄ otutuuk inu cha, mè ichieek ibe ke Jisọs îjomo me mkpa.
         9 Mege inire mgbọ ya, ebi udun̄ kè Jisọs kpekọt igobo itet inu egebe me Ikpa Mbuban
         ibe ke Jisọs môjomo me mkpa.
         10 Ebi udun̄ kè Jisọs iba cha enenigwu ikom ifo uwu kiban̄.
         11 Ire, Meri ogwu Magidala okpọkpọk isi ere ya, mè ikeke me otu udọn̄ ya ikito ito.
         Mgbọ îkito ito ya, inenikwuun̄ isi, mè itaak chieen̄ ikpọ emen udọn̄ ya,
         12 mè imun̄ ebi osat Awaji iba, etapbe ọfọnti okuket, mè isiki ikweek me ere mgbọ emaan̄be
         nkwukwu kè Jisọs, ogwu ge okweek me agan̄ ibot, ogwugwulọ okweek me agan̄ ukot.
         13 Ebi osat cha enenido Meri ibe, “Ogwu enenwaan̄, ìre keke orọ okito ito ikeyi?” Meri
         ofọfọọk ema ibe ke ebi ife ge mîniben nkwukwu Okaan̄ kan̄ isan̄a me udọn̄ ufuun̄ yi;
         ke ọmọ ìkariọọn̄ ere ebenbe isi isun̄.
         14 Ikọ ya me otu kan̄, iraraan̄ chieen̄ me udun̄, mè imun̄ Jisọs okekebe me ere ya.
         Ire, ìkariọọn̄ ibe ke ìre Jisọs.
         15 Jisọs ododo ọmọ ibe, “Ogwu enenwaan̄, ìre keke orọ okito ito? Ìre ekene ke okiweek?”
         Ubọk ere ya orebe emen uko, Meri ìkikeek ibe ke Jisọs ìre ogwu òkisi ikwaan̄ me uko
         ya. Eya orọ, idodo ọmọ ibe, “Ogwu nte, ire owu oben nkwukwu kan̄ isan̄a, soso, sa
         emi si jeen̄ ere osun̄be, inyi ǹsi m̀ben.”
         16 Jisọs onenigwen ọmọ “Meri!” Meri oririki, mè igwu ikom, mè ilibi igọọk Jisọs, mè
         itaan̄ ukpo igwen ọmọ me usem Iburu, “Rabonai!”, (eyi òsisibi Ogwu Ijejeen̄).
         17 Jisọs obebe Meri, “Kakpọkpọ ìgọbọ emi ìkaan̄, mije, ǹkasi-nu lek Nte n̄a. Kpan̄asi
         ikeya, fo si look ebi ngwan̄ n̄a ibe ke emi gwa ǹkisi lek Nte n̄a, mè Nte kinyi, òrere
         Awaji n̄a, mè Awaji kinyi.”
         18 Meri ogwu Magidala ya onenisa etip isi ilook ebi udun̄ kè Jisọs kechilọ ibe ke ọmọ
         îmun̄ Okaan̄-ene, mè ikpa si inu îtumube melek kan̄ inyi ema.
         19 Me ikakwun̄ usen ya, òrere usen Awaji, otutuuk ebi udun̄ kan̄ etititiin̄ me uwu,
         me igon otutuuk isotu, mije ukpook ebi ibot ebi Ju. Jisọs okpọkpọ ikana isibi, mè
         ikeke me etete kiban̄, mè ibe ema, “Esuuk ikup inyi enyi!”
         20 Mgbọ îtumube ikọ ya isan̄a inyi ema, inenijeen̄ ema ubọk kan̄ ere egonbe itibi, mè
         agba nkan̄ kan̄ ere echimbe itibi. Mgbọ ebi udun̄ kan̄ emun̄be Okaan̄-ene, ejit obebele
         ema enenen.
         21 Jisọs okpọkpọk itumu inyi ema ibe, “Esuuk ikup inyi enyi! Ike Nte n̄a oriabe emi
         inu, ikeya si ke emi nkiria enyi isibi mgbọ keyi.”
         22 Ikọ keya itata ọmọ me otu, ichocho efuuk igwook ema me lek, mè ibe ema, “Ìbọkọ Ekwukwu
         Mbuban.
         23 Ene geelek enyi etelebe ijo kan̄ inyi, Awaji môtele si ijo ene ya inyi ene ya. Ene
         geelek enyi ekatelege ijo kan̄ ìnyi, Awaji ìkpotele si ijo ene ya inyi ene ya.”
         24 Tọmọs ogwu ekigwen Didimọs, ene ge me lek ebi akọp mè ebi otuchieen̄ iba kè Jisọs,
         kpunu me ere ya mgbọ Jisọs osibibe me isi ebi otuchieen̄ kan̄.
         25 Mgbọ ebi udun̄ kan̄ ekpabe inyi Tọmọs ibe ke ema mîmun̄ Okaan̄-ene, Tọmọs obebe,
         “Îtata m̀mumun̄ akpat omimin cha me ubọk kan̄, mè itap otubọk n̄a me ere ya, mè itap
         ubọk n̄a me akpat unan eyi òkup ọmọ me agba nkan̄ ya, m̀kpachieek ibe ke enyi ekitumu
         atikọ.”
         26 Mgbọ nde ge orakabe, ebi udun̄ kan̄ ekpọkpọk ititiin̄ iso isi me uwu ya, Tọmọs melek
         kiban̄. Egogon si otutuuk isotu. Jisọs okakana isibi mè etete kiban̄, mè ibe ema,
         “Esuuk ikup inyi enyi!”
         27 Inenitumu inyi Tọmọs ibe, “Kpọ ubọk n̄a ire eyi. Sa otubọk kwun̄ na tap me ere keyi,
         mè nyana ubọk kwun̄ tap si me agba nkan̄ n̄a, mè kayaka ìkaan̄ ejit iba. Chieek!”
         28 Tọmọs otutumu inyi Jisọs ibe, “Ogwukaan̄ n̄a mè Awaji n̄a!”
         29 Jisọs onenibe ọmọ, “Ke otolek inichieek mgbọ keyi osabe chieen̄ kwun̄ imun̄ emi?
         Ire, ugbana môkup inyi ebi ìchechieek me ekasasage chieen̄ ìmun̄.”
         30 Jisọs îrọ si ofifi owuwa uyeke inu ijejeen̄ echi ekagege me emen ikpa yi.
         31 Ire, echi egebe me emen ikpa yi, ege, inyi enyi esa me lek kechi echieek ibe ke Jisọs
         ore Karais ya, òrere Gwun̄ Awaji, mè esa me lek ichechieek ya ekaan̄ ugwem ikakaan̄ge
         itata inan̄a me lek erieen̄ kan̄.
         
            

         
      
   
      
         21
1 Mgbọ usen inen mè inen orakabe, Jisọs okpọkpọk isibi me isi ebi udun̄ kan̄ me agba
         okwaan̄ oyô Taiberias. Ikeyi ke inu ya orọ:
         2 Me ike mgbọ ya, Saimọn Pita, mè Tọmọs ogwu ekigwen Didimọs, mè Natanien ogwu Kena
         eyi òkup me Galili, mè bọn ebirieen̄ iba kè Jebidi, mè ofifi ene iba ebi udun̄ kè
         Jisọs egbaan̄ ikup me ere ge.
         3 Pita onenitumu inyi ema ibe ke ọmọ mônisi njin. Ema ebebe, “Ire ikeya, eji mêgọọk
         owu isi.” Ema eninin̄ uji ikọp isibi okwaan̄ isi mbọm. Ire, eririeen̄ usen ya, ema
         kpetet kubọk ufuk irin̄ ge.
         4 Me otu ewelegwe, Jisọs onenikeke me agba okwaan̄ oyô ya. Ire, ebi udun̄ kan̄ cha
         kperiọọn̄ ibe ke ìre ọmọ okeke me ere ya.
         5 Jisọs onenibọn̄ọ ema ido ibe, “Ebi une n̄a, ìre enyi mîtet irin̄?” Ema efọfọọk ibe,
         “Iin̄-iin̄, eji kpetet kubọk ge.”
         6 Jisọs onenibe ema, “Ìtọp njin me agan̄ ubọk ulom kinyi, ke enyi mêtet irin̄.” Ema
         ebeben njin itọp me agan̄ ulom ya. Mgbọ ema ebenebe njin ya ikitaba, irin̄ îwa me
         emen njin ya enenen, mè isa ulobo kan̄ ikeme njin ya. Ema kpekọt itaba njin ya itap
         me uji.
         7 Ogwu udun̄ kè Jisọs ge ya, ogwu Jisọs omun̄be me chieen̄, otutumu inyi Pita ibe,
         “Kpọ, Okaan̄-ene ke ìre!” Mgbọ yaage Pita onọbe ogwu melek kan̄ otumube ibe ke ene
         ya ìre Okaan̄-ene, igwagwat lek imọnọ ọfọnti inyọn̄ îwọọkbe isun̄ itobo me ebon, mè
         iwulu irọn̄ me mun̄, mè igwọk igọọk Jisọs.
         8 Ebi udun̄ kan̄ kechilọ ekọkọp me uji, mè ikitaba njin ya emen mun̄ emen mun̄ inire
         otu ijọn̄, mije, ere ema ekupbe itọp njin ya ìkajọn̄ọ ere me otu ijọn̄, ìkup kubọk
         akọp ejit go mè ọkpọkọ gaalek.
         9 Mgbọ ema enube inire ijọn̄, ema enenimun̄ mbubuuk ukan̄ okigeen̄ me ere ya, mè imun̄
         irin̄ ekiwọwọp me emen ukan̄ ya, mè imun̄ si fituru inen mè inen me ere ya.
         10 Jisọs onenibe ema, “Ìsa usini irin̄ enyi etetbe ìna.”
         11 Saimọn Pita owuwulu inin̄ emen uji, mè isi itaba njin, melek irin̄ me lek, itoon̄
         me ijọn̄. Irin̄ îwa ijot lek njin ya gboi. Otutuuk efit irin̄ ile mè akọp go mè ita
         okup me emen njin ya. Ire, kubọk chieen̄ njin ge ìkagbeme me lek.
         12 Jisọs ogwegwen ema ibe, “Ìna ìnirie inorie ewelegwe!” Kpunu ene geege òkọkọt ido
         ọmọ ibe, “Ìre owu ìre ekene?” Mije, ema mîriọọn̄ ibe ke ìre Okaan̄-ene.
         13 Jisọs onunu, mè inimọnọ fituru cha iche inyi ema, mè inyi ema irin̄ cha si igbaalek.
         Ema etataka.
         14 Eyi ore òso mgbọ ita Jisọs osibibe me isi ebi udun̄ kan̄ karake îjomobe me mkpa.
         15 Mgbọ ema eriebe inorie ya isan̄a, Jisọs onenigwen Saimọn Pita ido ibe, “Saimọn, gwun̄
         kè Jọn, ìre omun̄ emi me chieen̄, me atikọ, igak otutuuk inu chi geelek?” Pita ofọfọọk
         ọmọ ibe, “Iin̄, Okaan̄-ene, owu oriọọn̄ ibe ke mmun̄ owu me chieen̄.” Jisọs otutumu
         inyi ibe, “Ire ikeya, kpukpo arọọn̄ n̄a.”
         16 Jisọs okpọkpọk ido Pita ibe, “Saimọn, gwun̄ kè Jọn, ìre omun̄ emi me chieen̄ me atikọ?”
         Pita okpọkpọk ifọọk si ibe, “Iin̄, Okaan̄-ene, owu oriọọn̄ ibe ke mmun̄ owu me chieen̄.”
         Jisọs otutumu inyi Pita ibe, “Kpukpo arọọn̄ n̄a.”
         17 Jisọs okpọkpọk ido si Pita òso mgbọ ita ibe, “Saimọn, gwun̄ kè Jọn, ìre omun̄ emi
         me chieen̄?” Idodo ya Jisọs odobe Pita òso mgbọ ita ibe, “Ìre omun̄ emi me chieen̄,”
         ofefieek Pita me lek enenen. Ifọfọọk Jisọs ibe, “Okaan̄-ene, owu oriọọn̄ inu geelek.
         Owu orioon̄ si ibe ke mmun̄ owu me chieen̄.” Jisọs otutumu si inyi Pita ibe, “Kpukpo
         arọọn̄ n̄a.
         18 Me atikọ, mgbọ owu okupbe ijija, owu gaalek okitobo fanti kwun̄, mè ikinen̄e lek
         kwun̄ isun̄, mè ikije isi ere geelek òneneme owu. Ire, osikan, owu môbene ubọk kwun̄,
         inyi ofifi ene itobo owu olik me ebon, mè isa owu ije isi ere owu okaweekge isisi.”
         19 Jisọs ìtumu ikọ ya isasa ijeen̄ òjelek mkpa Pita obokwu, eyi òbonyi Awaji umin. Itutumu
         ikọ chi isan̄a, inenitumu inyi Pita ibe, “Gọọk emi!”
         20 Pita oraraan̄ chieen̄ me udun̄, mè imun̄ ogwu udun̄ kè Jisọs ya ogwu Jisọs omun̄be
         me chieen̄ okije igọọk ema. (Ogwugwu ore ogwu òyayaka lek ibieen̄ me lek kè Jisọs
         me lek ikasi mgbọ ema ekupbe ikirie inorie, mè ido Jisọs ibe, “Okaan̄-ene, ìre ekene
         ire ogwu òboleke owu inyi ekpan̄?”)
         21 Mgbọ Pita omun̄be ogwu enerieen̄ yi okigọọk ema, Pita ododo Jisọs ibe, “Okaan̄-ene,
         sa ogwugwu ye?”
         22 Jisọs ofọfọọk ibe, “Ire mweek ibe mè ene ya ikup me ugwem mege ire mgbọ mâgwube ikom
         inu, ìre eyi owa ogbaan̄ owu me lek? M̀be owu, gọọk emi!”
         23 Mije keyi, ukpatu obebene ikitaan̄ ikana me etete ebi ìchechieek me lek kè Jisọs
         ibe ke ogwu udun̄ kè Jisọs yi ìkpokwu. Ire, Jisọs me lek kan̄ ìkatumu ibe ke ene ya
         ìkpokwu. Ire, ikọ îtumube ìre, “Ire mweek ibe ene ya ikup me ugwem mege ire mgbọ mâgwube
         ikom inu, ìre eyi owa ogbaan̄ owu me lek?”
         24 Ogwu udun̄ kè Jisọs yi ogwu ekitumu ikọ yi ibak ore ogwu òkpakpa otutuuk inu chi,
         mè ige si itap me ikpa. Otutuuk kiji mîriọọn̄ ibe ke inu chi îkpabe ìre atikọ.
         25 Jisọs îrọ si owuwa inu echi ekagege me emen ikpa yi. Ire ibe ege otutuuk cha etap
         me ikpa, emi ǹkakeek ibe ke otutuuk linyọn̄ môkọt ita otutuuk ikpa echi mêgebe inu
         cha itap.Ikwaan̄ ebi otuchieen̄Ikwaan̄ ebi otuchieen̄Ikwaan̄ ebi otuchieen̄Ikwaan̄ ebi otuchieen̄Ikwaan̄ ebi otuchieen̄

1 Ogwu nte Tiofilọs, me emen adasi ikpa ngebe ijet owu, mkpa inyi owu otutuuk inu Jisọs
         orọbe, mè echi îjeen̄be bene me ibebene ikwaan̄ kan̄,
         2 mege inire usen Awaji omọnọbe ọmọ ifo emen inyọn̄. Sabum Jisọs oninan̄a ifo emen
         inyọn̄, îteme ebi otuchieen̄ ebi îgobobe inyi lek kan̄ owuwa nteme sa me unye eyi
         Ekwukwu Mbuban.
         3 Mgbọ îbọkọbe ufialek eyi mkpa isan̄a, mè ijomo me mkpa, îsa lek kan̄ ijeen̄ ebi otuchieen̄
         kan̄ me owuwa oniin̄ eyi ebi ene kpebekọt igbini, ibe ke ọmọ îjomo me mkpa me atikọ,
         mè ikup me ògat ugwem. Bene me mgbọ îjomobe me mkpa, îsa lek kan̄ ikijeen̄ ebi otuchieen̄
         kan̄ iraka akọp usen ini, mè ikijeen̄ ema inu òfolek mkpulu eyi Awaji.
         4 Me mgbọ ge îsibibe ichichini ema, igọgọọk ema ikirie inorie, mè itumu inyi ema ibe,
         “Ikanan̄a me Jeruselem ìsibi. Ìkup ìkpọ mgbọ Nte n̄a môriabe uche ya eyi îchieekbe
         enyi me use ijet enyi kubọk ntumube ikọ òfolek inyi enyi.
         5 Jọn ìsa mun̄ ikike igwook ene mun̄. Ire, me usen inen me inen òkinu me isi, emi mâsa
         Ekwukwu Mbuban igwook enyi mun̄.”
         6 Me ofifi mgbọ ema etitiin̄be melek kè Jisọs, ema enenido ọmọ ibe, “Okaan̄-ene, ìre
         mgbọ keyi ke owu oborọ inyi ebi Ijeren ekpọk ekekpulu lek kiban̄?”
         7 Jisọs otutumu inyi ema ibe “Mgbọ mè ibot mgbọ echi Nte n̄a osun̄be me unye kan̄ inyi
         inu geelek ìkakup ìnyi enyi irọriọọn̄.
         8 Ire, enyi mêbọkọ unye mgbọ Ekwukwu Mbuban mônube me emen kinyi. Bene me mgbọ ya,
         enyi mêkeke ata-ikọ inyi emi me Jeruselem, mè otutuuk agan̄ Judia, mè agan̄ Sameria,
         mè ikeke ata-ikọ mege isi ire ntutun̄ ere geelek me linyọn̄ keyi.”
         9 Ikọ ya itata Jisọs me otu, Awaji obebene ọmọ isan̄a me ijọn̄ me isi kiban̄ ifo emen
         inyọn̄. Oduku inyọn̄ okakana ichit ọmọ. Ema kpeyaka imun̄ ọmọ ofifi.
         10 Ike ema ekpọkpọ ibene chieen̄ igwuun̄ me isinyọn̄ ikikpọ ubọk oduku inyọn̄ okisa
         ọmọ ifo, ebirieen̄ iba ìtatap ọfọnti okuket ekakana isibi, mè ikeke me agba lek kiban̄,
         mè ibe ema,
         11 “Enyi ebirieen̄ ebi Galili, ìre keke orọ enyi ekekebe me ere keyi ikibene chieen̄
         ikpọ inyọn̄ ikeyi? Jisọs keyiyi ogwu enyi emun̄be Awaji omọnọbe isan̄a me etete kinyi
         ifo emen inyọn̄, môyaka igwu ikom inu ike yaage enyi emun̄be ọmọ okinene ifo emen
         inyọn̄.”
         12 Mgbọ Jisọs onenebe ifo emen inyọn̄ isan̄a, ebi otuchieen̄ kan̄ enenigwu ikom inan̄a
         me inyọn̄ ogoon̄ ya ekigwen ogoon̄ Olifu ika inu me Jeruselem. Nan̄a me ere inu ya
         orọbe na re Jeruselem môjọn̄ọ ere iso ewuuk ije ge, òrere ikeke ujọn̄ọ ije ene môkọtbe
         ije me Usen Mbuban.
         13 Mgbọ ema erebe Jeruselem, ema ejeje isi inin̄ emen agwut ere ema ekikup me uwu inyọn̄
         ge me emen ama ya. Ema ebi ìsisi ere ya ìre: Pita, mè Jọn, mè Jemis, mè Anduru, mè
         Filip, mè Tọmọs, mè Batolomi, mè Matiyu, mè Jemis gwun̄ kè Alifiọs, mè Saimọn ogwu
         otu-ogbo ebi ulọk ama ominbe me ejit, mè Judas gwun̄ kè Jemis.
         14 Ema mè owuwa ebibaan̄, mè Meri nga kè Jisọs, mè ebi ngwan̄ kè Jisọs, ekekikup me
         ere ya ikiriaak uriaak mgbọ geelek.
         15 Ebi ìchieek me lek kè Jisọs ìkititiin̄ me ere ya ikiriaak uriaak mîso efit ene me
         akọp iba. Usen ge, Pita onanan̄a ikeke me etete kiban̄, mè itumu inyi ema ibe,
         16 “Bọn Nte n̄a, inu Ekwukwu Mbuban otumube me ukot ikaan̄ inan̄a me otu kè Debit òfolek
         kè Judas ogwu òsasa ebi ene ijeen̄ oniin̄ inyi enetet Jisọs kpomolọlọ irọrọ iso ike
         egebe me Ikpa Mbuban.
         17 Judas ìre ene ge me etete kiji, mè ire si ogwu egogobo isibi ibe inigọọk eji isi
         ikwaan̄.”
         18 Judas îsa ikpoko ekpebe ọmọ me lek ijo ikwaan̄ kan̄ ya isi ilep ijọn̄ ge. Ere ya
         ke înan̄a irọn̄, owot kan̄ orarama ibum, otutuuk nkat òkup ọmọ me owot ogbọgbọọk isibi,
         ikwukwu.
         19 Otutuuk ebi ìkup me Jeruselem enọnọ inu ya òrọrọ, mè inyi ijọn̄ ya erieen̄ me usem
         Iburu, Akelidama (eyi òsisibi Ijọn̄ Eje).
         20 Pita îtumu si ibe, “Inu ya ìrọ ikeya, mije, Debit ìge me Ikpa Okwa ibe: ‘Eyat etele
         uwu kan̄, ene geege ikaluk me emen uwu kan̄,’ mè ige si ibe, ‘Ofifi ene ibọkọ irek
         ikwaan̄ kan̄ isi.’
         21 Eya orọ, eji enegobo enerieen̄ ge me etete kiji, inyi inimọnọ irek kè Judas. Ene
         ya môre ogwu ògọgọọk eji ikup otutuuk mgbọ Okaan̄-ene Jisọs okupbe ikijijen̄e ikana
         melek kiji,
         22 bene me mgbọ Jọn ogwookbe ọmọ mun̄ na re mgbọ Awaji omọnọbe ọmọ isan̄a me etete kiji
         ifo emen inyọn̄. Mije, ene yi mônigọọk eji ikeke ata-ikọ ibe ke Okaan̄-ene îjomo me
         mkpa me atikọ.”
         23 Ema enenitọ ubọk me lek ebirieen̄ iba. Ene ge ore Josefu ogwu ekigwen Basabas, (mè
         ègwen si Jọsitọs). Ofifi ene ore Matayas.
         24 Mgbọ ema etọbe ubọk me lek ebirieen̄ iba chi, ema eneniriaak uriaak ibe, “Okaan̄-ene,
         owu oriọọn̄ ejit ene geelek. Me etete ene iba chi, jeen̄ eji ogwu owu ogobobe,
         25 inyi inigọọk eji irọ ikwaan̄ ebi otuchieen̄ yi me irek eyi Judas otelebe, mè inan̄a
         ifo ere ògbegbe ọmọ.”
         26 Mgbọ ema eriaakbe uriaak ya isan̄a, ema eneniroon̄ nriroon̄. Nriroon̄ ya onenirọn̄
         inyi Matayas. Enenisa ọmọ itap isọkọ me lek akọp mè ebi otuchieen̄ ge cha, inyi otu
         ifuk kiban̄ iso akọp mè iba.

1 Mgbọ usen mfaka Pentikọs orebe, otutuuk ebi otuchieen̄ kè Jisọs etititiin̄ me ere
         ge.
         2 Me ekakpọge chieen̄, ema enọnọ ida inu ge okitaan̄ kubọk ida unye efet ikinan̄a me
         isinyọn̄ inu, mè inijot emen uwu ere ema ekupbe ya.
         3 Ema emumun̄ inu òkup kubọk owuwa alọm ukan̄ me emen uwu ya. Alọm ukan̄ cha onenikpọk
         iche, mè inisọọk ema otutuuk me ibot, me ene me ene.
         4 Ekwukwu Mbuban oninin̄ ijot emen otutuuk kiban̄, ema ebebene ikitumu usem òkup esese
         esese ubọk Ekwukwu Mbuban orọbe inyi ema ekọt etumu.
         5 Me ike mgbọ ya, owuwa ebi Ju, ebi ìkakaan̄ ukpook Awaji me emen mînan̄a me ido geelek
         òkup me linyọn̄ inu me Jeruselem ibenigọọk irie ijọk ya.
         6 Mgbọ ema enọbe ida okput ya, ogbogbo ebi ene enanan̄a isibi inu inititiin̄ me ere
         ya ikigban̄ ikọ ife cha ekitumu. Ogwu ikup ònọ ubọk ekitumu ikọ me usem ama kan̄.
         Inu ema emun̄be me ere ya okeke ema chieen̄ enenen.
         7 Ubọk inu ya okebe ema chieen̄ enenen, ema ekekibe, “Iyak! Ìre otutuuk ife chi ìkitumu
         ikọ kpefat ire ebi Galili?
         8 Ire ikeya, ìre ife chi ejeje ikitumu ikọ eyi eji geelek ekinọ me otu usem ama kiji
         me ge me ge?
         9 Mije, otutuuk kiji ebi ìkup me ere yi kpenan̄a me ama ge inu. Usini kiji enan̄a me
         ido Patia, mè Midia, mè Elam. Usini enan̄a me ido Mesopotemia, mè agan̄ Judia, mè
         Kapadosia. Usini enan̄a me ido Pọntọs, mè Esia,
         10 mè Firijia mè Pamfilia, mè Ijipiti. Usini ene enan̄a me ido Libia me agan̄ òkup igbet
         ama Sairini, sa usini enan̄a me ama Rom.
         11 Usini me lek ebi ìnan̄a me Rom ya ìre ebi Ju, sa usini ere ebi ofifi ido ìnenichieek
         me lek ubọk iriaak Awaji ebi Ju. Usini me lek kiji ìre ebi Keret, sa usini ere ebi
         Arebia. Eji geelek mînọ ema ekisa usem ama kiji me ge me ge ikitumu ikpele inu ukechieen̄
         geelek Awaji orọbe.”
         12 Inu yi îkwu ema lek, mè iwuwọlọ ema ibot ire lek ema ekitumu ibe, “Iyak, ìre eyi
         keyi ìsibi keke mọnọ?”
         13 Ire, usini kiban̄ ekekisa ebi ife cha irọ inu ochak, ibe, “Ìkpọ, ife chi mînwọ aya
         miin̄, mè inwọ isa!”
         14 Pita onenisibi ikeke, ọmọ melek akọp mè ebi otuchieen̄ ge kechilọ, mè itaan̄ ukpo
         ikitumu ikọ inyi ebi urum ene cha ibe, “Enyi ebi Ju, mè otutuuk kinyi ebi ìluk me
         Jeruselem, ìgban̄ utọn̄, inyi m̀kpa inu chi òkirọ me ere yi ǹnyi enyi. Ìgbala utọn̄
         me lek ikọ geelek mbatumu.
         15 Kpunu miin̄ geege òsasa ebirieen̄ chi kubọk enyi ekikeek, mije, mgbọ keyi mgbọ keyi
         ke òfuk-mgbọ osulu onaan̄ge eyi ewelegwe.
         16 Ire, inu yi ìkirọ ikọ Juwen ogwu nriran otumube iso.
         17 “Juwen ìbe ke Awaji ibe, ‘Me òta mgbọ, emi mâria Ekwukwu n̄a igwook me emen otutuuk
         ebilene. Bọn ebirieen̄ kinyi mè bọn ebibaan̄ kinyi mêben nriran. Nsabọn irieen̄ kinyi
         mêmun̄ ilaak ọkpọchieen̄. Ebi ugane ebirieen̄ kinyi mêmumun̄ ilaak.
         18 Me mgbọ ya, emi mâria Ekwukwu n̄a itap me emen bọn ikwaan̄ n̄a ebirieen̄ mè ebibaan̄,
         inyi ema ekeben si nriran.
         19 Emi mârọ owuwa inu ukechieen̄ me isinyọn̄, mè irọ owuwa uyeke inu ijejeen̄ me linyọn̄.
         Eje môgwook me linyọn̄, ukan̄ môkilomo, oduku okekibumu isibi.
         20 Me isinyọn̄, ura môgwu ikom idun, Onyan̄ mônin̄ ikup eje eje. Otutuuk inu chi mômọnọ
         irek sabum ìbore ikpele usen ya eyi Okaan̄-ene mônube me umin mè uja kan̄.
         21 Me usen ya, Awaji mônyan̄a otutuuk ebi geelek ìkigwen erieen̄ Okaan̄-ene.’
         22 “Ebi Ijeren ìgban̄ utọn̄! Jisọs ogwu Najeret ìre ogwu Awaji oraria inu, mè ibene
         ọmọ ijeen̄ enyi sa me owuwa ikpele ikwaan̄ ukpook, mè inu ukechieen̄, mè owuwa uyeke
         uyeke inu ijejeen̄. Me isi kinyi otutuuk ke Awaji orọ otutuuk inu chi inan̄a me ubọk
         kè Jisọs, kubọk enyi me lek kinyi eriọọn̄be.
         23 Me nkeek Awaji, ebi ene enenitet Jisọs yi ikana itap enyi me ubọk kubọk Awaji owuukbe
         lek iriọọn̄ isan̄a ibe ke môrọ. Enyi etetet ikana itap me ubọk ebi ekariọọn̄ge Awaji,
         inyi egon ọmọ ekpan̄ me inyọn̄ uti nkwurieen̄.
         24 Ire, Awaji ojojomo ọmọ me mkpa, mè isan̄a ọmọ isibi me emen ufialek eyi mkpa, mije,
         mkpa ìkpokọt itet ọmọ ikaan̄.
         25 Îre ọmọ ke Debit otumu ikọ òfolek ibe: ‘Mmun̄ Okumugwem me isi n̄a mgbọ geelek. Mije
         ọmọ okupbe me agan̄ ubọk ulom n̄a, kpunu inu geege òbokọt isisik emi.
         26 Eya orọ ejit n̄a îbele. Ikọ unwọọn̄ mè okwa unwọọn̄ okinan̄a emi me otu isibi. Ubọk
         geelek akpalek n̄a môkwube, nkaan̄ ikpọchieen̄ ibe ke mâluk ugwem,
         27 mije, owu òkpotele ibe ibot ejit n̄a ibia me udọn̄ ufuun̄. Owu òkpotele si ibe ogwu
         kwun̄ Ogwu Òkup me Mbuban ijọ ilaak me emen udọn̄.
         28 Owu ojeen̄ emi oniin̄ eyi ugwem, Unwọọn̄ môjot emi ejit mgbọ mâmun̄be owu isi me
         isi.’
         29 “Ebi kiji, emi mâsa irek keyi itumu ikọ òfolek kè Debit ogwu nte nte kiji inyi enyi.
         Debit îkwu, ebeben ifuun̄. Udọn̄ ufuun̄ kan̄ ọmọ òwa melek kiji mege inire chereyi.
         30 Ire, Debit ìre ogwu nriran. Îriọọn̄ ibe ke Awaji îchieek use, mè inyan̄a ibot igbaalek
         ibe ke ọmọ môsa gwun̄ owot iman kan̄ ge irọ ubọọn̄ me inyọn̄ ogboon̄ ubọọn̄ kan̄.
         31 Debit îmun̄ inu òborọ me mgbọ òkup me isi. Eya orọ, ibeben nriran òfolek ijojomo
         me mkpa eyi Karais obojomo, mè itumu ibe ke Awaji ìkatele inyi nkwukwu kè Karais ibia
         me emen udọn̄ ufuun̄, ìkatele si inyi ijọ.
         32 Me atikọ, Awaji îjomo Jisọs yi me mkpa inin̄ me ugwem, eji otutuuk ene ìre ebi ata-ikọ
         ibe ke inu chi îmọnọ irek me atikọ.
         33 Awaji onenibene ọmọ ifo inyọn̄, inyi inikweek irek me agan̄ ubọk ulom kan̄. Me ere
         ya ke îbọkọ Ekwukwu Mbuban me ubọk ogwu Ute, kubọk ogwu Ute ochieekbe use, mè iria
         itap me emen kiji kubọk enyi ekimun̄, mè ikinọ mgbọ yi.
         34 Ofifi si, Debit ìkanene ìfo emen inyọn̄. Ire, ọmọ me lek kan̄ otumu ibe: ‘Okumugwem
         îtumu inyi Okaan̄ n̄a ibe, “Siki kweek me ubọk agan̄ ulom n̄a,
         35 mege ire mgbọ mâsabe ebi ochicha kwun̄ irọ inu ibene ukot inyi owu.” ’
         36 “Eya orọ, otutuuk kinyi ebi Ijeren, ìriọọn̄ ibe ke Awaji îsa Jisọs yi, ogwu enyi
         egonbe ikpan̄, irọ Okaan̄-ene mè Karais.”
         37 Ikọ ya Pita otumube osisisik ebi ife cha ejit enenen. Ema edodo Pita mè ebi melek
         kan̄ ibe, “Ebi ngwan̄ kiji, ìre keke ke eji eberọ mgbọ keyi?”
         38 Pita ofọfọọk ema ibe, “Enyi otutuuk ene, ìgwu ìkom, mè egwook enyi mun̄ me erieen̄
         kè Jisọs Karais, inyi Awaji itele otutuuk ijo kinyi inyi enyi, ke enyi mêbọkọ Ekwukwu
         Mbuban, eyi òrere uche Awaji.
         39 Use yi Jisọs ochieekbe icheche Ekwukwu Mbuban inyi ene, ìkup inyi enyi mè bọn kinyi,
         mè ikup inyi otutuuk ebi geelek ìkup me ujọn̄ọ ere. Use yi ìkup inyi otutuuk ebi geelek
         Okaan̄-ene Awaji kiji môgwenbe.”
         40 Pita îtumu si owuwa ikọ ikisa iriaak ebi ife cha, mè ikibe ema, “Ìgwu ìkom, mè Awaji
         inyan̄a enyi isibi me emen osusut òkukup inyi ijo ebi ukot keyi, ebi ìjijit atikọ.”
         41 Owuwa ene ebọbọkọ ata etip ya Pita olookbe itap, ebi udun̄ kè Jisọs cha egwogwook
         ema mun̄. Ebi ìgwugwu ikom me usen ya, mè inigọọk inin̄ isọkọ me otu ifuk ebi udun̄
         kè Jisọs mîso obop ene ita.
         42 Otutuuk ebi ìchechieek me lek kè Jisọs Karais etetet lek inye ikikween̄ inu me ubọk
         ebi otuchieen̄ kè Jisọs, mè ikigbaan̄ iluk ugwem me ejit ge, mè ikigbaan̄ irie inorie
         ikike melek inorie mbuban, mè ikitet lek inye me irariaak uriaak mgbọ geelek.
         43 Ebi otuchieen̄ kè Jisọs cha ekekirọ owuwa inu ukechieen̄ mè owuwa uyeke ikwaan̄ òkup
         esese esese. Ukpook otetet ebi ene enenen mije otutuuk inu chi ema ekirọ.
         44 Otutuuk ebi ìchechieek cha ekekigbaan̄ ititiin̄ me ere ge mgbọ geelek, mè ikigbaan̄
         iche inu kiban̄. Inu geelek ene geelek okaan̄be ìre eyi otutuuk ene.
         45 Ema ekekikpulu inu geelek ema ekaan̄be inyam, mè isa ikpoko cha idọmọ inyi ebi melek
         kiban̄ igọọk me lek inu geelek ònanan ene geelek.
         46 Usen geelek, ema ekekinititiin̄ me oyet egep Uwu Mbuban. Ema ekekigbaan̄ irie inorie
         me uwu kiban̄, me uwu me uwu, me ubelejit mè ejit òtatana,
         47 mè ikitọn̄ Awaji. Otutuuk ebi ene ekekikaan̄ ata ejit me lek kiban̄. Okaan̄-ene okekinyan̄a
         ebi ene, mè ikisa inisọkọ me otu ifuk kiban̄ usen geelek.

1 Usen ge, mgbọ òfuk-mgbọ osulube ita eyi ejit ikarek, òrere mgbọ uriaak, Pita mè Jọn
         eneninan̄a ije ibesi iriaak uriaak me Uwu Mbuban.
         2 Mgbọ ema erebe otunchit eyi ekigwen Uja Otunchit, ema emumun̄ ogwu akọọk ge, emanbe
         ikeya, okweekbe me ere ya ikibeek inu. Usen geelek, ebi uwu kiban̄ ekibeben ọmọ iniyik
         me agba otunchit ya, inyi ikup me ere ya ikibeek inu me ubọk ebi geelek ìbenije iraka
         inin̄ oyet egep Uwu Mbuban ya.
         3 Mgbọ ogwu akọọk ya omun̄be Pita mè Jọn ebenije iraka inin̄ otunchit ya, ibebeek ibe
         eche inu enyi ọmọ.
         4 Pita mè Jọn egwugwuun̄ chieen̄ ikikpọ ọmọ. Pita otutumu inyi ọmọ ibe, “Bene chieen̄
         kpọ eji!”
         5 Ogwu akọọk ya obebene chieen̄ ikpọ ema, mè ikikeek ibe ke mêche inu inyi ọmọ.
         6 Ire, Pita obebe ọmọ, “Ǹkakaan̄ ikpoko alata araran̄ mè alata okuket. Ire, inu nkaan̄be
         ke mbanyi owu. Me erieen̄ kè Jisọs Karais ogwu Najeret, nan̄a keke je ije!”
         7 Pita itutumu ikọ ya isan̄a, inyanyana ubọk itet ogwu akọọk ya me ubọk agan̄ ulom,
         mè itap ubọk inyi ọmọ, inyi inan̄a ikeke. Mgbọ yaage, ijọn̄ ukot kan̄ iba mè ukwuuk
         ebek ukot kan̄ onyenye.
         8 Iwuwulu inan̄a ikeke me ukot kan̄, mè ibene ikije ije, mè igọọk Pita mè Jọn ije inin̄
         emen oyet egep Uwu Mbuban. Òkije, òkiwulu, mè ikitọn̄ Awaji, mije ubelejit.
         9 Mgbọ otutuuk ebi ene emun̄be ogwu akọọk ya okije ije, mè ikitọn̄ Awaji,
         10 ema etetet ọmọ chieen̄ me lek, mè iriọọn̄ ibe ke ìre ogwu akọọk ya, ogwu òkikweek
         me agba Uja Otunchit Uwu Mbuban ya ikibeek inu. Inu ya okeke ema chieen̄, mè ikwu
         ema lek enenen.
         11 Îke otutuuk ebi ene chieen̄ enenen imumun̄ ogwu akọọk ya ogọbọbe Pita mè Jọn ikaan̄,
         mè ikigọọk ema ije me emen Uwu Mbuban me agan̄ ekigwen, ọfọ kè Sọlọmọn. Eya orọ, otutuuk
         ene efafan̄a, mè isa ekot ekot ilibi igọọk ema me ere ya.
         12 Mgbọ Pita omun̄be urum ebi ene cha efan̄abe inijot ere ya, ibebe ema, “Enyi ebi Ijeren,
         ìre inu yi ìjeje ike enyi chieen̄ ikeyi? Ìre keke orọ enyi ekikpọ eji ikeyi kpoo kubọk
         ke ìre me unye kiji melek ubọk eji esabe ikup me mbuban ke eji esa irọ inyi ene yi
         ije ije?
         13 Awaji kè Ebereham, mè Awaji kè Ajiki, mè Awaji kè Jekọp, mè Awaji ebi nte nte kiji
         înyi Jisọs ogwu ikwaan̄ kan̄ umin. Jisọs yi ke enyi etet inyi ibe ekpan̄, mè ijit
         ọmọ me isi kè Pailet, mgbọ Pailet oweekbe itetele ọmọ inyi ifo.
         14 Enyi mîjit Ogwu Òkup me Mbuban mè ogwu Ata Irọrọ, mè ibeek ibe esan̄a ogwu òkpan̄
         ene esibi enyi enyi.
         15 Enyi mîtet ogwu òkinyi ene ugwem ikpan̄. Ire, Awaji ojojomo ọmọ me mkpa, kubọk eji
         esabe chieen̄ kiji imun̄, mè ikeke ata-ikọ inyi.
         16 Îre nan̄a me ichechieek me lek erieen̄ kè Jisọs ke eji esa irọ inyi lek inye ogwu
         enerieen̄ yi ogwu enyi ekimun̄, mè iriọọn̄ isi. Unye eyi òkup me emen erieen̄ kè Jisọs,
         mè ichechieek eji ekaan̄be me lek kan̄ orọ inyi lek ene yi inye isan̄a kpai, kubọk
         otutuuk kinyi emun̄be si.
         17 “Mgbọ yi, ebi ngwan̄ n̄a, nriọọn̄ ibe ke enyi mè ebi ibot kinyi erọ Jisọs inu ya
         me ekariọọn̄ge.
         18 Ire, Awaji îwuuk lek itumu me otu ebi nriran me ukot ikaan̄ ibe ke ogwu ọmọ otoon̄be
         ubọk me ibot mômun̄ owuwa ufialek. Inu yi enyi erọbe Jisọs ke Awaji osa irọ ikọ kan̄
         ya iso.
         19 Eya orọ, ìgwu ìkom, mè ìgọọk Awaji, inyi itele otutuuk ijo kinyi inyi enyi,
         20 mè Okumugwem irọ inyi mgbọ isiki-efuuk ya inu, mè ikpọk iria Jisọs inu. Jisọs yi
         ore ogwu Mesaya ya, ogwu Okumugwem ogobobe isibi inyi enyi.
         21 Jisọs yi môbia me emen inyọn̄ mege ire mgbọ Awaji mônen̄ebe otutuuk inu geelek isun̄,
         kubọk îchieekbe use inan̄a me otu ebi nriran kan̄ ìkup me mbuban karake ukot ikaan̄.
         22 Mije, Mosis îtumu ibe ke Okumugwem Awaji kinyi môsan̄a ogwu nriran ge òkup kubọk
         kan̄ isibi me etete bọn kinyi inyi enyi, mè enyi ekalọlọ igbagban̄ utọn̄ me lek inu
         geelek ogwu nriran ya môtumube inyi enyi.
         23 Ene geelek ikagban̄ge utọn̄ ìnyi ogwu nriran ya, ke ebekpakpan̄, inyi esa me ikeya
         esan̄a ene ya esan̄a me etete ebi eyi Awaji.
         24 Me atikọ, otutuuk ebi nriran geelek, bene me lek kè Samien re lek otutuuk ebi ìnunu
         me udun̄ kan̄, mîtumu ikọ òfolek inu chi òkirọ mgbọ kechi.
         25 Otutuuk use geelek Awaji ochieekbe inan̄a me otu ebi nriran ukot ikaan̄, mè inyan̄a-ibot
         Awaji onyan̄abe melek ebi nte nte kinyi, ìre echi kinyi me irot. Awaji ìtumu inyi
         Ebereham ibe ke nan̄a me lek bọn owot-iman kè ogwugwu ke ọmọ obogbana otutuuk ido
         geelek me linyọn̄.
         26 Mije keya, mgbọ Awaji ogobobe ogwu ikwaan̄ kan̄ isibi, ìdasi iria ọmọ ijet enyi ebi
         Ijeren, inyi inirọ mè enyi geelek egwu ekom etele ijo kinyi, mè isa me ikeya igbana
         enyi.”

1 Mgbọ Pita mè Jọn ekitumu ikọ inyi ife cha me Uwu Mbuban, ebi ngwugwa, mè ogwu ibot
         ebi ìkibem Uwu Mbuban, mè usini ebi Sadusi enenije inu me lek kiban̄.
         2 Mgbọ ema enube, mè ininọ Pita mè Jọn ekitumu inyi ife cha ibe ke Jisọs îjomo me mkpa,
         ejit onanaan̄ ema enenen, mije, eya ìkijeen̄ ibe ke ebi ìkwukwu mêjomo me mkpa.
         3 Eya orọ, ema etetet Pita mè Jọn isa ije. Ire, mije egwe obonifit, ema esasa ife chi
         isi itap me mkpọn, mè ekup me ere ya ewele egwe.
         4 Ire, owuwa ebi ìnọnọ ata etip Pita olookbe ya, echechieek me lek kè Jisọs. Sa me
         ikeya, otu ifuk ebirieen̄ ebi ìchechieek owawa ilap me lek obop ene go.
         5 Me òfit iwele kan̄, ebi ibot ama, mè ebi ugane ama, mè ebi ìjeen̄ Ikan enenititiin̄
         me Jeruselem.
         6 Anas ogwu ibot ebi ibot ngwugwa, mè Keyefas, mè Jọn, mè Alikisenda, mè owuwa ebi
         ìnan̄a me uwu ogwu ibot ebi ibot ngwugwa, mîgọọk ititiin̄ si me ere ya.
         7 Ema eraria ibe esa Pita mè Jọn enu me isi kiban̄, mè ibene ikido ema ikọ ibe, “Ìre
         kpasi unye, mè ìre kpasi erieen̄ ke enyi esa irọ inu yi enyi erọbe?”
         8 Pita onenisa me unye eyi Ekwukwu Mbuban òjojot ọmọ me emen itumu inyi ema ibe, “Me
         umin kinyi, ebi ibot mkpulu, mè ebi ugane ama Ijeren!
         9 Ire mije ata inu eyi eji erọbe inyi ogwu akọọk ge ke enyi etet eji ikido ikọ, mè
         ikido ubọk eji esabe igwa ene yi,
         10 eji mêsa irek keyi itumu inyi enyi, inyi enyi otutuuk ene eriọọn̄, mè otutuuk ebi
         Ijeren si eriọọn̄: Îre nan̄a me erieen̄ kè Jisọs Karais ogwu Najeret, ogwu enyi etetbe
         igon ikpan̄ me inyọn̄ uti nkwurieen̄, ogwu Awaji ojomobe me mkpa, ke lek ene yi ogwu
         òkeke me isi kinyi mgbọ yi onye isan̄a kpai.
         11 Jisọs yi si ke Ikpa Mbuban otumu ikọ ibak ibe, ‘Ewuuk ya eyi ebi ìnama uwu ejitbe,
         ọmọ oyaka inikana ire ata ibot uwu.’
         12 Ilọ me lek kè Jisọs, kpunu ofifi ene geege òbokọt inyan̄a ene, mije, kpunu ofifi
         erieen̄ geege eyi Awaji onyibe me etete ebilene me otutuuk linyọn̄ keyi, eyi eji mêkọtbe
         ikaan̄ unyan̄a inan̄a me lek, ilọ erieen̄ kè Jisọs gaalek.”
         13 Mgbọ ebi Oru cha emun̄be ubọk Pita mè Jọn esabe itumu ikọ me isi kiban̄, kpetet ukpook,
         mè iriọọn̄ si ibe ke ife cha ìre ebi ikike, ebi kpebọkọ ikween̄-inu geege, mbiribọ
         ogwogwook ema me lek. Mgbọ ya ke ema enimun̄ ibe ke igọgọọk Jisọs ije eyi Pita mè
         Jọn egọọkbe ije îsi ikwaan̄ me emen kiban̄.
         14 Ire, mije ebi Oru cha emun̄be ogwu akọọk egwabe ya ogọọkbe Pita mè Jọn ikeke me isi
         kiban̄, ema kpeyaka iriọọn̄ inu geege ebetumu.
         15 Eya orọ, ema enyinyi ida ibe esan̄a ebi ife cha esibi me emen uwu Oru ya. Mgbọ ife
         cha esibibe, ebi Oru cha ekekidido lek kiban̄ ibe,
         16 “Ìre keke ke eji eberọ ife chi mọnọ? Mije, otutuuk ebi ìluk me Jeruselem mîriọọn̄
         ibe ke ìre atalek inu ukechieen̄ ke ife chi erọ. Eji me lek kiji si, kpunu ubọk eji
         ebekọt ijit.
         17 Ire, isasa ikput inyi etip inu yi ikayaka ìtaan̄ ìkana ere ìgak ikeya, eji etaba
         ife chi ubọk me utọn̄ ibe ekayaka ìkpọk ìtumu ikọ geege ìnyi ene geege me erieen̄
         ene ya ofifi.”
         18 Mgbọ ema etọtbe otitọt ya isan̄a, ema egwegwen Pita mè Jọn itap me uwu, mè inyi ema
         ikan ibe mè ema ekalululuk ìkpọk ìtumu ikọ geege ìnyi ene geege me erieen̄ kè Jisọs,
         mè ekayaka ìjejeen̄ ene geege inu geege me erieen̄ ya ofifi.
         19 Ire, Pita mè Jọn efọfọọk ema ibe, “Enyi gaalek ìfieek oyerebet keyi. Ìre îtat me
         isi Awaji ibe eji erọ inu enyi etọbe, mè etele eyi Awaji otumube?
         20 Mije, eji kpebekọt itele itutumu inu eji esabe chieen̄ kiji imun̄, mè isa si utọn̄
         kiji inọ.”
         21 Ebi Oru cha etataba ema ubọk me utọn̄ isa itap ema ukpook me lek, mè ijuuk ema itele
         inyi efon. Kpekọt iriọọn̄ ubọk ebesulu ema osusut mije ukpook ebi ene, bak me lek,
         me ike mgbọ ya, otutuuk ene mêkibele ejit mè ikitọn̄ Awaji mije inu ukechieen̄ ya
         òrọrọ.
         22 Ogwu enerieen̄ ya egwabe îraka akọp acha ini me usen uman.
         23 Mgbọ Pita mè Jọn enan̄abe me isi ebi Oru cha isibi, ema efofon igọọk ebi melek kiban̄,
         mè iben otutuuk inu cha ebi ibot ngwugwa, mè ebi ugane ama etumube inyi ema ikpa inyi.
         24 Mgbọ ebi melek kiban̄ cha enọbe inu ya òrọrọ, ema enenisa me ida ge itaan̄ ukpo igwen
         Awaji ibe, “Okaan̄-ene Ogwu Òkaan̄ Unye Geelek, owu orom inyọn̄ mè ijọn̄ mè okwaan̄,
         mè otutuuk inu geelek òkup me emen kiban̄.
         25 Owu otumu ikọ inan̄a me otu ogwu usun̄ kwun̄ Debit nte kiji sa me unye eyi Ekwukwu
         Mbuban ibe, ‘Ìre keke orọ ido ebi ekarege ebi Ju ekigumu lek ikeyi? Sa ìre keke orọ
         ebi ene ekitọt otitọt ikakaan̄ge ibot?
         26 Ebi ubọọn̄ linyọn̄ mîneen̄ lek kiban̄ isun̄ isan̄a, ebi ibot mkpulu geelek mîgbaan̄
         ititiin̄, mè ibem lek irọrọ ikeme Okumugwem, mè irọ si ikeme Gwun̄ kan̄ ogwu îtoon̄be
         ubọk me ibot.’
         27 “Me atikọ, Erọdu mè Pọntiọs Pailet, mè ebi ekarege ebi Ju mîgbaan̄ ititiin̄ melek
         ebi Ijeren me ama Jeruselem yi, mè ilet itọt otitọt irọrọ ikeme Jisọs, ogwu ikwaan̄
         kwun̄ òkup mbuban, ogwu owu otoon̄be ubọk me ibot.
         28 Ema etitiin̄ inenirọ otutuuk inu geelek owu owuukbe lek isa me unye kwun̄ mè nkeek
         kwun̄ idọmọ isan̄a karake ukot ukot ibe ke mômọnọ irek.
         29 Me mgbọ keyi, Okumugwem, owu omun̄ ubọk ife chi ekiweek itatap eji ukpook me lek.
         Rọ inyi eji ebi ikwaan̄ kwun̄ enye otu etumu ikọ kwun̄ me ekatetge ukpook geege.
         30 San̄a unye kwun̄ sibi sa gwa ebi ene, mè rọ owuwa inu ukechieen̄, mè uyeke uyeke
         ikwaan̄ òkup esese esese me erieen̄ kè Jisọs, ogwu ikwaan̄ kwun̄ òkup mbuban.”
         31 Mgbọ ema eriaakbe uriaak ya isan̄a, ere ya ema ekupbe osisisik. Ekwukwu Mbuban oninin̄
         ijot ema emen. Ema etutumu ikọ Awaji me unye. Ukpook geege ìkatet ema.
         32 Me mgbọ ya, otutuuk ebi ìchechieek me lek kè Jisọs ekiluk me ekiket ge, mè ejit ge.
         Kpunu ogwu òbe ke inu ọmọ okaan̄be ìre eyi kan̄ gaalek. Ire, ema ekigbagbaan̄ iche
         inu ene geelek okaan̄be.
         33 Ebi otuchieen̄ kè Jisọs cha ekekisa me ikpele unye ikijeen̄ ibe ke Okaan̄-ene Jisọs
         îjomo me mkpa. Atata nnwọn eyi Awaji okukup inyi ema ojot ojot, me oniin̄ geelek.
         34 Kpunu ene geege ònanan inu geege me etete kiban̄. Mije me mgbọ me mgbọ, ebi ìkakaan̄
         ijọn̄ uko mè ìre uwu mîkinyam ijọn̄ kiban̄ mè uwu kiban̄, mè ikisa ikpoko cha inu,
         35 mè inikana itap me ubọk ebi otuchieen̄ kè Jisọs cha. Ema mîra iniche ikpoko cha me
         ene me ene ikpọ me lek inu geelek ònanan ene geelek.
         36 Îkaan̄ ogwu enerieen̄ ge ekigwen Josefu, ogwu otoko kè Libai, ònan̄a me Saipọrọs,
         ogwu ebi otuchieen̄ kè Jisọs ekigwen Banabas (eyi òsisibi ogwu òkikat ene ejit).
         37 Ogwu enerieen̄ yi oneninyam ijọn̄ uko kan̄, mè isa ikpoko ya inikana itap me ubọk
         ebi otuchieen̄ kè Jisọs.

1 Ire, ogwu enerieen̄ ge ekigwen Ananayas mè Safaira ogwu nwa eneninyam ijọn̄ uko kiban̄.
         2 Mgbọ ema enyambe ijọn̄ ya, ọmọ melek ogwu nwa eninin̄ otitọt, mè ifele usini me lek
         ikpoko ya isun̄ inyi lek kiban̄, mè isa eyi òsisik inu ininyi ebi otuchieen̄ kè Jisọs.
         3 Mgbọ îsabe ikpoko ya inu, Pita obebe ọmọ, “Ananayas, ìre keke orọ ochieekbe ibe Setan
         inin̄ ijot owu ejit ikeyi, mè irọ inyi owu òfele usini me lek ikpoko obọkọbe me lek
         ijọn̄ kwun̄ onyambe òsun̄ ònyi lek kwun̄, mè ònu ònokan̄ ataak ònyi Ekwukwu Mbuban?
         4 Ijọn̄ ya ìre eyi kwun̄ sabum oninyanyam. Mgbọ onyambe, mè ibọkọ ikpoko, ikpoko ya
         si ìre eyi kwun̄, owu okaan̄ unye me lek. Ìre keke orọ mè owu òkeek irọrọ òjelek inu
         òkup ikeyi? Ataak keyi owu okan̄be, òkakan̄ ìnyi ebilene, îre Awaji ke okan̄ inyi.”
         5 Mgbọ yaage Ananayas onọbe ikọ ya Pita otumube, irọrọn̄ me ijọn̄, mè ikwu. Ikpele
         ukpook otetet otutuuk ebi geelek ìnọnọ inu ya òrọrọ.
         6 Nsabọn irieen̄ enanan̄a isibi inu, mè inisa ekwut-ufuun̄ ikat nkwukwu kan̄, mè iben
         isibi isi ifuun̄.
         7 Mbubak mgbọ ita iraraka, Safaira ogwu nwa okakana inin̄ uwu ya, ìkariọọn̄ inu òrọrọ
         ogwu olom.
         8 Pita ododo Safaira ibe, “Tumu-nu atikọ nyi emi. Ìre otutuuk ikpoko owu mè Ananayas
         nlom kwun̄ ekaan̄be me lek ijọn̄ ya enyi enyambe ire eyi?” Ifọfọọk ibe, “Iin̄, otutuuk
         ire eya.”
         9 Pita otutumu inyi ọmọ ibe, “Ìre keke orọ mè enyi olom mè nwa egbaan̄ echieek inenitọ
         Ekwukwu Okaan̄-ene ikpọ? Kpọ! Ebi ìbeben nlom kwun̄ isi ifuun̄ ere echilọ me otu isotu.
         Ema mêben si nkwukwu kwun̄ isibi isi ifuun̄.”
         10 Mgbọ yaage Pita otumube ikọ ya isan̄a, Safaira orọrọn̄ me ijọn̄, me ukot kè Pita,
         mè ikwu. Nsabọn irieen̄ cha eninin̄ uwu, mè inimun̄ ibe ke ọmọ si îkwu, mè iben si
         nkwukwu kan̄ isibi isi ifuun̄ me agba lek ogwu olom.
         11 Ikpele ukpook otetet otutuuk ebi ntitiin̄ Awaji mè otutuuk ebi geelek ìnọnọ inu ya
         òrọrọ.
         12 Ebi otuchieen̄ kè Jisọs ekekirọ owuwa ikwaan̄ ukechieen̄ mè uyeke uyeke inu me etete
         ebi ene. Otutuuk kiban̄ ekekititiin̄ me emen ọfọ kè Sọlọmọn me Uwu Mbuban.
         13 Ubọk geelek ebi ene ekitumu atikọ ibak ema, kpunu ofifi ene geege ikarege ogwu melek
         kiban̄ òkọkọt isan̄a ukpook me lek ikigọọk ema ije.
         14 Ire, owuwa ene, ebirieen̄ mè ebibaan̄, ekekichieek me lek Okaan̄-ene, mè inikigọọk
         ema inin̄ isọkọ me otu ifuk kiban̄.
         15 Mije ikwaan̄ ukechieen̄ chi ebi otuchieen̄ cha ekirọ, ebi ene ekekiben ebi kiban̄
         ebi lek ikanyege me inyọn̄ okpọkpọ mè inyọn̄ ufo isa iniyik itele me agba oniin̄,
         inyi Pita isinije iraka, ogugo kan̄ ire lek usini ife cha, mè lek kiban̄ inye.
         16 Ogbogbo ebi ene si ekpukpulu ebi kiban̄ ebi orukan̄ òkup esese esese okifiak, mè
         ebi ijo erumun̄ okisisaak, isa inan̄a me asabọn ama òkup ikana Jeruselem inu me lek
         kiban̄. Ema egwagwa otutuuk kiban̄ isan̄a.
         17 Ire, ogwu ibot ebi ibot ngwugwa, mè otutuuk ebi melek kan̄ geelek ebi ìrere ebi Sadusi,
         enenikaan̄ njijọ ejit enenen me lek ebi otuchieen̄ kè Jisọs.
         18 Ema etetet ebi otuchieen̄ cha isi igon me uwu mkpọn ere ekitap ene geelek.
         19 Ire, me ejit eririeen̄, ogwu osat Okumugwem onunu inichili otutuuk isotu òkup me
         uwu mkpọn ya, mè isan̄a ebi otuchieen̄ cha isibi, mè itumu inyi ema ibe,
         20 “Ìje ìsi ìkeke me oyet egep Uwu Mbuban ìlook otutuuk ebi Ju otutuuk ojot ojot ata
         etip eyi ayaya ugwem yi.”
         21 Me otu ewelegwe, ebi otuchieen̄ cha ejeje inin̄ emen oyet egep Uwu Mbuban, mè ibene
         ikilook ebi ene ata etip ya kubọk ogwu osat Okumugwem ya obe ema erọ. Ogwu ibot ebi
         ibot ngwugwa mè ebi melek kan̄ enunu, mè igwen ntitiin̄ ebi Oru ebi Ju, òrere ntitiin̄
         ile ebi ugane ama Ijeren, mè inisan̄a ikwaan̄ iria ibe esi esan̄a ebi otuchieen̄ cha
         esibi me uwu mkpọn esa enu me isi kiban̄.
         22 Ire, mgbọ ebi eriabe ikwaan̄ ya erebe uwu mkpọn ya, kpemun̄ ebi otuchieen̄ cha. Ema
         egwugwu ikom inilook ebi Oru ibe,
         23 “Eji mîre ere ya, mè imun̄ ebi ìkibem ere ekekebe ikana me isotu cha, mè imun̄ si
         ibe ke egogon otutuuk isotu uwu mkpọn ya ikam. Ire, mgbọ eji egwukube isotu cha, mè
         iraka inin̄ uwu mkpọn ya, eji kpemun̄ ene geege me emen.”
         24 Mgbọ ogwu ibot ebi ìkibem Uwu Mbuban, mè ebi ibot ngwugwa cha enọbe ikọ yi, lek okwukwu
         ema enenen. Ema ebebene ikikeek ibe mè ìre eyi ìbosa keke inu mọnọ.
         25 Mgbọ ema ekikeek ikeya, ene ge okakana isibi, mè inilook ebi Oru ibe, “Ìna ìnisi
         ìkpọ, ke ife cha enyi etetbe itap me uwu mkpọn ere echilọ ìkijeen̄ ebi ene inu me
         oyet egep Uwu Mbuban.”
         26 Mgbọ yaage ogwu ibot ebi ìkibem Uwu Mbuban onọbe ikọ ya, ikpukpulu ebi ibot akọn̄
         kan̄ isa ije isi ere ya, mè isi igwen ema ibe enu. Ema kpesa unye ubọk itet ebi otuchieen̄
         cha, mije ufieek-owot ibe ke ebi Ju mêteen̄ ewuuk itọọn̄ ema.
         27 Ema enenisa ebi otuchieen̄ cha inu me isi ebi Oru, inyi ogwu ibot ebi ibot ngwugwa
         ido ema ikọ.
         28 Ogwu ibot ebi ibot ngwugwa onenitumu inyi ebi otuchieen̄ cha ibe, “Eji mînyi enyi
         ikan ibe enyi ekayaka ìjeen̄ ene geege inu me erieen̄ yi. Ire, enyi ekpọkpọ ichit
         utọn̄, mè ikijeen̄ otutuuk ebi Jeruselem inu me erieen̄ yi, mè iben si me ejit irọrọ
         inyi eje ene yi initoon̄ eji me ibot.”
         29 Pita melek otutuuk ebi otuchieen̄ cha efọfọọk ibe, “Eji ebesiki ibot inyi Awaji,
         ìkare ebilene!
         30 Awaji ogwu ebi nte nte kiji etọbọbe ebum inyi îrọ inyi Jisọs, ogwu enyi egonbe ikpan̄
         me inyọn̄ uti, ijomo me mkpa,
         31 mè ibene ọmọ ifo inyọn̄, mè isun̄ ọmọ me agan̄ ubọk ulom eyi unye kan̄, mè irọ ọmọ
         Ogwu Ibot Mkpulu mè Ogwu Unyan̄a ogwu òborọ inyi ebi Ijeren egwu ekom, inyi Awaji
         itele otutuuk ijo kiban̄ inyi ema.
         32 Eji me lek kiji, melek Ekwukwu Mbuban ogwu Awaji onyibe ebi geelek ìsisiki ibot inyi
         ọmọ, ìre ebi ata-ikọ inyi otutuuk inu chi.”
         33 Mgbọ ebi Oru cha enọbe ikọ chi, ema enanaan̄ ejit enenen, mè iweek ikpakpan̄ ebi
         otuchieen̄ kè Jisọs cha.
         34 Ire, ogwu Farisi ge, ogwu òjeen̄ Ikan, ekigwen Gamalien, oneninan̄a ikeke me etete
         ebi Oru. Gamalien yi ìre ogwu otutuuk ene ekinyi ulibi. Ineninyi ida ibe esan̄a ebi
         otuchieen̄ cha esibi-nu me etete kiban̄ sọnja mgbọ.
         35 Mgbọ esan̄abe ebi otuchieen̄ cha isibi isan̄a, inenitumu inyi ebi Oru ogbo kan̄ ibe,
         “Ebi Ijeren, ìriọọn̄ ubọk ifuk ifuk-ibot enenen òfolek inu yi enyi etọtbe irọrọ ife
         chi.
         36 Me ike mgbọ ge òraraka, gwun̄ enerieen̄ ge ekigwen Tiyudas înan̄a isibi, mè ijeen̄
         lek kan̄ kubọk ene ilile. Inu òsoso efit ebirieen̄ ini ekekigọọk ọmọ me udun̄. Ìkafiin̄
         mgbọ, ekpakpan̄ ene ya. Ebi udun̄ kan̄ cha eyiyiyala isan̄a kpai. Ebi ene kpeyaka
         inọ inu geege òfolek kan̄.
         37 Mgbọ ogwa orakabe, ogwu Galili ge ekigwen Judas onanan̄a si isibi me mgbọ efukbe
         ifuk ene, mè itaba owuwa ene inyi lek kan̄. Mîkpan̄ ọmọ si. Ebi udun̄ kan̄ eyayat
         si ita.
         38 Eya orọ, me lek keyi òbebene mgbọ keyi, m̀be enyi, ìtele ife chi mè efon. Ikarọ ema
         inu geege. Mije, ire inu ife chi ekirọ ìnan̄a me ubọk ebilene, môchep me ikafiin̄ge
         mgbọ.
         39 Ire, ire inan̄a me ubọk Awaji, kpunu ubọk enyi ebesa ikọt ida ife chi ito. Kpan̄asi
         ikeya, enyi mêmun̄ ibe ke ìkayaka ìre ebilene ke enyi ekigọọk itim etim, ke ìre Awaji
         me lek kan̄.” Ebi Oru ya ebọbọkọ nteme kè Gamalien ya itap,
         40 mè igwen ebi otuchieen̄ cha itap me uwu, mè inyi ida ibe esa njijan̄ esulu ema. Mgbọ
         esulube ema isan̄a, etatap ikan ibe ema ekayaka ìtumu ikọ geege ìnyi ene geege me
         erieen̄ kè Jisọs, mè itele ibe ema efon.
         41 Ebi otuchieen̄ cha enanan̄a me isi ebi Oru ya isibi, mè ikibele ejit ibe ke Awaji
         îfuk ema kubọk ebi ìgbegbe ibọbọkọ esip mije erieen̄ kè Jisọs.
         42 Ire, me usen me usen, ema kpekitele itititiin̄ me oyet egep Uwu Mbuban, mè uwu ebi
         ene, ikijeen̄ inu, mè ikilook ata etip ibe ke Jisọs ore ogwu Awaji otoon̄be ubọk me
         ibot ya.

1 Ike mgbọ okije, otu ifuk ebi ìchechieek me lek kè Jisọs okekiwa. Me etete kiban̄,
         ebi Ju ìnan̄a me okwaan̄ okwaan̄, mè ikitumu usem Giris enenigugọlọ melek ebi Ju ìluk
         me ido Ijeren, mè ikitumu usem Aremia. Ebi Ju okwaan̄ okwaan̄ ekibe ke ekicheche inorie
         ilọ ebi nwakpa kiban̄ usen geelek.
         2 Mije keya, akọp mè ebi otuchieen̄ iba cha enenigwen otutuuk ebi ìchechieek cha ititiin̄,
         mè itumu inyi ema ibe, “Ìkatat ibe eji ebi otuchieen̄ etele ikwaan̄ itutumu ikọ Awaji,
         mè eyaka enekekpọ chieen̄ me lek inorie.
         3 Eya orọ, bọn Nte kiji, ìgobo ebirieen̄ jaaba me etete kinyi, ebi enyi eriọọn̄be ibe
         ke mîkaan̄ Ekwukwu Mbuban mè iriọọn̄-inu ojot ojot me emen, inyi eji ekana ikwaan̄
         icheche ikpoko inorie yi etap me ubọk,
         4 mè eji ekọt esa otutuuk mgbọ kiji etap me irariaak uriaak mè itutumu ikọ Awaji.”
         5 Ifuk-ibot yi onenibele otutuuk ebi ìchechieek cha ejit. Ema egogobo Sitibin, enerieen̄
         ogwu ichechieek mè Ekwukwu Mbuban ojotbe emen, mè Filip, mè Porokọrọs, mè Nikanọ,
         mè Timọn, mè Pamenas, mè Nikolas ogwu Antiọk, ogwu òtetele ubọk iriaak Awaji ebi Ju,
         mè inichieek me lek kè Jisọs.
         6 Enenisa ife chi inu me isi ebi otuchieen̄. Ebi otuchieen̄ etotoon̄ ema ubọk me ibot,
         mè iriaak uriaak me ibot kiban̄.
         7 Sa me ikeyi, ikọ Awaji okpọkpọk ikana ere. Otu ifuk ebi ìchechieek okekimumana enenen
         me Jeruselem. Owuwa ebi ngwugwa si egọgọọk ichieek me lek kè Jisọs.
         8 Sitibin, ogwu enerieen̄ ya ogwu Ekwukwu Mbuban mè iriọọn̄-inu ojotbe emen onenikirọ
         owuwa inu ukechieen̄ mè uyeke uyeke ikwaan̄ me etete ebi ene.
         9 Ikafiin̄ mgbọ, usini ebi Ju ebi ekigwen ebi “Ntitiin̄ ebi Ìkaan̄ Lek” enenibene ufialek
         melek kè Sitibin. Ebi ntitiin̄ chi enan̄a me ama Sairini mè Alikisendira mè ido Silisia,
         mè Esia. Ife chi ebebene ikigọọk Sitibin iwut ifan̄a.
         10 Ire, ema kpekọt ikeke ida Sitibin, mije uga iriọọn̄-inu, mè unye eyi Ekwukwu Mbuban
         eyi îsabe ikitumu ikọ.
         11 Ife chi enwenween̄ lek isi ilep ebi ene ibe enu enetoon̄ Sitibin uraamọn ibe ke ema
         mînọ Sitibin okitumu ijo ikọ ikeme Mosis, mè itumu si ikeme Awaji.
         12 Sa me ikeyi, ife chi etatap wọlọwọlọ me ejit ebi Ju, mè ebi ugane ama, mè ebi ìjeen̄
         Ikan. Ema etetet Sitibin isa isi me isi Oru ebi Ju.
         13 Ema egwegwen si ebi ata-ikọ ataak. Ife chi esisibi inu me isi ebi Oru, mè initumu
         ibe ke Sitibin ìkakitele itutumu ikọ ikeme Uwu Mbuban mè Ikan kè Mosis.
         14 Mije, ke ema mînọ Sitibin okitumu ibe ke Jisọs ogwu Najeret ya môgbugbọ Uwu Mbuban
         yi, mè inwene si otutuuk ọrọmijọn̄ geelek Mosis onyibe eji.
         15 Otutuuk ebi ìkup me uwu Oru ya egwugwuun̄ chieen̄ ikikpọ Sitibin, mè imun̄ ibe ke
         isi kan̄ ìkitoon̄ kubọk isi ogwu osat Awaji.

1 Ogwu ibot ebi ibot ngwugwa onenido Sitibin ibe, “Ìre ikọ chi etumube itoon̄ owu ìre
         atikọ?”
         2 Sitibin ofọfọọk ibe, “Ebi ngwan̄ n̄a ebirieen̄, mè ebi nte n̄a, ìgban̄ utọn̄. Awaji
         ogwu òkaan̄ umin mè uja îsibi me isi kè Ebereham nte nte kiji mgbọ îkupbe me ido Mesopotemia,
         sabum îninan̄a isi iluk me ama Heran,
         3 mè itumu inyi Ebereham ibe, ‘Nan̄a sibi tele ido kwun̄ mè ebi uwu kinyi, mè je si
         inyọn̄ ijọn̄ ere emi mâsabe owu ijeen̄.’
         4 “Sa me ikeya, Ebereham onanan̄a itele ido Kalidiya, mè isi iluk me Heran. Mgbọ ogwu
         ute okwube iraka, Awaji oneniria ọmọ inu me inyọn̄ ijọn̄ yi ere enyi ebi Ijeren elukbe
         mgbọ keyi.
         5 Mgbọ înube iniluk me inyọn̄ ijọn̄ yi, Awaji ìkacheche ijọn̄ yi ìnyi ọmọ, ìkatọtọ
         kubọk ukot ge, ibe ikana ire eyi kan̄. Ire, Awaji onenichieek use ibe ke ìre Ebereham
         mè bọn owut iman kan̄ ebekaan̄ ijọn̄ yi, ubọk geelek Ebereham ikakaan̄ge gwun̄ geege
         nu me mgbọ ya.
         6 Awaji ìtumu inyi ọmọ ibe, ‘Bọn owot iman kwun̄ mêsi iluk kubọk ebi ichen me ama ikarege
         eyi kiban̄. Ebi ama ya mêsa ema irọ usun̄, mè itutuku ema efit acha ini.
         7 Ire, emi mâsut ido ya ema enin̄be usun̄ inyi osusut. Osusut ya isiraka, ema mênan̄a
         me ido ya isibi, mè initọbọ ebum inyi emi me ere keyi.’
         8 Awaji oneninyi Ebereham ọrọmijọn̄ eyi ifieek-afi isasa ijeen̄ inu ijejeen̄ òfolek
         inyan̄a-ibot ọmọ onyan̄abe melek Ebereham. Ebereham onenibon Ajiki. Mgbọ emanbe Ajiki
         isan̄a, òso usen jeeta, Ebereham ofefieek ọmọ afi. Ajiki onenibon Jekọp, Jekọp onenibon
         ebi nte nte kiji, akọp mè ene iba.
         9 “Ebi nte nte kiji cha enenikaan̄ njijọ ejit me lek kè Josefu ngwan̄ kiban̄, mè itet
         ọmọ inyam kubọk usun̄ inyi ebi Ijipiti. Ire, Awaji okekeke melek kè Josefu,
         10 mè inyan̄a ọmọ isibi me otutuuk uyọrọlek kan̄. Awaji oneninyi ọmọ iriọọn̄-inu, mè
         irọ inyi ogwu Fero, òrere ogwu ubọọn̄ ido Ijipiti, ima ọmọ. Ogwu Fero onenisa ọmọ
         irọ ogwu ibot mkpulu me otutuuk ido Ijipiti, mè isa ọmọ si irọ ogwu ibot mkpulu me
         emen uwu kan̄ òrere uwu ogwu ubọọn̄.
         11 Akan̄ oneninin̄ ikana otutuuk ido Ijipiti mè ido Kenan, ebi ene etataka lek me otu
         mije una inorie. Ebi nte nte kiji kpeyaka ikaan̄ inorie eberie.
         12 Mgbọ Jekọp onọbe ibe ke inorie òwa me Ijipiti, iraria bọn ebirieen̄ kan̄ òrere ebi
         nte nte kiji cha, ibe esi elep inorie. Adasi mgbọ ema esibe ama ya ire eya.
         13 Òso mgbọ iba ema esibe Ijipiti, Josefu osasa lek kan̄ ijeen̄ ebi ngwan̄ inyi ema
         eriọọn̄ ogwu ọmọ orebe. Ogwu Fero si osasa me ikeya iniriọọn̄ inu òfolek ebi uwu ebi
         kè Josefu.
         14 Josefu oneniria etip ibe Jekọp ogwu ute mè otutuuk ototun̄ ukan̄ kan̄, eka egọọk
         ọmọ me Ijipiti. Otu ifuk ebi ototun̄ ukan̄ kè Jekọp ebi ìnan̄a me Kenan isi Ijipiti
         ìre akọp ene jaaba mè go.
         15 Ikeya ke Jekọp osa ije isi iluk me Ijipiti. Ọmọ mè ebi nte nte kiji cha ekukup me
         ere ya ikwaan̄ isan̄a.
         16 Esasa nkwukwu kiban̄ ika inu me Sekem inifuun̄ me udọn̄ ufuun̄ Ebereham ofukbe ikpoko
         kan̄ isa ilep me ubọk kè Amọ me Sekem.
         17 “Mgbọ îgbetbe mgbọ Awaji oborọ use îchieekbe Ebereham iso, ebi Ijeren ìkup me Ijipiti
         emumumana enenen, mè iwa me otu ifuk.
         18 Ofifi ogwu ubọọn̄ ikariọọn̄ge Josefu onenibene ikikpulu ido Ijipiti.
         19 Aya ogwu Fero ya onenikaan̄ ijo ejit me lek ebi kiji, mè ikirọ ema inu me lek ofiaan̄
         ofiaan̄, mè itet ema me unye ibe eben asa nsabọn kiban̄ emanbe ayaya etọp efiin̄,
         inyi ekwaan̄.
         20 “Me emen mgbọ yi ke eman Mosis. Mosis ìre gwun̄ òsisibi esese mgbọ emanbe. Onyan̄
         ita gaalek ke ekpukpo Mosis me uwu ogwu ute.
         21 Mgbọ kpeyaka ikọt ilet ọmọ, esasan̄a ọmọ isibi me uwu. Gwun̄ enenwaan̄ ogwu Fero
         osisi imun̄ ọmọ, mè iben ọmọ isa isi ikpukpo, mè imọnọ ọmọ isa irọ gwun̄ kan̄.
         22 Mosis obọbọkọ ikween̄-inu òfolek otutuuk iriọọn̄-inu ebi Ijipiti, mè inye lek, mè
         inye si otu itumu ikọ.
         23 “Mgbọ Mosis osobe akọp acha ini, ineniben me ejit ibe ke ọmọ môsi ikpọ ebi kiban̄,
         ebi Ijeren.
         24 Mgbọ îkije, imumun̄ ogwu Ijipiti ge okirọ nnaan̄ me lek ogwu Ijeren ge, mè isi ibọkọ
         etim ya itim inyi ogwu Ijeren kiban̄, mè isulu ogwu Ijipiti ya ikpan̄.
         25 Mosis ìkeek ibe ke ebi kiban̄ mêriọọn̄ ibe ke Awaji ìbonisa ọmọ inyan̄a ema isibi.
         Ire, ebi kiban̄ kperiọọn̄.
         26 Òfit iwele kan̄, Mosis onenimun̄ ebirieen̄ iba ebi Ijeren ekitim etim. Isisi iteek
         etim ya, mè itumu inyi ema ibe, ‘Ebi une n̄a, ikayaka irọ-ma, ke enyi ìre ngwan̄ ngwan̄.
         Ìre keke orọ enyi ebesak lek kinyi unan?’
         27 “Ire, ogwu ubọk kan̄ onyebe igak, obebieen̄ Mosis ida ibọkọ, mè ido ọmọ ibe, ‘Ire
         ekene orọ owu ogwu mkpulu mè ogwu ibot oyerebet me etete kiji?
         28 Ìre òbonikpan̄ emi ike okpan̄be ogwu Ijipiti me iyakwut?’
         29 Mgbọ yaage Mosis onọbe ikọ ya, ililibi iyaak Ijipiti, mè isi iluk me ido Midia kubọk
         ogwu ichen, mè ikup me ere ya ibon ibot bọn ebirieen̄ iba.
         30 “Mgbọ Mosis olukbe me ere ya iso akọp acha ini, mè iraka, inenimun̄ ogwu osat ge
         me emen alọm ukan̄ òkilomo me lek gwun̄ uti ge òkup me emen èwê me agba lek ogoon̄
         Saina.
         31 Inu ya îmun̄be okeke ọmọ chieen̄ enenen, ijeje iriaak, inyi ọmọ iriọọn̄ ubọk ikpọ
         inu ya iso chieen̄ iba. Mgbọ îjebe igbet, inọnọ ida Okumugwem okitumu inyi ọmọ ibe,
         32 ‘Emi ìre Awaji ebi nte nte kwun̄. Emi ìre Awaji kè Ebereham, mè Awaji kè Ajiki, mè
         Awaji kè Jekọp.’ Mosis oririki, ukpook otetet, ìkayaka ìkọt ìkpọ gwun̄ uti ya.
         33 “Okumugwem otutumu inyi Mosis ibe, ‘Wọọk ikpukot san̄a me ukot kwun̄, mije, ere yi
         okekebe ìre ijọn̄ mbuban.
         34 Me atikọ, emi mmun̄ tukutuku eyi ekitutuku ebi n̄a me Ijipiti, mè inọ si mfi ito
         kiban̄. Mgbọ keyi nnan̄a isibi inu ineninyan̄a ema isibi. Eya orọ, na me ǹria owu
         ǹgwu ǹkom ǹsi Ijipiti.’
         35 “Mosis yi ke ebi Ijeren ejit, mè ido otu ibe ‘Ire ekene orọ owu ogwu mkpulu mè ogwu
         ibot oyerebet me etete kiji?’ Ọmọ ke Awaji me lek kan̄ oria ibe iyaka inire ogwu mkpulu
         kiban̄, mè inyan̄a ema isibi sa me unye eyi ogwu osat Awaji ogwu òtutumu ikọ inyi
         ọmọ me emen alọm ukan̄ ya.
         36 Mosis osasa me unye ubọk isan̄a ema isibi, mè irọ owuwa uyeke uyeke inu mè ikwaan̄
         ukechieen̄ me Ijipiti, mè irọ si me Okwaan̄ Araran̄, mè irọ si ikeya me emen èwê otutuuk
         akọp acha ini.
         37 Mosis yi si otumu inyi ebi Ijeren ibe ke Awaji môsan̄a ogwu nriran ge òkup kubọk
         kan̄ isibi me etete kinyi inyi enyi.
         38 Mosis yi si melek ebi nte nte kiji ekup me emen èwê. Ọmọ si ore ogwu òbọbọkọ ikọ
         òkinyi ene ugwem me otu ogwu osat Awaji me inyọn̄ ogoon̄ Saina isa initumu inyi ebi
         nte nte kiji, ebi nte nte kiji ekakana iyaka initap eji me ubọk.
         39 “Ire, ebi nte nte kiji ejijit igbagban̄ utọn̄ inyi ọmọ, mè ifiin̄ ọmọ itele, mè iyaka
         ikiweek igwugwu ikom ifo Ijipiti me emen ejit kiban̄,
         40 mè itumu inyi Erọn ibe ibot awaji ebobot inyi ema, inyi inisa ema ije me oniin̄,
         mije ke ema kpeyaka iriọọn̄ inu òrọrọ Mosis ogwu òsasa ema isibi me Ijipiti.
         41 Mgbọ ya ke ema enibot inu ge kubọk gwun̄ erie mbuuk, mè ito ijọk inyi, mè ikisa ngwugwa
         inigwa inyi inu yi ema esabe ubọk kiban̄ gaalek irọ.
         42 Ire, Awaji odada lek ibọkọ me lek kiban̄, mè ijit ema itele, inyi ema eketọbọ ebum
         enyi ebi kè ntoronyan̄ òkup me isinyọn̄. Eyi onenirọ inu Awaji otumube me emen ikpa
         ebi Nriran iso ibe, ‘Enyi ebi Ijeren, ìre îkaan̄ ngwugwa geege enyi egwabe inyi emi,
         mè ìre eyi anam, mè ìre eyi ofifi inu, me otutuuk akọp acha ini enyi ekupbe me emen
         èwê?
         43 Iin̄-iin̄, kpan̄asi ikeya, ke enyi eyaka ikiben isi yọk ekigwen Mọlọk ikaan̄, mè
         ikiben si ntoronyan̄ enyi ebotbe inyi yọk kinyi ekigwen Refan ikaan̄. Inu chi otutuuk
         ìre mkpọmfaka enyi erombe me ubọk kinyi gaalek, mè ikitọbọ ebum inyi. Eya orọ, me
         atikọ, mâkpulu enyi itọọn̄ isibi me ido kinyi ifo ere òjọjọn̄ọ ere iraka ido Babilọn.’
         44 “Mgbọ ebi nte nte kiji ekije me emen èwê, ema mîkaan̄ uwu mbuban eyi ikpa anam, eyi
         òkijeen̄ ibe ke Awaji òwa melek kiban̄. Enama uwu ya igọọk ubọk Awaji odọmọbe isan̄a,
         mè isa ijeen̄ Mosis.
         45 Owuwa acha iraraka, Josuwa osasa ebi Ijeren initim akọn̄ melek ebi ofifi ido ebi
         ìdadasi iluk me inyọn̄ ijọn̄ yi, mè ilap ebi ife cha isibi. Ebi nte nte kiji esasa
         uwu mbuban eyi ikpa anam ya igbaalek iniluk me ere yi. Emen uwu mbuban eyi ikpa anam
         ya ke ebi nte nte kiji ekitọbọ ebum inyi Awaji mege inire me ukot kè Debit ogwu ubọọn̄.
         46 Awaji onenima Debit enenen. Debit onenibeek Awaji kè Jekọp ibe itele inyi ọmọ inama
         uwu inyi ogwugwu.
         47 Ire, Sọlọmọn gwun̄ kè Debit oyaka ininama uwu ya inyi Awaji.
         48 “Ire, Awaji ogwu Òbebene Ichit ìkakiluk me uwu ebilene enamabe, kubọk Okumugwem otumube
         me otu ogwu nriran ibe,
         49 ‘Emen inyọn̄ ìre ogboon̄ ubọọn̄ n̄a, sa linyọn̄ ore inu ibene-ukot n̄a. Ìre kpasi
         uwu ke enyi ebekọt inama inyi emi? Sa ìre ere owa obota emi mè ǹkup ǹkensiki efuuk?
         50 Ìre ìkare emi nsa ubọk n̄a irom otutuuk inu chi?’
         51 “Enyi ebi unye ibot kechi! Ejit kinyi ìkariọọn̄ Awaji! Utọn̄ kinyi si ìkakinọ ikọ
         Awaji! Enyi ekup kubọk ebi nte nte kinyi. Enyi ekpọkpọ ikirọ ikeme Ekwukwu Mbuban
         mgbọ geelek kubọk ebi nte nte kinyi erọbe.
         52 Ìre îkaan̄ ogwu nriran Awaji geege ebi nte nte kinyi ekatapge ufialek me lek uyọt
         uyọt? Ìrere ebi ìtutumu inu òfolek inunu Ogwu Ata Irọrọ, ebi nte nte kinyi mîtet si
         ikpan̄. Mgbọ keyi Ogwu Ata Irọrọ ya onube, enyi me lek kinyi eleleke ọmọ si, mè itet
         ikpan̄.
         53 Enyi kechi ìbọbọkọ Ikan inan̄a me ubọk ebi osat Awaji, mè ijit irọrọ inu Ikan ya
         otumube.”
         54 Mgbọ ebi Oru cha enọbe ikọ ya Sitibin otumube, ema enanaan̄ ejit enenen, mè iban̄a
         otu inyi ọmọ.
         55 Ire, me mgbọ ya, Ekwukwu Mbuban oninin̄ ijot emen kè Sitibin. Sitibin obebene chieen̄
         ikpọ emen inyọn̄, mè imun̄ umin mè uja eyi Awaji, mè imun̄ si Jisọs okekebe me agan̄
         ubọk ulom Awaji.
         56 Sitibin okekitumu ibe, “Ìkpọ! Mmun̄ emen inyọn̄ ochilibe ibook, mè imun̄ si Gwun̄
         Ebilene okekebe me agan̄ ubọk ulom Awaji.”
         57 Mgbọ ema enọbe ikọ ya Sitibin otumube, ema otutuuk ene esasa ubọk ichit utọn̄, mè
         ikitaan̄ ukpo ibene ida enenen, mè igbaan̄ ilibi mgbọ ge inin̄ lek kè Sitibin,
         58 mè itaba ọmọ isibi ifo udun̄ ama, mè iteen̄ ewuuk ikisa itọbọ ọmọ. Otutuuk ebi ìnitoon̄
         Sitibin uraamọn cha ewọọk ọfọnti kiban̄ igwook inyi gwun̄ enerieen̄ ge ekigwen Sọọlu
         ibe ikpọ chieen̄ me lek.
         59 Mgbọ ema ekisa ewuuk itọbọ Sitibin, Sitibin orariaak uriaak ibe, “Okaan̄-ene Jisọs
         bọkọ ibot ejit n̄a.”
         60 Itutumu ikọ ya isan̄a, igwogwook ekpe kan̄ me ijọn̄, mè itaan̄ ukpo itumu ibe, “Okaan̄-ene,
         kafuk ijo keyi itoon̄ ema me ibot.” Ikọ keyi itata ọmọ me otu, itọtọbọ.

1 Usen yaage, atalek ikpele ufialek oninin̄ ikeme ebi ntitiin̄ Awaji cha ìkup me Jeruselem.
         Otutuuk ebi ntitiin̄ cha eyiyiyala, mè ikpọk ichon ikana iso otutuuk agan̄ Judia mè
         Sameria. Ebi otuchieen̄ cha gaalek eyaka inisik me Jeruselem.
         2 Usini ebi Ju ebi ìkaan̄ ukpook Awaji me emen esisi iben nkwukwu kè Sitibin isi ifuun̄,
         mè ifieek ejit inyi ọmọ enenen.
         3 Sọọlu obebene ikijijaka ntitiin̄ Awaji. Ìkije ikana me uwu me uwu ikitaba ebirieen̄
         mè ebibaan̄ ebi ìchechieek me lek kè Jisọs isibi isa isi itap me uwu mkpọn.
         4 Ebi ìchechieek cha ìyayaak Jeruselem, ekekitumu ikọ Awaji me ere geelek ema esibe.
         5 Filip osisi ama ge òkup me Sameria, mè ikilook ebi ama ya ata etip òfolek ogwu Awaji
         otoon̄be ubọk me ibot.
         6 Ebi ene efafan̄a ijot inikigban̄. Mgbọ ebi urum ene cha enọbe ikọ Filip okitumu,
         mè imun̄ inu ukechieen̄ îkirọ, ema egwugwuun̄ utọn̄ ikigban̄ ikọ kan̄.
         7 Owuwa ijo erumun̄ òkup me emen ebi ene okekitaan̄ ukpo unye unye, mè ikinan̄a me
         emen owuwa ene isibi. Filip okekigwa si owuwa ebi ngọm, mè ebi akọọk.
         8 Mije keya, ebi ama ya enwọnwọọn̄ unwọọn̄ enenen.
         9 Me emen ama ya, îkaan̄ ogwu enerieen̄ ge ekigwen Saimọn. Ọmọ ìre ogwu òdo inu. Ido-inu
         kan̄ îke ebi ene chieen̄ enenen me Sameria. Ọmọ okekigugo lek ibe ke ọmọ ìre òsibi
         isi ene.
         10 Mije keya, otutuuk ebi Sameria, ebi ugane mè nsabọn, ubọọn̄ mè ugbọọn̄, ekekigban̄
         utọn̄ inyi ọmọ, mè ikitumu si ibe ke ọmọ me atikọ ore unye Awaji ya eyi ebi ene ekigwen
         “Ikpele Unye.”
         11 Otutuuk ene ekekisiki ibot inyi ọmọ mije îkisa unye eyi ido-inu kan̄ ya irọ ema inu
         ukechieen̄ ijọn̄ọ acha.
         12 Ire, mgbọ Filip onube inilook ata etip òfolek mkpulu eyi Awaji mè erieen̄ kè Jisọs
         Karais, ebi ama ya echechieek me lek kè Jisọs. Filip ogwogwook ema mun̄, ebirieen̄
         mè ebibaan̄.
         13 Saimọn ya me lek kan̄ si ochechieek me lek ata etip ya. Egwogwook ọmọ mun̄. Ibebene
         ikigọọk Filip ikijijen̄e ikana. Ikpele ikwaan̄ ukechieen̄, mè uyeke inu cha Filip
         okirọ okekike ọmọ chieen̄ enenen.
         14 Ebi otuchieen̄ ìkup me Jeruselem eneninọ ibe ke ebi Sameria mîbọkọ ikọ Awaji itap,
         mè iria Pita mè Jọn isi lek kiban̄.
         15 Mgbọ Pita mè Jọn erebe ama ya, eneniriaak uriaak me lek ebi ìchechieek cha, inyi
         ema ebọkọ Ekwukwu Mbuban.
         16 Mije, karake ema echieekbe me lek kè Jisọs, Ekwukwu Mbuban ìkanin̄-nu emen ene geege
         me etete kiban̄. Egwook ema mun̄ gaalek me erieen̄ Okaan̄-ene Jisọs.
         17 Pita mè Jọn enenitoon̄ ema ubọk me ibot, ema ebọbọkọ Ekwukwu Mbuban.
         18 Saimọn imumun̄ ibe ke ebi ene mîbọkọ Ekwukwu Mbuban mgbọ ebi otuchieen̄ cha etoon̄be
         ema ubọk me ibot, ichechieek Pita mè Jọn ikpoko,
         19 mè itumu inyi ema ibe, “Soso, ìnyi emi òjelek unye yi si, inyi ene geelek mâtoon̄be
         ubọk me ibot ibọkọ Ekwukwu Mbuban ya.”
         20 Ire, Pita ofọfọọk ọmọ ibe, “Ikpoko kwun̄ ichep melek kwun̄, mije, òkikeek ibe ke
         owu môkọt isa ikpoko ilep uche eyi Awaji.
         21 Owu òkakaan̄ irek me emen ikwaan̄ keyi, òkakaan̄ si uche me lek, mije, ejit kwun̄
         ìkatat me isi Awaji.
         22 Eya orọ, gwu kom me emen ijo inu yi, mè riaak uriaak nyi Okaan̄-ene ibe itele inyi
         owu. Usini mgbọ, Okaan̄-ene môtele inyi owu me lek òjelek ijo ekiket keyi okaan̄be
         me ejit kwun̄.
         23 Mije, mmun̄ ibe ke owu okaan̄ ijo ejit enenen, mè isa me ikeya inin̄ usun̄ inyi ijo
         inu.”
         24 Saimọn otutumu inyi Pita ibe, “Soso riaak Okaan̄-ene nyi emi, inyi inu geege me lek
         inu cha otumube ikarọ emi me lek.”
         25 Mgbọ Pita mè Jọn enyibe ata-ikọ kiban̄ isan̄a, mè ilook ata etip eyi Okaan̄-ene isan̄a,
         ema egwugwu ikom ifo Jeruselem. Me oniin̄ ifofo kiban̄, ema ekekilook si ata etip
         ya me owuwa asabọn ama ebi Sameria.
         26 Ogwu osat Okumugwem ge onenitumu inyi Filip ibe, “Nan̄a keke, mè je fo agan̄ òsiki,
         me oniin̄ ònan̄a me Jeruselem itibi me emen èwê, isi Gaja.” (Oniin̄ ya mikinọọn̄.)
         27 Filip onanan̄a ikeke mgbọ yaage ije, mè isi ichichini ogwu enerieen̄ ge esan̄abe
         osok, òkisi ikwaan̄ inyi ogwu Kandesi, òrere ogwu ubọọn̄ enenwaan̄ òkikpulu Etiopia.
         Ogwu enerieen̄ ya ìre ikpele ogwu ibot ikwaan̄ òkikpọ chieen̄ me lek otutuuk uwu isun̄
         ikpoko me Etiopia. Ogwu enerieen̄ yi ìsi Jeruselem isi igọọk itọbọ ebum inyi Awaji.
         28 Me oniin̄ ikaka kan̄, ikwekweek me emen uji ijọn̄ kan̄, eyi anam okitaba ije, ikifuk
         ikpa Asaya ogwu nriran ogebe.
         29 Ekwukwu Mbuban otutumu inyi Filip ibe, “Gele gbet lek uji ijọn̄ ya, mè kachieek ibe
         ilibi iraka owu.”
         30 Filip olilibi iriaak me lek uji ya, mè inọ ogwu enerieen̄ ya okifuk ikpa Asaya ogwu
         nriran ogebe, mè inido ọmọ ibe, “Ìre otet inu ya okifuk?”
         31 Ogwu enerieen̄ ya ofọfọọk Filip ibe, “Ìre m̀bajeje ikọt itet, ire kpunu ogwu òjejeen̄
         emi?” Inenigwen Filip ibe isaba inin̄ emen uji ya inigọọk ọmọ ikweek irek.
         32 Ibot Ikpa Mbuban ere îkifuk ìre ere egebe ibe: “Etet ọmọ isa ije kubọk arọọn̄ ebesa
         isi ikpan̄. Ìkasan̄a amọn, ìkpọkpọ iriaan̄ otu kubọk arọọn̄ okirọ mgbọ ekisọp inwọọn̄
         isan̄a me lek.
         33 Mîrọ ọmọ inu esip, mè ijit ifefieek unen oyerebet inyi ọmọ. Kpunu ogwu òbokọt ikpa
         inu òfolek bọn owot iman kan̄, mije, mîfieek ugwem kan̄ isan̄a me linyọn̄.”
         34 Ogwu ibot ikwaan̄ ya onenido Filip ibe, “Tumu nyi emi, ìre ekene ke Asaya ogwu nriran
         okitumu ikọ yi ibak? Ìre ìkitumu ibak lek kan̄, sa ìre ofifi ene?”
         35 Filip onenibene me ibot ikpa ere îkifuk ya, mè ikpa ata etip òfolek kè Jisọs inyi
         ogwu enerieen̄ ya.
         36 Me oniin̄ ije kiban̄, ema enenire ere ge mun̄ okupbe. Ogwu ibot ikwaan̄ ya obebe
         Filip, “Kpọ, ke mun̄ ire eyi! Ìre keke obogban ibe owu okagwook emi mun̄ mgbọ keyi?”
         [
         37 Filip ofọfọọk ọmọ ibe, “Ire owu osa otutuuk ejit kwun̄ ichieek me lek ata etip yi,
         mâkọt igwook owu mun̄.” Ogwu enerieen̄ ya ofọfọọk ibe, “Nchieek ibe ke Jisọs Karais
         ore Gwun̄ eyi Awaji.”]
         38 Ogwu ibot ikwaan̄ ya oneninyi ida ibe mè uji ya ikeke. Uji ya okekeke. Filip melek
         kan̄ esisibi ijọn̄, mè ije isi emen mun̄ ya. Filip ogwogwook ọmọ mun̄ me ere ya.
         39 Mgbọ yaage ema enan̄abe me emen mun̄ ya iwook inene, Ekwukwu Okaan̄-ene omọmọnọ Filip
         isan̄a. Ogwu ibot ikwaan̄ ya ìkayaka ìmun̄ ọmọ ìgak ikeya. Ire, ikekinwọọn̄ unwọọn̄,
         mè ikpọk ibene ije kan̄ ikije ifo ido kiban̄.
         40 Filip onenisi isibi me ama ekigwen Ajọtọs, mè ikijijen̄e ikana ama ile geelek ikilook
         ata etip mege isi ire ama Sisaria.

1 Otutuuk mgbọ ya, Sọọlu okpọkpọ itet lek inye ikitap ukpook, mè mkpa me lek ebi udun̄
         Okaan̄-ene. Mije keya, inanan̄a ije isi lek ogwu ibot ebi ibot ngwugwa,
         2 mè isi ibeek ibe inyi ọmọ ikpa unye, inyi ọmọ isa isi ije ikana otutuuk uwu ntitiin̄
         ebi Ju òkup me Damasikọs isi iweek ebi ìchechieek me lek Oniin̄ yi, mè ìre ebirieen̄
         mè ìre ebibaan̄, mè itet ema isa initap me mkpọn me Jeruselem.
         3 Ibọbọkọ ikpa ya, mè inan̄a ije. Mgbọ îjebe igbet Damasikọs, me ekakpọge chieen̄,
         utoon̄ onanan̄a me isinyọn̄ ikebe ikana ọmọ mèrèrèp.
         4 Ọmọ onanan̄a irọn̄ me ijọn̄, mè inọ ida ge okitumu inyi ọmọ ibe, “Sọọlu, Sọọlu, ìre
         keke orọ owu okisisaak emi?”
         5 Sọọlu ododo ibe, “Owu ìre ekene, Okaan̄-ene?” Ida ya ofọfọọk ibe, “Emi ìre Jisọs,
         ogwu owu okisisaak.
         6 Nan̄a keke mgbọ keyi, mè je nin̄ emen ama Damasikọs. Me emen ama ya, mêteme owu inu
         owu oborọ.”
         7 Ebi melek kan̄ cha ekpọkpọ ikeke me ere ya, kpekọt isan̄a amọn. Ema mînọ ida ya,
         ire, kpemun̄ ene geege.
         8 Sọọlu onanan̄a ikeke, mè ichili chieen̄. Ire, ìkayaka ìkọt ìmọọn̄ inu. Ebi melek
         kan̄ cha enenitet ọmọ me ubọk isa ije inin̄ emen ama Damasikọs.
         9 Sọọlu okukup ikeya egwe ita, ìkamọọn̄ inu, ìkarie inorie, ìkanwọ inu geege.
         10 Me Damasikọs ya, îkaan̄ ogwu enerieen̄ ge ekigwen Ananayas, ogwu òchechieek me lek
         kè Jisọs Karais. Me ilaak ọkpọchieen̄, Okaan̄-ene ogwegwen ogwu enerieen̄ ya, “Ananayas!”
         Ichechieek ibe, “Iin̄, Okaan̄-ene.”
         11 Okaan̄-ene otutumu inyi ibe, “Je si uwu ogwu enerieen̄ ge ekigwen Judas, me oniin̄
         ekigwen Oniin̄ Òtatat. Osire uwu ya, do ibe ejeen̄ owu ogwu enerieen̄ ge ekigwen Sọọlu
         ogwu Tasọs. Sọọlu ya ọmọ òwa me uwu ya mgbọ keyi okiriaak uriaak.”
         12 Me ilaak ọkpọchieen̄ si, Sọọlu omumun̄ ubọk ogwu enerieen̄ ge ekigwen Ananayas onube
         initoon̄ ọmọ ubọk me lek, mè irọ inyi ọmọ ibene ikimọọn̄ inu.
         13 Ananayas onenifọọk ibe, “Okaan̄-ene, nnọ owuwa ukpatu òfolek ene yi, mè otutuuk inu
         ikpak îrọbe me lek bọn kwun̄ me Jeruselem.
         14 Mgbọ keyi înube me Damasikọs, îbọkọ ikpa unye me ubọk ogwu ibot ebi ibot ngwugwa,
         inyi ọmọ ikọt itet otutuuk ebi ìkigwen erieen̄ kwun̄ isi itap me mkpọn.”
         15 Ire, Okaan̄-ene otutumu inyi Ananayas ibe, “Je si, mije, nra igobo ogwu enerieen̄
         ya ibe inikana inu ikwaan̄ inyi emi, mè isi itumu erieen̄ n̄a isibi inyi ebi ekarege
         ebi Ju mè ebi ubọọn̄, mè ebi Ijeren.
         16 Emi mâjeen̄ ọmọ otutuuk ufialek ìbobọkọ mije n̄a.”
         17 Ananayas onanan̄a ije isi uwu ya, mè iraka inin̄, mè itoon̄ ubọk iba kan̄ me lek
         kè Sọọlu, mè itumu ibe, “Sọọlu, gwun̄ Nte n̄a, Okaan̄-ene Jisọs ogwu òchichichini
         owu me oniin̄ mgbọ okinu ama keyi, oria emi inu me lek kwun̄, inyi owu òbene òkomọọn̄
         inu, mè Ekwukwu Mbuban inin̄ ijot me emen kwun̄.”
         18 Mgbọ yaage, inu òkup kubọk ikpọk irin̄ owawaan̄ inan̄a Sọọlu me chieen̄ igwook me
         ijọn̄. Sọọlu obebene ikimọọn̄ inu, mè inan̄a ikeke. Egwogwook ọmọ mun̄.
         19 Ibọbọkọ inorie irie. Mgbọ îriebe inorie isan̄a, unye obebene inin̄ ọmọ emen. Sọọlu
         îgọọk ebi ìchechieek me lek kè Jisọs Karais ikup owuwa usen me Damasikọs.
         20 Me ikafiatge mgbọ, ibebene ikitumu ikọ Awaji me uwu ntitiin̄ ebi Ju cha òkup me ama
         ya ibe ke Jisọs ore Gwun̄ Awaji.
         21 Ikọ Awaji Sọọlu okitumu ya okeke otutuuk ebi ìnọnọ chieen̄ enenen. Ema ekekido ibe,
         “Ìre ìkare ene yi okirọ inu ikpak me lek otutuuk ebi ìchechieek me lek erieen̄ keyi
         me Jeruselem? Eyi înube ama keyi, ìre ìkare ìnu ibonitet ebi ìchechieek me lek erieen̄
         yi si isa ijet ebi ibot ngwugwa etap me mkpọn?”
         22 Ire, Sọọlu okpọkpọ itet lek inye ikitumu ikọ Awaji me unye me unye. Oniin̄ îsabe
         ikijeen̄ ebi ene ibe ke Jisọs ore ogwu Awaji otoon̄be ubọk me ibot ya îkwu lek ebi
         Ju ìkup me Damasikọs enenen. Kpunu ene geege me etete kiban̄ òkọkọt ikeke ifọọk ọmọ
         otu.
         23 Mgbọ owuwa usen orakabe, ebi Ju enenitọt ikpakpan̄ Sọọlu.
         24 Ire, Sọọlu onọnọ otitọt kiban̄. Ebi Ju ekekikeke me otunchit ama ya eririeen̄ mè
         ikarek ikibem mgbọ Sọọlu oboniraka, inyi ema etet ekpan̄.
         25 Ire, me eririeen̄ usen ge, ebi ìchechieek me lek ikọ Awaji Sọọlu okitumu, ebeben
         Sọọlu me emen okwun ge etobobe olik me lek itap itibi otu nruruk ge me lek mgban enamabe
         ikana ama ya, mè igele ọmọ me emen okwun ya isiki iyik me ijọn̄ me agan̄ oyet.
         26 Sọọlu onanan̄a me ere ya ije ifo Jeruselem, mè iweek itetet lek iriaak me lek ebi
         ìchechieek me lek kè Jisọs Karais me Jeruselem. Ire, mije ukpook, ife cha kpenyi ọmọ
         irek, mije ema kpechieek ibe ke Sọọlu îkana ogwu udun̄ kè Jisọs Karais me atikọ.
         27 Ire, Banabas onenitet Sọọlu igba lek, mè isa ọmọ inu me isi ebi otuchieen̄ kè Jisọs,
         mè inikpa inyi ema ubọk Sọọlu omun̄be Okaan̄-ene me oniin̄ mgbọ ìbosi Damasikọs, mè
         ubọk Okaan̄-ene otumube ikọ inyi Sọọlu. Îkpa si inyi ema ubọk Sọọlu osabe ilook si
         ata etip me erieen̄ kè Jisọs ikana Damasikọs, ukpook ìkatet.
         28 Sa me ikeya, Sọọlu onenigọọk ebi otuchieen̄ cha ikup, mè ikilook ata etip me erieen̄
         Okaan̄-ene ikana ere geelek me Jeruselem, ukpook ìkatet.
         29 Îtumu si ikọ Awaji inyi ebi Ju ebi ìkitumu usem Giris, mè iwut ifan̄a ikọ Awaji melek
         kiban̄ enenen. Mije keya, ema ebebene ikiweek ikpakpan̄ ọmọ.
         30 Mgbọ ebi ìchechieek me lek kè Jisọs enọbe otitọt yi, ema esasa Sọọlu ije iban me
         Sisaria, mè iria ọmọ ifo Tasọs ama kiban̄.
         31 Bene me mgbọ ya, otutuuk ntitiin̄ Awaji òkup me otutuuk agan̄ Judia, mè Galili, mè
         Sameria onenikaan̄ utelelek, mè ikeke inye, mè ikimumana inan̄a me unye eyi Ekwukwu
         Mbuban ogwu òtatap ema efuuk me emen. Ebi ntitiin̄ Awaji ekekiluk ugwem me ukpook
         Okaan̄-ene.
         32 Mgbọ Pita okijijen̄e ikana owuwa ama òkup me agan̄ ya, îje si isi ikpọ bọn Awaji
         ìkup me ama ekigwen Lida.
         33 Me ama ya, inenimun̄ ogwu ngọm ge ekigwen Enias. Ogwu enerieen̄ ya îkup me ijọn̄
         orukan̄ ya acha jeeta.
         34 Mgbọ Pita omun̄be ogwu enerieen̄ ya, itutumu inyi ibe, “Enias, Jisọs Karais îgwa
         owu! Nan̄a keke, mè kat mkpilaak kwun̄!” Enias onanan̄a ikeke mgbọ yaage jîp.
         35 Mgbọ otutuuk ebi Lida mè Sarọn emun̄be inu ya òrọrọ, ema egwugwu ikom igọọk Okaan̄-ene.
         36 Me ama Jọpa, îkaan̄ enenwaan̄ ge òchechieek me lek kè Jisọs, ekigwen Tabita, mè ègwen
         si Dọkas me usem Giris. (Erieen̄ iba cha ìsibi “uman anam.”) Ọmọ îchieek si me lek
         kè Jisọs. Ogwu enenwaan̄ ya ìre ogwu òkirọ ata inu, mè ikitap ubọk inyi ebi ugbọọn̄
         mgbọ geelek.
         37 Me emen mgbọ Pita okupbe me Lida, ogwu enenwaan̄ ya onenifiak orukan̄, mè ikwu. Eneniken
         nkwukwu kan̄ mun̄ isan̄a, mè iben imaan̄ me agwut ge òkup me agan̄ inyọn̄ me lek uwu
         ya.
         38 Lida îgbet ere me Jọpa. Eya orọ, mgbọ ebi ìchechieek me lek kè Jisọs me Jọpa enọbe
         ibe ke Pita òwa me Lida, ema eraria ebirieen̄ iba ibe esi egwen Pita ibe, soso, mè
         ogwugwu inu mgbọ keyi mgbọ keyi.
         39 Mgbọ yaage Pita obọkọbe etip ya, igọgọọk ebirieen̄ iba cha ije inu Jọpa. Mgbọ îrebe
         uwu ya, esasa ọmọ ije inene uwu inyọn̄ ya isi me agwut ere emaan̄be nkwukwu ogwu enenwaan̄
         ya. Mgbọ Pita onin̄be agwut ya, ebi nwakpa ìkup me agwut ya ikito ito ekakana ichit
         Pita, mè ikijeen̄ ọmọ ọfọnti, mè ekwut echi Dọkas ochimbe inyi ema mgbọ îkupbe me
         ugwem.
         40 Ire, Pita osasan̄a ema otutuuk ene isibi me emen agwut ya, mè itọbọ ekpe me ijọn̄,
         mè iriaak uriaak. Mgbọ îriaakbe uriaak isan̄a, ikakana isi ikpọ nkwukwu ene ya, mè
         itumu ibe, “Tabita, nan̄a keke!” Ogwu enenwaan̄ ya òkwukwu obobolo chieen̄. Mgbọ îmun̄be
         Pita, ibebene lek isiki ikweek irek.
         41 Pita onenitet ọmọ me ubọk, mè itap ubọk inyi ọmọ inan̄a ikeke. Ikekeke. Pita onenigwen
         ebi ìchechieek me lek kè Jisọs mè ebi nwakpa cha ibe enu, mè inikana ogwu enenwaan̄
         ya me ògat ugwem itap ema me ubọk.
         42 Etip inu ya otataan̄ ikana otutuuk Jọpa. Mije keya, owuwa ebi ene egwugwu ikom inichieek
         me lek Okaan̄-ene.
         43 Pita oluluk me Jọpa ifiin̄ mgbọ sọnja me uwu ogwu enerieen̄ ge ekigwen Saimọn, ogwu
         òkisa ikpa anam irom inu.

1 Me ama Sisaria, îkaan̄ ogwu ibot akọn̄ ge ekigwen Kọniliọs, ogwu òkikpulu efit ebi
         akọn̄ ge me lek urum akọn̄ ebi Rom eyi ekigwen “Urum akọn̄ ido Itali.”
         2 Ọmọ mè otutuuk ebi ototun̄ ukan̄ kan̄ mîkaan̄ ukpook Awaji me emen, mè ikitọbọ ebum
         inyi Awaji. Ogwu enerieen̄ yi îkichili ubọk enenen iche inu inyi ebi ugbọọn̄ me etete
         ebi Ju, mè ikiriaak uriaak inyi Awaji me mgbọ me mgbọ.
         3 Usen ge, mgbọ òfuk-mgbọ osulube ita eyi ejit ikarek, Kọniliọs onenimun̄ ilaak ọkpọchieen̄,
         mè imun̄ ijaan̄ lek ubọk ogwu osat Awaji ge ojebe inu me lek kan̄, mè inigwen ọmọ,
         “Kọniliọs!”
         4 Kọniliọs oririki, mè ikikpọ ogwu osat ya kpoo, mije ukpook, mè ido ọmọ ibe, “Ìre
         keke, Okaan̄-ene?” Ogwu osat ya ofọfọọk Kọniliọs ibe, “Awaji înọ otutuuk uriaak kwun̄,
         mè imun̄ si otutuuk ikwaan̄ ata ejit eyi owu okirọ inyi ebi ugbọọn̄, mè ikeek owu.
         5 Eya orọ, mgbọ keyi, ria ene si Jọpa, mè esi egwen ogwu enerieen̄ ge ekigwen Saimọn
         Pita ejet owu.
         6 Saimọn Pita yi ìluk me uwu ogwu enerieen̄ ge ekigwen Saimọn, ogwu òkisa ikpa anam
         irom inu. Uwu kè Saimọn ya ìkup me agba okwaan̄ ile.”
         7 Mgbọ ogwu osat Awaji ya òtutumu ikọ melek kan̄ onan̄abe, Kọniliọs ogwegwen ebi ikwaan̄
         kan̄ ene iba igbaalek ene ge me etete ebi akọn̄ ìkibem ọmọ, ogwu òkakaan̄ ukpook Awaji
         me emen,
         8 mè iben otutuuk inu ya òrọrọ ikpa ijeen̄ ema, mè iria ema ibe esi Jọpa esi egwen
         Saimọn Pita ejet ọmọ, kubọk ogwu osat ya otemebe.
         9 Òfit iwele kan̄, me ejit ikarek mgbọ ebi Kọniliọs oriabe ikwaan̄ cha ejebe igbet
         Jọpa, Pita onenene ifo inyọn̄ otoon̄-uwu ya isi ikup ikiriaak uriaak.
         10 Me ere ya, uraafiọọn̄ onenitaka ọmọ, iweweek irerie inorie. Mgbọ ekitem inorie ìborie,
         imumun̄ ilaak ọkpọchieen̄.
         11 Me emen ilaak ọkpọchieen̄ ya, Pita omumun̄ ubọk isinyọn̄ ogwukube ibook, mè imun̄
         inu ge òkup kubọk nga odidọ akpọk isi ile ge etobobe olik me utọn̄ agan̄ ini, mè itet
         me lek olik cha igele ikisiki inan̄a me isinyọn̄ isibi inu me ijọn̄.
         12 Pita omumun̄ owuwa anam ukot ini òkup esese esese, mè anam echi òkinyinyọnọ me ijọn̄,
         mè imun̄ si unọn òwulu me inyọn̄ me inyọn̄ odidọ ya.
         13 Ida ge okekitumu inyi Pita ibe, “Pita, nan̄a keke! Kpan̄, mè taka!”
         14 Pita ofọfọọk ibe, “Iin̄-iin̄, Okaan̄-ene, m̀kpakọt, mije, ǹkararak ìkitaka inu geege
         òrere inu mbuban, mè echi ikatanage me isi Awaji.”
         15 Ida ya otutumu ikọ òso mgbọ iba inyi Pita ibe, “Inu geelek Awaji orombe itana, owu
         katumu ibe ke ìkatana.”
         16 Inu ya îrọ ikeya iso mgbọ ita. Mgbọ yaage eyi òso mgbọ ita ya orakabe, ebeben odidọ
         ya mè anam mè unọn cha me inyọn̄ isan̄a ifo isinyọn̄.
         17 Mgbọ Pita okikeek inu ilaak ọkpọchieen̄ ya osibibe, ebirieen̄ cha ebi Kọniliọs oriabe
         inu eneniweek uwu Pita olukbe imun̄, mè inikeke me otunchit uwu ya,
         18 mè igwen ebi uwu ya ido ibe mè ìre uwu keyi ke ogwu enerieen̄ ge ekigwen Saimọn Pita
         ogọọk ikup ye?
         19 Mgbọ Pita okikeek inu òfolek ilaak ọkpọchieen̄ ya, Ekwukwu Mbuban onenigwen ọmọ itumu
         inyi ibe, “Saimọn, ebirieen̄ ita mêkiweek owu.
         20 Eya orọ, nan̄a keke je sibi ijọn̄, mè gọọk ife cha je, mije, îre emi nria ema inu.
         Kpọkpọ gọọk je, kakiket ukot.”
         21 Pita ojeje isibi ijọn̄ igọọk ebirieen̄ cha, mè itumu inyi ema ibe, “Emi nre ogwu
         enerieen̄ ya enyi ekiweek. Ìre keke orọ enyi eniweek emi?”
         22 Ema efọfọọk ibe, “Îre Kọniliọs ogwu ibot akọn̄ oria eji inu. Kọniliọs ìre ata ene
         ogwu òkiriaak Awaji me atikọ, mè ire si ogwu otutuuk ebi Ju ekinyi umin. Ogwu osat
         Awaji ge òkup mbuban otumu inyi Kọniliọs ibe iria ikwaan̄ igwen owu, mè igban̄ utọn̄
         me lek inu geelek owu môtumube.”
         23 Mgbọ Pita onọbe ikọ kiban̄ isan̄a, ibọbọkọ ema itap me uwu ya, mè initet ema ichen.
         Ema ekukup me uwu ya iwele egwe. Me òfit iwele kan̄, Pita melek ebi ife cha enanan̄a
         ije isi Sisaria. Usini bọn Nte ìkup me Jọpa egọgọọk ọmọ isi.
         24 Ema mîkup me oniin̄ ije ya ifit egwe. Me òfit iwele kan̄, ema erere uwu kè Kọniliọs
         me ama Sisaria. Me mgbọ ema kperere-nu, Kọniliọs oraria ikwaan̄ igwen ebi uwu kiban̄
         mè ata ebi unene kan̄ ititiin̄ me uwu kan̄ iban Pita.
         25 Mgbọ Pita obosaba inin̄ uwu ya, Kọniliọs ojeje ikweek ọmọ, mè igele igwook me ijọn̄
         me ukot kan̄, mè inyi ọmọ umin.
         26 Ire, Pita otetet Kọniliọs ibene, mè itumu inyi ibe, “Nan̄a keke, ke emi me lek n̄a
         ìre ebilene ikike.”
         27 Pita onenikitumu ikọ melek Kọniliọs, mè ikije iraka inin̄ uwu ya. Mgbọ Pita onin̄be
         emen uwu ya, imumun̄ owuwa ene etitiin̄be ikup ikikpọ ọmọ.
         28 Inenitumu inyi ema ibe, “Enyi mîriọọn̄ ijaan̄ lek ibe ke Ikan kiji ebi Ju, ìkanyi
         irek ibe ogwu Ju geege igọọk ogwu ikarege ogwu Ju igbaan̄ inu irọ. Ìkanyi si irek
         ibe ogwu Ju isi uwu ogwu ikarege ogwu Ju. Ire, Awaji îjeen̄ emi ibe emi nkamọnọ ene
         geege kubọk ogwu òchaka mbuban, mè iyaka ire ogwu ikatanage me isi Awaji.
         29 Eya orọ, mgbọ nnọbe igwen yi, ǹkajit. M̀kpọkpọ inan̄a ikeke mgbọ yaage, mè inu. Mgbọ
         keyi, ìre keke orọ mè enyi eria ikwaan̄ egwen emi?”
         30 Kọniliọs onenifọọk Pita ibe, “Îre òjelek ike mgbọ keyi, òfuk-mgbọ osulube ita eyi
         ikarek, me egwe ini òraraka, ke emi nkiriaak uriaak me uwu n̄a. Mgbọ nkiriaak uriaak
         ya, enerieen̄ ge òtap ọfọnti okuket okpọkpọ ikana isibi, mè ikeke me isi n̄a,
         31 mè itumu inyi emi ibe, ‘Kọniliọs! Awaji înọ ida uriaak kwun̄, mè ikeek si owuwa ata
         inu owu okirọ inyi ebi ugbọọn̄.
         32 Eya orọ, ria ebi ene si Jọpa, mè esi egwen ogwu enerieen̄ ge ekigwen Saimọn Pita,
         ogwu ichen òkup me uwu kè Saimọn ogwu òkirọ ikwaan̄ ikpa anam me agba okwaan̄.’
         33 Eya orọ, me ekafiatge mgbọ, nraria ikwaan̄ igwen owu mgbọ yaage. Înwọn enenen ubọk
         owu onube. Mgbọ keyi, eji otutuuk ene mîtitiin̄ me ere keyi me isi Awaji inenigban̄
         otutuuk inu geelek Okaan̄-ene otemebe owu ibe owu ònojeen̄ eji.”
         34 Pita onenibene itumu ikọ inyi ife cha ibe, “Me mgbọ keyi, emi mmun̄ ibe ke ìre atikọ
         ibe ke Awaji ìkakigobo ene geege isi.
         35 Ire, ke îkibọkọ ene geelek me ido geelek itap, ire ene ya ikaan̄ ukpook kan̄ me emen,
         mè ikirọ inu òtatat.
         36 Etip yi ke Awaji oria ijet ebi Ijeren inan̄a me lek ata etip eyi esuuk eyi Jisọs
         Karais onube inilook. Jisọs Karais yi ore Okaan̄-ene inyi otutuuk ebilene.
         37 Enyi mîriọọn̄ inu geelek òmọmọnọ irek me otutuuk agan̄ Judia. Inu chi ìbene me Galili
         mgbọ Jọn ogwookbe ene mun̄, mè itumu ikọ Awaji eyi kan̄ isan̄a.
         38 Enyi mîriọọn̄ ibe ke Awaji îgobo Jisọs ogwu Najeret, mè inyi ọmọ Ekwukwu Mbuban,
         mè unye. Enyi mîriọọn̄ si ibe ke Jisọs yi îjijen̄e ikana ikirọ ata inu, mè ikisan̄a
         otutuuk ebi geelek Yọk otapbe mkpọn isibi, mije Awaji okekebe melek kan̄.
         39 “Eji ìre ebi ata-ikọ me lek otutuuk inu Jisọs orọbe me Jeruselem mè ido ebi Ju. Ebi
         ene etetet ọmọ igon ikpan̄ me inyọn̄ uti nkwurieen̄.
         40 Ire, Awaji ojojomo ọmọ me mkpa me òso egwe ita, mè irọ inyi ebi ene emun̄ ọmọ.
         41 Mgbọ îjomobe me mkpa, ìkare otutuuk ene emun̄ ọmọ. Îre eji ebi ata-ikọ ebi Awaji
         ogobobe gaalek emun̄ ọmọ. Eji mîgọọk ọmọ ikweek irie inorie, mè inwọ miin̄ me mgbọ
         îjomobe me mkpa iraka.
         42 Ineninyi eji ida ibe eji ekelook ebi ene ata etip, mè ekeke ata-ikọ enyi ọmọ ibe
         ke ìre ọmọ ke Awaji ogobo ibe inire ogwu òbosibi oyerebet me ibot ebi ìkup me ugwem,
         mè ebi ìkwukwu.
         43 Ọmọ ke otutuuk ebi nriran ukot ikaan̄ etumu ikọ òfolek ibe, ‘Inan̄a me erieen̄ kan̄,
         ke mêtele ijo inyi ene geelek òchechieek me lek kan̄.’ ”
         44 Pita òkitumu ikọ ya me otu, Ekwukwu Mbuban oneninin̄ emen otutuuk ebi ìkup me uwu
         ya ikigban̄ ikọ ya.
         45 Mije bọn Nte cha ìgọgọọk Pita inan̄a me Jọpa inu erebe ebi Ju, îke ema chieen̄ enenen
         imumun̄ ibe ke Awaji îtap Ekwukwu Mbuban me emen ebi ekarege ebi Ju si.
         46 Mije, ema mînọ ubọk ife cha ekitumu ikọ me nke nke usem, mè ikitọn̄ Awaji. Pita onenitumu
         ibe,
         47 “Eyi Awaji onyibe ife chi Ekwukwu Mbuban kubọk înyibe eji ebi Ju, ìre ekene oboyaka
         ikput ibe ekagwook ife chi mun̄?”
         48 Eya orọ, Pita onyinyi ida ibe egwook ife cha mun̄ me erieen̄ kè Jisọs Karais. Mgbọ
         egwookbe ema mun̄ isan̄a, ema erariaak Pita ibe igọọk ema ikup sọntiik usen inen mè
         inen.
         
            

         
      
   
      
         11
1 Ebi otuchieen̄ mè bọn Nte ìkup me otutuuk ido Judia eneninọ ibe ke ebi ekarege ebi
         Ju mîbọkọ ikọ Awaji itap.
         2 Eya orọ, mgbọ Pita onube inire Jeruselem, bọn Nte ebi Ju, ebi ìkirọ inye ibe ebi
         ekarege ebi Ju geelek ìchechieek me lek kè Jisọs efieek afi, ebebene ikitumu ijo otu
         ikọ inyi ọmọ, ibe,
         3 “Ìre ìkare owu keyi oje isi inin̄ uwu ebi ekafieekge afi, mè igọọk isiki ikweek irie
         inorie?”
         4 Pita obebene ikpa otutuuk inu cha òrọrọ, mè ubọk îrọbe inyi ema.
         5 Ìtumu inyi ema ibe, “Emi ǹkup me Jọpa ikiriaak uriaak, mè imun̄ ilaak ọkpọchieen̄.
         Me emen ilaak ya, mmun̄ inu òkup kubọk odidọ akpọk isi ile etobobe olik me utọn̄ ini,
         onan̄abe me isinyọn̄ ikigele isiki inu, mè iniyik me isi n̄a.
         6 Mkpọkpọ, mè imun̄ owuwa anam ukot ini, mè owuwa anam oron, mè imun̄ si anam echi
         òkinyinyọnọ me ijọn̄, mè ebi kè unọn inyọn̄ me inyọn̄ odidọ ya.
         7 Mgbọ nkikpọ anam cha, ida ge onenitumu inyi emi ibe, ‘Pita, nan̄a keke! Kpan̄, mè
         taka!’
         8 “Mfọfọọk ibe, ‘Okaan̄-ene, emi m̀kpakọt itaka anam cha kubọk ge, mije, ǹkararak ìkirie
         inu geege òrere inu mbuban, mè ìyaka ìre inu ikatanage me isi Awaji.’
         9 “Ida ya okpọkpọk inan̄a me inyọn̄ òso mgbọ iba itumu ibe, ‘Inu geelek Awaji orombe,
         mè itumu ibe ke îtana, owu katumu ibe ke ìkatana.’
         10 Inu ya îrọ mgbọ ita sabum enitaba inu akpọk isi ile ya òbet lek odidọ ibene isan̄a
         ifo isinyọn̄.
         11 “Mgbọ yaage, ebirieen̄ ita eriabe inan̄a me Sisaria inu Jọpa ibe enegwen emi enenire
         uwu ya ere nlukbe.
         12 Ekwukwu Mbuban otutumu inyi emi ibe mè emi nkakiket ukot, mè ǹgọọk ife cha ǹje mgbọ
         yaage. Ebirieen̄ gweregwen chi, bọn Nte ebi enyi emun̄be me ere yi, mîgọọk emi ije
         inan̄a me Jọpa isi ire uwu kè Kọniliọs ya me Sisaria. Eji otutuuk ene mîsaba inin̄
         uwu kè Kọniliọs ya.
         13 Mgbọ eji enin̄be emen uwu ya, Kọniliọs onenikpa inyi eji ibe ke ọmọ îmun̄ ogwu osat
         Awaji ge me uwu kan̄ mgbọ ọmọ okiriaak uriaak. Ogwu osat Awaji ya otutumu inyi ọmọ
         ibe mè ọmọ iria etip isi lek enerieen̄ ge ekigwen Saimọn ogwu ekigwen si Pita òkup
         me Jọpa;
         14 ke Pita ya mônitumu ikọ Awaji inyi ọmọ, inyi Awaji isa me ikeya inyan̄a ọmọ mè otutuuk
         ebi ototun̄ ukan̄ kan̄.
         15 “Emi ibebene ikitumu ikọ Awaji inyi ema me uwu ya, Ekwukwu Mbuban oninin̄ emen ife
         cha, kubọk înin̄be eji ebi Ju emen me adasi mgbọ.
         16 Me ike mgbọ ya, nsisi ikeek ikọ Okaan̄-ene otumube ibe, ‘Jọn ìsa mun̄ ikike igwook
         ebi ene mun̄. Ire, mêsa Ekwukwu Mbuban igwook enyi mun̄.’
         17 Eya orọ, ire Awaji inyi ebi ife cha Ekwukwu Mbuban yaage ubọk înyibe eji ebi Ju mgbọ
         eji echieekbe me lek Okaan̄-ene Jisọs Karais, ìre emi ìre ekene, eyi emi mbanikikput
         Awaji?”
         18 Mgbọ bọn Nte cha ìkup me Jeruselem enọbe otutuuk ubọk inu cha osabe irọ, ema kpeyaka
         isisaak Pita. Kpan̄asi ikeya, ema ebebene ikitọn̄ Awaji, mè ikitumu ibe, “Ire ikeya,
         Awaji înyi si ebi ekarege ebi Ju irek ibe egwu ekom, mè ekaan̄ ugwem ikakaan̄ge itata.”
         19 Saasaak ya eyi òbene me mgbọ ekpan̄be Sitibin îrọ mè bọn Nte eyiyala esi egwook me
         ere òkup kubọk Fonisia, mè Saipọrọs, mè Antiọk. Ere geelek ema erebe, ema ekitumu
         ikọ Awaji inyi ebi Ju gaalek.
         20 Ire, usini ebirieen̄ me lek bọn Nte cha, ebi ìnan̄a me Saipọrọs mè Sairini inu Antiọk
         ebebene ikilook ebi ìkitumu usem Giris ata etip eyi Okaan̄-ene Jisọs.
         21 Okaan̄-ene otatap ubọk inyi bọn Nte chi, ogbogbo ene echechieek, mè igwu ikom igọọk
         Okaan̄-ene.
         22 Etip inu ya òrọrọ otataan̄ isi ire utọn̄ ebi ntitiin̄ Awaji òkup me Jeruselem, ema
         eraria Banabas ibe isi Antiọk isi ikpọ.
         23 Mgbọ Banabas orebe Antiọk, mè imun̄ ibe ke Awaji îsa me atata nnwọn kan̄ igbana ebi
         ama ya, ibebele ejit, mè itap ema efuuk me emen ibe mè ema esa otutuuk ejit kiban̄
         ekeke enye me lek Okaan̄-ene me atikọ.
         24 Banabas ìre ata ene òkakaan̄ ichechieek, ogwu Ekwukwu Mbuban ojotbe me emen. Me ere
         ya, owuwa ebi ene egwugwu ikom igọọk Okaan̄-ene.
         25 Banabas oneninan̄a me Antiọk isi Tasọs isi iweek Sọọlu.
         26 Mgbọ îweekbe Sọọlu imun̄, isasa ọmọ ika inu Antiọk. Ema ene iba egọgọọk ebi ntitiin̄
         Awaji òkup me Antiọk ikup iso acha ge, mè ikijeen̄ ogbogbo ene inu. Îre me Antiọk
         ke edasi ikigwen ebi udun̄ kè Jisọs ebi “Kirisiten.”
         27 Me ike mgbọ ya si, usini ebi nriran enanan̄a me Jeruselem inu me Antiọk.
         28 Ene ge me lek kiban̄, ogwu ekigwen Agabọs, onanan̄a ikeke, mè iben nriran me unye
         Ekwukwu Mbuban ibe ke uga akan̄ môkup me otutuuk ido echi ebi Rom ekikpulu. (Inu ya
         îrọ si iso me mgbọ ogwu Sisa ekigwen Kọlọdiọs okikpulu ido ebi Rom.)
         29 Mije keya, ebi udun̄ kè Jisọs chi enenitumu ifieek me lek kiban̄ ibe ke ema mêria
         inu geelek ema ekọtbe ikaan̄, me ene me ene, ijet bọn Nte ìkup me Judia isasa itap
         ubọk inyi ema.
         30 Ikeya ke otutuuk kiban̄ erọ si, mè ikisa inu cha inyi Banabas mè Sọọlu. Ebiba mîra
         ikiria inu cha ijet ebi ugane ntitiin̄ me Jeruselem.

1 Me mgbọ inu chi geelek okije inyi isi, ogwu ubọọn̄ Erọdu obebene ikisisaak owuwa
         ebi ntitiin̄ Awaji enenen.
         2 Înyi ida, esasa oge etim ifieek Jemis ngwan̄ kè Jọn ebek.
         3 Mgbọ Erọdu omun̄be ibe ke inu ya ọmọ orọbe îbele ejit ebi ibot ebi Ju, ijeje inyi
         isi, mè initet Pita si. Inu ya ìrọ me mgbọ ijọk Fituru Ekatapge Olat me lek.
         4 Mgbọ Erọdu otetbe Pita, isasa isi itap me uwu mkpọn, mè ikana ọmọ itap me ubọk ugbọ
         ebi akọn̄ ini, ene ini me ugbọ ge, ibe ekebem. Erọdu ìben me ejit isasan̄a Pita isibi
         mgbọ ijọk mfaka ya môrakabe, mè esibi ọmọ oyerebet me ibot me isi otutuuk ene.
         5 Mije keya ke etet Pita ikaan̄ me mkpọn. Ire, ebi ntitiin̄ Awaji etetet lek inye me
         uriaak, ikibeek Awaji mbeek me ibot kan̄.
         6 Me eririeen̄ òbowele usen Erọdu obosan̄a Pita isibi inyi esibi oyerebet me ibot,
         Pita ìlaak me etete ebi akọn̄ iba. Mîsa mkpọn iba igon ọmọ ikam me lek ebi akọn̄ iba
         cha, ofifi ebi akọn̄ ìkibem ere ekekeke me otunchit uwu mkpọn ya ikibem.
         7 Me ekakpọge chieen̄, ogwu osat Okumugwem ge okakana isibi me isi kè Pita. Utoon̄
         ototoon̄ me otutuuk emen agwut uwu mkpọn ere Pita okupbe ya. Ogwu osat ya ochachak
         ubọk me agba nkan̄ kè Pita, mè isisik ọmọ, mè itumu inyi ọmọ ibe, “Gwat lek bolo chieen̄!”
         Mgbọ yaage mkpọn etapbe Pita me ebek ubọk agan̄ iba osọsọp igwook me ijọn̄.
         8 Ogwu osat ya otutumu inyi Pita ibe, “Mọnọ fanti tobo ọfọnti kwun̄ nye, mè tap ikpukot
         kwun̄!” Pita ototobo fanti, mè itap ikpukot. Ikpọkpọk itumu inyi ibe, “Mọnọ ọfọnti
         inyọn̄ kwun̄ tap, mè gọọk emi!”
         9 Pita ogọgọọk ogwu osat ya ije isibi me uwu mkpọn ya. Ire, ìkariọọn̄ ibe ke inu ya
         ogwu osat ya okirọ melek kan̄ ìre inu òkirọrọ. Ìkup me lek kan̄ kubọk ọmọ ìkimumun̄
         ilaak.
         10 Ema enenije iraka adasi otunchit mè ebi akọn̄ ìkibem ere keya, mè iraka si otunchit
         òso iba mè ebi akọn̄ ìkibem eyi keya. Òta kan̄, ema ejeje inire lek otunchit esabe
         okwukwut irọ, eyi ekije itibi isibi iraka inin̄ emen ama. Otunchit ya ochichili me
         lek kan̄ gaalek inyi ema. Ema ejeje itibi iraka inin̄ emen ama. Mgbọ ema ejebe ujọn̄ọ
         oniin̄ ge isan̄a, ogwu osat ya otetele Pita, mè ininiin̄ ichep.
         11 Mgbọ ya ke Pita oninọ lek, mè ibe, “Jei, mgbọ keyi, îbolo emi chieen̄ me atikọ ibe
         ke Okaan̄-ene îria ogwu osat kan̄ inu, inyi ininyan̄a emi isibi me emen ubọk kè Erọdu,
         mè emen otutuuk ijo inu geelek ebi ibot ebi Ju etọtbe irọrọ emi. Ìkare ilaak ke nkimumun̄.”
         12 Mgbọ Pita otetbe ibot me lek inu ya òrọrọ, inanan̄a ije isi uwu kè Meri nga kè Jọn
         ogwu ekigwen si Mak, ere owuwa ebi ene etitiin̄be ikiriaak uriaak.
         13 Mgbọ Pita orebe uwu ya, mè ikitọbọ ubọk me isotu, gwun̄ enenwaan̄ ge ekigwen Roda,
         òkisi ikwaan̄ me uwu ya onunu ibonigwuku isotu.
         14 Mgbọ înọbe ida ogwu òkitọbọ ubọk me isotu ya, mè iriọọn̄ ibe ke ìre ida kè Pita,
         unwọọn̄ ìkachieek ibe ichili isotu inyi Pita. Kpan̄asi ikeya, igwugwu ikom ilibi inin̄
         uwu isi ikpa ibe, “Îre Pita okeke me otu isotu!”
         15 Ebi ìkup me uwu ya ebebe ọmọ, “Ibot kwun̄ îwuwọlọ!” Ire, Roda okpọkpọ itet otu inye
         ikitumu ibe ke ìre Pita ke îre. Ebi ife cha ebebe, ire ikeya, ke môre ogwu osat òkibem
         Pita okitọbọ ubọk me isotu ya.
         16 Ire, Pita okpọkpọ itet lek inye ikitọbọ ubọk me isotu. Mgbọ ema enisi igwuku isotu
         ikpọ, mè imun̄ ibe ke ìre Pita, mbiribọ ogwogwook ema me lek enenen.
         17 Ire, Pita owuwuwum ubọk inyi ema ibe eriaan̄ otu, mè inikpa inyi ema ubọk Awaji osabe
         isan̄a ọmọ isibi me uwu mkpọn. Mgbọ îkpabe isan̄a, inenibe ema esa ukpatu ya esi ekpa
         enyi Jemis mè otutuuk bọn Nte, mè inan̄a me ere ya ije ifo ofifi ere.
         18 Mgbọ egwe owelebe, ikpele wọlọwọlọ oninin̄ me etete ebi akọn̄ ìkibem ere ya. Ema
         ekekidido lek kiban̄ ibe mè ìre kpasi inu onirọ Pita ye?
         19 Erọdu onyinyi ida ibe eweek Pita ugwat ugwat esa ejet ọmọ. Ebi akọn̄ eweweek Pita
         igak, ire, kpekọt iweek imun̄. Erọdu ogwegwen ebi akọn̄ cha ìbebem Pita ido ikọ, mè
         inyi ida ibe ekpan̄ ema. Mgbọ inu yi orọbe iraka, Erọdu oneninan̄a me agan̄ Judia
         ifo ama Sisaria isi ikup sọnja mgbọ.
         20 Me ujọn̄ọ mgbọ òraraka, Erọdu îbene ikinaan̄ ejit enenen me lek ebi ama Taya mè ebi
         ama Saidọn. Eya orọ, mgbọ îkupbe me Sisaria ya, ebi ama iba chi enenigbaan̄ isan̄a
         ene iria ibe esi etumu ikọ eta melek kan̄, inyi esuuk ikup me etete kiban̄ melek kan̄.
         Ebi esan̄abe cha edadasi isi igọọk ogwu enerieen̄ ge ekigwen Balasitọs, ogwu òkup
         me otuchieen̄ ikwaan̄ me uwu ogwu ubọọn̄ Erọdu ya itet unene. Sa me lek ene ya, ema
         ekọkọt itumu ikọ melek kè Erọdu, mè iriaak ibe mè esuuk ikup, mije, otutuuk inorie
         ebi ama iba cha ekirie ìkinan̄a me ido ogwu ubọọn̄ Erọdu okikpulu.
         21 Mgbọ usen etumube ifieek okembe, ogwu ubọọn̄ Erọdu otatap ọfọnti ubọọn̄ kan̄, mè
         isi isiki ikweek irek me inyọn̄ ikasi ubọọn̄, mè ikitumu ikọ inyi ogbogbo ebi ene
         ìtititiin̄ me oyet ile.
         22 Ebi ife cha ekekitaan̄ ukpo ibe, “Ida keyi ìre ida awaji, ìkare ida ebilene!”
         23 Mije Erọdu ikanyige Awaji itọn̄, ogwu osat Okumugwem osusulu ọmọ ito me ijọn̄ mgbọ
         yaage. Mkput oninin̄ ijot ọmọ emen, mè irie ọmọ ikpan̄. Ikwukwu.
         24 Ikọ Awaji okpọkpọ ikije inyi isi, mè ikikpọk iche ikana ere geelek.
         25 Mgbọ Banabas mè Sọọlu esibe ikwaan̄ kiban̄ isan̄a, ema egwugwu ikom ika inu Jeruselem,
         mè isa Jọn ogwu ekigwen si Mak igbaalek ika.

1 Me mgbọ ya, ntitiin̄ Awaji òkup me Antiọk îkaan̄ owuwa ebi nriran mè ebi ijejeen̄
         me emen. Erieen̄ kiban̄ ìre Banabas mè Simiọn ogwu ekigwen Naiga, mè Lusiọs ogwu Sairini
         mè Manayen, (Ogwu ekpukpobe ọmọ mè Erọdu ogwu ibot mkpulu me ere ge), mè Sọọlu.
         2 Usen ge mgbọ ema ekitọbọ ebum inyi Okaan̄-ene me ijin-otu mè uriaak, Ekwukwu Mbuban
         otutumu inyi ema ibe, “Ìsan̄a Banabas mè Sọọlu ìsun̄ esese ìnyi emi, inyi enerọ ikwaan̄
         ngwenbe ema ibe enerọ!”
         3 Eya orọ, mgbọ ema eriaakbe uriaak, mè ijin otu isan̄a, ema etotoon̄ ubọk me ibot
         ebirieen̄ iba cha, mè iriaak uriaak inyi ema, mè iria ema isibi.
         4 Ebirieen̄ iba chi, Banabas mè Sọọlu, ebi Ekwukwu Mbuban oriabe isibi, enenije isi
         ire ama Selusia òkup me otu mun̄, mè inin̄ uji inan̄a me ere ya isi ire achọ Saipọrọs.
         5 Mgbọ ema erebe ama ekigwen Salamis me achọ ya, ema ebebene ikitumu ikọ Awaji me otutuuk
         uwu ntitiin̄ ebi Ju òkup me ama ya. Ema mîsa Jọn Mak igbaalek ije, inyi ikitap ubọk
         inyi ema me lek ikwaan̄.
         6 Ema mîjijen̄e ikana otutuuk inyọn̄ achọ ya, mè inire ama ge ekigwen Pafọs. Me ama
         ya, ema enenichichini ogwu enerieen̄ ge ogwu Ju, ogwu nriran ataak, òkisa yọk ofia
         iroon̄ nriroon̄. Erieen̄ kan̄ ìre Baa-Jisọs.
         7 Ogwu nriran ataak yi ìre unene kè Segiọs Pọlọs, ogwu ebi ibot mkpulu ebi Rom etobe
         ibe ikikpulu ebi ìluk me inyọn̄ achọ ya. Segiọs Pọlọs yi îkaan̄ ifuk ibot enenen.
         Ineniria ikwaan̄ igwen Banabas mè Sọọlu ibe enu enetumu ikọ Awaji enyi ọmọ igban̄.
         8 Ire, mgbọ ema erebe uwu ogwu ibot mkpulu ya, Baa-Jisọs ya, ogwu ekigwen si Elimas
         (eyi òsisibi “ogwu ofia” me usem ebi Giris), onenitap ufialek ikwek Banabas mè Sọọlu,
         mè iweek irọrọ inyi ogwu ibot mkpulu ya ikabọkọ ichechieek eyi Banabas mè Sọọlu ekijeen̄
         ìtap.
         9 Ire, Ekwukwu Mbuban oninin̄ ijot emen kè Sọọlu ogwu ekigwen si Pọọlu. Ibebene chieen̄
         igwuun̄ Elimas me lek, mè itumu inyi ọmọ ibe,
         10 “Owu gwun̄ yọk keyi! Owu ìre ogwu ochicha inyi inu geelek òrere ata inu. Ataak geelek
         mè ijo ofiaan̄ geelek ìjojot owu emen. Ìre ìkakem si mgbọ owu obotele iwuwuwọlọ atikọ
         eyi Okaan̄-ene?
         11 Mgbọ keyi, unaan̄-ejit Okaan̄-ene îkeme owu. Owu mônin̄ ǹnàan̄. Bene me mgbọ keyi,
         owu òkpoyaka imọọn̄ utoon̄ egwe sọnja mgbọ.” Mgbọ yaage oduku ekirika mè udun okakana
         ichit ọmọ ke bùk. Ibebene ikinyinya ikana ikiweek ogwu òbotet ọmọ me ubọk isa ikijeen̄
         oniin̄.
         12 Mgbọ ogwu ibot mkpulu ya omun̄be inu ya òrọrọ, ichechieek me lek kè Karais, mije,
         ijejeen̄ înọbe òfolek Okaan̄-ene îke ọmọ chieen̄ enenen.
         13 Pọọlu mè ebi melek kan̄ eneninan̄a me Pafọs ikọp isi Pega eyi òkup me agan̄ Pamfilia.
         Me ama keyi ke Jọn otele ema, mè igwu ikom ifo Jeruselem.
         14 Pọọlu mè Banabas enanan̄a me Pega ije isi ama Antiọk òkup me agan̄ Pisidia. Me Usen
         Mbuban, ema eninin̄ uwu ntitiin̄ ebi Ju òkup me ama ya, mè isiki ikweek.
         15 Mgbọ efukbe inu inan̄a me emen ikpa Ikan kè Mosis, mè ifuk si inan̄a me emen ikpa
         ebi Nriran isan̄a, ubọk ekirọ, ebi ibot uwu ntitiin̄ ya eraria etip ijet Pọọlu mè
         Banabas ibe, “Bọn Nte, ire ikaan̄ ikọ enyi ebetumu isasa itap eji efuuk me emen, ìnitumu,
         ke irek îsibi inyi enyi.”
         16 Mgbọ ya, Pọọlu onanan̄a ikeke, mè iwuwum ubọk inyi ema ibe egban̄ utọn̄, mè inibene
         ikitumu inyi ema ibe, “Enyi ebi Ijeren, mè otutuuk kinyi ebi ofifi ido ebi ìkaan̄
         ukpook Awaji me emen, soso ìgban̄ utọn̄ me lek inu mbatumu!
         17 Awaji ogwu ebi Ijeren ekitọbọ ebum inyi ogobo ebi nte nte kiji, mè irọ inyi ema emumana
         ekana ikpele ido me mgbọ ema egọọkbe iluk me ido Ijipiti, mè isa me ikpele unye isan̄a
         ema isibi me ido ya.
         18 Akọp acha ini ke Awaji ome irọrọ kiban̄ me emen èwê.
         19 Ido jaaba ke Awaji otim akọn̄ ikpan̄ me inyọn̄ ijọn̄ Kenan, mè iyaka ijọn̄ ife cha
         inyi ebi kan̄ ibe ebọkọ ekaan̄ me irot.
         20 Otutuuk inu chi òrọrọ ìben efit acha ini mè akọp go. Mgbọ eya orakabe, inenikinyi
         ema ebi ibot oyerebet ibe ekekpulu ema. Òta ogwu ibot oyerebet òkpukpulu ema ìre Samien
         ogwu nriran.
         21 Ebi Ijeren enenido Awaji ibe inyi ema ogwu ubọọn̄, inyi ikpulu ema. Awaji onyinyi
         ema Sọọlu gwun̄ kè Kis ogwu ònan̄a me egep kè Benjamin. Sọọlu okpukpulu ebi Ijeren
         akọp acha ini.
         22 Ire, Awaji osasan̄a Sọọlu isan̄a, mè isa Debit gwun̄ kè Jesi irọ ubọọn̄ inyi ema.
         Mije ata irọrọ kè Debit ke Awaji me lek kan̄ otumu ata ikọ òfolek kan̄ ibe, ‘Emi nra
         imun̄ ibe ke Debit gwun̄ kè Jesi ìre ogwu òkirọ inu òkineme emi me ejit. Debit môrọ
         otutuuk inu geelek mweekbe ibe irọ.’
         23 Inan̄a me owot iman kè Debit ke Awaji osan̄a Jisọs, ogwu unyan̄a ya îchieekbe use,
         isibi inyi ebi Ijeren.
         24 Sabum Jisọs oninu, Jọn ògwook mun̄ îdasi inu inilook otutuuk ebi Ijeren ibe egwu
         ekom me emen ijo kiban̄, mè enu enegwook mun̄.
         25 Mgbọ Jọn osibe ikwaan̄ kan̄ igbet itata, inenido ebi ene usen ge ibe, ‘Ìre enyi ekikeek
         ibe ke emi ìre ekene? Emi ǹkare ene ya ogwu enyi ekikpọ chieen̄ me inunu kan̄. Ìkpọ,
         ene ya òkinu me udun̄ n̄a, emi ǹkagbe ogwu òbotọn̄ọ olik ikpukot ene ya.’
         26 “Bọn Nte n̄a, enyi bọn owot iman kè Ebereham, mè enyi ebi ofifi ido ìkakaan̄ ukpook
         Awaji me emen, îre eji ke Awaji oria ata etip eyi unyan̄a keyi ijet.
         27 Ebi Jeruselem mè ebi ibot kiban̄ kperiọọn̄ ogwu Jisọs orebe. Ire, itip-oyerebet eyi
         ema etipbe ọmọ îrọ inyi inu ebi nriran egebe ibak ọmọ, eyi ekifuk me uwu ntitiin̄
         me Usen Mbuban geelek, irọ iso.
         28 Ubọk geelek kpunube ijo inu geege îrọbe eyi ebesa itip ọmọ oyerebet mkpa, ema egegen
         ibak itumu inyi Pailet ibe inyi ida ibe ekpan̄ ọmọ.
         29 Mgbọ ema erọbe otutuuk inu egebe me Ikpa Mbuban ibak ọmọ iso, ebi udun̄ kan̄ enenijene
         nkwukwu kan̄ me inyọn̄ uti nkwurieen̄ isa isi ifuun̄ me udọn̄ ufuun̄.
         30 Ire, Awaji ojojomo ọmọ me mkpa.
         31 Ebi udun̄ kan̄ ebi ìgọgọọk ọmọ ijijen̄e ikana inan̄a me agan̄ Galili inire Jeruselem
         esasa chieen̄ imun̄ ọmọ owuwa mgbọ me owuwa usen. Me mgbọ keyi, ebi ife chi enire
         ebi ata-ikọ inyi ọmọ me isi ebi ene.
         32 “Ata etip yi ke eji esa inu inilook enyi mgbọ keyi:
         33 Use ya eyi Awaji ochieekbe ebi nte nte kiji ke Awaji onirọ iso me ukot kiji ebi ìrere
         bọn bọn, sa me lek îjomobe Jisọs me mkpa. Ikeya ke ege si me ikpa Okwa, òso ibot iba,
         ibe, ‘Owu ìre Gwun̄ n̄a, chereyi ke Emi nkana ire Nte kwun̄.’
         34 Ijojomo me mkpa eyi Awaji ojomobe ọmọ inyi nkwukwu kan̄ ikajọ ke ege inu òfolek me
         Ikpa Mbuban ibe, ‘Emi mânyi enyi ugbana òkup mbuban, eyi kpolọbe, eyi nchieekbe use
         inyinyi Debit.’
         35 Ikeya ke ege si ikọ ya me ofifi ere me Ikpa Mbuban ibe, ‘Owu Awaji òkpotele mè ogwu
         kwun̄ Ogwu Òkup Mbuban ikup me emen udọn̄ ufuun̄ ijọ.’
         36 “Mgbọ Debit ogwu òtutumu ikọ ya osibe ikwaan̄ inyi Awaji isan̄a me ukot eyi kan̄,
         îkwu igọọk ebi nte nte kan̄, ebeben ifuun̄, nkwukwu kan̄ ojọjọ.
         37 Ire, Jisọs ogwu Awaji ojomobe me mkpa ìkajọ kubọk ge.
         38 Eya orọ, bọn Nte n̄a ebirieen̄, ǹkiweek ibe enyi eriọọn̄ me atikọ ibe ke etip itetele
         ijo inyi ene ìje me ubọk kè Jisọs inire enyi lek.
         39 Ǹkiweek si ibe enyi eriọọn̄ ibe ke ogwu geelek òchechieek me lek kè Jisọs môsa me
         lek kè Jisọs ilibi inwọnọ otutuuk ijo inu cha echi Ikan kè Mosis ikakọtge ìrọ inyi
         enyi elibi enwọnọ.
         40 “Eya orọ, ìgbala chieen̄, inyi inu ebi nriran etumube ikarọ ìso me lek kinyi. Ebi
         nriran etumu ibe,
         41 ‘Enyi ebi kpekisa Awaji ìgwen inu, ìkana chieen̄ ìkpọ inu mbarọ, mè ike enyi chieen̄,
         mè enyi ekwaan̄ esan̄a. Mije, emi mârọ inu ge me ukot kinyi eyi môrebe, ire ene itumu
         inyi enyi, enyi kpebechieek.’ ”
         42 Mgbọ Pọọlu mè Banabas ekinan̄a me uwu ntitiin̄ ya isibi, ebi ene ebebe ema eyaka
         enu enejeen̄ ema inu cha me ofifi Usen Mbuban.
         43 Mgbọ ebi ntitiin̄ ya eyatbe, owuwa ebi Ju mè owuwa ebi ofifi ido ebi ìchechieek inye
         me lek ubọk iriaak Awaji ebi Ju egọgọọk Pọọlu mè Banabas. Pọọlu mè Banabas etutumu
         ikọ melek kiban̄, mè irọ ema inye ibe ekeke enye efo isi me emen atata nnwọn eyi Awaji.
         44 Me Usen Mbuban ògọgọọk, isik sọnja more otutuuk ebi ama ya esibi inu inigban ikọ
         Okaan̄-ene.
         45 Ire, mgbọ ebi ibot ebi Ju emun̄be urum ebi ene ìnunu me ere ya, ema ekakaan̄ ejit
         mba me lek kè Pọọlu mè Banabas, mè ibene ikitiik ema, mè ikitumu ikọ ikeme inu ema
         ekijeen̄.
         46 Ire, me ekalibige ema chieen̄, Pọọlu mè Banabas etutumu inyi ema ibe, “Îkup me uyọt
         ibe eji edasi etumu ikọ Awaji enyi enyi. Ire, enyi mîjit ikọ ya, mè imọnọ ibe ke ugwem
         ikakaan̄ge itata ìkagbe enyi. Mgbọ keyi, eji mênisa ikọ ya ikana ijet ebi ekarege
         ebi Ju.
         47 Mije keyi ke Okaan̄-ene onyi eji ikan ibe, ‘Nra irọ ibe owu òre utoon̄ ònyi ebi ekarege
         ebi Ju, inyi owu òsa unyan̄a òsi òre lek ebi geelek me otutuuk linyọn̄.’ ”
         48 Mgbọ ebi ekarege ebi Ju enọbe ikọ ya, ema ebebele ejit enenen, mè imin ikọ Okaan̄-ene
         eyi Pọọlu mè Banabas ekitumu. Otutuuk ebi Awaji ogobobe isun̄ ibe ekaan̄ ugwem ikakaan̄ge
         itata echechieek me lek kè Jisọs.
         49 Sa me ikeya, ikọ Okaan̄-ene okakana iso ere geelek me agan̄ ya.
         50 Ire, ebi Ju etutumu ikọ ifiat ejit ebibaan̄ ebi ukpook Awaji okupbe me emen, ebi
         eriọọn̄be erieen̄ me ama ya, mè ebirieen̄ ebi ìrere ebi isi me ama ya. Sa me ikeya,
         ebi ama ya ebebene ufialek me lek kè Pọọlu mè Banabas, mè ilap ema isibi me inyọn̄
         ijọn̄ kiban̄.
         51 Mgbọ Pọọlu mè Banabas ebenan̄a me ama ya isibi, ema egegen̄ achiaan̄ ukot kiban̄
         igwook me ama ya kubọk inu ata-ikọ ikeme ebi ama ya, mè inan̄a ije isi ama ekigwen
         Aikoniọm.
         52 Ebi udun̄ kè Jisọs ìkup me Antiọk ejojot me unwọọn̄, mè ijot si me Ekwukwu Mbuban.

1 Mgbọ Pọọlu mè Banabas erebe Aikoniọm ema ejeje isi inin̄ uwu ntitiin̄ ebi Ju, kubọk
         ema ekirọ me ere geelek ema ekisi. Ema mîtumu ikọ Awaji me unye me uwu ntitiin̄ ya.
         Owuwa ebi ene echechieek me lek kè Jisọs, ebi Ju mè ebi ekarege ebi Ju.
         2 Ire, ebi Ju ebi ìjijit ikọ ya etatap wọlọwọlọ me etete ebi ekarege ebi Ju, mè irọ
         inyi ema ekaan̄ njijọ ejit me lek kè Pọọlu mè Banabas.
         3 Ire, Pọọlu mè Banabas ekukup si me ama ya ijọn̄ọ mgbọ, mè ikitumu ikọ Okaan̄-ene
         me unye. Okaan̄-ene onyinyi ema unye, inyi ema ekerọ owuwa uyeke inu isasa ikirọ ikọ
         eyi atata nnwọn kan̄ eyi Pọọlu mè Banabas ekitumu inye.
         4 Ebi ama ya echeche lek kiban̄ irek iba, usini ene ekeke inyi ebi Ju, usini ene ekeke
         inyi ebi otuchieen̄ kè Jisọs.
         5 Ebi ekarege ebi Ju, mè ebi Ju, mè ebi ibot kiban̄ enenigbaan̄ itọt ibe ke ema mêtet
         Pọọlu mè Banabas itap unan me lek, mè isa ewuuk itọbọ ikpan̄.
         6 Ire, ijo otitọt kiban̄ yi orere utọn̄ kè Pọọlu mè Banabas. Ema enanan̄a me ama ya
         isibi, mè ilibi ifo agan̄ Laikonia, mè inin̄ ama ekigwen Lisitira, mè Dabi, mè otutuuk
         ama òkup igbet agan̄ ya,
         7 mè ikup si me ama cha ikilook ata etip ya.
         8 Me Lisitira, îkaan̄ ogwu enerieen̄ ge òkukup. Ogwu enerieen̄ yi ìre akọọk karake
         iman kan̄, ìkararak ìje ije me ugwem kan̄.
         9 Ogwu enerieen̄ ya okwekweek me ijọn̄ ikigban̄ ata etip Pọọlu okilook. Pọọlu ogwugwuun̄
         chieen̄ ikpọ ọmọ, mè imun̄ ibe ke îchieek me lek kè Jisọs, mè imun̄ si ibe ke mêkọt
         igwa ọmọ,
         10 mè inibene ida itumu inyi ọmọ ibe, “Nan̄a keke, mè keke me ukot kwun̄.” Mgbọ yaage,
         ene ya owuwulu inan̄a ikeke, mè ibene ikije ije.
         11 Mgbọ ebi ama ya emun̄be inu ya Pọọlu orọbe, ema ebebene ikitaan̄ ukpo itumu me usem
         Laikonia ibe, “Ebi kè awaji eji ekiriaak mînan̄a me inyọn̄ isibi inu me lek kiji me
         akpalek ebilene!”
         12 Mije keya, ema enyinyi Pọọlu mè Banabas erieen̄ usini awaji cha. Banabas ke ema egwen
         Jewus, mè igwen Pọọlu Hemes, mije ọmọ ore ogwu òkimalek itumu ikọ me etete kiban̄
         ene iba.
         13 Awaji kiban̄ ogwu ekigwen Jewus ya, enama isi kan̄ me udun̄ ama ya. Mgbọ yaage, ogwu
         òban Jewus ya osisi itaba orie erie mbuuk ge, mè ikpulu si owuwa efit ajakajak isa
         ikije inu me otunchit ama ya, ọmọ mè ogbogbo ebi ama ya, ibosa inigwa ngwugwa inyi
         Pọọlu mè Banabas.
         14 Ire, mgbọ Pọọlu mè Banabas, ebi otuchieen̄ kè Jisọs cha enọbe inu ebi ama ya ekiweek
         irọrọ, ema enanaan̄ ejit, mè itaba ọfọnti kiban̄ igwak, mè ilibi inin̄ etete ife cha,
         mè ikitaan̄ ukpo itumu inyi ema ibe,
         15 “Ebirieen̄ ebi Lisitira, ìre kpasi inu ke enyi ekirọ ikeyi? Eji me lek kiji ìre ebilene
         ikike si kubọk enyi erebe. Eji enu inenilook enyi ata etip, inyi enyi esibi etele
         inu chi ikakaan̄ge oruru, mè ekana egọọk Awaji ogwu òkup me ugwem, ogwu òrorom inyọn̄
         mè ijọn̄ mè okwaan̄ mè otutuuk inu geelek òkup me emen kiban̄.
         16 Me adasi mgbọ, Awaji yi îtele ibe otutuuk ebi ido geelek ekeje me oniin̄ geelek òneneme
         ema.
         17 Ire, Awaji ìkakilọ ikakaan̄ inu òkirọ inyi ebilene eriọọn̄ ibe ke ọmọ ore Awaji.
         Îjeen̄ enyi ata ejit kan̄ me inyinyi enyi ibot òkinan̄a me inyọn̄ irep igwook me ijọn̄,
         mè ikirọ inyi mfut enyi ewopbe me uko ikitibi, mè ikito mfut me mgbọ kiban̄, mè isa
         me ikeya ikinyi enyi inorie ogbogbo. Mije keya, enyi mîra ikibele ejit, mè ikinwọọn̄
         unwọọn̄.”
         18 Ubọk geelek ikọ yi Pọọlu otumube otetbe ebi ama ya lek, îyọt enenen sabum ebi otuchieen̄
         cha enikọt ikput ife cha ibe ekagwa ngwugwa ìnyi ema.
         19 Me mgbọ ya, usini ebi Ju enanan̄a me Antiọk òkup me Pisidia, mè Aikoniọm inu me Lisitira,
         mè inisa ikọ otu ifiat ibot ebi ama ya. Mije keya, ebi ama ya eteteen̄ ewuuk isa itọbọ
         Pọọlu, igagak iweek. Ema etataba ọmọ isibi isi ito me udun̄ ama, mè ikeek ibe ke îkwu.
         20 Ire, mgbọ ebi ìchechieek me lek kè Jisọs enube inikeke ikana ọmọ, inanan̄a ikeke,
         mè igọọk ema igwu ikom ije inin̄ emen ama ya. Me òfit iwele kan̄, Pọọlu mè Banabas
         enanan̄a me ama ya ije ifo Dabi.
         21 Pọọlu mè Banabas enenire Dabi, mè ibene ikilook ata etip. Owuwa ene echechieek me
         lek kè Jisọs. Ema eyayaka inigwu ikom isi Lisitira, mè Aikoniọm, mè Antiọk eyi òkup
         me Pisidia.
         22 Ama geelek ema erebe, ema mîra ikikat bọn Nte ìkup me ama ya ejit, mè ikitap ema
         efuuk me emen, inyi ekọt ekeke enye me emen ichechieek kiban̄. Ema ekitumu inyi bọn
         Nte chi ibe, “Eji mêje itibi owuwa ufialek sabum eji mênikọt iraka inin̄ mkpulu eyi
         Awaji.”
         23 Ntitiin̄ Awaji geelek ebi otuchieen̄ iba chi esibe, ema mîra ikigobo ebi ugane ntitiin̄
         ito me ibot ibe ekekpulu ntitiin̄ ya, mè isa me uriaak mè ijin-otu ibene ife cha itap
         me ubọk Okaan̄-ene ogwu ema etoon̄be ejit me lek.
         24 Mgbọ Pọọlu mè Banabas ejebe ikana agan̄ Pisidia isan̄a, ema enanan̄a ije isi agan̄
         Pamfilia.
         25 Me agan̄ Pamfilia, ema mîlook ata etip me ama Pega, mè iraka isi ire ama Atalia.
         26 Me Atalia ke ema enin̄ uji awala ikọp ika inu Antiọk ere esabe uriaak ibene ema itap
         me ubọk atata nnwọn eyi Awaji sabum ema enibene ikwaan̄ yi eyi ema esibe isan̄a me
         mgbọ keyi.
         27 Mgbọ ema erebe Antiọk ya, ema enenigwen ebi ntitiin̄ Awaji òkup me ama ya ititiin̄,
         mè ikpa otutuuk ikwaan̄ Awaji osabe ema isi, mè ikpa si ubọk Awaji osabe ichili oniin̄
         inyi ebi ekarege ebi Ju enechieek si me lek kè Jisọs.
         28 Ema enenigọọk ebi ìchechieek ikup me Antiọk ijọn̄ọ mgbọ.

1 Mgbọ Pọọlu mè Banabas ekupbe me Antiọk ya, usini ebirieen̄ enanan̄a me agan̄ Judia
         inu me Antiọk, mè ikijeen̄ bọn Nte ìkup me ama ya ibe, “Îtata mè efefieek enyi afi
         igọọk me Ikan kè Mosis, Awaji ìkponyan̄a enyi.”
         2 Pọọlu mè Banabas egọgọọk ife cha iwut ifan̄a, mè igugọlọ enenen mije ijejeen̄ yi.
         Bọn Nte ìkup me Antiọk enenisan̄a Pọọlu mè Banabas mè ebi ofifi ife si igbaalek iria
         ibe esi Jeruselem esi emun̄ ebi otuchieen̄ mè ebi ugane ntitiin̄ Awaji chieen̄ mije
         ijejeen̄ yi.
         3 Ebi ntitiin̄ Awaji me Antiọk eneniria ebi egobobe cha isibi. Mgbọ ema ejebe inire
         ido Fonisia mè agan̄ Sameria, ema ekekikpa inyi ebi ama cha ubọk ebi ekarege ebi Ju
         esabe igwu ikom inu me lek Awaji. Bọn Nte ìkup me ere cha ebebele ejit enenen mije
         etip ya.
         4 Mgbọ ema enube inire Jeruselem, ebi otuchieen̄ mè ebi ugane ntitiin̄ mè otutuuk ebi
         ntitiin̄ Awaji ebọbọkọ ema itap me ata ubọk. Pọọlu mè Banabas enenikpa otutuuk ikwaan̄
         Awaji osabe ema isi inyi ebi ntitiin̄ Awaji cha.
         5 Ire, mgbọ ema egban̄be ikọ ya isan̄a, usini ebi ìchechieek, ebi irarak ire ebi Farisi,
         enanan̄a ikeke, mè itumu ibe, “Me atikọ, îgbe ibe otutuuk ebi ekarege ebi Ju, ebi
         ìbọbọkọ ata etip itap efieek afi, mè esun̄ otutuuk Ikan kè Mosis.”
         6 Ebi otuchieen̄ mè ebi ugane ntitiin̄ enenisi inin̄ oru òfolek ikọ ya.
         7 Mgbọ ema ewutbe ifan̄a ijọn̄ọ mgbọ me emen oru ya, Pita oneninan̄a ikeke me etete
         kiban̄, mè itumu inyi ema ibe, “Bọn Nte n̄a, enyi mîriọọn̄ ibe, me sọnja mgbọ òraraka,
         ke Awaji îgobo emi me etete kinyi iria ibe emi ǹsa ata etip ǹsi ǹlook ebi ekarege
         ebi Ju, inyi ema enọ, mè echieek.
         8 Awaji ogwu òrọriọọn̄ ejit ebilene oneninyi ebi ife cha Ekwukwu Mbuban ubọk înyibe
         eji si, isasa ijeen̄ ibe ke ọmọ îbọkọ ife cha itap.
         9 Awaji ìkamọnọ ebi ife cha kubọk esese ife me lek kiji, mije, ìsa me ichechieek ife
         cha ekaan̄be igwọk ejit ife cha itana, kubọk îrọbe inyi eji.
         10 Me mgbọ keyi, ìre keke orọ enyi ekiweek ibeben ulobo akpan eyi eji mè ebi nte nte
         kiji ekakọtge ìbeme itoon̄ ife chi me oguga? Ìre enyi kperiọọn̄ ibe ke eyi ìre itọtọ
         Awaji ikpọ?
         11 Iin̄-iin̄, ìkatat ikeya. Eji mîchieek ibe ke Awaji ìnyan̄a ife chi sa me atata nnwọn
         eyi Okaan̄ kiji Jisọs Karais, kubọk Awaji onyan̄abe eji si.”
         12 Otutuuk ebi ntitiin̄ ekpọkpọ iriaan̄ otu ikigban̄ mgbọ Banabas mè Pọọlu ekikpa ubọk
         Awaji osabe ema isi ikwaan̄ ukechieen̄, mè irọ si uyeke inu me etete ebi ekarege ebi
         Ju.
         13 Mgbọ ema ekpabe isan̄a, Jemis onenitumu ibe, “Bọn Nte n̄a, ìgban̄ utọn̄!
         14 Saimọn îra ikpa ubọk Awaji okaan̄be ulọk me lek ebi ekarege ebi Ju me adasi mgbọ,
         mè igobo ebi ene me etete kiban̄ isa irọ ebi kan̄.
         15 Ikọ ebi nriran egebe ìkpọkpọ ilibi itat me lek ikọ eji ekinọ mgbọ keyi. Ebi nriran
         ege ibe ke Awaji ìbe,
         16 ‘Mgbọ keyi isiraka, emi mâgwu ikom inu ininama uwu kè Debit eyi ògbugbugbọ irọn̄.
         Mâkpọk inama uwu ya ònanan̄a irọn̄, mè irọ inyi iyaka inwọn.
         17 Sa me ikeya, otutuuk ebilene ebi ìsisik, mè otutuuk ebi ido geelek ebi ngwenbe inyi
         lek n̄a mêniweek Okumugwem ogwu òrọrọ inu chi geelek,
         18 eyi ebi ene eriọọn̄be karake ukot ikaan̄.’
         19 “Eya orọ, me nkeek n̄a ìkagbe ibe eji etap uyọrọlek me lek ebi ìgwugwu ikom igọọk
         Awaji me etete ebi ekarege ebi Ju.
         20 Kpan̄asi ikeya, eji ege ikpa ejet ife cha ibe ekarie inorie geege ikatanage me isi
         Awaji mije esabe igwa ngwugwa inyi mkpọmfaka, mè etele ugwem barabat, mè ekataka anam
         geelek ekpan̄be eyi eje ikasibige me lek, mè eje si ikanin̄ ema otu.
         21 Mije, bene me karake ukot ikaan̄ ke ekifuk Ikan kè Mosis me ama geelek. Mege inire
         mgbọ keyi, mêkifuk si me otutuuk uwu ntitiin̄ ebi Ju me Usen Mbuban geelek.”
         22 Ebi otuchieen̄ mè ebi ugane ntitiin̄ mè otutuuk ebi ntitiin̄ Awaji ìkup me Jeruselem
         enenitumu ifieek ibe ke mêgobo ene igbaalek kè Pọọlu mè Banabas iria isi Antiọk. Ema
         enenigobo Judas ogwu ekigwen Basabas, mè Sailas. Ebirieen̄ iba chi ìre ebi ibot me
         etete bọn Nte me Jeruselem.
         23 Enenige ikpa etip keyi isa inyi ema ibe esa egbaalek esi: “Eji bọn Nte kinyi ebi
         otuchieen̄, mè ebi ugane ntitiin̄ Awaji ege ikpa etip keyi ijet enyi, bọn Nte ebi
         ekarege ebi Ju me Antiọk, mè Siria, mè Silisia.
         24 “Eji mînọ ibe ke îkaan̄ ebi ìnan̄a me etete kiji inu me lek kinyi me eji ekanyige
         unye, mè inisisaak enyi, mè itumu ikọ òwuwuwọlọ enyi ejit.
         25 Mije keya, ke eji otutuuk ene etumu ifieek ibe egobo ene me etete kiji, inyi egọọk
         enu me lek kinyi, ema mè atata ebi unene kiji, Banabas mè Pọọlu,
         26 ebi ìsasa me mkpa mè ugwem isi ikwaan̄ mije erieen̄ Okaan̄ kiji Jisọs Karais.
         27 Eya orọ, eji eria Judas mè Sailas ibe egọọk enu enesa otu kiban̄ ekpa otutuuk inu
         yaage eji egebe me emen ikpa etip yi enyi enyi isi mè isi.
         28 Înwọn me lek Ekwukwu Mbuban, mè inwọn si me lek kiji ibe ke ìkagbe ibe eji eyaka
         ebene ofifi ulobo akpan eyi Ikan kè Mosis geege etoon̄ enyi me oguga ilọ me lek nteme
         kechi:
         29 Ikarie inorie geege esabe igwa ngwugwa inyi mkpọmfaka. Ikalaka eje. Ikataka anam
         geege ekpan̄be eyi eje ikasibige me lek. Ìtele ugwem barabat. Ire enyi isan̄a lek
         kinyi me lek otutuuk inu chi, mônwọn enenen.
         30 Ebi ntitiin̄ Awaji me Jeruselem eneniria ebi ikwaan̄ cha isibi. Mgbọ ema erebe Antiọk,
         ema etititiin̄ otutuuk ebi ntitiin̄ Awaji ìkup me ama ya, mè inisa ikpa ya inyi ema.
         31 Ife cha ebọbọkọ ikpa ya, mè ifuk. Mgbọ efukbe, mè inọ ikọ ukarajit òkup me emen,
         ejit obebele ema enenen.
         32 Judas mè Sailas me lek kiban̄ ìre ebi nriran. Ema enenitumu owuwa ikọ ukarajit isa
         itap bọn Nte cha efuuk me emen, inyi ekọt ekeke enye efo isi me emen ichechieek kiban̄.
         33 Mgbọ ema egọọkbe ikup me Antiọk ijọn̄ọ mgbọ sọnja, bọn Nte cha enenitutuun̄ ema itap
         me oniin̄. Ema efofo Jeruselem me esuuk, igọọk ebi ìraria ema inu.
         34 Ire, Sailas obebe ke ọmọ môbia me Antiọk.
         35 Pọọlu mè Banabas ekukup me Antiọk. Ema mè owuwa ofifi bọn Nte ekukup me ere ya ikijeen̄
         inu, mè ikilook ata etip eyi Okaan̄-ene.
         36 Mgbọ mgbọ orakabe itoon̄ me lek, Pọọlu onenitọt inyi Banabas ibe mè ema enegwu ekom
         esi ama geelek ere ema elookbe ata etip eyi Okaan̄-ene, esi ekpọ-nu ubọk ebi ìchechieek
         me ere cha ekirọ.
         37 Banabas oneniweek ibe Jọn ogwu ekigwen si Mak igọọk ema isi ije ya.
         38 Ire, Pọọlu obebe ke ìkagbe ibe Jọn igọọk ema isi, mije ke îtele ema me Pamfilia me
         adasi ije kiban̄, mè igwu ikom, ìkagọọk ema ìsi ikwaan̄ ya ìre òta.
         39 Ifan̄a ya otatap ikpele ibaak me etete kiban̄, ema echeche lek. Banabas omọmọnọ Jọn
         Mak isa igbaalek inin̄ uji awala ikọp isi achọ Saipọrọs.
         40 Pọọlu omọmọnọ Sailas. Ebi ntitiin̄ Awaji erariaak uriaak inyi ema, mè iyaka ema itap
         me ubọk atata nnwọn eyi Okaan̄-ene. Ema enanan̄a.
         41 Pọọlu osasa Sailas igbaalek ije ikana agan̄ Siria mè Silisia ikitap efuuk me emen
         ebi ntitiin̄ Awaji ìkup me agan̄ cha.

1 Pọọlu onenije isi ire Dabi, mè iraka isi ire Lisitira. Me Lisitira ke Pọọlu onichichini
         gwun̄ Nte ge ekigwen Timọti. Ogwu uga ìre ogwu Ju, mè ire si gwun̄ Nte. Sa ogwu ute
         ore ogwu Giris.
         2 Otutuuk bọn Nte ìkup me Lisitira mè Aikoniọm mîtumu ata ikọ òfolek kè Timọti.
         3 Mije keya Pọọlu oweweek imọmọnọ Timọti itap me lek kan̄. Eya orọ, Pọọlu obebe mè
         efieek Timọti afi, inyi ebi Ju ebọkọ ọmọ etap, mije otutuuk ebi Ju ìkup me agan̄ ya
         mîriọọn̄ ibe ke Timọti ìre ogwu Giris; ke ìkare ogwu Ju.
         4 Mgbọ eya orakabe, Pọọlu onenibene ikijijen̄e ikana me ama me ama, mè ikikpa inu ebi
         otuchieen̄ mè ebi ugane ntitiin̄ me Jeruselem edọmọbe inyi bọn Nte ebi ekarege ebi
         Ju, mè ikibe ema esun̄ ikan cha.
         5 Sa me ikeya, ebi ntitiin̄ cha ekekeke inye me emen ichechieek, mè ikimumana me otu
         ifuk me usen me usen.
         6 Pọọlu mè ebi melek kan̄ enenije itibi agan̄ Firijia, mè Galesia, mije Ekwukwu Mbuban
         ìkachieekge ibe ema elook ata etip me agan̄ Esia.
         7 Mgbọ ema ejebe inire oke ijọn̄ Misia, ema mîweek ijeje inin̄ agan̄ Bitinia. Ire,
         Ekwukwu kè Jisọs ìkachieek ibe ema enin̄.
         8 Mije keya, ema ejeje iraka agan̄ Misia, mè isi ama Torowas.
         9 Mgbọ ema erebe ama ya, me eririeen̄, Pọọlu omumun̄ ilaak ọkpọchieen̄ ubọk ogwu enerieen̄
         Mesidonia ge okekebe me isi kan̄, mè ikibeek ọmọ ibe, “Soso, saba na me Mesidonia
         natap ubọk nyi eji!”
         10 Mgbọ Pọọlu omun̄be ilaak ọkpọchieen̄ ya isan̄a, eji ebebene mgbọ yaage ikibem lek
         isisi Mesidonia, mije, eji mîchieek ibe ke ìre Awaji ogwen eji ibe esi elook ebi agan̄
         ya ata etip.
         11 Eji eninin̄ uji awala me Torowas, mè ikọp ejit yaage iraka ifo achọ ekigwen Samoteres.
         Òfit iwele kan̄, eji ekọkọp isaba itoon̄ me atasuk ama Niapolis.
         12 Eji eneninan̄a me Niapolis ije ukot ukot isi ama Filipai. Filipai ìre ama ebi Rom
         ekikpulu, mè ire si isi ama me agan̄ Mesidonia. Eji eluluk ijọn̄ọ usen me ama ya.
         13 Me Usen Mbuban, eji enanan̄a me ama ya ije isibi isi agba okwaan̄ ge ere eji ekeekbe
         ibe ke mêmun̄ ere ebi Ju ekiriaak uriaak. Eji esisiki ikweek irek, mè ibene ikitumu
         ikọ Awaji melek ebibaan̄ ìtititiin̄ me ere ya.
         14 Ene ge me lek ebi ìgbagban̄ ikọ Awaji ya ìre ogwu enenwaan̄ ge ekigwen Lidia, ònan̄a
         me ama Tiyatira. Ogwu enenwaan̄ ya ìkinyam ekwut unye otu ewe òkikup irio irio. Ọmọ
         ìre si ogwu òkitọbọ ebum inyi Awaji. Okaan̄-ene ochichili ejit ogwu enenwaan̄ ya,
         ibọbọkọ ikọ Awaji Pọọlu otumube ya itap.
         15 Mgbọ îbọkọbe ikọ ya itap, egwogwook ọmọ mè otutuuk ebi uwu kan̄ mun̄. Mgbọ egwookbe
         ọmọ mun̄ isan̄a, igwegwen eji ibe enu me uwu kan̄, mè itumu inyi eji ibe, “Ire enyi
         imọnọ emi kubọk ogwu òchechieek me lek Okaan̄-ene, ìna ìnigọọk emi iluk.” Îriaak eji
         mege eji echechieek, mè igọọk ọmọ ifo uwu kan̄.
         16 Usen ge eji ekije isi ere uriaak ya, ogwu enenwaan̄ usun̄ ge erumun̄ ido-inu okupbe
         me emen onenichichini eji me oniin̄. Ogwu enenwaan̄ yi îkisa ido-inu yi ibọm ikpoko
         enenen inyi ebikaan̄ kan̄.
         17 Ogwu enenwaan̄ ya onenikigọọk Pọọlu mè otutuuk kiji ikije ikana ere, mè ikitaan̄
         ukpo ìtumu ibe, “Ebirieen̄ chi ìre ebi ikwaan̄ eyi Awaji Òbebene Ichit. Ema enu ibeniteme
         enyi oniin̄ enyi ebesa ikaan̄ unyan̄a.”
         18 Ogwu enenwaan̄ ya îrọ inu yi owuwa usen. Usen ge, Pọọlu onanaan̄ ejit, mè ikana isi
         ida ọmọ, mè igana inyi ijo erumun̄ ya ibe, “Me erieen̄ kè Jisọs, ǹkitọ inyi owu ibe
         owu, nan̄a me emen gwun̄ enenwaan̄ yi sibi!” Mgbọ yaage, erumun̄ ya onanan̄a isibi
         me emen kan̄.
         19 Mgbọ ebikaan̄ usun̄ enenwaan̄ ya eriọọn̄be ibe ke otu oniin̄ ema ekisa ikaan̄ ikpoko
         îchit, ema etetet Pọọlu mè Sailas mgbọ yaage, mè idut ema isi me isi ebi ibot ama,
         me oyet ewe.
         20 Me isi ebi oyerebet ebi Rom cha, ema etutumu ibe, “Ife chi ìre ebi Ju. Ema enu inikitap
         ufialek me ama kiji,
         21 mè ikisa ọrọmijọn̄ ikatatge me lek ikan kiji ebi Rom inikifiat ebi kiji ibot.”
         22 Ogbogbo ebi ama ya egọgọọk itap lek irọ Pọọlu mè Sailas inu. Ebi oyerebet ebi Rom
         cha enyinyi ida ibe esan̄a Pọọlu mè Sailas ọfọnti me lek, mè esa njijan̄ esulu ema.
         23 Mgbọ ife cha esulube Pọọlu mè Sailas imem, edudut ema isi igon ikam me uwu mkpọn,
         mè inyi ogwu ibot uwu mkpọn ya ida ibe igwuun̄ chieen̄ ikpọ ema.
         24 Mije ogwu ibot uwu mkpọn ya obọkọbe òjelek etip òkup ikeya, isasa ema isi itap me
         agwut mkpọn eyi òkup me emen emen, mè igon ukot kiban̄ ikam me agbagba chieen̄ uwot
         ekisa igon uyọt uyọt ebi mkpọn.
         25 Me ejit eririeen̄, Pọọlu mè Sailas ekekiriaak uriaak, mè ikikọt okwa itọn̄ Awaji.
         Ebi mkpọn kechilọ ekekigban̄.
         26 Me ekakpọge chieen̄, ijọn̄ obebene ikisisik me ere ya atalek unye unye, mè isisik
         ire lek ewuuk irak ijọn̄ uwu mkpọn ya. Mgbọ yaage, otutuuk isotu uwu mkpọn ya ogwugwuku
         ibook. Otutuuk mkpọn esabe igon ebi mkpọn cha geelek ogegen̄ igwook.
         27 Ogwu ibot uwu mkpọn ya obobolo chieen̄, mè imun̄ ubọk otutuuk isotu uwu mkpọn ya
         ogwukube ibook. Mgbọ îmun̄be ikeya, iwọwọọk oge etim kan̄ ibosa ikpan̄ lek, mije,
         ìkeek ibe ke otutuuk ebi mkpọn cha mîlim ifon isan̄a kpai.
         28 Ire, Pọọlu okukup imun̄ inu ene ya oborọ, mè itaan̄ ukpo itumu inyi ibe, “Kasak unan
         geege me lek kwun̄. Eji otutuuk ene òwa me ere keyi!”
         29 Ogwu ibot uwu mkpọn ya obebe esa mkpukan̄ ejet ọmọ. Mgbọ îbọkọbe mkpukan̄ ya, iwuwulu
         inin̄ emen uwu ya, mè irọn̄ me isi kè Pọọlu mè Sailas, mè ikiran.
         30 Inenisan̄a ema isibi, mè ido ema ibe, “Ebi nte n̄a, ìre keke ke mbarọ mè ikaan̄ unyan̄a?”
         31 Ema efọfọọk ọmọ ibe, “Chieek me lek Okaan̄-ene Jisọs, ke mênyan̄a owu, mè otutuuk
         ebi uwu kwun̄.”
         32 Pọọlu mè Sailas enenitumu ikọ eyi Okaan̄-ene inyi ọmọ mè otutuuk ebi uwu kan̄.
         33 Me ejit eririeen̄ ya si, ogwu òkibem uwu mkpọn ya osasa ema isi igwọk chieen̄ unan
         cha etapbe ema me lek mgbọ esulube ema. Pọọlu mè Sailas egwogwook ọmọ mè otutuuk ebi
         uwu kan̄ mun̄.
         34 Inenisa ema inu me uwu kan̄, mè irọ inorie iyik inyi ema erie. Ọmọ mè otutuuk ebi
         uwu kan̄ ebebele ejit enenen, mije ichechieek ema enichieek me lek Awaji.
         35 Mgbọ egwe owelebe, ebi oyerebet cha eraria ebi ikan ido ibe esi elook ogwu ibot uwu
         mkpọn ya ibe itele mè ebirieen̄ iba cha efon.
         36 Ogwu ibot uwu mkpọn ya ololook Pọọlu mè Sailas ibe, “Ebi oyerebet cha mîria etip
         inu ibe emi ǹtele mè enyi efon. Eya orọ, ìnan̄a isibi, mè ìfo me esuuk.”
         37 Ire, Pọọlu otutumu inyi ebi ikan ido cha ibe, “Ìkpọ, eji ìre bọn owot Rom. Ebi oyerebet
         cha kpesibi oyerebet geege me ibot kiji isasa iriọọn̄ mè eji mîrọn̄ ikan, mè ìre eji
         kperọn̄, kubọk ikan ebi Rom odobe. Ekpọkpọ itet eji isut me isi otutuuk ene, mè igon
         eji ikam me uwu mkpọn, mè ibeninween̄ lek isan̄a eji isibi mgbọ keyi me nlelet, me
         ebi ene ekariọọn̄ge. Iin̄-iin̄, eya ìkporọ! Ema me lek kiban̄ enu enesa eji eje esibi
         me uwu mkpọn!”
         38 Ebi ikan ido cha egwugwu ikom, mè isa ikọ ya isi ikpa inyi ebi oyerebet cha. Mgbọ
         ebi oyerebet cha enọbe ibe ke Pọọlu mè Sailas ìre bọn owot Rom, ukpook otetet ema.
         39 Ema enunu iniriaak Pọọlu mè Sailas, mè isa ema ije inan̄a me uwu mkpọn ya isibi,
         mè iriaak ema ibe esibi me ama ya.
         40 Mgbọ Pọọlu mè Sailas enan̄abe me uwu mkpọn ya isibi, ema ejeje isi uwu kè Lidia.
         Me uwu ya, ema echichichini owuwa bọn Nte, mè itumu ikọ ukarajit me emen ichechieek
         inyi ema, mè isibi itele ama ya.

1 Pọọlu mè Sailas enenije itibi emen ama Amfipolis mè Apolonia, mè inire ama Teselonaika.
         Uwu ntitiin̄ ebi Ju ge òwa me ama ya.
         2 Pọọlu ojeje isi uwu ntitiin̄ ebi Ju ya, ubọk îkiwuuk lek irọ me ere geelek îsibe.
         Usen Mbuban ita ke îkup me ere ya ikitumu ikọ inyi ife cha inan̄a me inu egebe me
         Ikpa Mbuban,
         3 mè ikikpa iwele inyi ema ibe ke mîwuuk lek ige ibe ke ogwu Awaji otoon̄be ubọk me
         ibot môbọkọ ufialek, mè ijomo me mkpa. Sa me ikeya ke îtumu inyi ema ibe, “Jisọs yi
         ogwu nkitumu ikọ òfolek inyi enyi, ọmọ ore ogwu Awaji otoon̄be ubọk me ibot ya.”
         4 Usini me lek ebi Ju cha echechieek ikọ ya, mè ikana igọọk Pọọlu mè Sailas. Ubọk yaage
         si, owuwa ebi Giris, ebi ukpook Awaji okupbe me emen egọgọọk ichieek. Owuwa ebibaan̄
         ebi eriọọn̄be isi me ama ya si mîgọọk ichieek.
         5 Ire, ebi ibot ebi Ju ekakaan̄ njijọ ejit me lek kè Pọọlu mè Sailas mije owuwa ebi
         ene echieekbe ikọ kiban̄, mè inin̄ emen ewe isi ititen̄e ebi ijo ife, mè ebi una ubọk
         ikwaan̄ igbaalek kiban̄, mè ibene ikpele ufialek me emen ama ya. Ema egbugbuku inin̄
         uwu kè Jesin isi iweek Pọọlu mè Sailas ibesan̄a isibi inyi ebi ama.
         6 Mgbọ ekamun̄ge Pọọlu mè Sailas me uwu ya, ema etataba Jesin mè usini bọn Nte isa
         isi me isi ebi ibot ama, mè ikitaan̄ ukpo itumu ibe, “Ebi ife chi ebi ìkifiat otutuuk
         linyọn̄ igwook mînu me ama kiji,
         7 Jesin obọbọkọ ema itap me uwu kan̄. Ife chi ere ebi ìkifiat ikan geelek ogwu Sisa
         okitap, mè ikibe ke ofifi ogwu ubọọn̄ ge ọmọ òwa, ogwu ekigwen Jisọs.”
         8 Mgbọ ebi ibot ama, mè ebi ogbogbo ene cha enọbe ikọ ya, okput obebene, ama odidimi.
         9 Ebi ibot ama mè ebi ogbogbo ene cha efefieek mkpukpe inyi Jesin mè ebi melek kan̄
         kubọk ata-ikọ ibe ke ema kpebeyaka itap ufialek ofifi. Ema ekpekpe mkpukpe cha. Ife
         cha etetele inyi ema efon.
         10 Egwe ififit, bọn Nte cha esasan̄a Pọọlu mè Sailas isibi me ama ya ibe esi Beria.
         Mgbọ yaage ema erebe Beria, ema eraraka isi uwu ntitiin̄ ebi Ju òkup me ama ya.
         11 Ire, ebi Beria kpekaan̄ ijo ejit kubọk ebi Teselonaika ekaan̄be. Ema mîchili ejit
         ibọkọ ata etip ya, mè ikaan̄ ikpele ulọk me lek, mè ikiwọlọ Ikpa Mbuban usen geelek
         ikikpọ mè ìre ikọ Pọọlu okitumu cha ìre atikọ.
         12 Sa me ikeya, owuwa ebi Ju echechieek me lek ata etip ya. Owuwa ebibaan̄ ebi Giris
         ebi eriọọn̄be erieen̄ me ama, mè ebirieen̄ kiban̄ si mîgọọk ichieek.
         13 Mgbọ ebi Ju ìkup me Teselonaika enọbe ibe ke Pọọlu òkitumu si ikọ Awaji me Beria,
         ema enanan̄a inu Beria, mè initumu ikọ ifiat ebi ene ibot, mè ibene itap ufialek.
         14 Mgbọ yaage, bọn Nte ìkup me Beria esasan̄a Pọọlu isibi me ama ya iria ifo agba okwaan̄
         ile. Ire, Sailas mè Timọti ekukup me Beria.
         15 Ebi ìsasa Pọọlu ije iban egọgọọk ọmọ ije inire ama Atens, mè igwu ikom ifo Beria.
         Mgbọ ema ebefo, Pọọlu ololook ema ibe etumu enyi Sailas mè Timọti ibe egwat lek enu
         me lek kan̄ me Atens.
         16 Mgbọ Pọọlu okupbe me Atens ikikpọ ibe Sailas me Timọti enu, ejit kan̄ îsisik enenen
         mije owuwa isi yọk îmun̄be me ama ya.
         17 Mije keya, ikekinin̄ uwu ntitiin̄ ebi Ju òkup me ama ya ikisi itumu ikọ Awaji melek
         ebi Ju mè ebi ofifi ido ìkakaan̄ ukpook Awaji me emen, mè ikisi itumu si me oyet ewe
         usen geelek melek ebi geelek îchichinibe.
         18 Mgbọ Pọọlu okitumu ikọ Awaji ikana ama ya, usini ebi uga ifuk-ibot ìnan̄a me otu-ogbo
         kè Epikurọs mè otu-ogbo ebi ekigwen ebi Sitọik ebebene ikigọọk ọmọ iwut ifan̄a. Usini
         kiban̄ ekekido ibe, “Ìre keke ke ogwu una ifuk-ibot yilọ okiweek itutumu?” Usini kiban̄
         ebebe ke ìkup kubọk ìkitumu ikọ òfolek awaji ebi ofifi ido. Ema etumu ikọ ya mije
         Pọọlu okilook ema ata etip òfolek kè Jisọs, mè ikijeen̄ si inu òfolek ijojomo me mkpa.
         19 Ema enenisa Pọọlu isi me emen ntitiin̄ ebi Oru eyi ekigwen Ariopagọs. Ebi ife cha
         enenibe Pọọlu, “Tumu aya ijejeen̄ okijeen̄ yi nyi eji nu, inyi eji enọ.
         20 Mije, aya ijejeen̄ kwun̄ yi ìkup eji me utọn̄ uyeke uyeke. Eji ekiweek irọriọọn̄
         inu ijejeen̄ chi osibibe.”
         21 (Otutuuk inu ebi Atens mè ebi ichen geelek ìluluk ama kiban̄ ekima irọrọ ìre ifafiat
         mgbọ ikup ikitumu ikọ òfolek aya ifuk-ibot, mè ikigban̄ si òjelek ikọ kecha.)
         22 Pọọlu onanan̄a ikeke me isi ebi ntitiin̄ Ariopagọs ya, mè itumu inyi ema ibe, “Enyi
         ebi Atens, emi mmun̄ ibe, me oniin̄ geelek, ke enyi ìre ebi ìmama ikekitọbọ ebum.
         23 Mije, mgbọ nkijijen̄e ikana me ama kinyi, mè ikikpọ ere enyi ekitọbọ ebum, mmun̄
         ntook ge egebe me lek ibe, EYI ÌKUP INYI AWAJI EYI EKARIỌỌN̄GE. Me mgbọ keyi, inu
         ya eyi enyi ekitọbọ ebum inyi kubọk inu enyi ekariọọn̄ge ke mbatumu inu òfolek inyi
         enyi.
         24 “Awaji ogwu òrorom linyọn̄, mè otutuuk inu geelek òkup me emen kan̄, ọmọ ore Okaan̄-ene
         ogwu òkaan̄ emen inyọn̄ mè linyọn̄ keyi. Awaji ya ìkakiluk me uwu mbuban echi ubọk
         ebilene onamabe.
         25 Kpunu si inu geege ònanan ọmọ, eyi ebilene mêkọtbe isi ikwaan̄ inyi ọmọ, inyi ọmọ
         inan̄a me ikeya ikaan̄ inu ya. Mije, îre ọmọ me lek kan̄ okinyi ebilene ugwem, mè
         efuuk, mè otutuuk inu geelek òkup esese esese.
         26 Inan̄a me lek adasi ene ge îrombe ke îsan̄a otutuuk ido ebilene isibi ibe eneluk
         ejot otutuuk linyọn̄, mè isun̄ mgbọ inyi ebi ido geelek, mè idọmọ si ere inyi ido
         geelek eluk.
         27 Awaji ìrọ inu yi inyi ebilene esa me ikeyi eweek ọmọ, mè elibi egọọk ọmọ. Usini mgbọ,
         sa me ikeya, mêweek ọmọ imun̄, ubọk geelek ọmọ ikajọn̄ọge ere me lek kiji me ge me
         ge.
         28 ‘Mije, me emen kan̄ ke eji ekiluk ugwem, mè ikijijen̄e ikana, mè ire si ebilene eyi
         eji erebe.’ Ikeya si ke usini ebi ìge usem kinyi etumu ibe, ‘Eji ìre bọn kan̄.’
         29 “Eya orọ, kubọk eji erebe bọn Awaji, ìkagbe ibe eji ekeek ibe ke Awaji ìbet lek inu
         alata araran̄ mè ìre alata okuket, mè ìre ewuuk, echi ebilene esabe ubọk kiban̄ irom
         igọọk me ifuk-ibot kiban̄ mè ubọk ikwaan̄ kiban̄.
         30 Awaji îkpọ chieen̄ ilọ me lek inu chi geelek ebilene erọbe mgbọ òraraka me ekariọọn̄ge.
         Ire, mgbọ keyi, Awaji ìkinyi otutuuk ene me ere geelek ikan ibe egwu ekom, mè etele
         ijo inu kiban̄ geelek.
         31 Mije Awaji îsan̄a egwe ge isun̄, mgbọ ìbosa me ata irọrọ isibi oyerebet me ibot otutuuk
         ebi linyọn̄. Ogwu òbosibi oyerebet yi ìre ogwu enerieen̄ ge Awaji ogobobe isibi. Ijojomo
         me mkpa eyi ene ya ojomobe ore inu ata-ikọ ibe ke ene ya ore ogwu Awaji ogobobe isibi
         me atikọ.”
         32 Mgbọ ema enọbe ikọ ijojomo me mkpa ya, usini kiban̄ echachak ikọ ya ifiin̄ me lek
         imọm. Ire, usini kiban̄ ebebe mè Pọọlu iyaka inu inikpa ikọ ya inyi ema ofifi usen.
         33 Pọọlu oneninan̄a me ere ntitiin̄ ya isibi.
         34 Usini ebirieen̄ echechieek, mè ibene ikigọọk Pọọlu. Ene ge me lek ebirieen̄ cha ìre
         Dayọnisiọs ogwu oru Ariopagọs. Ogwu enenwaan̄ ge ekigwen Damaris, mè owuwa ebi ofifi
         ene si mîgọọk ichieek, mè igọọk Pọọlu.
         
            

         
      
   
      
         18
1 Mgbọ eya orakabe, Pọọlu onanan̄a me Atens ije isi Kọrint.
         2 Me ama ya ke ichichini ogwu Ju ge ekigwen Akwila, ogwu ama Pọntọs. Ìkafiin̄ mgbọ
         Akwila mè Pirisila ogwu nwa enan̄abe me Rom me ido Itali inu me Kọrint, mije Kọlọdiọs
         ogwu Sisa otapbe ikan ibe otutuuk ebi Ju esibi me Rom. Pọọlu onenisi ikpọ ife chi.
         3 Akwila mè ogwu nwa ìre ebi ìkichim uwu ikpa anam kubọk Pọọlu orebe si. Eya orọ, mgbọ
         Pọọlu onube inikpọ ema, mè imun̄ ukot mbọm kiban̄, igọgọọk ema iluk ikirọ ikwaan̄
         ya.
         4 Usen Mbuban geelek, Pọọlu îra ikisi uwu ntitiin̄ ebi Ju òkup me ama ya isi itumu
         ikọ Awaji melek ebi Ju mè ebi Giris, ikisa iweek irọrọ inyi ema echieek me lek kè
         Jisọs.
         5 Mgbọ Sailas mè Timọti enan̄abe me Mesidonia inu me Kọrint, Pọọlu osasa otutuuk mgbọ
         kan̄ inyi ilolook ata etip ya, mè ikisa inu ata-ikọ me emen Ikpa Mbuban ikijeen̄ ebi
         Ju ibe ke Jisọs ore ogwu Awaji otoon̄be ubọk me ibot ya.
         6 Ire, mgbọ ebi Ju ekitumu ikeme Pọọlu, mè ikitiik ọmọ, Pọọlu onanaan̄ ejit, mè igen̄
         mfuun̄ isan̄a me lek ọfọnti kan̄ isasa irọ inu ata-ikọ ikeme ema, mè itumu inyi ema
         ibe, “Eje kinyi ibia me ibot kinyi! Ikwaan̄ ògbegbe ibe emi ǹsi ǹnyi enyi, nsi isan̄a.
         Awọ keya înan̄a emi me ibot. Bene me mgbọ keyi fo isi, mâkana isi lek ebi ekarege
         ebi Ju.”
         7 Pọọlu onanan̄a me uwu ntitiin̄ ya isibi, mè ikana isi inin̄ uwu ogwu enerieen̄ ge
         ekigwen Titiọs Jọsitọs me agba lek uwu ntitiin̄ ebi Ju ya. Titiọs ya ìre ogwu ofifi
         ido òkitọbọ ebum inyi Awaji.
         8 Kirisipọs ogwu ibot uwu ntitiin̄ ebi Ju ya mè otutuuk ebi uwu kan̄ echechieek me
         lek Okaan̄-ene. Owuwa ebi Kọrint ìnọnọ ikọ cha Pọọlu otumube echechieek si. Pọọlu
         ogwogwook ema mun̄.
         9 Me eririeen̄ usen ge, Okaan̄-ene onenitumu inyi Pọọlu me ilaak ọkpọchieen̄ ibe, “Katet
         ukpook! Kpọkpọ kitumu ikọ Awaji fo isi! Kachit otu!
         10 Mije emi òwa melek kwun̄. Kpunu ene geege òbotim owu etim, kpunu si ene geege òbosak
         owu unan me lek. Mije nkaan̄ owuwa ene me emen ama yi.”
         11 Mije keya, Pọọlu okukup me ama ya acha ge mè ọkpọkọ ikijeen̄ ebi ene ikọ Awaji.
         12 Me mgbọ Galio orebe ogwu ibot mkpulu me agan̄ Akaya, ebi Ju egbagbaan̄ itọt, mè itet
         Pọọlu isa isi uwu oyerebet ibe Galio ifieek oyerebet inyi,
         13 mè itumu ibe, “Ene yi ìkiweek irọrọ inyi ebi ene eketọbọ ebum enyi Awaji me oniin̄
         eyi ikatatge me lek Ikan kè Mosis.”
         14 Mgbọ Pọọlu obonifọọk ikọ ya, Galio otutumu inyi ebi Ju cha ibe, “Ìkpọ, mebe enyi
         ebi Ju enitumu ikọ òfolek ten̄eten̄e ijo ugwem, mè ìyaka ire ene irọrọn̄ ikpele ikan
         ido, kè òtat ibe emi m̀gban̄ utọn̄ me lek ikọ kinyi.
         15 Ire, mije îrebe inu òfolek ikọ otu, mè ikọ erieen̄, mè inu ògbaan̄ me lek Ikan kinyi,
         enyi me lek kinyi ìsi ìsibi oyerebet keya me etete kinyi. Emi m̀kpasibi oyerebet me
         ibot òjelek inu òkup ikeya.”
         16 Galio itutumu ikeya isan̄a, ilalap ebi Ju cha isibi me uwu oyerebet ya.
         17 Otutuuk kiban̄ esasa unaan̄-ejit igwook inin̄ lek kè Sọsitenis ogwu ibot uwu ntitiin̄
         kiban̄, mè itet isut me isi uwu oyerebet ya. Ire, Galio omumun̄, mè idaan̄ chieen̄
         isan̄a me lek, kubọk ìkamun̄.
         18 Pọọlu onenigọọk bọn Nte ikup me Kọrint owuwa usen, mè initele ema, mè isa Akwila
         mè Pirisila igbaalek ije me uji mun̄ ifo ido Siria. Sabum îninan̄a, îgba ama Kenkiriye
         ikup ikwọkọ ijeek isan̄a mè ibot kan̄, mije inyan̄a-ibot ge înyan̄abe.
         19 Mgbọ ema erebe Efesọs, Pọọlu otetele Akwila mè Pirisila, mè ije eyi kan̄ isi uwu
         ntitiin̄ ebi Ju òkup me ama ya isi ikitumu ikọ Awaji melek ebi Ju.
         20 Mgbọ ebi Ju cha ebeekbe Pọọlu ibe igọọk ema ikup sọnja mgbọ igbaalek, Pọọlu ojijit.
         21 Ire, sabum înan̄abe itele ema, îchieek ema use ibe, ire ineme Awaji, ke ọmọ môyaka
         igwu ikom inu. Ineninin̄ uji ikọp inan̄a me Efesọs.
         22 Mgbọ ema ekọpbe itoon̄ me Sisaria, Pọọlu ojeje isi Jeruselem isi itọp ebi ntitiin̄
         Awaji amọn, mè inije ifo Antiọk.
         23 Pọọlu okukup sọnja mgbọ me Antiọk, mè ibene ikijijen̄e me ama me ama ikana otutuuk
         agan̄ Galesia mè Firijia ikitap efuuk me emen ebi ìchechieek me lek kè Jisọs me ama
         cha.
         24 Me ike mgbọ ya, ogwu Ju ge ekigwen Apọlọs ogwu ama Alikisendira, onanan̄a inu me
         Efesọs. Ogwu enerieen̄ yi îriọọn̄ ikpa, mè ire ogwu usọ me otu itumu-ikọ, mè iriọọn̄
         si inu egebe me Ikpa Mbuban enenen.
         25 Mîwuuk lek ijeen̄ ọmọ inu òfolek Oniin̄ eyi Okaan̄-ene, ọmọ okekinye otu itumu ikọ,
         mè iriọọn̄ ikijeen̄ inu òfolek kè Jisọs itat. Ire, otutuuk igwook-mun̄ eyi ọmọ oriọọn̄be
         ìre igwook-mun̄ kè Jọn.
         26 Apọlọs obebene ikitumu ikọ me uwu ntitiin̄ ebi Ju, ìkatet ukpook geege. Mgbọ Akwila
         mè Pirisila enọbe inu îkijeen̄, ema egwegwen ọmọ isa ifo uwu kiban̄, mè inisiki lek
         ijeen̄ ọmọ Oniin̄ eyi Awaji ijaan̄ igak ike ọmọ oriọọn̄be.
         27 Mgbọ Apọlọs oboninan̄a isi Akaya, bọn Nte erọrọ ọmọ inye, mè ige ikpa inyi bọn Nte
         ìkup me Akaya ibe ebọkọ ọmọ etap. Mgbọ îrebe agan̄ ya, inenire nga ntap-ubọk ile inyi
         ebi ìchechieek me lek kè Jisọs me agan̄ ya inan̄a me atata nnwọn eyi Awaji.
         28 Mije, îsa me unye otu ifan̄a kan̄ itumu ikọ ichit otu ebi Ju me eden̄ ama, mè isa
         inu egebe me emen Ikpa Mbuban ijeen̄ ikpọk mbum ibe ke Jisọs ore Karais ya.

1 Mgbọ Apọlọs okupbe me Kọrint, Pọọlu onenije me inyọn̄ inyọn̄ ikana isi Efesọs, mè
         ichichini usini ebi ìchechieek me ama ya,
         2 mè ido ema ibe, “Ìre enyi mîbọkọ Ekwukwu Mbuban me mgbọ enyi echieekbe?” Ema efọfọọk
         ibe, iin̄-iin̄, ke ema kperarak inọnọ ibe ke Ekwukwu Mbuban ọmọ òwa.
         3 Pọọlu ododo ema ibe, “Ire ikeya, ìre kpasi igwook-mun̄ ke enyi ebọkọ?” Ema efọfọọk
         ibe ke ìre igwook-mun̄ kè Jọn.
         4 Pọọlu otutumu inyi ema ibe, “Igwook-mun̄ kè Jọn ìre igwook-mun̄ eyi òkijeen̄ ibe
         ke ene îgwu ikom itele ijo kan̄. Jọn ìtumu inyi ebi ene ibe echieek me lek ogwu òbonu
         me udun̄ kan̄, òrere Jisọs.”
         5 Mgbọ ema enọbe ikọ yi, egwogwook ema mun̄ me erieen̄ Okaan̄-ene Jisọs.
         6 Pọọlu onenitoon̄ ema ubọk me lek. Ekwukwu Mbuban oninin̄ ema me emen, ema ebebene
         ikitumu ikọ me nke nke usem, mè ikiben nriran.
         7 Ema otutuuk ìre akọp mè ebirieen̄ iba.
         8 Pọọlu onanan̄a isi inin̄ uwu ntitiin̄ ebi Ju, mè inye otu ikigọọk ema igbini ikọ
         ikiweek inwenwene ema ejit me lek ijejeen̄ eyi mkpulu eyi Awaji. Îkup me ama ya onyan̄
         ita ikigọọk ema igbini ikọ.
         9 Ire, usini kiban̄ etetet ejit inye, mè ijit ichechieek me lek kè Jisọs. Kpan̄asi
         ikeya ema ekekitumu Oniin̄ eyi Okaan̄-ene ifiat me isi ebi ntitiin̄ ebi Ju. Eya orọ
         Pọọlu onanan̄a isibi itele ema, mè isa ebi ìchechieek me lek kè Jisọs igbaalek kan̄
         ikisi ijeen̄ inu usen geelek me uwu ikpa kè Tiranọs.
         10 Pọọlu îjeen̄ inu me ere ya ikeya acha iba. Sa me ikeyi, otutuuk ebi Ju mè ebi Giris
         ìluk me agan̄ Esia ya enọnọ ikọ Okaan̄-ene iso.
         11 Awaji orọrọ owuwa uyeke uyeke inu inan̄a me ubọk kè Pọọlu,
         12 ire lek ekisa akisi ubọk mè ekwut ekitobo ijeen̄ me isi ejit isa isi ikwaan̄ inichak
         me lek kè Pọọlu, mè isa isi ikitoon̄ me lek ebi orukan̄, mè ebi ijo erumun̄ okupbe
         me emen, lek ebi orukan̄ îra inye, ijo erumun̄ cha îra isibi itele ebi îkupbe me emen.
         13 Usini ebi Ju ebi ìkijijen̄e ikana ikilap ijo erumun̄ isibi me emen ene eneniweek
         isasa erieen̄ Okaan̄-ene Jisọs ilap ijo erumun̄ isan̄a ene me emen. Ema ekekitumu
         inyi ijo erumun̄ cha ibe, “Nsa erieen̄ kè Jisọs ogwu Pọọlu okitumu isibi igana inyi
         owu ibe owu, sibi!”
         14 Îkaan̄ nsabọn irieen̄ jaaba ìkirọ inu yi. Ema ìre bọn kè Sikiba ogwu ibot ngwugwa
         ebi Ju.
         15 Usen ge, ijo erumun̄ ya ofọfọọk ema ibe, “Nriọọn̄ Jisọs, mè iriọọn̄ si Pọọlu. Ire,
         enyi ìre ebi owa?”
         16 Ogwu enerieen̄ ya ijo erumun̄ okupbe me emen owuwulu inin̄ etete kiban̄, mè inye
         lek igak otutuuk kiban̄, mè isut ema ijaan̄ lek. Eje okekisibi ema me lek. Ema ebeben
         unan me lek ilibi njak njak isibi me uwu ya.
         17 Mgbọ otutuuk ebi Ju mè ebi Giris ìluk me Efesọs enọbe ukpatu inu ya òrọrọ, ukpook
         otetet ema enenen. Ema enyinyi erieen̄ Okaan̄-ene Jisọs ikpele ulibi òmimin igak adasi
         mgbọ.
         18 Otutuuk ebi ìchechieek me lek kè Jisọs enunu initumu ijo inu kiban̄ isibi me isi
         otutuuk ene.
         19 Owuwa ebi ìkido inu ekpukpulu ikpa kiban̄ cha ema ekisa ido inu inigwook me ere ge,
         mè itap ukan̄ iwọp me isi otutuuk ene. Mgbọ efukbe ikpoko ikpa cha obenbe, isisibi
         akọp obop darakima go.
         20 Sa me ikeyi, ikọ Okaan̄-ene okpọkpọk ikana ere, unye kan̄ si okekimin.
         21 Mgbọ otutuuk inu chi orọbe iraka, Pọọlu obeben me ejit ibe ke ọmọ môje itibi Mesidonia
         mè Akaya isi Jeruselem, mè itumu ifieek ibe, ọmọ isinan̄a me Jeruselem, ke ọmọ môsi
         Rom si.
         22 Ineniria Timọti mè Erasitọs, ene iba me lek ebi ìkitap ubọk inyi ọmọ, isi Mesidonia,
         mè ibia me agan̄ Esia ya sọnja mgbọ.
         23 Me ike mgbọ ya si, ikpele ufialek oninin̄ me ama Efesọs mije Oniin̄ eyi Okaan̄-ene.
         24 Îkaan̄ ogwu enerieen̄ ge me ama ya ekigwen Demetọrọs ogwu òkisa alata okuket itọkọ
         mkpọmfaka eyi yọk ekigwen Atemis. Ọmọ mè ebi usọ ebi melek kan̄ ekirọ ikwaan̄ ya mîkikaan̄
         oruru enenen inan̄a me ubọk ikwaan̄ ya.
         25 Usen ge, Demetọrọs onenigwen otutuuk ebi usọ ebi ìkigọọk ọmọ isi ikwaan̄ ya mè ofifi
         ebi usọ ìkisi òjelek ikwaan̄ ya si ititiin̄, mè itumu inyi ema ibe, “Ebi melek n̄a,
         enyi mîriọọn̄ ibe ke ubọk ikwaan̄ kiji yi îkinyi eji atalek oruru.
         26 Mgbọ keyi enyi mîsa chieen̄ kinyi imun̄, mè isa utọn̄ kinyi inọ ubọk ogwu enerieen̄
         yi ekigwen Pọọlu okitumu ikana ere ibe ke awaji echi ebilene esabe ubọk irom ìkare
         awaji kubọk ge, mè isa me ikeya ifiat owuwa ene ibot, mè inwene ogbogbo ene ejit me
         ama Efesọs yi, mè otutuuk agan̄ Esia.
         27 Inu yi môrọ inyi ukot mbọm kiji ikaan̄ ijo erieen̄. Ire, eyi ofefieek ichit ìre ke
         uwu ikpele yọk kiji, Atemis, môkana inu ochak. Atemis me lek kan̄ si, ogwu otutuuk
         ebi agan̄ Esia, mè otutuuk linyọn̄ ekitọbọ ebum inyi môkana inu ikike. Umin eyi ekinyi
         ọmọ kubọk yọk môchep isi ge dìp.”
         28 Mgbọ yaage ebi ife cha enọbe ikọ ya, ejit onanaan̄ ema enenen, ema ebebene ikitaan̄
         ukpo ibe, “Atemis ebi Efesọs ore yọk òmimin!”
         29 Mgbọ yaage, otutuuk ama ya odidimi. Ebi afa cha esasa me ejit ge igbuku inin̄ ama,
         mè itet Gayọs mè Arisitakọs ebi ìgọgọọk Pọọlu me udun̄ inan̄a me Mesidonia inu, mè
         itaba ema isa isi oyet ile.
         30 Pọọlu îweek isisibi isi oyet ile ya, ire, ebi ìchechieek me lek kè Jisọs kpechieek.
         31 Usini ebi ibot ikwaan̄ ebi Rom ìkup me agan̄ Esia si ebi ìrere unene kè Pọọlu eraria
         etip ijet Pọọlu ibe, soso, mè ogwugwu ikalululuk ìsibi ìsi oyet ile ya.
         32 Wọlọwọlọ oninin̄ me etete urum ene cha, ema otutuuk ene ekekitaan̄ ukpo itumu ikọ.
         Mgbọ usini ene ekitumu ikọ ge, ebi ofifi ene ekitumu ofifi ikọ. Owuwa me lek ebi ife
         cha kperọriọọn̄ si ibot inu òrọrọ ema etitiin̄be me oyet ile ya.
         33 Usini ebi Ju esasan̄a Alikisenda ito me isi, mè itumu ikọ itap me otu. Alikisenda
         owuwuwum ubọk inyi ema ibe eriaan̄ otu, inyi ọmọ itumu ubọk inu ya osabe irọ inyi
         ema.
         34 Ire, mgbọ ebi ife cha emun̄be ibe ke Alikisenda ya ìre ogwu Ju, otutuuk kiban̄ esasa
         me ida ge itaan̄ ukpo ejit yaage iso mbubak mgbọ iba, ikibe, “Atemis ebi Efesọs ore
         yọk òmimin!”
         35 Ogwu uti ikpa ama ya onenirọ inyi okput ya iwọ, mè itumu inyi ema ibe, “Enyi ebirieen̄
         ama Efesọs, ǹdo enyi nu, ìre îkaan̄ ene geege me otutuuk linyọn̄ ogwu ikariọọn̄ge
         ibe ke ìre ebi Efesọs ekiban uwu Atemis mè ewuuk kan̄ ya eyi ònan̄a me inyọn̄ irọn̄
         me ijọn̄?
         36 Eya orọ, ubọk otutuuk ene eriọọn̄be atikọ kechi, înwọn ibe enyi egele lek, mè ekarọ
         inu geege kubọk ebi ekanọge lek.
         37 Ebirieen̄ chi enyi esabe inu me ere keyi kpechiin̄ inu me isi yọk geege me ama kiji,
         kpetumu si ikọ geege ilọ inyi Atemis kiji kubọk ge.
         38 Ire Demetọrọs mè ebi ikwaan̄ kan̄ ikaan̄ ikọ melek ene, isotu uwu oyerebet ìbobook,
         ebi ibot oyerebet si òwa. Demetọrọs mè ebi melek kan̄ esa ikọ kiban̄ esi ere ògbegbe,
         mè etumu eta.
         39 Ire iyaka ikaan̄ ofifi esese inu enyi eweekbe igwegwen isibi, ìsan̄a ìsibi me etete
         ebi ìkisibi oyerebet, inyi etumu efieek.
         40 Me lek inu eji erọbe cherekeyi, kpegbala chieen̄ ikpọ, ebi ibot mkpulu mêkọt itoon̄
         eji ikọ, ibe ke eji mîtim etim ijọn̄. Ire irọ ikeya, eji kpebekọt itumu inwọnọ, mije,
         kpunu inu geege eyi morọ inyi eji erọ òjelek inu eji erọbe cherekeyi.”
         41 Ikọ ya itata ọmọ me otu, ibebe ema otutuuk ene eyat. Ema enanan̄a me ere ya ifon.

1 Mgbọ ufialek ya owọbe me ama ya, Pọọlu ogwegwen ebi ìchechieek me lek kè Jisọs ititiin̄,
         mè itumu ikọ ikat ema ejit, mè ibe ema eriọọn̄ ubọk eluk, mè inan̄a isi agan̄ Mesidonia.
         2 Îjijen̄e ikana me agan̄ ya, mè ikitumu owuwa ikọ ukarajit inyi ebi ene mege, mè inire
         ido Giris,
         3 mè ikup me Giris onyan̄ ita. Mgbọ ìbonan̄a me Giris ikọp isi Siria, inọnọ ibe ke
         ebi Ju mîtọt isasan̄a ugwem kan̄. Mije keya, inwenwene ejit, mè itọt ijeje inyọn̄
         inyọn̄ itibi Mesidonia.
         4 Ebi ìgọgọọk ọmọ ije ìre Sopata gwun̄ kè Pirọs ogwu ama Beria, mè Arisitakọs mè Sekọndọs,
         ebi ama Teselonaika, mè Gayọs ogwu ama Dabi, mè Timọti mè Taikikọs mè Tọrọfimọs, ebi
         ìnan̄a me agan̄ Esia.
         5 Ife chi edasi ije isi ikup me Torowas iban eji.
         6 Mgbọ ijọk Fituru Ekatapge Olat me lek orakabe, eji enenikọp inan̄a me Filipai, mè
         ikup me okwaan̄ egwe go sabum eji enichichini ema me Torowas, mè ikup me ama ya usen
         jaaba.
         7 Me usen Awaji, eji enenititiin̄ iberie inorie mbuban. Pọọlu otutumu ikọ Awaji inyi
         ebi ìchechieek me lek kè Jisọs me Torowas. Mije îweekbe itetele ama ya me òfit iwele
         kan̄, ikukup me lek ikọ ya irọn̄ ejit eririeen̄.
         8 Mîmin owuwa mkpukan̄ me emen agwut uwu inyọn̄ ita ya ere eji etitiin̄be.
         9 Îkaan̄ ogwu nsabọn irieen̄ ge ekigwen Yutikọs òsisiki ikweek me otu nruruk ge me
         agwut ya ikigọọk igban̄ ikọ ya. Mgbọ îkigban̄ ikọ ya, uga ilaak obeben ọmọ, inanan̄a
         me uwu òso inyọn̄ ita ya irọn̄ me ijọn̄. Mgbọ esibe isi ibene ọmọ, îkwu inye.
         10 Pọọlu me lek kan̄ onanan̄a isibi ijọn̄, mè inilaak inyana me inyọn̄ ogwu enerieen̄
         ya, mè ikat ọmọ ikaan̄, mè itumu inyi ebi melek kan̄ ibe, “Ikasisaak ejit kinyi! Ìkakwu!
         Ọmọ me ugwem!”
         11 Pọọlu onenigwu ikom inene ifo uwu inyọn̄ ya, mè ikpọkọ fituru ya, eji ererie inorie
         mbuban me ere ya. Pọọlu otutumu ikọ Awaji inyi ema mege ibum ura, mè inan̄a itele
         ema.
         12 Bọn Nte cha enenisa gwun̄ enerieen̄ ya me ògat ugwem iban me uwu kan̄, mè ikaan̄
         ukarajit enenen.
         13 Eji edadasi ikọp okwaan̄ okwaan̄ isi Asọs, mè isi itap Pọọlu me ama ya. Pọọlu otọt
         ikeya inyi eji, mije îweekbe ijeje ukot ukot isi Asọs.
         14 Pọọlu onenichichini eji me Asọs, eji etatap ọmọ me uji, mè ikọp isi ama Mitilin.
         15 Me òfit iwele kan̄, eji esasan̄a uji, mè ikọp isi agba lek achọ Kiyọs. Me òfit iwele
         ofifi usen, eji esasaba itoon̄ me achọ Samọs. Me òfit iwele ògọgọọk, eji enenire ama
         Militọs.
         16 Pọọlu otutumu ifieek me ejit kan̄ ibe ke ọmọ môkọp iraka Efesọs, inyi ọmọ ikafiat
         mgbọ me agan̄ Esia, mije, ìkup ọmọ ugwat ugwat, inyi ọmọ isi ire Jeruselem me usen
         Pentikọs, ire ọmọ ikọt.
         17 Eya orọ, mgbọ ema etoon̄be me ijọn̄ me Militọs, Pọọlu oraria ikwaan̄ igwen ebi ugane
         ntitiin̄ Awaji òkup me Efesọs ibe enemun̄ ọmọ me Militọs.
         18 Mgbọ ife cha enube, Pọọlu otutumu inyi ema ibe, “Enyi Mîriọọn̄ ubọk nlukbe melek
         kinyi otutuuk mgbọ ngọọkbe enyi iluk, bene me adasi usen njakbe ukot me ijọn̄ Esia.
         19 Enyi mîmun̄ ibe ke ǹsa ejit òsisiki mè isa si mun̄ ito me chieen̄ isi ikwaan̄ inyi
         Okaan̄-ene me emen otutuuk ikpele ntọ-mkpọ ònunu inyi emi inan̄a me lek ijo otitọt
         ebi Ju etọtbe isasan̄a ugwem n̄a.
         20 Enyi mîriọọn̄ ibe ke ǹkatele ilolook enyi etip geelek eyi môtapbe ubọk inyi enyi.
         Ire, ǹkijeen̄ enyi ikọ Awaji me eden̄ ama, mè ikijeen̄ si ikana me uwu me uwu.
         21 Ntaba ebi Ju mè ebi Giris ubọk me utọn̄ ibe ke îkup me uyọt ibe ema egwu ekom etele
         ijo inu kiban̄, mè ekana egọọk Awaji, mè ekaan̄ ichechieek me lek Okaan̄ kiji, Jisọs.
         22 “Mgbọ keyi me emen isiki ibot eyi nsikibe inyi Ekwukwu Mbuban, Jeruselem ke mbasi,
         ubọk geelek nkariọọn̄ge inu òbosibi inyi emi me ere ya.
         23 Inu nriọọn̄be ìre gaalek ke me ama geelek nrebe, Ekwukwu Mbuban ìkitaba emi ubọk
         me utọn̄ ibe ke ùrioon̄ mè mkpọn okup iban emi.
         24 Ire, emi ǹkasa ugwem n̄a ìgwen inu geege. Otutuuk inu mweekbe ìre ikọkọt irọ ikwaan̄
         Okaan̄-ene Jisọs onyibe emi isan̄a, eyi òrere ikwaan̄ ilolook ebi ene ata etip òfolek
         atata nnwọn eyi Awaji.
         25 “Mgbọ keyi, emi nriọọn̄ ibe, me etete kinyi otutuuk ebi njijen̄ebe ikana ikilook
         ata etip eyi mkpulu eyi Awaji, ke kpunu ene geege òboyaka ikpọk imun̄ emi isi mè isi
         ofifi.
         26 Eya orọ, me chereyi, ǹkitumu inyi enyi ibe, ire ikaan̄ ogwu me lek kinyi òjeje ichep,
         eje kan̄ ìkakup emi me ubọk.
         27 Mije, ǹkatele irọrọ inyi enyi eriọọn̄ otutuuk nkeek Awaji.
         28 Eya orọ, ìkpọ chieen̄ me lek kinyi, mè ìgbala si chieen̄ ìkpọ otutuuk ebi Ekwukwu
         Mbuban osabe itap enyi me ubọk ibe enyi ekpọ chieen̄ me lek. Soso, ìkpukpo ebi ntitiin̄
         Okaan̄-ene chi ebi Okaan̄-ene osabe eje kan̄ ilep, kubọk ogwu òkpukpo arọọn̄ okikpukpo
         arọọn̄ kan̄.
         29 Nriọọn̄ ibe, nsinan̄a itele enyi, ke ijo ebi nlilọ ijejeen̄ mênu iniyiyala enyi,
         kubọk ijo anam okiwulu inin̄ me etete arọọn̄, mè ikpan̄ ema otutuuk isan̄a, ìkatele
         geege.
         30 Ìrere me etete kinyi, usini ene mênan̄a isibi, mè ininwene atikọ eyi Awaji, inyi
         ema esa me ikeya ekaan̄ ebi ìbekigọọk ema me udun̄.
         31 Eya orọ, ìgwọk chieen̄, mè ikibem! Ikawuuk ibe, me otutuuk acha ita ngọọkbe enyi
         iluk, ke ǹkatele itataba enyi ubọk me utọn̄, me ge me ge, eririeen̄ mè ikarek, melek
         mun̄ ito me chieen̄ n̄a.
         32 “Mgbọ keyi, ǹkibene enyi itap me ubọk Awaji, mè ubọk ikọ eyi atata nnwọn kan̄, eyi
         òbokọt inama enyi ibene, mè irọ inyi enyi ekaan̄ uche me lek ugbana eyi òkup inyi
         otutuuk ebi Awaji osun̄be esese inyi lek kan̄.
         33 Ǹkakaan̄ chieen̄ me lek ikpoko alata okuket, mè alata araran̄, mè ìyaka ire ọfọnti
         ene geege okaan̄be.
         34 Enyi me lek kinyi mîriọọn̄ ibe ke ǹsasa ubọk n̄a chi ibọm mbọm eyi nsabe irọ inu
         geelek òkup emi mè ebi melek n̄a me uyọt.
         35 Me inu geelek nrọbe, njeen̄ enyi ibe, sa me òjelek unye ikwaan̄ òkup ikeyi, ke eji
         mêkọt itap ubọk inyi ebi una, kubọk Okaan̄-ene Jisọs Karais me lek kan̄ otumube ibe,
         ‘Inyinyi îkaan̄ ugbana me lek igak ibọbọkọ.’ ”
         36 Mgbọ Pọọlu otumube ikọ chi isan̄a, itọtọbọ ekpe me ijọn̄, ọmọ melek kiban̄ otutuuk
         ene, mè iriaak uriaak.
         37 Otutuuk kiban̄ ebebene ikito ito, mè ikikana Pọọlu ikat, mè ibe ọmọ iriọọn̄ ubọk
         ije.
         38 Inu òfefieek ema ejit ichit ìre ikọ ya Pọọlu otumube ibe ke ema kpebeyaka imun̄ ọmọ
         ofifi. Ema esasa ọmọ isi itap me uji.

1 Mgbọ eji etelebe ebi ugane ntitiin̄ Efesọs cha, eji esasan̄a uji me ijọn̄, mè ikọp
         isi achọ Kọs. Me òfit iwele kan̄, eji ekọkọp isi itoon̄ me achọ Rodis, mè inan̄a me
         ere ya isi ama Patara.
         2 Me Patara ke eji enitut uji ile òbosaba isi ido Fonisia, mè igọọk inin̄, mè ikọp
         isaba okwaan̄ ya.
         3 Mgbọ eji ebenebe chieen̄ imọọn̄ achọ Saipọrọs, eji ekọkọp iraka me agan̄ osiki, mè
         itet uji itat ikọp ifo ido Siria, mè isi itoon̄ me ijọn̄ me ama Taya. Me ere ya ke
         ebesan̄a otutuuk akpan inu òkup me uji ya igwook.
         4 Eji enenimun̄ usini ebi udun̄ kè Jisọs me ama ya, mè igọọk ema ikup egwe jaaba. Ema
         eneniben nriran sa me unye Ekwukwu Mbuban, mè iriaak Pọọlu ibe ikasi Jeruselem.
         5 Ire, mgbọ usen eji ebenan̄a me ama ya orebe, otutuuk bọn Nte cha mè ebi nwa, mè ebi
         bọn, esasa eji ije iban mege isibi me ama ya. Eji irere atasuk, eji etọtọbọ ekpe me
         ijọn̄ me agba okpoon̄, mè iriaak Awaji.
         6 Mgbọ eji eriaakbe uriaak ya isan̄a, eji melek kiban̄ etọtọp lek kiji amọn mgburudun̄.
         Eji esasaba inin̄ uji, ema egwugwu ikom ifo.
         7 Eji eneninan̄a me Taya ikọp isi ire Tọlemayas. Mgbọ eji etapbe uji me ama ya, eji
         enenisi itọp bọn Nte ìkup me ama ya amọn, mè igọọk ikup egwe ge.
         8 Me òfit iwele kan̄, eji esasan̄a uji me Tolemayas, mè ikọp isi ama Sisaria. Mgbọ
         eji erebe Sisaria, eji egọgọọk Filip ogwu òkilook ata etip ikup me uwu kan̄. Filip
         yi ìre ene ge me lek ebirieen̄ jaaba ebi ebi otuchieen̄ egobobe me Jeruselem ibe ekegọọk
         ema ekpọ chieen̄ me lek ikwaan̄.
         9 Filip yi îkaan̄ nsabọn ibaan̄ ini ebi ìkiben nriran, ema kpekaan̄ olom.
         10 Mgbọ eji elukbe me ere ya iwa usen, ogwu nriran ge ekigwen Agabọs onanan̄a me agan̄
         Judia inu me ama ya,
         11 mè ije inu me ere eji ekupbe, mè imọnọ fanti kè Pọọlu isa ibọp ubọk iba kan̄, mè
         ukot iba kan̄, mè itumu ibe, “Ekwukwu Mbuban ìtumu ibe, ‘Ikeyi ke ebi Ju ìkup me Jeruselem
         ebebọp ogwukaan̄ fanti yi, mè ikana ọmọ itap me ubọk ebi ekarege ebi Ju.’ ”
         12 Mgbọ eji enọbe ikọ yi, eji melek otutuuk bọn Nte ìkup me ere ya erariaak Pọọlu ibe
         ikasi Jeruselem.
         13 Pọọlu obebe eji, “Ìre keke orọ enyi ekito ito ifiat emi ejit ikeyi? Emi mbem lek
         inyi inu geelek, ìkare ibọbọp emi ubọk mè ukot gaalek. Mbem lek si ikwukwu me Jeruselem
         mije erieen̄ Okaan̄-ene Jisọs.”
         14 Ubọk Pọọlu ikachieekge inwenwene ejit, eji esasan̄a lek me lek, mè ibe, “Nkeek Okaan̄-ene
         irọ!”
         15 Mgbọ eya orakabe, eji enenibem lek, mè inan̄a ije isi Jeruselem.
         16 Usini bọn Nte esasa eji iban inan̄a me Sisaria inire uwu ke Nesin, ogwu Saipọrọs
         ge òluk me Jeruselem. Nesin yi ìre ene ge me lek ebi ìdadasi ichieek me lek kè Jisọs.
         Uwu kan̄ ke eji egọọk ikup me Jeruselem.
         17 Mgbọ eji erebe Jeruselem, bọn Nte ìkup me ama ya ebọbọkọ eji itap me unwọọn̄.
         18 Me òfit iwele kan̄, Pọọlu melek kiji enenije isi imun̄ Jemis. Mgbọ eji erebe, eji
         mîmun̄ otutuuk ebi ugane ntitiin̄ Awaji melek kan̄.
         19 Pọọlu otọtọp ema amọn, mè iniben otutuuk ikwaan̄ Awaji osabe ọmọ isi me irek me irek
         me etete ebi ekarege ebi Ju ikpa inyi ema.
         20 Mgbọ ema egban̄be ukpatu ya isan̄a, ema etọtọn̄ Awaji, mè initumu inyi Pọọlu ibe,
         “Kpọ, gwun̄ Nte Pọọlu, me mgbọ keyi, ogbogbo ebi Ju, me obop obop, mîchieek me lek
         kè Jisọs. Ire, ife chi si ekpọkpọ itet Ikan kè Mosis ikaan̄ inye.
         21 Ema ekinọ ibe ke owu òkijeen̄ otutuuk ebi Ju ebi ìluk me etete ebi ekarege ebi Ju
         ibe mè etele Ikan kè Mosis, mè ekayaka ìfieek bọn kiban̄ afi, mè etele si otutuuk
         ọrọmijọn̄ ebi Ju.
         22 Mgbọ keyi, eji kpeyaka iriọọn̄ inu eji eberọ, mije, ife cha kpelọlọ inọnọ ibe ke
         owu onu!
         23 Eya orọ, ire ikaan̄ inu geelek eji etumube inyi owu, rọ ikeya. Îkaan̄ ebirieen̄ ini
         me etete kiji ebi ìnyanyan̄a ibot isa ichieek Awaji use, mè isun̄ lek kiban̄ me mbuban
         mgbọ keyi, inyi ema etana me isi Awaji.
         24 Si kpulu ife chi tap me lek kwun̄, mè gọọk ema faka mfaka igwọk-lek ya. Kpe ikpoko
         mfaka ya nyi ema, inyi ema ekọt ekwọkọ ijeek me ibot, mè egwa ngwugwa ekisa ichit
         mfaka ya. Osigọọk irọ ọrọmijọn̄ ebi Ju yi, otutuuk ebi Ju mêmun̄ ibe ke owu me lek
         kwun̄ òkiluk ugwem igọọk me lek Ikan kè Mosis, mè isa me ikeya iriọọn̄ ibe ke otutuuk
         ukpatu cha ema enọbe òfo me lek kwun̄ ìre ataak.
         25 Ire inu òfolek ebi ekarege ebi Ju ebi ìchechieek me lek kè Jisọs, eji mîra iwuuk
         lek ige ikpa itumu nkeek kiji inyi ema ibe ema etele inorie geelek esabe igwa ngwugwa
         inyi mkpọmfaka, mè ekalaka eje, mè ekataka anam geelek ekpan̄be, eyi eje ikasibige
         me lek, mè etele ugwem barabat.”
         26 Òfit iwele kan̄, Pọọlu okpukpulu ife cha itap me lek kan̄, mè igọọk ema igwọk lek,
         ubọk ọrọmijọn̄ okupbe, mè inije isi Uwu Mbuban isi ilook usen igwok-lek kiban̄ obota,
         òrere usen ebegwa ngwugwa ekisa ichit igwọk-lek, me ibot kan̄, mè ibot ebi ene ini
         melek kan̄ cha.
         27 Sabum usen jaaba eyi igwọk-lek kiban̄ cha onita, ebi Ju ìnanan̄a me agan̄ Esia inu
         me Jeruselem emumun̄ Pọọlu me Uwu Mbuban, mè itap wọlọwọlọ me etete otutuuk ebi ìkup
         me ere ya, mè itet Pọọlu,
         28 mè ikitaan̄ ukpo ibe, “Ebi Ijeren, ìna ìnitap ubọk inyi eji! Kpọ ogwu enerieen̄ ya
         ire ogwu, ogwu òkijeen̄ otutuuk ene me ere geelek inu ikeme ebi kiji, mè Ikan kiji,
         me Uwu Mbuban yi. Ògak ge, ìkpọ, ke îsa ebi Giris initap me emen Uwu Mbuban, mè isa
         me ikeya ichaka mbuban me lek ere yi òkup me mbuban, inyi ikayaka ìtana.”
         29 (Ubọk ema ewuukbe lek imun̄ Pọọlu melek Tọrọfimọs ogwu Efesọs me ama ya sọntiik mgbọ
         òraraka, ema ekikeek ibe ke Pọọlu îsa ene ya initap me Uwu Mbuban.)
         30 Ama ofafan̄a kep, ebi ene egbugbuku inan̄a me agan̄ geelek inu, mè initet Pọọlu itaba
         isibi me Uwu Mbuban ya. Mgbọ yaage, echichit otutuuk otunchit Uwu Mbuban.
         31 Mgbọ ema ekiweek ikpakpan̄ Pọọlu, etip orere lek ogwu ibot akọn̄ ebi Rom òkup me
         Jeruselem ibe ke ufialek înin̄ me otutuuk emen ama.
         32 Me ekafiatge mgbọ geege, ogwu ibot akọn̄ ya oteteen̄ ebi ibot akọn̄ inen mè inen,
         mè ikpulu si urum ebi akọn̄ inen mè inen igbaalek isa ilibi ekot ekot isibi igọọk
         ebi ife cha. Mgbọ yaage ebi ìkitap ufialek cha emun̄be ogwu ibot akọn̄ mè otutuuk
         ebi akọn̄ cha, ema etetele isusulu Pọọlu.
         33 Ogwu ibot akọn̄ ya olilibi inin̄ etete kiban̄, mè itet Pọọlu, mè inyi ida ibe esa
         mkpọn iba ebọp ọmọ, mè inikido ogwu Pọọlu orebe, mè inu îrọbe.
         34 Mgbọ usini ene me ere ya ekitaan̄ ukpo itumu ikọ ge, ebi ofifi ife ekekitaan̄ ukpo
         itumu ofifi ikọ. Ubọk okput ya onyebe enenen, ogwu ibot akọn̄ ya ìkakọt ìriọọn̄ inu
         òrere ibot ikọ. Mije keya, inyinyi ida ibe esa Pọọlu efo oyet egep ebi akọn̄.
         35 Mgbọ Pọọlu ogọọkbe ebi akọn̄ cha ije inire otu okpurukpu òkup me otunchit oyet egep
         ebi akọn̄ ya, ebi afa cha ebebene ikirọ inu iraak iraak me lek kan̄. Mije keya, ebi
         akọn̄ cha ebeben ọmọ ikaan̄ me ubọk kiban̄ isa ije inin̄ emen oyet egep ya.
         36 Ebi urum ene ìkigọọk ema me udun̄ ekekitaan̄ ukpo ibe, “Ìkpan̄ ọmọ! Ìkpan̄ ọmọ!”
         37 Mgbọ ebi akọn̄ cha ebesa Pọọlu iraka inin̄ emen oyet egep kiban̄, Pọọlu otutumu inyi
         ogwu ibot akọn̄ ya ibe, “Soso tele mè ǹtumu ikọ ge ǹnyi owu.” Ogwu ibot akọn̄ ya ododo
         Pọọlu ibe, “Ìre okitumu usem ebi Giris?
         38 Ìre ìkare owu ore ogwu Ijipiti ya òsasa obop ebi ijo ibot ini cha inin̄ emen èwê,
         me ujọn̄ọ mgbọ òraraka, isi ikup ikitim akọn̄ iweek ifefele ama?”
         39 Pọọlu ofọfọọk ọmọ ibe, “Emi ìre ogwu Ju, ǹnan̄a me ama Tasọs me agan̄ Silisia. Emi
         ìre gwun̄ owot ama eriọọn̄be erieen̄. Ǹkasibi me fọkọfọkọ ama. Soso tele mè ǹtumu
         ikọ ǹnyi ife chi.”
         40 Ogwu ibot akọn̄ ya onyinyi Pọọlu unye ibe itumu ikọ. Pọọlu okekeke me otu okpurukpu
         ya, mè iwuwum ubọk inyi ebi ife cha ibe egban̄ utọn̄. Otutuuk kiban̄ erariaan̄ otu.
         Pọọlu obebene ikitumu ikọ inyi ema me usem Iburu.

1 Pọọlu otutumu inyi ema ibe, “Ebi ngwan̄ n̄a mè ebi nte n̄a, ìgban̄ utọn̄, mè ǹtumu
         ikọ ibot n̄a.”
         2 Mgbọ ema enọbe ibe ke Pọọlu ìkitumu ikọ ya inyi ema me usem Iburu, ere okukup yìràk.
         Otutuuk ene erariaan̄ ere ikigban̄. Pọọlu obebene ikitumu inyi ema ibe,
         3 “Emi ìre ogwu Ju, emanbe me Tasọs òkup me agan̄ Silisia. Ire, ekpukpo emi isibi me
         Jeruselem yi. Nkween̄ ikpa ijaan̄ lek enenen me irak kè Gamalien, ogwu òkijeen̄ Ikan
         ebi nte nte kiji, mè ichieek mkpa mè ugwem me lek inu eyi Awaji, kubọk enyi otutuuk
         ekupbe cherekeyi.
         4 Mije keya, emi me lek n̄a nsisaak ebi geelek ìchechieek me lek Oniin̄ Awaji keyi,
         mè ikpan̄ owuwa me lek kiban̄. Nsa me Ikan itet ebirieen̄ kiban̄ mè ebibaan̄ kiban̄
         itọọn̄ itap me mkpọn.
         5 Ogwu ibot ebi ibot ngwugwa, mè otutuuk ebi Oru ebi Ju mêkọt itumu si ibe ke ikọ nkitumu
         ìre atikọ. Emi mbọkọ ikpa unye me ubọk kiban̄ ibasa ijet ebi ibot ebi Ju ìkup me Damasikọs,
         mè enyi emi irek mè ǹtet otutuuk ife cha kubọk ebi mkpọn, mè ǹtaba ema ǹsa ǹnu Jeruselem
         inyi enebọkọ osusut.
         6 “Me ejit ikarek, mgbọ nkije igbet Damasikọs, me ekakpọge chieen̄, ikpele utoon̄ ge
         onanan̄a me isinyọn̄ itoon̄ mèrèrèp ikana emi me ijọn̄ mgbọ yaage.
         7 Nnanan̄a irọn̄ me ijọn̄, mè inọ ida ge okibe emi, ‘Sọọlu, Sọọlu! Ìre keke orọ okisisaak
         emi ikeyi?’
         8 “Ndodo ibe, ‘Okaan̄-ene owu ìre ekene?’ “Ida ya ofọfọọk ibe, ‘Emi ìre Jisọs ogwu
         Najeret ogwu owu okisisaak.’
         9 Ebi melek n̄a ekije ije ya mîmun̄ utoon̄ ya, ire, kpekọt itet ibot me lek ida ya
         òkitumu ikọ melek n̄a.
         10 “Nnenido ibe, ‘Okaan̄-ene, ìre keke ke mbarọ?’ Okaan̄-ene ofọfọọk emi ibe, ‘Nan̄a
         keke, mè je nin̄ emen ama Damasikọs. Osire emen ama ya, mêtumu otutuuk ikwaan̄ ngobobe
         isibi ibe owu ònorọ inyi owu.’
         11 Ebi melek n̄a etetet emi me ubọk isa ije inin̄ emen ama Damasikọs, mije, unye utoon̄
         ya îrọ inyi chieen̄ n̄a ikayaka ìmọọn̄ inu.
         12 “Ogwu enerieen̄ ge ekigwen Ananayas onunu inikpọ emi. Enerieen̄ ya ìre atalek ogwu
         òkisun̄ Ikan kè Mosis, ogwu otutuuk ebi Ju ìluk me Damasikọs ekinyi umin.
         13 Ananayas ojeje inikeke me agba lek n̄a, mè ibe emi, ‘Gwun̄ Nte n̄a Pọọlu, mọọn̄ inu!’
         Mgbọ yaage, mbebene ikimọọn̄ inu, mè imọọn̄ ogwu enerieen̄ ya.
         14 “Inenitumu inyi emi ibe, ‘Awaji ebi nte nte kiji îgobo owu ibe owu ònoriọọn̄ nkeek
         kan̄, mè ònomun̄ si Ogwu Ata Irọrọ ya, mè ònọ si ikọ ònan̄a me otu kan̄.
         15 Me lek otutuuk inu geelek owu osabe chieen̄ imun̄ mè isa utọn̄ inọ, owu môre ogwu
         ata-ikọ inyi ọmọ me isi otutuuk ebilene.
         16 Mgbọ keyi, kayaka ìkup ìfiat mgbọ. Nan̄a keke, mè egwook owu mun̄, mè kigwen erieen̄
         Okaan̄-ene, inyi egwọk otutuuk ijo kwun̄ esan̄a.’
         17 “Mgbọ ngwube ikom ika inu Jeruselem, nneninin̄ Uwu Mbuban usen ge isi iriaak uriaak.
         Mgbọ nkiriaak uriaak ya, nnenimun̄ ilaak ọkpọchieen̄.
         18 Me emen ilaak ọkpọchieen̄ ya, mmumun̄ ubọk Okaan̄-ene okitumu ikọ inyi emi ibe, ‘Gwat
         lek nan̄a sibi me Jeruselem, mije, ebi Jeruselem kpebechieek inu geelek obotumu ibak
         emi.’
         19 “Ntutumu inyi ọmọ ibe, ‘Okaan̄-ene kpọ, ife chi mîriọọn̄ ibe ke emi ǹkekijijen̄e
         ikana me uwu ntitiin̄ me uwu ntitiin̄ isi ikikpulu ebi geelek ìchechieek me lek kwun̄
         itap me mkpọn, mè isut usini kiban̄.
         20 Mgbọ ekpan̄be Sitibin ogwu ata-ikọ kwun̄, emi òwa me ere ya nkekebe ikigọọk irọ inye
         ibe ekpan̄. Emi me lek n̄a si ntet otutuuk ọfọnti ebi ìkpakpan̄ Sitibin cha ikaan̄
         mgbọ ekitọbọ ọmọ ikpan̄.’
         21 “Okaan̄-ene otutumu inyi emi ibe ‘Je! Mâria owu isi ujọn̄ọ ere, me etete ebi ekarege
         ebi Ju.’ ”
         22 Ogbogbo ebi ene cha mîkat ejit ime efuuk ikigban̄ ikọ kè Pọọlu mege inire mgbọ îtumube
         ikọ keyi. Ema inọnọ ikọ yi, otutuuk kiban̄ etataan̄ ukpo, ibe “Ìcho ene yi ìfiin̄
         ìsan̄a me linyọn̄! Ene yi ìkagbe ogwu òboluk ugwem!”
         23 Ema ekekibọn̄ ukpo, mè ikiwọọk ọfọnti kiban̄ itọp igwook, mè ikigwọ achiaan̄ ifiaak
         ifo inyọn̄.
         24 Mije keya, ogwu ibot akọn̄ ya onyinyi ida ibe esa Pọọlu esi etap me oyet egep ebi
         akọn̄. Ineninyi ida ibe esulu Pọọlu, mè edo ọmọ ikọ, inyi eriọọn̄ inu òrọrọ ebi ene
         ekitaan̄ ukpo me ibot kan̄ ikeya.
         25 Mgbọ ebi akọn̄ cha ebọpbe Pọọlu isan̄a, mè iben imaan̄ me ijọn̄ ibesulu, Pọọlu ododo
         ogwu ibot akọn̄ ge òkeke me ere ya ibe, “Ìre îtat me ikan ibe enyi esulu gwun̄ owot
         Rom me mgbọ kpunube oyerebet geege otitip ene ya?”
         26 Mgbọ ogwu ibot akọn̄ ya onọbe ikọ ya, ijeje isi lek ogwu ibot otutuuk ebi akọn̄ cha,
         mè ido ibe, “Ìre keke ke owu oborọ ikeyi? Kpọ, ogwu enerieen̄ yi ìre gwun̄ owot Rom.”
         27 Ogwu ibot otutuuk ebi akọn̄ ya ojeje isi lek kè Pọọlu, mè ido ibe, “Tumu-nu atikọ
         nyi emi, ìre owu ìre gwun̄ owot Rom?” Pọọlu ofọfọọk ọmọ ibe, “Iin̄, emi ìre gwun̄
         owot Rom.”
         28 Ogwu ibot akọn̄ ya otutumu inyi Pọọlu ibe, “Kpọ, emi me lek n̄a m̀kpekpe ogbogbo
         ikpoko sabum nnikọt ikana ire gwun̄ owot Rom.” Pọọlu ofọfọọk ọmọ ibe, “Eyi n̄a, emi
         ìre gwun̄ owot Rom nan̄a me iman n̄a.”
         29 Mgbọ yaage ebi akọn̄ cha, ebi ìbenisulu ọmọ mè ido ọmọ ikọ, eyayat itele ọmọ. Ogwu
         ibot otutuuk ebi akọn̄ ya si me lek kan̄, ukpook îtet enenen mgbọ îriọọn̄be ibe ke
         ọmọ îtap mkpọn me ubọk mè ukot kè Pọọlu gwun̄ owot Rom.
         30 Ogwu ibot otutuuk ebi akọn̄ ya îweek irọriọọn̄ ibot inu òrọrọ ebi Ju ekiweek ikpakpan̄
         Pọọlu me atikọ. Eya orọ, me òfit iwele kan̄, isasan̄a Pọọlu isibi, mè inyi ida ibe
         ebi ibot ngwugwa mè otutuuk Oru ebi Ju etitiin̄, mè inisa Pọọlu isi ntitiin̄ ebi Oru
         ya, mè isan̄a ọmọ ito me isi ebi Oru ya ibe itumu ikọ ibot kan̄.

1 Pọọlu ogwugwuun̄ chieen̄ ikpọ ebi Oru ya sìì, mè inibe ema, “Ebi ngwan̄ n̄a, ejit
         n̄a ìkafieek emi ikọ geege, mije, nluk ugwem n̄a me isi Awaji ubọk îgbebe mege inire
         cherekeyi.”
         2 Mije usem ya, Ananayas ogwu ibot ebi ibot ngwugwa onyinyi ida ibe ebi ìkekeke iriaak
         me lek kè Pọọlu esulu Pọọlu ada me lek otu.
         3 Pọọlu otutumu inyi ọmọ ibe, “Awaji môsulu owu ada si, owu agba lek uwu esabe ndun̄
         iken keyi! Ìre owu òsiki ìkweek me ere keya ibosibi emi oyerebet me ibot igọọk me
         lek Ikan kè Mosis, mè idasi inyi ida ibe esulu emi ada me lek otu? Ìre ìkare Ikan
         ire eya owu orọn̄be?”
         4 Ife cha ìkekeke iriaak ọmọ egagana inyi ọmọ ibe, “Ìre ikeya ke okinye chieen̄ inyi
         ogwu ibot ebi ibot ngwugwa Awaji?”
         5 Pọọlu ofọfọọk ibe, “Chei, ebi ngwan̄ n̄a, ìkpukpa, ke ǹkariọọn̄ ibe ke ene yi ìre
         ogwu ibot ebi ibot ngwugwa, mije ege me Ikpa Mbuban ibe, ‘Katumu ijo ikọ ìbak ogwu
         òkikpulu ebi kinyi.’ ”
         6 Mije Pọọlu oriọọn̄be ibe ke usini me lek ebi Oru ya ìre ebi Farisi, sa usini ere
         ebi Sadusi, itataan̄ ukpo itumu inyi ema ibe, “Ebi ngwan̄ n̄a, emi ìre ogwu Farisi.
         Nte n̄a me lek kan̄ si ìre ogwu Farisi. Mgbọ keyi, ekisibi emi oyerebet me ibot mije
         nkaan̄be ikpọchieen̄ ibe ke ebi ìkwukwu mêjomo me mkpa.”
         7 Ikọ ya itata Pọọlu me otu, ebi Farisi mè ebi Sadusi ebebene ikibaak ibaak. Uwu Oru
         ya ocheche irek iba.
         8 (Mije ebi Sadusi kpechieek ibe ke ebi ìkwukwu mêjomo me mkpa, kpechieek si ibe ke
         ebi osat mè ebi erumun̄ òwa. Ire, ebi Farisi mîchieek ibe ke otutuuk cha òwa.)
         9 Okput ibaak ya onyenye enenen. Usini me lek ebi ìjeen̄ Ikan ìrere ebi Farisi enanan̄a
         ikeke, mè ikigbini ikọ ya atalek unye unye, mè ikibe, “Eji kpemun̄ ijo inu geege ogwu
         enerieen̄ yi orọbe. Ekene oriọọn̄, môkọt ire erumun̄, mè ìre ogwu osat ge onitumu
         ikọ inyi!”
         10 Ubọk ifan̄a ya onyebe enenen, mè ikup afa afa, ogwu ibot akọn̄ ya ofefieek owot ibe
         ke agan̄ iba cha mêkọt itaba Pọọlu igwak. Inyinyi ebi akọn̄ ida ibe enin̄ etete ife
         cha, mè esan̄a Pọọlu esibi me etete kiban̄ me unye, mè esa esi etap me oyet egep ebi
         akọn̄.
         11 Me eririeen̄ usen ya, Okaan̄-ene onenikeke me agba lek kè Pọọlu, mè itumu inyi ibe,
         “Kafieek owot! Ike otumube emi isibi me Jeruselem, ikeya si, owu môtumu emi isibi
         me Rom.”
         12 Me òfit iwele kan̄, me ewelegwe, usini ebi Ju enwenween̄ lek ititiin̄ ikup itọt otitọt,
         mè igbaan̄ inyan̄a ibot ibe ke ema kpeberie inorie geege, kpebenwọ si miin̄ geege
         mege ire mgbọ ema mêkpan̄be Pọọlu.
         13 Ebi ìninin̄ oru yi mîwa iraka akọp ene ini.
         14 Ema esisi itumu inyi ebi ibot ngwugwa mè ebi ugane ama ibe, “Eji mînyan̄a ibot ibe
         ke eji kpeberie inu geege mege ire mgbọ eji mêkpan̄be Pọọlu.
         15 Me mgbọ keyi, enyi melek ebi Oru, ìge ikpa ge ìjet ogwu ibot akọn̄ ya, mè ìfiaan̄
         ìtumu ìnyi ibe iria Pọọlu inu me isi kinyi, ke enyi ekiweek inọnọ otutuuk atikọ òfolek
         ikọ kan̄. Sabum Pọọlu mônije ire ere keyi, eji mêcho ọmọ ifiin̄ me oniin̄.”
         16 Ire, gwun̄ enerieen̄ ge òrere gwun̄ ngwan̄ kè Pọọlu enenwaan̄ onọnọ otitọt ya, mè
         ije inin̄ emen oyet egep ebi akọn̄ ya isi ikpa inyi Pọọlu.
         17 Pọọlu ogwegwen ene ge me lek ebi ibot akọn̄ me ere ya, mè itumu inyi ibe, “Sa gwun̄
         enerieen̄ yi si me isi ogwu ibot otutuuk ebi akọn̄, mije, îkaan̄ inu ìbokpa inyi.”
         18 Ogwu ibot akọn̄ ya osasa gwun̄ enerieen̄ ya isi me isi ogwu ibot otutuuk ebi akọn̄,
         mè itumu inyi ibe, “Pọọlu ogwu mkpọn ya obeek ibe emi ǹsa gwun̄ enerieen̄ yi ǹnu me
         isi kwun̄, mije ke îkaan̄ inu ìbotumu inyi owu.”
         19 Ogwu ibot otutuuk ebi akọn̄ ya onenitet gwun̄ enerieen̄ ya me ubọk, mè isa ije ida
         ibọkọ, mè ido ibe, “Ìre kpasi ikọ ke oweek itutumu inyi emi?”
         20 Gwun̄ enerieen̄ ya otutumu inyi ibe, “Ebi Ju mîgbaan̄ itọt isan̄a ibe ke ema mêfiaan̄
         ibeek ibe owu òria Pọọlu ònu me isi ebi Oru me iyakwut, mije ke ema ekiweek inọnọ
         otutuuk atikọ òfolek ikọ kan̄.
         21 Soso, kachieek, mije, ebi Ju ìraraka akọp ene ini mîlet me agba oniin̄ ikikpọ mgbọ
         Pọọlu oboniraka, inyi ema ekpan̄ ọmọ sabum ìbore isi ebi Oru. Ife chi mînyan̄a ibot
         ibe ke ema kpebechak inu geege me otu, mè ìre inorie, mè ìre miin̄, mege ire mgbọ
         ema mêsan̄abe ugwem kè Pọọlu. Ema mîbem lek isan̄a mgbọ keyi, ekikup ikpọ mgbọ owu
         môsan̄abe Pọọlu isibi inyi ema.”
         22 Ogwu ibot ya obebe gwun̄ enerieen̄ ya, “Fo, mè katumu ìnyi ene geege ibe ke onikpa
         ikọ yi inyi emi.”
         23 Ogwu ibot otutuuk ebi akọn̄ ya onenigwen ene iba me lek ebi ibot akọn̄ ìkup me irak
         kan̄, mè inyi ema ida ibe, “Ìgwat lek ìtitiin̄ efit ebi akọn̄ iba, mè ofifi akọp ebi
         akọn̄ jaaba ebi ìkilibi me inyọn̄ inyinya, mè ebi akọn̄ ìkitọbọ otunwa, efit iba,
         mè ìbem lek. Òfuk-mgbọ isisulu onaan̄ge me ikakwun̄ cherekeyi, enyi mêsa Pọọlu isi
         Sisaria.
         24 Ìgobo si inyinya echi Pọọlu obokọp, mè ìmun̄ ibe ke enyi mîsa Pọọlu isi ire isi kè
         Filikis ogwu ibot mkpulu me utelelek.”
         25 Ogwu ibot otutuuk ebi akọn̄ ya onenige ikpa igbaalek inyi ema. Ìge ikpa ya ikeyi:
         26 “Emi Kọlọdiọs Lisiọs nge ikpa etip keyi ijet owu Filikis, ogwu ibot mkpulu, ogwu
         otutuuk ebi ene ekinyi umin.
         27 “Ebi Ju etet ene yi ibekpan̄ me unye. Ire, mgbọ nnọbe ibe ke ọmọ ìre gwun̄ owot Rom,
         nsasa ebi akọn̄ n̄a isi ere ya isi inyan̄a ọmọ isibi me ubọk kiban̄.
         28 Mgbọ mweekbe irọriọọn̄ ikan òtetet ọmọ, nnenisa ọmọ isi me isi Oru kiban̄.
         29 Me ere ya, emi nniweek imun̄ ibe ke uraamọn ekitoon̄ ọmọ ìgbaan̄ me lek Ikan kiban̄.
         Ire, ǹkamun̄ ikan geege îrọn̄be eyi ebesa me lek ikpan̄ ọmọ, mè ìyaka ire, eyi ebesa
         itap ọmọ mkpọn.
         30 Mgbọ yi, mbọkọ si etip ibe ke mîtọt isan̄a ikpakpan̄ ogwu enerieen̄ yi. Eya orọ mbe
         ke m̀kpayaka ifiat mgbọ, mè iria ọmọ ijet owu. Ntumu si inyi ebi ìkitoon̄ ọmọ uraamọn
         cha ibe egọọk enu me isi kwun̄, enetumu unaan̄-ejit kiban̄ ejeen̄ owu.”
         31 Ebi akọn̄ cha erọrọ ubọk enyibe ema ida, mè isa eririeen̄ yaage isan̄a Pọọlu isibi
         me ama, mè isa ọmọ isi ire ama ekigwen Antipatiris.
         32 Me òfit iwele kan̄, ebi ibot akọn̄ cha mè otutuuk kè ebilọ enenibe mè ebi ìkikọp
         inyinya cha esa Pọọlu esi ere Sisaria, mè igwu ikom eyi kiban̄ ika inu oyet egep ebi
         akọn̄ me Jeruselem.
         33 Ebi ìkikọp inyinya cha esasa Pọọlu ikọp inire Sisaria, mè isa ikpa etip ya inyi Filikis
         ogwu ibot mkpulu, mè ikana Pọọlu itap ọmọ me ubọk.
         34 Filikis ofufuk ikpa ya isan̄a, mè inido Pọọlu agan̄ înan̄abe. Mgbọ înọbe ibe ke Pọọlu
         ìre ogwu Silisia,
         35 itutumu inyi Pọọlu ibe, “Mâgwen ikọ kwun̄ isibi mgbọ ebi ìtotoon̄ owu uraamọn isinu.”
         Inyinyi ida ibe esa Pọọlu esi etap me uwu ubọọn̄ eyi Erọdu ogwu ubọọn̄ onamabe, mè
         eto ebi akọn̄ inyi ekebem.

1 Egwe go iraraka, Ananayas ogwu ibot ebi ibot ngwugwa oneninan̄a me Jeruselem inu
         me Sisaria, ọmọ melek usini ebi ugane ama, mè ogwu usọ ikan ge ekigwen Tetulọs, ibenikpa
         otutuuk ikọ ema ekaan̄be ikeme Pọọlu me isi kè Filikis ogwu ibot mkpulu.
         2 Mgbọ ema onube me isi ogwu ibot mkpulu ya, ogwu ibot mkpulu ya oraria ibe esa Pọọlu
         enu. Mgbọ Pọọlu onube, Tetulọs onenibene ikọ kan̄ itumu me isi ogwu ibot mkpulu ya,
         mè ibe, “Filikis ogwu otutuuk ene ekinyi umin! Eji otutuuk ene mîluk me esuuk ijọn̄ọ
         mgbọ me irak ubọk mkpulu kwun̄. Owu osasa ata ifuk-ibot kwun̄ inen̄e si owuwa inu
         òlọlọ isun̄ itat me ido yi.
         3 Me oniin̄ geelek, eji otutuuk ene me ere geelek mîbele ejit mije inu chi owu orọbe,
         mè ibe owu, usọ! Owu onirọ!
         4 Me nkafiatge mgbọ kwun̄, ǹkibeek owu ibe, soso, nye lek kat ejit gban̄ mgbidim ikọ
         keyi eji ebetumu.
         5 “Adasi irek, eji emun̄ ogwu enerieen̄ yi kubọk ogwu òkitap uyọrọlek. Ene yi ìkitap
         uyọrọlek, mè òto etim ijọn̄ me etete ebi Ju me ere geelek îsibe me linyọn̄. Ọmọ gwu
         ore ogwu ibot me otu-ogbo ge me ama Najeret.
         6 Ene yi îkat ejit iraka inin̄ emen Uwu Mbuban ibosi ichaka mbuban me lek uwu ya. Eji
         etetet ọmọ, [mè ibesibi ọmọ oyerebet me ibot igọọk me lek Ikan kiji.
         7 Ire, Lisiọs ogwu ibot otutuuk ebi akọn̄ osasa ebi akọn̄ inu, mè inisa me unye ubọk
         ibọkọ ọmọ isan̄a me ubọk kiji,
         8 mè inyi ida ibe ebi geelek ìkakaan̄ inu ebetumu ikeme ọmọ enu me isi kwun̄.] Ire
         owu me lek kwun̄ odo ọmọ ikọ, owu môweek imun̄ me otu kan̄ gaalek ibe ke otutuuk ikọ
         eji ekitumu ikeme ọmọ ìre atikọ.”
         9 Otutuuk ebi Ju ìkup me ere ya egọgọọk itap otu, mè itumu ibe ke ikọ chi etumube ìre
         atikọ.
         10 Ogwu ibot mkpulu ya oneniwuwum ubọk inyi Pọọlu ibe itumu ikọ. Pọọlu otutumu inyi
         ogwu ibot mkpulu ya ibe, “Emi nriọọn̄ ibe ke owu osibi oyerebet inyi owuwa ene me
         ido yi owuwa acha. Eya orọ, ejit îbele emi itutumu ikọ ibot n̄a me isi kwun̄.
         11 Do, ke mêtumu inyi owu ibe, me ikarakage akọp mè usen iba chereyi, emi nje isi Jeruselem
         ibasi itọbọ ebum inyi Awaji.
         12 Ebi ìkitoon̄ emi ikọ mgbọ keyi kpemun̄ emi nkigọọk ene geege iwut ifan̄a me Uwu Mbuban,
         kpemumun̄ si ubọk nkitap wọlọwọlọ me etete ebi ene me emen uwu ntitiin̄, mè ìyaka
         ire me ofifi ere geege me emen ama yi.
         13 Me atikọ, me lek otutuuk ikọ chi ife chi ekitumu itoon̄ emi, kpunu inu geege eyi
         ene geege me lek ife chi obokọt ichak ubọk me lek ibe ke ìre ikan eyi emi nrọn̄be
         ore eyi.
         14 Ubọk geelek, emi nchieek me isi kwun̄ ibe ke ǹkitọbọ ebum inyi Awaji ebi nte nte
         kiji igọọk me ijejeen̄ eyi Oniin̄ ya eyi ema chi ekibe ke ìre ijo otu-ogbo. Emi nchieek
         si me lek otutuuk inu geelek òjeje itat me lek Ikan kè Mosis, mè inu egebe me emen
         ikpa ebi Nriran.
         15 Emi ǹkaan̄ si ikpọchieen̄ yaage eyi ife chi ekaan̄be me lek Awaji ibe ke otutuuk
         ebi ìkwukwu mêjomo me mkpa, ebi ata irọrọ me ebi ijo irọrọ.
         16 Mije keyi ke nkisa iluluk ugwem n̄a mgbọ geelek me isi Awaji mè isi ebilene me oniin̄
         eyi ejit n̄a ìkpofieekbe emi ikọ.
         17 “Emi nnan̄a me ido kiji ijọn̄ọ acha, mè inika inu Jeruselem ibaniche owuwa uche inyi
         ebi kiji, mè igwa si ngwugwa igọọk me lek ọrọmijọn̄ kiji.
         18 Ǹdadasi ifaka mfaka igwọk-lek, me itana si igọọk me lek Ikan kiji sabum njebe isi
         inin̄ emen Uwu Mbuban isi igwa ngwugwa ya, eyi ema enube inimun̄ emi me lek. Ebi ene
         kpefan̄a igọọk emi, kpunu si okput geege òninin̄ me ere ya.
         19 Ire, usini ebi Ju ìnan̄a me agan̄ Esia inu Jeruselem òwa si me ere ya. Kè ònwọn ire
         ema mekup me isi kwun̄ mgbọ keyi, ikitumu ikọ itoon̄ emi, ire ikaan̄ inu geege ema
         ebetumu ikeme emi.
         20 Ìrere mgbọ esabe emi isi me isi ebi Oru, ire ikaan̄ ikan geege eyi eweekbe imun̄
         òtetet emi, ife chi ebi ìkup me ere yi etumu esibi-nu.
         21 Otutuuk inu ife chi mêsabe itumu ikeme emi ìre inu ge yi gaalek ntaan̄be ukpo itumu
         me isi ebi Oru ibe ke ìre mije nchieekbe ibe ke ebi ìkwukwu mêjomo me mkpa ke etet
         emi inisibi oyerebet me ibot.”
         22 Pọọlu itutumu ikọ kan̄ isan̄a, Filikis obebieen̄ oyerebet ya ifo isi, mè itumu inyi
         ema ibe ikaan̄ mgbọ Lisiọs ogwu ibot akọn̄ ya isinu, ke ọmọ môfieek oyerebet kiban̄.
         Filikis me lek kan̄ îriọọn̄ inu òfolek Oniin̄ Okaan̄-ene ya ijaan̄ lek.
         23 Filikis oneninyi ida ibe mè ogwu ibot akọn̄ ge isa Pọọlu igwu ikom, mè ito ebi akọn̄,
         inyi ekebem, mè inyi irek, inyi ebi unene kè Pọọlu ekenu enesi ikwaan̄ enyi mè ekeche
         inu enyi.
         24 Usen inen mè inen iraraka, Filikis osasa ogwu nwa òrere ogwu Ju ekigwen Durusila,
         inu, mè iniria ibe esa Pọọlu enu. Pọọlu onunu, mè inikpa inu òfolek ichechieek me
         lek kè Jisọs Karais inyi ema, ema egbagban̄.
         25 Ubọk Pọọlu okitumu ikọ òfolek ata irọrọ, mè itetet lek, mè oyerebet Awaji eyi òbonunu,
         ukpook otetet Filikis. Itutumu inyi Pọọlu ibe, “Ikup ikeya mgbọ keyi nu! Gwu kom fo!
         Mgbọ geelek irek osibibe, mâyaka igwen owu.”
         26 Me mgbọ ya, Filikis ìkikpọ chieen̄ ibe ke Pọọlu mônyi ọmọ ikpoko udun̄. Eya orọ ikpọkpọ
         ikiria ikwaan̄ igwen Pọọlu igọọk ikpa ukpatu me mgbọ me mgbọ.
         27 Mgbọ acha iba orakabe me lek, enwenwene Filikis, mè iria ofifi ogwu ibot mkpulu ekigwen
         Pọsiọs Fesitọs inu inyi inibọkọ irek kè Filikis. Ubọk Filikis oweekbe irọrọ inyi ebi
         Ju ebele ejit melek kan̄, itetele inyi Pọọlu ibia me mkpọn.

1 Mgbọ Fesitọs obenebe ikwaan̄ kan̄ kubọk ogwu ibot mkpulu, egwe ita iraraka, inanan̄a
         me Sisaria isi ikpọ ama Jeruselem.
         2 Mgbọ Fesitọs orebe Jeruselem, ebi ibot ngwugwa, mè ebi ibot ebi Ju enenisa irek keya
         igwen ikọ kè Pọọlu isibi me isi kan̄.
         3 Ema ebebeek ọmọ, kubọk ntap-ubọk, ibe inye lek iria Pọọlu inu me Jeruselem. Ema ebeek
         mbeek ya, mije, ema ekibem lek ilelet ebi ene me agba oniin̄ inyi ekpebe Pọọlu me
         oniin̄ ya ekpan̄.
         4 Ire, Fesitọs ofọfọọk ema ibe, “Iin̄-iin̄, ebi akọn̄ ekibebem Pọọlu me Sisaria. Emi
         me lek n̄a si, m̀bagwugwu ikom ifo Sisaria me nkafiatge mgbọ.
         5 Ire Pọọlu irọ enyi ilọ, ìria usini ebi ibot kinyi inyi egọọk emi eje ukot ge esi
         egwen ikan îrọn̄be ekeme ọmọ me ere keya.”
         6 Fesitọs îkup me Jeruselem iso usen jeeta, mè ire akọp usen, mè inigwu ikom ika inu
         Sisaria. Òfit iwele kan̄, igwegwen ebi uwu oyerebet, mè inyi ida ibe esa Pọọlu enu
         me isi kan̄.
         7 Mgbọ esabe Pọọlu inu, ebi Ju cha ìgọgọọk inan̄a me Jeruselem inu ebebene ikigwen
         owuwa ataak ataak ulobo ikan ikeme ọmọ. Kpunu ikan cha geege eyi ema ekọtbe ijeen̄
         ibe ke ìre atikọ.
         8 Pọọlu onenitumu ikọ ibot kan̄, mè ibe, “Emi ǹkafiat Ikan ebi Ju geege, ǹkachaka mbuban
         geege me Uwu Mbuban. Ǹkarọ si inu geege ìkeme ogwu Sisa.”
         9 Fesitọs oneniweek irọrọ inyi ebi Ju ebele ejit me lek kan̄, mè inido Pọọlu ibe, “Ìre
         môneme owu isisi Jeruselem, mè ǹsi ǹsibi oyerebet kwun̄ me ere keya mije otutuuk inu
         chi ekitumu ikeme owu?”
         10 Pọọlu ofọfọọk ibe, “Isi ikasi oyerebet ogwu Sisa ire eyi nkekebe. Îre ere keyi gaalek
         si ogbe ere mêsibibe emi oyerebet me ibot. Ìkakaan̄ ijo inu geege nrọbe ebi Ju, kubọk
         owu me lek kwun̄ oriọọn̄be ijaan̄ lek.
         11 Ubọk geelek, ire nrọn̄ ikan, mè irọ inu eyi ògbegbe ibe ekpan̄ emi, ǹkajit mkpa.
         Ire, ire kpunu atikọ geege me emen otutuuk ikọ ebi Ju chi etumube ikeme emi, kpunu
         ene geege òkakaan̄ unye ikakana emi itap ema me ubọk. Eya orọ, mgbọ keyi, emi ǹkibeek
         ibe ikọ n̄a ifo isi ogwu Sisa me lek kan̄.”
         12 Fesitọs ogbagbaan̄ ibot ichọk melek ebi oru kan̄, mè initumu inyi Pọọlu ibe, “Owu
         òkiweek ibe ikọ kwun̄ ifo isi ogwu Sisa. Isi ogwu Sisa si ke owu obosi!”
         13 Sọnja mgbọ iraraka, ogwu ubọọn̄ Agiripa melek Benais ogwu ngwan̄ enenwaan̄, enenije
         inu Sisaria ibenitọp Fesitọs, aya ogwu ibot mkpulu amọn, mè ibọkọ ọmọ itap.
         14 Mije ema ekupbe me Sisaria ya iwa usen, Fesitọs oneniben ikọ kè Pọọlu ikpa ijeen̄
         ogwu ubọọn̄ Agiripa, ibe “Ogwu enerieen̄ ge òwa me ere yi, ogwu Filikis otelebe me
         mkpọn, mè inan̄a.
         15 Mgbọ nsibe Jeruselem, ebi ibot ngwugwa, mè ebi ugane ama ebi Ju mîgwen owuwa ikan
         ikeme ogwu enerieen̄ yi, mè ibeek ibe emi m̀fieek oyerebet mkpa ǹnyi.
         16 “Nnenitumu inyi ema ibe ke ebi Rom kpekisa ene inyi ekpan̄ ikeya me ekanyige ene
         ya irek, mè idasi ikeke itumu ikọ ibot kan̄ me isi ebi ìgwegwen ikan ikeme ọmọ.
         17 Mgbọ ebi Ju cha egọọkbe emi inu me ere keyi, ǹkafiat mgbọ geege. Òfit iwele kan̄,
         ngwegwen ebi oyerebet ititiin̄, mè inyi ida ibe esa ogwu enerieen̄ ya enu. Esasa inu.
         18 Ire, mgbọ ebi ìtotoon̄ ọmọ ikọ cha enan̄abe ikeke ibetumu ikọ, kpegwen ikan geege
         mkpọbe chieen̄ ibe ke mêgwen ikeme ogwu enerieen̄ ya.
         19 Kpan̄asi ikeya, ìyaka inire sọntiik gọlọgọlọ gaalek ke ema ekaan̄ melek ogwu enerieen̄
         ya òfolek ubọk iriaak Awaji kiban̄, mè inu òfolek ene ge òkwukwu iraka ekigwen Jisọs,
         ogwu Pọọlu okitumu inye otu ibe ke ọmọ òwa me lek ugwem.
         20 Ikọ ya okpọkpọ iniwuwọlọ emi. Ǹkayaka ìriọọn̄ ubọk mbasa iweek emen òjelek ikọ keyi,
         inyi ǹriọọn̄ atikọ. Mije keya, ndodo ogwu enerieen̄ ya ibe mè ìre môneme ogwugwu isisi
         Jeruselem inyi ǹsi ǹkup me ere keya ǹsibi oyerebet me lek otutuuk ikọ cha ekitumu
         ikeme ogwugwu.
         21 Ire, ogwu enerieen̄ ya ìkachieek. Kpan̄asi ikeya, itutumu ibe esa oyerebet kan̄ esi
         isi ogwu Sisa. Eya orọ, nnyinyi unye ibe etet ọmọ ekaan̄ me mkpọn mege ire mgbọ mâkọtbe
         iria ọmọ ijet ogwu Sisa.”
         22 Ogwu ubọọn̄ Agiripa onenitumu inyi Fesitọs ibe ke ọmọ me lek kan̄ môweek si inọnọ
         ikọ me otu ogwu enerieen̄ ya. Fesitọs ofọfọọk ọmọ ibe, “Owu mônọ ikọ otu kan̄ me iyakwut.”
         23 Me òfit iwele kan̄, ogwu ubọọn̄ Agiripa mè Benais ogwu ngwan̄ enenwaan̄ enenije ikeya
         òrirọ òrirọ, me umin kiban̄ inu, mè inin̄ uwu oyerebet ya, ema melek ebi ibot akọn̄,
         mè ebi ibot ama. Fesitọs onyinyi ida, esasa Pọọlu inu.
         24 Fesitọs onenitumu ibe, “Ogwu ubọọn̄ Agiripa, mè otutuuk kinyi ebi melek kiji ekupbe
         me ere yi, enyi mîmun̄ ogwu enerieen̄ yi. Otutuuk ebi Ju mîge ikpa inyi emi ikeme
         ene yi me Jeruselem mè ere keyi si me Sisaria, mè ikitaan̄ ukpo ibe ke ogwu enerieen̄
         yi ìkayaka ìgbe iluluk ugwem ofifi.
         25 Ire, emi mweek imun̄ ibe ke kpunu ikan geege îrọn̄be eyi ògbegbe ibe ekpan̄ ọmọ.
         Mgbọ keyi, ubọk ọmọ gaalek otumube ibe esa ikọ kan̄ ejet ogwu Sisa, emi si ntumu ifieek
         iraria ọmọ isi Rom.
         26 Ire, kpunu ikan geege ogwu enerieen̄ yi orọn̄be, eyi emi mbakọt itet ubọk me lek
         isa ige ikpa ijet ogwu ibot mkpulu ido Rom. Eya orọ nsan̄abe ogwu enerieen̄ yi isibi
         inu me isi kinyi otutuuk ene, ògak ge, me isi kwun̄, owu ogwu ubọọn̄ Agiripa. Soso
         ìgọọk emi ìwọlọ emen ikọ yi, inyi ǹkọt ǹkaan̄ inu mâkọtbe ige itap me ikpa iria ijet
         ogwu Sisa.
         27 Mije, ikpọkpọ imọnọ ogwu mkpọn iria ikeya ijet ogwu Sisa, me ikakaan̄ge ata ikan
         geege esabe ibọp ene ya ìre inu burubut.”

1 Agiripa onenitumu inyi Pọọlu ibe, “Mînyi owu irek mgbọ keyi ibe owu otumu ikọ ibot
         kwun̄.” Pọọlu onanan̄a ikeke, mè iwuwum ubọk ibe egban̄ utọn̄, mè inibene itumu ikọ
         ibe,
         2 “Ogwu ubọọn̄ Agiripa, emi mmọnọ lek n̄a kubọk ogwu atisi, mije irek osibibe inyi
         emi, mè ǹkeke me isi kwun̄ me chereyi ǹtumu ikọ ibot n̄a me emen otutuuk ikọ geelek
         ebi Ju etumube ikeme emi.
         3 Ògak ge, mmọnọ lek n̄a kubọk ogwu atisi enenen, mije, owu oriọọn̄ otutuuk ọrọmijọn̄
         ebi Ju mè ubọk igbini-ikọ kiban̄ ijaan̄ lek. Eya orọ, ǹkibeek owu ibe, soso, kat ejit
         gban̄ ikọ n̄a.
         4 “Otutuuk ebi Ju mîriọọn̄ ubọk nsabe ikiluk ugwem n̄a bene me karake nkupbe ijija,
         bene me mgbọ nlukbe me ido iman n̄a na re mgbọ nlukbe me Jeruselem.
         5 Ife chi mîriọọn̄ emi karake ujọn̄ọ mgbọ. Ire môneme ema itutumu atikọ, ema mêkọt
         isa otu kiban̄ itumu ibe ke emi ǹluk ugwem igọọk ọrọmijọn̄ ebi Farisi. Ebi otu-ogbo
         yi ere ebi ìkitet Ikan kè Mosis mè ọrọmijọn̄ ebi Ju inye igak otutuuk ene me ubọk
         eji ebi Ju ekiriaak Awaji.
         6 Ire, me mgbọ keyi, ibot ibot inu òrọrọ mè ekesibi emi oyerebet me ibot chereyi ìre
         mije ǹkikpọ chieen̄ ibe ke Awaji môrọ otutuuk use îchieekbe ebi nte nte kiji iso.
         7 Use yi ke otutuuk akọp mè otoko iba kiji ekikpọ chieen̄ ibe ke Awaji môrọ iso inyi
         ema. Eyi ore utoon̄-ejit kiban̄ eyi ema ekisi ikwaan̄ inyi Awaji me eririeen̄ mè ikarek.
         Ogwu ubọọn̄ Agiripa ogwu otutuuk ene ekinyi umin, îre mije ikpọchieen̄ yi gaalek ke
         ebi Ju ekitoon̄ emi otutuuk ikọ chi.
         8 Ǹdo enyi nu, enyi ebi Ju, ìre keke orọ mè iyọt enyi me lek ichechieek ibe ke Awaji
         îkijomo ene me mkpa?
         9 “Me adasi mgbọ, emi me lek n̄a si nchieek inye ibe ke îgbe ibe ǹrọ inu geelek nkọtbe
         isasa ifiat erieen̄ kè Jisọs ogwu Najeret.
         10 Ikeya si ke nrọ me Jeruselem. Mbọkọ unye me ubọk ebi ibot ngwugwa, mè ikpulu owuwa
         bọn Awaji itap me mkpọn. Mgbọ geelek etipbe ema oyerebet mkpa, emi nra igọọk ichieek
         ibe ke îgbe ibe ekpan̄ ema.
         11 Owuwa mgbọ, ǹkijijen̄e ikana me uwu ntitiin̄ ebi Ju geelek ikisi isulu ema osusut,
         mè ikiweek irọrọ inyi ema etumu Awaji elọ. Ìkayaka me ikeya, emi nsa si me ujat ejit
         yi igọọk ife cha me ama ile geelek me ofifi ido, mè isisaak ema enenen.
         12 “Me òjelek ije yi, usen ge, nsisi ibọkọ unye me ubọk ebi ibot ngwugwa, ife cha si
         eraria emi isibi isi ama Damasikọs.
         13 Me umin kwun̄, Ogwu ubọọn̄, kigban̄. Me oniin̄ ije ya nkije isi Damasikọs, me ejit
         ikarek, mmumun̄ ikpele utoon̄ òtotoon̄ igak ura onan̄abe me isinyọn̄, mè initoon̄
         ikana emi mè ebi melek n̄a me ijọn̄ okokop.
         14 Eji otutuuk ene erọrọn̄ me ijọn̄. Emi nnọnọ ida ge okitumu ikọ inyi emi me usem ebi
         Iburu ibe, ‘Sọọlu Sọọlu! Ìre keke orọ okisisaak emi ikeyi? Îyọt enenen owu isasak
         lek kwun̄ unan ikeyi, kubọk erie mbuuk okisa ukot isook uti ukpak eyi ogwukaan̄ kan̄
         okisa ilap ọmọ.’
         15 “Emi nnenido ibe, ‘Okaan̄-ene, ìre owu ìre ekene?’ “Okaan̄-ene ofọfọọk ibe, ‘Emi
         ìre Jisọs, ogwu owu okisisaak.
         16 Ire, me mgbọ keyi, nan̄a keke me ukot kwun̄. Emi ǹsa lek n̄a ijeen̄ owu isasa igobo
         owu, inyi owu ònore ogwu ikwaan̄ n̄a, mè òre si ogwu ata-ikọ n̄a, inyi owu òkọt òtumu
         ikọ òfolek inu echi owu osabe chieen̄ kwun̄ imun̄ òfo me lek n̄a, mè echi mâjeen̄be
         owu me mgbọ òkup me isi.
         17 Mânyan̄a owu isibi me ubọk ebi kwun̄, mè inyan̄a owu isibi si me ubọk ebi ekarege
         ebi Ju, ebi mâriabe owu isi lek.
         18 Owu môrọ inyi ema emọọn̄ inu, mè egwu ekom enan̄a me udun enin̄ me utoon̄, mè enan̄a
         si me unye eyi Setan enu me lek unye eyi Awaji, inyi Awaji itele ijo kiban̄ inyi ema,
         mè ema esa me ikeya ekaan̄ uche me lek ugbana eyi òkukup inyi ebi Awaji osan̄abe isun̄
         esese inyi lek kan̄ sa me ichechieek echieekbe me lek n̄a.’
         19 “Eya orọ, ogwu ubọọn̄ Agiripa, emi ǹkakpaka ibot ìnyi ilaak ọkpọchieen̄ ya eyi ònan̄a
         me emen inyọn̄ inu inyi emi.
         20 Adasi kan̄, m̀bene ilolook etip ya me Damasikọs, mè inilook si me Jeruselem, mè isi
         ilook si ikana otutuuk agan̄ Judia, mè inikana igọọk ebi ekarege ebi Ju isi ilook
         etip yaage ibe mè ema egwu ekom, mè eyaka enu me lek Awaji, mè ekerọ si irọrọ echi
         òkijeen̄ ibe ke ema mîgwu ikom.
         21 Îre mije ilolook ata etip yi ke ebi Ju etet emi me Uwu Mbuban, mè ibekpan̄ emi.
         22 Ire, Awaji îtap ubọk inyi emi mege inire chereyi, mè irọ inyi ǹkeke me isi owuwa
         ebi ene, ebi asasa mè ebi ilile, ǹtumu ikọ Awaji. Inu nkitumu ìre inu yaage eyi ebi
         nriran mè Mosis etumube ibe ke môrọ.
         23 Ema otutuuk ene etumu ibe ke Karais ya môbọkọ ufialek, mè inire adasi ogwu òbojomo
         me mkpa, mè isa me ikeya inilook otutuuk ebi Ju, mè ebi ekarege ebi Ju ibe ke utoon̄
         eyi Awaji, eyi oboninyan̄a ema îra inu.”
         24 Mgbọ Pọọlu okitumu ikọ yi isa inyan̄a lek kan̄, Fesitọs ofefieek Pọọlu ikọ ya me
         otu, mè itaan̄ ukpo itumu ibe, “Îyak Pọọlu, ibot kwun̄ îwuwọlọ isan̄a. Uga ikween̄-inu
         îrama owu iraak.”
         25 Pọọlu ofọfọọk ọmọ ibe, “Me umin kwun̄ Fesitọs, emi ǹkare iraak. Ikọ nkitumu ìre atikọ,
         mè ire si ikọ ògbegbe itutumu.
         26 Ogwu ubọọn̄ Agiripa îriọọn̄ inu chi ijaan̄. Eya orọ, emi mâkọt ifet lek itumu ikọ
         melek kan̄, mije, nriọọn̄ ibe ke ìkakaan̄ inu chi geege eyi ọmọ ikariọọn̄ge inu geege
         òfolek, bak me lek ìkakaan̄ geege me lek inu chi echi erọbe me nlelet.
         27 Ogwu ubọọn̄ Agiripa, ìre owu ochieek me lek inu ebi nriran egebe me Ikpa Mbuban?
         Emi nriọọn̄ ibe ke owu ochieek.”
         28 Agiripa onenido Pọọlu ibe, “Ìre òkikeek ibe ke owu môkọt inwene emi ejit mè ǹkana
         ogwu eyi kè Karais me sọntiik mgbidim mgbọ keyi gaalek?”
         29 Pọọlu ofọfọọk ibe, “Mè ìre mgbidim mgbọ, mè ìre ujọn̄ọ mgbọ, uriaak n̄a me isi Awaji
         ìre, mè owu, mè ìre otutuuk ebi ìkup me ere yi ekana ere inu emi nrebe. Ire, ekakaan̄
         mkpọn me ubọk kubọk emi nkaan̄be.”
         30 Ogwu ubọọn̄ Agiripa, mè Benais ogwu ngwan̄ enenwaan̄, mè Fesitọs ogwu ibot mkpulu,
         mè otutuuk ebi melek kan̄ cha enanan̄a ikeke, mè isibi.
         31 Mgbọ ema ekije isibi, ema ekekitumu me etete kiban̄ ibe, “Ogwu enerieen̄ yi ìkarọ
         inu geege eyi mêkọtbe isa itet ọmọ ikpan̄, mè ìyaka ire itetet itap me mkpọn.”
         32 Agiripa onenitumu inyi Fesitọs ibe, “Mebe ene yi ìkatumu ibe esa oyerebet kan̄ esi
         me isi ogwu Sisa, kè owu okọt òtele inyi ifo me utelelek.”

1 Mgbọ etumube ifieek isan̄a ibe ke eji mênikọp isi Itali, enenibene Pọọlu mè ofifi
         ebi mkpọn itap me ubọk ogwu ibot ebi akọn̄ ge ekigwen Juliọs, òrere ene ge me lek
         ogbo ebi akọn̄ ebi ekigwen “Urum akọn̄ ogwu Sisa” ebi ìkisi ikwaan̄ inyi ogwu ibot
         mkpulu ebi Rom.
         2 Eji esisi inin̄ uji ile ge me atasuk ama Adaramitiọm, mè ikọp isibi. Uji ile ya ìbonan̄a
         me ere ya isi otutuuk ama mgba-uji òkup me agba okwaan̄ ile me ido Esia. Ogwu enerieen̄
         ge ekigwen Arisitakọs, ogwu ònan̄a me ama Teselonaika me agan̄ Mesidonia òwa melek
         kiji.
         3 Me òfit iwele kan̄, eji ekọkọp itoon̄ me atasuk Saidọn. Juliọs onenikaan̄ ata ejit
         me lek kè Pọọlu, mè itele ibe isibi ijọn̄ isi ikpọ ebi unene, inyi etap ubọk enyi
         me lek inu geelek òkup ọmọ me uyọt.
         4 Eji enenisan̄a uji me ama ya. Mije efet okiwut ibieen̄ eji, eji ekọkọp isi ikana
         me agan̄ udun̄ achọ Saipọrọs inyi eji enan̄a me isi efet.
         5 Eji enenikọp isaba okwaan̄, mè iraka me isi okwaan̄ agan̄ Silisia mè Pamfilia, mè
         isi itoon̄ me ijọn̄ me ama ekigwen Maira me agan̄ Laisia.
         6 Me ere ya ke Juliọs ogwu ibot ebi akọn̄ ya onimun̄ uji ge ònan̄a me Alikisendira
         ibosi ido Itali, mè inisan̄a eji itap me emen.
         7 Eji enenisan̄a uji, mè ikikọp ususuk ususuk, mè ifiat owuwa usen me okwaan̄ mije
         efet okiwut ikweek eji. Eji mîmun̄ ufialek sabum eji enikọt ikọp itoon̄ me atasuk
         ge òkup me agba lek ama Kinidọs. Mije efet ya ikachieekge ibe eji ekọp ubọk ekiwuuk
         lek ikọp, ebi ìkikọp uji ya ebeben uji ya ikọp isi ikana me udun̄ achọ Keret inan̄a
         me isi efet, mè ikọp iraka me otu ọsọt ekigwen Salimọni,
         8 mè itet iriaak me agba ijọn̄ ikikọp. Eji mîmun̄ ufialek enenen sabum eji enikọt inwan̄a
         efet ya mege isi ire emen ọfọ ekigwen, “Ata Atasuk” òkup me agba lek ama ekigwen Lasia.
         9 Sabum mgbọ yi, mgbọ îwuuk lek ije enenen me lek kiji, mè inin̄ emen mgbọ unye efet
         okiwut, òrere mgbọ mfaka Usen Itetele Ijo orakabe igwook. Eya orọ, ikọkọp me okwaan̄
         ya mgbọ ya onenire mkpa mè ugwem. Mije keya, Pọọlu onenitaba otutuuk ebi ìkup me uji
         ya ubọk me utọn̄ ibe,
         10 “Ebi une n̄a, emi nra imun̄ ibe ke ùrioon̄ mônu inyi eji me emen ije kiji yi, mè
         itap ikpele ichep me lek uji yi, mè otutuuk akpan inu òjot me emen, melek ugwem kiji
         si.”
         11 Ire, kpan̄asi ogwu ibot ebi akọn̄ ya môgban̄be ida kè Pọọlu, ìyaka isi igban̄ ida
         ogwu òkikọp uji, mè ogwukaan̄ uji.
         12 Mije atasuk ya ikanwọnge ere ikukup me mgbọ utọọk, owuwa ene me uji ya ebebe mè esan̄a
         uji ekọp efo ama Finikis me achọ Keret ya si esi ekup mè mgbọ utọọk iraka. Atasuk
         Finikis ya ìyaka isi ikikpọ agan̄ ichep-ura, bene me ntut inyọn̄ re ntut òsiki.
         13 Sọntiik mgbọ, efet awaji obebene ikiwut ususuk. Ebi ìkikọp uji ya ekekikeek ibe ke
         ema mêkọt ikọp uji ya isi ire ere ema ebenbe me ejit, mè initaba iloma, mè isan̄a
         uji, mè itap awala, mè ikikọp agba ijọn̄ agba ijọn̄ me isi okwaan̄ achọ Keret ya.
         14 Ìkajọn̄ọ mgbọ, unye egwijo ge ekigwen “Efet inyọn̄ agan̄ mbum-ura” obebene ikiwut
         inan̄a me inyọn̄ achọ Keret ya, mè itap ogbururu ijot okwaan̄.
         15 Egwijo ya osisik eji ito me eden̄ okwaan̄ mgbọ yaage. Eji kpeyaka ikọt ikọp inwan̄a
         efet ifo agba ijọn̄. Eji ekakana uji ito itat, inyi iben eji ije.
         16 Unye efet ya obeben eji ikọp ejit yaage isi ikana inin̄ udun̄ achọ ge ekigwen Kawuda,
         inan̄a me isi efet sọnja. Me ere ya ke ebi ìkikọp uji ya enisa mege, mè inikọt itaba
         gwun̄ uji etobobe me edim uji ile ya itap me emen uji ile ya.
         17 Mgbọ etababe gwun̄ uji ya itap isan̄a, ema esasa olik itap ikana me lek uji ile ya,
         mè itobo ikam, inyi inu geege ikawaka ìrọn̄. Mije ema ekifieek owot ibe ke egwijo
         ya môben uji ya isi itọbọ irak me inyọn̄ okpurukpu yereyerek okpoon̄ òkup me isi okwaan̄
         ido Libia, ema ekpọkpọk awala isan̄a me lek uji ya, mè itele uji ya ikeya inyi efet
         ikibieen̄ ije.
         18 Ubọk egwijo ya omabe lek isulu uji ya enenen, me òfit iwele kan̄, ebi ìkikọp uji
         ya ebebene ikikpulu inu etapbe me uji ya itoon̄ ifiin̄ me okwaan̄.
         19 Me òso egwe ita, ebikaan̄ uji ya esasa ubọk kiban̄ gaalek ikpulu otutuuk inu ekisa
         ikọp uji ile ya itọọn̄ ifiin̄ me okwaan̄ isan̄a.
         20 Mije egwijo ya owutbe unye unye ikeya owuwa usen, eji kpemun̄ ura me ikarek, kpemun̄
         ntoronyan̄ me eririeen̄, eji otutuuk ene ekpọkpọ iyaka imọnọ me ejit kiji ibe ke kpunu
         ubọk ebesa ikọt inyan̄a eji isibi.
         21 Eji otutuuk ene mîkup ikeya owuwa usen, kperie inorie geege. Usen ge, Pọọlu onanan̄a
         ikeke me isi ebikaan̄ uji ya, mè itumu inyi ema ibe, “Ebi une n̄a, mebe enyi mîgban̄
         utọn̄ me lek ikọ n̄a ya, mè itele isasan̄a uji me agba achọ Keret, enyi kpemekaan̄
         òjelek ichep kechi, kpunu si inu geege eyi mofiat.
         22 Ire, me mgbọ keyi, ǹkiriaak enyi ibe, soso, ìkat ejit! Mije, kpunu ene geege me lek
         kinyi òbokwukwu. Uji gaalek obofiat.
         23 Me eririeen̄ òraraka, ogwu osat Awaji Ogwukaan̄ n̄a, ogwu nkisi ikwaan̄ inyi, înu
         inikeke me agba lek n̄a,
         24 mè itumu inyi emi ibe, ‘Pọọlu katet ukpook! Owu òkpolọlọ ikekeke me isi ogwu Sisa,
         inyi isibi oyerebet me ibot kwun̄. Mije kwun̄, Awaji îsa me atata nnwọn kan̄ inyan̄a
         ebek ugwem otutuuk ebi melek kwun̄ ekupbe me emen uji yi.’
         25 Eya orọ, ebi une n̄a, ìtet lek ìnye. Mije, emi nkaan̄ ichechieek me lek Awaji, mè
         itoon̄ ejit ibe ke ìkpolọlọ irọrọ ike îtumube inyi emi.
         26 Ire, ubọk geelek, efet yi môben eji itọbọ irak me ijọn̄ me agba lek achọ ge.”
         27 Eji mîkup me inyọn̄ isi mun̄ me okwaan̄ ya ekigwen okwaan̄ Ediria iso akọp mè eririeen̄
         ini. Me ejit eririeen̄, me òso akọp mè eririeen̄ ini ya, ebi ìkikọp uji ya eweweek
         iriọọn̄ ibe ke eji mêkigbet ijọn̄.
         28 Ema enenitọ ijọn̄, mè imun̄ ibe ke îdọk iso akọp ejit iba. Sọnja mgbọ iraraka, ema
         ekpọkpọk itọ, mè imun̄ ibe ke oke ere keya îdọk iso akọp mè ejit go.
         29 Ubọk efet egwijo ya okpọkpọ ikiwut ibieen̄ uji kiji itap me ijọn̄, ema efefieek owot
         ibe ke uji ya mônisi itọbọ me lek ewuuk, mè inito iloma ini me agan̄ edim uji isa
         itet uji ikaan̄, mè ikup ikiriaak Awaji ibe egwe iwele.
         30 Ebi ìkikọp uji ya etọtọt inwenween̄ lek inan̄a isibi itele uji ya, mè inisan̄a gwun̄
         uji ya ito me mun̄, mè ifiaan̄ ikirọ kubọk ema ebesi itọn̄ọ iloma òkup me otu uji
         ito me mun̄.
         31 Mgbọ Pọọlu omun̄be inu ya, itutumu inyi ogwu ibot akọn̄ ya mè ebi akọn̄ melek kiban̄
         ibe, “Ire ebi ife chi inan̄a me uji yi isibi, kpunu ene geege me etete kinyi òbonwọnọ
         mkpa.”
         32 Mgbọ yaage, ebi akọn̄ cha esọsọp olik esabe itobo gwun̄ uji ya, gwun̄ uji ya onanan̄a
         irọn̄ me okwaan̄, mè ichep.
         33 Me agan̄ egwe, mgbọ egwe okitoon̄ inu, Pọọlu orariaak otutuuk ebi uji ya erie inorie,
         mè itumu inyi ema ibe, “Chereyi mè ọmọ oso akọp mè usen ini, enyi ekpọkpọ ikup me
         ufieejit mgbọ geelek, kperie inu geege.
         34 Mgbọ yi, soso, ìnye lek ìrie inorie, inyi enyi ekaan̄ efuuk me owot. Me atikọ, kpunu
         ukut ijeek geege òbonan̄a me ibot ene geege me etete kinyi ichep.”
         35 Mgbọ Pọọlu otumube ikọ ya inyi ema isan̄a, ibọbọkọ fituru, mè inyi Awaji itọn̄ me
         isi otutuuk kiban̄, mè ikpọkọ me lek ikitaka.
         36 Inu ya Pọọlu orọbe onenitap ema efuuk me emen. Ema ererie si inorie.
         37 Otutuuk otu ifuk kiji ebi ìkup me emen uji ya ìre efit ene iba, mè akọp jaaba, mè
         gweregwen.
         38 Mgbọ ema eriebe inorie ijot, ema etọtọọn̄ otutuuk inorie òsisik me uji ya ifiin̄
         me okwaan̄, inyi uji ya ifet.
         39 Mgbọ egwe owelebe ita, ebi ìkikọp uji ya ebebene chieen̄ imun̄ emen ọfọ ge, mè imun̄
         si inyọn̄ okpoon̄, mè itumu ifieek ibe ke ema mêkọp uji ya itoon̄ me ere ya. Ire,
         ema kpekọt iriọọn̄ ere ijọn̄ ya orebe.
         40 Ema enenisọp otutuuk olik iloma cha, mè itele iloma cha me okwaan̄, mè itọn̄ọ si
         olik esabe itobo uran̄ edim uji ikaan̄, mè itaba awala eyi isi iwele inyi efet, mè
         iyaka otu uji ikpọ ijọn̄.
         41 Ire, uji ya olilibi itoon̄ me inyọn̄ okpurukpu ge òkup me ògbet ijọn̄ ya, mè isa
         otu ichim inwaan̄ me emen okpoon̄ ya. Kpeyaka ikọt ibieen̄ isan̄a. Ikpele ekoon̄ cha
         onenitọọn̄ agan̄ edim uji ya ibak isan̄a.
         42 Ebi akọn̄ cha enenitọt ibe ke ema mêkpan̄ otutuuk ebi mkpọn ìkup me uji ya, inyi
         ene geege me lek kiban̄ ikakọt igwọk ìsi ìre ijọn̄, mè ìlibi ìfo ìtoon̄ ema me ibot.
         43 Ire, ogwu ibot ebi akọn̄ ya ogbagban ema, mije ìkaweek ibe ekpan̄ Pọọlu. Kpan̄asi
         ikeya, inyinyi ida ibe ebi geelek ìbekọt igwọk ugwọk edasi ewulu erọn̄ me okwaan̄,
         mè egwọk efo ijọn̄,
         44 mè ebi ekariọọn̄ge ugwọk etet uwot mè ọkpọkọ uji òkup me isi mun̄ esa ete esi ere
         ijọn̄. Sa me ikeya, ema otutuuk ene esisi ire ijọn̄ me esuuk.

1 Mgbọ otutuuk kiji egwọkbe isi ire ijọn̄, mè inwọnọ mkpa, eji eneniriọọn̄ ibe ke ere
         ya eji ekupbe ìre achọ Mọlita.
         2 Ebi ìluk me inyọn̄ achọ ya ekakaan̄ ata ejit òmimin enenen me lek kiji, mè ibọkọ
         eji itap ubọk ògbegbe. Ike ibot ya okpọkpọ ikirep, mè itap eji utọọk me emen, ife
         cha esọsọk ukan̄ inyi eji egwele.
         3 Pọọlu onenikpulu bọn nkirika me ere ya ibotap me ukan̄. Mgbọ îsabe nkirika cha igbet
         lek ukan̄, mije uyok ukan̄ ya, ijo ulu ge onanan̄a me emen nkirika cha isibi, mè ilom
         Pọọlu me ubọk, mè ijeen̄ ibia ikeya.
         4 Mgbọ ebi ama ya emun̄be ubọk ijo ulu ya ojeen̄be Pọọlu me ubọk, ema ebebene ikitumu
         me etete kiban̄ ibe, “Me atikọ, ene yi ìkpolọlọ irere ogwu òkpan̄ ene. Mije, înwọnọ
         mkpa me okwaan̄, ire ijo inu kan̄ oyayaka iniweek si ọmọ imun̄ me inyọn̄ ijọn̄. Awọ
         îtet, ìkpoluk ugwem.”
         5 Ire, Pọọlu osisisik ubọk kan̄, ijo ulu ya owawaka irọn̄ inin̄ emen ukan̄, ìkasak
         Pọọlu unan geege me lek.
         6 Ife cha ekekikpọ chieen̄ ibe ke Pọọlu ìkpolọlọ ifufuuk. Ire ìkafuuk, ke ìbokpọkpọ
         inan̄a irọn̄, mè ikwu. Ire, ema mîkpọ igak, mgbọ îjọn̄ọ me lek, kpemun̄ ubọk inu geege
         orọbe Pọọlu me lek. Ema enwenwene ejit, mè ibe me atikọ, ke ene yi ìre yọk ge.
         7 Ogwu ibot mkpulu ekigwen Pubọlọs, ogwu ebi Rom etobe ibe ikikpulu otutuuk achọ ya,
         îkaan̄ owuwa ijọn̄ uko me agba lek ere ya. Pubọlọs yi obọbọkọ eji itap me uwu kan̄,
         mè iriak eji ichen enenen. Eji eluluk me uwu kan̄ usen ita.
         8 Me mgbọ ya, ogwu ute me inyọn̄ mkpilaak, lek ìkanye. Ukan̄ îbak ichit lek, ikekigwook
         si asuk eje eje. Pọọlu onenije isi ikpọ ọmọ, mè itoon̄ ọmọ ubọk me lek, mè iriaak
         uriaak inyi, lek kan̄ onyenye.
         9 Mgbọ inu yi orọbe, otutuuk ebi lek ikanyege me inyọn̄ achọ ya enunu me lek kè Pọọlu,
         Pọọlu ogwagwa ema otutuuk ene.
         10 Ife cha mînyi eji umin me owuwa oniin̄ òkup esese esese me mgbọ eji egọọkbe ema ikup.
         Mgbọ eji ebenan̄a me achọ ya, ema etatap inorie mè owuwa inu geelek eji mêweekbe me
         okwaan̄ ijot uji inyi eji.
         11 Mgbọ eji ekupbe me ere ya iso onyan̄ ita, eji enenigọọk inin̄ uji ebi Alikisendira
         ge ekigwen “Awaji Mgban Iba” ikọp inan̄a isi Rom. Uji ya ìkup me achọ ya otutuuk mgbọ
         utọọk ya. Esa uji ya igwen yọk iba ekigwen Kasitọ mè Polọkis echi ekọbe isi kiban̄
         me otu uji ya.
         12 Eji enenikọp isi itoon̄ me ama Sirakọs, mè ikup me ere ya egwe ita,
         13 mè ininan̄a me ere ya ikọp isi itoon̄ me ama Regiọm. Òfit iwele kan̄, eji esasan̄a
         uji me ere ya, efet awaji obeben eji ikọp mege egwe ofifit, mè iwele, sabum eji enire
         ama Putioli.
         14 Eji enenimun̄ owuwa bọn Nte me ama ya. Ema enenibeek ibe eji egọọk ema ekup nde ge.
         Eji egọgọọk ema ikup, mè inije ifo Rom. Ikeya ke ije osa iben eji itutobo inire Rom.
         15 Bọn Nte ìkup me Rom mînọ ibe ke eji mêkinu. Eya orọ, ema enanan̄a ije inigwook me
         ama ekigwen “Ewe Apiọs” mè eyi ekigwen “Uwu Iwọ-ifi Ita” inikup ikpọ eji. Mgbọ Pọọlu
         omun̄be ebirieen̄ chi, itọtọn̄ Awaji, mè ikaan̄ ukarajit.
         16 Mgbọ eji erebe Rom, etetele inyi Pọọlu iluk me lek kan̄, mè ito ogwu akọn̄ ge ibe
         ikibem ọmọ.
         17 Egwe ita iraraka, Pọọlu ogwegwen otutuuk ebi ibot ebi Ju ititiin̄. Mgbọ ema etitiin̄be,
         Pọọlu onenitumu inyi ema ibe, “Ebi ngwan̄ n̄a, me atikọ, kpunu ijo inu geege nrọbe
         ebi kiji, kpunu si ọrọmijọn̄ ebi nte nte kiji geege eyi mfiatbe. Ire, ebi kiji etetet
         emi me Jeruselem kubọk ogwu mkpọn, mè ikana emi itap me ubọk ebi Rom.
         18 Ebi ibot mkpulu ebi Rom eneniwọlọ emen ikọ ya ikpọ, mè imun̄ ibe ke kpunu ikan geege
         nrọn̄be eyi ògbegbe mkpa, mè iweek itetele emi inyi ǹje m̀fo.
         19 Ire, ebi Ju ejijit otu oyerebet ya. Mije keya ke mbe esa oyerebet n̄a enu me isi
         ogwu Sisa. Ìkakaan̄ ikan geege ngwenbe ikeme ebi kiji.
         20 Îre mije keyi ke mweek imumun̄ enyi, mè itumu ikọ yi melek kinyi. Ìkare mije ofifi
         inu ke etap emi mkpọn yi. Îre mije ikpọchieen̄ eyi otutuuk ebi Ijeren ekaan̄be ke
         etap emi mkpọn.”
         21 Ife cha efọfọọk Pọọlu ibe, “Eji kpebọkọ-nu ikpa ulook geege òfolek kwun̄ inan̄a me
         Judia. Kpunu si ebi ngwan̄ kiji geege ìsasa etip inan̄a me ere ya inilook eji òfolek
         kwun̄, kpetutumu si ijo ikọ geege ibak owu.
         22 Mgbọ keyi eji ekiweek inọnọ inu owu okeekbe òfolek ebi otu-ogbo yi eyi ekigwen Oniin̄
         Okaan̄-ene, mije, ebi ene me ere geelek mêkitumu ikọ ikeme ebi otu-ogbo yi.”
         23 Ema melek kè Pọọlu enenitumu ifieek me lek ofifi usen ema ebeyaka inititiin̄. Mgbọ
         usen ya orebe, ema enunu me uwu ere Pọọlu olukbe. Otu ifuk ebi ìnunu me usen ya îwa
         igak ebi inunu me adasi usen. Pọọlu onenibene me ewelegwe ya ilook ema etip òfolek
         mkpulu eyi Awaji mege ifit egwe usen ya, mè ikisa inu egebe me emen Ikan kè Mosis
         mè emen ikpa ebi Nriran ikiweek inwenwene ebi ife cha ejit òfolek ogwu Jisọs orebe.
         24 Usini ebi ife cha enwenwene ejit bak me lek ikọ Pọọlu otumube. Ire, usini kiban̄
         kpechieek.
         25 Wọlọwọlọ oninin̄ me etete kiban̄, ema echeche lek, mè ibene ikije ifon mgbọ Pọọlu
         otumube òta ikọ kan̄ inyi ema. Òta ikọ ya ìre eyi Pọọlu otumube inyi ema ibe, “Ikọ
         Ekwukwu Mbuban otumube me otu kè Asaya ogwu nriran inyi ebi nte nte kinyi ìkpọkpọ
         itat. Ekwukwu Mbuban ìtumu inyi Asaya ibe,
         26 ‘Je si lek ife chi, mè tumu nyi ema ibe, Enyi mênọ, ire enyi kpebekọt igobo itet.
         Enyi mêmun̄, ire enyi kpebekọt imọọn̄ itet.
         27 Mije, ejit ife chi înye enenen. Utọn̄ kiban̄ ìkayaka ìkigwat lek ìnọ ikọ. Ema mîtet
         chieen̄ kiban̄ ichit Mebe ìkare ikeya, kè ema esa chieen̄ kiban̄ emọọn̄ inu, mè esa
         utọn̄ kiban̄ ènọ ikọ, mè esa ejit kiban̄ egobo inu ètet, mè ègwu ekom ènu me lek n̄a,
         inyi emi ǹgwa ema.’
         28 “Eya orọ, emi ǹkiweek ibe mè enyi eriọọn̄ ibe ke Awaji îra iria unyan̄a kan̄ yi ijet
         ebi ekarege ebi Ju. Ebi ife chi mêgban̄ utọn̄, mè ibọkọ si unyan̄a yi itap.” [
         29 Ikọ keyi itata Pọọlu me otu, ebi Ju cha ebebene ikiwut ifan̄a me etete kiban̄, mè
         inan̄a me ere ya isibi.]
         30 Pọọlu îluk me Rom otutuuk acha iba me uwu eyi ubọk kan̄, eyi îbọkọbe, mè ikikpe ikpoko
         me lek. Ebi ene ekekinu inikpọ ọmọ, ọmọ okekibọkọ ema itap ijaan̄ lek.
         31 Pọọlu okukup me Rom ya, mè ikilook ata etip eyi mkpulu eyi Awaji, mè itet lek inye
         ikijeen̄ ene geelek inu òfolek Okaan̄-ene Jisọs Karais, ìkatet ukpook. Kpunu ene geege
         òyayaka ikput ọmọ.Ebi RomEbi RomEbi RomEbi RomEbi Rom

1 Emi Pọọlu ogwu usun̄ kè Karais Jisọs, ogwu Jisọs ogwenbe ibe inire ogwu otuchieen̄
         kan̄, mè isan̄a isun̄ esese ibe ikilook ata etip eyi Awaji, îre emi nge ikpa etip
         yi ijet enyi.
         2 Ata etip yi ke Awaji ochieek me use me otu ebi nriran kan̄ karake ukot ikaan̄, kubọk
         egebe me emen Ikpa Mbuban.
         3 Ata etip yi ìre etip òfo me lek Gwun̄ kan̄, òrere Okaan̄ kiji Jisọs Karais. Me akpalek
         ebilene, ọmọ ìre gwun̄ owot iman kè Debit.
         4 Awaji îjeen̄ ibe ke ọmọ ore Gwun̄ Awaji, sa me unye eyi Ekwukwu Mbuban, mè ijojomo
         me mkpa eyi ọmọ ojomobe.
         5 Sa me lek kan̄ ke Awaji onyi eji atata nnwọn, mè igwen eji ibe eji enere ebi otuchieen̄,
         mè esa ata etip esi elook ebi ekarege ebi Ju, mije erieen̄ kan̄, inyi ema enechieek
         me lek kan̄, mè esiki ibot enyi ọmọ.
         6 Enyi ebi Rom si me otu ifuk ebi Awaji ogwenbe ibe enekana ebi eyi Jisọs Karais.
         7 Emi ǹkige ikpa etip yi ijet enyi otutuuk ebi ìkup me Rom, enyi ebi Awaji omabe, mè
         igwen ibe enere ebi kan̄. Atata nnwọn mè esuuk eyi ònan̄a me ubọk Awaji ogwu òrere
         Nte kiji, mè eyi ònan̄a me ubọk Okaan̄-ene Jisọs Karais ikup inyi enyi.
         8 Me adasi irek, ntọn̄ Awaji n̄a me ibot kinyi, sa me erieen̄ kè Jisọs Karais, mije,
         ukpatu òfolek ichechieek kinyi òkitaan̄ ikana ere me linyọn̄.
         9 Awaji ogwu nkisa otutuuk ejit n̄a isi ikwaan̄ inyi, ikwaan̄ eyi ilolook ata etip
         eyi ogwu Gwun̄, Awaji ya ore ogwu ata-ikọ inyi emi.
         10 Awaji îriọọn̄ ibe ke nkikeek enyi me uriaak n̄a mgbọ geelek. Ǹkiriaak si uriaak mgbọ
         keyi ibe, ire ineme Awaji, mè isan̄a irek isibi inyi emi, mè ǹnu ǹnemkpọ enyi.
         11 Ǹkiweek inunu inimun̄ enyi, inyi eji egbaan̄ ekaan̄ usini uche eyi Ekwukwu Mbuban,
         mè enyi esa me ikeya ekeke enye.
         12 Eyi ìsibi ibe, ire nnu, ke ichechieek kinyi môtap emi efuuk me emen, eyi n̄a si oyayaka
         itap enyi efuuk me emen.
         13 Bọn Nte n̄a, ǹkiweek ibe enyi eriọọn̄ ibe ke nkitọt owuwa mgbọ inunu inikpọ enyi,
         inyi ǹkọt ǹrọ mè owuwa ene me etete kinyi egwu ekom echieek me lek kè Jisọs Karais,
         kubọk nrọbe me esese ofifi ido ebi kpere ebi Ju. Ire, mege inire mgbọ keyi, ìkire
         nsitọt, inu ge îra ikput emi, mè irọ inyi nkanu.
         14 Emi nkaan̄ otutuuk ene urieek itutumu ikọ Awaji inyi ema, mè ìre ebi Giris, mè ìre
         ebi kpere ebi Giris, mè ìre ebi ìriọọn̄ inu, mè ìre ebi kperiọọn̄ inu.
         15 Îre mije keyi ke îkup emi me uyọt enenen isasa ata etip ya inilook enyi ebi ìkup
         me Rom.
         16 Esip geege ìkatet emi ilolook ata etip yi, mije ọmọ ore unye eyi Awaji okisa inyan̄a
         ebi geelek ìchechieek. Edasi ilook ebi Ju ata etip yi, sabum enilook si ebi ekarege
         ebi Ju.
         17 Mije, ata etip yi okijeen̄ ubọk ene obosa ire ogwu ata irọrọ inan̄a me ubọk Awaji.
         Ata irọrọ keyi ìkinan̄a me lek ichechieek, bene me ibebene kan̄ re itata kan̄. Ikeya
         si ke ege me emen Ikpa Mbuban ibe, “Ogwu ata irọrọ ìboluk ugwem inan̄a me ichechieek
         kan̄.”
         18 Awaji òkinaan̄ ejit me emen inyọn̄ ikeme ebilene mije ema ekirọ ijo inu, kpekimin
         Awaji, melek si mije ema ekisa ijo inu kiban̄ ikana ichit atikọ eyi Awaji.
         19 Awaji ìkinaan̄ ejit inyi ema, mije, otutuuk inu ògbegbe ibe eriọọn̄ òfolek Awaji
         îsibi utoon̄ me isi kiban̄. Awaji me lek kan̄ osan̄a inu chi isibi ijeen̄ ema.
         20 Karake Awaji orombe linyọn̄, ebilene mîmun̄ inu Awaji okaan̄be me ugwem kan̄ echi
         chieen̄ ene ìkpokọt imun̄. Inu chi ìre unye Awaji eyi òkukup ire mgbọ ikakaan̄ge itata,
         mè òjelek ugwem Awaji okaan̄be. Ebilene esa me lek inu Awaji orombe igobo inu chi
         itet. Mije inu chi ema eriọọn̄be, ema kpekaan̄ inu geege ebetumu isa inyan̄a lek kiban̄.
         21 Mije, ema mîriọọn̄ ogwu Awaji orebe isan̄a, mè ijit imimin ọmọ kubọk Awaji, mè ijit
         si ibebe ọmọ: “Owu onirọ.” Kpan̄asi ikeya, ifuk-ibot kiban̄ ìkpọkpọ iwuwọlọ isan̄a
         kpai, ejit burubut kiban̄ okpọkpọ idun.
         22 Ema ekimọnọ lek kiban̄ kubọk ebi ìriọọn̄ inu, ire ema mîkana ndide.
         23 Kpan̄asi ema ebekitọbọ ebum inyi Awaji ogwu òkakaan̄ umin, ogwu ìkakikwu, ema eyaka
         ikisi itọbọ ebum inyi mkpọmfaka erombe me mbet ebilene òkikwukwu, mè echi òbet lek
         ofut, mè anam, mè inu òkinyinyọnọ me ijọn̄.
         24 Mije keyi, Awaji ojijit ema itele, inyi ema ekeluk ugwem egọọk ijo ulọk geelek òkup
         ema me ejit, mè ekenyam lek kiban̄ enyi ten̄ten̄ ugwem barabat me etete kiban̄, mè
         ekesa lek kiban̄ erọ inu ochak.
         25 Ema mîjit atikọ eyi Awaji, mè iyaka inikichieek ikọ ataak. Ema ekitọbọ ebum, mè ikisi
         ikwaan̄ inyi inu erorom, kpan̄asi ebekitọbọ ebum mè ikisi ikwaan̄ inyi ogwu òrorom
         inu chi geelek, ogwu itọn̄ okupbe inyi ire mgbọ ikakaan̄ge itata. Ikup ikeya!
         26 Mije keyi ke Awaji ojit ema itele me emen ijo ulọk kiban̄. Ulọk ilaak îtap ebibaan̄
         kiban̄ iraak. Ema mîtele igọgọọk ebirieen̄ ilaak, ubọk Awaji esun̄be, mè iyaka ikisi
         igọọk ebibaan̄ ogbo kiban̄ ilaak.
         27 Ikeya si ke ebirieen̄ kiban̄ etele igọgọọk ebibaan̄ ilaak, ubọk Awaji osun̄be, mè
         iyaka ikibumu ejit inin̄ lek ebirieen̄ ogbo kiban̄ ikigọọk ilaak, mije ijo ulọk kiban̄.
         Inu esip! Mije ten̄ten̄ ugwem barabat chi ema ekiluk melek ebirieen̄ ogbo kiban̄,
         ema mîbọkọ si mkpukpe ògbegbe nlilọ ugwem kiban̄.
         28 Ofifi si, ubọk ebilene emọnọbe ibe ke irọriọọn̄ Awaji ìkakup me uyọt, Awaji îjit
         ema itele me emen njijọ wọlọwọlọ ekiket, inyi ema ekerọ inu ikagbege ibe erọ.
         29 Inu ikpak, mè ijo inu geelek, mè chieen̄ ile, mè wọlọwọlọ ugwem geelek, mè njijọ
         ejit, mè ikpakpan̄ ene, mè ibaak, mè ataak, mè ejit mba ìjojot emen kiban̄. Ema ìre
         ebi ìkikpa ene,
         30 mè ebi ìkifiat ene, mè ebi ìchacha Awaji, mè ebi unyechieen̄, mè ebi ugumulek, mè
         ebi otu ile. Ema ekisan̄a owuwa aya oniin̄ ekisa irọ ijo inu isibi, kpekilibi nte
         kiban̄ mè nga kiban̄.
         31 Ema kpekaan̄ ifuk-ibot geege, kpekaan̄ ichechieek geege me lek kè Karais, kpekisun̄
         ikọ otu kiban̄ geege, kpekito ene nsan kubọk ge.
         32 Ubọk geelek ema eriọọn̄be unen ikan Awaji otapbe ibe ke ebi geelek ìkirọ inu chi
         ebekwukwu, ema ekpọkpọ ikirọ si inu chi ifo isi, mè ikirọ ebi geelek ìkirọ ijo inu
         chi inye.

1 Eya orọ, owu ogwu òkifieek ofifi ene ikọ, kpunu inu geege obokọt itumu isa inyan̄a
         lek kwun̄. Mije, mgbọ geelek ofieekbe ene ikọ, mè ikirọ si inu ya osabe ifieek ene
         ikọ, owu òkitip lek kwun̄ oyerebet.
         2 Eji mîriọọn̄ ibe ke oyerebet Awaji ofieekbe inyi ebi ìkirọ òjelek ijo inu chi ìre
         unen oyerebet, mè ire si oyerebet atikọ.
         3 Mgbọ owu ogwu ebilene ikike okifieek oyerebet inyi ebi ofifi ife, mè ikirọ si òjelek
         ijo inu ife cha ekirọ, ìre owu òkikeek ibe ke owu mônwọnọ oyerebet Awaji?
         4 Sa ìre owu òkikpọ Awaji isiki chieen̄ mije îkaan̄be ikpele ata ejit, mè ujọn̄ọ ukarajit,
         mè ikime inu ebilene ekirọ? Ìre owu òkariọọn̄ ibe ke Awaji ìkikaan̄ ata ejit me lek
         kwun̄, inyi owu ògwu òkom òsibi me emen ijo kwun̄?
         5 Ire, owu òkpọkpọ itet ejit inye, òkachieek inwenwene. Sa me ikeyi, owu gwa òkititiin̄
         unaan̄-ejit Awaji ikeme me ibot kwun̄ iban mgbọ Awaji môjeen̄be ojot ojot unaan̄-ejit
         kan̄, me usen ìbosibi oyerebet me ibot ebilene. Oyerebet kan̄ ìre unen oyerebet.
         6 Awaji ìbokpe ene geelek mkpukpe igọọk me lek ikwaan̄ ene ya osibe.
         7 Ebi ìkpọkpọ itet lek inye ikirọ ata inu ikisa iweek itọn̄ mè umin ònan̄a me ubọk
         Awaji, mè ikiweek si inyi ema ekakwu, Awaji mônyi ema ugwem ikakaan̄ge itata.
         8 Ire, ebi geelek ìkiweek inu inyi lek kiban̄ gaalek, mè ikijit atikọ eyi Awaji, mè
         ikirọ ijo inu geelek, Awaji mônaan̄ ejit enenen inyi ema, mè irọ ema inu me lek uyọt
         uyọt.
         9 Ufialek mè ujat môkup inyi otutuuk ebi geelek ìkirọ ijo inu. Uyọrọlek yi môdasi ibene
         me lek ebi Ju, sabum ònore lek ebi kpere ebi Ju.
         10 Ire, ebi geelek ìkirọ ata inu, Awaji mônyi ema umin, mè itọn̄, mè esuuk. Ìbodasi
         ibene me lek ebi Ju, sabum ònore lek ebi kpere ebi Ju.
         11 Mije, Awaji ìkakilibi ene chieen̄.
         12 Ebi geelek ekakaan̄ge Ikan kè Mosis, ire ema irọ ijo inu, ema mêkwaan̄ mije ijo kiban̄.
         Awaji ìkposa Ikan kè Mosis itip ema oyerebet. Ire, ebi geelek ìkakaan̄ Ikan kè Mosis,
         mè ikirọ ijo inu, Awaji ìbosa Ikan kè Mosis itip ema oyerebet.
         13 Mije, ìkare ebi ìnọnọ Ikan ya gaalek ere ebi ata irọrọ me isi Awaji. Îre ebi ìnọnọ
         Ikan ya, mè ikirọ inu Ikan ya otumube ke Awaji omọnọ kubọk ebi ata irọrọ.
         14 (Me atikọ, ebi kpere ebi Ju kpekaan̄ Ikan kè Mosis. Ire, mgbọ geelek ema esabe me
         ifuk-ibot kiban̄ ikirọ inu òlilibi itat me lek Ikan ya, ema ekijeen̄ ibe ke ema mîkaan̄
         ikan me emen kiban̄, ubọk geelek ema kpekaan̄ Ikan kè Mosis.
         15 Ugwem kiban̄ ìkijeen̄ ibe ke mîge inu geelek Ikan kè Mosis otumube me ejit kiban̄.
         Mije, ejit kiban̄ îkifieek ema ikọ mgbọ geelek ema ekirọ inu òlọlọ, mè ikirọ ema inye
         mgbọ geelek ema ekirọ inu òtatat.)
         16 Eya orọ, me Usen Oyerebet ya, Awaji môsa me ubọk kè Jisọs Karais isibi oyerebet me
         ibot ebilene igọọk me lek nlelet inu geelek òkup ema me emen ejit. Ikeyi ke ata etip
         eyi nkilook okitumu.
         17 Mgbọ keyi, owu òkigwen lek kwun̄ ogwu Ju, mè ikisa Ikan kè Mosis itoon̄ ejit, mè
         ikigugo lek ibe ke owu melek Awaji ìre òma;
         18 owu oriọọn̄ inu geelek Awaji okiweek, mè isa me lek Ikan eyi ejeen̄be owu iriọọn̄
         inu echi ònwọnwọn ichit, mè ikilibi igọọk echa;
         19 owu oriọọn̄ ijaan̄ lek ibe ke ìre owu okijeen̄ ebi ǹnàan̄ oniin̄, mè ire utoon̄ inyi
         ebi ìkup me emen udun, ebi kperiọọn̄ Awaji,
         20 mè ire si ogwu nteme inyi ebi ekakaan̄ge iriọọn̄-inu, mè ire ogwu ijejeen̄ inyi asasa
         nsabọn. Me emen Ikan kè Mosis, enyi mîkaan̄ ojot ojot ifuk-ibot, mè ojot ojot atikọ.
         21 Ire ikeya, me mgbọ keyi, owu ogwu òkijeen̄ ebi ofifi ife inu, ìre keke orọ owu òkakijeen̄
         lek kwun̄ inu? Ǹdo owu nu! Owu ogwu òkitumu ikọ Awaji ibe mè ebi ene ekachiin̄ inọ,
         ìre owu òkakichiin̄ inọ?
         22 Owu ogwu òkitumu ibe mè ekakirọ ugan-nwa, ìre owu òkakirọ ugan-nwa? Owu ogwu òchacha
         mkpọmfaka, ìre owu òkachiin̄ inu me isi mkpọmfaka?
         23 Owu ogwu òkisa Ikan kè Mosis igugo lek, ìre owu òkakirọn̄ Ikan ya, mè ìsa esip ìjet
         Awaji?
         24 Îre mije keyi ke ege me emen Ikpa Mbuban ibe, “Mije kinyi ebi Ju ke ebi ekarege ebi
         Ju ekitumu erieen̄ Awaji ifiat.”
         25 Ire owu okisun̄ Ikan kè Mosis, ifefieek afi eyi ofieekbe îkaan̄ oruru. Ire, ire owu
         òkakisun̄ Ikan ya, ifefieek afi eyi owu ofieekbe ìkakaan̄ oruru, owu òyaka inikup
         kubọk ogwu ikafieekge afi.
         26 Ire ebi ekafieekge afi irọ inu Ikan kè Mosis obe erọ, mêmọnọ ema kubọk ebi ìfefieek
         afi.
         27 Me atikọ, ebi ekafieekge afi ebi ìrọrọ inu Ikan kè Mosis obe erọ, mêkeke ata-ikọ
         ikeme enyi ebi ìfefieek afi, mè ikaan̄ si Ikan kè Mosis eyi egege isibi, mije enyi
         ekifiat Ikan cha.
         28 Ata ogwu Ju ìkare ogwu òrere ogwu Ju me akpalek gaalek. Ikeya si, ata ifefieek afi
         ìkare inu eyi akpalek, eyi ebilene ekimun̄ gaalek.
         29 Ire, ata ogwu Ju ìre ogwu òrere ogwu Ju ire emen ejit kan̄. Ikeya si, ata ifefieek
         afi ìre inu eyi Ekwukwu Mbuban okirọ me emen ejit ene. Ìkare Ikan egege isibi okifieek
         ene òjelek afi keya. Mije keyi, Awaji me lek kan̄ ore ogwu òbotọn̄ òjelek ogwu òkup
         ikeya, ìkare ebilene ebetọn̄.

1 Ire ikeya, ìre keke ke irere ogwu Ju osa inwọn igak ekarege ogwu Ju? Sa ìre keke
         ke ifefieek afi osa inwọn igak ekafieekge afi?
         2 Me atikọ, irere ogwu Ju îkaan̄ owuwa oruru me agan̄ geelek. Me adasi irek, îre ebi
         Ju ke Awaji osa ikọ kan̄ itap me ubọk.
         3 Ire usini kiban̄ kpekeke inye me emen inu ema echieekbe me lek, ìre eya môkọt irọ
         inyi Awaji ikakeke ìnye me emen use îchieekbe ema?
         4 Iin̄-iin̄, eya ìkpokọt irọ! Awaji ìkpolọlọ irere ogwu atikọ, ìrere ibe ke otutuuk
         ebilene ìre ebi ataak, kubọk egebe me Ikpa Mbuban ibe, “Sa me ikeyi, ire otumu ikọ,
         ikọ kwun̄ ìbore atikọ. Ire osi oyerebet, oyerebet ìbonwọnwọn owu.”
         5 Ire ijo inu kiji irọ inyi ata irọrọ eyi Awaji isibi utoon̄ ijaan̄, ìre keke ke eji
         ebetumu? Ìre eji mêtumu ibe ke unaan̄-ejit Awaji onaan̄be inyi eji ìkatat? Ifuk-ibot
         ebilene ke nkisa igbini ikọ yi.
         6 Iin̄-iin̄, ìkare ikeya! Mije, ire Awaji ìkare ogwu ata irọrọ, ìre ìbojeje ikọt isibi
         oyerebet me ibot ebi linyọn̄?
         7 Ofifi ene môkọt igbini si ibe, ire ugwem ataak kan̄ itap ubọk irọ inyi atikọ Awaji
         isibi utoon̄, mè irọ inyi Awaji isa me ikeya ibọkọ itọn̄, ìre Awaji ìjeje ikitip ọmọ
         oyerebet si ibe ke ọmọ ìre ogwu ijo?
         8 Mebe ke ìre ikeya ke îkup, inu eji mekijeen̄ ìre, mè eji otutuuk ene ekpọkpọ ekerọ
         ijo inu, inyi ata inu ikinu. Ire, ìkare ikeya ke eji ekijeen̄. Me atikọ, usini ene
         mêkitumu eji ifiat, mè ikikpa inyi ebi ene ibe ke eyiyi ore inu eji ekijeen̄. Itip-oyerebet
         eyi Awaji obotip ema îgbe.
         9 Mgbọ keyi, ìre keke ke eji ebeyaka itumu? Ìre eji ebi Ju mînwọn igak ebi ofifi ife?
         Eji kpenwọn igak ema kubọk ge! Eji mîwuuk lek ijeen̄ ibe ke otutuuk ene ìre ìkike,
         ebi Ju mè ebi kpere ebi Ju, ema otutuuk ìre ebi ijo.
         10 Mîge si me Ikpa Mbuban ibe, “Kpunu ene geege òrere ogwu ata irọrọ, kpunu kubọk ge!
         11 Kpunu ene geege òkikọt igobo inu itet, kpunu si ene geege òkiweek Awaji.
         12 Otutuuk ene mîtele Awaji, mè ifiat isan̄a, kpeyaka ikup me lek inu geege. Kpunu ene
         geege òkirọ inu òtatat, kpunu kubọk ge!
         13 Ikọ òkisibi ema me emen ebek ìkijọ kubọk udọn̄ ufuun̄ ekachitge otu. Ema ekisa alọm
         kiban̄ itumu ikọ ifiaan̄ ene ifiin̄. Ikọ òkinan̄a ema me otu isibi ìkifiat ene kubọk
         iwot òkup me otu ijo ulu.
         14 Ijo ikọ, mè ogbo ojot ema otu.
         15 Ema kpekifiat mgbọ isasan̄a ugwem ene.
         16 Ere geelek ema erebe, ema ekifafiat inu igwook, mè ikitap ebi ene me ufieejit mè
         ichep.
         17 Ema kperiọọn̄ inu esuuk orebe.
         18 Ukpook Awaji geege kpunu me emen kiban̄.”
         19 Mgbọ keyi, eji mîriọọn̄ ibe, inu geelek Ikan kè Mosis okitumu, ke ìkitumu inyi ebi
         ìkup me irak Ikan ya, inyi otu ebilene ichit, mè ekakaan̄ inu ebesa itumu inyan̄a
         lek kiban̄. Sa me ikeyi, ema mêriọọn̄ ibe ke otutuuk ebi linyọn̄ ekup me irak oyerebet
         Awaji.
         20 Kpunu ene geege òbokọt ikana ogwu ata irọrọ me isi Awaji inan̄a me isusun̄ Ikan kè
         Mosis. Kpan̄asi ikeya, inu Ikan kè Mosis okirọ ìre irọrọ inyi ene iriọọn̄ ibe ke ọmọ
         ìre ogwu ijo me atikọ.
         21 Me mgbọ keyi, Awaji îjeen̄ eji oniin̄ eyi kan̄ eyi ene môsabe ikana ogwu ata irọrọ
         me isi Awaji. Oniin̄ ata irọrọ keyi ìkagbaan̄ me lek Ikan kè Mosis. Ikan kè Mosis
         mè inu ebi Nriran egebe îrọ oniin̄ ata irọrọ keyi inye.
         22 Awaji ìkirọ mè ene ikana ogwu ata irọrọ me isi kan̄ inan̄a me lek ichechieek ene
         ya ochieekbe me lek kè Jisọs Karais. Awaji ìkirọ inu yi inyi otutuuk ebi geelek ìchechieek
         me lek kè Jisọs Karais, mè ìre ebi Ju, mè ìyaka ire ebi kpere ebi Ju. Kpunu esese
         geege òkukup.
         23 Mije, otutuuk ene mîrọ ijo inu, kpekọt ikaan̄ umin mè uja eyi ònan̄a me ubọk Awaji.
         24 Ire, bak me lek atata nnwọn eyi Awaji onyibe eji me ikike, Awaji ìkayaka ìtip eji
         oyerebet, mije, Karais Jisọs îfaka eji isibi me emen itip-oyerebet Awaji.
         25 Awaji ìsasa Karais inyi ibe inikwu mkpa me ibot ebilene kubọk ngwugwa esabe isuuk
         ọmọ ejit, inyi ọmọ itele ijo inyi ebi geelek ìchechieek me lek kè Karais. Awaji ìrọ
         inu yi isasa ijeen̄ ibe ke ọmọ ìre ogwu ata irọrọ. Mije, Awaji îsa me ujọn̄ọ ukarajit
         kan̄ ikpọ chieen̄ ilọ me lek ijo inu ebilene erọbe me mgbọ òraraka, ìkasulu ema osusut.
         26 Awaji ìrọ inu yi, inyi ọmọ isa ijeen̄, me mgbọ keyi, ibe ke ọmọ ìre ogwu ata irọrọ,
         mè ogwu òkirọ unen, mè ire si ogwu òkisan̄a itip-oyerebet isan̄a me ibot ebi geelek
         ìchechieek me lek kè Jisọs.
         27 Ire ikeya, inu eji ekisa ìgugo lek ya ìkup me owa? Ìkayaka ìkup! Ìre keke orọ mè
         ikayaka ìkup? Ìre mije eji esun̄be Ikan kè Mosis? Iin̄-iin̄ ìkare! Îre mije eji echieekbe
         me lek kè Jisọs Karais.
         28 Mije, eji ekitumu ibe ke Awaji ìkisan̄a ene itip-oyerebet me ibot sa me ichechieek,
         ìkare sa me isusun̄ Ikan kè Mosis.
         29 Ìre Awaji ìre Awaji ebi Ju gaalek? Ìre ìkare ọmọ yaage ore Awaji ebi kpere ebi Ju?
         Iin̄, me atikọ, ọmọ yaage ore si Awaji ebi kpere ebi Ju,
         30 mije, Awaji ge gaalek okup. Ọmọ si obosan̄a itip-oyerebet isan̄a me ibot ebi Ju,
         òrere ebi efieekbe afi, sa me lek ichechieek ema echieekbe me lek kè Jisọs Karais,
         mè isan̄a si itip-oyerebet isan̄a me ibot ebi kpere ebi Ju sa me lek ichechieek yaage
         si.
         31 Ìre ìsibi ibe ke eji mîsa ichechieek yi inigwak Ikan kè Mosis isan̄a? Iin̄-iin̄,
         ìkare ikeya. Kpan̄asi ikeya, eji ekirọrọ inyi Ikan kè Mosis ikeke inye.

1 Mgbọ keyi, ìre keke ke eji ebekọt itumu òfolek kè Ebereham nte nte kiji ukot ikaan̄?
         Ìre keke ke ọmọ me lek kan̄ oweek isibi?
         2 Mebe ke Ebereham ìkana ogwu ata irọrọ me isi Awaji sa me inu îkọtbe irọ, kè òkaan̄
         inu mokọtbe isa ikigugo lek. Ire, gogolek keya kpomore me isi Awaji.
         3 Ìre keke ke Ikpa Mbuban otumu òfolek kè Ebereham? Ikpa Mbuban ìbe, “Ebereham îchieek
         ikọ Awaji otumube, Awaji osasa mije keya ifuk ọmọ kubọk ogwu ata irọrọ.”
         4 Ogwu òsi ikwaan̄ îkibọkọ mkpukpe ubọk ikwaan̄ kan̄. Kpekicheche mkpukpe ya inyi ọmọ
         kubọk uche. Ekikpekpe mkpukpe ya inyi ọmọ mije ikwaan̄ îsibe.
         5 Ire, ìkakup ikeya me lek ogwu òchechieek me lek Awaji ogwu òkirọ inyi ebi ijo ekana
         ebi ata irọrọ. Ubọk geelek ene ya ikarọge ikwaan̄ geege, Awaji ìkisa me ichechieek
         ene ya ifuk ene ya kubọk ogwu ata irọrọ, ìkare me lek ikwaan̄ ene ya osibe.
         6 Ikọ yaage si ke ogwu ubọọn̄ Debit otumu mgbọ îtumube ikọ òfolek ugbana òkukup inyi
         ene geelek Awaji ofukbe kubọk ogwu ata irọrọ me oniin̄ eyi ikagbaan̄ge me lek isisi
         ikwaan̄.
         7 Debit ìtumu ibe, “Ugbana ikup inyi ebi Awaji otelebe nrọ-nlọ kiban̄ inyi, mè ichit
         ijo inu kiban̄!
         8 Ugbana ikup inyi ene ya ogwu Okumugwem ìkpoyakabe ifuk nrọ-nlọ kan̄ itoon̄ me ibot.”
         9 Ugbana eyi ogwu ubọọn̄ Debit otumube ikọ òfolek yi, ìre ìkup inyi ebi efieekbe afi
         gaalek? Sa ìre îre si lek ebi kpefieek afi? Eji mîwuuk lek ikitumu me ibe ke Awaji
         ìfuk Ebereham kubọk ogwu ata irọrọ mije ichechieek kan̄.
         10 Ìre mgbọ owa ke Awaji ofuk Ebereham kubọk ogwu ata irọrọ? Ìre mgbọ îfieekbe afi isan̄a,
         sa ìre sabum înifieek afi? Ìkare mgbọ îfieekbe afi isan̄a. Inu yi îrọ sabum înifieek
         afi.
         11 Eya orọ, efieek Ebereham afi kubọk iman̄ oriọọn̄ isasa ijeen̄ ibe ke ọmọ îkana ogwu
         ata irọrọ. Ọmọ ìkana ogwu ata irọrọ ya mije ichechieek îchieekbe me mgbọ ikafieekge
         afi nu. Mije keyi, Ebereham ìre ute inyi otutuuk ebi ìchechieek me lek Awaji, mè isa
         me ikeya ikana ebi ata irọrọ, ubọk geelek kpefieek ema afi.
         12 Ebereham ìre si nte nte otutuuk ebi ìfefieek afi mè ikaan̄ si ichechieek igbaalek
         ifefieek afi. Ìkare ebi ìfefieek afi gaalek. Îre ebi ìfefieek afi mè ikaan̄ si ichechieek
         ya eyi Ebereham nte kiji okaan̄be sabum înifieek afi.
         13 Ofifi si, mgbọ Awaji ochieekbe use ibe ke ọmọ môsa otutuuk linyọn̄ inyi Ebereham
         mè bọn owot iman kan̄ me irot, ìkare mije Ebereham osun̄be Ikan kè Mosis. Îre mije
         Ebereham ochieekbe me lek Awaji, mè isa me ikeya ikana ogwu ata irọrọ.
         14 Mije, ire ke ìre ebi ìsusun̄ Ikan kè Mosis ebekaan̄ linyọn̄ me irot, ìsibi ibe ke
         ichechieek me lek Awaji ìre inu ikike ikakaan̄ge oruru, use eyi Awaji ochieekbe ya
         si ìkakup me lek inu geege.
         15 Mije, bak me lek ebilene kpekikọt isun̄ otutuuk Ikan kè Mosis, Ikan cha ìkisa unaan̄-ejit
         Awaji inu. Ire, ere ikan ikakupge, kpekirọn̄ ikan.
         16 Eya orọ, use Awaji ochieekbe ya ìkinu inan̄a me ichechieek, inyi ije me atata nnwọn
         Awaji gaalek. Use ya si ìkup inyi otutuuk bọn owot iman kè Ebereham. Ìkakup ìnyi ebi
         ìkisun̄ Ikan kè Mosis gaalek, ìkup si inyi ebi ìkakaan̄ òjelek ichechieek kè Ebereham.
         17 Ikeyi ke ege me Ikpa Mbuban ibe, “Nrọ owu ute inyi owuwa ido.” Ebereham ìre nte kiji
         me isi Awaji ogwu ọmọ me lek kan̄ si ochieekbe me lek, Awaji ogwu òkitap ugwem me
         emen ebi ìkwukwu. Ọmọ si okisa ikọ otu irom inu isibi me ere inu kpunube.
         18 Me ere kpunube ikpọchieen̄ geege, Ebereham osasa me ikpọchieen̄ ichieek ikọ Awaji
         otumube, mè inan̄a me ikeya ikana ute inyi owuwa ido. Ike egebe me Ikpa Mbuban, Awaji
         ìtumu inyi Ebereham ibe, “Ikeya ke bọn owot iman kwun̄ ebewa ikup.”
         19 Mgbọ Ebereham okikup ikpọ use ya, îriọọn̄ ibe, mije ọmọ okanbe iso efit acha ge,
         ke akpalek kan̄ îwọ ikup kubọk eyi nkwukwu ene, mè iriọọn̄ si ibe, mije ukan, ke owot
         kè Sera nwa kan̄ si îwọ ikup kubọk eyi nkwukwu ene. Ire, ìkachieek ibe ichechieek
         kan̄ iwọ.
         20 Ìkakaan̄ si ejit iba me lek use Awaji ya, kubọk ogwu una ichechieek. Kpan̄asi ikeya,
         ìtetet lek inye me emen ichechieek kan̄, mè isa itọn̄ inyi Awaji,
         21 mije, îriọọn̄ ijaan̄ lek ibe ke Awaji îkaan̄ unye isasa irọ use ya îchieekbe ọmọ
         iso.
         22 Eyi ke Awaji osa ifuk Ebereham kubọk ogwu ata irọrọ.
         23 Usem ya egebe ibe, “Eyi ke Awaji osa ifuk ọmọ kubọk ogwu ata irọrọ,” kpege ibak Ebereham
         gaalek.
         24 Ire, usem ya ìkup inyi eji si ebi Awaji obofuk kubọk ebi ata irọrọ, eji ebi ìchechieek
         me lek kan̄, ọmọ ogwu òjojomo Okaan̄ kiji Jisọs Karais me mkpa.
         25 Mije, Awaji ìsa Jisọs inyi ibe inikwu mkpa mije ijo inu kiji, mè iyaka ijomo ọmọ
         me mkpa, inyi iniben itip-oyerebet isan̄a me ibot kiji.

1 Eya orọ, mije Awaji ofukbe eji kubọk ebi ata irọrọ sa me ichechieek, eji mîkup me
         esuuk melek Awaji inan̄a me lek Okaan̄ kiji Jisọs Karais.
         2 Sa me lek kan̄, ogwu eji echieekbe me lek, ke eji ekaan̄ uche me lek atata nnwọn
         eyi eji ekupbe me emen mgbọ keyi. Eji mîbele ejit enenen, mije, eji mîkaan̄ ikpọchieen̄
         ibe ke eji mêgọọk ikaan̄ uche me lek umin mè uja eyi Awaji.
         3 Ìkare eya gaalek. Eji ekibele ejit si me emen ufialek eji ekibọkọ, mije, eji mîriọọn̄
         ibe ke ufialek chi ìkijeen̄ eji ubọk ekikat ejit.
         4 Ukarajit okekirọ inyi eji ekeluk ata ugwem eyi Awaji obọkọbe itap. Ata ugwem eyi
         Awaji obọkọbe itap okekinyi eji ikpọchieen̄.
         5 Ikpọchieen̄ òkup ikeyi ìkakifiin̄ ene ìtele, mije Awaji înyi eji imumechieen̄ kan̄
         imin enenen me emen ejit kiji. Imumechieen̄ yi ìje me ubọk Ekwukwu Mbuban ogwu Awaji
         ochebe inyi eji.
         6 Mije, mgbọ mgbọ Awaji okembe, mgbọ eji ekakaan̄ge unye geege isasa inwọnọ unaan̄-ejit
         Awaji, Karais onunu inikwu mkpa mije kiji ebi ìkirọ ijo inu.
         7 Ìkiyọyọt enenen sabum ene ònokwu mkpa me ibot ogwu ata irọrọ. Ire, usini mgbọ, ene
         ge môkọt ichieek ikwukwu mkpa me ibot ogwu ata ene.
         8 Ire, Awaji îjeen̄ imumechieen̄ kan̄ me lek kiji me oniin̄ òsisibi esese. Mije, mgbọ
         eji ekupbe me emen ijo inu kiji ke Karais okwu mkpa me ibot kiji.
         9 Me mgbọ keyi, mije mkpa kan̄, Awaji îben itip-oyerebet isan̄a eji me ibot. Eyi ògak
         eya ìre ke eji mênwọnọ unaan̄-ejit Awaji sa me lek kè Karais.
         10 Mije, ire Awaji isa mkpa ogwu Gwun̄ itap esuuk me etete kan̄ melek kiji me mgbọ eji
         erebe ebi ochicha kan̄, me mgbọ keyi eji ekanabe ebi òma melek kan̄, ọmọ ìkpolọlọ
         inyanyan̄a eji isibi mije ugwem Gwun̄ kan̄ ojomobe me mkpa iniluk.
         11 Ire, ìkayaka me ikeya gaalek. Eji mîbele ejit mgbọ keyi eji melek Awaji ekigbaan̄
         inu irọ inan̄a me lek Okaan̄ kiji Jisọs Karais, ogwu òrọrọ inyi eji enekana ebi òma
         melek Awaji.
         12 Ijo inu ìnan̄a me lek ene ge inin̄ linyọn̄. Mkpa onanan̄a me lek ijo inu ya înin̄
         si linyọn̄. Ikeya ke mkpa osa inu inyi otutuuk ebilene, mije otutuuk ebilene mîrọ
         ijo inu.
         13 Mije, sabum eninyinyi Ikan, ijo inu òwa me linyọn̄. Ire, ire kpunu ikan, kpekifuk
         ijo inu ene okirọ.
         14 Ire, mkpa îkpan̄ ene me linyọn̄ keyi bene me ukot kè Adam na re ukot kè Mosis, mè
         ikpan̄ ire lek ebi ekarọge òjelek ijo inu Adam orọbe mgbọ îrọn̄be ikan Awaji. Adam
         ìkup kubọk ogwu esabe itọ me lek ene ya ogwu òbonunu, òrere Jisọs Karais.
         15 Ire, Adam mè ogwu òbonunu ya kpere ìkike, mije, uche Awaji onyibe me ikike ìkakup
         kubọk nrọ-nlọ kè Adam. Iin̄, nrọ-nlọ eyi ene ge gaalek, òrere Adam, îsa mkpa ijet
         owuwa ene. Ire, atata nnwọn eyi Awaji melek uche Awaji eyi ònan̄a me lek atata nnwọn
         eyi ogwu ene ge ya, òrere Jisọs Karais, môso ire lek otutuuk ene igak ikeya.
         16 Ofifi si, uche Awaji onyibe me ikike ìkakup kubọk mkpukpe ijo inu eyi ene ge, òrere
         Adam, orọbe. Oyerebet ìnu mije ijo inu ge gaalek, mè isa itip-oyerebet igbaalek inu.
         Ire, uche Awaji ìnu me mgbọ owuwa ebi ene erọbe ijo inu, mè iniben itip-oyerebet isan̄a
         ebilene me ibot.
         17 Îre mije ijo inu eyi ene ge gaalek orọbe ke mkpa onan̄a me ibot ene ge ya inikikpan̄
         owuwa ene. Ikeya si, inu ene ge gaalek si, òrere Jisọs Karais, orọbe îmin enenen igak
         unye mkpa. Ebi geelek ìbọbọkọ ogbogbo atata nnwọn eyi Awaji, mè ibọkọ si uche ata
         irọrọ eyi Awaji onyibe me ikike, ife cha mêre ebi ìbekitim ikpan̄ me ugwem keyi inan̄a
         me lek kè Jisọs Karais.
         18 Mije keya, ike ikwaan̄ ijo irọrọ ge gaalek osabe itip-oyerebet ijet otutuuk ebilene,
         ikeya si ke ikwaan̄ ata irọrọ ge gaalek orọ inyi eben itip-oyerebet esan̄a otutuuk
         ebilene me ibot, mè isa si ugwem ijet otutuuk ebilene.
         19 Ike owuwa ene ekanabe ebi ijo mije unye ibot ene ge, ikeya si, owuwa ene mêkana ebi
         ata irọrọ inan̄a me lek isisiki ibot eyi ene ge.
         20 Ikan kè Mosis ìnu inenirọ inyi nrọ-nlọ imumana. Ire, ere nrọ-nlọ okimumana, ere ya
         si ke atata nnwọn eyi Awaji okimumana ichit.
         21 Ìkup ikeyi inyi: Ike ijo inu okitọ ikọ, mè ikisa mkpa ijet ebi ene, ikeya si, atata
         nnwọn eyi Awaji môkitọ ikọ si, mè ikirọ inyi ebi ene ekana ebi ata irọrọ, mè ekaan̄
         ugwem ikakaan̄ge itata inan̄a me lek Okaan̄ kiji Jisọs Karais.

1 Ubọk îkupbe ikeya, ìre keke ke eji ebeyaka itumu? Ìre eji mêkpọkpọ ikirọ ijo inu,
         inyi atata nnwọn eyi Awaji ikimumana?
         2 Iin̄-iin̄, ìkare ikeya! Eji mîwuuk lek ikwaan̄ isan̄a me ere ijo inu okupbe. Ìre
         eji ebejeje iyaka ikiluk me emen ijo inu ifo isi?
         3 Me atikọ, enyi mîriọọn̄ ibe, me mgbọ egwookbe eji mun̄, inyi eji melek Jisọs Karais
         ere ge, ke egwook eji mun̄ ya inyi eji melek kan̄ ere ge me emen mkpa kan̄.
         4 Mgbọ egwookbe eji mun̄, egbaan̄ eji melek kan̄ ifuun̄, inyi eji ekaan̄ uche me lek
         mkpa eyi ọmọ okwube. Sa me ikeya, ike Awaji osabe me unye kan̄ eyi òkakaan̄ umin mè
         uja ijomo Karais me mkpa, ikeya si, eji si mêluk ayaya ugwem.
         5 Ire eji melek kan̄ ire ge mije eji melek kan̄ ekwube mkpa, eji melek kan̄ si mêre
         ge inan̄a me lek eji mêjomobe me mkpa kubọk ọmọ ojomobe.
         6 Eji mîriọọn̄ ibe ke egbaan̄ oka akpalek kiji melek Karais igon ikpan̄ me inyọn̄ uti
         nkwurieen̄, inyi akpalek ijo inu ikayaka ìkaan̄ unye geege, mè eji ekayaka ìre usun̄
         ìnyi ijo inu ofifi,
         7 mije, ene geelek òkwukwu, înwọnọ irọrọ ijo inu.
         8 Ire eji ikwu melek Karais, eji mîchieek ibe ke eji mêgọọk ọmọ si ikaan̄ aya ugwem.
         9 Mije, eji mîriọọn̄ ijaan̄ lek ibe, eyi Karais ojomobe me mkpa, ke ìkpokọt iyaka ikwu
         ofifi, mije, mkpa ìkpoyaka ikaan̄ unye me lek kan̄.
         10 Mkpa Karais okwube, ìkwu isasa iben mkpukpe ijo inu isan̄a mgbọ yaage gaalek. Ire,
         ugwem îkiluk mgbọ keyi, ìkiluk inyi Awaji.
         11 Ubọk yaage si, enyi ìfuk lek kinyi kubọk ebi ìkwukwu isibi itele ijo inu, mè ìkiluk
         ugwem ìnyi Awaji, mije, enyi mîkana ire ge melek Jisọs Karais.
         12 Eya orọ, ikachieek ibe ijo inu ikitọ ikọ me akpalek kinyi eyi òbokwukwu, inyi ikasa
         enyi ìrọ usun̄ ìnyi ijo ulọk kan̄.
         13 Ikasa nriro lek kinyi geege ìnyi ijo inu isa irọ inu ikpak kan̄. Kpan̄asi ikeya,
         ìsa lek kinyi ìnyi Awaji, kubọk ebi esan̄abe me mkpa itap me ugwem, mè isa otutuuk
         nriro lek kinyi ìnyi ọmọ isa irọ inu ikwaan̄ eyi ata irọrọ.
         14 Mije, ijo inu ìkpore nte uwu inyi enyi, bak me lek enyi kpekup me irak Ikan kè Mosis,
         enyi ekup me irak atata nnwọn eyi Awaji.
         15 Keke si? Ìre eji mêkirọ ijo inu, mije eji ekupbe me irak atata nnwọn eyi Awaji, kpekup
         me irak Ikan kè Mosis? Iin̄-iin̄, ìkare ikeya!
         16 Ìre enyi kperiọọn̄ ibe, ire enyi isa lek kinyi irọ usun̄ inyi ene, mè ikisiki ibot
         inyi ene ya kubọk usun̄, ke enyi mîkana usun̄ inyi ene ya me atikọ? Inu geelek ene
         ya otọbe inyi enyi, eya ke enyi eberọ, mè ìre ijo inu eyi môsabe mkpa ijet enyi, mè
         ìre isisiki ibot eyi môrọbe inyi enyi ekana ebi ata irọrọ.
         17 Me mgbọ òraraka, enyi ìre usun̄ inyi ijo inu. Ire, itọn̄ ikup inyi Awaji, mije, enyi
         mîsa otutuuk ejit kinyi ibọkọ ata ijejeen̄ eyi ejeen̄be enyi itap.
         18 Mgbọ keyi enyi mînwọnọ me ubọk ijo inu, mè ikana usun̄ inyi ata irọrọ.
         19 Ǹkitumu usem ebilene mêkọtbe itet inyi enyi, mije, akpalek kinyi îwọ me mgbọ òraraka.
         Enyi mîsa nriro lek kinyi irọ usun̄ inyi inu ikatanage me isi Awaji, mè ikpọkpọ ikirọ
         inu ikpak mgbọ geelek. Me mgbọ keyi, ìyaka ìsa otutuuk nriro lek kinyi cha ìnin̄ usun̄
         ìnyi ata irọrọ, mè ìkup me mbuban.
         20 Mgbọ enyi erebe usun̄ inyi ijo inu, ata irọrọ ìkakikọt ìtọ ikọ ìnyi enyi.
         21 Ìre kpasi oruru ke enyi ekaan̄ me emen ijo inu cha echi òkitet enyi esip mgbọ keyi?
         Ijo ugwem òkup ikecha ìkisa mkpa ijet ene.
         22 Ire, mgbọ keyi esan̄abe enyi isibi me irak ubọk ijo inu, enyi enenikana usun̄ inyi
         Awaji, oruru enyi ebekaan̄ ìre iluluk ugwem òkup mbuban, eyi òbonyi enyi ugwem ikakaan̄ge
         itata me mgburudun̄ mgbọ.
         23 Mije, mkpukpe ijo inu ìre mkpa. Ire, uche Awaji okiche inyi ene me ikike ìre ugwem
         ikakaan̄ge itata, inan̄a me lek Okaan̄ kiji Jisọs Karais.

1 Bọn Nte n̄a, enyi ìre ebi ìrọriọọn̄ ikan ijaan̄. Ìre enyi kperiọọn̄ ibe ke ikan ìkikaan̄
         unye me lek ene mgbọ ene okupbe me ugwem gaalek?
         2 Eji esa enenwaan̄ òbat olom ekween̄ inu. Ikan ìbọp ogwu enenwaan̄ òbat olom ikam
         me lek ogwu olom me mgbọ ogwu olom okupbe me ugwem gaalek. Ire, ire ogwu olom ikwu,
         ogwu enenwaan̄ ya ìkayaka ìkup me irak ikan olom mè nwa ya.
         3 Ire ogwu enenwaan̄ òbat olom itele ogwu olom, mè isi ibat ofifi ene, me ere ogwu
         olom okupbe me ugwem, ogwu enenwaan̄ ya îrọn̄ ikan ugan-nwa. Ire, ire ogwu olom ikwu
         iraka sabum înisi ibat ofifi ene, ikan ugan-nwa ìkayaka ìbọp ọmọ. Mgbọ ya, ọmọ môkọt
         ibat ofifi ene, mije, ọmọ ìkup me lek kan̄.
         4 Ìkup ikeya si me lek kinyi, bọn Nte n̄a, me inu òfolek Ikan kè Mosis. Mije enyi melek
         Karais erebe akpalek ge sa me mkpa kan̄, enyi mîkwaan̄ isibi itele Ikan kè Mosis.
         Me mgbọ keyi, enyi mîkana ebi eyi Karais ogwu òjojomo me mkpa, inyi eji eneluk ugwem
         òkaan̄ oruru enyi Awaji.
         5 Mije, mgbọ eji ekupbe me irak ubọk akpalek ijo inu kiji, ijo ulọk eyi Ikan kè Mosis
         okisan̄a isibi ke eji ekigọọk, mè ikiluk ugwem eyi òkisa mkpa ijet eji.
         6 Mgbọ keyi, mije eji ekwube isibi itele inu ya òbọbọp eji ikaan̄, eji mîsibi itele
         Ikan kè Mosis. Eya orọ, eji mêsi ikwaan̄ inyi Awaji me aya oniin̄ eyi Ekwukwu Mbuban,
         ìkayaka ìre me oka oniin̄ eyi Ikan kè Mosis egege isibi.
         7 Ìre keke ke eji ebeyaka itumu? Ìre Ikan kè Mosis ìre ijo inu? Iin̄-iin̄, ìkpokọt
         ire ikeya! Ikwaan̄ Ikan okirọ ìre ikpọkpọk mbum ijo inu. Me atikọ, mebe kpunu Ikan,
         emi kpamariọọn̄ inu ijo inu orebe. Mije, mebe Ikan ìkatumu ibe, “Kakaan̄ chieen̄ ile
         me lek inu ofifi ene,” emi kpamariọọn̄ ibe ke îkaan̄ inu ekigwen chieen̄ ile.
         8 Ire, mgbọ yaage Ikan osan̄abe irek isibi, ijo inu onwenween̄ lek iraka inin̄ emen
         ugwem n̄a, mè inisan̄a owuwa ijo ulọk eyi chieen̄ ile òkup esese esese isibi me emen
         n̄a. Mije, ere ikan ikakupge, ijo inu ìre inu òkwukwu.
         9 Emi me lek n̄a, nluk ugwem mgbọ ge me kpunube ikan. Ire, mgbọ ikan onube, ijo inu
         obebene unye me emen n̄a,
         10 mè irọ inyi emi ǹkwu. Ikan eyi morọ inyi ene iluk ugwem, irere lek n̄a, ìyaka inisa
         mkpa ijet emi.
         11 Mije, mgbọ yaage ikan osan̄abe irek isibi, ijo inu onenifiaan̄ emi, mè ije me irak
         ikan ya inikpan̄ emi ito.
         12 Eya orọ, Ikan kè Mosis me lek kan̄ îkup me mbuban, nteme geelek enyibe me Ikan kè
         Mosis ya si îkup me mbuban, mè itat, mè inwọn.
         13 Ire ikeya, ìre Ikan ya òrere inu ònwọnwọn ìyaka inikana mkpa inyi emi? Iin̄-iin̄,
         ìkpokọt ire ikeya! Ire, ijo inu ìje me irak inu ònwọnwọn inisa mkpa ijet emi, inyi
         otutuuk ene esa eriọọn̄ ibe ke ijo inu ìre ijo inu me atikọ. Ikeya si, inan̄a me lek
         ikan, îsibi utoon̄ ibe ke ijo inu ìre inu òfefieek enenen isaba iraka iman̄.
         14 Eji mîriọọn̄ ibe ke Ikan ìre inu eyi ekwukwu. Ire, emi ǹkiluk ugwem igọọk me ọrọmijọn̄
         eyi akpalek. Ijo inu îlep emi isa irọ usun̄ inyi lek kan̄.
         15 Ǹkakiriọọn̄ inu nkirọ. Mije, inu geelek mweekbe irọrọ, ǹkakirọ. Ire, inu nchabe,
         eya ke nkirọ.
         16 Mije nriọọn̄be ibe ke inu nkirọ ìre inu nkaweekge irọrọ, nchieek ibe ke Ikan kè Mosis
         înwọn.
         17 Eya ìkijeen̄ ibe ke ìkare emi me lek n̄a nkirọ inu ya; ke ìre ijo inu òkup emi me
         emen okirọ.
         18 Nriọọn̄ ibe ke kpunu ata inu geege òkup me emen n̄a, òrere me emen akpalek ijo inu
         eyi nkaan̄be. Mije, îkilọk emi irọrọ inu òtatat, ire, ǹkakikọt ìrọ.
         19 Mije, inu nkirọ ìkare ata inu eyi nkiweek irọrọ. Iin̄-iin̄, kpan̄asi ikeya, ijo inu
         eyi nkaweekge irọrọ, eya ore eyi mkpọkpọ ikirọ mgbọ geelek.
         20 Ire emi nkirọ inu nkaweekge irọrọ, ìsibi ibe ke ìkayaka ìre emi nkirọ inu ya; ke
         ìre ijo inu òkup emi me emen okirọ.
         21 Inu nyakabe iniweek imun̄ me emen n̄a ìre ikeyi: Mgbọ geelek mweekbe irọrọ ata inu,
         ìkire ijo inu ijo inu gaalek ke nkirọ.
         22 Me ijọn̄ ijọn̄ ejit n̄a, mma irọrọ ikan Awaji.
         23 Ire, îkaan̄ ofifi ikan òkisi ikwaan̄ me emen otutuuk nriro lek n̄a, mè ikitim akọn̄
         melek ata ikan eyi òkup me emen ejit n̄a, mè irọ inyi emi ǹkana usun̄ ǹnyi ikan eyi
         ijo inu eyi òkitọ ikọ me emen n̄a.
         24 Jei, njijin lek n̄a îmin! Ìre ekene obotaba emi isibi me ubọk akpalek keyi òbosa
         emi ijet mkpa?
         25 Itọn̄ ikup inyi Awaji ibe ke mîtaba emi isibi sa me lek Okaan̄ kiji Jisọs Karais!
         Eya orọ, emi me lek n̄a, me ijọn̄ ijọn̄ ejit n̄a, emi ìre usun̄ inyi ikan Awaji. Ire,
         me emen akpalek ijo inu nkaan̄be, emi ìre usun̄ inyi ikan eyi ijo inu.

1 Eya orọ, mgbọ keyi, itip-oyerebet geege ìkayaka ìkup ìnyi ebi geelek ìrere ge melek
         Jisọs Karais.
         2 Mije, inan̄a me lek kè Jisọs Karais, ikan Ekwukwu Mbuban eyi òkinyi ene ugwem, înyan̄a
         emi isibi me irak ubọk ikan ijo inu eyi òkisa mkpa ijet ene.
         3 Inu Ikan kè Mosis ikakọtge ìrọ, mije akpalek ijo inu kiji orọbe inyi Ikan ya iwọ,
         Awaji îrọ inu ya sa me lek îriabe Gwun̄ kan̄ gaalek inu me mbet ebilene ebi ìkirọ
         ijo inu, inyi inisa lek kan̄ igwa ngwugwa iben ijo inu ebilene isan̄a. Sa me ikeyi,
         Awaji îfieek oyerebet itip ijo inu òkup me emen ebilene, ìrere ebi ijo,
         4 mè irọ otutuuk otu Ikan kè Mosis ya iso me emen kiji, inyi eji enwọnọ itip-oyerebet,
         mije, eji ekiluk ugwem igọọk me nteme eyi Ekwukwu Mbuban, kpeyaka ikiluk igọọk me
         ijo ulọk eyi akpalek ijo inu kiji.
         5 Ebi ìkiluk ugwem igọọk me akpalek ijo inu kiban̄ ekikeek ubọk ema mêsabe ikirọ inu
         akpalek ijo inu ya okitọ inyi ema mgbọ geelek. Ire, ebi ìkiluk ugwem igọọk me nteme
         eyi Ekwukwu Mbuban ekikeek ubọk ema mêsabe ikirọ inu Ekwukwu Mbuban okiteme ema mgbọ
         geelek.
         6 Ekiket irọrọ inu akpalek ijo inu okiweek mgbọ geelek ìkisa mkpa ijet ene. Ire, ekiket
         irọrọ inu Ekwukwu Mbuban okiweek mgbọ geelek ìkisa esuuk mè ugwem ikakaan̄ge itata
         ijet ene.
         7 Mije, ejit ene eyi ijo inu okikpulu ìkichacha Awaji, ìkakima irọrọ ikan Awaji, ìkpokọkọt
         si irọ.
         8 Ebi akpalek ijo inu kiban̄ okikpulu kpekikọt irọ inu òkibele Awaji ejit.
         9 Ire, eyi kinyi, ìkare akpalek ijo inu kinyi okitọ ikọ inyi enyi, îre Ekwukwu Mbuban
         okitọ, mè ire Ekwukwu Awaji ikup me emen kinyi me atikọ. Ene geelek ikakaan̄ge Ekwukwu
         kè Karais me emen kan̄, ene ya ìkare ogwu eyi Karais.
         10 Ire Jisọs Karais ikup me emen kinyi, akpalek kinyi îkwu, ìkpoyaka isi ikwaan̄ inyi
         ijo inu. Ire, ekwukwu kinyi òwa me ugwem, mije, enyi mîkana ebi ata irọrọ me isi Awaji.
         11 Ire Ekwukwu Awaji ogwu òjojomo Jisọs Karais me mkpa ikiluk me emen kinyi, ọmọ ogwu
         òjojomo Jisọs Karais môtap ugwem me akpalek kinyi ya òbokwukwu sa me Ekwukwu kan̄
         ogwu òkiluk me emen kinyi.
         12 Eya orọ, bọn Nte n̄a, eji mîkaan̄ urieek ikpekpe òfo me lek ubọk iluk ugwem. Urieek
         ya ìkare iluluk ugwem igọọk me lek akpalek eyi ijo inu kiji.
         13 Mije, ire enyi ikiluk ugwem kubọk akpalek ijo inu ya okiweek, enyi mêkwaan̄. Ire,
         ire enyi isa me unye eyi Ekwukwu Mbuban ikpan̄ ijo inu cha enyi ekisa akpalek kinyi
         irọ, enyi mêluk ugwem ikakaan̄ge itata.
         14 Ebi geelek Ekwukwu Mbuban okikpulu, ebiba ere bọn Awaji.
         15 Mije, Ekwukwu Mbuban ogwu Awaji onyibe enyi ìkporọ inyi enyi eketet ukpook, mè ekpọk
         esi enin̄ usun̄. Kpan̄asi ikeya, Ekwukwu Mbuban ìborọ inyi enyi ekana bọn Awaji, mè
         ekegwen Awaji, “Papa! Nte n̄a!”
         16 Ekwukwu Awaji me lek kan̄, melek ekwukwu òkup eji me emen ekigbaan̄ itumu otu ge,
         mè ikirọ inye ibe ke eji ìre bọn Awaji.
         17 Mgbọ keyi eji erebe bọn Awaji, eji mêbọkọ irot eyi Awaji osun̄be inyi ebi kan̄, mè
         igọọk Jisọs Karais igbaan̄ ikaan̄ uche me irot ogwu Ute osun̄be iban ọmọ. Mije, ire
         eji igọọk Karais imun̄ ufialek îmun̄be me atikọ, eji mêgọọk ọmọ si igbaan̄ ikaan̄
         umin mè uja kan̄.
         18 Mfuk isan̄a, mè imun̄ ibe ke ufialek eji ekimun̄ mgbọ keyi ìkaso inu ebesa itọ me
         lek umin mè uja eyi Awaji obochili inyi eji.
         19 Otutuuk inu geelek Awaji orombe ìkikup me mbem-lek ikikpọ mgbọ Awaji môsan̄abe ebi
         ìrere bọn kan̄ isibi ijeen̄ otutuuk ene.
         20 Awaji îrọ inyi otutuuk inu îrombe ikup me irek usun̄ ere ema kpebekọt irọ inu geege
         òsibi oruru. Ìkare inu chi me lek kiban̄ eweek ikukup ikeya, îre Awaji osa me nkeek
         kan̄ isun̄ ema ikeya. Ìsun̄ ema ikeya,
         21 mè ikikpọ chieen̄ ibe ke ọmọ môsan̄a ema isibi me irek usun̄ ya ere ema ebekup ijọ,
         mè isa ema itap me utelelek òkakaan̄ umin mè uja, eyi esun̄be inyi bọn Awaji.
         22 Eji mîriọọn̄ ibe, mege inire mgbọ keyi, ke otutuuk inu geelek Awaji orombe òkito
         mfi me irak uga ufialek kubọk nwa-owot uman okitet.
         23 Ire, ìkare ema gaalek, eji me lek kiji ebi Awaji onyibe Ekwukwu Mbuban kubọk adasi
         mfut me lek ugbana òkinu me isi, eji si mêkito mfi me emen kiji ike eji ekupbe me
         mbem-lek ikikpọ mgbọ Awaji môbọkọbe eji itap isa irọ bọn kan̄, mè inwene akpalek kiji.
         24 Îre ikpọchieen̄ keyi eji ekaan̄be ke esa inyan̄a eji. Kpunu ene geege òkikpọ chieen̄
         ikakaan̄ inu îwuukbe lek ikaan̄ isan̄a. Eya orọ, ikakaan̄ ikpọchieen̄ me lek inu eyi
         esabe chieen̄ imun̄ ìkare ikpọchieen̄ kubọk ge.
         25 Ire, ire eji ikikpọ chieen̄ ikakaan̄ inu eji kpewuuk lek ikaan̄, eji ekikakat ejit
         ikikup ikpọ inu ya.
         26 Ikeya si, îre Ekwukwu Mbuban okitap ubọk inyi eji mgbọ lek kiji owọbe. Eji kpekiriọọn̄
         ubọk ògbegbe ibe eji ekeriaak uriaak. Ire, Ekwukwu Mbuban me lek kan̄ okibọkọ uriaak
         kiji iriaak inyi eji, mè ikito mfi òdọdọk enenen me emen uriaak ya, eyi ikọ otu ìkpokọt
         ibum ibot.
         27 Awaji ogwu òkiriọọn̄ otutuuk inu òkup ene me ejit, îriọọn̄ inu òkup Ekwukwu Mbuban
         me ejit, mije, Ekwukwu Mbuban ìkibeek mbeek me ibot bọn Awaji igọọk me nkeek Awaji.
         28 Eji mîriọọn̄ ijaan̄ lek ibe ke Awaji ìkisa otutuuk inu igbaan̄ irọ ata ikwaan̄ inyi
         ebi ìmumun̄ ọmọ me chieen̄, òrere ebi ọmọ ogwenbe ibe enerọ inu ọmọ odọmọbe isun̄.
         29 Mije, ebi Awaji owuukbe lek iriọọn̄, ebiba ere ebi îwuukbe lek igobo isibi isun̄
         esese, inyi enebet lek Gwun̄ kan̄, mè ekup kubọk Gwun̄ kan̄ okupbe, inyi Gwun̄ kan̄
         ya inikup me etete kiban̄ kubọk adasi gwun̄ me etete owuwa ngwan̄.
         30 Ebi îgobobe isun̄ esese cha, ebiba si ke îgwen. Ebi îgwenbe cha, ebiba si ke îben
         itip-oyerebet isan̄a me ibot. Ebi îbenbe itip-oyerebet isan̄a me ibot, ebiba si ke
         înyi umin mè uja kan̄.
         31 Eyi Awaji orọbe otutuuk inu chi inyi eji, ìre keke ke eji ebeyaka itumu? Ire Awaji
         ikeke inyi eji, ìre ekene obokọt irọ ikeme eji?
         32 Ire Awaji iria ogwu Gwun̄ inu ibe inibọkọ ufialek me ibot kiji otutuuk ene, ìkatet
         ìkaan̄, ìre Awaji ya ìkpofat inyi eji otutuuk inu geelek me ikike igbaalek Gwun̄ kan̄
         ya înyibe eji?
         33 Ìre ekene obokọt ifuk ikan ikeme ebi Awaji ogobobe inyi lek kan̄? Awaji me lek kan̄
         okiben itip-oyerebet isan̄a ema me ibot.
         34 Ìre ekene obotip ema oyerebet? Jisọs Karais ogwu òkwukwu, mè ijomo si me mkpa, ọmọ
         òwa osikibe ikweek me agan̄ ubọk ulom Awaji ikitumu ikọ ibot kiji inyi Awaji.
         35 Ire ikeya, ìre ekene obokọt iche eji isan̄a me lek imumechieen̄ Karais okaan̄be me
         lek kiji? Ìre uyọrọlek môkọt, sa ìre uga ufialek, sa ìre saasaak, sa ìre una inorie,
         sa ìre ijeje njak, sa ìre unan, sa ìre mkpa? Kpunu inu geege òbokọt iche eji isan̄a
         me lek imumechieen̄ Karais okaan̄be me lek kiji!
         36 Kubọk egebe me Ikpa Mbuban ibe, “Mije kwun̄, eji ekikup me otu mkpa egwe geelek;
         emọnọ eji kubọk arọọn̄ ebesa isi ifieek ebek.”
         37 Iin̄-iin̄, kpan̄asi ikeya, me emen inu chi geelek, eji mîgak ebi ìkitim ikpan̄ me
         linyọn̄ keyi, sa me unye kè Jisọs Karais ogwu òmumun̄ eji me chieen̄!
         38 Mije, emi nriọọn̄ ijaan̄ lek ibe ke kpunu inu geege òbokọt iche eji isan̄a me lek
         imumechieen̄ Awaji, mè ìre mkpa mè ìyaka ire ugwem, mè ìre ebi osat Awaji, mè ìyaka
         ire ijo erumun̄, mè ìre inu òkukup me mgbọ keyi, mè ìyaka ire echi òkup me isi, mè
         ìre unye eyi mkpulu geelek,
         39 mè ìre ere òbebene ichit, mè ìre ere òdọdọk ichit, mè ìyaka irere ofifi inu geelek
         me etete otutuuk inu geelek Awaji orombe. Kpunu inu geege obokọt iche eji isan̄a me
         lek imumechieen̄ Awaji okaan̄be me lek kiji, eyi eji ekaan̄be sa me lek kè Jisọs Karais
         Okaan̄ kiji.

1 Ǹkitumu atikọ kubọk ogwu òchieek me lek kè Jisọs Karais, ǹkakan̄ ataak, ejit n̄a
         eyi Ekwukwu Mbuban okikpulu îrọ si inye ibe ke ìkare ataak ke nkikan̄.
         2 Ejit îkifieek emi enenen, mè ikisisaak emi mgbọ geelek mije ebi kiji, ebi Ijeren.
         3 Ubọk îkupbe emi me ejit, emi me lek n̄a mâkọt ichieek ibe Awaji ifieek otu inyi emi,
         mè ifieek emi isan̄a me lek kè Karais, mije una ichechieek ebi ngwan̄ n̄a, ebi melek
         n̄a erebe akpalek ge mè eje ge,
         4 ìrere ebi Ijeren, ire eya môrọ mè ema ekaan̄ ichechieek. Awaji îrọ owuwa inu inyi
         ema, ire, ema kpegban̄ utọn̄ inyi Awaji. Îre ema ke Awaji ogobo isa irọ bọn inyi lek
         kan̄, ema si ke Awaji onyi umin kan̄ mè uja kan̄. Ema ke Awaji onyan̄a ibot inyi,
         mè inyi Ikan kan̄. Ema ke Awaji onyi unye ibe eketọbọ ebum me Uwu Mbuban enyi ọmọ,
         ema si ke Awaji ochieek use inyi.
         5 Ebi nte nte ukot ikaan̄ cha eriọọn̄be erieen̄ me mfufuk ìre nte nte kiban̄. Me akpalek
         ebilene, Karais me lek kan̄ ìre si gwun̄ owot iman kiban̄. Itọn̄ ikup inyi Awaji ogwu
         òkup me ibot otutuuk inu geelek ire mgbọ ikakaan̄ge itata. Ikup ikeya!
         6 Ikọ n̄a ìkasibi ibe ke use Awaji ìkakọt ìsi ikwaan̄ kan̄ ìso, mije, ìkare otutuuk
         ebi Ijeren ere ata ebi Ijeren.
         7 Ìkayaka ìrere si otutuuk bọn owot iman kè Ebereham ere ata bọn kè Ebereham, mije,
         Awaji ìtumu inyi Ebereham ibe, “Îre bọn owot iman kè Ajiki ke ebefuk kubọk echi kwun̄.”
         8 Eya ìsibi ibe ke ìkare bọn esabe me akpalek iman ere bọn Awaji. Îre bọn emanbe igọọk
         me lek use Awaji ke ekifuk kubọk bọn kè Ebereham.
         9 Mije, mgbọ Awaji ochieekbe use ya, ìtumu ibe, “Mgbọ nsun̄be isikem, emi mâgwu ikom
         inu. Nsigwu ikom inu, Sera môman gwun̄ enerieen̄.”
         10 Ìkare eya gaalek. Ute ge gaalek obon nsabọn ebirieen̄ iba Ribeka omanbe. Îre Ajiki,
         nte nte kiji ukot ikaan̄ obon ema.
         11 Ribeka ìgbagbaan̄ nsabọn iba chi iman mgbọ ge. Mgbọ Ribeka okupbe me owot kiban̄,
         Awaji otutumu inyi Ribeka ibe, “Îre ogwu ugane obokisi ikwaan̄ inyi ogwu ijija!” Inu
         yi ìrọrọ iraka sabum eniman ema, me mgbọ ema kperọriọọn̄-nu ata inu mè ijo inu. Awaji
         ìrọ ikeyi igọọk me nkeek kan̄ isasa ijeen̄ ibe ke ìre ọmọ me lek kan̄ ogobo gwun̄
         ge me etete nsabọn iba cha, mè itele ogwulọ. Awaji ìrọ si ikeyi inyi ebi ene esa eriọọn̄
         ibe ke ìkare ikwaan̄ gwun̄ ya orọbe ke esa igobo gwun̄ ya; ke ìre me nkeek Awaji ogwu
         ògwegwen ọmọ gaalek ke esa igobo ọmọ.
         13 Ikeya si ke ege me Ikpa Mbuban ibe ke Awaji ìbe, “Jekọp ke mma, Isọ ke ncha!”
         14 Ìre keke ke eji ebetumu? Ìre eji mêbe ke Awaji ìkakirọ inu òtatat? Iin̄-iin̄, eji
         kpebekọt itumu!
         15 Mije, Awaji ìtumu inyi Mosis ibe, “Ogwu òneme emi ke mbato nsan; ogwu òneme emi si
         ke mbakaan̄ ejit njijin me lek.”
         16 Eya orọ, inu chi geelek ìkakire mije nkeek ebilene mè kwulukwulu ebilene, ìkire mije
         ejit nsan Awaji.
         17 Mije, Awaji ìtumu inyi ogwu Fero, ogwu ubọọn̄ ebi Ijipiti, ibe, “Îre mije keyi ke
         mkpukpo owu isibi, inyi ǹsa me lek kwun̄ ǹjeen̄ unye n̄a, mè ebi ene eketumu erieen̄
         n̄a esibi me otutuuk linyọn̄.”
         18 Eya orọ, ogwu Awaji oweekbe itoto nsan ke îkito nsan, ogwu îweekbe irọrọ mè inye
         ejit, ogwa ke îkirọ inyi ejit inye.
         19 Ene ge me etete kinyi môkọt ido emi ibe, “Ire ikeya, ìre keke orọ mè Awaji ikpọkpọ
         ikifieek eji ikọ? Ìre ekene okikọt isisik ibot ibe mè ekiket Awaji ikarọ ìso?”
         20 Owu ogwu ebilene, ìre owu ìre ekene, eyi obokifọọk Awaji otu? Ìre inu ene orombe
         môkọt ikaan̄ otu ido ogwu òrorom ọmọ ibe, “Òjeje irom emi ikeyi?” Ìkpokọt ido!
         21 Mije, me atikọ, ogwu òbot ugọn̄ îkaan̄ unye isasa owut arika ge gaalek îsan̄abe ibot
         owuwa esese ugọn̄. Môkọt isa ọkpọkọ ibot ugọn̄ echi mêkisa irọ inu òkakaan̄ umin,
         mè isa si ofifi ọkpọkọ ibot ugọn̄ echi mêkisa irọ ten̄eten̄e inu geelek.
         22 Ikeya ke îkup si me lek inu Awaji okirọ. Awaji îweek irọrọ inyi unye kan̄ mè unaan̄-ejit
         kan̄ iriọọn̄ ubọk isibi utoon̄ enenen. Mije keya, mgbọ îkisun̄ ebi înaan̄be ejit inyi
         cha iban usen mkpa kiban̄, ikekikaan̄ ujọn̄ọ ukarajit me lek ife cha, mè ikime ijo
         inu geelek ema ekirọ. Ire Awaji ikirọ ikeya, ìre îlọ?
         23 Awaji îwuuk lek igobo usini ene isibi inyi enegọọk ọmọ ekaan̄ umin kan̄ mè uja kan̄,
         mè ikikaan̄ ejit nsan me lek ife chi. Ire Awaji ikikaan̄ ujọn̄ọ ukarajit me lek ebi
         ìkup me irak unaan̄-ejit kan̄ cha, inyi ebi ọmọ okaan̄be ejit nsan me lek esa me ikeya
         eriọọn̄ ubọk umin kan̄ mè uja kan̄ osabe imin iyaka, ìre îlọ?
         24 Eji ere ebi ife ba, ebi Awaji ogwenbe inyi lek kan̄. Eji kpere ebi Ju gaalek. Îgwen
         usini kiji inan̄a me etete ebi Ju, mè igwen usini kiji inan̄a me etete ebi ekarege
         ebi Ju.
         25 Ikeyi ke Awaji otumu me otu kè Hosia ogwu nriran ibe, “Ebi kpewuuk lek ire ebi n̄a,
         mâgwen ema ‘Ebi n̄a.’ Ido ebi kpewuuk lek ire ebi òma n̄a, mâgwen ema ‘Ebi òma n̄a.’
         26 Me ere etumube inyi ema ibe, ‘Enyi kpere ebi n̄a,’ me ere yaage si ke mêgwen ema
         ‘Bọn Awaji òkup me ugwem.’ ”
         27 Asaya îtaan̄ ukpo itumu ikọ òfolek ebi Ijeren ibe, “Ubọk geelek ido ebi Ijeren ebi
         n̄a ewabe ikup kubọk okpoon̄ agba awaji, ene inen mè inen ebi ìsisik gaalek ke ebenyan̄a.
         28 Mije, Okaan̄-ene môrọ ikọ otu kan̄ iso me linyọn̄ keyi ugwat ugwat, mè irọ otutuuk
         isan̄a mgbọ ge kpai.”
         29 Awaji îtumu si sa me otu kè Asaya me adasi mgbọ ibe, “Mebe Okumugwem ogwu òkaan̄
         otutuuk inyọn̄ mè ijọn̄ ìkasik sọntiik ibot bọn kiji inen mè inen, kè eji èkwaan̄
         èsan̄a, mè ido kiji okana ǹrioon̄ kubọk ama Sọdọm mè ama Gọmọra.”
         30 Mgbọ keyi, ìre keke ke eji ebeyaka itumu? Ìre eji mêtumu ibe ke ebi kpere ebi Ju,
         ebi kpekisasa lek ikakana ebi ata irọrọ, mîkana ebi ata irọrọ inan̄a me lek ichechieek
         kiban̄,
         31 me ere ebi Ju me lek kiban̄, ebi ìkiweweek ikan eyi òborọ inyi ema ekana ebi ata
         irọrọ, kpekọt ikana ebi ata irọrọ?
         32 Ìre keke orọ mè ebi Ju ekakọt ìkana ebi ata irọrọ? Îre mije ema kpesa me ichechieek
         iweek ikakana ebi ata irọrọ. Kpan̄asi ikeya, ema ekirọ kubọk ke ekisa me ata ubọk
         ikwaan̄ ikana ebi ata irọrọ. Mije keyi, ema mîtọbọ ukot me lek “ewuuk òkitọbọ ene
         ukot.”
         33 Ikeyi ke Awaji otumu me Ikpa Mbuban ibe, “Ìkpọ, mben ewuuk ge iyik me Sayọn, eyi
         ebi ene ebetọbọ ukot me lek; ewuuk ya oborọ inyi ema enan̄a erọn̄. Ire, ene geelek
         òtotoon̄ ejit me lek ewuuk ya, kpunu inu geege òborọ inyi esip itet ene ya.”

1 Bọn Nte n̄a, inu mbenbe me ejit, mè ikiriaak Awaji me lek me ibot ebi Ijeren ìre,
         mè Awaji inyan̄a ema.
         2 Mije, emi me lek n̄a mâkọt ikeke ata-ikọ inyi ema ibe, me atikọ, ke ema mîkaan̄ ulọk
         òmimin enenen me lek Awaji. Ire, ulọk kiban̄ ya ìkaje melek ata ifuk-ibot.
         3 Ema mîtele oniin̄ ata irọrọ eyi ònan̄a me ubọk Awaji, mè ikiweek ikakana ebi ata
         irọrọ me oniin̄ eyi akpalek kiban̄ gaalek. Sa me ikeya, ema mîjit ikakana ebi ata
         irọrọ me oniin̄ eyi Awaji osan̄abe isibi.
         4 Karais îra isa Ikan kè Mosis isi ire òta kan̄. Eya orọ, ikakana ebi ata irọrọ ìyaka
         inikup inyi ebi geelek ìchechieek me lek kè Karais.
         5 Òfo me lek ikakana ebi ata irọrọ sa me isusun̄ Ikan kè Mosis, Mosis me lek kan̄ ìtumu
         ibe, “Ene geelek òkisun̄ Ikan ìboluk si inan̄a me lek Ikan.”
         6 Ire, inu ekitumu òfo me lek ikakana ogwu ata irọrọ inan̄a me ichechieek ìre ikeyi,
         “Kakitumu me ejit kwun̄ ibe: Ìre ekene obonene ifo emen inyọn̄?” (Eya ìre isasa Karais
         isibi inu me ijọn̄.)
         7 “Kakitumu si ibe: Ìre ekene obokwala isibi ifo ere òdọdọk ichit?” (Eya ìre ibebene
         Karais isibi me ama ekwukwu inu me linyọn̄.)
         8 Ikọ ekitumu ìre ikeyi: “Ikọ Awaji ya îgbet owu lek enenen, ìkup me otu kwun̄, mè
         ikup si me ejit kwun̄.” Etip yi ore etip eyi ichechieek eyi eji ekilook ibe:
         9 Ire owu osa otu kwun̄ itumu isibi ibe ke Jisọs Karais ore Okaan̄-ene, mè ichieek
         si me ejit kwun̄ ibe ke Awaji îjomo ọmọ me mkpa, mênyan̄a owu.
         10 Mije, ejit kwun̄ ke obosa ichieek, mè inwọnọ itip-oyerebet Awaji. Otu kwun̄ ke obosa
         itumu ichechieek kwun̄ isibi, mè ikaan̄ unyan̄a.
         11 Ikeya ke ege me Ikpa Mbuban ibe, “Ogwu geelek òtotoon̄ ọmọ ejit me lek, kpunu inu
         geege òborọ inyi esip itet ene ya.”
         12 Kpunu esese geege òkukup me etete ebi Ju mè ebi kpere ebi Ju. Okaan̄-ene yaage ore
         Okaan̄ kiban̄ otutuuk, ọmọ yaage si okisa ikpele ugbana igbana otutuuk ebi geelek
         ìgwegwen erieen̄ kan̄.
         13 Mije, Ikpa Mbuban îtumu ibe, “Ene geelek ògwegwen erieen̄ Okaan̄-ene, mênyan̄a ene
         ya.”
         14 Ire ikeya, ìre ema ebejeje igwen erieen̄ ogwu ema kpechieek me lek? Ofifi si, ìre
         ema ebejeje ichieek me lek ogwu ema kpewuuk lek inọ etip òfolek? Sa ìre ema ebejeje
         inọ etip ya, ire ene geege ìkasi ìlook ema etip ya?
         15 Ìre ife cha ebejeje ikọt isi ilook etip ya, ire ìkakaan̄ ogwu òraria ema isibi? Ikeya
         ke ege me Ikpa Mbuban ibe, “Inunu ebi ìkilook ata etip mikijaan̄ igak eke!”
         16 Ire, ìkare otutuuk ebi Ijeren ebọkọ ata etip ya itap. Ikeya ke Asaya otumu si ibe,
         “Okumugwem, ìre ekene ochieek etip kiji?”
         17 Eya orọ, îre inọnọ ata etip okisa ichechieek inu. Ata etip ya ìre ata etip kè Karais
         eyi eji ekilook.
         18 Ire, mâdo enyi nu, ìre ema ebi Ju kpenọ ata etip ya? Ema otutuuk ene mînọ iso kpai,
         kubọk Ikpa Mbuban orọbe inye ibe, “Ida kiban̄ îtaan̄ ikana otutuuk linyọn̄; ikọ kiban̄
         îso ikana ntutun̄ ere geelek me linyọn̄.”
         19 M̀kpọk ǹdo si, ìre ebi Ijeren kperiọọn̄ ibot usem ya? Ema mîriọọn̄! Me adasi irek,
         Awaji ìtumu me otu kè Mosis ibe, “Mâsa ido ebi ekariọọn̄ge Awaji irọ inyi enyi emin
         ejit me lek n̄a. Mâsa ido ebi kpekikọt igobo inu geege itet irọ inyi ejit inaan̄ enyi.”
         20 Ikeya si, Asaya ìkatet ukpook itutumu ibe ke Awaji ìbe, “Ebi kpeweweek emi ere ebi
         ìmumun̄ emi, ebi kpedodo inu òfolek n̄a, ebiba ke nchili lek n̄a ijeen̄.”
         21 Ire, òfolek ebi Ijeren ke Awaji otumu ibe, “M̀kpọkpọ inyana ubọk iba n̄a itele, ibene
         me ewelegwe ifit egwe, ikigwen, mè ikiriaak ebi unye ibot kechi, ebi ìkikpaka ibot
         ibe enu. Ema kpechieek inunu.”

1 Mâdo-nu ikọ ge: Ìre Awaji îjit ebi kan̄? Iin̄-iin̄, eya ìkpokọt irọ! Emi me lek n̄a,
         emi ìre ogwu Ijeren, gwun̄ owot iman kè Ebereham, ogwu otoko kè Benjamin.
         2 Awaji ìkajit ebi kan̄, ebi îwuukbe lek iriọọn̄, mè igobo bene me ibebene. Ìre enyi
         kperiọọn̄ inu egebe me Ikpa Mbuban òfolek mgbọ Ilaija okitumu ikọ ikeme ebi Ijeren
         me isi Awaji?
         3 Ilaija ìtumu ibe, “Okumugwem, ife chi mîkpan̄ ebi nriran kwun̄ isan̄a, mè igwak otutuuk
         ntook ngwugwa kwun̄ igwook me ijọn̄. Ìyaka inisik emi gaalek. Me mgbọ keyi, ema mêkiweek
         si ikpakpan̄ emi.”
         4 Ìre keke ke Awaji ofọọk ọmọ? Awaji ìfọọk ọmọ ibe, “Nsun̄ obop ene jaaba me Ijeren
         inyi lek n̄a, ebi kpetọbọ akpatukot me ijọn̄ inyi yọk ekigwen Baali.”
         5 Ikeya si, me mgbọ keyi, îkaan̄ ibot ene inen mè inen ìsisik, ebi Awaji ogobobe me
         etete ebi Ijeren isun̄ inyi lek kan̄ sa me atata nnwọn kan̄.
         6 Awaji ìkigobo ene sa me atata nnwọn kan̄, ìkare sa me ikwaan̄ ene orọbe. Mije, ire
         Awaji ikisa me ikwaan̄ ene orọbe igobo ene, ìsibi ibe ke atata nnwọn ya ìkayaka ire
         atata nnwọn.
         7 Ìre keke si oyaka irọ? Inu ya eyi ebi Ijeren ekwukwulube iweek igak, kpekọt ikaan̄,
         ebi Awaji ogobobe me etete kiban̄ inyi lek kan̄ mîkaan̄. Ebibilọ cha mîkana ìnan,
         kpechieek inọnọ igwen eyi Awaji okigwen ema.
         8 Mîge si me Ikpa Mbuban ibe, “Awaji îrọ inyi ema ekana ebi ndide. Ema mîkaan̄ chieen̄,
         ire, kpekisa imọọn̄ inu, ema mîkaan̄ utọn̄, ire, kpekisa inọ ikọ. Ikeya ke îkup mege
         inire chereyi.”
         9 Debit si îtumu ibe mè, “Inorie ijọk kiban̄ itet ema kubọk ufe, mè ikana si ewuuk
         òkitọbọ ene ukot inyi ema, mè ema erọn̄ enin̄ emen osusut.
         10 Chieen̄ kiban̄ idun, inyi ema ekakọt ìmọọn̄ inu; udun̄ kiban̄ inwun ekpuk me irak
         ulobo ufialek ire mgbọ geelek.”
         11 Mâkpọk ido si: Ìre ebi Ijeren mînan̄a irọn̄ isan̄a ire lek eyi kpebeyaka ikọt ibene
         ema igwuun̄? Iin̄-iin̄, ìkare ikeya. Inu òkukup ìre ke, mije nrọ-nlọ kiban̄, unyan̄a
         înan̄a isi ire lek ebi kpere ebi Ju, inyi ebi Ju esa me ikeya ekaan̄ ejit mba.
         12 Nrọ-nlọ ebi Ju îrọ inyi Awaji isa inu ubọọn̄ kan̄ igbana otutuuk ebi linyọn̄. Ichep
         ema ekaan̄be mije nrọ-nlọ kiban̄ îtap ebi kpere ebi Ju ubọọn̄ me emen ugbana eyi Awaji.
         Ire nrọ-nlọ ebi Ju isa ata inu chi inu, ìsibi ibe ke ugbana mômin enenen mgbọ otutuuk
         ebi Ju mêkanabe igọọk Awaji.
         13 Enyi ebi kpere ebi Ju ke nkitumu ikọ yi inyi. Eyi emi nrebe ogwu otuchieen̄ ogwu
         òkilook ebi kpere ebi Ju ata etip, nkisa ikwaan̄ yi igugo lek enenen.
         14 Inan̄a me irọrọ ikeya, mâtitọ ebi Ju kiji ejit, inyi ema ebene ekaan̄ ejit mba me
         lek kinyi. Usini mgbọ, usini kiban̄ mêgwu ikom, mè isa me ikeya ikaan̄ unyan̄a inan̄a
         me ubọk ikwaan̄ n̄a.
         15 Îre mije ejitbe ema ke Awaji obak me lek irọ esuuk melek ebilene me otutuuk linyọn̄.
         Ire ijijit ema eyi Awaji ojitbe irọ inyi ebilene me otutuuk linyọn̄ ekana ebi òma
         melek Awaji, mgbọ Awaji môbọkọbe ema itap, ìre keke ke eya obosa inu? Eya môrọ inyi
         ebi ìkwukwu ejomo me mkpa, mè eneluk ugwem.
         16 Ire usini me lek akpa ekọkọk eyi esabe irọ fituru isa igwa ngwugwa adasi mfut inyi
         Awaji ikup me mbuban, ìsibi ibe ke otutuuk akpa ekọkọk ya îkup me mbuban. Ikeya si,
         ire ugwun̄-ijọn̄ uti ikup me mbuban, otutuuk otu agọọk uti ya si îkup me mbuban.
         17 Awaji ogwu òwowop ata uti olifu, òrere ebi Ijeren, îfieek usini otu agọọk isan̄a,
         mè isi isa otu agọọk ijo olifu oron, òrere enyi, ininwaan̄ me ere ata otu agọọk cha
         onan̄abe, enyi enenikigọọk ata otu agọọk kechilọ ikinyinyan̄a ata inorie ònan̄a me
         lek ugwun̄-ijọn̄ ata uti olifu ya.
         18 Eya orọ, ikagugo lek, mè ìkpọ otu agọọk echi efieekbe isan̄a cha chieen̄ ìsiki. Sabum
         enyi ebegugo lek, ìkeek ibe ke enyi ìre otu agọọk ikike. Ìkare enyi ekibeme ugwun̄-ijọn̄,
         îre ugwun̄-ijọn̄ okibeme enyi.
         19 Usini mgbọ, enyi mêkitumu ibe, “Iin̄ ma, esọsọp otu agọọk kechilọ isan̄a inyi eji
         ekaan̄ irek.”
         20 Îre atikọ! Esọp ema isan̄a mije una ichechieek kiban̄, mè iyaka isa enyi ininwene,
         mije enyi ekaan̄be ichechieek. Eya orọ, ikagumu lek mije keya. Kpan̄asi ikeya, ìkifieek
         owot.
         21 Mije, ire Awaji ìkatele ema ebi ìrere otu agọọk òtitibi isibi me lek uti ya me lek
         kan̄, ìkpotele enyi si ebi esabe ininwaan̄, mè ire enyi inan̄a irọn̄.
         22 Ikawuuk ibe ke Awaji ìre ogwu ata ejit, mè ire si ogwu unye ejit. Awaji înye ejit
         me lek ebi Ijeren ebi ìnanan̄a irọn̄, mè ikaan̄ ata ejit me lek kinyi, ire enyi ikeke
         inye me ikekirọ inu òbokirọ mè ọmọ ikikaan̄ ata ejit me lek kinyi ifo isi. Ire enyi
         kpekeke inye, ìbosọsọp enyi si ifiin̄.
         23 Ema ebi Ju si, ire ema itele una ichechieek kiban̄, Awaji môkpọk iyaka ema inwaan̄,
         mije, Awaji môkọt ikpọk iyaka ema inwaan̄ me irek kiban̄.
         24 Eyi kinyi, enyi ìre ijo olifu oron. Awaji onenisan̄a enyi isa ininwaan̄ me lek ata
         uti olifu eyi ewowop, inu kpekirarak irọ! Ire Awaji ikat ejit irọ òjelek inu òkup
         ikeya, ìsibi ibe ke ìkpoyọt ọmọ me lek ikpọkpọk isa ebi Ijeren, ìrere otu agọọk uti
         ya me lek kan̄, ininwaan̄ me irek kiban̄, me ere ema enan̄abe me lek uti kiban̄.
         25 Bọn Nte n̄a, îkaan̄ udọk udọk atikọ ge nkiweek irọrọ mè enyi eriọọn̄, inyi enyi ekamọnọ
         lek kinyi kubọk enyi mîmalek iriọọn̄ inu, mije unyan̄a keyi enyi ekaan̄be. Unye-ibot
         ebi Ijeren ekinye mgbọ keyi ìkpokup ire mgbọ geelek. Ojot ojot otu ifuk ebi kpere
         ebi Ju isigwu ikom igọọk Awaji isan̄a, unye-ibot ebi Ijeren môta.
         26 Sa me ikeya, mênyan̄a otutuuk ebi Ijeren kubọk egebe me Ikpa Mbuban ibe, “Ogwu unyan̄a
         mônan̄a me Sayọn inu, mè inisan̄a una ukpook Awaji isan̄a me emen bọn owot iman kè
         Jekọp.
         27 Mârọ inyan̄a-ibot keyi melek kiban̄ mgbọ mâmọnọbe ijo inu kiban̄ isan̄a.”
         28 Ebi Ju mîjit ata etip, mè ikana ebi ochicha Awaji mije kinyi ebi kpere ebi Ju. Ire,
         sa me lek igogobo eyi Awaji ogobobe ema inyi lek kan̄, ema ìre ebi Awaji omabe, mije
         ebi nte nte kiban̄ ukot ikaan̄.
         29 Mije, Awaji isigobo ene, îgobo isan̄a. Isigbana ene, îgbana isan̄a. Ìkakinwene ejit.
         30 Enyi ebi ìkikpaka ibot inyi Awaji me adasi mgbọ mîkaan̄ ejit nsan Awaji mgbọ keyi
         mije unye-ibot ebi Ijeren.
         31 Ikeya si, mije ejit nsan Awaji okaan̄be me lek kinyi, ema mîkana ebi ìkikpaka ibot
         inyi Awaji, inyi Awaji ikaan̄ si ejit nsan me lek kiban̄ mgbọ keyi.
         32 Mije, Awaji îrọ inyi otutuuk ebilene ekana ebi ìkikpaka ibot, inyi ọmọ ikaan̄ ejit
         nsan me lek otutuuk kiban̄.
         33 Ìre ekene oriọọn̄ ubọk Awaji osabe ibọọn̄ ubọọn̄ iyaka? Sa ìre ekene oriọọn̄ ubọk
         iriọọn̄-inu kan̄ mè ifuk-ibot kan̄ osabe idọk iyaka? Ìre ekene obokọt igobo itet ubọk
         îkisa idọmọ inu me nkeek kan̄? Ubọk irọ-inu kan̄, kpunu ogwu òbokọt iriọọn̄.
         34 Kubọk Ikpa Mbuban otumube ibe, “Ìre ekene oriọọn̄ ejit Okumugwem? Sa ìre ekene obokọt
         iteme ọmọ nteme?
         35 Ìre ekene orak ìfọọk inu inyi Awaji, eyi mêbe Awaji iniyaka ikpe?”
         36 Mije, otutuuk inu geelek ìnan̄a me ubọk kan̄, otutuuk inu geelek ìkiluk ugwem inan̄a
         me ubọk kan̄, otutuuk inu geelek ìkup inyi ọmọ. Itọn̄ mè umin ikup inyi ọmọ mege ire
         mgbọ ikakaan̄ge itata! Ikup ikeya!

1 Eya orọ, bọn Nte n̄a, mije Awaji okaan̄be ejit nsan me lek kinyi, soso, nriaak enyi,
         ìsa lek kinyi ìnyi Awaji kubọk ke esasa enyi me ògat ugwem igwa ngwugwa inyi Awaji,
         ngwugwa òkup me mbuban, mè ikibele Awaji ejit. Eyi ore isisi ikwaan̄ inyi Awaji kubọk
         ebi ìkaan̄ ifuk-ibot.
         2 Ikayaka ìluk ugwem ìgọọk me lek ọrọmijọn̄ linyọn̄ keyi ofifi. Kpan̄asi ikeya, ìtele
         mè Awaji inyi enyi ayaya ejit, mè isa me ikeya inwene enyi. Mgbọ keya ke enyi mêkọt
         iriọọn̄ nkeek Awaji. Nkeek Awaji înwọn, mè ikibele Awaji ejit, mè iso ifuk.
         3 Sa me atata nnwọn eyi Awaji onyibe emi, ǹkitumu inyi enyi ibe, ene geege ikamọnọ
         lek kan̄ ubene ubene ìsaba ìraka ubọk îgbebe. Kpan̄asi ikeya, ìfiat mgbọ ìkeek lek
         kinyi, mè ìriọọn̄ ubọk enyi ekupbe me atikọ, mè ìtọ lek kinyi ìgọọk me okike ichechieek
         Awaji onyibe enyi.
         4 Ene geelek ìkaan̄ akpalek ge, melek owuwa nriro me lek. Ire, otutuuk nriro cha kpekigbaan̄
         irọ chieen̄ ikwaan̄ ge gaalek.
         5 Ikeya si, me emen kè Karais, ubọk geelek eji erebe owuwa ene, eji otutuuk ene ìre
         akpalek ge gaalek. Ene geelek me etete kiji ìkup inyi otutuuk kiji, ìkakup ìnyi lek
         kan̄ gaalek.
         6 Eji ekaan̄ si uche esese esese igọọk me lek atata nnwọn Awaji onyibe eji me ene me
         ene. Ire uche ene ge ire ibeben nriran, ene ya isa ibeben nriran ya isi ikwaan̄ igọọk
         me okike ichechieek ọmọ okaan̄be.
         7 Ogwu eyi kan̄ orebe isisi ikwaan̄, ene ya ikisi ikwaan̄. Ogwu eyi kan̄ orebe ijejeen̄
         inu, ene ya ikijeen̄ inu.
         8 Ogwu uche kan̄ orebe itatap ebi ene efuuk me emen, ene ya ikitap ebi ene efuuk me
         emen. Ogwu eyi kan̄ orebe isasa inu îkaan̄be ikitap ubọk inyi ebi una, ene ya ikichili
         ubọk iche inu inyi ebi una. Ogwu eyi kan̄ orebe ikpukpulu, ene ya igbala chieen̄,
         mè ikikpulu ijaan̄. Ogwu eyi kan̄ orebe ikakaan̄ ejit nsan me lek ene, ene ya ikisa
         me ubelejit ito ene nsan.
         9 Ikachieek ibe imumechieen̄ kinyi ire eyi ofiaan̄, ire, ire eyi atikọ. Ìcha ijo inu,
         me ìkitet ata inu ìnye.
         10 Ìkikaan̄ ulọk me lek bọn Nte kinyi me ejit imumechieen̄ ngwan̄ mè ngwan̄. Ìkinyi
         ebi melek kinyi umin ìgak ubọk enyi ekinyi lek kinyi.
         11 Ìkikaan̄ ulọk me isisi ikwaan̄, ikawọ lek. Ìkisa otutuuk ejit kinyi ìsi ikwaan̄ ìnyi
         Okaan̄-ene.
         12 Ìkinwọọn̄ unwọọn̄ mije ikpọchieen̄ kinyi, ìkikat ejit me emen ufialek, mè ìkiriaak
         uriaak mgbọ geelek.
         13 Ìkiche inu enyi ekaan̄be ìnyi ebi eyi Awaji ebi kpekaan̄ inu, mè ìkibọkọ ebi ichen
         ìtap.
         14 Ìkiriaak Awaji ibe igbana ebi ìkisisaak enyi, ìkigbana ema, ikakifieek otu ìnyi ema.
         15 Ìkibele ejit melek ebi ìkibele ejit, mè ìkifieek ejit melek ebi ìkifieek ejit.
         16 Ìgọọk ebi melek kinyi ìluk me esuuk. Ikakibene lek. Ìkigọọk ebi irek kiban̄ osikibe
         igak eyi kinyi ìkigbaan̄ inu ìrọ. Ikakimọnọ lek kinyi kubọk enyi gaalek eriọọn̄ inu
         igak.
         17 Ikakisa ijo inu ìyaka ìkpe ene me ijo inu eyi ene orọbe enyi. Ìmun̄ ibe ke enyi mîkirọ
         inu ònwọnwọn me chieen̄ otutuuk ene.
         18 Ìkiluk me esuuk melek otutuuk ene, ire ifet, mè ikup enyi me ubọk ikọkọt irọ.
         19 Bọn Nte n̄a, ikarọ ene useen̄ inu. Kpan̄asi ikeya, ìkinyi irek mè unaan̄-ejit Awaji
         isi ikwaan̄, mije, Okaan̄-ene ìtumu me Ikpa Mbuban ibe, “Îre emi mbasan̄a useen̄.
         Mâyaka ikpe.”
         20 Kubọk Ikpa Mbuban otumube, “Ire uraafiọọn̄ itaka ogwu ochicha kwun̄, nyi inorie.
         Ire ebek irak, nyi inu enwọnwọ mè inwọ. Mgbọ okirọ inu chi inyi ogwu ochicha kwun̄,
         òkititiin̄ mbubuuk ukan̄ igwook ọmọ me ibot.”
         21 Ikakinyi irek ibe ijo inu ikitim ikpan̄ enyi. Kpan̄asi ikeya, ìkisa ata inu ìtim
         ìkpan̄ ijo inu.

1 Ene geelek ikisiki lek kan̄ inyi mkpulu geelek òkikpulu ọmọ, mije, kpunu mkpulu geege
         eyi ikanan̄age me ubọk Awaji. Mkpulu geelek òkikpulu me mgbọ keyi, îre Awaji osun̄
         ema otutuuk.
         2 Eya orọ, ene geelek ònyenye ibot inyi mkpulu ìnye ibot inyi inu eyi Awaji me lek
         kan̄ osan̄abe isibi. Ebi geelek ìkirọ òjelek inu òkup ikeya, ekisa oyerebet ijet lek
         kiban̄.
         3 Mije, ebi ibot mkpulu kpere inu ukpook inyi ebi ìkirọ inu òtatat. Ema ìre inu ukpook
         inyi ebi ìkirọ inu ikatatge. Ire okiweek ibe ukpook ebi ibot mkpulu ikakitet owu,
         kirọ inu òtatat, inyi ema eketọn̄ owu.
         4 Mije, ogwu ibot mkpulu ìre gwun̄ ikwaan̄ Awaji, ogwu Awaji osan̄abe isun̄ ibe ikirọ
         owu ata inu. Ire, ire orọ ilọ, fieek owot me lek kan̄, mije, oge akọn̄ òkup ọmọ me
         ubọk ya ìkare me ikike. Ọmọ ìre gwun̄ ikwaan̄ Awaji ogwu Awaji osan̄abe ibe inijeen̄
         unaan̄-ejit Awaji me lek ebi ìkirọ inu ikatatge.
         5 Eya orọ, îgbe ibe ene isiki ibot inyi mkpulu geelek. Ìkare mije ukpook osusut gaalek,
         ire, mije owu me lek kwun̄ oriọọn̄be ibe ke îtat irọrọ ikeya.
         6 Mije keyi si orọ îgbebe ibe enyi eketip otitip ido, mije ebi ibot mkpulu ekisa otutuuk
         mgbọ kiban̄ isi ikwaan̄ inyi Awaji.
         7 Ìkpe otutuuk ene urieek geelek enyi ekaan̄be ema. Ebi enyi ekaan̄be urieek otitip
         ido, ìkpe otitip ido ìnyi. Ebi enyi ekikpe mkpukpe inyi me ibot inu enyi ekaan̄be,
         ìkikpe mkpukpe cha ìnyi ema. Ebi ìgbegbe inyinyi ulibi, ìnyi ulibi. Ebi ìgbegbe inyinyi
         umin, ìnyi umin.
         8 Ikakaan̄ ene geege urieek, îtata urieek eyi imumechieen̄ gaalek, mije, urieek imumechieen̄
         ìkakita. Ene geelek òmumun̄ ogwu melek kan̄ me chieen̄ îrọ otutuuk Ikan kè Mosis iso.
         9 Inu Ikan kè Mosis okitumu ibe, “Karọ ugan-nwa, kakpan̄ ene, kachiin̄ inọ, kakaan̄
         chieen̄ ile me lek inu ofifi ene okaan̄be,” mè otutuuk ofifi inu geelek egebe me Ikan
         kè Mosis, otutuuk ikan chi ìre ikan ge gaalek, eyi òrere: “Mun̄ ogwu melek kwun̄ me
         chieen̄ kubọk omun̄be lek kwun̄ me chieen̄.”
         10 Ogwu òmumun̄ ene me chieen̄ ìkpokọt irọ ene ya ijo inu geege. Eya orọ, imumechieen̄
         ore irọrọ Ikan kè Mosis iso.
         11 Ìnye lek ìkirọ ikeya, mije, enyi mîriọọn̄ inu mgbọ keyi orebe. Îkem mgbọ enyi mênan̄abe
         ikeke me ilaak, mije, unyan̄a kiji îgbet enenen mgbọ keyi igak mgbọ eji ebenebe ikaan̄
         ichechieek.
         12 Eririeen̄ môniraka. Ìsik sọntiik egwe môwelebe itoon̄ ene me lek! Eya orọ, eji ewọọk
         irọrọ echi emen udun esan̄a me lek kiji, mè etap nroon̄ akọn̄ eyi mêsabe itim akọn̄
         me utoon̄ ikarek.
         13 Eji eluk ugwem òtatana me isi Awaji ubọk îgbebe ibe ekeluk me chieen̄ ikarek. Eji
         etele ijo ifit miin̄ mè òje oyet, mè inwọnwọ miin̄ isa, mè ijeje oyet, mè ugwem barabat,
         mè gọlọgọlọ eyi etim, mè etele si chieen̄ ile.
         14 Kpan̄asi ikeya, ìtap Jisọs Karais kubọk ọfọnti, mè ìjit irọrọ ijo ulọk cha echi akpalek
         ijo inu kinyi okitọ inyi enyi.

1 Ìbọkọ gwun̄ Nte ogwu ichechieek kan̄ ikanyege ìtap kubọk ogwu melek kinyi, mè ikafieek
         ọmọ ikọ mije inu îchieekbe me ejit kan̄, eyi ikajege ìkike melek eyi kinyi.
         2 Ichechieek ene ge môkọt inyi irek ibe ene ya ikirie otutuuk inu geelek. Ire, ofifi
         ene ogwu ichechieek kan̄ ikanyege môkọt ikirie inu ònan̄a me lek uti gaalek.
         3 Ogwu òkirie inu geelek ikakpọ ogwu ìkakirie inu geelek chieen̄ ìsiki. Ogwu ìkakirie
         inu geelek ikafieek oyerebet ìtip ogwu òkirie inu geelek îmun̄be, mije, Awaji îbọkọ
         ene ya itap.
         4 Owu ogwu òkisibi oyerebet me ibot gwun̄ ikwaan̄ ofifi ene, ìre owu ìre ekene? Îre
         ogwu nte uwu kan̄ gaalek obokọt iriọọn̄ mè ìre òkirọ inwọn, mè ìre ìkarọ ìnwọn. Ọmọ
         môrọ inwọn, mije, Okaan̄-ene môrọ inyi ọmọ irọ ijaan̄.
         5 Ene ge môkọt ikimọnọ ibe ke usen ge îkup me mbuban igak usen kechilọ, me ere ofifi
         ene okimọnọ ibe ke otutuuk usen ìre ìkike. Ene geelek imun̄ ibe ke inu ọmọ ochieekbe
         me lek ìre eyi ejit kan̄ ochieekbe inye.
         6 Ogwu òkisun̄ usen ge me mbuban igak usen kechilọ, ìkirọ ikeya inyi Okaan̄-ene. Ogwu
         òkitaka anam, ìkitaka isa imin Okaan̄-ene, mije, ìkinyi Awaji itọn̄. Ogwu ìkakirie
         inu geelek, ìkirọ si ikeya inyi Okaan̄-ene, mè ikinyi Awaji itọn̄.
         7 Mije, kpunu ene geege me etete kiji ogwu òkiluk ugwem inyi lek kan̄ gaalek. Kpunu
         si ogwu òkikwu mkpa inyi lek kan̄ gaalek.
         8 Ire eji igat ugwem, eji egat inyi Okaan̄-ene. Ire eji ikwu, eji ekwu si inyi Okaan̄-ene.
         Eya orọ, mè ìre eji ekup me ògat ugwem, mè ìre eji ekwukwu, eji ìre eyi Okaan̄-ene.
         9 Îre mije keyi ke Jisọs Karais okwu, mè iyaka ijomo me mkpa, inyi ọmọ inire Okaan̄-ene
         inyi ebi ìkwukwu, mè ebi ìkup me ugwem.
         10 Ire ikeya, ìre owu òjeje ikifieek gwun̄ Nte kwun̄ ikọ? Sa ìre owu òjeje ikikpọ gwun̄
         Nte kwun̄ chieen̄ isiki? Mije, eji otutuuk ene mêkeke me isi ogboon̄ oyerebet Awaji,
         mè Awaji isibi eji oyerebet me ibot.
         11 Okumugwem ìtumu me Ikpa Mbuban ibe, “Eyi nkupbe me ugwem, ene geelek môtọbọ ekpe
         me isi n̄a; otu geelek môtumu isibi ibe ke emi nre Awaji.”
         12 Eya orọ, ene geelek me etete kiji ìbofuk ifuk eyi ibot kan̄ inyi Awaji.
         13 Eya orọ, eji ekayaka ìfieek bọn Nte kiji ikọ. Kpan̄asi ikeya, ìtumu ìfieek ibe ke
         enyi kpeberọ inu geege òbokana ukput inyi gwun̄ Nte kinyi, mè irọ inyi inan̄a irọn̄
         inin̄ me emen ijo inu.
         14 Emi kubọk ogwu ògọgọọk Jisọs igbaan̄ ire ge, nriọọn̄ ijaan̄ lek ibe ke kpunu inorie
         geege òkukup me lek kan̄, mè ire inorie ikatanage me isi Awaji. Ire, ire ikaan̄ ogwu
         ifuk inu ge kubọk inu ikatanage me isi Awaji, me lek ene ya, inu ya si ìkatana me
         isi Awaji.
         15 Ire inu owu okirie ikisisaak gwun̄ Nte kwun̄, ìsibi ibe ke owu òkayaka ìrọ inu me
         imumechieen̄. Kasa me lek inorie okirie ìjijaka ugwem gwun̄ Nte kwun̄ ogwu Jisọs Karais
         okwube mkpa me ibot.
         16 Kachieek ibe inu owu okimọnọ kubọk ata inu iyaka inikana inu ebi ene ekitumu ibe
         ke ìre ijo inu.
         17 Mije, mkpulu eyi Awaji ìkagbaan̄ me lek inu irerie mè inwọnwọ, ire, ìkido ata irọrọ,
         mè esuuk, mè unwọọn̄ echi Ekwukwu Mbuban okinyi.
         18 Mije, ene geelek òkisi ikwaan̄ inyi Karais me oniin̄ òkup ikeyi ìre ogwu Awaji okibele
         ejit me lek, mè ire si ogwu inu kan̄ okineme ebilene.
         19 Eya orọ, ubọk geelek eji ekọtbe, eji ekerọ inu echi òbokitap esuuk, mè echi òbokinama
         eji mè ebi melek kiji inye.
         20 Kajijaka ikwaan̄ Awaji mije inorie. Otutuuk inorie geelek îtana me isi Awaji. Ire,
         ìkatat ibe ene irie inorie eyi òborọ inyi ofifi ene inan̄a irọn̄.
         21 Înwọn enenen ire owu òkataka anam, òkanwọ miin̄, òkarọrọ si ofifi inu geege eyi môrọbe
         inyi gwun̄ Nte kwun̄ inan̄a irọn̄.
         22 Eya orọ, ire ikaan̄ inu geelek owu ochieekbe me lek òfolek inu chi, sun̄ nyi lek
         kwun̄ melek Awaji. Ugbana môkup inyi ene geelek ikatipge lek kan̄ oyerebet sa me lek
         inu îbọkọbe itap inyi lek kan̄.
         23 Ire, ire ikaan̄ ogwu ikaan̄ ejit iba òfolek inu îkirie, Awaji îtip ene ya oyerebet,
         mije, ìkasa me ichechieek ìrie inu ya, bak me lek, irọrọ geelek eyi ikanan̄age me
         ichechieek ìre ijo inu.

1 Îgbe ibe eji ebi ìkekeke inye me ichechieek ekeme nrọ-nlọ òkup me emen ebi kpekeke
         inye me ichechieek, me ekakeekge ubelejit eyi akpalek kiji.
         2 Ene geelek me etete kiji ikirọ inyi ejit ibele ogwu melek kan̄, mè ikirọ ene ya ata
         inu, mè inama ichechieek ene ya ibene.
         3 Mije, Jisọs Karais me lek kan̄ ìkaweek ubelejit eyi lek kan̄ gaalek, kubọk egebe
         me Ikpa Mbuban ibe: “Otutuuk unyechieen̄ ebi ene ekinyi owu ìnikikeme emi.”
         4 Mije, inu geelek egebe me Ikpa Mbuban me ukot ikaan̄, ege isasa ijeen̄ eji inu eyi
         òbokikat eji ejit, mè ikitap eji efuuk me emen, inyi eji esa me ikeya ekaan̄ ikpọchieen̄.
         5 Awaji ogwu òkikat ene ejit, mè ikitap ene efuuk me emen, irọ inyi enyi otutuuk ene
         egbaan̄ eluk me ejit ge me mgbọ keyi enyi ekigọọk Jisọs Karais,
         6 inyi enyi otutuuk ene egbaan̄ esa ejit ge, mè ida ge etọn̄ Awaji ogwu òrere Nte Okaan̄
         kiji Jisọs Karais.
         7 Me mgbọ yi, ìbọkọ ebi melek kinyi ìtap, kubọk Jisọs Karais obọkọbe enyi itap, inyi
         itọn̄ ikup inyi Awaji.
         8 Mije, ǹkitumu atikọ inyi enyi ibe ke Karais îkana gwun̄ ikwaan̄ inyi ebi Ju, inenirọ
         use Awaji ochieekbe ebi nte nte kiban̄ ukot ikaan̄ inye, inyi ema esa eriọọn̄ ibe
         ke Awaji ìre ogwu atikọ.
         9 Sa me ikeyi ebi kpere ebi Ju mêtọn̄ Awaji mije ejit nsan kan̄, kubọk Ikpa Mbuban
         otumube ibe, “Mije keyi, mâtọn̄ owu me etete ebi kpere ebi Ju; mâkọt okwa itọn̄ erieen̄
         kwun̄.”
         10 Ofifi si, Ikpa Mbuban îtumu ibe, “Enyi ebi kpere ebi Ju, ìgọọk ebi eyi Awaji ìnwọọn̄
         unwọọn̄.”
         11 Ikpa Mbuban îtumu me ofifi ere si ibe, “Otutuuk kinyi ebi kpere ebi Ju, ìtọn̄ Okumugwem,
         mè ìkọt okwa ìtọn̄ ọmọ, enyi ebi otutuuk ido geelek.”
         12 Ofifi si, Awaji îtumu me otu kè Asaya ogwu nriran ibe, “Gwun̄ owot iman kè Jesi ge
         mônan̄a isibi; ọmọ ore ogwu òbonikpulu ebi ido geelek me linyọn̄. Ebi ido geelek me
         linyọn̄ ebekaan̄ ikpọchieen̄ me lek kan̄.”
         13 Awaji ogwu òkinyi ene ikpọchieen̄, inyi enyi ojot ojot unwọọn̄ mè esuuk, mè irọ inyi
         ikpọchieen̄ enyi ekaan̄be me lek kan̄ ikpọkpọ ikimin, sa me unye eyi Ekwukwu Mbuban.
         14 Bọn Nte n̄a, emi me lek n̄a nchieek ibe ke enyi me lek kinyi mîkaan̄ ata ejit, mè
         inwọn me ugwem, mè ikaan̄ ojot ojot ifuk-ibot. Nriọọn̄ si ibe ke enyi mîso ebi mêkọtbe
         ikijeen̄ lek kinyi inu.
         15 Ire, ǹge ikpa keyi ijet enyi, inyi ǹsa irek keyi ǹkpọk ǹkeek enyi usini ikọ òkup
         me uyọt, eyi mwuukbe lek itumu inyi enyi. Ǹkatet ukpook, ǹnyenye otu ikitumu ikọ keyi,
         mije atata nnwọn eyi Awaji onyibe emi,
         16 mè isa emi irọ ogwu ikwaan̄ kè Jisọs Karais me etete kinyi ebi kpere ebi Ju. Ǹkirọ
         ikwaan̄ ilolook ata etip me etete kinyi, kubọk ogwu ngwugwa eyi Awaji, inyi enyi ekana
         inu esabe igwa ngwugwa òkibele Awaji ejit, mije, Ekwukwu Mbuban îgwọk enyi itana,
         mè isun̄ enyi me mbuban.
         17 Mije keyi, ǹkisa ikwaan̄ nkisi inyi Awaji ibaan̄ alọm mije kè Jisọs Karais.
         18 Me atikọ, emi m̀kpatumu ofifi ikọ geege ilọ me lek ikọ òfolek ikwaan̄ Karais osabe
         emi irọ me etete ebi kpere ebi Ju, mè irọ inyi ema enesiki ibot enyi Awaji. Karais
         ìrọ inu yi sa me ikọ otu n̄a, mè irọrọ n̄a,
         19 mè unye esese inu ukechieen̄, mè uyeke inu, mè sa me unye eyi Ekwukwu Mbuban. Ikeya
         ke mbene me Jeruselem ijijen̄e ikana otutuuk ere isi igwook me agan̄ ekigwen Ilirikọm,
         mè ilook ata etip kè Karais iso otutuuk ere cha.
         20 Ulọk òmimin emi me ejit ichit bene me ibebene ìre isasa ata etip kè Jisọs Karais
         isi ilook me ere ebi ene kpewuuk lek ilook, inyi nkatumu ikọ Awaji me ere ofifi ene
         owuukbe lek itọbọ ọdọ.
         21 Ire, kubọk egebe me Ikpa Mbuban ibe, “Ebi kpekpa inu òfolek kan̄ inyi, mêmun̄, ebi
         kpewuuk lek inọ ikọ kan̄ mêgobo itet.”
         22 Me atikọ, eyiyi ore inu òtetet emi ikaan̄ owuwa mgbọ, inyi nkakọt ìnu ìnimun̄ enyi.
         23 Ire, îwuuk lek ikilọlọk emi imumun̄ enyi karake owuwa acha òraraka. Eya orọ, mgbọ
         keyi nkayakage ìkaan̄ ikwaan̄ geege irọrọ me agba agan̄ kechi, ǹkiweek inunu inimun̄
         enyi.
         24 Ǹkitọt igbagba ikpọ enyi mgbọ mbaraka isi Sipen. Me oniin̄ ije n̄a, mâgba Rom inigọọk
         enyi ikup sọnja mgbọ. Nsinwọọn̄ enyi isan̄a, mânenije ije n̄a isi Sipen. Ǹkikpọ chieen̄
         ibe ke enyi mêtap ubọk inyi emi, inyi ije ya ifet.
         25 Ire, me mgbọ keyi, ǹkup me oniin̄ ije, m̀basa inu ijet bọn Awaji ìkup me Jeruselem.
         26 Mije, ebi ntitiin̄ Awaji ìkup me agan̄ Mesidonia mè agan̄ Akaya mîsa me ata ejit
         ititiin̄ inu iria ibe esa esi eche enyi ebi ìkup me una me etete ebi ntitiin̄ Awaji
         ìkup me Jeruselem.
         27 Ema gaalek etumu ifieek me ejit kiban̄, mè irọ. Me atikọ, îgbe ibe ema etap ubọk
         enyi ebi ugbọọn̄ ìkup me ntitiin̄ Awaji me Jeruselem. Mije, ire ebi Ju iche usini
         ugbana Awaji eyi ema ekaan̄be inyi ebi kpere ebi Ju, îgbe si ibe ebi kpere ebi Ju
         eche usini ugbana linyọn̄ keyi eyi ema ekaan̄be enyi ebi Ju.
         28 Nsirọ ikwaan̄ keyi isan̄a, mè imun̄ ibe ke nkana uche ikpoko yi itap ema me ubọk,
         mânibene ije isi Sipen, mè igba itọp enyi amọn.
         29 Nriọọn̄ ibe, mgbọ mânube, ke mâsa ojot ojot ugbana kè Jisọs Karais igbaalek inu.
         30 Bọn Nte n̄a, nsa me erieen̄ Okaan̄ kiji Jisọs Karais, mè imumechieen̄ eyi Ekwukwu
         Mbuban okinyi, iriaak enyi ibe, soso, ìgọọk emi ìriaak uriaak ìnye me ibot n̄a ìsa
         ìtap ubọk ìnyi emi me emen ufialek n̄a.
         31 Ìriaak Awaji ibe inyan̄a emi isibi me ubọk ebi kpechieek me lek kè Jisọs Karais me
         Judia, mè Awaji irọ mè bọn Awaji ìkup me Jeruselem ebọkọ inu chi nkisa ijet ema me
         atata.
         32 Ire ineme Awaji, nsikana uche chi inyi ema isan̄a, mgbọ ya ke mbanikọt ije me unwọọn̄
         inu me lek kinyi, inyi enyi melek n̄a egbaan̄ ebele ejit, mè ekaan̄ aya efuuk.
         33 Awaji ogwu òkinyi ene esuuk ikup melek kinyi otutuuk ene. Ikup ikeya!

1 Ǹkiweek ibe enyi eriọọn̄ gwun̄ Nte kiji enenwaan̄ ekigwen Fibi, òrere ogwu ntap-ubọk
         me ntitiin̄ Awaji òkup me ama Kenkiriye.
         2 Soso, ìbọkọ ọmọ ìtap me erieen̄ Okaan̄-ene ubọk ògbegbe ibe ebọkọ gwun̄ eyi Awaji
         etap, mè ìtap ubọk ìnyi ọmọ me inu geelek òkup ọmọ me uyọt. Mije, ọmọ îtap ubọk enenen
         inyi owuwa ene, mè itap si inyi emi.
         3 Ìtọp Pirisila mè Akwila amọn ìnyi emi. Îre ema melek n̄a ekigbaan̄ isi ikwaan̄ inyi
         Jisọs Karais.
         4 Ema mîsa ugwem kiban̄ isun̄ inu ikike, inyi ema ekọt etap ubọk enyi emi. Ejit îbele
         emi enenen mije kiban̄. Ìkare emi gaalek nkitọn̄ ema, otutuuk ebi ntitiin̄ Awaji ìkup
         me ido ebi kpere ebi Ju si mîbele ejit enenen me lek kiban̄.
         5 Ìtọp si ebi ntitiin̄ Awaji eyi òkup me uwu kiban̄ amọn ìnyi emi. Ìtọp ata ogwu une
         n̄a, Epenitọs, amọn ìnyi emi. Ọmọ ore adasi ene òchechieek me lek kè Jisọs Karais
         me otutuuk agan̄ Esia.
         6 Ìtọp Meri amọn ìnyi emi. Ọmọ îsa otutuuk unye kan̄ isi ikwaan̄ inyi enyi.
         7 Ìtọp Andọrọnikọs mè Junias amọn ìnyi emi. Ema ìre ebi Ju ama n̄a, ebi melek n̄a ekupbe
         me uwu mkpọn. Ema ìre ebi eriọọn̄be erieen̄ me etete ebi otuchieen̄. Ema edasi n̄a
         ikana ebi eyi Karais.
         8 Ìtọp Ampilietọs amọn ìnyi emi. Ọmọ ìre ogwu mmabe enenen me emen Okaan̄-ene.
         9 Ìtọp Ọbanọs amọn ìnyi emi. Ọmọ melek kiji ekigbaan̄ isi ikwaan̄ inyi Karais. Ìtọp
         si ata une n̄a Sitakis amọn ìnyi emi.
         10 Ìtọp Apelis amọn ìnyi emi. Ọmọ ìre ogwu etọbe ikpọ, mè imun̄ ibe ke îsiki ibot inyi
         Karais. Ìtọp ebi ototun̄ ukan̄ kè Arisitobulọs amọn ìnyi emi.
         11 Ìtọp Erọdiọn, ogwu ama n̄a, amọn ìnyi emi. Ìtọp ebi ototun̄ ukan̄ kè Nasisọs ebi
         ìkup me emen Okaan̄-ene amọn ìnyi emi.
         12 Ìtọp Tarafina melek Tarafosa amọn ìnyi emi. Ebibaan̄ chi mîkwukwulu enenen me irọrọ
         ikwaan̄ Okaan̄-ene. Ìtọp ata une n̄a Pesis amọn ìnyi emi. Ọmọ si ìre ofifi enenwaan̄
         òtatap lek isi ikwaan̄ Okaan̄-ene enenen.
         13 Ìtọp Rufọs amọn ìnyi emi. Ọmọ ìre ogwu ikwaan̄ ogwu Okaan̄-ene ogobobe inyi lek kan̄.
         Ìtọp si ogwu uga amọn ìnyi emi. Ọmọ îre si uga inyi emi.
         14 Ìtọp Asinkiritọs, mè Felegọn, mè Hemes, mè Patorobas, mè Hemas, mè bọn Nte ebi melek
         kiban̄ amọn ìnyi emi.
         15 Ìtọp Filologọs, mè Julia, mè Neriọs, mè ogwu ngwan̄ enenwaan̄, mè Olimpas, mè otutuuk
         bọn Awaji ìkup melek kiban̄ amọn ìnyi emi.
         16 Ìkat lek kinyi, mè ìtọp lek kinyi amọn me oniin̄ òkup mbuban ìnyi emi. Otutuuk ntitiin̄
         kè Karais mîtọp enyi amọn isan̄a.
         17 Ǹkiriaak enyi, bọn Nte n̄a ibe, soso ìgbala chieen̄ me lek ebi ìkitap icheche lek,
         mè ikiwuwọlọ ichechieek ebi ene, mè ikije ikeme ijejeen̄ ya enyi ebọkọbe. Ìsan̄a lek
         kinyi me lek kiban̄.
         18 Mije, ìkare Karais Okaan̄ kiji ke ema ekitọbọ ebum inyi. Îre ulọk kiban̄ ke ema ekitọbọ
         ebum inyi. Ema ekisa unin̄i otu, mè ikọ ofiaan̄ ikileke ekiket ebi kperiọọn̄ ofiaan̄
         kiban̄.
         19 Etip kinyi òkitaan̄ ikana ere geelek ibe ke enyi mîsiki ibot inyi ata etip enenen.
         Eya orọ, ejit îbele emi enenen mije kinyi. Ire, ìgbala chieen̄. Ǹkiweek ibe enyi ekerọ
         ata inu kubọk ebi ìriọọn̄ inu. Ǹkaweek ibe enyi eriọọn̄ inu geege òfolek ijo inu.
         20 Ìkpofiin̄ mgbọ Awaji ogwu òkinyi ene esuuk môkpukpukube Setan me irak ukot kinyi.
         Atata nnwọn Okaan̄ kiji Jisọs ikup melek kinyi!
         21 Timọti, ogwu melek n̄a ekigbaan̄ isi ikwaan̄, îtọp enyi amọn. Lusiọs, mè Jesin, mè
         Sosipata, ebi ama n̄a, mîtọp enyi amọn si.
         22 Emi Tetiọs ogwu ògege ikpa yi inyi Pọọlu, ntọp enyi amọn si.
         23 Gayọs, ogwu òsa me ata ejit inyi emi melek ebi ntitiin̄ Awaji irek me uwu kan̄, îtọp
         enyi amọn si. Erasitọs ogwu òkisun̄ ikpoko ikwaan̄ ama, mè Kwọtọs gwun̄ Nte kiji enerieen̄
         mîtọp enyi amọn si.
         24 [Atata nnwọn Okaan̄ kiji Jisọs Karais ikup melek kinyi otutuuk ene. Ikup ikeya!]
         25 Mgbọ keyi, eji etọn̄ Awaji ogwu òbokọt irọ inyi enyi ekeke enye me ichechieek sa
         me ata etip kè Jisọs Karais eyi nkilook igọọk me lek nlelet inu echilibe ijeen̄ emi.
         Awaji ìlelet udọk udọk inu yi karake ukot ikaan̄,
         26 mè inichili ikpọk mbum mgbọ keyi sa me owuwa inu ebi nriran egebe, melek ida Awaji
         ogwu mgbọ ikakaan̄ge itata onyibe, inyi otutuuk ebi ido geelek me linyọn̄ esa me ikeya
         echieek, mè esiki ibot enyi ọmọ.
         27 Itọn̄, ikup inyi Awaji ogwu ọmọ gaalek oriọọn̄be inu ichit, sa me lek kè Jisọs Karais!

1 Emi Pọọlu, ogwu Awaji osabe me nkeek kan̄ igwen ibe inire ogwu otuchieen̄ kè Jisọs
         Karais, emi mè Sọsitenis gwun̄ Nte kiji
         2 ege ikpa etip keyi ijet enyi ebi ntitiin̄ Awaji òkup me ama Kọrint, ebi Awaji osan̄abe
         isun̄ esese inyi lek kan̄ sa me lek kè Jisọs Karais, mè igwen ibe eneluk ugwem òkup
         me mbuban. Eji ege ikpa yi inyi enyi melek otutuuk ebi geelek ìkigwen erieen̄ Okaan̄
         kiji Jisọs Karais, ogwu òrere Okaan̄ kiban̄, mè ire si Okaan̄ kiji.
         3 Atata nnwọn mè esuuk eyi ònan̄a me ubọk Awaji ogwu òrere Nte kiji, mè Okaan̄-ene
         Jisọs Karais ikup melek kinyi.
         4 Nkitọn̄ Awaji mgbọ geelek me ibot kinyi, mije atata nnwọn eyi înyibe enyi sa me lek
         kè Karais Jisọs.
         5 Mije, inan̄a me lek kè Karais, enyi mîbọọn̄ ubọọn̄ enenen me oniin̄ geelek, ìrere
         me otu itumu-ikọ kinyi geelek, mè ifuk-ibot kinyi geelek.
         6 Îsibi utoon̄ ibe ke etip òfolek Karais eyi enyi ebọkọbe itap îtibi ugwun̄-ijọn̄ me
         emen kinyi.
         7 Eya orọ, kpunu uche eyi Ekwukwu Mbuban geege ònanan enyi me mgbọ keyi enyi ekikup
         ikpọ mgbọ Awaji môchilibe Okaan̄ kiji Jisọs Karais ijeen̄ eji.
         8 Ọmọ môtet enyi ikaan̄ inye mege ire òta mgbọ, inyi ekamun̄ okpa geege me emen kinyi
         me usen ọmọ Okaan̄ kiji Jisọs Karais môkpọkbe inu.
         9 Awaji ogwu ògwegwen enyi ibe enyi enegọọk Gwun̄ kan̄ Jisọs Karais egbaan̄ inu erọ
         îgbe ogwu etoon̄be ejit me lek.
         10 Bọn Nte n̄a, nsa erieen̄ Okaan̄-ene Jisọs Karais iriaak enyi ibe enyi otutuuk ene
         ere otu ge, inyi icheche lek ikakup me etete kinyi, inyi enyi egbaan̄ ere ge ejaan̄
         lek, mè ekaan̄ ejit ge, mè ekiket ge.
         11 Bọn Nte n̄a, usini ebi ìnan̄a me ototun̄ ukan̄ kè Kolowi mîkpa inyi emi ibe ke owuwa
         ibaak òwa me etete kinyi.
         12 Ikọ nkitumu ìre ke usini kinyi ekibe, “Emi ǹkigọọk Pọọlu.” Usini ekitumu ibe, “Emi
         ǹkigọọk Apọlọs.” Usini ekitumu ibe, “Emi ǹkigọọk Pita.” Sa usini ene ekitumu si ibe,
         “Emi ǹkigọọk Karais.”
         13 Ìre mîche Karais? Ìre Pọọlu ke egon ikpan̄ me uti nkwurieen̄ mije kinyi? Sa ìre me
         erieen̄ kè Pọọlu ke egwook enyi mun̄?
         14 Ntọn̄ Awaji ibe ke ǹkagwook ene geege mun̄ me etete kinyi, ilọ me lek Kirisipọs mè
         Gayọs gaalek.
         15 Eya orọ, kpunu ogwu òbotumu ibe ke emi ǹsa me erieen̄ n̄a igwook enyi mun̄.
         16 Iin̄, nkeek si ibe ke ìre emi ngwook ebi ototun̄ ukan̄ kè Sitifanas mun̄. Isan̄a
         me lek kè ebibi, ǹkayaka ìkeek ibe ke ngwook ebi ofifi ife mun̄.
         17 Karais ìkaria emi ìnu ibe emi ǹnengwook ene mun̄. Ìria emi inu ibe emi ǹnenlook ata
         etip, mè nkasa ikọ iriọọn̄-inu ebilene ìlook ata etip ya, inyi mkpa eyi Karais okwube
         me inyọn̄ uti nkwurieen̄ ikakana inu kpunube unye me emen.
         18 Ata etip òfolek mkpa eyi Karais okwube me inyọn̄ uti nkwurieen̄ ìre inu burubut isa
         inyi ebi ìbechechep. Ire, me lek kiji ebi ekinyanyan̄a isibi, ata etip ya ìre unye
         eyi Awaji.
         19 Ege me Ikpa Mbuban ibe, “Mâjijaka iriọọn̄-inu ebi ìriọọn̄ inu; Mârọ inyi ifuk-ibot
         ebi ìkween̄ uga ikpa ikayaka ìkup me lek inu geege.”
         20 Omọmọ ebi ìriọọn̄ inu cha? Omọmọ ebi ìkween̄ uga ikpa cha? Sa ebi uga ifan̄a ibot
         ikpa eyi linyọn̄ mgbọ keyi cha ekup me owa? Me atikọ, Awaji îjeen̄ ibe ke iriọọn̄-inu
         eyi linyọn̄ keyi ìre burubut.
         21 Me iriọọn̄-inu eyi Awaji, Awaji ìkasun̄ ibe ebi linyọn̄ esa me iriọọn̄-inu eyi kiban̄
         eriọọn̄ ọmọ. Eya orọ, îbele Awaji ejit isasa me lek burubut ikọ eyi eji ekitumu inyan̄a
         ebi geelek ìchechieek.
         22 Ebi Ju ekiweek imumun̄ uyeke uyeke inu ijejeen̄ sabum ema ènechieek ibe ke ata etip
         yi ìre atikọ. Ikeya si, ebi Giris ekiweek isasa ifuk-ibot ebilene igobo ata etip yi
         itet.
         23 Ire, ata etip eji ekilook ebi ene ìre ata etip òfolek kè Karais ogwu egonbe ikpan̄
         me inyọn̄ uti nkwurieen̄. Eya orọ, ata etip yi ìre njijọ inu me lek ebi Ju, mè ire
         inu burubut me lek ebi ekarege ebi Ju.
         24 Ire, me lek ebi Awaji ogwenbe, ebi Ju mè ebi kpere ebi Ju, Karais ore unye eyi Awaji,
         mè ire si iriọọn̄-inu eyi Awaji.
         25 Ire ebi ene ikimọnọ ibe ke inu yi Awaji orọbe ìre inu burubut, burubut eyi Awaji
         îgak iriọọn̄-inu ebilene. Ofifi si, ire ebi ene ikimọnọ ibe ke Awaji îdek, idedek
         eyi Awaji odekbe înye igak unye geelek ebilene ekaan̄be.
         26 Bọn Nte n̄a, ìkeek-nu òjelek ife enyi erebe sabum Awaji onigwen enyi! Me chieen̄
         ebilene, owuwa kinyi kpere ebi ìriọọn̄ inu, owuwa kinyi kpere ebi isi ile, ebi ìkakaan̄
         unye isasa ikitọ ikọ, owuwa kinyi si kpemiin̄ me irek.
         27 Ire, Awaji ìgobo ebi ebi linyọn̄ emọnọbe kubọk ebi burubut, inyi esip itet ebi ìriọọn̄
         inu, mè igobo si ebi ìdedek me linyọn̄, inyi esip itet ebi unye.
         28 Awaji ìgobo inu òsisiki ichit me linyọn̄ keyi, mè inu echi ebi linyọn̄ ekpọbe ilọ
         chieen̄, mè inu echi ikarege inu geege, isa irọ inyi inu ebi linyọn̄ esabe igwen inu
         ikayaka ìkup me lek inu geege.
         29 Awaji ìrọ ikeyi inyi ene geege ikagugo lek me isi kan̄.
         30 Îre Awaji orọ mè eji egọọk Jisọs Karais egbaan̄ ere ge. Ọmọ si orọ inyi eji ekaan̄
         iriọọn̄-inu, mè ekana ebi ata irọrọ, sa me lek kè Jisọs Karais. Sa me lek kè Karais
         si ke eji ekana ebi ìkup me mbuban. Karais si ofaka eji isibi me irak ubọk ijo inu.
         31 Îre mije keyi ke Ikpa Mbuban otumu ibe, “Ogwu geelek òbogugo lek, igugo lek mije
         inu echi Okaan̄-ene orọbe.”

1 Bọn Nte n̄a, mgbọ nnube me ere kinyi inilook enyi etip òfolek udọk udọk atikọ eyi
         Awaji, ǹkasa utop otu ikọ mè uga iriọọn̄-inu ìnitumu ikọ isasa inwene enyi ejit.
         2 Mije, mgbọ nkupbe melek kinyi, ǹtutumu ifieek me ejit n̄a ibe ke ǹkabakeek ekiket
         òfolek inu geege, ilọ me lek kè Jisọs Karais, ògak ge, mkpa eyi ọmọ okwube me inyọn̄
         uti nkwurieen̄.
         3 Ǹnu me lek kinyi kubọk ogwu òwọwọ idek, mè ikitet ukpook, mè ikiran enenen mije ukpook.
         4 Mgbọ nnube inijeen̄ enyi inu, mè ilook enyi ata etip, ǹkasa me iriọọn̄-inu mè ikọ
         ekisa inwene ene ejit ìnu me lek kinyi. Ire, ǹnu melek ikpele unye eyi Ekwukwu Mbuban
         eyi enyi emun̄be.
         5 Eya orọ, ichechieek kinyi ìkanan̄a me lek iriọọn̄-inu ebilene, ìnan̄a me lek unye
         eyi Awaji.
         6 Eji ekitumu ikọ òkinyi ene iriọọn̄-inu inyi ebi ìmimiin̄ iso me emen inu eyi Awaji.
         Ire, ìkare iriọọn̄-inu eyi linyọn̄ mgbọ keyi, ìkare si iriọọn̄-inu eyi ebi ibot mkpulu
         eyi linyọn̄ mgbọ keyi ebi unye kiban̄ obokana inu ikike.
         7 Ire, eji ekitumu ikọ òfolek nlelet iriọọn̄-inu eyi Awaji, eyi Awaji oletbe me chieen̄
         ebilene mè itumu ifieek, karake sabum enirom linyọn̄, ibe ke ọmọ môchili ijeen̄ eji
         me ukot keyi, inyi eji esa me ikeya ekaan̄ umin kan̄ mè uja kan̄.
         8 Me etete ebi ìkikpulu linyọn̄ me ukot keyi, kpunu ogwu òkọkọt igobo iriọọn̄-inu ya
         itet. Ire ema mekọt igobo itet, ema kpemetet Okaan̄-ene ogwu òkaan̄ otutuuk umin mè
         uja igon ikpan̄ me inyọn̄ uti nkwurieen̄.
         9 Ubọk geelek, mîge si me Ikpa Mbuban ibe, “Inu echi Awaji onen̄ebe isun̄ iban ebi
         ìmumun̄ ọmọ me chieen̄, kpunu chieen̄ ene geege òrarak imun̄, kpunu utọn̄ ene geege
         òrarak inọ, kpunu ejit ene geege òbokọkọt ikeek ubọk inu cha osabe ikup.”
         10 Ire, îre eji ke Awaji ochili inu chi ijeen̄, sa me unye eyi Ekwukwu Mbuban kan̄.
         Mije, îre Ekwukwu Mbuban okimọọn̄ inu geelek itibi, ìrere nlelet udọk udọk inu òkup
         Awaji me ejit.
         11 Mije, kpunu ene geege òkikọt iriọọn̄ inu òkup ene me ejit, îtata ekwukwu ene ya gaalek
         obokọt iriọọn̄. Ikeya si, kpunu ogwu òrọriọọn̄ ekiket Awaji, ilọ me lek Ekwukwu eyi
         Awaji gaalek obokọt iriọọn̄.
         12 Ekwukwu eyi Awaji onyibe eji ìkanan̄a me linyọn̄ keyi, îre Ekwukwu eyi Awaji me lek
         kan̄. Ekwukwu ya okirọ inyi eji eriọọn̄ otutuuk uche geelek Awaji ochebe inyi eji
         me ikike.
         13 Eya orọ, iko eji ekitumu ìkare ikọ ònan̄a me ifuk-ibot ebilene, eji ekitumu ikọ eyi
         Ekwukwu Mbuban ojeen̄be eji. Eji ekikpa atikọ eyi Ekwukwu Mbuban inyi ebi ìkakaan̄
         Ekwukwu Mbuban me emen kiban̄.
         14 Ire, ogwu ikakaan̄ge Ekwukwu Mbuban me emen kan̄ ìkpokọt ibọkọ inu Ekwukwu Mbuban
         Awaji okinyi ene, mije, inu cha ìre inu burubut me lek kan̄. Ìkpokọt igobo inu cha
         si itet, mije, ekisa me unye Ekwukwu Mbuban gaalek igobo inu cha itet.
         15 Ogwu òkakaan̄ Ekwukwu Mbuban me emen gaalek okikọt iweek inu geelek iriọọn̄, ire,
         ọmọ me lek kan̄, kpunu ene geege òkikọt iweek ọmọ iriọọn̄.
         16 Ege me Ikpa Mbuban ibe, “Ìre ekene oriọọn̄ inu òkup me ejit Okumugwem? Ìre ekene
         obokọt iteme ọmọ nteme?” Ire, eji ebi ìkakaan̄ Ekwukwu Awaji me emen kiji, eji mîkaan̄
         ekiket kè Karais me ejit kiji.

1 Bọn Nte n̄a, me mgbọ nkupbe melek kinyi, ǹkakọt ìtumu ikọ melek kinyi kubọk ebi ìkakaan̄
         Ekwukwu Mbuban me emen. Kpan̄asi ikeya, ǹkitumu ikọ melek kinyi kubọk ǹkitumu inyi
         ebi linyọn̄ ikike, ebi ekariọọn̄ge Awaji, mije, mgbọ ya, enyi ìre asa nsabọn emanbe
         ayaya me oniin̄ eyi Karais.
         2 Me mgbọ ya, mfufet ikọ Awaji òbet lek mun̄ ebe ikike ekisa inyi nsabọn ke nsa ikinyi
         enyi. Ǹkanyi enyi echi udọk udọk cha òbet lek unye unye inorie ebi ugane ekirie. Mije,
         enyi kpemiin̄-nu iso ebi ìberie òjelek inorie òkup ikeya. Mege inire mgbọ keyi si,
         enyi kpemiin̄ iso-nu.
         3 Mije, enyi ekiluk si ugwem kubọk ebi linyọn̄. Eyi enyi ekikaan̄ chieen̄ ile me lek
         ebi melek kinyi, mè ikibaak ibaak, ìre eya ìkajeen̄ ibe ke enyi ìre ebi linyọn̄, ebi
         ìkiluk ugwem igọọk me lek ọrọmijọn̄ ebilene ikike?
         4 Ire ene ge me etete kinyi ikibe, “Emi ìre ogwu kè Pọọlu,” ofifi ene otutumu ibe,
         “Emi ìre ogwu kè Apọlọs,” ìre eyi ìkajeen̄ ibe ke enyi ìre ebilene ikike?
         5 Ìre ekene ore Apọlọs? Sa ìre ekene ore Pọọlu? Ema ìre ebi usun̄ gaalek, ebi enyi
         esabe me lek kiban̄ inichieek me lek kè Karais. Ema ekirọ ikwaan̄ igọọk ubọk Awaji
         ochebe ikwaan̄ inyi ema, me ene me ene.
         6 Eji ekup kubọk ebi ikwaan̄ uko. Emi Pọọlu mwop mfut, Apọlọs onenigwook mun̄ me ebon
         mfut cha. Ire, Awaji gaalek ire ogwu òrọrọ inyi mfut cha itibi.
         7 Eya orọ, ogwu òwowop mfut mè ogwu ògwogwook mun̄ me ebon mfut kpekup me lek inu geege.
         Ire, Awaji ogwu òrọrọ inyi mfut cha itibi, ọmọ gaalek okup me uyọt.
         8 Ogwu òwop mfut mè ogwu ògwook mun̄ me ebon mfut ìre ìkike. Ire, ogwu ikup, môbọkọ
         mkpukpe ubọk ikwaan̄ kan̄ igọọk me ikeke ikwaan̄ îsibe.
         9 Mije, eji ìre ebi melek Awaji ekigbaan̄ isi ikwaan̄. Enyi ìre uko eyi Awaji, mè ire
         si uwu eyi Awaji okinama.
         10 Sa me atata nnwọn eyi Awaji onyibe emi, ntọbọ ọdọ uwu ya kubọk ogwu usọ ikwaan̄ uwu
         ogwu òrọriọọn̄ ikwaan̄ kan̄ ijaan̄. Ebi ofifi ife enenikinama uwu ya me inyọn̄ ọdọ
         ntọbọbe ya. Ire, ogwu geelek òkinama uwu me inyọn̄ ọdọ ya, igbala chieen̄ iriọọn̄
         ubọk îkisa inama.
         11 Mije, kpunu ofifi ọdọ ebeyaka itọbọ, ilọ me lek ọdọ ge ya gaalek eyi Awaji me lek
         kan̄ otọbọbe, eyi òrere Jisọs Karais.
         12 Inu geelek ene geelek osabe inama uwu me inyọn̄ ọdọ ya, mè ìre alata araran̄, mè
         ìre alata okuket, mè ìre ewuuk unye otu ewe geelek, mè ìyaka ire uti, mè ìre mbubet,
         mè ìre nchat uti akpa,
         13 ubọk ikwaan̄ ene ya môkpọk mbum me Usen Okaan̄-ene môkpọkbe inu. Mije, Awaji me lek
         kan̄ môsa ukan̄ itọ ikwaan̄ ene geelek ikpọ. Sa me lek inu ukan̄ ya môrọbe me lek
         ubọk ikwaan̄ cha, ene geelek mômọọn̄ ijaan̄ lek ike ikwaan̄ ọmọ osibe okupbe.
         14 Ire ukan̄ ìkataka inu ene onamabe itoon̄ me inyọn̄ ọdọ ya, ene ya môbọkọ mkpukpe
         kan̄.
         15 Ire, ire ukan̄ itaka inu ene onamabe itoon̄ me inyọn̄ ọdọ ya iriọk, ene ya môkaan̄
         ichep. Mênyan̄a ene ya me lek kan̄ isibi. Ire, ọmọ ìbokup kubọk ogwu òwuwulu isibi
         me emen uwu ukan̄ okitaka, mè inwọnọ me otu alọm ukan̄.
         16 Ìre enyi kperiọọn̄ ibe ke enyi ìre uwu mbuban eyi Awaji; ke Ekwukwu Awaji ìkiluk
         me emen kinyi?
         17 Ikaan̄ ogwu ijijaka uwu mbuban Awaji, Awaji môjijaka ene ya. Mije, uwu mbuban eyi
         Awaji ìkup me mbuban. Enyi me lek kinyi ere uwu mbuban ya.
         18 Ene geege ikafiaan̄ lek kan̄! Ire ikaan̄ ene me etete kinyi ogwu òkikeek ibe ke ọmọ
         îriọọn̄ inu me linyọn̄ mgbọ keyi, ene ya ikana ogwu burubut, inyi isa me ikeya ikana
         ogwu òriọọn̄ inu me atikọ.
         19 Mije, iriọọn̄-inu eyi linyọn̄ keyi ìre burubut me isi Awaji. Mije keya ke ege me
         Ikpa Mbuban ibe, “Awaji îtet ebi ìriọọn̄ inu me emen ngan kiban̄,”
         20 mè ige si ibe, “Okumugwem îriọọn̄ ibe ke ekiket ebi ìriọọn̄ inu ìkasibi inu geege.”
         21 Eya orọ, ikayaka ìsa ubọk ikwaan̄ ebilene ìgugo lek. Mije, otutuuk inu geelek ìre
         eyi kinyi.
         22 Îre enyi ekaan̄ Pọọlu, mè Apọlọs, mè Pita, mè ikaan̄ si otutuuk linyọn̄, mè ugwem,
         mè mkpa, mè inu geelek òkukup mgbọ kechi, mè echi òkup me isi. Otutuuk inu chi geelek
         ìkup inyi enyi.
         23 Sa enyi otutuuk ekup inyi Karais. Karais me lek kan̄ okukup inyi Awaji.

1 Îgbe ibe ebi ene ekemọnọ eji ebi ìkijeen̄ enyi inu kubọk ebi ìkisi ikwaan̄ inyi Karais,
         ebi Awaji okanabe nlelet udọk udọk atikọ kan̄ itap me ubọk ibe esa ejeen̄ ebi ene.
         2 Ute-uwu geelek ìkikpọ chieen̄ ibe ke gwun̄ uwu kan̄ ogwu ọmọ okanabe inu kan̄ itap
         me ubọk môre ogwu ọmọ môkọtbe itoon̄ ejit me lek.
         3 Inu geelek enyi, mè ìyaka ire ebi ofifi ife, ekikeek òfolek n̄a ìkasisaak emi kubọk
         ge. Mè ìre ekitọtọn̄ emi, mè ìyaka ire ekifefieek emi ikọ, eya ìre sọntiik inu me
         lek n̄a. Emi me lek n̄a si, ǹkakikeek inu geege òfolek n̄a, mè ìyaka ire ikwaan̄ n̄a.
         4 Ejit n̄a ìkafieek emi ikọ. Ire, eya ìkasibi ibe ke emi ǹkariọọn̄ ijo inu. Okaan̄-ene
         me lek kan̄ ore ogwu òbosibi oyerebet me ibot n̄a.
         5 Eya orọ, ikasibi oyerebet ìnyi ene geege me mgbọ usen ikakemge-nu. Ìtele inyi Okaan̄-ene
         ikpọk inu. Me usen ya, Okaan̄-ene isinu, mônikpọk mbum otutuuk nlelet inu geelek ebi
         ene ekirọ me emen udun, mè ikpọk mbum otutuuk nlelet otitọt geelek òkup me ejit ebilene.
         Me mgbọ ya, ogwu geelek ògbegbe itọn̄, môbọkọ itọn̄ inan̄a me ubọk Awaji.
         6 Atata bọn Nte n̄a, ǹkitumu inu chi ibak Apọlọs melek n̄a, mije kinyi, inyi enyi esa
         me lek kiji ekween̄ inu òfolek inu egebe me Ikpa Mbuban ibe, “Kasaba ìraka inu egebe
         me Ikpa Mbuban.” Sa me ikeya, enyi kpebeyaka ikisa ene ge igugo lek, mè ikpọ ogwulọ
         chieen̄ ìsiki.
         7 Ìre keke ke owu osa inwene me lek ofifi ene? Ìre îkaan̄ inu owu okaan̄be eyi ikarege
         Awaji onyi owu? Ire, ire ke enyinyi owu otutuuk inu owu okaan̄be, ìre keke orọ okigugo
         lek kubọk ke ìre mije ata ikwaan̄ osibe ke okaan̄ inu chi; ke ìkare echeche inyi owu?
         8 Eyi kinyi, mgbọ keyi mgbọ keyi mege, enyi mîbene ikimọnọ ibe ke inu geege ìkayaka
         ìnan enyi; ke enyi mîbọọn̄ ubọọn̄, mè ikana ebi ubọọn̄ itele eji. Kè obele emi ejit
         enenen, mebe ke enyi mîkana ebi ubọọn̄ me atikọ, inyi eji si egọọk enyi ekana ebi
         ubọọn̄.
         9 Mije, ìkup me lek n̄a kubọk Awaji ìgogobo eji ebi otuchieen̄ ito me irek òsisiki
         ichit. Eji ekup kubọk ebi etipbe oyerebet mkpa, mè ikpulu igwook me eden̄ oyet me
         isi otutuuk inu geelek Awaji orombe, me isi ebi osat Awaji, mè isi ebilene, ibe ekenu
         enekpọ eji kubọk ekikpọ ifit.
         10 Eji mîkana ebi burubut mije kè Karais! Ire, me emen kè Karais, enyi ekimọnọ lek kinyi
         kubọk ebi ìriọọn̄ inu! Iin̄, eji mîwọ, mè idek! Ire, enyi mînye lek! Enyi ke ebi ene
         ekinyi umin! Sa eji ke ekikpọ chieen̄ isiki!
         11 Mege inire mgbọ keyi, eji ekikup me uraafiọọn̄, mè urak-ebek, mè ikisa oka ekwut
         mè oka ọfọnti ichit lek, mè ikibọkọ osusut me ubọk ebilene. Eji kpekaan̄ ere iluluk.
         12 Eji ekisa ubọk iba kiji ikwukwulu, inyi eji ekọt ekpọ owot kiji. Ebi ene isigbo eji,
         eji ekigbagbana ema. Ema isikisisaak eji, eji mîra ikime.
         13 Ebi ene isikitumu eji ifiat, eji mîra ikisa ata otu ikifọọk ema. Mege inire cherekeyi,
         eji ekup kubọk nsak inu eyi ebi linyọn̄ echanbe isa isi ifiin̄ me inyọn̄ otiton. Me
         chieen̄ ebi linyọn̄, eji ìre njijọ inu ikagbege ibe etele me ere ebilene elukbe.
         14 Ǹkage inu chi isasa itap enyi esip me isi. Ire, ǹkiweek iteteme enyi nteme, mije,
         enyi ìre bọn n̄a ebi mmabe.
         15 Enyi mêkọt ikaan̄ obop obop ebi ijejeen̄ ebi ìkikpukpo enyi me oniin̄ eyi Karais.
         Ire, ute ge gaalek ke enyi ekaan̄, ìkare owuwa. Emi nre nte kinyi me emen kè Jisọs
         Karais. Mije, emi nre adasi ene ogwu òsasa ata etip kè Jisọs Karais inilook enyi,
         eyi enyi ebọkọbe itap.
         16 Eya orọ, soso nriaak enyi, ìkikpọ inu me ubọk n̄a ìrọ.
         17 Îre mije keyi ke nria Timọti, òrere gwun̄ n̄a me emen Okaan̄-ene, inu me lek kinyi.
         Emi mmun̄ ọmọ me chieen̄ enenen. Ọmọ ìre ogwu òkigban̄ utọn̄, mè ikisa otutuuk ejit
         kan̄ irọ ikwaan̄ inyi Okaan̄-ene. Ọmọ môyaka inirọ mè enyi ekeek ubọk nsabe ikiluk
         ugwem me oniin̄ kè Jisọs Karais. Ubọk iluk-ugwem yi si ke emi nkijeen̄ ebi ene me
         ntitiin̄ Awaji me ere geelek nsibe.
         18 Usini kinyi mîbene ikigumu lek, mè ikikeek ibe ke emi m̀kpayaka igwu ikom inu me
         lek kinyi.
         19 Ire, ire ineme Awaji, mâgwat lek inu inikpọ enyi. Mgbọ ya, mâniweek iriọọn̄ òjelek
         ikọ ebi ìkigumu lek cha ekitumu, mè iriọọn̄ si unye ema ekaan̄be.
         20 Mije, mkpulu eyi Awaji ìkije melek unye, ìkare me ikọ otu gaalek.
         21 Ìre eyi owa ke enyi eweek? Ìre enyi eweek ibe emi ǹsa njijan̄ ǹkaan̄ me ubọk ǹnu?
         Sa ìre enyi mênwene ugwem, mè ǹnu me imumechieen̄, mè ekwukwu eyi irọrọ inu esuuk
         esuuk?

1 Ukpatu òkitaan̄ ikana ere me mgbọ keyi ibe ke îkaan̄ ebi ìkiluk ugwem barabat me
         etete kinyi ebi ntitiin̄ Awaji. Ebe ke ugwem barabat ya îfieek ire lek, kperarak imun̄
         òjelek kan̄, ìrere me etete ebi ekariọọn̄ge Awaji. Ebe ke enerieen̄ ge me etete kinyi
         òkigọọk nwa ogwu ute ilaak.
         2 Ìre enyi ejeje ikigumu lek, kpan̄asi enyi mekikup me ufieejit? Ogwu òkup ikeya ìre
         ogwu enyi melalap isibi me emen ntitiin̄ kinyi!
         3 Ubọk geelek nkakupge me etete kinyi isi mè isi, ire, me emen ejit n̄a, emi melek
         kinyi ekup me ere ya. Sa me erieen̄ Okaan̄-ene Jisọs, emi mwuuk lek ifieek oyerebet
         isan̄a inyi ogwu òrọrọ inu ya. M̀fieek oyerebet ya kubọk ǹkukup me ere ya melek kinyi.
         4 Enyi ebi ntitiin̄ Awaji ìgbaan̄ ìtitiin̄ me ere ge. Me emen ejit n̄a, mâgọọk enyi
         ikup. Unye Okaan̄ kiji Jisọs môkup si melek kinyi. Ìsa me unye Okaan̄-ene,
         5 ìkana ene ya ìtap me ubọk Setan, inyi ijijaka akpalek ijo inu ene ya, mè Awaji inyan̄a
         ibot ejit kan̄, me usen Okaan̄-ene Jisọs môkpọkbe inu.
         6 Gogolek kinyi ìkatat. Ìre enyi kperiọọn̄ urọk ge ekito ibe, “Sọntiik olat etapbe
         me emen akpa ekọkọk okirọ inyi otutuuk owut fituru iwuku?”
         7 Ìsan̄a ijo inu ya ìsan̄a me etete kinyi, inyi enyi etana kubọk ayaya akpa ekọkọk,
         eyi ekatapge olat geege me lek. Me atikọ, enyi mîtana isan̄a, mije, Karais îkwu mkpa
         mije kinyi. Karais ìkup kubọk arọọn̄ ekisa igwa ngwugwa inyi Awaji me mgbọ ijọk Iraraka.
         8 Eya orọ, eji esan̄a lek kiji me lek otutuuk ijo inu geelek, kubọk njijọ ejit mè inu
         ikpak, inyi eji ekakup kubọk fituru òkakaan̄ oka olat me lek. Kpan̄asi ikeya, eji
         ekeluk ugwem eyi atikọ, eyi ofiaan̄ geege ikakupge me emen, inyi eji ekup kubọk fituru
         eyi ekatapge olat geege me lek, eyi ebi Ju ekisa irie ijọk Iraraka. Sa me ikeya, eji
         mêre ebi ìkirie ijọk ya ubọk ògbegbe.
         9 Me emen ikpa ngebe ijet enyi, ntumu ibe mè enyi ekagọọk ebi barabat ìgbaan̄ ìrọ inu
         geege.
         10 Ǹkatumu ikọ yi ìbak ebi linyọn̄ ebi kpechieek me lek kè Karais, ebi ìrere ebi barabat,
         mè ebi ejit ile, mè ebi ofiaan̄, mè ebi ìkiriaak mkpọmfaka. Mije, ire ebiba, kpunu
         ubọk geege enyi ebesa iluk me linyọn̄ keyi, mè ilọ ichichichini ema, îtata me enyi
         enanan̄a isibi isi ge, kpeyaka iluk me linyọn̄ keyi.
         11 Ire, ǹkitumu ibe enyi ekagbaan̄ inu geege ìrọ melek ene geelek òbebe ke ọmọ ìre gwun̄
         Nte, mè ire ogwu barabat, mè ogwu ejit ile, mè ogwu òkiriaak mkpọmfaka, mè ogwu òkitumu
         ene ifiat, mè ogwu usa-miin̄, mè ogwu mfeen̄. Ikagọọk òjelek kè ebiba ìgbaan̄ ìrọ
         inu geege. Ìrere inorie ikike, ikagọọk ema ìgbaan̄ ìrie.
         12 Ìkare ikwaan̄ n̄a itatap chieen̄ me emen ugwem ebi kpere ebi ntitiin̄ Awaji ikikpọ
         mè ìre ema mêkirọ inwọn, mè ìre kperọ inwọn. Ire, îre ikwaan̄ kinyi iwọwọlọ ugwem
         ebi ìkup me emen ntitiin̄ Awaji ikpọ, mè ìre ema mêkirọ inwọn, mè ìre kpekirọ inwọn.
         13 Awaji gaalek ore ogwu òbotumu oyerebet inyi ebi kpekup me emen ntitiin̄ Awaji. Ire
         enyi, kubọk egebe me Ikpa Mbuban, “Ìsan̄a ogwu ijo ene ya ìsibi me etete kinyi.”

1 Ire gwun̄ Nte ge me etete kinyi ikaan̄ ikọ melek ofifi gwun̄ Nte, ìre ìjeje itat
         ibe ene ya isi igwen gwun̄ Nte kan̄ oyerebet me isi ebi ekariọọn̄ge Awaji, kpan̄asi
         ìbosa ikọ ya isi me isi bọn Nte?
         2 Ìre enyi kperiọọn̄ ibe ke ìre ebi eyi Awaji ebesibi oyerebet inyi ebi linyọn̄? Ire,
         ire ke ìre enyi ebesibi oyerebet inyi ebi linyọn̄, ìre keke orọ enyi kpebekọt isibi
         oyerebet me lek asabọn ikọ òsisibi me etete kinyi gaalek?
         3 Ìre enyi kperiọọn̄ ibe ke ìre eji ebesibi oyerebet inyi ebi osat Awaji? Ire ikeya,
         ìre keke orọ enyi kpekọt isibi oyerebet me lek inu eyi linyọn̄ keyi?
         4 Eya orọ, ire òjelek gọlọgọlọ òkup ikeya ikpọk ikup me etete kinyi, ìgwen bọn Nte,
         ìrere ebi ìsisiki ichit me emen ntitiin̄ Awaji, inyi enesibi oyerebet ya.
         5 Ǹkitumu ikọ yi inyi esip itet enyi! Ìre ìkakakaan̄ kubọk ene ge me etete kinyi ogwu
         òkakaan̄ ifuk-ibot ire lek môkọtbe isibi oyerebet me lek gọlọgọlọ òkup me etete ebi
         ìchechieek me lek kè Karais?
         6 Ìkatatat kubọk ge ibe gwun̄ Nte ge isi igwen ogwu ngwan̄ oyerebet me uwu oyerebet,
         inyi ebi ekachieekge me lek Okaan̄-ene enekup ekesibi ema oyerebet me ibot!
         7 Me atikọ, eyi enyi ekigwen bọn Nte kinyi oyerebet me uwu oyerebet, eya ìkijeen̄ ibe
         ke enyi mîrọn̄ inin̄ emen ijo inu isan̄a. Kpan̄asi uwu oyerebet, kè ònwọn ibe enyi
         eme ijo inu bọn Nte kinyi erọbe enyi. Kè ònwọn si ibe enyi etele inyi bọn Nte kinyi
         efeen̄ enyi.
         8 Ire, kpan̄asi ebi ofifi ife mekifeen̄ enyi, ìyaka inire enyi me lek kinyi ekifeen̄
         ene, mè ikirọ ene ijo inu, mè ikirọ si ire lek bọn Nte kinyi gaalek!
         9 Ìre enyi kperiọọn̄ ibe ke ebi ìkirọ ijo inu kpebekaan̄ uche geege me mkpulu eyi Awaji?
         Ikachieek ibe efiaan̄ enyi! Ebi barabat, mè ebi ìkiriaak mkpọmfaka, mè ebi ugan-nwa,
         mè ebirieen̄ ebi ìkilaak ebirieen̄ ogbo kiban̄, mè ebibaan̄ ebi ìkilaak ebibaan̄ ogbo
         kiban̄,
         10 mè ebi inọ, mè ebi ejit ile, mè ebi usa-miin̄, mè ebi ìkitumu ene ifiat, mè ebi mfeen̄
         geelek kpebekaan̄ uche me mkpulu eyi Awaji kubọk ge.
         11 Ubọk usini kinyi ekupbe ire eya me adasi mgbọ. Ire, mîgwọk enyi isan̄a me emen ijo
         kinyi, mè irọ inyi enyi ekup me mbuban, mè irọ si inyi enyi ekana ebi ata irọrọ sa
         me erieen̄ Okaan̄-ene Jisọs Karais, mè unye eyi Ekwukwu eyi Awaji kiji.
         12 Usini kinyi ekitumu ibe, “Emi mâkọt irọ inu geelek, ikan ìkatet emi.” Iin̄, îre ikeya.
         Ire, ìkare otutuuk inu geelek okaan̄ oruru. Emi me lek n̄a si, mâkọt irọ inu geelek,
         ikan ìkatet emi. Ire, m̀kpatele ibe inu geege isa emi irọ usun̄, mè ikitọ ikọ inyi
         emi.
         13 Usini kinyi ekitumu ibe, “Inorie ìkup inyi owot, owot ìkup inyi inorie!” Iin̄, îre
         ikeya. Ire, owot mè inorie ìre inu Awaji obojijijaka isan̄a kpai. Akpalek ene ìkakup
         ìnyi ugwem barabat, ìkup inyi Okaan̄-ene Jisọs Karais. Okaan̄-ene si ore ogwu òkinyi
         akpalek ene inu îweekbe.
         14 Awaji ìsa me unye kan̄ ijomo Okaan̄-ene me mkpa. Ikeya si ke ìbojomo eji me mkpa.
         15 Ìre enyi kperiọọn̄ ibe ke akpalek kinyi ìre nriro lek kè Karais me lek kan̄? Ìre
         îgbe ibe emi ǹsa nriro lek kè Karais ǹchim ǹriaak me lek ogwu òje oyet?
         16 Ìre enyi kperiọọn̄ ibe ke ene geelek òsasa lek kan̄ isi ichim iriaak me lek ogwu
         òje oyet îkana akpalek ge melek ogwu òje oyet ya? Mije, ege me Ikpa Mbuban ibe, “Ema
         ene iba mêkana ire akpalek ge.”
         17 Ire, ene geelek òsasa lek kan̄ ichim iriaak me lek Okaan̄-ene îkana ge melek Okaan̄-ene
         me emen ekwukwu.
         18 Ìlibi ìnan̄a me lek ugwem barabat! Otutuuk ofifi ijo inu geelek eyi ene okirọ ìkakigbaan̄
         me lek akpalek ogwu òkirọrọ. Ire, ene geelek òkekibubat ìkirọ ijo inu ya ikeme akpalek
         kan̄.
         19 Ìre enyi kperiọọn̄ ibe ke akpalek kinyi ìre uwu mbuban, ere Ekwukwu Mbuban òkup enyi
         me emen okiluk? Îre Awaji onyi enyi Ekwukwu Mbuban ya. Ìkare enyi ekaan̄ lek kinyi.
         Îre Awaji okaan̄ enyi!
         20 Awaji ìlelep enyi, mè ikpe ewe! Eya orọ, ìsa akpalek kinyi ìmin Awaji.

1 Nteme mbanyi enyi òfolek ikọ ya enyi etumube me emen ikpa enyi egebe ijet emi ìre
         ikeyi: Ire ogwu enerieen̄ ibe ke ọmọ ìkpokaan̄ nwa, ìkpochak si ubọk me lek enenwaan̄
         geege, înwọn.
         2 Ire, mije ugwem barabat omalek iwa, îgbe ibe enerieen̄ geelek ikaan̄ nwa eyi kan̄,
         mè enenwaan̄ geelek ikaan̄ si olom eyi kan̄, inyi enyi ekanan̄a ìrọn̄ ìnin̄ me ijo
         inu.
         3 Olom inyi ogwu nwa inu geelek òrere unen ogwu nwa kubọk nwa òbat olom. Nwa si inyi
         ogwu olom inu geelek òrere unen ogwu olom kubọk olom òyet nwa.
         4 Mije, akpalek nwa ìkakup ìnyi nwa, ìkup inyi ogwu olom. Ikeya si, akpalek olom ìkakup
         ìnyi olom, ìkup inyi ogwu nwa.
         5 Owu olom, kajit inyinyi nwa kwun̄ akpalek kwun̄, îtata mè ìre enyi egbagbaan̄ ichieek
         ibe ke enyi ebetap lek kinyi me uriaak. Ikeya si, owu nwa, kajit si inyinyi nlom kwun̄
         akpalek kwun̄, îtata si mè ìre mije uriaak yaage. Uriaak ya ikakup ìfiin̄ ìraka sọntiik
         mgbidim mgbọ gaalek. Sọntiik mgbọ ya isiraka, ìyaka ìgbaan̄ ìtitiin̄. Mije, ire enyi
         ikup ikeya ifiin̄, mè kpeyaka ikọt itet lek kinyi ikaan̄, Setan mônitọ enyi ikpọ,
         enyi mênanan̄a irọn̄.
         6 Ikọ yi nkitumu, ǹkatatap kubọk ikan. Ǹkitumu ibe, ogwu iweek ibabat olom, ibat. Ogwu
         iweek idodo nwa, ido, ke ibabat olom, mè idodo nwa ìkare ijo inu.
         7 Mebe ke otutuuk ene ekup kubọk emi nkupbe, kpekaan̄ nwa, kpekaan̄ olom, kè oneme
         emi enenen. Ire, Awaji ìnyi ene uche esese esese, kpa ogwu mè eyi kan̄. Ene ge ikaan̄
         uche keyi, ofifi ene òyaka òkaan̄ uche keyilọ.
         8 Ire, me lek ebi kpedo nwa, mè ebi kpebat olom, mè ebi nwakpa, ǹkitumu inyi ema ibe
         ke înwọn ibe ema ekup ikeya, ekado nwa, ekabat olom, kubọk emi nkupbe.
         9 Ire, ire ema kpekọt itet lek ikaan̄, ema edo nwa, mè ebat olom. Mije, înwọn ibe ogwu
         enerieen̄ ido nwa, mè ogwu enenwaan̄ ikaan̄ olom, igak ema itetele inyi ijo ulọk ilaak
         ebibaan̄ mè ebirieen̄ ikitaka ema kubọk ukan̄.
         10 Ebi ìkaan̄ olom mè ebi ìkaan̄ nwa ke nkinyi ikan ibe: Nwa ikayaak ogwu olom. Ìkare
         emi nnyi ikan keyi, îre Okaan̄-ene onyi.
         11 Ire, ire ogwu enenwaan̄ iyaak ogwu olom, ikayaka ìbat ofifi olom. Ikup me lek kan̄
         gaalek. Ire ìkaweek ikeya, igwu ikom isi irọ esuuk melek ogwu olom. Olom geege ikayaak
         si ogwu nwa!
         12 Ebirieen̄ mè ebibaan̄ ìkibat ebi ekachieekge me lek kè Karais ke nkinyi nteme keyi.
         Nteme keyi, ìkare Okaan̄-ene onyi, îre emi nnyi ibe: Ire ogwu enerieen̄ òchechieek
         me lek kè Karais ikaan̄ nwa ogwu ikachieekge me lek kè Karais, mè ire ogwu nwa ya
         ichieek ibabia melek ogwu olom, ogwu olom ya ikayaak ogwu nwa.
         13 Ubọk yaage si, ire ogwu enenwaan̄ òchechieek me lek kè Karais ikaan̄ olom ogwu ikachieekge
         me lek kè Karais, mè ire ogwu olom ya ichieek ibabia melek ogwu nwa, ogwu nwa ya ikayaak
         ogwu olom.
         14 Mije, Awaji îbọkọ olom ya ogwu ikachieekge me lek kè Karais itap mije ogwu nwa ogwu
         òchechieek me lek kè Karais. Ikeya si, Awaji îbọkọ nwa ya ogwu ikachieekge me lek
         kè Karais itap mije ogwu olom ogwu òchechieek me lek kè Karais. Ire Awaji ìkarọ ikeya,
         bọn kiban̄ ebekup kubọk bọn ebi kperiọọn̄ Awaji. Ire, mije Awaji orọbe ikeya, Awaji
         îbọkọ bọn kiban̄ itap kubọk ebi ìchechieek me lek Karais.
         15 Ire, me etete olom mè nwa chi, ire ogwu ikachieekge me lek kè Karais ya iweek iyayaak,
         ogwu òchechieek itele inyi iyaak. Ire iyaak, ikan geege ìkatet ogwu òchechieek me
         lek kè Karais ya, mè ìre enerieen̄, mè ìre enenwaan̄. Mije, Awaji ìgwen eji ibe eji
         eneluk me esuuk.
         16 Owu nwa, ogwu òchechieek me lek kè Karais, ìre oriọọn̄ mè ìre me lek kwun̄ ke Awaji
         obosa inyan̄a nlom kwun̄? Owu olom, ogwu òchechieek me lek kè Karais, ìre oriọọn̄
         mè ìre me lek kwun̄ ke Awaji obosa inyan̄a nwa kwun̄?
         17 Òfo me lek ikọ ido-nwa mè ibat-olom, îgbe ibe ene geelek irọ inu igọọk me lek uche
         Okaan̄-ene ochebe inyi ọmọ, mè ifo isi ikiluk ugwem kan̄ ubọk îkiluk me mgbọ Awaji
         ogwenbe ọmọ. Eyiyi ore ikan nkinyi me otutuuk ntitiin̄ Awaji geelek.
         18 Ire ikaan̄ ogwu òwuwuuk lek ifieek afi sabum Awaji onigwen ọmọ, ene ya ikayaka ìweek
         ikakana ogwu ekafieekge afi. Ire iyaka ikaan̄ ogwu ikawuukge lek ìfieek afi sabum
         Awaji onigwen ọmọ, ene ya ikaweek ifefieek afi.
         19 Ifefieek afi mè ekafieekge afi ìkakup me lek inu geege. Inu òkup me uyọt ìre irọrọ
         inu Awaji obe erọ.
         20 Eya orọ, ene geelek ifo isi ikup ubọk ọmọ okupbe me mgbọ Awaji ogwenbe ọmọ.
         21 Ire owu ore usun̄ me mgbọ Awaji ogwenbe owu, kachieek ibe eya isisaak owu. Ire owu
         môkọt ikaan̄ lek kwun̄, kaan̄ lek kwun̄!
         22 Mije, ogwu geelek òrere usun̄ me mgbọ Okaan̄-ene ogwenbe ọmọ, ene ya îkana ogwu òkaan̄
         lek kan̄ me emen Okaan̄-ene. Ikeya si, ogwu òkakaan̄ lek kan̄ me mgbọ Okaan̄-ene ogwenbe
         ọmọ, ene ya îkana ogwu usun̄ inyi Karais.
         23 Awaji ìlep enyi me unye otu ewe. Eya orọ, ikayaka ìnin̄ usun̄ ìnyi ebilene.
         24 Bọn Nte n̄a, òfo me lek inu chi, irek geelek ene okupbe me mgbọ Awaji ogwenbe ọmọ,
         ene ya ikup si me irek ya ifo isi, mè ikeke inye melek Awaji.
         25 Ire me lek ebi ekabatge olom nu, mè ebi ekadoge nwa nu, Okaan̄-ene ìkanyi emi ikan
         geege òfo me lek kiban̄. Ire, emi mâtumu ejit n̄a inyi enyi, kubọk ogwu ògbegbe utoon̄-ejit
         sa me ejit nsan Okaan̄-ene.
         26 Me ekiket n̄a, m̀be ke înwọn ibe enyi ekup ubọk enyi ekupbe, mije ikpele ufialek
         òkukup mgbọ kechi.
         27 Ogwu òdo nwa ikayaak ogwu nwa. Ogwu ikadoge nwa, ikaweek idodo nwa.
         28 Ire, ire owu odo nwa, owu òkarọ ijo inu geege. Ire gwun̄ enenwaan̄ ibat olom, ìkarọ
         si ijo inu geege. Ire, ebi ìkaan̄ olom mè ebi ìkaan̄ nwa mêbọkọ owuwa ufialek me linyọn̄
         keyi. Eya orọ nkitumu inyi enyi ibe ke mônwọn ibe enyi ekado nwa, mè ekabat olom,
         inyi ufialek kecha iraka enyi me ibot.
         29 Bọn Nte n̄a, ibot ikọ n̄a ìre ke mgbọ eji ekaan̄be migbidim. Eya orọ, bene me mgbọ
         keyi nyi isi, ebi ìkaan̄ nwa, ekeluk ugwem kubọk ema kpekaan̄ nwa.
         30 Ebi ìkifieek ejit, ekup kubọk ema kpefieek ejit. Ebi ìkibele ejit, ekup kubọk ebi
         kpebele ejit. Ebi ìlelep inu, erọ kubọk inu cha ema elepbe ìkare echi kiban̄.
         31 Ebi ìkisa inu linyọn̄ isi ikwaan̄, erọ kubọk ema kpesa otutuuk inu cha igwen inu
         geege. Mije, linyọn̄ keyi, kubọk eji eriọọn̄be, ìboraraka isan̄a kpai.
         32 Ǹkiweek ibe inu geege ikayaka ìsisaak enyi kubọk ge. Ejit ogwu enerieen̄ ikadoge
         nwa ìkikup me lek inu eyi Okaan̄-ene. Mgbọ geelek, ìkiweek irọrọ inyi Okaan̄-ene ibele
         ejit.
         33 Ire, ejit ogwu òkaan̄ nwa ìkikup me lek inu linyọn̄ keyi, mè inu ọmọ môrọbe inyi
         ogwu nwa ibele ejit.
         34 Mije keya, ulọk kan̄ îbum iba. Ikeya si, ejit ogwu enenwaan̄ ogwu ikakaan̄ge olom,
         mè ìyaka ire enenwaan̄ ikariọọn̄ge enerieen̄ ìkikup me lek inu eyi Okaan̄-ene. Inu
         òkup ọmọ me uyọt ìre isasa otutuuk ejit kan̄, mè akpalek kan̄ inyi Okaan̄-ene. Ire,
         enenwaan̄ òbat olom ìkikeek inu òfolek linyọn̄ keyi, mè inu ọmọ môrọbe inyi nlom kan̄
         ibele ejit.
         35 Ǹkitumu ikọ chi isasa itap ubọk inyi enyi. Ǹkaweek ikwekwek enyi. Ǹkiweek ibe enyi
         eluk ugwem me oniin̄ òtatat, mè igbe, mè esa otutuuk ejit kinyi enyi Okaan̄-ene.
         36 Ire gwun̄ enerieen̄ itet gwun̄ nsabọn ibaan̄ itele ibodo, mè imun̄ ibe ke ọmọ gwa
         òkirọ inu ikatatge me lek gwun̄ enenwaan̄ ya, mè ire ke ogwu enenwaan̄ ya îlọk ọmọ
         igana, ọmọ okekeek ibe ke îgbe ibe ema ebat, gwun̄ enerieen̄ ya ido gwun̄ enenwaan̄
         ya, ubọk îweekbe irọrọ. Eya ìkare ijo inu.
         37 Ire, ire gwun̄ enerieen̄ ya ikọt itet lek kan̄ ikaan̄, mè itumu ifieek me ejit kan̄
         ibe ke ọmọ ìkpodo ogwu nsabọn ibaan̄ ya îtetbe itele, me ikarege etetet ọmọ me unye,
         gwun̄ enerieen̄ ya îrọ si inu òtatat.
         38 Eya orọ, ogwu òdodo gwun̄ nsabọn ibaan̄ îtetbe itele îrọ inwọn. Ire, ogwu ikadoge
         gwun̄ nsabọn ibaan̄ îtetbe itele orọ inwọn igak.
         39 Ogwu enenwaan̄ òbat olom ìkaan̄ ibabia melek ogwu olom otutuuk mgbọ ogwu olom okupbe
         me ugwem. Ire, ire ogwu olom ikwu, ogwu enenwaan̄ ya îkaan̄ unen isisi ibat ofifi
         olom. Ire, olom ìbobat ya ikalọlọ irere ogwu òchechieek me lek kè Karais.
         40 Ire, me nkeek n̄a, mmun̄ ibe, ire ogwu enenwaan̄ ya ìkayaka ìsi ìbat ofifi olom,
         ke môbele ejit igak ire ibat ofifi olom. Nchieek ibe ke nkeek n̄a yi ìnan̄a me ubọk
         Ekwukwu Awaji ogwu òkup emi me emen.

1 Mâtumu ikọ si òfo me lek inorie esabe icho me isi mkpọmfaka. Eji mîriọọn̄ ibe ke
         eji otutuuk ene mîkaan̄ ifuk-ibot, kubọk enyi ekitumu. Ire, òjelek ifuk-ibot keyi
         ìkirọrọ mè ene igumu lek. Îre imumechieen̄ okinama ene ibene.
         2 Eya orọ, ire ogwu ikeek ibe ke îkaan̄ inu ọmọ oriọọn̄be, ene ya ìkariọọn̄-nu inu
         ubọk îgbebe ibe iriọọn̄.
         3 Ire, ogwu òmumun̄ Awaji me chieen̄ ke Awaji oriọọn̄ kubọk gwun̄ kan̄.
         4 Eya orọ, ire me lek ikọ òfolek irerie inorie esabe igwa ngwugwa inyi mkpọmfaka, eji
         mîriọọn̄ ibe ke ìkakaan̄ inu geege eyi mkpọmfaka orebe me linyọn̄ keyi. Ire, eji mîriọọn̄
         si ibe ke ìkakaan̄ ofifi Awaji geege òkukup, ilọ me lek Awaji ge gaalek.
         5 Ubọk geelek, owuwa inu ọmọ òwa me inyọn̄ mè ijọn̄ echi ebi ene ekimọnọ kubọk Awaji
         melek Okaan̄-ene. Me atikọ, owuwa awaji mè owuwa okaan̄-ene òwa si.
         6 Ire, me lek kiji, Awaji ge gaalek okup. Ọmọ ore Ute, ogwu òrorom otutuuk inu geelek.
         Ọmọ si ke ugwem eji ekiluk okup inyi. Okaan̄-ene ge gaalek si okup. Ọmọ ìre Jisọs
         Karais, ogwu Awaji osabe me lek kan̄ irom otutuuk inu geelek. Sa me lek kan̄ si ke
         eji ekiluk ugwem.
         7 Ire, ìkare otutuuk bọn Nte eriọọn̄ inu yi ikeyi. Usini kiban̄ mîwuuk lek ikiriaak
         mkpọmfaka iraka lek sabum enigwu ikom igọọk Okaan̄-ene. Mege inire mgbọ keyi, ejit
         kiban̄ ìkanye. Ema isikitaka anam esabe igwa ngwugwa inyi mkpọmfaka, ema mîra ikikeek
         ibe ke ìre mkpọmfaka ya okaan̄ anam ya. Eya orọ, ema ekimọnọ ibe ke itataka anam ya
         môrọ inyi ema ekatana me isi Awaji.
         8 Irerie inorie mè ekariege ìkakirọ mè eji enwọn me isi Awaji. Ire eji kperie, eya
         ìkporọ ibe eji ekana ebi ijo. Ire eji irie, eya ìkporọ ibe eji enwọn egak.
         9 Ubọk geelek, ìgbala chieen̄, inyi unen eyi enyi ekaan̄be ikọkọt irie inorie geelek
         ikakana ukput ìnyi ebi kpekeke inye me emen ichechieek.
         10 Mije, ire ogwu ejit ikanyege me lek òjelek inorie òkup ikeya inimun̄ owu ogwu òrọriọọn̄
         inu òfolek inorie ya okupbe me emen uwu yọk ikigọọk irie inorie esabe igwa ngwugwa
         inyi mkpọmfaka, usini mgbọ, eya môrọ inyi ukpook ita ene ya me lek irerie inorie esabe
         igwa ngwugwa inyi mkpọmfaka si.
         11 Sa me ikeya, gwun̄ Nte kwun̄ yi ogwu ikakekege ìnye me ichechieek, ogwu Karais okwube
         mkpa mije kan̄, môchep mije iriọọn̄-inu kwun̄.
         12 Enyi isikirọ ijo inu ikeme bon Nte kinyi me òjelek oniin̄ òkup ikeyi, mè ikirọ inyi
         ema eje elọ, me mgbọ ejit kiban̄ ikakekege ìnye me emen ichechieek, îre Karais me
         lek kan̄ ke enyi ekirọ ijo inu ya ikeme.
         13 Eya orọ, ire mmun̄ ibe ke inorie nkirie môrọ inyi gwun̄ Nte n̄a irọ ijo inu, mâtele
         inorie ya, m̀kpayaka irie, inyi nkarọ mè gwun̄ Nte n̄a inan̄a irọn̄.

1 Ìre emi ǹkafat ìkaan̄ lek n̄a? Sa ìre ǹkafat ìre ogwu otuchieen̄ kè Karais? Ìre ǹkafat
         ìsa chieen̄ ìmun̄ Okaan̄ kiji Jisọs? Sa ìkafat ìre enyi chi ere mfut ubọk ikwaan̄
         emi nsibe inyi Okaan̄-ene?
         2 Ire emi ǹkarere ogwu otuchieen̄ kè Karais me isi ebi ofifi ife, me lek kinyi, emi
         ìre ogwu otuchieen̄ kè Karais. Mije, ugwem kinyi, ebi ìchechieek me lek Okaan̄-ene,
         ore iman̄ oriọọn̄ òkijeen̄ ibe ke emi ìre ogwu otuchieen̄ Okaan̄-ene me atikọ.
         3 Îre ikọ keyi ke nkisa ifọọk otu ebi geelek ìkifieek emi ikọ.
         4 Ìre ìkafat ìgbe ibe ebi ene ekenyi eji inorie mè inu enwọnwọ mije ikwaan̄ kiji?
         5 Ìre keke obokput eji ibe eji ekakaan̄ nwa òchechieek me lek kè Karais ìsa ìkaan̄
         me ubọk ìkijijen̄e, kubọk Pita mè ebi otuchieen̄ kechilọ mè ebi ngwan̄ Okaan̄-ene
         ekirọ?
         6 Sa ìre emi mè Banabas gaalek ere ebi ìbekisa ubọk kiji ikikwukwulu isa ikikpọ owot
         kiji?
         7 Ìre ebi akọn̄ ebi owa ekitim akọn̄, mè ikisa ikpoko ubọk kiban̄ ikpọ lek? Ìre ebi
         owa ekiwop uko, kpekirie inorie ònan̄a me uko kiban̄? Sa ìre ekene okikpukpo erie
         mbuuk, ìkakinwọ mun̄ ebe ònan̄a me lek erie mbuuk ya?
         8 Ìkare ifuk-ibot ebilene ke nkisa ìtumu ikọ yi, mije, Ikan kè Mosis ìkitumu si ikọ
         yaage.
         9 Mije, ege me Ikan kè Mosis ibe, “Katobo otu erie mbuuk ìchit me mgbọ ekisa erie mbuuk
         ya iwaan̄ akpa isan̄a me lek mgbigbin.” Ìre enyi ekikeek ibe ke Awaji ìkitumu ikọ
         yi ikpọ me lek erie mbuuk?
         10 Iin̄-iin̄, îre eji ke ìkitumu ikọ ya ibak, ìkare erie mbuuk ikike! Îre mije kiji
         ke ege inu yi. Mije, ebi ikwaan̄ ìkiwop inu me uko mè ebi ìkirọkọ inu me uko ekikpọ
         chieen̄ ibe ke ema mêgọọk ikaan̄ uche me lek inu ònan̄a me uko ya.
         11 Ikeya si, kubọk eji ewopbe mfut eyi òrere ikọ Awaji me etete kinyi, ìre ìkafat ìtat
         ibe eji egọọk ekaan̄ uche me lek ugbana eyi inu linyọn̄ keyi eyi Awaji onyibe enyi?
         12 Ire ebi ofifi ife ikaan̄ unen ikakaan̄ ntap-ubọk me ubọk kinyi isa ikikpọ lek kiban̄,
         eji mîkaan̄ unen yi igak ebi ofifi ife cha. Ire, eji kpegbini unen kiji yi. Kpan̄asi
         ikeya, eji ekpọkpọ ikime inu geelek, inyi eji ekakana ukput ìnyi ata etip kè Karais.
         13 Ìre enyi kperiọọn̄ ibe ke ebi ìkisi ikwaan̄ me Uwu Mbuban ekirie inorie inan̄a me
         Uwu Mbuban? Sa ìre enyi kperiọọn̄ ibe ke ebi ìkigwa ngwugwa me inyọn̄ ntook inyi Awaji
         ekirie inorie ònan̄a me lek inu ebi ene esabe inigwa ngwugwa me inyọn̄ ntook ya.
         14 Ikeya si, Okaan̄-ene înyi ida ibe ke ebi ìkilook ata etip mêkikaan̄ inu ema ebesa
         ikikpọ lek kiban̄ inan̄a me ubọk ebi ìbọbọkọ ata etip ya itap.
         15 Ire, emi ǹkasa unen chi Okaan̄-ene onyibe eji ìrọ inu geege. Ìrere ikpa yi nkige
         ijet enyi, ǹkage ìsa ìweek ibe enyi erọ inu chi enyi emi. Mije, ǹkaweek ibe ene geege
         inirọ inyi nkayaka ìkaan̄ inu yi nkisa igugo lek. Kpan̄asi ikeya, ire nkwu, înwọn
         igak!
         16 Ire, ilolook ata etip ìkare ikwaan̄ mâkọtbe isa igugo lek. Mije, Awaji ìnyinyi emi
         ikwaan̄ yi kubọk ikan. Ire nkalook ata etip, môfieek inyi emi enenen!
         17 Ire nsa me ejit n̄a gaalek ikilook ata etip, mâkọt ikpọ chieen̄ ibe ke mâbọkọ mkpukpe.
         Ire, ìkare me ejit n̄a gaalek ke nkisa ilook, îre ikwaan̄ Awaji otapbe emi me ubọk
         gaalek ke nkirọ.
         18 Ire ikeya, ìre keke ore mkpukpe n̄a? Mkpukpe n̄a ìre ilolook ebi ene ata etip yi
         me ikike, me nkagbinige unen eyi makaan̄be inan̄a me lek ikwaan̄ ilolook ata etip.
         19 Me atikọ, nkaan̄ lek n̄a, ǹkare usun̄ ìnyi ene geege. Ire, emi ǹsasa lek n̄a irọ
         usun̄ inyi otutuuk ene, inyi ǹkọt ǹkaan̄ owuwa ene ǹsa ǹnyi Okaan̄-ene.
         20 Me etete ebi Ju, ǹkirọ inu kubọk ebi Ju, inyi ǹkọt ǹkaan̄ ebi Ju ǹnyi Okaan̄-ene.
         Ubọk geelek nkakupge me irak Ikan kè Mosis, ire, me etete ebi ìkisun̄ Ikan kè Mosis,
         ǹkirọ inu kubọk ebi ìkisun̄ Ikan kè Mosis, inyi ǹkọt ǹkaan̄ ebi ìkisun̄ Ikan kè Mosis
         ǹnyi Okaan̄-ene.
         21 Me etete ebi kpere ebi Ju, òrere ebi kpekisun̄ Ikan kè Mosis, emi ǹkirọ inu kubọk
         ebi kpere ebi Ju, inyi ǹkọt ǹkaan̄ ebi kpere ebi Ju ǹnyi Okaan̄-ene. Eyi ìkasibi ibe
         ke emi ǹkakisun̄ ikan Awaji, mije, ǹkisusun̄ ikan eyi Karais mgbọ geelek.
         22 Me etete ebi kpekeke inye me ichechieek, ǹkirọ inu kubọk ebi kpekeke inye me ichechieek,
         inyi ǹkọt ǹkaan̄ ebi kpekeke inye me ichechieek ǹnyi Okaan̄-ene. Irek geelek ene geelek
         okupbe, nchieek ikukup kubọk ene ya okupbe, inyi ǹkọt ǹsa me oniin̄ geelek nriọọn̄be
         ǹrọ mè Awaji inyan̄a usini me lek kiban̄.
         23 Ǹkirọ otutuuk inu chi mije ata etip ya, inyi emi si ǹgọọk ǹkaan̄ uche me lek ugbana
         ebi ene ekikaan̄ inan̄a me lek ata etip ya.
         24 Enyi mîriọọn̄ ibe, me ere ekiwut ifan̄a ekot, ke ìre owuwa ene ekilibi, ire, ke ene
         ge gaalek okilibi igak otutuuk ene, mè iben mkpukpe. Eya orọ, ìlibi ekot ìjaan̄, inyi
         enyi eben mkpukpe.
         25 Ene geelek òbogọọk iwut ifan̄a ekot ìkisasa ata mgbọ ikikween̄ ekot, mè ikitọ lek
         kan̄ ikpọ me oniin̄ òkup uyọt uyọt, sabum usen ekot ya. Ema ekibọkọ otutuuk ufialek
         cha inyi ema eben mkpukpe eyi òrere inwan̄ ikike eyi kpofukbe, eyi ekisa ikwuun̄ ene
         me ibot kubọk okpibot ubọọn̄. Ire, eji ekibọkọ ufialek eyi kiji, inyi eji ebọkọ atata
         okpibot ubọọn̄ eyi òbofufuk ire mgbọ ikakaan̄ge itata.
         26 Eya orọ, emi ǹkakpọkpọ ìkilibi ekọt ubọk geelek, kubọk ogwu welewele. Ǹkilibi igọọk
         me ikan ekot, mè iben chieen̄ n̄a igwuun̄ me ere ekot ya obota. Ikeya si, ǹkakpọkpọ
         ìkisulu akpọ welewelewele kubọk ogwu òkiwum akpọ me lek efet ichep ikike, ìkakisulu
         ìtat.
         27 Ǹkibọbọkọ otutuuk ufialek geelek isa isulu akpalek n̄a itap me irek, inyi ikirọ inu
         geelek ntọbe inyi, kubọk ogwu usun̄ okirọ. Ǹkirọ ikeyi, inyi, nsilook ebi ofifi ife
         ata etip, mè ema isibọkọ itap, mè ikaan̄ unyan̄a, mè emi nkayaka ìnikana ogwu ebejijit
         ibe ikabọkọ mkpukpe.

1 Bọn Nte n̄a, ìkeek inu ebi nte nte kiji ejebe itibi mgbọ Mosis okisa ema ije me emen
         èwê isibi me Ijipiti. Îre oduku inyọn̄ osa otutuuk kiban̄ ijeen̄ oniin̄. Ema otutuuk
         ejeje ukot ukot isaba okwaan̄ ekigwen Okwaan̄ Irio.
         2 Ìkup kubọk esasa oduku inyọn̄ ya mè okwaan̄ ya igwook otutuuk kiban̄ mun̄, inyi ema
         ekana ebi udun̄ kè Mosis.
         3 Ema otutuuk ene mîgbaan̄ irie inorie ònan̄a me ubọk Awaji,
         4 mè igbaan̄ inwọ mudim ònan̄a me ubọk Awaji. Mudim ya ìnan̄a me lek ewuuk Awaji onyibe
         ema, eyi òkukup melek kiban̄ otutuuk mgbọ ema ekije me oniin̄ ije kiban̄. Ewuuk ya
         ìre Karais me lek kan̄.
         5 Ire, ubọk geelek Awaji orọbe otutuuk inu chi inyi ema, owuwa kiban̄ mîrọ inu ònanaan̄
         Awaji me ejit, mè ikwaan̄ irurọn̄ọ me emen èwê.
         6 Inu chi ìre inu ikween̄-inu eyi òkitaba eji ubọk me utọn̄, inyi eji ekakaan̄ ulọk
         irọrọ ijo inu kubọk ebi nte nte kiji cha erọbe.
         7 Enyi si, ikatọbọ ebum ìnyi mkpọmfaka, kubọk ema erọbe. Inu òfolek kiban̄ ke ege me
         Ikpa Mbuban ibe, “Ebi ife cha esisiki ikweek ikirie, mè ikinwọ, mè inan̄a ikeke ikijop
         okwa mfaka ebi yọk.”
         8 Ofifi si, eji ekaluk ugwem barabat kubọk usini ebi nte nte kiji cha erọbe, eyi akọp
         obop ene iba mè obop ita egbaan̄be ikwaan̄ me usen ge gaalek.
         9 Eji ekatọ Okaan̄-ene ìkpọ kubọk usini kiban̄ erọbe, eyi ulu otọkbe ema ikpan̄ isan̄a.
         10 Eji ekakinunuun̄ kubọk usini kiban̄ enunuun̄be, eyi ogwu osat òkikpan̄ ene okpan̄be
         ema isan̄a.
         11 Otutuuk inu cha òrọrọ ema ìre inu ebi ene ebesa ikween̄ inu inyi lek kiban̄. Ege
         inu cha me Ikpa Mbuban kubọk inu isasa itaba eji ubọk me utọn̄, mije eji ekupbe me
         ugwem me mgbọ keyi, mgbọ òta mgbọ orebe isan̄a.
         12 Eya orọ, ogwu òkikeek ibe ke ọmọ îkeke inye, ene ya igbala chieen̄, inyi ọmọ ikanan̄a
         ìrọn̄ mgbọ ntọ-mkpọ isinu.
         13 Kpunu ntọ-mkpọ geege òkinu inyi enyi, eyi ikarege eyi òkinu ìnyi otutuuk ene. Ire,
         Awaji ìkakitele irọrọ otu ikọ kan̄ iso. Ìkpotele ibe enyi erọn̄ enin̄ emen ntọ-mkpọ
         eyi òbololobo igak enyi ibebeme. Ire, mgbọ ntọ-mkpọ ya isinu, Awaji mônyi enyi unye
         isasa ikeke inye, mè isan̄a oniin̄ isibi mgbọ enyi mêkupbe me emen ntọ-mkpọ ya, inyi
         enyi etim ekpan̄.
         14 Eya orọ, atata bọn Nte n̄a, ìsan̄a lek kinyi me itọtọbọ ebum inyi mkpọmfaka.
         15 Ǹkitumu ikọ inyi enyi kubọk ebi ìriọọn̄ lek. Eya orọ, ìkpọ me lek kinyi, mè ìre ikọ
         nkitumu ìre atikọ, mè ìre ìkare.
         16 Mgbọ eji ekigbaan̄ irie inorie mbuban, eji ekinyinyi Awaji itọn̄ me lek ekpen̄ miin̄
         ugbana ya eji ekinwọ. Eji isikinwọ miin̄ ya, eji ekigọọk Karais igbaan̄ ire ge sa
         me lek eje kan̄. Eji isikikpọkọ fituru ya itaka, eji ekigọọk Karais igbaan̄ ire ge
         me akpalek kan̄.
         17 Mije fituru ya orebe owut ge gaalek, ìsibi ibe ke eji owuwa ene ebi ìkitaka fituru
         ya mîgbaan̄ ire akpalek ge gaalek. Mije, eji otutuuk ene ekigbaan̄ itaka owut fituru
         ge gaalek.
         18 Ìkeek-nu inu òfolek ọrọmijọn̄ ebi Ju. Ebi geelek ìtataka anam ònan̄a me inyọn̄ ntook
         ngwugwa, mîgọọk Awaji, ogwu egwabe ngwugwa ya inyi, igbaan̄ ire ge.
         19 Ìre keke ore ibot ikọ nkitumu? Ìre ìsibi ibe ke îkaan̄ inu ngwugwa egwabe inyi mkpọmfaka
         okupbe me lek? Sa ìre ìsibi ibe ke îkaan̄ inu mkpọmfaka cha okupbe me lek?
         20 Iin̄-iin̄, ìkare ikeya! Ibot ikọ n̄a ìre ke ngwugwa geelek ebi ekariọọn̄ge Awaji
         ekigwa, ekigwa inyi ijo erumun̄. Ìkare Awaji ke ekigwa inyi. Emi ǹkaweek ibe enyi
         egọọk ijo erumun̄ egbaan̄ ere ge.
         21 Enyi kpebekọt inwọ miin̄ inan̄a me ekpen̄ Okaan̄-ene, mè iyaka isi inwọ si miin̄
         inan̄a me ekpen̄ ijo erumun̄. Enyi kpebekọt irie inorie me inyọn̄ ikasi Okaan̄-ene,
         mè iyaka isi irie si me inyọn̄ ikasi ijo erumun̄.
         22 Ìre eji ekiweek irọrọ mè Okaan̄-ene inaan̄ ejit ikeme eji? Sa ìre eji mînye lek igak
         Okaan̄-ene ni?
         23 Usini kinyi ekitumu ibe, “Emi mâkọt irọ inu geelek, ikan geege ìkatet emi.” Ikeya
         ke ire! Ire, ìkare inu geelek eji ekirọ okikaan̄ oruru. Iin̄, enyi ekitumu ibe, “Emi
         mâkọt irọ inu geelek, ikan ìkatet emi.” Ire, ìkare inu geelek okinama ene ibene me
         inu eyi Okaan̄-ene.
         24 Ene geege ikakirọ inu òbotap ubọk inyi lek kan̄ gaalek. Ire, ene geelek ikirọ inu
         òbokitap ubọk inyi ebi ofifi ife si.
         25 Ìkpọkpọ ìtaka anam geelek ekinyam me ewe. Ikado ikọ geege òfolek anam ya eyi môsisaakbe
         enyi me ejit.
         26 Mije, ege me Ikpa Mbuban ibe, “Linyọn̄ keyi mè otutuuk inu geelek òkup me emen kan̄,
         îre Okumugwem okaan̄.”
         27 Ire ogwu ikachieekge me lek kè Jisọs Karais igwen enyi ibe enyi enegọọk ọmọ erie
         inorie, ìkpọkpọ ìrie inorie geelek eyikbe inyi enyi. Ikado ikọ geege òfolek inorie
         ya eyi môsisaakbe enyi me ejit.
         28 Ire, ire ene ge initumu inyi enyi ibe ke inorie ya ìre inorie esabe igwa ngwugwa
         inyi mkpọmfaka, ìtele inorie ya. Mije ene ya ogwu òkpakpa inu ya ijeen̄ enyi, ikarie
         inorie ya, inyi ogwu ejit ikanyege ikanan̄a ìrọn̄.
         29 Îre ejit ogwu òkpakpa inu ya inyi enyi ke nkitumu, mije, ene ya îmọnọ ibe ke îlọ
         irerie òjelek inorie òkup ikeya. Ìkare ejit kinyi ke nkitumu, mije, ejit kinyi înye
         ibe ke enyi mêkọt irie inorie geelek. Usini ebi ene mêkọt ido ibe, “Ìre îtat ibe emi
         nkarie inu òneme emi irerie mije inu ofifi ene okikeek?
         30 Ire nnyi Awaji itọn̄ isan̄a me lek inorie, mè irie inorie ya, ebejeje ifieek emi
         ikọ mije inorie nnyibe Awaji itọn̄ me lek?”
         31 Eya orọ, me inu geelek enyi ekirọ, mè ìre inorie ke enyi ekirie, mè ìre miin̄ ke
         enyi ekinwọ, ìkirọ me oniin̄ òbosa itọn̄ inyi Awaji.
         32 Ìgbala chieen̄! Ikarọ inu òborọ mè ene geege ije ilọ oniin̄, mè ìre ebi Ju, mè ìre
         ebi ekarege ebi Ju, mè ìyaka irere ebi ntitiin̄ Awaji.
         33 Ikeya si ke emi nkisa iweek irọrọ. Ǹkiweek irọrọ inyi ejit ibele otutuuk ene me inu
         geelek nkirọ. Ǹkakikeek inu òbokaan̄ oruru inyi emi gaalek. Ǹkikeek inu òbokaan̄ oruru
         inyi owuwa ebi ofifi ife, inyi Awaji isa me ikeya inyan̄a ema isibi.

1 Ìkigọọk akpat ukot n̄a, kubọk emi si nkigọọk akpat ukot kè Karais.
         2 Ntọn̄ enyi, mije enyi ekikeek otutuuk inu geelek njeen̄be enyi, mè ikirọ si igọọk
         me ubọk njeen̄be enyi.
         3 Ire, ǹkiweek ibe enyi eriọọn̄ ibe ke Karais ore ogwu ibot inyi ogwu enerieen̄ geelek.
         Olom ore ogwu ibot inyi ogwu nwa. Awaji onenire ogwu ibot inyi Karais.
         4 Eya orọ, ogwu enerieen̄ geelek òchichit ibot me mgbọ ìkiriaak uriaak, mè ìre mgbọ
         ìkitumu ikọ Awaji, ìsibi ibe ke ìkanyi Karais, ogwu òrere ogwu ibot kan̄, umin.
         5 Ogwu enenwaan̄ geelek ikachitge ibot kan̄ mgbọ ìkiriaak uriaak, mè ìre mgbọ ìkitumu
         ikọ Awaji, ìsibi ibe ke ìkanyi ogwu olom, ogwu òrere ogwu ibot kan̄, umin. Eyi ogwu
         enenwaan̄ ya ikachitge ibot, ìkup kubọk ekwọkwọkọ otutuuk ijeek òkup me ibot kan̄
         isan̄a.
         6 Ire ogwu enenwaan̄ ibe ke ọmọ ìkpochit ibot, ikwọkọ ijeek isan̄a me ibot kan̄ ma!
         Isọsọp ijeek, mè ikwọkwọkọ ijeek isan̄a me ibot ìre inu esip me lek ebibaan̄. Eya
         orọ, îgbe ibe ogwu enenwaan̄ ikichit ibot.
         7 Ìkagbe ibe enerieen̄ ikichit ibot mgbọ ìkiriaak uriaak. Mije, Awaji ìrom enerieen̄
         me mbet kan̄, ọmọ si okijeen̄ umin mè uja eyi Awaji. Ire, ogwu enenwaan̄ ìkijeen̄
         umin mè uja eyi ogwu olom.
         8 Mije, Awaji ìkarom enerieen̄ inan̄a me lek enenwaan̄, ìrom enenwaan̄ inan̄a me lek
         enerieen̄.
         9 Ikeya si, Awaji ìkarom enerieen̄ ìnyi enenwaan̄, ìrom enenwaan̄ inyi enerieen̄.
         10 Eya orọ, îgbe ibe enenwaan̄ geelek ikichit ibot, isasa ijeen̄ ibe ke ọmọ ìkup me
         irak enerieen̄, inyi ebi osat Awaji ekanaan̄ ejit.
         11 Me lek kiji ebi ìchechieek me lek Okaan̄-ene, eji mîriọọn̄ ibe, ire enerieen̄ ìkakup,
         enenwaan̄ ìkpokup. Ikeya si, ire enenwaan̄ ìkakup, enerieen̄ ìkpokup.
         12 Mije, ike erombe enenwaan̄ inan̄a me lek enerieen̄, ikeya si ke enenwaan̄ okiman
         enerieen̄. Ire, otutuuk inu chi geelek ìnan̄a me ubọk Awaji.
         13 Enyi gaalek ìfieek-nu oyerebet keyi! Ìre îgbe ibe ogwu enenwaan̄ ikachit ibot me
         mgbọ ìkiriaak Awaji?
         14 Ubọk Awaji osun̄be, ire ijeek itibi ijọn̄ọ me ibot enerieen̄, îre inu esip.
         15 Ire, ujọn̄ọ ijeek ìre inu uja mè umin inyi enenwaan̄. Mije, Awaji ìnyi enenwaan̄
         ujọn̄ọ ijeek, inyi ikisa ichit ibot.
         16 Ire ikaan̄ ogwu iwut ifan̄a me lek ikọ yi, ene ya iriọọn̄ ibe ke îre ikeyi ke eji
         otutuuk, mè otutuuk ntitiin̄ Awaji geelek ekirọ. Eji kpeyaka ikaan̄ ofifi ọrọmijọn̄
         òfolek ikọ keyi igak ikeya.
         17 Me ofifi ibot ikọ mbanyi enyi nteme òfolek, m̀kpakọt itọn̄ enyi. Mije, mgbọ enyi
         ekigbaan̄ ititiin̄ ikitọbọ ebum inyi Awaji, ugwem enyi ekikaan̄ me ere ya ìkisa ijo
         inu inu, ìkakisa ata inu ìnu.
         18 Me adasi irek, nnọ ibe ke enyi isikigbaan̄ ititiin̄ kubọk ntitiin̄ Awaji, ke icheche
         lek îkikup me etete kinyi. Mâkọt ichieek ibe ke ikọ ya ìre atikọ.
         19 Me atikọ, icheche lek môkup me etete kinyi, inyi ebi ene esa me ikeya eriọọn̄ ebi
         ìkirọ inu òkibele Awaji ejit me etete kinyi.
         20 Mgbọ geelek enyi ekigbaan̄ ititiin̄ iberie inorie Okaan̄-ene, ìkare inorie Okaan̄-ene
         ke enyi ekirie.
         21 Ǹkitumu ikọ yi mije, me mgbọ enyi isiberie inorie ya, ìkire ogwu ikup òkwuun̄ isi
         òrie inorie kan̄. Kpunu ogwu òyaka ikiraan̄ chieen̄ ikpọ mè ìre ogwu melek kan̄ okirie,
         mè ìkarie. Îre eya orọ usini ene ekiran̄ ọfiọọn̄ ikwu, me ere ebi ofifi ife ekirie
         inorie, mè ikinwọ miin̄ igak lek.
         22 Îyak! Ìre enyi kpekaan̄ uwu, ere enyi mekọtbe ikikup irie inorie, mè inwọ miin̄ kinyi
         ubọk òneme enyi? Ìre keke orọ enyi ekikpọ ebi ntitiin̄ Awaji chieen̄ isiki, mè ikirọ
         ebi ìkup me una inu esip? Ìre enyi ekikeek ibe ke m̀batumu keke inyi enyi? Ìre enyi
         ekiweek ibe emi ǹtọn̄ enyi mije ijo irọrọ òkup ikeya ni? Iin̄-iin̄, m̀kpatọn̄ enyi
         kubọk ge!
         23 Mije, ijejeen̄ echi Okaan̄-ene ochilibe ijeen̄ emi ke nsa iyaka ijeen̄ enyi. Me eririeen̄
         yaage elekebe Okaan̄-ene Jisọs Karais inyi ibe ekpan̄, Okaan̄-ene ìmọmọnọ fituru,
         24 mè inyi Awaji itọn̄ me lek, mè ikpọkọ, mè itumu ibe, “Eyi ìre akpalek n̄a eyi esabe
         inyi mije kinyi. Ìkirọ ikeyi ìfo isi ìsa ìkikeek emi.”
         25 Ubọk yaage si, mgbọ ema eriebe inorie ikakwun̄ ya isan̄a, ibeben miin̄ me emen ekpen̄,
         mè itumu ibe, “Ekpen̄ miin̄ keyi ìre aya inyan̄a-ibot eyi Awaji osabe eje n̄a inyan̄a
         melek ebilene. Mgbọ geelek enyi mênwọbe miin̄ yi, ìkirọ ikeyi, inyi enyi esa ekekeek
         emi.”
         26 Mije, mege ire mgbọ Okaan̄-ene môkpọkbe inu, enyi isikitaka fituru yi, mè ikinwọ
         miin̄ ònan̄a me emen ekpen̄ yi, enyi ekilook ebi ene ibe ke Okaan̄-ene îkwu mkpa mije
         kiji.
         27 Eya orọ, ene geelek òtataka fituru yi, mè inwọ miin̄ ònan̄a me emen ekpen̄ yi me
         oniin̄ ikagbege, ene ya îrọn̄ ikan ikeme akpalek Okaan̄-ene mè eje Okaan̄-ene.
         28 Mije keyi, îgbe ibe ogwu geelek òbotaka fituru ya, mè inwọ miin̄ ònan̄a me emen ekpen̄
         ya, ene ya idasi itaak chieen̄ ikpọ emen ugwem kan̄, mè ọmọ îgbe, mè ọmọ ìkagbe, sabum
         ònorie, mè ònwọ.
         29 Mije, ene geelek òtataka fituru ya, mè inwọ miin̄ ònan̄a me emen ekpen̄ ya, me ikariọọn̄ge
         inu akpalek Okaan̄-ene mè eje Okaan̄-ene osibibe, îre itip-oyerebet Awaji ke ene ya
         otaka, mè inwọ itoon̄ me ibot kan̄.
         30 Îre eya orọ owuwa ene me etete kinyi ekiwọ idek, mè ikifiak orukan̄. Mije inu yi
         si, usini kinyi mîkwaan̄.
         31 Ire, ire eji idasi itaak chieen̄ ikpọ emen ugwem kiji sabum ènerie inorie Okaan̄-ene,
         Awaji ìkpotip eji oyerebet.
         32 Okaan̄-ene isikisulu eji osusut, ìkisasa ijeen̄ eji ibe ke eji mîje ilọ, inyi ọmọ
         ikagbaan̄ eji melek ebi linyọn̄ ìtip oyerebet me mgburudun̄ usen.
         33 Eya orọ, bọn Nte n̄a, mgbọ geelek enyi ekigbaan̄ ititiin̄ iberie inorie Okaan̄-ene,
         ikakirie kubọk ekifufum, ìkikup ìban ebi melek kinyi.
         34 Ire ikaan̄ ogwu uraafiọọn̄ okitaka, ene ya idasi irie inorie me uwu kan̄ sabum, inyi
         enyi ekasa itip-oyerebet ìnyi lek kinyi me mgbọ enyi isigbaan̄ ititiin̄ ikirie inorie
         Okaan̄-ene. Nsinu, mâteme enyi nteme òfolek inu kechilọ geelek òsisik.

1 Bọn Nte n̄a, mgbọ keyi, ǹkiweek ibe enyi eriọọn̄ ubọk eriọọn̄ inu òfolek uche echi
         Ekwukwu Mbuban okinyi ene.
         2 Ìkeek ibe, sabum enyi enichieek me lek kè Karais, ke ebi ene mîsa enyi ije ilọ oniin̄,
         enyi ekekitọbọ ebum inyi mkpọmfaka, echi kpunube ugwem geege me emen.
         3 Eya orọ, ǹkitumu inyi enyi ibe ke ene geelek òkitumu ikọ sa me unye eyi Ekwukwu Awaji
         ìkpokọt itumu ibe, “Ifieek inyi Jisọs!” Kpunu si ene geege òbokọt itumu ibe “Jisọs
         ìre Okaan̄-ene,” îtata mè ìre Ekwukwu Mbuban onyi unye ibe itumu.
         4 Uche echi Ekwukwu Mbuban okinyi ene ìkup esese esese, ire, îre Ekwukwu Mbuban yaage
         gaalek okinyi ema otutuuk.
         5 Ikwaan̄ ebi ene ekisi inyi Okaan̄-ene ìkup esese esese, ire, îre Okaan̄-ene yaage
         gaalek ke ekisi otutuuk ikwaan̄ cha inyi.
         6 Owuwa oniin̄ ọmọ òwa eyi Awaji okisi ikwaan̄ me emen ebi ene, inyi ekekọt erọ owuwa
         ikwaan̄ òkup esese esese enyi Awaji. Ire, Awaji yaage gaalek okirọ otutuuk ikwaan̄
         chi geelek me emen otutuuk ene.
         7 Inu geelek Ekwukwu Mbuban ochilibe inyi ene geelek, ìchili inu ya inyi ene ya inyi
         otutuuk ebi eyi Awaji ekaan̄ oruru me lek.
         8 Ekwukwu Mbuban înyi usini ene unye isasa itumu ikọ òkijeen̄ iriọọn̄-inu eyi Awaji,
         mè inyi si ebi ofifi ife ifuk-ibot isasa ikpọk mbum nlelet inu eyi Awaji ijeen̄ ebi
         ene. Îre Ekwukwu Mbuban yaage gaalek okinyi ema otutuuk unye isasa irọ inu chi geelek.
         9 Ekwukwu Mbuban yaage okinyi usini ene ikpele ichechieek isasa ikọt itoon̄ ejit ibe
         ke Okaan̄-ene ìkpolọlọ irọrọ inu òkup me uyọt me mgbọ inu oyọtbe. Ekwukwu Mbuban yaage
         si okinyi usini ene unye isasa igwa ebi orukan̄,
         10 mè inyi usini ene unye isasa irọ inu ukechieen̄, mè inyi usini ene unye isasa iben
         nriran, mè inyi usini ene unye isasa ikọt iriọọn̄ inu echi ònan̄a me ubọk Ekwukwu
         Mbuban, mè echi ikanan̄age me ubọk Ekwukwu Mbuban. Ekwukwu Mbuban yaage si okinyi
         usini ene unye isasa itumu ikọ me nke nke usem, mè inyi si usini ene unye isasa ikana
         nke nke usem cha, inyi ebi ene eriọọn̄ inu îsibibe.
         11 Îre Ekwukwu Mbuban yaage gaalek okinyi ebi ene otutuuk uche chi. Ìkinyi ene geelek
         esese uche igọọk me ubọk înemebe ọmọ.
         12 Karais ìkup kubọk akpalek ene, eyi òrere ge gaalek, mè ikaan̄ owuwa nriro. Ubọk geelek
         nriro cha owabe, ema otutuuk egbaan̄ ire akpalek ge gaalek.
         13 Ikeya si, me mgbọ egwookbe eji mun̄, eji otutuuk ene, ebi Ju mè ebi kpere ebi Ju,
         ebi usun̄ mè ebi kpere usun̄, Ekwukwu Mbuban îrọ inyi eji otutuuk ene ekana akpalek
         ge gaalek. Ekwukwu Mbuban yaage gaalek si ke Awaji otap eji otutuuk me emen ejit,
         me ene me ene.
         14 Nriro òkup me akpalek ene îwa, ìkare nriro ge gaalek.
         15 Ire ukot inibe, “Mije nkarege ubọk, ǹkakup me akpalek,” eya ìkasibi ibe ke ukot ìkayaka
         ìre ge me lek nriro òkup me akpalek ene.
         16 Ikeya si, ire utọn̄ initumu ibe, “Mije nkarege chieen̄, ǹkakup me akpalek,” eya ìkasibi
         ibe ke utọn̄ ìkayaka ìre ge me lek nriro òkup me akpalek ene.
         17 Ìkpọ-nu, ire otutuuk akpalek ene ire chieen̄ gaalek, ìre ene ìbojeje ikinọ ikọ? Ire
         otutuuk akpalek ene ire utọn̄ gaalek, ìre ene ìbojeje ikinọ olu inu?
         18 Ire, me atikọ, Awaji ìnenen̄e otutuuk nriro òkup me akpalek ene isun̄ me irek me
         irek, mè isun̄ ema otutuuk me irek kiban̄ ubọk înemebe ọmọ.
         19 Mebe ke ìre nriro ge gaalek okup, akpalek kpomokup!
         20 Me atikọ, nriro òkup me akpalek ene îwa, ire, ema otutuuk egbaan̄ ire akpalek ge
         gaalek.
         21 Eya orọ, chieen̄ ìkpokọt itumu inyi ubọk ibe, “Ǹkaweek owu!” Ibot si ìkpokọt itumu
         inyi ukot ibe, “Ǹkaweek enyi.”
         22 Kpan̄asi ikeya, nriro lek ene echi ekimọnọ ibe ke ìre ema ewọ ichit, ema ere echi
         òkukup me uyọt ichit.
         23 Ikeya si, nriro echi eji ekimọnọ ibe ke kpekup me lek inu geege, ema ke ekinyi umin
         ichit. Nriro echi ikagbege ibe chieen̄ imun̄, ema ke eji ekikpọ chieen̄ me lek ijaan̄
         ichit.
         24 Nriro echi òjajaan̄ mè igbe ibe chieen̄ ene imun̄, echicha ìkado òjelek ata ubọk
         ikpọkpọ keya. Ire, Awaji ìsun̄ nriro lek ene ikeya, inyi eji ekesa ikpele umin enyi
         nriro echi ikakaan̄ge umin geege.
         25 Awaji ìkaweek ibe icheche lek ikup me etete nriro cha. Ìkiweek ibe ema otutuuk ekekpọ
         chieen̄ me lek kiban̄ ìkike. Ge ikakpọ chieen̄ me lek ge ìgak ofifi.
         26 Ire nriro ge ikup me ufialek, otutuuk nriro kechilọ ekup si me ufialek melek kan̄.
         Ire ebi ene itọn̄ nriro ge, otutuuk nriro kechilọ mêgọọk nriro keya inwọọn̄ unwọọn̄
         si.
         27 Mgbọ keyi, enyi otutuuk ene ìre akpalek kè Karais. Ene geelek me etete kinyi ìre
         nriro ge me akpalek kè Karais ya.
         28 Me emen ntitiin̄ Awaji, Awaji îgobo ebi ene ito ibe ekerọ ikwaan̄ òkup esese esese.
         Eyi adasi ìre ebi otuchieen̄, òso iba ìre ebi nriran, òso ita ìre ebi ijejeen̄. Îgobo
         si ebi ene ito ibe ekerọ inu ukechieen̄, mè igobo si ebi ìbekigwa ebi orukan̄, mè
         ebi ìbekitap ubọk inyi ebi ene, mè ebi mkpulu, mè igobo si ebi ìbekitumu ikọ me nke
         nke usem.
         29 Ìkare otutuuk ene ere ebi otuchieen̄! Ìkare otutuuk ene ere ebi nriran! Ìkare otutuuk
         ene ere ebi ijejeen̄! Ìkare si otutuuk ene ekaan̄ unye isasa ikirọ inu ukechieen̄.
         30 Ìkare otutuuk ene ekigwa ebi orukan̄! Ìkare si otutuuk ene ekitumu ikọ me nke nke
         usem! Ìkare otutuuk ene ke enyi unye isasa ikọt ikikana nke nke usem cha, inyi ebi
         ene ekeriọọn̄ inu îsibibe.
         31 Ire, ìsa otutuuk ejit kinyi ìweek uche cha echi òkukup me uyọt ichit. Mgbọ keyi,
         mânijeen̄ enyi inu ònwọnwọn ichit.

1 Ìrere ǹkọkọt ikitumu ikọ me otutuuk usem ebilene mè usem ebi osat Awaji, mè ire ǹkakaan̄
         imumechieen̄ me lek ene, emi ìre nkom ikike mè enwirinwan òkitaan̄ ida ichit ene utọn̄.
         2 Ìrere ǹkakaan̄ uche eyi ibeben nriran, mè ikaan̄ unye isasa iriọọn̄ otutuuk udọk
         udọk nlelet inu eyi Awaji, mè ikaan̄ otutuuk ifuk-ibot geelek, ìkerere ǹkakaan̄ òjelek
         ichechieek eyi mâsabe ikọt ijibi ogoon̄ isan̄a me akpat isi iyik me ofifi ere, mè
         ire ǹkakaan̄ imumechieen̄ me lek ene, emi ìre inu ikike.
         3 Ìrere mkpukpulu otutuuk inu nkaan̄be iche inyi ebi ugbọọn̄, mè isa lek n̄a inyi ibe
         esa ukan̄ ewọp emi ekpan̄, mè ire ǹkakaan̄ imumechieen̄ me lek ebi ene, kpunu oruru
         geege mbakaan̄.
         4 Ogwu òmun̄ ene me chieen̄ îkime inu ijọn̄ọ mgbọ, mè ikikaan̄ ata ejit me lek ene.
         Ìkakikaan̄ chieen̄ ile, ìkakitumu otu ile, ìkakigumu si lek.
         5 Ogwu òmun̄ ene me chieen̄ ìkakinye chieen̄ ìnyi ene, ìkakiweek nnwọn eyi lek kan̄
         gaalek, ìkakigwat lek ìnaan̄ ejit, ìkakifuk ijo inu ene orọbe ọmọ ìtet ìkaan̄.
         6 Ogwu òmun̄ ene me chieen̄ ìkakinwọọn̄ unwọọn̄ mije ijo inu ene orọbe. Kpan̄asi ikeya,
         ìkinwọọn̄ unwọọn̄ me mgbọ ene orọbe inu òtatat.
         7 Ogwu òmun̄ ene me chieen̄ ìkakitumu ijo inu ene orọbe ìsibi, kpan̄asi ikeya, ìkichichit.
         Ìkitotoon̄ ene ejit me lek mgbọ geelek, mè ikikaan̄ ikpọchieen̄ mgbọ geelek me irek
         geelek ibe ke inu mônwọn, mè ikikaan̄ si ukarajit mgbọ geelek.
         8 Imumun̄ ene me chieen̄ ìkakaan̄ okputut. Uche eyi ibeben nriran ọmọ òwa, ire, mgbọ
         òkinu eyi ibeben nriran ìkpoyaka ikup. Uche eyi itutumu ikọ me nke nke usem ọmọ òwa,
         ire, mgbọ òkinu mgbọ ìkpoyaka ikup. Uche eyi ifuk-ibot ọmọ òwa, ire, uche keyi si
         môraka.
         9 Mije, me mgbọ keyi, eji kperiọọn̄ otutuuk inu isan̄a, Awaji ìkachili si otutuuk inu
         ìjeen̄ eji, inyi eji etumu esibi.
         10 Ire, mgbọ Awaji isirọ inyi otutuuk inu geelek iso ifuk, inu geelek ikasoge ifuk ìkpoyaka
         ikup.
         11 Mgbọ emi nrebe sọntiik gwun̄, ǹkitumu ikọ kubọk sọntiik gwun̄, ǹkikeek ekiket kubọk
         sọntiik gwun̄, ǹkifuk ifuk-ibot si kubọk sọntiik gwun̄. Ire, mgbọ mminbe inin̄ ene,
         ǹkayaka ìrọ inu kubọk sọntiik gwun̄.
         12 Mgbọ keyi, eji ekimọọn̄ inu ogugo ogugo, kubọk inu ekimọọn̄ me isi umọọn̄ òfafiat.
         Ire, me mgbọ ya, eji mêmọọn̄ otutuuk inu geelek isi mè isi. Mgbọ keyi, ǹkariọọn̄ otutuuk
         inu ìsan̄a. Ire, me mgbọ ya, mâriọọn̄ inu geelek ojot ojot kubọk Awaji oriọọn̄be emi
         ojot ojot.
         13 Inu ita okup, echi òkikup ire mgbọ geelek. Ema ìre ichechieek, mè ikpọchieen̄, mè
         imumechieen̄. Eyi òmimin ichit me etete inu ita chi ìre imumechieen̄.

1 Ìsa otutuuk efuuk kinyi ìweek ikekimun̄ ene me chieen̄. Ìsa si ejit ge ìweek uche
         echi Ekwukwu Mbuban okinyi ene, ògak ge, uche eyi ibeben nriran.
         2 Ene geelek òkitumu ikọ me nke nke usem ìkitumu ikọ melek Awaji, ìkare melek ebilene.
         Mije kpunu ogwu òbokọt igobo ikọ kan̄ itet. Ìkitumu udọk udọk inu eyi Awaji sa me
         unye eyi Ekwukwu Mbuban.
         3 Ire, ogwu òkiben nriran ìkitumu ikọ inyi ebilene ogbo kan̄, isasa irọ ema inye, mè
         itap ema efuuk me emen, mè ikat ema ejit.
         4 Ogwu òkitumu ikọ me nke nke usem ìkinama ichechieek kan̄ inye. Ire, ogwu òkiben nriran
         ìkinama ebi ntitiin̄ Awaji inye me ichechieek.
         5 Môneme emi ibe ene geelek me etete kinyi ikitumu ikọ me nke nke usem. Ire, môneme
         emi igak ikeya ire ene geelek ikiben nriran. Ogwu òkiben nriran îmin igak ogwu òkitumu
         ikọ me nke nke usem, îtata mè îkaan̄ ofifi ene ogwu òbokọt ikana etip ya itap me usem
         ebi ene ekinọ, inyi inama ichechieek otutuuk ebi ntitiin̄ Awaji inye.
         6 Bọn Nte n̄a, ire nnu me etete kinyi, mè ibene ikitumu ikọ me usem eyi enyi ekariọọn̄ge,
         ìre kpasi oruru ke ìbonin̄ inyi enyi? Ìkponin̄ oruru geege. Kpan̄asi ikeya, ire ntumu
         nlelet inu ge eyi Awaji ochilibe ijeen̄ emi inyi enyi, mè ìre ifuk-ibot ònan̄a me
         ubọk Awaji ke nchili ijeen̄ enyi, mè ìre m̀beben nriran inyi enyi, mè ìyaka ire ǹjejeen̄
         enyi ikọ Awaji, echichi obonin̄ oruru inyi enyi.
         7 Ìkpọ-nu, kubọk otita mè uneen̄, òrere inu ikakaan̄ge ugwem me lek, ire ida nkwukwak
         chi ikitaan̄ wọlọwọlọwọlọ, ìre ebi ene ebejeje iriọọn̄ okwa ebi ìkikwak nkwukwak cha
         ekifit? Kpebekọt iriọọn̄, îtata mè ida nkwukwak cha ìtataan̄ ijaan̄ me utọn̄ ene.
         8 Ofifi si, ire ida akama ikitaan̄ wọlọwọlọwọlọ, ìre ebi akọn̄ ebejeje iriọọn̄ ibe
         ke mênisi akọn̄, mè ibem lek?
         9 Ikeya si ke îkup melek kinyi. Ire enyi itumu ikọ me usem ebi ene ekakọtge ìgobo ìtet,
         ìre ekene obokọt itet ibot me lek ikọ enyi ekitumu? Eya ìre ikpọkpọ ikitumu ikọ igwook
         me emen efet ikike.
         10 Me atikọ, owuwa esese usem òwa me linyọn̄. Ire, ìkakaan̄ eyi ekitumu mè ebi ene ekariọọn̄
         inu ekitumu.
         11 Ire ene ikitumu usem, mè ǹkanọ inu ene ya okitumu, emi m̀bakup kubọk ogwu ichen me
         lek ene ya. Ene ya si ìbokup kubọk ogwu ichen me lek n̄a.
         12 Ikeya si ke îkup me lek kinyi. Ike enyi ekaan̄be ulọk ikakaan̄ uche echi Ekwukwu
         Mbuban okinyi ene, me etete uche cha geelek, ìweek ikakaan̄ uche echi òkinama ntitiin̄
         Awaji ibene ìgak otutuuk.
         13 Mije keyi, ogwu òkitumu ikọ me nke nke usem, iriaak uriaak ibe Awaji inyi ọmọ unye
         isasa ikikana ikọ ya inyi ebi ene ekeriọọn̄ inu ọmọ okitumu.
         14 Mije, mgbọ nkiriaak uriaak me nke nke usem, îre ekwukwu n̄a gaalek okiriaak uriaak
         ya. Ǹkasa ekiket n̄a ìgbaalek ìriaak uriaak ya.
         15 Eya orọ, ìre keke ke mbayaka inirọ? Mâriaak uriaak me ekwukwu n̄a, ire, mâsa ekiket
         n̄a si igbaalek iriaak. Mâkọt okwa me ekwukwu n̄a, ire, mâsa ekiket n̄a si igbaalek
         ikọt.
         16 Ire owu okitọn̄ Awaji me ekwukwu kwun̄ me emen ntitiin̄, ire, ogwu ikike ògọgọọk
         ikup me emen ntitiin̄ ya ìkanọ inu otumube, ìre ene ya ìbojeje ikọt igọọk ichieek
         igwook ibe, “Ikup ikeya,” me lek uriaak ya owu oriaakbe isa itọn̄ Awaji? Ìkpokọt,
         mije, ìkariọọn̄ inu owu otumube.
         17 Môkọt ire ibe ke owu òkinyi Awaji itọn̄, me atikọ, ire, itọn̄ ya ìkanama ichechieek
         ene ya ìbene.
         18 Ntọn̄ Awaji n̄a ibe ke emi ntumu ikọ me nke nke usem igak otutuuk kinyi.
         19 Ire, me emen ntitiin̄, ire ntumu ikọ go gaalek me usem otutuuk ene enọbe, isa ìteme
         ebi ene nteme, eya înwọn igak itutumu akọp obop ikọ me nke nke usem, eyi ene geege
         ikariọọn̄ge inu îsibibe.
         20 Bọn Nte n̄a, ikayaka ìkikeek ekiket kubọk nsabọn! Ìkup kubọk asa nsabọn me lek irọrọ
         ijo inu gaalek. Ire, ìkikeek ekiket kubọk ebi ugane.
         21 Ege me Ikan kè Mosis ibe ke Okumugwem ìtumu ibe, “Mâtumu ikọ inyi ife chi inan̄a
         me otu ebi ìkitumu usem ema ekariọọn̄ge, mè otu ebi ichen. Ire, nriọọn̄ ibe, ìrere
         ikeya si, ke ema kpebegban̄ ikọ n̄a.”
         22 Eya orọ, itutumu ikọ me nke nke usem ìre inu ijejeen̄ inyi ebi kpechieek me lek kè
         Karais, ìkare inu ijejeen̄ ìnyi ebi ìchechieek. Ire, ibeben nriran ìre inu ijejeen̄
         inyi ebi ìchechieek, ìkare inu ijejeen̄ inyi ebi kpechieek.
         23 Ire otutuuk ebi ntitiin̄ Awaji inigbaan̄ ititiin̄ ibetọbọ ebum, mè ikitumu ikọ me
         nke nke usem, mè ire ebi ekariọọn̄ge inu ife cha ekitumu, mè ìyaka ire ebi ekachieekge
         me lek kè Karais inin̄ inu, ìre kpebetumu ibe ke otutuuk ife cha ìre ebi iraak?
         24 Ire, ire ogwu ikachieekge me lek kè Karais, mè ìyaka ire ogwu oyet, inin̄ emen uwu
         ntitiin̄ Awaji mgbọ otutuuk ene ekiben nriran, ikọ otutuuk ene cha ekitumu môfieek
         ọmọ ikọ, mè irọ inyi iriọọn̄ ibe ke ọmọ ìre ogwu ijo.
         25 Ikọ cha si môkpọk mbum otutuuk nlelet inu geelek òkup ene ya me ejit. Sa me ikeya,
         ene ya môgwook ekpe me ijọn̄, mè itọbọ ebum inyi Awaji, mè isa otu kan̄ itumu ibe,
         “Jei, Awaji òwa me etete kinyi, me atikọ!”
         26 Bọn Nte n̄a, ìtet ibot me lek nteme keyi nkinyi enyi. Enyi isigbaan̄ ititiin̄ ibetọbọ
         ebum inyi Awaji, ene ge inyi okwa, ene ge itumu ikọ Awaji, ene ge iben nriran itumu
         inu Awaji ochilibe ijeen̄ ọmọ, ene ge itumu ikọ me nke nke usem, ene ge ikana ikọ
         ya, inyi otutuuk ene enọ. Inu geelek mêrọbe môre inu òbonama ntitiin̄ Awaji ibene.
         27 Ire ebetumu ikọ me nke nke usem, ene ge, mè ìre ene iba gaalek etumu. Imalek iwa
         ifiat, ire ene ita. Ebekitumu si, ene ge, mgbọ ge, otutuuk ene ekagbaan̄ ìtumu mgbọ
         ge. Ene ge isitumu isan̄a, ogwu Awaji onyibe unye isasa ikana ikọ ya, ikana, inyi
         otutuuk ene eriọọn̄ inu etumube.
         28 Ire kpunu ogwu òbokọt ikana nke nke usem cha inyi ebi ene me ere ya, ebi ìkitumu
         usem cha echit otu me emen ntitiin̄, mè etumu ikọ me nke nke usem cha me emen ejit
         kiban̄ enyi lek kiban̄ melek Awaji.
         29 Ire me lek ebi nriran, ene iba, mè ire ene ita gaalek eben nriran, mè ebi nriran
         kebilọ ekegban̄, mè eketọ ekpọ-nu, mè ìre ìnan̄a me ubọk Awaji, mè ìkare.
         30 Ire Awaji ichili ayaya etip ijeen̄ ofifi ene òsisiki ikweek me mgbọ ene ge okiben
         nriran, ogwu adasi ya isiki ikweek, mè inyi ogwu òso iba ya irek, inyi itumu ikọ.
         31 Mije, enyi otutuuk mêkọt iben nriran, ene ge, mgbọ ge, inyi ene geelek ibọkọ ikween̄-inu,
         mè inu enyi ekitumu itap si otutuuk ene efuuk me emen.
         32 Ogwu Awaji onyibe unye isasa ikiben nriran, ọmọ okaan̄ itọtọ ikọ inyi unye ya.
         33 Mije, Awaji ìkakima wọlọwọlọ. Kpan̄asi ikeya, ìkima ibe eji ekegbaan̄ erọ inu me
         esuuk. Inu ògbegbe ibe ekerọ me emen otutuuk ntitiin̄ ebi eyi Awaji geelek ìre ikeyi:
         34 Ebibaan̄ ekeriaan̄ ere me emen ntitiin̄ Awaji. Kpenyi ebibaan̄ unye itutumu ikọ me
         emen uwu ntitiin̄ Awaji, me mgbọ ntitiin̄ okije inyi isi. Ikeya si ke ege me Ikan
         kè Mosis ibe mè ebibaan̄ ekesiki lek kiban̄, mè ekare ebi ibot.
         35 Ire ikaan̄ inu enenwaan̄ geelek oweekbe idodo ikọ òfolek, ido ogwu olom me uwu. Mije,
         ebibaan̄ itutumu ikọ me emen ntitiin̄ Awaji ìre inu esip.
         36 Îyak! Ìre ikọ Awaji ìbene me lek kinyi? Sa ìre enyi gaalek enọ ikọ Awaji?
         37 Me etete kinyi, ire ikaan̄ ogwu imọnọ ibe ke ọmọ ìre ogwu nriran, mè ìyaka ire ke
         ọmọ îkaan̄ uche eyi Ekwukwu Mbuban okinyi ene, ene ya iriọọn̄ ibe ke inu chi nkige
         ijet enyi ìre ikan Okaan̄-ene.
         38 Ire ikaan̄ ogwu ìkasa ikan chi ìgwen inu geege, ikamọnọ ene ya kubọk inu geege.
         39 Eya orọ, bọn Nte n̄a, ìsa otutuuk ejit kinyi ìweek ibeben nriran. Ire, ikakput ibe
         ene ikatumu ikọ me nke nke usem.
         40 Ire, ìkirọ inu geelek me onineen̄, me oniin̄ ògbegbe.

1 Mgbọ keyi, bọn Nte n̄a, ǹkiweek itataba ekiket kinyi ifo lek ata etip ya eyi nlookbe
         enyi, eyi enyi ebọkọbe itap, mè isa me ikeya ikeke inye me emen ichechieek kinyi.
         2 Îre nan̄a me lek ata etip yi ke Awaji okinyan̄a enyi, mè ire enyi itet ata etip ya
         nlookbe enyi inye. Ire enyi kpetet inye, otutuuk ichechieek enyi echieekbe me lek
         kè Karais ìre inu ikike.
         3 Mije, ata etip mbọkọbe me ubọk kè Jisọs Karais ke nkana itap enyi me ubọk, kubọk
         adasi inu òkup me uyọt ichit. Ata etip ya ìre ikeyi: Karais îkwu mkpa mije ijo inu
         kiji, kubọk egebe me Ikpa Mbuban ibe ke môrọ.
         4 Mîfuun̄ ọmọ, Awaji ojojomo ọmọ me mkpa me òso egwe ita, kubọk egebe me Ikpa Mbuban
         ibe ke môrọ.
         5 Ọmọ okakana isibi me isi kè Pita, mè isibi si me isi akọp mè ebi otuchieen̄ kan̄
         iba.
         6 Mgbọ eya orakabe, isisibi si me isi ogbogbo bọn Nte ìwawa iraka efit ene go, me mgbọ
         yaage. Owuwa me lek bọn Nte cha me ugwem mgbọ keyi. Ire, usini kiban̄ mîkwaan̄.
         7 Ofifi mgbọ, isisibi me isi kè Jemis, mè isibi si me isi ebi otuchieen̄ kechilọ.
         8 Me òta kan̄, isisibi si me isi n̄a me oniin̄ òsibi esese, kubọk gwun̄ emanbe me ulọ-mgbọ.
         9 Emi nsip ichit me etete ebi otuchieen̄. Me atikọ, emi ǹkagbe ogwu ebegwen ogwu otuchieen̄,
         mije, nsisaak ntitiin̄ Awaji enenen.
         10 Ire, îre sa me atata nnwọn eyi Awaji ke nre inu nrebe mgbọ keyi. Atata nnwọn ya ìkachep
         me ikike. Mije, me atikọ, emi nsi ikwaan̄ igak otutuuk ebi otuchieen̄. Ire, ìkare
         me unye n̄a ke nsa irọ ikwaan̄ cha. Îre atata nnwọn Awaji eyi òkup melek n̄a osa emi
         irọ otutuuk ikwaan̄ cha.
         11 Eya orọ, mè ìre me otu n̄a, mè ìre me otu ebi otuchieen̄ kechilọ, îre ata etip ge
         yi gaalek ke eji otutuuk ekilook. Ọmọ si ke enyi echieek me lek.
         12 Ire ata etip eji ekilook ikitumu ibe ke Awaji îjomo Karais me mkpa, usini ebi kinyi
         ejeje ikitumu ibe ke ebi ìkwukwu kpebejomo me mkpa?
         13 Ire ebi ìkwukwu kpebejomo me mkpa, kubọk enyi ekitumu, ìsibi ibe ke Awaji ìkajomo
         Karais me mkpa.
         14 Ire Awaji ìkajomo Karais me mkpa, ata etip eji ekilook îkana inu ikike, ichechieek
         kinyi si ìkasibi inu geege.
         15 Ògak ge, ire Awaji ìkajomo Karais me mkpa, ìsibi ibe ke eji otutuuk ene ekikan̄ ataak
         ikeme Awaji, me lek eji ekitumu ibe ke Awaji îjomo Karais me mkpa. Mije, ire ebi ìkwukwu
         kpebejomo me mkpa, ìsibi ibe ke Awaji ìkajomo Karais me mkpa.
         16 Ire Awaji ìkpojomo ebi ìkwukwu me mkpa, ìsibi ibe ke ìkajomo si Karais me mkpa.
         17 Ire Awaji ìkajomo Karais me mkpa, ìsibi ibe ke ichechieek kinyi ìchechep ikike; ke
         Awaji ìkatele ijo kinyi geege ìnyi enyi.
         18 Ìsibi si ibe ke otutuuk bọn Nte cha ìchechieek me lek kè Karais, mè ikwu, echechep.
         19 Ire ikpọchieen̄ eji ekaan̄be me lek kè Karais ìyaka me lek inu linyọn̄ keyi gaalek,
         nsan lek kiji gaalek omin ichit me etete otutuuk ebilene me linyọn̄ keyi.
         20 Ire, Awaji îjomo Karais me mkpa me atikọ. Awaji ìdasi ijomo Karais me mkpa isasa
         ijeen̄ ibe ke ọmọ môjomo si otutuuk ebi ìkwukwu me mkpa.
         21 Mije, ike mkpa onin̄be linyọn̄ sa me ubọk ene ge, òrere Adam, ikeya si, ijojomo me
         mkpa mônu si inan̄a me ubọk ene ge.
         22 Ike otutuuk ebilene ekikwaan̄ mije ema enan̄abe me owot iman kè Adam, ikeya si ke
         Awaji môjomo otutuuk ebilene me mkpa inin̄ me ugwem, mije ema echieekbe me lek kè
         Karais.
         23 Ogwu ikup, ìbojomo me mgbọ eyi kan̄. Karais ore ogwu adasi. Ọmọ isikpọk inu, otutuuk
         ebi eyi kan̄ mênenijomo me mkpa eyi kiban̄.
         24 Eya isiraka, òta inu geelek me linyọn̄ keyi môneninu. Mgbọ ya, Karais môtim ikpan̄
         otutuuk ibot mkpulu geelek òkup me linyọn̄ keyi, mè echi òkikpulu me isinyọn̄, mè
         otutuuk unye geelek, mè inikana mkpulu kan̄ itap me ubọk Awaji Ute.
         25 Mije, Karais môkikpulu mege ire mgbọ Awaji môtimbe ikpan̄ otutuuk ebi ochicha kè
         Karais, mè isa ema irọ inu ibene ukot inyi Karais.
         26 Òta ogwu ochicha Karais môkpan̄be ìre mkpa.
         27 Mije, ege me Ikpa Mbuban ibe, “Awaji îkeme otutuuk inu isiki itap me irak ukot kan̄.”
         Ubọk geelek egebe ikeya, îsibi utoon̄ ibe ke Awaji me lek kan̄, ogwu òtatap otutuuk
         inu me irak kè Karais, ìkakup me otu ifuk otutuuk inu cha îtapbe me irak kè Karais.
         28 Awaji isitap otutuuk inu me irak mkpulu ogwu Gwun̄ isan̄a, ogwu Gwun̄ ya me lek kan̄
         mônenikup me irak ogwu Ute ogwu òtatap otutuuk inu me irak kan̄. Mgbọ ya, Awaji mônenikana
         Ogwukaan̄ otutuuk inu geelek, me ire Ogwu Ibot Mkpulu me inu geelek.
         29 Ire ebi ìkwukwu kpebejomo me mkpa, ebi ene ejeje ikigwook ebi ìkup me ugwem mun̄
         me useen̄ ebi ìkwukwu? Ìre keke orọ mè ekegwook òjelek mun̄ òkup ikeya ire ife cha
         ebi ekigwook mun̄ ya inyi kpebejomo me mkpa?
         30 Ire ebi ìkwukwu kpebejomo me mkpa, ìre keke orọ eji me lek kiji ekijeen̄ òjelek ijejeen̄
         òkup ikeya, mè ikitap lek kiji, mgbọ geelek, me emen inu môkọtbe isa mkpa ijet eji?
         31 Bọn Nte n̄a, me atikọ, ǹkikup me irak ubọk mkpa egwe geelek, ǹkafiaan̄ enyi. Ikeya
         si ke nkinwọọn̄ unwọọn̄ mgbọ geelek me ibot kinyi, mije enyi otutuuk ene erebe ebi
         eyi Okaan̄ kiji Jisọs Karais.
         32 Ufialek mbọkọbe me Efesọs ìkup kubọk ǹtim etim melek ijo anam oron. Ire ke ìre mije
         ulọk eyi akpalek ebilene ikike ke mbọkọ ufialek ya, ìre kpasi oruru ke mbakaan̄? Ire
         ebi ìkwukwu kpebejomo me mkpa, “Eji erie, mè enwọ! Mije, iyakwut, eji mêkwaan̄ ita,”
         kubọk egebe me Ikpa Mbuban.
         33 Ikachieek ibe ene geege ifiaan̄ enyi, “Ijo otu-ogbo, ìkekifiat ata ugwem.”
         34 Ikayaka ìbubut! Ìluk ugwem kubọk ebi ìkakaan̄ ifuk-ibot, ikayaka ìrọ ijo inu ìfo
         isi. Mije, îkaan̄ usini ene me etete kinyi ebi ekariọọn̄ge Awaji kubọk ge. Ǹkitumu
         ikọ keyi inyi esip itet enyi.
         35 Usini mgbọ, ebi ene mêkọt ido ibe, “Òmọmọ ubọk ebi ìkwukwu ebesa ijomo me mkpa? Ìre
         kpasi akpalek ke ife cha ebekaan̄?”
         36 Eya ìre ikọ ebi burubut! Ìre enyi kperiọọn̄ ibe ke mfut ewopbe ìkakitibi ìsibi ire
         ìkadasi ikwu?
         37 Mgbọ ekiwop mfut me uko, ìkare uti òbotitibi isibi ya me lek kan̄ ke ekitap me ijọn̄.
         Inu ekitap me ijọn̄ ìre ukwuuk mfut uti ya, môkọt ire ukwuuk akpa, mè ìre ukwuuk ofifi
         mfut uti.
         38 Îre Awaji obonyi mfut ya akpalek ubọk òneneme ọmọ. Awaji ìkinyi ukwuuk mfut geelek
         akpalek igọọk me lek uti eyi òkito mfut ya.
         39 Otutuuk inu òkup me linyọn̄ keyi kpegbaan̄ ikaan̄ chieen̄ akpalek ìkike. Ebilene
         mîkaan̄ akpalek eyi kiban̄ esese, anam si îkaan̄ eyi kiban̄, unọn îkaan̄ si eyi kiban̄.
         Ikeya si ke irin̄ okaan̄ eyi kiban̄ esese.
         40 Otutuuk inu òkup me isinyọn̄ îkaan̄ akpalek eyi kiban̄. Ikeya si, otutuuk inu òkup
         me linyọn̄ îkaan̄ si akpalek eyi kiban̄. Uja eyi akpalek eyi inu echi òkup me isinyọn̄
         ìkup esese. Uja eyi akpalek eyi inu echi òkup me linyọn̄ ìkup si esese.
         41 Ura îkaan̄ uja eyi kan̄ esese, onyan̄ si îkaan̄ eyi kan̄. Ikeya si ke ebi kè ntoronyan̄
         ekaan̄ uja eyi kiban̄ esese. Uja ntoronyan̄ ge okaan̄be înwene me lek uja ofifi ntoronyan̄
         okaan̄be.
         42 Ikeya si ke ìbokup me mgbọ Awaji môjomobe ebi ìkwukwu. Akpalek eyi ebenbe ifuun̄
         ìre akpalek òbojọjọ, ire, Awaji isijomo akpalek ya me mkpa, môkana akpalek eyi kpojọbe.
         43 Mgbọ efuun̄be akpalek ya, ìkakaan̄ umin geege, ire, Awaji isijomo akpalek ya me mkpa,
         akpalek ya môkaan̄ umin mè uja. Mgbọ efuun̄be akpalek ya, ìkpọkpọ idek, ìkakaan̄ unye
         geege. Ire, Awaji isinijomo akpalek ya me mkpa, akpalek ya môkaan̄ unye.
         44 Mgbọ efuun̄be akpalek ya, îre akpalek ikike ke efuun̄. Ire, Awaji isinijomo akpalek
         ya me mkpa, ìbore akpalek eyi erumun̄. Ire ke akpalek eyi linyọn̄ keyi òwa, ìsibi
         ibe ke akpalek eyi erumun̄ òwa si.
         45 Mije, ege me Ikpa Mbuban ibe, “Adam, adasi ene Awaji orombe, okakana ogwu ògat ugwem.”
         Ire, òta Adam, òrere Karais, onenikana Ekwukwu òkinyi ebilene ugwem.
         46 Ìkare akpalek eyi erumun̄ odasi inu. Îre akpalek eyi linyọn̄ keyi odasi inu, sabum
         akpalek eyi erumun̄ oninu.
         47 Adasi Adam ìnan̄a me ntitaak ijọn̄ eyi linyọn̄ keyi. Ire, Adam ogwu òso iba ìnan̄a
         me emen inyọn̄.
         48 Ubọk ogwu Awaji osabe ntitaak ijọn̄ linyọn̄ keyi irom okupbe, ikeya si ke ebi ìrere
         ebi linyọn̄ keyi ekup. Ubọk ogwu ònan̄a me emen inyọn̄ okupbe, ikeya si ke ebi ìkup
         ìnyi ogwu ònan̄a me emen inyọn̄ ekup.
         49 Ike eji ekupbe mgbọ keyi me mbet ogwu esabe ntitaak linyọn̄ keyi irom, ikeya si ke
         eji ebekup me mbet ogwu ònan̄a me emen inyọn̄.
         50 Bọn Nte n̄a, ǹkirọ inyi enyi eriọọn̄ ibe ke akpalek mè eje ikike ìkpokọt inin̄ emen
         mkpulu eyi Awaji. Ikeya si, inu eyi môjọbe ìkpokọt ikaan̄ inu eyi kpojọbe.
         51 Eya orọ, ìgban̄ utọn̄! Mânitumu nlelet inu ge inyi enyi! Eji otutuuk kpebekwaan̄
         isan̄a. Ire, ebenwenwene eji otutuuk ene mgbọ yaage.
         52 Òta mgbọ isire, ida odu môtaan̄. Òta ida odu isitaan̄, mgbọ yaage, chit chieen̄ mè
         bolo, bọn Nte ebi ìkwukwu mêjomo me mkpa me akpalek eyi kpoyakabe ijọ. Mêneninwene
         eji ebi mêkupbe me ògat ugwem mgbọ ya, inyi eji enekaan̄ ayaya akpalek. Inu chi geelek
         ìborọ mgbọ yaage kubọk utoon̄ okebe mgbọ ge mèrèp.
         53 Mije, akpalek eyi òkikwukwu môkana akpalek eyi kpoyakabe ikwu. Akpalek yaage eyi
         òkijọjọ môkana akpalek eyi kpoyakabe ijọ.
         54 Mgbọ akpalek keyi eyi òkijọjọ isinikana akpalek eyi kpoyakabe ijọ, mè akpalek keyi
         eyi òkikwukwu isinikana akpalek eyi kpoyakabe ikwu, mgbọ ya ke inu egebe me Ikpa Mbuban
         mônirọ iso, ibe, “Awaji îtim ikpan̄ mkpa isan̄a kpai!”
         55 “Jei mkpa, òmọmọ unye kwun̄ ya okisa itim ikpan̄ ebilene? Jei mkpa, iwot kwun̄ ya
         ìkup owa?”
         56 Iwot eyi mkpa okisa ikpan̄ ene ìre ijo inu. Unye eyi ijo inu okaan̄be ìre Ikan kè
         Mosis.
         57 Ire, itọn̄ ikup inyi Awaji ogwu òkirọ inyi eji etim ekpan̄, inan̄a me unye Okaan̄
         kiji Jisọs Karais.
         58 Eya orọ, bọn Nte n̄a, ìkeke ìnye! Ikachieek ibe inu geege isisik enyi. Ìkisa lek
         kinyi ìtap me ikwaan̄ Okaan̄-ene mgbọ geelek. Mije, enyi mîriọọn̄ ibe ke kwulukwulu
         geelek enyi ekwukwulube inyi Okaan̄-ene ìkpochep me ikike.

1 Eyi ìre nteme òfolek ititip otitip ebekisa itap ubọk inyi bọn Nte ìkup me agan̄ Judia.
         Ubọk ntemebe otutuuk ntitiin̄ òkup me agan̄ Galesia ibe ekerọ, enyi si ìkirọ ikeya.
         2 Me usen Awaji geelek, ene geelek me etete kinyi ikisan̄a ikpoko isun̄ esese ikpọ
         me lek mkpukpe îkaan̄be me ubọk ikwaan̄ kan̄ me nde ya. Ire enyi ikirọ ikeya, kpebeyaka
         ikije ikana ikitip ikpoko ya mgbọ nsinu.
         3 Ìgobo ebirieen̄ ebi enyi etoon̄be ejit me lek ìsibi. Mgbọ nsinu, mâninyi ema ikpa
         unye ebesa iriọọn̄ ema, mè iria ema isibi, inyi ema esa inu cha enyi enyibe ejet bọn
         Nte me Jeruselem.
         4 Ire nnu, mè imun̄ ibe ke îgbe ibe emi ǹsi Jeruselem ya si, ema mêgọọk emi ije.
         5 Nsijijen̄e ije n̄a ikana agan̄ Mesidonia isan̄a, mânu me lek kinyi. Mwuuk lek itọt
         isan̄a isisi ije me agan̄ Mesidonia.
         6 Nsinu, mâgọọk enyi ikup ifiin̄. Usini mgbọ mâgọọk enyi ikup ita mgbọ utọọk, inyi
         enyi etap ubọk enyi emi, mè ǹkọt ǹsi ofifi ere geelek mbasi.
         7 Ire nnu me lek kinyi, ǹkaweek ikpọkpọ igba, mè iraka mgbọ yaage, ǹkiweek igọgọọk
         enyi ikup ifiin̄ sọnja, ire ineme Okaan̄-ene.
         8 Ire, mâkup me Efesọs mege ire mgbọ ijọk Pentikọs.
         9 Mije, irek îsibi iwa enenen inyi emi itutumu ikọ Awaji me Efesọs yi nkupbe, ubọk
         geelek owuwa ebi ene ekirọ ikeme emi.
         10 Ire Timọti inu me lek kinyi, ìbọkọ ọmọ ìtap, mè ìrọ inyi ejit ibele ọmọ, mije, ọmọ
         ìkisi ikwaan̄ Okaan̄-ene si, kubọk emi nkisi.
         11 Ene geege ikakpọ ọmọ chieen̄ ìsiki. Kpan̄asi ikeya, ìtutuun̄ ọmọ itap me oniin̄ me
         esuuk, inyi igwu ikom ika igọọk emi. Mije, emi gwa ǹkikpọ chieen̄ ikaka kan̄, ọmọ
         mè bọn Nte ebi melek kan̄.
         12 Òfo me lek gwun̄ Nte kiji Apọlọs, nriaak ọmọ enenen ibe igọọk bọn Nte kebilọ inu
         inikpọ enyi, ire, usini mgbọ ìkatat me lek kan̄ inunu mgbọ keyi. Mgbọ geelek îkaan̄be
         irek, mônu.
         13 Ìgbala chieen̄, mè ìkeke ìnye me ichechieek! Ikatet ukpook me lek inu geege! Ìnye
         lek!
         14 Ìkirọ inu geelek me imumechieen̄.
         15 Enyi mîriọọn̄ ibe ke ìre Sitifanas mè ototun̄ ukan̄ kan̄ ere adasi ebi ìgwugwu ikom
         ichieek me lek Okaan̄-ene me otutuuk agan̄ Akaya. Ema mîsa otutuuk efuuk kiban̄ ikisi
         ikwaan̄ inyi ebi eyi Awaji.
         16 Eya orọ, bọn Nte n̄a, ǹkibeek enyi ibe, soso ìkisiki ibot ìnyi ebi ìkup ikeyi, mè
         ebi geelek ìgọgọọk ema ikisi ikwaan̄ yi, mè ikeke inye ikikwukwulu.
         17 Ejit îbele emi enenen mgbọ Sitifanas, mè Fọtinetọs, mè Akaikọs enube inire ere keyi.
         Eyi enyi ekakupge me agba lek n̄a, inunu kiban̄ îkat emi ejit enenen. Ìyaka inikup
         kubọk ema enu me irek kinyi.
         18 Ema mîtap emi unye me emen, kubọk ema erọbe inyi enyi. Îgbe ibe enyi eriọọn̄ ebi
         ìkup ikechi me etete kinyi, mè ekemin ema si.
         19 Otutuuk ebi ntitiin̄ Awaji ìkup me agan̄ Esia mîtọp enyi amọn. Akwila mè Pirisila
         ogwu nwa mîtọp enyi amọn enenen, enyi ebi melek kiban̄ egbaan̄be ire ge sa me lek
         Okaan̄-ene. Ebi ntitiin̄ Awaji eyi òkititiin̄ me uwu kiban̄ si mîtọp enyi amọn.
         20 Otutuuk bọn Nte ìkup me ere keyi mîtọp enyi amọn. Ìtọp lek kinyi amọn, mè ìkat lek
         kinyi me erieen̄ Awaji.
         21 Îre emi Pọọlu nsa ubọk n̄a gaalek ige amọn keyi.
         22 Ikaan̄ ogwu ikamun̄ge Okaan̄-ene me chieen̄, ifieek inyi ene ya. Jei, Okaan̄-ene,
         na!
         23 Atata nnwọn Okaan̄-ene Jisọs Karais ikup inyi enyi.
         24 Imumechieen̄ n̄a ikup melek kinyi otutuuk ene, enyi ebi ìrere ebi eyi kè Jisọs Karais.Ebi Kọrint eyi òso ibaEbi Kọrint eyi òso ibaEbi Kọrint eyi òso ibaEbi Kọrint eyi òso ibaEbi Kọrint eyi òso iba
         
            

         
      
   
      
         Ebi Kọrint eyi òso iba
12345678910111213
   
      
         1
1 Emi Pọọlu ogwu òrere ogwu otuchieen̄ kè Jisọs Karais inan̄a me nkeek Awaji, emi melek
         Timọti gwun̄ Nte kiji ege ikpa etip yi ijet enyi, ebi ntitiin̄ Awaji eyi òkup me ama
         Kọrint, mè otutuuk bọn Awaji ìkup me otutuuk agan̄ Akaya.
         2 Atata nnwọn mè esuuk eyi ònan̄a me ubọk Awaji ogwu òrere Nte kiji, mè ubọk Okaan̄-ene
         Jisọs Karais ikup inyi enyi.
         3 Itọn̄ ikup inyi Awaji ogwu òrere Nte Okaan̄-ene Jisọs Karais. Ọmọ ore Ute ogwu òkito
         ene nsan, mè ire si Awaji ogwu òkikat ene ejit me irek geelek.
         4 Awaji ìkikat eji ejit mgbọ geelek eji ekupbe me ufialek, inyi eji ekọt esa ukarajit
         eyi eji ebọkọbe me ubọk kan̄ ekekat si ebi ofifi ife ejit mgbọ geelek ema ekupbe me
         ufialek.
         5 Mije, kubọk eji ekibọkọ ufialek Karais obọkọbe owuwa owuwa, ikeya si ke eji ekikaan̄
         uche owuwa owuwa me lek ukarajit eyi Awaji inan̄a me lek kè Karais.
         6 Ire eji ikibọkọ uga osusut, eji ekibọkọ inyi enyi ekekat ejit, mè ekaan̄ unyan̄a.
         Ire Awaji ikitap eji efuuk me emen, ìkitap inyi enyi esa me ikeya ekekaan̄ si efuuk
         mè ujọn̄ọ ukarajit me mgbọ òjelek ufialek eji ekibọkọ isikikeme enyi.
         7 Eya orọ, ikpọchieen̄ eji ekaan̄be òfo me lek kinyi ìkpọkpọ inye, mije, eji mîriọọn̄
         ibe, ubọk enyi ekigọọk eji imun̄ ukwook, ke ikeya si ke enyi ebegọọk eji ikaan̄ ukarajit
         eyi eji ekikaan̄.
         8 Bọn Nte kiji, eji ekiweek ibe enyi eriọọn̄ inu òfolek ufialek eji ebọkọbe me agan̄
         Esia. Ufialek ya îmin isaba iraka inu eji ekikọt ibeme. Ugwem me lek kan̄ îrook eji
         iluluk.
         9 Me atikọ, eji me lek kiji mîkeek ibe ke otutuuk inu òkukup inyi eji ìre mkpa gaalek.
         Ire, inu yi ìrọ ikeya inyi eji ekayaka ìtoon̄ ejit me lek kiji, kpan̄asi ikeya, eji
         etoon̄ ejit me lek Awaji ogwu òkijomo ebi ìkwukwu.
         10 Awaji ore ogwu ònyanyan̄a eji isibi me òjelek mkpa òkup ikeya. Iin̄, môkpọk inyan̄a
         eji isibi si ofifi mgbọ. Eji mîtoon̄ ejit ibe ke ìbokpọkpọ ikinyan̄a eji isibi mgbọ
         geelek,
         11 mije enyi ekiriaak uriaak me ibot kiji, mè ikisa me ikeya itap ubọk inyi eji. Sa
         me ikeya, owuwa ene mênyi Awaji itọn̄ me ibot kiji mije nnwọn înwọnbe me lek kiji,
         inan̄a me lek uriaak owuwa ene ekiriaak me ibot kiji.
         12 Inu ge òkibele eji ejit enenen ìre ke ejit kiji îrọ inye ibe ke eji esa me unye eyi
         Awaji ikiluk ugwem me linyọn̄ keyi. Ògak ge, eji ekisa me unye Awaji iluk ugwem melek
         kinyi, me oniin̄ òkup me mbuban, me kpunube ofiaan̄ geege me emen ejit kiji. Ìkare
         me iriọọn̄-inu eyi ebi linyọn̄ keyi ke eji esa ikọt iluk ugwem ya, îre me atata nnwọn
         eyi Awaji gaalek.
         13 Eji kpege inu geege ijet enyi eyi enyi kpebekọt ifuk, mè igobo itet.
         14 Emi ǹkikpọ chieen̄ ibe, kubọk enyi eriọọn̄be eji ọkpọkọ ọkpọkọ me mgbọ keyi, ke enyi
         mêriọọn̄ ojot ojot, me usen Okaan̄-ene Jisọs Karais môkpọkbe inu, ibe ke enyi mêkọt
         isa eji igugo lek kubọk eji ekisa enyi igugo lek.
         15 Nriọọn̄ ijaan̄ lek ibe ke inu yi ìkpolọlọ ikukup ikeya. Eya orọ mweekbe idadasi inimun̄
         enyi, inyi enyi ekaan̄ ugbana mgbọ iba.
         16 Mije, ǹkitọt igbagba ere kinyi mgbọ mbaraka isi agan̄ Mesidonia, mè iyaka inigba
         si ikpọ enyi me oniin̄ ikaka n̄a, mgbọ mâgwube ikom inan̄a me Mesidonia ikika inu
         agan̄ Judia, inyi enyi etap ubọk enyi emi me oniin̄ ije n̄a.
         17 Ìre enyi ekikeek ibe ke ejit n̄a ìkup iba iba mgbọ nkitọt ije yi? Sa ìre ǹtọt ije
         yi kubọk ebi linyọn̄ ekitọt, mè ikikup me irek yaage ibe, “Iin̄, iin̄,” melek “Iin̄-iin̄,
         iin̄-iin̄”?
         18 Me atikọ, kubọk Awaji orebe ogwu ògbegbe utoon̄-ejit, ikeya si, ikọ eji etumube inyi
         enyi ìkare òjelek ikọ “Iin̄” mè “Iin̄-iin̄” òkup ikeya.
         19 Mije ikọ kè Jisọs Karais, Gwun̄ Awaji, eyi emi, mè Timọti, mè Sailas etumube inyi
         enyi ìkare ikọ ekikweek me irek yaage ibe, “Iin̄” mè “Iin̄-iin̄.” Mije, îre me emen
         ikọ yi ke Awaji obe, “Iin̄.”
         20 Me emen kè Karais, otutuuk use geelek Awaji ochieekbe ebilene ìre, “Iin̄.” Eya orọ,
         îre nan̄a me lek kan̄ ke eji otutuuk ene ekibe, “Ikup ikeya!” Sa me ikeya, Awaji îra
         ikibọkọ itọn̄.
         21 Îre Awaji me lek kan̄ okirọ inyi eji melek kinyi ekeke enye me emen kè Karais. Ọmọ
         si otoon̄ eji ubọk me ibot, mè îsan̄a eji isun̄ esese,
         22 mè itap eji iman̄ oriọọn̄ kan̄ me lek, mè itap Ekwukwu Mbuban kan̄ me ejit kiji,
         kubọk inu esabe inyi me nsọọn̄, isasa ijeen̄ ibe ke ọmọ môrọ otutuuk use ọmọ ochieekbe
         eji iso.
         23 Awaji ore ogwu ata-ikọ inyi emi ibe ke inu òrọrọ nkanuge Kọrint ìre ke ǹkaweek inenitap
         enyi ufialek me lek.
         24 Eji kpetọtọ kubọk ikọ inyi enyi ibe enyi enechieek me lek inu enyi kpeweek ichechieek
         me lek. Ire, eji ekigọgọọk enyi igbaan̄ ikwaan̄ isi, inyi enyi ekaan̄ unwọọn̄. Mije,
         îre sa me ichechieek ke enyi ekeke inye.

1 Îre bak me lek keya ke ntumu ifieek ibe ke emi m̀kpayaka ikpọk inu me lek kinyi,
         inyi enyi ekayaka ìbọkọ ofifi ufialek.
         2 Mije, ire nrọ inyi ejit ifieek enyi, ìre ekene oborọ inyi ejit ibele emi, ilọ me
         lek kinyi ebi nrọbe inyi efieek ejit?
         3 Ikpa ngebe ijet enyi, ǹge ikeya, inyi, nsinu me lek kinyi, enyi ebi ìberọ inyi ejit
         ibele emi ekayaka ìnirọ inyi ejit ifieek emi. Me atikọ, nriọọn̄ ijaan̄ lek ibe, ire
         ejit ibele emi, ke enyi otutuuk ene mêbele ejit si.
         4 Ǹsa owuwa mun̄ itọ me chieen̄, mè ikpele ufiak mè ufieejit me ejit ige ikpa ya ijet
         enyi mgbọ ya. Ǹkage ikpa ya isasa irọ inyi ejit ifieek enyi, ǹge isasa irọ mè enyi
         eriọọn̄ ibe ke imumechieen̄ nkaan̄be me lek kinyi îmin enenen.
         5 Ire ikaan̄ ogwu irọ inyi ebi ene efieek ejit, ìkare emi ke îrọ. Îre enyi otutuuk
         ene, mè ìyaka ire usini kinyi, ke îrọ inyi. Ǹkatumu ikọ yi isasa irọ inyi ijo inu
         ene ya orọbe imalek imin enyi me chieen̄ igak ubọk îkupbe.
         6 Ire, osusut ya eyi owuwa ebi ntitiin̄ esulube ọmọ îso.
         7 Eya orọ, kpan̄asi ikpọkpọ ikisulu ọmọ osusut ifo isi, ìnwene ejit, mè ìtele ìnyi
         ọmọ, mè ìkat ọmọ ejit, inyi ulobo ufieejit ya ikamalek ìkeme ọmọ ìfiat.
         8 Soso, nriaak enyi, ìnye lek ìrọ inyi ene ya iriọọn̄ ibe ke enyi mîmun̄ ọmọ me chieen̄.
         9 Ikpa ya ngebe ijet enyi, ǹge isasa iweek iriọọn̄ mè ìre enyi mêkọt ikeke inye me
         emen ntọ-mkpọ ya, mè ikisiki ibot me inu geelek.
         10 Ene geelek enyi etelebe ijo inyi, emi si ntele inyi ene ya. Ijo geelek ntelebe inyi
         ene, mè ire ikaan̄ eyi ntelebe inyi ene, me isi kè Karais, ǹtele ijo ya inyi ene ya
         mije kinyi,
         11 inyi Setan ikasa me irek òkup ikeya ìfeen̄ eji. Mije, eji mîriọọn̄ otutuuk ijo otitọt
         Setan okitọt ibak eji.
         12 Mgbọ nnube Torowas ibanilook ata etip kè Jisọs Karais, mweek imun̄ ibe ke Okaan̄-ene
         îchili oniin̄ ibook, inyi emi ǹnenlook ata etip me ere ya.
         13 Ire, ǹkakaan̄ esuuk me ejit, mije, ǹkamun̄ Taitọs gwun̄ Nte n̄a me ere ya. Mije keya,
         mbebe bọn Nte ìkup me ama ya eriọọn̄ ubọk ekup, mè inan̄a itele ema ije ifo agan̄
         Mesidonia.
         14 Ire, itọn̄ ikup inyi Awaji, ogwu òkisa eji ije me emen kè Karais, kubọk ogwu òje
         isi akọn̄ okisa ebi akọn̄ kan̄ mè ebi ekpulube me akọn̄ ikije me onineen̄ me onineen̄
         ika me unwọọn̄ mgbọ ema etimbe ikpan̄ ebi ochicha kiban̄ me akọn̄. Îre eji ke Awaji
         okisa irọ inyi ebi ene me ere geelek eriọọn̄ Karais. Irọriọọn̄ Karais ìkup kubọk inu
         òkidun̄u atalek utop olu.
         15 Mije, eji ekup kubọk aran̄ utop olu eyi Karais osabe igwa ngwugwa inyi Awaji, eyi
         olu kan̄ okidun̄u ikana me etete ebi Awaji okinyan̄a isibi, mè ebi ìbechechep.
         16 Eji ekidun̄u njijọ olu eyi mkpa me inwọm ebi ìbechechep, mè ikidun̄u utop utop olu
         eyi ugwem me inwọm ebi Awaji okinyan̄a isibi. Ìre ekene obokọt irọ òjelek inu òkup
         ikeya?
         17 Eji kpekup kubọk owuwa ebi ene ebi ìkisa ikọ Awaji inyam ewe iweek oruru. Kpan̄asi
         ikeya, me unye kè Karais, eji ekisa me otutuuk ejit kiji itumu ikọ me isi Awaji, kubọk
         ebi Awaji oriabe ikwaan̄.

1 Ìre ikọ ntumube îtaan̄ enyi me utọn̄ kubọk eji mîra ikpọk ibene ikitọn̄ lek kiji?
         Ìre îkup me uyọt ibe mè eji ekejeen̄ enyi ikpa unye mgbọ eji isibenu lek kinyi? Sa
         ìre îkup me uyọt ibe eji ekebọkọ enyi ikpa unye me ubọk sabum eji ènenu me lek kinyi?
         2 Îre enyi me lek kinyi ere ikpa unye kiji, eyi egebe me ejit kiji, eyi otutuuk ene
         eriọọn̄be, mè ikifuk.
         3 Enyi mîrọ si inyi otutuuk ene eriọọn̄ ibe ke enyi ìre ikpa ulook eyi Karais ogebe,
         eyi eji esabe isi ichon ikana. Ikpa ya ìkare ikpa eyi esabe mun̄ ikpa ikike ige me
         inyọn̄ ewuuk ikike. Karais ìsa Ekwukwu eyi Awaji òkup me ugwem ige ulook ya me emen
         ejit ebilene.
         4 Îre nan̄a me lek kè Karais ke eji ekaan̄ òjelek utoon̄-ejit òkup ikeyi me lek Awaji.
         5 Eji kpebekọt itumu ibe ke ìre eji gaalek esa unye kiji irọ otutuuk inu eji erọbe.
         Otutuuk efuuk kiji ìnan̄a me ubọk Awaji.
         6 Îre ọmọ orọ inyi eji ekọt ekana ebi ìkisi ikwaan̄ eyi ayaya inyan̄a-ibot. Ìkare inyan̄a-ibot
         eyi Ikan kè Mosis eyi egege isibi, îre inyan̄a-ibot eyi Ekwukwu Mbuban. Mije, Ikan
         eyi egege isibi ìkikpakpan̄ ene, ire, Ekwukwu Mbuban ìkinyinyi ene ugwem.
         7 Ikan kè Mosis, etibi me lek ewuuk ikike. Mkpulu eyi Ikan ya si ìsa mkpa inu. Ire,
         mgbọ Ikan ya onube, ìje melek umin mè uja inu. Mije umin mè uja ya okitoon̄ me emen
         isi kè Mosis, ebi Ijeren kpekọt igwuun̄ chieen̄ ikpọ Mosis emen isi, ubọk geelek utoon̄
         ya obenebe ikigwọk ita.
         8 Ire mkpulu eyi mkpa ya inu melek umin mè uja, ìre mkpulu eyi Ekwukwu Mbuban ìkpofat
         ije melek umin mè uja òmimin igak ikeya?
         9 Ire mkpulu eyi òkitip ene oyerebet ikaan̄ umin mè uja, ìre mkpulu eyi òkirọ inyi
         ebi ene ekana ebi ata irọrọ ìkpofat ikaan̄ umin mè uja igak ikeya?
         10 Inu ya òkakaan̄ umin mè uja me ukot ikaan̄ ìkayaka ìkaan̄ umin mè uja geege, ire
         isa itọ me lek ayaya inu eyi òkakaan̄ umin mè uja igak ikeya.
         11 Ire inu òkigwọgwọk ita ije melek umin mè uja, ìre inu eyi òbofufuk ìkpofat ikaan̄
         umin mè uja igak ikeya?
         12 Eya orọ, ire eji ikaan̄ òjelek ikpọchieen̄ òkup ikeya, ìsibi ibe ke kpunu ulibi-chieen̄
         geege me lek kiji.
         13 Eji kpekup kubọk Mosis ogwu òsasa ekwut ikana ichit isi kan̄, inyi ebi Ijeren ekakọt
         ìmọọn̄ ọmọ isi mgbọ utoon̄ ya okigwọk ita.
         14 Mîchit ejit kiban̄ igon, mije, mege inire cherekeyi, mgbọ geelek ema ekifuk ikpa
         oka inyan̄a-ibot ya, ekwut yaage okichit ema ejit. Kpesan̄a ekwut ya isan̄a, mije,
         îre mgbọ ene isichieek me lek kè Karais gaalek ke ekichili ekwut ya isan̄a ene me
         ejit.
         15 Iin̄, mege inire chereyi, mgbọ geelek ema ekifuk ikpa Ikan kè Mosis, ìkikup kubọk
         ekwut ya si ìkpọkpọ ichit ema ejit.
         16 Ire, mgbọ geelek ene geelek ogwube ikom igọọk Okaan̄-ene, mîra isan̄a ekwut ya isan̄a
         ene ya me ejit.
         17 Me mgbọ keyi, me emen etip yi, Okaan̄-ene ore Ekwukwu ya. Ere geelek Ekwukwu Okaan̄-ene
         okupbe, utelelek òwa me ere ya.
         18 Eyi kiji, mije ekwut geege ikachitge eji isi, ìkup kubọk eji ekeke me isi umọọn̄
         ikikpọ umin mè uja eyi Okaan̄-ene me emen umọọn̄. Umin mè uja ya okekinan̄a me isi
         umọọn̄ ya itoon̄ igwook eji me lek, mè ikpọkpọ ikinwene eji ifo isi inan̄a me umin
         mè uja itap me umin mè uja, inyi eji ekup kubọk Okaan̄-ene okupbe. Îre Okaan̄-ene,
         ogwu òrere si Ekwukwu ya, okinwene eji, mè ikirọ inyi eji eketibi emiin̄ me emen umin
         kan̄ mè uja kan̄.

1 Awaji ìnyi eji ikwaan̄ keyi sa me ejit nsan kan̄. Eya orọ, efuuk ìkpota eji me emen.
         2 Eji mîjit nlelet njijọ ugwem geelek òkisa esip inu, mè ijit si ugwem ofiaan̄. Eji
         kpekiwuwọlọ ikọ Awaji. Kpan̄asi ikeya, eji ekitutumu otutuuk atikọ iwele me isi ebi
         ene ubọk îgbebe, inyi ema eriọọn̄ eji, mè eriọọn̄ me ejit kiban̄ ibe ke inu eji ekitumu
         ìre atikọ me isi Awaji.
         3 Ire ata etip eji ekilook ilet kubọk inu esabe ekwut ichit, ìlet me chieen̄ ebi ìbechechep.
         4 Me lek kiban̄, ebi ekachieekge me lek kè Jisọs, Setan, òrere awaji ebi linyọn̄ keyi
         ìgogon ejit kiban̄ ichit, inyi ema ekakọt ìmọọn̄ utoon̄ òkinan̄a me lek ata etip eyi
         umin mè uja kè Karais, ogwu òrere inu geelek Awaji orebe.
         5 Eji kpetumu ikọ òfolek kiji inyi ene geege. Ire, eji ekitumu Jisọs Karais isibi kubọk
         Okaan̄-ene, mè ikisa lek kiji ijeen̄ enyi kubọk ebi usun̄ mije kè Jisọs.
         6 Awaji ogwu òtutumu ibe, “Utoon̄ itoon̄ isibi me emen udun,” ọmọ orọ inyi utoon̄ kan̄
         itoon̄ me emen ejit kiji. Sa me ikeyi ke eji ekaan̄ utoon̄ ònan̄a me irọriọọn̄ umin
         mè uja eyi Awaji eyi òkitoon̄ me inyọn̄ isi kè Karais.
         7 Ata etip eyi Awaji ìkup kubọk inu ubọọn̄ ònyenye otu ewe. Ire, eji ebi Awaji otapbe
         ata etip yi me ubọk ibe esa elook ebilene, eji ìre otin̄ ibat ikike. Eyi ìkijeen̄
         ibe ke ìre ubọk Awaji ke unye ògak otutuuk unye, eyi eji esabe ikisi ikwaan̄ yi onan̄a;
         ke ìkanan̄a me ubọk kiji.
         8 Ufialek înan̄a me agan̄ geelek inikeme eji, ire, ìkakeme eji ìkpan̄. Usini mgbọ,
         ejit kiji îkikup iba iba, ire, kpunu mgbọ geege eji kpekaan̄ ikpọchieen̄.
         9 Ebi ene mîsisaak eji, ire, Awaji ìkatele eji. Ebi ochicha mîsulu eji itọbọ me ijọn̄,
         ire, eji kpekwu.
         10 Me mgbọ geelek, eji ekibeme osusut mkpa me akpalek kiji isa ikije ikana kubọk Jisọs
         obemebe mege ire usen îkwube. Eji ekibeme òjelek mkpa kè Jisọs yi me akpalek kiji,
         inyi ugwem kè Jisọs si isibi utoon̄ me akpalek kiji.
         11 Eji ebi ìkup me ògat ugwem mgbọ keyi, eji ekup me ubọk mkpa mgbọ geelek mije kè Jisọs,
         inyi ebi ene emun̄ ugwem kè Jisọs me akpalek kiji yi, òrere inu òbokwukwu.
         12 Eya orọ, mije eji ekikup me ubọk mkpa mgbọ geelek, enyi mîkaan̄ ugwem ikakaan̄ge
         itata.
         13 Ege me Ikpa Mbuban ibe, “Nchieek, eya orọ ntumube.” Ikeya si, sa me òjelek ichechieek
         yaage, eji si mîchieek, eya orọ eji ekitumu inu eji echieekbe isibi.
         14 Mije, eji mîriọọn̄ ibe ke Awaji ogwu òjojomo Okaan̄-ene Jisọs me mkpa môjomo eji
         si me mkpa, kubọk îjomobe Jisọs me mkpa, mè isa eji melek kinyi inigbaan̄ ichichini
         me isi kan̄.
         15 Otutuuk inu chi òrọrọ ìsa ata inu ijet enyi, inyi atata nnwọn eyi Awaji imumana iso
         owuwa owuwa ene, mè owuwa ene esa me ikeya enyi Awaji ojot ojot itọn̄, inyi Awaji
         ikaan̄ umin mè uja.
         16 Eya orọ, efuuk ìkata eji me emen. Ubọk geelek akpalek kiji okikwu ije sọntiik sọntiik,
         Awaji ìkpọkpọ ikirọ inyi ekwukwu kiji ikikana ayaya egwe geelek.
         17 Mije, sọntiik ufialek chi eji ekibọkọ mgbọ keyi, eyi òbokup sọntiik mgbọ gaalek,
         òkinen̄e ikpele umin mè uja eyi môkupbe ire mgbọ ikakaan̄ge itata isun̄ iban eji.
         Umin mè uja yi îmin enenen igak otutuuk ufialek cha.
         18 Eya orọ, eji kpekpọ chieen̄ me lek inu ekisa chieen̄ imun̄. Eji ekikpọ chieen̄ me
         lek inu echi kpekisa chieen̄ imun̄. Mije, inu ekisa chieen̄ imun̄ ìkikup sọntiik mgbidim
         mgbọ gaalek. Ire, inu kpekisa chieen̄ imun̄ okikup ire mgbọ ikakaan̄ge itata.

1 Eji mîriọọn̄ ibe, ire uwu ikpa anam eyi linyọn̄ keyi eyi eji elukbe me emen, òrere
         akpalek kiji, isigbugbọ, ke eji mîkaan̄ uwu eyi kpogbugbọbe mege ire mgbọ ikakaan̄ge
         itata, eyi Awaji me lek kan̄ onamabe inyi eji me emen inyọn̄. Ìkare uwu esabe ubọk
         ebilene inama.
         2 Ire, me mgbọ keyi, eji ekito mfi mgbọ geelek, mije, òkilọk eji ibeben akpalek kiji
         eyi emen inyọn̄ ikwaan̄ me lek.
         3 Mije, ire eji ikwaan̄ akpalek ya me lek kiji, eji kpebeyaka ikup njak.
         4 Mgbọ keyi eji elukbe me emen uwu ikpa anam yi, eji ekitoto mfi me irak ulobo ufialek.
         Mije, eji kpeweek ikwukwu mkpa, inyi akpalek keyi inan̄a eji me lek. Ire, eji ekiweek
         itatap akpalek kiji eyi emen inyọn̄ itoon̄ me inyọn̄ akpalek keyi, inyi akpalek kiji
         keyi, eyi òbokwukwu, ichep ita me emen ugwem ikakaan̄ge itata.
         5 Awaji me lek kan̄ ore ogwu òdọdọmọ isan̄a ibe ke mênwene eji. Înyi eji Ekwukwu kan̄
         kubọk nsọọn̄ isasa irọ inye ibe ke inu yi ìkpolọlọ imọmọnọ irek ubọk ọmọ odọmọbe.
         6 Eya orọ, ejit kiji înye mgbọ geelek. Eji mîriọọn̄ si ibe, eyi eji ekiluk me uwu ikpa
         anam yi, òrere akpalek kiji, me linyọn̄ keyi, ke eji kpekup melek Okaan̄-ene isi mè
         isi.
         7 Mije, eji ekiluk ugwem me ichechieek eji echieekbe me lek Okaan̄-ene, ìkare me imumun̄
         eyi eji esabe chieen̄ imun̄ ọmọ.
         8 Ejit kiji înye. Môneme eji itetele akpalek keyi, mè ifo igọọk Okaan̄-ene isi ikup.
         9 Eya orọ, inu eji ekiben me ejit mgbọ geelek ìre irọrọ inu òkibele ọmọ ejit mgbọ geelek,
         mè ìre eji ekukup me ugwem me akpalek keyi, mè ìre eji ekwukwu isibi itele akpalek
         yi.
         10 Mije, eji otutuuk ene mêkeke me isi ogboon̄ ubọọn̄ kè Jisọs Karais, inyi isibi eji
         oyerebet me ibot, mè ene geelek ibọkọ mkpukpe ògbegbe ọmọ igọọk me lek ata inu, mè
         ìre ijo inu eyi ọmọ orọbe mgbọ ọmọ okupbe me ògat ugwem me akpalek.
         11 Ubọk eji eriọọn̄be inu itetet ukpook Okaan̄-ene okupbe me lek, eya orọ eji ekisa
         iweek irọrọ inyi ebi ene eriọọn̄, mè egọọk echieek si me lek kan̄. Inu eji erebe îsibi
         utoon̄ me isi Awaji. Nkaan̄ ikpọchieen̄ ibe ke îsibi si utoon̄ me ejit kinyi.
         12 Ìkare kubọk eji ekiweek ikpọkpọk isa lek kiji ijeen̄ enyi. Ire, eji ekinyi enyi irek,
         inyi enyi esa eji egugo lek, mè ekaan̄ inu enyi ebekisa itumu inyi ebi ìkisa inu ekisa
         chieen̄ imun̄ ikigugo lek, mè itele isasa inu òkup ene me emen ejit igugo lek.
         13 Ire ibot kiji iwuwọlọ, îre mije Awaji ke îwuwọlọ. Ire ibot kiji iso ifuk, îre mije
         kinyi ke îso ifuk.
         14 Mije, eji ekiluk ugwem igọọk me lek imumechieen̄ Karais okaan̄be me lek kiji. Eji
         mîriọọn̄ ijaan̄ lek ibe, mije ene ge okwube me ibot otutuuk ene, ke otutuuk ene mîkwu.
         15 Ene ya ìkwu me ibot otutuuk ene, inyi ebi ìkup me ugwem ekayaka ìluk ugwem ìnyi lek
         kiban̄, ire, ekeluk enyi ọmọ ogwu òkwukwu mije kiban̄, mè ijomo si me mkpa mije kiban̄.
         16 Eya orọ, bene me mgbọ keyi fo isi, eji kpebeyaka ikisa chieen̄ eyi linyọn̄ ikikpọ
         ene geege. Me adasi mgbọ, eji mîkisa chieen̄ eyi linyọn̄ ikikpọ Karais, ire, eji kpeyaka
         irọ ikeya me mgbọ keyi.
         17 Eya orọ, ire ene ikup me emen Jisọs Karais, ene ya ìre ogwu ekpọkbe irom ayaya. Oka
         inu îraka, otutuuk inu îkana ayaya!
         18 Otutuuk inu chi ìnan̄a me ubọk Awaji, ogwu òsasa me lek kè Karais irọ mè eji ekana
         ebi òma melek kan̄, mè ikana si ikwaan̄ irọrọ inyi ebi ene melek kan̄ ekana òma itap
         eji me ubọk.
         19 Ibot etip kiji ire ke inan̄a me lek kè Karais, ke Awaji îrọ inyi otutuuk ebi linyọn̄
         ekup me esuuk melek kan̄. Ìkayaka ìfuk ijo kiban̄ geege ìkeme ema. Îre etip eyi irọrọ
         esuuk yi ke îkana itap eji me ubọk.
         20 Eya orọ, eji ekitumu ikọ me otuchieen̄ kè Karais, mije, Awaji me lek kan̄ ìkisa me
         otu kiji ikigwen enyi, mè ikiriaak enyi. Eya orọ, eji ekiriaak enyi me erieen̄ kè
         Karais ibe, soso ìrọ esuuk melek Awaji.
         21 Awaji îben otutuuk ijo kiji isa ikeme Karais ogwu ikarọge ijo inu geege, inyi ọmọ
         ikana ogwu ijo, mè eji enan̄a me lek kan̄ ekana ebi ata irọrọ me isi Awaji.

1 Eji kubọk ebi melek Awaji ekigbaan̄ isi ikwaan̄, eji ekibeek enyi ibe, ikamọnọ atata
         nnwọn Awaji eyi enyi ebọkọbe kubọk inu ikike.
         2 Mije, Awaji ìtumu ibe, “Me mgbọ înemebe emi ikakaan̄ ejit nsan me lek kinyi, nnọ
         ida ito kinyi. Ntap si ubọk inyi enyi me usen nnyan̄abe enyi isibi.” Me atikọ, mgbọ
         keyi ore mgbọ înemebe Awaji ikakaan̄ ejit nsan me lek ene. Mgbọ keyi ore usen unyan̄a.
         3 Eji kpekeke ikwek oniin̄ ene geege. Eya orọ, eji kpeweek si ibe ene geege itumu ijo
         ikọ òfolek ikwaan̄ eji ekirọ.
         4 Kpan̄asi ikeya, me inu geelek eji ekirọ, eji ekijeen̄ ibe ke eji ìre ebi ikwaan̄
         Awaji me atikọ. Eji mîkaan̄ ikpele ukarajit mgbọ eji ekije itibi owuwa ufialek, mè
         esese uyọrọlek, mè ùrioon̄.
         5 Mîsulu eji me njijan̄, mè itap eji mkpọn, mè idimi ama me ibot kiji. Eji mîsi unye
         ikwaan̄, mè itop chieen̄ iwele egwe owuwa usen, kpelaak ilaak, mè iran̄ ọfiọọn̄ owuwa
         mgbọ.
         6 Eji ekijeen̄ si ibe ke eji ìre ebi ikwaan̄ Awaji sa me unye eyi Ekwukwu Mbuban, mè
         iluluk ugwem òtatana, mè ikakaan̄ ifuk-ibot, mè imeme owuwa inu, mè ikakaan̄ ata ejit,
         mè ikakaan̄ atalek imumechieen̄ me lek ene,
         7 mè ilolook ata etip eyi atikọ sa me unye eyi Awaji. Eji ekaan̄ nroon̄ akọn̄ eyi ata
         irọrọ me ubọk agan̄ ulom mè ubọk agan̄ ujit ikisa itim akọn̄, mè ikisa ikput lek kiji.
         8 Usini ene mîmin eji, usini ene ekpọkpọ eji chieen̄ isiki. Usini ene mîtọn̄ eji, usini
         ene efefieek eji ikọ. Eji ìre ebi atikọ, ire, ebi ene ekimọnọ eji kubọk ebi ofiaan̄.
         9 Ebi ene mîriọọn̄ eji, ire, ekirọ kubọk eji kpere ebi eriọọn̄be. Eji ekup kubọk ebi
         ìkwukwu, ire, eji òwa me ògat ugwem. Mîsulu eji kubọk ebekpakpan̄, ire, eji kpekwu.
         10 Eji mîkup me ufieejit, ire, eji ekibebele ejit mgbọ geelek. Eji ìre ebi ugbọọn̄,
         ire, eji mîtap owuwa ene ubọọn̄. Me chieen̄ ebilene, eji kpekaan̄ inu geege, ire,
         eji mîkaan̄ otutuuk inu geelek iso.
         11 Bọn Nte kiji ebi Kọrint, eji echichili ejit kiji ibook itumu otutuuk atikọ inyi enyi,
         eji kpelet enyi inu geege.
         12 Eji mîjeen̄ imumechieen̄ me lek kinyi, ire, enyi kpejeen̄ imumechieen̄ me lek kiji.
         13 Mgbọ keyi, ǹkiteme enyi nteme kubọk enyi ìre nsabọn n̄a. Ìchili ejit ìjeen̄ imumechieen̄
         me lek kiji kubọk eji ekijeen̄ me lek kinyi, inyi mfeen̄ ikakup.
         14 Ikasa lek kinyi ìchim ìriaak me lek ebi ekachieekge me lek kè Karais. Ìre keke ke
         ata irọrọ mè ijo inu egbaan̄ ikaan̄? Sa ìre utoon̄ melek udun ebejeje igbaan̄ ije?
         15 Ìre Karais melek Yọk ebejeje igbaan̄ ichieek? Ìre ogwu òchechieek me lek kè Karais
         ìkaan̄ keke melek ogwu ikachieekge me lek kè Karais?
         16 Ìre keke ke uwu mbuban Awaji ogbaan̄ ikaan̄ melek mkpọmfaka? Mije, eji ìre uwu mbuban
         Awaji ogwu òkup me ugwem. Awaji me lek kan̄ ìtumube ibe, “Emi mâluk melek kiban̄,
         mè ikijijen̄e me etete kiban̄; emi mâre Awaji kiban̄, ema mêre si ebi n̄a.”
         17 Okumugwem si onenitumu ibe, “Eya orọ, ìnan̄a ìsibi me etete kiban̄, mè ìkup esese.
         Ikatet ubọk me lek inu geege ikatanage me isi Awaji, inyi emi m̀bọkọ enyi ǹtap.”
         18 Okumugwem Ogwu Òkaan̄ Unye Geelek ìtumu si ibe, “Emi mâre Ute inyi enyi, enyi mêre
         bọn n̄a ebirieen̄ mè bọn n̄a ebibaan̄.”

1 Atata bọn Nte n̄a, îre eji ke Awaji ochieek otutuuk use chi. Eya orọ, eji egwọk akpalek
         kiji etana, mè esibi etele inu geelek òkirọ inyi akpalek kiji mè ekwukwu kiji ikatana
         me isi Awaji. Eji esa me ukpook Awaji esun̄ lek kiji me mbuban ojot ojot.
         2 Ìsa me otutuuk ejit kinyi ìmun̄ eji me chieen̄. Eji kperọ ene geege ilọ. Eji kpefiat
         ene geege. Eji kpefeen̄ si ene geege me etete kinyi.
         3 Ǹkatumu ikọ yi isasa itip enyi oyerebet, mije, mwuuk lek itumu inyi enyi ibe ke enyi
         mîmin eji me ejit enenen. Ire mkpa, eji mêkwaan̄ melek kinyi. Iyaka ire ugwem, eji
         mêgat melek kinyi.
         4 Ntoon̄ enyi ejit me lek enenen, mè ikisa enyi si irọ otu enenen. Me emen ufialek
         geelek eji ekibọkọ, Awaji îkitap emi efuuk me emen enenen. Unwọọn̄ òkup emi me ejit
         ìkakaan̄ okputut.
         5 Mgbọ eji erebe agan̄ Mesidonia, akpalek kiji ìkasiki efuuk. Ufialek ìkinan̄a me agan̄
         geelek inu. Ebi ene ekup ifan̄a ifan̄a melek kiji. Me emen ejit kiji, eji ekup me
         ufieek-owot.
         6 Ire, Awaji ogwu òkikat ejit ebi ejit orọn̄be utọọk, onenikat eji ejit sa me inunu
         kè Taitọs.
         7 Ìkare sa me ìnunu kan̄ gaalek, ukarajit eyi enyi enyibe ọmọ îgọọk itap ubọk ikat
         eji ejit si. Îkpa inyi eji ibe ke enyi mîkaan̄ ulọk imumun̄ emi, mè ifieek ejit enenen,
         mè ikaan̄ ejit itatap ubọk inyi emi mije ebi ochicha n̄a. Etip yi îrọ mè ubelejit
         n̄a imin enenen.
         8 Ìrere ke ikpa n̄a ya îrọ mè enyi efieek ejit, ǹkabọnọ lek kubọk ge. Ire, mbọnọ lek
         sọnja, mije mmun̄be ibe ke ikpa ya îrọ mè enyi enaan̄ ejit sọntiik mgbọ.
         9 Ire, ǹkibebele ejit mgbọ keyi. Ìkare mije ikpa ya orọbe mè inu enyi erọbe ifieek
         enyi me lek. Îre mije ufieejit kinyi ya orọbe inyi enyi egwu ekom. Awaji ìsa ufieejit
         ya irọ enyi ata ikwaan̄ me emen. Eya orọ, ìkare ijo inu geege ke eji erọ enyi.
         10 Mije, ufieejit ònan̄a me ubọk Awaji ìkirọ inyi ene igwu ikom, mè ikisa unyan̄a inu,
         ìkakisa ubọnọlek ìnu. Ire, ufieejit eyi linyọn̄ ìkisa mkpa inu.
         11 Ìkpọ ikpele ikwaan̄ eyi ufieejit yi ònan̄a me ubọk Awaji osibe me emen ugwem kinyi!
         Enyi mîtet lek inye mgbọ keyi, kpeyaka ikaan̄ ejit iba iba. Mgbọ keyi, enyi mîra ibem
         lek itutumu ikọ isa isan̄a lek kinyi me emen ijo inu, inyi ebi ene eriọọn̄ ibe ke
         ìkare enyi erọ. Enyi mîra ikinaan̄ ejit me mgbọ ene orọbe ijo inu. Ukpook ijo inu
         îra ikitet enyi. Òkilọk enyi imumun̄ emi. Irọrọ inu òtatat me isi Awaji îra ikilọk
         enyi. Enyi mîra ibem lek isusulu ogwu òrọrọ ijo inu osusut. Me agan̄ geelek, me emen
         ikọ keyi, enyi mîra ijeen̄ ibe ke ubọk kinyi îtana.
         12 Eya orọ, ubọk geelek ibe ke nge ikpa ya, ǹkage mije ogwu òrọrọ ijo inu ya, ǹkage
         si mije ogwu erọbe ilọ. Ire, ǹge ikpa ya isasa irọ inyi ikpele ulọk enyi ekaan̄be
         me lek kiji isibi utoon̄ me chieen̄ kinyi, me isi Awaji.
         13 Otutuuk inu chi geelek îkat eji ejit enenen. Ògak ge, ejit îbele eji enenen mije
         unwọọn̄ Taitọs okaan̄be mgbọ îkabe, mè inikpa inyi eji ibe ke enyi otutuuk ene mîrọ
         inyi ukpook ita ọmọ me emen.
         14 Mwuuk lek ikisa enyi irọ otu inyi ọmọ sabum înije. Eya orọ, ejit îbele emi ibe ke
         enyi kpechieek ibe esip itet emi. Ike inu geelek eji ekitumu òfolek kinyi okire atikọ,
         ikeya si, gogolek eyi eji esabe enyi igugo inyi Taitọs ìre si atikọ.
         15 Taitọs isikikeek ubọk otutuuk kinyi esikibe ibot, mè isa me ukpook mè uran-lek ibọkọ
         ọmọ itap, imumechieen̄ îkaan̄be me lek kinyi îra ikimin enenen.
         16 Mbele ejit enenen mgbọ keyi, mije, mâkọt itoon̄ enyi ejit me lek ojot ojot me inu
         geelek.

1 Bọn Nte n̄a, eji ekiweek irọrọ inyi enyi eriọọn̄ inu òfolek atata nnwọn eyi Awaji
         onyibe ntitiin̄ kan̄ òkup me agan̄ Mesidonia.
         2 Ema ekije itibi nga ujat ujat ntọ-mkpọ ile. Ire, unwọọn̄ îmin ema me ejit enenen
         ire lek ema echilibe ubọk ire òta iche uche inyi bọn Awaji, ubọk geelek ugbọọri okemebe
         ema enenen.
         3 Ǹkitumu atikọ inyi enyi ibe ke ema mînyi ubọk efuuk kiban̄ okọtbe, mè inyinyi si
         iraka ubọk ema ekaan̄be. Ema esa me ejit kiban̄ gaalek
         4 ikibeek ibe, soso, mè eji echieek inyi ema egọọk eche inu ejet bọn Awaji ìkup me
         Judia, ke ema ekiweek igọgọọk ikaan̄ uche me lek ikwaan̄ yi, mè isa me ikeya igọọk
         bọn Nte igbaan̄ irọ inu.
         5 Ema mîrọ igak ubọk eji ekeekbe! Ema edadasi isa lek kiban̄ inyi Okaan̄-ene, mè inisa
         si lek kiban̄ inyi eji, igọọk me nkeek Awaji.
         6 Ikeya si, eji mîbeek Taitọs ogwu òwuwuuk lek inu inibọkọ uche yi, ibe ikpọk inu si
         me lek kinyi inisi ikwaan̄ imumechieen̄ yi ire òta me etete kinyi.
         7 Îre enyi ekirọ inwọn ichit me owuwa inu, me ichechieek, mè itutumu ikọ Awaji, mè
         irọriọọn̄ atikọ, mè itetet lek inye ikisi ikwaan̄ ikọ Awaji, mè imumun̄ eji me chieen̄.
         Ikeya si, ìmun̄ ibe ke ìre enyi erọ inwọn ichit me inyinyi uche eyi imumechieen̄ yi.
         8 Ǹkanyinyi enyi kubọk ikan. Ire, ǹkijeen̄ enyi ubọk ebi ofifi ife ebembe lek itatap
         ubọk, inyi ǹsa me ikeya ǹjeen̄ ibe ke imumechieen̄ kinyi ìre eyi atata me atikọ.
         9 Enyi mîriọọn̄ ikpele atata nnwọn eyi Okaan̄ kiji Jisọs Karais ojeen̄be! Ubọk geelek
         ọmọ obọọn̄be ubọọn̄, ire, ọmọ îkana ugbọọn̄ mije kinyi, inyi enyi enan̄a me lek ugbọọri
         kan̄ ebọọn̄ ubọọn̄.
         10 Nteme ònwọnwọn ichit inyinyi enyi me lek ibot ikọ yi ìre ikeyi: Me acha òraraka,
         enyi ere ebi ìdadasi ibene ikinyi uche yi. Ìkare inyinyi gaalek, enyi si ere ebi ìdadasi
         ikaan̄ ulọk inyinyi.
         11 Eya orọ, me mgbọ keyi, ìrọ isan̄a, inyi ebi ene esa me ikeya emun̄ ibe ke enyi mîkaan̄
         ulọk ya me atikọ. Ìnyi ike ubọk kinyi osoon̄be.
         12 Mije, ire ene ikaan̄ ejit inyinyi, inu geelek òsibi ọmọ me ubọk ke ebebọkọ, ìkare
         inu ọmọ ikakaan̄ge.
         13 Ìkare ǹkiweek ibe mè enyi ekemun̄ ukwook, mè ebi ofifi ife ekarọ inu geege. Ire,
         ǹkiweek ibe inyinyi kinyi, enyi agan̄ iba, ije ìkike.
         14 Me mgbọ keyi enyi ekaan̄be inu owuwa, ema ekukup me una, uche ònan̄a me lek owuwa
         inu eyi enyi ekaan̄be môsi irọ inyi ema ekaan̄ inu geelek ònanan ema. Mgbọ inu isininwọn
         me lek kiban̄, mè ifieek me lek kinyi, uche ònan̄a me lek owuwa inu eyi ema mêkaan̄be
         mônirọ inyi enyi ekaan̄ inu geelek eyi mônanbe enyi. Mgbọ ya, inyinyi kinyi agan̄
         iba mônenilibi ìkike.
         15 Ege me Ikpa Mbuban ibe, “Ogwu òteteen̄ iwa ìkakaan̄ ìwa ìraka ikeke îweekbe; ogwu
         òteteen̄ sọntiik ìkakaan̄ ìsip ìraka ikeke îweekbe.”
         16 Ntọn̄ Awaji enenen, mije, ulọk yaage nkaan̄be itatap ubọk inyi enyi ke îtap si me
         ejit kè Taitọs.
         17 Mije, Taitọs îbọkọ otitọt kiji itap mgbọ yaage, mè isa me ubelejit itumu ifieek me
         lek kan̄ gaalek ibe ke ọmọ mônu me lek kinyi.
         18 Eji ekiria ọmọ melek gwun̄ Nte kiji ge, ogwu otutuuk ntitiin̄ Awaji ekinyi ulibi
         mije ubọk îkisa isi ikwaan̄ itutumu ikọ Awaji ijaan̄ enenen.
         19 Ògak ge, îre otutuuk ntitiin̄ Awaji egobo gwun̄ Nte kiji yi ibe ikigọọk eji ikijijen̄e
         ikana ere geelek eji ekisi ikwaan̄ inyinyi eyi imumechieen̄ yi. Eji ekisi ikwaan̄
         yi, inyi Okaan̄-ene me lek kan̄ ibọkọ umin, mè eji esa me ikeya ejeen̄ ibe ke eji
         mîkaan̄ ulọk itatap ubọk inyi bọn Awaji.
         20 Eji ekigbagbala chieen̄ irọ ikwaan̄ inyinyi eyi imumechieen̄ yi, inyi ene geege ikakaan̄
         inu geege ìbosa ifieek eji ikọ me lek ubọk eji ekisa isi ikwaan̄ yi.
         21 Eji ekibọbọkọ ufialek ikirọ ikwaan̄ yi, inyi inu geelek eji erọbe itat me isi Okaan̄-ene,
         mè itat si me isi ebilene.
         22 Ofifi ene si eji ekiria igbaalek kiban̄ ìre gwun̄ Nte kiji ge ogwu eji eweekbe imun̄
         ibe ke îkaan̄ ulọk itatap ubọk mgbọ geelek. Ògak ge, mgbọ keyi îtoon̄be enyi ejit
         me lek enenen, îweek inunu ere kinyi.
         23 Ire Taitọs, ọmọ ìre ogwu melek n̄a ekigbaan̄ isi ikwaan̄ me etete kinyi. Bọn Nte
         kiji iba kechilọ ìre ebi otutuuk ntitiin̄ òkup me agan̄ keyi egobobe ito me otuchieen̄
         kiban̄, inyi esa umin enyi Karais.
         24 Eya orọ, ìjeen̄ ebirieen̄ chi ata imumechieen̄ kinyi, inyi otutuuk ntitiin̄ Awaji
         emun̄, mè eriọọn̄ ibe ke eji kpesa enyi irọ otu me ikike.

1 Ìkakup me uyọt ibe emi ǹge ikpa ǹjet enyi òfolek ikwaan̄ ntap ubọk eyi ekiria ijet
         ebi eyi Awaji ìkup me Judia.
         2 Nriọọn̄ ibe ke enyi mîkaan̄ ulọk itatap ubọk. Mije keya si ke nkisa enyi igugo lek
         me isi ebi agan̄ Mesidonia, mè ikitumu inyi ema ibe ke enyi ebi ìkup me agan̄ Akaya
         mîbem lek isan̄a itatap ubọk karake acha keyilọ. Ulọk enyi ekaan̄be îsisik owuwa kiban̄,
         mè irọ inyi ema ebene etap lek me lek ikwaan̄ ntap-ubọk yi.
         3 Eya orọ, ǹkiria bọn Nte kiji chi inu me lek kinyi, inyi enyi esa ata mgbọ ebem lek
         itatap ubọk, mè gogolek geelek eji esabe enyi igugo ìkare me ukpọk-otu ikike.
         4 Ire ebi Mesidonia igọọk emi inu, mè inimun̄ ibe ke enyi kpebem lek me atikọ, esip
         môtet eji enenen, mè itet enyi si, mije, eji mîtoon̄ enyi ejit me lek enenen.
         5 Eya orọ îkupbe me uyọt ibe emi ǹria bọn Nte kiji chi ibe edasi enu enedọmọ esan̄a
         melek kinyi ubọk enyi mêsabe ichili ubọk inyi inyinyi ata ejit yi kubọk enyi ewuukbe
         lek ichieek use ibe ke enyi mêrọ. Ìneen̄ otutuuk inu ìsun̄ sabum usen mânube, inyi
         ire inyinyi ata ejit me atikọ, mè ikare kubọk inu esabe ejit uduk inyi mije etetbe
         ene me unye.
         6 Ikawuuk ibe ke ogwu òwop sọntiik mfut inen mè inen gaalek me uko ìborọkọ si sọntiik.
         Ire, ogwu òchichili ejit iwop owuwa ìborọkọ si owuwa.
         7 Ene geelek inyi inu îtumube ifieek me ejit kan̄ ibe ke ọmọ mônyi, ikare me ejit uduk,
         ikare si kubọk etetet ọmọ me unye ubọk. Mije, Awaji ìkima ogwu òkisa me ubelejit inyi
         inyinyi.
         8 Awaji môkọt inyi enyi otutuuk ugbana geelek ogbogbo, inyi enyi ekekaan̄ otutuuk inu
         geelek enyi eweekbe mgbọ geelek, mè ekechili ubọk ekeda inyinyi egwook, inyi ekesa
         esi ata ikwaan̄ geelek òkup me uyọt isisi.
         9 Ege me Ikpa Mbuban ibe, “Ọmọ îchili ubọk iche uche inyi ebi ugbọọn̄; ata irọrọ kan̄
         môkup ire mgbọ ikakaan̄ge itata.”
         10 Awaji ogwu òkiche mfut inyi ogwu òwop mfut, mè ikirọ inyi mfut cha itibi ikana inorie
         ebererie, mônyi enyi inu ogbogbo, mè irọ inyi ikwaan̄ ata irọrọ kinyi ikimumana.
         11 Awaji môrọ inyi enyi ebọọn̄ ubọọn̄ me oniin̄ geelek, inyi enyi ekekọt echili ubọk
         enyi inyinyi me irek geelek. Sa me ikeyi, owuwa ene mênyi Awaji itọn̄ mije uche kinyi,
         eyi eji mêsabe isi iche inyi ema.
         12 Ikwaan̄ keyi enyi ekisi òkirọ inyi ebi eyi Awaji ekaan̄ inu geelek ònanan ema. Ìkare
         eya gaalek, ikwaan̄ kinyi yi òkirọ inyi ogbogbo ene ekesa me ejit unwọọn̄ enyi Awaji
         itọn̄ ikpele ikpele.
         13 Ikwaan̄ keyi enyi ekirọ îjeen̄ ene ebi enyi erebe me atikọ. Eya orọ, owuwa ene mênyi
         Awaji umin mije enyi esikibe ibot inyi ata etip kè Karais eyi enyi echieekbe me lek,
         mè ikitumu isibi. Ema mênyi si Awaji umin mije uche enyi echilibe ubọk iche inyi ema,
         mè ofifi bọn Nte si.
         14 Ema isiberiaak uriaak inyi enyi, ema mêsa otutuuk ejit kiban̄ iriaak, mije ikpele
         uyeke uyeke atata nnwọn eyi Awaji onyibe enyi.
         15 Itọn̄ ikup inyi Awaji mije uche îchebe inyi eji, eyi otu ebilene kpokọtbe ikpa.

1 Emi Pọọlu ogwu enyi ebe ke ìkifieek owot me isi kinyi, mè ikinye otu me udun̄ kinyi,
         emi ǹkisa me isiki-lek mè ejit nsan kè Karais iriaak enyi.
         2 Soso, nsinu me lek kinyi, ikarọ inu geege eyi môrọbe mè ǹnye otu ǹnyi enyi. Mije,
         nriọọn̄ ibe ke mâkọt inye otu ijaan̄ lek inyi usini ebi melek kinyi ebi ìkikeek ibe
         ke eji ekirọ inu ubọk ebi linyọn̄ ekirọ.
         3 Mije, ubọk geelek eji elukbe me linyọn̄ keyi, eji kpekitim akọn̄ kubọk ebi linyọn̄
         ekitim.
         4 Nroon̄ akọn̄ eji ekisa itim akọn̄ kiji ìkare echi linyọn̄ keyi, îre echi ònan̄a me
         ubọk Awaji. Nroon̄ akọn̄ chi îkaan̄ unye enenen. Môkọt igbugbọ uwu mgban-akọn̄ geelek
         ònyenye igwook me ijọn̄.
         5 Ọmọ ke eji ekisa igbugbọ otutuuk ifan̄a geelek, mè ofiaan̄ ugumulek geelek eyi òkikput
         ibe ene ekariọọn̄ Awaji, mè ikisa si itet ijo ekiket ebilene geelek me unye, inyi
         isiki ibot me ijọn̄ inyi Karais.
         6 Otutuuk kinyi isijeen̄ ibe ke enyi mîsiki ibot iso, eji mêbem lek isusulu ebi unye-ibot
         geelek osusut.
         7 Enyi ekikpọ inu inyọn̄ inyọn̄ gaalek. Ire ikaan̄ ogwu me etete kinyi òkimọnọ lek
         kan̄ ibe ke ọmọ ìre ogwu kè Karais, ene ya ikpọk ikeek ibe ke eji si ìre ebi kè Karais,
         kubọk ọmọ orebe.
         8 Okaan̄-ene înyi eji unye ibe eji enama enyi ebene, mè ekagbugbọ enyi ìgwook. Ire
         nsa unye yi ibaan̄ alọm imin sọnja, esip geege ìkpotet emi.
         9 Ǹkaweek ibe ikup kubọk ǹkisa ikpa n̄a chi itap enyi ukpook me emen.
         10 Usini ebi kinyi ekitumu ibe, “Ikpa kè Pọọlu ìkisisisik ene ukot me ijọn̄, mè ikikup
         ene me lek unye unye. Ire, me isi mè isi, Pọọlu ìkakaan̄ ulobo geege me lek, ikọ îkitumu
         si ìkakisibi inu geege.”
         11 Îgbe ibe ebi ìkup ikeya eriọọn̄ ibe, inu eji erebe me emen ikpa kiji mgbọ eji kpekup
         isi mè isi, ke inu yaage si ke eji ebere me emen irọrọ kiji mgbọ eji isinu isi mè
         isi.
         12 Eji kpeweek isusun̄ lek kiji ìkike melek ebi ìkimọnọ lek kiban̄ ubene ubene. Eji
         kpeweweek si isasa lek kiji itọ me lek kiban̄. Ife chi kpekaan̄ ifuk-ibot geege. Mije,
         ema ekisa lek kiban̄ itọ me lek ebi melek kiban̄, mè ikisa si ebi melek kiban̄ iroon̄
         lek kiban̄, inyi ema eriọọn̄ ere ema erebe.
         13 Ire eyi kiji, eji kpebegugo lek iraka ubọk îgbebe. Ire, eji ebegugo lek iyaka me
         lek ikwaan̄ Awaji otapbe eji me ubọk. Ikwaan̄ ya si ke eji enirọ me etete kinyi.
         14 Eyi eji ekisa enyi igugo lek, gogolek kiji ìkasaba ìraka iman̄, mije, îre eji esa
         ata etip kè Karais itutobo mege inigwook me karake ama kinyi.
         15 Eji kpesaba si iraka iman̄, mije, eji kpesa ikwaan̄ ebi ofifi ife erọbe igugo lek
         kubọk ke ìre eji erọ. Eji mîkaan̄ ikpọchieen̄ ibe, ike ichechieek kinyi okimumana,
         ke ikeya si ke ere ikwaan̄ kiji me etete kinyi môkida iwele enenen enenen.
         16 Mgbọ keya, eji mêkọt isa ata etip isaba iraka enyi isi ilook me ofifi ido. Mije,
         eji kpeweek isasa ikwaan̄ ebi ofifi ife ewuukbe lek irọ me ofifi agan̄ igugo lek.
         17 Ikpa Mbuban ìtumu ibe, “Ene geelek òbogugo lek, igugo lek mije inu Okaan̄-ene orọbe.”
         18 Ene isasa otu kan̄ gaalek itumu ata ikọ ibak lek kan̄, eya ìkakup me lek inu geege.
         Ire, Okaan̄-ene me lek kan̄ isitumu ata ikọ ibak ene, eya onwọn ichit.

1 Nkaan̄ ikpọchieen̄ ibe ke enyi mênye lek ime sọntiik burubut ikọ n̄a. Nriọọn̄ ibe
         ke enyi mîwuuk lek ikime iraka.
         2 Nkaan̄ ikpele ejit me lek kinyi, kubọk Awaji si okaan̄be. Ǹtet enyi kubọk obaak nsabọn
         ibaan̄ isun̄ inyi olom ge gaalek, òrere Karais. Ǹkiweek isasa enyi inyi Karais kubọk
         atata obaak nsabọn ibaan̄ ekariọọn̄ge ebirieen̄.
         3 Ire, nkaan̄ ufieek-owot ibe, kubọk ijijunu osabe me uleke ifiaan̄ Îfu, inyi inan̄a
         irọn̄, ikeya si, ke ebi ene mêkọt ifiat enyi ibot, mè irọ inyi enyi ekayaka ìgọọk
         Karais me otutuuk ejit kinyi.
         4 Mije, mmun̄ ibe ke enyi ekpọkpọ ikibọkọ inu geelek itap, kpekifiat mgbọ ikiwọlọ ikpọ
         mè ìre atata, mè ìre ijijo. Ìkire, ogwu isa ofifi Jisọs inijeen̄ enyi, mè ikarege
         Jisọs ogwu eji ejeen̄be enyi, enyi mîra ikpọkpọ ibọkọ itap. Ogwu isa ofifi ekwukwu
         geelek mè ofifi ata etip geelek inijeen̄ enyi, me ikarege Ekwukwu mè ata etip eyi
         enyi ebọkọbe me ubọk kiji, enyi mîra ikpọkpọ ikibọkọ itap.
         5 Ire, ǹkakeek ibe ke nsiki enenen ìgak ebi enyi ekimọnọ ibe ìre ebi otuchieen̄ ìbebene
         ichit cha.
         6 Ubọk geelek nkakaan̄ge uja otu ìtumu ikọ, nkaan̄ ifuk-ibot. Eyiyi ìre inu eji esabe
         me oniin̄ geelek irọ inyi enyi eriọọn̄ ejaan̄ lek me emen inu geelek eji ekirọ melek
         kinyi.
         7 Ubọk nsikibe lek n̄a, inyi ǹkọt ǹlook enyi ata etip eyi Awaji me ikike, mè ǹsa me
         ikeya m̀bene enyi m̀fo inyọn̄, ìre ijo inu ire eya nrọbe?
         8 Mgbọ nkupbe melek kinyi ikilook enyi ata etip, ìyaka inikup kubọk ǹkichichiin̄ inu
         me ubọk ebi ofifi ntitiin̄ Awaji, mije, îre ebiba ekikpọ emi owot me mgbọ ya.
         9 Mgbọ nkupbe melek kinyi ikisi ikwaan̄, inu isinan emi, ǹkakisisaak ene geege me etete
         kinyi ibe initap ubọk inyi emi. Mije, îre bọn Nte kiji ìnan̄a me agan̄ Mesidonia ekinyi
         emi inu geelek òkup emi me uyọt. Ǹkasa ufialek n̄a geege ìnikeme enyi ene geege. Ikeyi
         ke mbakirọ si ifo isi.
         10 Sa me atikọ kè Jisọs Karais òkup emi me emen, kpunu ene geege me otutuuk agan̄ Akaya
         òbokọt ikput emi ibe nkayaka ìgugo lek.
         11 Ìre keke orọ mè ǹtumu ikọ keyi? Ìre mije ke ǹkama enyi? Awaji îriọọn̄ ibe ke mma
         enyi enenen!
         12 Mâkpọkpọ ikirọ inu nkirọ mgbọ keyi ifo isi, inyi ebi ìkigugo lek ibe ke ema melek
         kiji ekisi ikwaan̄ me oniin̄ yaage ekakaan̄ inu ema ebesa ikigugo lek.
         13 Mije, ife ìkup ikecha ìre ebi otuchieen̄ eyi ataak, mè ebi ikwaan̄ ofiaan̄, ebi ìkinwene
         lek kiban̄ ikup kubọk ebi otuchieen̄ kè Karais.
         14 Eyi ìkake ene geege chieen̄. Mije, Setan me lek kan̄ îkinwene lek kan̄ ikup kubọk
         ogwu osat eyi utoon̄.
         15 Eya orọ, ìkake eji chieen̄ ìgana si ibe ke ebi ikwaan̄ kan̄ mînwene lek kiban̄ ikup
         kubọk ebi ikwaan̄ eyi ata irọrọ. Me mgburudun̄, ema mêbọkọ mkpukpe ògbegbe ikwaan̄
         cha geelek ema erọbe.
         16 Mâkpọk itumu si, ene geege ikamọnọ emi kubọk ogwu burubut! Ire, ire enyi imọnọ emi
         kubọk ogwu burubut, ìbọkọ emi kubọk ogwu burubut, inyi ǹkaan̄ irek ǹgugo lek si sọnja.
         17 Me emen unye-ejit eyi nkaan̄be ikisa igugo lek, ǹkasa me unye eyi Okaan̄-ene ìkitumu
         inu nkitumu. Ire, ǹkitumu ikọ kubọk ogwu burubut.
         18 Ire, ubọk owuwa ebi ene ekisa inu linyọn̄ igugo lek, ikeya si emi si mâgugo lek.
         19 Ire, enyi mîriọọn̄ inu ikeyi, mè ikibele ejit ikigban̄ ikọ ebi burubut!
         20 Ebi ene mêkisa enyi irọ usun̄, mè ikisa enyi ibọm mbọm inyi lek kiban̄, mè ikifeen̄
         enyi, mè ikikpọ enyi chieen̄ isiki, mè ikitap enyi ada me isi, enyi ekpọkpọ ikibọkọ
         itap!
         21 Eji kpebekọt inye ejit irọ ene òjelek nnaan̄ òkup ikeya. Ire ibesa eya ifuk ibe ke
         eji kpenye chieen̄, efuk! Esip ibotet eji, itet! Inu geelek ene môkọtbe isa igugo
         lek, emi si mâkọt isa igugo lek. Ǹkitumu ikọ kubọk ogwu burubut.
         22 Ire ema ire ebi Iburu, emi si, emi ìre ogwu Iburu. Ire ema ire ebi Ijeren, emi si,
         emi ìre ogwu Ijeren. Ire ema ire bọn owot iman ke Ebereham, emi si, emi ìre gwun̄
         owot iman kè Ebereham.
         23 Ire ema ìre ebi ikwaan̄ kè Jisọs Karais, emi ìre ata ogwu ikwaan̄ ke Jisọs Karais
         igak ema otutuuk ene! Iin̄, ikọ keya môkọt itaan̄ ene me utọn̄ kubọk emi ìre ogwu
         iraak! Nsi ikwaan̄ inye enenen igak ema. Mîtap emi mkpọn owuwa mgbọ igak ema, mè isulu
         emi iwa mgbọ igak ema. Nkup me ubọk mkpa si owuwa mgbọ igak ema.
         24 Mgbọ go ire eya ebi Ju esulube emi ìnan ge me akọp otu njijan̄ ini.
         25 Mgbọ ita ke ebi Rom esa mgbidim okwukwut isulu emi. Mgbọ ge ke esa ewuuk itọbọ emi
         ibekpan̄. Mgbọ ita ke uji orek emi me okwaan̄, nkukup me inyọn̄ isi mun̄ eririeen̄
         ge mè ikarek ge, me ejit okwaan̄.
         26 Ǹkikup me oniin̄ ije mgbọ geelek, mè ikikup me ubọk mkpa me sọntiik okwaan̄, mè ikup
         si me ubọk mkpa me ubọk ebi inọ afa. Nkup si me ubọk mkpa me ubọk ebi Ju ama n̄a mè
         ubọk ebi kpere ebi Ju. Nkup me ubọk mkpa me emen uga ama ere ogbogbo ene elukbe mè
         emen èwê ere ebi ene ekalukge. Nkup me ubọk mkpa me okwaan̄ ile mè ubọk ataak ataak
         bọn Nte.
         27 Nkwukwulu me lek ikwaan̄, mè imun̄ ukwook, mè ikitop chieen̄ owuwa eririeen̄, ǹkalaak
         ilaak. Owuwa mgbọ, uraafiọọn̄ îtaka emi, ebek si orarak emi, ire, ǹkamun̄ inorie geege
         ìrie. Nkup me lek utọọk owuwa mgbọ, mè ije njak owuwa mgbọ.
         28 Isan̄a me lek otutuuk inu kechi, saasaak mè owuwa ekiket òfolek otutuuk ntitiin̄
         Awaji ìkikekeme emi egwe geelek.
         29 Ìre îkaan̄ ogwu lek owọbe eyi emi nkagọọkge ene ya ìkup me uwọ-lek? Ìre ekene orọn̄
         inin̄ me ijo inu eyi emi nkafieekge ejit ìkwu mije ene ya?
         30 Ire mbagugo lek me atikọ, mâsa inu òkijeen̄ uwọ-lek n̄a igugo lek.
         31 Awaji ogwu òrere Nte Okaan̄-ene Jisọs îriọọn̄ ibe ke ìkare ataak ke nkikan̄. Itọn̄
         ikup inyi ọmọ ire mgbọ ikakaan̄ge itata.
         32 Mgbọ nkupbe me ama Damasikọs, ogwu ibot mkpulu ama ya, ogwu òkup me irak ogwu ubọọn̄
         ekigwen Aretas, ito ebi ìkibem ere ikana ama ya ibe etet emi.
         33 Ire, bọn Nte ebeben emi me emen okwun, itap itibi otu nruruk ge òkup me lek mgban
         ama ya, mè igele emi isiki iyik me udun̄ ama. Nsasa me ikeya ilibi inwọnọ me ubọk
         kan̄.

1 Mâkpọkpọ ikigugo lek inyi isi ubọk geelek kpunube oruru me lek. Mâtumu si ikọ ire
         lek ilaak ọkpọchieen̄ mè inu Okaan̄-ene ochilibe ijeen̄ emi.
         2 Nriọọn̄ ogwu enerieen̄ ge òchechieek me lek kè Karais, ogwu ebenbe isa isi emen inyọn̄
         ere òbebene ichit, akọp mè acha ini òraraka. Mè ìre inu yi ìrọ ọmọ me ọkpọchieen̄
         me akpalek keyi, mè ìre me ilaak ọkpọchieen̄, ǹkariọọn̄, Awaji gaalek oriọọn̄.
         3 Mâkpọk itumu si. Nriọọn̄ ibe ke Awaji îben ene ya isa ifo Paradais. Ire, ǹkariọọn̄
         mè ìre me ọkpọchieen̄, mè ìkare ọkpọchieen̄, Awaji gaalek oriọọn̄.
         4 Me ere ya, ene ya înọ inu otu ebilene kpokọtbe itumu isibi, echi kpenyi ebilene unye
         ibe ekpa.
         5 Mâsa enerieen̄ òkup ikeya igugo lek. Ire, m̀kpasa lek n̄a igugo lek, îtata mè m̀basa
         inu echi òkijeen̄ uwọ-lek n̄a igugo lek.
         6 Ìrere mweweek igugugo lek, m̀kpare ogwu burubut, mije, mâkitumu atikọ me emen gogolek
         n̄a. Ire, m̀kpagugo lek, mije ǹkaweek ibe ene geege ikeek inu òfolek n̄a ibene igak
         inu nrọbe, mè echi ntumube.
         7 Awaji ìkaweek ibe emi m̀bene lek ǹraka iman̄ mije owuwa ikpele uyeke uyeke nlelet
         inu chi îchilibe ijeen̄ emi. Eya orọ, isasa ukpak ge, òrere ogwu osat kè Setan, inichim
         inwaan̄ emi me emen ufuk, inyi ikisisaak emi.
         8 Mgbọ ita ke nriaak uriaak ibeek Okaan̄-ene ibe ijibi ukpak ya isan̄a emi me lek.
         9 Ire, Okaan̄-ene okekifọọk emi ibe, “Atata nnwọn n̄a îso owu, mije, unye n̄a ìkiso
         ifuk me emen kwun̄ me mgbọ lek kwun̄ owọbe isan̄a.” Eya orọ, mâkibele ejit mè ikigugo
         lek mgbọ geelek mije lek n̄a owọbe, inyi m̀mun̄ unye kè Jisọs Karais eyi òkikana emi
         ichit.
         10 Îre mije keyi ke nkima uwọ-lek, mè unyechieen̄ eyi ebi ene ekinyi emi, mè ukwook,
         mè saasaak, mè ufialek òkup esese esese mije kè Karais. Mije, mgbọ unye n̄a otabe
         isan̄a, mgbọ keya ke lek n̄a onye iso ifuk.
         11 Nrọ inu kubọk ogwu burubut. Ire, îre enyi erọ mè ǹkup ikeya. Îre enyi ere ebi mekitumu
         ata ikọ òfolek n̄a inyi ebi ene, ìkare emi makitumu. Mije, ubọk geelek nkakupge me
         lek inu geege, emi ǹkasiki enenen ìgak ife cha ebi enyi ekimọnọ kubọk ebi otuchieen̄
         ìbebene ichit.
         12 Mgbọ nkupbe me etete kinyi, nsa me irak ikpele ukarajit irọ otutuuk inu geelek ekisa
         iriọọn̄ ene kubọk ata ogwu otuchieen̄ kè Karais, kubọk inu òbet lek uyeke uyeke inu
         ijejeen̄, mè ikwaan̄ ukpook, mè inu ukechieen̄ òkup esese esese.
         13 Ìre me oniin̄ òkwekweek ke enyi esa isiki igak ofifi ntitiin̄ Awaji, ilọ me lek nkasage
         ufialek n̄a ìkeme enyi mgbọ geege? Ire eya ke nsa irọ enyi ilọ, soso ìtele ìnyi emi!
         14 Mgbọ keyi, ǹkibem lek inunu inikpọ enyi òso mgbọ ita. M̀kpasa ufialek n̄a geege inikeme
         enyi, mije, ìkare inu enyi ekaan̄be ke nkiweek. Îre enyi ke nkiweek. Ìkare nsabọn
         ekibọm inu isun̄ iban ebi ute mè ebi uga. Îre ute mè uga ekibọm inu isun̄ iban nsabọn
         kiban̄.
         15 Eya orọ, môbele emi ejit ifafiat otutuuk inu geelek nkaan̄be inyi enyi, mè ifiin̄
         si lek n̄a igbaalek inyi enyi, inyi enyi ekeke enye. Ire nkaan̄ ikpele imumechieen̄
         me lek kinyi, ìre sọntiik imumechieen̄ gaalek ke enyi ebekaan̄ me lek n̄a?
         16 Ubọk geelek inu osabe ikup, enyi mîriọọn̄ ibe ke ǹkaben ufialek n̄a ìkeme enyi. Ire,
         usini kinyi ekekitumu ibe ke emi ǹsa ofiaan̄ inileke enyi ibọkọ inu me ubọk.
         17 Ìtumu nu, me etete ebi nriabe inu me lek kinyi cha, ìre îkaan̄ ebi nsabe ifeen̄ enyi?
         18 Nria Taitọs ibe inu me lek kinyi, mè iria gwun̄ Nte kiji ge ibe igọọk ije. Ìre Taitọs
         îfeen̄ enyi? Ìre ìkare ejit yaage mè oniin̄ yaage ke eji melek kinyi ekisa irọ ikwaan̄
         yi?
         19 Me otutuuk ikọ chi eji ekitumu, usini mgbọ enyi ekikeek ibe ke eji ekiweek ichichit
         mbum kiji me isi kinyi. Iin̄-iin̄, ìkare ikeya! Eji kubọk ebi eyi Karais, eji ekitumu
         ikọ me isi Awaji. Ofifi si, bọn Nte n̄a, inu geelek eji ekirọ melek kinyi, eji ekirọ
         isasa inama enyi ibene me ichechieek.
         20 Nkaan̄ ufieek-owot ibe, nsinu, ke m̀kpanimun̄ enyi ubọk mweekbe ibe enyi ekup, enyi
         si kpebemun̄ emi ubọk enyi eweekbe ibe emi ǹkup. Nkaan̄ si ufieek-owot ibe ke ìre
         ibaak, mè ejit ile, mè ijo unaan̄-ejit, mè icheche lek, mè itutumu ene ifiat, mè ikpakpa
         ene, mè ugumulek, mè wọlọwọlọ ke mbanimun̄.
         21 Nkaan̄ ufieek-owot ibe, ire nnu, ke Awaji n̄a môsiki emi me isi kinyi. Mije, ikpele
         ufieejit môkeme emi, ire nnu, mè inimun̄ ibe ke ebi ìrọrọn̄ inin̄ emen ijo inu karake
         mgbọ, kpegwu ikom itele ugwem ikatanage me isi Awaji, mè ugwem oje oyet, mè ijo ulọk
         barabat eyi ema ekifufuku me emen.

1 Eyi môre òso mgbọ ita mbanu inikpọ enyi. Ìkeek inu Ikpa Mbuban otumube ibe, “Ogwu
         itumu ikọ itoon̄ ene, môkaan̄ ebi ata-ikọ iba mè ìre ita isa irọ ikọ kan̄ inye.”
         2 Me òso mgbọ iba nnube inikpọ enyi, ntaba ubọk me utọn̄ ebi ìrọrọ ijo inu mè ebi ofifi
         ene si. Mgbọ keyi nkakupge melek kinyi isi mè isi, mâkpọk itaba enyi ubọk me utọn̄
         si ibe, nsinu, ke m̀kpalọlọ isusulu ene geelek òrọrọ ijo inu osusut.
         3 Mije, enyi ekiweek ibe emi ǹjeen̄ enyi inu ijejeen̄ eyi enyi mêsabe iriọọn̄ ibe ke
         ìre Karais okitumu ikọ inan̄a me otu n̄a. Karais ìkawọ lek me inu geelek îkirọ melek
         kinyi, ire, ìkijeen̄ unye kan̄ me etete kinyi.
         4 Me atikọ, egon ọmọ ikpan̄ me inyọn̄ uti nkwurieen̄ kubọk ogwu uwọ-lek, ire, ìkiluk
         ugwem mgbọ keyi sa me unye eyi Awaji. Ikeya si, eji ebi eyi kan̄, eji mîwọ. Ire, eji
         ekigọọk Karais iluk ugwem si sa me unye eyi Awaji, inyi eji ekọt esi ikwaan̄ enyi
         enyi.
         5 Ìwọlọ ugwem kinyi, mè ìtọ lek kinyi ìkpọ mè ìre enyi òwa me emen ichechieek. Enyi
         mêweek imun̄ ibe ke Jisọs Karais ọmọ òwa me emen kinyi, îtata mè enyi ekikakan̄ ataak
         ibe ke enyi ìre ebi ìchechieek me lek kan̄.
         6 Ntoon̄ ejit ibe ke enyi mêweek imun̄ ibe ke eji kpenan̄a irọn̄ me emen ntọ-mkpọ ya;
         ke eji ìre ata ebi otuchieen̄.
         7 Mgbọ keyi, eji ekiriaak Awaji ibe mè enyi ekarọ inu geege ìlọ. Ìkare isasa ijeen̄
         ibe ke eji mêkirọ ijaan̄. Ire, eji ekiweek ibe mè enyi ekerọ inu òtatat, ubọk geelek
         môkupbe me chieen̄ ebilene kubọk eji kpere ata ebi otuchieen̄.
         8 Mije, eji kpebekọt irọ inu geege ikeme atikọ ya, kpan̄asi ikeya, eji ebekekeke inyi
         atikọ ya.
         9 Eji mîkibele ejit mgbọ geelek lek kiji owọbe, eyi kinyi onyenye. Uriaak kiji ìre,
         mè Awaji irọ inyi enyi eso ifuk me emen ichechieek.
         10 Îre mije keyi ke nge inu chi me ikpa ijet enyi mgbọ keyi nkakupge melek kinyi isi
         mè isi. Mije, nsinu, ǹkaweek isasa unye Okaan̄-ene onyibe emi kubọk ogwu otuchieen̄
         irọ enyi inu me lek ikpak ikpak. Okaan̄-ene ìnyi emi unye yi ibe emi ǹsa ǹnama enyi
         m̀bene, ìkanyi ibe emi ǹsa m̀gbugbọ enyi ǹgwook.
         11 Eya orọ, bọn Nte n̄a ìriọọn̄ ubọk ìluk. Ìweek ubọk enyi mêkọtbe iluk ugwem òsoso
         ifuk, ìgban̄ utọn̄ me lek nteme n̄a. Ìluk me ejit ge, mè ìluk me esuuk. Awaji ogwu
         imumechieen̄ mè esuuk môkup melek kinyi.
         12 Ìkat lek kinyi me oniin̄ òkup mbuban, mè ìtọp lek kinyi amọn.
         13 Otutuuk bọn Awaji mîtọp enyi amọn.
         14 Atata nnwọn eyi Okaan̄-ene Jisọs Karais, mè imumechieen̄ eyi Awaji, mè igbagbaan̄
         ititiin̄ eyi Ekwukwu Mbuban ikup melek kinyi otutuuk ene.Ebi GalesiaEbi GalesiaEbi GalesiaEbi GalesiaEbi Galesia

1 Emi Pọọlu, ogwu otuchieen̄ kè Jisọs Karais nge ikpa etip yi. Ìkare ebilene eria emi
         ikwaan̄ otuchieen̄ yi, ìkarere si ebilene egwen emi itap me lek ikwaan̄ yi. Îre Jisọs
         Karais me lek kan̄ melek Awaji Ute ogwu òjojomo Jisọs me mkpa egwen emi iria ikwaan̄
         yi.
         2 Emi melek otutuuk bọn Nte ebi melek n̄a ekupbe ege ikpa etip yi ijet enyi ebi ntitiin̄
         Awaji ìkup me agan̄ Galesia.
         3 Atata nnwọn mè esuuk eyi Awaji Ute, mè Okaan̄-ene Jisọs Karais ikup melek kinyi!
         4 Jisọs Karais ore ogwu òsasa ugwem kan̄ inyi ibe esa egwa ngwugwa mije ijo inu kiji,
         inyi ọmọ isa me ikeya itaba eji isibi me emen ugwem eyi ijo linyọn̄ keyi, ubọk Awaji
         ogwu òrere Nte kiji oweekbe.
         5 Itọn̄ ikup inyi Awaji ire mgbọ ikakaan̄ge itata! Ikup ikeya!
         6 Îke emi chieen̄ enenen ike enyi esabe igwat lek iyaak itele Awaji ogwu òsasa me atata
         nnwọn kè Karais igwen enyi itap me lek kan̄, mè ikana ikigọọk ofifi etip eyi enyi
         ekikeek ibe ìre ata etip.
         7 Me atikọ, etip ya ìkare ata etip kubọk ge. Ǹkitumu ikọ yi, mije, îkaan̄ ebi ìkiwuwọlọ
         enyi ibot, mè ikiweek si iwuwuwọlọ ata etip kè Karais.
         8 Ire, eji ekitumu inyi enyi ibe, ìrere eji me lek kiji, mè ìyaka ire ogwu osat onan̄a
         me emen inyọn̄ inu, inilook enyi ofifi ata etip inwene me lek eyi eji elookbe enyi
         me adasi ya, unaan̄-ejit Awaji ikeme ene ya ire mgbọ ikakaan̄ge itata.
         9 Eya orọ, ubọk eji ewuukbe lek itumu, ikeya si ke nkitumu mgbọ keyi. Ire ikaan̄ ogwu
         inu inilook enyi ofifi ata etip inwene me lek eyi enyi ewuwuuk lek ibọkọ itap, unaan̄-ejit
         Awaji ikeme ene ya ire mgbọ ikakaan̄ge itata.
         10 Me emen ikọ yi ntumube, ìre enyi ekikeek ibe ke ìre ebi owa ke nkiweek irọrọ inyi
         ejit ibele? Ìre ebilene, sa ìre Awaji? Mebe ìre ebilene ke nkiweek irọrọ inyi ejit
         ibele, emi kpamakana ogwu ikwaan̄ inyi Karais.
         11 Bọn Nte n̄a, ǹkiweek ibe enyi eriọọn̄ ibe ke ìkare ubọk ebilene ke ata etip eyi nlookbe
         enyi onan̄a.
         12 Ǹkabọkọ me ubọk ene geege, ǹkakwekween̄ si ìnan̄a me ubọk ene geege. Îre Jisọs Karais
         me lek kan̄ ochili ata etip yi inyi emi.
         13 Nkeek ibe ke enyi mînọ ukpatu òfolek ubọk nlukbe ugwem n̄a me mgbọ òraraka igọọk
         me ubọk ebi Ju ekiriaak Awaji, mè ubọk nsabe isisaak ebi ntitiin̄ Awaji uyọt uyọt,
         mè ikiweek ijijijaka ntitiin̄ Awaji, inyi ichep.
         14 Me etete otutuuk ebi Ju ebi ìrere ogbo n̄a, emi me otu ifuk ebi ìjeje ijọn̄ọ ere
         ichit me igọgọọk ọrọmijọn̄ ebi Ju. Emi ǹsasa otutuuk ugwem n̄a inyi ọrọmijọn̄ ebi
         nte nte kiji.
         15 Ire, Awaji îwuuk lek igobo emi sabum enimaman emi, mè isa me atata nnwọn kan̄ igwen
         emi inyi lek kan̄,
         16 mè isa me ubelejit kan̄ ichili Gwun̄ kan̄ ijeen̄ emi, inyi ǹsa ata etip òfolek kan̄
         ǹsi ǹlook ebi ekarege ebi Ju. Mgbọ Awaji oriabe emi ikwaan̄ yi, ǹkasa ikọ yi ìsi ìkpa
         melek ebilene geege.
         17 Ǹkaje si isi Jeruselem ìsi ìmun̄ ebi ìdadasi ire ebi otuchieen̄ kè Karais me isi
         n̄a. Kpan̄asi ikeya, ǹnanan̄a mgbọ yaage ije isi agan̄ Arebia. Sọnja mgbọ iraraka,
         ngwugwu ikom ika inu ama Damasikọs.
         18 Mgbọ acha ita orakabe, nnenisi Jeruselem inyi ǹsi ǹriọọn̄ Pita, mè igọọk ọmọ ikup
         akọp mè usen go.
         19 Ìkakaan̄ ofifi ogwu otuchieen̄ geege mmun̄be, îtata Jemis ngwan̄ Okaan̄-ene gaalek.
         20 Ǹkitumu inyi enyi me isi Awaji ibe ke otutuuk inu chi ngebe ijet enyi ìre atikọ,
         kpunu ataak geege me emen.
         21 Sọnja mgbọ iraraka, nneninan̄a isi agan̄ Siria mè agan̄ Silisia.
         22 Mege inire ike mgbọ ya, otutuuk ntitiin̄ kè Karais òkup me agan̄ Judia kperiọọn̄
         ogwu nrebe.
         23 Etip gaalek ke ema ekinọ ibe ke ogwu mgbọ òkisisaak ema ya ìyaka inikilook ata etip
         òfolek ichechieek ya eyi mgbọ îweekbe ibe ichep.
         24 Ema enenibene ikitọn̄ Awaji mije inu îrọbe me ugwem n̄a.

1 Akọp mè acha ini iraraka, nnenikpọk isi Jeruselem, emi melek Banabas. Nsa Taitọs
         si igbaalek isi.
         2 Ǹsi Jeruselem ya, mije, Awaji ojeen̄ emi ibe emi ǹsi. Mgbọ nrebe, nnenichichini melek
         ebi ibot ntitiin̄ Awaji gaalek me ere ònọnọọn̄, mè inikpa ata etip nlookbe ebi ekarege
         ebi Ju ijeen̄ ema, inyi ema enọ, mè eriọọn̄ inu njeen̄be. Ǹrọ ikeyi, mije, ǹkaweek
         ibe otutuuk ikwaan̄ nsibe, mè echi nkisi me mgbọ keyi ikana inu ikike.
         3 Ubọk geelek Taitọs ogwu melek n̄a ejebe ikarege ogwu Ju, ema kpetet ọmọ ibe inifieek
         afi.
         4 Ire, ubọk geelek si, mîgwen ikọ yi isibi me emen ntitiin̄ ya, mije, îkaan̄ usini
         ene ebi ìnwenween̄ lek ikup me emen ntitiin̄ Awaji ya, ire, kpere bọn Nte. Ife chi
         enin̄ ntitiin̄ yi me nlelet, mè ifiaan̄ ikirọ kubọk ema ìre bọn Nte, inyi ema enekpọ
         utelelek eyi eji ekaan̄be me emen kè Karais. Ema ekiweek ibe eji ekpọkpọ ebia me irak
         Ikan kè Mosis melek ọrọmijọn̄ ebi Ju kubọk ebi usun̄.
         5 Ire, eji kpechieek inyi ema kubọk mgbọ ge, inyi eji ekọt esun̄ ojot ojot atikọ òkup
         me emen ata etip enyi enyi ebi ekarege ebi Ju, me wọlọwọlọ geege ikanin̄ge me emen.
         6 Ire me lek ebi ìkup kubọk ebi isi cha, ǹkamun̄ esese inu geege òkup me etete kiban̄
         mè ebi ofifi ife, mije, Awaji ìkakikpọ inu ene orebe me akpalek. Mgbọ mkpabe otutuuk
         ata etip ya eyi nkilook ijeen̄ ema, kpunu ayaya inu geege ema etapbe isọkọ me lek.
         7 Kpan̄asi ikeya, ema enenimun̄ ibe ke Awaji îgwen emi me atikọ iria ibe ǹsa ata etip
         ǹsi ǹlook ebi ekarege ebi Ju kubọk îgwenbe Pita iria ibe ilook ebi Ju ata etip.
         8 Mije, ema mîmun̄ ibe ke ìre Awaji ya ogwu ònyinyi Pita unye ibe ire ogwu otuchieen̄
         kè Karais me etete ebi Ju, onyi si emi unye ibe emi ǹre ogwu otuchieen̄ kè Karais
         me etete ebi ekarege ebi Ju.
         9 Jemis, mè Pita, mè Jọn, ebi bọn Nte ekimọnọ kubọk ebi ibot me etete kiban̄ enenimun̄
         ibe ke Awaji îsa me atata nnwọn kan̄ inyi emi ikwaan̄ yi me atikọ. Mije keyi, ema
         enyinyi emi melek Banabas ubọk isasa ijeen̄ ibe ke eji melek kiban̄ ekigbaan̄ ubọk
         isi ikwaan̄ yaage. Ema enenichieek ibe mè eji esi elook ata etip me etete ebi ekarege
         ebi Ju, mè ema si esi elook ata etip yaage me etete ebi Ju.
         10 Inu ge gaalek ema ebe eji erọ ìre mè eji ekawuuk itatap ubọk inyi ebi ugbọọn̄ me
         emen ntitiin̄ kiban̄ me Jeruselem. Inu yi si ìre inu nkiweweek irọrọ.
         11 Me ike mgbọ ge Pita onube Antiọk, ngana ikọ inyi ọmọ me isi otutuuk ebi ìchechieek,
         mije îrọbe inu ikatatge.
         12 Me mgbọ Pita onube Antiọk ayaya, ìkigọọk bọn Nte ebi ekarege ebi Ju igbaan̄ irie
         inorie. Ire, mgbọ yaage ebi ikwaan̄ Jemis oriabe inu erebe Antiọk, Pita otataba lek
         isan̄a me etete ife cha, mè ijit iyayaka igọọk ebi ife cha igbaan̄ irie inorie, mije
         ukpook îkaan̄be me lek ebi ìkibe ke ebi ekarege ebi Ju geelek ìchechieek me lek kè
         Karais mêfieek afi.
         13 Ikeya si ke bọn Nte ebi Ju ìkup me ere ya egọọk si Pita irọ inu isi iba ya. Ìrere
         Banabas me lek kan̄, ife chi mîrọ inyi igọọk ema ikaan̄ ijo ugwem ebi isi iba ya.
         14 Me mgbọ mmun̄be ema ekiluk ugwem ya eyi ikatatge me lek atikọ eyi ata etip okijeen̄,
         ntutumu inyi Pita me isi otutuuk kiban̄ ibe, “Kpọ, me atikọ, owu ìre ogwu Ju. Ire,
         owu òkirọ inu kubọk ogwu ikarege ogwu Ju. Ire owu ogwu Ju òkarọ inu kubọk ogwu Ju,
         owu òjeje inikisa me unye ubọk itet ebi ekarege ebi Ju ibe ekerọ ọrọmijọn̄ ebi Ju?”
         15 Me atikọ, eji ìre ebi Ju inan̄a me iman kiji. Eji kpere ebi ofifi ido ìkirọ ijo inu.
         16 Me mgbọ keyi, eji ebi Ju mîra iniriọọn̄ ibe ke ene ìkakikana ata ene me isi Awaji
         sa me lek isusun̄ Ikan kè Mosis. Eji mîra iniriọọn̄ ibe ke ìre nan̄a me ichechieek
         me lek kè Jisọs Karais gaalek ke ene obosa ikana ata ene me isi Awaji. Mije keya,
         eji ebi Ju si mîgọọk ichieek me lek kè Jisọs Karais, inyi eji esa me lek ichechieek
         eji echieekbe me lek kè Karais ekana ata ife me isi Awaji. Ìkare mije isusun̄ Ikan
         kè Mosis. Mije, kpunu ene geege òkikana ata ene me isi Awaji inan̄a me isusun̄ Ikan
         kè Mosis.
         17 Kubọk mgbọ keyi, eji mêkiweek ikakana ebi ata ife me isi Awaji inan̄a me lek ichechieek
         me lek kè Karais. Ire inisibi utoon̄ ibe, mije eji kpeyaka ikisun̄ Ikan kè Mosis,
         ke eji ekpọkpọ ibia me emen ijo inu kiji me isi Awaji, ìre eya ìsibi ibe ke Karais
         ìbe mè eji ekerọ ijo inu? Ìkasibi ikeya kubọk ge, mije, Karais ìkpokọt irọ inyi ene
         irọ ijo inu.
         18 Ire, ire emi njit Ikan kè Mosis, mije ìkakirọ ene ikana ata ene me isi Awaji, mè
         iyaka inigwu ikom ifo lek Ikan ya isi ikpọk ibene ikisun̄, me atikọ, emi ìre ogwu
         òfiat Ikan.
         19 Îre nan̄a me lek Ikan cha ke nsa iriọọn̄ ibe ke emi ǹkwukwu isan̄a mije nkakọtge
         ìsun̄ otutuuk Ikan cha. Mije keya ke njit iyayaka itoon̄ ejit me lek Ikan cha, inyi
         ǹkọt ǹluk ugwem ǹnyi Awaji.
         20 Mîgbaan̄ emi melek Karais igon ikpan̄ me inyọn̄ uti nkwurieen̄. Eya orọ, emi ǹkayaka
         ìkup me ugwem. Îre Karais okiluk ugwem me emen n̄a. Ugwem eyi nkiluk me linyọn̄ me
         mgbọ keyi, ǹkiluk nan̄a me lek nchieekbe me lek Gwun̄ Awaji, ogwu òmumun̄ emi me chieen̄,
         mè isa ugwem kan̄ igwa ngwugwa me ibot n̄a.
         21 Emi m̀kpajit atata nnwọn eyi Awaji kubọk ge, mije, ire isusun̄ Ikan kè Mosis môkọt
         irọ inyi ene ikana ogwu ata irọrọ me isi Awaji, ìsibi ibe ke mkpa Karais okwube ìre
         inu ikike.

1 Îyak, enyi burubut ebi Galesia kechi! Ìre ekene orom enyi ikeyi? Ìre ìkare enyi kechi
         ke ekpa otutuuk inu ijeen̄ ike esabe igon Jisọs Karais ikpan̄ me inyọn̄ uti nkwurieen̄?
         2 Inu ge gaalek ke emi mweek me otu kinyi! Mgbọ enyi ebọkọbe Ekwukwu eyi Awaji, ìre
         enyi ebọkọ Ekwukwu ya sa me isusun̄ Ikan kè Mosis, sa ìre sa me ichechieek me lek
         ikọ Awaji eyi etumube inyi enyi?
         3 Ìre enyi ejeje ibubut ikeyi? Mgbọ enyi ebenebe, enyi esa Ekwukwu eyi Awaji itoon̄
         ejit. Ìre keke orọ mè enyi etele Ekwukwu Awaji ya, mè eyaka enetoon̄ ejit me lek unye
         kinyi gaalek me mgburudun̄ mgbọ?
         4 Ìre enyi ekimọnọ ibe ke otutuuk ikpele inu cha enyi ejebe itibi ìre me ikike? Me
         atikọ, ìkare me ikike!
         5 Ekwukwu Awaji ogwu Awaji okinyi enyi mè ikpele uyeke inu eyi Awaji okirọ me emen
         kinyi, ìre ìnan̄a mije Ikan kè Mosis echi enyi ekisun̄, sa ìre mije ata etip eyi enyi
         enọbe, mè ichieek me lek?
         6 Ìkpọ-nu Ebereham! Ege me Ikpa Mbuban ibe ke Ebereham îchieek ikọ Okumugwem otumube
         inyi ọmọ. Okumugwem osasa mije ichechieek ya ifuk Ebereham kubọk ogwu ata irọrọ me
         isi kan̄.
         7 Eya orọ, ìriọọn̄ ibe ke ebi ìkakaan̄ ichechieek keyi ere bọn kè Ebereham me atikọ.
         8 Sa me unye eyi Awaji, ebi ìgege Ikpa Mbuban me ukot ikaan̄ mîmọọn̄ itibi ibe ke Awaji
         môsa me ichechieek irọ inyi ebi ekarege ebi Ju ekana ebi ata irọrọ me isi kan̄. Mije
         keya ke Awaji otumu inyi Ebereham ibe, “Îre nan̄a me lek kwun̄ ke mâgbana otutuuk
         ido geelek.”
         9 Eya orọ, ike Awaji ogbanabe Ebereham mije îchieekbe me lek ikọ kan̄, ikeya si Awaji
         môgbana ene geelek òchechieek me lek ikọ kan̄.
         10 Ire, Awaji îfieek otu inyi ebi geelek ìkitoon̄ ejit ibe ke isusun̄ Ikan kè Mosis
         môrọ inyi ema ekana ebi ata irọrọ me isi Awaji. Mije, ege me Ikpa Mbuban ibe, “Awaji
         îfieek otu inyi ene geelek ogwu ìkakisun̄ otutuuk Ikan geelek egebe me emen ikpa Ikan
         kè Mosis ìso mgbọ geelek.”
         11 Ikeya si, îbook otutuuk ene chieen̄ ibe ke kpunu ene geege òbokana ogwu ata ene me
         isi Awaji sa me isusun̄ Ikan kè Mosis, mije, ege me emen Ikpa Mbuban ibe, “Ogwu òsasa
         me ichechieek ikana ogwu ata irọrọ, ene ya môluk ugwem.”
         12 Ire, isusun̄ Ikan ìkabieen̄ me lek ikakaan̄ ichechieek. Kpan̄asi ikeya, ege me emen
         Ikpa Mbuban ibe, “Ogwu òkirọ inu Ikan otumube môluk si ugwem igọọk me lek Ikan.”
         13 Ikan îbọp eji, mije, eji kpekọt irọ otutuuk Ikan iso. Ire, Karais îsa lek kan̄ ibọkọ
         ufieek-otu ya me ibot kiji. Sa me ikeya, Karais îfaka eji isibi me emen ufieek-otu
         eyi Ikan. Mije, ege me Ikpa Mbuban ibe, “Awaji îfieek otu inyi ene geelek ejeen̄be
         me otu ọfọkọ.”
         14 Jisọs Karais ìfaka eji isibi, inyi, sa me lek kan̄, ugbana eyi Awaji ogbanabe Ebereham
         ire lek ebi ekarege ebi Ju, mè eji esa me ichechieek ebọkọ Ekwukwu Mbuban eyi Awaji
         ochieekbe use inyinyi ebi kan̄.
         15 Bọn Nte n̄a, mâsa inu òkirọ me ugwem keyi usen geelek ijeen̄ enyi inu. Inu geelek
         ebilene egbaan̄be ichieek me lek, mè igbaan̄ inyan̄a ibot me lek, kpunu ene geege
         òbokọt igwak, kpunu si ene geege òbokọkọt itap inu isọkọ me lek.
         16 Ubọk yaage si ke îkup me lek use keyi. Awaji îchieek use, mè inyan̄a ibot inyi Ebereham
         mè mfut owot iman kan̄. Ikpa Mbuban ìkatumu ikọ ìbak owuwa mfut, òrere owuwa bọn owot
         iman. Ìtumu ikọ ibak mfut ge, eyi òrere gwun̄ owot iman ge gaalek. Gwun̄ owot iman
         ge kè Ebereham ya ìre Jisọs Karais.
         17 Ibot ikọ n̄a ìre ikeyi: Awaji ìdasi inyan̄a ibot inyi Ebereham me ukot ikaan̄. Efit
         acha ini mè akọp ita îraka me lek, sabum Awaji oninyi ebi Ju Ikan kan̄. Ikan chi ònunu
         me mgburudun̄ ìkpokọt inigwak inyan̄a-ibot eyi Awaji onyan̄abe inyi Ebereham. Ìkpokọt
         si ifiat use ya eyi Awaji ochieekbe Ebereham.
         18 Ire Awaji ikinyi ene irot ya sa me isusun̄ Ikan kè Mosis, ìsibi ibe ke ìkayaka ìre
         me use ke ekisa ikaan̄ irot ya. Ire, Awaji ìche irot ya inyi Ebereham me ikike inan̄a
         me lek use îchieekbe Ebereham.
         19 Ire ikeya me atikọ, ìre Awaji ìbak me lek keke inyi Ikan cha? Awaji ìnyi Ikan cha
         inigbaalek inyan̄a-ibot kan̄, inyi ebi ene esa eriọọn̄ inu nrọ-nlọ orebe. Ikan cha
         ìkpulu eji me sọntiik mgbidim mgbọ gaalek inire mgbọ Gwun̄ Owot Iman kè Ebereham ya,
         ogwu Awaji ochieekbe me use onube. Îre ebi osat Awaji esa Ikan ya inu. Ene ge onenikup
         kubọk ogwu nteek me etete Awaji melek ebilene, mè ibọkọ Ikan cha me ubọk ebi osat
         cha isa inyi ebilene.
         20 Ogwu nteek ìkikup me ere agan̄ iba ekirọ inu. Ere ene ge gaalek okirọ inu, eya ìkado
         ogwu nteek geege. Îre Awaji gaalek me lek kan̄ ochieek Ebereham use ya, ìkaweek ogwu
         nteek geege.
         21 Ire ikeya, ìre Ikan kè Mosis îje ikeme use eyi Awaji ochieekbe? Ìkaje ìkeme kubọk
         ge! Mije, mebe ke îkaan̄ Ikan eyi môkọtbe inyi ene ugwem ikakaan̄ge itata, eya monijeen̄
         ibe ke Ikan kè Mosis môkọt irọ inyi ene ikana ogwu ata irọrọ. Ire, kpunu òjelek Ikan
         òkup ikeya.
         22 Kpan̄asi ikeya, ege me Ikpa Mbuban ibe ke ìre unye eyi ijo inu okikpulu otutuuk ebilene
         me linyọn̄. Îre ebi ìkakaan̄ ichechieek gaalek ebebọkọ use eyi Awaji ochieekbe inyinyi
         ebi ìchechieek me lek kè Jisọs Karais.
         23 Me adasi mgbọ, sabum mgbọ ebi ene enibene ikichieek me lek kè Jisọs Karais, Ikan
         ìtetet otutuuk kiji itap me mkpọn, mè igon isotu ikwek eji. Eji ekukup me mkpọn ya
         mege inire mgbọ Jisọs Karais onube, eji enenibene ikichieek me lek kan̄.
         24 Sa me ikeya, Ikan ìyaka inikup kubọk ogwu òkijeen̄ eji inu mege inire mgbọ Karais
         onube. Mgbọ keyi Karais onube, ene geelek òchechieek me lek kan̄ môkana ata ene me
         isi Awaji.
         25 Mgbọ keyi irek osibibe inyi eji ekọt echieek me lek kè Karais, Ikan ìkpoyaka ire
         ogwu òkijeen̄ eji inu ofifi.
         26 Enyi otutuuk ebi ìchechieek me lek kè Jisọs Karais, enyi ìre bọn Awaji inan̄a me
         lek ichechieek kinyi.
         27 Otutuuk kinyi ebi ìgwogwook mun̄, mè isa me ikeya igọọk Karais igbaan̄ ire ge, enyi
         mîra itap ọrọmijọn̄ kè Karais kubọk ọfọnti.
         28 Eya orọ, me etete kinyi, kpunu esese inu òkukup me etete ebi Ju mè ebi ekarege ebi
         Ju, mè ebi usun̄ mè ebi ekarege ebi usun̄, mè ebirieen̄ mè ebibaan̄. Otutuuk kinyi
         mîgbaan̄ ire ge me emen kè Jisọs Karais.
         29 Eya orọ, ire enyi ire ebi eyi Karais, enyi ìre bọn owot iman kè Ebereham me atikọ.
         Enyi si mêrie irot ya eyi Awaji ochieekbe use inyinyi Ebereham.

1 Ibot ikọ n̄a ìre ikeyi: Mgbọ gwun̄ òbobọkọ inu ubọọn̄ ogwu ute me irot orebe sọntiik,
         ubọk geelek îrebe ọmọ okaan̄ otutuuk inu geelek ogwu ute okaan̄be, ọmọ melek ogwu
         usun̄ ìre ìkike.
         2 Ebi ofifi ife ebekikpọ ọmọ chieen̄ me lek, mè ikikpọ si chieen̄ me lek inu ubọọn̄
         kan̄ cha mege ire mgbọ ogwu ute osun̄be inyi ọmọ.
         3 Ikeya si ke îkup me lek kiji. Me adasi mgbọ, mgbọ eji ekupbe kubọk nsabọn ekagoboge
         inu geege ìtet, eji ekup kubọk usun̄ inyi asabọn inu òkup kubọk ikan mè ọrọmijọn̄
         cha, òfolek ubọk iriaak Awaji, echi ònan̄a me linyọn̄ keyi.
         4 Ire, me mgbọ mgbọ okembe, Awaji oneniria Gwun̄ kan̄ inu me linyọn̄. Enenwaan̄ oman
         ọmọ, ineniluk si ugwem me irak Ikan kè Mosis, mije ọmọ orebe ogwu Ju.
         5 Awaji ìria Gwun̄ kan̄ yi inu ibe inifaka ebi ìkup me irak ubọk Ikan isibi, inyi otutuuk
         kiji enekana bọn Awaji.
         6 Mije enyi erebe bọn Awaji ke Awaji oria Ekwukwu eyi Gwun̄ kan̄ initap eji me ejit.
         Ekwukwu ya okikup me emen kiji ikitaan̄ ukpo igwen Awaji, “Papa! Nte n̄a!”
         7 Eya orọ, owu òkayaka ìre usun̄ ofifi. Ire, owu ìre gwun̄ owot. Mije owu orebe gwun̄
         Awaji, Awaji îmọnọ owu isa irọ gwun̄ kan̄ ogwu môgọọkbe ikaan̄ uche me lek irot eyi
         îsun̄be inyi bọn kan̄.
         8 Me mgbọ òraraka, mgbọ enyi ekariọọn̄ge Awaji, enyi ekup me usun̄ inyi inu ikarege
         Awaji cha echi enyi ekitọbọ ebum inyi.
         9 Ire, me mgbọ keyi enyi eriọọn̄be Awaji, eyi Awaji oriọọn̄be enyi kubọk bọn kan̄,
         ìre keke orọ mè enyi eyaka ekegwu ekom efo lek ten̄eten̄e ijo erumun̄ cha òkup njijin
         njijin, kpekaan̄ unye mè efuuk geege me emen? Ìre enyi ekiweek ikpọkpọk isi inin̄
         usun̄ inyi inu cha?
         10 Enyi ejeje ikimin usini usen, mè aya onyan̄, mè acha, mè ibot mgbọ, kubọk inu òsibi
         esese?
         11 Ukpook îtet emi me lek kinyi! Ìkikup emi me lek kubọk otutuuk ikwaan̄ nsibe me etete
         kinyi mônikana inu ikike.
         12 Bọn Nte n̄a, soso, nriaak enyi, ìkup kubọk emi nkupbe, mije, emi ǹkup si kubọk enyi
         ekupbe. Enyi kperọ emi ijo inu geege.
         13 Kubọk enyi eriọọn̄be, adasi mgbọ nnube inilook enyi ata etip, îre mije lek n̄a ikanyege
         ke ngọọk enyi ikup, mè ikilook enyi ata etip ya.
         14 Ubọk geelek orukan̄ n̄a ya oyaka inikana itọtọ-ikpọ inyi enyi me mgbọ ya, enyi kpejit
         emi, kpekpọ si emi chieen̄ isiki. Kpan̄asi ikeya, enyi ebọkọ emi itap kubọk ogwu osat
         Awaji, mè ibọkọ si emi itap kubọk emi ìre Jisọs Karais me lek kan̄.
         15 Me mgbọ ya, enyi mînwọọn̄ emi enenen. Ìre unwọọn̄ kinyi ya ìnikup me owa mgbọ keyi?
         Me mgbọ ya si, mebe ke îkup mfufet ibe enyi erọkọ chieen̄ kinyi enyi emi, kè enyi
         èrọkọ enyi emi.
         16 Ìre enyi eyaka inimọnọ emi kubọk ogwu ochicha kinyi mgbọ keyi, mije ntumube atikọ
         inyi enyi?
         17 Ife cha mêkisa enenen iweek irọrọ inyi enyi ekana egọọk ema. Ire, ìkare me ata ejit
         ke ema ekirọ. Otutuuk inu ema ekiweek ìre ileleke enyi isan̄a me lek kiji, inyi enyi
         enekaan̄ ulọk me lek kiban̄ kubọk ema ekaan̄be me lek kinyi.
         18 Înwọn ibe ene ikaan̄ ulọk me lek ene, ire inu ekibak me lek ikaan̄ ulọk ya ire ata
         inu. Mônwọn si ibe enyi ekekaan̄ òjelek ulọk keya otutuuk mgbọ, ìkare mgbọ nkupbe
         me etete kinyi gaalek.
         19 Atata bọn n̄a ebi mmun̄be me chieen̄, kubọk uman okifiak nwa owot, ikeya si ke emi
         mkpọk ikup me emen ufiak mije kinyi. Ufiak yi ìbokpọkpọ ikifiak emi ikeyi mege ire
         mgbọ Karais môrebe ogwu ibot mkpulu me agan̄ geelek me emen ugwem kinyi otutuuk ene.
         20 Me atikọ, ìkup emi me lek kubọk ke kè ǹkup me etete kinyi mgbọ keyi, inyi ǹriọọn̄
         ubọk mâsabe itumu ikọ melek kinyi. Mije, owot îfieek emi enenen mije kinyi.
         21 Enyi ebi ìkiweek ikukup me irak Ikan kè Mosis, ìna-nu ǹdo enyi! Ìre enyi kperiọọn̄
         inu egebe me Ikan me Ikpa Mbuban?
         22 Ege ibe ke Ebereham ìbon bọn ebirieen̄ iba. Ene ge ke enenwaan̄ usun̄, ekigwen Ega,
         oman. Sa ogwulọ ke enenwaan̄ ogwu ikarege usun̄, ekigwen Sera, oman.
         23 Gwun̄ Ebereham obonbe me owot ogwu enenwaan̄ usun̄ ya, eman kubọk ekiman otutuuk
         ene. Ire, gwun̄ ogwu îbonbe me owot ogwu enenwaan̄ ogwu ikarege usun̄ ya, eman inan̄a
         me lek use eyi Awaji ochieekbe Ebereham.
         24 Ǹsasa mfufuk yi ito kubọk urọk. Ebibaan̄ iba chi ekeke inyi inyan̄a-ibot iba echi
         Awaji onyan̄abe. Ega, okeke inyi inyan̄a-ibot eyi Awaji onyan̄abe inyi Mosis me inyọn̄
         ogoon̄ Saina. Otutuuk bọn îmaan̄be ìre ebi usun̄.
         25 Ubọk Ega okekebe inyi inyan̄a-ibot eyi Awaji onyan̄abe me inyọn̄ ogoon̄ Saina me
         agan̄ Arebia, ikeya si ke îkeke inyi ama ile Jeruselem me chereyi. Mije, Jeruselem
         melek otutuuk ebi ìluk me emen kan̄, ekup me usun̄ me irak Ikan eyi Awaji onyibe ebi
         Ju.
         26 Ire, Jeruselem eyi òkup me emen inyọn̄ ìkakup me usun̄. Ọmọ si okup kubọk uga inyi
         eji otutuuk ene.
         27 Mije, ege me Ikpa Mbuban ibe, “Nwọọn̄ unwọọn̄, owu enenwaan̄ ora! Bọn̄ okooko, owu
         ogwu enenwaan̄ uman ikarakge ìtet! Mije, ogwu enenwaan̄ ejitbe itele môkaan̄ bọn iwa
         igak ogwu enenwaan̄ òkaan̄ olom.”
         28 Eya orọ, enyi bọn Nte n̄a, enyi ìre bọn eyi Awaji ochieekbe me use, kubọk Ajiki orebe.
         29 Me ike mgbọ ya, gwun̄ ogwu emanbe kubọk ekiman otutuuk ene îsisaak gwun̄ ogwu emanbe
         me unye eyi Ekwukwu Mbuban. Ikeya si ke îkup me mgbọ keyi.
         30 Ire, ìre keke ke Ikpa Mbuban otumu? Ikpa Mbuban ìbe, “Lap ogwu enenwaan̄ usun̄ ya,
         melek ogwu gwun̄ sibi. Mije, gwun̄ ogwu enenwaan̄ usun̄ ya ìkpogọọk gwun̄ ogwu enenwaan̄
         ogwu ikarege usun̄ igbaan̄ ikaan̄ uche me lek irot eyi nte kiban̄.”
         31 Eya orọ, bọn Nte, eji kpere bọn ogwu enenwaan̄ usun̄. Eji ìre bọn ogwu enenwaan̄
         ogwu ikarege usun̄.

1 Karais îra irọ inyi eji enwọnọ me irak Ikan kè Mosis, inyi eji ekayaka ìre usun̄
         ofifi. Eya orọ, ìkeke ìnye! Ikayaka ìchieek ibe ene geege ikpọk iben akpan usun̄ inikeme
         enyi ofifi.
         2 Ìtap iman me lek ikọ n̄a! Emi Pọọlu nkitumu inyi enyi ibe, ire enyi ichieek ibe efieek
         enyi afi, ìsibi ibe ke ikwaan̄ Karais osibe me ibot kinyi ìre inu ikike.
         3 Ǹkikpọk itaba otutuuk kinyi ubọk me utọn̄ ibe, ene geelek òchechieek ibe efieek ọmọ
         afi, ene ya ìkaan̄ irọrọ otutuuk inu geelek egebe me Ikan iso.
         4 Enyi ebi ìkiweek ikakana ebi ata ene me isi Awaji inan̄a me isusun̄ Ikan kè Mosis,
         ìriọọn̄ ibe ke mîche enyi isan̄a me lek kè Karais. Enyi kpeyaka ikup me irak atata
         nnwọn eyi Awaji.
         5 Eyi kiji, eji ekikpọ chieen̄ ibe, inan̄a me unye eyi Ekwukwu Awaji, ke Awaji mômọnọ
         eji kubọk ebi ata irọrọ, mije eji echieekbe me lek kè Karais.
         6 Mije, me emen kè Karais Jisọs eji ekupbe, ifefieek afi mè ekafieekge afi ìkakup me
         uyọt. Otutuuk inu òkup me uyọt ìre ichechieek me lek kè Jisọs Karais, eyi òkijeen̄
         lek kan̄ isibi sa me imumun̄ ene me chieen̄.
         7 Me ibebene, enyi mîkirọ ijaan̄ enenen. Ìre keke orọ mè enyi ekayaka ìsiki ibot ìnyi
         ata etip ya eyi òrere eyi atata?
         8 Inwenwene ejit enyi enwenebe ìkanan̄a me ubọk Awaji ogwu ògwegwen enyi.
         9 Ebi ene ekito urọk ibe, “Sọntiik olat okirọ inyi otutuuk ikpele fituru iwuku.”
         10 Ire, mije eji ekupbe me emen kè Karais, ejit n̄a înye ibe ke ekiket kinyi ìkponwene
         me lek eyi n̄a. Nriọọn̄ si ibe ke ebi geelek ìkiwuwọlọ enyi ibot mêbọkọ osusut me
         ubọk Awaji. Ebi geelek ema erebe, kpelọlọ ibọbọkọ osusut.
         11 Bọn Nte n̄a, ire emi nkijeen̄ inyi isi ibe ke îgbe ibe ebi ene ekefieek afi, ìre
         keke orọ ekpọkpọ ikisisaak emi? Ekisisaak emi mije ǹkakijeen̄ ene ikeya. Mebe ke ǹkijeen̄
         ibe ekefieek afi, ata etip nkilook òfo me lek uti nkwurieen̄ kè Karais kpomoyaka ikinaan̄
         ebi ene ejit.
         12 Me lek ife cha ebi ìkisisaak enyi, ire ulọk ifefieek afi imalek imin ema ikeya me
         ejit, ema esan̄a lek kiban̄ osok isi ge ma!
         13 Bọn Nte n̄a, Awaji ìgwen enyi ibe enyi enekaan̄ utelelek, mè esibi me usun̄ eyi Ikan
         kè Mosis. Ire, ikasa me irak utelelek yi ìtele ibe oka ijo ubọk iluk ugwem kinyi ikitọ
         ikọ inyi enyi. Kpan̄asi ikeya, ìmun̄ lek kinyi me chieen̄, mè ìkisi ikwaan̄ ìnyi ebi
         melek kinyi.
         14 Otutuuk Ikan kè Mosis ìkitumu ikọ yaage ibe, “Mun̄ ebilene ogbo kwun̄ me chieen̄
         kubọk akpalek kwun̄.”
         15 Eya orọ, ire enyi ikpọkpọ ikiloon̄ lek kinyi igwak itaka kubọk anam oron, ìgbala
         chieen̄. Ire enyi kpegbala chieen̄, enyi mêkpan̄ lek kinyi isan̄a.
         16 Eya orọ, ǹkitumu inyi enyi ibe, ìtele mè Ekwukwu Awaji ikijeen̄ enyi oniin̄ me emen
         inu geelek, inyi enyi ekakirọ ijo inu eyi akpalek ijo inu kinyi okitọ inyi enyi.
         17 Mije, inu eyi òkilọk akpalek ijo inu ìkare inu eyi Ekwukwu Awaji okiweek. Inu eyi
         Ekwukwu Awaji okiweek si ìkare inu eyi òkilọk akpalek ijo inu. Ema chi agan̄ iba,
         ge ìkakichieek ìnyi ge. Eya orọ, inu owu okirọ, ìkare eyi owu oweekbe irọrọ.
         18 Ire, ire Ekwukwu Awaji ikijeen̄ owu oniin̄ me ugwem kwun̄, Ikan kè Mosis ìkayaka
         ìkaan̄ unye me emen ugwem kwun̄.
         19 Irọrọ echi akpalek ijo inu ìkakilet. Irọrọ chi ìre ugwem barabat, mè ifafiat lek,
         mè ijo bukubuku ugwem,
         20 mè itọtọbọ ebum inyi mkpọmfaka, mè iwot mè ido-inu, mè ichacha ene, mè ibaak mè etim,
         mè chieen̄ ile, mè unaan̄-ejit, mè iweweek nnwọn inyi lek ene gaalek, mè icheche lek,
         mè ikekikaan̄ agan̄,
         21 mè itoto mba, mè inwọnwọ miin̄ isa, mè ijo ifit miin̄ mè òje oyet, mè owuwa ofifi
         ijo inu òkup kubọk kechi. Ǹkitaba enyi ubọk me utọn̄ mgbọ keyi si kubọk mwuukbe lek
         itaba iraka, ibe ke ebi geelek ìkirọ inu òkup ikechi kpebekaan̄ mkpulu eyi Awaji me
         irot.
         22 Ire, inu Ekwukwu Mbuban okisa inu me emen ugwem kiji ìre imumechieen̄, mè unwọọn̄,
         mè esuuk, mè ukarajit, mè ikakaan̄ ata ejit, mè inwọnwọn nnwọn, mè igbegbe utoon̄-ejit,
         23 mè irọrọ inu esuuk esuuk, mè itetet lek. Kpunu ikan geege ògbagban ibe ene ikakirọ
         ata inu kechi.
         24 Ebi geelek ìrere ebi eyi Jisọs Karais mîjit oka akpalek ijo inu kiban̄ mè otutuuk
         ulọk geelek eyi oka akpalek ijo inu ya okima. Ìkup kubọk ema egogon akpalek ya mè
         ijo ulọk cha me inyọn̄ uti nkwurieen̄ kè Karais.
         25 Mije îrebe Ekwukwu Mbuban okinyi eji ugwem, eji esa otutuuk ugwem kiji enyi ọmọ si
         ikikpulu.
         26 Eji ekakigumu lek. Eji ekakirọ inyi ene inaan̄ ejit. Eji ekakikaan̄ si chieen̄ ile
         me lek ebi melek kiji.
         
            

         
      
   
      
         6
1 Bọn Nte n̄a, ire ene ge me etete kinyi irọn̄ inin̄ me emen ijo inu, enyi ebi ìkakaan̄
         Ekwukwu Awaji me emen, ìsa me ugwem eyi esuuk ìsi ìsa ene ya ìgwu ìkom inu me ata
         oniin̄. Ire, ìgwuun̄ chieen̄ inyi ene geege me etete kinyi ikarọn̄ ìnin̄ si me ntọ-mkpọ.
         2 Ìkitap ubọk ìnyi ebi melek kinyi me emen ufialek kiban̄. Mije, sa me irọrọ ikeya,
         enyi mêkirọ ikan kè Karais iso.
         3 Ire ikaan̄ ogwu ikikeek ibe ke îkaan̄ inu ọmọ orebe, me mgbọ ikarege inu geege, ene
         ya ìkifiaan̄ lek kan̄.
         4 Ogwu ikup, itaak chieen̄ ikpọ irọrọ kan̄. Ire irọrọ kan̄ inwọn, mgbọ ya ke ìbobele
         ejit me lek inu îrọbe. Ikasa lek kan̄ ìtọ me lek ofifi ene.
         5 Mije, ene geelek ìbobeme akpan eyi kan̄.
         6 Îgbe ibe ene geelek òkikween̄ ikọ Awaji ikiche ata inu geelek îkaan̄be inyi ogwu
         òkijeen̄ ọmọ ikọ Awaji ya.
         7 Ikachieek ibe efiaan̄ enyi. Kpunu ogwu òbokọt ifeen̄ Awaji. Inu geelek ene owopbe,
         eya ke ìborọkọ.
         8 Ene geelek òkirọ inu akpalek ijo inu kan̄ okiweek, ene ya ìborọkọ mkpa kubọk mfut
         uko eyi ònan̄a me akpalek kan̄ ijo inu. Ire, ene geelek òkirọ inu Ekwukwu Mbuban okiweek,
         ene ya môkaan̄ ugwem ikakaan̄ge itata eyi ònan̄a me ubọk Ekwukwu Mbuban.
         9 Eji ekawọ lek me irọrọ ata inu, mije, ire eji kpewọ lek, mgbọ isikem, eji mêbọkọ
         ata mkpukpe mije ata ikwaan̄ kiji.
         10 Eya orọ, eji ekerọ ata inu enyi otutuuk ene mgbọ geelek irek osibibe inyi eji. Ògak
         otutuuk, eji ekerọ ata inu enyi ebi ngwan̄ kiji ebi ìchechieek me lek kè Jisọs Karais.
         11 Emi gaalek nsa ubọk n̄a igwat ere keyi me lek ikpa yi ijet enyi. Ìkpọ ike ubọk ikpa
         n̄a osabe imiin̄ iyaka!
         12 Ebi ife chi, ebi ìkiweek ichechieek ata erieen̄ me isi ebilene, ekiweek itetet otutuuk
         kinyi me unye ubọk ifieek afi. Ema ekirọ ikeya, inyi ebi ene ekasisaak ema mije ata
         etip òfo me lek mkpa eyi Jisọs Karais okwube me inyọn̄ uti nkwurieen̄.
         13 Ema me lek kiban̄ ebi ìchieek me lek ifieek-afi kpekọt isun̄ otutuuk Ikan kè Mosis
         iso. Ire, ema ekekiweek ibe enyi enefieek afi, inyi ema ekesa egugo lek ibe ke enyi
         mîsiki ibot inyi Ikan kiban̄, mè isa lek kinyi inyi ibe efieek enyi afi.
         14 Ire eyi n̄a, Awaji ikachieek ibe emi ǹsa ofifi inu geege ǹgugo lek, ilọ me lek uti
         nkwurieen̄ eyi Okaan̄ kiji Jisọs Karais. Mije mkpa kè Karais, inu linyọn̄ keyi îkana
         nkwukwu inu me lek n̄a. Emi si nkakana nkwukwu ene me lek inu linyọn̄. Ìkup kubọk
         ebeben inu linyọn̄ cha igon ikpan̄ me inyọn̄ uti nkwurieen̄ kè Karais.
         15 Ifefieek afi mè ekafieekge afi ìkasibi inu geege. Inu òkup me uyọt ìre ke Awaji îra
         ikpọk eji irom ayaya me emen kè Karais.
         16 Esuuk mè ejit nsan eyi Awaji ikup inyi ebi geelek ìkiluk ugwem igọọk ubọk ayaya ugwem
         yi oweekbe. Esuuk mè ejit nsan eyi Awaji ikup si inyi otutuuk ebi Awaji ogobobe inyi
         lek kan̄, ebi ìkup kubọk atata ebi Ijeren inyi Awaji.
         17 Òta ikọ n̄a ìre ikeyi: Ene geege ikayaka ìkpọk ìsisaak emi. Mije, akpat unan òkup
         me akpalek n̄a ìre iman̄ òkijeen̄ ibe ke emi ìre usun̄ kè Jisọs.
         18 Bọn Nte n̄a, atata nnwọn eyi Okaan̄ kiji Jisọs Karais ikup melek kinyi. Ikup ikeya!Ebi EfesọsEbi EfesọsEbi EfesọsEbi EfesọsEbi Efesọs

1 Emi Pọọlu, ogwu òrere ogwu otuchieen̄ kè Jisọs Karais inan̄a me nkeek Awaji, nge
         ikpa etip yi ijet enyi bọn Awaji ìkup me Efesọs, enyi ebi ìtotoon̄ ejit me lek kè
         Karais Jisọs.
         2 Atata nnwọn mè esuuk eyi Awaji òrere Nte kiji mè eyi Okaan̄-ene Jisọs Karais ikup
         inyi enyi.
         3 Itọn̄ ikup inyi Awaji ogwu òrere Nte Okaan̄ kiji Jisọs Karais. Ọmọ onyi eji otutuuk
         ugbana kan̄ geelek ònan̄a me emen inyọn̄, inan̄a me lek eji ekupbe me irak ubọk kè
         Karais.
         4 Sabum înirom linyọn̄, îdasi igobo eji, inyi eji enere ebi kan̄ inan̄a me lek kè Karais,
         mè eji ekup me mbuban, mè ekakaan̄ nrọ-nlọ geege me lek me isi kan̄.
         5 Bene me ibebene, Awaji îwuuk lek isa me imumechieen̄ kan̄ igobo eji isibi kubọk ebi
         ọmọ obomọnọ isa irọ nsabọn kan̄, inan̄a me lek kè Jisọs Karais. Ikeyi ke îneme Awaji
         me nkeek kan̄ irọrọ.
         6 Eya orọ, eji etọn̄ Awaji mije atata nnwọn kan̄ eyi òkakaan̄ umin mè uja, eyi îchebe
         inyi eji me ikike, me emen Gwun̄ kan̄ ogwu îmun̄be me chieen̄.
         7 Awaji ìsa eje Gwun̄ kan̄ ifaka eji isibi me usun̄ eyi ijo inu. Eyiyi ìsibi ibe, bak
         me lek Gwun̄ Awaji, ke Awaji îtele otutuuk ijo kiji inyi eji inan̄a me lek atata nnwọn
         kan̄ eyi òmimin enenen.
         8 Awaji înyi eji atata nnwọn kan̄ imin enenen. Îsa me iriọọn̄-inu mè uga ifuk-ibot
         kan̄
         9 irọ inyi eji eriọọn̄ nlelet nkeek kan̄ eyi îbenbe me ejit irọrọ iso me lek kè Karais,
         10 me mgbọ mgbọ isikem. Nlelet nkeek Awaji okaan̄be me ejit ìre ke ọmọ môgbaan̄ otutuuk
         inu geelek òkup me emen inyọn̄ mè echi òkup me linyọn̄ ititiin̄, mè isa ikana itap
         me ubọk ogwu ibot ge gaalek. Ogwu ibot ya ìre Karais.
         11 Me emen kè Karais ke Awaji ogobo si eji isa irọ ebi kan̄. Îwuuk lek isan̄a eji isun̄
         esese bene me ibebene igọọk me otitọt îtọtbe. Awaji ìkirọ inu geelek igọọk me nkeek
         kan̄, mè ike înemebe ọmọ.
         12 Awaji ìrọ ikeyi, inyi eji ebi ìdadasi itoon̄ ejit me lek kè Karais ekeluk ugwem eyi
         òbokirọ inyi ebi ene eketọn̄ ọmọ me umin kan̄ mè uja kan̄.
         13 Enyi si mîgọọk ikaan̄ uche me emen kè Karais. Mije, enyi mîchieek me lek kè Karais,
         mgbọ enyi enọbe ata etip eyi atikọ ya, eyi òrere ata etip eyi òsasa unyan̄a ijet enyi.
         Awaji onyinyi enyi Ekwukwu Mbuban, eyi îchieekbe me use, kubọk iman̄ òriọọn̄ kan̄
         me lek kinyi isasa ijeen̄ ibe ke ìre ọmọ okaan̄ enyi.
         14 Ekwukwu Mbuban ore inu ukarajit inyi eji ibe ke eji kpelọlọ ibọbọkọ irot eyi Awaji
         ochieekbe use inyinyi ebi kan̄, mè ire si inu ukarajit inyi eji ibe ke Awaji mônyi
         ebi kan̄ ojot ojot utelelek. Eji etọn̄ Awaji me umin mè uja kan̄!
         15 Mije keyi, karake nnọbe inu òfolek ichechieek enyi ekaan̄be me lek Okaan̄-ene Jisọs,
         mè imumechieen̄ enyi ekaan̄be me lek otutuuk ebi ìchechieek,
         16 emi ǹkakilọ itọtọn̄ Awaji me ibot kinyi, ǹkakilọ si ikekeek enyi me uriaak n̄a mgbọ
         geelek.
         17 Ǹkibeek Awaji Okaan̄ kiji Jisọs Karais, òrere Ute òkaan̄ otutuuk umin mè uja, ibe
         inyi enyi Ekwukwu Mbuban ogwu òkinyi ene iriọọn̄-inu, mè ikichili inu geelek ijeen̄
         ene, inyi enyi esa me ikeya eriọọn̄ ọmọ egak ubọk enyi eriọọn̄be.
         18 Ǹkiriaak si uriaak ibe mè Awaji ichili ifuk-ibot kinyi, inyi enyi eriọọn̄ utoon̄-ejit
         ya eyi ọmọ obak me lek igwen enyi, mè eriọọn̄ si inu ubọọn̄ eyi umin mè uja eyi Awaji
         ochieekbe use inyinyi ebi eyi kan̄,
         19 mè eriọọn̄ si ikpele unye kan̄, eyi îkisa isi ikwaan̄ me emen kiji ebi ìchechieek,
         eyi kpunube ofifi unye geege ebesa itọ me lek. Unye yi, eyi Awaji okisa isi ikwaan̄
         me emen kiji,
         20 ọmọ ore ikpele unye ya eyi îsabe isi ikwaan̄ me emen kè Karais mgbọ îjomobe Karais
         me mkpa, mè isa isi, inyi isi isiki ikweek me agan̄ ubọk ulom kan̄, òrere irek òmimin
         ichit, me emen inyọn̄ ere òbebene ichit.
         21 Ere ya Karais okupbe îbene enenen igak otutuuk mkpulu geelek, mè ebi ibot geelek,
         mè ebi unye geelek, mè ebi ibot mkpulu ìkup esese esese. Erieen̄ kan̄ si obene ichit
         me etete otutuuk erieen̄ ebi ibot mkpulu geelek, bene me linyọn̄ keyi re linyọn̄ eyi
         òkinu me isi.
         22 Awaji onenikana otutuuk inu itap me irak ukot kè Karais, mè isa ọmọ irọ ogwu ibot
         me otutuuk inu geelek inyi ntitiin̄ kan̄.
         23 Ntitiin̄ ya ìre akpalek kè Karais eyi Karais orọbe ijot. Karais me lek kan̄ ore ogwu
         òkirọ inu geelek ijot me ere geelek.

1 Me mgbọ òraraka, enyi ekwakwaan̄ ita me emen erumun̄ mije unye-ibot kinyi mè nrọ-nlọ
         kinyi.
         2 Emen ijo inu chi ke enyi ekiluk me mgbọ ya, mgbọ enyi ekigọọk ọrọmijọn̄ eyi linyọn̄
         keyi okido, mè ikisi ikwaan̄ inyi Yọk òrere ogwu ibot mkpulu eyi otutuuk ijo erumun̄
         òkiluk me isinyọn̄. Yọk yi ore erumun̄ òkitọ ikọ mgbọ keyi me emen ebi ìkikpaka ibot
         inyi Awaji.
         3 Me ugwem kiji otutuuk ene, îkaan̄ mgbọ eji elukbe si igọọk me ida eyi akpalek ijo
         inu kiji, kubọk ebi ife chi ekiluk. Mgbọ ya, eji mîkinyi akpalek kiji inu geelek îweekbe,
         mè ikirọ otutuuk ulọk kan̄ geelek mè ekiket kan̄ geelek iso. Me mgbọ ya, mije ijo
         ugwem ya, otutuuk kiji melek ebi unye ibot cha egbaan̄ ikup me irak unaan̄-ejit Awaji.
         4 Ire, Awaji îmun̄ eji me chieen̄ enenen. Ejit nsan kan̄ si îmin me lek kiji enenen.
         5 Eya orọ, ubọk geelek eji ekwaan̄be ita me emen erumun̄ me mgbọ ya mije nrọ-nlọ kiji,
         Awaji onenitap eji ayaya ugwem me emen, inyi eji eneluk ugwem melek Karais. Awaji
         ìnyan̄a enyi sa me atata nnwọn kan̄.
         6 Me emen kè Karais eji ekupbe, Awaji îgbaan̄ eji melek Karais ijomo me mkpa, mè ibene
         eji si, inyi eji egọọk Karais esiki ekweek me irek umin kan̄ me emen inyọn̄, mè egọọk
         ọmọ ekekpulu.
         7 Awaji ìrọ inu yi inyi eji, mije ata ejit eyi îkaan̄be me lek kiji me emen kè Karais
         Jisọs, inyi ọmọ isa me ikeya isa atata nnwọn kan̄, eyi kpunube inu ebesa itọ me lek,
         ijeen̄ ebi ene me owuwa ukot òkinu me isi.
         8 Mije, Awaji ìsa me atata nnwọn kan̄ inyan̄a enyi bak me lek enyi echieekbe me lek
         kè Karais Jisọs. Awaji ìkanyan̄a enyi mije ebi enyi erebe. Unyan̄a yi ìre uche eyi
         Awaji ocheche inyi enyi me ikike.
         9 Ìkanan̄a mije ikwaan̄ geege enyi esibe, inyi ene geege ikakọt ìsa ìgugo lek.
         10 Mije, îre Awaji orom eji. Awaji ìrom eji me emen kè Karais Jisọs, inyi eji enerọ
         ata ikwaan̄ eyi îwuukbe lek idọmọ isun̄ ibe eji enerọ.
         11 Eya orọ, ìkeek ebi enyi erebe me adasi mgbọ! Inan̄a me imaman kinyi, enyi kpere ebi
         Ju. Ebi Ju ekigwen enyi ebi ekafieekge afi, mè ikigwen lek kiban̄ ebi efieekbe afi.
         Ire, ifefieek afi keya ìre inu ubọk ebilene orọbe me akpalek ebilene.
         12 Ìkeek si ibe, me mgbọ ya òraraka, ke enyi kpekaan̄ Karais. Kpefuk si enyi kubọk bọn
         owot ido ebi Ijeren, ebi Awaji ogobobe isibi inyi lek kan̄. Enyi kpekaan̄ uche geege
         me emen otutuuk inyan̄a-ibot eyi Awaji onyan̄abe isa ichieek ebi kan̄ use. Enyi ekiluk
         me linyọn̄ keyi, kpekaan̄ ikpọchieen̄ geege, kpekaan̄ Awaji, enyi echechep.
         13 Ire, me mgbọ keyi, me emen kè Jisọs Karais, enyi cha ebi mgbọ ìjọjọn̄ọ ere me lek
         Awaji, Awaji îtaba enyi igbet ere me lek kan̄ inan̄a me eje kè Karais.
         14 Mije, Karais me lek kan̄ ore ogwu òtatap esuuk me etete kiji, mè irọ inyi eji agan̄
         iba, ebi Ju mè ebi ekarege ebi Ju, ekana enere ge. Me mkpa îkwube, îsa akpalek kan̄
         igbugbọ mgban eyi òcheche eji, mè ikitap ochicha me etete kiji agan̄ iba.
         15 Karais îsa akpalek kan̄ igbugbọ mgban ya eyi òrere Ikan kè Mosis mè ogbogbo asabọn
         ikan mè ọrọmijọn̄ òje me lek. Sa me ikeyi ke îrọ inyi eji ido iba cha enekana ere
         ayaya ido ge gaalek me emen kan̄. Inan̄a me ikeya, esuuk okukup me etete kiji agan̄
         iba cha.
         16 Inan̄a me lek mkpa Karais okwube me inyọn̄ uti nkwurieen̄, Karais îsan̄a ochicha
         isan̄a me etete ebi Ju mè ebi ekarege ebi Ju, mè irọ inyi ema ekana ere ge me emen
         kan̄, mè iniyaka ema inyi Awaji.
         17 Karais îsa ata etip eyi esuuk yi inilook enyi ebi ofifi ido ebi mgbọ ìjọjọn̄ọ ere
         me lek Awaji, mè isa si inilook eji ebi Ju ebi mgbọ ìgbegbet ere me lek Awaji.
         18 Îre mije kè Karais ke eji egbaan̄ ikaan̄ irek inunu me isi Awaji Ute, sa me lek Ekwukwu
         Mbuban ge ya, ogwu Karais onyibe otutuuk kiji, ebi Ju mè ebi ekarege ebi Ju.
         19 Eya orọ, me mgbọ keyi, enyi ebi ekarege ebi Ju, enyi kpeyaka ire ebi ofifi ido mè
         ebi ichen. Enyi mîgọọk bọn Awaji geelek igbaan̄ ikana bọn owot, mè ikana si ebi ototun̄
         ukan̄ eyi Awaji,
         20 mè ikup kubọk uwu eyi enamabe itoon̄ me inyọn̄ ewuuk irak ijọn̄ eyi ebi otuchieen̄
         kè Karais mè ebi nriran enamabe, eyi Karais me lek kan̄ orebe ata ibot uwu.
         21 Îre ata ibot uwu ya okigbaan̄ otutuuk uwu ya isọk. Inyọn̄ kan̄ si ke ekinama uwu
         ya ibene mege îra inikana uwu mbuban eyi òkup me mbuban me emen Okaan̄-ene.
         22 Me emen kan̄ si ke Awaji okigbaan̄ enyi si melek otutuuk bọn Awaji geelek inama isọk,
         inyi enekana uwu eyi Awaji okiluk sa me Ekwukwu kan̄.

1 Îre mije etip atata nnwọn yi ke emi Pọọlu nkana ogwu mkpọn me ibot kinyi ebi ekarege
         ebi Ju, nan̄a me lek ikwaan̄ kè Karais eyi nsibe me etete kinyi.
         2 Nkeek ibe ke enyi mîra inọ etip atata nnwọn Awaji, eyi Awaji osabe inyi enyi inan̄a
         me ubọk n̄a.
         3 Etip atata nnwọn yi ore nlelet otitọt Awaji ya, eyi Awaji ochilibe ijeen̄ emi, kubọk
         mwuukbe lek ige sọntiik inu òfolek inyi enyi.
         4 Enyi isifuk ikpa keyi, enyi mênikọt iriọọn̄ inu emi nriọọn̄be me lek nlelet inu òfolek
         kè Karais.
         5 Awaji ìkachili inu yi ìjeen̄ ebilene me mgbọ òraraka. Ire, me mgbọ keyi, Awaji îsa
         me Ekwukwu kan̄ ichili nlelet inu yi ijeen̄ ebi otuchieen̄ mè ebi nriran kan̄ ìkukup
         me mbuban.
         6 Nlelet otitọt ya ìre ikeyi: Me emen kè Karais, inan̄a me lek ata etip kan̄, ebi ekarege
         ebi Ju mîgọọk ebi Ju igbaan̄ ikaan̄ otutuuk ugbana Awaji geelek me irot. Ema melek
         ebi Ju mîgbaan̄ ire bọn owot ge. Ema si mîgọọk ebi Ju igbaan̄ ikaan̄ uche me lek use
         eyi Awaji ochieekbe ebi Ju.
         7 Îre nan̄a me lek atata nnwọn Awaji, eyi Awaji osa me ikpele unye kan̄ iche inyi emi,
         ke emi nsa ikana ogwu òkilook ata etip yi.
         8 Ubọk geelek nsipbe igak ogwu òsisip ichit me etete otutuuk bọn Awaji, îre emi ke
         Awaji onyi atata nnwọn yi, inyi ǹsi ǹlook ebi ekarege ebi Ju ata etip òfolek uga oruru
         ikakaan̄ge okputut, eyi òkup me emen kè Karais.
         9 Awaji ìbe emi ǹrọ si, inyi otutuuk ene eriọọn̄ ubọk nlelet otitọt kan̄ obosa irọ
         iso. Awaji ogwu òrorom inu geelek ìlelet otitọt yi me ejit kan̄ karake ukot ukot.
         10 Awaji ìchili inu yi ibook me mgbọ keyi, inyi ebi ibot ebi osat Awaji ìkup me emen
         inyọn̄, mè ebi ibot erumun̄ geelek ìkup me isinyọn̄ esa me lek ntitiin̄ kan̄ ekween̄
         inu òfolek iriọọn̄-inu kan̄ me irek me irek.
         11 Awaji ìrọ inu yi igọọk me lek nkeek kan̄ eyi òkukup ire mgbọ ikakaan̄ge itata, eyi
         îrọbe iso me emen Okaan̄ kiji Jisọs Karais.
         12 Îre me emen kè Karais, inan̄a me lek ichechieek eyi eji echieekbe me lek kan̄, ke
         eji ekikọt ifet lek ije inu me isi Awaji me ojot ojot utoon̄-ejit.
         13 Eya orọ, soso, ikachieek ibe osusut nkibọkọ me ibot kinyi irọ inyi lek kinyi iwọ.
         Mije, enyi ke ufialek chi obonin̄ oruru inyi.
         14 Mije inu chi ke ntọbọ ekpe me isi Awaji Ute,
         15 ogwu otutuuk ebi ototun̄ ukan̄ geelek me emen inyọn̄ mè linyọn̄ keyi esabe me lek
         kan̄ ikaan̄ erieen̄ kiban̄.
         16 Ǹkiriaak uriaak ibe mè Awaji ogwu òbọbọọn̄ ubọọn̄ enenen me umin kan̄ mè uja kan̄,
         isa me Ekwukwu kan̄ inyi enyi unye-lek me emen ekwukwu kinyi,
         17 inyi Karais iluk me emen ejit kinyi nan̄a me ichechieek kinyi. Ǹkiriaak si uriaak
         ibe mè enyi ekeke enye, mè etibi emiin̄ me emen imumechieen̄,
         18 inyi enyi melek otutuuk bọn Awaji geelek ekọt egobo etet ubọk imumechieen̄ Karais
         okaan̄be me lek kiji osabe iwele, mè ijọn̄ọ, mè ibene, mè idọk iyaka.
         19 Ǹkiriaak si Awaji ibe irọ inyi enyi ekọt eriọọn̄ imumechieen̄ yi eyi kpunube ifuk-ibot
         geege òbokọt igobo itet, inyi enyi esa me ikeya ejot echak me inu eyi Ekwukwu me agan̄
         geelek me ugwem kinyi, kubọk Awaji me lek kan̄ ojotbe ichak isan̄a kpai.
         20 Me mgbọ keyi, itọn̄ ikup inyi Awaji ogwu òkisa me lek unye kan̄, eyi òkisi ikwaan̄
         me emen kiji, ikọt ikirọ inu geelek ijọn̄ọ ere isaba iraka ubọk eji ebeekbe, mè ìyaka
         ire ubọk eji ekeekbe.
         21 Itọn̄ mè umin ikup inyi ọmọ me emen ntitiin̄ kan̄, mè emen kè Jisọs Karais, me ukot
         geelek mege ire mgbọ ikakaan̄ge itata. Ikup ikeya!

1 Eya orọ, emi ogwu òkup me mkpọn mije Okaan̄-ene, ǹkiriaak enyi ibe enyi ekeluk ugwem
         ògbegbe igwen eyi Awaji ogwenbe enyi.
         2 Ìkisiki lek kinyi me ijọn̄ enenen, mè ìkirọ inu esuuk esuuk. Ìkikaan̄ ukarajit me
         lek ene, mè ìkisa me imumechieen̄ ìkime inu ebi melek kinyi ekirọ.
         3 Ubọk geelek enyi ekọtbe, ìsa me oniin̄ eyi esuuk eyi ògbagbaan̄ enyi ibọp, ìgbaan̄
         ìre ge me emen Ekwukwu Mbuban.
         4 Akpalek ge gaalek okup, Ekwukwu Mbuban ge gaalek okup si. Ikeya si, ikpọchieen̄ ge
         gaalek okup, ọmọ ke Awaji ogwen enyi itap me emen me mgbọ îgwenbe enyi.
         5 Okaan̄-ene ge gaalek okup, ichechieek ge gaalek okup, igwook-mun̄ ge gaalek si okup.
         6 Awaji ge gaalek okup, ọmọ ore Ute inyi otutuuk ene. Ọmọ okikpukpo otutuuk ene, mè
         ikisi ikwaan̄ me emen otutuuk ene, mè iluk si me emen otutuuk ene.
         7 Ire, Awaji ìnyi eji geelek atata nnwọn kan̄ igọọk me ike uche eyi Karais onyibe eji
         ominbe iyaka.
         8 Îre mije keyi ke ege me Ikpa Mbuban ibe: “Mgbọ înenebe ifo emen inyọn̄, îsa ogbogbo
         ebi îkpulube me akọn̄ ikaan̄ me ubọk ifo, mè iche uche òkup esese esese inyi ebilene.”
         9 (Ire, ìre ikọ ya eyi egebe ibe, “Înene ifo emen inyọn̄” ìsibi keke? Ìsibi ibe ke
         ogwu ònenene ifo emen inyọn̄ ya îdasi inan̄a me emen inyọn̄ igele isibi inu me linyọn̄,
         mè ikwala iraka inin̄ ejit ijọn̄.
         10 Ogwu ògegele isibi ya ore ene ya ogwu ònenene ifo inyọn̄ ibene iraka otutuuk isinyọn̄,
         inyi ọmọ iwele isi ichak me otutuuk isinyọn̄ mè linyọn̄ geelek Awaji orombe.)
         11 Îre ọmọ oche uche inyi ebilene, mè inyi usini ene ibe ere ebi otuchieen̄, mè inyi
         usini ene ibe ere ebi nriran, mè inyi usini ene ibe ere ebi ìkilook ata etip, mè inyi
         usini ene ibe ere ebi ìkikpulu ntitiin̄ Awaji mè ebi ijejeen̄.
         12 Awaji ìnyi otutuuk uche chi isasa itutuun̄ ebi kan̄, inyi ekekọt esi ikwaan̄ òkup
         esese esese esa enama akpalek kè Karais, eyi òrere ntitiin̄ Awaji, ebene efo inyọn̄,
         13 mege ire mgbọ eji otutuuk ene mêkanabe ire ge me emen ichechieek mè emen irọriọọn̄
         Gwun̄ eyi Awaji, mè imiin̄ isibi, mè ijot ichak me inu geelek, kubọk Karais ojotbe
         ichak isan̄a kpai.
         14 Mgbọ ya, eji kpebeyaka ire asa nsabọn ebi nlilọ ijejeen̄ geelek obokọt ikiben itọp
         ikana kubọk ekoon̄, mè ikiben iwut ikana kubọk efet. Eji kpebeyaka ire si ebi ebilene
         ebekọt isa ifiọk mè ujọn̄ọ ifuk-ibot ofiaan̄ ema ekisa ifeen̄ ene iniben ikiwumu ikana.
         15 Kpan̄asi ikeya, eji esa me imumechieen̄ eketumu atikọ mgbọ geelek, inyi eji eketibi
         emiin̄ me oniin̄ geelek me emen kè Karais ogwu òrere Ibot.
         16 Inan̄a me lek kan̄, ogwu òrere Ibot, ke otutuuk akpalek, eyi nlik mè ufuk otetbe
         igbaan̄ isọk, okitibi isibi, mè ikinama lek kan̄ ibene me imumechieen̄. Sabum akpalek
         ya obokọt ikitibi, otutuuk nriro òkup me emen akpalek ya ebekisisi ikwaan̄ kiban̄
         iso.
         17 Eya orọ, ǹkisa me erieen̄ Okaan̄-ene itumu inyi enyi ibe: Ikayaka ìluk ugwem kubọk
         ebi ekarege ebi Ju ekiluk me emen wọlọwọlọ ifuk-ibot kiban̄ cha ikakupge me lek inu
         geege.
         18 Ifuk-ibot kiban̄ ìkpọkpọ idun. Ema mîjọn̄ọ ere enenen me lek ugwem Awaji okinyi ene,
         mije, bak me lek unye-ejit kiban̄, ema kpekọt iriọọn̄ inu geege.
         19 Esip geege ìkakup ema me isi. Eya orọ, kpunu inu nsebe nsebe geege eyi ema kpekirọ.
         Ema si mîsa lek kiban̄ itap me emen ugwem ten̄ten̄ geelek ikagbege, mè ikpọkpọ ikikaan̄
         si ulọk irọrọ ijo inu chi ifo isi igak ikeya.
         20 Ire, inu enyi ekween̄be òfolek kè Karais ìkakup ikeya.
         21 Nkeek ibe ke enyi mînọ inu òfolek kè Karais, mè ikeek si ibe, mije enyi echieekbe
         me lek kan̄, ke mîra ijeen̄ enyi atikọ eyi òkup me emen kan̄.
         22 Eya orọ, òfo me lek oka ugwem eyi enyi ekiluk, ìwọọk oka akpalek kinyi ya eyi ijo
         ulọk eyi ofiaan̄ ofiatbe isan̄a ya isan̄a,
         23 inyi Awaji inirọ mè ejit kinyi mè ifuk-ibot kinyi ikana ayaya.
         24 Ìtap ayaya akpalek eyi Awaji orombe me mbet kan̄, inyi iniluk ata ugwem me emen ata
         irọrọ, mè ikup si me mbuban.
         25 Eya orọ, ene geege ikayaka ìkan̄ ataak! Ene geelek ikitumu atikọ inyi ogwu melek
         kan̄, mije eji otutuuk egbaan̄ ikup me emen kè Karais yaage, kubọk otutuuk nriro òkup
         me lek ene ogbaan̄be ikup me akpalek yaage.
         26 Ire onaan̄ ejit, kachieek ibe unaan̄-ejit ya isa owu isi itap me irọrọ ijo inu. Katet
         unaan̄-ejit ya ìkaan̄ me ejit kwun̄ mege ìfit egwe.
         27 Kanyi Yọk irek geege me emen ugwem kwun̄.
         28 Ogwu òkiwuuk lek ichiin̄ inọ, ikayaka ìchiin̄. Kpan̄asi ikeya, isa ubọk kan̄ ikirọ
         ikwaan̄ ògbegbe, inyi ikaan̄ inu ìbokisa ikpukpo lek kan̄, mè ikisa itap si ubọk inyi
         ebi ìkup me una.
         29 Ikachieek ibe ijo ikọ geege ikinan̄a me otu kinyi isibi. Ire, ìkitumu ata ikọ gaalek
         eyi òbokitap ubọk inyi ene, mè ikibene ugwem ene igwuun̄ me agan̄ geelek ene ya okupbe
         me una, mè ikọ kinyi ikikaan̄ oruru inyi ebi ìkigban̄ enyi.
         30 Ikakirọ inyi Ekwukwu Mbuban Awaji òkup me emen kinyi ikinaan̄ ejit, mije, ọmọ ore
         iman̄ oriọọn̄ eyi Awaji otapbe enyi me lek isasa ijeen̄ ibe ke enyi ìre ebi kan̄ mege
         ire mgburudun̄ usen mgbọ ọmọ môfakabe enyi isibi me usun̄ eyi ijo inu.
         31 Ìsan̄a ujat ejit geelek, mè unaan̄-ejit geelek, mè uyok ejit, mè ibaak geelek, mè
         ikekeek ene ijo, mè irọrọ ikeme ene, me etete kinyi.
         32 Ìkikaan̄ ata ejit mè ejit nsan me lek ebi melek kinyi, mè ìkitele ijo ebi melek kinyi
         erọbe enyi ìnyi ema, kubọk Awaji me lek kan̄ otelebe ijo kinyi inyi enyi mije kè Karais.

1 Kubọk enyi erebe bọn Awaji ebi Awaji omun̄be me chieen̄, ìkikpọ inu me ubọk Awaji
         ìrọ.
         2 Ìkimun̄ ene me chieen̄ kubọk Karais omun̄be eji me chieen̄, mè isa ugwem kan̄ inyi
         Awaji kubọk inyinyi òkidun̄u utop olu, mè isa igwa si ngwugwa me ibot kiji.
         3 Mije enyi erebe bọn Awaji ebi ìkup me mbuban, ikachieek ibe ijeje oyet, mè otutuuk
         ugwem ten̄ten̄ geelek, mè ikakaan̄ chieen̄ ile me lek inu ofifi ene ikup me ugwem
         kinyi. Ene geege me etete kinyi ikatutumu ikọ ìbak òjelek inu cha. Mije, ìkagbe ibe
         òjelek inu òkup ikechi ikup me etete bọn Awaji.
         4 Ikeya si, ikakitumu ijo ikọ ebi barabat, mè ikọ ebi burubut. Ikakibele ijo mbele
         òkitap ikọ, mije, òjelek ikọ kechi ìkagbe inanan̄a me otu bọn Awaji isibi. Kpan̄asi
         ikeya, ìkitọn̄ Awaji mgbọ geelek.
         5 Ìriọọn̄ ibe ke ogwu barabat mè ìre ogwu òkiluk ugwem ten̄ten̄, mè ìre ogwu chieen̄
         ile, ìkpokaan̄ uche me emen mkpulu eyi Karais melek Awaji. Ikakaan̄ chieen̄ ile ìre
         si irariaak yọk.
         6 Ikachieek ibe ene geege isa ikọ otu ikike inifiaan̄ enyi kubọk ge, mije, îre nan̄a
         me lek òjelek inu òkup ikeyi ke uga unaan̄-ejit Awaji oborọn̄ ikeme ebi ìkikpaka ibot
         inyi Awaji.
         7 Eya orọ, ìtele ebi ìkup ikeya. Ikagọọk ema ìgbaan̄ ìrọ inu geege.
         8 Mije, me adasi mgbọ, enyi ekup me emen udun. Ire, mgbọ keyi enyi ekupbe me emen kè
         Karais, enyi ekup me emen utoon̄. Eya orọ, ìluk ugwem kubọk ebi ìkup me emen utoon̄.
         9 Mije, îre utoon̄ okisa otutuuk nnwọn geelek, mè otutuuk ata irọrọ geelek, mè otutuuk
         atikọ geelek inu.
         10 Ìkikween̄ irọrọ inu echi òkineme Okaan̄-ene.
         11 Ìsan̄a lek kinyi ìsan̄a me lek inu ikakaan̄ge oruru echi ebi ene ekirọ me emen udun.
         Kpan̄asi ikeya, ìtumu inu cha ìsibi ìkpọk mbum.
         12 Mije, îre ikpele inu esip itutumu ikọ ibak inu cha ema ekirọ me nlelet.
         13 Inu geelek esan̄abe isibi me emen utoon̄ îra ikana inu ebilene esabe chieen̄ imun̄,
         mè iriọọn̄ ubọk îkupbe,
         14 mije, utoon̄ okirọ inyi ekekọt emọọn̄ inu geelek. Îre mije keya ke ege me Ikpa Mbuban
         ibe: “Ogwu òlaak ilaak, bolo chieen̄, nan̄a keke me mkpa, inyi Karais isa utoon̄ kan̄
         itoon̄ owu me lek.”
         15 Eya orọ, ìgwuun̄ chieen̄ me ubọk enyi ekiluk ugwem kinyi. Ikaluk ugwem kubọk ebi
         kpenọ lek. Ire, ìluk kubọk ebi ìriọọn̄ inu.
         16 Ikatele ibe irek geege iraka enyi, ìkisa irek geelek enyi ekaan̄be isi ata ikwaan̄,
         mije, mgbọ kechi ìre ijo mgbọ.
         17 Eya orọ, ikare ebi burubut. Ire, ìweek ìriọọn̄ inu Okaan̄-ene okiweek ibe enyi erọ.
         18 Ikakinwọ miin̄ ìsa, mije, usa-miin̄ ìkifiat ene. Kpan̄asi ikeya ìtele inyi Ekwukwu
         Mbuban ijot me emen kinyi, mè ikitọ ikọ inyi enyi.
         19 Ìkisa me okwa mbuban ìtumu ikọ melek ebi melek kinyi, mè ìkikọt okwa itọn̄, mè okwa
         eyi òkibene Ekwukwu Mbuban ìnyi ebi melek kinyi. Ìkikọt si okwa eyi unwọọn̄ me emen
         ejit kinyi mgbọ geelek ìnyi Okaan̄-ene.
         20 Ìkitọn̄ Awaji Ute mgbọ geelek mije inu geelek, sa me erieen̄ Okaan̄ kiji Jisọs Karais.
         21 Ìsiki ibot ìnyi ebi melek kinyi, mije umin eyi enyi ekinyi Karais.
         22 Enyi ebi ìrere nwa, ìkisiki ibot ìnyi nlom kinyi kubọk enyi ekisiki ibot inyi Okaan̄-ene.
         23 Mije, olom ore ibot inyi ogwu nwa, kubọk Karais orebe ibot inyi ntitiin̄ Awaji eyi
         òrere akpalek kan̄, eyi ọmọ orebe Ogwu Unyan̄a inyi.
         24 Eya orọ, kubọk ntitiin̄ Awaji okisiki ibot inyi Karais, ikeya si ke îgbe ibe enyi
         ebi nwa ekesiki ibot enyi nlom kinyi me emen inu geelek.
         25 Enyi ebi ìrere olom, ìmun̄ ebi nwa kinyi me chieen̄ kubọk Karais omun̄be ntitiin̄
         Awaji me chieen̄, mè isa ugwem kan̄ igwa ngwugwa me ibot ntitiin̄ ya,
         26 isasa isan̄a ọmọ isun̄ esese inyi Awaji, mè isa mun̄ igwọk ọmọ itana me emen ikọ
         Awaji.
         27 Karais ìkiweek isasan̄a ntitiin̄ ya isun̄ inyi lek kan̄ kubọk ntitiin̄ òjajaan̄ isan̄a,
         eyi kpunube okpa, mè nwununwunu, mè iman̄ geege me lek. Ire, ìkiweek ibe ntitiin̄
         ya ikup me mbuban, mè nrọ-nlọ geege ikakup me emen.
         28 Ikeya si, îgbe ibe ebi olom ekemun̄ ebi nwa kiban̄ me chieen̄ kubọk ema emun̄be akpalek
         kiban̄ me chieen̄. Enerieen̄ geelek òmumun̄ ogwu nwa me chieen̄, ìmun̄ lek kan̄ me
         chieen̄.
         29 Mije, kpunu ogwu òkicha akpalek kan̄. Kpan̄asi ikeya, ene geelek ìkibọbọọk akpalek
         kan̄ me inorie, mè ikiriọọn̄ ubọk ikpọ akpalek kan̄, kubọk Karais okiriọọn̄ ubọk ikpọ
         ntitiin̄ kan̄.
         30 Eji otutuuk ene ìre nriro òkup me akpalek kè Karais.
         31 Ege me Ikpa Mbuban ibe, “Mije keyi, ogwu enerieen̄ môtele ogwu ute mè ogwu uga, mè
         inisa lek kan̄ ichim iriaak melek ogwu nwa, ema ene iba mênenikana akpalek ge.”
         32 Eyi ìre ikpele udọk udọk inu nlelet eyi echilibe. Emi m̀mọnọ ikọ yi kubọk inu ikween̄
         inu òfolek mgbaan̄-nrọ eyi Karais okaan̄be melek ntitiin̄ kan̄.
         33 Ubọk geelek, enyi ebi olom geelek ikalọlọ imumun̄ ebi nwa kinyi me chieen̄ kubọk
         enyi emun̄be lek kinyi me chieen̄. Enyi ebi nwa geelek, ikalọlọ inyinyi ebi nlom kinyi
         ulibi.

1 Nsabọn, enyi kubọk ebi eyi Okaan̄-ene ìkisiki ibot ìnyi ebi nte kinyi mè nga kinyi,
         mije, ikeyi otat.
         2 Adasi Ikan kè Mosis eyi òkaan̄ use me emen ìre eyi òbe, “Ìmin nte kinyi mè nga kinyi,
         3 inyi otutuuk inu ije ijaan̄ me lek kinyi, inyi enyi eluk ujọn̄ọ ugwem me linyọn̄
         keyi.”
         4 Enyi ebi ute, ikakitap nsabọn kinyi unaan̄-ejit. Kpan̄asi ikeya ìkijeen̄ ema inu,
         mè ìkiteme ema nteme eyi Okaan̄-ene.
         5 Enyi ebi usun̄, ìkisa me ukpook mè ulibi ìkisiki ibot, mè ìkisi ikwaan̄ ìnyi ebi
         nte uwu kinyi me otutuuk ejit kinyi, kubọk enyi ekisiki ibot mè ikisi ikwaan̄ inyi
         Karais.
         6 Ikakisiki ibot ìsi ikwaan̄ ìnyi ema me isi kiban̄ gaalek, inyi ema emun̄, mè ema
         enyi. Ire, ìkisi ikwaan̄ ìnyi ema kubọk ebi usun̄ kè Karais ebi ìkisa otutuuk ejit
         kiban̄ irọ inu Awaji okiweek.
         7 Ìkisa otutuuk ejit kinyi ìsi ikwaan̄ ìnyi ema kubọk ke ìre Okaan̄-ene ke enyi ekisi
         inyi. Ikakisi kubọk ke enyi ekisi inyi ebilene ikike.
         8 Mije, enyi mîriọọn̄ ibe ke Okaan̄-ene môkpe ene geelek mkpukpe ògbegbe me ibot ata
         inu geelek îrọbe, mè ìre usun̄, mè ìre ìkare usun̄, kpunu esese me lek.
         9 Enyi ebi nte uwu, ìkisa si ubọk yaage ìkpulu ebi usun̄ kinyi. Ikakirọ ema inu me
         lek unye unye, mije, enyi mîriọọn̄ ibe ke ogwu òrere Ute inyi ema melek kinyi ọmọ
         òwa me emen inyọn̄, mè iriọọn̄ si ibe ke Ute yi ìkakigobo ene geege isi.
         10 Me òta ikọ n̄a, ǹkitumu inyi enyi ibe: Ìkeke ìnye me emen Okaan̄-ene sa me lek ikpele
         unye kan̄.
         11 Ìtap otutuuk nroon̄ akọn̄ eyi Awaji onyibe enyi, inyi enyi ekọt ekeke eda otutuuk
         ijo otitọt eyi yọk okitọt ibak enyi.
         12 Mije, ìkare akpalek mè eje ikike ke eji ekitim akọn̄ yi ikeme. Ire, eji ekitim akọn̄
         ikeme ebi ibot ijo erumun̄, mè ebi unye geelek, mè ogbogbo urum ijo erumun̄ ìkirọ
         inu ikpak, ebi ìkikpulu me linyọn̄ eyi kpekisa chieen̄ ìmun̄, mè unye geelek òkikpulu
         linyọn̄ eyi udun̄ keyi.
         13 Eya orọ, ìtap otutuuk nroon̄ akọn̄ eyi Awaji, inyi, mgbọ ijo usen ya isinu, mè ogwu
         ochicha isijibi akọn̄ kan̄ igọọk enyi, enyi mêkọt ikeke ida, mè itim ọmọ ikpan̄, mè
         ikeke inye si me irek kinyi isi ire okputut.
         14 Eya orọ, ìkeke ìnye, mè ìsa atikọ ìtobo me ebon kinyi kubọk fanti. Ìsa ata irọrọ
         ìkwek isi ejit kinyi kubọk ukwek-ejit.
         15 Ìtap ata etip kè Karais, eyi òkinyi ene esuuk ìtap ìkwek ukot kinyi kubọk ikpukot,
         mije, îre ọmọ obokọt itet ukot kinyi inye me ijọn̄.
         16 Ofifi si, ìmọnọ ichechieek ìkaan̄ me ubọk kubọk agbọ, inyi enyi ekesa ekọt eniin̄
         ukan̄ me otu oran̄ echi ogwu ijo ya, òrere Setan, okisa isook enyi.
         17 Ìmọnọ unyan̄a ìkwuun̄ ìkwek ibot kinyi kubọk okpibot akọn̄, mè ìmọnọ si oge akọn̄
         eyi Ekwukwu Mbuban, eyi òrere ikọ Awaji, ìkaan̄ me ubọk.
         18 Ìkiriaak uriaak me emen inu geelek ike geelek Ekwukwu Mbuban obe enyi eriaak, mè
         ìkibeek Awaji mbeek. Mije keyi, ìkup me mbem lek, mè ìkat ejit ìkiriaak uriaak mgbọ
         geelek me ibot otutuuk bọn Awaji, ikatetele mgbọ geege.
         19 Ìriaak uriaak me ibot n̄a si ibe mè Awaji inyi emi inu mbatumu mgbọ geelek nchilibe
         otu n̄a itumu ikọ kan̄, inyi ukpook ita emi me lek, mè ǹkọt ǹrọ inyi ebi ene eriọọn̄
         nlelet inu eyi Awaji ochilibe ibook me emen ata etip yi.
         20 Mgbọ keyi, emi ìre ogwu òkeke me otuchieen̄ ata etip yi, ubọk geelek nkupbe me mkpọn.
         Ìriaak uriaak ibe mè Awaji irọ mè ǹkọt ǹkenlook ata etip yi ubọk îgbebe ibe ǹkenlook,
         mè ukpook geege ikatet emi.
         21 Taikikọs, atata gwun̄ Nte ogwu ògbegbe utoon̄-ejit me emen ikwaan̄ Okaan̄-ene môkpa
         otutuuk inu inyi enyi, inyi enyi eriọọn̄ ubọk emi nkupbe, mè eriọọn̄ si inu nkirọ.
         22 Îre mije keyi ke nria ọmọ inu me lek kinyi, inyi enyi eriọọn̄ ubọk eji ekupbe, mè
         ọmọ si iyaka itap enyi efuuk me emen.
         23 Bọn Nte n̄a, Awaji Ute mè Okaan̄-ene Jisọs Karais inyi enyi esuuk, mè imumechieen̄,
         melek ichechieek.
         24 Atata nnwọn eyi Awaji ikup inyi enyi otutuuk ebi ekawọge lek me imama Okaan̄ kiji

1 Emi Pọọlu melek Timọti, eji ebi usun̄ kè Karais Jisọs ege ikpa etip yi ijet enyi,
         otutuuk bọn Awaji ìkup me Filipai, enyi ebi ìrere bọn eyi Awaji inan̄a me lek kè Karais
         Jisọs, mè otutuuk kinyi ebi ìkikpọ chieen̄ me ntitiin̄ Awaji, mè ebi ntap-ubọk me
         ntitiin̄ Awaji.
         2 Atata nnwọn mè esuuk eyi ònan̄a me ubọk Awaji ogwu òrere Nte kiji, mè Okaan̄-ene
         Jisọs Karais ikup inyi enyi.
         3 Nkitọn̄ Awaji n̄a enenen mije kinyi mgbọ geelek nkikeek enyi.
         4 Mgbọ geelek nkiriaak uriaak me ibot kinyi otutuuk ene, ǹkiriaak melek ikpele unwọọn̄
         me ejit n̄a,
         5 mije enyi egọọkbe emi ikisi ikwaan̄ ata etip yi bene me ibebene mege na re mgbọ keyi.
         6 Ofifi si, ejit n̄a înye ibe ke Awaji ogwu òbebene irọrọ ata ikwaan̄ kan̄ me emen
         ejit kinyi ìkpolọlọ isisi ikwaan̄ yi mege isi ire òta kan̄, me usen Jisọs Karais mônube.
         7 Îgbe ibe emi ǹkaan̄ òjelek ulọk òkup ikeyi me lek kinyi otutuuk, mije, mben enyi
         me ejit enenen. Melek si, enyi otutuuk mîgọọk emi igbaan̄ ikaan̄ uche me lek atata
         nnwọn eyi Awaji onyibe emi me mgbọ keyi nkupbe me mkpọn, melek mgbọ nkije ikana ikitumu
         ikọ me ibot ata etip, mè ikirọ ata etip ya inye.
         8 Ulọk nkaan̄be me lek kinyi îdọk enenen. Awaji me lek kan̄ môkọt ikeke ata-ikọ inyi
         emi. Ulọk yi ìnan̄a me ejit kè Jisọs Karais me lek kan̄.
         9 Uriaak nkiriaak inyi enyi ìre, mè imumechieen̄ enyi ekaan̄be me lek ebi melek kinyi
         ikpọkpọ ikimin, mè enyi ekekaan̄ si atata ifuk-ibot, mè ekegobo inu etet ejaan̄ lek.
         10 Sa me ikeyi ke enyi ebekọt ikiriọọn̄ inu ònwọnwọn ichit, inyi enyi etana esan̄a,
         mè ekakaan̄ nrọ-nlọ geege me emen mege ire usen Karais môkpọkbe inu.
         11 Ofifi si, ikwaan̄ ata irọrọ eyi òkinan̄a me ubọk kè Jisọs Karais môjot me emen ugwem
         kinyi. Mije keyi, ebi ene mêkinyi Awaji umin mè itọn̄.
         12 Mgbọ yi, bọn Nte n̄a, ǹkiweek irọrọ inyi enyi eriọọn̄ ibe kè otutuuk inu chi òrọrọ
         emi îrọ inyi ata etip yi itaan̄ ijọn̄ọ ere.
         13 Mije ufialek n̄a chi, otutuuk ebi uwu ere ogwu Sisa okiluk, mè otutuuk ebi ofifi
         ife mîra iniriọọn̄ ijaan̄ lek ibe ke emi ǹkup me mkpọn mije kè Karais.
         14 Ofifi si, mkpọn yi nkupbe me emen îtap owuwa bọn Nte efuuk me emen, inyi ema etumu
         ikọ Awaji, kpetet ukpook, kpelibi ene geege chieen̄.
         15 Îre atikọ ibe ke usini ene ekilook ata etip kè Jisọs Karais me njijọ ejit, isasa
         itap ufialek. Ire, usini ene ekisa me ata ekiket ilook ebi ene ata etip ya, inyi ikọ
         Awaji ije inyi isi.
         16 Ebi ìkisa me ata ekiket ilook ata etip ya ìre ebi ìmumun̄ emi me chieen̄, mije, ema
         mîriọọn̄ ibe ke Awaji ìsa emi initap me uwu mkpọn, inyi ǹsa me irek keyi ǹrọ mè ebi
         ene eriọọn̄ ibe ke ata etip yi ìre atikọ.
         17 Ebibilọ cha kpesa me ata ejit ikilook ata etip ya. Ekisa me ejit mba, inyi ema etap
         ufialek ekeme emi me ibot me emen mkpọn yi nkupbe.
         18 Ire, eya ìkakup me uyọt. Inu òkukup me uyọt ìre ke ema mêkilook ata etip kè Karais
         ya si me oniin̄ geelek, mè ìre me ijo ejit, mè ìyaka ire me ata ejit. Mije keyi, ejit
         îbele emi enenen. Me atikọ, mâkibele ejit si inyi isi,
         19 mije nriọọn̄ ibe, sa me uriaak enyi ekiriaak me ibot n̄a, melek ntap-ubọk eyi Ekwukwu
         kè Jisọs Karais, ke inu yi môrọ inyi emi ǹsibi me mkpọn.
         20 Inu nkiweek me otutuuk ejit n̄a, mè ikikpọ chieen̄ si, ìre, mè inu geege ikarọ inyi
         esip itet emi. Ire, kpan̄asi ikeya, ǹkiweek ibe ǹkat ejit enenen me mgbọ keyi kubọk
         nkikat otutuuk mgbọ, inyi Karais ikaan̄ umin me emen akpalek n̄a, mè ìre emi ǹkwukwu,
         mè ìyaka ire ǹkukup me ugwem.
         21 Mije, me lek n̄a, ire emi nkup me ugwem, ǹkup inyi Karais. Ire nkwu mkpa, eya ìre
         oruru inyi emi.
         22 Ire, ire nluk ugwem inyi isi me linyọn̄ keyi, mâkọt irọ owuwa inu eyi môtapbe ubọk
         inyi owuwa ene. Mije keya, ǹkayaka ìriọọn̄ agan̄ mbamọnọ.
         23 Agan̄ iba cha ìkpọkpọ ikitaba emi. Îlọk emi ikwukwu itele linyọn̄ keyi, mè ifo isi
         igọọk Karais ikup, mije, eya onwọn enenen igak iluluk me linyọn̄ keyi.
         24 Ire, mije kinyi, emi ikukup me ugwem me linyọn̄ keyi îkup me uyọt igak emi ikwukwu
         ifo igọọk Karais.
         25 Eyi ìre atikọ. Eya orọ, nriọọn̄ ibe ke mâluk melek kinyi, mè ikitap ubọk inyi enyi,
         inyi enyi ekaan̄ unwọọn̄, mè ekeje enyi isi me emen ichechieek.
         26 Eya orọ, ire nsibi me mkpọn, mè ikpọk inichichini melek kinyi, enyi mênwọọn̄ unwọọn̄
         enenen mije n̄a, mè itọn̄ Jisọs Karais enenen mije inu îrọbe inyi emi.
         27 Ire, enyi ìluk ugwem ògbegbe ebi ìbọbọkọ ata etip kè Karais itap. Eya ore inu òkukup
         me uyọt. Ire enyi ikiluk ikeya, mè ìre ǹnunu, mè ìre ǹkakọt ìnu, mâriọọn̄ ibe ke enyi
         mîkeke inye me ekiket ge, mè ikisa me ejit ge igbaan̄ itim akọn̄ me ibot ata etip
         eyi enyi echieekbe me lek.
         28 Mânọ si ibe ke enyi kpechieek ibe ebi ìkirọ ikeme enyi etap enyi ukpook me emen.
         Eyi môjeen̄ ema ikpọk mbum ibe ke Awaji me lek kan̄ obotip ema oyerebet, mè inyan̄a
         enyi isibi.
         29 Mije, Awaji ogwu ògwegwen enyi, inyi enyi enechieek me lek kè Karais, ìgwen enyi
         si ibe enyi enebọkọ ufialek mije kè Karais.
         30 Me mgbọ keyi, îre enyi melek n̄a ekigbaan̄ itim akọn̄ ya enyi emun̄be emi nkitim
         me mgbọ òraraka, mè ikup me lek ititim si inire mgbọ keyi.

1 Karake enyi ekanabe ebi eyi Karais, igọgọọk Karais îtap enyi efuuk me emen. Imumechieen̄
         kan̄ înyi enyi ukarajit. Enyi mîgbaan̄ inu irọ melek Ekwukwu Mbuban. Enyi mîkaan̄
         si ata ejit mè ejit nsan me lek ebi melek kinyi.
         2 Ire inu chi ire ikeya me atikọ, soso, ìgbaan̄ ìkaan̄ ejit ge, mè ìmun̄ lek kinyi
         me chieen̄, mè ìkaan̄ ekiket ge mè ulọk ge. Ìkiluk ikeyi ìfo isi, inyi unwọọn̄ n̄a
         ijot ichak.
         3 Me emen inu geelek enyi ekirọ, ikakikeek lek kinyi gaalek. Ìsan̄a lek kinyi me lek
         ugumulek ikakaan̄ge ibot. Kpan̄asi ikeya, ìkisiki lek kinyi me ijọn̄, mè ìkimọnọ ebi
         ofifi ife kubọk ebi ìnwọnwọn igak enyi.
         4 Ikakirọ inu òbokinin̄ enyi gaalek oruru. Ire, ìkiweek irọrọ inu echi òbokinin̄ oruru
         inyi ebi ofifi ife si igbaalek.
         5 Ìtele inyi ekiket ejit kinyi ire ìkike melek ekiket ejit kè Karais Jisọs.
         6 Me atikọ, bene me ibebene, Karais ìre ìkike melek Awaji. Ire, ìkasa me unye ìgọbọ
         irek irere ìkike melek Awaji ìkaan̄.
         7 Kpan̄asi ikeya, ìtetele otutuuk irek ya, mè iyaka inimọnọ irek ogwu usun̄, emaman
         ọmọ me linyọn̄ keyi me mbet ebilene kubọk ekiman ebilene.
         8 Mgbọ înube me linyọn̄ kubọk ebilene, ìsisiki lek kan̄ me ijọn̄, mè ichieek ikwukwu
         mkpa. Mkpa ya si ke îkwu me inyọn̄ uti nkwurieen̄.
         9 Mije keya, Awaji obebene ọmọ ifo inyọn̄, mè isun̄ ọmọ me irek òbebene ichit, mè inyi
         ọmọ erieen̄ ilile eyi òmimin igak otutuuk erieen̄ geelek.
         10 Eya orọ, isibak erieen̄ kè Jisọs, otutuuk inu geelek Awaji orombe, bene me lek ebi
         ìkup me emen inyọn̄ re lek ebi ìkup me linyọn̄ keyi, mè ebi ìkup me irak linyọn̄ keyi
         (eyi òrere ama ekwukwu), mêgwook akpatukot me ijọn̄, mè itọbọ ebum inyi Jisọs.
         11 Otutuuk otu geelek môtumu isibi si ibe ke Jisọs Karais ore Okaan̄-ene, inyi itọn̄
         mè umin geelek ikup inyi Awaji Ute.
         12 Eya orọ, atata ebi une n̄a, enyi mîkigban̄ utọn̄ inyi emi mgbọ nkupbe melek kinyi.
         Ire, mgbọ keyi nkakupge melek kinyi, îkup me uyọt enenen ibe enyi egban̄ utọn̄ egak
         ikeya. Ìsiki lek ìsi ikwaan̄ ìnyi Awaji me uran-lek mè ukpook, inyi unyan̄a kinyi
         iso ifuk.
         13 Mije, îre Awaji me lek kan̄ okisi ikwaan̄ me emen ejit kinyi, inyi enyi ekeweek irọrọ
         inu òkibele ọmọ ejit. Ọmọ si okitap ubọk inyi enyi, mè enyi ekekọt erọ si inu cha.
         14 Ikakinunuun̄, ikakitap okput me inu geelek enyi eberọ.
         15 Sa me ikeya, enyi mêre ebi kpunube inu geege ebesa itumu ikọ ikeme. Enyi mêre si
         bọn Awaji ebi ìtatana isan̄a, ebi ekakaan̄ge nrọ-nlọ geege me lek, me etete ijo ebi
         linyọn̄ keyi ebi ìwuwuwọlọ isan̄a. Îre enyi ekinyi utoon̄ me emen ijo linyọn̄ keyi,
         kubọk ebi kè ntoronyan̄ ekinyi utoon̄ me isinyọn̄.
         16 Enyi ekinyi utoon̄ ya me linyọn̄ mije enyi ekilook ebi ene etip òkinyi ene ugwem.
         Ìnye lek ìkirọ ikeya ìnyi isi mege ire mgbọ Karais môkpọkbe inu, inyi ǹkaan̄ inu mâsabe
         igugo lek. Mije, mâriọọn̄ ibe ke ekot nlibibe mè kwulukwulu nkwukwulube ìkachep me
         ikike.
         17 Ichechieek kinyi ìkup kubọk ngwugwa egwabe inyi Awaji. Usini mgbọ, ugwem n̄a obore
         kubọk miin̄ ebesa itọkọ igwook me lek ngwugwa ya. Ìrere ikeya ke ìbokup, emi mâbele
         ejit, mè igọọk otutuuk kinyi igbaan̄ inwọọn̄ unwọọn̄ si.
         18 Ikeya si, îgbe ibe enyi ebele ejit, mè egọọk emi enwọọn̄ unwọọn̄.
         19 Ire ineme Okaan̄-ene Jisọs, ǹkikpọ chieen̄ iraria Timọti inu me lek kinyi me mgbet
         mgbet mgbọ, inyi ǹnọ etip òfolek kinyi, mè ǹkaan̄ ubelejit.
         20 Ǹkakaan̄ ofifi ene òkup kubọk Timọti, ogwu ata ekiket òfolek kinyi okiyok me ejit.
         21 Mije, otutuuk kè ebilọ, ogwu ikup, ìkirọ inu òneme ọmọ, isasa itap ubọk inyi ugwem
         kan̄. Kpunu ogwu òyayaka ikikpọ chieen̄ me lek inu eyi Jisọs Karais.
         22 Ire Timọti, otutuuk kinyi mîriọọn̄ ibe ke îkaan̄ ata ugwem. Mije, ọmọ îgọọk emi isi
         ikwaan̄ ilolook ata etip, kubọk gwun̄ okigọọk ogwu ute isi ikwaan̄.
         23 Ǹkikpọ chieen̄ iraria ọmọ inu me lek kinyi mgbọ geelek mâriọọn̄be ubọk inu obokup
         melek n̄a me ere keyi.
         24 Ntoon̄ ejit me lek Okaan̄-ene si ibe ke ìkpojọn̄ọ mgbọ emi me lek n̄a mânube inimun̄
         enyi.
         25 Epaforoditọs, atata gwun̄ Nte n̄a ogwu enyi eriabe ibe initap ubọk inyi emi, îgọọk
         emi isi ikwaan̄, mè itim akọn̄ ya ijaan̄. Me mgbọ keyi, mmun̄ ibe ke îkup me uyọt
         ibe emi ǹria ọmọ ǹka ǹjet enyi me ere keya.
         26 Mije, otutuuk kinyi mêkilọk ọmọ. Ofifi si, îfieek ọmọ me lek ibe ke enyi mîra inọ
         ibe ke lek kan̄ ìkanye.
         27 Me atikọ, Epaforoditọs îfiak enenen, mè ibonikwu. Ire, Awaji okakaan̄ ejit nsan me
         lek kan̄, mè ikaan̄ si me lek n̄a, mè inyan̄a ugwem kan̄, inyi nkarọn̄ ìnin̄ ofifi
         inu ufieejit eyi òmimin igak eyi nkupbe me emen mgbọ keyi.
         28 Eya orọ îkupbe emi me uyọt igak otutuuk igwagwat lek iria ọmọ ijet enyi, inyi enyi
         emun̄ ọmọ, mè ebele ejit, mè ufieejit n̄a si iyaka igele.
         29 Ọmọ isinu, ìsa unwọọn̄ ìbọkọ ọmọ ìtap kubọk ngwan̄ kinyi me emen Okaan̄-ene. Îgbe
         ibe enyi ekemin ebi ìkup kubọk Epaforoditọs.
         30 Mije, ìsik sọntiik ọmọ mokwu mije ikwaan̄ kè Karais. Îsa ugwem kan̄ igwen inu ikike,
         inyi ọmọ ikọt inyi emi ntap-ubọk eyi ikafetge ibe enyi me lek kinyi ekọt etap enyi
         emi.

1 Me òta kan̄, bọn Nte n̄a, ìbele ejit mije enyi erebe ebi eyi Okaan̄-ene. Efuuk ìkata
         emi me emen ikpọkpọk ige si ikọ yaage mwuukbe lek ige ijet enyi, mije, ire ǹkakpọk
         ìge ikọ yi ìjet enyi, enyi mêkọt inin̄ emen ufialek.
         2 Ìgbala chieen̄ kinyi me lek ebi ife cha ìkisi ijo ikwaan̄ kubọk ibo, mè ikitọ ibe
         efieek otutuuk ene afi eyi akpalek.
         3 Eji ebi ìrere bọn Awaji inan̄a me ichechieek me lek kè Karais, eji ere ebi efieekbe
         afi ya me atikọ, ìkare ema cha. Eji ekitọbọ ebum inyi Awaji igọọk me nteme eyi Ekwukwu
         Awaji, mè ikimin Karais Jisọs mije inu îrọbe. Eji kpetoon̄ ejit me lek ọrọmijọn̄ eyi
         akpalek.
         4 Mebe ke ọrọmijọn̄ eyi akpalek îkup me uyọt, emi me lek n̄a nso ogwu motoon̄ ejit
         me lek. Ire ikaan̄ ogwu òkigugo lek ibe ke ọmọ îso ogwu môkọtbe itoon̄ ejit me lek
         ọrọmijọn̄ eyi akpalek, emi me lek n̄a nso igak ene ya.
         5 Mije, mgbọ emanbe emi isan̄a, efieek emi afi me òso egwe jeeta, igọọk me lek ọrọmijọn̄
         ebi Ju. Ire me lek irere ogwu Ijeren, emi ìre gwun̄ owot ido Ijeren ònan̄a me otoko
         kè Benjamin, mè ire si atalek ogwu Iburu esabe eje ebi Iburu ibon. Ire me agan̄ isusun̄
         Ikan ebi Ju, emi ìre ogwu Farisi.
         6 Ire me agan̄ ulọk itetet ọrọmijọn̄ ebi Ju, emi me lek n̄a nsisaak ebi ntitiin̄ Awaji
         me otutuuk efuuk n̄a. Ire si me agan̄ irere ogwu ata irọrọ me emen Ikan ebi Ju, emi
         ǹkare fọkọfọkọ ene, kpunu nlilọ geege me emen n̄a, nrọ otutuuk Ikan iso.
         7 Ire, otutuuk inu cha geelek echi mafukbe kubọk oruru inyi lek n̄a, mfuk ema otutuuk
         kubọk ichep mgbọ keyi mije kè Karais.
         8 Ìkare inu kecha gaalek ke mfuk ichep! Me atikọ, mfuk otutuuk inu nkaan̄be kubọk ichep
         mije kè Karais, mije, irọriọọn̄ Karais Jisọs Okaan̄ n̄a, ọmọ onwọn ichit. Îre mije
         kè Jisọs Karais ke ntele otutuuk inu. M̀mọnọ otutuuk inu cha kubọk ifin ikike me lek
         n̄a, inyi ǹkọt ǹkaan̄ Karais me lek kan̄ me emen ugwem n̄a kubọk oruru,
         9 mè ǹkana ogwu eyi Karais me atikọ. Sa me ikeyi, emi m̀kpare ogwu ata irọrọ inan̄a
         me isusun̄ Ikan. Ire, mâkana ogwu ata irọrọ mije nchieekbe me lek kè Karais. Òjelek
         irere ogwu ata irọrọ keyi ìkinan̄a me ubọk Awaji, mè ikup inyi ebi geelek ìchechieek
         me lek kè Karais.
         10 Inu nkiweek ichit me ugwem n̄a ìre irọriọọn̄ Karais, mè irọriọọn̄ si unye ònan̄a
         me lek ijojomo me mkpa eyi ọmọ ojomobe. Ǹkiweek si imumun̄ ufialek ọmọ omun̄be, mè
         ikukup kubọk ọmọ okupbe me emen mkpa îkwube.
         11 Sa me ikeya, usini mgbọ, emi mâgọọk ikup me otu ifuk ebi ìbejomo me mkpa.
         12 Ǹkatumu ibe ke nra iwuuk lek ikaan̄ otutuuk inu cha nkiweek ikakaan̄. Ǹkatumu si
         ibe ke nra inwọn isan̄a. Ire, ǹtetet lek inye ikilibi ekọt yi, inyi ǹkọt ǹkaan̄ inu
         cha, mije, îre bak me lek inu cha ke Karais onyan̄a emi, mè itet emi ikaan̄.
         13 Bọn Nte n̄a, emi ǹkamọnọ ibe ke nra ikaan̄ inu ya nkibak me lek ilibi ekot ya. Ire,
         inu ge gaalek ke nkirọ mgbọ geelek. Ǹkiwuwuuk otutuuk inu echi òrọrọ iraka, mè itet
         lek inye ikilibi ekot ya inyi isi, mè iben chieen̄ n̄a igwuun̄ me lek inu echi òkup
         me isi.
         14 M̀kpọkpọ itet lek n̄a inye ikilibi ekot ya, inyi ǹlibi ǹre òta, mè m̀ben mkpukpe.
         Mkpukpe ya ìre igwen, eyi Awaji osabe me lek kè Jisọs Karais igwen emi itap me ugwem
         eyi emen inyọn̄.
         15 Îgbe ibe otutuuk kiji ebi ìmimiin̄ ikem me emen inu eyi Awaji ekekaan̄ òjelek ekiket
         òkup ikeyi. Ire ikaan̄ ogwu ikaan̄ ofifi ekiket me lek inu geelek, Awaji môrọ inyi
         ene ya igobo itet.
         16 Inu òkukup me uyọt ìre, mè eji ekeluk ugwem egọọk me lek atikọ ya eyi eji ewuukbe
         lek ikaan̄.
         17 Bọn Nte n̄a, ìgọọk otutuuk ene ìkiluk ugwem kubọk nkiluk me agan̄ geelek. Eji mîra
         ijeen̄ enyi òjelek ugwem ògbegbe ibe enyi ekeluk. Eya orọ, enyi isimun̄ ebi geelek
         ìkiluk ugwem ikeya, ìgbala chieen̄ ìkween̄ ubọk ema ekirọ inu.
         18 Mije, nra iwuuk lek itaba enyi ubọk me utọn̄ owuwa mgbọ ibe ke owuwa ene me etete
         kinyi ekiluk ugwem kubọk ebi ochicha uti nkwurieen̄ kè Karais. Mgbọ keyi, ǹkisa mun̄
         ito me chieen̄ ikpọk itaba enyi ubọk me utọn̄ òfolek ikọ yaage si.
         19 Òta kiban̄ ìbore mkpa me ama yọk. Owot kiban̄ ke ema ekisi ikwaan̄ inyi kubọk ìre
         Awaji. Inu echi mokitap ema esip me isi ke ema eyaka ikisa igugo lek. Inu linyọn̄
         keyi gaalek ke ema ekisa itoon̄ ejit.
         20 Eyi kiji, eji ìre bọn owot emen inyọn̄. Eji ekikpọ chieen̄ mgbọ Ogwu Unyan̄a, òrere
         Okaan̄-ene Jisọs Karais, mônan̄abe me emen inyọn̄ inu.
         21 Ọmọ isinu, môninwene mwuwọ akpalek kiji yi òbokwukwu, inyi ikaan̄ umin mè uja kubọk
         akpalek kan̄. Unye ìbosa inwene akpalek kiji ìre ikpele unye kan̄ ya eyi îsabe ikpulu
         otutuuk inu geelek itap me irak ubọk mkpulu kan̄.

1 Atata bọn Nte n̄a ebi mmun̄be me chieen̄, îkilọk emi enenen imumun̄ enyi mgbọ geelek.
         Enyi ere unwọọn̄ n̄a, mè ire si okpibot ubọọn̄ eyi nkaan̄be kubọk mkpukpe ikwaan̄
         n̄a. Atata ebi une n̄a, mije inu ya Karais oborọ inyi eji, îgbe ibe enyi ebi eyi Awaji
         ekeke enye.
         2 Mgbọ keyi, ǹkiriaak ebi ngwan̄ kiji ebibaan̄ iba, Yuwodia mè Sintiki, ibe soso, mè
         ema erọ esuuk me etete kiban̄, mè egbaan̄ echieek, mije ema ìre ge me emen Karais.
         3 Owu si, atata ogwu une n̄a, ogwu melek n̄a ekigbaan̄ isi ikwaan̄, soso, tap ubọk
         rọ inyi esuuk ikup me etete ebibaan̄ iba cha, mije, ema melek n̄a mîgbaan̄ imun̄ ufialek
         mgbọ ema egọọkbe emi ikisi ilook ebi ene ata etip. Kelementi mè ebi ofifi ife ìgọgọọk
         eji ijijen̄e mîmun̄ si ufialek. Awaji îge otutuuk erieen̄ kiban̄ me emen ikpa ugwem.
         4 Enyi ebi ìrere ebi eyi Karais, ìkinwọọn̄ unwọọn̄ mgbọ geelek! Iin̄, m̀be enyi ìkinwọọn̄
         unwọọn̄!
         5 Ìkirọ inu esuuk esuuk melek otutuuk ene. Inunu Okaan̄-ene îkup mgbet.
         6 Ikasisaak ejit kinyi òfolek inu geege. Kpan̄asi ikeya, ìkpa inu geelek òkup enyi
         me uyọt ìnyi Awaji me uriaak. Me emen uriaak kinyi, ìkibeek Awaji mbeek, mè ìkinyi
         si ọmọ itọn̄.
         7 Ire enyi ikirọ ikeya, esuuk Awaji, eyi ebilene kpebekọt igobo itet, môbem ejit kinyi
         mè ekiket kinyi, inyi unan geege ikare enyi ebi eyi Karais Jisọs lek.
         8 Bọn Nte n̄a, òta ikọ n̄a ìre ikeyi: Ìkikeek ekiket òfolek inu geelek òrere atikọ,
         mè inu geelek òtatat, mè inu geelek òtatana me isi Awaji, mè inu geelek òjajaan̄,
         mè inu geelek ebi ene ekima. Inu geelek ònwọnwọn ichit, mè echi ebi ene mêkọtbe itọn̄,
         echichi ore inu ògbegbe ibe enyi ekekeek ekiket òfolek.
         9 Inu geelek enyi ekween̄be me ubọk n̄a, mè echi enyi ebọkọbe emi me ubọk, mè echi
         enyi enọbe emi me otu, mè echi enyi emun̄be me ugwem n̄a, ìkirọ otutuuk cha, ke Awaji
         ogwu ibot esuuk môkup melek kinyi.
         10 Nnwọọn̄ unwọọn̄, mè itọn̄ Okaan̄-ene enenen ibe ke enyi mîyaka ikpọk ibene ikikpọ
         emi chieen̄ me lek. Îfiin̄ mgbọ, karake enyi kpeyaka ikirọ. Me atikọ, nriọọn̄ ibe
         ke enyi mîkikaan̄ ulọk irọrọ, ire, irek ìkasibi ìnyi enyi ekọt ejeen̄ ulọk kinyi.
         11 Ìkare kubọk ke îkaan̄ inu ònanan emi orọ mè ǹtumu ikọ ya, mije, m̀bọbọọk ugwem n̄a,
         inyi irek geelek nkupbe iso emi.
         12 Nriọọn̄ ubọk ekisa iluk ugwem me mgbọ una, mè iriọọn̄ si ubọk ekisa iluk ugwem me
         mgbọ owuwa. Nra ije itibi irek chi geelek, mè iriọọn̄ nlelet inu òkup me emen. Eya
         orọ, me mgbọ geelek, mè irek geelek, me uraafiọọn̄, mè mgbọ owot ojotbe emi, mè ìre
         m̀bọbọọn̄ ubọọn̄, mè ìre m̀gbọgbọọn̄ ugbọọn̄, nriọọn̄ ubọk mbasa ikup me ubelejit,
         mè itele inyi inu geelek nkaan̄be iso emi.
         13 Mâkọt irọ inu chi geelek sa me unye kè Karais ogwu òkitap emi efuuk me emen.
         14 Ubọk geelek si, enyi mîrọ ijaan̄ enenen me itatap ubọk inyi emi me emen otutuuk ufialek
         n̄a.
         15 Ògak ge, enyi ebi Filipai mîriọọn̄ ijaan̄ lek ibe, me mgbọ ntelebe Mesidonia, mè
         inibene ilolook ata etip keyi me etete kinyi me adasi mgbọ, ke kpunu ofifi ntitiin̄
         Awaji geege ògọgọọk emi igbaan̄ isi ikwaan̄ kubọk enyi erọbe. Ike enyi ekibọkọ ikwaan̄
         n̄a itap, enyi mîra ikiche si uche inyi emi. Îre enyi gaalek ekirọ inu ya.
         16 Mije, mgbọ nkupbe me Teselonaika, enyi mîria ntap-ubọk owuwa mgbọ ijet emi mgbọ inu
         okinan emi.
         17 Ìkare inu cha enyi ekiria ijet emi okup emi me uyọt. Inu òkup emi me uyọt ìre oruru
         eyi Awaji obonyi enyi mije ntap-ubọk chi enyi ekitap inyi emi.
         18 Inu enyi eriabe ijet emi inan̄a me ubọk kè Epaforoditọs îtap emi ubọọn̄. Kpunu inu
         geege òyayaka inan emi. Enyi mînyi emi otutuuk inu mweekbe, mè inyi iraka. Uche cha
         ìkup kubọk ngwugwa òkidun̄u utop olu, eyi egwabe inyi Awaji, Awaji obọbọkọ, mè ibele
         ejit me lek.
         19 Eya orọ, Awaji n̄a ogwu òbọbọọn̄ ubọọn̄ ichit me umin kan̄ mè uja kan̄, môsa me lek
         kè Karais Jisọs inyi enyi otutuuk inu geelek òkup enyi me uyọt.
         20 Itọn̄ ikup inyi Awaji kiji òrere Nte kiji, isi ire mgbọ geelek ikakaan̄ge itata.
         Ikup ikeya.
         21 Ìtọp otutuuk ebi eyi Awaji ebi ìrere si ebi eyi Karais amọn ìnyi emi. Otutuuk bọn
         Nte ebi melek n̄a ekupbe me ere keyi mîtọp enyi amọn si.
         22 Otutuuk ebi eyi Awaji ìkup me ere keyi, ògak ge ebi ìkup me uwu ogwu Sisa, mîtọp
         enyi amọn si.
         23 Atata nnwọn eyi Okaan̄-ene Jisọs Karais ìkup me emen kinyi otutuuk ene.Ebi KọlọsiEbi KọlọsiEbi KọlọsiEbi KọlọsiEbi Kọlọsi

1 Emi Pọọlu ogwu òrere ogwu otuchieen̄ kè Jisọs Karais inan̄a me nkeek Awaji, emi melek
         Timọti gwun̄ Nte kiji ege ikpa etip keyi
         2 ijet enyi bọn Awaji me ama Kọlọsi, enyi bọn Nte ebi ìgbegbe utoon̄-ejit me emen Karais.
         Awaji ogwu òrere Nte kiji inyi enyi atata nnwọn kan̄ mè esuuk kan̄.
         3 Mgbọ geelek eji ekiriaak uriaak me ibot kinyi, eji kpekilọlọ itọtọn̄ Awaji ogwu òrere
         Nte Okaan̄ kiji Jisọs Karais.
         4 Eji ekitọn̄ ọmọ, mije, eji mînọ ibe ke ichechieek kinyi îkeke inye, mè inọ si ibe
         ke enyi mîmun̄ otutuuk bọn Awaji me chieen̄.
         5 Enyi ekaan̄ ichechieek yi mè imumechieen̄ yi mije enyi ekikpọ chieen̄ ikakaan̄ ugbana
         eyi Awaji osun̄be iban enyi me emen inyọn̄. Enyi mîwuuk lek inọ inu òfolek ugbana
         yi me emen ata etip eyi atikọ eyi elookbe enyi.
         6 Ata etip yi òkitaan̄ si ikana otutuuk linyọn̄, mè ikisi ata ikwaan̄ me ugwem ebi
         ene. Owuwa ene mêkichieek me lek. Ubọk yaage si ke ata etip yi osi ata ikwaan̄ me
         emen ugwem kinyi karake enyi enọbe, mè isa me ikeya iriọọn̄ ubọk atata nnwọn eyi Awaji
         okupbe me atikọ.
         7 Epafaras odasi isa ata etip yi inilook enyi. Ọmọ ìre ata ogwu eji emun̄be me chieen̄
         enenen, ogwu melek kiji ekisi ikwaan̄ inyi Jisọs Karais. Ọmọ ore ogwu òsasa ejit ge
         isi ikwaan̄ kè Karais me irek kiji me etete kinyi.
         8 Ọmọ si onikpa inyi eji ubọk enyi ekimun̄ ene me chieen̄ inan̄a me unye eyi Ekwukwu
         Awaji.
         9 Mije keyi, karake adasi usen eji enọbe inu òfolek kinyi, eji ekpọkpọ ikiriaak uriaak
         me ibot kinyi, mè ikibeek Awaji ibe irọ mè enyi eriọọn̄ nkeek kan̄ ejaan̄ lek, mè
         ekaan̄ ojot ojot iriọọn̄-inu eyi Ekwukwu kan̄ okinyi, inyi enyi ekekọt egobo inu geelek
         etet.
         10 Iriọọn̄-inu yi oborọ inyi enyi ekeluk ugwem ògbegbe ebi ìkigọọk Okaan̄-ene, mè ekerọ
         inu òkibele ọmọ ejit mgbọ geelek. Sa me ikeyi, enyi mêkirọ ata inu me oniin̄ geelek,
         mè ikpọkpọ ikiriọọn̄ inu eyi Awaji ifo isi.
         11 Eji ekiriaak si uriaak ibe mè Awaji isa ikpele unye kan̄, eyi òmimin ichit, irọ mè
         enyi ekeke enye, mè ekaan̄ ujọn̄ọ ukarajit, mè ekawọ lek, mè ekebele ejit me emen
         inu geelek.
         12 Eji ekiriaak si ibe mè enyi eketọn̄ Nte kiji ogwu òrọrọ inyi enyi egbe ebi ìbegọọk
         ikaan̄ uche me lek ugbana eyi ọmọ osun̄be iban ebi kan̄ me emen mkpulu eyi utoon̄
         kan̄,
         13 mije, Awaji îtaba eji isibi me irak ubọk mkpulu eyi udun̄, mè isa eji isi itap me
         emen mkpulu eyi ogwu Gwun̄ ogwu îmun̄be me chieen̄.
         14 Îre ogwu Gwun̄ ya ofaka eji isibi me usun̄ eyi ijo inu, mè itele otutuuk ijo kiji
         inyi eji.
         15 Karais, ogwu eji esabe chieen̄ imun̄, ìre inu geelek eyi Awaji ogwu eji ekasage chieen̄
         ìmun̄ orebe. Ọmọ ore adasi Gwun̄ enerieen̄ eyi Awaji. Ọmọ îmin enenen, kpebekọt isa
         inu geelek Awaji orombe itọ me lek kan̄.
         16 Mije, Awaji ìsa me ubọk kan̄ irom otutuuk inu geelek, echi òkup me emen inyọn̄, mè
         echi òkup me linyọn̄, echi ekisa chieen̄ imun̄, mè echi kpekisa chieen̄ imun̄, mè
         irom si otutuuk ebi osat geelek, mè otutuuk ijo erumun̄ geelek, mè ebi ibot ìkikpulu
         ema, mè ebi unye kiban̄, mè otutuuk kiban̄ me irek me irek. Awaji ìsa me ubọk Gwun̄
         kan̄ yi irom otutuuk inu geelek eyi îrombe. Otutuuk inu chi ìnan̄a me ubọk kè Karais.
         Karais si ke otutuuk inu chi okup inyi.
         17 Ọmọ ìwuwuuk lek ikup sabum enirom otutuuk inu. Me emen kan̄ si ke otutuuk inu okigbaan̄
         isọk.
         18 Ọmọ ore ibot isa inyi akpalek kan̄ eyi òrere ntitiin̄ Awaji, eyi ọmọ me lek kan̄
         obenebe. Me etete otutuuk ebi geelek ìkwukwu, ọmọ odasi ijomo me mkpa. Eyi ìkijeen̄
         ibe ke ọmọ ore ogwu òmimin ichit me emen inu geelek.
         19 Mije, îbele Awaji ejit ibe otutuuk inu geelek ọmọ orebe ikup iso ifuk ojot ojot me
         emen kè Karais.
         20 Îneme si Awaji isasa me lek kè Karais ikpulu otutuuk inu geelek îrombe iyaka isa
         ika inu me lek kan̄. Awaji ìsa me eje eyi Gwun̄ kan̄ ofiin̄be mgbọ îkwube me inyọn̄
         uti nkwurieen̄ irọ esuuk melek otutuuk inu geelek, echi òkup me linyọn̄, mè echi òkup
         me emen inyọn̄, inyi ema otutuuk eyaka egwu ekom eka egọọk ọmọ.
         21 Me mgbọ òraraka, enyi me lek kinyi si mîjọn̄ọ ere me lek Awaji, mije enyi erebe ebi
         òchicha Awaji, inan̄a me lek ijo ekiket enyi ekikeek me emen ejit kinyi melek ijo
         ugwem enyi ekiluk.
         22 Ire, me mgbọ keyi, Awaji îrọ inyi enyi melek kan̄ eyaka enere unene, sa me mkpa eyi
         Gwun̄ kan̄ okwube me akpalek ebilene me inyọn̄ uti nkwurieen̄ mije kinyi. Sa me ikeyi
         ke îgwọk enyi itana me emen ejit kinyi, mè isun̄ enyi me mbuban inyi lek kan̄, inyi
         ene geege ikamun̄ inu ìbosa ifieek enyi ikọ me isi kan̄.
         23 Ìkeke ìnye me emen ichechieek ìfo isi, ikasisik. Ìkaan̄ ikpọchieen̄ me lek inu geelek
         etumube inyi enyi me emen ata etip. Ata etip yi eyi ekilook otutuuk ene me otutuuk
         linyọn̄, ke Awaji ogwen emi Pọọlu kubọk ogwu usun̄ kan̄ ibe emi ǹkenlook ǹkana ere.
         24 Mgbọ keyi, ejit îbele emi enenen me lek ufialek mbọkọbe mije kinyi. Mije, ubọk Karais
         obọkọbe ufialek, ikeya si ke emi nkisa akpalek n̄a ibọkọ ufialek me ibot ntitiin̄
         Awaji, eyi òrere akpalek kè Karais. Ǹkibọkọ ufialek yi isasa irọ inyi ikwaan̄ eyi
         Karais osibe iso ifuk.
         25 Awaji ìgogobo emi ibe emi ǹnensi ikwaan̄ ǹnyi ntitiin̄ kan̄. Ìgobo emi ibe emi ǹnenlook
         otutuuk ene otutuuk ata etip kan̄.
         26 Ata etip yi ìre nlelet inu eyi Awaji ochitbe isun̄, ìkachili ìnyi ene geege karake
         ukot ukot, ire, mè inichili ibook me mgbọ keyi inyi ebi kan̄.
         27 Awaji îwuuk lek itumu ifieek ibe ke ọmọ môrọ inyi ebi kan̄ eriọọn̄ ubọk nlelet inu
         yi osabe imin iyaka, mè ubọk îsabe ikaan̄ ikpele oruru inyi ebilene me otutuuk ido
         geelek. Nlelet etip yi eyi Awaji ochilibe ibook ìre, ke Karais ọmọ òwa me emen ejit
         kinyi. Eya orọ, ke enyi mîkaan̄ ikpọchieen̄ ibe ke enyi mêgọọk ọmọ ikup me emen umin
         mè uja kan̄.
         28 Îre mije keya ke eji ekilook otutuuk ene ata etip òfolek kè Karais, mè ikitaba ene
         geelek ubọk me utọn̄, mè ikisa me otutuuk iriọọn̄-inu ijeen̄ ebilene inu, inyi ogwu
         geelek òchechieek me lek kè Karais imin iso ifuk ubọk ògbegbe, me mgbọ môkekebe me
         isi Awaji.
         29 Eya orọ, ǹkisa otutuuk ikpele unye Karais onyibe emi irọ ikwaan̄ yi, ubọk efuuk n̄a
         obenbe, inyi ǹkọt ǹrọ ǹre okputut me atata.

1 Ǹkiweek ibe enyi eriọọn̄ ibe ke nkwukwulu enenen me emen ikwaan̄ me ibot kinyi, ebi
         Kọlọsi mè ebi Lawodisia, mè otutuuk ebi geelek ekararakge ìmun̄ emi isi mè isi.
         2 Ǹkirọ ikwaan̄ yi, inyi ǹkat ife cha ejit, mè ǹtap ema efuuk me emen, inyi ema ekana
         ere ge sa me imumun̄ lek kiban̄ me chieen̄. Ǹkiweek ibe ema egobo inu chi etet ejaan̄
         lek, inyi ema ekaan̄ ojot ojot utoon̄-ejit, mè esa me ikeya eriọọn̄ nlelet inu ya
         eyi Awaji ochilibe ibook. Nlelet inu yi ìre Karais me lek kan̄.
         3 Me emen kè Karais ke Awaji otap otutuuk udọk udọk unye otu ewe ifuk-ibot mè iriọọn̄-inu
         kan̄.
         4 Ǹkitumu ikọ yi inyi enyi, inyi ene geege ikasa unin̄i otu ikọ ìnifiaan̄ enyi ìfiin̄.
         5 Mije, ubọk geelek nkakupge me etete kinyi me akpalek, ekiket òfolek kinyi îmin emi
         me ejit mgbọ geelek. Ejit îbele emi si, mije enyi ekiriọọn̄ ubọk itet lek kinyi ikaan̄,
         mè ikeke inye me ichechieek kinyi me emen kè Karais.
         6 Mgbọ keyi enyi ebọkọbe Jisọs Karais itap kubọk Okaan̄ kinyi, ìkiluk si ugwem kubọk
         ebi ìchechieek me lek kan̄.
         7 Ìtap ugwun̄-ijọn̄ kinyi ìdọk me emen kan̄, inyi enyi ekaan̄ ugwem, mè eketibi emiin̄
         me emen kan̄. Ìkeke ìnye me emen ichechieek kinyi kubọk ejeen̄be enyi, mè ìkinyi ọmọ
         ogbogbo itọn̄ mgbọ geelek.
         8 Ìgbala chieen̄, inyi ene geege ikasa ujọn̄ọ ifuk-ibot ebilene ìnifiaan̄ enyi ìsan̄a
         me lek ata ichechieek kinyi. Mije, òjelek iriọọn̄-inu keyi ìkanan̄a me ubọk kè Karais,
         ìnan̄a me lek ọrọmijọn̄ eyi ebilene, mè ubọk Yọk ogwu òkikpulu linyọn̄ keyi.
         9 Mije, otutuuk inu geelek eyi Awaji orebe îso ifuk me emen kè Karais mgbọ îlukbe me
         akpalek ebilene.
         10 Eyi enyi ekupbe me emen kè Karais, enyi si mîkaan̄ ojot ojot ugwem ya, mije, ọmọ
         ore ogwu ibot òmimin igak otutuuk ebi ibot geelek, mè ebi ibot erumun̄ geelek.
         11 Me emen kè Karais si, mîfieek enyi afi. Ifieek-afi keyi ìkare òjelek eyi ebilene
         ekirọ. Eyi ìre ifieek-afi eyi kè Karais, eyi òrere isasan̄a eyi Karais osan̄abe enyi
         isibi me emen ijo ugwem eyi akpalek.
         12 Me mgbọ egwookbe enyi mun̄, ìkup kubọk egbagbaan̄ enyi melek Karais ifuun̄, mè igbaan̄
         enyi melek kan̄ si ijomo me mkpa, mije enyi echieekbe me lek unye eyi Awaji ogwu òjojomo
         Karais me mkpa.
         13 Me adasi mgbọ, enyi ekwukwu isan̄a, kpekaan̄ ata ugwem, mije ijo inu enyi erọbe,
         melek mije enyi ekarege ebi eyi Awaji, ebi efieekbe afi. Mgbọ enyi enichieek me lek
         kè Karais, Awaji onenirọ inyi enyi egat ugwem melek Karais. Awaji îtele otutuuk ijo
         kiji inyi eji.
         14 Awaji îgwak otutuuk ikpa urieek ijo inu kiji mè ikan geelek òtetet eji ifiin̄ isan̄a,
         inan̄a me lek mkpa kè Karais. Ìkup kubọk Awaji ìbeben ikpa urieek ijo inu cha igon
         ikam me inyọn̄ uti nkwurieen̄ kè Karais.
         15 Me inyọn̄ uti nkwurieen̄ ya si ke Karais obọkọ otutuuk unye ebi ibot ijo erumun̄
         geelek itọp ifiin̄, mè itim ikpan̄ ebi ibot ijo erumun̄ cha, mè isa ema ikiwulu òkô
         ika me isi otutuuk ene, kubọk ebi ekpulube me akọn̄.
         16 Eya orọ, ikachieek ibe ene geege ifieek enyi ikọ òfolek inu enyi ekirie, mè inu enyi
         ekinwọ. Ikachieek si ibe ene geege ifieek enyi ikọ òfolek ubọk ekisa irie ijọk mfaka,
         mè ìre ijọk aya onyan̄, mè ìre inu òfolek Usen Mbuban.
         17 Mije, inu chi geelek ìre ogugo inu òbonunu. Ire, achubọk inu ya eyi inu chi orebe
         ogugo inyi, ìre Karais me lek kan̄.
         18 Eya orọ, ikachieek ibe ebi ofiaan̄ geege, ìkimọnọ lek kiban̄ kubọk ebi ìmimiin̄,
         enefieek enyi ikọ. Ife chi ekibe mè ebi ene ekesiki lek kiban̄ me ijọn̄, mè eketọbọ
         ebum enyi ebi osat Awaji, mè ikitumu si ibe ke Awaji ochili inu chi ijeen̄ ema me
         ilaak ọkpọchieen̄. Ema kpekup me lek inu geege, ire, ema ekpọkpọ ikibene lek. Ifuk-ibot
         kiban̄ ìnan̄a me linyọn̄ keyi gaalek.
         19 Òjelek ene òkup ikeya ìkayaka ìkup melek Karais ogwu òkup kubọk ibot isa inyi akpalek.
         Ike nlik me ibot usọk okigbaan̄ otutuuk nriro òkup me akpalek ene isọk me lek ibot
         ene, ikeya si ke Karais okigbaan̄ otutuuk ebi kan̄ ititiin̄ me emen kan̄, mè ikinyi
         ema unye, mè ikirọ inyi ema eketibi esibi ike Awaji okiweek ibe ema etibi esibi.
         20 Enyi mîgọọk Karais ikwu mkpa, mè inwọnọ me ubọk ebi ijo erumun̄ ìkikpulu linyọn̄
         keyi. Ìre keke orọ enyi eyaka ikiluk ugwem kubọk ebi linyọn̄ ekiluk? Enyi ejeje iyaka
         ikisiki ibot inyi ikan ọrọmijọn̄ echi ebilene etapbe ibe,
         21 “Katet ubọk me lek keyi! Katap eyi me otu! Kachak ubọk me lek keyi!”?
         22 Otutuuk ikan chi ìbofafiat isan̄a kpai me ubọk ebilene, me ikafiin̄ge mgbọ, mije,
         îre me ekiket ebilene mè ijejeen̄ ebilene ke înan̄a.
         23 Me atikọ, ire ikpọ ikan chi inyọn̄ inyọn̄, ìkup kubọk ata iriọọn̄-inu òwa me emen.
         Ebi ìchechieek me lek ikan chi ekitet lek kiban̄ me unye ikitọbọ ebum inyi ebi osat
         Awaji, mè ikifiaan̄ isiki lek kiban̄ me ijọn̄, mè ikisulu lek kiban̄ osusut ikagbege.
         Ire, ikan chi ìkakaan̄ unye geege isasa ikput ijo nkeek mè ijo ulọk akpalek geelek
         eyi ebilene ekikaan̄.

1 Awaji îgbaan̄ enyi melek Karais ijomo me mkpa. Eya orọ, ìkiweek inu echi òkup me
         emen inyọn̄ ere Karais osikibe ikweek me agan̄ ubọk ulom unye eyi Awaji.
         2 Ìkikaan̄ ulọk, mè ìkikeek ekiket òfolek inu echi òkup me emen inyọn̄, ikakaan̄ ulọk
         me lek inu echi òkup me linyọn̄ keyi.
         3 Mije, enyi mîkwaan̄ itele oka ijo ugwem kinyi, mè iyaka inikaan̄ ayaya ugwem. Awaji
         onenimọnọ ayaya ugwem ya ilet me emen kè Karais ogwu òkup melek Awaji.
         4 Eya orọ, Karais ore ugwem kinyi. Me mgbọ Karais ogwu òrere ugwem kinyi ya môgwube
         ikom inu, enyi mêgọọk ọmọ si ikana isibi me umin mè uja kan̄.
         5 Mije Karais orebe ugwem kinyi, ìtele otutuuk oka ijo ugwem kinyi cha eyi linyọn̄
         keyi. Ìmọnọ oka ugwem cha kubọk inu òkwukwu, eyi ikayakage ìkaan̄ unye me emen kinyi.
         Ìtele ijeje oyet mè ten̄ten̄ ugwem, mè ugwem barabat, mè ijo ulọk, mè chieen̄ ile,
         mije, ire enyi ikaan̄ chieen̄ ile me lek inu geelek, ìsibi ibe ke enyi mîmin inu ya
         igak Awaji.
         6 Îre mije inu chi geelek ke unaan̄-ejit Awaji obonikeme ebi kpekisiki ibot inyi Awaji.
         7 Me adasi mgbọ, enyi me lek kinyi mîgọọk ikirọ ijo inu chi me emen oka ugwem enyi
         ekiluk.
         8 Ire, mgbọ keyi enyi ekaan̄be ayaya ugwem, ìtele otutuuk ijo ugwem cha. Ìtele unaan̄-ejit,
         mè uyok ejit, mè ikekeek ene ijo, mè itutumu ene ifiat, mè ijo otu ikọ geelek.
         9 Ikakan̄ ataak ìnyi ebi melek kinyi, mije, enyi mîra iwọọk oka ugwem kinyi eyi òkirọ
         inyi enyi ekerọ ijo inu cha isan̄a,
         10 mè iyaka initap ayaya ugwem eyi Awaji orombe. Awaji ogwu òrorom ugwem ya ìkpọkpọ
         ikinwene ugwem ya, inyi ikikana ayaya, mè inikup kubọk ugwem kan̄, mè enyi esa me
         ikeya eriọọn̄ ọmọ ejaan̄ lek.
         11 Me emen ayaya ugwem yi, otutuuk ene ìre ìkike, ogwu Ju mè ogwu ikarege ogwu Ju, ogwu
         efieekbe afi mè ogwu ekafieekge afi, ebi usun̄ mè ebi ekarege usun̄, mè otutuuk ebi
         ekabologe chieen̄, ìrere ebi ìluk me agan̄ ekigwen Sitia. Otutuuk chi ìre ikike, kpunu
         esese inu geege òkukup me etete kiban̄, mije, Karais ore inu geelek inyi ema, ọmọ
         si okup me emen otutuuk kiban̄.
         12 Eya orọ, enyi kubọk ebi eyi Awaji, ebi Awaji ogobobe isun̄ esese inyi lek kan̄, ìmun̄
         lek kinyi me chieen̄ enenen, ìkikaan̄ ejit njijin mè ata ejit me lek ene. Ìkisiki
         lek kinyi, mè ìkirọ inu esuuk esuuk, mè ìkikaan̄ ukarajit.
         13 Ikakigwat lek ìnaan̄ ejit ìnyi ebi melek kinyi ebi ìrọrọ enyi ilọ. Ire ebi melek
         kinyi irọ enyi ijo inu, ìtele inyi ema. Ike Awaji otelebe ijo kinyi inyi enyi, enyi
         si, ìtele ìnyi ebi geelek ìrọrọ enyi ijo inu.
         14 Eyi ògagak otutuuk, ìkaan̄ imumechieen̄ me lek ebi melek kinyi, mije, imumechieen̄
         okigbaan̄ otutuuk ata ugwem chi ibọp me emen ene, mè ikirọ inyi ene ya iso ifuk ubọk
         Awaji oweekbe.
         15 Ìtele mè esuuk eyi Karais okinyi ene ikup me emen ejit kinyi, mè ikijeen̄ enyi oniin̄
         me emen inu geelek enyi ekirọ, mije, Awaji ìgbaan̄ otutuuk kinyi igwen, inyi enyi
         enere akpalek ge gaalek, mè eluk me esuuk. Ìkinyi Awaji itọn̄ mgbọ geelek.
         16 Ìtele mè ikọ kè Karais ikup me emen kinyi ojot ojot. Ìkisa me ojot ojot iriọọn̄-inu
         ìkijeen̄ ebi melek kinyi inu. Ìkikọt okwa mbuban mè okwa itọn̄ ìnyi Awaji, mè okwa
         echi òkibene Ekwukwu Mbuban. Ike enyi ekikọt okwa inyi Awaji, ìkitọn̄ ọmọ mgbọ geelek
         me emen ejit kinyi.
         17 Me inu geelek enyi ekirọ, mè ìre me ikọ otu mè ìre me ikwaan̄ irọrọ me ubọk, ìkirọ
         otutuuk me erieen̄ Okaan̄-ene Jisọs, mè ìkisa me lek erieen̄ kan̄ ìnyi Awaji itọn̄.
         18 Enyi ebi nwa, ìsiki ibot ìnyi ebi nlom kinyi, mije, ikeya ogbe ibe ogwu òkup me emen
         Okaan̄-ene irọ.
         19 Enyi ebi olom, ìmun̄ ebi nwa kinyi me chieen̄. Ikaluk ugwem ijo ijo melek kiban̄.
         20 Enyi nsabọn, ìsiki ibot ìnyi nte kinyi mè nga kinyi me emen inu geelek, mije, irọrọ
         ikeyi okibele Awaji ejit.
         21 Enyi ebi ute, ikatap nsabọn kinyi ijo ejit, inyi ema ekanan̄a me ikeya ìwọ lek me
         irọrọ inu òtatat.
         22 Enyi ebi usun̄, ìkisiki ibot ìnyi ebi nte uwu kinyi me emen inu geelek. Ikakisiki
         ibot me mgbọ ema ekupbe gaalek, inyi ema ekema enyi. Ire, ìkisa otutuuk ejit kinyi
         ìsi ikwaan̄ ìnyi ema me oniin̄ òbokinyi Okaan̄-ene umin.
         23 Inu geelek enyi ekirọ, ìkisa otutuuk ejit kinyi ìrọ, mije, enyi ekirọ inyi Okaan̄-ene,
         ìkare ebilene.
         24 Ikawuuk ibe ke Okaan̄-ene môkpe enyi mkpukpe ubọk ikwaan̄ kinyi. Enyi mêbọkọ otutuuk
         irot geelek îsun̄be inyi enyi, mije, Okaan̄-ene Karais me lek kan̄ ore nte uwu ya
         ogwu enyi ekisi ikwaan̄ inyi.
         25 Ene geelek òkirọ ijo inu ìkpolọlọ ibọbọkọ mkpukpe ijo inu kan̄, mije, Awaji ìkakilibi
         ene geege chieen̄, ìkakigobo si ene geege isi.

1 Enyi ebi nte uwu, ìkirọ inu òtatat, mè igbe ìnyi ebi usun̄ kinyi. Mije, enyi mîriọọn̄
         ibe ke enyi si mîkaan̄ Nte Uwu me emen inyọn̄.
         2 Ìkiriaak uriaak mgbọ geelek. Ìkup me mbem lek, mè ìkitọn̄ Awaji otutuuk mgbọ.
         3 Ìkiriaak si uriaak me ibot kiji ibe Awaji ichili oniin̄ ibook, inyi eji ekelook ata
         etip, mè eji ekọt ekpa nlelet inu ya eyi Awaji ochilibe ibook òfolek kè Karais enyi
         ebi ene. Enyi mîriọọn̄ ibe ke ìre mije ilolook ata etip yi ke etet emi itap me mkpọn.
         4 Ìkiriaak uriaak me ibot n̄a, inyi ǹkọt ǹlook ata etip yi mkpọk mbum ike îgbebe, mè
         ebi ene egobo etet ejaan̄ lek.
         5 Ìsa me iriọọn̄-inu ìkirọ inu melek ebi ekachieekge me lek Okaan̄-ene, mè isa irek
         geelek enyi ekaan̄be melek kiban̄ ìrọ ata ikwaan̄ òkakaan̄ oruru.
         6 Ìkisa ida ònwọnwọn, mè ata otu eyi òkibele ebi ene ejit, ìtumu ikọ mgbọ geelek, inyi
         enyi ekeriọọn̄ ubọk enyi ebekisa ifọọk ene geelek ikọ.
         7 Taikikọs môtumu inu geelek òfolek n̄a inyi enyi. Ọmọ ìre atalek gwun̄ Nte ogwu eji
         emabe enenen, ogwu òkisa otutuuk efuuk kan̄ isi ikwaan̄. Ọmọ melek n̄a ekigbaan̄ isi
         ikwaan̄ inyi Okaan̄-ene.
         8 Inu òrọrọ nriabe ọmọ inu me lek kinyi ìre, inyi inikpa otutuuk inu òfolek kiji inyi
         enyi, mè itap si enyi efuuk me emen.
         9 Ọmọ melek Onesimọs atata gwun̄ Nte ogwu eji emabe enenen, ogwu ògbegbe utoon̄-ejit
         ebenu me lek kinyi. Ọmọ ìre ene ge me lek ebi ntitiin̄ kinyi. Ema ene iba mêkpa otutuuk
         inu òkirọ me ere keyi inyi enyi.
         10 Arisitakọs ogwu melek n̄a ekupbe me mkpọn me ere yi ìbe mè emi ǹtọp enyi amọn ǹnyi
         ọmọ. Ikeya si, Mak, gwun̄ ngwan̄ kè Banabas îtọp enyi amọn. Nra iwuuk lek ige ikpa
         nteme òfolek kè Mak ijet enyi. Eya orọ, mgbọ ọmọ isinu, ìsa ata ejit ìbọkọ ọmọ ìtap.
         11 Josuwa ogwu ofifi erieen̄ kan̄ orebe Jọsitọs, îtọp si enyi amọn. Me otutuuk ebi melek
         n̄a ekisi ikwaan̄ eyi mkpulu eyi Awaji, ebibi gaalek ere ebi Ju. Me atikọ, ema mîtap
         emi efuuk me emen enenen.
         12 Epafaras, òrere ene ge me lek ebi ntitiin̄ kinyi, mè ire si ata ogwu òkisi ikwaan̄
         inyi Jisọs Karais, îtọp enyi amọn. Ọmọ ìkiriaak uriaak mgbọ geelek ibe mè Awaji irọ
         inyi enyi ekeke enye, mè emiin̄ eso ifuk me emen inu eyi Awaji, mè eriọọn̄ nkeek Awaji
         ejaan̄ lek.
         13 Emi me lek n̄a nkeke ata-ikọ inyi ọmọ, ibe ke ọmọ gwa òkikwukwulu enenen ikisi ikwaan̄
         me ibot kinyi, mè ebi Lawodisia, mè ebi Hirapolis.
         14 Luk ogwu ofia eji emabe enenen, mè Dimas mîtọp enyi amọn si.
         15 Ìtọp bọn Nte kiji ìkup me Lawodisia amọn, mè ìtọp si gwun̄ Nte n̄a enenwaan̄, Nimfa,
         mè ebi ntitiin̄ Awaji ìkititiin̄ me uwu kan̄ ata amọn ìnyi eji.
         16 Enyi isifuk ikpa etip keyi isan̄a me ntitiin̄ kinyi, ìrọ inyi ire ubọk ebi Lawodisia,
         mè efuk esibi si me ntitiin̄ kiban̄. Nge ofifi ikpa etip ijet ema, mè ibe ema erọ
         mè ire enyi ubọk. Ema isiria ikpa ya ijet enyi, ìfuk si ìsibi me ntitiin̄ kinyi.
         17 Ìlook Akipọs ibe ikalọlọ irọrọ ikwaan̄ Okaan̄-ene eyi etapbe ogwugwu me ubọk ibe
         irọ ya.
         18 Emi Pọọlu nsa ubọk n̄a gaalek igwat òta ikọ chi ijet enyi. Ntọp enyi amọn! Ikawuuk
         ibe ke emi ǹkup si me mkpọn. Atata nnwọn eyi Awaji ikup melek kinyi.Ebi Teselonaika eyi adasiEbi Teselonaika eyi adasiEbi Teselonaika eyi adasiEbi Teselonaika eyi adasiEbi Teselonaika eyi adasi

1 Emi Pọọlu mè Sailas mè Timọti ege ikpa etip yi ìjet enyi ebi ntitiin̄ Awaji me ama
         Teselonaika, ìrere ebi Awaji Ute mè Okaan̄-ene Jisọs Karais ekaan̄be. Atata nnwọn
         mè esuuk eyi Awaji ikup inyi enyi.
         2 Eji mîkitọn̄ Awaji mgbọ geelek mije kinyi, mè ikitap enyi si me uriaak mgbọ geelek.
         3 Me emen uriaak kiji me isi Awaji ogwu Nte kiji, eji kpekilọlọ itutumu inu òfolek
         imumechieen̄ enyi ekaan̄be, mè ata inu enyi ekirọ inan̄a me lek enyi echieekbe me
         lek kè Jisọs Karais. Eji kpekilọlọ si itutumu inu òfolek ike enyi ekatelege mgbọ geege
         ikakaan̄ ikpọchieen̄ me lek Okaan̄ kiji Jisọs Karais.
         4 Bọn Nte n̄a ebi Awaji omabe, eji mîriọọn̄ ibe ke Awaji îgobo enyi isibi inyi lek
         kan̄.
         5 Eyi ìre inu eji eriọọn̄be, mije, ata etip eji esabe ijet enyi ìkare me ikọ otu gaalek,
         ìje melek unye mè Ekwukwu Mbuban. Enyi melek kiji esasa otutuuk ejit ibọkọ itap, mè
         ichieek me lek. Enyi mîmun̄ ubọk eji elukbe ugwem mgbọ eji egọọkbe enyi ikup me ama
         kinyi. Îre mije kinyi ke eji eluk ikeya, inyi enyi ekween̄ inu enan̄a me ugwem kiji.
         6 Enyi mîkpọ inu me ubọk kiji irọ, mè ikpọ si inu me ubọk Okaan̄-ene irọ. Sa me ikeya
         ke enyi ebọkọ ata etip ya itap me unwọọn̄ eyi Ekwukwu Mbuban okinyi, ubọk geelek enyi
         emun̄be owuwa ufialek.
         7 Mije inu yi enyi erọbe, enyi mîkana ebi otutuuk ebi ìchechieek me lek kè Jisọs Karais
         me ido Mesidonia mè Akaya ebekikpọ inu me ubọk irọ.
         8 Enyi ke ekibene chieen̄ ikpọ, mije, ata etip Okaan̄-ene ìnan̄a me otu kinyi isibi
         isi ire lek ebi Mesidonia mè ebi Akaya. Ògak ge, etip ichechieek kinyi me lek Awaji
         îtaan̄ si ikana otutuuk ere. Eya orọ, kpunu inu geege eji eyaka ikitumu òfolek kinyi,
         9 mije, ere geelek eji esibe, ebi ere cha gaalek ekisa otu kiban̄ itumu ubọk enyi esabe
         ibọkọ eji itap me mgbọ eji enube ama kinyi, mè ikitumu si ubọk enyi esabe itele itọtọbọ
         ebum inyi mkpọmfaka, mè ikana igọọk Awaji, mè ikisi ikwaan̄ inyi atata Awaji òkup
         me ugwem.
         10 Ebi ere chi geelek mîkitumu si ibe ke enyi ekikpọ chieen̄ mgbọ Gwun̄ eyi Awaji, òrere
         Jisọs ogwu Awaji ojomobe me mkpa, mônan̄abe me emen inyọn̄ inu. Jisọs yi ore ogwu
         òninyan̄a eji isibi me emen unaan̄-ejit Awaji eyi òbonunu.

1 Bọn Nte n̄a, enyi me lek kinyi mîriọọn̄ ibe ke inunu eji enube me lek kinyi ìkachep
         me ikike.
         2 Eji mîmun̄ owuwa ufialek, mè ibọkọ ikpele esip me ama Filipai, kubọk enyi eriọọn̄be.
         Ire, mgbọ eji enube ama kinyi, Awaji înyi eji unye eji esabe ikọt ikeke ida otutuuk
         ikpele ufialek ebi ene eweekbe isasa ikput ikwaan̄ kiji me ama kinyi. Eji mîsa si
         unye ya ichieek mkpa ilook enyi ata etip eyi Awaji.
         3 Ikọ eji etumube inyi enyi ìkakaan̄ inu òlọlọ me emen. Eji kpekaan̄ ofifi ekiket geege
         me ejit isa itumu. Eji kpetutumu si ikọ ya isasa ifiaan̄ enyi.
         4 Ire, Awaji îtoon̄ eji ejit me lek, mè iyaka ata etip kan̄ itap eji me ubọk ibe eji
         ekelook. Eya orọ, eji kpetumu ikọ kiji ibe ineme ebilene. Ire, eji etumu ibe ineme
         Awaji ogwu òrọriọọn̄ ijọn̄ ijọn̄ ejit kiji.
         5 Kubọk enyi eriọọn̄be, eji kpetumu unin̄i otu ikọ inyi enyi. Eji kpesa si ulọk ebek
         ikpoko inu, mè ifiaan̄ ikitumu utop utop ikọ isa ichit. Awaji ore ogwu ata-ikọ inyi
         eji.
         6 Eji kpeweek ibe ene geege, mè ìre enyi mè ìre ebi ofifi ife, etọn̄ eji.
         7 Me atikọ, eji kubọk ebi otuchieen̄ kè Karais, eji mîkaan̄ unen idodo ibe enyi ekekpọ
         eji chieen̄ me lek. Ire, kpan̄asi ikeya, eji eyaka inigọgọọk enyi iluk esuuk esuuk
         kubọk ata uga òkigbala chieen̄ ikpọ asa nsabọn kan̄.
         8 Bak me lek ulọk eji ekaan̄be me lek kinyi, eji kpeche ata etip eyi Awaji gaalek inyi
         enyi, eji mîsa me ubelejit iche si lek kiji igbaalek inyi enyi, mije, eji mîmun̄ enyi
         me chieen̄ enenen.
         9 Bọn Nte n̄a, eji mîriọọn̄ ibe ke enyi kpewuuk kwulukwulu kiji mè unye ikwaan̄ eji
         ekisi mgbọ eji egọọkbe enyi iluk, mè ikilook enyi ata etip eyi Awaji. Mgbọ ya, eji
         ekisi ikwaan̄ eririeen̄ mè ikarek ikisa ikpọ lek kiji, inyi eji ekasa ufialek eyi
         akpalek kiji geege ìkeme enyi.
         10 Enyi ìre ebi ata-ikọ inyi eji, ikeya si ke Awaji ore ogwu ata-ikọ inyi eji ibe ke
         otutuuk mgbọ eji elukbe me etete kinyi ebi ìchechieek me lek kè Jisọs Karais, ke eji
         mîsun̄ lek kiji me mbuban, mè ikirọ ata irọrọ, mè ikiluk ugwem eyi ikakaan̄ge nrọ-nlọ
         geege me emen.
         11 Enyi mîriọọn̄ si ibe ke eji ekaan̄ ugwem me lek kinyi me ene me ene kubọk ute okikaan̄
         me lek ebi bọn.
         12 Eji mîkinyi enyi nteme, mè ikitap enyi efuuk me emen, mè ikirọ enyi inye ibe enyi
         ekeluk ugwem eyi òbokineme Awaji ogwu ògwegwen enyi, inyi enyi enekaan̄ uche me ugbana
         eyi mkpulu kan̄, mè umin kan̄ mè uja kan̄.
         13 Eji mîkitọn̄ Awaji mgbọ geelek, mije, mgbọ eji etumube ikọ Awaji inyi enyi, eyi enyi
         ebọkọbe itap, enyi kpebọkọ itap kubọk ikọ ebilene. Ire, enyi ebọkọ itap kubọk ikọ
         Awaji, mije, ikọ Awaji ke ìre me atikọ. Ikọ yi si òkisi ikwaan̄ me emen kinyi ebi
         ìchechieek me lek kè Jisọs Karais.
         14 Bọn Nte n̄a, inu yaage òrọrọ enyi orọ ebi ntitiin̄ Awaji, òrere ebi eyi Jisọs Karais,
         me ido Judia. Ike enyi ebọkọbe ufialek me ubọk ebi ido kinyi, ikeya si ke ebi ntitiin̄
         Awaji cha ebọkọ ufialek me ubọk ebi Ju, òrere ebi kiban̄.
         15 Îre ebi Ju chi ekpan̄ Okaan̄-ene Jisọs, mè ikpan̄ ebi nriran kiban̄, mè ilap eji
         si isibi. Ife chi mîrọ inu ònanaan̄ Awaji ejit, mè irọ ikeme otutuuk ebilene,
         16 mije ema ekputbe eji ibe eji ekasi ìtumu ikọ Awaji ìnyi ebi ekarege ebi Ju mè ebiba
         egọọk ekaan̄ unyan̄a. Òjelek ijo inu kechi ema ekirọ mgbọ geelek orọ inyi ijo kiban̄
         ikpọkpọ iwa ijot ere. Mgbọ keyi unaan̄-ejit Awaji îrọn̄ ikeme ema!
         17 Bọn Nte n̄a, sọntiik mgbọ yi eji enan̄abe itele enyi, îlọk eji enenen iyayaka imun̄
         enyi, ubọk geelek ibe ke eji etele enyi me akpalek gaalek, ìkare me ekiket. Mije keyi,
         eji mîsa lek me owuwa oniin̄ ikọkọt inimun̄ enyi isi mè isi.
         18 Eji mîweek ikpọkpọk inu me lek kinyi. Emi me lek n̄a Pọọlu nsa lek owuwa mgbọ inunu,
         ire, Yọk ìkachieek eji enu.
         19 Îre mije kinyi ke eji mêkaan̄ ikpọchieen̄, mè unwọọn̄, mè ikaan̄ si inu isasa ibaak
         alọm eyi ntim-mkpan̄ me isi Okaan̄ kiji Jisọs mgbọ mônube.
         20 Enyi, me atikọ, ere itọn̄ mè unwọọn̄ eyi eji ekaan̄be.

1 Eya orọ, mgbọ eji ekakọtge ìyaka ìme inunu inimun̄ enyi, eji etutumu ifieek ibe,
         kpan̄asi eji kpebemumun̄ enyi isi mè isi, ke eji gaalek mêkup me ama Atens,
         2 mè isan̄a Timọti gwun̄ Nte kiji, òrere ogwu usun̄ Awaji mije ilolook ata etip kè
         Karais, iria ibe inu me lek kinyi. Eji eria ọmọ inu ibe initap ubọk inyi enyi, inyi
         enyi ekọt ekeke enye me emen ichechieek kinyi, mè inyi si enyi nteme,
         3 inyi ene geege me lek kinyi ikanan̄a ìrọn̄ mije ufialek chi ebi ene ekisa irọ ikeme
         enyi. Enyi me lek kinyi mîriọọn̄ ibe ke irọrọ ikeme eyi ebi ene ekirọ ikeme eji ìre
         inu Awaji odọmọbe isun̄ inyi eji.
         4 Mgbọ eji ekupbe melek kinyi, sabum ufialek cha onibebene, eji mîdasi ikitumu inyi
         enyi ibe ke sọnja mgbọ, ebi ene mêsulu eji osusut. Ike enyi eriọọn̄be, ikọ kiji ya
         îrọ si iso, eji mîbọkọ si osusut kubọk eji ewuukbe lek itumu.
         5 Mije keyi, emi ǹkayaka ìkọt ìkup me nkariọọn̄ge ubọk enyi ekupbe. Ufieek-owot n̄a
         me lek kinyi ìre, usini mgbọ ke ogwu ntọ-mkpọ ya îra inunu initọ enyi ikpọ, mè irọ
         inyi otutuuk ikwaan̄ eji esibe me etete kinyi ichep me ikike. Mije keya ke nria Timọti
         inu me lek kinyi.
         6 Mgbọ yi, Timọti înan̄a me lek kinyi ika inu, mè inikpa inyi eji ibe ke enyi ekpọkpọ
         ikeke inye me emen ichechieek kinyi mè imumechieen̄ kinyi. Îtumu si ibe ke enyi kpewuuk
         eji mgbọ geege; ke òkilọk enyi si imumun̄ eji kubọk îkilọk eji imumun̄ enyi. Echi
         ìre atalek ata ukpatu inyi eji.
         7 Eya orọ, bọn Nte n̄a, me emen ufialek kiji mè irọrọ ikeme eyi ebi ene ekirọ ikeme
         eji, eji kpeyaka ikaan̄ ufieek-owot geege me lek kinyi. Ichechieek kinyi îkat eji
         ejit.
         8 Mgbọ keyi, eji mîbene igat ata ugwem, mije eji eriọọn̄be ibe ke enyi mîkeke inye
         me emen Okaan̄-ene.
         9 Eji kpebekọt itọn̄ Awaji isan̄a mije unwọọn̄ eji ekaan̄be me ibot kinyi me isi Awaji.
         10 Eji ekisa otutuuk ejit kiji iriaak uriaak eririeen̄ mè ikarek ibe Awaji irọ inyi
         eji ekọt emun̄ enyi isi me isi, mè esa irek keya enyi enyi nteme eyi enyi ekakaan̄ge-nu
         òfolek ichechieek enyi echieekbe.
         11 Mgbọ yi, Awaji ogwu Nte kiji me lek kan̄, mè Okaan̄ kiji Jisọs isan̄a oniin̄ isibi
         ubọk eji mêsabe inimun̄ enyi.
         12 Okaan̄-ene irọ inyi imumechieen̄ enyi ekaan̄be me lek otutuuk ene ikpọkpọ ikimin,
         mè ikeke inye kubọk imumechieen̄ eji ekaan̄be me lek kinyi ominbe, mè ikeke inye.
         13 Okaan̄-ene isa me ikeyi irọ inyi enyi ekeke enye me ejit kinyi, mè ekup me mbuban,
         mè ekakaan̄ nrọ-nlọ geege me emen ugwem kinyi me isi Awaji ogwu Nte kiji me mgbọ Okaan̄-ene
         Jisọs mônube, ọmọ mè ebi eyi kan̄.

1 Me òta kan̄, bọn Nte n̄a, eji mîjeen̄ enyi ubọk enyi ebesa ikiluk ugwem òkineme Awaji,
         enyi ekekiluk si ikeya. Mgbọ keyi, eji ekisa me erieen̄ Okaan̄-ene Jisọs iriaak enyi,
         mè ikirọ enyi inye ibe enyi ekeluk si ugwem ya efo isi egak ikeya.
         2 Mije, enyi mîriọọn̄ nteme eji enyibe enyi inan̄a me unye Okaan̄-ene Jisọs.
         3 Îre nkeek Awaji ibe enyi esun̄ lek kinyi esese, mè esan̄a lek esan̄a me ugwem barabat.
         4 Îre si nkeek Awaji ibe ene geelek ikween̄ itetet lek kan̄ ikaan̄ me oniin̄ òkakaan̄
         ulibi, mè oniin̄ òkukup me mbuban.
         5 Awaji ìkaweek ibe ene geege iyaka lek kan̄ inyi ijo ulọk eyi barabat kubọk ebi ekariọọn̄ge
         Awaji ekirọ.
         6 Ìkaweek si ibe ene geege isa me ugwem barabat irọ ikeme ogwu ngwan̄ me emen kè Jisọs
         Karais. Kubọk eji ewuukbe lek itumu inyi enyi, mè itaba enyi ubọk me utọn̄, Okaan̄-ene
         môsulu ene geelek òrọrọ òjelek ijo inu keyi osusut.
         7 Awaji ìkagwen eji ibe eji eneluk ugwem barabat. Ire, ìgwen eji ibe eji eneluk ugwem
         òkup me mbuban.
         8 Eya orọ, ene geelek òjijit nteme keyi ìkajit ebilene, ìjit Awaji ogwu ònyinyi enyi
         Ekwukwu Mbuban kan̄.
         9 Mgbọ yi, ìkayaka ìkup me uyọt ibe ene geege ige ikpa inyi enyi nteme òfolek ikakaan̄
         imumechieen̄ ngwan̄ mè ngwan̄ me etete kinyi, mije, Awaji me lek kan̄ îwuuk lek ijeen̄
         enyi ibe enyi ekemun̄ lek kinyi me chieen̄.
         10 Me atikọ si, enyi mîmun̄ otutuuk ebi ìchechieek me lek kè Jisọs Karais me chieen̄
         me otutuuk agan̄ Mesidonia. Ire, eji ekirọ enyi inye ibe enyi ekemun̄ ema me chieen̄
         si efo isi egak eya.
         11 Me otutuuk ugwem kinyi, ìkiweek iluluk ugwem esuuk esuuk, ikatap chieen̄ me lek inu
         ikarege enyi lek. Ikare si ebi ugbek, ìkisa ubọk kinyi ìsi ikwaan̄, inyi enyi ekekaan̄
         inorie erie, kubọk eji ewuukbe lek itumu inyi enyi.
         12 Sa me ikeyi, enyi mêkirọ otutuuk uyọrọlek kinyi me ekasage ìkpọ ene geege chieen̄,
         mè isa me ikeya ikaan̄ ulibi me isi ebi ekachieekge me lek kè Jisọs Karais.
         13 Bọn Nte n̄a, eji ekiweek ibe enyi eriọọn̄ otutuuk atikọ òfolek ebi ìkwukwu, inyi
         enyi ekakifieek ejit kubọk ebi ofifi ife ebi ekakaan̄ge ikpọchieen̄ ekirọ.
         14 Eji mîchieek ibe ke Jisọs îkwu, mè ikpọk ijomo me mkpa. Ikeya si, eji mîchieek ibe
         ke Awaji môria ebi geelek ìchechieek me lek kè Jisọs mè ikwu, inyi egọọk Jisọs egbaan̄
         enu mgbọ Jisọs môgwube ikom inu.
         15 Igọọk me lek ikọ Okaan̄-ene me lek kan̄ otumube, eji ekitumu inyi enyi mgbọ keyi
         ibe ke ìkare eji ebi mêkupbe me ugwem ire Usen Okaan̄-ene môgwube ikom inu ebedasi
         ichichini ọmọ. Îre ebi ìkwukwu ebedasi ichichini ọmọ sabum ebi ìkup me ugwem.
         16 Usen ya isire, Okaan̄-ene me lek kan̄ mônan̄a me emen inyọn̄ isibi. Mgbọ îkinan̄a
         isibi, ida ge môtaan̄ ukpo inyi ulook, ogwu ibot ebi osat mônyinyi ida, odu Awaji
         môkekitaan̄. Ebi ìchechieek me lek kè Jisọs Karais mè ikwu mênenidasi ijomo me mkpa.
         17 Ema isijomo isan̄a, mênenikpulu eji ebi mêkupbe me ugwem ire Usen ya isan̄a mgbọ
         yaage isa isi ichichini melek kiban̄ me emen oduku inyọn̄, inyi eji egọọk esi echichini
         melek Okaan̄-ene me emen efet. Ikeya ke eji melek kan̄ mêluk ire mgbọ ikakaan̄ge itata.
         18 Eya orọ, ìkisa ikọ chi ìkat lek kinyi ejit.

1 Bọn Nte n̄a, ìkakup me uyọt igege ikpa inyi enyi òfolek mgbọ, mè ìyaka ire ibot mgbọ
         inu chi mômọnọbe irek,
         2 mije, enyi me lek kinyi mîriọọn̄ ibe ke Usen Okaan̄-ene obokpọk inu ìbonu me uwuuk-lek
         kubọk ogwu inọ okinu me uwuuk-lek.
         3 Mgbọ ebi ene mêkitumu ibe, “Eji mîkaan̄ esuuk! Eji mîkaan̄ utelelek!”, mgbọ ya ke
         mfiat mè mkpa obonu inyi ema me uwuuk-lek kubọk uman otet nwa owot. Kpunu ene geege
         me lek kiban̄ òbonwọnwọnọ.
         4 Ire, enyi bọn Nte n̄a, Usen ya ìkponu enyi me uwuuk-lek kubọk ogwu inọ okinu, mije,
         enyi kpekup me emen udun.
         5 Otutuuk kinyi ebi ìchechieek me lek kè Jisọs Karais ekup me emen utoon̄, mè ikije
         me utoon̄ ikarek. Eji kpekup me emen udun̄ eririeen̄.
         6 Eya orọ, eji ekalalaak kubọk ebi ekariọọn̄ge Okaan̄-ene ekilaak. Kpan̄asi ikeya,
         eji ekup me ọkpọchieen̄, mè ekup si me mbem-lek mgbọ geelek.
         7 Mije, ebi geelek ìkilalaak ekilaak me eririeen̄, ebi geelek ìkinwọ miin̄ isa si ekinwọ
         isa me eririeen̄.
         8 Ire, eji ebi ìkije me ikarek, eji ekup me mbem-lek, mè emọnọ ichechieek melek imumechieen̄
         kubọk nroon̄ akọn̄ eyi ekisa ikwek ejit, mè emọnọ ikpọchieen̄ eyi eji ekaan̄be me
         lek ojot ojot unyan̄a kiji eyi òkup me isi, kubọk okpibot akọn̄.
         9 Awaji ìkagobo eji ibe eji enebọkọ osusut unaan̄-ejit kan̄. Ire, ìgobo eji inyi eji
         enekaan̄ unyan̄a enan̄a me lek Okaan̄ kiji Jisọs Karais,
         10 ogwu òkwukwu mkpa me ibot kiji, inyi eji enegọọk ọmọ eluk ere mgbọ geelek, mè ìre
         eji ekukup me ugwem mè ìre eji ekwukwu, mgbọ ọmọ mônube.
         11 Eya orọ, ìkikat ebi melek kinyi ejit, mè ìkitap si ubọk ìbene ebi melek kinyi ìgwuun̄
         me emen ichechieek, kubọk enyi ekirọ mgbọ keyi.
         12 Bọn Nte n̄a, eji ekibeek enyi ibe enyi esa ulibi ògbegbe enyi ebi ìkisi ikwaan̄ ikọ
         Awaji me etete kinyi, òrere ebi Awaji ogobobe ibe eketeme enyi nteme.
         13 Ìkinyi ema ulibi òmimin ichit, mè ìkimun̄ ema me chieen̄ mije ikwaan̄ ema ekisi.
         Ìluk me esuuk melek ebi melek kinyi.
         14 Bọn Nte n̄a, eji ekibeek enyi ibe, soso, ìtaba ebi geelek ìrere ugbek ubọk me utọn̄,
         mè ìkat ebi ukpook owot ejit. Ìtap ubọk ìnyi ebi ichechieek kiban̄ owọbe, mè ìkaan̄
         ukarajit me lek ene geelek.
         15 Ìmun̄ ibe ke ene geege ìkarọ ogwu ngwan̄ useen̄ ijo inu. Ire, me mgbọ geelek, ìkiben
         me ejit ikakaan̄ ata ejit me lek ebi melek kinyi mè ebi ofifi ife si.
         16 Ìkinwọọn̄ unwọọn̄ mgbọ geelek,
         17 mè ìkiriaak uriaak mgbọ geelek.
         18 Ìkinyi Awaji itọn̄ me emen inu geelek òsisibi inyi enyi, mije, eyi ore inu Awaji
         okiweek me ubọk kinyi, enyi ebi ìrere ebi eyi Jisọs Karais.
         19 Ikakput Ekwukwu Mbuban ibe ikasi ikwaan̄ kan̄.
         20 Ikamọnọ nriran ebi eyi Awaji ekiben inyi enyi kubọk inu ikike.
         21 Ire, ìwọlọ inu geelek ìkpọ, mè ìtet echi òrere atata me lek ìnye,
         22 mè ìsan̄a lek kinyi me lek ijo inu geelek.
         23 Awaji me lek kan̄, ogwu òkinyi ene esuuk, isun̄ otutuuk lek kinyi me mbuban, me irọ
         inyi ekwukwu kinyi, mè ibot-ejit kinyi, mè anam akpalek kinyi ikakaan̄ nrọ-nlọ geege
         me emen mgbọ Okaan̄-ene Jisọs Karais môgwube ikom inu.
         24 Awaji ogwu ògwegwen enyi môrọ otutuuk inu chi ijot, mije, ọmọ îgbe utoon̄-ejit, ọmọ
         ìkare ogwu ofiaan̄.
         25 Bọn Nte n̄a, ìriaak Awaji me ibot kiji.
         26 Ìtọp otutuuk bọn Nte kiji amọn ìnyi emi. Ìkat ema, mè itọp ema amọn me imumechieen̄.
         27 Nsa erieen̄ Okaan̄-ene ibeek enyi, ikalọlọ ifufuk ikpa yi inyi otutuuk bọn Nte kiji
         enọ.
         28 Atata nnwọn eyi Okaan̄ kiji Jisọs Karais ikup inyi enyi!Ebi Teselonaika eyi òso ibaEbi Teselonaika eyi òso ibaEbi Teselonaika eyi òso ibaEbi Teselonaika eyi òso ibaEbi Teselonaika eyi òso iba
         
            

         
      
   
      
         Ebi Teselonaika eyi òso iba
123
   
      
         1
1 Emi Pọọlu mè Sailas mè Timọti ege ikpa etip yi ijet enyi ebi ntitiin̄ Awaji me ama
         Teselonaika, ebi ìrere ebi Awaji ogwu Nte kiji mè Okaan̄-ene Jisọs Karais ekaan̄be.
         2 Atata nnwọn mè esuuk eyi Awaji Ute mè Okaan̄-ene Jisọs Karais ikup inyi enyi.
         3 Bọn Nte n̄a, îgbe ibe eji eketọn̄ Awaji mgbọ geelek mije kinyi. Irọrọ ikeyi ìkpọkpọ
         itat, mije, ichechieek kinyi ìkpọkpọ ikimin, imumechieen̄ enyi ekaan̄be me etete kinyi
         si ìkpọkpọ ikimin.
         4 Eya orọ eji ekisa enyi igugo lek inyi ntitiin̄ Awaji geelek, mije enyi ekatbe ejit,
         mè ikeke inye me ichechieek kinyi me emen otutuuk ntọ-mkpọ geelek òkinu inyi enyi,
         mè emen irọrọ ikeme geelek eyi ebi ene ekirọ ikeme enyi.
         5 Ike enyi ekekebe inye me emen ufialek chi geelek, ìkijeen̄ ibe ke oyerebet Awaji
         ìre unen. Mije enyi ekekebe inye, Awaji îfuk enyi kubọk ebi ìgbegbe igọgọọk ikaan̄
         uche me lek ugbana eyi mkpulu kan̄, eyi enyi ekibak me lek ibọkọ ufialek chi.
         6 Awaji ìre ogwu òkirọ inu òtatat mgbọ geelek. Eya orọ, ogwu itap enyi ufialek me lek,
         Awaji môtap si ene ya ufialek me lek.
         7 Enyi ebi ìkukup me emen ufialek mgbọ keyi, Awaji mônyi enyi melek kiji isiki efuuk
         me mgbọ Okaan̄-ene Jisọs môjebe melek ukan̄ òkisasak inan̄a me emen inyọn̄ isibi inu,
         ọmọ mè unye unye ebi osat kan̄.
         8 Mgbọ ya, ebi ekariọọn̄ge Awaji, mè ebi geelek ekachieekge igbagban̄ utọn̄ me lek
         ata etip eyi Okaan̄-ene Jisọs, Okaan̄-ene môsulu ema osusut.
         9 Okaan̄-ene môjijaka ema isi ire mgbọ ikakaan̄ge itata, mè ilap ema isan̄a me isi
         kan̄, inyi ema ekakaan̄ uche me lek umin mè uja mè unye kan̄.
         10 Inu chi ìbomọnọ irek me usen Okaan̄-ene mônube inibọkọ itọn̄ me etete ebi eyi kan̄,
         mè ibọkọ umin me etete ebi geelek ìchechieek me lek kan̄. Enyi si me otu ifuk ebi
         ìbenyi ọmọ umin mè inwọọn̄ ọmọ, mije, enyi mîchieek me lek ata etip kan̄ eyi eji elookbe
         enyi.
         11 Eya orọ, eji ekiriaak uriaak mgbọ geelek me ibot kinyi ibe mè Awaji kiji irọ inyi
         enyi eluk ugwem ògbegbe igwen eyi îgwenbe enyi. Eji ekiriaak si uriaak ibe Awaji isa
         unye kan̄ irọ inyi ata ulọk geelek enyi ekaan̄be irọ iso, mè irọ si inyi inu geelek
         enyi ekirọ bak me lek ichechieek enyi ekaan̄be ije ijaan̄.
         12 Mije, sa me ikeyi, erieen̄ Okaan̄ kiji Jisọs môbọkọ itọn̄ inan̄a me ugwem kinyi.
         Enyi si mêbọkọ itọn̄ me emen Okaan̄-ene inan̄a me lek atata nnwọn eyi Awaji kiji mè
         Okaan̄ kiji Jisọs Karais.

1 Bọn Nte n̄a, òfo me lek inunu eyi Okaan̄ kiji Jisọs Karais obokpọk inu, mè chinichini
         eyi eji melek kan̄ ebegbaan̄ ichichini, eji ekibeek enyi ibe,
         2 soso, ikagwat lek ìsisik ejit, mè ìfieek owot mije ukpatu eyi ekikpa ikana ibe ke
         usen Okaan̄-ene obonu îra inunu iraka. Ubọk geelek ekitumu ibe ke ìre eji eben etip
         yi me nriran, mè ikijeen̄ si me ikọ otu, mè ige itap me ikpa iria ijet enyi, ikachieek!
         3 Ikachieek ibe ene geege ifiaan̄ enyi, mije, usen ya ìkabonu, îtata mgbọ ikpele unye-ibot,
         mgbọ ebi ene mêkije ikeme Awaji ìdadasi ire. Emen mgbọ unye-ibot ya ke ogwu òfiat
         Ikan Awaji obosan̄a lek kan̄ isibi. Awaji îwuuk lek isun̄ ibe ke ọmọ môjijaka ene
         yi me ama yọk.
         4 Ene yi môbene lek kan̄ ifo inyọn̄, mè ikije ikeme inu geelek ebi ene ekitọbọ ebum
         inyi mè ikimọnọ kubọk Awaji kiban̄. Sa me ibene-lek yi, ene yi môraka inin̄ emen Uwu
         Mbuban isi isiki ikweek, mè ikitumu ibe ke ọmọ me lek kan̄ ore Awaji.
         5 Ìre enyi kpeyaka ikeek ibe ke nkitumu ikọ yi inyi enyi mgbọ ngọọkbe enyi ikup?
         6 Enyi me lek kinyi mîriọọn̄ inu òtetet ene yi ikaan̄, inyi ikakọt ìsan̄a lek kan̄
         ìsibi mgbọ keyi mege ire mgbọ mgbọ kan̄ môrebe.
         7 Mgbọ keyi, unye ya eyi òkirọ inyi ebi ene ekefiat Ikan Awaji ọmọ òwa onween̄be lek
         ilet ikup ikisi ikwaan̄ me linyọn̄ keyi. Ire, îkaan̄ ogwu òkikpukput. Unye ya ìkpokọt
         isan̄a lek kan̄ isibi mege ire mgbọ Awaji môsan̄abe ogwu òkikput ọmọ ya isan̄a.
         8 Mgbọ ya ke ogwu òfiat Ikan Awaji ya me lek kan̄ obosan̄a lek kan̄ isibi. Ire, Okaan̄-ene
         Jisọs isinu, môsa efet otu kan̄ ikpan̄ ene ya, mè isa ikpele utoon̄ kan̄ ifiat unye
         ene ya mè ubọk ikwaan̄ ene ya isan̄a kpai.
         9 Ogwu òfiat Ikan Awaji ya ìbonu me unye eyi Yọk, mè ikirọ owuwa inu ukechieen̄, mè
         ofiaan̄ ofiaan̄ inu ijejeen̄, mè ataak ataak inu ukpook òkup esese esese.
         10 Môsa ikpak ikpak lek ataak geelek ifiaan̄ ebi Awaji osun̄be ibe echechep. Ife chi
         ebechep, mije ema ekachieekge imama atikọ eyi Awaji eyi mesabe inyan̄a ema isibi.
         11 Mije ema ejitbe atikọ yi, Awaji îtap ema ikpele welewele, inyi ema ekechieek ikọ
         ataak geelek ene geelek otumube inyi ema.
         12 Sa me ikeyi, otutuuk ebi ìkinwọọn̄ irọrọ ijo inu, mè ijit ichechieek me lek atikọ
         Awaji, Awaji môtip ema oyerebet.
         13 Ire, bọn Nte n̄a ebi Okaan̄-ene omabe, îgbe ibe eji ekenyi Awaji itọn̄ mgbọ geelek
         mije kinyi. Awaji ìgobo enyi bene me ibebene, inyi enyi enechieek me lek atikọ kan̄,
         mè Ekwukwu Mbuban isan̄a enyi isun̄ esese inyi ọmọ, mè ọmọ ìsa me lek inu chi inyan̄a
         enyi isibi.
         14 Îre ata etip eji elookbe enyi ke Awaji osa igwen enyi itap me emen unyan̄a yi, inyi
         enyi enegọọk ekaan̄ irek me emen umin mè uja eyi Okaan̄ kiji Jisọs Karais.
         15 Eya orọ, bọn Nte n̄a, ìkeke ìnye, mè ìtet otutuuk atikọ cha, echi eji ejeen̄be enyi
         me ikọ otu mè echi eji egebe me ikpa ijet enyi ìnye.
         16 Okaan̄ kiji Jisọs Karais me lek kan̄, mè Awaji ogwu Nte kiji, ogwu òmun̄ eji me chieen̄,
         mè isa atata nnwọn kan̄ inyi eji ukarajit eyi ikakaan̄ge itata, mè irọ inyi eji ekaan̄
         atata ikpọchieen̄ me lek kan̄,
         17 ikat enyi ejit, mè itap enyi efuuk me owot me emen ata inu geelek enyi ekirọ, mè
         ata ikọ geelek enyi ekitumu!

1 Bọn Nte n̄a, me ikakana ikọ n̄a igwook, ǹkibeek enyi ibe, ìriaak uriaak me ibot kiji,
         inyi ikọ Okaan̄-ene igwat lek ikana ere geelek, mè ebi ene enyi si ikọ yi umin kubọk
         enyi enyibe.
         2 Ìriaak uriaak si ibe Awaji inyan̄a eji me ubọk ebi ikpak mè ebi ijo ife, mije, ìkare
         otutuuk ene echieek me lek kè Jisọs Karais.
         3 Ire, Okaan̄-ene ìre ogwu atikọ. Ọmọ môtap enyi efuuk me emen, mè ibem enyi, inyi
         enyi ekanin̄ me ubọk ogwu òchicha, òrere Yọk.
         4 Eji mîtoon̄ ejit ibe ke Okaan̄-ene môrọ inyi enyi ekerọ inu geelek eji ebe enyi erọ,
         mè ekerọ si ikeya efo isi.
         5 Okaan̄-ene isa ejit kinyi ifo lek imumechieen̄ eyi Awaji okaan̄be me lek kinyi, mè
         ukarajit eyi Karais okinyi.
         6 Bọn Nte n̄a, eji mîsa me erieen̄ Okaan̄-ene Jisọs Karais inyi enyi ida ibe, ìkpebe
         lek kinyi me lek bọn Nte geelek ìrere ugbek, ebi kpekirọ ọrọmijọn̄ eyi enyi ekween̄be
         me ubọk kiji, òrere ikekisi ikwaan̄.
         7 Enyi me lek kinyi mîriọọn̄ ibe ke îgbe ibe enyi ekekpọ inu me ubọk kiji erọ. Eji
         kpere ebi una-ifi mgbọ eji egọọkbe enyi ikup.
         8 Eji kpebọkọ ene geege inorie irie me eji ekakpege ewe. Kpan̄asi ikeya, eji ekisi
         ikwaan̄ eririeen̄ mè ìkarek, mè ikikwukwulu ikeya isa ikikpukpo lek kiji, inyi eji
         ekaben ufialek kiji ìnikeme ene geege me etete kinyi.
         9 Ìkare ibe ke eji kpegbe ebi enyi mekpọbe owot ke eji ebaalek ikpọ lek kiji. Ire,
         eji erọ ikeya, inyi enyi ekpọ inu me ubọk kiji erọ.
         10 Eya orọ, mgbọ eji egọọkbe enyi ikup, eji mînyi enyi ikan ibe, “Ene geelek ikasige
         ikwaan̄, ikarie inorie!”
         11 Eji etumu ikọ yi, mije, eji mînọ ibe ke usini kinyi ìre ugbek, kpekirọ inu geege
         igak ijeje ikana ikikpa ene.
         12 Eji mîsa me erieen̄ Okaan̄-ene Jisọs Karais inyi òjelek ife ìkup ikeya ida, mè itaba
         ema ubọk me utọn̄ ibe egele lek egwook, mè esi ikwaan̄ ekesa ekpọ lek kiban̄.
         13 Bọn Nte n̄a, ikachieek ibe efuuk ita enyi me owot irọrọ ata inu.
         14 Ikaan̄ ene geelek òjijit irọrọ inu eji egebe inyi enyi me emen ikpa yi, igwuun̄ chieen̄
         me lek ene ya. Ikachieek ibe ene ya igọọk enyi igbaan̄ irọ inu geege, inyi esip itet
         ene ya.
         15 Ire, ikamọnọ ene ya kubọk ogwu òchicha. Kpan̄asi ikeya, ìtaba ọmọ ubọk me utọn̄ kubọk
         gwun̄ Nte kinyi.
         16 Mgbọ yi, Okaan̄-ene me lek kan̄, ogwu òkinyi ene esuuk, inyi enyi esuuk me oniin̄
         kinyi geelek me mgbọ geelek! Okaan̄-ene ikup inyi enyi otutuuk ene!
         17 Emi, Pọọlu nsa ubọk n̄a gaalek ige amọn keyi. Eyi ore iman̄ n̄a me emen ikpa n̄a
         geelek. Ikeyi ke nkige ikpa n̄a geelek.
         18 Atata nnwọn eyi Okaan̄ kiji Jisọs Karais ikup inyi enyi otutuuk ene!Timọti eyi adasiTimọti eyi adasiTimọti eyi adasiTimọti eyi adasiTimọti eyi adasi

1 Emi Pọọlu, ogwu òrere ogwu otuchieen̄ kè Jisọs Karais inan̄a me ida eyi Awaji Ogwu
         Unyan̄a kiji, mè Jisọs Karais ogwu eji ekaan̄be ikpọchieen̄ me lek,
         2 emi nge ikpa etip keyi ijet owu Timọti, atata gwun̄ n̄a me oniin̄ ikọ Awaji. Atata
         nnwọn mè nsan mè esuuk eyi Awaji Ute mè eyi Jisọs Karais Okaan̄ kiji ikup inyi owu.
         3 Îkaan̄ ebi ife ge ìkup me Efesọs ikijeen̄ nlilọ ijejeen̄. Eya orọ, ike ntumube inyi
         owu mgbọ ya mbasi Mesidonia, kup me Efesọs, inyi ògban ife cha, inyi ekayaka ìjeen̄
         nlilọ inu cha.
         4 Tumu nyi ife cha ibe etele urọk cha ikakaan̄ge ibot, mè ujọn̄ọ mfufuk owot iman cha
         ema ekifiat mgbọ kiban̄ ikijeen̄, mije, îre ifan̄a ifan̄a gaalek ke inu chi okitap
         me etete ebi ene, ìkakijeen̄ ene nkeek Awaji. Ekisa me ichechieek gaalek iriọọn̄ nkeek
         Awaji.
         5 Inu òrọrọ mbe owu ògban ife cha ìre, inyi ebi ene ekọt esa me ejit ikakaan̄ge ofiaan̄
         geege me emen, mè atata ichechieek eyi kpunube wọlọwọlọ geege me emen, emun̄ ebi melek
         kiban̄ me chieen̄, me ekiket kiban̄ ikafieekge ema ikọ geege.
         6 Usini ene mîkpọ chieen̄ ilọ me lek inu chi, mè inan̄a igọọk ikisi itumu burubut ikọ
         ikakupge me lek inu geege.
         7 Ema ekiweek irere ebi ìkijeen̄ Ikan Awaji, ire, ema kperiọọn̄ inu ema ekitumu. Ikan
         cha si ema ekirọ kubọk ema erọriọọn̄ ifiat, ema kpekọkọt igobo itet.
         8 Eji mîriọọn̄ ibe ke Ikan kè Mosis ìre inu ònwọnwọn, mè ire ebi ene isun̄ Ikan cha
         kubọk Awaji oweekbe ibe esun̄.
         9 Eji mîriọọn̄ si ibe ke kpebak me lek ebi ata irọrọ inyi Ikan cha; ke enyi Ikan cha
         ibak me lek ebi ìkifiat Ikan mè ebi unye-ibot, mè ebi kpekitet ukpook Awaji, mè ebi
         ijo ubọk irọrọ, mè ebi ekatanage me isi Awaji, mè ebi kpekisa inu eyi Awaji igwen
         inu geege, mè ebi ìkikpan̄ ebi ute mè ebi uga, mè ebi geelek ìkikpan̄ ene,
         10 mè ebi barabat, mè ebirieen̄ ìkilaak ebirieen̄ ogbo kiban̄, mè ebi geelek ìkichiin̄
         ene isa irọ usun̄, mè ebi ataak, mè ebi ìkinyan̄a ibot isan̄a mè ikan̄ ataak, mè ebi
         ìkije ikeme ata ijejeen̄ geelek eyi Awaji.
         11 Ata ijejeen̄ chi ìre echi òkup me emen ata etip eyi umin mè uja, eyi Awaji ogwu òkaan̄
         itọn̄ osabe itap emi me ubọk ibe emi ǹtumu ǹsibi.
         12 Nsa itọn̄ inyi Jisọs Karais Okaan̄ kiji ogwu òmumun̄ ibe ke emi mgbe, mè igobo emi,
         mè inyi emi unye ibe emi ǹnensi ikwaan̄ ǹnyi ọmọ.
         13 Me mgbọ òraraka, nkitumu ijo ikọ ibak Okaan̄-ene Jisọs, mè ikirọ ikeme ọmọ, mè ikirọ
         ọmọ inu esip. Ire, Awaji îkaan̄ emi ejit nsan me lek, bak me lek, inu chi nrọbe, ǹrọ
         me ekariọọn̄ge, mije, me mgbọ ya, ǹkachieek ibe ke Jisọs ore Karais ya.
         14 Okaan̄ kiji oneninyi emi atata nnwọn kan̄ ojot ojot, mè inyi emi ichechieek mè imumechieen̄
         eyi òkup me emen kè Jisọs Karais.
         15 Eyi ekitumu ibe ke Jisọs Karais ìnu me linyọn̄ ineninyan̄a ebi ijo, ikọ ya ìre atalek
         atikọ, mè ire si ikọ ògbegbe ibe otutuuk ene echieek, mè ebọkọ etap. Emi mfieek ichit
         me etete otutuuk ebi ijo.
         16 Mije keyi ke Awaji oto emi nsan, inyi Jisọs Karais isa emi ya ogwu òfefieek ichit
         me etete ebi ijo, ijeen̄ ebilene inu òfolek ujọn̄ọ ukarajit kan̄. Sa me ikeyi, ebi
         geelek mêchieekbe me lek kan̄ mè ikaan̄ ugwem ikakaan̄ge itata, mêkween̄ inu inan̄a
         me lek n̄a.
         17 Umin mè itọn̄ ikup inyi Awaji ogwu òrere Ubọọn̄ eyi mgbọ geelek, ogwu kpokwube, ogwu
         chieen̄ ebilene ìkakimun̄, ogwu ọmọ gaalek orebe Awaji, ire mgbọ geelek, mgbọ geelek!
         Ikup ikeya!
         18 Timọti, gwun̄ n̄a, ǹkinyi owu nteme keyi igọọk me lek nriran ebi eyi Awaji ebenbe
         ibak owu, mije, ire orọ inu etumube me nriran ya, owu môtim ata etim inyi Awaji,
         19 mè ikeke inye me emen ichechieek. Ejit kwun̄ si ìkpofieek owu ikọ. Usini ene òwa
         ebi ekagban̄ge utọn̄ me lek inu ejit kiban̄ okitọ inyi ema. Sa me ikeya, ichechieek
         kiban̄ me lek Awaji îjijaka.
         20 Usini me lek ife cha ìre Ameniọs mè Alikisenda. Nkana ife chi ene iba itap me ubọk
         Yọk, inyi isulu ema osusut, inyi ema ekayaka ìtọ Awaji ubọk me isi.

1 Me adasi irek, ìkiriaak uriaak, mè ìkibeek mbeek me ibot otutuuk ene. Ìkiriaak Awaji
         ibe irọ ene nsan, mè ìkinyi ọmọ itọn̄ me ibot otutuuk ene.
         2 Ìkiriaak uriaak si me ibot ebi ubọọn̄ mè ebi geelek ìkup me ibot mkpulu, inyi eji
         eluk me esuuk mè utelelek me ojot ojot ukpook Awaji, mè ekeluk ugwem òkakaan̄ ulibi
         me oniin̄ geelek.
         3 Eyi ìre inu ònwọnwọn, mè ineme Awaji Ogwu Unyan̄a kiji,
         4 ogwu òweweek ibe otutuuk ene ekaan̄ unyan̄a, mè eriọọn̄ atikọ kan̄.
         5 Awaji ge gaalek okup, ogwu nteek ge gaalek si okup ikiteek nteek me etete Awaji melek
         ebilene. Ene ya ìre Jisọs Karais,
         6 ogwu òsasa lek kan̄ irọ inu inwene ibot inyi otutuuk ebilene. Eyi onenire inu ata-ikọ
         eyi ònunu me ata mgbọ, inirọ inyi ebi ene eriọọn̄ ibe ke Awaji ìkiweek inyanyan̄a
         otutuuk ebilene isibi me emen ijo inu.
         7 Etip yi ke Awaji ogwen emi isa irọ ogwu otuchieen̄ kè Karais, ibe emi ǹsi ǹlook ǹkana
         me ere geelek, mè ǹsi ǹjeen̄ ebi ekarege ebi Ju ata etip eyi ichechieek mè atikọ.
         Ǹkakan̄ ataak ìnyi enyi, ǹkitumu atikọ.
         8 Me ere geelek enyi etitiin̄be ikitọbọ ebum inyi Awaji, ǹkiweek ibe ebirieen̄ ekeriaak
         uriaak. Ebirieen̄ chi mêre ebi ìtatana me isi Awaji, kpebekaan̄ unaan̄-ejit mè ibaak
         geege me ejit. Ema mêkibene ubọk kiban̄ òkup mbuban ifo inyọn̄ mgbọ ekiriaak uriaak.
         9 Ǹkiweek si ibe ebibaan̄ ekesa inu echi ekem ekem otu ewe ebala lek kiban̄ me ubọk
         ògbegbe mè inwọn mè ijaan̄. Ekakikpa òjelek ijeek ebi òje oyet ekikpa mè èkenwunwaan̄
         inu unye otu ewe egak emen. Ekakisa si alata araran̄, mè ewuuk unye otu ewe, mè unye
         otu ewe ekwut mè ọfọnti ìbala lek.
         10 Ire, mbala lek kiban̄ ìbore isisi ata ikwaan̄ echi ògbegbe ibe ebibaan̄ ebi ìchechieek
         me lek Awaji ekesi.
         11 Enenwaan̄ geelek isiki ibot, mè ikiriaan̄ ere ikween̄ inu me emen uwu ntitiin̄ Awaji.
         12 Ǹkanyi enenwaan̄ geege irek ibe ijeen̄ ikọ Awaji, mè ìyaka ire ibe ikitọ ikọ inyi
         ebirieen̄. Inu òkukup inyi enenwaan̄ ìre irariaan̄ ere ikigban̄ ikọ gaalek,
         13 mije, Awaji ìdasi irom Adam sabum Îfu.
         14 Ofifi kan̄, ìkare Adam ke Yọk ofiaan̄, îre Îfu ogwu enenwaan̄ ke îfiaan̄, inanan̄a
         irọn̄ inin̄ me ijo inu.
         15 Ire, Awaji mônyan̄a ogwu enenwaan̄ inan̄a me lek Gwun̄ ya emanbe, mè ire ogwu enenwaan̄
         ya ichieek me lek kè Jisọs Karais, mè ikeke inye me ichechieek ya mè imumechieen̄,
         mè itana me isi Awaji mgbọ geelek, mè ikisun̄ lek kan̄ ubọk ògbegbe.
         
            

         
      
   
      
         3
1 Ene geelek òbeben me ejit ìrere ogwu òkpọ chieen̄ me ntitiin̄ Awaji, ene ya îweek
         ata ikwaan̄ òkakaan̄ umin. Eyi ìre atalek ikọ ògbegbe ibe etoon̄ ejit me lek.
         2 Ogwu òkpọ chieen̄ me ntitiin̄ Awaji ìbore ogwu ikakaan̄ge nrọ-nlọ geege eyi ebi ene
         mêkisa itumu ijo usem ibak ọmọ. Ìbore si ogwu òkaan̄ nwa ge gaalek, mè ire ogwu òkirọ
         inu esuuk esuuk, mè ogwu òkikọt itet lek kan̄ ikaan̄, mè ogwu ebi ene ekinyi ulibi,
         mè ogwu òkima ibọbọkọ ebi ichen itap, mè ire si ogwu òrọriọọn̄ ijeen̄ ikọ Awaji.
         3 Ìkabore ogwu òkimalek inwọ miin̄, ìkabore si ogwu afa. Ire, ìbore ogwu òkisiki lek,
         mè ikirọ inu esuuk esuuk. Ìkpore ogwu òkibaak ibaak, ìkpore si ogwu òkima ikpoko.
         4 Ogwu òkpọ chieen̄ me ntitiin̄ Awaji môre ogwu òkiriọọn̄ ubọk ikpulu uwu kan̄ ijaan̄,
         mè ikikọt itet nsabọn kan̄, inyi ekesiki ibot enyi ọmọ, mè ekelibi ene me oniin̄ geelek.
         5 Mije, ire ene ìkakọt ìkpulu uwu kan̄ ìjaan̄, ìre ìbojeje ikọt ikpọ chieen̄ me lek
         ntitiin̄ Awaji?
         6 Ogwu òkpọ chieen̄ me ntitiin̄ Awaji ìkpore ogwu òchechieek me lek kè Jisọs Karais
         ayaya, inyi ikagumu lek, mè ìsa me ikeya ìnan̄a ìrọn̄ ìnin̄ me emen itip-oyerebet
         yaage Awaji otipbe Yọk.
         7 Ọmọ môre ogwu ebi ekarege ebi ntitiin̄ Awaji ekinyi ulibi, inyi ikabọkọ itiik-otu
         melek esip me ubọk ebi ene, mè ìsa me ikeya ìrọn̄ ìnin̄ emen ufe eyi Yọk.
         8 Ebi ntap-ubọk me ntitiin̄ Awaji si mêre ebi ebi ene ebekinyi ulibi, mè ire si ebi
         ofiaan̄ geege ikakupge me emen. Kpebere ebi ìkimalek inwọ miin̄, kpebere si ebi ìkaan̄
         chieen̄ ile me lek ikpoko.
         9 Ema mêre ebi ìtetet udọk udọk atikọ eyi ichechieek ema echieekbe me lek kè Jisọs
         Karais inye, me ejit kiban̄ ikafieekge ema ikọ geege.
         10 Sabum ebemọnọ ema me lek ikwaan̄, mêdadasi itọ ema ikpọ. Ire kpunu nrọ-nlọ geege
         me ugwem kiban̄, emọnọ ema.
         11 Ikeya si, ebi nwa kiban̄ mêre ebi ìgbegbe ulibi. Kpebere ebi ìkikpa ene, kpebere
         si ebi ìkinaan̄ ejit. Ebere ebi ìkirọ inu esuuk esuuk, mè ire si ebi ekitoon̄ ejit
         me lek, me inu geelek ema ekirọ.
         12 Ogwu ntap-ubọk me ntitiin̄ Awaji môre ogwu òkaan̄ nwa ge gaalek, mè ikikpulu nsabọn
         kan̄ mè uwu kan̄ ijaan̄.
         13 Ebi ntap-ubọk geelek ìsisi ikwaan̄ kiban̄ ijaan̄ mêkaan̄ irek umin me emen ntitiin̄
         Awaji. Mije keyi, otu kiban̄ môninye itutumu ikọ òfolek ichechieek kiban̄ me emen
         kè Jisọs Karais.
         14 Ǹkikpọ chieen̄ ibe, me ikafiin̄ge mgbọ, ke mânu inikpọ owu. Ire, ǹkige ikpa keyi
         ijet owu inyi,
         15 ire ǹkagwat lek ìnu, owu môriọọn̄ ubọk ògbegbe ibe ebi ene ekesun̄ lek kiban̄ me
         ototun̄ ukan̄ eyi Awaji. Ototun̄ ukan̄ eyi Awaji ìre ogbo ntitiin̄ eyi Awaji ogwu
         òkup me ugwem, mè ire si ewuuk irak uwu mè ata òkibeme atikọ eyi Awaji.
         16 Me atikọ, nlelet inu eyi echilibe ijeen̄ eji òfolek irọriọọn̄ Awaji îdọk enenen.
         Nlelet inu yi ìre ikeyi: Karais înu me linyọn̄ me akpalek ebilene, Ekwukwu Awaji îjeen̄
         ibe ke kpunu nrọ-nlọ geege me emen kan̄, ebi Osat Awaji mîmun̄ ọmọ, ebi kan̄ mîtumu
         ọmọ isibi me ido geelek, ebi linyọn̄ mîchieek me lek kan̄, Awaji îben ọmọ ifo emen
         inyọn̄ isi itap me emen umin mè uja.

1 Ekwukwu Mbuban îtumu isibi ibe, me òta mgbọ, ke usini ebi ìchechieek me lek kè Jisọs
         Karais mêyaka ichechieek kiban̄ ito, mè ikana igọọk ekwukwu echi ofiaan̄, mè ijejeen̄
         echi ijo erumun̄ okijeen̄.
         2 Ijejeen̄ chi ìboje me otu ebi ofiaan̄ ebi ìkirọ kubọk ema ìre ebi atikọ. Ejit ife
         chi ìkpọkpọ inye kubọk inu esabe nkọm-ochichim ukan̄ otetbe iren̄e iwọp ikpan̄, mije,
         ema kpeyaka ikikọt iriọọn̄ inu òtatat mè eyi òlọlọ. Eya orọ, ema ikefafiaan̄ ene ubọk
         geelek, ejit kiban̄ ìkakifieek ema ikọ kubọk ge.
         3 Ema ekijeen̄ ebi ene ibe ekayaka ìdo nwa, ekayaka ìbat olom, mè ekayaka ìrie usini
         inorie ebi ene ekirie, inorie Awaji orombe ibe ebi geelek ìchechieek me lek kan̄,
         mè iriọọn̄ atikọ kan̄ ekerie, mè enyi ọmọ itọn̄.
         4 Inu geelek Awaji orombe ìre inu ònwọnwọn, kpunu geege ebefifiin̄. Otutuuk ìre inu
         ebebọbọkọ, mè inyi Awaji itọn̄,
         5 mije, ikọ Awaji mè itọn̄ eji enyibe Awaji îrọ inyi inorie ya ikup me mbuban, mè igbe
         inu eberie.
         6 Ire onyi bọn Nte kiji ìkup me ere ya otutuuk nteme chi, owu môre ata gwun̄ ikwaan̄
         kè Jisọs Karais, mè ire si ogwu ekpukpobe isibi igọọk me atikọ eyi oniin̄ ikọ Awaji
         melek ata ijejeen̄ eyi owu me lek kwun̄ okigọọk.
         7 San̄a lek kwun̄ me lek mfufuk echi ìkakinyi Awaji umin. Kikween̄ iluluk ugwem òkinyi
         Awaji umin.
         8 Irọrọ inu eyi òkirọ mè anam akpalek ene inye înwọn. Ire, irọrọ inu ike Awaji oweekbe
         onwọn ichit me oniin̄ geelek, mije, môtap ubọk inyi ene me ugwem keyi, mè itap si
         ubọk inyi ene me ugwem òkinu me isi.
         9 Ikọ keyi mbatumu ìre atalek ikọ eyi ògbegbe ibe ebọkọ otutuuk etap.
         10 Eji ekikwukwulu mè ikibọkọ ufialek mije eji ekikpọ chieen̄ me lek Awaji ogwu òkup
         me ugwem, ogwu òrere ogwu Unyan̄a inyi otutuuk ebilene, ògak ge ebi geelek ìchechieek
         me lek kan̄.
         11 Kiteme ebi ene nteme, mè kijeen̄ ema ibe ekerọ inu chi.
         12 Kachieek ibe ene geege ikpọ owu chieen̄ isiki mije orebe sọntiik gwun̄. Ire, luk
         ugwem eyi ebi ìchechieek me lek kè Jisọs Karais mêsabe ikikween̄ inu òfolek otu itumu
         ikọ, mè ubọk irọ inu, mè imumechieen̄, mè ichechieek, mè iluluk ugwem eyi nrọ-nlọ
         ikakupge me emen.
         13 Sa mgbọ kwun̄ mè efuuk kwun̄ kifuk Ikpa Mbuban nyi ebi ene, mè kitumu ikọ Awaji,
         mè kijeen̄ si ikọ Awaji mege ire mgbọ mânube.
         14 Gbala chieen̄ kpọ uche eyi Ekwukwu Mbuban onyibe owu inan̄a me otu ebi nriran, mgbọ
         ebi ugane ntitiin̄ Awaji etoon̄be owu ubọk me ibot.
         15 Gwuun̄ chieen̄ kirọ inu chi, mè sa otutuuk lek kwun̄ nyi, inyi ene geelek imun̄ ubọk
         owu okije ifo isi.
         16 Gbala chieen̄ kpọ lek kwun̄ mè inu okijeen̄, mè nye lek kirọ ikeya fo isi, mije,
         ire okirọ ifo isi, Awaji môsa me ikeya inyan̄a owu, mè inyan̄a si ebi geelek ìkigban̄
         ikọ kwun̄.
         
            

         
      
   
      
         5
1 Kakigana ikọ ìnyi ebi ugane ebirieen̄, kitumu ikọ ususuk nyi ema geelek kubọk ìre
         nte kwun̄. Mọnọ ebi nsabọn irieen̄ kubọk ebi ngwan̄ kwun̄ ebirieen̄.
         2 Mọnọ ebi ugane ebibaan̄ kubọk ebi nga kwun̄, mè mọnọ si ebi nsabọn ibaan̄ kubọk ebi
         ngwan̄ kwun̄ ebibaan̄, kakaan̄ ijo ulọk geege òfolek kiban̄ me ejit kwun̄.
         3 Sa ulibi ògbegbe nyi ebi nwakpa geelek ekakaan̄ge ebi ìkikpọ ema chieen̄ me lek.
         4 Ire nwakpa ikaan̄ bọn mè ìre bọn bọn, nsabọn cha ekpukpo ebi ìsasa ema inu inyọn̄
         kubọk ebi ìsasa ema inu inyọn̄ ekpukpobe ema, mè esa me ikeya edasi ebene me uwu kiban̄
         ekerọ inu ichechieek kiban̄ okido ibe ema erọ enyi ebi uwu kiban̄. Eyi ìre inu Awaji
         okiweek.
         5 Nwakpa geelek ikakaan̄ge ogwu òkikpọ ọmọ chieen̄ me lek ìkitoon̄ ejit me lek Awaji,
         mè ikiriaak uriaak ibeek ntap-ubọk me ubọk Awaji eririeen̄ mè ikarek.
         6 Ire, nwakpa geelek òsasa lek kan̄ inyi utop linyọn̄ mè ubene ugwem, nwakpa ya ìkwukwu
         isan̄a, ubọk geelek îkupbe me ugwem.
         7 Nyi otutuuk ene nteme keyi, inyi ema ekerọ inu òtatat, mè otu ene ikakire ema lek.
         8 Ene geelek ikakpọge chieen̄ me lek ebi uwu kiban̄, ògak ge ebi ototun̄ ukan̄ kan̄
         gaalek, ene ya îjit ichechieek îchieekbe me lek kè Jisọs Karais. Ene ya si îfieek
         igak ogwu ikachieekge me lek Awaji.
         9 Kamọnọ nwakpa geege ìtap me otu ifuk ebi nwakpa, îtata ìkakan iraka akọp acha gweregwen,
         mè ire ogwu ikatelege ogwu olom, mè ìsi ugan.
         10 Isan̄a me ikeya, nwakpa ogwu ebetap erieen̄ môre si ogwu eriọọn̄be mije ata ubọk
         ikwaan̄ kan̄, kubọk ikwaan̄ ikpọkpọ ebi bọn isibi me ubọk ògbegbe, mè isasa ata ubọk
         ibọkọ ebi ichen itap me uwu kan̄, mè igwọgwọk ukot ebi ntitiin̄ Awaji, mè itatap ubọk
         inyi ebi ìkup me emen ufialek, mè irọrọ inu geelek òrere ata inu me otutuuk ugwem
         kan̄.
         11 Ire, ebi nwakpa geelek ekarege ebi ugane, kafuk ìtap me otu ifuk ebi nwakpa, mije,
         ulọk olom isimin me emen kiban̄, ema mêsi ibat olom, mè itele Karais ogwu ema echieekbe
         use isisi ikwaan̄ inyi me otutuuk ugwem kiban̄.
         12 Sa me ikeya, Awaji môtip ema oyerebet, mije ema efiatbe use ya ema echieekbe me ibebene
         mgbọ etapbe ema me otu ifuk ebi nwakpa.
         13 Ìkarere eya gaalek, ema mêkọt ikana ugbek, mè ikijijen̄e isotu uwu ene. Isan̄a me
         lek irere ugbek, ike ekijijen̄e ikana cha, mêkikpa ene, mè ikitap chieen̄ me lek inu
         ebi ofifi ene, mè ikitumu ikọ ikagbege ibe etumu.
         14 Eya orọ, nteme n̄a ìre, ogwu nwakpa geelek ikarege ugane, isi ikaan̄ olom, mè imaan̄
         bọn, mè ikpọ chieen̄ me lek uwu kan̄, inyi ogwu òchicha ya ikasa me lek kan̄ ìkaan̄
         inu ìbosa itumu eji ifiat.
         15 Îkaan̄ usini òjelek ebi nwakpa chi ebi ìwuwuuk lek inan̄a irọn̄, mè ikana igọọk Yọk.
         16 Ire enenwaan̄ geelek òchechieek me lek kè Jisọs Karais ikaan̄ ebi nwakpa me ototun̄
         ukan̄ kiban̄, ogwu enenwaan̄ ya ikikpọ chieen̄ me lek ebi nwakpa kecha, mè ufialek
         keya ikakeme ebi ntitiin̄, inyi ebi ntitiin̄ ekọt ekpọ chieen̄ me lek ebi nwakpa ebi
         kpekaan̄ ebi ìbekikpọ ema chieen̄ me lek.
         17 Ebi ugane ntitiin̄ geelek ìsisi ikwaan̄ kiban̄ ijaan̄, îgbe ibe ekpe ema mkpukpe
         kiban̄ irek iba, mè enyi ema ulibi si irek iba, ògak ge ebi ikwaan̄ kiban̄ orebe itutumu
         ikọ Awaji mè ijejeen̄ ikọ Awaji,
         18 mije, ege me Ikpa Mbuban ibe, “Kabọp otu erie mbuuk ìchit me mgbọ ekisa erie mbuuk
         ya iwaan̄ akpa isan̄a me lek mgbigbin,” mè ige si ibe ke ogwu òsi ikwaan̄ îgbe ibọbọkọ
         mkpukpe ubọk ikwaan̄ kan̄.
         19 Kagban̄ ikọ geege etumube ikeme ogwu ugane ntitiin̄ geege, îtata ebi ata-ikọ iba
         mè ìre ita enenirọ ikọ ya ijot.
         20 Ire ogwu ugane ntitiin̄ irọ ijo inu, kup me isi otutuuk ebi ntitiin̄ Awaji gana ikọ
         nyi, inyi ebi ugane ntitiin̄ kechilọ emun̄, mè etet ukpook.
         21 Me isi Awaji, mè isi kè Jisọs Karais, mè isi ebi osat Awaji ìkup me mbuban ke nkitumu
         inyi owu ibe, sun̄ nteme kechi nnyibe owu, mè kagọọk ene geege ìkeke, kagobo si ene
         geege isi.
         22 Kakigwat lek ìtoon̄ ene ubọk me ibot ìsa ìrọ ogwu ugane ntitiin̄, inyi okamọnọ ogwu
         ikatatge, mè ìsa me ikeya ìkaan̄ uche me lek ijo ìnu geelek îrọbe. Sun̄ lek kwun̄
         tana me isi Awaji.
         23 Kayaka ìkinwọ mudim gaalek, kinwọ si sọntiik miin̄ gbaalek, mije owot kwun̄ melek
         orukan̄ òkisisaak owu mgbọ geelek.
         24 Osikirọ inu melek ebi ene, riọọn̄ ibe ke ìkare ijo inu otutuuk ene ekirọ okikpọk
         mbum ìkike me chieen̄ ene. Echi usini ene môkọt ilet ikam mege ire mgbọ ebesibi ife
         cha oyerebet me ibot. Sa echi usini ene okikpọk mbum me ujọn̄ọ mgbọ sabum ebenisisibi
         ema oyerebet me ibot.
         25 Ikeya si, ata inu ìkakilọlọ isisibi utoon̄. Echi ikasisibige utoon̄ si, kpekikọkọt
         ilet.

1 Ebi geelek ìrere ebi usun̄, ekenyi ebi nte uwu kiban̄ ojot ojot ulibi ògbegbe, inyi
         ene geege ikagọọk me lek kiban̄ mè ìtumu ijo usem ìbak erieen̄ Awaji melek ikọ Awaji
         eyi eji ekijeen̄.
         2 Ebi usun̄ geelek ebi nte uwu kiban̄ erebe ebi ìchechieek me lek kè Jisọs Karais,
         ekamọnọ ibe ke ema mè ebi nte uwu kiban̄ mîkana ngwan̄ ngwan̄ me emen kè Karais, mè
         ìsa me ikeya ìtele inyinyi ema umin ògbegbe. Kpan̄asi ikeya, ema esi ikwaan̄ enyi
         ebi nte uwu kiban̄ cha egak ike ema ewuukbe lek ikisi, mije, ebi ikwaan̄ kiban̄ okinin̄
         oruru inyi ìre ebi ìchechieek me lek kè Jisọs Karais, mè ire si ebi ema emabe. Nteme
         kechi ke owu môkijeen̄ ebi ntitiin̄ Awaji ebi ìrere usun̄, mè ikitumu inyi ema ibe
         ekerọ.
         3 Ene geelek ònunu inijeen̄ esese inu, mè ijit ata ijejeen̄ eyi Okaan̄ kiji Jisọs Karais,
         mè ijit si ikọ Awaji eyi eji ekijeen̄,
         4 ene ya ìre ogwu ugumulek, ìkariọọn̄ inu geege. Ene ya ìre ogwu òkima ifan̄a mè ikekigbini
         ikọ. Igbini-ikọ chi ìkitap ijo ejit, mè ibaak, mè itutumu ene ifiat, mè ijo una utoon̄-ejit
         me lek ene,
         5 mè ikitap si okput mgbọ geelek me etete ebi ene ebi ejit kiban̄ ofiatbe isan̄a, ebi
         atikọ geege ikakupge me emen kiban̄, ebi ìkikeek ibe ke oniin̄ ikọ Awaji ìre oniin̄
         mêsabe ibọọn̄ ubọọn̄.
         6 Oniin̄ ikọ Awaji ìkekitap ene ikpele ubọọn̄, mè ire inu ene okaan̄be ijot ene chieen̄.
         7 Mije eji kpesa inu geege inu me linyọn̄. Ikeya si, eji kpebesa inu geege inan̄a me
         linyọn̄ isibi.
         8 Eya orọ, ire eji ikaan̄ inorie mè inu eji mêkisa ichit akpa lek, eya îso eji.
         9 Ebi ìkiweek ibọbọọn̄ ubọọn̄ ekirọn̄ inin̄ me uleke, mè erọn̄ ènin̄ emen ufe eyi burubut
         ulọk, eyi môkọtbe itap ema unan me lek, mè otaba ema otap me emen ichep mè mfiat.
         10 Ulọk ebek ikpoko ore ugwun̄-ijọn̄ ge eyi ijo inu geelek okinan̄a me lek itibi isibi.
         Usini ebi ìchechieek me lek kè Jisọs Karais mîgọọk ulọk ebek ikpoko mè itele ichechieek
         kiban̄, mè isa me ikeya itap ufieejit igak lek kiban̄.
         11 Ire, owu ogwu eyi Awaji, san̄a lek kwun̄ me lek otutuuk inu chi. Libi gọọk ata irọrọ.
         Kaan̄ ukpook Awaji, mè ichechieek, mè imumechieen̄, mè ukarajit, mè kirọ inu esuuk
         esuuk.
         12 Tim ubọk geelek okọtbe, inyi ichechieek kwun̄ ikeke inye, mije, ikeya otat. Sa me
         ikeya bọkọ ugwem ikakaan̄ge itata ya eyi Awaji ogwenbe owu itap me emen mgbọ otumube
         ichechieek kwun̄ isibi ubọk ògbegbe me isi ogbogbo ebi ata-ikọ.
         13 Mgbọ yi, me isi Awaji ogwu òkinyi inu geelek ugwem, mè isi kè Jisọs Karais ogwu òkekeke
         inye itumu atikọ isibi ubọk ògbegbe me isi kè Pọntiọs Pailet, ke nkinyi owu ida ibe
         owu,
         14 sun̄ ikan chi, me oniin̄ eyi ikakaan̄ge nrọ-nlọ geege eyi ebi ene mêsabe itiik owu
         otu, mege ire usen Okaan̄ kiji Jisọs Karais môkanabe isibi.
         15 Ikakana isibi kan̄ yi ìbore inu Awaji oborọ me mgbọ òneneme ọmọ, ọmọ Awaji ogwukaan̄
         itọn̄, ogwu ọmọ gaalek orebe Ogwu Ibot Mkpulu, mè Ubọọn̄ ebi ubọọn̄, mè Okaan̄ ebikaan̄-ene.
         16 Ọmọ gaalek ore ogwu kpokwube mkpa, ogwu òluluk me emen utoon̄ eyi kpekikọt ire lek,
         ogwu ene geege ikararakge ìmun̄, ogwu ene geege ìkpokọkọt si imun̄. Umin mè unye ikup
         inyi ọmọ ire mgbọ geelek! Ikup ikeya!
         17 Tumu nyi ebi geelek ìbọbọọn̄ ubọọn̄ me linyọn̄ keyi ibe ekasa inu ubọọn̄ kiban̄ ìgugo
         lek, mè ekasasa si ìtoon̄ ejit, mije, inu ubọọn̄ chi ìkinu chereyi, mè ofo iyakwut.
         Kpan̄asi ikeya, ema etoon̄ ejit me lek Awaji ogwu òkinyi eji ogbogbo inu geelek ibe
         eji ekesa ebele lek kiji ejit.
         18 Tumu nyi ema ibe ekenwọn nnwọn melek ebi ene, mè ekerọ ata inu mgbọ geelek, mè ekechili
         ubọk, mè ekekaan̄ ejit icheche inu kiban̄ inyi ene.
         19 Ire ema ikirọ ikeyi, ema mêkititiin̄ inu ubọọn̄ isun̄ inyi lek kiban̄, eyi môkupbe
         kubọk ewuuk irak uwu ònyenye inyi ema me mgbọ òkup me isi. Ikeyi ke ema ebesa ikọt
         ikaan̄ ugwem eyi òrere ugwem me atikọ.
         20 Timọti, gbala chieen̄ kpọ inu Awaji osabe itap owu me ubọk ibe owu òkpọ. San̄a lek
         kwun̄ me lek iseseme usem echi ìkakinyi Awaji umin. San̄a lek kwun̄ si me lek burubut
         ikọ eyi ebi ene ekitumu ikeme atikọ, mè ikifiaan̄ igwen ibe ìre “ifuk-ibot.”
         21 Usini ene ekigugo lek ibe ke ema mîkaan̄ “ifuk-ibot” yi, mè isa me lek keya ijit
         ichechieek me lek kè Jisọs Karais. Atata nnwọn eyi Awaji ikup inyi enyi!Timọti eyi òso ibaTimọti eyi òso ibaTimọti eyi òso ibaTimọti eyi òso ibaTimọti eyi òso iba

1 Emi Pọọlu, ogwu òrere ogwu otuchieen̄ kè Jisọs Karais inan̄a me nkeek Awaji, nge
         ikpa etip yi. Emi ìre ogwu otuchieen̄ kè Jisọs Karais bak me lek inenilook ebi ene
         etip òfolek ugwem eyi òkup me emen kè Jisọs Karais, eyi Awaji ochieekbe use inyinyi
         ebi ene.
         2 Emi nge ikpa yi inyi owu Timọti, gwun̄ n̄a ogwu mmabe. Atata nnwọn mè nsan mè esuuk
         eyi Awaji Ute mè Okaan̄ kiji Jisọs Karais ikup inyi owu!
         3 Ntọn̄ Awaji ogwu nkisa otutuuk ejit n̄a isi ikwaan̄ inyi, kubọk ebi nte nte n̄a esibe
         inyi me ukot ikaan̄. Nkitọn̄ ọmọ mgbọ nkitap owu me uriaak, eririeen̄ mè ikarek.
         4 Ǹkiweek imumun̄ owu, inyi ǹkaan̄ unwọọn̄, mije, ǹkawuuk ito ya otobe me mgbọ mbanan̄a.
         5 Ǹkawuuk ata ichechieek okaan̄be me lek kè Jisọs Karais. Lọis nga nga kwun̄ odasi
         ikaan̄ òjelek ichechieek yi, Yunais nga kwun̄ oyayaka inikaan̄. Mgbọ yi, nriọọn̄ ibe,
         me atikọ, ke òjelek ichechieek yi si òwa me emen kwun̄ okupbe.
         6 Mije keyi, ǹkitap owu me ejit ibe owu òkosa uche eyi Awaji onyibe owu mgbọ ntoon̄be
         owu ubọk me ibot ya òsi ikwaan̄. Kachieek ibe ikpọkpọ ikup ikeya,
         7 mije, Awaji ìkanyi eji Ekwukwu eyi môrọbe inyi eji ere ebi ukpook-owot. Awaji ìnyi
         eji Ekwukwu eyi mônyibe eji unye mè imumechieen̄, mè irọ inyi eji ekekọt etet lek
         kiji ekaan̄.
         8 Eya orọ, kalibi esip me itutumu ikọ òfolek Okaan̄ kiji, kalibi si esip mije n̄a ogwu
         òkup me mkpọn mije kan̄. Sa me unye Awaji gọọk emi mun̄ ufialek mije ata etip eyi
         Awaji,
         9 ogwu ònyanyan̄a eji, mè igwen eji ibe eji eneluk ugwem òkup me mbuban. Igwen yi Awaji
         ogwenbe eji, ìkare mije inu geege eji erọbe. Ire, Awaji ìgwen eji mije nkeek eyi îkaan̄be
         me lek kiji, melek atata nnwọn kan̄ eyi înyibe eji inan̄a me lek kè Jisọs Karais,
         sabum enirom linyọn̄.
         10 Mgbọ yi, atata nnwọn yi îsibi utoon̄ inan̄a me lek inunu ogwu Unyan̄a kiji Jisọs
         Karais, ogwu ònunu inikpan̄ mkpa, mè isa me ata etip kan̄ ichili ugwem ikakaan̄ge
         itata ibook inyi ebilene eluk, mè ekayaka ìkwu mkpa.
         11 Mgbọ yi, Awaji îgobo emi kubọk ogwu ulook, mè ogwu otuchieen̄, mè ogwu ijejeen̄ ibe
         emi ǹkensa ata etip yi ǹkana ere.
         12 Îre mije ilolook ata etip yi ikana ke nkibọkọ otutuuk ufialek chi geelek. Ire, esip
         geege ìkatet emi, mije, nriọọn̄ ogwu Awaji ogwu nchieekbe me lek orebe. Ejit n̄a si
         înye ibe ke Awaji môgbala chieen̄ ikpọ inu nsabe itap ọmọ me ubọk mege ire mgbọ òta
         usen ya môrebe.
         13 Tet atikọ cha njeen̄be owu nye, mè kikpọ me lek sa kijeen̄ ebi ofifi ene, mè keke
         nye me ichechieek mè imumechieen̄ eyi eji ekaan̄be me emen kè Jisọs Karais.
         14 Sa unye eyi Ekwukwu Mbuban ogwu òluk me emen kiji tet atalek inu ya eyi Awaji otapbe
         owu me ubọk kaan̄ nye.
         15 Owu oriọọn̄ ibe ke otutuuk ebi ntitiin̄ Awaji ìkup me agan̄ Esia mîyat itele emi
         isan̄a kpai. Faigelọs mè Amọganis si mîgọọk ilibi iyaak emi.
         16 Awaji irọ ebi uwu kè Onesiferọs nsan, mije, ọmọ înu owuwa mgbọ inikpọ emi, mè inyi
         emi ukarajit! Ìkalibi esip ibe ke emi ǹkup me mkpọn.
         17 Ire, mgbọ yaage îrebe Rom, ibebene ikijijen̄e ikana ikiweek emi, mè iniweek emi imun̄.
         18 Okaan̄-ene ikaan̄ nsan me lek kan̄ me òta usen ya! Owu oriọọn̄ ijaan̄ lek ubọk îsabe
         isi owuwa ikwaan̄, mè itap ubọk inyi emi me Efesọs.

1 Me mgbọ yi, owu gwun̄ n̄a, keke nye sa me atata nnwọn ya eyi eji ekaan̄be inan̄a
         me ubọk kè Jisọs Karais.
         2 Ikọ onọbe nkitumu me isi ogbogbo ene, sa ikọ cha jeen̄ ebi geelek otoon̄be ejit me
         lek ibe ke mêkọt ijeen̄, inyi esa esi ejeen̄ ebi ofifi ife.
         3 Gọọk eji kat ejit bọkọ ufialek kubọk ata ogwu akọn̄ kè Jisọs Karais.
         4 Ogwu akọn̄ geelek òkup me akọn̄ ìkakitap lek kan̄ me lek inu ebi ekarege ebi akọn̄
         ekirọ. Ulọk kan̄ mgbọ geelek ìre ikekirọ inu òbokibele ogwu ibot kan̄ ejit.
         5 Ikeya si, ogwu òkigọọk iwut ifan̄a ekot ìkaboben inu geege, îtata ìlilibi ekot ya
         igọọk me ikan ifan̄a ekot.
         6 Ubọk yaage si, ogwu uko ònyenye ubọk isi ikwaan̄ me uko ogbe ogwu òbodasi ibọkọ uche
         inu erọkọbe me uko.
         7 Keek ekiket òfolek inu chi nkitumu, mije, Awaji môrọ inyi owu ògobo otutuuk inu chi
         òtet.
         8 Keek inu òfolek kè Jisọs Karais gwun̄ owot iman kè Debit. Îre ọmọ ke Awaji ojomo
         me mkpa, kubọk nkitumu me emen ata etip eyi nkilook.
         9 Mije keyi ke nkibọkọ otutuuk ufialek chi ire lek eyi etetbe emi igon me mkpọn ikeyi
         kubọk ogwu ìkakisun̄ ikan. Ire, ejit îbele emi ibe ke ìkare ikọ Awaji ke egon me mkpọn.
         10 Eya orọ, ǹkikat ejit ibeme ufialek chi geelek mije ebi Awaji ogobobe inyi lek kan̄,
         inyi ema si esa me ikeyi ekaan̄ unyan̄a melek umin mè uja eyi ikakaan̄ge okputut,
         eyi Jisọs Karais okirọ inyi ene ekaan̄.
         11 Ikọ mbatumu mgbọ keyi ìre ikọ ògbegbe ibe etoon̄ ejit me lek: Ire eji igọọk Jisọs,
         mè ikwu mkpa, eji mêluk melek kan̄.
         12 Ire eji ikeke inye melek kan̄, eji mêgọọk ọmọ igbaan̄ ikpulu me mkpulu kan̄. Ire
         eji ijit ọmọ, ọmọ si môjit eji.
         13 Ire eji kpegbe ebi ebetoon̄ ejit me lek, ọmọ îgbe ogwu ebetoon̄ ejit me lek, mije,
         ọmọ ìkpokọt itele irọrọ ikọ kan̄ iso.
         14 Kikeek ebi ntitiin̄ Awaji inu chi. Sa me erieen̄ Awaji taba ema ubọk me utọn̄, inyi
         ema ekakigbini ikọ, mije, igbini-ikọ ìkakaan̄ oruru geege. Otutuuk inu îkirọ ìre ifafiat
         ejit ebi geelek ìkukup ikigban̄.
         15 Nye lek kirọ inu geelek efuuk kwun̄ okọtbe, inyi Awaji ibọkọ owu itap kubọk ogwu
         òrọriọọn̄ ikijeen̄ atikọ kan̄ me oniin̄ òtatat, inyi owu okare ogwu ikwaan̄ ogwu ubọk
         ikwaan̄ kan̄ okisa esip ijet.
         16 San̄a lek kwun̄ me lek burubut mbele echi ìkakinyi Awaji umin, mije, ebi geelek ìkibele
         mbele kechi mêrọriọọn̄ ikifo isi ikiluk ugwem echi ìkakinyi Awaji umin.
         17 Inu geelek ema ekijeen̄ me emen mbele kiban̄ cha ìkup kubọk njijọ inya òkpọkpọ ikitaka
         iwele chieen̄, mè ikitaka ene ufuk ijibi. Ene iba me lek ebi ìkijeen̄ ijo ijejeen̄
         chi ìre Amenas mè Filetọs.
         18 Ene iba chi mîtele atikọ, mè ikikan̄ ataak ibe ke ebi ìchechieek me lek kè Jisọs
         Karais mîra iwuuk lek ijojomo me mkpa iraka. Ikeya ke ema esa ifiat ichechieek ogbogbo
         ebi ene.
         19 Ire, ikọ Awaji ìkup kubọk ewuuk irak uwu, ìkpọkpọ ikeke inye! Kpunu inu geege òbokọt
         isisik. Ikọ egebe ikam me lek ewuuk ya ìre, “Okaan̄-ene îriọọn̄ ebi eyi kan̄,” melek
         si, “Ene geelek òrere ogwu eyi Okaan̄-ene, isan̄a lek kan̄ me lek ijo inu.”
         20 Me emen uwu geelek òmimin, ìkare inu itap-inu echi alata araran̄ mè alata okuket
         gaalek okikup, echi uti mè echi ibat si ìkekikup. Usini ke ekisa itap inu inyi ebi
         ichen inyi isibi ogwukaan̄ uwu isi, usini ke ekisa itap inu geelek ikadoge umin.
         21 Ikeya si, ene geelek ògwọgwọk ubọk kan̄ isan̄a me lek ijo inu chi, ene ya îkaan̄
         oruru inyi Nte uwu kan̄, òrere Okaan̄-ene. Eya orọ, Okaan̄-ene môsan̄a ene ya isun̄
         esese, mè ikisa ọmọ isi ikwaan̄ òkakaan̄ umin, mije, ọmọ îkup me mbem-lek ibe esa
         ọmọ esi ata ikwaan̄ geelek òkukup isisi.
         22 Libi nan̄a me lek ijo ulọk òkilọk nsabọn irieen̄. Gọọk ebi ìkigwen Okaan̄-ene me
         ejit òtatana. Chieek mkpa kirọ ata irọrọ, mè kaan̄ ichechieek, mè imumechieen̄, mè
         esuuk.
         23 Je nan̄a me lek burubut igbini-ikọ ikakaan̄ge ifuk-ibot geege me emen, mije, owu
         oriọọn̄ ibe ke ìkisa ibaak mè etim inu.
         24 Ogwu ikwaan̄ Okaan̄-ene ìkpore ogwu òkibaak ibaak, ire, ìbore ogwu òkirọ inu esuuk
         esuuk melek ebi ene, mè ata ogwu ijejeen̄, mè ogwu òkikọt ime inu.
         25 Ọmọ môre si ogwu òkisa me esuuk esuuk iteme ebi ìkije ikeme ikọ kan̄ nteme me ere
         ife cha ejebe ilọ. Usini mgbọ, sa me ikeyi, Awaji môrọ inyi ife cha egwu ekom, mè
         eneriọọn̄ atikọ.
         26 Me oniin̄ òkup ikeyi, ife cha mêkọt ilibi inwọnọ ufe Yọk otipbe isa itet ema ikaan̄,
         inyi ema ekerọ ekiket kan̄.

1 Gban̄ utọn̄ me lek ikọ keyi mbatumu. Me mgburudun̄ mgbọ, ufialek òmimin enenen môkup.
         2 Ebilene mêkima lek kiban̄ gaalek, kpebekikeek ebi ofifi ene. Ulọk ebek ikpoko mômin
         enenen, ema mêkigugo lek, mè ikigumu lek, mè ikigigama ene, mè ikinye ibot inyi nte
         kiban̄ mè nga kiban̄. Ema kpebekitọn̄ ebi ìrọ ema ata inu. Kpebekisun̄ lek kiban̄
         esese inyi Awaji.
         3 Mgbọ cha si, ebilene kpebekikaan̄ ejit nsan, kpebekitele ijo inyi ene. Ema mêre ebi
         ìkitumu ene ifiat, mè ebi afa, mè ebi ikpak, kpebekima ata inu geege.
         4 Ema mêre ebi ìkisa ofiaan̄ ileke ene itap me uyọrọlek, mè ebi mêkọtbe irọ chieen̄
         ijo inu geelek, mè ebi ugumulek môkirọ inyi ekakibọkọ nteme, mè ebi ìkima utop linyọn̄
         igak Awaji.
         5 Ema mêkirọ kubọk ema mîriọọn̄ Awaji. Ire, me oniin̄ ikọ Awaji, ọrọmijọn̄ gaalek ke
         ema ebekitet ikaan̄ inye, mè ikijit unye òkukup me emen irọriọọn̄ Awaji. Eya orọ,
         libi nan̄a me lek òjelek ebi ìkup ikecha!
         6 Usini me lek ife chi ekinween̄ lek iraka inin̄ uwu ene isi isa nlilọ ijejeen̄ kiban̄
         ileke wewe ebibaan̄ ebi ijo ulọk okupbe me emen, ebi ìkichiaan̄ ubọk iweek inu geelek,
         mije ukpook ijo inu ema erọbe okikeme ema.
         7 Ebi wewe ebibaan̄ chi ekpọkpọ inu ikikween̄, ire, kpekọt iriọọn̄ atikọ eyi Awaji.
         8 Ike Janes mè Jembiris ejebe ikeme Mosis me ukot ikaan̄, ikeya si ke ebi ife nlilọ
         ifuk-ibot chi Awaji ojitbe mije nlilọ ichechieek kiban̄, ekije ikeme atikọ eyi Awaji.
         9 Ire, ema kpebeje ire ere geege, mije, mbubut kiban̄ môkpọk mbum me isi ebilene ike
         eyi kè Jenas mè Jembiris okpọkbe mbum.
         10 Mgbọ yi, owu ora iriọọn̄ otutuuk ijejeen̄ n̄a mè ubọk nsun̄be lek n̄a, mè inu nkiweek
         irọrọ me ugwem n̄a. Owu omun̄ ichechieek n̄a mè ujọn̄ọ ukarajit n̄a, mè imumechieen̄
         n̄a, mè ubọk nsabe ikime inu.
         11 Owu omun̄ si ubọk ebi ene ekirọ ikeme emi, mè ufialek mbọkọbe, mè inu geelek òsisibi
         inyi emi me Antiọk mè Aikoniọm mè Lisitira, mè otutuuk irọrọ ikeme echi erọbe ikeme
         emi, mè imun̄ si ubọk Okaan̄-ene otababe emi isibi me emen otutuuk ufialek cha.
         12 Me atikọ, ebi ene mêrọ ikeme ebi geelek ìchechieek me lek kè Jisọs Karais, mè ikiluk
         ugwem òkinyi Awaji umin.
         13 Ire, ebi ikpak mè ebi ofiaan̄ cha mêrọriọọn̄ ikifiat igak ubọk ema ekupbe. Ike ema
         ekifiaan̄ ebi ene, ebi ofifi ife mêkifiaan̄ ema si!
         14 Ire, owu, keke nye me lek atikọ Awaji eyi okween̄be, mè ibọkọ ichieek inye, mije,
         owu oriọọn̄ ebi ìjejeen̄ owu atikọ ya.
         15 Owu oriọọn̄ si ibe ke bene me karake owu orebe sọntiik gwun̄ ke owu oriọọn̄ ikọ Awaji
         eyi òkup me mbuban. Ikọ Awaji yi môkọt irọ inyi owu òkaan̄ iriọọn̄-inu eyi òkisa unyan̄a
         inu sa me ichechieek me lek kè Jisọs Karais.
         16 Otutuuk inu geelek òkup me Ikpa Mbuban, ege inan̄a me unye eyi Awaji igọọk me ubọk
         Awaji onyibe ida, mè ijeen̄ ibe ege. Inu chi ìre inu mêsabe ikijeen̄ atikọ eyi Awaji,
         mè isa ikikan̄ inu inyi ebi ìjeje ilọ, mè isa ikinen̄e inu òlọlọ me ugwem ene isun̄
         itat, mè isa ikiteme ene ubọk mêsabe ikiluk ugwem me ata irọrọ.
         17 Sa me ikeyi, ogwu eyi Awaji môre ogwu ekpukpobe ijaan̄ me oniin̄ geelek, inyi môkọtbe
         irọ ata inu geelek.

1 Ǹkinyi owu nteme keyi me isi Awaji mè isi kè Jisọs Karais ogwu òbosibi oyerebet me
         ibot ebi ìkup me ugwem mè ebi ìkwukwu, me mgbọ môsabe mkpulu kan̄ inu kubọk ogwu ubọọn̄.
         2 Tumu ikọ Awaji kana! Chieek mkpa kitumu mgbọ geelek, mgbọ òtatat mè mgbọ ikatatge.
         Kitumu sa teme ebi ene nteme inyi eje etat, mè kisa kan̄ inu nyi ene, mè kisa tap
         ene efuuk me owot. Ire, mgbọ geelek okijeen̄ inu, kigwuun̄ chieen̄, mè kaan̄ ujọn̄ọ
         ukarajit.
         3 Mije, mgbọ mônu, mgbọ ebilene kpebeyaka ikigban̄ utọn̄ me lek ata ijejeen̄ eyi Awaji.
         Kpan̄asi ikeya, ema mêkikpulu ogbogbo ebi ijejeen̄ iwak ikana lek kiban̄, inyi ekejeen̄
         ema inu utọn̄ kiban̄ okison iweek inọnọ.
         4 Ema mêda utọn̄ kiban̄ isan̄a me lek atikọ, mè ikisi igban̄ urọk ikike ikakaan̄ge
         ibot.
         5 Ire, owu, tet lek kwun̄ kaan̄ me inu geelek, mè kat ejit me emen ufialek. Kisi ikwaan̄
         kubọk ogwu òkitumu ikọ Awaji, mè kirọ inu geelek eyi irek ikwaan̄ kwun̄ odobe.
         6 Ire emi, mîwuuk lek isa emi igwa ngwugwa kubọk miin̄ egwookbe me ijọn̄. Mgbọ mbatele
         ugwem keyi îra ikem.
         7 Nra itim akọn̄ ya ubọk îgbebe, mè ilibi ekot n̄a isi ire òta. Ntet ichechieek n̄a
         me lek Awaji inye.
         8 Eya orọ, mgbọ yi, mkpukpe eyi ntim-mkpan̄ ọmọ òwa okikup iban emi. Mkpukpe yi ìre
         okpibot ubọọn̄ esun̄be iban ebi ata irọrọ, eyi Okaan̄-ene ogwu òkifieek unen oyerebet
         mônyibe emi me Usen Oyerebet Awaji ya. Ìkare emi gaalek ke ìbonyi, mônyi si iso otutuuk
         ebi ìkup me mbem-lek ikikpọ chieen̄ me inunu kan̄.
         9 Ikaan̄ ubọk geelek oriọọn̄be, gwat lek na namun̄ emi chieen̄, kafiat mgbọ,
         10 mije, Dimas îma inu linyọn̄ keyi, mè ibak me lek keya ilibi itele emi ifo Teselonaika.
         Kirisens îsi Galesia, sa Taitọs osi Dalimesia.
         11 Îtata Luk gaalek ogọọk emi ikup. Mgbọ obonu, sa Mak gbaalek na, mije, ọmọ îkaan̄
         ntap-ubọk inyi emi me lek ikwaan̄.
         12 Nria Taikikọs ibe isi Efesọs.
         13 Osibonu, sa ọfọnti utọọk n̄a ya ntelebe me ubọk kè Kapọs me ama Torowas sa gbaalek
         na, mè sa ikpa n̄a cha si gbaalek na, ògak ge ikpa echi esabe ikpa anam irọ cha.
         14 Alikisenda, ogwu òkisa okwukwut irom inu, îrọ emi inu inaan̄ me lek ikpele ikpele.
         Okaan̄-ene môkpe ọmọ mkpukpe ikpọ me lek inu îrọbe emi.
         15 Owu si, riọọn̄ lek kwun̄ me lek kan̄, mije, ọmọ îkije ikeme ikọ Awaji eji ekitumu
         enenen.
         16 Me adasi oyerebet esibibe me ibot n̄a, otutuuk ene elilibi itele emi. Emi gaalek
         nkeke ifọọk ikọ ibot n̄a. Ǹkibeek Awaji ibe itele inyi ema.
         17 Ire, Okaan̄-ene îgọọk emi ikeke, mè inyi emi unye, inyi ǹkọt ǹtumu ikọ Awaji mè otutuuk
         ebi ekarege ebi Ju ìkup me ere ya egọọk enọ. Okaan̄-ene înyan̄a emi isibi me otu egbe
         inwọọn̄.
         18 Mônyan̄a emi isibi si me ijo inu geelek eberọ emi, mè isa emi me utelelek isi itap
         me mkpulu kan̄ me emen inyọn̄. Itọn̄ ikup inyi ọmọ mgbọ geelek, mgbọ geelek. Ikup
         ikeya!
         19 Tọp Pirisila mè Akwila amọn nyi emi, mè tọp si otutuuk ebi uwu kè Onesiferọs.
         20 Irasitọs òwa me Kọrint okupbe, Tọrọfimọs ke ntele me Militọs, mije lek kan̄ ikanyege.
         21 Week ike owu mônube lek n̄a sabum mgbọ utọọk ònore. Yubulọs mè Pudinsi mè Lainus
         mè Kọlọdia mè otutuuk bọn Nte mîtọp owu amọn.
         22 Okaan̄-ene ikup melek ekwukwu kwun̄! Atata nnwọn eyi Awaji ikup inyi otutuuk kinyi!TaitọsTaitọsTaitọsTaitọsTaitọs

1 Emi Pọọlu ogwu usun̄ Awaji, mè ogwu otuchieen̄ kè Jisọs Karais nge ikpa etip keyi
         ijet owu. Awaji ìgobo emi, inyi ǹnenrak ichechieek ebi ọmọ ogobobe inyi lek kan̄ m̀bene,
         mè ǹjeen̄ ema atikọ kan̄, eyi òkijeen̄ ene ubọk ebesa iluk ugwem òkinyi Awaji umin.
         2 Sa me lek atikọ yi ke ebi ene ekikpọ chieen̄ ikakaan̄ ugwem ikakaan̄ge itata eyi
         Awaji ogwu kpokọtbe ikan̄ ataak ochieekbe use inyinyi ebi kan̄ karake sabum înirom
         linyọn̄.
         3 Me mgbọ mgbọ kan̄ osobe, inenichili ikọ ya ijeen̄ ebilene sa me ilolook ata etip
         eyi îkanabe itap emi me ubọk. Ikwaan̄ ilolook ata etip yi ìnin̄ emi ubọk inan̄a me
         ida eyi Awaji ogwu Unyan̄a onyibe.
         4 Ǹkige ikpa yi inyi owu Taitọs, ata gwun̄ n̄a enerieen̄ me emen ichechieek eyi òkup
         inyi otutuuk kiji. Atata nnwọn mè esuuk eyi Awaji Ute, mè eyi Jisọs Karais ogwu Unyan̄a
         kiji ikup inyi owu!
         5 Ǹtele owu me achọ Keret, inyi owu òneen̄ inu geelek eji erọbe isik òsun̄ me irek.
         Gobo ebi ugane ntitiin̄ me ama geelek ere ntitiin̄ Awaji okupbe me achọ ya, kubọk
         ntumube inyi owu.
         6 Ogwu ugane ntitiin̄ geelek môre ogwu ikakaan̄ge nrọ-nlọ geege me emen, mè ire si
         ogwu òkaan̄ nwa ge gaalek. Ebi bọn mêre ebi ìchechieek me lek kè Jisọs Karais, kpebere
         nsabọn unye ibot, ebi ìkirọ inu afa afa.
         7 Ofifi si, ogwu òkpọ chieen̄ me ntitiin̄ Awaji, môre ogwu ikakaan̄ge nrọ-nlọ geege
         me emen, mije, ọmọ ìre ogwu Awaji okanabe uwu kan̄ itap me ubọk. Ìkpore ogwu òkigumu
         lek, ìkpore si ogwu òkigwat lek inaan̄ ejit. Ìkpore ogwu òkinwọ miin̄ isa, ìkpore
         ogwu òkirọ inu afa afa. Ìkpore si ogwu ejit ile.
         8 Kpan̄asi ikeya, ọmọ môre ogwu òkima ibọbọkọ ene itap, mè ire si ogwu òkima nnwọn.
         Ọmọ môre ogwu òkikọt itet lek kan̄ ikaan̄, mè ikiluk ugwem òtatat mè ikup me mbuban
         me isi Awaji, mè ikikọt itọ ikọ inyi lek kan̄.
         9 Ọmọ môre si ogwu òtetet ikọ Awaji yi ògbegbe utoon̄-ejit inye, kubọk ejeen̄be ọmọ.
         Sa me ikeyi, ọmọ môkọt ikisa ata ijejeen̄ yi itap ebi ene efuuk me owot, mè ikikọt
         si ikeke ifaan̄ ikọ geelek ebi ìkije ikeme ijejeen̄ yi ekitumu ikeme ijejeen̄ yi.
         10 Mije, me etete ebi ìchechieek ìkup me Keret, owuwa ebi unye-ibot òwa, ògak ge ebi
         ìnan̄a me ubọk iriaak Awaji ebi Ju inichieek me lek kè Jisọs Karais, mè ikigbini ibe
         mè ebi geelek ìchechieek me lek kè Jisọs Karais ekalọlọ ifefieek afi. Ife chi ekije
         ikana ikitumu ataak ataak ikọ ikike ikisa ifiaan̄ ene ifiin̄.
         11 Îgbe ibe erọ mè otu ife chi ichit, mije, ema mêkisa nlilọ ijejeen̄ ikagbege ibe ejeen̄
         iwuwọlọ ichechieek owuwa ototun̄ ukan̄ isan̄a kpai. Eyi òfefieek ichit, inu chi ema
         ekijeen̄, ekijeen̄ isa ikiweek oruru. Îkaan̄ esip enenen!
         12 Ògak ge, ene ge me etete ebi nriran ebi Keret îsa otu kan̄ itumu ibe ke ebi Keret
         ìre ife ìkikan̄ ataak mgbọ geelek; ke ema ìre ijo anam afa, mè ire si ebi ugbek, mè
         ebi ebek ile ìkigbaan̄ ubọk iba itap me otu.
         13 Ikọ ene ya otumube ìre atikọ. Eya orọ, sa ida ònyenye gana nyi ebi ntitiin̄ Awaji
         me Keret, inyi ema ekeke enye me emen ichechieek,
         14 mè ekayaka ìgban̄ owuwa urọk ikakaan̄ge ibot, echi ebi Ju ekikpa. Gana si nyi ema
         ibe ekayaka ìgban̄ ikan echi ebi ìjijit atikọ eyi Awaji ekinyi.
         15 Me lek ebi geelek ìkiluk ugwem òtatana, inu geelek ìtatana ikup. Ire, me lek ebi
         geelek ebi kpekiluk ugwem òtatana, melek ebi ekachieekge, kpunu inu geege òtatana,
         mije, ibot kiban̄ mè ejit kiban̄ îfiat isan̄a kpai.
         16 Ema ekitumu ibe ke ema mîriọọn̄ Awaji, ire, irọrọ kiban̄ ìkijeen̄ ibe ke ema mîjit
         Awaji. Îgbe ibe esan̄a lek me lek ife chi, mije, ema kpekigban̄ utọn̄ inyi Awaji.
         Ema kpebekọkọt si irọ inu geege òrere ata inu.

1 Ire, owu me lek kwun̄, mgbọ geelek obojeen̄ inu, kijeen̄ inu òjeje itat me lek ata
         ijejeen̄ eyi Awaji.
         2 Jeen̄ ebi ugane ebirieen̄ ibe ere ebi chieen̄ okire ijọn̄ mgbọ geelek, mè ekekaan̄
         igwuun̄-lek, mè ere ebi ifuk-ibot kiban̄ okiso ifuk mgbọ geelek, mè ebi ìkikọt itet
         lek kiban̄ ikaan̄, mè ebi ìkekeke inye me emen ichechieek mè imumechieen̄ mè ukarajit.
         3 Ikeya si, jeen̄ ebi ugane ebibaan̄ ibe ekesiki lek, mè ekeluk ugwem eyi òkinyi Awaji
         umin mgbọ geelek, mè ekare ebi ìkitumu ene ifiat, ekare si ebi ìkinwọ miin̄ isa. Kpan̄asi
         ikeya, ema ekejeen̄ inu ònwọnwọn.
         4 Mgbọ ya ke ema mêkọt ikijeen̄ ebibaan̄ ebi ekanin̄ge ugane ibe ekema ebi olom mè
         ebi bọn,
         5 mè eketet lek kiban̄ ekaan̄, mè ekakibubat chieen̄, ire, ekeriọọn̄ ubọk ekpọ uwu,
         mè ekekaan̄ ata ejit, mè ekesiki ibot enyi ebi olom, inyi ene geege ikakọt ìtumu ijo
         ikọ ìkeme ikọ Awaji.
         6 Ikeya si, jeen̄ ebi nsabọn irieen̄ ibe eketet lek kiban̄ ekaan̄.
         7 Owu Taitọs, me oniin̄ geelek, luk ugwem eyi ebi ene mêkikpọ, mè ikikween̄ inu òfolek
         irọrọ ata inu. Me emen inu geelek okijeen̄, re ogwu atikọ, mè kirọ inyi eriọọn̄ ibe
         ke inu owu okijeen̄ îkup me uyọt.
         8 Mgbọ geelek okijeen̄ inu, kitumu ikọ òtetet mun̄, eyi ebi ene kpebekọt imun̄ nrọ-nlọ
         geege me emen, inyi esip itet ebi ìkije ikeme owu, mè ema ekamun̄ ijo inu geege ebesa
         itumu ikeme eji.
         9 Jeen̄ ebi ìrere usun̄ ibe ekesiki ibot enyi ebi nte uwu kiban̄ mgbọ geelek, mè ekerọ
         inu òbokibele ebi nte uwu kiban̄ ejit. Jeen̄ ema ibe ekakifọọk ebi nte uwu kiban̄
         otu mgbọ ebi nte uwu kiban̄ ekitumu ikọ inyi ema,
         10 mè ekakichiin̄ inu nte uwu kiban̄. Kpan̄asi ikeya, ema ekejeen̄ ibe ke ema mîgbe
         utoon̄-ejit me oniin̄ geelek. Sa me ikeyi, ugwem kiban̄ môkisa itọn̄ ijet ijejeen̄
         eyi eji ekijeen̄ òfolek Awaji Ogwu Unyan̄a kiji, me emen inu geelek ema ekirọ.
         11 Mije, Awaji îra isan̄a atata nnwọn kan̄ isibi, Awaji ìbosa me lek atata nnwọn yi
         inyan̄a otutuuk ebilene isibi.
         12 Atata nnwọn yi si okijeen̄ eji ibe ejit ugwem ekariọọn̄ge Awaji, mè ejit si ijo ulọk
         eyi utop linyọn̄, mè eketet lek kiji ekaan̄, mè ekeluk ugwem òtatat mè ikinyi Awaji
         umin me linyọn̄ keyi.
         13 Sa me ikeyi ke atata nnwọn yi okijeen̄ eji ibe ekeluk ugwem òtatat me mgbọ keyi eji
         ekupbe me ubelejit ikikpọ chieen̄ inunu eyi umin mè uja eyi ikpele Awaji kiji mè ogwu
         Unyan̄a kiji Jisọs Karais.
         14 Ogwu Unyan̄a kiji Jisọs Karais ore ogwu òsasa ugwem kan̄ inyi mije kiji otutuuk,
         isasa ifaka eji isibi me emen otutuuk ijo irọrọ. Sa me ikeyi ke ọmọ ogwọk ogbogbo
         ene itana isun̄ inyi lek kan̄, inyi enere ebi kan̄ ebi ìkakaan̄ ikpele ulọk irọrọ
         ata inu mgbọ geelek.
         15 Kijeen̄ ema otutuuk inu chi, mè kisa unye kwun̄ kubọk ogwu mkpulu tap ebi okijeen̄
         inu efuuk me emen, mè kikan̄ inu nyi ema si mgbọ geelek ema ejebe ilọ. Kachieek ibe
         ene geege ikpọ owu chieen̄ isiki.

1 Keek otutuuk ebi ntitiin̄ Awaji ibe ekesiki ibot enyi ebi ibot geelek ema ekupbe
         me irak, mè ekesiki ibot si enyi ebi ibot mkpulu eyi ido kiban̄. Tumu nyi ema ibe
         ekegban̄ utọn̄ enyi ebi ibot chi, mè ekekup me mbem-lek irọrọ inu geelek ònwọnwọn.
         2 Teme ema ibe ekatumu ene geege ìfiat, eluk me esuuk melek ene geelek. Keek ema si
         ibe ekekaan̄ ukarajit me emen inu geelek, mè ekesiki lek me atikọ me isi otutuuk ene.
         3 Me mgbọ òraraka, eji me lek kiji si mîbubut, mè ikinye ibot. Ebi ene ekekifiaan̄
         eji ifiin̄, eji ekekinin̄ usun̄ inyi utop linyọn̄ keyi mè ijo ulọk geelek òkup esese
         esese. Me etete mgbọ ya si, usen geelek, eji ekirọrọ ene nnaan̄, mè ikikeek ene ijo
         me ekarọge eji inu geege ìlọ. Mgbọ ya si, eji ekekikaan̄ njijọ ejit me lek ebi ene,
         mè ikicha ene. Ebi ene ekekicha eji si.
         4 Ire, mgbọ mgbọ okembe, Awaji Ogwu Unyan̄a kiji onenisan̄a ata ejit kan̄ mè imumechieen̄
         kan̄ isibi inyi eji,
         5 mè inyan̄a eji. Unyan̄a yi înyan̄abe eji, ìkare mije owuwa ata inu eji erọbe. Îre
         sa me ejit nsan kan̄. Awaji ìnyan̄a eji inan̄a me lek igwọgwọk eyi Ekwukwu Mbuban
         ogwọkbe eji, mè isa me ikeya ikpọk eji iman ayaya, mè inyi eji ayaya ugwem.
         6 Inan̄a me lek kè Jisọs Karais Ogwu Unyan̄a kiji, Awaji îchili ubọk inyi eji Ekwukwu
         Mbuban kan̄ ojot ojot.
         7 Mije keyi, mgbọ Awaji owuwuuk lek isa me lek atata nnwọn kan̄ ifeme itip-oyerebet
         isan̄a eji me ibot, eji mîkaan̄ ikpọchieen̄ ibe ke eji mêkaan̄ ugwem ikakaan̄ge itata
         me irot.
         8 Ikọ chi ntumube inyi owu ìre atalek atikọ. Eya orọ, tet otu nye jeen̄ inu chi, inyi
         ebi ìchechieek me lek Awaji ekesa me otutuuk ejit kiban̄ ekerọ ata inu mgbọ geelek.
         Inu chi înwọn enenen, mè inin̄ oruru inyi ene geelek.
         9 Ire, san̄a lek kwun̄ me lek owuwa burubut ifan̄a, mè ibaak, mè ujọn̄ọ mfufuk owot
         iman ebi nte nte. Kakigọọk ìwut ifan̄a òfolek Ikan kè Mosis, mije, òjelek ifan̄a chi
         geelek ìre inu ikike ikasibige oruru geege.
         10 Ire ikaan̄ ogwu òkitap icheche lek me emen ntitiin̄, taba ene ya ubọk me utọn̄ mgbọ
         ge, mè taba si òso mgbọ iba. Ire ene ya ìkagwu ikom, tele ọmọ, mè ikayaka ìgọọk enyi
         ìgbaan̄ ìrọ inu geege.
         11 Me atikọ, òjelek ene òkup ikeya îfiat isan̄a, mije, îriọọn̄ ibe ọmọ gwa òkirọ ijo
         inu, mè ikpọkpọ ikirọ si ifo isi. Sa me ikeyi, ọmọ gaalek îsa ubọk kan̄ itip lek kan̄
         oyerebet.
         12 Mgbọ geelek nriabe Atemas mè ìre Taikikọs inu me lek kwun̄, gwat lek na namun̄ emi
         me Nikopolis, mije, ǹkiben me ejit ibe ke mâkup me ama ya me mgbọ utọọk.
         13 Jenas ogwu usọ ikan, mè Apọlọs isibene ije kiban̄, mun̄ ibe ke otap ubọk inyi ema,
         inyi ema ekaan̄ inu geelek ema mêweekbe me oniin̄ ije kiban̄.
         14 Jeen̄ ebi kiji geelek ibe ekesi ata ikwaan̄, mè ekesa me ikeya ekekaan̄ inorie mè
         inu geelek òkup ema me uyọt me usen me usen, mè ekaluk ugwem una ubọk ikwaan̄.
         15 Otutuuk ebi melek n̄a ekupbe mîtọp owu amọn. Tọp otutuuk ebi unene kiji me emen ichechieek
         amọn nyi emi. Atata nnwọn eyi Awaji ikup inyi enyi otutuuk ene!FilimọnFilimọnFilimọnFilimọnFilimọn

1 Emi Pọọlu òrere ogwu mkpọn mije kè Jisọs Karais, mè Timọti gwun̄ Nte kiji ege ikpa
         etip keyi ijet owu Filimọn atata unene kiji, mè ogwu melek kiji ekisi ikwaan̄,
         2 mè gwun̄ Nte kiji enenwaan̄ òrere Afia, mè Akipọs ogwu melek kiji ekigbaan̄ itim
         akọn̄ eyi ilolook ata etip, mè ebi ntitiin̄ Awaji ìkititiin̄ me uwu kwun̄.
         3 Atata nnwọn mè esuuk eyi Awaji òrere Nte kiji mè eyi Okaan̄-ene Jisọs Karais ikup
         inyi enyi.
         4 Gwun̄ Nte n̄a Filimọn, nkikeek owu me uriaak mgbọ geelek, mè ikitọn̄ Awaji n̄a enenen
         mije kwun̄,
         5 mije nkinọ ibe ke owu omun̄ otutuuk bọn Awaji me chieen̄ enenen, mè ikeke si inye
         me emen ichechieek kwun̄ me lek Okaan̄-ene Jisọs.
         6 Ǹkiriaak uriaak ibe mè mgbaan̄-nrọ eyi owu ogọọkbe ikaan̄ inan̄a me lek ichechieek
         kwun̄ irọ inyi owu òriọọn̄ ubọk òriọọn̄ otutuuk ata inu eyi eji ekaan̄be me emen kè
         Karais.
         7 Gwun̄ Nte n̄a Filimọn, imumechieen̄ owu okaan̄be înyi emi ikpele unwọọn̄, mè ikitap
         emi efuuk me emen enenen. Mije, ikwaan̄ ata ejit owu okirọ inyi bọn Nte îbele otutuuk
         bọn Awaji ejit enenen.
         8 Me emen kè Karais, emi mâkọt ifet lek inyi owu ida ibe owu òrọ inu ògbegbe irọrọ.
         Ire, ǹkaweek irọrọ ikeya.
         9 Kpan̄asi ikeya, mije mmun̄be owu me chieen̄, ǹkibebeek owu kubọk mbeek. Îre emi Pọọlu,
         òrere ogwu ugane, ogwu òkup me mkpọn mgbọ yi mije kè Jisọs Karais nkibeek owu mbeek
         yi.
         10 Ǹkibeek owu mbeek yi me ibot kè Onesimọs, gwun̄ n̄a me emen Karais. Îre mgbọ nkupbe
         me mkpọn me ere keyi ke nkana ute inyi Onesimọs me emen kè Karais.
         11 Me mgbọ òraraka, Onesimọs ìkakaan̄ oruru geege ìnyi owu. Ire, me mgbọ keyi ọmọ îkaan̄
         ikpele oruru inyi owu, mè ikaan̄ si inyi emi.
         12 Mgbọ keyi, ǹkiria ọmọ kubọk gwun̄ ibot ejit n̄a, ibe igwu ikom inu me lek kwun̄.
         13 Îkup emi me lek kubọk matet Onesimọs ikaan̄ me agba lek n̄a, inyi ikitap ubọk inyi
         emi me useen̄ kwun̄, me mgbọ keyi nkupbe me mkpọn mije ata etip kè Karais.
         14 Ire, ǹkaweek irọrọ inu geege me nkadage isi ìgọọk owu ìtumu ìfieek, mije ǹkaweek
         itetet owu me unye ibe owu òtap ubọk ònyi emi. Kpan̄asi ikeya, ǹkiweek ibe owu òsa
         me ejit kwun̄ gaalek òtap ubọk ònyi emi.
         15 Kpọkpọ mọnọ ibe, usini mgbọ, ke Onesimọs ìnan̄a itele owu sọnja mgbọ, inyi owu òyaka
         òkpọk òkaan̄ ọmọ òre mgbọ geelek.
         16 Mgbọ keyi, ọmọ ìkayaka ìre usun̄ ofifi, ọmọ îbene igak usun̄. Me mgbọ yi, ọmọ îkana
         atata gwun̄ Nte me emen kè Karais. Ọmọ îkaan̄ oruru inyi emi enenen. Ire, môkaan̄
         oruru igak ikeya inyi owu, kubọk ogwu usun̄, mè ikaan̄ si oruru inyi owu kubọk atata
         gwun̄ Nte me emen Okaan̄-ene.
         17 Eya orọ, ire owu omọnọ emi kubọk ogwu melek kwun̄ ekigbaan̄ irọ ikwaan̄, bọkọ ọmọ
         tap kubọk mobọkọbe emi itap.
         18 Ikaan̄ inu geelek îrọbe owu ilọ, mè ìre urieek geelek îkaan̄be owu, fuk toon̄ emi
         me ibot.
         19 Iin̄, îre emi Pọọlu nsa ubọk n̄a ikige ikpa yi, ìkare ofifi ene. Mâkpe owu otutuuk
         inu cha geelek. Ire, owu kawuuk ibe ke owu okaan̄ emi urieek òmimin enenen. Urieek
         ya ìre otutuuk ugwem kwun̄, mije, îre nan̄a me ubọk n̄a ke owu okana ogwu eyi kè Karais.
         20 Eya orọ, Filimọn gwun̄ Nte n̄a, tele mè ǹkaan̄ sọntiik oruru ònan̄a mije kwun̄ me
         emen Okaan̄-ene. Soso rọ emi inu ubelejit kubọk gwun̄ Nte kwun̄ me emen kè Karais.
         21 Ǹkige ikpa yi, mije, ejit înye emi ibe ke owu môsiki ibot inyi emi, mè irọ igak ubọk
         mbeekbe owu.
         22 Ofifi si, nen̄e agwut ge, ere mâkupbe, sun̄ ban emi, mije, ǹkikpọ chieen̄ ibe ke
         Okaan̄-ene môfọọk otu uriaak kinyi me ibot n̄a, mè irọ inyi etele emi ǹka ǹgọọk enyi
         me utelelek.
         23 Epafaras ogwu egbaan̄be emi melek kan̄ itap me mkpọn mije kè Karais Jisọs îtọp owu
         amọn enenen.
         24 Ikeya si Mak, mè Arisitakọs, mè Dimas, mè Luk, ebi melek n̄a ekigbaan̄ isi ikwaan̄
         mîtọp enyi amọn si.
         25 Atata nnwọn eyi Okaan̄-ene Jisọs Karais ikup melek kinyi otutuuk ene.Ebi IburuEbi IburuEbi IburuEbi IburuEbi Iburu

1 Me ukot ikaan̄, Awaji îtumu ikọ inyi ebi nte nte kiji owuwa mgbọ, me oniin̄ òkup
         esese esese, sa me otu ebi nriran.
         2 Ire, me mgburudun̄ usen chi, Awaji ìyaka initumu ikọ inyi eji inan̄a me otu Gwun̄
         kan̄, ogwu îgobobe ibe ikana ogwukaan̄ otutuuk inu geelek me irot. Sa me ubọk Gwun̄
         kan̄ yi si ke îrom otutuuk linyọn̄ keyi.
         3 Umin mè uja eyi òkitoon̄ me lek Gwun̄ yi ìre umin mè uja eyi Awaji. Inu geelek Awaji
         orebe ke ọmọ ore, kpesan̄a, kpetap. Ọmọ ìkisa ikọ kan̄ eyi òkaan̄ unye ibeme otutuuk
         linyọn̄, inyi ikup ike îkupbe. Mgbọ îgwọkbe ijo otutuuk ebilene isan̄a, ifofo emen
         inyọn̄, mè isiki ikweek me irek umin mè unye, me agan̄ ubọk ulom eyi Awaji ogwu òkakaan̄
         unye òchichit otutuuk unye geelek.
         4 Gwun̄ Awaji îmin enenen igak ebi osat Awaji, mije, erieen̄ eyi Awaji onyibe ọmọ,
         eyi òrere “Gwun̄,” îmin enenen igak eyi ebi osat.
         5 Mije, ìre kpasi ogwu osat ke Awaji otumu inyi ibe, “Owu ìre Gwun̄ n̄a, cherekeyi
         ke emi nkana Nte kwun̄”? Sa ìre kpasi ogwu osat ke Awaji otumu ikọ òfolek ibe, “Emi
         mâre ogwu Ute, ọmọ môre Gwun̄ n̄a”?
         6 Ofifi si, mgbọ Awaji oboria adasi Gwun̄ enerieen̄ kan̄ inu me linyọn̄, îtumu ibe,
         “Ebi osat Awaji etọbọ ebum enyi ọmọ.”
         7 Inu Awaji otumube òfolek ebi osat ìre ikeyi, “Awaji îrọ inyi ebi osat kan̄ ekegwat
         kubọk efet, mè isa ema si irọ ebi ikwaan̄ ìkakaan̄ unye kubọk alọm ukan̄.”
         8 Ire, Gwun̄ kan̄ ke îtumu inu òfolek ibe, “Owu Awaji, ogboon̄ ubọọn̄ kwun̄ môkup ire
         mgbọ ikakaan̄ge itata! Unen oyerebet ore okuba ubọọn̄ owu obokisa ikpulu ebi kwun̄.
         9 Owu oma ata irọrọ, mè icha inu ikpak. Mije keyi ke Awaji, ogwu òrere Awaji kwun̄
         otoon̄ owu ubọk me ibot, mè inyi owu ikpele unwọọn̄, mè inyi owu irek umin òbebene
         igak eyi otutuuk ebi melek kwun̄.”
         10 Awaji îtumu si ibe, “Bene me ibebene, owu Okaan̄-ene me lek kwun̄ otọbọ ọdọ otutuuk
         linyọn̄, mè isa ubọk kwun̄ irom otutuuk isinyọn̄.
         11 Otutuuk inu chi mêjijaka ita kpai, ire, owu òbokpọkpọ ikup ubọk owu okupbe. Otutuuk
         kiban̄ mêkana oka, mè igwak kubọk ekwut.
         12 Owu môkat ema kubọk ekwut, mè inwene ema kubọk ekinwene ọfọnti. Ire, owu òkup ubọk
         owu okupbe, òkakinwenwene, òkakikan, òkakikwu.”
         13 Ìre kpasi ogwu osat ke Awaji otumu inyi ibe, “Nasiki kweek me agan̄ ubọk ulom n̄a,
         mege ire mgbọ mâtimbe ikpan̄ ebi ochicha kwun̄, mè isa ema irọ inu ibene ukot inyi
         owu?”
         14 Ire ikeya, ìre keke ke ebi osat Awaji ere? Ema ìre ekwukwu ìkisi ikwaan̄ inyi Awaji,
         ebi Awaji oriabe inu ibe enesi ikwaan̄ enyi ebi mêbọkọbe unyan̄a eyi Awaji.

1 Eya orọ, îgbe ibe eji egbala chieen̄ etet ikọ chi eji enọbe enye, inyi inu geege
         ikaben eji ìnan̄a me lek atikọ chi.
         2 Mije, Awaji îjeen̄ ibe ke etip ebi osat elookbe ebi nte nte kiji ukot ikaan̄ ìre
         atikọ, mè isulu ebi ìrọrọ ilọ, mè ebi ìjijit etip ya osusut ògbegbe ema.
         3 Ire ikeya, ìre eji ebejeje inwọnọ osusut, ire eji ikpọ ikpele unyan̄a keyi ilọ chieen̄?
         Okaan̄-ene Jisọs Karais me lek kan̄ odasi isa etip unyan̄a keyi inilook ebi ene, sabum
         ebi ìnọnọ me otu kan̄ enirọ inye inyi eji ibe ke unyan̄a ya ìre atata.
         4 Awaji me lek kan̄ si îrọ inye ibe ke unyan̄a ya ìre atikọ, sa me inu ukechieen̄,
         mè uyeke uyeke inu, mè unye ikwaan̄ òkup esese esese echi îrọbe, mè uche echi Ekwukwu
         Mbuban ochebe inyi ebi ene, me ene me ene, ubọk òneme ọmọ.
         5 Ìkare ebi osat ke Awaji osun̄ ibe enekpulu linyọn̄ eyi òkinu me isi, eyi eji ekitumu
         ikọ òfolek.
         6 Ire, ege me ere ge me Ikpa Mbuban ibe, “Ìre keke ke ogwu ebilene ore, eyi owu okikeek
         inu òfolek kan̄? Sa ìre gwun̄ ebilene ikike ke owu okikpọ chieen̄ me lek ikeyi?
         7 Owu orom ọmọ isiki me irek sọnja igak ebi osat, mè ikwuun̄ ọmọ okpibot ubọọn̄ eyi
         umin mè uja mè itọn̄,
         8 mè irọ ọmọ ogwu òkikpulu otutuuk inu geelek.” Mije Awaji orọbe ọmọ ogwu òkikpulu
         otutuuk inu, ìsibi ibe ke kpunu inu geege eyi Awaji ikatapge me irak kan̄. Ire, me
         mgbọ keyi, eji mîmun̄ ibe ke ìkare otutuuk inu ke ebilene ekikpulu.
         9 Awaji îrọ mè Jisọs Karais isiki igak ebi osat sọnja mgbọ, inyi inikwu mkpa mije otutuuk
         ebilene sa me atata nnwọn eyi Awaji. Eji mîmun̄ ibe ke Awaji îkwuun̄ ọmọ okpibot ubọọn̄
         eyi umin mè uja mè itọn̄, mije mkpa ya eyi ọmọ okwube.
         10 Otutuuk inu geelek ìnan̄a me ubọk Awaji ogwu òrorom ema inyi lek kan̄. Eya orọ, îgbe,
         mè itat ibe Awaji isa owuwa ufialek irọ inyi Jisọs Karais iso ifuk, inyi owuwa ebi
         ene enekana bọn Awaji, mè egọọk ekaan̄ uche me lek umin mè uja eyi Awaji sa me lek
         kan̄. Mije, Jisọs Karais ore ogwu òkinyan̄a ene.
         11 Jisọs Karais ogwu òkirọ inyi ene ikup me mbuban, melek ebi ọmọ okirọ inyi ekup me
         mbuban, ìre bọn Ute ge. Eya orọ, esip ìkakitet ọmọ igwegwen ema ebi ngwan̄ kan̄.
         12 Ikeya ke îtumu inyi Awaji ibe, “Emi mâtumu owu isibi inyi ebi ngwan̄ n̄a, mâkọt okwa
         itọn̄ owu me isi otutuuk ebi ntitiin̄.”
         13 Îtumu si ibe, “Emi mâtoon̄ ejit me lek Awaji,” mè itumu si ibe, “Kpọ, emi ire ogwu,
         melek nsabọn Awaji onyibe emi.”
         14 Ubọk ebi Jisọs ogwenbe nsabọn cha erebe ebi ìkakaan̄ akpalek mè eje ikike, Jisọs
         îgọọk si ema ikaan̄ akpalek ebilene, inyi ọmọ ikwu mkpa, mè isa me mkpa kan̄ ijijaka
         Yọk, ogwu òkakaan̄ unye eyi mkpa,
         15 mè isa me ikeya irọ inyi otutuuk ebi ìkitet ukpook mkpa me otutuuk ugwem kiban̄ esibi
         me usun̄, mè ekaan̄ lek kiban̄.
         16 Me atikọ, ìkare ebi osat ke Jisọs okirọ inu chi isa itap ubọk inyi. Îre bọn owot
         iman kè Ebereham ke îkitap ubọk inyi.
         17 Mije keyi, îgbe ibe ọmọ ikana ikup ubọk ebi ngwan̄ kan̄ ekupbe me oniin̄ geelek,
         inyi ọmọ ikana ogwu ibot ebi ibot ngwugwa, ogwu ògbegbe utoon̄ ejit me isisi ikwaan̄
         inyi Awaji, mè ikikaan̄ ejit nsan me lek ebilene. Sa me ikeyi ke ọmọ môrọ inyi ejit
         isiki Awaji, inyi itele ijo inyi ebilene.
         18 Mgbọ keyi, ọmọ môkọt itap ubọk enenen inyi ebi geelek ìkup me emen ntọ-mkpọ, mije,
         ọmọ me lek kan̄ îbọkọ ufialek mgbọ Yọk otọbe ọmọ ikpọ.

1 Eya orọ, bọn Nte n̄a ebi ìkup me mbuban, ebi ìgọgọọk ikaan̄ uche me lek igwen eyi
         emen inyọn̄, ìkeek inu òfolek kè Jisọs, ogwu òrere ogwu otuchieen̄, mè ogwu ibot ebi
         ibot ngwugwa ogwu eji echieekbe me lek, mè ikitumu ikọ òfolek.
         2 Jisọs îrọ otutuuk inu geelek Awaji ogwu ògogobo ọmọ iria inu obe ọmọ irọ, kubọk Mosis
         si orọbe otutuuk ikwaan̄ Awaji obe ọmọ irọ me otutuuk emen ototun̄ ukan̄ eyi Awaji.
         3 Ogwu ònama uwu okikaan̄ umin igak uwu înamabe. Ikeya si ke Jisọs ogbe ikakaan̄ umin
         enenen igak Mosis.
         4 Mije, uwu geelek, îre ebilene ekinama. Ire, ogwu òkinama otutuuk inu geelek ìre Awaji.
         5 Mosis îrọ otutuuk ikwaan̄ geelek Awaji obe ọmọ irọ kubọk ogwu ikwaan̄ me otutuuk
         ototun̄ ukan̄ Awaji, mè itumu inu òfolek inu Awaji obotumu me mgbọ òkup me isi.
         6 Ire, Karais, Gwun̄ ògbegbe utoon̄-ejit, ore ogwu òkikpulu ototun̄ ukan̄ Awaji. Eji
         ere ebi ototun̄ ukan̄ Awaji ya, mè ire eji itet ikpọchieen̄ ya eyi eji ekisa igugo
         lek ikaan̄ inye, kpetet ukpook.
         7 Eya orọ, kubọk Ekwukwu Mbuban otumube, “Cherekeyi, ire enyi inọ ida kan̄,
         8 ikatet ejit kinyi ìnye kubọk enyi erọbe mgbọ enyi enyebe ibot inyi Awaji, mè itọ
         ọmọ ikpọ me emen èwê.
         9 Ere ya ke ebi nte nte kinyi etọ emi ubọk me isi, mè itọ emi ikpọ, mè imun̄ si ikwaan̄
         nsibe otutuuk akọp acha ini.
         10 Îre mije keya ke nnaan̄ ejit inyi ebi ukot keya, mè itumu ibe ke ife cha ekpọkpọ
         ikije ilọ mgbọ geelek, mè ijit igọgọọk oniin̄ n̄a.
         11 Eya orọ, nnyanyan̄a ibot me unaan̄-ejit, mè itumu ibe ke ema kpebenin̄ emen isiki-efuuk
         nsun̄be iban ebi n̄a.”
         12 Eya orọ, bọn nte n̄a, ìgbala chieen̄, inyi ene geege me etete kinyi ikakaan̄ ejit
         ijo inu, mè una ichechieek, mè ìsa me ikeya ìgwu ìkom ìnan̄a ìtele Awaji ogwu òkup
         me ugwem.
         13 Ire, ogwu ikup, ikitap ogwu melek kan̄ efuuk me emen usen geelek eyi mêkọtbe igwen
         “Chereyi,” inyi ulọk irọrọ ijo inu ikafiaan̄ enyi ìto, mè enyi ekana ebi unye-ibot,
         ebi ejit onyebe ikup gboi.
         14 Mije, ire eji itet utoon̄-ejit ya eji ekaan̄be bene me karake ibebene inye isi ire
         òta, eji ìre ebi ìkigọọk Karais igbaan̄ inu irọ.
         15 Ikeya ke Ikpa Mbuban otumu ibe, “Chereyi, ire enyi inọ ida kan̄, ikatet ejit kinyi
         ìnye, kubọk enyi erọbe mgbọ enyi enyebe ibot inyi Awaji.”
         16 Ìre ebi owa enọ ida Awaji, mè inye ibot? Îre otutuuk ife cha ebi Mosis okpulube isa
         inan̄a me ido Ijipiti isibi.
         17 Ìre ebi owa ke Awaji onaan̄ ejit inyi otutuuk akọp acha ini? Îre ebi ìrọrọ ilọ, mè
         ikwaan̄ irurọn̄ọ ikana me emen èwê.
         18 Ìre ebi owa ke Awaji onyan̄a ibot inyi ibe ke kpebenin̄ isiki-efuuk kan̄? Îre ife
         cha ebi ìnyenye ibot inyi Awaji.
         19 Eya orọ, eji mîmun̄ ibe ke ife cha kpekọt inin̄ emen isiki-efuuk eyi Awaji osun̄be
         inyi ebi kan̄, mije una ichechieek kiban̄.

1 Awaji îchieek eji use ibe ke eji mênin̄ me isiki-efuuk kan̄. Use ya ìkekeke si mege
         inire chereyi. Eya orọ, eji egwuun̄ chieen̄ eluk ugwem me ukpook, inyi otutuuk kinyi
         egọọk enin̄ emen isiki-efuuk ya, mè ene geege ikalọ ininin̄.
         2 Mîlook ebi nte nte kiji cha ata etip kubọk elookbe eji si. Ire, etip ya ema enọbe
         ìkatap ubọk inyi ema, mije, ema ebi ìnọnọ etip ya kpesa me ichechieek ibọkọ etip ya
         itap.
         3 Mgbọ yi, îre eji ebi ìkakaan̄ ichechieek ekinin̄ isiki-efuuk eyi Awaji ya. Awaji
         ìtumu ibe, “Nnaan̄ ejit, mè inyan̄a ibot ibe ke ife cha kpebenin̄ emen isiki-efuuk
         n̄a.” Ikọ yi ìkasibi ibe ke Awaji ìkanen̄e isiki-efuuk kan̄ ìsun̄, mije, îwuuk lek
         inen̄e isun̄ karake mgbọ îrombe linyọn̄ isan̄a.
         4 Mîge inu òfolek òso egwe jaaba me ere ge me Ikpa Mbuban ibe, “Òso egwe jaaba, Awaji
         osisiki efuuk me lek ikwaan̄ kan̄.”
         5 Me ere yaage si ke ege inu Awaji otumube ibe, “Ema kpebenin̄ isiki-efuuk n̄a kubọk
         ge.”
         6 Ebi ìdadasi inọ ata etip ya kpenin̄, mije una ichechieek kiban̄. Ire, ebi ene mênin̄
         si emen isiki-efuuk ya.
         7 Ire, mgbọ mgbọ orakabe, mè inire ukot kè Debit, Awaji okpọkpọk isun̄ ofifi usen eyi
         îgwenbe “chereyi,” mè itumu inan̄a me otu kè Debit, kubọk mwuukbe lek itumu, ibe,
         “Chereyi, ire enyi inọ ida kan̄, ikatet ejit kinyi ìnye.”
         8 Mije, mebe ke isiki-efuuk ya ore eyi Josuwa osabe ema isi itap me emen, mgbọ eya
         orakabe, Awaji kpomoyaka itumu ikọ ibak ofifi “chereyi.”
         9 Eya orọ, ikọ yi ìsibi ibe ke isiki-efuuk òwa si inyi ebi eyi Awaji. Isiki-efuuk ya
         ìre òjelek eyi Awaji okaan̄be me òso egwe jaaba, mgbọ îrombe otutuuk inu isan̄a.
         10 Ene geelek òninin̄ emen isiki-efuuk eyi Awaji môsiki efuuk me lek ikwaan̄ kan̄, kubọk
         Awaji osikibe efuuk me lek ikwaan̄ kan̄.
         11 Eya orọ, eji otutuuk ene enye lek ekwukwulu, inyi eji enin̄ isiki-efuuk ya. Ene geege
         me etete kiji ikanye ibot, mè ìnan̄a ìrọn̄ kubọk ebi nte nte kiji erọbe, mè ilọ ininin̄
         isiki-efuuk ya.
         12 Mije, ikọ Awaji ìre ikọ òkup me ugwem, mè ikaan̄ unye. Ikọ Awaji îreke enenen igak
         oge akọn̄ isi iba geelek, mè ikichim itibi iraka inin̄ emen ene isi ifieek ekwukwu
         ene isan̄a me ibot ejit ene, mè ikifieek ufuk emen ukwuuk isan̄a me lek usọk ukwuuk,
         mè ikiriọọn̄ ekiket mè ulọk geelek òkup ene me ejit.
         13 Ìkakaan̄ inu geege erombe eyi òlelet me isi Awaji. Inu geelek ìchichili ibook, mè
         ikup njak me chieen̄ Awaji ogwu eji ebekeke me isi, usen ge, ifuk ifuk lek kiji inyi.
         14 Eya orọ, eji etet ata ichechieek kiji eyi eji ekitumu isibi enye, mije, eji mîkaan̄
         ikpele ogwu ibot ebi ibot ngwugwa, ogwu òraraka inin̄ emen inyọn̄. Ọmọ ìre Jisọs Karais
         Gwun̄ Awaji.
         15 Ogwu ibot ebi ibot ngwugwa ilile ogwu eji ekaan̄be ìkare ogwu kpokọtbe iriọọn̄ uwọ-lek
         kiji, mè ito eji njijin. Kpan̄asi ikeya, ogwu ibot ebi ibot ngwugwa eji ekaan̄be ìre
         ogwu òrọriọọn̄ otutuuk uwọ-lek kiji, mije, mîtọ ọmọ si ikpọ me oniin̄ geelek kubọk
         ekitọ eji ikpọ, ire, ọmọ ìkarọ ijo inu geege.
         16 Eya orọ, eji esan̄a ukpook me lek, mè eje enu me lek ogboon̄ ubọọn̄ Awaji ogwu òkinyi
         ene atata nnwọn kan̄, inyi Awaji ikaan̄ ejit nsan me lek kiji, mè inyi eji atata nnwọn
         kan̄ eyi môtapbe ubọk inyi eji mgbọ geelek eji ekupbe me una.

1 Ekigobo ogwu ibot ebi ibot ngwugwa geelek inan̄a me etete ebilene, inyi inikisi ikwaan̄
         inyi Awaji me ibot otutuuk ebilene, mè ikinyi Awaji inyinyi, mè ikigwa ngwugwa mije
         ijo inu ebilene erọbe.
         2 Ọmọ môkọt isiki lek irọ inu melek ebilene ebi ìkije ilọ sa me ekariọọn̄ge inu geege,
         mije, ọmọ me lek kan̄ ìnan̄a me etete ebilene ikike, ebi kpekirọ inu itat otutuuk
         mgbọ.
         3 Mije keyi, ọmọ isibogwa ngwugwa me ibot ebi ene, môgwa si me ibot kan̄ igbaalek.
         4 Ìkare ene okisa ubọk kan̄ ito lek kan̄ me irek umin yi. Îre Awaji okigwen ene ito
         me irek umin ya, kubọk îgwenbe Erọn ito me mgbọ ukot ikaan̄.
         5 Ikeya si, ìkare Karais osa ubọk kan̄ ikana ogwu ibot ebi ibot ngwugwa, inyi ọmọ ikaan̄
         umin. Îre Awaji otumu inyi ọmọ ibe, “Owu ìre Gwun̄ n̄a, cherekeyi ke nkana Nte kwun̄.”
         6 Awaji îtumu si me ofifi ere ibe, “Owu môre ogwu ngwugwa isi ire mgbọ ikakaan̄ge itata,
         igọọk me ọgbọn̄ kè Melikisedek.”
         7 Mgbọ Jisọs olukbe me linyọn̄, îtaan̄ ukpo iriaak uriaak, mè isa mun̄ ito me chieen̄
         ikibeek mbeek me ubọk Awaji ogwu môkọtbe inyan̄a ọmọ isibi me ubọk mkpa. Awaji onọnọ
         ọmọ ida, mije ọmọ osikibe lek, mè isiki ibot inyi Awaji.
         8 Ubọk geelek ọmọ orebe Gwun̄ Awaji, ọmọ îkween̄ isisiki ibot sa me owuwa ufialek ọmọ
         omun̄be.
         9 Mgbọ Awaji orọbe inyi ọmọ ijot iso ifuk isan̄a, ọmọ okakana ogbuuruk ere unyan̄a
         eyi mgbọ ikakaan̄ge itata okinan̄a isibi, inyi otutuuk ebi geelek ìkigban̄ utọn̄ inyi
         ọmọ.
         10 Awaji onenirọ ọmọ ogwu ibot ebi ibot ngwugwa, igọọk me ọgbọn̄ kè Melikisedek.
         11 Eji mîkaan̄ owuwa ikọ itutumu òfolek irere ogwu ngwugwa eyi Karais orebe igọọk me
         ọgbọn̄ kè Melikisedek, ire, îyọt itutumu inyi enyi, mije, enyi kpekigwat lek igobo
         inu itet.
         12 Me atikọ, me mgbọ keyi, îre enyi ere ebi mekijeen̄ ebi ofifi ife inu. Ire, enyi eyaka
         ikiweweek ebi ìbenikpọk ibene ikijeen̄ enyi adasi inu ògbegbe ibe enyi eriọọn̄ òfolek
         ikọ Awaji. Mun̄ ebe ikike ogbe isasa ikpukpo enyi, ìkare inorie ònyenye.
         13 Ene geelek ekisa mun̄ ebe ikpukpo ìre sọntiik gwun̄, ìkariọọn̄ inu geege òfolek ikọ
         eyi ata irọrọ.
         14 Ire, inorie ònyenye ìkup inyi ebi ìmimiin̄ inin̄ ene, mije, ema mîsa ifuk-ibot kiban̄
         ikeek ekiket owuwa mgbọ, mè ikween̄ iriọọn̄ esese inu òkup me etete ata inu mè ijo
         inu.

1 Eya orọ, eji etele adasi inu ijejeen̄ òfolek kè Karais, mè eje enyi isi ekekween̄
         inu òkukup inyi ebi ìmimiin̄ inin̄ ene. Eji ekayaka ìkpebe ìfo udun̄ ìkpọk ìsi lek
         adasi ijejeen̄ cha echi ekisa itọbọ ọdọ ikọ Awaji, kubọk igwugwu ikom itele ijo irọrọ
         echi òkisa mkpa inu, mè ichechieek me lek Awaji,
         2 mè nteme òfolek igwook-mun̄, mè itotoon̄ ene ubọk me lek, mè ebi ìkwukwu ijojomo
         me mkpa, mè oyerebet mgbọ ikakaan̄ge itata.
         3 Eji etele adasi ijejeen̄ chi, mè eje enyi isi, ire ineme Awaji.
         4 Ikpọkpọk igwu ikom igọọk Awaji ìkayaka ìkup ìnyi ebi geelek ìwuwuuk lek ikup me emen
         utoon̄ eyi Awaji, mè inọ utop ugbana eyi emen inyọn̄, mè igọọk ibọkọ Ekwukwu Mbuban,
         5 mè inọ utop nnwọn eyi ikọ Awaji, mè inọ si utop unye eyi òbokisi ikwaan̄ ukpook me
         ukot òkup me isi,
         6 ire ema ininan̄a irọn̄ itele ichechieek. Ema kpebekọt iyaka igwu ikom ofifi, mije,
         ìsibi ibe ke ema ebeyayaka ikpọk igon Gwun̄ Awaji me uti nkwurieen̄ ofifi mgbọ inyi
         lek kiban̄, inyi ọmọ irie esip me isi ebi ene.
         7 Ijọn̄ geelek òkimeen̄ mun̄ ibot òkirep igwook me inyọn̄ kan̄ mgbọ geelek, eyi inu
         ewopbe me inyọn̄ kan̄ okitibi ijaan̄, mè isibi oruru inyi ebi ìwowop, Awaji îkigbana
         ijọn̄ ya.
         8 Ire, ijọn̄ òkitibi ukpak mè abọm egbe, ijọn̄ ya ìkakaan̄ oruru geege. Awaji môfieek
         otu inyi ijọn̄ ya. Me òta kan̄ si, ijọn̄ ya ìre ijọn̄ ebetatap ukan̄ iwọp.
         9 Ire, bọn nte n̄a, ubọk geelek eji ekitumu ikeyi, ejit kiji înye me lek kinyi. Eji
         mîriọọn̄, ibe ke enyi mêbọkọ owuwa atata ugbana òje melek unyan̄a.
         10 Awaji ìkare ogwu òkifeen̄ ene, ìkpowuuk ikwaan̄ enyi erọbe, mè imumechieen̄ enyi
         ekaan̄be me lek kan̄ sa me ntap-ubọk enyi etapbe inyi ebi kan̄ me mgbọ òraraka, mè
         eyi enyi ekitap si inyi ema me mgbọ keyi.
         11 Eji ekiweek ibe ene geelek me etete kinyi ikikaan̄ si ulọk irọrọ òjelek inu òkup
         ikeyi ire òta, inyi enyi ekaan̄ inu ya enyi ekikpọ chieen̄ ikakaan̄.
         12 Eji kpeweek ibe enyi ekana ebi ugbek. Ire, eji ekiweek ibe enyi ekup kubọk ebi ìsasa
         me ichechieek mè ukarajit ibọkọ inu Awaji ochieekbe use inyinyi ema.
         13 Mgbọ Awaji ochieekbe Ebereham use, ìsa lek kan̄ inyan̄a ibot, mije, ìkakaan̄ ofifi
         inu òmimin igak ọmọ eyi ọmọ môsabe inyan̄a ibot.
         14 Awaji ìnyan̄a ibot inyi Ebereham ibe, “Me atikọ, mâgbana owu enenen, mè irọ inyi
         owot iman kwun̄ imumana iwa me otu ifuk.”
         15 Ebereham okakat ejit ikup, mè ibọkọ inu ya Awaji ochieekbe ọmọ me use.
         16 Ebilene ekisa ogwu òmimin igak ema inyan̄a ibot, inyan̄a-ibot ya îra ikirọ inye ibe
         ke inu ema etumube ìre atikọ, mè isa me ikeya ifieek otutuuk ifan̄a geelek.
         17 Awaji ìweek irọrọ inyi otutuuk ebi ọmọ ochieekbe use eriọọn̄ ejaan̄ lek ibe ke nkeek
         kan̄ ìkakinwene. Eya orọ înyan̄abe ibot isa irọ use kan̄ inye.
         18 Use yi, mè inyan̄a-ibot yi, òrere inu iba echi ìkakinwene, ìkijeen̄ ibe ke Awaji
         ìkakikan̄ ataak. Inu iba chi ke Awaji osa itap eji efuuk me emen enenen, eji ebi ìlilibi
         isi itap ibot me irak ubọk kan̄, inyi eji etet ikpọchieen̄ eyi ọmọ onyibe eji ekaan̄
         enye.
         19 Ikpọchieen̄ yi eji ekaan̄be, ọmọ okigọbọ ibot ejit kiji ikaan̄ kubọk iloma, inyi
         ikeke inye, mè ikaje ilọ. Ikpọchieen̄ yi okije itibi ekwut egbakabe me emen Uwu Mbuban
         me emen inyọn̄, mè iraka inin̄ Ere Òkup Mbuban Ichit me udun̄ ekwut ya.
         20 Jisọs îdasi ije me isi kiji isi inin̄ emen agwut mbuban ya me ibot kiji. Ọmọ îkana
         ogwu ibot ebi ibot ngwugwa ire mgbọ ikakaan̄ge itata, igọọk me ọgbọn̄ irek ngwugwa
         kè Melikisedek.

1 Melikisedek yi ore ogwu ubọọn̄ ama Salem, mè ire si ogwu ngwugwa inyi Awaji Òbebene
         Ichit. Mgbọ Ebereham otimbe akọn̄ ikpan̄ ebi ubọọn̄ isan̄a, mè ikigwu ikom ika, Melikisedek
         onenichichini ọmọ, mè igbana ọmọ.
         2 Ebereham onyinyi ọmọ irek ge me etete akọp irek me lek otutuuk inu îkpulube me akọn̄
         isa ika. Adasi erieen̄ kan̄, òrere Melikisedek ìsibi “ogwu ubọọn̄ ata irọrọ.” Erieen̄
         kan̄ eyi òso iba, òrere “ogwu ubọọn̄ Salem” ìsibi “ogwu ubọọn̄ esuuk.”
         3 Kpunu mfufuk geege egebe òfolek ogwu ute, mè ìre ogwu uga, mè ìre imaman kan̄ mè
         mkpa kan̄. Ọmọ ìbet lek Gwun̄ Awaji, mije ọmọ orebe si ogwu ngwugwa ire mgbọ ikakaan̄ge
         itata, kubọk Gwun̄ Awaji orebe.
         4 Ìfat ìkpọ-nu òjelek ogwu ilile ene ya orebe! Ebereham nte kiji ukot ikaan̄ me lek
         kan̄ înyi ọmọ irek ge me etete akọp irek me lek otutuuk inu îkpulube me akọn̄ isa
         ika!
         5 Ikan kè Mosis înyi bọn owot iman kè Libai, ebi ìrere ebi ngwugwa, unye ibe ekebọkọ
         irek ge me akọp irek me ubọk ebi Ijeren, ebi ìrere ebi ngwan̄ kiban̄ gaalek, ubọk
         geelek ebiba si erebe bọn owot iman kè Ebereham.
         6 Melikisedek ìkanan̄a me owot iman kè Libai, ire, îbọkọ irek ge me etete akọp irek
         me ubọk kè Ebereham, mè igbana Ebereham ogwu Awaji ochieekbe use.
         7 Îre ogwu òbebene me irek okigbana ogwu òsisiki me irek, eya kpunu ifan̄a me lek.
         8 Me lek ebi otoko kè Libai, îre ebilene ikike ebi kpekifuk ugwem ekibọkọ irek ge me
         etete akọp irek yi. Ire, me lek kè Melikisedek, îre ọmọ, ogwu Ikpa Mbuban okitumu
         ibe ke ọmọ òwa me ògat ugwem, obọkọ irek ge me etete akọp irek ya.
         9 Mêkọt itumu ibe ke Libai ogwu òkibọkọ irek ge me etete akọp irek, îkpe irek ge me
         etete akọp irek sa me ubọk kè Ebereham.
         10 Mije, mgbọ Melikisedek ochichinibe Ebereham, eji mêkọt itumu ibe ke Libai òwa me
         emen lek kè Ebereham nte ogwu ute ukot ikaan̄, mije, kpemaman ọmọ nu.
         11 Awaji ìnyi ebi Ijeren Ikan ikpọ me lek ebi ngwugwa ìnan̄a me otoko kè Libai. Ire
         ke ikwaan̄ ebi ngwugwa ebi otoko kè Libai mokirọ inyi ene inwọn isan̄a, ìre ìjeje
         iyaka inikup me uyọt ibe ofifi ogwu ngwugwa òje me ọgbọn̄ kè Melikisedek inu, kpan̄asi
         ogwu ọgbọn̄ kè Erọn ogwu otoko kè Libai?
         12 Mije, mgbọ geelek enwenebe ọgbọn̄ ebi ngwugwa, mênwene si ikan.
         13 Okaan̄ kiji, ogwu ekitumu ikọ yi ibak, ìre ogwu ofifi otoko. Kpunu ene geege me otoko
         kiban̄ òrarak ikifaka mfaka me inyọn̄ ntook kubọk ogwu ngwugwa.
         14 Otutuuk ene mîriọọn̄ ibe ke Okaan̄ kiji ìnan̄a me otoko kè Juda. Mgbọ Mosis okitumu
         ikọ òfolek ebi ngwugwa, ìkabak otoko kè Juda.
         15 Ibot ikọ kiji îsibi utoon̄ mgbọ keyi igak otutuuk mgbọ, mije inunu ofifi ogwu ngwugwa
         òje me ọgbọn̄ kè Melikisedek onube.
         16 Ìkare me irot eyi owot iman ke ọmọ osa ikana ogwu ngwugwa, kubọk îkupbe me ikan mè
         ọrọmijọn̄. Ire, ọmọ ìkana ogwu ngwugwa sa me unye eyi ugwem kan̄ eyi mkpa ikakọtge
         ìkpan̄.
         17 Mije, Ikpa Mbuban ìtumu ibe, “Owu ìre ogwu ngwugwa ire mgbọ ikakaan̄ge itata igọọk
         me ọgbọn̄ kè Melikisedek.”
         18 Me mgbọ keyi, Awaji îkana oka ikan mè ọrọmijọn̄ cha ito, mije, ìkakaan̄ unye, melek
         si, ìkakaan̄ oruru ìnyi ebilene.
         19 Ikan kè Mosis ìkakọt ìrọ inyi inu geege inwọn isan̄a. Eya orọ, Awaji îsa ayaya ikpọchieen̄
         inu, eyi môsabe eji ijuuk igbet ọmọ lek.
         20 Ofifi esese inu òkup me lek keyi ìre ikeyi: Awaji înyan̄a ibot! Kpenyan̄a ibot geege
         mgbọ erọbe ebi owot iman kè Libai ebi ngwugwa.
         21 Ire, mgbọ Awaji orọbe Karais ogwu ngwugwa, înyan̄a ibot, mè itumu ibe, “Okumugwem
         înyan̄a ibot, ìkponwene ejit. Owu ìre ogwu ngwugwa ire mgbọ ikakaan̄ge itata!”
         22 Sa me ikeyi, Jisọs îkana ogwu nsọọn̄ isasa irọ ayaya inyan̄a-ibot yi inye. Ayaya
         inyan̄a-ibot yi înwọn igak eyi oka.
         23 Îkaan̄ si ofifi esese inu òkukup. Ebi ngwugwa kechilọ mîwa enenen, mije, mkpa ìkakitele
         inyi ema ekup ejọn̄ọ mgbọ me irek ikwaan̄ kiban̄.
         24 Ire, mije Jisọs òwa me ugwem ire mgbọ ikakaan̄ge itata, ọmọ môre ogwu ngwugwa ire
         mgbọ geelek, kpebeyaka ito ofifi ene me irek kan̄.
         25 Eya orọ, ebi geelek ìnunu me lek Awaji sa me lek kè Jisọs, Jisọs môkọt inyan̄a ema
         otutuuk ene ojot ojot, mije, ọmọ ìkukup me ugwem mgbọ geelek ikibeek Awaji mbeek me
         ibot kiban̄.
         26 Me atikọ, îre òjelek ogwu ibot ebi ibot ngwugwa òkup ikeyi ke eji ekiweek, ogwu môkọtbe
         irọ otutuuk inu òkup eji me uyọt. Ọmọ ìre ogwu òkup me mbuban, kpunu nrọ-nlọ geege
         me emen kan̄. Ọmọ îtana isan̄a. Awaji îmọnọ ọmọ isan̄a me etete ebilene ebi ìkirọ
         ijo inu, mè isun̄ ọmọ esese, mè ibene ọmọ isaba iraka emen inyọn̄ ifo ere òbebene
         ichit.
         27 Ebi ngwugwa kechilọ ekigwa ngwugwa egwe geelek. Ema ekidasi igwa ngwugwa mije ijo
         inu eyi kiban̄, sabum ènegwa si mije ijo inu ebi ofifi ife. Ire, ìkakup ikeya me lek
         kè Jisọs, mije, ọmọ ìgwa mgbọ ngwugwa ge gaalek mije ijo inu otutuuk ebilene. Mgbọ
         ngwugwa ge ya îsabe lek kan̄ igwa inyi Awaji îso otutuuk ene ire otutuuk mgbọ.
         28 Ubọk Ikan kè Mosis osun̄be, îre ebilene ikike ebi kpekaan̄ unye geege ke ekigobo
         isa irọ ogwu ibot ebi ibot ngwugwa. Ire, inyan̄a-ibot Awaji onyan̄abe, eyi ònunu me
         udun̄ Ikan kè Mosis, onenigobo Gwun̄ Awaji ogwu ònwọnwọn isan̄a ire mgbọ ikakaan̄ge
         itata, mè isa ọmọ irọ ogwu ibot ebi ibot ngwugwa.

1 Otutuuk ibot ikọ eji ekitumu ire ikeyi: Eji mîkaan̄ òjelek ogwu ibot ebi ibot ngwugwa
         òkup kubọk ntumube iraka, ogwu òsisiki ikweek me agan̄ ubọk ulom ogboon̄ ubọọn̄ eyi
         Awaji Ogwu Òmimin Ichit, me emen inyọn̄.
         2 Ogwu ibot ebi ibot ngwugwa yi ìkisi ikwaan̄ me Ere Òkup Mbuban Ichit, eyi òrere uwu
         mbuban eyi atata, eyi Okumugwem me lek kan̄ onamabe, ìkare ebilene enama.
         3 Ekigobo ogwu ibot ebi ibot ngwugwa geelek ito ibe ikinyi Awaji inyinyi, mè ikigwa
         ngwugwa inyi Awaji. Ikeya si, îkup me uyọt ibe ogwu ibot ebi ibot ngwugwa keyi ikaan̄
         si inu ìbosa inyi Awaji.
         4 Mebe ke ọmọ ìkup me linyọn̄, ọmọ kpomore ogwu ngwugwa kubọk ge, mije, ebi ngwugwa
         mîwa me linyọn̄, ebi ìkinyi Awaji inyinyi igọọk me lek Ikan ebi Ju.
         5 Ere Mbuban eyi ebi ngwugwa cha ekikup isi ikwaan̄ ìre gaalek mbet mè ogugo Ere Mbuban
         eyi òkup me emen inyọn̄. Ikeya orọ, mgbọ Awaji obe Mosis inama uwu mbuban eyi ikpa
         anam, ìtataba Mosis ubọk me utọn̄ ibe, “Mun̄ ibe ke orọ otutuuk inu igọọk me ubọk
         eyi atata ya esabe ijeen̄ owu me inyọn̄ ogoon̄ okupbe.”
         6 Ire, irek ikwaan̄ ogwu ngwugwa eyi Jisọs obọkọbe îbene igak eyi kiban̄. Ikeya si
         ke ayaya inyan̄a-ibot eyi òje me ubọk kè Jisọs inu obene igak oka inyan̄a-ibot. Ayaya
         inyan̄a-ibot yi îkaan̄ owuwa use ònwọnwọn igak eyi oka me emen.
         7 Mije, mebe ke kpunu inu òlọlọ me lek adasi inyan̄a-ibot ya, kpomokup me uyọt ibe
         eweek ofifi inyan̄a-ibot.
         8 Ire, Awaji îmun̄ nlilọ inu me emen ebilene, mè itumu ibe, “Okumugwem îtumu ibe, ‘Mgbọ
         òkinu, mgbọ mânyibe ebi ido Ijeren, mè ebi otoko kè Juda ayaya inyan̄a-ibot.
         9 Ìkpokup kubọk inyan̄a-ibot nnyan̄abe melek ebi nte nte kiban̄ mgbọ ntetbe ema ubọk,
         mè isa ema inan̄a isibi me ido Ijipiti, mije, ife cha kpesun̄ ikan inyan̄a-ibot n̄a.
         Eya orọ, nsasan̄a ema chieen̄ me lek.’
         10 Okumugwem îtumu si ibe, ‘Inyan̄a-ibot mbanyan̄a melek ebi Ijeren ìre ikeyi: Ukot
         keya isiraka, mâtap ikan n̄a me emen ekiket kiban̄, mè ige ikan cha me ejit kiban̄.
         Emi mâre Awaji kiban̄, ema erere ebi n̄a.
         11 Ìkpoyaka ikup me uyọt ibe ene ijeen̄ ogwu melek kan̄, mè ìre ogwu ngwan̄ ibe, “Riọọn̄
         Okumugwem,” mije, ema otutuuk ene mêriọọn̄ emi, bene me lek ogwu òsisip ichit re lek
         ogwu òmimin ichit.
         12 Mâtele nrọ-nlọ kiban̄ inyi ema, m̀kpayaka ikeek otutuuk ijo inu kiban̄ kubọk ge.’ ”
         13 Mije Awaji ogwenbe inyan̄a-ibot yi “ayaya,” ìsibi ibe ke eyi adasi ya îkana oka.
         Eya orọ, inu geelek òkakan, mè ikana oka ìbochechep ugwat ugwat.

1 Adasi inyan̄a-ibot îkaan̄ owuwa ikan òfolek ubọk ebi ene ebekitọbọ ebum inyi Awaji,
         mè ikaan̄ si Uwu Mbuban eyi ebilene enamabe, ere ebi ene ekititiin̄ ikikup itọbọ ebum
         inyi Awaji.
         2 Ebi ene mînama uwu mbuban eyi ikpa anam. Emen agwut eyi òkup me agan̄ isi isi ke
         eyik ngugọọn̄ mkpukan̄, mè iyik si ikasi itoon̄-inu, melek fituru esabe igwa ngwugwa
         inyi Awaji me inyọn̄. Agwut keyi ke ekigwen Ere Mbuban.
         3 Me udun̄ agwut keya, ofifi agwut òwa esabe ekwut igbaka ichit isotu kan̄. Eya ore
         òso ekwut iba egbakabe me emen Uwu Mbuban ya. Agwut keyi ke ekigwen Ere Òkup Mbuban
         Ichit.
         4 Me emen agwut keyi ke ntook alata araran̄, ere ekiwọp nsensi inyi Awaji okup, melek
         okop inyan̄a-ibot ya esabe alata araran̄ itọkọ ichit otutuuk lek. Inu òkup me emen
         okop ya ìre, gwun̄ otin̄ ge esabe alata araran̄ irom, eyi inorie ekigwen mana okupbe
         me emen, mè mkpat kè Erọn òtitibi inwan̄ me lek, mè akpakpa ewuuk iba egebe Ikan kè
         Mosis me lek.
         5 Ebi osat iba, ekigwen cherubim, esabe alata araran̄ irom òwa me inyọn̄ okop ya, eyi
         òkijeen̄ ibe ke umin mè uja eyi Awaji òwa me ere ya. Ema ewewele uwop kiban̄ isa ikana
         ichit ogboon̄ eyi nsan ere Awaji okitele ijo inyi ebilene. Eji kpebekọt ikpa otutuuk
         inu chi me ntuun̄ me ntuun̄ isan̄a mgbọ keyi.
         6 Ikeyi ke eneen̄ otutuuk inu isun̄. Emen agwut eyi òkup me agan̄ isi isi ya ke ebi
         ngwugwa ekinin̄ egwe geelek isi ikup ikirọ ikwaan̄ kiban̄.
         7 Ogwu ibot ebi ibot ngwugwa gaalek okinin̄ agwut eyi emen emen ya. Ìkinin̄ agwut ya
         mgbọ ge gaalek me acha. Isibonin̄, ìkibeben eje isa ikaan̄ me ubọk inin̄. Ìkisa eje
         ya igwa ngwugwa mije ijo kan̄, mè ijo inu echi ebi ene erọbe me ekariọọn̄ge.
         8 Ekwukwu Mbuban ìkisa eyiyi irọ inyi ebi ene eriọọn̄ ibe, eyi adasi uwu mbuban eyi
         ikpa anam ya mè otutuuk ọrọmijọn̄ kan̄ okukup, ke kpechili-nu oniin̄ inyi ebi ene
         eraka enin̄ Ere Òkup Mbuban Ichit.
         9 Eyi ìkijeen̄ eji ubọk inu okupbe me mgbọ keyi. Ìkijeen̄ ibe ke mfaka cha, mè ngwugwa
         ekigwa ìkakọt ìrọ inyi ejit ebi ìkitọbọ ebum inyi Awaji itana isan̄a.
         10 Otutuuk ọrọmijọn̄ chi ìgbaan̄ me lek ikan òfolek inorie mè miin̄, mè owuwa mfaka
         igwọk-lek. Otutuuk kechi ìre ten̄eten̄e ọrọmijọn̄ ekirọ iban mgbọ Awaji mônwenebe
         otutuuk inu ikana ayaya.
         11 Ire, Karais înu kubọk ogwu ibot ebi ibot ngwugwa eyi ata inu echi òwuwuuk lek ikup.
         Uwu mbuban eyi ikpa anam eyi ọmọ ojebe itibi ìre eyi òmimin ichit, mè inwọn isan̄a.
         Ìkare eyi ubọk ebilene onamabe, ìkare si eyi linyọn̄ keyi, òrere inu erorom.
         12 Karais ìje itibi uwu mbuban eyi ikpa anam ya, mè itibi iraka inin̄ emen Ere Òkup
         Mbuban Ichit ya mgbọ ge kpọi. Eje îkaan̄be me ubọk isa iraka inin̄ emen ere ya ìkare
         eje ebot mè eje erie mbuuk. Îre eje kan̄ gaalek ke îsa iraka inin̄ emen ere ya, mè
         ifaka eji isibi me emen ijo inu ire mgbọ ikakaan̄ge itata.
         13 Eje ebot mè orie erie mbuuk, mè ntọn̄ ònan̄a me lek obaak uman erie mbuuk ewọpbe,
         ke ekinyiaan̄ igwook me lek ebi ìchachaka mbuban, îra ikisan̄a ife cha mbuban me lek,
         mè orọ inyi ema etana me akpalek.
         14 Ire eje anam esabe igbama ene lek ikirọ inyi ene itana ikeya, ìre eje kè Karais ìkpofat
         irọ eyi ògagak ikeya? Sa me unye eyi Ekwukwu òkukup ire mgbọ ikakaan̄ge itata, ọmọ,
         ogwu kpunube nrọ-nlọ geege me emen, îsa lek kan̄ igwa ngwugwa inyi Awaji. Eje kan̄
         môgwọk ejit kiji, inyi irọrọ geelek òkisa mkpa inu ita eji me ejit, mè eji ekọt ekesi
         ikwaan̄ enyi Awaji ogwu òkup me ugwem.
         15 Mije keyi ke Karais osa ikana ogwu ayaya inyan̄a-ibot yi ojebe me ubọk inu, inyi
         ebi geelek Awaji ogwenbe ebọkọ ugbana ya eyi môkupbe ire mgbọ geelek, eyi Awaji ochieekbe
         use inyinyi ema. Ife chi mêbọkọ ugbana yi, mije, Karais îkwu mkpa kubọk ene unwene
         ibot mije kiban̄, inyi ema enan̄a esibi me ijo inu echi ema erọbe mgbọ ema ekupbe
         me irak adasi inyan̄a-ibot.
         16 Ire ene ikup me ògat ugwem idọmọ isan̄a ubọk mêsabe iche inu kan̄ mgbọ ọmọ isikwu,
         îgbe ibe eweek eriọọn̄ ibe ke ene ya îkwu me atikọ sabum èneche inu ene ya okaan̄be.
         17 Ikan idọmọ-inu keya ìkikaan̄ unye mgbọ ogwu òdọdọmọ inu ya isikwu, ìkare mgbọ îkupbe
         me ògat ugwem kan̄.
         18 Mije keyi orọ, ìrere adasi inyan̄a-ibot ya, mebe ke kpegwook eje, kpomobene isi ikwaan̄.
         19 Mgbọ Mosis ofukbe otutuuk Ikan egebe me ibot me ibot isibi inyi otutuuk ebi Ijeren
         isan̄a, inenisa otu uti haisop mè inwan̄ me lek, mè inwọọn̄ anam òkup irio irio ijiin̄
         me emen eje erie mbuuk mè mudim, mè isa inyan igwook me lek ikpa Ikan ya, mè inyan
         si igwook me lek otutuuk ene,
         20 mè ikitumu ibe, “Eyi ìre eje inyan̄a-ibot ya, eyi Awaji onyibe ida ibe enyi esun̄.”
         21 Ikeya si ke înyan eje ya igwook me lek uwu mbuban eyi ikpa anam ya, melek otutuuk
         inu ekisa ifaka mfaka òkup me emen uwu ya.
         22 Me atikọ, kubọk Ikan kè Mosis odobe, ekisa eje igwọk lek otutuuk inu, inyi itana
         me isi Awaji. Eya orọ, ire kpefiin̄ eje, kpebetele ijo inyi ene.
         23 Inu chi ekirọ me linyọn̄ ìre gaalek ogugo achubọk atata mfaka eyi òkup me emen inyọn̄.
         Îkup me uyọt ibe esa owuwa ngwugwa òkup ikechi egwọk lek ogugo inu chi, inyi ema etana
         me isi Awaji. Ire, ngwugwa ònwọnwọn igak echichi ke ekisa igwọk lek achubọk inu cha
         me lek kiban̄, echi òkup me emen inyọn̄.
         24 Mije, ìkare Ere Mbuban eyi ebilene enamabe, eyi òrere ogugo achubọk atata Ere Mbuban
         òkup me emen inyọn̄ ke Karais oraka inin̄. Ire, ìraka inin̄ emen inyọn̄ me lek kan̄,
         mè ikeke me isi Awaji mgbọ keyi mije kiji.
         25 Ogwu ibot ebi ibot ngwugwa ebi Ju ìkisa eje ikarege eyi kan̄ ikiraka inin̄ Ere Òkup
         Mbuban Ichit kpa acha kpa acha. Ire, Karais ìraka inin̄ emen inyọn̄ isi isa lek kan̄
         igwa ngwugwa mgbọ ge gaalek, ìkare kpa mgbọ kpa mgbọ, kubọk ogwu ibot ebi ibot ngwugwa
         ebi Ju okirọ.
         26 Mebe ìkare ikeya, kè Karais obọkọ ufialek owuwa mgbọ karake erombe linyọn̄. Ire,
         Karais ìkana isibi me linyọn̄ me mgburudun̄ mgbọ yi, inyi ọmọ inisa lek kan̄ igwa
         ngwugwa, mè iben otutuuk ijo ebilene isan̄a mgbọ ge gaalek iso ire mgbọ ikakaan̄ge
         itata.
         27 Awaji ìsun̄ ibe ke ene ìbokwu mkpa mgbọ ge gaalek. Eya isiraka, otutuuk ofifi inu
         òkukup inyi ene ya ìre oyerebet.
         28 Ikeya si, Karais ìsa lek kan̄ igwa ngwugwa mgbọ ge kpọi isasa iben ijo owuwa ebilene
         isan̄a. Ọmọ môkpọk ikana isibi òso mgbọ iba. Mgbọ ya, ìkare ìboniben ijo ebilene isan̄a.
         Ìbonu ininyan̄a ebi ìbebem lek ikikweek ikpọ ọmọ.

1 Ikan kè Mosis ìre gaalek ogugo atata inu echi òbonunu, ìkare atata inu cha me lek
         kiban̄. Me irak Ikan ya, ebi ngwugwa ekpọkpọ ikigwa chieen̄ ngwugwa yaage acha geelek.
         Mije Ikan ya orebe ogugo gaalek, ìkpokọt irọ inyi ebi ìkitọbọ ebum inyi Awaji enwọn
         esan̄a.
         2 Mebe ke Ikan ya îrọ inyi ebi ìkitọbọ ebum inyi Awaji cha etana esan̄a mgbọ yaage,
         mè ijo kiban̄ ikayaka ìkup ema me lek, ejit kiban̄ kpomoyaka ikifieek ema ikọ òfolek
         ijo inu ofifi. More ikeya, kè otutuuk ngwugwa cha îra ifieek.
         3 Ngwugwa cha ìkirọ inyi ebi ene ekekeek ijo kiban̄ me acha me acha,
         4 mije, eje erie mbuuk mè ebot ìkpokọt iben ijo inu ebilene isan̄a.
         5 Eya orọ, mgbọ Karais onube linyọn̄, ìtumu inyi Awaji ibe, “Ngwugwa eyi ekikpan̄ anam
         mè eyi kpekikpan̄ anam ìkakup owu me uyọt, ire, akpalek n̄a ke oneen̄ isun̄ ibe emi
         ǹsa ǹgwa ngwugwa.
         6 Owu òkakibele ejit me lek owuwa ngwugwa ewọwọp, mè echi ekisa iben ijo inu isan̄a.
         7 Nnenitumu ibe ‘Jei Awaji, kpọ emi gwu! Ǹnu inenirọ ekiket kwun̄, kubọk egebe òfolek
         n̄a me ikpa Ikan kè Mosis.’ ”
         8 Me adasi irek, ubọk geelek Ikan kè Mosis okido ibe egwa ngwugwa, Karais ìtumu ibe,
         “Owu òkaweek ngwugwa echi ekikpan̄ anam mè echi kpekikpan̄ anam, mè echi ewọwọp mè
         echi ekisa iben ijo inu isan̄a. Ngwugwa chi ìkakibele owu ejit si.”
         9 Îtumu si ibe, “Kpọ emi gwu! Ǹnu inenirọ ekiket kwun̄.” Sa me ikeyi ke Awaji oda adasi
         ngwugwa cha isan̄a, mè inisa eyi òso iba, òrere ngwugwa Karais ogwabe, inwene.
         10 Mije Jisọs Karais osabe akpalek kan̄ ìgwa ngwugwa mgbọ ge gaalek iso otutuuk mgbọ,
         kubọk Awaji oweekbe, mîrọ inyi eji otutuuk ene ekup me mbuban.
         11 Ogwu ngwugwa ebi Ju geelek ìkikekeke ikeke ikeke ikifaka mfaka kan̄ egwe geelek òwele
         me inyọn̄, mè ikpọkpọ ikigwa chieen̄ ngwugwa yaage kpa mgbọ kpa mgbọ. Ire, ngwugwa
         chi ìkpokọt iben ijo inu ebilene erọbe isan̄a kubọk ge.
         12 Ire, Karais ìgwa ngwugwa mgbọ ge gaalek iso otutuuk mgbọ, isasa iben ijo inu ebilene
         isan̄a. Mgbọ îgwabe ngwugwa ya isan̄a, isisiki ikweek irek me agan̄ ubọk ulom Awaji.
         13 Karake mgbọ ya ke îkweek me ere ya ikikpọ mgbọ Awaji môrọbe inyi ebi ochicha kan̄
         ekana inu ibene ukot enyi ọmọ.
         14 Sa me mgbọ ngwugwa ge ya, Karais îrọ inyi otutuuk ebi ọmọ okirọ inyi ekup me mbuban
         etana esan̄a ire mgbọ ikakaan̄ge itata.
         15 Ekwukwu Mbuban si îrọ ikọ ya inye. Ìdasi itumu ibe,
         16 “Okumugwem ìtumu ibe, ‘Inyan̄a-ibot mbanyan̄a melek kiban̄ ìre ikeyi: Ukot keya isiraka,
         mâtap ikan n̄a me emen ejit kiban̄, mè ige si ikan cha me emen ekiket kiban̄.’
         17 Îtumu igbaalek si ibe, ‘M̀kpayaka ikeek ijo inu kiban̄ mè nrọ-nlọ kiban̄ kubọk ge.’ ”
         18 Awaji isitele otutuuk ijo inu chi inyi ebilene, ngwugwa ekigwa isa iben ijo inu isan̄a
         ìkpoyaka ikup me uyọt ofifi.
         19 Eya orọ, bọn Nte n̄a, eji mîkaan̄ ojot ojot unen iraraka inin̄ Ere Òkup Mbuban Ichit,
         sa me eje kè Jisọs.
         20 Ọmọ îchili ayaya oniin̄ eyi òkup me ugwem inyi eji ekọt eje etibi ekwut uwu mbuban
         ya, eyi òrere akpalek kan̄.
         21 Eji mîkaan̄ ikpele ogwu ngwugwa ogwu òrere ogwu ibot me uwu Awaji.
         22 Mije eji ekaan̄be otutuuk inu chi, eji esa me ejit òtatana, mè ojot ojot ikpọchieen̄
         eyi ichechieek eje enu me lek Awaji. Eji esa ejit eyi esabe eje inyan igwook inyi
         itana, mè ikayaka ìfieek eji ikọ, mè esa si akpalek eyi esabe mun̄ eyi kpunube okpa
         geege me emen igwọk itana, eje enu me lek Awaji.
         23 Eji etet ikpọchieen̄ ya, eyi eji echieekbe me lek mè ikitumu isibi, enye, mije, ogwu
         òchechieek eji use ya ìkakilọ irọrọ inu geelek îtumube ibe ọmọ môrọ.
         24 Eji ekekeek ubọk eji ebekisa itap ebi melek kiji efuuk me emen, inyi ema ekemun̄
         ene me chieen̄, mè ekerọ ata inu.
         25 Eji ekawuuk ikekigbaan̄ ititiin̄, kubọk usini ebi ene ekirọ. Eji eketap ebi melek
         kiji efuuk me emen, ògak ge, mije eji eriọọn̄be ibe ke usen Okaan̄-ene òbonu òkigbet
         enenen.
         26 Mgbọ keyi erọbe inyi eji eriọọn̄ otutuuk atikọ, ire eji ikigen ibak ikpọkpọ ikirọ
         ijo inu, kpunu ofifi ngwugwa ebeyaka igwa isa iben ijo kiji isan̄a.
         27 Ire, otutuuk inu òboyaka inikup inyi eji me mgbọ keya ìre ikukup me ukpook ikikpọ
         oyerebet Awaji, mè unye ukan òkisak gwugwugwugwu, eyi òbotaka ebi ochicha Awaji iriọk.
         28 Me ukot ikaan̄, ogwu geelek òrọrọn̄ Ikan kè Mosis, ekikpakpan̄ ene ya me kpunube
         nsan, ire ebi ata-ikọ iba, mè ìre ita isinikeke ata-ikọ ikeme ene ya.
         29 Ire, ire ikeya me atikọ, ìre enyi kpekeek ibe ke osusut òmimin enenen igak ikeya
         môkup inyi ene geelek òjajak Gwun̄ Awaji me ukot, mè imọnọ eje inyan̄a-ibot ya, eyi
         esabe irọ inyi ọmọ ikup me mbuban, kubọk inu ikakupge me mbuban, mè inye chieen̄ inyi
         Ekwukwu Mbuban ogwu òkinyi ene atata nnwọn eyi Awaji?
         30 Mije, eji mîriọọn̄ ogwu otutumu ibe, “Îre emi nkirọ ene useen̄ inu, mâyaka ikpe,”
         mè itumu si ibe, “Okaan̄-ene môfieek oyerebet inyi ebi kan̄.”
         31 Ene irọrọn̄ inin̄ ubọk Awaji òkup me ugwem ìre inu òkakaan̄ ukpook.
         32 Ire, ìkeek adasi mgbọ ya enyi ebọkọbe utoon̄ Awaji itap. Enyi mîbọkọ owuwa ufialek
         mgbọ ya, mè ichieek si mkpa ikeke inye.
         33 Usini mgbọ, ebi ene mîrọ enyi inu esip, mè itap enyi unan me lek me eden̄ ama. Usini
         mgbọ, enyi mîra ikisa chieen̄ imun̄ ubọk ekirọ si ebi melek kinyi inu cha me agba
         lek kinyi, njijin ebi melek kinyi cha îra ikitet enyi.
         34 Enyi mîbọkọ ufialek melek ebi ìkup me mkpọn. Mgbọ ebọkọbe enyi inu enyi ekaan̄be,
         enyi mîme me unwọọn̄, mije, enyi mîriọọn̄ ibe ke enyi me lek kinyi mîkaan̄ inu echi
         ònwọnwọn igak echi ebọkọbe enyi, mè ikifuk si ire mgbọ ikakaan̄ge itata.
         35 Eya orọ, ikafiin̄ unye-ejit ya enyi ekaan̄be, mije, ebi mênyebe ejit ire itata mêbọkọ
         mkpukpe òmimin enenen.
         36 Îkup me uyọt ibe enyi ekaan̄ ukarajit, inyi enyi ekọt erọ nkeek Awaji, mè ebọkọ inu
         ya Awaji ochieekbe use inyinyi enyi.
         37 Mije, Ikpa Mbuban ìtumu ibe, “Me mgbidim mgbọ, ogwu òbonunu ya mônu, ìkpofiat mgbọ.
         38 Ire, ogwu eyi n̄a, ogwu ata irọrọ môluk ugwem sa me ichechieek. Ire, ire ikpebe lek
         inyi udun̄, emi m̀kpabele ejit me lek kan̄.”
         39 Ire, eji kpere ebi ìkikpebe lek inyi udun̄, mè ikwu ichep. Eji ìre ebi ìchechieek,
         mè ikaan̄ unyan̄a me ubọk Awaji.

1 Ichechieek ìre itotoon̄ ejit me lek inu eji ekikpọ chieen̄ ibe ke mômọnọ irek, mè
         ibebieen̄ ejit ojot ojot me lek inu eji ekasage chieen̄ ìmun̄.
         2 Îre mije ichechieek ke Awaji osa itọn̄ ebi ukot ikaan̄.
         3 Sa me ichechieek ke eji egobo itet ibe ke Awaji ìsa ikọ otu kan̄ irom otutuuk linyọn̄,
         mè igobo si itet ibe ke esa inu chieen̄ ene ikamun̄ge irom inu chieen̄ ene okimun̄.
         4 Sa me ichechieek ke Eben ogwa ngwugwa ònwọnwọn igak eyi kè Ken inyi Awaji. Îre mije
         ichechieek kan̄ ke Awaji osa imọnọ ọmọ kubọk ogwu ata irọrọ, mije, Awaji îbọkọ ngwugwa
         kan̄ itap. Ubọk geelek Eben okwube iraka, etip ichechieek kan̄ òkitaan̄ si ire chereyi.
         5 Sa me ichechieek kè Enọk ke emọnọ Enọk isan̄a me linyọn̄ keyi me ògat ugwem, inyi
         ikamun̄ mkpa. Kpeyaka imun̄ ọmọ, mije Awaji îmọnọ ọmọ isan̄a. Ire, sabum enimọnọ ọmọ
         isan̄a, Ikpa Mbuban ìtumu ibe ke irọrọ kan̄ îbele Awaji ejit.
         6 Ire kpunu ichechieek, ene ìkpokọt irọ inyi ejit ibele Awaji. Mije, ene geelek òbonu
         me lek Awaji ìbodadasi ichieek ibe ke Awaji òwa, mè ichieek si ibe ke Awaji môkpe
         mkpukpe inyi ebi geelek ìkisa otutuuk ejit iweek ọmọ.
         7 Sa me ichechieek, mgbọ Awaji otababe Nuwa ubọk me utọn̄ òfolek inu òkup me isi, eyi
         ekamun̄ge-nu me chieen̄, Nuwa ogbagban̄ utọn̄, mè inama uji ọfọ isa inyan̄a lek kan̄
         melek ebi ototun̄ ukan̄ kan̄. Sa me ikeya, Nuwa îsa me ichechieek kan̄, itip ebi linyọn̄
         oyerebet, mè ibọkọ ata irọrọ, eyi ekisa me ichechieek ikaan̄, me irot.
         8 Sa me ichechieek, mgbọ Awaji ogwenbe Ebereham ibe inisi inyọn̄ ijọn̄ ere ìbosa inyi
         Ebereham me irot, Ebereham ogbagban̄ utọn̄, mè isi, ubọk geelek ikariọọn̄ge ere ya
         ìbosi.
         9 Sa me ichechieek, Ebereham oluluk me inyọn̄ ijọn̄ ya, eyi Awaji ochieekbe use isasa
         inyi ọmọ, kubọk ogwu ichen me ama ene. Ìkiluk me uwu ikpa anam me ere ya. Ikeya si
         ke Ajiki mè Jekọp ebi ìgọgọọk ikaan̄ use ya me irot ekiluk si me uwu ikpa anam me
         inyọn̄ ijọn̄ ya.
         10 Ebereham ìkikpọ chieen̄ ikakaan̄ ama ya eyi òkakaan̄ unye ewuuk irak ijọn̄ eyi òbokup
         ire mgbọ ikakaan̄ge itata, òrere ama ya eyi Awaji me lek kan̄ otọbe, mè inama me ubọk
         kan̄.
         11 Sa me ichechieek, Awaji îrọ mè Ebereham ikana ute, ubọk geelek Ebereham okanbe iraka
         ogwu òbokọt ibon gwun̄, Sera ogwu nwa si orere ora. Awaji ìrọ inu yi mije Ebereham
         otoon̄be ejit ibe ke Awaji ogwu òchechieek ọmọ use ìkpolọlọ irọrọ use kan̄ iso.
         12 Sa me ikeyi, ene ge yi gaalek ogwu òkakan ikup kubọk ogwu òkwukwu, onenikaan̄ bọn
         owot iman ìwawa ikup kubọk ntoronyan̄ òkup me isinyọn̄, mè iwa si kubọk nkwukwuuk
         okpoon̄ òkup me agba awaji.
         13 Otutuuk ife chi ekup me emen ichechieek kiban̄ ikwu. Kpebọkọ inu cha echieekbe ema
         me use ire ubọk, ekup me ujọn̄ọ ere imun̄, mè ibọkọ itap, mè ichieek ibe ke ema ìre
         ebi ije, mè ebi ichen me linyọn̄ keyi.
         14 Ebi ìkitumu usem òkup ikeyi ekijeen̄ ibe ke ema ekiweek ido eyi òrere eyi kiban̄.
         15 Mebe ke ema ekikeek ekiket òfolek ido eyi ema esibibe itele, kè ema ekọt ègwu ekom
         efo ido ya.
         16 Kpan̄asi ikeya, ema ekikpọ chieen̄ ifofo ido ònwọnwọn igak eyi kiban̄, òrere ido
         eyi òkup me emen inyọn̄. Eya orọ, esip ìkakitet Awaji mgbọ ema ekigwen ọmọ Awaji kiban̄,
         mije, Awaji îneen̄ ama ge isun̄ iban ema.
         17 Sa me ichechieek, mgbọ Awaji otọbe Ebereham ikpọ, Ebereham ochechieek isasa Ajiki
         ogwu gwun̄ igwa ngwugwa inyi Awaji. Sa me ikeyi Ebereham, ogwu Awaji ochieekbe use,
         îbem lek isasa ibot gwun̄ ge gaalek îkaan̄be igwa ngwugwa inyi Awaji.
         18 Me emen use ya, Awaji ìtumu inyi ọmọ ibe, “Îre bọn owot iman kè Ajiki ke ebefuk kubọk
         echi kwun̄.”
         19 Ebereham ìben me ejit ibe ke Awaji môkọt ijomo Ajiki me mkpa. Me atikọ, ìkup si ikeya.
         Ebereham îkpọk ikaan̄ si Ajiki kubọk ke Ajiki ìjojomo me mkpa.
         20 Sa me ichechieek ke Ajiki ogbana Jekọp mè Isọ, mè itumu inyi ema ubọk ugwem kiban̄
         obokup me mgbọ òkup me isi.
         21 Sa me ichechieek, mgbọ Jekọp obokwu, igbagbana bọn kè Josefu me ge me ge, mè isa
         mkpat kan̄ ibieen̄ lek ikeke itọbọ ebum inyi Awaji.
         22 Sa me ichechieek, mgbọ Josefu omun̄be ibe ke ọmọ mônikwu, itutumu inyi ebi Ijeren
         ibe ke ebibi mênan̄a isibi me Ijipiti ifo, mè iteme ema nteme òfolek ubọk ema eberọ
         ukwuuk kan̄.
         23 Sa me ichechieek, mgbọ emanbe Mosis, ogwu uga mè ogwu ute ebeben ọmọ ilet onyan̄
         ita, kpetet ukpook ikan ogwu Fero otapbe, mije, ema mîmun̄ ibe ke Mosis ìre gwun̄
         òsibi esese.
         24 Sa me ichechieek, mgbọ Mosis ominbe inin̄ ene, ijijit ibe ekagwen ọmọ gwun̄ gwun̄
         enenwaan̄ ogwu Fero,
         25 mè ichieek igọgọọk ebi eyi Awaji ibọkọ ufialek, kpan̄asi irerie utop eyi ijo inu
         me sọntiik mgbidim mgbọ.
         26 Ọmọ îmọnọ ibe ke irerie esip mije ogwu Awaji otoon̄be ubọk me ibot îmin igak otutuuk
         inu ubọọn̄ òkup me Ijipiti, mije, ọmọ ìkikpọchieen̄ ibọbọkọ mkpukpe me mgbọ òkup me
         isi.
         27 Sa me ichechieek, ọmọ otetele Ijipiti, mè itet ejit inye kubọk ìmumun̄ Awaji ogwu
         ebi ene kpekisa chieen̄ imun̄. Ìkatet ukpook ibe ke ogwu Fero mônaan̄ ejit inyi ọmọ.
         28 Sa me ichechieek ke Mosis obene ijọk Iraraka, mè inyi ida ibe ebi Ijeren enyan eje
         egwook me lek isotu kiban̄, inyi ogwu osat òkikpan̄ ene ikakpan̄ adasi nsabọn ebirieen̄
         ebi Ijeren.
         29 Sa me ichechieek ke ebi Ijeren eje isaba Okwaan̄ Irio kubọk ìyaka ire nchat ijọn̄
         ikike. Ire, mgbọ ebi Ijipiti ebenigọọk ije isaba, mun̄ orerie ema otutuuk isan̄a.
         30 Sa me ichechieek ke mgban enamabe ikana ama Jeriko ogbugbo igwook me ijọn̄ mgbọ ebi
         Ijeren ejebe ikana ama ya egwe jaaba.
         31 Sa me ichechieek ke ogwu enenwaan̄ òje oyet ekigwen Rehabu onwọnọ mkpa me mgbọ ebi
         Ijeren ekpan̄be ebi unye-ibot me Jeriko, mije ọmọ obọkọbe ebi enun̄unun̄ ebi Ijeren
         itap.
         32 Ìre keke ke mbayaka itumu? Mgbọ ìkayaka ìsik ìnyi emi m̀kpa inu òfolek kè Gidiọn,
         mè Berak, mè Samsin, mè Jefita, mè Debit, mè Samien, mè owuwa ebi nriran.
         33 Sa me ichechieek ke ife chi etim akọn melek owuwa ido, mè itim ikpan̄ ema, mè irọ
         inu òtatat me isi Awaji, mè ibọkọ use Awaji ochieekbe ema. Ema mîchit otu egbe inwọọn̄,
         34 mè iniin̄ ikpele ukan̄ òkisasak, mè inwọnọ mkpa me otu oge akọn̄. Ema kpenye lek,
         ire, ema mîkana ebi unye, mè inye lek enenen me akọn̄, mè itim ikpan̄ owuwa urum ebi
         akọn̄ ofifi ido.
         35 Owuwa ebibaan̄ mîmun̄ ubọk ejomobe bọn kiban̄ me mkpa inyi ema mije ema ekaan̄be
         ichechieek. Usini ebi ene mîbọkọ ufialek mè ikwu, kpechieek itetele Awaji, inyi esan̄a
         ema esibi me emen ufialek, mije, ema ekiweek ijojomo me mkpa inin̄ me ugwem eyi ònwọnwọn
         ichit.
         36 Mîrọ usini ebi ene inu ochak, mè isulu ema ijat akpa. Usini kiban̄ ke esa mkpọn ibọp,
         mè itap me uwu mkpọn.
         37 Usini ene ke esa ewuuk itọbọ ikpan̄, mè isa ojijọọk ijọọk usini ene ibum ọkpọkọ iba.
         Sa usini ene ke esa oge etim ikep ikpan̄. Usini ene mînin̄ ugbọọri, mè ikitap ọfọnti
         ikpa arọọn̄, mè ikpa ebot gaalek. Mîsisaak ema, mè itap ema unan me lek.
         38 Linyọn̄ keyi ìkanwọn isoon̄ ere ema ebeluk. Ema mînyinya ikana kubọk ebi ìlibi ekot
         akọn̄ inin̄ emen èwê, mè inene inyọn̄ ogoon̄, mè ikinin̄ emen udọn̄ òkup me lek ogoon̄
         mè emen udọn̄ òkup me ijọn̄ ikiweek ere ebenin̄ ilet lek.
         39 Otutuuk ife chi mîkaan̄ ata erieen̄ mije ichechieek kiban̄! Ire, kpunu ene geege
         me lek kiban̄ òbọbọkọ use ya echieekbe.
         40 Awaji îwuuk lek itọt inu ònwọnwọn ichit isun̄ iban eji. Nkeek Awaji ìre ke ọmọ ìkporọ
         ife cha ijot ire eji kpekup; ke îtata eji ekukup sabum ọmọ mônigbaan̄ eji melek kiban̄
         irọ ijot mgbọ ge.

1 Eya orọ, eyi ogbogbo ebi ata-ikọ ewabe ikana eji ikeyi, eji esan̄a otutuuk inu geelek
         òkigbugbana eji, mè ijo inu ya eyi òkigwat lek igugọbọ eji ikam me ikafiatge mgbọ,
         etọp efiin̄, mè ekat ejit elibi ekot yi òkup eji me isi ililibi.
         2 Eji eben chieen̄ kiji egwuun̄ me lek kè Jisọs, ogwu ichechieek kiji onan̄abe me ubọk,
         mè ogwu òkirọ ichechieek kiji ijot. Ọmọ îkat ejit ibọkọ ujaralek me inyọn̄ uti nkwurieen̄,
         ìkasa esip mkpa inyọn̄ uti nkwurieen̄ ìgwen inu geege, mije, îriọọn̄ ibe ke ọmọ môkaan̄
         unwọọn̄ me mgburudun̄ mgbọ. Mgbọ îbọkọbe ujaralek ya isan̄a, ikukup irek me agan̄
         ubọk ulom ogboon̄ ubọọn̄ eyi Awaji, ere îkupbe ire mgbọ keyi.
         3 Ikachieek ibe lek kinyi iwọ, ikachieek si ibe efuuk ita enyi me emen. Ìkikeek ujaralek
         eyi Jisọs obọkọbe me ubọk ebi ijo ife, mè irọrọ ikeme eyi erọbe ikeme ọmọ.
         4 Akọn̄ eyi enyi ekitim ikeme ijo inu, enyi kpetitim-nu ire lek eyi ekpan̄be enyi.
         5 Ikawuuk ikọ ukarajit Awaji otumube inyi enyi kubọk bọn kan̄, ibe, “Gwun̄ n̄a, kamọnọ
         osusut eyi Okaan̄-ene okisulu owu kubọk inu ifit ifit, kachieek si ibe efuuk ita owu
         me emen mgbọ isikigana ere inyi owu.
         6 Mije, ebi Okaan̄-ene omabe, ebiba ke îkinyi osusut, ebi geelek îbọkọbe itap kubọk
         bọn kan̄, ebiba ke îkisulu me njijan̄.”
         7 Eya orọ, ìkikat ejit ìbọkọ ufialek chi geelek kubọk ìre osusut eyi ute okisulu ogwu
         gwun̄. Mije, ufialek chi enyi ekibọkọ ìkijeen̄ ibe ke Awaji ìkirọ enyi me lek kubọk
         ute okirọ melek ebi bọn. Ìkeek-nu, ìre kpasi gwun̄ okup, ogwu ogwu ute ìkakisulu me
         njijan̄?
         8 Me atikọ, ire Awaji ìkasulu enyi njijan̄ kubọk îkisulu otutuuk ebi bọn, ìsibi ibe
         ke enyi kpere atata bọn; ke enyi ìre bọn ugan.
         9 Ògak ge, ebi nte kiji me linyọn̄ keyi mîkisulu eji, eji ekekinyi ema ulibi si. Ire
         ikeya, ìre ìkafat ìgbe ibe eji esiki ibot egak ikeya enyi Awaji, òrere Nte kiji, ogwu
         òkaan̄ ekwukwu kiji, inyi eji egat ata ugwem?
         10 Ebi nte kiji ebilene esulu eji sọntiik mgbidim mgbọ gaalek ubọk ema ekeekbe ibe ke
         îtat. Ire, Awaji ìkisulu eji, inyi inwọn inyi eji, inyi eji ekup me mbuban kubọk ọmọ
         okupbe me mbuban.
         11 Kpunu osusut geege òkitotop mgbọ ekisulu ene. Kpan̄asi ikeya, ìkinanaan̄ ene. Ire,
         me mgburudun̄ mgbọ, ebi geelek ìkwekween̄ inu inan̄a me lek osusut cha mîkikaan̄ mkpukpe
         eyi ugwem ata irọrọ, mè esuuk.
         12 Eya orọ, inyana ubọk kinyi cha òwọwọ ìsa ìtet inu, mè ìnyana akpatukot kinyi cha
         òmemem ìsa ìjak ukot me ijọn̄.
         13 Ìkije me oniin̄ òtatat, inyi ukot òwọwọ inye, mè ikakana akọọk.
         14 Ubọk geelek enyi eriọọn̄be, ìmun̄ ibe ke enyi mîluk me esuuk melek otutuuk ene, mè
         ikup me mbuban. Mije, ire ene ìkakup me mbuban, ìkpomun̄ Okaan̄-ene.
         15 Ìmun̄ ibe ke otutuuk ene mîbọkọ atata nnwọn Awaji iso. Ìmun̄ si ibe ke ene geege
         me etete kinyi ìkakana ujat mfut eyi òbotibi isibi, mè inisa ujat kan̄ itap ufialek,
         mè irọ inyi owuwa ene ekatana me isi Awaji.
         16 Ìmun̄ ibe ke kpunu ene geege òrere barabat; ke kpunu si ene geege ikariọọn̄ge Awaji,
         kubọk Isọ ogwu òsasa irek adasi gwun̄ enerieen̄ eyi ọmọ orebe inwene alala inorie
         ge gaalek.
         17 Kubọk enyi eriọọn̄be, me mgburudun̄, mgbọ ọmọ obonibọkọ ugbana me ubọk ogwu ute,
         ogwu ute îjit igbagbana ọmọ. Ọmọ ototo ito iweek ugbana ya, ire, ìkakọt inwene ejit
         ogwu ute.
         18 Ìkare inu eyi mêkọtbe ichak ubọk me lek ke enyi eje igba me lek, kubọk ebi Ijeren
         ejebe isi ikeke me agba ogoon̄ Saina eyi ukan̄ okisook isibi me inyọn̄, udun okakana
         ichit bùk, urimi oninin̄, egwijo okekijibi,
         19 ida odu okekitaan̄, ida ge okekitumu ikọ. Mgbọ ebi Ijeren cha enọbe ida ya, ema erariaak
         ibe, soso, mè ida ya ikayaka ìtumu ikọ inyi ema,
         20 mije, ke ema kpebekọt ibeme ikan eyi ida ya okinyi ibe, “Ìrere anam ikike ochak lek
         me lek ogoon̄ ya, esa ewuuk etọbọ ekpan̄!”
         21 Inu ema emun̄be me ere ya îtet ema ukpook enenen ire lek Mosis me lek kan̄ otumube
         ibe, “Ǹkiraran mije ukpook.”
         22 Ìkare òjelek ogoon̄ Saina ya ke enyi enu me lek. Kpan̄asi ikeya, enyi enu me lek
         ogoon̄ Sayọn, òrere Jeruselem eyi òkup me emen inyọn̄, ama Awaji òkup me ugwem, ere
         obop obop ebi osat ekariọọn̄ge otu ifuk egbaan̄be ititiin̄ ikirie ijọk.
         23 Enyi enu me emen ebi adasi bọn eyi Awaji, ebi egebe erieen̄ kiban̄ itap me ikpa me
         emen inyọn̄. Enyi enu me lek Awaji ogwu òkifieek oyerebet inyi otutuuk ebi ene, mè
         inu si me lek ekwukwu ebi ata irọrọ, ebi Awaji orọbe ijot.
         24 Enyi enu me lek kè Jisọs ogwu ayaya inyan̄a-ibot ojebe me ubọk inu. Enyi enu si me
         lek eje ya eyi enyanbe, eyi òkitumu ikọ òfolek inu ònwọnwọn igak inu eje kè Eben otumube
         ikọ òfolek, eyi òrere irọrọ useen̄ inu erọbe ọmọ.
         25 Eya orọ, ìmun̄ ibe ke enyi kpejit ogwu òkitumu ikọ ya inyi enyi. Ire ebi Ijeren kpenwọnọ
         mgbọ ema ejitbe igbagban̄ utọn̄ inyi ogwu òtataba ema ubọk me utọn̄ me linyọn̄ keyi,
         ìre enyi ekikeek ibe ke eji mêkọt inwọnọ, ire eji ijit igbagban̄ utọn̄ inyi ogwu ònan̄a
         me emen inyọn̄ initaba eji ubọk me utọn̄?
         26 Me mgbọ ya, ida kan̄ îsisik ijọn̄. Ire, me mgbọ keyi, ọmọ îra ichieek use ibe, “Ofifi
         mgbọ, ìkare linyọn̄ gaalek ke mâsisik, mâsisik emen inyọn̄ si igbaalek.”
         27 Usem ya îtumube ibe, “Ofifi mgbọ,” ìsibi ibe ke mêsan̄a inu mêkọtbe isisik isan̄a,
         òrere inu echi erorom, inyi echi kpekọtbe isisik ibia.
         28 Eya orọ, mije eji ekibọkọ mkpulu eyi kpekọtbe isisik, eji etọn̄ Awaji, mè etọbọ ebum
         enyi ọmọ me oniin̄ òkibele ọmọ ejit, mè enyi ọmọ umin, mè etet ukpook me lek kan̄.
         29 Mije, Awaji kiji ìre ukan̄ òkitaka inu geelek iriọk.

1 Ìkimun̄ lek kinyi me chieen̄ kubọk ngwan̄ mè ngwan̄, mije, enyi ìre bọn Ute ge.
         2 Ikawuuk ikekibọkọ ebi ichen itap, mije, usini ene mîsa me ikeya iriak ebi osat Awaji
         ichen me ekariọọn̄ge.
         3 Ìkikeek ebi ìkup me mkpọn kubọk ìre enyi melek kiban̄ ekup me mkpọn. Ìkikeek si ebi
         ekitutuku kubọk ìre enyi melek kiban̄ ekigbaan̄ imun̄ ufialek.
         4 Otutuuk ene ekenyi irek obat-olom umin. Ene geege ikafifala inyọn̄ mkpilaak olom
         mè nwa, mije, Awaji môsibi oyerebet me ibot ebi ugan-nwa, mè ebi barabat geelek.
         5 Ìsan̄a lek kinyi me lek ulọk ebek ikpoko, mè ìtele inyi inu enyi ekaan̄be ijot enyi
         chieen̄. Mije Awaji îtumu ibe, “Emi m̀kpatele enyi kubọk ge, m̀kpasan̄a si enyi ubọk
         me lek.”
         6 Eya orọ eji ekinye ejit itumu ibe, “Okaan̄-ene ore ogwu òkitap ubọk inyi emi, ukpook
         ìkpotet emi! Ìre keke ke ene obokọt irọ emi?”
         7 Ìkikeek ebi ibot kinyi cha, ebi ìtutumu ikọ Awaji inyi enyi. Ìkeek ata inu ònanan̄a
         me ugwem kiban̄ isibi, mè ìkaan̄ òjelek ichechieek ema ekaan̄be.
         8 Jisọs Karais ìkakinwene, ubọk îkupbe me iyakwut ke îkup me cherekeyi, môkup si ikeya
         ire mgbọ ikakaan̄ge itata.
         9 Ikagọọk uyeke uyeke ijejeen̄ geelek, mè ìje ìlọ oniin̄. Mije, îre atata nnwọn Awaji
         okirọ inyi ejit kiji ikeke inye, ìkare mfaka eyi ikan inorie, eyi ikakaan̄ge oruru
         geege ìnyi ebi ìkisusun̄.
         10 Ntook ngwugwa eyi eji ekaan̄be, ebi ngwugwa ebi Ju ìkisi ikwaan̄ me emen uwu mbuban
         eyi ikpa anam kpekaan̄ unye imọmọnọ inu me inyọn̄ irie.
         11 Ogwu ibot ebi ibot ngwugwa ebi Ju ìkiben eje anam me ubọk isa itibi iraka inin̄ Ere
         Òkup Mbuban Ichit isi igwa ngwugwa mije ijo inu otutuuk ebi ene, ire, mîra ikisa akpalek
         anam cha isibi udun̄ ama isi iwọp.
         12 Ikeya si ke Jisọs Karais omun̄ ufialek, mè ikwu mkpa me udun̄ otunchit ama Jeruselem,
         inyi ọmọ isa eje kan̄ igwọk ijo ebilene isan̄a, inyi ema ekup me mbuban.
         13 Eya orọ, eji enesibi egọọk ọmọ me udun̄ ama, mè ebọkọ si òjelek esip eyi ọmọ obọkọbe.
         14 Mije, eji kpekaan̄ ama geege me linyọn̄ keyi ere eji ebekọt iluk ire mgbọ ikakaan̄ge
         itata. Eji ekiweek ama ya eyi òbonunu me isi.
         15 Eya orọ, sa me lek kè Jisọs, eji ekesa otu kiji etọn̄ Awaji mgbọ geelek kubọk ìre
         ngwugwa ke eji ekigwa inyi ọmọ. Eyi môre mfut ònan̄a me otu ebi ìkitumu erieen̄ kan̄
         isibi.
         16 Ikawuuk ikekirọ ata inu, mè ikekiche inu inyi ebi ekakaan̄ge. Mije, îre ngwugwa òkup
         ikeyi okibele Awaji ejit.
         17 Ìkisiki ibot ìnyi ebi ibot kinyi, mè ìkirọ inu ema ekitumu inyi enyi. Îre ema ekikpọ
         chieen̄ me lek kinyi, mije, ema mêrọ ifuk òfolek kinyi inyi Awaji. Ìkigban̄ utọn̄
         ìnyi ema, inyi ema ekesa ubelejit esi ikwaan̄ kiban̄, mè ikwaan̄ ya ikakana ufialek
         ìnyi ema. Mije, eya ìkposibi oruru geege inyi enyi.
         18 Ìkiriaak uriaak ìnyi eji mgbọ geelek. Inu eji eriọọn̄be ìre ke ejit kiji ìkafieek
         eji ikọ, mije, eji ekiweek irọrọ inu òtatat me mgbọ geelek.
         19 Ògak ge, ǹkibeek ibe enyi otutuuk ene eriaak Awaji me ibot n̄a, inyi ǹgwat lek ǹkaan̄
         irek ǹgwu ǹkom ǹnu me lek kinyi.
         20 Awaji ogwu ibot esuuk îjomo Okaan̄-ene Jisọs, òrere ikpele Ogwu Òkpukpo Arọọn̄ ya,
         me mkpa, sa me lek eje eyi inyan̄a-ibot òkukup ire mgbọ ikakaan̄ge itata.
         21 Awaji ogwu ibot esuuk yi inyi enyi otutuuk ata inu geelek enyi mêweekbe isasa ikọt
         irọ inu ọmọ okiweek. Awaji irọ inu òneme ọmọ me emen kiji, sa me lek kè Jisọs Karais,
         ogwu itọn̄ okupbe inyi ire mgbọ ikakaan̄ge itata. Ikup ikeya!
         22 Bọn Nte n̄a, nriaak enyi, soso, ìkat ejit ìbọkọ nteme n̄a, mije, ikpa keyi ngebe
         ijet enyi ìkajọn̄ọ.
         23 Ǹkiweek irọrọ inyi enyi eriọọn̄ ibe ke mîsan̄a gwun̄ Nte kiji Timọti isibi me mkpọn.
         Ire igwat lek inu, mâsa ọmọ igbaalek inu inimun̄ enyi.
         24 Ìtọp otutuuk ebi ibot kinyi, mè otutuuk ebi eyi Awaji amọn ìnyi emi. Bọn Nte kiji
         ebi ìnan̄a me Itali si mîtọp enyi amọn.
         25 Atata nnwọn eyi Awaji ikup melek kinyi otutuuk ene! Ikup ikeya!JemisJemisJemisJemisJemis

1 Emi Jemis, ogwu usun̄ eyi Awaji mè eyi Okaan̄-ene Jisọs Karais, nge ikpa etip yi
         ijet enyi, ebi eyi Awaji, ebi ìyiyiyala ikana otutuuk linyọn̄. Ntọp otutuuk kinyi
         amọn.
         2 Bọn Nte n̄a, mgbọ geelek owuwa esese ntọ-mkpọ okinu inyi enyi, ìkinwọọn̄ unwọọn̄,
         3 mije, enyi mîriọọn̄ ibe, ire ichechieek kinyi ikeke inye itibi ntọ-mkpọ cha, ke enyi
         mêsa me ikeya ikaan̄ ukarajit.
         4 Ìkat ejit ìre òta. Ikanan̄a ìrọn̄ me emen ntọ-mkpọ geege, inyi enyi esa me ikeya
         emiin̄ esibi, mè eso ifuk me irọrọ kinyi geelek, mè ata irọrọ geege ikanan me emen
         ugwem kinyi.
         5 Ire ikaan̄ ogwu ikakaan̄ge iriọọn̄-inu me etete kinyi, ene ya ibeek me ubọk Awaji
         ogwu òkichili ubọk inyi ene inu me ikakaan̄ge uduk, ke Awaji mônyi ene ya iriọọn̄-inu.
         6 Ire, ene ya isibobeek Awaji iriọọn̄-inu ya, ikaan̄ ichechieek, ikakaan̄ ejit iba.
         Mije, ene geelek òkakaan̄ ejit iba ìkup kubọk ekoon̄ eyi efet okiben iwut ikana me
         inyọn̄ isi mun̄.
         7 Ogwu òkikaan̄ ejit iba ikeya, ikakpọ chieen̄ ìbe ke ọmọ môkọt ikaan̄ inu geege inan̄a
         me ubọk Awaji.
         8 Ene geelek òkakaan̄ ejit iba, ene ya ìkakikeke ìnye me lek inu geelek îkirọ.
         9 Ene geelek òchechieek me lek kè Jisọs, mè ire ugbọọn̄, ene ya ibele ejit mgbọ Awaji
         isibene ọmọ ifo inyọn̄.
         10 Ogwu geelek òchechieek me lek kè Jisọs, mè ire ogwu òbọbọọn̄ ubọọn̄, ene ya ibele
         ejit mgbọ Awaji isigele ọmọ isiki. Mije, ike ajakajak òkup me oron okikwu iraka me
         ikafiatge mgbọ, ikeya si ke ebi ìbọbọọn̄ ubọọn̄ ebekwaan̄ si iraka.
         11 Ìkire, ura isira, mè initet uti òkaan̄ ajakajak me lek, inwan̄ uti ya îra iriọkọ,
         otutuuk ajakajak òkup me lek uti ya îra igen̄ igwook me ijọn̄, uja kan̄ îra ifiat.
         Ikeya si ke ebi ìbọbọọn̄ ubọọn̄ ebekwaan̄ me emen jen̄ejen̄e kiban̄ itele otutuuk
         inu ubọọn̄ kiban̄ cha.
         12 Ugbana môkup inyi ene geelek òkakat ejit, mè ikeke inye me emen ntọ-mkpọ, mije, ire
         ene ya ikeke inye itibi ntọ-mkpọ cha, môbọkọ mkpukpe eyi òrere ugwem ikakaan̄ge itata,
         eyi Awaji ochieekbe use inyinyi ebi geelek ìmumun̄ ọmọ me chieen̄.
         13 Ire ikaan̄ ogwu ntọ-mkpọ onube inyi, ene ya ikatumu ibe ke ìre Awaji okitọ ọmọ ikpọ.
         Mije, kpunu ijo inu geege òbokọt ileke Awaji, inyi irọ ijo inu. Awaji me lek kan̄
         si ìkakitọ ene geege ìkpọ.
         14 Ire, ijo ulọk ene okaan̄be me emen kan̄ isinitaba ene ya isibi, mè ileke ọmọ itap
         me emen ijo inu, eya ore ntọ-mkpọ òkinu inyi ene.
         15 Ijo ulọk ya isininin̄ owot, îra iman ijo inu. Ijo inu yi si isinimin isibi, îra iniman
         mkpa.
         16 Eya orọ, bọn Nte n̄a ebi mmabe, ikachieek ibe ene ifiaan̄ enyi.
         17 Atata inu geelek, mè uche geelek ònwọnwọn isan̄a ìkinan̄a me emen inyọn̄, me ubọk
         Awaji ogwu òrorom otutuuk inu geelek òkinyi utoon̄ me isinyọn̄. Ọmọ me lek kan̄ ìkakinwene,
         ìkakigba ìyak si, mè ìtap udun kubọk ura okirọ.
         18 Ìneneme Awaji, ke îsa ikọ kan̄, eyi òrere atikọ, inyi eji ayaya ugwem, inyi eji enekup
         kubọk adasi mfut me etete otutuuk inu geelek îrombe.
         19 Bọn Nte n̄a ebi mmabe, ìtet ibot me lek nteme keyi mbanyi enyi. Îgbe ibe ene geelek
         ikigwat lek inọ ikọ, ire, ikakigwat lek ìtumu ikọ, ikakigwat lek si ìnaan̄ ejit.
         20 Mije, unaan̄-ejit ìkakichieek ibe ene ikọt irọ ata irọrọ eyi Awaji okiweek.
         21 Eya orọ, ìfiin̄ otutuuk ijo ugwem geelek, mè ìjit otutuuk ijo inu geelek, mè ìsiki
         lek kinyi me isi Awaji, mè ìbọkọ ikọ kan̄ eyi îtapbe enyi me emen ejit. Mije, ikọ
         ya obokọt inyan̄a enyi isibi.
         22 Ikakikpọkpọ ìgban̄ ikọ Awaji gaalek, ìkirọ inu ikọ ya okitumu. Mije, ogwu òkpọkpọ
         ikigban̄, mè ìkarọ, ene ya ìkifiaan̄ lek kan̄.
         23 Ene geelek òkpọkpọ ikigban̄ ikọ Awaji ikike, ire, ìkakirọ inu ikọ ya okitumu, ene
         ya ìkup kubọk ogwu òkeke me isi umọọn̄ ikikpọ isi kan̄.
         24 Isikpọ lek kan̄ me emen umọọn̄ isan̄a, mè ije inan̄a, mgbọ yaage, îra iwuuk ubọk
         isi kan̄ okupbe.
         25 Ire, ene geelek òkigwuun̄ chieen̄ ikween̄ ikan Awaji, mè ikeke inye me lek, ìkakinọ
         mè ìwuuk, Awaji môgbana ene ya me emen inu geelek ene ya okirọ. Ikan Awaji înwọn isan̄a,
         mè ikaan̄ si unye isasa inyan̄a ene isibi.
         26 Ogwu imọnọ ibe ke ọmọ îriọọn̄ Awaji, ire, ìkakọt ìtet alọm kan̄ ìkaan̄, ene ya ìkifiaan̄
         lek kan̄. Irọriọọn̄ Awaji kan̄ si ìkasibi inu geege.
         27 Me isi Awaji ogwu òre Nte kiji, atata irọriọọn̄ Awaji, eyi ikakaan̄ge wọlọwọlọ inu
         geege me emen, ìre ene ikpọkpọ chieen̄ me lek ebi nwakpa mè bọn ìnan ute mè uga me
         emen ufialek kiban̄, mè ene ya itetet lek kan̄, inyi ijo inu eyi linyọn̄ ikakọt ìfiat
         ọmọ.

1 Bọn Nte n̄a, mgbọ keyi enyi echieekbe me lek Ogwukaan̄ kiji Jisọs Karais, ogwu umin
         mè uja kan̄ ominbe ichit, enyi ikakinyi ene geege umin ìgak ofifi ene.
         2 Ire enyi ikup me emen uwu ntitiin̄ kinyi, ene iba eneninin̄ inu, ene ge ore ubọọn̄,
         mè itap ujuja ọfọnti unye otu ewe, mè itap mkpọtubọk alata araran̄, ogwulọ orere ugbọọn̄,
         mè itap oka ọfọnti ògwagwak.
         3 Mgbọ enyi ekibọkọ ema itap, enyi eneninyi ogwu òsasa ọfọnti unye otu ewe ibala lek
         ya umin, mè ibe ọmọ, “Kpọ ata irek ire eyi, nasiki kweek,” mè initumu inyi ogwu ugbọọn̄
         ya ibe, “Si keke me ere keyilọ. Ire ere keya ìkanwọn owu me lek, nasiki kweek me ukpọk
         ijọn̄ me ere keyi, me agba ukot n̄a.”
         4 Ire enyi irọ ikeya, enyi mîgobo ene isi me etete kinyi, mè ikisa ijo nkeek kinyi
         irọ ikeme ebi melek kinyi.
         5 Bọn Nte n̄a, ìgban̄ utọn̄! Îre ebi ìgbọgbọọn̄ me linyọn̄ keyi ke Awaji ogobo, inyi
         enechieek me lek kè Jisọs, mè esa me ikeya ekaan̄ mkpulu eyi Awaji me irot. Awaji
         îwuuk lek ichieek use ibe ke ebi geelek ìmumun̄ ọmọ me chieen̄ mêkaan̄ uche me lek
         mkpulu kan̄.
         6 Ire, ìkpọ-nu ubọk enyi ekikpọ ebi ugbọọn̄ chieen̄ isiki. Ǹdo enyi nu! Ìre ebi owa
         ekitutuku enyi, mè ikisa enyi isi uwu oyerebet? Ìre ìkafat ìre ebi ìbọbọọn̄ ubọọn̄?
         7 Ìre ìkare ife chi si ekitumu ikeme ata erieen̄ kè Jisọs eyi Awaji osabe me lek igwen
         enyi bọn kan̄?
         8 Me atikọ, ire enyi ikirọ Ikan ya eyi Awaji òrere Ogwu Ubọọn̄ onyibe me emen Ikpa
         Mbuban ibe, “Mun̄ ogwu melek kwun̄ me chieen̄ kubọk omun̄be akpalek kwun̄ me chieen̄,”
         enyi mêkirọ ijaan̄ enenen.
         9 Ire, ire enyi ikigobo isi ene, enyi mîrọn̄ Ikan Awaji, mè ije ilọ.
         10 Ogwu òkisun̄ otutuuk Ikan Awaji, mè inifiat ge gaalek me etete otutuuk Ikan cha,
         ene ya îfiat otutuuk Ikan Awaji cha iso.
         11 Mije, Awaji ogwu òtutumu ibe, “Kagan nwa ene, kasi ugan,” ọmọ si otumu ibe, “Kakpan̄
         ene.” Eya orọ, ire owu òkagan nwa ene, òkasi ugan, ire, owu onenikpan̄ ene, owu orọn̄
         Ikan Awaji.
         12 Eya orọ, me ikọ geelek enyi ebetumu, mè inu geelek enyi eberọ, ikawuuk ibe ke, usen
         ge, Awaji môsibi eji oyerebet me ibot. Inu ìbosa ifieek oyerebet inyi eji me usen
         ya ìre Ikan kan̄ eyi òkirọ inyi ene inwọnọ.
         13 Me Usen Oyerebet ya, Awaji ìkpokaan̄ ejit nsan me lek ene geege ogwu ìkakikaan̄ ejit
         nsan me lek ene. Ire, ogwu geelek òkikaan̄ ejit nsan me lek ene mômun̄ ibe ke ejit
         nsan Awaji okaan̄be me lek ene îmin igak itip-oyerebet eyi Awaji okitip ene.
         14 Bọn Nte n̄a, ire ene ibe ke ọmọ îkaan̄ ichechieek, ire, ìkakirọ ata ikwaan̄ geege,
         ìre kpasi oruru ke ene ya okaan̄? Ìre òjelek ichechieek òkup ikeya ìbojeje ikọt inyan̄a
         ene ya?
         15 Ire kubọk gwun̄ Nte enerieen̄, mè ìre enenwaan̄ ikup, ìkakaan̄ ọfọnti geege ìbotap,
         ìkakaan̄ si inorie geege ìborie,
         16 ene ge me lek kinyi onenitumu inyi ene ya, me ukpọk otu ikike, ibe, “Riọọn̄ ubọk
         je! Ọfọnti lek mè inorie otu ikanan owu!”, ire, ìkatap ubọk geege ìnyi ogwu ene ya,
         ìre kpasi oruru okup me lek keya?
         17 Ikeya si ke îkup me lek ogwu òbebe ke ọmọ îchieek me lek Awaji, ire, ìkakirọ inu
         Awaji okiweek. Ichechieek kan̄ ìkwukwu.
         18 Ire ene ikitumu ibe, “Owu ochieek me lek Awaji, sa emi nkirọ ata irọrọ,” emi mâfọọk
         ene ya ibe, ire ene ìkakirọ ata irọrọ geege, ìre ebejeje ikọt iriọọn̄ ibe ke ene ya
         îchieek me lek Awaji? Mije, îre sa me lek ata irọrọ n̄a ke ebi ene ebesa iriọọn̄ ibe
         ke emi nchieek me lek Awaji.
         19 Ire owu ochieek ibe ke ìre Awaji ge gaalek okup, owu orọ inwọn. Ire, riọọn̄ ibe ke
         ebi ijo erumun̄ me lek kiban̄ mîchieek si ikeya. Mije keyi ke ukpook okitet ema, ema
         ekekiran.
         20 Owu ogwu burubut keyi! Ìre mârọrọ inyi owu òriọọn̄ ibe ke ire ene ichieek me lek
         Awaji, mè ìkakirọ ata inu, ke ichechieek ene ya ìkasibi inu geege?
         21 Ìre mije keke ke Awaji ofuk Ebereham nte kiji kubọk ogwu ata irọrọ? Ìre ìkafat ìre
         mije ata ubọk ikwaan̄ kan̄, eyi mgbọ ìbogwu Ajiki ogwu gwun̄ me inyọn̄ ntook ìsa igwa
         ngwugwa inyi Awaji?
         22 Ìre òkafat ìmun̄, me ugwem kè Ebereham, ibe ke ichechieek kan̄ mè ata irọrọ kan̄
         îgbaan̄ irọ ikwaan̄? Ata inu eyi Ebereham orọbe îrọ ichechieek kan̄ ijot.
         23 Eya onenirọ iso ikọ egebe me emen Ikpa Mbuban ibe, “Ebereham îchieek me lek Awaji.
         Awaji osasa me ikeya ifuk ọmọ kubọk ogwu ata irọrọ. Ebi ene esasa si mije keya ikigwen
         Ebereham ogwu unene Awaji.”
         24 Eyiyi îjeen̄ ibe ke ìkare sa me ichechieek gaalek ke Awaji okisa imọnọ ene kubọk
         ogwu ata irọrọ; ke Awaji îkisa si ata ubọk ikwaan̄ ene okirọ igbaalek imọnọ ene kubọk
         ogwu ata irọrọ.
         25 Ata ubọk ikwaan̄ ikeyi si ke Awaji osa ifuk ogwu enenwaan̄ òje oyet ekigwen Rehabu
         kubọk ogwu ata irọrọ. Mgbọ ebi enun̄unun̄ ebi Ijeren esibe ibesi ikpọ ama ebi kè Rehabu,
         Rehabu obọbọkọ ema itap, mè ijeen̄ ema ofifi oniin̄ eyi ema esabe ije isibi ifo me
         esuuk, mè inwọnọ me ubọk ebi ama ya.
         26 Me lek ebilene, ekwukwu ene isinan̄a isibi itele anam akpalek ene, ene ya îra ikwu.
         Ikeya si, ichechieek ikakaan̄ge ubọk ikwaan̄ ìre nkwukwu.
         
            

         
      
   
      
         3
1 Bọn Nte n̄a, owuwa ene me etete kinyi ekaweek irere ebi ijejeen̄, mije, ike enyi
         eriọọn̄be, oyerebet Awaji mônye me lek kiji ebi ijejeen̄ igak otutuuk ene.
         2 Otutuuk kiji mîkirọ ilọ me owuwa oniin̄. Ire, ikaan̄ ogwu ikarọge ìlọ me otu itumu
         ikọ, ene ya înwọn isan̄a. Ogwu òkup ikeya si obokọt ikpulu otutuuk lek kan̄.
         3 Eji isiberọ inyi inyinya ikirọ inu eji ekiweek, eji ekimọnọ mgbidim okwukwut itap
         isaba otu kan̄, mè itobo ikaan̄. Sa me ikeya, eji mîra ikikọt iwumu anam ya ikana,
         inyi isa eji isi ere geelek eji eweekbe isisi.
         4 Ikeya si ke îkup me lek uji ile etapbe awala me lek. Unye efet isinin̄ emen awala
         cha, îra ikiben uji ya ikọp ije. Ubọk geelek uji ya ominbe iyaka, îre sọntiik uran̄
         òkikup me edim uji ya gaalek ke ogwu òkikọkọp okisa igọbọ uji ya ikana isi agan̄ geelek
         îweekbe isisi.
         5 Ubọk yaage si ke alọm ukan̄ okup. Sọntiik gwun̄ alọm ukan̄ môkọt isak, mè itaka nga
         oron ile isan̄a kpai. Ikeyi ke alọm ene okup. Mimin, ìkamin. Ire, îkaan̄ unye enenen
         me emen ugwem ene, mè ikitumu ikpele ikọ.
         6 Alọm ene ìkup kubọk ukan̄. Me etete otutuuk nriro geelek òkup me lek ene, alọm obokọt
         irọ ijo inu ichit. Otutuuk ijo inu geelek òkup me linyọn̄ îso ifuk me otu alọm ene.
         Ijo inu înan̄a me lek alọm iso otutuuk akpalek ene. Alọm môkọt itap ukan̄ itaka otutuuk
         ugwem ene ifiat isan̄a kpai, bene me usen uman re usen mkpa ene ya. Ama yọk me lek
         kan̄ ke ukan̄ yi òkup ene me otu alọm onan̄a.
         7 Ebilene mîkikeme owuwa esese inu geelek Awaji orombe isiki, mè ijeen̄ inu, bene me
         lek anam oron, mè unọn òwulu me inyọn̄, mè inu geelek òkinyinyọnọ me ijọn̄, re lek
         irin̄ òkup me mun̄.
         8 Ire, kpunu ene geege òkikọt ikeme alọm òkup me otu ene isiki, mè ijeen̄ inu. Alọm
         ìkup kubọk ogbuuruk ere ijo inu okpọkpọ ikinan̄a igbuk isibi. Kpekikọt ikeme itet
         ikaan̄. Inu geelek môkọtbe ikpan̄ ene òwa me otu alọm ene ojotbe.
         9 Alọm yaage eji ekisa itọn̄ Ogwukaan̄ kiji òrere Nte kiji Awaji, ọmọ si ke eji ekisa
         igbo ebilene ogbo kiji, ebi Awaji orombe me mbet kan̄.
         10 Itọn̄ mè ogbo ìkinan̄a me otu yaage isibi. Bọn Nte n̄a, ìkagbe ibe ikup ikeya!
         11 Ìre ala mè ata mudim môkọt ikinan̄a me emen ogbuuruk yaage ikigbuk isibi?
         12 Bọn Nte n̄a, uti figi ìkakito mfut olifu, olik gerep si ìkakito mfut figi. Ikeya
         si, kpebekọt ichibi ata mudim me emen ogbuuruk ere ala okinan̄a isibi.
         13 Ìre ekene me etete kinyi oriọọn̄ inu, mè ikigobo inu itet? Ene ya isiki lek kan̄
         me ijọn̄, mè ikirọ ata inu. Ikeya ke ebi ene ebesa iriọọn̄ ibe ke ene ya ìre ogwu
         òriọọn̄ inu.
         14 Enyi me lek kinyi, ire enyi ikaan̄ chieen̄ ile mè njijọ ejit me emen ejit kinyi,
         mè ikikeek lek kinyi gaalek, kpekikeek ebi ofifi ene, ikagugo lek ibe ke enyi mîriọọn̄
         inu, mè ìsa me ikeya ìkan̄ ataak ìkeme atikọ.
         15 Mije, òjelek ugwem keya, eyi usini ene ekibe ke ìre iriọọn̄-inu, ìkanan̄a me ubọk
         Awaji, ìkanan̄a si me ubọk Ekwukwu Awaji. Ìnan̄a me linyọn̄ keyi, me ubọk Yọk.
         16 Mije, ere chieen̄ ile mè njijọ ejit okupbe, ere ya si, wọlọwọlọ mè otutuuk ijo inu
         geelek môkup.
         17 Ire, ata iriọọn̄-inu eyi Awaji okinyi ene, ìkup esese. Ogwu geelek òkakaan̄ iriọọn̄-inu
         keyi môtana me ejit kan̄, mè ikima iluluk me esuuk melek ebi ene, mè ikikaan̄ ata
         ejit, mè ikisiki lek, mè ikikaan̄ ejit nsan me lek ebi ene, mè ikirọ ata inu mgbọ
         geelek. Ìkpokigobo isi ene. Ofiaan̄ geege ìkpokup si me emen kan̄.
         18 Ebi geelek ìdedeke ugwem, mè ikitap esuuk me etete ebi ene, ife cha mêrie oruru ikpele
         unwọọn̄ eyi ònan̄a me lek ata ubọk ikwaan̄ kiban̄.

1 Ìre keke okitap ibaak mè etim me etete kinyi? Îre owuwa ijo ulọk echi òkitim me emen
         kinyi okisa ibaak mè etim inu.
         2 Enyi isiweek inu, mè enyi kpekọt ikaan̄ inu enyi ekiweek, enyi mîra iweek ikpakpan̄
         ene inyi enyi ekọt ekaan̄ inu ya. Enyi ekimin ejit me lek inu ebi ofifi ife ekaan̄be.
         Ire enyi kpekọt inu ya ikaan̄, enyi mîra ibaak ibaak, mè itim etim. Enyi kpekikaan̄
         inu enyi ekiweek, mije, enyi kpekibeek me ubọk Awaji.
         3 Enyi isikibeek inu me ubọk Awaji, enyi kpekibọkọ, mije, enyi ekibeek inan̄a me ijo
         ulọk. Enyi ekiweek isasa inu cha ibele lek kinyi gaalek ejit.
         4 Enyi kechi ìkup kubọk enenwaan̄ òtetele ogwu olom, mè ikisi ije oyet ikana! Ìre enyi
         kperiọọn̄ ibe ke imama linyọn̄ ìre ichacha Awaji? Eya orọ, ene geelek ògọgọọk linyọn̄
         itet unene îkana ogwu ochicha me lek Awaji.
         5 Ìre enyi ekimọnọ ibe ke ikọ egebe me Ikpa Mbuban ibe ke Ekwukwu eyi Awaji otapbe
         me emen kiji îkaan̄ ikpele ulọk me lek kiji ìre ataak?
         6 Ire, nsan eyi Awaji otapbe eji me ejit îmin enenen igak ijo ulọk òkup eji me ejit.
         Ikeya si ke ege me Ikpa Mbuban ibe, “Ebi geelek ìkigumu lek, Awaji ìkakichieek ìnyi.
         Ire, ebi geelek ìkisiki lek, ebiba ke Awaji okitap ubọk inyi, mè ikitap si unye me
         lek.”
         7 Eya orọ, ìsiki lek kinyi me isi Awaji, mè ijit Yọk, ke Yọk môlibi itele enyi.
         8 Ìtaba lek ìriaak me lek Awaji, ke Awaji si môtaba lek iriaak me lek kinyi. Enyi ebi
         ìkirọ ijo inu, ìsan̄a ubọk kinyi me emen ijo inu. Enyi ebi ejit iba, ìtele ejit iba
         kinyi, mè ìrọ inyi ejit kinyi itana me isi Awaji.
         9 Ìkeek lek kinyi! Ìbọnọ lek, mè ìfieek ejit, mè ìto ito mije otutuuk ijo inu enyi
         erọbe. Ikayaka ìchak imọm, ìfieek ejit! Ikayaka ìnwọọn̄ unwọọn̄, ìkup me ufieek-owot!
         10 Ìsiki lek kinyi me isi Awaji, ke Awaji môbene enyi ifo inyọn̄.
         11 Bọn Nte n̄a, ikatumu lek kinyi ìfiat. Mije, ene geelek òtutumu gwun̄ Nte kan̄ ifiat,
         mè ifieek gwun̄ Nte kan̄ ikọ, îtumu Ikan Awaji ifiat, mè ifieek Ikan ya si ikọ. Ire
         owu ofieek Ikan Awaji ikọ, owu òkayaka ìre ogwu òkisun̄ Ikan ya. Owu okana ire ogwu
         òmọmọnọ ibe ke ọmọ îmin igak Ikan ya.
         12 Awaji gaalek okaan̄ inyinyi ene Ikan. Ọmọ gaalek si ore ogwu òbofieek oyerebet inyi
         ene. Ọmọ gaalek obokọt inyan̄a ene, mè ifiat si ugwem ene. Ìre owu ìre ekene, eyi
         obonikifieek gwun̄ Nte kwun̄ ikọ?
         13 Ìgban̄ utọn̄! Enyi ebi ìkitumu ibe, “Cherekeyi, mè ìre iyakwut, eji mênan̄a me ama
         keyi ifo ama keyilọ isi iluk acha ge, mè ikinyam ewe, mè ikibọm ikpoko.”
         14 Inu òborọ me iyakwut, enyi me lek kinyi kperiọọn̄! Ìre enyi ekikeek ibe ke ugwem
         kinyi ìre keke mọnọ? Ugwem kinyi ìkup kubọk mbat òkisibi me otu ewelegwe. Ìkafiat
         mgbọ îra inimi ita.
         15 Kpan̄asi igugugo lek ikeya, ikọ enyi mekitumu ìre, “Ire ineme Okaan̄-ene, eji mêluk
         ugwem, mè irọ inu keyi, mè ìre inu keyilọ.”
         16 Ire, me mgbọ keyi, enyi ekigugo lek, mè ikitumu ikpele otu ikọ. Òjelek gogolek keya
         ìre ijo inu.
         17 Eya orọ, ire ene iriọọn̄ ata inu ògbegbe irọrọ, mè ijuuk itele, ìkarọ, ene ya îrọ
         ijo inu.

1 Mgbọ yi, enyi ebi ìbọbọọn̄ ubọọn̄, ìgban̄ utọn̄! Ìbene ìkito ito, mè ìkisut lek mije
         uyọrọlek òbonu inyi enyi.
         2 Inu ubọọn̄ kinyi îfiat isan̄a kpai. Nkarankat îtaka otutuuk ujuja ekwut mè ọfọnti
         kinyi igwak isan̄a kpai.
         3 Achiaan̄ îtaka si otutuuk ikpoko alata araran̄ mè alata okuket kinyi ifiat isan̄a
         kpai. Achiaan̄ ya òtataka ikpoko cha môre inu ijejeen̄ inyi enyi ibe ke ikeya si ke
         akpalek kinyi obokpukpuku isan̄a kubọk inu ukan̄ otakabe iriọk. Mije, enyi ekititiin̄
         ikpoko isun̄ inyi lek kinyi me mgbọ keyi òrere òta mgbọ.
         4 Ìkpọ, enyi mîgwen ebi ikwaan̄ ibe enegbọ oron uko enyi enyi, mè ijit ikpekpe ife
         cha ikpoko. Ife cha mêkito ito mije mfeen̄ enyi efeen̄be ema. Enyi mîgwen si ebi ikwaan̄
         ibe enerọkọ inu me uko enyi enyi, mè ijit si ikpekpe ema mkpukpe kiban̄. Ida ito kiban̄
         si îre utọn̄ Okaan̄-ene Ogwu Òkaan̄ Unye Geelek.
         5 Me linyọn̄ keyi, enyi mîrie ugwem ubọk înemebe enyi, mè ikaan̄ inu geelek enyi eweekbe.
         Enyi mîrie utop otu geelek isa imiin̄ ufuk kubọk erie mbuuk ekigwook isun̄ iban usen
         ebekpan̄.
         6 Enyi mîtip ebi ekarọge ijo inu geege oyerebet, mè ikpan̄ ema si, me ere ema kpekekeke
         ìkwek oniin̄ kinyi.
         7 Bọn Nte n̄a, ìkat ejit mege ìre mgbọ Okaan̄-ene Jisọs môkpọkbe inu. Ìsa ebi ìkiwop
         uko ìkween̄ inu. Ema isiwop mfut kiban̄ isan̄a me uko, ekekikat ejit ikup mege, mgbọ
         ibot îra inu, mè iraka. Mgbọ ya, mfut kiban̄ îra itibi ijaan̄, mè òto ata mfut.
         8 Ikeya si, enyi ìkat ejit, mè ìkeke ìnye, mije, inunu Okaan̄-ene îgbet.
         9 Bọn Nte n̄a, ene geege ikaben gwun̄ Nte kan̄ me ejit, inyi oyerebet ikatip enyi me
         isi Awaji. Mije, Okaan̄-ene Jisọs Karais, ogwu òbosibi oyerebet òwa me otu isotu okekebe.
         10 Bọn Nte n̄a, ìsa ebi nriran ukot ikaan̄ ebi ìtutumu ikọ me erieen̄ Awaji ìkween̄
         inu òfolek ikakat ejit me emen ufialek.
         11 Me mgbọ keyi, eji ekimọnọ ema kubọk ebi Awaji ogbanabe, mije, ema mîkat ejit, mè
         ikeke inye ire òta. Enyi mînọ ubọk Jobu osabe ikat ejit mgbọ ntọ-mkpọ onube inyi.
         Enyi mîriọọn̄ si ubọk Okumugwem ogbanabe ọmọ me mgburudun̄ mgbọ. Me atikọ, ejit njijin,
         mè ejit nsan eyi Okumugwem okaan̄be me lek ebi kan̄ îmin enenen.
         12 Ògak ge, bọn Nte n̄a, ikakinyan̄a ibot mgbọ enyi ekichieek ene use. Ikasa emen inyọn̄,
         mè ìre linyọn̄, mè ìre ofifi inu geelek ìnyan̄a ibot. Ire enyi ichieek, ìbe, iin̄.
         Ire enyi kpechieek, ìbe, iin̄-iin̄. Mije, ire enyi kperọ ikeya, oyerebet môtip enyi.
         13 Me etete kinyi, ire ikaan̄ ogwu òkup me emen ufialek, ene ya iriaak uriaak. Ire ikaan̄
         ogwu ejit okibele, ene ya ikọt okwa itọn̄ Awaji.
         14 Ire ikaan̄ ogwu lek ikanyege, ene ya igwen ebi ibot uwu ntitiin̄ Awaji, mè eneriaak
         uriaak me lek kan̄, mè esa aran̄ etoon̄ ọmọ me lek me erieen̄ Okaan̄-ene.
         15 Uriaak ya ife cha esabe me ichechieek iriaak môrọ inyi lek ogwu orukan̄ ya inye.
         Okaan̄-ene môgwa ogwu orukan̄ ya. Ire ikaan̄ ijo inu geelek ene ya orọbe, Okaan̄-ene
         môtele si inyi ene ya.
         16 Eya orọ, me etete kinyi, ogwu ikup, ifuk ijo kan̄ isibi inyi ogwu melek kan̄, mè
         ge iriaak uriaak me ibot ge si, inyi Awaji ikigwa enyi. Uriaak ogwu ata irọrọ oriaakbe
         îkikaan̄ unye enenen, mè ikisi si ikpele ikwaan̄.
         17 Ìkeek-nu Ilaija ogwu nriran. Ọmọ ìre si ebilene kubọk eji erebe. Ire, mgbọ Ilaija
         otetbe lek inye, mè iriaak uriaak ibe ibot ikarep, ibot ìkarep si me linyọn̄ otutuuk
         acha ita mè onyan̄ gweregwen.
         18 Mgbọ mgbọ ya orakabe, ikpọkpọk iriaak uriaak ibe mè ibot irep. Awaji orọrọ inyi isinyọn̄
         ida ibot igwook me linyọn̄. Mfut obebene ikitibi isibi me ijọn̄.
         19 Bọn Nte n̄a, ire ene ge me etete kinyi ije ilọ oniin̄ inan̄a me lek atikọ eyi Awaji,
         mè ofifi ene itap ubọk irọ inyi ene ya igwu ikom igọọk Awaji,
         20 enyi ìriọọn̄ ibe, ene geelek òrọrọ inyi ogwu ijo igwu ikom, mè itele ijo oniin̄ kan̄,
         ke ene ya înyan̄a ibot ejit ogwu ijo ya isibi me mkpa, mè irọ inyi Awaji itele owuwa
         ijo inu.Pita eyi adasiPita eyi adasiPita eyi adasiPita eyi adasiPita eyi adasi

1 Emi Pita, ogwu otuchieen̄ kè Jisọs Karais, nge ikpa etip keyi ijet enyi ebi Awaji
         ogobobe inyi lek kan̄, ebi ichen me linyọn̄, ebi ìyiyiyala ikana otutuuk ido Pọntọs,
         mè Galesia, mè Kapadosia, mè Esia, mè Bitinia.
         2 Awaji Ute ìdadasi iriọọn̄ enyi isan̄a, mè inigobo enyi igọọk me lek irọriọọn̄ îriọọn̄be
         enyi. Awaji ìsa me unye eyi Ekwukwu Mbuban irọ inyi enyi ekup me mbuban, mè ekesiki
         ibot enyi Jisọs Karais, inyi eje kan̄ igwọk enyi itana me isi Awaji. Atata nnwọn mè
         esuuk imumana inyi enyi ojot ojot.
         3 Itọn̄ ikup inyi Awaji, òrere Nte Okaan̄ kiji Jisọs Karais! Îsa me ikpele nsan kan̄
         ikpọk eji iman, mè inyi eji ikpọchieen̄ eyi ugwem inan̄a me lek ijojomo me mkpa eyi
         Jisọs Karais ojomobe.
         4 Awaji înyi si eji irot eyi ìkpochep, ìkpofiat, ìkpogwọk ita si. Awaji ìsun̄ irot
         yi me emen inyọn̄ iban enyi.
         5 Mije ichechieek kinyi, Awaji òkisa unye kan̄ ichit enyi iban òta mgbọ, mgbọ îbembe
         lek isasan̄a unyan̄a kan̄ isibi me chieen̄ ene.
         6 Ìnwọọn̄ unwọọn̄ mije keyi. Ubọk geelek, enyi mêkọt ikifieek ejit sọnja mgbọ, mije
         owuwa ntọ-mkpọ òkup esese esese echi enyi ekije itibi mgbọ keyi.
         7 Kubọk ukan̄ okikala alata araran̄, òrere inu òkifafiat, inyi okpa ita me lek, mè
         ikitoon̄, ikeya si ke ntọ-mkpọ cha okirọ me lek ichechieek kinyi, eyi ònyenye otu
         ewe igak alata araran̄. Ititim ikpan̄ ntọ-mkpọ cha ìkirọ inyi ichechieek kinyi ikana
         eyi atata, mè itọn̄ mè umin mè ulibi ikup inyi Jisọs Karais mgbọ môkpọkbe inu.
         8 Ubọk geelek enyi kperarak isa chieen̄ kinyi imun̄ Jisọs Karais, enyi mîkaan̄ imumechieen̄
         me lek kan̄. Ubọk geelek enyi kpemun̄ ọmọ mgbọ keyi, enyi mîchieek me lek kan̄. Îre
         mije keyi ke enyi ekinwọọn̄ unwọọn̄ enenen. Unwọọn̄ yi ìre unwọọn̄ eyi kpebekọt itumu
         isibi, mè ire si unwọọn̄ eyi umin mè uja eyi Awaji okupbe me emen.
         9 Inu ya enyi ebak me lek ikaan̄ ichechieek îre enyi ubọk. Inu ya ìre unyan̄a eyi Awaji
         onyan̄abe ibot ejit kinyi isibi.
         10 Ebi nriran ukot ikaan̄ ebi ìbeben nriran òfolek atata nnwọn Awaji eyi enyi ebekaan̄
         mîfiat mgbọ, mè igwuun̄ chieen̄ iweek irọriọọn̄ inu òfolek unyan̄a yi.
         11 Ema eweek irọriọọn̄ mgbọ unyan̄a yi obonu, mè ike ìbosa inu, kubọk Ekwukwu kè Karais
         òkup me emen kiban̄ otumube inyi ema me mgbọ îtumube ikọ òfolek ufialek eyi Karais
         obobọkọ, mè umin mè uja eyi ìbokaan̄ mgbọ ufialek cha isiraka.
         12 Awaji îchili ijeen̄ ebi nriran cha ibe ke ìkare lek kiban̄ ke ema ekisi ikwaan̄ inyi;
         ke ìre enyi ke ema ekisi ikwaan̄ inyi. Awaji ìtumu ikọ ya mgbọ ema cha ekitumu ikọ
         òfolek inu ebi ìlolook enyi ata etip etumube inyi enyi. Ife cha esa me unye eyi Ekwukwu
         Mbuban ogwu eriabe inan̄a me emen inyọn̄ ijet ema ilook enyi ata etip ya. Ebi osat
         Awaji me lek kiban̄ si mîweek irọriọọn̄ inu chi.
         13 Eya orọ, ìsan̄a wọlọwọlọ ekiket geelek me ejit kinyi, mè ìkaan̄ ifuk-ibot òsoso ifuk.
         Ìkaan̄ ojot ojot ikpọchieen̄ ònyenye me lek atata nnwọn Awaji eyi mênyibe enyi me
         mgbọ mêchilibe Jisọs Karais ijeen̄ enyi.
         14 Enyi kubọk bọn Awaji ebi ìkigban̄ utọn̄ inyi Awaji, ikayaka ìgwu ìkom ìfo lek ijo
         ulọk cha enyi ekikaan̄ me adasi mgbọ ya enyi ekariọọn̄ge inu geege.
         15 Kpan̄asi ikeya, ìkup me mbuban me emen inu geelek enyi ekirọ, kubọk Awaji ogwu ògwegwen
         enyi okupbe me mbuban.
         16 Mije, ege me Ikpa Mbuban ibe, “Ìkup me mbuban, mije emi ǹkup me mbuban.”
         17 Awaji ìkifieek oyerebet inyi ene geelek igọọk me lek ikwaan̄ ene ya osibe, ìkakilibi
         ene chieen̄. Eya orọ, ire enyi ikigwen ọmọ Ute, ìluk ugwem kinyi me ukpook mè ulibi
         me linyọn̄ keyi eyi enyi egọọkbe igbaan̄ iluk kubọk ebi ichen.
         18 Enyi mîriọọn̄ ibe ke ìkare inu òkifafiat, kubọk alata araran̄ mè alata okuket, ke
         esa ifaka enyi isibi me ugwem ikakaan̄ge oruru, eyi enyi ebọkọbe me ubọk ebi nte nte
         kinyi.
         19 Îre unye otu ewe eje kè Karais ogwu òkup kubọk arọọn̄ kpunube okpa geege mè ìroon̄
         geege me lek, ke esa ifaka enyi isibi.
         20 Awaji ìgogobo Karais isan̄a sabum enirom linyọn̄, mè inisan̄a ọmọ isibi me mgburudun̄
         mgbọ yi mije kinyi.
         21 Nan̄a me lek kan̄ ke enyi echieek me lek Awaji ogwu òjojomo ọmọ me mkpa, mè inyi
         ọmọ umin mè uja. Mije keyi, ichechieek kinyi mè ikpọchieen̄ kinyi ìkup me lek Awaji
         gaalek.
         22 Mgbọ keyi enyi esabe me igbagban̄ utọn̄ me lek atikọ Awaji igwọk lek kinyi itana
         me isi Awaji, mè ikaan̄ si atata imumechieen̄, eyi kpunube wọlọwọlọ me emen, me lek
         bọn Nte kinyi, ìsa otutuuk ejit kinyi ìmun̄ lek kinyi me chieen̄ enenen.
         23 Ìkare mfut ugwem ebilene eyi môkwube ke esa ikpọk enyi iman. Ekpọk enyi iman sa me
         ikọ Awaji eyi òkup me ugwem, mè ifuk ire mgbọ ikakaan̄ge itata.
         24 Mije, ege me Ikpa Mbuban ibe, “Otutuuk ebilene ekup kubọk mbubet, otutuuk umin mè
         uja kiban̄ ìkup kubọk ajakajak oron. Mbubet môkwaan̄ ita, ajakajak ogegen̄ isan̄a.
         25 Ire, ikọ eyi Okumugwem ìbokekeke ire mgbọ ikakaan̄ge itata.” Ikọ keyi ore ata etip
         eyi elookbe enyi.

1 Eya orọ, ìtele njijọ ejit, mè ofiaan̄, mè isi iba, mè chieen̄ ile, mè itutumu ene
         ifiat.
         2 Kubọk nsabọn emanbe ayaya ekito ito iweek mun̄ ebe, ikeya si, enyi ìkiweek ata ikọ
         Awaji eyi kpunube ataak geege me emen, inyi enyi enan̄a me lek ikọ ya ekemiin̄ me
         emen unyan̄a eyi enyan̄abe enyi,
         3 me mgbọ enyi etọbe ikpọ, mè imun̄ ibe ke Okaan̄-ene înwọn.
         4 Ìna me lek kè Karais ogwu òrere ewuuk òkup me ugwem. Ebilene ejijit ọmọ, ire, îre
         ọmọ ke Awaji ogobo inyi lek kan̄. Ọmọ înye otu ewe me isi Awaji.
         5 Mgbọ keyi enyi mîkana ewuuk inama-uwu òkup me ugwem. Ìsa lek kinyi ìnyi mè Awaji
         inama enyi kubọk uwu eyi Ekwukwu Mbuban, mè enyi ekana ebi ngwugwa ìkup mbuban, mè
         ekegwa ngwugwa eyi Ekwukwu Mbuban eyi Awaji okibọkọ itap inan̄a me lek kè Jisọs Karais.
         6 Mije, ege me Ikpa Mbuban ibe, “Kpọ, nra igobo ewuuk unye otu ewe ge itap me ijọn̄
         me Sayọn, isa irọ ata ibot uwu. Ene geelek òtotoon̄ ejit me lek kan̄ ìkporie esip
         kubọk ge.”
         7 Eya orọ, me lek kinyi ebi ìchechieek, ewuuk yi înye otu ewe enenen. Ire, me lek ebi
         ekachieekge, Ikpa Mbuban ìtumu ibe, “Ewuuk eyi ebi ìnama uwu ejitbe, ọmọ onikana ata
         ibot uwu.”
         8 Ikpa Mbuban îtumu si ibe, “Îre ewuuk keyi ke ebi ene ekitọbọ ukot me lek. Ọmọ si
         ore ewuuk òkirọ inyi ema enan̄a erọn̄.” Ewuuk yi ìkirọ mè ebi ene enan̄a erọn̄ mije
         ema kpegban̄ utọn̄ me lek ikọ ya eyi etumube inyi ema. Îre ikeya ke Awaji osun̄ inyi
         ema.
         9 Ire, enyi ìre ebi Awaji ogobobe isibi inyi lek kan̄. Enyi ìre ebi ngwugwa ogwu ubọọn̄,
         mè ire si ido òkup me mbuban. Enyi ìre ebi Awaji okaan̄be. Awaji ìgobo enyi, inyi
         enyi ekelook ebi ene etip òfolek ikwaan̄ ukechieen̄ kan̄, ọmọ ogwu ògwegwen enyi isibi
         me emen udun initap me emen ikpele uyeke uyeke utoon̄ kan̄.
         10 Me mgbọ òraraka, enyi kpere ebi eyi Awaji. Ire, me mgbọ keyi, enyi ìre ebi eyi Awaji.
         Me mgbọ ya, enyi kpekaan̄ uche me lek nsan Awaji. Ire, me mgbọ keyi, Awaji îkaan̄
         ejit nsan me lek kinyi.
         11 Atata bọn Nte n̄a, enyi ìre ebi ije mè ebi ichen me linyọn̄ keyi. Eya orọ, soso,
         nriaak enyi, ìsan̄a lek me lek ijo ulọk echi òkitim akọn̄ ikeme ibot ejit kinyi.
         12 Ìluk ugwem òtatat me etete ebi ekachieekge, inyi, ubọk geelek ema mêkitumu ikọ itoon̄
         enyi ibe ke enyi ìre ebi ìkirọ ijo inu, ema ekemun̄ ata inu enyi ekirọ, mè etọn̄ Awaji
         me usen Awaji mônube inikpe ebilene mkpukpe ubọk ikwaan̄.
         13 Mije Okaan̄-ene, soso ìkisiki ibot ìnyi ebi ibot mkpulu geelek ebilene esan̄abe ito.
         Ìkisiki ibot ìnyi ogwu ibot mkpulu ogwu òbebene ichit me lek otutuuk ebi ibot mkpulu.
         14 Ìkisiki si ibot ìnyi otutuuk ebi ibot mkpulu me ido geelek, ebi ogwu ibot mkpulu
         òbebene ichit onyibe unye ibe ekesulu ebi geelek ìrọrọ ilọ osusut, mè eketọn̄ ebi
         geelek ìkirọ inu òtatat.
         15 Awaji ìkiweek ibe enyi ekerọ ata inu esa erọ inyi ebi burubut ìkitumu ikọ una ifuk-ibot
         echit otu.
         16 Ìluk ugwem kubọk ebi ìkakaan̄ lek kiban̄. Ire, ikasa irek ikaan̄-lek ya ìchit lek
         ìkirọ inu ikatatge. Kpan̄asi ikeya, ìkiluk ugwem kubọk ebi usun̄ eyi Awaji.
         17 Ìkinyi otutuuk ene ulibi ògbegbe. Ìkimun̄ otutuuk bọn Nte me chieen̄. Ìkitet ukpook
         Awaji, mè ìkinyi ogwu ibot mkpulu òbebene ichit umin.
         18 Enyi ebi usun̄, ìsa me ulibi ìsiki ibot ìnyi ebi nte uwu kinyi. Ìkare ebi ìkakaan̄
         ata ejit mè ikimọnọ ene gaalek, ìkisiki ibot si ìnyi ebi ìkirọ enyi nnaan̄, mè ikigana
         ikọ inyi enyi.
         19 Mije, Awaji îkibele ejit me lek ebi geelek ìkibak me lek kan̄ ikat ejit ikibọkọ osusut
         eyi ikagbege.
         20 Ìre kpasi oruru ke enyi ebekaan̄, ire enyi ikat ejit ibọkọ osusut mije ijo inu enyi
         erọbe? Ire, ire enyi ime osusut ebi ene esutbe enyi mije ata inu enyi erọbe, Awaji
         môbele ejit me lek kinyi.
         21 Îre òjelek osusut òkup ikeyi ke Awaji ogwen enyi ibe enyi enebọkọ. Mije, Karais me
         lek kan̄ îbọkọ osusut mije kinyi, inyi enyi esa me lek kan̄ ekween̄ inu, mè ekegọọk
         me akpat ukot kan̄.
         22 “Karais ìkarọ ijo inu geege. Ikọ ataak geege ìkanan̄a si me otu kan̄ ìsibi.”
         23 Mgbọ ebi ene etumube ikọ unyechieen̄ inyi ọmọ, ọmọ ìkatumu si ikọ unyechieen̄ ìnyi
         ema me useen̄. Mgbọ îkibọkọ ufialek mkpa, ìkagana ikọ ìnyi ene geege. Kpan̄asi ikeya
         ìkakana otutuuk ufialek kan̄ itap me ubọk Awaji ogwu òkisibi unen oyerebet.
         24 Karais me lek kan̄ osa akpalek kan̄ ibeme otutuuk ijo inu kiji me inyọn̄ uti nkwurieen̄,
         inyi eji ekwaan̄ etele ijo inu, mè eyaka eluk ugwem eyi ata irọrọ. Unan cha etapbe
         ọmọ me lek ke esa igwa eji.
         25 Mije, me mgbọ òraraka, enyi ekup kubọk arọọn̄ òlọlọ oniin̄. Ire, me mgbọ keyi, enyi
         mîyaka igwu ikom ika inu me lek ogwu Òkpukpo Arọọn̄ ya, Ogwu Òkikpọ Chieen̄ me lek
         ibot ejit kinyi.

1 Ike yaage si, enyi ebi ìrere nwa, ìkisiki ibot ìnyi ebi nlom kinyi, inyi usini kiban̄
         ebi ekachieekge me lek ikọ Awaji egwu ekom enechieek nan̄a me lek ugwem enyi ebi nwa
         kiban̄ ekiluk, me enyi ekatumuge ikọ geege ìnyi ema.
         2 Mije, ema mêmun̄ ubọk enyi esikibe ibot, mè ikiluk ugwem òtatana.
         3 Ikachieek ibe uja kinyi ire eyi ònan̄a me lek inu ekisa ibala akpalek, kubọk ikpakpa
         ijeek, mè isasa alata araran̄ mè ujuja ekwut mè ọfọnti ibala lek.
         4 Kpan̄asi ikeya, uja kinyi ire eyi emen ibot ejit, eyi ìkakigwọk ìta, uja eyi ònan̄a
         me esuuk esuuk ugwem eyi ìkakitap okput. Òjelek uja keyi înye otu ewe enenen me isi
         Awaji.
         5 Mije, ikeyi ke ebibaan̄ ukot ikaan̄, ebi ìtotoon̄ otutuuk ejit kiban̄ me lek Awaji,
         mè isun̄ lek kiban̄ me mbuban esa ikibala lek kiban̄, mè ikisiki ibot inyi ebi olom.
         6 Sera ìre ene ge me lek ife cha. Îsiki ibot inyi Ebereham ogwu olom enenen, me ike
         ọmọ erieen̄, ikigwen ọmọ, “Ogwu nte.” Mgbọ keyi, enyi ìre bọn kan̄ ebibaan̄, ire enyi
         ikirọ inu òtatat me ekatetge ukpook geege.
         7 Ubọk yaage si, enyi ebi ìrere olom, ìluk ìjaan̄ melek ebi nwa kinyi kubọk ebi ìkaan̄
         ifuk-ibot, mè ìriọọn̄ ibe ke ema kpenye lek kire enyi. Ìkinyi ema ulibi ògbegbe ema,
         mije, îre ema melek kinyi egbaan̄ ikaan̄ ugwem ikakaan̄ge itata eyi Awaji ochebe inyi
         enyi me ikike. Ìluk me esuuk melek kiban̄, inyi inu geege ikakikput uriaak kinyi.
         8 Me ikakana ikọ n̄a igwook, m̀be enyi, ìluk me ejit ge, mè ìkaan̄ ejit nsan me lek
         ebi melek kinyi. Ìmun̄ lek kinyi me chieen̄ kubọk ngwan̄ mè ngwan̄. Ìkaan̄ ejit njijin
         me lek ebi melek kinyi, mè ìkisiki lek.
         9 Ikasa ijo inu ìkpe ijo inu ebi ene erọbe enyi. Ikaan̄ ogwu itiik enyi, ikatiik useen̄.
         Ire, ìkigbana ebi ìkirọ enyi ijo inu, mije, ikeyi ke Awaji ogwen enyi ibe enyi enerọ,
         inyi enyi ebọkọ ugbana me irot.
         10 Mije, ege me Ikpa Mbuban ibe: “Ogwu geelek òmama iluluk ugwem, mè iweek si imumun̄
         ata inu me ugwem kan̄, ene ya itele itutumu ijo ikọ, mè itele si ikakan̄ ataak.
         11 Ene ya itele ijo inu, mè ikirọ ata inu. Ene ya ikiweek esuuk, mè ikaan̄ ulọk me itatap
         esuuk.
         12 Mije, chieen̄ Okaan̄-ene ìkup me lek ebi ata irọrọ. Utọn̄ kan̄ ìkup òbook ikigban̄
         uriaak kiban̄. Ire, Okumugwem ìkakinyi ebi ìkirọ ijo inu isi.”
         13 Ire enyi ikaan̄ ulọk irọrọ ata inu mgbọ geelek, ìre ekene obotap enyi unan me lek?
         14 Ire, ìrere enyi ebọbọkọ ufialek mije ata inu enyi ekirọ, Awaji môgbana enyi. Ikachieek
         ibe ukpook ebilene itet enyi, ikachieek si ibe ejit isisaak enyi.
         15 Ire, ìkinyi Karais umin me emen ejit kinyi, mè imọnọ ọmọ kubọk Okaan̄-ene ogwu òkup
         mbuban. Ìkup me mbem lek mgbọ geelek, inyi, ire ene geelek inido enyi inu òrọrọ mè
         enyi ekaan̄ ikpọchieen̄ enyi ekaan̄be, enyi mêkọt inyi ene ya ifọọk.
         16 Ire, ìsisiki lek ìkpa ìnyi ene ya me irak umin. Ikakaan̄ okpa geege me ejit, inyi
         esip itet ebi geelek ìkitumu ata ubọk irọrọ kinyi ifiat, mije ijo ikọ ema ekitumu
         ikeme enyi.
         17 Ene ibọbọkọ ufialek mije ata inu îrọbe, ire ke ìre nkeek Awaji ibe ikup ikeya, ọmọ
         onwọn igak ibọbọkọ ufialek mije ijo inu ene orọbe.
         18 Mije, Karais ìkwu mkpa mgbọ yaage gaalek mije ijo inu otutuuk ebilene erọbe. Ọmọ
         ogwu ata irọrọ okwu mkpa me ibot ebi ijo irọrọ, inyi ọmọ inan̄a me ikeya isa enyi
         ijet Awaji. Ebilene ekpan̄ ọmọ me akpalek, ire, Awaji onenirọ inyi ọmọ iluk ugwem
         me emen Ekwukwu.
         19 Îje si me ekwukwu isi ama ekwukwu, isi itumu ikọ Awaji inyi ebi ekwukwu ebi ìkup
         me mkpọn.
         20 Ebi ekwukwu chi ìre ebi ìjijit isisiki ibot inyi Awaji me ukot ikaan̄, me mgbọ Awaji
         omebe ejit ikup, ibene me mgbọ Nuwa obenebe inama uji ọfọ kan̄ ire mgbọ înamabe isan̄a.
         Ene inen mè inen gaalek enin̄ emen uji ya. Îre ene jeeta gaalek ebi ìninin̄ emen uji
         ya ke esa mun̄ ya inyan̄a isibi.
         21 Mun̄ ya ìkeke inyi igwook-mun̄ eyi ekisa inyan̄a enyi isibi mgbọ keyi. Igwook-mun̄
         yi ìkare igwọgwọk okpa isan̄a me akpalek ikike. Îre use eyi enyi esabe otutuuk ejit
         kinyi ichieek inyi Awaji, me okpa geege ikakupge enyi me ejit. Ekisa igwook-mun̄ yi
         inyan̄a ene isibi bak me lek ijojomo me mkpa eyi Jisọs ojomobe.
         22 Mgbọ keyi, Karais ìkup me emen inyọn̄, mè isiki ikweek irek me agan̄ ubọk ulom Awaji.
         Me ere ya îkupbe, otutuuk ebi osat Awaji, mè otutuuk ebi ibot mkpulu geelek, mè ebi
         unye geelek ìkikpulu me linyọn̄ eyi eji ekasage chieen̄ imọọn̄, ekisiki ibot inyi
         ọmọ, ọmọ okekikpulu ema.

1 Eya orọ, mije Karais owuukbe lek isa akpalek kan̄ ibọkọ ufialek, enyi si ìkaan̄ òjelek
         ekiket keyi me emen kinyi, mè ìkisa ìnye ejit. Mije, ire ene isa akpalek kan̄ ibọkọ
         ufialek, ene ya ìkayaka ìkaan̄ mgbaan̄-nrọ geege melek ijo inu.
         2 Sa me ikeya, ene ya ìkpoyaka ikiluk ugwem igọọk me ijo ulọk eyi akpalek ebilene me
         mgbọ òsisik me ugwem kan̄ me linyọn̄ keyi. Kpan̄asi ikeya, ìbokiluk ugwem igọọk me
         nkeek Awaji.
         3 Mije, mgbọ enyi efiatbe iraka ikirọ inu cha ebi ekariọọn̄ge Awaji ekirọ, îkem. Me
         mgbọ ya, enyi ekiluk ugwem barabat, mè ikikaan̄ ijo ulọk, mè ikinwọ miin̄ isa, mè
         ikifit ijo ifit miin̄ mè òje oyet, mè ikisa lek kinyi inyi uga ijọk miin̄, mè ikitọbọ
         ebum inyi mkpọmfaka, eyi òrere inu mbuban.
         4 Mgbọ keyi, îkike ebi ekariọọn̄ge Awaji chi chieen̄ imumun̄ ibe ke enyi kpeyaka ikigọọk
         ema iluk burubut ugwem mfiat ya. Mije keya, ema mîra ikitiik enyi.
         5 Ire, ema kpebelọlọ ifọfọọk ikọ ibot kiban̄ me isi Awaji ogwu òbebem lek isisibi oyerebet
         me ibot ebi ìkup me ugwem, mè ebi ìkwukwu.
         6 Îre mije keyi ke elook ebi ìkwukwu ata etip me mgbọ ema ekupbe me ugwem, inyi esibi
         ema oyerebet me ibot me akpalek, kubọk ebilene, mè ema eluk ugwem me emen Ekwukwu,
         kubọk Awaji okiluk.
         7 Mgburudun̄ inu geelek îgbet. Eya orọ, ìtet lek ìkaan̄, ikachieek ibe inu geege iwuwọlọ
         enyi ibot. Ìgwọk chieen̄, inyi enyi ekọt ekeriaak uriaak.
         8 Ògak ge, ìmun̄ lek kinyi me chieen̄ enenen, mije, imumechieen̄ ìkekichit ogbogbo
         ijo inu.
         9 Ìkibọkọ ebi melek kinyi ìtap me uwu kinyi ubọk ògbegbe, mè ikakinunuun̄.
         10 Ene geelek isa uche geelek Ekwukwu Mbuban ochebe inyi ọmọ ikisi ikwaan̄ inyi ebi
         melek kan̄, kubọk ata ebi ikwaan̄ ìkikpọ chieen̄ me lek esese uche echi Awaji okiche
         inyi ene inan̄a me atata nnwọn kan̄.
         11 Ene geelek Awaji onyibe uche itutumu ikọ Awaji, ene ya ikitumu atalek ikọ Awaji.
         Ogwu enyibe uche isisi ikwaan̄ inyi ene, ene ya isa unye Awaji onyibe ọmọ ikisi ikwaan̄
         inyi ene, inyi ebi ene eketọn̄ Awaji me emen inu geelek, inan̄a me lek kè Jisọs Karais
         ogwu itọn̄ mè ibot mkpulu okupbe inyi mege ire mgbọ geelek ikakaan̄ge itata. Ikup
         ikeya!
         12 Atata ebi une n̄a, ikachieek ibe ntọ-mkpọ chi, òkup unan unan òkinitap enyi ufialek
         me lek, ike enyi chieen̄, kubọk ke îre uyeke uyeke inu ge ire eya òsisibi inyi enyi.
         13 Kpan̄asi ikeya, ìbele ejit enenen ibe ke enyi mîgọọk ibọkọ ufialek kè Karais, inyi
         unwọọn̄ kinyi iso ifuk me mgbọ umin mè uja kè Karais môsibibe utoon̄.
         14 Ire ebi ene inye chieen̄ inyi enyi mije erieen̄ kè Karais, Awaji môgbana enyi, mije
         Ekwukwu eyi umin mè uja, òrere Ekwukwu eyi Awaji îluk ibia me emen kinyi.
         15 Ire enyi ibọkọ ufialek, ikachieek ibe inan̄a mije enyi erebe ebi ìkpan̄ ene, mè ìre
         ebi inọ, mè ìre ebi ìrọn̄ ikan, mè ìyaka ire ebi ìkitap lek kiban̄ me emen ikọ ebi
         ofifi ife.
         16 Ire, ire enyi ibọkọ ufialek mije enyi erebe ebi eyi kè Karais, ikachieek ibe esip
         itet enyi. Kpan̄asi ikeya, ìtọn̄ Awaji ibe ke enyi ekichieek erieen̄ kè Karais.
         17 Mije, îkem mgbọ oyerebet Awaji obobene. Oyerebet yi ìbodasi ibene me lek ebi ototun̄
         ukan̄ eyi Awaji. Ire oyerebet idasi ibene me lek kiji, me atikọ, ìre mgburudun̄ usen
         ya ìbonikukup me lek ebi ìjijit ichechieek ata etip eyi Awaji?
         18 Ikpa Mbuban îtumu si ibe: “Ire iyọt inyanyan̄a ebi ata irọrọ, ìre ìbonikukup me lek
         ebi ekariọọn̄ge Awaji, mè ebi ijo irọrọ?”
         19 Eya orọ, ebi geelek ìkibọkọ ufialek igọọk me nkeek Awaji, ife cha esa lek kiban̄
         etap me ubọk Awaji ogwu òrorom ema, ogwu ìkakilọ irọrọ use kan̄ iso, mè ekpọkpọ ekerọ
         ata inu efo isi.

1 Nteme keyi ìkup inyi ebi ugane ntitiin̄ Awaji, ebi ìkup me etete kinyi. Emi si ìre
         ogwu ugane ntitiin̄, mè ire ogwu ata-ikọ ogwu môkọtbe itumu ikọ òfolek ufialek geelek
         Karais obọkọbe, mè ire si ogwu môgọọkbe Karais ikaan̄ uche me lek umin mè uja kan̄
         mgbọ eji mêmun̄be ọmọ.
         2 Ìkikpukpo arọọn̄ Awaji otapbe enyi me ubọk. Enyi kubọk ebi ìkikpọ ema chieen̄ me
         lek, ìkpukpo ema kubọk Awaji oweekbe. Ìrọ kubọk inu enyi etutumu ifieek me ejit kinyi
         gaalek, ikarọ kubọk inu etetbe enyi me ubọk unye ibe erọ. Ikasa me ejit ile ìrọ ìsa
         ìweek ten̄ten̄ oruru. Ìsa me ulọk isisi ikwaan̄ inyi Awaji ìrọ.
         3 Ikakpọkpọ ìkitọ ikọ ubọk geelek ìnyi ebi ekanabe itap enyi me ubọk. Ire, ìkirọ inu
         ògbegbe ìjeen̄ bọn arọọn̄ Awaji cha, inyi ema ekekpọ inu me ubọk kinyi erọ.
         4 Ogwu Ibot Ebi Ìkpukpo Arọọn̄ isinu, enyi mêbọkọ okpibot ubọọn̄ eyi umin mè uja eyi
         kpogwọkbe ita.
         5 Ikeya si, enyi ebi nsabọn irieen̄, ìkisiki ibot ìnyi ebi ugane. Ìkikaan̄ ugwem isisiki
         lek me lek ebi melek kinyi, mije, Ikpa Mbuban ìtumu ibe: “Awaji ìkakichieek ìnyi ebi
         ìkigumu lek, ire, ìkikaan̄ ata ejit me lek ebi ìkisiki lek.”
         6 Eya orọ, ìsiki lek kinyi me irak ikpele ubọk Awaji, inyi ọmọ gaalek ibene enyi ifo
         inyọn̄ mgbọ mgbọ kan̄ isikem.
         7 Ìkpulu otutuuk uyọrọlek kinyi ìtọp ìgwook ọmọ me lek, mije, ọmọ okikpọ enyi chieen̄
         me lek.
         8 Ìgwọk chieen̄, mè ìkup me mbem! Ogwu ochicha kinyi, òrere Yọk, òkinya ikana, mè ikigbin
         kubọk egbe inwọọn̄ ikiweek ogwu ìbochim itaka.
         9 Ìjit Yọk, mè ìkeke ìnye me emen ichechieek. Mije, enyi mîriọọn̄ ibe ke bọn Nte kinyi
         me ere geelek me linyọn̄ mêkibọkọ si òjelek ufialek kechi enyi ekibọkọ.
         10 Enyi isibọkọ ufialek sọntiik mgbọ, Awaji me lek kan̄, ogwukaan̄ otutuuk atata nnwọn
         geelek, ogwu òsasa me lek kè Karais igwen enyi itap me emen umin mè uja kan̄ eyi mgbọ
         ikakaan̄ge itata, môkpọk enyi inama, mè ibene enyi igwuun̄, mè inyi enyi unye-lek,
         mè irọ inyi enyi ekeke enye.
         11 Ọmọ ke ibot mkpulu okup inyi mege ire mgbọ ikakaan̄ge itata. Ikup ikeya!
         12 Sailas ogwu mmọnọbe kubọk gwun̄ Nte ògbegbe utoon̄-ejit, ọmọ otap ubọk inyi emi me
         igege sọntiik ikpa yi. Ǹge ikpa yi ikisa itap enyi efuuk me emen, mè ikikeke ata-ikọ
         inyi enyi ibe ke eyiyi ore atalek atata nnwọn eyi Awaji. Eya orọ, ìkeke ìnye me emen
         atata nnwọn yi.
         13 Ebi ntitiin̄ Awaji òkup me Babilọn, ìrere bọn Nte kinyi, ebi egbaan̄be ema melek
         kinyi igobo, mîtọp enyi amon. Mak, gwun̄ n̄a si îtọp enyi amọn.
         14 Ìkat ebi melek kinyi, mè ìtọp ema amọn me imumechieen̄. Esuuk ikup inyi otutuuk kinyi
         ebi ìkup me emen kè Karais.Pita eyi òso ibaPita eyi òso ibaPita eyi òso ibaPita eyi òso ibaPita eyi òso iba

1 Emi Saimọn Pita, ogwu ikwaan̄ kè Jisọs Karais, mè ogwu otuchieen̄ kè Jisọs Karais,
         nkige ikpa etip keyi ijet enyi ebi ìsasa me ata irọrọ eyi Awaji kiji mè Ogwu Unyan̄a
         kiji Jisọs Karais ibọkọ òjelek unye otu ewe ichechieek eji ekaan̄be.
         2 Atata nnwọn mè esuuk imumana inyi enyi ike enyi ekiriọọn̄ Awaji, mè ikiriọọn̄ si
         Okaan̄ kiji Jisọs ifo isi.
         3 Awaji îsa me unye kan̄ inyi eji otutuuk inu geelek òkukup me uyọt ibe eji ekaan̄
         sabum eji mênikọt iluk ugwem me oniin̄ òbokinyi ọmọ umin. Awaji ìnyi eji inu chi inan̄a
         me lek eji eriọọn̄be ọmọ ogwu òsasa me umin kan̄ mè nnwọn kan̄ igwen eji.
         4 Sa me umin mè nnwọn yi ke Awaji onyi eji ikpele unye otu ewe inu cha echi îchieekbe
         use inyinyi eji. Sa me ikeyi si ke enyi ebekọt inwọnọ filafila ugwem eyi ijo ulọk
         okisa inu me linyọn̄ keyi, mè igọọk igbaan̄ ikaan̄ ubọk iluk-ugwem eyi Awaji.
         5 Mije keyi gaalek, ìkaan̄ ata ugwem ìgbaalek ichechieek enyi ekaan̄be, mè ìkaan̄ ifuk-ibot
         ebi eyi Awaji ìgbaalek ata ugwem enyi ekaan̄be.
         6 Ìkitet lek kinyi ìkaan̄ ìgbaalek ifuk-ibot enyi ekaan̄be, mè ìkikaan̄ ujọn̄ọ ukarajit
         ìgbaalek itetet lek eyi enyi ekitet. Ìkaan̄ ukpook Awaji me emen kinyi ìgbaalek ujọn̄ọ
         ukarajit enyi ekikaan̄.
         7 Ìkikaan̄ ata ejit eyi ngwan̄ mè ngwan̄ ìgbaalek ukpook Awaji eyi enyi ekaan̄be, mè
         ìkimun̄ ene me chieen̄ ìgbaalek ata ejit eyi ngwan̄ mè ngwan̄ enyi ekikaan̄.
         8 Mije, ire enyi ikaan̄ ata ugwem chi me emen kinyi, mè ikije inyi isi me emen kiban̄,
         ema mêrọ inyi efuuk ikakita enyi me emen, mè irọ si inyi enyi ekesi ata ikwaan̄ efo
         isi inan̄a me lek enyi eriọọn̄be Okaan̄ kiji Jisọs Karais.
         9 Gwun̄ Nte geelek ikakaan̄ge inu chi me emen ugwem kan̄, gwun̄ Nte ya înin̄ ǹnàan̄,
         ìkakimọọn̄ inu ìjọn̄ọ ere. Îwuuk ibe ke Awaji îra igwọk oka ijo inu kan̄ isan̄a ọmọ
         me lek.
         10 Eya orọ, bọn Nte n̄a, ìsa ikpele ulọk ìsi ikwaan̄ ìgak adasi mgbọ, inyi enyi esa
         me ikeya erọ igwen Awaji ogwenbe enyi mè igogobo eyi Awaji ogobobe enyi enye. Mije,
         ire enyi ikirọ inu chi, enyi kpebenan̄a irọn̄ me emen ichechieek kinyi kubọk ge.
         11 Sa me ikeyi, Awaji mônyi enyi otutuuk unen, inyi enyi eraka enin̄ emen mkpulu eyi
         Okaan̄ kiji mè Ogwu Unyan̄a kiji Jisọs Karais, eyi môkupbe ire mgbọ ikakaan̄ge itata.
         12 Mije keyi, mâkikeek enyi inu chi mgbọ geelek, ubọk geelek enyi ewuukbe lek iriọọn̄
         ema iraka, mè ikeke inye me emen atikọ enyi ekaan̄be.
         13 Mmun̄ ibe ke îtat ibe emi ǹkenkeek enyi inu chi me mgbọ keyi nkupbe me ugwem me akpalek
         keyi.
         14 Mije, nriọọn̄ ibe ke mâkwu me ikajọn̄ọge mgbọ, kubọk Okaan̄ kiji Jisọs Karais otumube
         ikpọk mbum inyi emi.
         15 Ubọk geelek nkọtbe, mârọ mè enyi ekawuuk inu chi, inyi enyi ekekeek ema efo isi mgbọ
         emi mâkwube iraka.
         16 Mgbọ eji elookbe enyi etip òfolek unye eyi Okaan̄ kiji Jisọs Karais, mè inunu ọmọ
         obokpọk inu, ìkare utop otu ukpatu ebilene ikike ke eji ekpa inyi enyi. Îre etip òfolek
         umin kan̄ eyi eji me lek kiji esabe chieen̄ kiji imun̄ ke eji elook enyi.
         17 Mije, ọmọ îbọkọ umin mè itọn̄ me ubọk Awaji Ute mgbọ ida orọn̄be inyi ọmọ, me ikpele
         umin mè uja eyi òmimin ichit, ibe, “Ogwugwu ìre Gwun̄ n̄a ogwu mmun̄be me chieen̄!
         Ejit n̄a îbele enenen me lek kan̄!”
         18 Eji melek kan̄ ekup me inyọn̄ ogoon̄ mbuban ya mgbọ ida ya orọn̄be. Eji me lek kiji
         mînọ ida ya.
         19 Me lek kiji, inu yi òrọrọ îrọ ikọ ebi nriran etumube me ukot ikaan̄ inye. Eya orọ,
         îgbe ibe enyi egban̄ utọn̄ me lek ikọ ebi nriran cha, mije, ikọ cha ìkup kubọk mkpukan̄
         òkitoon̄ me ere òdudun. Môtoon̄ ikeya mege ire mgbọ egwe môwelebe, ntoronyan̄ otu
         ewelegwe onenisibi ikeke me emen ejit kinyi.
         20 Ògak ge, îgbe ibe enyi eriọọn̄ ibe ke kpunu ene geege òbokọt isa me ekiket kan̄ gaalek
         ikpa ibot nriran geege egebe me Ikpa Mbuban.
         21 Mije, ikọ eyi nriran geelek egebe me Ikpa Mbuban ìkanan̄a me ekiket eyi ebilene mgbọ
         geege. Îre Ekwukwu Mbuban onyi ebilene unye ibe etumu ikọ ònan̄a me ida Awaji.

1 Ire, me ukot ikaan̄, owuwa ebi nriran ataak mînu me etete ebi kiji. Ikeya si, owuwa
         ebi ijejeen̄ ataak mêkup me etete kinyi. Ife chi mênween̄ lek ikijeen̄ nlilọ ijejeen̄
         òkisa mkpa inu, mè ijit si Okaan̄-ene me lek kan̄ ogwu òfafaka ema isibi me emen mkpa
         eyi ijo inu kiban̄ osabe ijet ema. Sa me ikeyi, ema mêsa mkpa ekakpọge chieen̄ ijet
         lek kiban̄.
         2 Owuwa ene mêgọọk ife chi isi ikiluk ugwem ikatatge, mè irọ inyi ebi ene etumu oniin̄
         eyi atikọ efiat.
         3 Mije ulọk ebek ikpoko òkup ife chi me emen, ema mêsa mfufuk ema gaalek esan̄abe isibi
         inifiaan̄ enyi ifiin̄, mè isa enyi irọ ijọn̄ mbọm kiban̄. Awaji îra ititip ema oyerebet
         mkpa isan̄a karake mgbọ. Ogwu òbojijaka ema si ìgwọgwọk chieen̄ ikup.
         4 Mgbọ ebi osat me lek kiban̄ erọbe Awaji ilọ, Awaji ìkatele ema. Ìkpukpulu ema itọp
         itap me ama yọk, mè itap ema mkpọn me emen udọn̄ uga udun okupbe. Ere keya ke ema
         ebekup ire Usen Oyerebet Awaji.
         5 Mgbọ ebi ukot ikaan̄ erọbe Awaji ilọ, Awaji ìkato ema nsan kubọk ge. Kpan̄asi ikeya,
         ìsasa mun̄ ile ikpan̄ otutuuk ebi linyọn̄ mgbọ keya isan̄a kpai, mije ema ekariọọn̄ge
         Awaji, mè inyan̄a Nuwa ogwu òkilook etip eyi ata irọrọ isibi, ọmọ mè ene jaaba gaalek.
         6 Mgbọ ebi ama Sọdọm mè ebi ama Gọmọra erọbe Awaji ilọ, Awaji ìtitip ema oyerebet mkpa,
         mè itap ukan̄ iwọp ema mè ama kiban̄ cha ikana ntọn̄, mè isa ema irọ kubọk inu ijejeen̄,
         inyi ebilene esa eriọọn̄ inu òkukup inyi otutuuk ebi ekariọọn̄ge Awaji.
         7 Ire, Awaji înyan̄a Lọt ogwu ata irọrọ isibi me emen ukan̄ ya. Ugwem barabat ife cha
         ebi esip ikakupge me isi ekikaan̄, îsisaak Lọt me ejit enenen.
         8 Mije, eyi Lọt ogwu ata irọrọ okiluk me etete ijo ife cha me usen me usen, mè ikisa
         chieen̄ imun̄ ijo ugwem ema ekiluk, mè ikinọ si me utọn̄, îkisisaak ọmọ me ejit enenen.
         9 Otutuuk mfufuk chi ìkijeen̄ ibe ke Okaan̄-ene îriọọn̄ oniin̄ îkisa inyan̄a ebi geelek
         ìkimin ọmọ isibi me emen ntọ-mkpọ, mè iriọọn̄ si ubọk îkisa itet ebi ijo irọrọ isun̄,
         mè ikisulu ema osusut iban Usen Oyerebet kan̄.
         10 Osusut yi ìbonye ichit me lek ebi ìkiluk ugwem igọọk me lek wọlọwọlọ ulọk eyi òkilọk
         akpalek ijo inu, mè ikikpọ unye eyi Awaji chieen̄ isiki. Ife chi mîkaan̄ chieen̄,
         mè ikiweek ibe inu geelek ikije ubọk ema ekiweek. Ukpook ìkakitet ema inyenye chieen̄
         inyi ebi osat ìkup me irek umin me emen inyọn̄.
         11 Ebi osat Awaji me lek kiban̄, ebi ìnyenye lek igak ife chi, mè ikaan̄ si efuuk igak
         ema, kpekitumu ikpak ikpak ikọ ikeme ema me isi Okaan̄-ene.
         12 Ire, ife chi ekitumu mbuban ikọ ikeme inu ema ekariọọn̄ge. Ema ekup kubọk anam oron
         ikike, emaan̄be igwook inyi itetet ikpan̄, kpekaan̄ ifuk-ibot. Ema mêkwu mkpa si kubọk
         anam oron.
         13 Ema mêbọkọ ijo inu kubọk mkpukpe me lek ijo inu eyi ema erọbe. Me lek kiban̄, irerie
         ugwem ìre ibeben ijọk irerie mè inwọnwọ eyi ekito me eririeen̄ inito me chieen̄ ikarek.
         Ife cha isikigọọk enyi ikup ikirie inorie ubelejit, ema ekikup kubọk okpa me etete
         kinyi, mè ikitap enyi esip me isi. Mije, otu ema ekisa irie ofiaan̄ ofiaan̄ ugwem
         kiban̄ ya ke ekisa igọọk enyi irie inorie ya si.
         14 Chieen̄ kiban̄ ìkikup me lek ugan-nwa mgbọ geelek. Efuuk ìkakita ema me owot me irọrọ
         ijo inu. Ema ekileke ebi kpekeke inye me ichechieek itap me emen ijo inu. Ema ìre
         ebi chieen̄ ile ojotbe emen, ife Awaji ofieekbe otu inyi.
         15 Ema mîtele oniin̄ eyi òtatat, mè inyinya ichep, mè ikisi irọ òjelek inu ogwu nriran
         Belam gwun̄ kè Biyọ orọbe, Belam ogwu òmama irọrọ ijo inu inyi ọmọ ibọkọ mkpukpe.
         16 Ire, inyinya akpan gaalek, òrere anam ikike eyi ìkakitumu ikọ, ogana ikọ inyi Belam
         me lek ijo inu ìborọ. Inyinya akpan ya ìsa ida ebilene itumu ikọ ikwek ogwu nriran
         yi, inyi ikakọt ìsi ikwaan̄ ebi iraak ya eyi ìbosi.
         17 Ife chi ekup kubọk ogbuuruk mun̄ ochatbe isan̄a me emen, mè ikup si kubọk oduku inyọn̄
         eyi efet okiben iwut ikana. Ere òdudun ichit ke Awaji oneen̄ isun̄ iban ema.
         18 Ema ekitumu ikpele otu ikọ ikike me oniin̄ eyi burubut, mè ikisa ijo ulọk akpalek
         eyi barabat ileke ene itap me emen ijo ijejeen̄ kiban̄. Ebi ema ekileke ìre ebi ìkinanan̄a
         me etete ebi ekariọọn̄ge Awaji isibi.
         19 Ema ekichieek use ibe ke ema mêrọ inyi ebi ene ekaan̄ utelelek, me ere ema me lek
         kiban̄ erebe usun̄ inyi ugwem wọlọwọlọ. Mije, inu geelek òrere nte uwu inyi ene, eya
         ke ene okire usun̄ inyi.
         20 Ire ema inwọnọ ugwem wọlọwọlọ eyi linyọn̄ keyi mije ema eriọọn̄be Okaan̄ kiji mè
         Ogwu Unyan̄a kiji Jisọs Karais, mè ikpọk isa lek kiban̄ isi itap me emen ugwem yaage
         si, mè itele inyi ikana nte uwu inyi ema, mgburudun̄ mgbọ me ugwem kiban̄ môfieek
         igak adasi mgbọ.
         21 Ire ema kpemeriọọn̄ oniin̄ eyi ata irọrọ, eya kè ònwọn me lek kiban̄ ogak ema irọriọọn̄
         isan̄a, mè itele ikan ya òkup me mbuban eyi ekanabe itap ema me ubọk.
         22 Inu keyi òrọrọ ema ìkpọkpọ ije itat me lek urọk ebi ene ekito ibe, “Ibo îgwu ikom
         isi ilaka igbọ eyi îgbọbe,” melek eyi ekito si ibe, “Okodi ekenbe mun̄ isan̄a, îgwu
         ikom isi ikifufuku lek me emen ibat.”

1 Atata bọn Nte n̄a, òso ikpa iba ire eyi nkige ijet enyi. Ikpa iba chi ngebe, ǹge
         isasa ikeek enyi inu chi enyi ewuukbe lek inọ, inyi enyi ekekeek ata ekiket òfolek.
         2 Ìkeek ikọ ebi nriran ìkup me mbuban etumube me ukot ikaan̄, mè ikan eyi Okaan̄ kiji
         òrere Ogwu Unyan̄a kiji Jisọs Karais onyibe enyi sa me ubọk ebi otuchieen̄ kan̄.
         3 Adasi kan̄, ìriọọn̄ ibe, me òta mgbọ, ke ebi ìkiluk ugwem igọọk me lek ijo ulọk eyi
         akpalek kiban̄ mênu. Ema mêchak enyi ochak enenen,
         4 mè ikitumu ibe, “Mgbọ Jisọs obe ke ọmọ môkpọk inu ya ye! Ìre keke orọ ikanuge mege
         inire mgbọ keyi? Ebi nte nte kiji mînu, mè ikwaan̄ isan̄a, otutuuk inu ìkpọkpọ ikije
         inyi isi ubọk îkupbe karake Awaji orombe linyọn̄!”
         5 Ire, ife chi mîjit irọriọọn̄ ibe, bene me ibebene, ke Awaji ìsa ikọ otu kan̄ gaalek
         irom inyọn̄ mè ijọn̄. Linyọn̄ keyi ìnan̄a me emen mun̄ itibi isibi. Mun̄ ke Awaji
         osa irom linyọn̄ yi.
         6 Mun̄ si ke Awaji osa ichep linyọn̄ me ukot ikaan̄.
         7 Ikọ yaage si ke Awaji osa itet isinyọn̄ mè linyọn̄ mgbọ keyi ikaan̄ iban mgbọ ukan̄
         obotaka ema iriọk me Usen Oyerebet Awaji. Awaji ìkisun̄ ema iban Usen Oyerebet kan̄
         ya, mgbọ ìbokpan̄ ebi ekariọọn̄ge ọmọ.
         8 Ire, atata bọn Nte n̄a, ikawuuk ibot ikọ ge keyi: Me lek Awaji, usen ge ìkup kubọk
         obop acha ge, obop acha ge ìkup si kubọk usen ge.
         9 Ìkare kubọk Okaan̄-ene ìkifafiat mgbọ me irọrọ use eyi îchieekbe ibe ke ọmọ môgwu
         ikom inu iso, kubọk usini ene ekimọnọ ibe ke îfiat mgbọ. Ire, ìsa mije ukarajit îkaan̄be
         me lek kinyi itaba mgbọ ya ijọn̄ọ, mije, ìkiweek ibe otutuuk ene egwu ekom. Ìkaweek
         ibe ene geege ichep.
         10 Ire, Usen Okaan̄-ene obonu ìbokana isibi me uwuuk-lek kubọk ogwu inọ. Me usen ya,
         akpabin inyọn̄ môsa me ida uga okput ininiin̄ ita, ìkpoyaka ikup. Ukan̄ môkala inu
         geelek òkup me isinyọn̄, mè itaka ema otutuuk iriọk. Linyọn̄ keyi mè otutuuk ikwaan̄
         geelek esibe me emen kan̄ môkpọk mbum, mè ikup njak.
         11 Eyi Awaji obofiat otutuuk inu geelek isan̄a ikeyi, ìre kpasi ugwem ogbe ibe enyi
         eluk? Îgbe ibe enyi eluk ugwem eyi òkukup me mbuban, mè ikinyi Awaji umin.
         12 Ìkiluk òjelek ugwem òkup ikeya ìsa ìkikup ìkpọ inunu eyi Usen Okaan̄-ene obokpọk
         inu, mè ìsa ìkirọ si inyi Usen ya igwat lek inu. Usen ya ke akpabin inyọn̄ obotaka
         iriọk me ukan̄, otutuuk inu òkup me isinyọn̄ môkakala, mè itaka iriọk me ukan ya si.
         13 Ire, eji ekikup ikpọ inu Awaji ochieekbe me use, òrere ayaya isinyọn̄, mè ayaya linyọn̄
         ere ebi ata irọrọ ebeluk isun̄ ama kiban̄.
         14 Eya orọ, atata bọn Nte n̄a, mije enyi ekikpọ chieen̄ mgbọ inu chi oborọ iso, ubọk
         geelek enyi ekọtbe, ìluk ugwem eyi ikakaan̄ge okpa geege mè nrọ-nlọ geege me emen,
         mè ìluk me esuuk melek Awaji.
         15 Ìtet ibot! Ikawuuk ibe ke Okaan̄ kiji ìkikaan̄ ukarajit me lek kinyi, inyi enyi egwu
         ekom, mè ekaan̄ unyan̄a. Inu yi si ke atata gwun̄ Nte kiji, Pọọlu, osa me iriọọn̄-inu
         Awaji onyibe ọmọ ige me emen ikpa ijet enyi.
         16 Ubọk yaage ke Pọọlu okige me emen otutuuk ikpa kan̄ mgbọ geelek îkige ikpa òfolek
         inu chi. Usini inu îkige me emen ikpa kan̄ ìre inu òkiyọyọt ikọkọt igobo itet. Echichi
         ore inu ebi ekakaan̄ge iriọọn̄-inu mè ebi ekakekege ìnye me ata ijejeen̄ ekiwuwọlọ
         kubọk ema ekiwuwọlọ owuwa inu egebe me Ikpa Mbuban. Sa me ikeyi ke ema ekisa mkpa
         ijet lek kiban̄.
         17 Eya orọ, atata bọn Nte n̄a, kubọk enyi ewuukbe lek iriọọn̄ otutuuk inu chi, ìgbala
         chieen̄, inyi enyi ekarọn̄ ìnin̄ emen ijo ijejeen̄ ife chi ebi ekariọọn̄ge esip ekijeen̄,
         mè ìsa me ikeya ìnan̄a me irek enyi ewuukbe lek ikeke inye ìrọn̄.
         18 Ire, ìkitibi ìmiin̄ me emen atata nnwọn mè emen irọriọọn̄ eyi enyi eriọọn̄be Okaan̄
         kiji mè Ogwu Unyan̄a kiji Jisọs Karais. Itọn̄ ikup inyi Okaan̄ kiji mgbọ keyi mè mgbọ
         ikakaan̄ge itata. Ikup ikeya!Jọn eyi adasiJọn eyi adasiJọn eyi adasiJọn eyi adasiJọn eyi adasi

1 Eji ekige inu òfolek Ikọ eyi Ugwem. Ikọ eyi Ugwem yi ìkukup bene me ibebene, sabum
         enirom linyọn̄. Eji mîsa utọn̄ kiji inọ Ikọ ya, mè isa chieen̄ kiji ikpọ, mè imun̄.
         Eji mîsa si ubọk kiji ichak me lek Ikọ eyi Ugwem ya.
         2 Ugwem yi îkana ebilene, eji esasa chieen̄ kiji imun̄, mè ikeke ata-ikọ inyi, mè isa
         me ikeya ikitumu ikọ òfolek kan̄ inyi enyi. Ugwem yi ìre ugwem ikakaan̄ge itata. Ọmọ
         melek Awaji Ute ekup sabum ọmọ onikana isibi me isi kiji.
         3 Me atikọ, îre inu eji esabe utọn̄ kiji inọ, mè isa chieen̄ kiji imun̄ ke eji ekikpa
         si inyi enyi, inyi enyi egọọk eji egbaan̄ inu erọ. Eji melek Awaji Ute mè ogwu Gwun̄
         Jisọs Karais ekigbaan̄ inu irọ.
         4 Eji ekige ikpa yi ijet enyi, inyi enyi egọọk eji egbaan̄ inu erọ, mè eji esa me ikeya
         ekaan̄ ojot ojot unwọọn̄.
         5 Mgbọ keyi, etip eji enọbe me otu kè Jisọs, mè isa inilook enyi ìre ikeyi: Awaji ìre
         utoon̄, kpunu udun geege me emen kan̄.
         6 Eya orọ, ire eji ibe ke eji ekigọọk Awaji igbaan̄ inu irọ, mè iyaka ikiluk ugwem
         me emen udun, eji ekikan̄ ataak. Ubọk irọ inu kiji ìkare eyi atikọ.
         7 Ire, ire eji ikije me emen utoon̄, kubọk Awaji me lek kan̄ okupbe me emen utoon̄,
         ìsibi ibe ke eji mêkigbaan̄ irọ inu melek ebi melek kiji. Mgbọ ya si, eje kè Jisọs
         Karais, Gwun̄ Awaji, môkigwọk otutuuk ijo kiji isan̄a, mè ikirọ inyi eji etana me
         isi Awaji.
         8 Ire eji ibe ke kpunu ijo inu me emen ugwem kiji, eji ekifiaan̄ lek kiji. Atikọ ìkakup
         me emen kiji.
         9 Ire, ire eji itumu ijo kiji isibi, Awaji môtele ijo kiji inyi eji, mè igwọk otutuuk
         ijo irọrọ geelek isan̄a eji me lek, inyi eji etana me isi kan̄, mije, Awaji ìkakitele
         irọrọ ikọ kan̄ geelek iso. Ọmọ si ìre ogwu òkirọ inu òtatat mgbọ geelek.
         10 Ire eji ibe ke eji kperọ ijo inu, eji ekigwen Awaji ogwu ataak. Ikọ kan̄ si ìkakup
         me emen ugwem kiji.

1 Nsabọn n̄a, ǹkige ikpa yi ijet enyi, inyi enyi ekarọ ijo inu. Ire, ire ikaan̄ ogwu
         irọ ijo inu, eji mîkaan̄ ogwu òkitumu ikọ ibot kiji me isi Awaji Ute. Ene ya ìre Jisọs
         Karais, Ogwu Ata Irọrọ.
         2 Ọmọ ore ogwu esabe igwa ngwugwa iben unaan̄-ejit Awaji isan̄a, mè isiki Awaji ejit,
         inyi itele ijo kiji inyi eji. Ìkare mije ijo inu eyi kiji gaalek, îre si mije ijo
         inu otutuuk ebilene me linyọn̄ erọbe.
         3 Ire eji ikirọ otutuuk inu Awaji obe eji erọ, eji mêsa me ikeya iriọọn̄ ibe ke eji
         mîriọọn̄ Awaji me atikọ.
         4 Ire ene ikibe ke ọmọ îriọọn̄ Awaji, ire, ìkakirọ otutuuk inu Awaji obe erọ, ene ya
         ìre ogwu ataak. Kpunu atikọ geege me emen kan̄.
         5 Ire, ene geelek òkirọ ikọ Awaji, imumechieen̄ Awaji îsi ikwaan̄ ojot ojot me emen
         ugwem ene ya me atikọ. Ubọk eji ekisa iriọọn̄ ibe ke eji melek Awaji ekigbaan̄ inu
         irọ ìre ikeyi:
         6 Ene geelek òbe ke ọmọ melek Awaji ekigbaan̄ inu irọ, ene ya ìkaan̄ iluluk ugwem kubọk
         Jisọs Karais olukbe.
         7 Ebi une n̄a ebi mmun̄be me chieen̄, ikan keyi nkige ijet enyi ìkare ayaya ikan. Îre
         oka ikan ya eyi enyibe enyi bene me okpa otu mgbọ enyi enọbe ata etip. Oka ikan yi
         ore etip ya eyi enyi ewuukbe lek inọ.
         8 Ire, ubọk geelek si, ikan yi ìre aya ikan. Ugwem Karais olukbe, mè ubọk enyi si ekiluk
         ugwem kinyi, îjeen̄ ibe ke ayaya ikan yi òkisi ikwaan̄ me atikọ. Mije, ubọk irọ inu
         eyi emen udun òkiraka, atata utoon̄ ya si îra iwuuk lek ibene ikitoon̄.
         9 Eya orọ, ene geelek òbebe ke ọmọ ìkup me emen utoon̄ ya, mè iyaka ikicha gwun̄ Nte
         kan̄ me emen Karais, ene ya ìkup si me emen udun̄.
         10 Ene geelek òmama gwun̄ Nte kan̄, ene ya ìkiluk me emen utoon̄. Kpunu inu geege òkup
         me emen ugwem kan̄ eyi òborọ inyi ọmọ inan̄a irọn̄ inin̄ me ijo inu.
         11 Ire, ene geelek òchacha gwun̄ Nte kan̄ ìkup me emen udun, mè ikinyinya ikana me emen
         udun ya. Ìkakiriọọn̄ ere îkije isi, mije, udun̄ ya îtap ọmọ ǹnàan̄.
         12 Nsabọn n̄a, ǹkige ikpa yi ijet enyi, inyi enyi eriọọn̄ ibe ke Awaji îtele ijo kinyi
         inyi enyi sa me erieen̄ kè Karais.
         13 Enyi ebi ugane me emen ichechieek, ǹkige ikpa yi ijet enyi, mije, enyi mîriọọn̄ ọmọ
         ogwu òkukup bene me ibebene sabum enirom linyọn̄. Enyi nsabọn irieen̄ me emen ichechieek,
         ǹkige ikpa yi ijet enyi, mije, enyi mîtim ikpan̄ ogwu ijo ya, òrere Yọk.
         14 Nsabọn n̄a, ǹge ikpa yi ijet enyi, mije, enyi mîriọọn̄ Awaji Ute. Enyi ebi ugane,
         ǹge ikpa yi ijet enyi si, mije, enyi mîriọọn̄ ọmọ ogwu òkukup bene me ibebene sabum
         enirom linyọn̄. Enyi nsabọn irieen̄, ǹge ikpa yi ijet enyi, mije, enyi mînye lek,
         ikọ Awaji obabia si me emen kinyi, enyi esasa me ikeya itim ikpan̄ ogwu ijo ya, òrere
         Yọk.
         15 Ikama linyọn̄ keyi! Ikamama si otutuuk inu geelek òkup me linyọn̄. Ene geelek òkima
         linyọn̄ keyi ìkpokọt ima Awaji Ute.
         16 Mije, inu geelek òkup me linyọn̄, bene me ijo ulọk eyi akpalek, mè ulọk inu chieen̄
         ene okimun̄, re lek isasa inu eyi ugwem keyi ikigugo lek, otutuuk inu chi geelek ìnan̄a
         me linyọn̄ keyi, ìkanan̄a me ubọk Awaji.
         17 Linyọn̄ keyi, mè otutuuk ijo ulọk kan̄ geelek, ìboraraka isan̄a kpai. Ire, ene geelek
         òkirọ inu Awaji okiweek môluk ugwem ire mgbọ ikakaan̄ge itata.
         18 Nsabọn n̄a, mgbọ keyi ìre òta mgbọ. Enyi mîwuuk lek inọ ibe ke ogwu ochicha kè Karais
         mônu. Mgbọ keyi, owuwa ebi ochicha kè Karais mîra inu. Eyiyi ke eji esa iriọọn̄ ibe
         ke òta mgbọ ire eyi.
         19 Îre me etete kiji ke ife chi enan̄a isibi. Me mgbọ ema ekupbe melek kiji, ema kpere
         ebi kiji me otutuuk ejit kiban̄. Eya orọ ema esibibe itele eji. Mebe ke ema ìre ebi
         kiji me atikọ, kè ema èkup melek kiji si. Ire, isisibi eyi ema esibibe itele eji îjeen̄
         me atikọ ibe ke ema kpere ebi kiji.
         20 Ire enyi, Ogwu Òkup Mbuban îwuuk lek inyi enyi Ekwukwu Mbuban. Mije keya, enyi otutuuk
         ene mîriọọn̄ atikọ.
         21 Eya orọ, ǹkage ikpa yi ìjet enyi kubọk enyi kperiọọn̄ atikọ. Ire, ǹkige ikpa yi ijet
         enyi, mije, enyi mîriọọn̄ atikọ, melek si, mije, ataak ìkakikup me emen atikọ.
         22 Mgbọ keyi, ìre ekene ore ogwu ataak ya? Îre ogwu òkitumu ibe ke ìkare Jisọs ore Karais
         ya. Ene ya ogwu òkitumu ikọ keyi ore ogwu ochicha kè Karais ya ogwu òjijit Awaji Ute,
         mè ijit si ogwu Gwun̄.
         23 Ene geelek òjijit Awaji Ute îjit si ogwu Gwun̄. Ene geelek òbọbọkọ Gwun̄ Awaji itap,
         îbọkọ si ogwu Ute itap.
         24 Eya orọ, ìmun̄ ibe ke enyi mîtet inu cha enyi enọbe bene me adasi mgbọ enyi enọbe
         ikọ Awaji ikaan̄ me emen kinyi. Mije, ire enyi itet inu cha ikaan̄ me emen ejit kinyi,
         enyi mêluk me emen Gwun̄ ya, mè emen ogwu Ute si.
         25 Eyiyi ore use ya eyi Karais ochieekbe eji ibe ke ọmọ mônyi eji ugwem eyi ikakaan̄ge
         itata.
         26 Îre mije ife cha ìkiweek isasa enyi ije ilọ oniin̄ ke nkige otutuuk inu chi ijet
         enyi.
         27 Eyi kinyi, Ekwukwu Mbuban Karais onyibe enyi ọmọ òwa me emen kinyi olukbe. Eya orọ,
         ìkayaka ìkup me uyọt ibe ofifi ene geege inijeen̄ enyi inu geege. Ire, ike Ekwukwu
         Mbuban ya okijeen̄ enyi otutuuk inu, ìkirọ si inu geelek îkijeen̄ enyi, mè ìsa me
         ikeya ìkup me emen kè Karais. Mije, inu Ekwukwu Mbuban ya okijeen̄ enyi ìre atata,
         ìkare eyi ataak.
         28 Iin̄, nsabọn n̄a, ìkeke ìnye me emen kè Karais, inyi ejit kiji inye me mgbọ Karais
         môkpọkbe inu, mè esip ikatet eji me isi kan̄.
         29 Enyi mîriọọn̄ ibe ke ọmọ ìre ogwu ata irọrọ. Eya orọ, ìriọọn̄ si ibe ke ogwu geelek
         òkirọ ata irọrọ ìre gwun̄ kan̄.

1 Ìkpọ-nu ubọk Awaji Ute osabe imun̄ eji me chieen̄ enenen, mè itele ibe ekegwen eji
         bọn Awaji. Iin̄, eji ìre bọn Awaji me atikọ si. Ebi linyọn̄ kperiọọn̄ ebi eji erebe,
         mije, ema kperiọọn̄ Awaji.
         2 Atata bọn Nte n̄a, me mgbọ keyi, eji ìre bọn Awaji. Eji kperiọọn̄-nu ubọk eji ebekup
         me mgbọ òkup me isi. Ire, eji mîriọọn̄ ibe, Karais isigwu ikom inu, ke eji ebekup
         ubọk ọmọ okupbe. Mije, eji mêmun̄ ọmọ isi mè isi, mè imun̄ otutuuk ubọk ọmọ okupbe.
         3 Ene geelek òkakaan̄ ikpọchieen̄ òkup ikeyi me lek kè Karais ìkiluk ugwem òtatana
         me isi Awaji, kubọk Karais me lek kan̄ otanabe me isi Awaji.
         4 Ene geelek òkirọ ijo inu ìkifiat ikan Awaji, mije, ijo inu ìre ifafiat ikan Awaji.
         5 Enyi mîriọọn̄ ibe ke Karais ìnu me linyọn̄ keyi inyi ọmọ inibeme otutuuk ijo kiji
         isan̄a. Kpunu ijo inu geege me emen kan̄.
         6 Eya orọ, ene geelek òkiluk ugwem me emen Karais ìkakikpọkpọ ìkirọ ijo inu. Ogwu geelek
         òkpọkpọ ikirọ ijo inu, ene ya ìkamun̄ Karais me emen ugwem kan̄, ìkarọriọọn̄ si ogwu
         Karais orebe.
         7 Atata nsabọn n̄a, ikachieek ibe ene geege ifiaan̄ enyi. Ogwu geelek òkirọ inu òtatat,
         ene ya ìre ogwu ata irọrọ, kubọk Karais me lek kan̄ si orebe ogwu ata irọrọ.
         8 Ogwu geelek òkirọ ijo inu ìre ogwu eyi Yọk, mije, Yọk ìre ogwu òkirọ ijo inu bene
         me ibebene. Me atikọ, inu òrọrọ inyi Gwun̄ Awaji inu me linyọn̄ ìre inenijijaka ikwaan̄
         Yọk.
         9 Ogwu geelek òrere gwun̄ eyi Awaji ìkakikpọkpọ ìkirọ ijo inu mgbọ geelek, mije, mfut
         ugwem eyi Awaji ọmọ òwa me emen kan̄. Eya orọ, ọmọ ìkpokọt ikirọ ijo inu, mije, ọmọ
         ìre gwun̄ Awaji.
         10 Ubọk eji ekisa iriọọn̄ ebi ìrere bọn Awaji mè ebi ìrere bọn Yọk ìre ikeyi: Ene geelek
         ogwu ìkakirọ inu òkineme Awaji, ene ya ìkare gwun̄ Awaji. Ubọk yaage si, ogwu geelek
         ikamage gwun̄ Nte kan̄ me emen ichechieek, ene ya si ìkare gwun̄ Awaji.
         11 Etip enyi enọbe bene me ibebene ìre ikeyi: Eji ekemun̄ lek kiji me chieen̄.
         12 Eji ekakup kubọk Ken ogwu òkakana ire ogwu eyi Yọk, mè ikpan̄ ogwu ngwan̄. Ìre mije
         keke ke Ken okpan̄ ogwu ngwan̄? Îre mije ubọk ikwaan̄ kan̄ orebe ijijo me isi Awaji,
         eyi ogwu ngwan̄ orere eyi ata irọrọ me isi Awaji, eya orọ îkpan̄be ogwu ngwan̄.
         13 Bọn Nte n̄a, ire ebi linyọn̄ icha enyi, ikachieek ibe ike enyi chieen̄.
         14 Eji mîriọọn̄ ibe ke eji mîsibi itele mkpa, mè iraka inin̄ me ugwem, mije, eji mîmun̄
         bọn Nte kiji me chieen̄. Ene geelek ogwu ìkakimun̄ ene me chieen̄, ene ya îbia me
         emen mkpa.
         15 Ene geelek òchacha gwun̄ Nte kan̄ ìre ogwu òkpan̄-ene. Enyi mîriọọn̄ si ibe ke ogwu
         òkpan̄-ene ìkakaan̄ ugwem ikakaan̄ge itata me emen kan̄.
         16 Ubọk eji ekisa iriọọn̄ inu atata imumechieen̄ orebe ìre ikeyi: Jisọs Karais îsa ugwem
         kan̄ igwa ngwugwa me ibot kiji. Mije keya, îgbe si ibe eji esa ugwem kiji egwa ngwugwa
         me ibot bọn Nte kiji.
         17 Ìkpọ-nu! Ire ene ge ogwu òbọbọọn̄ ubọọn̄ me linyọn̄ keyi imun̄ ogwu ngwan̄ me emen
         una, mè ijit ikakaan̄ ejit nsan me lek, ìre imumechieen̄ Awaji ìjeje ikup me emen
         òjelek ogwu òkup ikeya?
         18 Eya orọ, atata nsabọn n̄a, eji ekakima ene me ikọ otu gaalek mè otu alọm ikike. Eji
         ekema ene me ubọk irọ inu, mè atikọ.
         19 Mije, ikeyi ke eji ekisa iriọọn̄ ibe ke eji ìre ebi eyi atikọ. Ikeyi si ke ejit kiji
         okisa isiki me isi Awaji
         20 mgbọ geelek ejit kiji ofieekbe eji ikọ. Mije, Awaji îmin igak ejit kiji, mè iriọọn̄
         si otutuuk inu geelek.
         21 Eya orọ, atata bọn Nte n̄a, ire ejit kiji ìkafieek eji ikọ, ukpook ìkpotet eji ikekeke
         me isi Awaji.
         22 Eji mêbọkọ si otutuuk inu geelek eji ebeekbe me ubọk kan̄, mije, eji mîkisun̄ ikan
         kan̄, mè ikirọ inu òkineme ọmọ.
         23 Ikan kan̄ ìre ikeyi: Ìbe mè eji echieek me lek erieen̄ Gwun̄ kan̄ Jisọs Karais, mè
         ekemun̄ bọn Nte ogbo kiji me chieen̄, kubọk Karais obe eji ekerọ.
         24 Ene geelek òkisun̄ otutuuk ikan Awaji ìkiluk me emen Awaji, Awaji okekiluk si me
         emen kan̄. Ubọk eji ekisa iriọọn̄ ibe ke Awaji òwa me emen kiji okupbe ìre keyi: Eji
         ekisa me lek Ekwukwu Mbuban eyi Awaji onyibe eji iriọọn̄.

1 Ata ebi une n̄a, ikakpọkpọ ìkichieek me lek otutuuk ebi ìbe ke ema mîkaan̄ Ekwukwu
         eyi Awaji. Ire, ìkitọ ife chi ìkpọ, mè ìre Ekwukwu eyi Awaji ke ema ekaan̄ me atikọ.
         Mije, owuwa ebi nriran ataak mîkpọk iche ikana linyọn̄.
         2 Inu enyi mêsabe iriọọn̄ Ekwukwu eyi Awaji ìre ikeyi: Ene geelek òtutumu ibe ke Jisọs
         Karais înu me linyọn̄ me akpalek ebilene, ene ya îkaan̄ Ekwukwu eyi Awaji me emen
         kan̄.
         3 Ire, ogwu geelek ikatumuge ibe ke Jisọs înu me akpalek ebilene, ene ya ìkakaan̄ Ekwukwu
         eyi Awaji me emen kan̄. Ekwukwu keya ore ekwukwu eyi ogwu ochicha kè Karais, ogwu
         enyi enọbe ibe ke mônu me linyọn̄, mè inọ si ibe ke ọmọ òwa me linyọn̄ me mgbọ keyi.
         4 Ire, atata nsabọn n̄a, enyi ìre ebi eyi Awaji. Enyi mîra itim ikpan̄ ebi nriran ataak
         cha, mije, Ekwukwu Mbuban ogwu òkup me emen kinyi îmin, mè inye lek igak Yọk ogwu
         òkup me linyọn̄.
         5 Ebi nriran ataak cha ìre ebi linyọn̄ keyi. Ikọ geelek ema ekitumu ìre ikọ ebi linyọn̄.
         Eya orọ si ebi linyọn̄ ekigban̄ ikọ kiban̄.
         6 Eji ìre ebi eyi Awaji. Ene geelek òrọriọọn̄ Awaji, ogwa okigban̄ ikọ kiji. Ire, ene
         geelek ikarege ogwu eyi Awaji ìkakigban̄ ikọ kiji. Ikeyi ke eji ekisa iriọọn̄ Ekwukwu
         eyi atikọ, mè ekwukwu eyi ataak.
         7 Atata bọn Nte n̄a, eji ekemun̄ lek kiji me chieen̄, mije, imumechieen̄ ìnan̄a me
         ubọk Awaji. Ogwu geelek òkimun̄ ene me chieen̄ ìre gwun̄ eyi Awaji. Ene ya si îriọọn̄
         Awaji.
         8 Ene geelek ogwu ìkakimun̄ ene me chieen̄, ene ya ìkariọọn̄ Awaji, mije, Awaji ìre
         imumechieen̄.
         9 Ubọk Awaji osabe ijeen̄ imumechieen̄ kan̄ me lek kiji ìre ikeyi: Îria ọkpọkpọ Gwun̄
         ge kan̄ inu me linyọn̄ keyi, inyi eji enan̄a me lek kan̄ ekaan̄ ugwem ikakaan̄ge itata.
         10 Ìkare ibe ke eji emumun̄ Awaji me chieen̄, ire, Awaji omun̄ eji me chieen̄, mè iria
         ọkpọkpọ Gwun̄ ge kan̄ inu, inyi inibọkọ mkpukpe ijo inu kiji ibeme. Eyiyi ore imumechieen̄
         me atikọ.
         11 Atata bọn Nte n̄a, ire Awaji imun̄ eji me chieen̄ ikeyi, îgbe ibe eji emun̄ si ebi
         melek kiji me chieen̄.
         12 Kpunu ogwu òrarak isa chieen̄ imun̄ Awaji. Ire, ire eji ikimun̄ lek kiji me chieen̄,
         ìsibi ibe ke Awaji ọmọ òwa me emen kiji olukbe; ke imumechieen̄ kan̄ si îso ifuk me
         emen kiji.
         13 Awaji înyi eji Ekwukwu Mbuban. Eyi ke eji esa iriọọn̄ ibe ke eji ekiluk ugwem me
         emen Awaji, mè iriọọn̄ si ibe ke Awaji òwa si me emen kiji.
         14 Eji mîsa chieen̄ imun̄ Gwun̄ Awaji, mè inan̄a me ikeya ikeke ata-ikọ ibe ke Awaji
         Ute îria ogwu Gwun̄ inu ibe inire Ogwu Unyan̄a inyi otutuuk ebi linyọn̄.
         15 Ene geelek òkitumu isibi ibe ke Jisọs ìre Gwun̄ Awaji, Awaji òwa me emen ugwem ene
         ya. Ene ya ìkiluk si ugwem kan̄ me emen Awaji.
         16 Sa me ikeyi ke eji esa iriọọn̄ imumechieen̄ Awaji okaan̄be me lek kiji. Eji mîchieek
         si me lek imumechieen̄ ya. Awaji ìre imumechieen̄. Ene geelek ogwu imumechieen̄ Awaji
         okisi ikwaan̄ me emen ugwem kan̄, ene ya ìkiluk ugwem me oniin̄ eyi Awaji, Awaji okekiluk
         si me emen ene ya.
         17 Imumechieen̄ Awaji ìso ifuk me emen kiji, inyi ejit kiji inye me mgbọ Usen Oyerebet
         Awaji ya môrebe. Mije, ugwem kiji me linyọn̄ keyi ìkup kubọk ugwem kè Karais.
         18 Kpunu ukpook geege me emen imumechieen̄. Ire, imumechieen̄ òsoso ifuk ìkilalap ukpook
         isan̄a, mije, ukpook ìkinan̄a me lek osusut eyi itip-oyerebet. Ene geelek òkitet ukpook,
         imumechieen̄ Awaji ìkaso ifuk me emen ene ya.
         19 Eji ekimun̄ Awaji mè ebilene me chieen̄, mije, Awaji odasi imun̄ eji me chieen̄.
         20 Ikaan̄ ogwu ikitumu ibe ke ọmọ îmun̄ Awaji me chieen̄, ire, mè ikicha gwun̄ Nte kan̄,
         ene ya ìre ogwu ataak. Mije, ire ene icha gwun̄ Nte kan̄ ogwu îkisa chieen̄ imun̄
         mgbọ geelek, ìre ene ya ìbojeje ikọt ima Awaji ogwu ọmọ ikasage chieen̄ ìmun̄ mgbọ
         geege?
         21 Ikan Karais onyibe eji ìre ikeyi: Ene geelek òmumun̄ Awaji me chieen̄, ene ya ìkaan̄
         imumun̄ si gwun̄ Nte kan̄ me chieen̄.

1 Ene geelek òchechieek ibe ke Jisọs ore Karais ya, ene ya ìre gwun̄ eyi Awaji. Ene
         geelek òmumun̄ nte gwun̄ me chieen̄, ìkpolọlọ imumun̄ si gwun̄ ene ya me chieen̄.
         2 Eji isimun̄ Awaji me chieen̄, mè ikirọ ikan kan̄, eya ke eji ekisa iriọọn̄ ibe ke
         eji mîmun̄ nsabọn Awaji me chieen̄.
         3 Irọrọ ikan Awaji ore imumun̄ Awaji me chieen̄. Ikan Awaji ìkayọt isusun̄,
         4 mije, gwun̄ eyi Awaji geelek îtim ikpan̄ linyọn̄. Îre ichechieek eji ekaan̄be me
         lek kè Karais ke eji esa itim ikpan̄ linyọn̄.
         5 Ìre ekene okikọt itim ikpan̄ linyọn̄? Îre ogwu òchechieek ibe ke Jisọs ìre Gwun̄
         Awaji. Ogwa gaalek okikọt itim ikpan̄ linyọn̄.
         6 Jisọs Karais me lek kan̄ ore ogwu òjeje melek mun̄ eyi igwook-mun̄ kan̄, mè eje eyi
         mkpa kan̄ inu. Ìkaje melek mun̄ eyi igwook-mun̄ gaalek ìnu, ìje melek mun̄ mè eje
         inu. Ekwukwu Awaji ore ogwu ata-ikọ ibe ke inu yi ìre atikọ, mije, Ekwukwu Awaji me
         lek kan̄ ìre ogwu atikọ.
         7 Ebi ata-ikọ ita ekup.
         8 Ema ìre Ekwukwu Mbuban, mè mun̄ eyi igwook-mun̄ kan̄, mè eje eyi mkpa kan̄. Ebi ata-ikọ
         ita chi mîgbaan̄ ichieek me lek inu yaage.
         9 Ire eji ikibọkọ ata-ikọ eyi ebilene itap, îgbe ibe eji ebọkọ si ata-ikọ eyi Awaji
         eyi òmimin igak eyi ebilene etap. Mije, eyiyi ore ata-ikọ eyi Awaji onyibe òfo me
         lek Gwun̄ kan̄.
         10 Ene geelek òchechieek me lek Gwun̄ Awaji îkaan̄ ata-ikọ ya me emen ejit kan̄. Ogwu
         ikachieekge me lek ikọ ya Awaji otumube, ìkigwen Awaji ogwu ataak, mije, ene ya ìkabọkọ
         ata-ikọ eyi Awaji otumube òfolek ogwu Gwun̄ ìtap.
         11 Ata-ikọ ya ìre ikeyi: Awaji înyi eji ugwem ikakaan̄ge itata. Ugwem ya ìkup me emen
         ogwu Gwun̄.
         12 Eya orọ, ogwu geelek òkakaan̄ Gwun̄ ya îkaan̄ ugwem ikakaan̄ge itata. Ire, ogwu ikakaan̄ge
         Gwun̄ Awaji ìkakaan̄ ugwem ikakaan̄ge itata.
         13 Ǹkige inu chi ijet enyi ebi ìchechieek me lek erieen̄ Gwun̄ Awaji, inyi enyi eriọọn̄
         ibe ke enyi mîkaan̄ ugwem ikakaan̄ge itata.
         14 Ejit kiji înye me isi Awaji, mije, eji mîriọọn̄ ibe ke Awaji îkinọ eji ida mgbọ geelek
         eji ekibeek ọmọ inu itat me lek nkeek kan̄.
         15 Ike eji eriọọn̄be ibe ke Awaji îkinọ eji ida mgbọ geelek eji ekibeek ọmọ inu, eji
         mîriọọn̄ si ibe ke eji mêbọkọ inu geelek eji ebeekbe me ubọk kan̄.
         16 Ire ikaan̄ gwun̄ Nte òmumun̄ ogwu ngwan̄ okirọ ijo inu eyi kposabe mkpa inu, ene
         ya iriaak uriaak me ibot ogwu ngwan̄ ya, ke Awaji mônyi ogwu ngwan̄ ya ugwem. Ǹkitumu
         ikọ keyi ibak otutuuk ebi ìrọrọ ijo inu eyi kposabe mkpa inu. Îkaan̄ ijo inu eyi òkisa
         mkpa inu. Ìkare òjelek ijo inu keya ke mbe enyi eriaak uriaak me lek.
         17 Irọrọ geelek eyi ikatatge ìre ijo inu. Ire, îkaan̄ ijo inu eyi ìkakisa mkpa ìnu.
         18 Eji mîriọọn̄ ibe ke ene geelek òrere gwun̄ Awaji ìkakikpọkpọ ìkirọ ijo inu otutuuk
         mgbọ, mije, îre Karais Gwun̄ Awaji okichit ene ya. Mije keya, ogwu ijo ya, òrere Yọk,
         ìkpokọt ichak ene ya ubọk me lek.
         19 Eji mîriọọn̄ ibe ke eji ìre bọn eyi Awaji, mè iriọọn̄ si ibe ke otutuuk ebi linyọn̄
         keyi ebi ekariọọn̄ge Awaji ekup me irak ubọk ogwu ijo ya, òrere Yọk.
         20 Eji mîriọọn̄ si ibe ke Gwun̄ Awaji înu, mè inichili eji chieen̄, inyi eji ekọt eriọọn̄
         Awaji ogwu òrere atata Awaji. Me mgbọ keyi, eji ekiluk me emen Awaji ya ogwu òrere
         atata Awaji. Eyi ìsibi ibe ke eji ekiluk me emen Gwun̄ kan̄ Jisọs Karais. Ọmọ ore
         atata Awaji ya, mè ire si ugwem ikakaan̄ge itata ya.
         21 Eya orọ, nsabọn n̄a, ìsan̄a lek kinyi me lek mkpọmfaka.Jọn eyi òso ibaJọn eyi òso ibaJọn eyi òso ibaJọn eyi òso ibaJọn eyi òso iba

1 Emi ogwu ugane ntitiin̄ Awaji nkige ikpa etip keyi ijet owu, atata ogwu enenwaan̄
         Awaji ogobobe inyi lek kan̄, melek nsabọn kwun̄. Me atikọ, mmun̄ enyi me chieen̄ enenen.
         Ìkare emi gaalek mmun̄ enyi me chieen̄. Otutuuk ebi ìrọriọọn̄ atikọ eyi Awaji mîmun̄
         si enyi me chieen̄.
         2 Eji emun̄ enyi me chieen̄, mije, eji mîriọọn̄ atikọ. Atikọ ya si môkup me emen kiji
         mege ire mgbọ ikakaan̄ge itata.
         3 Atata nnwọn, mè nsan, mè esuuk eyi Awaji Ute mè Jisọs Karais ogwu Gwun̄ môkup inyi
         eji me emen atikọ mè imumechieen̄.
         4 Îre inu ikpele unwọọn̄ inyi emi imumun̄ usini nsabọn kwun̄ ekiluk ugwem me emen atikọ,
         kubọk Awaji Ute onyibe ida ibe eji ekerọ.
         5 Eya orọ, atata ogwu enenwaan̄, ǹkibeek owu ibe mè eji ekemun̄ lek kiji me chieen̄.
         Eyi ìkare aya ikan. Îre oka ikan eyi enyibe eji bene me ibebene, mgbọ eji ebọkọbe
         ikọ Awaji itap ayaya.
         6 Iluluk ugwem igọọk me lek ikan Awaji, eya ore imumechieen̄. Kubọk enyi ewuukbe lek
         inọ bene me ibebene, ikan Awaji onyibe eji ìre, mè eji ekemun̄ ebi melek kiji me chieen̄
         mgbọ geelek.
         7 Owuwa ebi ofiaan̄ mîra inin̄ ijot linyọn̄. Ife chi kpechieek ibe ke Jisọs Karais
         înu me linyọn̄ keyi me akpalek ebilene. Ene geelek òkirọ òjelek inu òkup ikeyi ìre
         ogwu ofiaan̄, mè ire si ogwu ochicha kè Karais.
         8 Eya orọ, ìgbala chieen̄, inyi inu ya eyi enyi ekwukwulube me lek ikachep enyi me
         ikike. Ire, ìtet lek ìnye, inyi enyi ebọkọ ojot ojot mkpukpe me lek ikwaan̄ enyi erọbe.
         9 Ogwu geelek òrọrọ inu isaba iraka itele ijejeen̄ eyi Karais ojeen̄be eji, ene ya
         ìkakaan̄ Awaji me emen ugwem kan̄. Ire, ogwu geelek òkekeke inye me emen ijejeen̄
         kè Karais ya, ene ya îkaan̄ Awaji Ute, mè ikaan̄ si ogwu Gwun̄ me emen ugwem kan̄.
         10 Eya orọ, ire ogwu inu ibonijeen̄ enyi inu, mè ìkajeen̄ ijejeen̄ keyi, ikabọkọ ene
         ya ìtap me uwu kinyi. Ikatọtọp si ọmọ amọn geege.
         11 Mije, ogwu geelek òtọtọp ene ya amọn, ogwa îgọọk ene ya igbaan̄ ikirọ ijo inu eyi
         ene ya okirọ.
         12 Me atikọ, nkaan̄ owuwa ikọ mbatumu inyi enyi. Ire, ǹkaweek igege me ikpa. Kpan̄asi
         ikeya, ǹkikpọ chieen̄ ibe ke mânunu inikpọ enyi, mè igọọk enyi itumu ikọ isi mè isi,
         inyi unwọọn̄ kiji melek kinyi ijot ichak.
         13 Nsabọn ngwan̄ kwun̄ enenwaan̄, ogwu Awaji ogobobe inyi lek kan̄, mîtọp owu amọn.Jọn eyi òso itaJọn eyi òso itaJọn eyi òso itaJọn eyi òso itaJọn eyi òso ita
         
            

         
      
   
      
         Jọn eyi òso ita

1 Emi ogwu ugane ntitiin̄ Awaji nkige ikpa etip keyi ijet owu, Gayọs ogwu mmun̄be me
         chieen̄ enenen me emen atikọ.
         2 Atata une n̄a, ǹkiriaak Awaji ibe mè lek kwun̄ inye, mè otutuuk inu ije ijaan̄ melek
         kwun̄ me akpalek, kubọk îkije ijaan̄ owu me lek me emen inu eyi Awaji.
         3 Ejit îbele emi enenen mgbọ usini bọn Nte kiji enube, mè inikpa inyi emi ibe ke owu
         okeke inye me emen atikọ eyi Awaji, mè ikiluk ugwem me emen atikọ ya si inyi isi.
         4 Inu òkibele emi ejit ichit ìre ikekinọ ibe ke nsabọn n̄a me emen ichechieek mêkiluk
         ugwem me emen atikọ eyi Awaji.
         5 Atata une n̄a, owu onye lek enenen. Lek ìkawọ owu mgbọ geege me isisi ikwaan̄ inyi
         bọn Nte, ògak ge ebi ìrere ebi ichen me lek kwun̄.
         6 Ife chi mîkpa imumechieen̄ okaan̄be me lek kiban̄ inyi ebi ntitiin̄ Awaji me ere
         keyi. Soso, fo isi kitap ubọk nyi ema ikeya, inyi ije kiban̄ ifet, inyi Awaji me lek
         kan̄ si ibele ejit.
         7 Mije, îre isisi ikwaan̄ inyi Karais okisa ema ikijijen̄e ije cha. Ofifi si, ema kpekibọkọ
         ntap-ubọk geege me ubọk ebi ekachieekge me lek kè Karais.
         8 Eya orọ, îgbe ibe eji ebi ìchechieek eketap ubọk enyi ife cha, inyi eji egọọk ema
         egbaan̄ ubọk ekesi ikwaan̄ ilolook ebilene atikọ eyi Awaji.
         9 Sọntiik mgbọ òraraka, nge mgbidim ikpa ge ijet ntitiin̄ kinyi. Ire, Dioterefis, ogwu
         òkinwọọn̄ irere ogwu ibot, obọbọkọ ikpa ya, mè ikpọ emi chieen̄ isiki, mè ijit irọrọ
         inu ngebe me emen ikpa ya.
         10 Eya orọ, nsinu, mâgwen otutuuk ijo inu îkirọ isibi me isi ebi ene. Dioterefis îfiat
         eji enenen, mè ikitumu ikọ itoon̄ eji owuwa owuwa. Otutuuk kechi ìkaso ọmọ! Ikekijit
         si ibọbọkọ ebi ikwaan̄ kè Karais itap, mè igban si ofifi bọn Nte ebi ìweweek ibọbọkọ
         ife cha itap ibe ekabọkọ ìtap. Ogwu ibobọkọ ife cha itap, îra ilap ogwa isibi me emen
         ntitiin̄.
         11 Atata une n̄a Gayọs, kakpọ ijo inu me ubọk ene ìrọ. Kpan̄asi ikeya kpọ ata inu me
         ubọk ene rọ. Ene geelek òkirọ ata inu ìre gwun̄ Awaji. Ire, ogwu geelek òkirọ ijo
         inu, ene ya ìkachichini melek Awaji.
         12 Sa Demetọrọs kween̄ inu! Otutuuk ene ekitumu ata ikọ ibak ọmọ. Atikọ eyi òkup me
         emen kan̄ îkitumu si ata ikọ òfolek kan̄. Eji me lek kiji si mîkitumu ata ikọ ibak
         ọmọ. Owu oriọọn̄ si ibe ke ikọ eji ekitumu ìre atikọ.
         13 Nkaan̄ owuwa inu mbatumu inyi owu. Ire, ǹkaweek igege me ikpa.
         14 Nkaan̄ si ikpọchieen̄ ibe ke mâmun̄ owu me ikajọn̄ọge mgbọ. Eji isichichini, eji
         mêgbaan̄ itumu ikọ isi mè isi.
         15 Esuuk ikup inyi owu. Otutuuk ebi une kwun̄ me ere keyi mîtọp owu amọn. Tọp si otutuuk
         ebi une kiji ìkup me ere ya amọn nyi eji, me ene, me ene.JudJudJudJudJud

1 Emi Jud ogwu ikwaan̄ kè Jisọs Karais nge ikpa yi. Emi ìre ngwan̄ kè Jemis. Ǹkige
         ikpa yi ijet enyi ebi Awaji Ute omun̄be me chieen̄, mè igwen ibe enere ebi kan̄, enyi
         ebi Jisọs Karais ochitbe, mè ikibem.
         2 Nsan, mè esuuk, mè imumechieen̄ eyi Awaji ikup melek kinyi owuwa owuwa.
         3 Bọn Nte n̄a ebi mmun̄be me chieen̄, me sọntiik mgbọ òraraka, îyok emi me ejit enenen
         igege ikpa ijet enyi òfolek unyan̄a eyi Awaji onyan̄abe eji otutuuk ene. Ire, me mgbọ
         keyi, nyaka imun̄ ibe ke îkup me uyọt ibe emi ǹge ikpa keyi ǹsa ǹtap enyi efuuk me
         emen. Ìsa otutuuk unye kinyi ìkwukwulu, mè imun̄ ibe ke enyi mîkeke inye me emen ata
         etip eyi enyi echieekbe me lek, eyi Awaji okanabe itap me ubọk bọn kan̄. Ata etip
         yi ìkakinwene.
         4 Ǹkitumu ikọ yi, mije, îkaan̄ usini ebi ekariọọn̄ge Awaji ebi ìnwenween̄ lek iraka
         inin̄ etete kinyi me enyi ekariọọn̄ge. Ife chi mînwene atikọ eyi atata nnwọn eyi Awaji
         itap ubọk òneme ema, mè ikisa ejit nsan Awaji ito me isi ikiluk ugwem barabat kiban̄
         ifo isi. Ema mîjit Jisọs Karais ogwu ọmọ gaalek orebe ogwu Ubọọn̄ kiji mè Okaan̄ kiji.
         Mîge me Ikpa Mbuban karake ukot ukot ibe ke Awaji ìkpolọlọ isusulu ebi ìkup ikeya
         osusut òmimin enenen.
         5 Mâsa irek keyi ikpọk ikeek enyi mfufuk enyi ewuukbe lek iriọọn̄ iraka. Me mgbọ Awaji
         osabe ebi kan̄, òrere ebi Ijeren, isibi me Ijipiti, îsan̄a ema otutuuk ene isibi me
         ògat ugwem, mè iyaka igwu ikom me mgburudun̄ mgbọ inikpaan̄ otutuuk ebi ekachieekge
         me lek kan̄ isan̄a kpai.
         6 Ofifi si, mgbọ usini ebi osat Awaji esabe me unye-ibot imọnọ irek unye eyi Awaji
         ikanyige ema, mè itele ere Awaji osun̄be ema, Awaji ìtatap ema mkpọn ire mgbọ ikakaan̄ge
         itata, mè ikpulu ema itap me emen ikpele udun ere ema ebekup mege ire òta Usen, òrere
         uga Usen mgbọ Awaji obosibi oyerebet me ibot otutuuk linyọn̄.
         7 Ikeya si, me mgbọ ebi ama Sọdọm mè Gọmọra mè ama òkukup ikana ema esabe otutuuk ugwem
         kiban̄ itap me ijo barabat, mè bukubuku ugwem eyi ikagbege me etete ebilene, Awaji
         ìtatap ukan̄ iwọp ema ikpan̄ kubọk inu ijejeen̄ isa ijeen̄ ebilene ubọk osusut eyi
         ukan̄ ikakaan̄ge itata obokup.
         8 Îre òjelek inu yaage si ke ife chi ekirọ. Ema ekimumun̄ ilaak, mè ikisa ugwem barabat
         ifiat lek kiban̄ isan̄a, mè ijit ibe Awaji ikakpulu ema, mè ikinye chieen̄ inyi ebi
         osat Awaji ìkup me irek umin me emen inyọn̄.
         9 Ìrere ogwu ibot ebi osat Awaji ekigwen Maiken me lek kan̄, me mgbọ îkigọọk Yọk igbini
         ikọ òfolek nkwukwu kè Mosis, ìkalululuk ìbene otu ìtumu ijo ikọ ìkeme Yọk. Kpan̄asi
         ikeya, ìtumu inyi Yọk ibe, “Okumugwem îgama owu!”
         10 Ire, ebi nlilọ ijejeen̄ chi ekpọkpọ ikitumu ijo otu ikọ ibak inu geelek ema ekakọtge
         ìgobo ìtet. Ema ekup kubọk anam oron, mije, ema kpekikọt ikeek ekiket sabum ekirọ
         inu. Inu geelek òninin̄ ema ejit mgbọ geelek, eya ke ema ekirọ. Inu chi geelek ema
         ekirọ, mè ibe ke ema mîriọọn̄, ore inu echi òkifiat ema, mè ikisa itip-oyerebet eyi
         Awaji ijet ema.
         11 Ìkponwọn inyi ema. Ema ekirọ òjelek ijo inu Ken orọbe me ukot ikaan̄, mè ikigọọk
         si me ulọk ebek ikpoko ikirọ ijo inu kubọk Belam orọbe me ukot ikaan̄. Ema mînye ibot
         inyi Awaji kubọk Kora orọbe me ukot ikaan̄, mè ikwaan̄ si ita kubọk Kora okwube.
         12 Me ere geelek enyi egbaan̄be ititiin̄ ikirie inorie, mè ikibele ejit, ife chi ekikup
         me etete kinyi kubọk mbat oka ekwut, mè ikitap enyi esip me isi. Ema ekpọkpọ ikup
         ikirie mè ikinwọ, kpekikeek ebi ofifi ife, kperiọọn̄ esip. Ema ekup kubọk ofifit oduku
         inyọn̄ eyi efet owutbe ikpọk, ìkayaka ìkọt ìrep ibot. Ema ekup kubọk uti eyi ìkakito
         mfut, ìrere me mgbọ kan̄. Ema ekup si kubọk uti eyi egbaan̄be melek ugwun̄-ijọn̄ kan̄
         ijibi, ikwukwu isan̄a isi ge.
         13 Ema ekup si kubọk ekoon̄ ogbururu. Ere geelek ema esibe, mîra ibum awo inu esip kiban̄
         igwook, mè inan̄a itele. Ema ekup kubọk ntoronyan̄ ònanan̄a me irek kiban̄, mè ikijijen̄e.
         Awaji îneen̄ irek isun̄ iban ema me emen uga udun ere ema ebekup ire mgbọ ikakaan̄ge
         itata.
         14 Enọk ogwu òso owot iman jaaba bene me lek kè Adam ogwu ute, îben nriran òfolek ife
         chi, mè itumu ibe, “Kpọ, Okumugwem mônu melek obop obop ebi osat kan̄ ekariọọn̄ge
         otu ifuk,
         15 inisibi oyerebet me ibot otutuuk ebilene, mè itip otutuuk ebi kperiọọn̄ Awaji oyerebet,
         mije otutuuk ijo ugwem ema elukbe, mè ijo otu ikọ geelek echi ema ekisa itumu Awaji
         ilọ.”
         16 Ema chi ìre ife inu ìkakijot chieen̄, mè ire si ebi inu geelek ebi ofifi ife erọbe
         ìkakinwọn me lek. Inu geelek ijo ulọk kiban̄ okiweek, eya ke ema ekima irọrọ, mè ikitumu
         lek kiban̄ imin, mè ikisa unin̄i otu itumu ikọ melek ebi ene, inyi ema ekọt ekaan̄
         inu geelek ema ekiweek.
         17 Ire, enyi ata ebi une n̄a, ìkeek inu ebi otuchieen̄ Okaan̄-ene Jisọs Karais ewuukbe
         lek itumu ibe ke môrọ.
         18 Ema etumu ibe, “Me mgburudun̄ mgbọ, owuwa ebi kperiọọn̄ Awaji mêsibi inu inikichak
         enyi ebi ìkigọọk Awaji. Ife chi ebekirọ inu geelek akpalek kiban̄ okiweek.”
         19 Ema chi ere ebi ìkitap icheche lek me etete ebi ene. Ema ìre ebi ekwukwu eyi linyọn̄
         keyi okikpulu. Ekwukwu Awaji ìkakup me emen kiban̄.
         20 Ire, enyi ata ebi une n̄a, ìtap ebi melek kinyi efuuk me emen, mè ìnama ugwem kinyi
         ìbene me emen ichechieek kinyi eyi òkup me mbuban ichit. Ìkiriaak si uriaak me unye
         eyi Ekwukwu Mbuban.
         21 Ìkigbaan̄ ìluk me emen imumechieen̄ eyi Awaji, mè ìkineen̄ lek ìban mgbọ Okaan̄-ene
         Jisọs Karais môkpọkbe inu, mè inisa me nsan kan̄ ikpulu enyi isi itap me emen ugwem
         ikakaan̄ge itata.
         22 Ìkikaan̄ ejit nsan me lek ebi geelek ìkakaan̄ ejit òkup iba iba.
         23 Ìjọk usini ene ìsibi me emen ukan̄, mè ìnyan̄a ema ìsibi. Ìkaan̄ ejit nsan me lek
         usini ene. Ire, ìrọ inu chi me ukpook, inyi ema ekasa enyi ìje ìlọ oniin̄. Ìcha ijo
         inu kiban̄, mè ìcha ìre lek ọfọnti lek kiban̄ eyi ulọk ijo inu òkup ema me emen ofifilabe
         isan̄a kpai.
         24 Mgbọ keyi, itọn̄ ikup inyi Awaji ogwu òbokọt ibem enyi, inyi enyi ekaje ìlọ oniin̄,
         mè ìnan̄a ìrọn̄. Ọmọ obokọt irọ inyi enyi etana esan̄a, mè isa me ikpele unwọọn̄ ikpulu
         enyi, inyi enyi enekeke me isi kan̄ eyi òkup me mbuban, mè ikaan̄ umin mè uja.
         25 Itọn̄ ikup inyi Awaji, ogwu ọmọ gaalek orebe Awaji, mè ire si Ogwu Unyan̄a kiji sa
         me lek Okaan̄-ene Jisọs Karais. Umin, mè ubọọn̄, mè mkpulu, mè unye ìkup inyi ọmọ
         bene me karake ukot ukot òraraka. Ikup si inyi ọmọ me ukot keyi, mè mgbọ ikakaan̄ge
         itata. Ikup ikeya!IchichiliIchichiliIchichiliIchichiliIchichili

1 Echi ìre inu echi Jisọs Karais ochilibe ijeen̄ ebi ikwaan̄ Awaji. Îre Awaji onyi
         Jisọs Karais inu chi ibe isa ijeen̄ ebi kan̄, inyi ema eriọọn̄ inu òborọrọ me sọntiik
         mgbọ òkup me isi. Jisọs Karais oraria ogwu osat kan̄ ibe inichili inu cha ijeen̄ Jọn
         ogwu ikwaan̄ kan̄.
         2 Jọn oneniben otutuuk inu cha îmun̄be itumu isibi, mè isa me ikeya ikirọ inye ibe
         ke ikọ Awaji eyi Jisọs Karais ochilibe ijeen̄ ọmọ ìre atikọ.
         3 Ugbana môkup inyi ene geelek òfufuk ikọ nriran egebe me ikpa yi. Ugbana môkup si
         inyi ebi geelek ìnọnọ etip chi, mè ikirọ inu etumube, mije, mgbọ inu chi oborọ iso
         îgbet enenen.
         4 Îre emi Jọn nkige ikpa yi ijet enyi ebi ntitiin̄ Awaji jaaba òkup me agan̄ Esia.
         Atata nnwọn mè esuuk ikup inyi enyi inan̄a me ubọk Awaji ogwu òkukup karake akat,
         mè ikup si me mgbọ keyi, ogwu òbokup ire mgbọ geelek. Atata nnwọn mè esuuk ikup si
         inyi enyi inan̄a me ubọk ekwukwu jaaba òkekeke me isi ogboon̄ ubọọn̄ Awaji,
         5 mè ubọk kè Jisọs Karais, ogwu ikọ kan̄ ogbebe ibe etoon̄ ejit me lek, ogwu Awaji
         odasi ijomo me mkpa. Ọmọ si ore ogwu òkikpulu otutuuk ebi ubọọn̄ linyọn̄ keyi. Ọmọ
         îmun̄ eji me chieen̄. Sa me mkpa kan̄ ke înyan̄a eji isibi me emen ijo kiji.
         6 Îkpulu eji isa irọ ebi Awaji okikpulu, mè isa eji irọ ebi ngwugwa, inyi eji ekesi
         ikwaan̄ enyi Awaji ogwu òrere Nte kan̄. Itọn̄ mè mkpulu ikup inyi Jisọs ire mgbọ ikakaan̄ge
         itata! Ikup ikeya!
         7 Ìkpọ, òkinu! Ìboje melek oduku inyọn̄ inu. Chieen̄ geelek mômun̄ ọmọ, ìrere ebi ìsasa
         otunwa ichim ọmọ, ema si mêmun̄ ọmọ. Otutuuk ebi ido geelek òkup me linyọn̄ keyi mêto
         ito ufieejit mije kan̄. Iin̄, ikeya ke îbokup! Ikup ikeya!
         8 Okumugwem Awaji Ogwu Òkaan̄ Unye Geelek, ogwu òkukup karake akat, mè ikup me mgbọ
         keyi, ogwu òbokup ire mgbọ geelek, ìtumu ibe, “Emi nre Ibebene mè Itata inu geelek.”
         9 Emi Jọn nkige ikpa yi ijet enyi. Emi ìre gwun̄ Nte kinyi, ogwu melek kinyi ekigbaan̄
         ibọkọ ufialek, mè igbaan̄ ikup me mkpulu kè Jisọs Karais, mè ikigbaan̄ ikat ejit ikime
         ufialek òkukup inyi eji mije kè Jisọs. Îre mije nkitumu ikọ Awaji, eyi Jisọs orọbe
         inye ibe ke ìre atikọ, eya orọ etetbe emi inito me inyọn̄ achọ ekigwen Patimọs.
         10 Mgbọ nkupbe me inyọn̄ achọ ya, me Usen Awaji ge, Ekwukwu Awaji okakana ichit emi,
         nnọnọ ida ge okitaan̄ unye unye me udun̄ n̄a kubọk ida otita,
         11 mè ikitumu ibe, “Ge otutuuk inu omun̄be tap me ikpa, mè ria jet ntitiin̄ Awaji jaaba
         òkup me Efesọs, mè Simaina, mè Pegamọm, mè Tiyatira, mè Sadis, mè Filadefia, mè Lawodisia.”
         12 Nraraan̄ chieen̄ ikana iweek imumun̄ ogwu òkitumu ikọ ya inyi emi. Mgbọ ngwube isi
         ikana, ǹyaka inimun̄ ngugọọn̄ mkpukan̄ jaaba esabe alata araran̄ irom,
         13 mè imun̄ ene ge “òbet lek gwun̄ ebilene” okekebe me etete ngugọọn̄ mkpukan̄ cha,
         mè itap ujọn̄ọ ọfọnti okuket igwook ire ijọn̄ ukot, mè isa fanti alata araran̄ ikana
         me otu ejit, mè ibọp ikaan̄.
         14 Ibot kan̄ mè ijeek òkup ọmọ me ibot ìkitana jai kubọk eri akpọọn̄, mè ikitana si
         kubọk abalara, sa chieen̄ kan̄ okisak kubọk alọm ukan̄.
         15 Ukot iba kan̄ ìkimumen kubọk ekwe òkikala me emen ukan̄, sa ida kan̄ okitaan̄ woii
         kubọk ida owuwa agbugbuk.
         16 Ọmọ okakaan̄ ntoronyan̄ jaaba me ubọk kan̄ agan̄ ulom. Oge etim isi iba òrereke,
         owọwọọk isibi ikeke ikeya me otu kan̄. Isi kan̄ okekitoon̄ ikeya miai kubọk unye ura
         ejit ikarek.
         17 Mgbọ mmun̄be ene ya, nrọrọn̄ inyana me ukot kan̄ kubọk ogwu òkwukwu. Ọmọ onyanyana
         ubọk agan̄ ulom kan̄ ichak emi me lek, mè itumu inyi emi ibe, “Kafieek owot! Emi ìre
         Adasi mè Òta!
         18 Emi ìre Ogwu Òkup Me Ugwem. Nkwu me mgbọ òraraka. Ire, kpọ, me mgbọ keyi, emi òwa
         me ugwem mege ire mgbọ ikakaan̄ge itata! Mkpa mè ama ekwukwu ìkup emi me ubọk. Otutuuk
         atafi isotu kiban̄ ìkup emi me ubọk.
         19 “Eya orọ, ge inu chi geelek omun̄be tap me ikpa. Ge echi òkukup me mgbọ keyi, mè
         ge si echi òborọ me mgbọ òkup me isi.
         20 Ke omun̄ ntoronyan̄ jaaba chi òkup me ubọk n̄a agan̄ ulom, melek ngugọọn̄ mkpukan̄
         jaaba cha esabe alata araran̄ irom? Nlelet inu òkup me lek kiban̄ ìre ikeyi: Ntoronyan̄
         jaaba chi ìkeke inyi ebi osat Awaji jaaba ìkikpulu ntitiin̄ Awaji jaaba cha. Sa ngugọọn̄
         mkpukan̄ jaaba chi okeke inyi ntitiin̄ Awaji jaaba cha me lek kiban̄.”

1 Ogwu mmun̄be ya onenitumu inyi emi ibe, “Ge ikpa jet ogwu osat Awaji ogwu òkikpulu
         ntitiin̄ Awaji òkup me Efesọs ibe: Eyi ìre ikọ ònan̄a me otu ogwu òkaan̄ ntoronyan̄
         jaaba me akajit ubọk kan̄ agan̄ ulom, mè ikije ikana me etete ngugọọn̄ mkpukan̄ jaaba
         cha esabe alata araran̄ irom.
         2 Nriọọn̄ otutuuk kwulukwulu kinyi, mè iriọọn̄ si ibe ke enyi mîkinye lek irọ ikwaan̄,
         mè ikikat si ejit mgbọ inu okiyọt. Nriọọn̄ si ibe ke enyi kpekichieek ibe ebi ìkirọ
         ijo inu ekup me etete kinyi. Îkaan̄ ebi ìkigwen lek kiban̄ ebi otuchieen̄, me ere
         ema kpere ebi otuchieen̄. Nriọọn̄ ibe ke enyi mîtọ ife chi ikpọ, mè imun̄ ibe ke ema
         ìre ebi ataak.
         3 Enyi mîkikat ejit ibọkọ owuwa ufialek mije erieen̄ n̄a. Enyi kpechieek-nu ibe efuuk
         ita enyi me emen.
         4 “Ire, ǹkabele ejit, mije ijo inu ge mmun̄be me ugwem kinyi. Enyi kpeyaka ima emi
         kubọk adasi mgbọ ya.
         5 Mije adasi imumechieen̄ ya enyi etelebe, enyi mînan̄a irọn̄ ijọn̄ọ ere. Ìkeek ikpele
         irọn̄ yi, mè ìgwu ìkom, mè ìyaka ìkirọ inu cha echi enyi ekirọ me adasi mgbọ. Ire
         enyi kpegwu ikom me ijo kinyi, emi mânu inisan̄a ngugọọn̄ mkpukan̄ kinyi isan̄a me
         irek kan̄.
         6 Ire, ǹkitọn̄ enyi mije ata ugwem ge enyi ekaan̄be. Enyi mîcha irọrọ ebi ìkigọọk Nikolas
         ekirọ, kubọk emi nchabe si.
         7 “Ogwu ikaan̄ utọn̄, inọ inu Ekwukwu Awaji okitumu inyi ebi ntitiin̄ Awaji geelek!
         Ogwu itim ikpan̄, mânyi ene ya unye ibe irie mfut ònan̄a me lek uti eyi òkinyi ene
         ugwem, eyi òtibi me eden̄ Paradais eyi Awaji.”
         8 Ogwu ene ya mmun̄be otutumu si inyi emi ibe, “Ge ikpa jet ogwu osat Awaji ogwu òkikpulu
         ntitiin̄ Awaji òkup me Simaina ibe: Eyi ìre ikọ ònan̄a me otu ogwu òrere Adasi mè
         Òta, ogwu òkwukwu, mè ikpọk ijomo me mkpa iniluk ugwem.
         9 Nriọọn̄ otutuuk ufialek enyi ekibọkọ, mè iriọọn̄ si ibe ke enyi mîgbọọn̄ enenen.
         Ire, me atikọ, enyi kpere ugbọọn̄, enyi mîbọọn̄ ubọọn̄. Nriọọn̄ ijo ikọ ebi ataak
         cha ekisa itumu enyi ifiat. Ife cha ekikan̄ ataak ibe ke ema ìre ebi Ju, ire, ema
         kpere ebi Ju kubọk ge. Ema ìre ebi ntitiin̄ eyi Setan.
         10 Ikafieek owot mije owuwa uyọrọlek enyi mêjebe itibi. Me atikọ, Yọk môkpulu usini
         kinyi itap me mkpọn, mè isisaak enyi enenen otutuuk akọp usen, isasa itọ enyi ikpọ.
         Ire, ìrere ebekpakpan̄ enyi, ìkeke ìnye me lek n̄a, ke mânyi enyi okpibot ubọọn̄ eyi
         ugwem ikakaan̄ge itata.
         11 “Ogwu ikaan̄ utọn̄, inọ ikọ Ekwukwu Awaji okitumu inyi ebi ntitiin̄ Awaji geelek.
         Ogwu itim ikpan̄ ntọ-mkpọ chi geelek, ene ya ìkpoyaka ikwu mkpa eyi òso mgbọ iba kubọk
         ge.”
         12 Ene ya okpọkpọk itumu si inyi emi ibe, “Ge ikpa jet ogwu osat Awaji ogwu òkikpulu
         ntitiin̄ Awaji òkup me Pegamọm ibe: Eyi ìre ikọ ònan̄a me otu ogwu òkaan̄ oge etim
         isi iba òrereke ya.
         13 Nriọọn̄ ere enyi elukbe, mè iriọọn̄ ibe ke enyi eluk me ere Setan oyikbe ogboon̄
         ubọọn̄ kan̄, mè ikikpulu. Ire, enyi mîkeke inye melek n̄a. Enyi kpenwunween̄ otu,
         mè ijit ichechieek me lek n̄a, ìrere mgbọ etetbe Antipas, ogwu òsasa otutuuk ejit
         kan̄ ichieek me lek n̄a, mè ikitumu emi isibi, ikpan̄ me ama kinyi ere Setan okiluk.
         14 “Ire, ubọk geelek si, îkaan̄ usini inu enyi ekirọ, echi òkinaan̄ emi ejit me lek
         kinyi. Îkaan̄ ebi ene me etete kinyi ebi ìkitet ijo ijejeen̄ kè Belam inye. Îre Belam
         yi onyi Belak ifuk-ibot eyi îsabe ileke ebi Ijeren, inyi erie inorie esabe igwa ngwugwa
         inyi mkpọmfaka, mè erọn̄ enin̄ ugwem barabat, mè esa me ikeya erọ ijo inu.
         15 Îkaan̄ si ebi ofifi ene me etete kinyi ìtetet si ijo ijejeen̄ ebi ìkigọọk Nikolas
         inye.
         16 Eya orọ, ìgwu ìkom! Ire ìkare ikeya, mânu me ikafiatge mgbọ, mè inisa oge etim òkup
         emi me otu itim akọn̄ melek ife cha ebi ìkirọ ijo inu cha.
         17 “Ogwu ikaan̄ utọn̄, inọ ikọ Ekwukwu Awaji okitumu inyi ebi ntitiin̄ Awaji geelek.
         Ogwu itim ikpan̄, mânyi ene ya inorie emen inyọn̄, eyi chieen̄ ene ikamun̄ge-nu, mè
         inyi ene ya si ewuuk okuket ge egebe aya erieen̄ ge me lek. Îtata ogwu òbọbọkọ ewuuk
         ya gaalek òboriọọn̄ erieen̄ òkup me lek.”
         18 Ene ya otutumu si inyi emi ibe, “Ge ikpa jet ogwu osat Awaji òkikpulu ntitiin̄ Awaji
         òkup me Tiyatira ibe: Eyi ìre etip ònan̄a me otu Gwun̄ Awaji, ogwu chieen̄ iba kan̄
         okisak kubọk alọm ukan̄, ogwu ukot iba kan̄ okimumọọn̄ kubọk ekwe ekakala.
         19 Nriọọn̄ otutuuk ata inu enyi ekirọ, mè ubọk enyi ekimun̄ ebi ene me chieen̄, mè iriọọn̄
         si ichechieek enyi ekaan̄be me lek n̄a, mè ikwaan̄ enyi ekisi mije ichechieek kinyi,
         mè ukarajit enyi ekaan̄be. Nriọọn̄ si ibe ke enyi ba mêkirọ eyi ògak ikeya me mgbọ
         keyi.
         20 “Ire, îkaan̄ inu ge mmun̄be me etete kinyi, eyi ikabelege emi ejit. Enyi ejeje itele
         ibe ogwu enenwaan̄ ya ekigwen Jeseben, ogwu òkimọnọ lek kan̄ kubọk ogwu nriran, ikup
         me etete kinyi? Ogwu enenwaan̄ yi ìkisa ijo ijejeen̄ kan̄ irọ inyi ebi ikwaan̄ n̄a
         erọn̄ enin̄ me ugwem barabat, mè ekerie inorie esabe igwa ngwugwa inyi mkpọmfaka.
         21 Nnyi ogwu enenwaan̄ ya mgbọ ibe igwu ikom isibi itele ugwem barabat kan̄, ire, ìkaweek
         inwenwene.
         22 Eya orọ, mârọ inyi ọmọ ifiak enenen, mè imun̄ ufialek me inyọn̄ mkpilaak orukan̄.
         Mârọ si inyi ebi ife cha ìkigọọk ọmọ ibubat ebọkọ ufialek enenen, îtata ema egwugwu
         ikom itele ijo ugwem ogwu enenwaan̄ ya okijeen̄ ema.
         23 Mâkpan̄ otutuuk ebi ìkigọọk ọmọ irọ ijo inu cha isan̄a kpai, inyi otutuuk ntitiin̄
         Awaji geelek eriọọn̄ ibe ke emi ìre ogwu òkiriọọn̄ ekiket ene geelek, mè ejit ene
         geelek. Mâkpe si ene geelek me etete kinyi mkpukpe igọọk me ubọk ikwaan̄ kinyi.
         24 “Ire, enyi ebi ama Tiyatira, ebi geelek ekagọọkge ìrọ ijo ijejeen̄ echi Jeseben ya
         okijeen̄, enyi ebi ekagọọkge ìkween̄ inu cha ema ekitumu ibe ke ìre udọk udọk nlelet
         inu eyi Setan, emi m̀kpasa ofifi ikan geege inisisaak enyi.
         25 Ire, otutuuk inu mbatumu inyi enyi ìre ikeyi: Ìtet ichechieek ya enyi ewuukbe lek
         ikaan̄ ìnye mege ire mgbọ mâgwube ikom inu.
         26 “Ene geelek òtitim ikpan̄, mè ikeke inye ikirọ inu nkiweek mege ire òta, mânyi ene
         ya unye ibe ikikpulu owuwa ido,
         27 kubọk emi mbọkọbe unye me ubọk Nte n̄a, mè ikikpulu owuwa ido. Ene ya môkisa okuba
         ubọọn̄ esabe okwukwut irọ ikikpulu ebi ido cha, mè ikitun̄ ema ikpukpuku kubọk ugọn̄
         ebobot.
         28 Mânyi si ene ya ntoronyan̄ otu ewelegwe.
         29 “Ogwu ikaan̄ utọn̄, inọ ikọ Ekwukwu Awaji okitumu inyi ntitiin̄ Awaji geelek.”
         
            

         
      
   
      
         3
1 Ogwu mmun̄be ya otutumu si inyi emi ibe, “Ge ikpa jet ogwu osat Awaji ogwu òkikpulu
         ntitiin̄ Awaji òkup me Sadis ibe: Eyi ìre ikọ ònan̄a me otu ogwu òkakaan̄ ekwukwu
         jaaba eyi Awaji, mè ikaan̄ si ntoronyan̄ jaaba me ubọk. Nriọọn̄ ubọk ikwaan̄ kinyi.
         Ebi ene ekikeek ibe ke enyi me ugwem. Ire, kpunu ugwem geege me emen kinyi, enyi ekwukwu
         isan̄a.
         2 Ìnan̄a ìkeke me ilaak! Ìtap unye me emen sọntiik ugwem ichechieek òsisik enyi me
         emen, inyi ikakwu ìsan̄a isi ge. Mije, mmun̄ ibe ke ubọk ikwaan̄ kinyi ìkariọọn̄ ubọk
         ìjaan̄ ìsan̄a me isi Awaji n̄a.
         3 Eya orọ, ìkeek ijejeen̄ ya enyi enọbe, mè ibọkọ itap. Ìrọ, otutuuk inu cha ejeen̄be
         enyi, mè ìgwu ìkom ìsibi ìtele ijo kinyi. Ire, ire enyi kpegwu ikom, mânu me lek kinyi
         kubọk ogwu inọ okinu uwu ene. Enyi kpeberiọọn̄ oke mgbọ mbanu.
         4 “Ire, îkaan̄ ene inen mè inen ìkup me etete kinyi me Sadis ebi kpefiat-nu ọfọnti
         kiban̄. Ema mêtap ọfọnti okuket me lek isa ikigọọk emi ije ikana, mije, ema mîgbe.
         5 Ene geelek òtitim ikpan̄ môtap si ọfọnti okuket, kubọk ife chi ebetap. M̀kpatutuku
         erieen̄ kiban̄ isan̄a me ikpa ugwem ya kubọk ge. Mâtumu isibi me isi Nte n̄a mè isi
         ebi osat kan̄ ibe ke ema ìre ebi n̄a.
         6 “Ogwu ikaan̄ utọn̄, inọ inu Ekwukwu Awaji okitumu inyi ebi ntitiin̄ Awaji geelek.”
         7 Ene ya otutumu si inyi emi ibe, “Ge ikpa jet ogwu osat Awaji ogwu òkikpulu ntitiin̄
         Awaji òkup me Filadefia ibe: Eyi ìre ikọ ònan̄a me otu ogwu òkup me mbuban, ogwu atikọ,
         ogwu òkaan̄ atafi kè Debit me ubọk. Inu geelek îchilibe, kpunu ogwu òkikọt ichit.
         Inu geelek îchitbe, kpunu ogwu òkikọt ichili.
         8 Nriọọn̄ ata ubọk ikwaan̄ kinyi. Nriọọn̄ ibe ke enyi kpekaan̄ ikpele unye, ire, enyi
         mîkirọ ikọ n̄a. Enyi kpejit emi. Kpan̄asi ikeya, enyi ekekeke inye melek n̄a. Mije
         keya, nchili isotu ibook inyi enyi, eyi kpunu ene geege òbokọt ichit!
         9 Ebi ntitiin̄ eyi Setan cha, ebi ataak cha ìkibe ke ema ìre ebi Ju, me ere ema kpere
         ebi Ju geege, mârọ inyi ema enetọbọ ekpe me ukot kinyi, mè eriọọn̄ ibe ke emi mmun̄
         enyi me chieen̄.
         10 Mije enyi egban̄be utọn̄ me lek ikọ ntumube ibe enyi ekaan̄ ukarajit, emi mâchit
         enyi itibi mgbọ ikpele ntọ-mkpọ eyi òbonu me otutuuk linyọn̄ initọ otutuuk ebilene
         ìluk me linyọn̄ keyi ikpọ, inyi inu geege ikare enyi lek.
         11 “Emi gwa ǹkinu ugwat ugwat. Ìtet ugwem ichechieek enyi ekaan̄be ìnye, inyi ene geege
         ikabọkọ okpibot ubọọn̄ kinyi ìsan̄a enyi me ubọk.
         12 Ene geelek òtitim ikpan̄, mâsa ene ya irọ ata me emen uwu mbuban eyi Awaji n̄a. Ene
         ya ìkpoyaka inan̄a me uwu mbuban ya isibi. Mâge erieen̄ Awaji n̄a me lek ene ya, mè
         ige si erieen̄ ama Awaji n̄a, òrere ayaya Jeruselem, eyi òbonan̄a me ubọk Awaji n̄a
         me emen inyọn̄ isibi inu. Mâge si ayaya erieen̄ n̄a me lek ene ya.
         13 “Ogwu ikaan̄ utọn̄, inọ ikọ Ekwukwu Awaji okitumu inyi ebi ntitiin̄ Awaji geelek.”
         14 Ene ya si onenitumu inyi emi ibe, “Ge ikpa jet ogwu osat Awaji ogwu òkikpulu ntitiin̄
         Awaji òkup me Lawodisia ibe: Eyi ìre ikọ ònan̄a me otu ogwu erieen̄ kan̄ orebe ‘Ikup
         Ikeya,’ ogwu ata-ikọ ya ògbegbe ibe etoon̄ ejit me lek, ogwu òkitumu atikọ, ogwu otutuuk
         inu geelek Awaji orombe onan̄abe me ubọk kan̄.
         15 Emi nriọọn̄ ubọk ikwaan̄ kinyi. Enyi ekup kubọk mun̄ òwọwọ otu. Yoyok, ìkayok. Tọtọọk,
         ìkatọọk. Mebe enyi eyoyok isi ge, mè ìyaka ire etọtọọk isi ge, kè obele emi ejit.
         16 Eya orọ, mije enyi ewọbe ikeyi, kpeyok, kpetọọk, mâkwut enyi isibi me otu n̄a.
         17 Enyi ekitumu ibe, ‘Emi mbọọn̄ ubọọn̄, kpunu inu geege ònanan emi. Eya orọ, ǹkayaka
         ìweek inu geege.’ Ire, enyi kperiọọn̄ ibe ke inu îyọt enyi me lek enenen; ke enyi
         mîkaan̄ njijin. Enyi kperiọọn̄ si ibe ke enyi ìre ebi ugbọọn̄, mè ebi ǹnàan̄; ke enyi
         ekije njak.
         18 Ǹkiteme enyi nteme ibe, ìna me ubọk n̄a ìnilep alata araran̄ esabe ukan̄ ikala inyi
         ikitoon̄, inyi enyi ebọọn̄ ubọọn̄. Ìnilep ọfọnti okuket ìkitap, inyi enyi esa echit
         njak kinyi, ke mikaan̄ esip. Ìnilep ugwun̄ chieen̄ ìsa ìtap me chieen̄ kinyi, inyi
         enyi ekọt ekemọọn̄ inu.
         19 “Ebi mmabe ke nkigana ikọ inyi, mè ikisulu me njijan̄. Eya orọ, ìgbala chieen̄, mè
         ìgwu ìkom ìtele ijo kinyi.
         20 Kpọ, emi ǹkeke me otu isotu, mè ikitọbọ ubọk. Ire ikaan̄ ogwu inọ ida n̄a, mè igwuku
         isotu inyi emi, mânin̄ emen uwu ene ya, mè igọọk ene ya igbaan̄ irie inorie, ọmọ si
         môgọọk emi igbaan̄ irie.
         21 Ene geelek òtitim ikpan̄, mânyi ene ya unye ibe igọọk emi isiki ikweek me inyọn̄
         ogboon̄ ubọọn̄ n̄a, kubọk emi ntimbe ikpan̄, mè igọọk Nte n̄a isiki ikweek me inyọn̄
         ogboon̄ ubọọn̄ kan̄.
         22 “Eya orọ, ogwu ikaan̄ utọn̄, inọ ikọ Ekwukwu Awaji okitumu inyi ebi ntitiin̄ Awaji
         geelek.”
         
            

         
      
   
      
         4
1 Mgbọ eya orakabe, nnenibene chieen̄ ikpọ, mè imun̄ isotu ge ogwukube ibook me emen
         inyọn̄. Ida ya òkitaan̄ kubọk otita, eyi òtutumu ikọ inyi emi me adasi mgbọ ya onenitumu
         inyi emi ibe, “Nene na me ere keyi, inyi ǹjeen̄ owu inu òborọ me mgbọ òkup me isi.”
         2 Mgbọ yaage, Ekwukwu Awaji okakana ichit emi, mmumun̄ ogboon̄ ubọọn̄ ge okupbe me
         emen inyọn̄, me imun̄ ene ge osikibe ikweek me inyọn̄ ogboon̄ ubọọn̄ ya.
         3 Isi ogwu òkup me inyọn̄ ogboon̄ ubọọn̄ ya okekitana okuket mè araran̄ kubọk ewuuk
         unye otu ewe ekigwen jasipa, mè eyi ekigwen kanelian. Egop ubọọn̄ ge òninin̄ ikup
         njijoon̄ inwan̄ njijoon̄ inwan̄ kubọk ewuuk unye otu ewe ge ekigwen emeran, okakana
         ichit ogboon̄ ubọọn̄ ya.
         4 Ofifi akọp ogboon̄ ubọọn̄ iba mè ini okukup ikana ogboon̄ ubọọn̄ ya. Akọp ebi ugane
         iba mè ini ìtatap ọfọnti okuket, mè ikwuun̄ okpibot ubọọn̄ alata araran̄ me ibot ekwekweek
         irek me inyọn̄ akọp ogboon̄ ubọọn̄ iba mè ini cha.
         5 Utoon̄ okekikebe mèrèmèrèp ikana me lek ogboon̄ ubọọn̄ ya. Isinyọn̄ okekigbugbut,
         mè ikisook si me ere ogboon̄ ubọọn̄ ya okupbe. Mkpukan̄ jaaba okekeke me isi ogboon̄
         ubọọn̄ ya, mè ikilomo. Mkpukan̄ jaaba chi ìre ekwukwu jaaba eyi Awaji.
         6 Inu ge òbet lek okwaan̄ ge òwa me isi ogboon̄ ubọọn̄ ya. Mun̄ òkup me okwaan̄ ya
         ìkpọkpọ igen ikup kubọk umọọn̄ eyi mêkọtbe imọọn̄ inu itibi. Inu ini òkup me ugwem,
         mè ikaan̄ chieen̄ chieen̄ ijot lek me agan̄ isi, mè agan̄ udun̄ onenikeke ikana me
         agan̄ ini eyi ogboon̄ ubọọn̄ ya.
         7 Me lek inu ini cha, eyi adasi ìbet lek egbe inwọọn̄, eyi òso iba obet lek orie erie
         mbuuk, eyi òso ita okaan̄ isi ebilene, sa eyi òso ini obet lek igo òkiwuwulu.
         8 Me etete inu ini chi òkup me ugwem, geelek îkaan̄ uwop gweregwen, mè ikaan̄ chieen̄
         chieen̄ iso otutuuk lek, mè ikaan̄ si ire irak uwop cha. Ikarek mè eririeen̄, ema
         kpekiriaan̄ otu, ekpọkpọ ikikọt okwa itọn̄ Awaji ibe,
         9 Mgbọ geelek inu ini cha òkup me ugwem ekikọt okwa eyi umin mè uja mè itọn̄ isa ikitik
         ogwu òsisiki ikweek me inyọn̄ ogboon̄ ubọọn̄ ya, ogwu òkup me ugwem ire mgbọ geelek
         mgbọ geelek,
         10 akọp ebi ugane iba mè ini cha mîra ikigwook ekpe me ijọn̄ me isi ogwu òkup me inyọn̄
         ogboon̄ ubọọn̄ ya, ogwu òkup me ugwem ire mgbọ geelek mgbọ geelek, mè ikitọbọ ebum
         inyi ọmọ, mè ikichili okpibot ubọọn̄ kiban̄ ito me isi ogboon̄ ubọọn̄ ya, mè ikikọt
         okwa ibe,
         11 “Ogwukaan̄ kiji mè Awaji kiji, owu ogbe ibọbọkọ itọn̄, mè umin, mè unye, mije, owu
         orom otutuuk inu. Ìneneme owu ke owu orom ema, mè irọ inyi ema egat ugwem.”

1 Nnenimun̄ ikpa ge ekakat me ubọk agan̄ ulom ogwu òsisiki ikweek me inyọn̄ ogboon̄
         ubọọn̄ ya. Egege inu ichit lek ikpa ya, isi mè udun̄, mè itet ikpa ya ikat, mè inisa
         agba igọm otu ikpa ya ichit irek jaaba, inyi ene geege ikakọt ìchili.
         2 Nnenimun̄ ogwu osat Awaji ge òkakaan̄ ikpele unye okitaan̄ ukpo ikido ibe, “Ìre ekene
         ogbe ogwu òbokama agba cha, mè ichili ikpa ya?”
         3 Ire, kpemun̄ ene geege me otutuuk emen inyọn̄, mè ìre linyọn̄ keyi, mè ìyaka ire
         irak linyọn̄, òrere ama ekwukwu, ogwu òbokọt ichili ikpa ya, mè ìre ogwu òbokọt itap
         chieen̄ ikpọ inu egebe me emen.
         4 Mbebene ikito ito, mè ito ito enenen, mije, kpemun̄ ene geege ògbegbe, ogwu òbokọt
         ichili ikpa ya, mè ìre ogwu òbokọt itap chieen̄ ikpọ emen.
         5 Ene ge me etete akọp ebi ugane iba mè ini cha onenitumu inyi emi ibe, “Kayaka ito
         ito! Kpọ, Egbe Inwọọn̄ otoko kè Juda, òrere Ugwun̄-ijọn̄ kè Debit îra itim ikpan̄.
         Îre ọmọ obokọt ikama irek agba jaaba cha, mè ichili ikpa ya.”
         6 Nnenimun̄ Gwun̄ Arọọn̄ ge, òkukup kubọk ekpakpan̄, okekebe me eden̄ ere ogboon̄ ubọọn̄
         ya okupbe. Akọp ebi ugane iba mè ini cha, mè inu ini cha òkup me ugwem enenikeke ikana
         ọmọ. Gwun̄ Arọọn̄ ya îtibi iko jaaba me ibot, mè ikaan̄ chieen̄ jaaba, eyi òrere ekwukwu
         jaaba eyi Awaji, ebi Awaji oriabe isibi itap me otutuuk linyọn̄.
         7 Gwun̄ Arọọn̄ ya onenisi ibọkọ ikpa ya me ubọk agan̄ ulom ogwu òsisiki ikweek me inyọn̄
         ogboon̄ ubọọn̄ ya.
         8 Mgbọ îbọkọbe ikpa ya, inu ini òkup me ugwem cha, mè akọp ebi ugane iba mè ini cha
         otutuuk etọtọbọ ibot me ijọn̄ me isi Gwun̄ Arọọn̄ ya. Ema geelek mîkaan̄ uneen̄ me
         ubọk, mè ngigọ esabe alata araran̄ irom, mè nsensi me emen ojotbe. Nsensi ya ìre uriaak
         bọn Awaji eriaakbe.
         9 Ema ekekikọt ayaya okwa ge ibe, “Owu ogbe ibọbọkọ ikpa ekakat ya, mè ikama agba kan̄
         cha isan̄a, mije, mîkpan̄ owu, owu osasa eje kwun̄ ilep ebi ene inan̄a me egep geelek,
         mè otu usem geelek, mè ama geelek, mè ido geelek, isa ijet Awaji.
         10 Owu osa ebi olepbe cha irọ ebi Awaji okikpulu, mè irọ inyi ema ekana ebi ngwugwa
         ìkisi ikwaan̄ inyi Awaji kiji, mè ema ekekpulu ebi ìluk me linyọn̄ keyi.”
         11 Nneniraan̄ chieen̄ ikpọ, mè inọ ida ogbogbo ebi osat me ego me ego, eyi ekariọọn̄ge
         otu ifuk, ekekebe ikana ogboon̄ ubọọn̄ ya, melek inu òkup me ugwem cha, melek akọp
         ebi ugane iba mè ini cha otutuuk,
         12 mè ikitaan̄ ukpo ikikọt okwa ibe, “Owu Gwun̄ Arọọn̄ ya ekpan̄be, îre owu ogbe ibọbọkọ
         unye eyi mkpulu, mè inu ubọọn̄, mè iriọọn̄-inu, mè unye geelek, mè umin, mè uja, mè
         itọn̄!”
         13 Nneninọ otutuuk inu geelek Awaji orombe, òkup me emen inyọn̄, mè echi òkup me linyọn̄
         keyi, mè echi òkup me irak linyọn̄ òrere ama ekwukwu, mè echi òkup me okwaan̄, mè
         otutuuk inu geelek òkup me emen kiban̄, ekikọt okwa ibe, “Itọn̄, mè umin, mè uja,
         mè unye eyi mkpulu geelek ikup inyi ogwu òkup me inyọn̄ ogboon̄ ubọọn̄ ya, mè Gwun̄
         Arọọn̄ ya ire mgbọ geelek mgbọ geelek.”
         14 Inu ini cha òkup me ugwem, mè akọp ebi ugane iba mè ini cha echechieek igwook ibe,
         “Ikup ikeya!” Ebi ugane cha egegele igwook me ijọn̄, mè itọbọ ebum.

1 Nnenikikpọ, mè imun̄ mgbọ Gwun̄ Arọọn̄ ya okamabe irek ge me lek irek agba jaaba
         cha esabe igọm otu ikpa ya ichit. Mgbọ îkamabe agba ya, nnọnọ ubọk inu ge me lek inu
         ini cha òkup me ugwem osookbe ida kubọk isinyọn̄ itumu ibe, “Na!”
         2 Nraraan̄ chieen̄, mè imun̄ inyinya okuket ge okinu. Ogwu òkweek me inyọn̄ inyinya
         ya îkaan̄ ogban̄ me ubọk. Enenikwuun̄ ọmọ okpibot ubọọn̄. Ọmọ olilibi me inyọn̄ inyinya
         kan̄ inan̄a kubọk ogwu òtitim ikpan̄ me akọn̄, mè iben me ejit ikpọkpọ ikitim si ikpan̄
         ifo isi.
         3 Gwun̄ Arọọn̄ ya onenikama òso irek agba iba. Mgbọ îkamabe, nnọnọ inu òkup me ugwem
         eyi òso iba otumube ibe, “Na!”
         4 Ofifi inyinya onanan̄a isibi inu, mè inin̄ ikeya ikup araran̄ kubọk alọm ukan̄. Eneninyi
         ogwu òkup me inyọn̄ kan̄ unye ibe isan̄a esuuk isan̄a me linyọn̄, inyi ebi ene ebene
         ekekpan̄ lek kiban̄. Mînyi si ogwu òkup me inyọn̄ inyinya araran̄ yi ikpele oge akọn̄
         ge.
         5 Gwun̄ Arọọn̄ ya onenikama òso irek agba ita. Mgbọ îkamabe, nnọnọ ida inu òkup me
         ugwem eyi òso ita otumube ibe, “Na!” Nraraan̄ chieen̄, mè imun̄ inyinya ofifit ge
         osibibe inu. Ogwu òkup me inyọn̄ kan̄ îkaan̄ inu ekisa itọ inu me ubọk.
         6 Nneninọ inu ge òtaan̄ kubọk ida ene onan̄abe me etete inu ini cha òkup me ugwem ikitumu
         ibe, “Ebi ene mêsa dinari ge ilep ewop akpa ge gaalek, mè isa si dinari ge ilep ewop
         akpa balì ita gaalek. Ire, ikajijaka uko olifu mè uko gerep, inyi aran̄ mè miin̄ ikanan.”
         7 Gwun̄ Arọọn̄ ya onenikama òso irek agba ini. Nnọnọ ida inu òkup me ugwem eyi òso
         ini okitumu ibe, “Na!”
         8 Nraraan̄ chieen̄, mè imun̄ inyinya ge òkpọkpọ ikup joon̄ kubọk ene ogwu orukan̄ ofiakbe
         ifiin̄ enenen. Ogwu òkup me inyọn̄ inyinya ya, ekigwen Mkpa. Ama Ekwukwu okekigọọk
         ọmọ me udun̄. Eneninyi ema unye ibe esa akọn̄, mè akan̄, mè orukan̄, mè ijo anam oron
         ekpan̄ ebilene, irek ge me etete irek ini, me otutuuk linyọn̄.
         9 Gwun̄ Arọọn̄ ya onenikama òso irek agba go. Mkpọkpọ me irak ntook òkup me ere ya,
         mè imun̄ ibot ejit otutuuk ebi ekpan̄be mije ema ekitumu ikọ Awaji, mè isa otutuuk
         ugwem kiban̄ ichieek inye, mè ikiluk ugwem igọọk me lek.
         10 Ema ekekitaan̄ ukpo itumu ibe, “Okumugwem, owu ogwu atikọ, mè ogwu òkup me mbuban,
         ìre mgbọ owa ke obosibi oyerebet me ibot ebi linyọn̄ cha, mè isulu ema osusut me useen̄
         ema ekpan̄be eji? Mije, òkikup ifiin̄.”
         11 Eneninyi ema ọfọnti okuket, me ene me ene, mè itumu inyi ema ibe enye lek ekup sọntiik
         mgbọ, mege ire mgbọ ebi linyọn̄ mêkpan̄be si bọn Nte kiban̄ mè ebi melek kiban̄ ekigbaan̄
         isi ikwaan̄ inyi Awaji iso otu ifuk, kubọk ekpan̄be ema.
         12 Nnenikikpọ mgbọ Gwun̄ Arọọn̄ ya okamabe òso irek agba gweregwen. Mgbọ yaage, ijọn̄
         osisisik atalek unye unye, ura ogwugwu ikom idun, mè ifit ikup kpurọk kubọk egwe-ufit
         esabe inwọọn̄ lek ebot irom. Onyan̄ ogwugwu ikom si, mè inin̄ ikup eje eje.
         13 Ntoronyan̄ òkup me isinyọn̄ ogegen̄ igwook me ijọn̄ kubọk mfut figi òto me ulọ mgbọ
         okigen̄ igwook me ijọn̄ mgbọ unye efet okiwut ibieen̄.
         14 Isinyọn̄ okakat igba kubọk ufo, mè ininiin̄ ichep. Ogoon̄ geelek, mè achọ geelek
         òkup me linyọn̄ yi, ojijibi inan̄a me akpat.
         15 Mije ukpook, otutuuk ebi ubọọn̄ ìkup me linyọn̄, mè ebi ibot mkpulu geelek, mè ebi
         ibot akọn̄ geelek, mè ebi ìbọbọọn̄ ubọọn̄, mè ebi isi ile, mè otutuuk ebi usun̄, mè
         ebi kpere ebi usun̄, elilibi isi ilet me emen udọn̄ mè irak ewuuk òkup me inyọn̄ ogoon̄,
         16 mè ikitaan̄ ukpo itumu inyi ogoon̄ cha mè ewuuk cha ibe, “Ìgbugbọ ìchit eji, mè ìlet
         eji me chieen̄ ogwu òkweek irek me inyọn̄ ogboon̄ ubọọn̄ ya, inyi unaan̄-ejit eyi
         Gwun̄ Arọọn̄ ya ikare eji lek!
         17 Mije, uga usen unaan̄-ejit kiban̄ îra ire. Kpunu ene geege òbokọt ikeke ida!”

1 Mgbọ eya orakabe, mmumun̄ ebi osat Awaji ini ekekebe me agan̄ ini eyi linyọn̄ keyi,
         mè ikikput efet òkinan̄a me agan̄ ini cha ikiwut igwook me linyọn̄, inyi efet geege
         ikayaka ìwut me inyọn̄ ijọn̄, mè okwaan̄, mè inyọn̄ ibot uti geege.
         2 Nnenimun̄ si ofifi ogwu osat ge okinan̄a me agan̄ mbum-ura inu, mè ikaan̄ inu ekisa
         itap iman̄ òriọọn̄ eyi Awaji òkup me ugwem, me ubọk. Ogwu osat yi onenitaan̄ ukpo
         ikitumu inyi ebi osat ini kechilọ, ebi Awaji onyibe unye ibe ejijaka ijọn̄ mè okwaan̄,
         ibe,
         3 “Ikajijaka ijọn̄ mè okwaan̄ nu, mè uti geege, inyi eji edasi etap iman̄ oriọọn̄ me
         inyọn̄ okwut isi ebi ikwaan̄ Awaji kiji.”
         4 Nneninọ ebakbe otu ifuk ebi etapbe iman̄ oriọọn̄ Awaji me inyọn̄ isi. Otu ifuk kiban̄
         ìre, efit obop ene ge mè akọp obop ini mè obop ini. Ema enan̄a me otutuuk otoko geelek
         òkup me Ijeren, otoko ge, akọp mè obop ene iba:
         5 Me otoko kè Juda, akọp mè obop ene iba ke etap iman̄ oriọọn̄ me inyọn̄ isi, me otoko
         kè Ruben, akọp mè obop ene iba, me otoko kè Gadi, akọp mè obop ene iba,
         6 me otoko kè Ase, akọp mè obop ene iba, me otoko kè Nafitali, akọp mè obop ene iba,
         me otoko kè Manasi, akọp mè obop ene iba,
         7 me otoko kè Simiọn, akọp mè obop ene iba, me otoko kè Libai, akọp mè obop ene iba,
         me otoko kè Isaka, akọp mè obop ene iba,
         8 me otoko kè Jebulọn, akọp mè obop ene iba, me otoko kè Josefu, akọp mè obop ene iba,
         me otoko kè Benjamin, akọp mè obop ene iba.
         9 Mgbọ eya orakabe, mkpọkpọ, mè imun̄ ogbogbo ene eyi kpekọtbe ifuk otu ifuk ekekebe
         me isi ogboon̄ ubọọn̄ ya, mè isi Gwun̄ Arọọn̄ ya. Ema enan̄a me otutuuk ido geelek,
         mè etete ebi ife geelek, mè otu usem geelek, mè ere geelek òkup me otutuuk linyọn̄
         keyi. Ema otutuuk ene etap ujọn̄ọ ọfọnti okuket, mè ikaan̄ nlak me ubọk,
         10 mè ikitaan̄ ukpo idimi okwa ibe, “Unyan̄a geelek ìkinan̄a me ubọk Awaji kiji ogwu
         òkweek me inyọn̄ ogboon̄ ubọọn̄ ya, mè inan̄a si me ubọk Gwun̄ Arọọn̄ ya!”
         11 Otutuuk ebi osat Awaji ekekeke ikat ikana ogboon̄ ubọọn̄ ya, mè ebi ugane cha, mè
         inu ini òkup me ugwem cha, mè igele igwook me ijọn̄ me isi ogboon̄ ubọọn̄ ya, mè ikana
         isi ikwuun̄, mè ikitọbọ ebum inyi Awaji,
         12 mè ikitumu ibe, “Ikup ikeya! Otutuuk itọn̄, mè umin, mè uja, mè iriọọn̄-inu, mè otutuuk
         itọtọn̄ geelek, mè ulibi, mè unye eyi mkpulu, mè unye-lek ikup inyi Awaji kiji ire
         mgbọ geelek mgbọ geelek. Ikup ikeya!”
         13 Ene ge me lek ebi ugane cha onenido emi ibe, “Ìre ebi owa ere ife chi ebi ìtap ujọn̄ọ
         ọfọnti okuket chi? Ìre ere owa ke ema enan̄a inu?”
         14 Nnenifọọk ọmọ ibe, “Ogwu nte, owu gaalek oriọọn̄.” Ogwu ugane ya onenitumu inyi emi
         ibe, “Ife chi ìre ebi ìjeje itibi ikpele ufialek ya, mè ikeke inye. Ema mîgwọk ọfọnti
         kiban̄ me emen eje Gwun̄ Arọọn̄ ya, inyi ikitana okuket.
         15 Îre mije keyi ke ema ekup me isi ogboon̄ ubọọn̄ Awaji, mè ikisi ikwaan̄ inyi ọmọ
         me uwu kan̄ eririeen̄ mè ikarek. Ogwu òkweek irek me inyọn̄ ogboon̄ ubọọn̄ ya môkpulu
         ema itap me isi kan̄, mè ichit ema, inyi inu geege ikasisaak ema.
         16 Uraafiọọn̄ geege ìkpoyaka itaka ema, ebek ìkpoyaka irak ema ofifi. Ura ìkpoyaka itaka
         ema, uyok ìkpoyaka iwọp ema.
         17 Mije, Gwun̄ Arọọn̄ ya ogwu òkup me eden̄ ogboon̄ ubọọn̄ ya môkikpukpo ema kubọk ogwu
         òkpukpo arọọn̄ okikpukpo arọọn̄ kan̄. Môsa ema ije isi ere ogbuuruk eyi mun̄ ugwem
         okupbe. Awaji môtuku si otutuuk mun̄ ito geelek isan̄a ema me chieen̄.”

1 Gwun̄ Arọọn̄ ya onenikama òso irek agba jaaba esabe igọm otu ikpa ekakat ya ichit.
         Mgbọ îkamabe, otutuuk emen inyọn̄ okpọkpọ ikup yìràk, kpunu amọn geege, mege iso inu
         òkup kubọk akọp nkikek mgbọ ita.
         2 Nnenimun̄ ebi osat jaaba cha ìkikeke me isi Awaji. Eneninyi ema otita jaaba.
         3 Ofifi ogwu osat ge onunu inikeke me agba lek ntook, mè ikaan̄ ngigọ alata araran̄
         ekisa iwọp nsensi me ubọk. Mînyi ọmọ owuwa nsensi ibe iwọp me inyọn̄ ntook alata araran̄
         ya òkup me isi ogboon̄ ubọọn̄ ya, inyi utop olu nsensi cha ikigbaan̄ ifuku melek uriaak
         otutuuk bọn Awaji eriaakbe.
         4 Oduku nsensi cha ekiwọp, melek uriaak bọn Awaji cha okekigbaan̄ inan̄a me ubọk ogwu
         osat ya ikibumu ifo inyọn̄ me isi Awaji.
         5 Ogwu osat ya onenilọbọ ukan̄ me inyọn̄ ntook ya itap ijot ngigọ alata araran̄ ekisa
         iwọp nsensi ya, mè iben ngigọ ya, mè ukan̄ me emen itọp ito me linyọn̄. Mgbọ yaage,
         isinyọn̄ okekisook, mè ikigbugbut, mè ikikebe mèrèmèrèp. Ijọn̄ okekisisik.
         6 Ebi osat jaaba cha ìkakaan̄ otita jaaba cha enenibem lek iwuwut otita kiban̄.
         7 Adasi ogwu osat iwuwut otita kan̄, mgbọ yaage, mun̄ ònyenye kubọk ewuuk, mè ukan̄,
         mè eje ogbagbaan̄ ikirep kubọk ibot igwook me linyọn̄, mè itaka irek ge me etete irek
         ita me linyọn̄ isan̄a, mè itaka si irek ge me etete irek ita me lek otutuuk uti òkup
         me linyọn̄ isan̄a, mè itaka si otutuuk njijoon̄ mbubet isan̄a kpai me linyọn̄.
         8 Òso ogwu osat iba oneniwut otita kan̄, ebeben inu ge òkup kubọk ikpele ogoon̄ ukan̄
         okisak me lek itọp itap me emen awaji. Irek ge me etete irek ita me lek otutuuk emen
         awaji okakana eje.
         9 Irek ge me etete irek ita me lek otutuuk inu geelek òkaan̄ ugwem me emen, mè iluk
         me emen awaji, okwakwaan̄ ita. Irek ge me etete irek ita me lek otutuuk uji ile geelek
         òkikọp me emen awaji ojijijaka ita si.
         10 Òso ogwu osat ita oneniwut otita kan̄. Mgbọ îwutbe, ikpele ntoronyan̄ òkibeen̄ kubọk
         ibot ukan̄ owawaka inan̄a me isinyọn̄ irọn̄ inin̄ emen irek ge me etete irek ita me
         lek otutuuk asabọn okwaan̄ mè emen mudim geelek òkup me linyọn̄.
         11 Erieen̄ ntoronyan̄ ya ire Ujat. Irek ge me etete irek ita me lek otutuuk mun̄ òkup
         me linyọn̄ obebene ikijat. Owuwa ebi ene ekwakwaan̄ mije ema enwọbe mun̄ ya òjajat.
         12 Ogwu osat òso ini oneniwut otita kan̄. Mgbọ îwutbe, inenikup kubọk inu ge onan̄a
         itọbọ irek ge me etete irek ita me lek ura, mè irek ge me etete irek ita me lek onyan̄,
         mè irek ge me etete irek ita me lek ntoronyan̄. Mije keya, irek ge me etete irek ita
         me lek utoon̄ kiban̄ okakana udun. Sa me ikeya, irek ge me etete irek ita me lek ikarek
         okakana udun. Irek ge me etete irek ita me lek eririeen̄ si okakana udun.
         13 Nnenibene chieen̄ ikpọ, mè inọ igo ge okiwulu me akpabin inyọn̄, mè ikitaan̄ ukpo
         itumu ibe, “Jei, môfieek! Môfieek! Môfieek enenen inyi ebi ìluk me linyọn̄, mije ida
         otita ita echi ebi osat ita kechilọ ebewut!”

1 Òso ogwu osat go oneniwut otita kan̄. Iwuwut isan̄a, mmumun̄ ntoronyan̄ ge òwuwuuk
         lek inan̄a me isinyọn̄ irọn̄ me ijọn̄, enyinyi ntoronyan̄ ya atafi ekisa ichili isotu
         otu udọn̄ ya eyi ikakaan̄ge okputut.
         2 Mgbọ ntoronyan̄ ya ochilibe otu udọn̄ ya, oduku okekibumu isibi me emen kubọk oduku
         ukan̄ emen aka oron, mè ichit ura mè otutuuk isinyọn̄ bùk.
         3 Ogbogbo akaka onanan̄a me emen oduku ya, mè inikana ichit otutuuk inyọn̄ ijọn̄, enyinyi
         ema unye òkup kubọk iwot otu eferen̄.
         4 Mîtumu inyi ema ibe ekataka mbubet geege, mè uti geege, mè ekafiat inu geege òkaan̄
         inwan̄ me lek me linyọn̄, ire, mè ema eloon̄ otutuuk ebilene ebi kpekaan̄ iman̄ òriọọn̄
         eyi Awaji me inyọn̄ okwut isi kiban̄.
         5 Kpenyi ema unye ibe ekpakpan̄ ene. Ire, enyi ema unye ibe erọ inyi ebi ife cha emun̄
         ujaralek otutuuk onyan̄ go. Ujaralek ife cha emun̄be ìjat ikup kubọk mgbọ eferen̄
         okisook ene.
         6 Me otutuuk onyan̄ go cha, ebilene mêweek mkpa, ire, kpebemun̄. Mêweek ikwukwu, ire,
         mkpa môlibi itele ema.
         7 Akaka cha ebet lek inyinya eneen̄be isun̄ ibesa isi akọn̄. Me ibot kiban̄, ema mîkwuun̄
         inu ge òkup kubọk okpibot ubọọn̄ esabe alata araran̄ irom. Sa isi kiban̄ onibet lek
         isi ebilene.
         8 Ijeek òkup ema me ibot ìbet lek ijeek ibot ebibaan̄. Sa ejeek òkup ema me otu onireke
         kubọk ejeek otu egbe inwọọn̄.
         9 Ukwek-ejit ema esabe ikwek isi ejit kiban̄ ìkup kubọk echi esabe okwukwut irom. Ema
         isikiwulu, ida uwop kiban̄ ìkitaan̄ kubọk mgbọ ogbogbo inyinya okitaba owuwa uji akọn̄
         ilibi isi isi akọn̄.
         10 Edim kiban̄, mè inu ema ekisa isook ene ìkup kubọk echi eferen̄. Iwot òkup ema me
         edim ìkifiak ene otutuuk onyan̄ go.
         11 Ogwu ubọọn̄ òkikpulu ema ìre ogwu osat òkikpọ chieen̄ me lek udọn̄ ikakaan̄ge okputut
         ya. Erieen̄ kan̄ eyi usem ebi Iburu ìre Abadọn, sa eyi usem Giris ore Apoliọn. (Abadọn
         mè Apoliọn ìsibi “ogwu òfiat inu.”)
         12 Adasi uyọrọlek înu mè iraka! Ìyaka inisik uyọrọlek iba òbonu me isi.
         13 Ogwu osat òso gweregwen oneniwut otita kan̄. Nnọnọ inu ini òsọsọọk isibi me lek ntook
         alata araran̄ ya òkup me isi Awaji, okisan̄a amọn,
         14 mè ikitumu inyi ogwu osat òso gweregwen, ogwu otita ya okupbe me ubọk ibe, “Tọn̄ọ
         ebi osat ini cha tele, ebi ebọpbe isun̄ me agba lek ikpele okwaan̄ ekigwen Yuferetis.”
         15 Etọtọn̄ọ ebi osat ini cha itele, ebi esun̄be me mbem-lek ikpọ mbubak mgbọ keyi, me
         usen chereyi, me onyan̄ keyi, me acha keyi kubọk Awaji osunbe, inyi ema enekpan̄ irek
         ge me etete irek ita me lek otutuuk ebilene me linyọn̄.
         16 Ebi osat cha etọn̄ọbe itele, enenisa ogbogbo urum ebi akọn̄ ìkilibi me inyọn̄ inyinya
         inu. Otu ifuk ebi akọn̄ cha ebakbe inyi emi ǹnọ ìre efit efie iba.
         17 Inyinya cha, mè ebi akọn̄ ìkilibi me inyọn̄ inyinya cha, kubọk mmun̄be me ilaak ọkpọchieen̄
         n̄a ekup ikeyi: Ukwek-ejit kiban̄ ìkup araran̄ kubọk alọm ukan̄, mè ikup si oluku
         oluku kubọk ewuuk ekigwen safaya, mè ikup si unwan unwan kubọk biridọni. Ibot inyinya
         cha ìkup kubọk ibot egbe inwọọn̄. Ukan̄ mè oduku mè biridọni okekinan̄a me otu kiban̄
         isibi.
         18 Inu ufialek ita cha, òrere ukan̄ mè oduku mè biridọni òkinan̄a me otu inyinya cha
         isibi okpakpan̄ irek ge me etete irek ita me lek otutuuk ebilene ìkup me linyọn̄.
         19 Unye inyinya cha ìkup me otu kiban̄ mè edim kiban̄. Edim kiban̄ ìkup kubọk ijijunu,
         mè ikaan̄ si ibot me lek. Ibot chi òkup me edim kiban̄ ke ema ekisa itọk ebilene itap
         unan me lek.
         20 Ire, ebilene ebi ìsisik me ugwem, ebi uyọrọlek chi ikakpan̄ge, kpechieek si igwugwu
         ikom, mè itele ọrọmijọn̄ kiban̄. Ema kpechieek itetele itọtọbọ ebum inyi ijo erumun̄,
         mè mkpọmfaka esabe alata araran̄ itọkọ, mè echi alata okuket, mè echi ekwe, mè echi
         ewuuk, mè echi esabe uti ikọ. Otutuuk mkpọmfaka chi kpekikọt imọọn̄ inu, kpekikọt
         inọ ikọ, kpekikọt ije ije si.
         21 Ife cha si kpegwu ikom itele ikpakpan̄ ene, mè ugwem ibọk ibọk mè iwot, mè ugwem
         barabat, mè ichichiin̄ inọ kiban̄ cha.

1 Mgbọ eya orakabe, nnenimun̄ ofifi ikpele ogwu osat ge okinan̄a me emen inyọn̄ isibi
         inu. Ọfọnti îtapbe me lek ìre oduku inyọn̄, egop ubọọn̄ ogbagbaka ikana me agan̄ ibot
         kan̄, isi kan̄ okekitoon̄ kubọk ura, sa ukot iba kan̄ onibet lek alọm ukan̄ òkilomo
         ujọn̄ọ ujọn̄ọ kubọk ata uwu.
         2 Ikpele ogwu osat ya îkaan̄ sọntiik ikpa ge echilibe itele me ubọk, mè ito ukot kan̄
         agan̄ ulom me emen awaji, mè ito eyi agan̄ ujit me inyọn̄ ijọn̄.
         3 Inenitaan̄ ukpo kubọk mgbọ egbe inwọọn̄ okigbin. Mgbọ yaage, isinyọn̄ obọbọkọ otu,
         mè isook mgbọ jaaba.
         4 Mgbọ isinyọn̄ osookbe mgbọ jaaba isan̄a, nnenibage ikọ isinyọn̄ ya otumube itap me
         ikpa. Ire, ida ge onanan̄a me emen inyọn̄ ikitumu inyi emi ibe, “Chit inu isinyọn̄
         òsosook mgbọ jaaba ya otumube. Kage ìtap me ikpa, inyi ikakpọk mbum.”
         5 Ogwu osat ya mmun̄be òtoto ukot kan̄ ge me okwaan̄, mè ito ge me inyọn̄ ijọn̄ onenibene
         ubọk agan̄ ulom kan̄ ifo inyọn̄,
         6 mè inyan̄a ibot me erieen̄ Awaji ogwu òkup me ugwem ire mgbọ ikakaan̄ge itata, ogwu
         òrorom isinyọn̄ mè otutuuk inu geelek òkup me emen kan̄, mè irom ijọn̄, mè otutuuk
         inu geelek òkup me emen kan̄, mè irom emen awaji, mè otutuuk inu geelek òkup me emen
         kan̄. Ìsa erieen̄ Awaji inyan̄a ibot ibe, “Kpebeyaka ifiat mgbọ ofifi.
         7 Ogwu osat òso jaaba isiwut otita kan̄, mgbọ ya, Awaji môrọ otutuuk nlelet otitọt
         kan̄ iso, kubọk îlookbe ebi ikwaan̄ kan̄, ìrere ebi nriran ukot ikaan̄.”
         8 Ida ge òkukup me emen inyọn̄ itumu ikọ inyi emi me adasi mgbọ ya, okpọkpọk initumu
         inyi emi ibe, “Je si bọkọ ikpa ya echilibe itele me ubọk ogwu osat ya òkeke me okwaan̄
         mè inyọn̄ ijọn̄.”
         9 Njeje isi lek ogwu osat ya, mè ibe inyi emi sọntiik ikpa ya. Ibebe emi, “Bọkọ, mè
         taka men. Môjat me emen owot kwun̄, ire, me otu kwun̄, ìboninin̄i kubọk aran̄ akwọọk.”
         10 Mbọbọkọ sọntiik ikpa ya me ubọk ogwu osat ya, mè itaka imen, ininin̄i emi me otu
         kubọk aran̄ akwọọk. Ire, mgbọ mmenbe ire owot, igwugwu ikom, mè ijat emi me emen owot
         kubọk olulut.
         11 Enenitumu inyi emi ibe, “Owu môkpọk iben nriran òfolek owuwa ido, mè ebi ofifi ife
         ìkup esese esese, mè ebi otu usem òkup esese esese, mè owuwa ebi ubọọn̄.”

1 Eya iraraka, eneninyi emi ujọn̄ọ uti ge òkup kubọk uti itọ-inu, mè itumu inyi emi
         ibe, “Nan̄a keke, mè je si tọ uwu mbuban Awaji, mè tọ ntook ngwugwa òkup me uwu mbuban
         ya, mè fuk otu ifuk ebi ìkitọbọ ebum me uwu mbuban ya.
         2 Ire, katọ oyet egep uwu mbuban Awaji. Tele ere keya, katọ, mije, mîra ikana ere ya
         itap me ubọk ebi ekarege ebi Ju. Ife cha mêjak ama mbuban yi me ukot otutuuk akọp
         onyan̄ ini mè iba.
         3 Mâria ebi ata-ikọ n̄a iba isibi. Ema mêtap ọfọnti ufieejit, mè inilook etip eyi Awaji
         obop usen ge mè efit iba mè akọp gweregwen.”
         4 Ebi ata-ikọ iba chi ere uti olifu iba cha, mè ngugọọn̄ mkpukan̄ iba cha òkeke me
         isi Okumugwem ogwu òkikpulu otutuuk linyọn̄.
         5 Ire ene iweek itatap ema unan me lek, ukan̄ mônan̄a me otu kiban̄ isibi, mè itaka
         ebi ochicha kiban̄ ikpan̄. Ikeya ke ene geelek òweweek itatap ema unan me lek obokwu.
         6 Ebi ata-ikọ iba chi mîkaan̄ unye ichichit isinyọn̄, inyi ibot ikarep otutuuk mgbọ
         ema ekilook etip eyi Awaji. Ema mîkaan̄ unye irọrọ mè mun̄ okwaan̄ geelek ikana eje,
         mè ikaan̄ si unye igwegwen esese chieen̄ orukan̄ geelek itap me linyọn̄ otu mbubak
         mgbọ geelek òneneme ema.
         7 Mgbọ ema isitumu ikọ Awaji ema ekitumu isan̄a, anam ukpook ge ònan̄a me emen udọn̄
         eyi kpunube okputut ya isibi mônitim etim melek kiban̄, mè itim igak ema, mè ikpan̄
         ema.
         8 Nkwukwu kiban̄ môlaak ibia me eden̄ oniin̄ me ama ile ya, eyi ekebe erieen̄ ikigwen
         Sọdọm mè Ijipiti, ere ema egonbe Okaan̄ kiban̄ ikpan̄ me inyọn̄ uti nkwurieen̄.
         9 Ebi geelek ìnan̄a me ido geelek, mè otu usem geelek, mè etete ebi ife geelek, mè
         ere geelek mênu inikeke ikikpọ nkwukwu ife cha, mè itele mè elaak ikeya egwe ita mè
         ọkpọkọ. Kpebechieek ibe efuun̄ ema.
         10 Ebi linyọn̄ mêbele ejit enenen mije mkpa ebi nriran iba chi. Ema mêto ijọk, mè ikichon
         inu ikana, ogwu ikup, oche inu onyi ebi melek kan̄. Ema mênwọọn̄ unwọọn̄ enenen, mije,
         etip eyi Awaji eyi ebi nriran iba cha elookbe îtap ikpele ufialek me lek ebilene me
         linyọn̄.
         11 Mgbọ egwe ita mè ọkpọkọ cha orakabe, Awaji onenifuuk efuuk ugwem itap me emen nkwukwu
         ebi nriran iba cha. Ema enanan̄a ikeke, mè ikeke me ukot kiban̄. Uga ukpook otetet
         otutuuk ebi ìmumun̄ ema.
         12 Ema eneninọ ida ge ònan̄a me emen inyọn̄ okitaan̄ ukpo igwen ema ibe, “Ìnene ìna
         me ere keyi.” Me chieen̄ otutuuk ebi ochicha kiban̄ ìkeke me ere ya ikikpọ ema, oduku
         inyọn̄ okakana ichit ema, mè iben ema ibene ifo emen inyọn̄.
         13 Mgbọ yaage, ijọn̄ obebene isisik atalek unye unye. Irek ge me etete akọp irek me
         ama ile ya ogbugbugbọ igwook. Obop ene jaaba ekwakwaan̄ me emen sikisik ijọn̄ ya.
         Ukpook otetet ebi ìsisik me ugwem. Ema ebebene ikitọn̄ Awaji ogwu òkup me emen inyọn̄,
         mè ikinyi ọmọ umin.
         14 Ikpele uyọrọlek eyi òso iba înu mè iraka. Eyi òso ita òkinu me ikafiatge mgbọ.
         15 Mgbọ eya orakabe, ogwu osat òso jaaba oneniwut otita kan̄. Mgbọ yaage îwutbe, nnọnọ
         owuwa ida okitaan̄ ukpo me emen inyọn̄ itumu ibe, “Otutuuk mkpulu òkup me linyọn̄
         îra ikana echi Okumugwem mè echi Karais kan̄. Ọmọ môkikpulu mege ire mgbọ ikakaan̄ge
         itata.”
         16 Akọp ebi ugane iba mè ini cha, ebi ìkweek irek me inyọn̄ ogboon̄ ubọọn̄ kiban̄ me
         isi Awaji, egegele igwook me ijọn̄, mè itọbọ ebum inyi Awaji,
         17 mè ikibe, “Eji mîtọn̄ owu Okumugwem Awaji Ogwu Òkaan̄ Unye Geelek, ogwu òkukup karake
         akat, mè ikup si mgbọ keyi, mije, owu omọnọ ikpele unye kwun̄ ikaan̄, mè ibene ikikpulu
         me atikọ.
         18 Ido ebi kperiọọn̄ owu mînaan̄ ejit inyi owu, ire, mgbọ unaan̄-ejit kwun̄ îkem. Îkem
         si mgbọ owu obosibi oyerebet me ibot ebi ìkwakwaan̄, mè ikpe ebi ikwaan̄ kwun̄, ìrere
         ebi nriran ukot ikaan̄ mkpukpe, mè ikpe si otutuuk ebi bọn kwun̄, mè otutuuk ebi ìnyinyi
         erieen̄ kwun̄ umin, bene me ebi sọntiik re lek ebi ilile. Mgbọ owu obokpan̄ ebi ìkifiat
         linyọn̄ keyi îre.”
         19 Enenichili isotu uwu mbuban Awaji eyi òkup me emen inyọn̄ ibook. Mmumun̄ okop inyan̄a-ibot
         Awaji me emen uwu mbuban ya. Mgbọ yaage, isinyọn̄ obebene ikikebe, mè ikigbugbut,
         mè ikisook. Ijọn̄ okekisisik, mun̄ ònyenye ikup kubọk ewuuk okekirep unye unye igwook
         me ijọn̄ kubọk unye otu ibot.

1 Nnenimun̄ ikpele inu ijejeen̄ ge òkup uyeke uyeke osibibe ikeke me isinyọn̄. Mmun̄
         ogwu enenwaan̄ ge otapbe ura kubọk ọfọnti, mè isa onyan̄ ibene ukot, mè ikwuun̄ okpibot
         ubọọn̄, eyi òrere akọp mè ntoronyan̄ iba, me ibot.
         2 Owot îmin me lek ogwu enenwaan̄ ya iso mgbọ ìboman gwun̄. Mgbọ uman okitet, ikekitaan̄
         ukpo.
         3 Ofifi inu òkup uyeke uyeke osisibi ikeke si me isinyọn̄. Eya ìre nga ijijunu ile
         ge òkaan̄ ukot mè ikaan̄ uwop, mè inin̄ ikup irio irio. Ijijunu ya ìkaan̄ ibot jaaba,
         mè akọp iko, melek okpibot ubọọn̄ jaaba me inyọn̄ ibot jaaba kan̄ cha.
         4 Ijijunu yi osasa edim kan̄ igbaan̄ irek ge me etete irek ita me lek otutuuk ntoronyan̄
         òkup me isinyọn̄ igwook me ijọn̄, mè inikeke me isi ogwu enenwaan̄ ya uman okitet,
         ikikpọ mgbọ ìboman gwun̄ ya ito, inyi ọmọ iben gwun̄ ya imen mgbọ yaage.
         5 Ogwu enenwaan̄ ya oneniman gwun̄ enerieen̄, ogwu òbonikisa okuba okwukwut ikpulu
         otutuuk ido eyi linyọn̄ keyi me unye. Mgbọ yaage îmanbe gwun̄ ya ito, esisiik gwun̄
         ya isan̄a me ere ya, mè isa isi lek Awaji, mè ogboon̄ ubọọn̄ kan̄.
         6 Ogwu enenwaan̄ ya olilibi ifo emen èwê, ere Awaji onen̄ebe isun̄ iban ọmọ, inyi ekpọ
         ọmọ chieen̄ me lek me ere ya obop usen ge mè efit iba mè akọp gweregwen.
         7 Akọn̄ obubumu me emen inyọn̄. Ogwu osat ge ekigwen Maiken mè owuwa ebi osat melek
         kan̄ etitim akọn̄ melek ijijunu ya. Ijijunu ya melek ebi osat kan̄ etitim si ubọk
         ema ekọtbe.
         8 Ire, ema kpenye lek kubọk Maiken mè ebi melek kan̄. Eya orọ, akọn̄ ofefieek ema,
         ema efifiin̄ irek kiban̄ me emen inyọn̄.
         9 Sa me ikeya ke elap ikpele ijijunu òkaan̄ ukot mè uwop ya, ọmọ melek ebi osat kan̄,
         isibi me emen inyọn̄ igwook me linyọn̄. Ikpele ijijunu ya ore ijijunu mgbọ ukot ikaan̄
         ya eyi ekigwen Yọk, mè igwen si Setan, ogwu òfafiaan̄ otutuuk ebi linyọn̄ inyi eje
         elọ oniin̄.
         10 Nneninọ ida ge okitaan̄ ukpo me emen inyọn̄ ikitumu ibe, “Me mgbọ keyi, unyan̄a eyi
         Awaji kiji înu! Awaji kiji îjeen̄ ikpele unye kan̄! Mkpulu kan̄ îsibi utoon̄! Unye
         eyi mkpulu kè Karais ogwu ọmọ oriabe inu, îsibi si utoon̄! Mije, mîben ogwu òkitumu
         ikeme bọn Nte kiji me isi Awaji eririeen̄ mè ikarek itọp isibi me emen inyọn̄.
         11 Bọn Nte kiji cha mîtim ikpan̄ ọmọ sa me lek eje Gwun̄ Arọọn̄ ya, melek ema ekekebe
         ata-ikọ ibe ke ikọ Awaji ìre atikọ, mè ichieek si ibe ekpan̄ ema, inyi ema ekwu mkpa
         mije ikọ Awaji.
         12 Eya orọ, ìnwọọn̄ unwọọn̄, enyi ebi ìkup me emen inyọn̄, mè unwọọn̄ ikup me emen inyọn̄!
         Ire, ikpele ujaralek îra inu inyi enyi, linyọn̄ mè okwaan̄, mije, Yọk îra isibi inu
         me lek kinyi! Unaan̄-ejit òjot me emen kan̄ ìkare sọntiik, mije, îriọọn̄ ibe ke mgbọ
         kan̄ ìsik sọntiik mgbidim gaalek.”
         13 Mgbọ ijijunu ya omun̄be ibe ke mîlap ọmọ inito me linyọn̄, igọgọọk ogwu enenwaan̄
         òman gwun̄ enerieen̄ ya.
         14 Ire, Awaji onyinyi ogwu enenwaan̄ ya uwop iba kubọk echi ikpele igo, inyi isa iwulu
         ifo ere enen̄ebe isun̄ iban ọmọ me emen èwê, mè ekpọ ọmọ chieen̄ me lek acha ita mè
         ọkpọkọ, inyi ijijunu ya ikakọt ìsoon̄ ọmọ.
         15 Ijijunu ya ogbọgbọ mun̄ isibi me otu kan̄ kubọk okwaan̄, inyi ukot mun̄ ya iben ogwu
         enenwaan̄ ya ite ichep.
         16 Ire, ijọn̄ okaka otu, mè imeen̄ okwaan̄ ijijunu ya ogbọbe isibi me otu isan̄a kpai,
         mè isa me ikeya itap ubọk inyi ogwu enenwaan̄ ya.
         17 Ijijunu ya onanaan̄ ejit enenen me lek ogwu enenwaan̄ ya, mè inan̄a isi isisi itim
         akọn̄ melek bọn kan̄ kechilọ, òrere ebi ìkisun̄ ikan Awaji, mè ikisa me ichechieek
         itet atikọ Jisọs ochilibe ijeen̄ ema inye.
         18 Ijijunu ya onenisi ikeke me inyọn̄ okpoon̄ me agba awaji.

1 Nnenimun̄ anam ukpook ge okinan̄a me emen mun̄ me emen awaji isibi. Anam ya ìkaan̄
         ibot jaaba, mè akọp iko, mè ikwuun̄ akọp okpibot ubọọn̄ me inyọn̄ akọp iko kan̄ cha,
         mè ikaan̄ erieen̄ unyechieen̄ me lek ibot cha me ge me ge.
         2 Anam ukpook mmun̄be ya ìbet lek egbe. Ire, ukot kan̄ ìkup kubọk uga anam afa ge òbet
         lek ibo. Sa otu kan̄ onikup kubọk otu egbe inwọọn̄. Ijijunu ya onenikana unye kan̄,
         mè irek ubọọn̄ kan̄, melek ikpele unye eyi mkpulu kan̄ inyi anam ukpook ya.
         3 Me etete ibot jaaba cha, ge ìkup kubọk unan osak me lek igbet mkpa, mè iyaka inita
         isan̄a. Anam ukpook ya îke otutuuk ebi linyọn̄ chieen̄ enenen. Otutuuk ene egbugbuku
         ikigọọk ọmọ.
         4 Ebilene etọtọbọ ebum inyi ijijunu òkaan̄ ukot ya mije îkanabe unye eyi mkpulu kan̄
         inyi anam ukpook ya, mè ikitọbọ ebum si inyi anam ukpook ya, mè ikitumu ibe, “Ìre
         ekene okaan̄ unye kubọk anam ukpook yi? Ìre ekene obokọt itim akọn̄ melek kan̄?”
         5 Ijijunu ya onyinyi anam ukpook ya unye ibe ikitumu ikpele otu ikọ, mè ikinye chieen̄
         inyi Awaji akọp onyan̄ ini mè iba.
         6 Anam ukpook ya obebene ikinye chieen̄ inyi Awaji, mè ikitumu erieen̄ Awaji ifiat,
         mè ikitumu si emen inyọn̄ ere Awaji olukbe ifiat, mè ikinye chieen̄ inyi otutuuk ebi
         ìluk me emen inyọn̄.
         7 Ijijunu ya înyi si anam ukpook ya unye ibe itim akọn̄ melek bọn Awaji, mè itim ikpan̄
         ema. Înyi ọmọ unye si ibe ikikpulu ebi ido geelek, mè ebi ife geelek, mè ebi otu usem
         geelek, mè ebi ere geelek me linyọn̄.
         8 Otutuuk ebi ìluk me linyọn̄ mêtọbọ ebum inyi anam ukpook ya. Ebi ìbetọbọ ebum inyi
         ọmọ ìre ebi ekagege erieen̄ kiban̄, karake sabum enirom linyọn̄, me emen ikpa ugwem
         eyi Gwun̄ Arọọn̄ ya ogwu ekpan̄be.
         9 Ogwu ikaan̄ utọn̄, inọ!
         10 Ene geelek esun̄be inyi ibe ke mêtet me akọn̄, mêtet si me akọn̄. Ene geelek esun̄be
         inyi ibe ke ìbokwu me otu oge akọn̄, môkwu si me otu oge akọn̄. Eya orọ îgbe ibe bọn
         Awaji geelek ekaan̄ ukarajit, mè ekeke enye me ichechieek kiban̄ mgbọ geelek.
         11 Mgbọ eya orakabe, nnenimun̄ ofifi anam ukpook okinan̄a me irak ijọn̄ itibi isibi,
         mè ikaan̄ iko iba me ibot kubọk gwun̄ arọọn̄. Ire, ìkitumu ikọ kubọk ijijunu òkaan̄
         ukot ya.
         12 Ikekisa otutuuk ikpele unye eyi mkpulu eyi adasi anam ukpook ya okaan̄be ikirọ ikpele
         inu me isi adasi anam ukpook ya, mè irọ ibe otutuuk linyọn̄, mè otutuuk ebi ìluk me
         linyọn̄ etọbọ ebum enyi adasi anam ukpook ya, eyi unan osakbe me ibot igbet mkpa,
         mè iyaka ita.
         13 Ikekirọ ikpele uyeke uyeke inu, mè igwen ukan̄ inan̄a me isinyọn̄ igwook me ijọn̄
         me isi otutuuk ene.
         14 Mije ikpele uyeke inu cha enyibe ọmọ unye ibe ikirọ me isi anam ukpook keyilọ ya,
         ifafiaan̄ otutuuk ebi ìluk me linyọn̄, mè inyi ema ida ibe ebot inu ge òbet lek adasi
         anam ukpook ya, eyi esabe oge akọn̄ ikep itap unan me lek igbet mkpa, itutuun̄ isi
         igat ugwem.
         15 Mînyi ọmọ unye ibe itap efuuk me emen inu ya ebotbe inyi adasi anam ukpook ya, inyi
         ikifuuk efuuk, mè itumu ikọ. Mînyi ọmọ unye si ibe ikpan̄ otutuuk ebi geelek ìjijit
         itọtọbọ ebum inyi inu ebobot ya òbet lek adasi anam ukpook ya.
         16 Anam ukpook òso iba ya onenitet otutuuk ene, ebi sọntiik mè ebi ilile, ebi ìbọbọọn̄
         ubọọn̄ mè ebi ugbọọn̄, ebi usun̄ mè ebi ekarege usun̄, me unye ubọk, ibe etap iman̄
         oriọọn̄ me inyọn̄ ubọk kiban̄ agan̄ ulom, mè ìre inyọn̄ okwut isi kiban̄.
         17 Ene geelek ikakaan̄ge iman̄ oriọọn̄ ya ìkpokọt ilep inu geege, ìkpokọt si inyam inu
         geege. Iman̄ oriọọn̄ ya ìre erieen̄ anam ukpook ya, mè ìre otu ifuk òkekeke inyi erieen̄
         kan̄.
         18 Ikọ yi ìkido ibe ebi ene ekaan̄ iriọọn̄-inu sabum mênikọt igobo itet. Ogwu òkakaan̄
         ifuk-ibot môkọt iriọọn̄ inu otu ifuk eyi anam ukpook ya osibibe, mije, otu ifuk ya
         ìkeke inyi erieen̄ ene. Otu ifuk ya ìre efit gweregwen, mè akọp gweregwen, mè gweregwen.

1 Nnenikpọ, mè imun̄ Gwun̄ Arọọn̄ Awaji okekebe me inyọn̄ ogoon̄ Sayọn̄, ọmọ melek
         efit obop ene ge mè akọp obop ini mè obop ini, ebi egebe erieen̄ Gwun̄ Arọọn̄ ya mè
         erieen̄ Nte kan̄ me inyọn̄ okwut isi.
         2 Nneninọ ida ge okinan̄a me emen inyọn̄ ikitaan̄ woii kubọk ida owuwa agbugbuk, mè
         ikisook kubọk isinyọn̄, mè itop ene me utọn̄ kubọk ebi ìkikwak uneen̄ ekikwak uneen̄
         kiban̄.
         3 Efit obop ene ge mè akọp obop ini mè obop ini cha ekekeke me isi ogboon̄ ubọọn̄ ya,
         mè isi inu ini òkup me ugwem cha, mè isi akọp ebi ugane iba mè ini cha, mè ikikọt
         ayaya okwa eyi ene geege ikakọtge ìkween̄, ilọ me lek kiban̄ gaalek, ebi Gwun̄ Arọọn̄
         ya ofakabe isibi me linyọn̄.
         4 Ema ìre ebi ìtatana isan̄a, kpefiat lek kiban̄ melek ebibaan̄. Ema esa me ejit ge
         ikigọọk Gwun̄ Arọọn̄ ya isi ere geelek ìbosi. Gwun̄ Arọọn̄ ya ìfafaka ema isibi me
         etete ebilene, mè isan̄a ema isun̄ esese inyi Awaji melek kan̄, kubọk adasi mfut.
         5 Ema kpekan̄ ataak kubọk mgbọ ge, kpunu nrọ-nlọ geege me ugwem kiban̄.
         6 Nnenimun̄ ofifi ogwu osat ge okiwulu me lek efet ibosa ata etip eyi mgbọ ikakaan̄ge
         itata inilook ebi ido geelek, mè ebi ife geelek, mè ebi otu usem geelek, mè ebi ere
         geelek me otutuuk linyọn̄.
         7 Ogwu osat ya okekitaan̄ ukpo itumu ibe, “Ìtet ukpook me lek Awaji, mè ìnyi ọmọ umin
         mè itọn̄, mije, îkem mgbọ ọmọ obosibi oyerebet me ibot otutuuk ebilene. Ìtọbọ ebum
         ìnyi Awaji ogwu òrom inyọn̄ mè ijọn̄, mè emen awaji, mè ogbuuruk geelek ere mun̄ okinan̄a
         isibi.”
         8 Ogwu osat òso iba onunu eyi kan̄, mè initumu ibe, “Jei, ama ile ya înan̄a irọn̄!
         Babilọn ama ile ya înan̄a irọn̄! Ama ile ya òrọrọ inyi ebi ido geelek enwọ ijo unye
         miin̄ kan̄, mè egọọk ọmọ ekween̄ ijo ugwem barabat kan̄!”
         9 Ogwu osat òso ita onunu si, mè initaan̄ ukpo itumu ibe, “Ogwu geelek òtọtọbọ ebum
         inyi anam ukpook ya, mè inu ebotbe òbet lek kan̄ ya, mè ichieek ibe ege iman̄ oriọọn̄
         anam ukpook ya me inyọn̄ okwut isi kan̄, mè ìre inyọn̄ ubọk kan̄,
         10 uyok uyok unaan̄-ejit Awaji môkeme ene ya, mè ikup ọmọ me lek kubọk ìnwọ unye miin̄
         eyi egwookbe ikeya me emen ekpen̄, kpewọlọ, inyi isiki otu. Ene ya mômun̄ ujaralek
         me emen ukan̄ biridọni, me isi otutuuk ebi osat Awaji ìkup mbuban, mè isi Gwun̄ Arọọn̄
         ya.
         11 Oduku ukan̄ ekisa isulu ema osusut ya môkibumu ifo inyọn̄ mege ire mgbọ ikakaan̄ge
         itata. Me eririeen̄ mè ikarek, kpunu isiki-efuuk inyi ebi geelek ìtọtọbọ ebum inyi
         anam ukpook ya, mè ìre inu ebotbe òbet lek kan̄, mè otutuuk ebi ìkakaan̄ iman̄ oriọọn̄
         eyi erieen̄ anam ukpook ya.”
         12 Eya orọ, otutuuk bọn Awaji, ebi ìkisun̄ ikan Awaji, mè itet ichechieek ema echieekbe
         me lek kè Jisọs inye, îkup me uyọt ibe ema ekaan̄ ujọn̄ọ ukarajit.
         13 Nneninọ ida ge ònan̄a me emen inyọn̄ okitumu ibe, “Ge ikọ keyi tap me ikpa: Ugbana
         môkup inyi otutuuk ebi ìkwakwaan̄ mije ema echieekbe me lek Okaan̄-ene bene me mgbọ
         keyi fo isi.” Ekwukwu Awaji ofọfọọk ibe, “Iin̄ îre atikọ! Ema mêsiki efuuk, kwulukwulu
         kiban̄ îta. Me mgbọ keyi, mkpukpe ata ubọk ikwaan̄ kiban̄ òkigọọk ema.”
         14 Nnenibene chieen̄ ikpọ, mè imun̄ oduku inyọn̄ okuket ge, mè imun̄ ene ge “òbet lek
         gwun̄ ebilene” osikibe ikweek me inyọn̄ oduku inyọn̄ ya, mè ikwuun̄ okpibot ubọọn̄
         esabe alata araran̄ irom, mè ikaan̄ oge isọp-akpa òrereke me ubọk.
         15 Ofifi ogwu osat ge onanan̄a me uwu mbuban isibi inu, mè ikitaan̄ ukpo itumu inyi
         ogwu òsisiki ikweek me inyọn̄ oduku inyọn̄ ya ibe, “Mọnọ oge isọp-akpa kwun̄, mè sa
         rọkọ inu me uko. Mfut ewopbe me uko, òrere linyọn̄, îren̄e isan̄a kpai. Mgbọ irọrọkọ
         inu me uko îkem.”
         16 Ogwu òsisiki ikweek me inyọn̄ oduku inyọn̄ ya onenimọnọ oge isọp-akpa kan̄ iwum ikana
         me linyọn̄, mè irọkọ otutuuk inu isan̄a me uko, eyi òrere linyọn̄.
         17 Ofifi ogwu osat onanan̄a me uwu mbuban me emen inyọn̄ isibi inu, mè ikaan̄ oge isọp-akpa
         òrereke si me ubọk.
         18 Ofifi ogwu osat si, ogwu òkikpọ chieen̄ me lek ukan̄, onanan̄a me agba lek ntook
         isibi inu, mè initaan̄ ukpo itumu inyi ogwu osat ogwu òkaan̄ oge isọp-akpa òrereke
         ya ibe, “Mọnọ oge isọp-akpa kwun̄ òrereke sa sọp mfut gerep òkup me lek olik gerep
         me linyọn̄, mije, gerep cha îren̄e isan̄a.”
         19 Ogwu osat ya omọmọnọ oge isọp-akpa kan̄ iwum ikana me linyọn̄, mè isọp mfut gerep
         cha, mè ititiin̄, mè ikpulu itọọn̄ igwook me emen ikpele otik ekisa ichimi mun̄ isibi
         me lek gerep, inyi echimi mun̄ esibi me lek. Ikpele otik ya ìkeke inyi uga unaan̄-ejit
         eyi Awaji.
         20 Eneniben gerep cha me emen ikpele otik ya isibi isi iyik me udun̄ ama, mè ikitun̄,
         inyi mun̄ isibi me lek. Eje okekigbuk isibi me emen otik ya, mè igbọọk ijọn̄ọ ere
         iso efit ewuuk ije iba, mè inan̄a me ijọn̄ ibene iso ejit ge mè ọkpọkọ.

1 Mgbọ eya orakabe, nnenimun̄ ofifi ikpele inu ge òkup uyeke uyeke me emen inyọn̄.
         Inu ya ìre ebi osat Awaji jaaba melek òta uyọrọlek jaaba. Uyọrọlek cha ìre echi òta,
         mije, ema isiraka isan̄a, unaan̄-ejit Awaji îta.
         2 Nnenimun̄ inu ge òkup kubọk okwaan̄. Inu òkup kubọk mun̄ me okwaan̄ ya ìkitoon̄ kubọk
         umọọn̄, mè ikup kubọk esa ukan̄ igwa. Ebi ìtitim ikpan̄ anam ukpook ya, mè inu ebotbe
         òbet lek kan̄, mè itim si ikpan̄ iman̄ òriọọn̄ eyi erieen̄ kan̄ ya, ekekeke me agba
         okwaan̄ ya, mè ikaan̄ uneen̄ Awaji onyibe ema me ubọk,
         3 mè ikikọt òjelek okwa Mosis ogwu ikwaan̄ Awaji ojeen̄be me ukot ikaan̄, òrere si
         okwa ekisa itọn̄ Gwun̄ Arọọn̄ Awaji, ibe, “Okumugwem Awaji Ogwu Òkaan̄ Unye Geelek,
         ubọk ikwaan̄ kwun̄ îmin enenen, mè ikaan̄ ukpook. Oniin̄ kwun̄ ìre oniin̄ eyi unen
         mè atikọ. Owu ore Ogwu Ubọọn̄ me ukot geelek.
         4 Okumugwem, ìre ekene ore ogwu kpotet ukpook me lek kwun̄? Ìre ekene ore ogwu kponyibe
         owu umin? Mije, owu gaalek okup me mbuban. Otutuuk ido geelek me linyọn̄ mênu initọbọ
         ebum me isi kwun̄, mije otutuuk ene mîmun̄ ubọk ikwaan̄ ata irọrọ kwun̄ geelek.”
         5 Mgbọ eya orakabe, nnenikpọ, mè imun̄ echilibe Ere Òkup Mbuban Ichit ibook me emen
         uwu mbuban òkup me emen inyọn̄.
         6 Ebi osat jaaba cha ìsasa uyọrọlek jaaba cha inu enanan̄a me emen uwu mbuban ya isibi.
         Ema otutuuk etap ọfọnti okuket òtatana jai, mè ikitoon̄, mè isa fanti alata araran̄
         ibọp ikana me otu ejit.
         7 Ge me lek inu ini òkup me ugwem cha oneninyi ebi osat jaaba cha okwa alata araran̄
         jaaba echi unaan̄-ejit Awaji ogwu òkup me ugwem mgbọ geelek mgbọ geelek ojotbe me
         emen.
         8 Oduku ònan̄a me umin mè uja mè unye eyi Awaji ojojot emen uwu mbuban ya. Kpunu ene
         geege òkọkọt inin̄ emen uwu mbuban ya mege ire mgbọ uyọrọlek jaaba cha echi ebi osat
         jaaba cha esabe inu orakabe.

1 Mgbọ eya orakabe, nnọnọ ida ge ònan̄a me uwu mbuban ya okitaan̄ ukpo itumu inyi ebi
         osat jaaba cha ibe, “Ìben unaan̄-ejit Awaji òkup me emen okwa jaaba cha ìsi ìkana
         ìgwook me linyọn̄.”
         2 Adasi ogwu osat oneniben unaan̄-ejit òkup me emen okwa eyi kan̄ isi ikana igwook
         me inyọn̄ ijọn̄. Mgbọ yaage, inya akpọk isi ile òkiyok ene kubọk ada okpọkpọk ichit
         lek otutuuk ebi ìkakaan̄ iman̄ òriọọn̄ eyi anam ukpook ya, mè itọbọ ebum inyi inu
         ebotbe òbet lek kan̄ ya.
         3 Ogwu osat òso iba onenikana unaan̄-ejit òkup me emen okwa eyi kan̄ igwook me emen
         awaji. Mun̄ òkup me emen awaji okakana eje, kubọk eje ònan̄a me lek nkwukwu ene. Inu
         geelek òkaan̄ ugwem me lek me emen awaji okwakwaan̄ isan̄a kpai.
         4 Ogwu osat òso ita onenikana unaan̄-ejit òkup me emen okwa eyi kan̄ igwook me otutuuk
         okwaan̄, mè ibot odidim geelek. Mun̄ òkup me emen okwaan̄ mè odidim cha okakana eje.
         5 Nnọnọ ogwu osat òkikpulu mun̄ geelek okitumu ibe, “Owu Awaji ogwu òkup me mbuban,
         ogwu òkukup karake akat, mè ikup si mgbọ keyi, otutuuk oyerebet chi ofieekbe ìre unen,
         ubọk owu ofieekbe si îtat.
         6 Mije, ema mîfiat eje bọn kwun̄ mè ebi nriran kwun̄, owu oneninyi ema eje, inyi ema
         enwọ si. Ikeya ogbe ema.”
         7 Nnọnọ ida ge ònan̄a me lek ntook ya okibọkọ otu ibe, “Iin̄, Okumugwem Awaji Ogwu
         Òkaan̄ Unye Geelek, oyerebet kwun̄ ìre atikọ, mè unen.”
         8 Ogwu osat òso ini onenikana unaan̄-ejit òkup me emen okwa eyi kan̄ igwook me lek
         ura. Inyinyi ura unye inyi iyok kubọk ukan̄, mè ikiwọp ebi ene.
         9 Uyok ura owọwọp ebi ene iyaan̄ akpa. Ire, ema ejijit inwenwene ejit, mè ijit si inyinyi
         Awaji umin, mè ikigbo erieen̄ Awaji, ogwu òkakaan̄ unye itọtọ ikọ inyi uyọrọlek chi
         geelek.
         10 Ogwu osat òso go onenikana unaan̄-ejit òkup me emen okwa eyi kan̄ igwook me inyọn̄
         ogboon̄ ubọọn̄ anam ukpook ya. Mgbọ yaage, uga udun okakana ichit otutuuk ama ubọọn̄
         kan̄ bùk. Ebi ene ekekiloon̄ alọm kiban̄ mije ujaralek cha,
         11 mè ikitiik Awaji ogwu òkup me emen inyọn̄ mije ufiak melek inya kiban̄. Ire, kpechieek
         si igwugwu ikom itele ijo ugwem kiban̄ cha.
         12 Ogwu osat òso gweregwen onenikana unaan̄-ejit òkup me emen okwa eyi kan̄ igwook me
         ikpele okwaan̄ ekigwen Yuferetis. Mun̄ òkup me emen okwaan̄ ya ochachat isan̄a kpai,
         inyi ebi ubọọn̄ ìnan̄a me agan̄ mbum-ura emun̄ oniin̄ eje esaba.
         13 Nnenimun̄ ijo erumun̄ ita ìkup kubọk akwọọk enan̄abe isibi me otu ijijunu òkaan̄
         ukot ya, mè otu anam ukpook ya, mè otu ogwu nriran ataak ya.
         14 Ema ìre ijo erumun̄ kè Setan ebi ìkirọ inu ukechieen̄ òkup esese esese. Ijo erumun̄
         ita chi enenisi ichichini melek otutuuk ebi ubọọn̄ me otutuuk linyọn̄, mè igwen ema
         ibe enetitiin̄ me ere ge, mè ebem lek ititim akọn̄ me ikpele usen ya eyi Awaji Ogwu
         Òkaan̄ Unye Geelek ogobobe isun̄.
         15 “Ìkpọ, m̀banu mgbọ enyi ekakpọge chieen̄, kubọk ogwu inọ! Ugbana môkup inyi ene geelek
         òkup me ọkpọchieen̄, mè ikigbala ubọk isun̄ ọfọnti kan̄, inyi ọmọ ikaje njak, mè ìrie
         esip.”
         16 Ebi ijo erumun̄ cha enenititiin̄ otutuuk ebi ubọọn̄ cha me ere ge ekigwen Amagedọn
         me usem Iburu.
         17 Òso ogwu osat jaaba onenikana unaan̄-ejit òkup me emen okwa eyi kan̄ igwook me emen
         efet. Mgbọ yaage, ida ge ònan̄a me inyọn̄ ogboon̄ ubọọn̄ òkup me uwu mbuban ya otataan̄
         ukpo itumu ibe, “Mîrọ isan̄a! Îta!”
         18 Isinyọn̄ okekikebe, mè ikigbugbut, mè ikisook. Ijọn̄ okekisisik enenen. Kperarak
         imun̄ òjelek sikisik ijọn̄ òkup ikeya me linyọn̄ karake Awaji orombe ebilene.
         19 Nga ama ile ya otọtọbọ ibum ọkpọkọ ita. Ama ile òkup me ido geelek ogbugbugbọ igwook.
         Awaji okekeek uga ama ile ya ekigwen Babilọn, mè ichik ujat miin̄ eyi ikpele unaan̄-ejit
         kan̄ inyi ibe inwọ.
         20 Otutuuk achọ geelek òkup me linyọn̄ keyi olilibi ichieen̄. Otutuuk ikpele ogoon̄
         geelek onininiin̄ ita isan̄a kpai, kpeyaka imun̄ geege.
         21 Mun̄ òkup kubọk ewuuk okekinan̄a ọkpọkọ ọkpọkọ me isinyọn̄ ikirep igwook me lek ebilene
         kubọk ibot. Ọkpọkọ ewuuk cha ge îkilobo ikup kubọk akpa uchi ilile. Ebilene ebebene
         ikitiik Awaji, mije, uyọrọlek eyi ọkpọkọ ewuuk ya îtap ene ikpele ufialek me lek enenen.

1 Ge me lek ebi osat jaaba, ebi ìkaan̄ okwa jaaba cha me ubọk onunu, mè initumu inyi
         emi ibe, “Na, mâjeen̄ owu osusut òkukup inyi ikpele ogwu òje oyet ya, òrere ama ile
         ya enamabe me agba owuwa okwaan̄.
         2 Otutuuk ebi ubọọn̄ linyọn̄ mîrọ ugan-nwa melek kan̄ iso. Otutuuk ebi ìluk me linyọn̄
         mîgọọk ọmọ ije oyet, isasa ema kubọk miin̄.”
         3 Ekwukwu Awaji okakana ichit emi. Ogwu osat ya obeben emi isi iyik me emen èwê. Mmumun̄
         ogwu enenwaan̄ ge osikibe ikweek me inyọn̄ anam ukpook ge òkup araran̄. Anam ukpook
         ya ìkaan̄ ibot jaaba, mè itibi akọp iko me ibot. Egege erieen̄ unyechieen̄ geelek
         òkitumu Awaji ifiat ijot lek anam ukpook ya.
         4 Ogwu enenwaan̄ ya ìtap ọfọnti araran̄, eyi alata araran̄ mè ewuuk unye otu ewe geelek,
         eyi ònan̄a me ijọn̄ mè eyi ònan̄a me okwaan̄, okimumen me lek, mè ikaan̄ ekpen̄ alata
         araran̄ me ubọk. Me emen ekpen̄ ya, inu mbuban geelek, mè bukubuku ugwem barabat geelek
         ìjojot.
         5 Mîge uyeke uyeke erieen̄ nlelet ge me inyọn̄ okwut isi ogwu enenwaan̄ ya. Erieen̄
         ya ìre,
         6 Nnenimun̄ ibe ke eje ogbogbo bọn Awaji, ebi ìkekeke ata-ikọ inyi Jisọs, ebi ogwu
         enenwaan̄ ya okpan̄be, îsa ogwu enenwaan̄ ya kubọk miin̄. Mgbọ mmun̄be ogwu enenwaan̄
         ya, îsisik emi ekwukwu enenen.
         7 Ogwu osat ya onenido emi ibe, “Ìre keke orọ mè ogwu enenwaan̄ yi ike owu chieen̄?
         Mâkpa nlelet inu òfolek ogwu enenwaan̄ ya inyi owu, mè ikpa si inu òfolek anam ukpook
         ya eyi îsikibe ikweek me inyọn̄, eyi òkaan̄ ibot jaaba, mè itibi akọp iko me ibot,
         inyi owu.
         8 Anam ukpook ya omun̄be îwuuk lek ikup me ugwem mgbọ òraraka, ire, mgbọ keyi ìkayaka
         ìkup me ugwem. Sọnja mgbọ, môkpọk inan̄a me udọn̄ ikakaan̄ge okputut ya isibi inu,
         mè inan̄a isi ere mêkpan̄be ọmọ. Ebi geelek ìluk me linyọn̄, ebi ekagege erieen̄ kiban̄
         me emen ikpa eyi ugwem karake sabum enirom linyọn̄, mgbọ ema mêmun̄be anam ukpook
         ya, môke ema chieen̄ enenen. Mije, anam ukpook ya îwuuk lek ikup me ugwem mgbọ òraraka,
         ìkakup me ugwem mgbọ keyi, ire, môyaka inu iniluk ugwem mgbọ òkup me isi.
         9 “Îgbe ibe ene ikaan̄ ifuk-ibot òfo me lek inu yi. Ibot jaaba cha ìkeke inyi orioon̄
         jaaba echi ogwu enenwaan̄ ya osikibe ikweek me inyọn̄. Ema ekeke si inyi ubọọn̄ jaaba.
         10 Me etete kiban̄, ubọọn̄ go mîwuuk lek ikpulu, mè ikwaan̄ iraka. Ge ọmọ òwa òkikpulu
         mgbọ keyi. Ge keyilọ ìkabene ìkpulu nu. Ire, isibene ikpulu, môkup sọnja mgbọ gaalek.
         11 Anam ukpook ya eyi òwuwuuk lek ikup me ugwem, ire, ìkayaka ìkup mgbọ keyi, anam keya
         ore òso ubọọn̄ jeeta. Ọmọ îwuuk lek ìre ubọọn̄ ge me etete adasi ebi ubọọn̄ jaaba
         cha. Ọmọ mônisi inyi ekpan̄ ọmọ.
         12 “Akọp iko cha omun̄be me ibot anam ukpook ya ìre akọp ebi ubọọn̄ ebi kpebene-nu ikpulu.
         Ire, mênyi ema unye ibe egọọk anam ukpook ya ekpulu, mbubak mgbọ ge gaalek.
         13 Akọp ubọọn̄ chi ekaan̄ ulọk ge gaalek. Ema mêkana unye kiban̄, mè irek ubọọn̄ kiban̄
         inyi anam ukpook ya.
         14 Ema mêtim akọn̄ melek Gwun̄ Arọọn̄ Awaji. Ire, Gwun̄ Arọọn̄ ya môtim ikpan̄ ema,
         mije, ọmọ ìre Okaan̄ ebikaan̄-ene, mè Ubọọn̄ ebi ubọọn̄. Melek si, ebi kan̄ ebi ọmọ
         ogobobe inyi lek kan̄, mè igwen, òrere ebi ìkekeke inye melek kan̄, mè ikigọọk ọmọ
         me udun̄ mgbọ geelek, ife chi mêgọọk ọmọ itim ikpan̄ si.”
         15 Ogwu osat ya onenitumu inyi emi ibe, “Owuwa okwaan̄ cha omun̄be me ere ogwu òje oyet
         ya osikibe ikweek ìkeke inyi urum ebi ene, mè ebi ido geelek, mè ebi ife geelek, mè
         ebi otu usem geelek òkup me linyọn̄.
         16 Anam ukpook ya omun̄be, mè akọp iko cha mêcha ogwu òje oyet ya. Ema mêkpulu otutuuk
         inu îkaan̄be isan̄a, me itele ọmọ njak. Mêtaka ufuk kan̄, mè isa ukan̄ iwọp ọmọ itaka
         iriọk.
         17 Awaji îtap me ejit akọp ebi ubọọn̄ cha ibe ere otu ge, mè enekana unye kiban̄ mè
         irek ubọọn̄ kiban̄ etap me ubọk anam ukpook ya, inyi ikikpulu mege ire mgbọ ikọ Awaji
         môrọbe iso. Sa me ikeyi ke Awaji orọ inyi akọp ebi ubọọn̄ chi erọ nkeek kan̄.
         18 Ogwu enenwaan̄ ya omun̄be ore ama ile ya, eyi òkitọ ikọ inyi otutuuk ebi ubọọn̄ ebi
         linyọn̄.”

1 Mgbọ eya orakabe, mmumun̄ ofifi ogwu osat Awaji ge onan̄abe me emen inyọn̄ inu. Ogwu
         osat ya îkaan̄ unye enenen, utoon̄ ònan̄a me lek kan̄ ototoon̄ ikana otutuuk linyọn̄.
         2 Ikekitaan̄ ukpo ikitumu ibe, “Îrọn̄! Îrọn̄! Babilọn ama ile ya îrọn̄! Ọmọ îkana ere
         ebi osat yọk, mè ijo erumun̄ geelek, mè ebi kè ofut geelek ikatanage me isi Awaji,
         mè ofut geelek òkichaka mbuban ekiluk.
         3 Mije, otutuuk ebi linyọn̄ mîgọọk ọmọ irọ ugan-nwa mè òje oyet, isasa ema kubọk miin̄.
         Otutuuk ebi ubọọn̄ linyọn̄ mîrọ ugan-nwa melek kan̄ iso. Ebi ìkinyam ewe me linyọn̄
         keyi mîbọọn̄ ubọọn̄ inan̄a me lek ubene ugwem ogwu enenwaan̄ ya okiluk.”
         4 Nneninọ ofifi ida okitaan̄ inan̄a me emen inyọn̄ itumu ibe, “Ebi n̄a, ìnan̄a isibi
         me emen kan̄! Ikagọọk ọmọ ìtap ubọk me emen ijo inu kan̄, inyi enyi ekagọọk ọmọ ìbọkọ
         osusut kan̄ geege.
         5 Mije ijo kan̄ îwa enenen, mè itoon̄ ibene mege isi ire emen inyọn̄. Awaji ìkawuuk
         inu ikpak kan̄!
         6 Enyi ìrọ ọmọ me lek ubọk ọmọ orọbe enyi. Otutuuk ijo inu îrọbe enyi, ìkpe ọmọ useen̄
         mgbọ iba. Ujat inu ya îtọkọbe ijot ekpen̄ inyi ene, ìtọkọ eyi òjajat igak ikeya mgbọ
         iba ìnyi ọmọ inwọ.
         7 Ìnyi ọmọ ujaralek mè ufieejit ògbegbe ìgọọk me ìkeke umin mè ubene ugwem eyi ọmọ
         onyibe lek kan̄. Mije, ìkigugo lek me emen ejit kan̄ ibe, ‘Emi ǹkisiki ikweek irek
         kubọk ubọọn̄ enenwaan̄, ǹkare nwakpa, m̀kpakup me ufieejit kubọk ge.’
         8 Eya orọ, otutuuk uyọrọlek kan̄ ìborọn̄ ikeme ọmọ me egwe ge gaalek. Mkpa, mè ufieejit,
         mè uga akan̄, môkeme ọmọ. Ukan̄ môtaka ọmọ, mije, Okumugwem Awaji ogwu òkisibi ọmọ
         oyerebet me ibot ìre ogwu òmimin enenen.
         9 “Ebi ubọọn̄ linyọn̄ ebi ìrọrọ ugan-nwa melek kan̄, mè irie utop otu melek kan̄, mêto
         ito, mè ifieek ejit inyi ọmọ mgbọ ema mêmun̄be oduku ònan̄a me lek ukan̄ òkitaka ọmọ
         okibumu ifo inyọn̄.
         10 Ujaralek ọmọ obokibọkọ me emen ukan̄ ya môtet ema ukpook enenen. Mije keya, ema mêkeke
         me ujọn̄ọ ere, mè ikito ito ibe, ‘Jei, njijin! Owu okaan̄ njijin onọ! Jei, Babilọn,
         nga ama ile! Jei, Babilọn, ama unye! Mbubak mgbọ ge gaalek uyọrọlek onube ke owu ojijaka,
         mè ichep isan̄a kpai!’
         11 “Ebi ìkinyam uga ewe me linyọn̄ mêto ito, mè ifieek ejit enenen inyi ọmọ, mije, kpunu
         ogwu òboyaka ikilep ogbogbo inu mbit kiban̄ ofifi.
         12 Kpunu ogwu òboyaka ikilep inu mbit echi alata araran̄, mè echi alata okuket, mè ewuuk
         unye otu ewe, echi ònan̄a me ijọn̄, mè echi ònan̄a me okwaan̄, mè ekwut irio irio,
         mè echi òrọrọt mè ikimumọọn̄, mè echi òkup eje eje, mè esese lek uti, mè owuwa inu
         esabe oduk eniin̄ irom, mè unye ewe uwot, mè ekwe, mè okwukwut, mè ewuuk urọt lek.
         13 Kpunu ogwu òboyaka ikilep si inu mbit kiban̄, kubọk inu òkirọ inorie itop eyi ekigwen
         sinamọn, mè inu ekisa irọ aran̄ utop olu, mè nsensi, mè mâa, mè farankinsens, mè miin̄,
         mè aran̄ olifu, mè akpa ekọkọk, mè echi ibot ibot, mè erie mbuuk, mè arọọn̄, mè inyinya,
         mè uji ijọn̄ inyinya okitaba ije, mè akpalek ebilene, mè ibot ejit ebilene si.
         14 “Ebi mbit cha mêkitumu ibe, ‘Jei, otutuuk ata inu cha òkilọk owu ikakaan̄ îlibi itele
         owu. Otutuuk inu ubọọn̄ kwun̄, mè umin kwun̄ îniniin̄ ichep, owu òkpoyaka ikọt ikaan̄
         ema ofifi.’
         15 Ebi ewe ìnyanyam inu chi inyi ọmọ, mè ibọọn̄ ubọọn̄ inan̄a me lek kan̄ kpebekọt ije
         igbet ọmọ ere me lek. Ebekeke me ujọn̄ọ ere, mije, ujaralek kan̄ môtet ema ukpook.
         Ema mêkeke me ujọn̄ọ ere ikito ito, mè ikifieek ejit ibe,
         16 ‘Jei, njijin! Owu okaan̄ njijin onọ! Jei Babilọn, nga ama ile! Owu ogwu òkitap ata
         ọfọnti okuket, mè ọfọnti irio irio, mè eyi eje eje, mè ikinwunwan̄ alata araran̄,
         mè ewuuk unye otu ewe eyi ijọn̄ mè eyi okwaan̄, echi òkekimumen, ichit lek.
         17 Me mbubak mgbọ ge gaalek ke otutuuk ikpele inu ubọọn̄ kwun̄ ojijaka isan̄a kpai.’
         “Ebi ìkikọp uji ile, mè ebi geelek ìkisi ikwaan̄ me emen, mè ebi ije ìkup me emen
         uji ile, ema otutuuk ene mêkeke me ujọn̄ọ ere.
         18 Mgbọ ema mêmun̄be oduku ònan̄a me lek ukan̄ òkitaka ama ya okibumu, ema mêtaan̄ ukpo
         ibe, ‘Jei, ukpook! Ìre kpasi ofifi ama ile obet lek nga ama ile keyi?’
         19 Ema mêgwọ mfuun̄ igwook me ibot kiban̄ mije ufieejit, mè ikifieek ejit, mè ikito
         ito ibe, ‘Jei, njijin! Owu okaan̄ njijin! Jei, nga ama ile, ere otutuuk uji ile òkikọp
         me emen awaji okinu inibọọn̄ ubọọn̄ inan̄a me lek ubọọn̄ kwun̄. Me mbubak mgbọ ge
         gaalek, otutuuk inu ubọọn̄ kwun̄ cha îta isan̄a kpai!
         20 Enyi ebi ìkup me emen inyọn̄, ìbele ejit, mije, uga ama ya înan̄a irọn̄! Enyi bọn
         Awaji, mè ebi otuchieen̄, mè ebi nriran, ìbele ejit! Awaji îtip ọmọ oyerebet mije
         inu îrọbe enyi.’ ”
         21 Eya iraraka, ikpele ogwu osat ge obeben mbubak ewuuk ge òmimin ikup kubọk ikpele
         ewuuk ikọk-akpa itọp ito me okwaan̄ ke gbìdìi, mè ibe, “Ikeyi ke mêsa me unye iben
         owu, Babilọn, nga ama ile ya, itọp itap me emen okwaan̄, kpebeyaka ikpọk imun̄ ọmọ
         ofifi.
         22 Kpebeyaka ikinọ ida ebi ìkikọt okwa, mè ida uneen̄, mè odu, mè otita okitaan̄ me
         emen kwun̄ ofifi. Ebi usọ geege kpebeyaka ikup me emen kwun̄ ofifi. Ewuuk ikọk-akpa
         ìkpoyaka isan̄a amọn me emen kwun̄ ofifi.
         23 Utoon̄ mkpukan̄ ìkpoyaka itoon̄ me emen kwun̄ ofifi. Ijọk ido-nwa, mè ida ogwu òdo
         nwa, mè ida aya nwa òbat olom ìkpoyaka itaan̄ me emen kwun̄ ofifi. Me adasi mgbọ,
         ebi mbit ìluk me emen kwun̄ ere ebi ilile me linyọn̄. Ire, owu osa iwot kwun̄ ileke
         otutuuk ido geelek ifiin̄ isan̄a.”
         24 Babilọn îbọkọ osusut ògbegbe ọmọ, mije, îre me emen kan̄ ke emun̄ eje otutuuk ebi
         nriran, mè eje bọn Awaji, emen kan̄ si ke emun̄ eje otutuuk ebi ekpan̄be me linyọn̄
         keyi.

1 Mgbọ otutuuk inu cha orakabe, nnọnọ inu òkup kubọk ida ogbogbo ene ekidimi okwa me
         emen inyọn̄ ibe, “Ìtọn̄ Awaji! Mije unyan̄a, mè umin, mè unye ìre eyi Awaji kiji.
         2 Mije, otutuuk oyerebet kan̄ ìre unen mè atikọ. Ọmọ îtip ikpele ogwu enenwaan̄ òje
         oyet ya oyerebet, ogwu òsasa ijo ugwem barabat kan̄ ifiat linyọn̄ isan̄a. Awaji îkpe
         ọmọ useen̄ eje ebi ikwaan̄ kan̄ ebi ọmọ okpan̄be.”
         3 Ife cha ekpọkpọk itaan̄ ukpo si ibe, “Ìtọn̄ Awaji! Oduku ukan̄ ònan̄a me lek kan̄
         môkibumu ifo inyọn̄ ire mgbọ ikakaan̄ge itata!”
         4 Akọp ebi ugane iba mè ini cha, mè inu ini cha òkup me ugwem erọrọn̄ me ijọn̄, mè
         itọbọ ebum inyi Awaji ogwu òsisiki ikweek me inyọn̄ ogboon̄ ubọọn̄ ya, mè ichieek
         igwook ibe, “Ikup ikeya! Ìtọn̄ Awaji!”
         5 Ida ge onanan̄a me inyọn̄ ogboon̄ ubọọn̄ ya ikitumu ibe, “Ìtọn̄ Awaji kiji, enyi
         otutuuk ebi ikwaan̄ kan̄, ebi ìkinyi ọmọ umin, ebi ilile mè ebi asasa!”
         6 Nnọnọ ida ge okitaan̄ kubọk ida ogbogbo ene, mè ikitaan̄ si woii kubọk ida owuwa
         agbugbuk, mè ikpele ida isinyọn̄ ikibe, “Ìtọn̄ Awaji! Mije îre Okumugwem Awaji kiji
         Ogwu Òkaan̄ Unye Geelek okikpulu.
         7 Eya orọ, eji enwọọn̄ unwọọn̄, mè ebele ejit, mè enyi ọmọ umin! Mije, ijọk ido-nwa
         Gwun̄ Arọọn̄ îre! Ogwu ayaya nwa ìbodo îneen̄ lek kan̄ isun̄ isan̄a.
         8 Mînyi ayaya nwa òbat olom ya ujuja ọfọnti okuket òtatana mè itoon̄, ibe isa ibala
         lek.” (Ọfọnti okuket ya ìkeke inyi ikwaan̄ ata irọrọ eyi bọn Awaji erọbe.)
         9 Ogwu osat ya onenitumu inyi emi ibe, “Ge ikọ keyi tap me ikpa: ‘Ugbana môkup inyi
         ebi egwenbe ibe enu enegọọk erie inorie ijọk ido-nwa eyi Gwun̄ Arọọn̄ ya!’ ” Ogwu
         osat ya otutumu si ibe, “Ikọ chi ìre ikọ ònan̄a me otu Awaji me lek kan̄.”
         10 Nrọrọn̄ me ijọn̄ me ukot ogwu osat ya, mè ibatọbọ ebum inyi. Ire, ibebe emi, “Iin̄-iin̄,
         karọ. Emi ìre ogwu ikwaan̄ Awaji kubọk owu melek bọn Nte kwun̄, ebi ìchechieek me
         lek atikọ eyi Jisọs ochilibe ibook, erebe. Tọbọ ebum nyi Awaji! Mije, atikọ eyi Jisọs
         ochilibe ore inu òkinyi ebi nriran unye ema ekisa iben nriran.”
         11 Nnenimun̄ emen inyọn̄ ochilibe ibook, mè imun̄ si inyinya okuket ge. Erieen̄ ogwu
         òkilibi me inyọn̄ inyinya ya ìre Ogwu Ògbe Utoon̄ Ejit, mè ire si Atikọ. Ọmọ ìkisa
         me ata irọrọ isibi oyerebet, mè ikitim akọn̄ me unen.
         12 Chieen̄ iba kan̄ ìkisak kubọk ukan̄, ọmọ îkwuun̄ owuwa okpibot ubọọn̄ me ibot. Îkaan̄
         erieen̄ ge egebe me lek kan̄ eyi kpunube ene geege òrọriọọn̄ inu erieen̄ ya orebe,
         ilọ ọmọ gaalek.
         13 Ọfọnti îtapbe me lek, ebeben ijiin̄ me emen eje. Erieen̄ kan̄ ìre Ikọ Awaji.
         14 Otutuuk urum akọn̄ emen inyọn̄ egbugbuku ikigọọk ọmọ me udun̄. Ema otutuuk ekilibi
         me inyọn̄ inyinya okuket kiban̄, mè itap ọfọnti okuket òtatana, mè itoon̄ chieen̄.
         15 Oge akọn̄ ge òrereke owọwọọk isibi me otu kan̄. Îre oge akọn̄ ya ke ìbosa itim akọn̄
         ikpan̄ ido geelek, mè isa okuba okwukwut ikpulu ema. Îre ọmọ obochimi mun̄ isibi me
         lek mfut gerep me ere ekichimi mun̄ gerep, isasa ijeen̄ ikpele unaan̄-ejit Awaji Ogwu
         Òkaan̄ Unye Geelek.
         16 Mîge erieen̄ me lek ọfọnti kan̄ melek owot ukot kan̄. Erieen̄ ya ìre,
         17 Nnenimun̄ ogwu osat ge okekebe me inyọn̄ ura, mè ikitaan̄ ukpo itumu inyi otutuuk
         unọn òwulu me inyọn̄ ibe, “Ìna ìnititiin̄ me ere ge ìrie inorie ikpele ijọk eyi Awaji
         oboto!
         18 Ìna ìnitaka ufuk akpalek ebi ubọọn̄, mè echi ebi ibot akọn̄, mè ebi akọn̄ kiban̄,
         mè anam inyinya, mè echi ebi ìkilibi me inyọn̄ kiban̄, mè ufuk akpalek otutuuk ebilene,
         ebi usun̄, mè ebi kpere usun̄, echi ebi ilile, mè echi ebi asasa!”
         19 Nnenimun̄ anam ukpook ya, mè otutuuk ebi ubọọn̄ linyọn̄, melek urum ebi akọn̄ kiban̄
         etitiin̄be me ere ge ibenitim akọn̄ melek ogwu òkup me inyọn̄ inyinya ya, mè ebi urum
         akọn̄ kan̄.
         20 Ire, etetet anam ukpook ya me agam, ọmọ melek ogwu nriran ataak ya òrọrọ esese inu
         òkup uyeke uyeke cha isa ikisi ikwaan̄ inyi ọmọ. Ogwu nriran ataak ya ìsa inu ukechieen̄
         chi ifiaan̄ usini ene, inyi echieek ibe ege iman̄ òriọọn̄ eyi anam ukpook ya me lek
         kiban̄, mè echieek si itọtọbọ ebum inyi inu ebotbe inyi anam ukpook ya. Ebebeen̄ anam
         ukpook ya, mè ogwu nriran ataak ya, me ògat ugwem itọọn̄ itap me emen udọn̄ ukan̄
         biridọni.
         21 Esasa oge akọn̄ òwọwọọk isibi me otu ogwu òkup me inyọn̄ inyinya ya ikpan̄ otutuuk
         ebi akọn̄ melek kiban̄ cha isan̄a kpai. Otutuuk unọn òwulu me inyọn̄ otataka ufuk
         ijot owot.

1 Nnenimun̄ ogwu osat ge okinan̄a me emen inyọn̄ inu, mè ikaan̄ atafi isotu udọn̄ ikakaan̄ge
         okputut ya mè nga mkpọn ile ge me ubọk.
         2 Itetet ijijunu òkaan̄ ukot ya, òrere ijijunu ukot ikaan̄ ya, òrere Yọk mè ìre si
         Setan, mè isa mkpọn ya ibọp ọmọ ikam, inyi ikup ikeya obop acha ge,
         3 mè iben ọmọ itọp itap me emen udọn̄ ikakaan̄ge okputut ya, mè igon otu ichit ikwek
         ọmọ, mè itap iman̄ me lek ochichit otu udọn̄ ya, inyi ọmọ ikakọt ìnan̄a ìsibi ìnifiaan̄
         ebi ido geelek me linyọn̄ ofifi mege obop acha ge ya môtabe. Obop acha ge ya isiraka,
         mêkpọk initọn̄ọ ọmọ itele sọnja mgbọ.
         4 Nnenimun̄ owuwa ogboon̄ ubọọn̄, mè imun̄ ebi ene esikibe ikweek me inyọn̄. Ebi ìsisiki
         ikweek me inyọn̄ ogboon̄ ubọọn̄ cha ìre ebi enyibe unye ibe ekesibi oyerebet. Mmun̄
         si ibot ejit ebi efieekbe ibot mije ichechieek ema echieekbe me lek kè Jisọs, melek
         ikọ Awaji eyi ema ekitumu. Ema kpetọbọ ebum inyi anam ukpook ya, mè ìre inu ebotbe
         òbet lek kan̄ ya, kpechieek si ibe etap ema iman̄ òriọọn̄ eyi anam ukpook ya me inyọn̄
         okwut isi, mè ìre inyọn̄ ubọk kiban̄. Ife chi enenijomo me mkpa inin̄ me ugwem, mè
         inigọọk Karais ikikpulu otutuuk obop acha ge.
         5 Eyi ore adasi ijojomo me mkpa. (Isan̄a me lek kè ebibi, otutuuk ebi ìkwukwu kpejomo
         me mkpa inin̄ me ugwem mege ire mgbọ obop acha ge ya otabe.)
         6 Ugbana môkup inyi otutuuk ebi geelek ìjojomo me mkpa me adasi ijojomo me mkpa yi.
         Ema ìre ebi Awaji osan̄abe isun̄ esese inyi lek kan̄. Mkpa eyi òso mgbọ iba ìkakaan̄
         unye me lek kiban̄. Ema mêre ebi ngwugwa inyi Awaji, mè ire si inyi Karais, mè igọọk
         ikup ikikpulu ebi ene obop acha ge.
         7 Mgbọ obop acha ya isiraka, mêsan̄a Setan isibi me mkpọn.
         8 Isisan̄a ọmọ isibi me mkpọn, môjijen̄e ikana isi ikifiaan̄ otutuuk ebi ido geelek
         òkup me otutuuk agan̄ ini eyi linyọn̄ keyi, echi òrere Gọọgu mè Magọọgu, mè ititiin̄
         ema ibe enetim akọn̄ melek bọn Awaji. Ife cha mêwa me otu ifuk ikup kubọk nkwukwuuk
         okpoon̄ òkup me agba awaji.
         9 Ema egbọgbọọk ikana iso otutuuk ubọk linyọn̄ yi owelebe iyaka, mè inigban ikana ere
         bọn Awaji elukbe, melek ama ile ya eyi Awaji omabe enenen. Ire, ukan̄ onanan̄a me
         emen inyọn̄ inu mgbọ yaage, mè itaka ema otutuuk ikpan̄ isan̄a kpai.
         10 Etetet Yọk ya, ogwu òfafiaan̄ ema, itọp itap me emen udọn̄ ukan̄ biridọni ya, ere
         etọọn̄be anam ukpook ya melek ogwu nriran ataak ya igwook. Ere ya ke ema ebekup ikibọkọ
         ujaralek, eririeen̄ mè ikarek mege ire mgbọ ikakaan̄ge itata.
         11 Nnenimun̄ ikpele ogboon̄ ubọọn̄ okuket ge, mè imun̄ si ogwu òsisiki ikweek me inyọn̄.
         Ijọn̄ mè isinyọn̄ elilibi inan̄a me isi kan̄, mè ilibi ichep, kpeyaka imun̄ ema ofifi.
         12 Nnenimun̄ ebi ìkwukwu, ebi ilile, mè ebi asasa ekekebe me isi ogboon̄ ubọọn̄ ya.
         Enenichili owuwa ikpa, mè iyaka inichili si ofifi ikpa ge, eyi òrere ikpa eyi ugwem.
         Enenikisibi oyerebet me ibot otutuuk ebi ìkwukwu cha igọọk me lek inu ema erọbe kubọk
         egebe me emen ikpa cha.
         13 Okwaan̄ osasan̄a otutuuk ebi ìkwakwaan̄ me emen kan̄ isibi. Mkpa mè ama ekwukwu osasan̄a
         otutuuk ebi ìkwakwaan̄ ebi ìkup me emen kiban̄ isibi. Enenisibi oyerebet me ibot ene
         geelek igọọk me lek inu îrọbe.
         14 Enenitet mkpa mè ama ekwukwu itọp itap me emen udọn̄ ukan̄ ya. Udọn̄ ukan̄ ya ore
         mkpa eyi òso mgbọ iba ya.
         15 Ene geelek ekamun̄ge erieen̄ kan̄ me emen ikpa eyi ugwem ya, mîra iben itọp itap
         me emen udọn̄ ukan̄ ya.

1 Nnenimun̄ ayaya isinyọn̄ mè ayaya linyọn̄. Adasi isinyọn̄ mè adasi linyọn̄ îchep,
         okwaan̄ ìkayaka ìkup.
         2 Nnenimun̄ Ama Mbuban ya, eyi òrere ayaya Jeruselem ya okinan̄a me emen inyọn̄, ere
         Awaji okupbe, ikisibi inu. Ebabala ọmọ isan̄a kubọk ekibala ayaya nwa inyi ogwu enerieen̄
         òbododo me usen ijọk ido-nwa.
         3 Nnọnọ ida ge okitaan̄ ukpo me ere ogboon̄ ubọọn̄ ya okupbe ikitumu ibe, “Mgbọ keyi,
         ere iluluk eyi Awaji ìkup me etete ebilene. Awaji môluk melek kiban̄, ema mêre ebi
         kan̄. Awaji me lek kan̄ môkup melek kiban̄, mè ire Awaji kiban̄.
         4 Ọmọ môtuku ema mun̄ ito geelek isan̄a me chieen̄. Mkpa ìkpoyaka ikup. Ufieejit, mè
         ito, mè unan geege ìkpoyaka ikup ofifi. Mije, ukot oka inu cha geelek îraka isan̄a
         kpai.”
         5 Ogwu òsisiki ikweek me inyọn̄ ogboon̄ ubọọn̄ ya onenitumu inyi emi ibe, “Kpọ mânirọ
         inyi otutuuk inu ikana ayaya,” mè itumu si inyi emi ibe, “Ge ikọ chi tap me ikpa,
         mije, ikọ chi ìre ikọ ògbegbe ibe etoon̄ ejit me lek, mè ire si atikọ.”
         6 Inenitumu inyi emi ibe, “Îta! Mîrọ isan̄a! Emi nre Alifa mè Omega ya, òrere Ibebene
         mè Itata. Ene geelek ebek orakbe, mânyi mun̄ eyi ònan̄a me ogbuuruk ere mun̄ òkinyi
         ene ugwem okigbuk inan̄a isibi.
         7 Ene geelek òtitim ikpan̄ môbọkọ otutuuk inu chi. Emi mâre Awaji kan̄, ọmọ orere gwun̄
         n̄a.
         8 Ire, ebi ukpook owot, mè ebi kpechieek me lek Awaji, mè ebi ìchachaka mbuban, mè
         ebi ìkpan̄ ene, mè ebi barabat, mè ebi ìkaan̄ ugwem ibọk ibọk mè ebi iwot, mè ebi
         ìkitọbọ ebum inyi mkpọmfaka, mè otutuuk ebi geelek ìkikan̄ ataak, irek kiban̄ ìbore
         emen udọn̄ ukan̄ biridọni ya. Eyiyi ore mkpa eyi òso mgbọ iba ya.”
         9 Ge me lek ebi osat jaaba cha, ebi ìkaan̄ okwa jaaba echi òta uyọrọlek cha okupbe
         me emen, onunu inibe emi, “Na, mâjeen̄ owu ayaya nwa òbat olom ya, òrere nwa Gwun̄
         Arọọn̄ ya.”
         10 Ekwukwu Awaji okakana ichit emi, ogwu osat ya obeben emi isa isi inyọn̄ ikpele ubene
         ogọọn̄ ge, mè ijeen̄ emi Ama Mbuban ya, òrere Jeruselem, mgbọ îkinan̄a me ubọk Awaji
         me emen inyọn̄ ikisibi inu.
         11 Ama ya okekitoon̄ mije umin mè uja eyi Awaji, mè ikimumen kubọk atalek unye otu ewe
         ewuuk ekigwen jasipa, mè igen kubọk umọọn̄ mêkọtbe imọọn̄ inu itibi.
         12 Mînama ikpele mgban òbebene ìkana ama ya. Mgban ya ìkaan̄ akọp mè otunchit iba me
         lek. Akọp mè ebi osat iba ekekeke ikibem otunchit cha. Mîge si erieen̄ akọp mè otoko
         iba ebi Ijeren me lek akọp mè otunchit iba cha.
         13 Me lek mgban ama ya, otunchit ita okup me agan̄ mbum-ura, otunchit ita okup me agan̄
         inyọn̄, otunchit ita okup me agan̄ òsiki, otunchit ita si okukup me agan̄ ichep-ura.
         14 Enama ama ya itoon̄ me inyọn̄ akọp mè ewuuk irak ijọn̄ iba echi egebe erieen̄ akọp
         mè ebi otuchieen̄ iba eyi Gwun̄ Arọọn̄ ya okaan̄be, me lek.
         15 Ogwu osat ya òtutumu ikọ melek n̄a onenikaan̄ uti itọ-inu esabe alata araran̄ irom
         me ubọk ibosa itọ ama ya, mè mgban ama ya, mè otunchit cha.
         16 Ama ya ìkaan̄ isi ini, isi ini cha ìre ìkike, ge ìkajọn̄ọ ìgak ge. Ujọn̄ọ kan̄ ìre
         obop ewuuk ije iba mè efit ini. Ikeya si ke uwele kan̄ mè ubene kan̄ okeke, mije,
         ujọn̄ọ kan̄, mè uwele kan̄, mè ubene kan̄ ìre ikike.
         17 Ogwu osat ya onenisa ubọk ebilene ekisa itọ inu itọ ulobo akpọk mgban ya, isisibi
         akọp ejit jaaba mè iba.
         18 Esa ewuuk unye otu ewe ekigwen jasipa inama mgban ama ya, mè isa alata araran̄ inama
         otutuuk ama ya me lek kan̄. Alata araran̄ esabe inama ama ya, kpunu okpa geege me
         lek, ìkpọkpọ igen kubọk umọọn̄.
         19 Esa owuwa esese ewuuk unye otu ewe ibala ewuuk irak ijọn̄ mgban ama ya. Adasi ewuuk
         irak ijọn̄ ya ìre ewuuk unye otu ewe òtatana mè igen eyi ekigwen jasipa. Eyi òso iba
         ore ewuuk òkup oluku oluku eyi ekigwen safaya. Eyi òso ita ore ewuuk okuket mè eje
         eje eyi ekigwen kalisidoni. Eyi òso ini ore ewuuk òkup njijoon̄ inwan̄ njijoon̄ inwan̄
         eyi ekigwen emeran.
         20 Eyi òso go ore ewuuk òkup chieen̄ nwen̄enwen̄e eyi ekigwen sadonikis. Eyi òso gweregwen
         ore ewuuk araran̄ eyi ekigwen kanelian. Eyi òso jaaba ore ewuuk òkup unwan unwan eyi
         ekigwen karasolet. Eyi òso jeeta ore ewuuk òkup lek ge njijoon̄ inwan̄, lek ge oluku
         oluku eyi ekigwen berin. Eyi òso onaange ore ofifi ewuuk òkup si unwan unwan eyi ekigwen
         topaji. Eyi òso akọp ore ewuuk òkup chieen̄ oduku oduku eyi ekigwen karasoperes. Eyi
         òso akọp mè ge ore ewuuk òkup lek ge oluku oluku, lek ge njijoon̄ inwan̄ eyi ekigwen
         jasinti. Sa eyi òso akọp mè iba ore ewuuk òkup irio irio eyi ekigwen ametis.
         21 Esa ewuuk unye otu ewe ònan̄a me okwaan̄ irọ otutuuk akọp mè otunchit iba cha. Otunchit
         ge ìre ototuuk ototuuk ewuuk ge, kpebum, kpegba isọk. Oniin̄ òkup me emen ama ya,
         esa alata araran̄ kpunube okpa geege me lek, eyi ògegen kubọk umọọn̄, irọ.
         22 Ǹkamun̄ uwu mbuban geege me emen ama ya, mije, Okumugwem Awaji Ogwu Òkaan̄ Unye Geelek
         mè Gwun̄ Arọọn̄ ya ere uwu mbuban òkup me ama ya.
         23 Kpeweek utoon̄ eyi ura, mè eyi onyan̄ me ama ya, mije, uja mè umin eyi Awaji okinyi
         utoon̄ me emen ama ya, sa Gwun̄ Arọọn̄ ya ore mkpukan̄ òkitoon̄ me ama ya.
         24 Ebi ido geelek eyi linyọn̄ keyi mêkisa utọọn̄ kan̄ imoon̄ inu ikijijen̄e, ebi ubọọn̄
         linyọn̄ mêsa si inu ubọọn̄ kiban̄ inu me emen ama ya.
         25 Kpebechit otunchit ama ya kubọk usen geege, ebegwugwuku otutuuk otunchit cha ibook
         mgbọ geelek, mije, eririeen̄ ìkpokup me ama ya.
         26 Mêsa otutuuk uja inu ubọọn̄ mè umin eyi linyọn̄ keyi inu me emen ama ya.
         27 Ire, inu geelek ikatanage ìkponin̄ emen ama ya. Ene geelek òkirọ inu òkisa esip inu,
         mè ìre ogwu ofiaan̄, ìkponin̄ emen ama ya. Îtata ebi geelek egebe erieen̄ kiban̄ me
         emen ikpa ugwem eyi Gwun̄ Arọọn̄ ya gaalek ebenin̄ emen ama ya.

1 Ogwu osat ya onenijeen̄ emi okwaan̄ eyi mun̄ ugwem ya. Mun̄ ya ìkpọkpọ igen kubọk
         umọọn̄, mè ikigbuk inan̄a me ogboon̄ ubọọn̄ eyi Awaji, mè eyi Gwun̄ Arọọn̄ ya isibi,
         2 mè ikigbuk iniraka me eden̄ oniin̄ ama ya. Uti òkito mfut eyi òkinyi ene ugwem otitibi
         me agba lek okwaan̄ ya me agan̄ iba, mè ikito mfut kan̄ akọp mè mgbọ iba me acha,
         mgbọ ge me onyan̄ geelek. Inwan̄ uti ya ke ekisa igwa otutuuk ebi linyọn̄.
         3 Inu geelek Awaji ofieekbe otu inyi ìkpokup me emen ama ya. Ogboon̄ ubọọn̄ eyi Awaji
         mè eyi Gwun̄ Arọọn̄ môkup me emen ama ya, ebi ikwaan̄ kan̄ ekekitọbọ ebum inyi ọmọ
         me ere ya.
         4 Ema mêmun̄ Awaji isi mè isi. Mêge si erieen̄ Awaji me inyọn̄ okwut isi kiban̄.
         5 Eririeen̄ ìkpoyaka ikup, ebi ene kpebeyaka iweek utoon̄ mkpukan̄, mè ìre utoon̄ ura,
         mije, Okumugwem Awaji me lek kan̄ môre utoon̄ inyi ema. Ema mêkikpulu mege ire mgbọ
         ikakaan̄ge itata.
         6 Ogwu osat ya onenitumu inyi emi ibe, “Ikọ chi ìre atikọ, mè igbe ibe etoon̄ ejit
         me lek. Okumugwem Awaji kiji, ogwu òkinyi ebi nriran Ekwukwu kan̄, ọmọ oria ogwu osat
         kan̄ ibe inijeen̄ ebi ikwaan̄ kan̄ inu echi òbomọnọ irek me ikafiin̄ge mgbọ.
         7 “Ìkpọ, emi gwa ǹkinu ugwat ugwat! Ugbana môkup inyi ebi ìkirọ otutuuk ikọ nriran
         egebe me ikpa yi.”
         8 Emi Jọn me lek n̄a nsa utọn̄ n̄a inọ ikọ chi, mè isa chieen̄ n̄a imun̄ si inu chi.
         Mgbọ nnọbe ikọ chi, mè imun̄ inu chi, nrọrọn̄ me ukot ogwu osat Awaji ya ogwu òjejeen̄
         emi inu chi, mè ibatọbọ ebum inyi ọmọ.
         9 Ire, ọmọ otutumu inyi emi ibe, “Iin̄-iin̄, karọ! Emi ìre ogwu ikwaan̄ Awaji kubọk
         owu mè bọn Nte kwun̄, ìrere ebi nriran, mè otutuuk ebi geelek ìkirọ inu egebe me emen
         ikpa yi, erebe. Tọbọ ebum nyi Awaji!”
         10 Ogwu osat ya onenitumu inyi emi ibe, “Kachit ikọ nriran egebe me emen ikpa yi, chili
         jeen̄ ebi ene, mije, ìkpofiin̄ mgbọ inu chi geelek môrọbe iso.
         11 Ogwu òkirọ ijo inu, ikpọkpọ ikirọ ijo inu kan̄ ifo isi. Ogwu òkirọ inu ikpak, ikpọkpọ
         ikirọ inu ikpak kan̄ ifo isi. Ikeya si, ogwu òkirọ ata inu, itet lek inye ikirọ ata
         inu kan̄ ifo isi. Ogwu òsusun̄ lek kan̄ me mbuban inyi Awaji, ikpọkpọ ikisun̄ lek
         kan̄ me mbuban inyi Awaji ifo isi.”
         12 “Ìkpọ, emi gwa ǹkinu ugwat ugwat! Mkpukpe n̄a mbasa ikpe ebi ene me ubọk ikwaan̄
         kiban̄ ọmọ òwa me ubọk n̄a. M̀bakpe ene geelek mkpukpe igọọk me ubọk ikwaan̄ kan̄.
         13 Emi ìre Alifa mè Omega, òrere Adasi mè Òta, Ibebene mè Itata otutuuk inu geelek.
         14 Ugbana môkup inyi ebi ìgwọgwọk ọfọnti kiban̄ itana. Îre ema ke enyi unye ibe erie
         mfut ònan̄a me lek uti eyi òkinyi ene ugwem ya, mè eje etibi me otunchit cha enin̄
         emen ama ya.
         15 Ire, otutuuk ebi ìkifiat lek kiban̄ kubọk ibo, mè ebi ìkirọ ugwem ibọk ibọk mè iwot
         iwot, mè ebi barabat, mè ebi ìkikpan̄ ene me agam, mè ebi ìki riaak mkpọmfaka, mè
         ebi geelek ìkima ofiaan̄ mè ikikan̄ ataak, ebibi otutuuk ebekup me udun̄ ama ya, kpebenin̄
         emen ama ya.
         16 “Emi Jisọs nria ogwu osat n̄a inu me lek kinyi ibe inu inilook enyi otutuuk inu chi
         òkukup inyi ntitiin̄ Awaji geelek. Emi nre Ugwun̄-ijọn̄ ya, òrere Gwun̄ Owot Iman
         kè Debit ya, mè ire si Ntoronyan̄ Otu Ewelegwe ya eyi òkitoon̄ enenen.”
         17 Ekwukwu Awaji, mè ayaya nwa Gwun̄ Arọọn̄ ya ekekibe, “Na!” Ene geelek ònọnọ ikọ chi
         itumu si ibe, “Na!” Ogwu geelek ebek mun̄ ugwem orakbe, ene ya inu inibọkọ mun̄ eyi
         ugwem ya inwọ me ikike.
         18 Emi Jọn nkitaba otutuuk ebi geelek ìnọnọ ikọ nriran chi egebe me emen ikpa yi ubọk
         me utọn̄. Ene geelek òtatap ofifi inu isọkọ me lek inu egebe me emen ikpa yi, Awaji
         môsa otutuuk ufialek echi egebe inu òfolek me emen ikpa yi itap isọkọ me lek osusut
         ìbosulu ene ya.
         19 Ene geelek òsasan̄a inu me lek ikọ nriran egebe me emen ikpa yi, Awaji môsan̄a ubọk
         ene ya isan̄a me lek uti òkinyi ene ugwem ya, inyi ikakaan̄ uche me lek mfut ònan̄a
         me lek uti ya. Mêsan̄a ọmọ isibi ito me oyet, inyi ikakaan̄ irek geege me emen Ama
         Mbuban ya eyi egebe inu òfolek me emen ikpa yi.
         20 Ogwu òkekeke ata-ikọ ibe ke ikọ chi ìre atikọ ìkitumu ibe, “Iin̄, emi gwa ǹkinu ugwat
         ugwat!” Ikup ikeya! Okaan̄-ene Jisọs, na!
         21 Atata nnwọn eyi Okaan̄-ene Jisọs ikup melek otutuuk ebi eyi Awaji. Ikup ikeya!
         
            

         
      
   